Matius 


1:1 Yesus Kristus beiyimek nang yila', Abraham bek ab uboka, Daud 
dubnya bek ab uboka, ulumek nimi si ara ban. Anasa Abraham bek aba' 
ara, Daud be ulumok salek enyek uboka Yesus beibek mimi yila' era ban: 
1:2 Abraham bedya me nera Ishak, Ishak bedya me nera Yakub, Yakub 
bedya mab era Yehuda beb alja' hemyab eb, 1:3 Yehuda bedya mab era 
Peres beb Zerah beb (sikja' genong gera Tamar ge ulumok), dara Peres 
bedya me nera Hezron be ulumok, alja me nera Ram, 1:4 Ram bedya me 
nera Aminadab, Aminadab bedya me nera Nahason, Nahason bedya me 
nera Salmon, 1:5 Salmon bedya me nera Boas (Boas eiling gera Rahab), 
Boas bedya me nera Obed (Obed eiling gera Rut), Obed bedya me nera 
Isai, 1:6 Isai bedya dara, Daud be dubnya beibuk. Wera ono' Daud bek 
aba' ara, Yehuda sokok mimi henga gouboka Babel heikek beil bisik salek 
ulumek nimi si dara, ban: Daud bedya me nera Salomo (alja genong gera 
men dara Uria bedya domok), 1:7 Salomo bedya me nera Rehabeam, 
Rehabeam bedya me nera Abia, Abia bedya me nera Asa, 1:8 Asa bedya 
me nera Yosafat, Yosafat bedya me nera Yoram, Yoram bedya me nera 
Uzia, 1:9 Uzia bedya me nera Yotam, Yotam bedya me nera Ahas, Ahas 
bedya me nera Hizkia, 1:10 Hizkia bedya me nera Manasye, Manasye 
bedya me nera Amon, Amon bedya me nera Yosia, 1:11 Yosia bedya mab 
era Yekhonya beb al kabo nang eb beibsuk. 1:12 Wera ono' Yehuda sokok 
nimi Babel heikek henga gouboka bobogeisik salek eba' ara, Yesus 
beibeka' wenyek mimi yila' era ban: Yekhonya bedya me nera Sealtiel, 
Sealtiel bedya me nera Zerubabel, 1:13 Zerubabel bedya me nera Abihud, 
Abihud bedya me nera Elyakim, Elyakim bedya me nera Azur, 1:14 Azur 
bedya me nera Zadok, Zadok bedya me nera Akhim, Akhim bedya me 
nera Eliud, 1:15 Elud bedya me nera Eleazar, Eleazar bedya me nera 
Matan, Matan bedya me nera Yakub, 1:16 Yakub bedya me nera Yusuf. 
Dara, Yusuf bedya gel gera Maria. Anya ban Maria gedya danyek, Yesus 
ara beibuk. Yesus ara ono' Kristus aboka si silimek. 1:17 Anasa wera 
Abraham bek ab uboka Daud bek hiboka likimek nang yila' era hiboka 


dara, meija' dubuka' badya nimi yila' likimek. Dara ono! Daud bek ab 
uboka, Yehuda sokok nimi Babel heikek henga gouboka bo bisik salek 
era, nimi yila' denga mejja' dubuka' badya likimek. Anya Yehuda sokok 
nimi Babel heikek bo bilisik salek eb uboka, Kristus sokok beibek salek 
era, ono' nimi yila' denga mejja' dubuka' badya likek. 1:18 Yesus Kristus 
beibuka' ara ban unuwoka beibuk. Yesus alja genong Maria gera, Yusuf 
bedya molob lomok. Sikda anam dobdanggurek salek, Maria gera 
Geisinya adya me bobok. 1:19 Yusuf bera Imik Neyung ak pelemoknya 
bek adya, alja molob lomok gel ge me boboka dara, Maria gera nimi 
hnoum laga lobnamna dara, alya dablyek senewoka, gelelenga lobnamna 
senewoka ganya lomok unu seimmok. 1:20 Yusuf bera wen senewoka 
anam unu seinibgiga balamok salek, alda lendara mabok. Wera lendara pik 
uboka, Imik Neyung lero adya alak, "Anda Yusuf Daud nang yila'anya o, 
Maria gedya' mon lomok sam mamla me nera Imik Neyung Geisinya adya 
me bomla' anasa, dobdanaruma' ak, lok ganya bonggom, mem. 1:21 Maria 
gera eimik nengma ak beibnamla. Ban me nenedya alja nimi sikja malya 
una' ak ab blebnesila' anasa, alja si nera Yesus ak aboka sibnelam," hyok. 
1:22 Ban nidya' unuwoknya nera, Imik Neyung adya alja ununumna' len 
nang pik uboka lemoka' anyek gigiwolula' aboka nera uboka' ara, 1:23 
"Nenya meka' dobnenggumejja' goubenya gel gedya me boboka beibnamla 
dara, me nenedya si nera Imanuel, aboka sibnemak," amok. (Imanuel ara 
Ibrani yub bok, nunja dara, Imik Neyung nub ulumab, alamak.) 1:24 Wera 
Yusuf bera alda maboka bukok dara, Imik Neyung lero adya alak lendar 
pik wenyamoknya nera nidya' gigiwoka unuwok. Dara Maria geb 
dobdarek. 1:25 Bok Maria gera Yesus anam beibnenggumok salek, Yusuf 
bera Maria gek ara meka' boka' denewanggumok. Anya wera Maria gera 
bomok me nera beibuk dara, Yusuf bedya me si ara Yesus aboka sibuk. 


2:1 Herodes dubnya dangoka ulumok salek enyek, Yesus ara, Yudea 
sokok Betlehem heikek beibuk. Dara ban salek enyek, gura' bekna' ubna' 
damoka' ella ulumek nang era, yali sam aba' ara Yerusalem heikek yek. 
2:2 Dara sikja, "Yahudi nimi dubnya danamla' ak beiyimla me nera, har 
sam beiyimla do? Nunda alja gura' lanawoka' ak eryiboka, alak gibnemaba' 


anasa yeilimab bar," aboka nm ulumeka' ak heiru yabalesik. 2:3 Herodes 
dubnya bera alda ban wenyan yuba kebok dara, alab nimi nidya' Yerusalem 
heikek ulumek nim era, ganya sam-samab menegosuk. 2:4 Dara Herodes 
bera Yahudi nimi sokok sam Imik Neyung yuba wa gaka' dub nang eb, 
yuba neksin nang eb, ugunda nidya' mamagel yanalum aboka 
ebmamagosuk. Anya sikenek, "Imik Neyung adya bokol yanesin asuknya 
Kristus bera har sam beibnamla do?" aboka heibsuk. 2:5-6 Dara sikja 
Herodes bek ara, "Ununumna' lelemoknya bedya ban wenyaro momnya 
doboka' ara, Wei, anda Betlehem o, Yehuda sokok sam, Yehuda sokok 
nauba heik ulumak bok, anak ab dubnya ben hnon lanawanamla dara, 
benedya Israeli nimi bleboka bo diri ulumnesila' anasa, anak dara, gobdo 
mek heik gekneba' unggulumnelam, aro momnya doboka' anasa, wera me 
nera Yudea sokok Betlehem heikek sam beibnamla," aboka nekek. 2:7 
Wera Herodes bera seleb wenyaboka lelewoka nekeka' kebok dara, gura' 
bekna' ubna' damoka kemelemek nang ek gelelenga yoululum husuk. Anya 
sikenek, "Gura' eibluma' ara, hek sum ek laga dangamok ak okoka eiblum 
do?" aboka heibsuk. 2:8 Seleb wenyaboka heibgogowosuk dara, "Ugunda 
or Betlehem heikek biniboka me nenyek pe keeboka ebnelum. Anya me 
nera okoka eibnelum dara, naba gibel binimna' anasa, nak men wenyal 
yananulum," hyok. 2:9-10 Dara, nang era Betlehem heikek sam byik. 
Pikek balamek dara, on gura' era eibek. Dara hyak ganya eiya dabsuk! 
Anya gura' era men mengewoka me nen ulumoka' dub nong ak sam bekna' 
sekemok. 2:11 Wera nang era, e lomok wekel bimiboka, me nenyeb alja' 
genong Maria geb eiyisik. Dara sikda me nen dam oumuwoka koma 
lumugoka giboka, sikja bona' yokoka, rupiah damok ab, gin-gin song 
mekla' ab, perob senenggom dekna' ngikna' mek ab me soruka onomek. 
2:12 Dara, Imik Neyung adya, Herodes bek saaboka binggunulum aboka 
lendar pik wenewosuk dara, sikda yok pik uboka sikja mok byik. 2:13 
Gura' kemero yeilimek nang era, sikja mok seleb lanawoka balamek dara, 
Imik Neyung lero ara Yusuf bek lendar dib yeiniboka, "Herodes dubnya 
bera me nenyek obnuna' aboka elemnamla anasa, anda bukoka me ab 
eilinggeb doboka bobmenekanya, Mesir sokok sam berra bo bilom. Wera 
anyagono ulumuna' ara, nadya anak wera or yoululum henya dara, 


yanalum," hyok. 2:14 Dara Yusuf bera bukok dara, al sumen inimnek 
enyek, me ab eilinggeb doboka, Mesir sokok sam bo murugul busuk. 2:15 
Wera sikda Mesir heikek ulumek salek enyek, Herodes bera somogok. 
Ban unuwoknya nera, youma' Imik Neyung adya ununumna' lelemoknya 
bedya, "Nadya me nera Mesir sokok ab youbnamna," amoknya nenesa 
gigiwolula' aboka ubok. 2:16 Wera Herodes bera gura' kemero yeilimek 
nang edya, alak sonda' lebeka' eibuk dara, alda hyak yu ganya bobok. 
Anya alda Betlehem heikek memabo gibna' penya uboka onu sam beibsik 
mab era nidya' obnelum aboka orugosuk. Ban unuwoknya nera gura' 
kemero yeilimek nang edya, ban salek etyimoub aboka alak wenyameknya 
nenesa sunuwoka unuwok. 2:17 Ban unuwoknya nera youma' ununumna' 
lelemoknya Yeremia bedya lemoka' anyek gigiwok ara, 2:18 "Rama 
heikek ara, nim ara omoma leboka nauba engelemaka' ak kebna. Rahel 
gera ala' mabo nidya' dengaroweka' adya nauba engelamlakanya, yok 
ganya hekel elekna' ara lek senelamla," hyok. 2:19 Yusuf bera anam Mesir 
sokok ulumok salek enyek, Herodes bera seleb somogok dara, 
Wenelesilnya bedya lero era Yusuf bek lendar dib yok. 2:20 Lero adya 
leboka' ara, "Ban me nen obnoba' aboka umek nang era seleb somogeka' 
anasa, me nenyeb eilinggeb doboka bobmenekanya, onsok Israeli sokok 
sam bo binilam," hyok. 2:21 Dara Yusuf bera maboka bukok dara, me ab 
Maria geb doboka bobsuk dara, Israeli sokok sam bo yousuk. 2:22 Bok 
ono', Herodes bedya yando me Arkelaus bera eilibe lunuwoka Yudea 
sokok sam dubnya dangoka ulumla an yuba kebok enyek, alda lok ganya 
boboka, Yudea sam bana' ara lobok. Bok ono' Wenelesilnya bedya lero 
edya lendar pik ab anaso unuwanalam aboka lebok dara, alda Galilea 
sokok sam leiboka byuk. 2:23 Wera Galilea sokok ara, Nazaret alamek 
heikek sam ulumek. Ban unumoknya nera, Yesus amba leboka ununumna' 
lelemek nang edya, "Alda Nazaret mok ebnya," henemak ameknya nenyek 
gigiwolula' aboka umok. 


3:1 Ban salek enyek, Yohanes Pembaptis ara Yudea sokok hwalek sam 
yeiniboka Imik Neyung yuba lelemok. 3:2 Alja lelemoka' ara, "Imik 
Neyung adya mek anam wenelemnesila' ara oka yal bok anasa, ugunja 


malya una' ak ab ganya dangawolulum," alamok. 3:3 Wera ban Yohanes 
enyek, nekoka Yesaya bedya ununumna' dib lemoka' ara, "Nimi ben hnon 
hwalek sam ab bii aboka, Wenelesilnya bemba ugunda pika yarawoka 
memelelulum, alsamba pika angawoka jaklelulum, aboka lelemla," hyok. 
3:4 Yohanes bera alda unta pam honga akleng anyek ongolomok. Goukwa 
norona' ara boka' adya norolomok dara, dena' ara kweng ab bei lusa mek 
ab delemok. 3:5 Nimi nauba Yerusalem heikek ab hnon, Yudea moka 
nidya' nimi hnon, Yordan meka gemek sam soboka ulumek nimi nidya' ok 
berem mok nim era, Yohanes bek yalamek. 3:6 Anya, sikja malya una' eib 
kweboka laga lelemek dara, Yohanes bedya Yordan mek ek dalasuk. 3:7 
Parisi nim eb, Saduki nim eb, nimi Yohanes bek meka dabsulula' aboka 
yalamek. Bok Yohanes bedya kemelemok enyek, nang enyek yeka' ak 
eibuk dara sikenek, "Ugunda hyak malya una! hwam mm ek ululum! 
Ugunuk ara heknedya Imik Neyung adya obnesila' ak sam ab dara, 
blebdanalum asuk do? 3:8 Ugunda malya una' seleb eib kweboka ganya 
dangawoka lobek an bekna' enyek, wera laga gigiwoka ulululum. 3:9 
Ugunda Abraham bera nu nang yila' ak anasa, nunda obnesila' ak ab 
blebdanamab senenggom, mem. Ban girik danyeb danyek, Imik Neyung 
adya Abraham nimi yila' nenewanamso anyek, ugunda bekoka 
seimwanalum! 3:10 Gal ara yarenga lelewoka weboka uka dabnamna 
senewoka orowek ya beibuk. Gala nidya' perob doka mounggulumla gal 
era, weboka uk ak boboganamla," hyok. 3:11 "Nak dara, malya una' ak ab 
seleb ganya dangawak ana' diba' amba, mek dem adya ok dalasin bok, nak 
berem eimik yanalanya bedya dara, alda ugunuk Imik Neyung Geisinya ab 
uk ab dadya, mek diba' dabnesil. Nak dara or mek so bok, alak dara, hyak 
senenggomnya bek yanamla. Alja yan ongona' anaba, nak dara doboka 
bobnenggunusinya. 3:12 Alja gandum hama' webna' anasa aboka seb 
yaramdena' ara alja soruk ok seleb ulumla. Gandum nong ak dara, dena' 
beilin ek mamagoka beibnamla bok, hama' ak dara, hyak meka' sarangna' 
orok uk ek sam dabnamla," hyok. 3:13 Ban salek enyek, Yesus ara 
Galilea mok eb ara, Yordan mek inik sam bilimok. Wera anyek onob dara, 
Yesus ara Yohanes bek meka dabnenelem aboka molol yeilimok. 3:14 
Bok Yohanes bedya meka dabnenggununggen aboka Yesus ak, "Nak 


danyek, neyung, anja meka dabnenesom. Bok wenyek dara, neyung anak 
nak an yalem!" hyok. 3:15 Bok Yesus adya Yohanes bek ara, "Nunja ban 
unulumab adya, Imik Neyung adya unuwanok senelamla' ara an anasa, 
unulumab bok anasa, wera or meka dabnenelem," hyok dara, Yohanes 
bedya Yesus ak meka dabok. 3:16 Seleb meka dabok dara, Yesus ara 
mek lomok aba' ara goboka welok enyek, wene sab-sab im pika gaboka, 
Imik Neyung Geisinya ara, bek wining eneso' anyek alak bul yinggyuk ak 
eibuk. 3:17 Anya imik sam ab yub adya Yesus anasa, "Nadya' wana' me 
nera ban e, alja nadya ganya hekellilinel," hyok. 


4:1 Wera Yesus ara bisa' dubnya Iblis adya sunuwolula' aboka, Imik 
Neyung Geisinya adya hwalek oblyek sam bo byuk. 4:2 Yesus ara 
gwaneng bunya yubyek inimnek moruwoka, lika denga hnonok uboka 
ebdobnya mekbadya (empat puluh hari) mabmorumok. Dara alda 
gwaneng ok nong ubok. 4:3 Dara Iblis adya Yesus ak yeiniboka, "Anda 
Imik Neyung me ulumen dara, banyan girik danyek gwanenga 
nenewanelam," hyok. 4:4 Anasa Yesus adya dara, "Imik Neyung yuba 
bukuk sam momnya doboka' ara, Nim ara gwaneng adya ok embenga' 
unggulumak bok, alda nidya' Imik Neyung adya lelemla yub edya hnon 
embenga' ulumak," hyok. 4:5 Seleb dara, ono' Iblis adya Yesus ak 
boboknya nera, Yerusalem geisa heikek, Imik Neyung gibna' e erema' 
dubuk sam bo beil byuk. 4:6 Dara Iblis adya Yesus ak, "Anda Imik 
Neyung me ulumen dara, wera sokok sam sakdo doblingdanalam. Ban 
nenesa Imik Neyung yuba bukuk sam momnya doboka' ara, Anda girika 
oluka dikgelyek aboka dara, Imik Neyung ara beiliwagenoka' aboka alja 
lero nang oruganamla," hyok. 4:7 Yesus adya Iblis ak ara, "Bok ono' Imik 
Neyung yuba bukuk sam anaba hnon momnya doboka' ara, Anda anja 
Wenelenggelnya Imik Neyung bek sunulyamana' ara mem, wenhyok," 
hyok. 4:8 Dara ono' Iblis adya Yesus ak eboka boboknya nera, senenggom 
mok soko meinik sam biniboka, yok-yok mok soko nidya' ab, sikja 
yoka'-yoka' peroba' ulumla' nidya' ak aawonuna' aboka bo bilimok. 4:9 
Anya Iblis adya Yesus ak lebnemoka' ara, "Anda nak oumuwoka 
gibnenemen dara, ban mok soko nidya' ara anak leboka eleganenggen," 


hyok. 4:10 Yesus adya Iblis ak, "Satan o, anda hyak bilom! Imik Neyung 
yuba bukuk sam momnya doboka' ara, Anja' Wenelenggelnya, Imik 
Neyung bek giblemenekanya, alak ok arawoka welelom! wenhyok," hyok. 
4:11 Anya wera, Iblis ara Yesus ak ara lo byuk dara, Yesus ara, lero nang 
gong edya yeiniboka alak aralemek. 4:12 Yesus ara, Yohanes Pembaptis 
bera seleb henga geregoka gasa ek beibek an yuba kebok dara, alda 
Galilea moka byuk. 4:13 Yesus ara Nazaret heikek ara loboka, alda 
Zebulon Naftali sokok sam Galilea mek gemek sam Kapernaum heikek 
bindiwoka ulumok. 4:14 Yesus adya ban unumoknya nera youma' 
ununumna' lelemoknya Yesaya bedya lemoka' anyek gigiwolula' aboka 
uboka' ara, 4:15 "Zebulon soko Naftali soko o! Yordan meka gemek sam 
senenggom gwan mek pik bana' ak sam, Yahudi gom nim ulumak sokok 
Galilea o! 4:16 Guna' lomok sam ulumak nim edya, perob dilina' yebla' ara 
eibak! Nimi somoklomaka' ak sokok sam ulumak nim era dilina' welera 
sekla' ak eibak!" amoknya nenyek gigiwok. 4:17 Wera ban sum enyek 
moruwoka, Yesus ara Imik Neyung yub ara lero lelemokya, "Imik Neyung 
adya, wera wenewanasil salek oka dala' anasa, ugunda malya una' ak ab 
loboka ganya dangawolulum!" aro lelemok. 4:18 Yesus ara Galilea meka 
gem pik dongora yabalamok dara, nimi penya hadya' dolorek nang eibsuk. 
Wera nang dara, ben hnonda Simon (yok si nera Petrus) beb, alja weis 
Andreas beb eibsuk. Sik penya nang era hadya' dolorek nang ulurek anasa, 
hadya' ouma' aklenga mek ak dorokloreka' ak eibsuk. 4:19 Dara Yesus 
adya sik penya nang ek, "Nara ugunuk nimi dona' nang nenewanesin anasa, 
ugunda nak diriga yoururum," aboka ebsuk. 4:20 Dara penya nang era, 
kerek sab-sab sikja' hadya' ouma' akleng era anyagan loboka, Yesus ak 
muna' gobdo diriga birik. 4:21 Wera neik mek gem era, Yesus ara anam 
yabalemookanya, ono' yok noungusuk penya nang hnon eibsuk. Nang dara, 
Zebedeus bedya mabo moumena' Yohanes beb Yakobus beb eibsuk. Ban 
penya nang dara, sikja' neyung beblaboka hadya' ouma' aklenga mek ekla 
buna' ak sam memelemek. Dara Yesus adya, ugunda nak yoururum aboka 
ebsuk dara, 4:22 wene sab-sab sikja' neyung beb, hadya' ouma' akleng ab, 
anyagan loboka, Yesus ak muna' diriga birik. 4:23 Galilea sokok ara 
Yesus nidya' heikek yibiniboka, Yahudi nim edya yuba don ek sam yuba 


nekoka ura yabalesuk. Yesus adya Imik Neyung adya eimik era 
wenewanesil an perob yub enyek nekdo yabalesuk. Dara ono' hnonda nimi 
malya ulusuk nim eb, neiklemek nim eb, nauba hwelesuk. 4:24 Yesus ara 
anaso uboka unulamla an yub era mok soko me nidya' oboka lelemok dara, 
nimi nauba alak yalamek. Nimi nidya' ara igina kweboka, yok-yok neikna' 
salalesuk nim era Yesus ak bo yalamek. Wera nimi nidya' koma bulumek 
nim eb, bisa' goloklesuk nim eb, nonga heilisuk nim era, Yesus adya 
meriyisuk. 4:25 Dara ban salek era, nimi nauba Yesus ak yalamek. Wera 
hnon nim era Galilea sokok ab nimi hnon, Sagobadya Nauba Heikek ab 
nimi hnon, Yerusalem heikek ab nimi hnon, Yudea mok eb nimi hnon, 
hnonda Yordan meka gemek nimi hnon yeiniboka neika' yabalamek. 


5:1 Yesus ara nimi nauba alak sam yalameka' eibuk dara, alda mok soko 
meinik sam welewok. Wera Yesus ara seleb bukumok salek, alja yuba 
doro diriga ban nang era alak yek dara, 5:2 Yesus ara sikenek yuba nek 
einiwoka lebsuka' ara, 5:3 "Nimi hnon, nara ganya garan dena' nim enya' 
senewoka ulumak nim era, sikda Imik Neyung wenesin heikek 
ulumnemaka' anasa, pe ulumak! 5:4 Igin ganya bolomak nim era, Imik 
Neyung adya sikenek ganya sangab eleganesil bok anasa, pe ulumak! 5:5 
Nimi ganya siklewoka namen ulumak mm era, Imik Neyung adya sikenek 
yoka unuwanasin amoknya nera gigiwoka unuwanasil bok anasa, pe 
ulumak! 5:6 Nimi gwaneng ok anaso uboka, Imik Neyung adya 
senelelanya nenyek hyak unulunob senelemak nim era, Imik Neyung adya 
sikenek gigiwoka eleganesil bok anasa, pe ulumak! 5:7 Nimi yok nim ek 
angoo yadyek senewoka aralasak nim era, Imik Neyung adya sikbabya 
lunuwoka angoo senewoka arawanasil bok anasa, pe ulumak! 5:8 Nimi 
geisa ganya boboka ulumak nim era, Imik Neyung bek eibnemak anasa, pe 
ulumak! 5:9 Nimi yuba sekoka hillilisak nim era, Imik Neyung adya ban 
ununanya nemba leboka pe laga nadya mabo henesila' anasa, pe ulumak! 
5:10 Nimi Imik Neyung adya senelelanya nenyek pe unulumaka' amba 
igina kweboka gweklemak nim era, sikda Imik Neyung wenesin heikek 
ulumnamaka' anasa, pe ulumak!" hyok. 5:11 "Ugunda nasamba leboka yok 
nim edya ugunuk malya nenewoka, oboka, derewoka walasak dara, 


ugunda pe ululum. 5:12 Ugun oroka' wenyek, ununumna' lelemek nang 
eneba unu nauba olosik. Anasa, ugunuk neik so waboka obnesak dara, 
Wenelesilnya bedya ugunsamba dekna' beillilesila' ara nauba anasa, ei-ei 
ganya boboka glololulum," hyok. 5:13 "Ugun nong ak dara, sokok garam 
ululum! Garam ara angawom ana' anyek denghen dara, onsok saaboka 
angawom henemso de? Perob gom anasa, nim adya bobogoka yan ingib 
sabneseng." 5:14 "Ugunda sokok an dilina' ululum. Mok soko memik sam 
soseng heik era, go' doknowamenggom ulumla. 5:15 Nimi hnon wesa' 
diniwoka mek gokna hmeiya lomok sam go' doknowoka beilinggulumak. 
Alda nim e lomok sam ulumerja nimi nidya' yeblesulula' aboka laga 
diniwoka belllilimak. 5:16 Anasonya neikek, ugunja dilina' era nimi yok 
nim edya' hogung ek sam laga yeblelulum. Dara ban adya, nimi yok nim 
era ugunja pe unulumuna' anyek, eiyiboka pelemak aboka, ugunja neyung 
be imik heikek ululanya bek gigilemnemak." 5:17 "Ugunja dara, alda 
Musa bedya unuwanalum an yub eb, ununumna' lelemek nang edya webek 
yub enyek, lubnuna' aboka yeilimok senewanggununulum. Anasa lubnuna' 
aboka yanggubsebok, alda damok anyek an leboka' anyek gigiwonuna' 
aboka yasa. 5:18 Ugunda banyek pe beknelum! Im ab soko ab anam 
denghenggumlya salek, momnya dona' hnonok gom, hngekom ana' sibin 
gom anaba, unuwanalum an yub ek ara meka' denghenggunumla! 5:19 
Anasa wera, heknedya ban momnya dobok yuba danyek, hnonok meka' 
sibin bleklamla dara, anya yok nim ek ugumba anaso unuwolulum aboka 
wenelesil dara, bera Imik Neyung wenesin heikek ara hyak mek nongnya 
danamla. Bok alda heknedya yok nim ek anaso unuwanalum aboka nim ak 
neklesil dara, Imik Neyung wenesin heikek sam senenggomnya danamla. 
5:20 Anasa ugunda banyek seiniwoka bekneluma' ara, ugunda Yahudi 
yuba neksin nang eb, Parisi nang eb danyek, Imik Neyung senelamla' 
ununa' ak sam ara, sikja dara mek so bok, ugunjinya nenyek nauba so 
danggunumla dara, wera aldib ugunda Imik Neyung wenesin heikek 
binggunulum!" hyok. 5:21 "Nunja' neyung yabo youma' nang ek ban yub 
enyek nekesika' ara, ugunda seleb ella ululum ara, Yok nim ona' ara mem, 
heknedya nim obnamla dara, albabya yana lelewanamak. 5:22 Bok 
wenyek dara, nara ugunuk ban lebnesin, Heknedya yok nim ek 


wabnesilnya bera, albabya yana lelewanamak, anya heknedya yok nim ek 
derewoka walamla dara, yana lelesina' Yahudi dub nang edya yana 
lelewanamak. Heknedya yok nim ek leleladya, Malya una' hwamnya, 
alamla dara, uka desin heikek doro bobogeisijek. 5:23 Anasa wera, nimi 
ben hnon, nara Imik Neyung amba gibna' bona' bo yalalabok, nimi ben 
hnonja alak yu ganya bomlya' anyek unuwanyok bok aboka seiniwanamla 
dara, 5:24 Imik Neyung ak gibna' bomlya' ara uka daboka gibna' oulyang 
ek yameb loboka, alak yu ganya bolenya beb neika' hibdeyja' seleb danyek, 
wera saaboka Imik Neyung ak elekna' ara or elegel yanamla." 5:25 "Nimi 
ben hnon sonda' anasa anak yoka' aldib unuwok bar aboka yana lelesin ek 
ab yana lelewanalum aboka, yana kibnenggel dara, yana lelesin ek 
binggurumun salek enyek, pikek ab men ganya hekoka ek nim 
nenebdanarum. Ban nenyek unuwanggurumun dara, benedya an nong ara 
doboka yana lelesin nang ek eleganesil dara, ono' nang enedya doboka yin 
bona' nang ek elegeisija dara, yin bona' nang edya anak gasa ek henga 
geregoka beibnenjak. 5:26 Ugunda banyek pe seiniwanalum: Henga 
geregesija' amba dekna' anyek pe senenya loboka hekoka dobnenggumen 
bok, henga gerekna' ek ab men henga lobnenggunenggela' nong anyek, pe 
semiwanalam," hyok. 5:27 "Ugumba ella ululum yub era, yok nang gela 
salya' salenggom mem hyoka' ak hnonok ella ululum. 5:28 Bok wenyek 
dara, nadya ugunuk banyek dib lebnesin, Nimi ben hnon yok gel 
salaweisinya senen ganya lomok bolomla dara, bera gel genyek seleb 
ganya lomok salalamla. 5:29 Anja' sirik heng enedya eryiboka malya ul 
eleklenggelya dara, wera heng era kweboka boboganalam. Dara nong 
yoka' ak hnonok leboka deng an dara perob bok, ugunja nong gekman uka 
desin heikek goksilyek aboka lebna. 5:30 Dara alda anja' sirik soruk edya 
anak malya ul eleklenggelya dara, soruk era garabdangoka boboganalam. 
Nong gekman uka desin heikek gokgelyek anasa, soruk ak darasam 
leboka bobokdangoka ulumen dara, perob so ulumnesom," hyok. 5:31 
"Yuba hnon ulumla' ara, nimi hnon alja gel ge lobnamla dara, lobgen an 
momnya dona' doboka eleganamla. 5:32 Bok wenyek dara, nara ugunuk 
dib lebnesin, Heknedya alja gel gera meknena' orok bok, lobna dara, gel 
gera ono' yoknya bedya dolomla dara, wera gel genyek malya una' 


dangallilimla. Anya heknedya yoknya bedya lobna gel genyek dolomla 
dara, beneba malya ulumla," hyok. 5:33 "Nunja neyung yabo youma' nim 
ek sam yuba hnon ulumoka' ara, Hyak unuwanenggen amunjok lona' mem 
an yuba hnon ulumla. Anda Imik Neyung saramek sam okoka hyak 
unuwanamna aboka lelelam dara, wera al gigiwoka unuwanalam. 5:34-35 
Bok wenera nara ugunuk dib lebnesin, Hyak dib unuwanamna aboka 
yoka'-yoka' si sibuka migiba' nenena' ara mem. Wera im ara Imik Neyung 
ulumla' ak anasa, imi si sibuka hnon, sokok ak dara, Imik Neyung adya' 
yan dolokna' ak anasa, soko si sibuka hnon, Yerusalem heik ara 
senenggom dubnya bedya heik ek anasa, Yerusalem heika si sibuka hnon, 
anaso nidya' si sibuka lena' ara hyak mem. 5:36 Ugunda hong doka 
hnonok sibin anaba, ugunja dara, mirin gom, kul honga 
nenewanggunusoma' anasa, nadya huk edya anaso dib unuwanggunumna 
ana' ara mem. 5:37 Yoka'-yoka' nauba dara, bisa' ak ab yalamla anasa, Yo 
gom, Orok gom, ok leblulum," hyok. 5:38 "Ugunda yuba hnon ella 
ululuma' ara, henga soldowegeyja dara, alba heng ak dirigolulum, si 
doluwegeyja dara, alba si ak dirigolulum an yub ella ululum. 5:39 Bok 
wenyek dara, nara ugunuk ban dib lebnesin, Ugunuk malya ulusak nim ek 
lunuwoka sikbabya onggom, mem. Alda nim adya ugunuk sirik sum ak 
waboka obsija dara, waneng sum eneba or obsululum aboka elegolulum. 
5:40 Nimi ben hnonja anja akleng enyek eleganeso' aboka, yana lelelesinya 
bek bo binenggel dara, ban akleng enyek doboka elegalom aboka 
lebnenggel dara, or yok akleng anaba eleganelam. 5:41 Nimi ben hnon 
adya ugunuk mek mok so boro beibnenulum henelabok, ugunja dara, mok 
so boro beibnelum. 5:42 Nim adya ugunuk yoka' ulumlya' anyek 
elegosululum aboka molowanasak dara, or eleganelum. Nimi hnon ugunja 
bona' se' dobnamna aboka molowanasak dara, ugunja lek numok ana' ara 
mem," hyok. 5:43 "Ugunda yuba hnon ulumla' ara, Ugun kabo nim ek ara 
wana' ulumunukanya, ugunja isa' nang ek ara lek ganya bololulum an yub 
ek ella ululum. 5:44 Bok wenera nadya ugunuk lebnesina' ara, Ugunja isa' 
nang ek wana' ulumunukanya, ugunuk lek senelesak nim emba heng uboka 
Imik Neyung ak mololelulum. 5:45 Anadya ugunda muk ululanya bedya 
mabo danalum. Anasa wera, Imik Neyung ara henga dingillilimla dara, 


hnonda pe ulumak nim emba hnon, ono' malya ulumak nim emba hnon, 
dingilamla. Dara moka yalamla dara, hnonda pe ulumak nim emba hnon, 
ono' malya ulumak nim emba hnon yalamla. 5:46 Anasa ugunda ugunuk an 
wana' ulusak nim ok numbabya wana' ulunob senelelum dara, hekasa Imik 
Neyung ara ugunja unululuma' sunuwoka peroba' eleganesuso do? Anaso 
ganya era mok soko amba rupiah molowoka dolomak nang eneba ganya 
en boboka unulumak. 5:47 Imik Neyung ak elgom ulumak nim eneba 
unulumak bok anasa, ugunda ugunja' hemyab ok perob aboka giboka 
ulumnelum dara, pelelum de? 5:48 Ugunja neyung be imik heikek ululanya 
bera, hyak perob ok unulamla anasa, ugumbabya pe ganya kaboka perob 
ok unulumnulum," hyok. 


6:1 "Ugunda keeboka pe seimwanalum, nimi yok nim eibsunuka' aboka, 
ugunja perob una' era, nimi hnoum ak ununggom, mem. Ugunda anaso 
unulumun dara, ugunja neyung imik heikek ululanya bedya dara, ugunuk 
lunuwoka dekna' eleganggunusil. 6:2 Anasa wera, ugunda bona' garan nim 
ek unuruwa' eleganemun dara, sene bol nenelemak nang edya, yok nim 
gigiweisinok senewoka, benggong leboka bona' laga boklomak sok, 
ugumba anaso ununggom, mem. Nimi sene bol nenelemak nang era, 
senenggom pik gwandanya' ak sam gom, Yahudi nim edya yuba don ek ab 
laga unulumaka' dara, yok nim edya eiyiboka pelemak senewoka 
gigiweisinok aboka unulumak. Wera sikenek gigilesak dara, wera dekna' 
ara alan seleb dolomaka' anyek, ugunuk dib lebsin. 6:3 Bok ugunuk dara, 
ugunda nimi bona' garan nim ek bona' unuruwa' arawanalum dara, nimi yok 
nim eibsijek senewoka hyak geleleng aboka boknelum. 6:4 Ugunja ban 
unuwanaluma' ara, yok nim era eibnenggunusak bok, alda Imik Neyung 
adya ok hnonok eibnamla. Dara, ugunja geleleng aboka doknowoka 
unulumuna' anyek eillilisilnya bera, ugunja' neyung imik heikek ululanya 
bedya' anya', ugumba dekna' eleganasil," hyok. 6:5 "Ugunda heng uboka 
molowanamun dara, sene bol nenelemak nang eneso uro molonggom. 
Sikda nimi yok nim edya perob seneweisinoka' aboka dekna' gasa' ak gom, 
Yahudi nim edya yuba don e pik sekoka moloro yabalamak. Dara ban 
unulumaka' adya, wera sikda dekna' seleb dolomaka' anyek, ugunuk dib 


lebsin. 6:6 Bok, ugunda heng uboka molowanamun dara, e lomok wekoka 
pika seregoka ugunja' neyung be laga unggululanya bek molowanalum. 
Dara, ugunja neyung bedya ugunja doknowoka unuwanaluma' eibnesilnya 
bedya, alda ugunuk peroba' eleganesil." 6:7 "Ugunda heng uboka 
molowanamun dara, Imik Neyung ak elgom ulumak nim edya warana' 
mololdibilloklemak sok, ugumba ununggom, mem. Ban unulumak nim 
edya dara, warana' mololomab dara, Imik Neyung adya kebnesila' anya' 
aboka unulumak. 6:8 Ugunda anam molowanggumna salek enyek, ugunja 
dobsibya seneleluma' ara, Imik Neyung ara anam danyek ella ulusila' 
anasa, sikja mololemak sok ugumba ununggom, mem. 6:9 Anasa 
molowanamun dara, ban nenyek leboka molowanalum: Nunja neyung imik 
heikek ululamnya o, anja si nera muna' gobdo geisa ululul. 6:10 Anda 
nunja' dubnya ululam. Anadya wera sokok an wenelemnesilim. Anja 
senelelama' ara, imik heikek sam gigiwoka unulamla sok, sokok anaba 
unululul. 6:1 1 Nunja sumen denemabnya nek sunuwoka, or doboka 
elegeisilom. 6:12 Yok nim eb malya ubdangamna nim eb memeldalamab 
sok, anda anaso uboka nunja malya una' eneba doboka bobogeisilom. 6:13 
Nunda nauba sunulusil ak sam bo yangganggunesilim bok, alda hyak 
metlinya bek ab blebnesilem. Anda hyak senenggom migib dubnya uboka, 
anja si nera soba' imik ulmorulumnamla. Amin." 6:14 "Ugunda malya 
ubdangamun nim eb memeldalamnalum dara, wera ugunja neyung imik 
heikek ululanya beneba ugunja meknena' doboka boloklomnesil. 6:15 Bok 
ugunda malya ubdangamun nim eb memeldanggulumnalum dara, ugunja 
neyung imik heikek ululanya beneba ugunja meknena' doboka 
boloknenggulumnesil," hyok. 6:16 "Ugunda Imik Neyung amba gwanenga 
lobnelum dara, hogunga boluma yobuka sene bol nenelemak nang ulumak 
sok una' ara mem. Sikda hogunga yok uboka giblamna dara, yok nim edya 
sikda Imik Neyung amba gwaneng lomak aboka ella danoka' aboka 
unulumak. Dara, wera sikda alan seleb dekna' dolomak an, anera dib 
lebsin. 6:17 Bok ugunda Imik Neyung amba gwanenga loboka 
molowanalum dara, hogunga mek elegoka, hong ngikna' mek 
ngikdanalum. 6:18 Anadya yok nim edya dara, sikda Imik Neyung amba 
gwanenga lomak senewanggunusak bok, alda ugunja neyung laga 


eilinggulumaknya bedya ok hnonok ella ubnamla. Anya unu doboka 
unulumneluma' anyek, ugunja neyung be elllilesilnya bedya, alja dekna' 
ugunuk eleganesil," hyok. 6:19 "Sokok an nim adya hoka' doboka, mura 
gluboka gererema' delemla' ak an, perob bona' nauba ugun dam nang amba 
beilinggom, mem. 6:20 Alda muk heik anyek, nim adya hoka' dol 
yanggana' loboka, mura glubna' loboka, gererema' meka' denggulumla' ak 
sam anyek, perob bona' bolowoka beillilelulum. 6:21 Ugunja bona' ulumla' 
ak ara, ugunja ganya eneba anyagan malamla," hyok. 6:22 "Ugunja heng 
era, ugunja nong emba wesa' diba' ulumla. Ugunja heng enyek geisa perob 
dara, wera ugunja nonga nidya' ara, dilina' ok yebel loblamla. 6:23 Bok 
ugunja heng era malya dangalamla dara, ugunja nonga nidya' anaba guna' 
sene-monu al loblamla. Anasa wera, ugunuk an ulusil wesa' enyek guna' 
dangalasil dara, wera hyak senenggom guna' ek sene-monu al loblamla!" 
hyok. 6:24 "Hnonnya bek ara nauba wana' uboka yoknya bek ara lek 
senewanamso' anasa, goma hnonnya bek ara malya senewoka, yoknya bek 
ara pe bojam ubnamso' anasa, nimi ben hnon alda nimi penya nang emba 
aboka neikewenyek wa webnenggunumso. Anasonya neikik, ugunda Imik 
Neyung amba wa we, ono' bona' amba wa we, ubnenggunusom." 6:25 
"Anasa wera ugunuk banyek lebsin, Ugun nong una' emba dara, ugunda 
ganya daldom-daldom ana' ara mem. Nera ugunda ongowanasoma' amba 
gom, ugun denesoma' amba leboka ganya daldom-daldom anggom, mem. 
Nimi nong una' ara mek so bok, dena' ak dara, nauba perob so de? Goma, 
ongon akleng enyek perob so bok, nong anyek dara, malya so de? 6:26 
Ugunda im pik uru yabalamak wining enyek pe kendululum. Sikda wa 
weboka menggulumak, gwanenga yongonggulumak, dena' ulumla' ara 
neika' ak e soboka beilinggulumak. Wera ban ununggulumaka' anyek 
babya, ugunja neyung be imik heikek ululanya bedya sikenek dena' elegoka 
bo ulusil! Wining era or domdigum so bok, ugun nong ara peroba' nong ak 
unggululum de? 6:27 Ugun gangganek nimi ben hnon, ganya seinina' 
mandebna' adya, alda pe go' nauba ubwenewanamso de?" 6:28 "Ugunda 
hekasa boksom amba ganya eboka daldom-daldom alalum do? Ugunda 
beiyek sam moulumla perob sigil esa' enyek pe kendululum. Sigil esa' ara, 
alda hnon wa weboka, aklenga winggulumla' ak ulumla, 6:29 bok Salomo 


bera yoka'-yoka' dubnya ulumoka' anaba, perob sigil esa' anaso ulumla 
hyak perob so boksom boka' era hnon ongonggulumok! 6:30 Beryek sam 
seklamla' nidya' ara, sumen pe urugana' ara, ampum dan dara, busa' 
dinilimak. Bok anyek babya Imik Neyung adya beiyek seklamla' ak perob 
hogunga kemena' meewoka beillilamla dara, ugunuk dara, wera 
ongiyiwanggunusil de? Bok ugunuk dara, dib senena' ara mek ok. 6:31 
Nunda hek dena' denemab do? Goma, Nunda hek meka denemab do? 
Goma, Nunda heka' ak ongowanamab do? aboka ganya daldom-daldom 
aboka wenyanggom, mem. 6:32 Ban unuruwa' nidya' ara, nak yaso 
senewoka dulumak nim era, yok-yok mok soko nim Imik Neyung ak 
elgom ulumak nim edya danyek, hnonok unulumak. Ugunja' neyung be 
muk heikek ululanya bedya dara, ugunja nidya' doboka deisibya 
seneleluma' nidya' ara, alda ella ulumla. 6:33 Imik Neyung adya ugun nong 
ok anyek wenewoka usina' ab, alja perob senelamla' ab, nonoganob senen 
ulululum. Dara, yoka'-yoka' mdya' ara ugunuk makoka eleganesil. 6:34 
Anasa wera, ampum amba dara, ganya daldom-daldom ana' ara yok 
ubnelabok anasa, ugunda ampum amba ganya daldom-daldom anggom, 
mem. Sumen ok malya nauba dangalalanya nera yok anasa, ono' ampum 
amba ganya hnon daldom-daldom anggulumnesibya," hyok. 


7:1 "Ugumbabya Imik Neyung adya eimik yana leleweisilyek anasa, 
ugunda yok nim ek yana lelena' ara mem. 7:2 Ugunda heka' huboka yok 
nim ek yana lelelelum sok, Imik Neyung anaba ugumbabya unu yana 
lelewanasil. Ugunja yok nim ek sunuwoka unululum sok, Imik Neyung 
anaba ugumbabya unu sunuwoka unuwanasil. 7:3 Anja senenggom gal 
hyabdoba' heng ek ulunggela' ara eibdanggonggom, yok nim edya mek 
heng solokna' enesa hekasa anyek kemelelam do? 7:4 Anja nauba gal 
sikna' ulunggel anasa, an kabo nang ek, Hem o, anja heng solokna' 
dobnenggen, alalama' ara, hekasa do? 7:5 Anda sene bol nenelelamnya o! 
Anja nauba gal sikna' enyek men dobdamenekanya, anja henga pewagelya 
dara, wera an kabo edya alja heng solokna' pe eiyiboka doboka 
boboganalam." 7:6 "Gam adya anak saaboka saboka obgelyek anasa, 
yoka'-yoka' hyak peroba' ara, gam ak eleknenggom, mem. Pam adya 


metlik ara yan ingib saboka malya nenewalyek anasa, pam ak 
eleknenggom, mem," hyok. 7:7 "Mololemun dara, dorowanalum. Elemun 
dara, eiriwanalum. Pika glorum-glorum alamun dara, pika baknesil. 7:8 
Anasa mololemejja nimi nidya' ara, dorowanamak, elemerja nimi nidya' 
ara, eiriwanamak. Dara, pika glorum-glorum alameija nimi nidya' ara, 
siksamba pika baknesil. 7:9 Ugun gangganek ara, nimi ben hnon alja me 
nedya neyung gwaneng eleganelom aboka, molowanamso dara, girik ak 
eleganamso de? 7:10 Goma, hadya' ak molowanamso dara, baga' ak 
eleganamso gom? 7:11 Ugun malya una' nim enyek babya, uguna' mab ak 
ara, hyak peroba' anyek keeboka eleklelum. Anasa ugunja neyung imik 
heikek ululanya bera wanok! Alak anyek elegeisilom aboka mololemak 
nim era alda peroba' anyek eleganesil." 7:12 "Ugunja yok nim edya nuk pe 
unuweisinok senelelum sok, ugunja yok nim ek pe unulululum. Musa 
bedya unuwanalum an yub eb, nidya' ununumna' lelemek nang edya 
unulululum aboka lebsik yuba damok nong ara an," hyok. 7:13 "Uka 
delesil e pik eb ban pik eb dara, saba' nauba adya, nimi nauba ara pik 
enyek an balamaka' anasa, ugunda dogob nong pikek ab uboka wekel 
yalalulum. 7:14 Nim embenga' nenelesil pik era, nimi wekna' ak dogob 
nonga' ulumlakanya, ban pik eneba meka' me ulumla. Anya nim ara mek ok 
eiyiboka weklemak," hyok. 7:15 "Sene sonda' anasa nunda ununumna' 
lelemab nang aboka leldalamak nang ek ugunda keeboka ulululum. Sik 
nong ak dara, yu bei gam anaso' ak ulumakjok, ugunuk an domba hogunga 
beryi yalamak. 7:16 Ugunda sikda anaso ulumak senena' ara, sikja ununa' 
ak anyeb eibnelum. Sabala' gal adya dara, anggur dok gom, yok den gal 
doka hnon, moub eleganggunumso. 7:17 Pe mesa' bleblamla gal ak ab 
perob gal doka moulumla. Anya, malya uboka eka lerelamla gal ak ab 
malya galdoka moulumla. 7:18 Pe mesa' bleblamla gal edya dara, malya 
galdoka moubnenggunumso, ono' eka leremna gal edya dara, perob 
galdoka moubnenggunumso. 7:19 Perob galdoka mounggulumla gala 
nidya' ara, weboka uka dalamak. 7:20 Anasa, sene sonda' anasa ununumna' 
lelemak nang eneba, sikja nong una' edya, ugunda sikenek ella danalum," 
hyok. 7:21 "Nimi nak, Wenelesilimnya o, Wenelesilimnya o, alanyak nim 
era, nidya' Imik Neyung wenesin heikek weknenggunumak bok, alda 


nadya neyung be imik heikek ululanya bedya unuwanok senelamla' anyek 
unulumak nim ok weknemak. 7:22 Soko sidya' daknamla sum era, nimi 
nauba nak yeiniboka, Wenelesilimnya o, Wenelesilimnya o, neyung anja si 
sibuka ununumna' lenggulumouba de? Anya, Neyung o, Wenelesilimnya 
bedya si sibuka bisa' nauba yakoka, yoka'-yoka' lok so migib ununa' ara 
ununggulumouba de, wenyhenemak. 7:23 Bok nadya sikenek lebnesina' 
ara, Ugunda naba elgom ulusin nm. Ugunda malya una' ok ululum nim o, 
nak aba' ara men bululum! henemna," hyok. 7:24 "Wei anasa, nimi nadya 
yuba keboka pe unulumak nim era, sikda geremsengnya e pe girik dubuk 
sam somoknya beneso' ak ulumak. 7:25 Wera bera e girik dubuk sam pe 
gasa somoka' adya, mok ab, kabo' dorogoka, mek iliwoka bobok sum era, 
e nera luka mabnenggumok. 7:26 Bok, heknedya nadya' ban yub en 
keboka, pe ununggululanya bera, nimi ben hnon dongdangana' adya, alja e 
salya' mek weneng eilib somoknya beneso' ak ulumla. 7:27 Wera anadya 
moka yeiniboka, mek iliwoka, kabo' dorogoka e nenyek omok dara, e nera 
malya ura luka mamok. Anya hyak nauba soldowoka malya dangamok!" 
hyok. 7:28-29 Yesus ara Yahudi yuba neksin nang edya neklesik sok 
neknenggusuk. Alda senenggom nonga' ak nekesuka' anasa, wera Yesus 
ara seleb yuba leboka nekgogowousuk dara, anya alak kelemek nim era, 
hyak nauba loka dasuk. 


8:1 Yesus ara meinik ab yanggalamok dara, longomek nimi nauba alak 
dobol yalamek. 8:2 Ban salek enyek, gororoma' adya hyak malya ura 
delemoknya benyek Yesus ak yeilimok. Bera Yesus saramek sam koma 
lumugoka lebokja, "Neklesilimnya o, anda or senemen dara, nak boka' 
dona' elegananelem," hyok. 8:3 Dara Yesus adya benyek salawoka leboka' 
ara, "Nara or senewan. Anasa boka' or dobgolul e!" hyok. Dara wene 
sab-sab gororoma' delemoka' ara dengaro lobok. 8:4 Dara ono' Yesus 
adya benyek an, "Wei, neyung o! Yok mm ek nara unuwanel aboka nekdo 
yabana' ara mem. Bok alda Imik Neyung yuba lena' gaknya bek amal dal 
bilom. Anya, anda aldib merewalama' amba dara, Musa bedya unulululum 
aboka momnya dobok sok sunuwoka, Imik Neyung amba giboka elegel 
binilam," hyok. 8:5 Wera Yesus ara Kapernaum heikek wekel yanggok 


bok, Roma yin bona' dubnya bedya Yesus ak yeiniboka, arawananelem 
aboka molowok. 8:6 Benedya lebnemoka' ara, "Wenelesilimnya o, nadya 
wa wenya bera ek sam neiklamla. Alda esona' heiboka denewoka' ak 
mana' ok mabmoruwoka, oka nauba delemla," hyok. 8:7 Dara Yesus 
adya, "Wera nara alak hwel binimna," hyok. 8:8 Bok yin bona' dubnya 
bedya dara, "Nara perobnya goma' anasa, anda nadya ek ara 
yanggununesoma' anasa, anda yanggana' ara mem. Alda anja yub adya ok 
merewolul hemen dara, wera nadya wa wenya bera merewanamla. 8:9 
Anasa wera nababya nadya dubnya ulunel. Ono' na damumduk ara, mek 
yin bon nang ulumaka' ara, nadya yuba kelenyak. Nimi yin bonnya bek 
lebnadya, Bilom! wenyhen dara, alda balamla. Alda, Anyagan yalom! hen 
dara, yalamla. Anya nadya wa wena'anya bek lebnadya, Banyek 
unuwalom! hen dara, orugana' ara keboka unulamla," hyok. 8:10 Yin bona' 
dubnya bedya ban wenhyok yub enyek, Yesus ara kebok dara, hyak 
seilinya senewok. Anya alak diriga ban nang anyagan ulumeka' ak, "Ban 
benyek na lokja. Nimi nidya' Israeli nmi gangganek sam ara, ban dib senen 
ganya enera hnon meka' eibnenggumsa! 8:11 Hyak dib nonga' ara ban! 
Nimi nidya' yali sam ab hnon, kemban sam ab hnon, Abraham beb, Ishak 
beb, Yakub beb, neika' hiboka Imik Neyung bedya wenesin heikek sam 
dero weknemab aboka yanamak. 8:12 Bok, alda Yahudi yoka' nim ara, 
guna' senenggoma' ulumla heik sam doro boboganasil. Dara guna' heikek 
ab, mimi dara, nauba soloma daboka engewoka si glengdaralamnemak," 
hyok. 8:13 Dara Yesus adya yin bona' dubnya bek, "Anja dib senelama' 
adya, nidya' unuwaso senelamnya nera gigiwoka unuwanamla' anasa, or 
bilom," hyok. Dara al ban salek eneba, ek wanya bera merewok. 8:14 
Yesus ara Petrus bedya' ek biniboka kemelemok enyek, Petrus aldogol 
gera poba neikna' salamoka' anasa mamoka' ak eibuk. 8:15 Yesus adya gel 
genedya soruka salamok salek enyek, wera alja poba neikna' ara 
dengaboka merewok. Dara gel gera bukoka Yesus amba dena' youboka 
ulumok. 8:16 Wera seleb sin dangal yabok dara, bisa' goloklesuk nimi 
nauba Yesus ak bo yeilimek. Dara Yesus adya yuba mousa hnonoknya 
nedya ok saboka, bisa' yakoka, neiklemek nimi nidya' merellilisuk. 8:17 
Yesus adya ban nidya' unulumoknya nera, ununumna' lelemoknya Yesaya 


bedya, "Nunja hmeng usina' dob salawoka, nunja neiklemabnya nera bo 
bilisuk," amoknya nenyek gigiwolula' aboka umok. 8:18 Nimi hyak nauba 
Yesus ulumoka' ak ara ulumek. Wera Yesus adya nimi mandebna' enyek 
eibuk dara, alja yuba doro diriga ban nang ek mek gek eer sam binimab 
aboka orugosuk. 8:19 Dara Yahudi yuba neksinya ben hnon Yesus ak 
yeiniboka, "Neyung neklesilimnya o, or hekmok ok an binimena' ak ara, 
naba neika' yabalemnenam!" hyok. 8:20 Wenyek Yesus adya dara, "Bei 
gam ara selenga' e ulumlakanya, wining ara e' ululabok, nimi diba' me ak 
dara, huka beilina' amba ekla hnon unggulumla," hyok. 8:21 Dara ono' ben 
hnon, alja yuba doro diriga bannya bedya Yesus ak, "Neyung o, nara anak 
diriga yalamnenggenjok men dara, biniboka nadya neyung be soko lokol 
binimna anasa molowan," aboka lebok. 8:22 Bok Yesus adya alak 
lebnemoka' ara, "Somoklomak nim era, sik moumen soko lokoldalanok, 
alda anda nak diriga yanenelem," hyok. 8:23 Dara, Yesus ara mek ekla 
buna' ak bukoka bununa' ul yabok dara, alja yuba doro diriga ban nang 
eneba neika' buka balamek. 8:24 Buka balamek sab-sab, hyak senenggom 
kabo' dorogoka, mek ekla buna' ara mek lobsenja' adya waboka olomok. 
Bok, Yesus ara hogunga mamok. 8:25 Dara alja yuba doro diriga ban 
nang era, Yesus ak bimiboka bukiyiwoka, "Neyung o! Blebsilom! Nunda 
hyak orowanabsil bar!" aboka lel yabek. 8:26 Wera anasa, Yesus adya 
sikenek ara, "Ugunda hekasa lok ganya bolum do? Ugunda meka' ok dib 
senelelum nang ululum!" hyok. Dara ono' Yesus ara sekoka, kabo' ab mek 
ab dara, namena' dolul aboka lebok enyek, wera mek gwan era hyak 
namena' dok. 8:27 Yesus yuba doro diriga ban nang era, hyak loka 
daboka, sik moumen leldalameka' ara, "Kabo' ab, mek yub ab dara, alja 
yuba kebla' anasa, har so ululanya do?" wenyaldalamek. 8:28 Yesus ara 
mek gek Gadara moka lanal byuk. Gadara sam ara nimi penya bisa' 
gologosuk nang era, nimi soko lokna' ak ab ara, Yesus ak yarek. Ban 
penya nang enera hyak yu lok anasa, nim ara sik ulurek pik ara meka' 
yabenggulumek. 8:29 Wera sik penya dara, lelerekja, "Imik Neyung bedya 
me o, nuk ara heka' hubnesilimyok yeililam do? Unuwanasusom salek era, 
anam boka' anaba, anda nuk loba' nenewoka malya gebsununa' yeililam 
de?" alarek. 8:30 Wera sik ulurek ak ab dara, mok so ara, pama nauba yu' 


delemek. 8:31 Dara ban bisa' dara, Yesus ak, "Anda nim ek ab goboka 
yibinelum aboka oruganasilim dara, wera pam ak weklulum aboka 
oruganasilim," hyek. 8:32 Dara Yesus adya bisa' danyek, "Bululum!" 
wenhyok dara, bisa' era goboka pam pik wekdo yibek. Wera pam gong 
dara, yeiriwoka mok soko abomok langa diniwoka mek gwanek sam 
malyingginiboka meka si deregoka somokdo yibek. 8:33 Danyek pama 
wellimek nim era, sikda heikek biniboka, nidya' ban unumoknya neb, 
penya nang ek Yesus adya unusuka' anyek anaso unuwal aboka nekek. 
8:34 Dara mimi nauba heik enyekan nim era, Yesus ak eibnoba' aboka 
bilimek. Wera nimi nidya' ara Yesus ak eibek dara, alak nunja mok era lo 
binilam aboka lemek. 


9:1 Yesus ara ono' mek ekla buna' ak welewoka bukoka dara, onsok alja 
heikek sam yok. 9:2 Heik enyek anara, nimi ben hnon esona' adya 
yangawoka bo yeilimek. Bo yeilimek nim edya dib senena' ara, Yesus 
adya eiyisuk dara, alda neikna'anya bek, "Najab o, or anja ganya hekgulul! 
Anja malya una' era seleb anak ab memenggen bar!" hyok. 9:3 Dara, 
Yahudi yuba neksin nang anyagan ulumek nim edya dara, "Ban benera 
Imik Neyung si malya nenelamla," hyek. 9:4 Yesus ara sikja ganya seinina' 
era seleb ella ubsuk dara sikenek, "Ugunda hekasa malya ganya ek 
seinilelum do? 9:5 Wera har nerek pe yongona lebnesom: Malya una' seleb 
memenggen, ana' ak gom, Sekoka balom, an danyek gom? 9:6 Bok 
wenyek dara, nimi diba' me aldib soko dubuk an ara, nim adya malya una' 
sikenek ab soba' memelesil ulumla gekneba' ara, wen laga unuwanamna," 
hyok. Dara ono' Yesus ara nonga heimoknya bek, "Anda sekoka, anja 
esona' doboka bobmenekanya, anja ek bilom!" hyok. 9:7 Dara nonga 
heimoka' anyek hweboknya bera, alda sekoka alja ek sam byuk. 9:8 Wera 
Imik Neyung adya' senenggom migib era, nim ek seleb elegosuka' anasa 
leboka, nimi nidya' ban unumoka' anyek eibek nim edya dara, ganya lok 
uboka Imik Neyung ak gigilemek. 9:9 Wera Yesus ara anyaganyeba' ara 
loboka byuk. Wera anam balamok salek, nimi ben hnon alda rupiah mok 
soko amba molowoka dolosuknya, alja si nera Matius, alja wa wen ek sam 
bulumoka' ak eibuk. Dara Yesus adya alak, "Anda nak diriga yalom!" 


hyok. Dara Matius bera sekoka, Yesus ak dobol byuk. 9:10 Wera Yesus 
ara Matius bedya' ek sam anam bukoka delemok salek, nimi nauba rupiah 
mok soko amba molowoka dolomek nang eb, nimi heik yoka' dam nang 
edya malya nang senelesik nang eb, Yesus alja yuba doro diriga ban nang 
eb, neika' bukoka delemek. 9:11 Dara Parisi nang edya ban unulumeka' ak 
eibsik. Anya sikja Yesus alja yuba doro diriga ban nang ek, "Hekasa 
ugunja' neklesilnya beb, mok soko amba leboka rupiah molowoka dosin 
nang eb, nim adya malya senelesak nang eb neika' bukoka delemak do?" 
wenyaboka heibsik. 9:12 Dara Yesus adya sikja heibsik yuba keboka, 
sikenek saaboka lebsuka' ara, "Nimi eika' ulumak nim ek dara, hwena' 
nanga hwebneseng senenggulumak bok, neikna' nm ek danyek, 
hwebneseng senelemak. 9:13 Ugunda ban yub enera hekasa lero momnya 
doboka' anyek seiniwoka eimiwanalum: Nara pam unuruwa' oboka gibil 
yanggana' ak perob senenggulumna bok, alda angoo yadyek senen ganya 
ek perob senelamna. Anasa nara nimi seleb pe ulumab senelemak nim ek 
youbsununa' aboka yanggumsa bok, alda nimi nara malya nanga 
seneldalamak nang enyek, youbsununa' aboka yeilimsa," hyok. 9:14 Nen 
seleb dara, Yohanes Pembaptis bedya yuba dona' nang era Yesus ak yek. 
Dara sikja Yesus ak, "Nub Parisi nim eb dara, Imik Neyung amba 
gwaneng loboka giblemab bok, hekasa anja yuba doro diriga ban nang era 
lolomak do?" aboka heibek. 9:15 Anasa Yesus adya sikenek, "Ugunja 
dara, heka' senelum do? Nimi ben hnon gela dosonya benyek, or anam 
ulusobok dara, nimi masa delemnemab aboka yeiliseng nim era solom 
ganya bobneseng de? Hyak unuwanggunuseng! Bok gela dobnelanya bera 
sik gangganek loboka bo binimla sum ok, wera sikda Imik Neyung amba 
gwanenga lobnemak. 9:16 Nimi hnon youma' akleng ek sam wenyok 
akleng gweldekdoba' edya denewoka winggulumak. Unuwaneseng dara, 
wenyok gweldekdoba' edya youma' akleng ab nauba so gweldeganamso 
dara, malya so danamso. 9:17 Anasonya neikek, wenyok anggur mek era, 
youma' malya goub ak gweboka bonggulumak. Anaso unuwaneseng dara, 
goub era joboka anggur mek ara yek weiningganeseng. Anasa wenyok 
anggur mek era, ono' al wenyok goub ak sam gweboka bolomak, dara 
penya-penya pe ulurak," hyok. 9:18 Wera Yesus ara anam wenyaboka 


lelesuk salek, nimi ben hnon Imik Neyung e bo ulumoknya Yesus ak yok. 
Bera Yesus adya' saramek sam koma lumugoka leboka' ara, "Nadya 
gelma era wene salek hyak dib somogal. Bok neyung anda yeindeboka 
anja soruka salal yabamen enyek, merewanamla' bar," hyok. 9:19 Dara 
Yesus ara sekoka, alja yuba doro diriga ban nang eb, benyeb neika' byik. 
9:20-21 Wera pikek anam balamek salek, gela hnon neik ek dangamok 
salek era, gibna' obadya lemok gel gek Yesus adya' weilik berem oka 
yookanya, alja akleng ak meka' salawok. Wera gel genedya dara, "Nara 
Yesus adya' akleng ek meka' ok bebeganamna' anaba merewanamna," 
senewoka seinwok. 9:22 Dara ban salek enyek, Yesus ara gel genyek 
saaboka keeboka, "Najaba gel o, anda ganya siklewoka ublom! Anda dib 
senewanalema' adya, anda seleb merelam!" hyok. Dara wene sab-sab gel 
gera gobdo merewok. 9:23 Wera Yesus ara balamoka' ara, Imik Neyung e 
bo unya bedya' ek byuk. Wera benggong yub ab, nimi nauba yuba iriri 
alamek ak eibsuk dara, 9:24 sikenek lebsuka' ara, "Ugunda nidya' goboka 
yibilulum! Ban gelma enera somoganggumla bok, alda hogung dem ok 
mamla," hyok. Dara sikda Yesus ak nauba okseb goluwek. 9:25 Wera 
nimi nidya' ara seleb goboka betyik yibek dara, Yesus ara e lomok 
wekoka, gelma enedya' soruka salawok. Dara gelma era embenga' bukok. 
9:26 Dara unuwal an yub era mok soko me nidya' oboka lelewok. 9:27 
Wera ono' Yesus ara anyaganyeba' goboka bok dara, nimi penya heng lum 
nang moumena' eimik dobdo birik. Dara penya nang enedya dara, "Wei, 
Daud mamnya o, nuk angoo yadyek senewoka araweisiya!" aboka lebdek. 
9:28 Yesus ara ek wekel yabok salek, penya heng lum nang dara, ono' 
anyagan yarek. Dara Yesus adya sikenek, "Ugunja dara, aldib nunda alja 
dib hwebnesil senerum de?" aboka heibsuk. Wenyek sikja, "Nunda al alja 
dib hwebnesil senenam," herek. 9:29 Dara Yesus adya sik penya nang 
edya heng ek soruka diyiboka, "Ugunda nak dib senenuruma' sok, wera 
ugunuk anaso dosulul," hyok. 9:30 Wera sik penya nang dara, henga 
gwelegoka eibdek. Dara Yesus adya sikenek, nunda unu hwebsil aboka 
yok nim ek salya' nekdo yabana' ara hyak mem aboka yuba sekok. 9:31 
Bok, sik penya nang edya dara, wera nunda unu hwebsil aboka mok soko 
me nidya' wenyab girigarek. 9:32 Wera ono' heng lum nang moumena' era 


seleb barek dara, lunuwoka bisa' gologoka yuba sanggulumoknya hnon 
Yesus ak bo yek. 9:33 Dara Yesus adya bisa' era yakoka hwebok dara, 
bera wene sab-sab merewoka yuba sabok. Dara nimi nauba loka daboka 
lelemeka' ara, "Nunda Israeli sokok ara, anasonya nera hnon meka' 
eibnenggumouba!" alamek. 9:34 Bok Parisi nim edya dara, "Bisa' ganya 
yama' dubnya bedya, bisa' gologoka yaklamla," aboka lelemek. 9:35 Wera 
Yesus ara nauba heikek bini, mek heikek bini, hnon heikek eba' ara, ono' 
yok heikek bini ura yabalamok. Alda Yahudi nim edya yuba don e pik 
Imik Neyung adya' perob yuba leb elegoka, hnonda Imik Neyung adya 
eimik wenewanasila' anyek perob yuba neklesuk. Dara ono' hnonda nonga 
malya ura balasuknya neb, yok-yok neikna' salalesuknya nera nauba 
hwelesuk. 9:36 Nimi ganya hmeng uboka, ganya eb menegoka, bo usin 
nang oroka' anaso' ak eibuk dara, alda angoo yadyek senewousuk. 9:37 
Dara Yesus adya alja yuba doro diriga ban nang ek, "Gwaneng li' ara, 
nauba ululabok, nonga yongon nang ek dara, meka' ulumak. 9:38 Anasa 
wa damnya bek, gwaneng nonga yongon nanga bokol yousulula' aboka, 
mololelulum," hyok. 


10:1 Dara ono' yok sum enyek, Yesus ara alja yuba doro diriga ban nang 
ek yoululum aboka ebmamagosuk. Anya sikenek bisa' yakoka, nimi nonga 
malya uboka neikna' salalesuknya hwen damba migib elegosuk. 10:2 Ban 
obadya yuba lena' gak nang dadya sikja si nera, mennya bera Simon (yok si 
nera Petrus alamek), hnonda alja weis Andreas, anya hnonda Yakobus, 
ono' alja weis era Yohanes, sikda penya dara, Zebedeus bedya mabo. 10:3 
Dara ono' Pilipus beb Bartolomeus beb Tomas beb, mok soko amba rupiah 
molowoka dolomoknya Matius beb, Alfeus bedya me Yakobus beb, anya 
hnonda Tadeus. 10:4 Wera hnonda asa'anya alameknya Simon beb, eimik 
Yesus ak obnelum aboka yuba dil bilimoknya Yudas Iskariot beb, ulumek. 
10:5 Wera ban obadya yuba len nang era Yesus adya wa webnelum aboka 
boksuukanya lebsukja, "Ugunda Yahudi gom nimi sokok sam ara 
binggunulum. Samaria nim edya' heik pik ara binggunulum. 10:6 Alda 
Israeli nm ek ok binilum, dib nong ara sikenek malya dangoka 
weiningdangamek nim ek anyek okoka binilum. 10:7 Sikenek ara, Imik 


Neyung adya eimik wenelemnesila' oka yal aboka nekdo yabalemnelum. 
10:8 Anya neiklemejja nimi hwelemnelum, somogomejja nim embenga' 
suboka bukillilemnelum, nimi boka' malya ulusil neikna' delesilya nimi 
boka' dona' elegoka bisa' gologesilinya nera yaklemnelum. Ugunda ban 
unulumaka' damok amba dara, deknenggublum, or salya' dob loblum. 
Anasa ugumbabya dekna' loboka, or salya' eleganalum. 10:9 Anasa ugunda 
mekla' rupiah gom, girik rupiah gom, meilik yuba' gom bona' loboka or 
salya' binilum. 10:10 Nimi wa welemak nang era, dena' ara nim adya 
eleklemak bok anasa, ugun biniluma' amba, gwaneng lin akleng eb, 
boksoma penya so gom, yan ongona' gom, gama' dunguna' gom ara 
bobnenggunulum," hyok. 10:11 "Ugunda yok heikek bumun dara, pe 
ululanya bedya nub neika' ulumnemab henesilnya bek ebnalum. Dara 
wenyhesilinya benyeb ulmorulumuna' ara, ono' yok heikek binilum. 10:12 
Ugunda ulumnemab hisilya ek an wekel bumunuk ab dara, e dam nim ek, 
Imik Neyung adya ugunuk perob elekna' elegosulul, wenyalamnelum. 
10:13 Ugunuk neika' ulumnemab aboka, dobnesak nim ek ara, ugunja 
gibemuna' damok ara, sob e nenyek an ulumnamla. Bok neika' ulumnemab 
henggunusak ek nim edya' ek ara, gibemun gibna' damok era, ugun 
damnya saaboka dobnelum. 10:14 Alda heika hnon, yok e hnon ugunuk 
peroba' leboka dobnenggunusak dara, heik enyek gom, e nera loboka 
yibinelumukanya, ugunja yan hama' ara heika habengge yibinelum. 10:15 
Ban dib lebsin, Soko sidya' daknamla sum era, Sodom heik nim eb, 
Gomora heik nim era, Imik Neyung adya dara, sikenek igina kwesina' ara 
mek so bok, ugunuk lek henesak nim ek dara, igina nauba danamla!" hyok. 
10:16 "Ugunda banyek pe bekneluma' ara: Nara ugunuk bei gam hnoum 
domba pam anaso' ak boknesin. Anasa ugunda baga' adya geremsenga' 
ulumla sok hnon, yalma wining namen ulumla anaso' ak ulululum. 10:17 
Ugunda henga geregoka dub nang e pik bo biniboka yana lelewoka, ono' 
hnonda Yahudi nim edya yuba don e pik ab nauba loba' nenewoka oboka 
ulumnesak anasa, ugunda pe keeboka ulumnelum. 10:18 Ugunda nadya 
yuba dona' nang ulumneluma' amba leboka, ugunuk heng geregoka 
senenggom soko dub nang ek hnon bo binisak. Wera ban unuwanasak 
salek, perob salek era anya anasa, ugunda nasamba hnon yuba sikenek 


nekoka, hnonda Imik Neyung ak elgom ulumak nim ek hnon neklemnelum. 
10:19 Bok ugunuk henga geregoka yana lelewanasab aboka, nimi yana 
lelesina' ek sam bo binisak dara, ugunda heka' huboka yuba sekdanamna 
do, yuba harsonya pe sabnamna senen ganya bona' ak sam ara ugunda lok 
ganya bonggom, mem. Anasemba dara, ugunja yuba sabnemuna' damok 
ara, eleganesin senemlya' sum eleganesulula'. 10:20 Anasa ban 
unuwanasak salek enyek yuba sabnelumnya nera, ugunja sibama' adya 
sabnelum bok, neyung imik heikek ululanya alja Geisinya adya ugunuk 
uboka yuba sabnamla," hyok. 10:21 "Nimi nidya' nadya weis ek obnelum 
aboka, yok nim ek lebdangdo yibinemak salek hnon yanamla. Neiksonya 
nera hnonda eili bedya ala' me ak gom, alja me nedya eili bek gom 
unubdangdo yibinemak. Meneng mab edya, sikja' genong neyung ak yok 
nang ek obnelum aboka yuba dibdangdo yibinemak. 10:22 Ugunda nadya 
si nenesa leboka, nimi nidya' ara, ugunuk hyak lek senelemnesak, bok pe 
sekmouboka ulumlya' ara sidya' dagalongna' salek ubnelanya bera 
blebnamla. 10:23 Ugunda yok heikek ab, yana lelewoka obnesak dara, 
men yok heikek berra binilum. Nara ugunda ban dib lebnesin, Ugunda 
Israeli nim ulumak heikek nidya' ara, anam kemero yibinggumun salek, 
nimi diba' me nera men yanamla." 10:24 "Neklesak mab era nauba so 
uboka, neksinya benyek mek so' ak unggulumla: ek wanya bera nauba so 
uboka, alja wa welelanya bera mek so' ak unggulumla. 10:25 Neklamna 
me nera, eilibe neklenanya beneso dan dara, anya arawoka wa welenanya 
bera, alja wa welenanya beneso dan dara, nera al seleb perob dangalamla. 
Sikja' neyung benyek babya si Beelzebul aboka sibuk dara, wera nidya' 
alja' ek an ulumak nim era wanok," hyok. 10:26 "Ugunda nm ek lok 
ganya bona' ara mem. Eimik laga danalanya nera hnon lomok doknowoka 
unggulumlakanya, eimik laga golowanggunulanya hnon gunuwoka 
unggulumla. 10:27 Nadya ugunuk guna' lomok ab sam lel eleklesinya nera, 
ugunja dara, laga dilima' ak yubyek enyek, laga lero yabalemnelum. Anya 
ugunuk o lomok gelelenga lelonglosaknya nera, ugunja dara, laga 
senenggoma' nenewoka lero balamnelum! 10:28 Ganya nong anyek on nim 
era hnon unggulumaka' anasa, alda nong bola' dem anyek olomak nim ek, 
ugunda lok ganya bonggom, mem. Alda Imik Neyung ak hnonok, nong 


dem ab, ganya nong ab, nidya' hiboka, oboka somokna' dub heikek sam 
uka desin heikek dabnesilnya bek ok lok ganya bololulum. 10:29 Senero 
wininga penya anaba neik mek rupiah edya ok dekesoma' anaba, neyung 
bedya or unuwoulul senewanggusubok dara, sokok sam ara meka' 
malyingginggunumso. 10:30 Ugunja' hukuk sam ulumla hong mandebna' 
eneba, Imik Neyung ara alda seleb eimlamla. 10:31 Wining ara or mek so 
bok, ugunuk dara, hyak senenggoma' peroba' ak ululuma' anasa, ugunda 
lok ganya bonggom, mem!" hyok. 10:32 "Heknedya nimi hnoum ab, nara 
Yesus yuba doboka diriga balananya aboka laga lelemla dara, nababya 
neyung imik ululanya saramek sam ab uboka albabya laga lebnamna. 
10:33 Bok heknedya nimi hnoum ab, nara Yesus adya yuba 
donggulunanya aboka sonda' lelenel dara, nababya alak neyung be imik 
heikek ululanya bedya' saramek ab uboka sonda' amba bobnenewoka laga 
lebnamna," hyok. 10:34 "Ugunja dara nak ara, alda nim ek nim nenena' bo 
yok senenggom, mem. Nara nim ek nang nenena' ak bo yanggubsebok, 
alda nim isa' nang nenena' ak bo yasa. 10:35 Nak sokok an yasa' adya, 
wera me adya eilib eb mala weboka obdanarak, gelma adya eilinggeb mala 
weboka obdanarak, me adya gel gedya nenya eilinggeb mala weboka 
obdanarak. 10:36 Yo, anasa eimik senenggoma' isa' gebdangoka 
obdanamak nim era, meneng ek nim edya nauba unu obdanamak," hyok. 
10:37 "Heknedya nak ara loboka, alja' neyung genong ak wana' nauba 
ululanya bera, nadya yuba dona'anya henggunuseng. Anasonya neikek, 
heknedya alja mabo gelmabo ek wana' nauba ululanya bera, nadya yuba 
dona'anya diba' henggunuseng. 10:38 Anya heknedya alja' igin yaka' 
doboka, nak diriga yangganana' oroknya bera, alda nadya yuba dona'anya 
henggunuseng. 10:39 Nadya ganya nonga namok senelelanya bera, alja 
nong era weiningganamla bok, alda nasamba leboka, alja nong era 
weininglelanya bera, eimik era alja ganya nong era eibnamla," hyok. 10:40 
"Heknedya ugunuk peroba' leboka dolosinya bera, alda anara nak dolonel. 
Anya nak dolonelnya bera, alda nak sokok bokol yeilinyoknya bek 
dolomla. 10:41 Heknedya ununumna' lelenanya bek, alda ununumna' 
lelelanya bek bar aboka, peroba' leboka dololanya bera, albabya lunuwoka 
ununumna' lena' dekna' ak dobnamla. Ono' nimi ben hnon yoknya bek 


benyek pelelanya anasa aboka, peroba' leboka dololanya bera, albabya 
lunuwoka perobnya anasa dolomak dekna' dobnamla. 10:42 Heknedya 
alda nadya yuba doro diriga bannya ulumla' anasa leboka, ban mek nim ek 
or mek dem ak eleklamla dara, eimik era ban nenesa leboka dekna' nauba 
dobnamla' anyek, ugunuk dib lebsin!" hyok. 


11:1 Wera Yesus ara alja obadya yuba doro diriga ban nang ek pe 
wenebgogowosuk dara, alda anyagan ara loboka yokok sam byuk. Anya 
Yesus ara al ulumoka' ok berem heik pik Imik Neyung adya unuwanalum 
wenyaboka lesuk yub enyek leb elekdo yabalesuk. 11:2 Ban Kristus adya 
unu wa welemok yub era, Yohanes Pembaptis bera alda henga geregoka 
beiyimek ek ab kebok dara, Yohanes bera alja yuba doro diriga ban nang 
ek Yesus ak banyek wenyaboka heil binilum aboka orugosuk. 11:3 Dara 
sikda, "Neyung o, al anak Imik Neyung adya nimi blebsina' dubnya 
yanamla amoknya bera anda alan goma, orok dara, nunda ono' yoknya bek 
anam diri ulumnemab gom?" wenyaboka heil binilum aboka lebok. 11:4 
Dara Yesus adya sikenek, "Ugunda Yohanes bek on pik biniboka ugunja 
seleb heng eibluma' ab, o kebluma' ab danyek, nekdo biniluma' ara, 11:5 
Henga luma yeilimna nang eillilemak, nonga yana heimna nim eika' 
yabalamak, nong boka' malya ulusil nimi hwebna dara, boka' dolomak, o 
ounugamna nim o bakoka kelemak, seleb somogamna nim embenga' 
suboka bulumak, Imik Neyung ak ab perob lero yanggan yub era nimi 
bona' garan ulumak nim ek lero yabalamla' anyek eiyiboka unulamla aboka 
nekdo binilum. 11:6 Nak an solom ganya boboka lek senenggulunyak nim 
era, or pe ulumak!" hyok. 11:7 Wera Yohanes Pembaptis bedya yuba 
dolomek nang era seleb Yohanes bek, Yesus ara anaso unulamla aboka 
nekdo byik dara, Yesus ara anyagan nimi nauba ulumek nimi gong ek 
Yohanes bemba geklewoka lebokja, "Ugunda hwalek sam balaluma' ara 
heka' ak eibnoba' aboka balalum do? Walenja anyek kabo' adya bo yabalya 
ak eibnoba' aboka balalum de? 11:8 Orok dara, ugunda heka' ak eibnoba' 
aboka balalum do? Aklenga pe ongolenya bek eibnoba' aboka balalum de? 
Anaso akleng ongolomak nim era sikda senenggom dub nang ek ok 
ulumak! 11:9 Anasa wera, hekasa ugunda hwalek sam balalum do? Nim 


' 


ununumna' lelelenya bek eibnoba' aboka balalum de? Aldib, alda ununumna' 
lenya ulumla. Anya alda ununumna' len nang era or mek so bok, Yohanes 
bek dara, senenggomnya ulumla. 11:10 Anasa ban Yohanes benyek Imik 
Neyung yuba bukuk sam men momnya lero dobokja, Nadya boksenya bera 
ban e, anda anam bok, alak men pika yarawolula' aboka bokol binimna, 
wenhyok ara momnya dobok," hyok. 11:11 "Ugunda pe beknelum! Nimi 
nidya' sokok anara hnon senenggomnya una' hyak orok bok, Yohanes bek 
alak ok hnonok senenggomnya ulumla. Alda anaso ulumla' anaba, Imik 
Neyung wenesina' ak meka' ululanya benyek senenggomnya ulumlakanya, 
Yohanes bera alda ono' mek so ak ulumla. 11:12 Yohanes bera alda anam 
yuba lelemok salek eba' moruwoka, nim Imik Neyung wenesina' ak 
ulumak nim era, yok senenggom nang dangoka ulunob senelemak nang 
edya malya nenewoka ol neblesak. 11:13 Anya Yohanes be yanggom 
salek era, Musa bedya unuwanalum an yub ab, ununumna' lelemek nang 
edya neksik yub eb dara, eimik yoka' unuwanamla yub ok leboka neklesik. 
11:14 Anasa ugunda alak or dib senewanamna senewomun dara, Yohanes 
bera Elia be an lunuwoka ulumla an, al yanamoka' amba dara, ununumna' 
lelemek nang edya orowek lebgogomek. 11:15 Ugunda o yaka' ara, hyak 
pe kebnelum!" hyok. 11:16 "Nara nimi wen ululum nim emba dara, heka' 
ak sunuwoka lebnesin do? Nimi nidya' ara dekna' gasa' ak salya' yuba saro 
bulumak mab eneso' ak ulumak. Hnon mab edya yok mab ek lelemakyja, 
11:17 Nunda ugunsamba perob bera doboka seblesab bok, ugunda eiya 
hlaboka sunuknenggululum! Nunda ugunsamba ganya engewanasuso bera 
seblesab bok, ugunda ganya suguwoka engenggululum! aro bulumak. 
11:18 Yohanes bera yeimboka, alda gwanenga lobsiniwoka, anggur dok 
mek anaba denggulumok, dara nim adya dara, Alda bisa! wekemla, 
alamek. 11:19 Wenyek dara, nimi diba' me nera, alda yeimboka gwanenga 
deregoka, meka deregoka ulumla dara, nim adya dara, Ugunda benyek 
kendululum! Dena' hwamnya, malya meka salya' denya, mok soko amba 
rupiah molowoka don nang eb, malya una' nim eb dadya sikja' hem benya', 
alamak. Ban wenyalamaka' anyek, peroba' uboka geremsenga' ara 
unulumaka' damokok onob laga geknel balamla," hyok. 11:20 Wera Yesus 
ara alja yuba nauba leboka, lok so' migib ununa' nauba unulumok heikek 


ara, nimi nauba malya una' ak ab loboka ganya dangawanggumeka' anasa, 
gorogoka nauba lelemok. 11:21 Dara, "Korazim heik o, anda hyak omom 
nonga' ak ululam! Ono' Betsaida heik amba hyak omom nonga' ak ululam! 
Ugun gangganek an unulamna senenggoma' lok so' ara Tirus mok eb Sidon 
mok eb seleb unusinya dara, anasa sikda nidya' sikja hukuk sam aso lob 
golubdangoka, seleb malya una' ak ab loboka ganya dangamnaseng. 11:22 
Ugunda banyek pe seiniwoka beknelum! Soko sidya' daknamla sum era, 
Tirus mok nim eb, Sidon nim eb dara, or sikenek mek so obnesil bok, 
ugunuk dara, hyak nauba obnesil! 11:23 Anya Kapernaum heik o, anak 
imik nenewoka imik heikek sam nenewanenggel de? Hyak orok! Anda 
hyak somokna mm heikek ak sam boboganenggel! Anasa an ululama' 
gangganek an lok so' senenggom damok unulamna' ara, men Sodom 
heikek seleb unusinya dara, Sodom heik ara weneba or ubnamso! 11:24 
Ugunda banyek seiniwanalum, soko sidya' daknamla sum era, Sodom nim 
ek dara, Imik Neyung adya sikja malya una' amba mek so obnesil bok, 
ugunuk dara, nauba so obnesil!" hyok. 11:25 Ban sum enyek, Yesus adya 
heng uboka molowanamoka' ara, "Neyung o, anda im ab soko ab dara, 
anja uyilum! Ban unuluma' damok ara geremseng nim eb, yok-yok ella 
dangana' dolomak nim ek sam ara, anda doknowoka gunulumukanya, alda 
yoka'-yoka' ella dangana' orok nimi mek nang ek sam amalesilima' anasa, 
nara anak perob aboka giblenggen. 11:26 Ban unusuluma' ara, an dam 
nang orowek perob seneluma' adya unulum," hyok. 11:27 Dara Yesus 
adya leboka' ara, "Yoka'-yoka' nidya' ara neyung bedya nak elegoka 
lobongganyok. Nimi nidya' ara me ak ara elgom ulumak bok, neyung 
bedya ok hnonok ella ulumla. Nimi nidya' anaba, neyung anak ara elgom 
ulunjak bok, me adya ok ella ulunggel, anya me adya nadya neyung bera 
ban aboka amalesin nim edya hnon anak ara ella ulunjak." 11:28 "Ugunda 
nidya' hmeng uboka, igina yaka' adya igina kwelesil nim era, nadya ugunuk 
jakmana gibiyiwanasina' anasa, nak an yanalum. 11:29 Nara namen uboka, 
ganya sokok gebdangoka ulunanya bek anasa, nadya bollilesin igin yaka' 
era dobnelum dara, nak anyeb yoka' nidya' einiwoka ella danalum dara, 
nara ugunuk ganya daklinggoka una' eleganesin. 11:30 Anasa, nadya 
lelesin yub era, yongona' ak ulumla, nadya ugunuk bollilesim igin yaka' era 


jakmana' ak ulumla," hyok. 


12:1 Dara ono', Yahudi nim edya Sabat mem sum enyek, Yesus ara 
gandum weboka memek masa ak sam yabalamok dara, alja yuba doro 
diriga ban nang era, gwaneng ok ubsuka' anasa, gandum hnon dakoka 
delemek. 12:2 Parisi nim edya ban unulumeka' anyek e1yiboka, sikja Yesus 
ak, "Kendelom! Anja yuba doro diriga ban nang era, sikda nunja yub ek 
sam momnya doboka' yuba blekoka, Sabat mem sum ununggom mem 
hyoknya nenyek blekoka unulumak," hyek. 12:3 Dara, Yesus adya 
sikenek lebsuka' ara, "Ugunda Daud beb alab neika' ulumek nang eb, sikda 
gwaneng ok usuka' amba umeka' momnya doboka' ara ugunda seleb 
einiwanggulum de? 12:4 Daud bera Imik Neyung ek sam wekoka, Imik 
Neyung amba aboka beillilemek roti gwaneng era doboka delemok. Alda 
nunja yub ak sam momnya doboka' ara, Daud beneba, alab neika' ulumek 
nang eb dara, gwaneng era denggunuseng, alda Imik Neyung yuba lena' 
gak nang edya ok deneseng gwaneng enyeka', anyek delemek. 12:5 Goma, 
Musa bedya unuwanalum an yub ek sam momnya doboka' ara, Imik 
Neyung yuba wa gak nang era, sikda Imik Neyung gibna' ek sam Sabat 
mem sum wa welemna dara, Sabat mem sum yuba blekoka, Imik Neyung 
ek sam wa welemak bok, sikenek ara malya ululum anggulumaka' ara 
einiwanggulum de? 12:6 Ugunda nadya ban lebnesina' anyek, keeboka pe 
ella danalum: Anyagan ara nimi hnon alda Wenelesilnya bedya e nera mek 
so bok, alak danyek hyak senenggomnya bek ulumla. 12:7 Imik Neyung 
yuba bukuk sam momnya doboka' ara, Nara pam oboka gibil yanggana' ak 
perob senenggulunabok, alda angoo yadyek senen ganya ek perob 
senelamna, ara momnya dobok. Ugunda ban yuba damok enyek, damok 
ara anasa lebok senewoka dib ella ubsom dara, nimi yok nimi malya 
unggulumak nim ek ara malya nenewanggunusom. 12:8 Anasa nimi diba' 
me ara, Sabat mem sum emba dubnya ulumla," hyok. 12:9 Wera Yesus 
ara anyagan ara loboka, yok Yahudi mm edya yuba don ek sam byuk. 
12:10 Wera ban bilimok Imik Neyung ek ara, nimi soruka darasam 
heimoknya hnon ulumok. Dara nimi wene nim, Yesus ara meknemla aboka 
malya gebnok senen ganya bomek nang edya sene Yesus ak, "Sabat mem 


sum era nim ara, or hwebnesom gom, mem gom?" aboka heibek. 12:11 
Anasa Yesus adya dara, "Nimi ben hnon ugun gangganek ara, alja domba 
pama Sabat mem sum bok, selenga' lomok sam malyingginimso dara, pam 
damnya bedya dara, salawoka dobnenggunumso de? 12:12 Yo, anasa 
wera, domba ara domdigum so' bok, nim ak dara, hyak dib perob nonga' 
ak ulumak! Anasa wera, Sabat mem sum boka' anaba, or perob una' 
unuwaneseng," hyok. 12:13 Dara ono' Yesus ara soruka darasam 
heimoknya bek, "Anja soruk nginigalom," hyok. Wera bera soruk nginigok 
dara, darasam eik soruk eneso' anyek eika' dok. 12:14 Bok Parisi nim ek 
dara, Yesus ak obnemab aboka, yuba sabnoba' aboka, Imik Neyung ek ara 
loboka yokok mamagel bilimek. 12:15 Yesus ara Parisi nim edya 
obnenyak hogunga seleb ella ubok. Anasa alda anyagan anyeba' ara loboka 
bok dara, nimi nauba alab neika' balamek. Dara nimi neiklemeknya nera 
nidya' hwebsuk. 12:16 Bok Yesus adya dara, alak yeilimek nim ek, Yesus 
an ulumla aboka yok nim ek nekna' ara mem, hyok. 12:17 Nera ununumna' 
lelemoknya Yesaya bedya Yesus unuwanamla aboka orowek geklewoka 
momnya domoka' anyek gigiwolula' aboka umok. 12:18 Momnya doboka' 
ara, "Nadya weboka doboka bokol bilimsa me nera an. Nadya alak wana' 
ulumnakanya, alja nadya ganya hekel eleklenel. Nadya' ganya era alak 
gologanamlakanya, jong una' damok ara, alja yok-yok mok soko nim ek 
lero binimla. 12:19 Alda yuba yalab hwiboka, nim ab obdangoka 
ubnenggunumak, salya' pik hnoum sekoka yuba saro yabenggulumnamla. 
12:20 Gokoka eleklamla letya eneba leboka dobnenggunumla, dara 
saranggonuna' aboka delemlya uk eneba sarangganggunumla. Bok, jong 
uboka pe ununa' anyek oblamaganggunumla salek era, alda anaso 
ulumnamla. 12:21 Dara, mok soko me nidya' ara, alja si nek perob amba 
leboka ganya welemnemak," ara momnya dobok. 12:22 Wera Yesus ak 
heng lum uboka bisa' wekoka yuba gomnya dangamoknya bek bo yek. 
Wera Yesus adya hwebok dara, bera yuba saboka heng gwelegoka eibuk. 
12:23 Nimi nidya' eryimek nim era, ganya loka daboka, "Ban benera Daud 
nang yila' an goma?" aboka lelemek. 12:24 Wera wenyan yub enyek, 
Parisi nim edya keboka sikja dara, "Ban benera bisa' dubnya Beelzebul 
bedya unulumnelam aboka alja migib elegoka' adya, bisa' aroba' yakoka 


ulusil," aboka lelemek. 12:25 Yesus adya Parisi nimi ganya dukduk ara 
seleb etyisuk. Anasa alja sikenek lebsuka' ara, "Mok soko hnon nimi dub 
nang ulumaka' gigiro isa' nang gebdanaseng dara, mok era go' pe senenya 
loboka ubnenggunumso. Anya nauba heika hnon gom, nim e hnon 
dolubdangoka, yok-yok isa' neneldalaseng dara, sikda hyak gobdo 
dengheneseng. 12:26 Anasonya neikek, bisa' dubnya Satan adya alja aran 
mabo yaknamso dara, wera bisa' dub heik era dolubdangoka, eimik gobdo 
denghenemso. 12:27 Ugunja dara, nara Beelzebul bisa' dubnya migib adya 
bisa' yaklamla hunulum. Wera danyek dara, hek migib edya ugunja mab 
era, sikda bisa' yaklamak do? Anasa, sikja ugunuk yana lelewanasak. 
12:28 Bok nak dara, Imik Neyung Geisinya migib adya, bisa' ara 
yaklamna dara, wera anara Imik Neyung adya seleb ugun gangganek 
wenelesila' ara an seleb yal an," hyok. 12:29 "Ono' nimi ben hnon hyak 
migib nongnya bedya' ek wekoka bona' dobnuna' senewoka, migibnya bek 
men bera henga goubna' orok bok dara, ek or salya' weknamso de? Seleb 
al nong anyek men henga goubsodyok, wera eimik era bona' or hoka' 
dobnamso." 12:30 "Nak peroba' leboka mala donena' orok nim era, nak 
lek senewoka lolonyak. Nak aranena' orok nim era, sikda nadyinya nenyek 
bolomak! 12:31 Anasa wera, ugunda pe ella danalum, nimi ben hnon 
yok-yok malya unulamlakanya, yok nimi si ak malya' nenewanamla dara, 
alja malya una' era or alja soba' meewanamla bok, alda Imik Neyung 
Geisinya bek malya nenewanamla malya una' era alak ab diba' 
meewanggunumla! 12:32 Nimi ben hnon nimi diba' me nek malya leboka 
walamla dara, wenyamso malya una' era, or alja soba' memelamla bok, 
alda Imik Neyung Geisinya ak walamla dara, wene salek gom, soko sidya' 
daknamla sum eneba, benedya malya una' era alak ab diba' 
meewanggunumla!" hyok. 12:33 "Perob gal doka moubnamla aboka dara, 
gal nong ara mesa' pe bleblamla. Gal nong anyek pe mesa' dena' orok dara, 
gal dok anaba malya ura moulumla. Gal nonga pe mesa' ulumla gom, orok 
gom ara, gal dok adya ella dangalamak. 12:34 Ugunda malya una' hwam 
nim ek ululuma' anasa, ugunda malya una' nim ululum bok dara, perob 
yuba goboka sabnesom de? Sibama' ak ab laga salamaka' ara, ganya 
lomok sam seleb ulumla' ara an. 12:35 Nimi nidya' perob yub ok saro 


ulumak nim era, sikda perobnya nok deknewoka ulumak adya pe saro 
ulumak. Dara ono' malya una! adya ok deknewoka ulumak nim era, sikja' 
sibama' ak aba' anaba malya yub ok saro ulumak an. 12:36 Anasa ugunda 
pe seimiwoka beknelum: Soko sidya' daknamla sum era, nimi wen salya' 
yuba saro ulumaknya nidya' amba, Imik Neyung adya, anaso lelemek 
aboka, laga yana lelewanasil. 12:37 Anasa ugunja yuba sana' enedya, anda 
pe unulum gom, malya unulum gom ara, laga danamla," hyok. 12:38 Dara 
ono' hnonda Yahudi yuba neklesik nang eb, Parisi nim eb dadya, Yesus ak, 
"Neklesilimnya o, neyung lok so bekna' hnon meewalom, wenyek nunda 
eibnemab bar," aboka molowek. 12:39 Anasa Yesus adya dara, "Wenyek 
ulumak nim era, hyak malya una' hwam nim uboka, ganya uka oboka jok 
nim ek ulumak!" hyok. Ono', "Ugunda nak yok senenggom damoka hnon 
meewalom aboka molowounulum de? Ugunuk ara yok damok era hnon 
eleganggunusin bok, alda ununumna' lelemoknya Yunus bek unumoka' 
anyek hnonok eleganesin. 12:40 Yunus bera senenggom hadya' mon 
lomok sam inimnek yubyek lika winilya mabmorumok. Anasonya neikek, 
eimik era ono' nimi diba' me neneba soko lomok sam inimnek yubyek lika 
winilya mabmoruwanamla. 12:41 Soko sidya' daknamla sum era, Niniwe 
heikek ulumek nim era, wene salek an ulumak nim eblaboka neika' suboka 
buknemaakanya, Niniwe nim edya wen ulumak nim ek malya ululum 
aboka yana kibnemak. Nera Nimwe nim era, Yunus be sikenek Imik 
Neyung yuba leb elegosuk sum era, sikda ganya dangawoka domeka' 
anasa ubnesak. Bok anyaganera Yunus bek alda mek so bok, wera nauba 
sonya ben hnon ulumla! 12:42 Soko sidya' daknamla sum era, woru sam 
ab soko dub gel gera sekoka, wenyek an ulumak nimi nidya' ak malya 
ublum aboka yana kibnesil. Ban soko dub gel gera, alda Salomo bek ab 
perob el dangana' dobnamna aboka dara, gel gera mok sam ab yanggan 
pika jakgiga yeilimok. Bok wenyek dara, anyagan Salomo bera mek so 
bok, ben hnon naubenya hnon ulumla!" hyok. 12:43 "Bisa' ganya yama' 
ara, nim ek ab loboka balamla dara, gelelom aroba' ak sam dek-deka 
sobnamna aboka ero yabalamla bok, oulyanga eilinggulumla. 12:44 Anasa, 
wera bisa' adya dara, Nadya youma' lo yeilimsa ek sam onsok saaboka 
binimna. Wenyaboka lanawoka e nenyek an yalamna enyek, e nera e dem 


uboka, sembeja' oroka' anyek peroba' ak ulumna' ak eillilamla. 12:45 Anya 
ono' eimik era, yok sekbadya bisa' era alda mek so bok, hyak yu nong bisa! 
enyek el balamla. Anya wera sikda benedya lomok an wekna dara, sikda 
anyagan ulumak. Dara bisa' dan weknanya bedya nong una' era, youma' 
dara, or mek so bok, wenyek dara, hyak gobdo malya dangalamla. Ban 
nenyeka' anyek, wene salek an ulumak nim era unuwanasil," hyok. 12:46 
Wera Yesus ara wenyaboka anyagan ulumek nimi mandebna' eb anam 
yuba salamek sab-sab, alja genong geb, alja weisab eb yeilimek. Sikda 
betyik sam sekoka, Yesus ab eibdangoka yuba sabsibya senewoka ulumek. 
12:47 Dara, nimi ben hnonja Yesus ak, "Neyung o, neyung anja genong 
geb, anja weisab eb dara, beiyik sam anak diri seklenjak," hyok. 12:48 
Dara Yesus adya lebnemoka' ara, "Nadya genong gera heknya do? Nadya 
weisab era hek nang ek do?" hyok. 12:49 Dara Yesus ara alja yuba doro 
diriga ban nang ek, soruka okoka, "Nadya' genong geb nadya weisab eb 
dara, ban. 12:50 Nadya neyung be imik heikek ululanya bedya alja 
unuwanok senelamla' anyek, unulumak nim era, nadya weisabo, nadya 
hmal gelewa, nadya' genong yab ulumaka' ara an," hyok. 


13:1 Dara al neik sum enyek, Yesus ara e nenyek ara loboka, mek gwan 
gemek sam bul bilimok. 13:2 Yesus bulumoka' ak ara, nimi hyak nauba 
yeiniboka longol ganaklemeka' anasa, nimi nauba ara mek dala' ak weklam 
lobek bok, Yesus ak dara, alda mek gwan nong ok sam, mek ekla buna' 
eilib bukok. 13:3 Dara Yesus ara yok-yok yuba nauba yoka' ak sunuwoka 
lelesuk. Dara, "Nimi ben hnon yina' bo yamal bilimok," Yesus adya 
wenyaro leb einiwok. 13:4 "Wera yina' bo biniboka yamalamok enyek, 
yina' hnonda pikek sam yama yinggyuk. Dara wining adya yeiniboka ban 
yina' era nidya' dengaboka demok. 13:5 Yina' hnonda girik lumuk sokok 
sam yama yinggyuk. Dara soko ilil adya, yina' era men berra aboka 
bongowok. 13:6 Bok henga welok dara, yarenga sokok pe elekna' orok 
adya bongowok bok, yalawoka somogok. 13:7 Alda yina' hnonda girikna' 
hnoum yama yinggyuk. Wera girikna' anaba bongowoka welelemoka' 
adya, yina' ara neika' bongowok bok, bong adya somogok. 13:8 Bok yina' 
perob sokok sam yama yingginiboka bongowoka welewoka doka 


moulumok dara, hnonda denga dombadya moulumok, hnonda denga penya 
moulumok, hnonda denga yuba' hnonok anaso moulumok!" aboka 
lelemok. 13:9 Yesus ara wenyaboka seleb sunuwoka lebgogowok dara, 
ono' leboka' ara, "Ugunda o yaka' ara, hyak pe kebnelum!" hyok. 13:10 
Dara wenyek Yesus alja yuba doro diriga ban nang edya dara, Yesus ak 
yeiniboka, "Nimi nauba yok nim ek sam yuba sabnamna dara, hekasa yoka 
ak sunuwoka yuba salalam do?" aboka heibek. 13:11 Anasa Yesus adya 
sikenek ara, "Ugunuk dara, Imik Neyung adya wenelemnesila' damok ara, 
gunuwoka elegosuka' adya ella ululum bok, sikenek dara, eleganggom 
anasa lelemna. 13:12 Nimi nidya' orowek nauba bolomak nim era, sikenek 
nauba elek maknesil dara, hyak nauba bolomnemak. Bok yoka'-yoka' 
hnonda boldona' orok nim era, sikenek an wen meka' ulusilnya nera, 
sikenek ab dobnamla. 13:13 Ban nenesa leboka, nara nimi nauba sik 
gangganek sam yuba sal yaban dara, yoka' ak sunuwoka yuba salamna. 
Nera sikda heng eilin dara, eillilemak bok, heng eibnenggumna' anaso ak 
ulumak, hnonda o ken dara, kelemak bok, kebnenggumnekanya, ella 
ubneng 13:14 Ban unulumaka' adya wera, ununumna' lelemoknya Yesaya 
bedya lemoka' gigilamla ara, Ugunda soba' o kelemnelum bok, ella 
dangana' ara ella danggunulum: ugunda eiyiboka keboka kemero 
bulumnelum bok, damok unuwanamla' ara eibnenggunulum. 13:15 Anasa 
ban nim enedya, ganya era seleb yugoma dangoka pika lebok, sikja o nera 
seleb ounugosuk, anya sikja heng bam ara seleb siklebdangamek. 
Unuwangguseng dara, sikja heng eryiboka, sikja o nedya yuba keboka, 
anya sikja ganya edya ella dangoka, nak 13:16 Anya Yesus adya alja yuba 
doro diriga ban nang ek, "Bok ugunuk dara, ugunja heng adya 
eillililumakanya, ugunja o nedya kelelum anasa, gobdo pelelum. 13:17 
Ugunda banyek dib senewoka bekneluma' ara, youma' ununumna' lelemek 
nang eb, yok Imik Neyung ak dib senemek nim eb dara, wen an ugun 
eillilelumnya nenyek eibnob senen ulumek bok, sikda eiriwanggubek. Sikja 
dara, ugun wen kelelumnya nenyek kebnob sen 13:18 "Yina' bo yamal 
bilimok aboka sunumna' damok ara, ban keblulum. 13:19 Yina' pikek sam 
yama yinggilimoknya nera, damok ara nim Imik Neyung adya 
wenelemnesil yub era kelemak bok, pe ella danganggulumak. Sikja' ganya 


' 


ak doklomak yub era malya una' damoknya bisa' adya yeiniboka 
gwenelamla. 13:20 Alda girik lumuk sokok sam yama yinggilimoknya 
nera, damok ara nim Imik Neyung yuba keboka men perob senewoka 
dolomak nim ek sununa' ara an ulumla. 13:21 Bok, sikja dolomak Imik 
Neyung yub ara yarenga eleknenggulumla' adya, sikda pe bobmoruwoka 
unggulumak. Sikda Imik Neyung yuba dobna' amba leboka, ganya okna 
dabel yaban gom, yok nim edya ol yabasin gom dara, gobdo malya 
dangalamak. 13:22 Alda yina' girikna' hnoum yama yinggilimoknya nera, 
damok ara, nim Imik Neyung yuba kelemak bok, dena' unuruwa' amba 
leboka, bona' garana dena' garan amba ganggana' gokoldal yabanakanya, 
sikda bona' dub nang ulusibya senen ganya edya, Imik Neyung yu 13:23 
Alda perob sokok sam yama yinggilimoknya nera damok ara, nim Imik 
Neyung yuba keboka ella dangalamaka' ara an. Dara sikda doka nauba 
molumla, hnonda denga dombadya molumla, hnonda denga penya 
molumla, hnonda denga yuba' hnonok anaso molusil, " hyok. 13:24 Wera 
ono' Yesus adya yok sununa' hnon nimi nauba longol yeilimek nim ek 
nekoka lebsuka' ara, "Imik Neyung adya wenelemnesila' ara, hogung ara 
banaso ulumla' ara, nimi ben hnon alja wak sam perob yina' yamamok. 
13:25 Wera yok sum mimnek enyek, nimi nidya' seleb hogunga maro 
lobek enyek, yok isa'anya bedya yeimboka, gandum doka yamamoka' ak 
sam walenja yina' hnon yamawok dara, byuk. 13:26 Wera gandum 
dokomoka' bongowoka urubya lanal yabok dara, walenja anaba laga dok. 
13:27 Dara ono! wa damnya bedya' dekna' amba wa wena' nang edya wa 
damnya bek yeimboka, Neyung o, neyung anda perob yina' ok anja' wak 
sam ara yaawanggublum de? Heka' adya wera walenja ara hnon neika' 
hiboka ulumla do? al yek. 13:28 Wa damnya bedya sikenek lebnesuka' 
ara, Ara isa' nang edya umok, hyok. Dara dekna' amba wa welemek nang 
edya, wa damnya bek, Neyung o, nunda walenja ara gwenewoka bologol 
binimab dara, perob senelam de, aboka heibek. 13:29 Wa damnya bedya 
dara, Wera walenja anyek gwenel yabumunuk ab dara, gandum anaba 
gwenewomunuk anasa, orok, mem. 13:30 Gandum ab walenja ab neika' 
hiboka lomuna' ara, gandum nonga daknemejja sum ok meewanamab. 
Nara nong dakal yabija nim ek ara, Walenja anyek men gweneb 


mamagoka gouboka uka dabnelum. Seleb dara, gandum nonga dakoka, 
masa beilin ek sam beibnelum henem 13:31 Wera ono' Yesus sununa' hnon 
nimi nauba longomek nim ek sunuwoka lebsuka' ara, "Imik Neyung adya 
wenelemnesila' ara, hogung ara ban anaso ak ulumla: Ben hnon ara geibya 
yina' doboka, alja' wak sam doka dokol bilimok. 13:32 Geibya dok ara 
hyak mek nong dok ek ulumla. Bok alda seleb bongowoka welelamla 
dara, yok masa era mek sok bok, alak danyek senenggom masa 
dangalamla. Alda senenggoma' anyek sekna dara, wining ara geibya enyek 
yeiniboka, bul yalamak," hyok. 13:33 Anya ono' Yesus ara yok sununa' 
yuba hnon lebsuka' ara, "Imik Neyung adya wenelemnesila' ara, gela hnon 
roti gwanenga werewanamna aboka, roti aso ara oulyanga winilya 
beryiboka, roti welena' doronggoka, nauba dangalamla anaso ulumla," 
hyok. 13:34 Yesus ara yok nim ek Imik Neyung yuba lel eleklesuk dara, 
yuba nidya' sununa' adya ok sunuwoka lel eleklesuk. 13:35 Ban 
unumoknya nera, youma' ununumna' lelemoknya bedya, "Nara sikenek 
yuba lelemnesin dara, sununa' adya sunuwoka yuba lelemnamna, soko 
anam uyimok salek eb moruwoka, laga dangana' loboka doknelelanya 
nenyek, nara lero yabalamnamna," amoknya nenyek 13:36 Ban nen seleb 
lebgogowok dara, Yesus ara alda ek sam wekok. Dara alja yuba doro 
diriga ban nang edya Yesus ak, "Neyung o, gandum hnoum walenja 
bongomoknya nenyek, sununa' damok anaso aboka nuk lelewoka 
neksilom," hyek. 13:37 Anasa Yesus adya sikenek ara, "Nimi perob yina' 
bo yamal bilimoknya bera, nimi diba' me ara an. 13:38 Wa ara soko ara an. 
Perob yina' ara, nimi nidya' Imik Neyung mabo dangalamak nim era an. 
Walenyja ak dara, bisa' ak sam maklemak nim era an. 13:39 Walenja yina' 
yamal yeilimoknya isa'anya bera Iblis ara an. Nonga dakne sum era, soko 
sidya' daknamla sum, alda nonga daknamak nang era, imik ab lero nang 
era an. 13:40 Anasa walenja ak gwenewoka, neika' henga gouboka uka 
damek sonya nera, soko sidya' daknamla sum era neik so unuwanasil. 
13:41 Nimi diba' me seknamlakanya, nimi yok nim ek malya ul eleklesak 
nimi nidya' ara wera henga goubuka bob mamaganalum aboka, lero nang 
ek oruganesil, anya nimi nidya' malya una' ok unuro ulumak nimi nidya' ara 
bob mamaganasil. 13:42 Wera sikda mdya' henga gouboka uk boka' ok 


delmorulamla ukuk sam sikinek uka dabnesil dara, sikda nidya' ara 
engewoka si glengdarreb aboka gweklemnemak. 13:43 Dara, alda Imik 
Neyung ak pelemak nim era, al sikja' neyung bedya wenelemnesil heikek 
sam henga dingib lomna' anaso ak ulumnemak. Anasa wera, heknya o 
yaka' ara pe keblul!" hyok. 13:44 "Imik Neyung adya wenelemnesila' ara, 
hogung ara banaso ulumla' ara, perob bona' enyek, soko lomok weremna' 
anyek, nimi ben hnonjok eibna dara, onsok soko lomok sam seiklamla. 
Wera bera hyak nauba eiya dabna dara, alja youma' bona' e nidya' ara yok 
13:45 "Imik Neyung adya wenelemnesila' ara, hogung ara banaso' ak 
ulumla' ara: Bona! nauba deklelanya bera, hyak perob meilika deknamna 
senewoka elemla. 13:46 Dara, elemna' ara, wera hyak perob nong meilik 
enyek eib lobna dara, bera alja ek biniboka, alja bona' nidya' e gekman 
dekna dara, dekna rupiah enedya eiblomna mellik era deklamla," hyok. 
13:47 "Imik Neyung adya wenelemnesila' ak dara, hogung ara, mek 
gwanek sam hadya' ouma' akleng bobogoka yok-yok hadya' nidya' 
dolomak sok ulumla. 13:48 Wera hadya' ouma' akleng deknewoka lobna 
dara, hadya' ouma' akleng ara, hadya' don nang edya mek doubuk sam 
gliboka beillilemak. Wera sikda hadya' nidya' ara, webde bulumna' ara, den 
hadya' era solowak lomok sam beillilemak dara, denggomnya nera bol 
13:49 Anasonya neikek, soko sidya' daknamla sum era unuwanamla. Lero 
nang edya, nimi malya una' unulumak nim eb, Imik Neyung ak pelemak 
nim eb, bokoka unuwanasak. 13:50 Dara, malya ulumak nim era, sarangna' 
orok uk hinek sam doboka boboganasak. Dara anyagan malya ulumak nim 
era, nauba engewoka si glengdarreb aboka gweklemnemak," hyok. 13:51 
Wera Yesus adya, "Nadya nidya' lebnanya nera seleb ella ublum de?" 
aboka heibsuk. Dara sikja, "Neyung, nunda nidya' ella umab!" hyek. 13:52 
Dara ono' Yesus adya hnon leboka' ara, "Al nenesa aboka, nimi nidya' yuba 
neksin nimi bok, Imik Neyung adya wenelemnesila' ak ella dangamek nim 
era, e damnya benyek alja wenyok bona' ab, youma' bona' ab, beilina' ek ab 
doboka beiyik sam laga bo yala 13:53 Yesus ara nim ek ban sununa' yuba 
nidya' nekoka leb elekgogowosuk dara, anyagan ara lobok. 13:54 Dara 
alja' heikek sam byuk. Alja' heikek sam uboka, Yesus ara Yahudi nim 
edya yuba dona' ek sam biniboka, Imik Neyung yuba lel eleklesuk dara, 


alak kelemek mm era hyak ganya loka dasuk. Anya sikja dara, "Ban 
benera hekmok ab banaso ella dangana' do 13:55 "Alda e sona'anya bedya 
me gom de? Alja' genong gera Maria ge uboka, alja weisab era Yakobus, 
Yusuf, Simon beb, Yudas beb, unggulumak de? 13:56 Alja hmal gelewa 
dara, anyagan nidya' unggulumak de? Alja ban nidya' unulamla' ara har sam 
ab dobok do?" aboka lelemek. 13:57 Wenyaboka sikda Yesus ak anda nu 
lek aboka seinimek. Bok, Yesus adya sikenek, "Ununumna' lelelanya bera 
mok soko nidya' ara alak peroba' lelemak bok, alda alja' meneng heikek 
ab, alja e yoka' ak ab dara, perob senenggulumak," hyok. 13:58 Dara 
Yesus ara, anyagan nimi nidya' dib senewanggumeka' anasa leboka, 
senenggoma' lok so' ara hnon unuwanggumok. 


14:1 Ban salek enyek, Galilea sokok dubnya Herodes bedya Yesus adya 
unulamla an yuba kebok. 14:2 Anasa leboka, Herodes bedya alja wa wena' 
dub nang ek, "Ban benera Yohanes Pembaptis bek seleb embenga' suboka 
ulumla! Anadya wera alda yoka'-yoka' senenggoma' migib ununa' unuro 
yabalamla," hyok. 14:3 Nera men dara, Herodes bedya Yohanes bera 
henga gouboka gasa ek sam beiblulum aboka orugosuk. Herodes bedya 
Yohanes bek unumoka' damok ara, alja weis Pilipus dubnya bedya gel 
Herodias gemba leboka henga goumok. 14:4 Wera Yohanes bedya 
Herodes bek men danyek lemoka' ara, "Anda Herodias gera 
dobnenggunulam, mem!" hyok. 14:5 Herodes bedya dara, Yohanes bera 
dib obnamna senemok bok, nimi nidya' adya dara, Yohanes bera Imik 
Neyung adya ununumna' lenya senelemeka' ak lok ganya bomoka' anasa, 
loboka heng ok goumok. 14:6 Wera ono' yok sum enyek, Herodes bera al 
beiyimek sum bekoka masa youmok dara, Herodias gedya gelma edya 
nimi longol yeilimeka' hnoum, bera sunugoka seblemok. Gelma enedya 
bera pero seblemoka' anasa, Herodes bedya ganya era hyak eiya dabok. 
14:7 Anasa wera, Herodes bedya ban gelma enyek an, laga okoka, "Wera, 
bera pero seblelama' anasa, anja bona' enyek eleganeso senemena' ara, 
nidya' hyak gigiwoka eleganenggen," hyok. 14:8 Wera gelma en alja' 
genong gedya wenemoka' adya Herodes bek ara, "Nara Yohanes 
Pembaptis bedya huk enyek, gwanenga yangawoka bellina' ak beiyiboka 


wen eleganenelema' anasa molowan," hyok. 14:9 Gelma enedya 
wenyaboka molowok yub enyek, Herodes be kebok dara, alja ganya 
angoo senewoka soloma dabok. Bok nimi hnoum ab laga yoka' nidya' 
molowamena' ara hyak eleganenggen amoknya nenesa leboka, wera 
Yohanes bedya huk era or dakoka bo yanok aboka orugosuk. 14:10 Wera 
nimi henga gouboka gasa beillisin ek sam biniboka Yohanes bedya huka 
garamek. 14:11 Wera Yohanes bedya huk era garawoka, gwanenga 
yangawoka bellina' ak beryiboka bo byik dara, bera seblemok gelma ak 
elegel byik dara, gelma enedya eilinggek bo elegel byuk. 14:12 Seleb 
dara, Yohanes bedya yuba doro diriga ban nang era, Yohanes be nonga dol 
yeiniboka soko lokek. Dara ono' sikda Yesus ak Yohanes bera Herodes 
bedya seleb ya nganga dako aboka nekel byik. 14:13 Wera Yesus ara 
Yohanes be seleb obong an yuba kebok dara, al ulumoka' ak ara loboka, 
albeyok mek ekla buna' bukoka salya' gakdena' ak sam byuk. Bok nimi 
nauba ulumek nim edya, Yesus unuwal an yuba kebek dara, sikja heikek 
ulumeka' ak sam ara loboka, Yesus bilimoka' ak sam dobol byik. 14:14 
Wera Yesus ara mek ekla buna' ak ab uboka, sokok yingginiboka nimi 
mandebna' enyek an kemelemok dara, angoo hyak yadyek senewousuk. 
Dara ono', sik ganggan pik hnon neikdo balameknya nera hwebsuk. 14:15 
Sin dangal yabok dara, alja yuba doro diriga ban nang edya Yesus ak 
yeiniboka, "Neyung o, seleb sin dangoka ono' anyagan ara salya' gakdena' 
ak anasa, nimi danara biniboka dena' eboka dekdowanoka' aboka, binilum 
aboka orugesilom," hyek. 14:16 Yesus adya sikenek ara, "Sikda 
binggunumak bok, alda ugunja sikenek dena' eboka eleganesulum," hyok. 
14:17 Wenyek Yesus alja yuba doro diriga ban nang edya alak, "Nuk 
anyagan ara roti gwanenga lambadya uboka hadya' penya ok ulumla!" 
hyek. 14:18 Dara Yesus adya, "Wera an nera nak an bo yoululum" hyok. 
14:19 Wera Yesus adya nimi nauba ulumek nim ek, "Hola' eilib 
buklulum," hyok. Dara Yesus adya lambadya roti gwaneng eb, penya 
hadya' eb dara, imik keeboka, Imik Neyung ak perob aboka giboka 
molowok. Seleb molobgogowok dara, roti gwaneng era Yesus adya 
soboka alja yuba doro diriga ban nang ek, nimi nidya' ak boknelum aboka 
elegosuk. 14:20 Wera nimi nidya' ara, hyak muna bukoka jek. Seleb 


deregoka boklomeknya nera, gwaneng oulyang obadya boklomeka' ak 
neika' mamagemek. 14:21 Anyagan bukoka delemek nimi mandebna' era, 
gelewa ab mek mab eb dara, einina' orok bok, alda nauba nang oka' anyek, 
denga yuba' lambadya nang delemek. 14:22 Seleb debgogowek sab-sab, 
Yesus ara alja yuba doro diriga ban nang ek, ugunda mek ekla buna' 
welewoka men balalulum aboka orugosuk dara, alda gwaneng deb 
elegosuk nimi mandebna' era, ugunja heikek sam balalulum aboka 
orugosuk. 14:23 Wera nimi nidya' ara, sikja heikek sam seleb byik dara, 
Yesus ara albeyok, heng uboka molowoununa' aboka, meinik sam 
welewok. Wera inil yabok bok anyek, Yesus ara meinik sam alak ok 
ulumok. 14:24 Bok, mek ekla buna' anyek hyak mek hnoumung balamok. 
Dara mek ekla buna' ara, kabo' yalamla' ak sam uruma beiyimoka' adya' 
wera kabo' adya luknobom-erebom abgiga balamok. 14:25 Gweleknek 
yangman salek enyek, Yesus ara alja yuba doro diriga ban nang ek, mek 
dub pik yan ingibgiga yalamok. 14:26 Wera Yesus ara mek dub pik yan 
ingibgiga yalamoka' ak eibek dara, alja yuba doro diriga ban nang era lok 
anasa, "Bisa' anya'!" aboka ngoluklemek. 14:27 Bok Yesus adya danyek, 
"Nara Yesus ak anasa, ugunda ganya gwelelek hululum. Ugunda lok 
ganya bonenggom, mem!" hyok. 14:28 Dara ono' Petrus bedya Yesus ak, 
"Wei, anda aldib Yesus ak yalamen dara, nababya anak an mek eilib pik 
yan ingibgiga younuna' aboka, or oruganelom," hyok. 14:29 Wenyek 
Yesus adya Petrus bek, "Wera, or yalom," hyok. Dara Petrus bera mek 
ekla buna' ak ab mek dubuk sekel yinggimiboka Yesus ak sam yan ingi 
byuk. 14:30 Bok Petrus bera mek eilib pik bokjok, kabo' ak kemelemok 
enyek, alda loka dabookanya, al nonga meka si dununa' aboka ul yabok 
dara, "Wenelesilimnya o, men arawanelom!" aboka lel yabok. 14:31 Dara 
Yesus adya men soruka dorogoka Petrus bek dobsalawoka, lebokja, 
"Petrus o, anda mek dib senelelamnya bek ululam. Anda hekasa dib 
senena' loboka ganya daldom-daldom alam do?" hyok. 14:32 Wera ono' 
sik penya dara, mek ekla buna' dubuk sam onsok welewoka bukdek dara, 
mek ara namena' dok. 14:33 Dara Yesus adya yuba doro diriga ban nang 
edya, Yesus ak giblemek. Anya lebeka' ara, "Wenelesilimnya o, anda aldib 
Imik Neyung bedya me ululam!" hyek. 14:34 Wera mek ekla buna' dub 


pik buka balameknya nera, mek gek sam Genesaret sokok sam bul byik. 
14:35 Wera mok enyek an nim era, Yesus nong ak yoka' eibek dara, ono' 
yok nim ek wera Yesus nunja' sokok sam yal aboka yuba beibik dara, nimi 
neiklemek nimi nidya' ara, Yesus ak bo yek. 14:36 Anya sikja, neyung o, 
nun dam nang anja akleng ek sam meka' bebegananjab dara, merewanamab 
aboka Yesus ak molowek. Dara, nimi neiklemek nimi nidya' ara, Yesus 
adya akleng ek bebegemek dara, sikda merewek. 


15:1 Wera Parisi nimi hnon uboka, ono' yuba neksin nanga hnon 
Yerusalem heikek ab uboka Yesus ak yek. Sikda Yesus ak heibnemeka' 
ara, 15:2 "Hekasa anja yuba doro diriga ban nang era, sikda nunja' youma' 
nim edya ununa' era blekoka ulumak do? Sikda denemna dara, soruk mek 
eleganggonggom delemak!" hyek. 15:3 Anasa Yesus adya sikenek ara, 
"Ugumbabya ugunja' neyung yab edya unulumek ununa' enyek 
unululumukanya, hekasa Imik Neyung yub ara bleklelum do? 15:4 Imik 
Neyung adya dara, Ugunja' genong neyung ak pe gibel dololulum, anya, 
Alda heknedya alja' genong neyung ak malya leboka walamla dara, bera 
hyaka' obnelum, hyok bok anasa, ugunda hekasa bleklelum do? 15:5 Bok 
ugunja nimi yok nim ek yuba neklelum dara, nimi ben hnon alja' genong 
neyung ak, Heka' ak nadya genong neyung ugunuk eleganesisinya' ara, 
Imik Neyung amba seleb beiyimna, helya dara, 15:6 bera alja neyung ak, 
Or eleganggunumla, alalum. Anasa wera, ugunja' neyung yab edya youma' 
unulumek ununa' emba leboka, Imik Neyung yub ara dolbaleka' geblelum. 
15:7 Ugunda hyak sonda' hwam nim o! Ununumna' lelemoknya Yesaya 
bedya ugunsamba leboka momnya doboka' ara, 15:8 Nimi ban nim enera, 
sikda yuba dem adya ok Imik Neyung ak giblemab aro giblenyak bok, 
sikja ganya era hyak mok beiyik gebdangoka ulumak. 15:9 Nak ara salya' 
giblenyak, sikja neklesak yub era nim adya yub ek neklesakjok, nadya yub 
ek lero neknenggulusak, aro momnya doboka' ara dib lebok," hyok. 15:10 
Dara ono' Yesus adya nimi nauba ak yoululum aboka sikenek lebnesuka' 
ara, "Ugunda pe ella danalum aboka kebnelum! 15:11 Sibama' ak sam 
weklelanya nedya nim ara sembeja' gebnenggulusil bok, alda sibama' ak ab 
ara goboka beiyik yabalelanya nedya danyek hnonok, nim ara sembeja' 


geblesil," hyok. 15:12 Dara Yesus adya yuba doro diriga ban nang edya, 
Yesus ak yeimboka, "Neyung o, anja ban wenyaro lelelam yub era, Parisi 
nimi kelemak dara, sikja ganya malya ulusila' ara, ella ululam de?" aboka 
heimek. 15:13 Yesus adya sikenek lebsuka' ara, "Nadya neyung be imik 
heikek sam ululanya bedya mebnenggumlya yina' era, eimik nidya' yarenga 
lelewoka gwenewanamla. 15:14 Ugunda Parisi nim enesa nauba seiniwoka 
lenggom. Sikenek seleb henga luma yousuk nang ek anara ulumak, anya 
henga lumnya bedya henga lumnya bek pik ablamla. Dara sikda neika' 
selenga' lomok malyingginirak," hyok. 15:15 Danyek Petrus bedya Yesus 
ak, "Neyung o, ban sunuwoka leblam damok enyek, anyek lebna aboka 
nuk lelewoka neksilom!" hyok. 15:16 Dara Yesus adya sikenek lebsuka' 
ara, "Ugumbabya anam ella danggulum de? 15:17 Damok ara yoka' hnon 
sibama' ak sam wekoka mon lomok sam yingginiboka, ono' goboka 
yabalamla ara eilinggululum de? 15:18 Bok heka' ok sibama' ak ab 
goblelanya nera, ganya lomok ab ak goblamla, anya ana nong adya nim ara 
sembeja' nenelesil. 15:19 Anasa nimi ganya lomok ab malya una' ganya ara 
lanalamla, anadya wera nim olomak, gela salalemak, gel ganya ok 
deknewoka ulumak, hoka' dolomak, nimi derewoka waboka sonda' amba 
besa leboka nimi malya nenelemak. 15:20 Banyan ulumla damok edya, 
nimi nidya' ara sembeja' nenelesil, alda nimi soruka mek elekdanggonggom 
dena' delemaka' adya nimi ganya ara malya nenenggulusil," hyok. 15:21 
Wera ono' Yesus anyagan ara loboka, alda Tirus Sidon heik berem moka 
byuk. 15:22 Kanaan mok eb gel ge hnon, Yesus ak bii aboka lebgiga 
yalamokja, "Daud bedya me o, nak angoo yadyek ubneya e! Nadya gelma 
era bisa' wekdoboka, hyak nauba gweklamla bar," aboka lelemok. 15:23 
Yesus adya dara, gel genyek ara yuba meka' saaboka sab eleganggumok. 
Anasa Yesus yuba doro diriga ban nang edya Yesus ak, "Wenelesilimnya 
o, ban gel gera nuk yuba mandebna' amba lero yabalamla' anasa, bilom 
helom," aboka molol yek. 15:24 Yesus adya sikenek lebsuka' ara, "Nara 
Israeli nim enyek, malya dangoka weiningdangamek nim emba ok bokol 
yeilinyok," hyok. 15:25 Dara ono' gel genedya' anaba Yesus adya' 
saramek sam kom lumugoka bul yeiniboka, "Neyung o, nak 
arayiwananelem e," hyok. 15:26 Yesus adya gel genyek leboka' ara, 


"Mekmabo dena' anyek doboka gam ak sam elekna dara, perob gom," 
hyok. 15:27 Dara gel genedya Yesus ak, "Neyung o, aldib nonga leblam. 
Bok gam anababya alja' neyung bedya yangana' gal ak sam bukoka 
delemna enyek, dena' sikna' yanggalamla' ara gam adya boboka delemla," 
hyok. 15:28 Anasa Yesus adya gel genyek an, "Genong o, anja dib 
senelelama' ara hyak senenggom nong! Anasa anja unuwanaso senelam sok 
unuwanenggel!" hyok. Dara al wene sab-sab gel genedya gelma era gobdo 
merewok. 15:29 Yesus ara al ulumok ak aba' ara loboka, Galilea mek 
gwan gem pik dobgiga balamok. Anya alda yok mok soko yemek 
bindiwoka bukumok. 15:30 Dara nimi nauba Yesus ak, koma bulumek 
nim hnon, nonga heilisuk nim hnon, yuba goma dangalamek nimi hnon, 
henga luma yalasuk mimi hnon, anya yok-yok neikna' salalesuk nimi nauba 
bo yalamek. Neiklemek nimi nidya' ara Yesus adya' saramek sam bo beil 
yalamek dara, Yesus adya merellilisuk. 15:31 Nimi nauba dem nim 
anyagan ulumek nim era, anyek eiyiboka hyak nauba loka dasuk. Dara, 
yuba gom nim era yuba saro yabalamek, koma bulumek nim era mereboka 
yabalamek, nonga heilisuk nim era pe yan ingi yabalamek, henga luma 
ulusuk nim era pe henga gwelegoka eillilemek. Nimi nidya' ara anyek 
eryiboka, Israeli nim era Imik Neyung bek giblemek. 15:32 Wera ono! 
Yesus ara alja yuba doro diriga ban nang ek anyagan yoululum aboka, 
"Nara nimi mandebna' danyek, angoo yadyek ubnel. Sikda nablaboka 
gobdo lika winilya gwaneng bunya anyek mabsiniwab, anya wenera sikda 
dena' ara dengaramla. Sikda pikek ab gwaneng mesa dakoka somogejjek 
anasa, nadya dara, or bindowoululum henggunusinya," hyok. 15:33 Dara 
alja yuba doro diriga ban nang edya alak, "Nimi mandebna' naubakanya, 
dena' garan mok ek bok anasa, dena' ara har sam ab doboka eleganesibya 
do?" aboka lebek. 15:34 Dara Yesus adya sikenek, "Ugunuk ara roti 
gwanenga hekbadya ulumla do?" wenyaboka heibsuk dara, sikja Yesus ak, 
"Roti gwanenga sekbadya uboka, mek hadya' era or wen ulumla," hyek. 
15:35 Dara Yesus adya nimi nidya' anyagan ulumek nim ek, ugunda sokok 
sam buklulum aboka orugosuk. 15:36 Anya Yesus ara roti gwaneng 
sekbadya' anyeb, hadya' danyeb doboka, Imik Neyung perob aboka giboka 
molowok. Seleb dara, roti gwaneng ab hadya' ab dara, soruk adya soboka, 


alja yuba doro diriga ban nang ek elegosuk. Dara nang enedya nimi nidya' 
bukumek nim ek boksik. 15:37 Nimi nidya' ara gigiwoka delemeka' 
loboka mona bukoka jek. Dara ono', Yesus adya yuba doro diriga ban 
nang edya deregoka bok lobeknya nera neika' ak mamaklemeka' ara, 
oulyanga sekbadya deknemoka' anyek mamak lobek. 15:38 Dara anyagan 
bukoka delemek nim era, gelewa ab mekmab eb dara, eimna' orok bok, 
alda nengmab oka' anyek hiboka nimi denga yuba' dombadya nang (empat 
ribu orang) delemek. 15:39 Wera Yesus adya nimi nidya' ara ugunja ek 
sam binilum aboka orugosuukanya, alak dara, mek ekla buna' bukoka, 
Magadan mok ek sam byuk. 


16:1 Wera Parisi nim eb Saduki nim eb Yesus ak sene sunuwanoba' aboka 
yeilimek. Sikda Yesus ak, alda aldib Imik Neyung ak ab yeilimok aboka 
ella danoba' aboka, lok so bekna' hnon meewalom aboka molowek. 16:2 
Wenyek Yesus adya sikenek ara, "Heng anyek pe wekel balamla dara, 
ugunja dara, Im ara goron ubla' anasa, mok soko hogunga pewanamla, 
alalum. 16:3 Alda luguna' ek dara, ugunda wenyalaluma' ara, Arana' im 
uboka, gunugala' anasa, wera moka yanamla, alalum. Anasa wera, ugunda 
imik sam keeboka, sum era unuwanamla aboka bekna' eillilelum bok, alda 
eimik yoka' unuwanamla' ara ugunda bekna' damoka hnon eilinggululum!" 
hyok. 16:4 "Bojam una' loboka, malya una' hwam nim edya, yok damoka 
hnon meewalom aboka oruklemak bok, nadya dara, hnonok sibin anaba 
meewanggununabok, alda ununumna' lelemoknya Yunus bek unumoknya 
nek hnonok eibnemak," hyok. Yesus ara wenyabgogowok dara, anyagan 
ara loboka byuk. Ulululum Aboka Lebok Yuba 16:5 Wera Yesus adya 
yuba doro diriga ban nang era, balameka' ara, mek gek sam seleb byik 
dara, kemelemek enyek, wera sikda roti gwaneng bobnenggumeka' ak 
eibek. 16:6 Yesus adya sikenek, "Ugunda Parisi nim eb, Saduki nim eb 
dadya, roti welena' ak anyek, hyak pe keeboka ulululum," hyok. 16:7 Alja 
yuba doro diriga ban nang edya ban wenhyok yub enyek, kebek dara, sik 
moumen leldalamekja, "Alda ban wenyasila' ara nuk roti gwanenga 
bobnenggumaba' anasa lebsil," aldal yabek. 16:8 Danyek Yesus ara sikja 
leldalamek yuba damok era seleb ella ubsuk. Anasa alja sikenek ara, 


"Ugunda hekasa nunda roti gwaneng orok bar aboka leldalalum do? 
Ugunja dib senena' era meka' me ulusil. 16:9 Ugunda anam elgom ululum 
de? Nimi denga yuba' lambadya nim emba aboka roti gwanenga 
lambadyakanya, ugunda eimik era roti gwaneng aklenga hekbadya bolob 
mamagaluma' ara beknenggululum de? 16:10 Ono' nimi denga yuba' 
dombadya nim emba aboka, roti gwanenga sekbadya bok, ugunda eimik 
era roti gwaneng aklenga hekbadya bolob mamagaluma' ara 
beknenggululum de? 16:11 Nara ugunub neika' yuba salamab dara, 
gwaneng sirika' ak lenggulumna, damok ara heka' adya elgom ululum do? 
Ugunda Parisi nim eb Saduki nim eb dadya, sikja roti welena' enyek, pe 
keeboka ulululum!" hyok. 16:12 Wera danyek, Yesus adya yuba doro 
diriga ban nang era, roti gwanenga werelemak welena' ek lenggulumok 
bok, alda Parisi nim eb, Saduki nim eb dadya sikja nekna' enesa lelemla' ak 
senewoka ella dek. 16:13 Yesus ara Kaisarea Pilipi heikek sokok sam 
byuk. Anyaganyeb dara, Yesus ara alja yuba doro diriga ban nang ek 
lebsuka' ara, "Nimi yok nim edya dara, nimi diba' me nera heknya alamak 
do?" aboka heibsuk. 16:14 Dara Yesus alja yuba doro diriga ban nang 
edya alak, "Hnon nim edya dara, Yohanes Pembaptis alamak. Ono' hnon 
nim edya dara, Elia alamak. Ono' yok nim edya dara, Yeremia ben gom, 
yok ununumna' lelemoknya gom, alanjak," hyek. 16:15 Bok Yesus adya 
sikenek, "Bok ugun nong adya dara, nara heknya senelenulum do?" hyok. 
16:16 Dara Simon Petrus bedya, "Neyung, anda Kristus, nimi blebsina' 
dubnya ululam. Anda Imik Neyung embenga' ululanya bedya me ululam," 
hyok. 16:17 Danyek Yesus adya ono' alak, "Anda Yunus mamnya Simon, 
anda hyak dib lerowalem. Nera nim adya anak neknenggubjak bok, alda 
nadya neyung be imik heikek eini ululanya bedya nekgela' ak leblam. 
16:18 Anasa wera, anda banyek ella danalam, anda wera Petrus 
ulumnelam, migib girik alamnenjak. Dara ban girik dub enyek an, 
somokna' nimi heik sibin adya' anaba oblamagoka malya 
nenewanggunumla anyek, nadya yuba dona' nim diba' sobnamna! 16:19 
Nara Imik Neyung bedya wenesin heik pik bakna' era anak eleganenggen. 
Anja sokok anyeb nera memnya alamnalamnya nera, imik heikek anaba 
mem alamnamla. Ono' anja sokok anyeb nera or perob alamnalamnya nera, 


imik heikek anaba nera or perob alamnamla," hyok. 16:20 Seleb 
wenyabgogowok dara, Yesus ara ono' alja yuba doro diriga ban nang ek, 
benera Kristus, nimi blebsina' dubnya benya' aboka, nimi ben hnonok sibin 
anaba nekdo yabana' ara, mem aboka wenewosuk. 16:21 Ban sum enyek 
moruwoka, Yesus ara alja yuba doro diriga ban nang ek, nara Yerusalem 
heikek binimnekanya, Yahudi dub nang eb, Imik Neyung yuba wa gaka' 
dub nang eb, yuba neksin nang edya nauba igin kweiyiwoka, oboka 
dibnenyak dara, winilinya sum era, embenga' suboka buknamna aboka laga 
poboka leb einiwousuk. 16:22 Wenyek Petrus bedya Yesus anyek, al dam 
gliri beildil yemiboka leboka' ara, "Wenelesilimnya o, ban era hyak 
unuwanggunununjak, orok!" hyok. 16:23 Dara Yesus ara Petrus bek 
uruma dangawoka, alak leboka' ara, "Nimi sunulyamana' hwamnya Satan 
o! Anyaganyeba' ara bilom! Anda nak salya' pika garalenelem an. Anja 
ganya seinina' era, Imik Neyung adyinya nek seiminggululam bok, nim 
adyinya nek seinililam!" hyok. 16:24 Dara ono' Yesus adya, alja yuba doro 
diriga ban nang ek, "Nimi nak diriga yanenyak aboka dara, alak perob 
danasonya nera hibigalyekanya, alja' igin yaka' doboka, nak diriga 
yalanulul. 16:25 Anasa nimi nidya' nunja nonga denghelyek senewoka 
blebeldalamak nim era, sikda weiningdanamak. Bok nasamba leboka, sik 
weiningdanamak nim era, sikja nong eibnamak. 16:26 Nimi ben hnon 
sokok ulumla' nidya' ara, nadya' aboka dobnamso bok, alja' nonga 
weiningganamso dara, alak ara heka' perob danamso do? Goma, nim alja 
nong una' amba heka' ak amama' ubnamso do? 16:27 Duboka mandena' 
loboka, nimi diba' me neb, alja lero nang eb, alja neyung bedya nong 
senedya' pik uboka yanamak. Ban sum enyek, nimi nidya' sikja unulumeka' 
sunuwoka yok-yok deknesil. 16:28 Ugunuk hyak dib lebsina' anyek ella 
danalum: Ugun an ublum nim enera, nimi diba' me yeiniboka, 
wenelemnesila' ara eibnenggumun salek somoganggunulum nimi hnon 
ululum," hyok. 


17:1 Wera lika hnabbadya sum seleb ubek dara, Yesus ara Petrus beb, 
Yakobus beb, Yakobus bedya weis Yohanes eb, neika' senenggoma' imik 
welemok meinik sam welewek. Anyagan ara sikbeyok ulumek. 17:2 


Anyaganyeb dara, Yesus ara sikja kemena' edya dara, yoka' dok. Alja 
hogung era heng senedya' anaso uboka, alja ongomok akleng era dilina' 
anaso' ok dangamok. 17:3 Wera unumok sab-sab, Musa beb Elia beb laga 
dangarek dara, Yesus ab, sikda penya nang eb neika' yuba salamek. 17:4 
Dara, Petrus bedya Yesus ak, "Wenelesilimnya o, nunda anyagan ulumaba' 
ara hyak perob nonga' ak ulumab. Wera anda or perob senemen dara, nara 
anyagan lubna e winilya sobnamna, hnonda ansamba, hnonda Musa bemba, 
ono' hnonda Elia bemba," hyok. 17:5 Petrus bera anam wenyaboka yuba 
salamok sab-sab, deba' buma hnon sikenek so siklel yinggisuk dara, deba' 
lomok sam ab yuba hnon, "Nadya wana' nong ulumna me nera ban. Alja 
nadya ganya hekel eleklenel. Alak pe keblulum e!" hyok. 17:6 Wera 
Yesus adya yuba doro diriga ban nang era, Imik Neyung adya Yesus ak 
wenyal yabok yub enyek kel yabeekanya, hyak loka daboka sik nonga 
gololong aboka sokok sam malyinggyik. 17:7 Bok Yesus adya yeiniboka, 
sik nonga gaaboka lebokja, "Ugunda lok ganya bona' ara mem. Ugunda 
buklulum!" hyok. 17:8 Sikda bukoka kemel yabek dara, yoka'-yoka' ara 
eilina' orok bok, alda Yesus ok eibek. 17:9 Wera sikda meinik aba' ara 
yanggek dara, Yesus adya sikenek, "Nimi diba' me nera somokna' 
damokok anam suboka bukiyiwanggulyebok dara, men ugunja etyiluma' 
ara, yok nim ek salya' nekdo yabana' ara mem," aboka wenewosuk. 17:10 
Wera alja yuba doro diriga ban nang edya Yesus ak, "Yuba neklesak nang 
edya dara, hekasa Elia bera men yanamla alamak do?" aboka heibek. 
17:11 Dara Yesus adya sikenek ara, "Aldib, Elia bera yanamlakanya, 
yoka'-yoka' nidya' pe meewanamla. 17:12 Bok, nara ugunuk dib lebsin, 
Elia bera seleb yok bok, nim adya alak elgom ulumek, anya alak 
obneboka, sikja dara sanga' geblemek. Anasonya neikek, nimi diba' me nek 
anaba unuwanamak," hyok. 17:13 Danyek Yesus adya yuba doro diriga 
ban nang edya dara, Yesus ban wenyalamla' ara, Yohanes Pembaptis bek 
lelemla senewoka ella umek. 17:14 Wera Yesus ab alja yuba dona' nanga 
winilya nang eb dara, nimi nauba longomeka' ak sam yek dara, nimi ben 
hnon Yesus ak yeiniboka oumuwoka giboka, leboka' ara, 17:15 "Neyung 
o, nadya me nek hyak angoo yadyek senewalom e. Alda hyak senenggom 
digidoka ana' neikna' salawoka, uk ak sam soowoka dorongdangoka, hnon 


sum era meka yourulamla. 17:16 Nara seleb anja yuba doro diriga ban 
nang ek sam bo bisebok, sikja dara pe hwebnamenggom anasa lorob," 
hyok. 17:17 Dara, Yesus adya, "Ugunda hyak hek nim ek ululum! Ugunda 
hyak meknewoka dib senenggululum nim ek gobdo ululum. Nara ugunub 
dara, li hekbadya ok go' siklewoka uldablemnemab do? Ban me nera 
anyagan bo yoululum!" hyok. 17:18 Dara Yesus adya me nenedya' ganya 
lomok sam ulumok bisa' era goboka yibilom hyok. Wera bisa' era goboka 
yibuk dara, me nera al wene sab-sab enyek merewok. 17:19 Dara ono' 
Yesus adya yuba doro diriga ban nang era, Yesus ak sikbeyok gelelenga 
yeiniboka, "Neyung o, heka' adya nunja dara, bisa' ara yaknenggubmab 
do?" aboka heibek. 17:20 Wenyek Yesus adya, "Ugunja dib senena' ara 
mek ok adya. Ugunda pe beknelum! Ugunja Imik Neyung ak dib 
seneleluma' anyek, geibya dok anaso' ulumso' anaba, ban mein enyek 
lebnesomja, Ono sam gokoka bilom! wenyhenesom dara, mein era gokoka 
bul binimso. Yoka'-yoka' nidya' ugunja unuwanggunusomnya hnon 
unggulumnamla!" hyok. 17:21 "Bok ban bisa' eneso' ara, Imik Neyung ak 
gwaneng loboka, molobsiniwanasoma' adya ok yaknesom," hyok. 17:22 
Wera Yesus adya yuba doro diriga ban nang era, sikda Galilea moka 
ulumek sum enyek, Yesus adya sikenek, "Nimi diba' me doboka nimi 
soruk ak eleganamak sum era, wera mabdabnenggunumla. 17:23 Alda 
oboka dibnemak bok, winilinya sum era, onsok embenga' suboka 
buknamla," hyok. Danyek alja yuba doro diriga ban nang era, ganya 
suguwoka, engena' ganya beibsuk. 17:24 Wera Yesus ab alja yuba doro 
diriga ban nang eb dara, sikda Kapernaum heikek yek dara, Imik Neyung e 
amba rupiah molowoka dolomek nang edya, Petrus bek, "Ugunja neyung 
neklesilnya bera, alda Imik Neyung ek weknamna' amba dara, rupiah 
beillilamla gom, orok gom?" aboka heibek. 17:25 Wenyek Petrus bedya 
sikenek, "Beillilamla' aja!" hyok. Wera Petrus bera ek balamok enyek, 
Yesus adya alak, "Simon, anja dara, heka' senelam do? Sokok an dub nang 
edya dara, rupiah bona' amba garana' gom, mok soko amba dekna' gom 
ara, hek nim ek ab dub nang era dolomak do? Heik yoka' nim edya gom, 
sekel yanggan nim edya gom?" aboka heibok. 17:26 Petrus bedya dara, 
"Sekel yanggan nim edya ok deklemak," hyok. Wenyek Yesus adya, 


"Wera anaso unulumak bok dara, heik yoka' nim era deknenggulumneseng. 
17:27 Bok nuk dara, rupiah dolomak nang ganya angwei senewejjek 
aboka, lobnenggunumab. Anda mek gwanek sam hadya' dol binilam. Men 
dobmen hadya' enyek doboka beibnelam. Dara, nunja beibnenam rupiah 
era, hadya' en sibama' ak an bomlya' ak eibnelam. Dara rupiah enyek, 
dobmenekanya, nunda Imik Neyung ek weknemetibya' amba, rupiah 
dobnoba' aboka welemak nim ek eleganesilim," hyok. 


18:1 Ban sum enyek, Yesus alja yuba doro diriga ban nang edya Yesus ak 
yeiniboka, "Imik Neyung wenesin heikek sam ara, heknyek naubenya 
ubnamla do?" aboka heibek. 18:2 Wenyek Yesus adya mek me hnon nak 
an yalom aboka, sik gangganek sam laga sekiyiwok. 18:3 Anya Yesus 
adya dara, "Ugunda hyak dib senewanalum! Ugun nong ara dangawoka, 
saaboka mekmab anasa danggubmun dara, wera aldib Imik Neyung alja 
wenesin heikek binggunulum. 18:4 Nimi ben hnon alda ganya daklinggoka 
sokok gebdangoka ban mek me neneso' anyek ulumla dara, benyek Imik 
Neyung wenesin heikek sam alak senenggomnya ubnamla. 18:5 Anasa 
nimi ben hnon nadya si nemba leboka, ban unurub so mab enyek, peroba' 
leboka doro dililamla dara, alda nak doro dillilinel," hyok. 18:6 
"Heknedya ban unurub so mekmab enyek, Yesus ak dib senewejjek 
senewoka pika garawoka malya nenelamla dara, unululanya bera, dabom 
girik adya alja' ngang ak geregoka senenggom mek gwanek sam dal 
biniseng dara, perob so. 18:7 Ban sokok an ara nimi malya ubnoka' aboka, 
malya nenelesila' damok anyek, hyak omom nonga' ak ulumla. Ban 
unulusila' damok ara sob ulumnelabok, alda unul eleklamla nim enyek, 
hyak omom nonga' ak ulumak! 18:8 Anja meneng soruk edya gom, anja 
yan edya gom, anak malya ul eleklenggelya dara, unulunggelenya nera 
garawoka boboganalam. Imik Neyung ab unuruwa' oroka' anyek un dara 
perob so anasa, men malya ul eleklenggelya' digum ara men garawoka 
bobogalom. Orok dara, anja yan soruk gekman nidya' uk ak gokgelyek 
bar. 18:9 Alda heng adya an nong ak malya ul eleklenggelya dara, heng 
era men gurugoka bobogalom. Anadya henga darasam oroka' anyek, Imik 
Neyung ab un dara perob, alda eimik an nong anyek heng ab neika' uk 


desin heikek gokgelyek anasa, gurugoka boboganalam," hyok. 18:10 "Ban 
unurub mekmab enyek, malye dolbalek senewoka una' ara hyak mem 
nong! Anasa ugunda banyek beknelum, sikja lero era nadya' neyung be 
imik heikek ululanya bedya alja' saramek sam soba' ulumak. 18:11 Anasa 
nimi diba' me ara weiningdangamek nim ek blebnuna' aboka yeilimok!" 
18:12 "Ugunja dara, heka' senelum do? Nimi ben hnon alda pama denga 
winilya ebdobnya soubna dara' badya beiyimso bok, hnonok weiningdaso 
dara, pam damnya bera, heka' hubnamso do? Bera alda denga winilya 
ebdobnya lindara' badya dara, mok meinik sam gerek loboka, hnonok 
weiningdangamso pam enyek el binimso. 18:13 Pam damnya bera elemso' 
ara, pam en eibso dara, ugunda nak dib lebla senewananulum, yok pam 
dara, or malya bok, ban weimingdangamso pam enyek, eibnamso dara, 
hyak ganya nauba eiya dabnamso. 18:14 Anasonya neikek, nadya neyung 
be imik heikek ululanya bedya dara, nimi nidya' nak an wenyek dib 
senelenyak nim era mek nim bok, hnon weiningdejjek senelamla," hyok. 
18:15 "An kabo edya anak malya ubgelya dara, anda malya ubgelenya bek 
an biniboka, ban nak malya ubnelem aboka laga neknelam. Ban nenera 
geleleng aboka ugun penya ok unubdanarum. Anja lebnelam yub enyek, an 
kabo edya dib senewanenggel dara, wera anda an kabo ek pe doboka 
peroba' ak bo yalalam. 18:16 Bok nenyek kebnenggubla dara, Imik 
Neyung yub ek ara, hnon momnya dobokja, Nimi penya nang gom, winilya 
nang edya, benera aldib malya ubok aboka, laga neknemak dara, bera aldib 
alda malya umoka' ara laga dangalamla, hyoka' anasa, nimi yok nanga 
penya nang gom, winilya nang eboka bo yanalamakanya, heiboka 
wenewanalam. 18:17 Wera ban nang enedya anda aldib malya ublum 
aboka lebnemak bok, bera kebnenggunusil dara, alja malya umlya' ara, 
Imik Neyung yuba dona' nim ek laga lebnelum. Wera ono' Imik Neyung 
yuba dona' nim edya, wenewanamak bok, kebnenggunusil dara, alda Imik 
Neyung ak elgomnya gom, mok soko amba rupiah molowoka doro unya 
gom, anaso ak ulumla senelemnelum," hyok. 18:18 "Ugunda banyek ella 
danalum: Ugunja sokok anyeb, nera memnya wenyalalumnya nera, muk 
heikek anaba memnya danamla. Alda sokok anyeb, ugunja nera or 
wenyalalumnya nera, imik heikek anaba nera or danamla." 18:19 "Anya 


hnonda ban nenyek ella danaluma' ara, Sokok anyeb ugun gangganek sam 
nimi penya nanga, yoka' neiknya nemba leboka, Imik Neyung ak heng 
uboka molowananam aboka ganya hnonok ganya boboka adya mololerak 
dara, sikja molona' era, nadya neyung be imik heikek ululanya bedya 
kebnesil. 18:20 Anasa or hekmok ok, nadya si nemba leboka nimi penya 
nang gom, winilya nang gom, longolomak dara, nara sikeneblaboka 
ulumab," hyok. 18:21 Wera ono' Petrus bera Yesus ak yeiniboka, 
"Wenelesilimnya o, nadya hem bedya nak malya umnenel dara, nara lika 
hekbadya anaso meebdananam do? Lika sekbadya anaso meebdananam 
de?" hyok. 18:22 Dara Yesus adya Petrus bek ara, "Lika sekbadya gom, 
alda lika denga sekbadya sum doboka boboganalam!" 18:23 "Anasa Imik 
Neyung adya wenelemnesila' ara, hogung ara ban sununa' eneso' ak 
ubnamla ara, Nimi soko dubnya ben hnon, alja wa wen nang edya 
deblomek bona' amba meewanamna sum eneso ubnamla. 18:24 Wera 
dubnya bera alja wa wen nang ek anda hekbadya rupiah anaso doboka deb 
loblum aboka yana lelelesuk sum era, hyak senenggom einiwamenggom 
rupiah gobdo deblomoknya bek bo yek. 18:25 Anasa saaboka 
lunuwamenggom so ulumok anasa, dubnya bedya dara, benyeb ala' gela 
mab ab, mdya' alja bona' gekman hiboka rupiah deknamnakanya, alja deb 
lobok rupiah emba lunuwanamna aboka orugomok. 18:26 Dara ban wa 
wenya bedya dara, dubnya bek, Neyung o, anda or diri umnelam, dara 
nadya deb lobsa' ara, onsok lunuwoka deknenabok anasa, or diri unelom, 
aboka molowok. 18:27 Dara dubnya bedya, yub enyek keboka, angoo 
yadyek senewookanya, lunuwanggununelem, or salya' deb lobnenelem, 
hyok. 18:28 Wera ban wa wena'anya alda goboka yabok dara, ono' yok 
wa wena'anya bek alak an rupiah hnon deblomoknya bek eibuk. Wera 
benyek nganga weneb salawoka ol yabookanya, lebokja, Nadya rupiah deb 
lobnuluma' ara men deknenelem! hyok. 18:29 Bok al kab edya dara, alak 
gibookanya, perob-peroba' lebok ara, Hem o, nidya' lunuwanenggena' 
anasa, or diri ululom! hyok. 18:30 Bok benedya dara, anjinya nera 
kebnenggunenggen aboka lek hyok. Dara, alja rupiah deblomoka' ara, 
hyak nidya' senenya loboka deklul aboka, bera henga gereksin ek sam 
doronggok. 18:31 Wera ban mdya' unuwoka' anyek eiyiboka, yok wa wen 


nim edya hyak angoo senewoka soloma dabsuukanya, soko dubnya bek 
unuwal aboka nekel byik. 18:32 Dara dubnya bedya, ban malya umoknya 
bek yalom aboka, Anda hyak malya una' hwam wa wenya bek ululam! 
Anja nadya rupiah deb lobnuluma' ara, eimik lunuwanenggena' anasa, diri 
ululom wenyalaluma' amba dara, nadya deknenggununelem hegesa. 18:33 
Anasa, nadya anak angoo yadyek senewagesa sok, ono' anja dara, an kab 
ek ara, unu angoo yadyek senewanasom gom? hyok. 18:34 Dara, dubnya 
bera hyak yu ganya bobookanya, alja nidya' deblomoknya nera gigiwoka 
lunuwolul aboka, henga gubsin nim ek saboka obnoka' aboka doboka 
elegok," aboka Yesus adya lebok. 18:35 Dara Yesus ara alja neklemok 
nekna' era ban yub enedya saboka nekdakdoboka' ara, "Ugun kabo nim 
edya malya una' anyek, pe meebdanggunulum dara, nadya neyung be imik 
ululanya beneba, ugumbabya yok-yok sunuwoka unuwoka, malya 
nenewanasil," hyok. 


19:1 Yesus ara seleb wenyaboka nekgogowousuk dara, alda Galilea moka 
loboka, Yudea sam Yordan meka gema eer sam byuk. 19:2 Nimi nauba 
Yesus ak diriga balamek dara, neiklemeknya nera anyaganyeb hwebsuk. 
19:3 Dara Parisi nim era, Yesus ak sene sunuwanoba' aboka yek. Anya, 
sikja Yesus ak, "Nunja yub edya dara, nimi ben hnon gela lobnamla aboka 
dara, yok-yok damok orok bok, salya' lobnamso de?" aboka heibek. 19:4 
Wenyek Yesus ara sikenek, "Men soko uyimoknya bera, men sum era, 
nengma ab gel ab uyisuk aro momnya doboka' ara, ugunda anam 
einiwanggom de? 19:5 Wenhyookanya leboka' ara, Anasa nengma ara, alja 
genong neyung ak loboka, alda gela dolomla dara, wera sikda penya bok, 
hnonok nong dangoka ulurak, hyok. 19:6 Anasa wera sik penya danera, 
penya unggulurak bok, alda hnonok nong dangoka ulurak. Ban era Imik 
Neyung adya hnonok nenelelabok anasa, nim adya bokoka penya nenena' 
ara hyak mem," aboka Yesus adya wenyhusuk. 19:7 Dara Parisi nim edya 
Yesus ak, "Wera anaso bok dara, Musa bera hekasa gela lobnamla dara, 
lobgen an momnya dona' enyek weboka eleganalam aboka orugosuk do?" 
wenyaboka heibek. 19:8 Dara Yesus adya sikenek, "Men ununggulumek 
bok, ugun nong ak unuwanalum aboka wenesina' anyek hyak ganya gasa 


nong anasa, wera momnya doboka eleganalum asuk. 19:9 Anasa ugunda 
banyek pe keblulum: Alja gel gera meknewoka malya una' orok bok, nimi 
ben hnon alja gel gek loboka, ono' eimik yok gel ge dolomla dara, bera 
malya una' unulamla," husuk. 19:10 Dara Yesus alja yuba doro diriga ban 
nang edya alak, "Gela ab nenya ab doldana' anyek, anaso' ak ululabok dara, 
wera nim ara gela doldana' loboka salya' ulunok," hyek. 19:11 Wenyek 
Yesus adya dara, "Nimi nidya' ara, ban yub era keboka dobnamenggom 
bok, alda alba Imik Neyung adya unuwanamla senemna nim ok keboka 
dolomak. 19:12 Anasa nim ara unu ulumnamla aboka beillilemaka' adya, 
hnonda gela donggulumak. Hnonda nim adya unumeka' adya gela 
donggulumak. Hnonda nimi ganya adya ok, Imik Neyung amba pe 
welenob senewan dara, gela don ganya bonggulumak. Anasa nimi nidya' 
ban yub enyek keboka dobnamna senewejja nim era or dobnemak," hyok. 
19:13 Nimi sikja mabo Yesus adya soruk diyiboka, heng uboka Imik 
Neyung ak molowosulula' aboka bo yeilimek. Bok Yesus adya yuba doro 
diriga ban nim edya, memabo bo yeilimek nim ek wabsik. 19:14 Dara 
Yesus adya, alja yuba doro diriga ban nang ek, "Banaso mab enyek, Imik 
Neyung wenesin heikek weknemak nim era anaso ulumnemaka' anasa, 
ugunja sikenek nak yanggana' mem aboka yuba seknenggom, mem. Alda 
or nak yalanok," husuk. 19:15 Dara Yesus adya mabo danyek an sikja 
hukuk sam alja soruka diyiboka, peroba' leboka onobgogowosuk dara, 
alda anyaganyeba' ara loboka yokok sam byuk. 19:16 Dara ono' yok sum 
enyek, nimi ben hnon Yesus ak yok. Anya alja dara, "Neklesilimnya o, 
nara dib embeng ulmoubna' dobnamna aboka dara, hek perob una' ak 
ubnya' adya dobnamna do?" aboka heibok. 19:17 Wenyek Yesus ara 
benyek an, "Hekasa anda nak hek perob una' ak heibnelem do? Ben 
hnonok ok perob nonga' ak ulumla. Anda embenga' ulumnamna senelam 
dara, Imik Neyung yub ak pe keboka unulumnalam," hyok. 19:18 Dara 
benedya, "Har yub ek leblam do?" aboka heibuk. Dara Yesus adya, "Nimi 
onggom, mem, gela hoka' salenggom, mem, hoka' donggom, mem, sonda' 
lenggom, mem, 19:19 anja' genong neyung ak pe gibeldololom, an damnya 
wana' uldalalam sok, ono' an kabo nim ek wana' ululom," hyok. 19:20 
Dara goubenenya benedya Yesus ak, "Ban yub en nidya' ara, seleb 


gigiwoka unulamna' anasa, har nerek hnon lolomna do?" aboka heibuk. 
19:21 Danyek Yesus adya alak, "Anda muna' pe ulumnamna aboka dara, 
anja' ek biniboka, anja' bona' nidya' ara rupiah amba beibnelam. Dara, 
anedya imik heikek perob bona' dobnelama' anasa, anja' unu dobmen 
rupiah era bona' garan ulumak nim ek eleganesilim. Unubgogowamen 
dara, anda nak or diriga yananelem!" hyok. 19:22 Wenyek goubenenya 
bera, alda bona' dubnya ulumok bok adya, Yesus adya alak an wenyaboka 
lebok anyek kebok dara, ganya igina daboka ek byuk. 19:23 Dara ono' 
Yesus ara alja yuba doro diriga ban nang ek, "Nara ugunuk dib lebnesin, 
Bona' dub nang enyek, Imik Neyung wenesin heikek sam wekna' ara okna 
ulumla. 19:24 Anya ono' hnon lebnesin, Nim abaksin pam unta ara, imir 
lom pik wekna dara, or weknamso bok, alda bona' dub nang enyek, Imik 
Neyung wenesin heikek sam wekna' ara hyak okna nong ak ulumla," hyok. 
19:25 Yesus adya yuba doro diriga ban nang edya Yesus adya ban 
wenyaro lelemok yub enyek, keboka sikda hyak loka dabsuka' anasa, sikja 
dara, "Wera anaso dara, heknyek blebnamla do?" hyek. 19:26 Anasa 
Yesus adya sikenek keeboka leboka' ara, "Nimi ak dara, nera okna nong! 
Bok Imik Neyung ak dara, nidya' ara or unuwanamso ok," hyok. 19:27 
Anasa ono' Petrus bedya, "Neyung o, nunda yoka'-yoka' loboka, anak 
diriga yeilinjuba. Dara nunda eimik era, heka' ak dobnemab do?" aboka 
heibuk. 19:28 Wenyek Yesus adya sikenek, "Ugunda hyak dib 
senewanalum: Imik Neyung bedya heikek ara, nimi diba' me nera, alak 
imik nenemlya' adya hyak perob nang ekla buna' ak buknamla. Ban sum 
enyek, ugunda nadya yuba' dona' diba' ululum nim era, senenggom obadya 
nang yila' bun ekla buna' ak sam bukoka, obadya Israeli nang yila' ak yana 
lelelemnelum. 19:29 Nimi nidya' nasamba leboka, alja e gom, al nang yila' 
nengmabo gom, gelewa gom, genong neyung gom, memabo gom, wa 
masa gom, nasamba leboka loboka nak yalalanya bera, lunuwoka denga' 
yuba' dombadya anaso dobnamla. Anya hyak sidya' nong ara, eimik era 
embenga' ulmoubna' damoka dobnamla. 19:30 Bok, nimi nauba wenyek 
men mengewoka ulumak nim era, eimik dangoka, ono' wenyek eimik 
ulumak nim era, men danamak," hyok. 


20:1 "Imik Neyung adya wenelemnesila' ara, hogung ara banaso' ak 
ubnamla: Nim anggur dok wa damnya ben hnon, alja wak sam webnenyak 
aboka, luguna' nong enyek goboka el yibilemok. 20:2 Wera lika hnonok 
webnumuna' amba dara, denarius rupiah hnonok-hnonok deknesin aboka 
lebgogowok dara, wera nadya wak sam or welenululum aboka orugosuk. 
20:3 Dara ono' wa damnya bera, gwelek sirigoka dukduk henemok 
sab-sab, dekna' gasa' pik nimi hnon salya' pelemek ak eibsuk. 20:4 Dara 
eibsuukanya sikenek, Nadya wa webnumun dara, dekna' sunuwoka pe 
eleganesina' anasa, wera nadya wa wel biminulum, hyok. 20:5 Dara nim 
era, wak sam byik." "Wera ono' wa damnya bera hyak dukdukanek salek 
hnon, henga dalebnenewoka, sin dangalamla salek hnon, neik sonya 
nenyek unuwok. 20:6 Dara ono', bles henemok salek benera yibiniboka 
kemelemok enyek, nimi hnon wa wena' oroka' anyek, salya' pelemek nim 
hnon eibsuk. Anya sikenek, ugunda yoka'-yoka' ununa' oroka' anyek, 
hekasa anyagan anyek ok pelelum do, aboka heibsuk. 20:7 Wenyek nim 
enedya benyek an, Nimi adya nadya wa webnenulum aboka oruksina' orok 
anasa ulumab, hyek. Dara anggur wa damnya bedya sikenek, Wera salya' 
ululuma' anasa, ugumba nadya anggur dok wak sam wel bininulum, aboka 
orugosuk." 20:8 "Wera hyak sin dangoka inibok dara, wa damnya bedya' 
alja wa keeboka unya bek, Anda nadya wa welenyak nimi nidya' yoululum 
aboka, sikja dekna' era, eimik wel yeilimak nim ek ab dekgiga yeilimena' 
ara, men wel yeilimak nim ek dekdaknesilim, aboka orugok. 20:9 Dara 
hyak eimik salek enyek, salawoka wemek nanga yek dara, wera denarius 
rupiah hnonok-hnonok doro yibek. 20:10 Wera ono' hyak luguna' so 
orugosuk nanga yek. Sikja dara, nauba dobnemab senemek bok, men 
elegosuk nang elegosuk sok, neik so hnonok-hnonok elegosuk. 20:11 
Wera nang era sikda rupiah en seleb dobek dara, wa damnya bek yo 
yaboka leb yaboka, 20:12 Nunda luguna' ek moruwoka welmab bok, 
eimik yak nang era sikda mek so' wemak. Nuk dara, henga yu omom boka' 
anyek babya goluwoka welmab bok, sikda elegeisilim sok, numbabya 
anaso elegeisilim! hyek." 20:13 "Dara wa damnya bedya, wenyaboka 
lebek nang ek ben hnonoknya bek, Hem o, nara anak malya 
ubnenggunggen. Anja nara lika hnonok wa webnya' amba rupiah hnonok 


henggubmalem de? 20:14 Anasa wera, anja welamnya nemba dekna' 
doboka bobmenekanya, bilom. Nadya unuwanamna senemna' ara, eimik 
wel yeilinyak nang eneba, amba elegenggen so rupiah enyek eleganesin 
senebman bar, hyok. 20:15 Nadya bona' ek gom anaba unuwanamna 
senewanasinya' ok unuwanasinya goma? Nak hekna' nong anasa, anda 
solom ganya bobnesom gom, wenyamok," hyok. 20:16 Dara ono! Yesus 
adya, "Anasonya neikek, eimik ulumak nim era mengewoka, ono' 
mengewoka ulumak nim era, emuk dangoka ubnemak," hyok. 20:17 Wera 
Yesus ara anam Yerusalem heikek bununa' aboka pikek balamok dara, alja 
yuba doro diriga ban nang eb sikbeyok yuba sabek. Dara sikenek, 20:18 
"Ugunda keblulum! Nunda wenera Yerusalem heikek balamab. Wera 
Yerusalem heikek ab dara, nimi diba' me nera Imik Neyung yuba wa gaka' 
dub nang ek hnon, yuba neksin nang ek hnon, doboka eleganamak. Dara 
alak obnok aboka yuba sabnemak. 20:19 Hnon ara, Yahudi gom nim ek 
doboka eleganamak. Dara, sikja alak derewoka waboka, saboka oboka, 
gal ak sam glabnemak. Bok winilinya sum era, alda embenga' suboka 
bukiyiwanamla," hyok. 20:20 Wera Zebedeus ala' gel ara alja mab 
eblaboka Yesus ak yek. Yesus adya' saramek sam oumuwoka giboka 
yoka' hnon molowanamna hyok. 20:21 Wenyek Yesus adya, "Genong o, 
anda heka' ak senelam do?" aboka heibuk. Dara, gel genedya Yesus ak, 
"Neyung o, anda dubnya dangoka wenewanasilim sum era, nadya' penya 
mabo danara, ben hnonda anja' sirikek sam hnon, ben hnonda anja! waneng 
ek sam hnon, buknurum aboka lebnesilim," hyok. 20:22 Dara Yesus adya 
sikenek lebsuka' ara, "Ugunja molowoluma' ara, anyek molowaba' ara 
ugunda elgom ululum. Nadya igina kweboka gweknamna mek hmeyya era, 
ugumbabya or denesom de?" hyok. "Numbabya or unuwanesibya," hyek. 
20:23 Dara Yesus adya sikenek, "Aldib, ugunda den dara, denelum. Bok 
alda ban benera sirikek sam gom, waneng ek sam gom, buknamla ana' ara 
nadya or wenyhenggunusin. Bok ban anyagan buknemak nim era, nadya' 
neyung bedya albeyok buknemak senelamla nim ok lebnesil," hyok. 20:24 
Wenyek, yok yuba doro diriga ban nang sagobadya nang edya anyek 
kebek dara, sikda Yohanes Yakobus ak malya lerak senewoka yu ganya 
bobek. 20:25 Anasa leboka, Yesus adya sikenek nidya' yoululum aboka, 


"Imik Neyung ak elgom ulumak nimi sikja bo usina' dub ulumak nang era, 
sikja heik yoka' nim ek malya nenewoka igina kwellilisak. Heik yoka' nimi 
sikja yok-yok wa amba dub ulumak nang era, sikenek sokok nenellilisak. 
20:26 Bok ugunuk dara, anaso ununa' ara hyak mem. Alda saaboka, ugun 
gangganek sam senenggomnya ulumnamna senewanalanya bera, alda 
orukna' wa wenya dolul. 20:27-28 Nimi diba' me anaba, alda arawanenoka 
aboka yanggumok bok, alda alja araweisinyakanya, nimi nauba amba 
blebsununa' aboka al nonga doboka elekdonuna' aboka yeilimok. Anasa 
neik so, nimi hnon ugun gangganek sam, nara mennya danamna 
senewanalanya bera, men orukna'anya dolul," hyok. 20:29 Wera sikda 
Yerikho heikek aba' ara, lanawoka bek dara, nimi nauba Yesus ak dobol 
yalamek. 20:30 Dara heng lum nang penya pikek sam bulurek. Sik penya 
nang edya wera Yesus ara pik enyek an uboka yabalamla an yuba kerek 
dara, sikja, "Daud bedya me o, nuk angoo yadyek senewoka araweisiya 
e!" aboka yeiriwoka lelerek. 20:31 Anasa, nimi nauba anyagan longomek 
nim edya dara, sikenek yuba gelegorurum aboka ebngaleklesik bok, sikda, 
"Neyung o, Daud bedya me o, nuk angoo yadyek senewoka araweisiya e!" 
aboka hyak yeiriwoka lelerek. 20:32 Dara Yesus ara balamoka' ara sek 
loboka, sikenek ok an, "Yoururum," husuukanya, "Ugunja dara, heka' ak 
hubsulul senerum do?" wenyaboka heibsuk. 20:33 Dara sikja, "Neyung, 
nunda henga gwelegoka eiriweisinim senenam!" herek. 20:34 Anasa, 
Yesus ara sikenek angoo yadyek senewoka, sikja heng era soruka 
salawosuk enyek, al wene salek enyek, sikja heng era eika' darek. Dara 
sikda Yesus ak diriga birik. 


' 


21:1 Wera Yesus ab alja yuba doro diriga ban nang eb dara, seleb 
Yerusalem heik berem byik dara, sikda Zaitun meinik Betfage moka lanal 
byik. Heik enyek anyeb dara, Yesus adya alja yuba don nang penya nang 
ek ugunda men binirum aboka orugosuk. 21:2 Dara ban nang enyek an, 
"Ugunda heikek burumun dara, nim abaksin pama hnon, me moma 
delemlya pama hnon geregemeija' anyek eibnerum. Dara, nidya' penya 
pam sodya' loboka nak bo yananurum. 21:3 Bok yoknya bedya hnon 
ugunuk heibnesil dara, Wenelesilnya bedya orugesila' anasa unam, 


henerum. Dara, eibdumunya bedya, Or sodya' loboka bo birirum, 
henemla," hyok. 21:4 Ban wenyaboka leboknya nera, youma' enyek 
ununumna' lelemoknya bedya ban lemokyja, 21:5 "Anda Sion heikek sam, 
anja' dubnya bera wera yanggal, henelam. Alda ganya sokok 
nenebdangoka, nimi meka' abakna' oroka' abaksin pam ek buka yalamla, 
henelam," amoknya nenyek gigiwolula' aboka ubok. 21:6 Wera penya 
nang dara, Yesus adya sikenek anaso-anaso unuwanarum wenyasuk sok 
unuwarek. 21:7 Wera sik penya nang era, abaksin pam era, me ab neika' 
bo birik. Dara pam gwadya ara, sikja akleng edya yangiyiwek dara, Yesus 
ara an eilib welewoka bukok. 21:8 Dara, nimi nauba Yesus abaksin pam 
ak buka balamok pik era, sikja akleng edya gwiriwoka yangoro beiri 
balamek. Anya nimi yok nim era, gal mekla' leboka pik ak sokdo yangoro 
balamek. 21:9 Nimi nauba Yesus balamok pik ek, hnon nim era eimik 
dobdo balamek bok, hnon nim era men mengewoka balameekanya, sikja 
lelemek ara, "Daud bedya me nek gibnok! Wenelesilnya bedya si sibuka 
yeilimoknya bera alak hyak peroba' dangalalul! Imik Neyung hyak muk 
sam ululanya bek giblenok!" wenyaboka lelemek. 21:10 Anya wera, 
Yesus ara Yerusalem heik hnoumung nong ok sam wekel yanggok dara, 
heik era doluwoka lan-lan al yibok. Wenyek heik enyek an nim edya dara, 
"Ban benera heknyek yalamla do?" wenyaboka heildal yabek. 21:11 Dara, 
Yesus balamoka' amba nimi nauba neika' balamek nim edya, "Alda 
ununumna' lelelanya, Yesus ara an, alda Galilea sokok Nazaret heikek 
abnya bera an," wenyalamek. 21:12 Wera Yesus ara, Imik Neyung e 
eremek sam wekoka, anyagan bona' beryiboka dekoka rupiah amoma' 
elekdangoka ulumek nim ek yakal yabasuk. Anya, Yesus ara rupiah 
amoma' ubdangoka deklemek yangana' gal ab, yalma wininga gouboka 
beryiboka deklemek yangana' gal eb dara, dolub menegok. 21:13 Anya 
unulumek nim ek an, "Imik Neyung yuba bukuk sam momnya doboka' ara, 
Nadya e nera henga uboka Imik Neyung ak molon e alamnamak. Bok 
ugunja dara, hoga don nim e nenelelum!" hyok. 21:14 Wera henga luma 
nang eb, nonga heilisuk nang eb dara, Yesus ak Imik Neyung ek sam 
ulumoka' ak yek dara, hwebsuk. 21:15 Bok Imik Neyung yuba wa gaka' 
dub nang eb, yuba neksin nang eb dara, Yesus adya ban lok so unulumoka' 


anyek eiyiboka, mek-mek mab edya, "Daud bedya me hyak pe ulumla!" 
alameka' anyek keboka, hyak yu ganya bobek. 21:16 Dara sikja Yesus ak, 
"Sikda an wenyalamaka' ara, anda kelam de?" hyek. Wenyek Yesus adya, 
"Yo, naba kenadyok umna," hyookanya, "Mab ab, momden mab eb dara, 
perob senewoka giblenoka' aboka, anda unusulum, an momnya doboka' 
ara, ugunda eininggululum de?" hyok. 21:17 Dara Yesus ara sikenek 
loboka, heik enyek anyeba' ara, Betania heikek bindiwoka anyagan mabok. 
21:18 Wera hyak luguna' nong enyek, Yesus ara ono' saaboka, Yerusalem 
heikek yalamok dara, hyak gwaneng ok nong ubok. 21:19 Dara, hnon ara 
gala hnon pikek sam sekemoka' ak eibuk. Wera Yesus ara, ara galdok 
enyek daknamna senewoka kemel byuk bok, gal era doka mouna' 
orokokanya, mekla' dem ok bolomok. Anasa Yesus adya gal enyek an, 
"Anda eimik era doka hyak meka' hnon moubnenggunulam!" hyok. Dara 
gal era al wene sab-sab yalagok. 21:20 Dara, Yesus adya alja yuba doro 
diriga ban nang edya, ban unuwoka' anyek eibeekanya, sikda hyak loka 
dabsuk. Anya Yesus ak, "Ban gal era heka' adya hyak berra aboka yalegal 
do?" aboka heibek. 21:21 Anasa Yesus adya sikenek, "Aldib, ugunda 
ganya daldom-daldom ana' loboka, dib senelemnelum dara, nadya ara gal 
ek wema dabne sok, ugumbabya anasonya nera unuwanasom. Dara nenyek 
ok gom, alda ban mein enyek an lebnelumja: Somokdangoka senenggom 
mek gwanek sam bologoldal bilom, henelum dara al gigiwoka 
unuwanamla. 21:22 Anya ugunda al unuwanamla' anya' dib senewoka, 
ugunja heng uboka mololemneluma' nidya' ara, anera gigiwoka dobnelum," 
hyok. 21:23 Wera Yesus ara, Wenelesilnya bedya' e eremek sam wekoka 
anyagan yuba anam neklesuk salek bok, Imik Neyung yuba wa gaka' dub 
nang eb, Yahudi dub nang eb dara yeiniboka, "Ban nidya' unululama' ara, 
hek migib damok edya ululam do? Goma heknedya anaso unululom aboka 
wa nen elegajok do?" aboka heibek. 21:24 Wenyek Yesus adya sikenek, 
"Nababya ugunuk heibnesin. Ugunda nadya heibnesinya nenyek pe 
lebnumun dara, wera nababya ugunja heinulum damok era, anadya nara 
yoka'-yoka' ara unulamna aboka neknesin. 21:25 Yohanes bera heknedya 
migib edya meka dalasuk do? Imik Neyung migib adya gom, nim adya 
migib edya gom?" aboka heibsuk. Wenyek Imik Neyung yuba wa gak 


nang eb, Yahudi dub nang eb dara, sik gangganek sam hek damok edya 
unulumok aboka saldalameka' ara, "Nunda Imik Neyung migib adya 
henemab dara, alja nuk, Wera dara hekasa ugunda dib senenggululum do, 
henesil. 21:26 Bok, Nimi migib adya, henemab dara, Yohanes bera nimi 
nidya' adya dara, senenggom ununumna' lenya senelemaka' anasa, nimek 
lok ulumab," aboka sabdek. 21:27 Wenyaboka, "Nunda elgoma," hyek. 
Wenyek Yesus adya sikenek, "Wera anasa nababya, damok enedya nara 
yoka'-yoka' unulamna' ara, anedya unulamna aboka neknenggunusin," 
hyok. 21:28 Dara ono' Yesus adya hnon leboka' ara, "Ban yub enesa dara, 
ugunja dara heka' senewolum do? Wera nimi ben hnon memabo penya 
beiyimok. Dara, sikja' neyung bedya yando me nek biniboka, Najabo, anda 
sumen anggur wak sam wel binimelem, hyok. 21:29 Bok me nera, Neyung, 
na lek, hyok. Bok ono' eimik era, angoo senewoka ganya dangawoka or 
wel byuk. 21:30 Dara, sikja neyung bera ono' weibsa me nek bimboka, al 
onsok orugok. Wenyek me nera, Neyung, perob, wera or wel binimna, 
hyokjok, eimik era lek aboka lobok. 21:31 Anasa ban penya mabo dara, 
hek me nek sikja' neyung bedya senemoka' ara gigiwoka unuwok do?" 
wenyaboka heibsuk. Dara, Imik Neyung yuba wa gak nang eb, Yahudi dub 
nang eb, sikja dara, "Yando me nek," hyek. Anasa Yesus adya sikenek, 
"Ugunda banyek dib senewanaluma' ara: Mok soko amba rupiah 
molowoka dolomak nang eb, salya' malya ura yabalamak gelewa enyek, 
Imik Neyung wenesin heikek men weknemaakanya, ugunuk dara, orok. 
21:32 Dara, Yohanes bera Wenelesilnya bedya unu ulunok senelelanya 
nenyek nekel yousuk bok, alja neklesuk yub era ugunda dib 
senewanggulum. Bok mok soko amba rupiah molowoka dolomak nang eb, 
salya' malya ura yabalamak gelewa eb danyek, sikenek dib senemek. Wera 
ugunja dara, sikda dib senemeka' ara hnon seleb henga eiyilum bok anaba, 
ugunda eib kwebnenggulumukanya, Imik Neyung ak dib senewanggulum," 
hyok. 21:33 Dara Yesus ara, "Ugunda ban sununa' enyek hnon kebnalum. 
Nimi ben hnon anggur wa soko meboka ninimok. Dara nidya' leka' dob 
ganagoka, dok meka londena' amba, soko mek si pika weiliwoka, diri bun 
damba e im nong ok somok. Anya alda yok nim ek, ugunja weboka 
meewoka ulumnenulum abgogowok dara, alda yok heikek byuk. 21:34 


Wera doka dakna salek seleb oka dok dara, wa damnya bera galdoka 
dakoka beibnok aboka, alja orukna' nang ek bo bokol yousuk. 21:35 Bok 
wa weboka melemek nang edya, doka do yananulum aboka orugosuk nang 
enyek, ben hnonda embenga' saboka obeekanya, hnonnya bera diba' obek, 
anya yoknya bera girik adya saboka beibik. 21:36 Dara ono' wa damnya 
bera, men dara nimi mek so' bokol yeilisuk bok, wenyek dara, nimi nauba 
bokol yousuk. Bok al nang danaba neik so unu saboka obsik. 21:37 
Wenyek wa damnya bedya ganya era, Nadya me yoka' ak dara, peroba' 
leboka, obnenggunumak, senewoka alja me nek bokol yok. 21:38 Wera 
wa damnya bedya me yalamoka' ak eibek dara, wa weboka meewoka 
ulumek nang era, wenyabdek, Wera wa dama' lunuwanamla me nera an. 
Alja wa nera nuk wa dama' danamaba' anasa, me nera obnemab! 
wenyabdek. 21:39 Dara me nera somowoka wa lega' weilik sam 
bobogeekanya, saboka diba' obek." 21:40 Wenyaboka Yesus ara sikenek 
heibsuk, "Wei, wera wa damnya benyek yanasobok dara, wa welemek 
nang ek ara, heka' hubnesuso do?" aboka heibsuk. 21:41 Wenyek sikja 
Yesus ak, "Sikenek obnesisookanya, wa ara yok nim ek pe weboka doka 
dakoka, al damnya bek eleganeseng nim enyek, welemnenulum aboka, 
lebnamso," hyek. 21:42 Danyek Yesus adya sikenek, "Ugunda Imik 
Neyung yuba momnya doboka' ara hnon meka' eininggululum de? E sona' 
nang edya, loboka e songgulumak girik era, men perob girika dangamok. 
Anera Imik Neyung adya unusuka' ara an, perob nonga' senelemab e! aro 
momnya dobok," hyok. 21:43 Dara Yesus adya, "Anasa ugunda pe 
beknelum, ugunuk ab Imik Neyung wenesina' damok ara, gwenewoka, 
Imik Neyung yuba doboka pe unulumnamak nim ek eleganamla. 21:44 
Nimi nidya' girik enyek an malyingginimak nim era, soldowoka 
denghenemaakanya, girik enedya obnesil nim era, ono' on girik enedya 
youboka aso danamak," hyok. 21:45 Danyek Imik Neyung yuba wa gaka 
dub nang eb, Yahudi dub nang eb dadya, nidya' Yesus adya sunuwoka 
lebok yuba kebek dara, wera ban nidya' ara nunsamba geklewoka lebsil 
senewoka ella ubek. 21:46 Anasa sikda Yesus ak, salawoka henga 
goubnoba' aboka ubek bok, nimi nidya' ara, Yesus ak senenggom 
ununumna' lelelanya ulumla senelemeknya nenesa, unuwanamab senemek 


' 


ganya era, nuk obsijek senewoka, lok anasa lomek. 


22:1 Yesus ara mmi nauba longomek nim ek, ono' sununa' adya sunuwoka 
lebsuka' ara ban: 22:2 "Imik Neyung adya wenelemnesil salek era, hogung 
ara banaso ak ubnamla, Mok soko dubnya alja me gela dobnamla bar 
aboka masa youmok. 22:3 Anasa dubnya bedya alja wa wena' nang ek, 
nimi masa del yanalum amna nim era yanoka' aboka el binisulum aboka 
boksuk. Bok yuba beiyimok nim era nunda yanggunumab aboka lobek. 
22:4 Anasemba, dubnya bera ono' yok wa wena' nang ek nim el binilum 
aboka orugosuk. Anya, yanalum amna nim ek ara banyek wenyheneluma' 
ara, Dena' youmna' ara wera seleb dengewonuna' aboka ubna. Yem sapi 
ab, mesa' nauba gobenya sapi ab, pam danyek seleb oboka youmna. Anasa 
or yanamak ok amla henelum, hyok. 22:5 Bok yub en beiyisuk nim edya 
danyek, yanamab senewanggumek. Sikda nidya' ara sikja wa ganya dokol 
bilimek. Hnon nim era sikja wak sam bilimek, hnon nim era sikja' bona' 
memelamla ak sam wel bilimek. 22:6 Alda yok hnon nim edya dara, ban 
yuba bo bilimek nim ek saboka oboka hyak diba' obek. 22:7 Wera dubnya 
bera anja' wa wen nang ek unuwasak an yuba kebok dara, dubnya bera 
hyak yu ganya bobok. Anasa dubnya bedya yin bona' nang ek unuwak 
aboka nekoka orugosuk dara, nang en nonga oboka, sikja heika nidya' uka 
dabsik. 22:8 Seleb dara, dubnya bera, alja wa wena' nang ek anyagan 
yoululum aboka sikenek, Masa ak seleb youboka beiyimna bok, del 
yanalum amna nim ek dara, delyamenggom, orok. 22:9 Wera anasa, 
ugunda senenggom pik gwandanyek sam biniboka, nim or salya' nim ek 
nauba eboka bo yanalum. 22:10 Dara wa wen nim era, dubnya bedya 
lemok sok sunuwoka, senenggom pikek sam byiikanya, nim or salya' 
malya nim perob nim demen nim era nidya' ebmamagek. Dara gela doboka 
denemak aboka, meemok e nera nim adya ok dibemok." 22:11 "Wera 
dubnya bera yeilimek nim ek hogunga kemero yabalesuk ara, yeilimek nim 
gangganek sam ara, nimi ben hnon gela dobnamna' amba ongolomak 
akleng ongowanggumoka' ak eibuk. 22:12 Dara dubnya bedya benyek an, 
Hem o, anda hekasa perob akleng ek, ongowal henggonggom wekel 
yeililam do, aboka heibuk. Bok yeilimoknya bedya dara, yuba meka' sab 


eleganggubuk. 22:13 Dara dubnya bedya alja wa wena' nang ek, Wera 
ugunda ban benyek alja yana soruka henga gouboka hyak guna' nong 
ulumla ak sam bologol binilum. Dara alda anyaganyeb nauba engewoka si 
glengdarreb aboka gweklemnamla," ara Yesus adya wenyhusuk. 22:14 
Anasa Yesus ara wenyaboka sunuwoka lebgogowoka' ara, "Nimi nauba 
yoululum alalabok, meka' ok weboka dolosil," hyok. 22:15 Wera Parisi 
nim era, Yesus ak heka' huboka sunuwoka henga weboka youbnoba' 
aboka, sene yana benel byik. 22:16 Anasa Parisi nim era, sikja yuba doro 
diriga ban nang hnon, Herodes bek sam ab nim hnon, Yesus ak sam bokek. 
Dara nim enedya Yesus ak, "Neyung neklesilimnya o, neyung aldib ok 
unululama' ara numba ella ulenjab. Neyung anda yuba neklesilim dara, nimi 
hogung ak keeboka neknenggulusilimikanya, yok nim edya perob 
seinilimaknya nera loboka, alda Imik Neyung adya senelamla' anyek ok 
neklesilima' anasa, pelelam. 22:17 Anasa neyung, anda nuk banyek 
neknesilim: Nunja dolomab yub edya dara, mok soko dubnya Kaisar bek 
ara, mok soko amba dara, or rupiah deknemab gom, orok gom?" hyek. 
22:18 Bok Yesus ara sikda malya ganya boboka sene heimeka' anyek ella 
uboka, alja dara, "Wei, ugunda hyak malya una! hwam nim ek ululum! 
Ugunda hekasa nak heng diba' weboka youbnenoba' aboka ulunulum do? 
22:19 Wera anasa ugunja dubnya bek deklelum rupiah hogung enyek, nak 
aabyandeneso!" hyok. Dara sikja Yesus ak rupiah hnonok elegek. 22:20 
Wenyek Yesus adya, "Banera heknedya si neb sununa' ab ulumla do?" 
aboka heibsuk. 22:21 Wenyek sikja, "Dubnya Kaisar benya'," hyek. Dara 
Yesus adya sikenek, "Anasa wera ugunda dubnya bedyinya nera dubnya 
bek eleganalum bok, Imik Neyung adyinya nera Imik Neyung ak 
eleganalum," hyok. 22:22 Wera Yesus ara wenyaboka leboknya nenyek 
kebek dara, sikda loka dabsuk. Anya sikda Yesus ak ara loboka byik. 
22:23 Dara al on sum enyek, Saduki nim era, sikja dara, nimi seleb 
somoklomaknya nera embenga' suboka buknenggunuseng senewoka 
ulumek nim ek Yesus ak yek. 22:24 Anya Yesus ak, "Neklesilimnya o, 
Musa bedya momnya dobok yub era, Nimi ben hnon gela domnelabok, 
alda me beibnenggonggom somoganamla dara, me beiblunuwolula' aboka, 
alja weis edya lo bilya gel gera dobnamla aro momnya dobok. 22:25 


Benedya alja hemyab era sekbadya nanga nemek. Yandonya bera gela 
dobok bok, me beilina' loboka somogok. Dara, alja gel gera alja weis ana 
beremnya bedya dobok. 22:26 Bok beneba me beibnenggonggom 
somogok. Anasa sikda nidya' winilinya bek aba' ara, nidya' sekbadya neik 
so unubgiga byik. 22:27 Dara, sidya' nong ara, gel geneba somogok. 
22:28 Anasa sik sekbadya nang dara, neik gel gera seleb nidya' nang 
domek bok anasa, nimi nidya' eimik embenga' subnemak sum era, gel gera 
heknedya gel yoka' danamla do?" aboka heibek. 22:29 Wera anasa Yesus 
adya sikenek, "Ugunda Imik Neyung yuba momnya doboka' ab, Imik 
Neyung migib ab, elgom ululuma' adya, wera meknewoka leblum. 22:30 
Dara, nim embenga' subnemak sum era, sikda midya' gela dona' loboka, 
muk heikek sam ulumak lero nang eneso' anyek salya' ulumnemak. 22:31 
Bok nimi somoklomak nimi nidya' embenga' suboka buknemak an yub era, 
bukuk sam momnya doboka' ara eminggululum de? Imik Neyung adya 
leboka' ara: 22:32 Nara Abraham bedya Imik Neyung ulumna, Ishak 
bedya Imik Neyung ulumna, Yakub bedya Imik Neyung ulumna. Wera, 
Imik Neyung ak dara, somoklomak nim edya Imik Neyung unggulumla. 
Alda nim embenga' ulumak nim edya Imik Neyung ulumla! wenyaro 
momnya dobok," hyok. 22:33 Dara, nimi nidya' longomek nim era, Yesus 
adya an wenyaboka neklesuk yub enyek keboka, sikda loka dasuk. 22:34 
Wera Parisi nim edya, Saduki nim era, Yesus adya yuba doro 
sabnamenggom nenewetssil an yuba kebek dara, sikda ebdanga mamagek. 
22:35 Dara, sik gangganek yuba neksinya geremsengnya ben hnon, alja 
Yesus ak sene sunuwonuna' aboka heibok, 22:36 "Neklesilimnya o, 
unuwanalum an yuba momnya dobok ak sam ara, har yub erek senenggom 
damok yub ulumla do?" wenyaboka heibuk. 22:37 Anasa Yesus adya 
benyek an, "Anda Imik Neyung ak anja ganya gebman adya hnon, anja 
nong una' gebman adya hnon, anja ganya seinina' adya hnon, hyak wana' 
nong ululom. 22:38 Ban yub enyek, hyak senenggom damok yub uboka 
dib nongnya nera an ulumla! 22:39 Dara ono' penenya bok al neik so' ara: 
Andam nang wana' uldalalam sok, an kabo nim ek unuwoka wana' 
ulusilom. 22:40 Dara, Musa bedya unuwanalum an yub eb, ununumna' 
lelemek nang edya neklesik yuba nidya' ara, ban penya yuba damok 


danyek, geklewoka lelemek," hyok. 22:41 Wera Parisi nim era anyagan 
anam longomek dara, Yesus adya sikenek heibsuka' ara, 22:42 "Ugunda 
Kristus, nimi blebsima' dubnya bemba dara, hek huru seinilelum do? Alak 
dara, hek nang yila' senelelum do?" aboka heibsuk. Anasa sikja dara, 
"Nimi blebsina' dubnya bera Daud nang yila'," hyek. 22:43 Wenyek Yesus 
adya, "Wera anaso dara, Imik Neyung Geisinya pik uboka, Daud bera, 
hekasa nimi blebsina' dubnya bek Wenelesilnya aboka lemok do? Wera 
Daud bedya leboka' ara, 22:44 Wenelesilnya bedya nadya' wenenanya bek 
lebokja: Anda nadya' sirik soruk ak sam bulumen sok moruwoka, anja' isa' 
nang era nadya anja yan damumduk sam bo bolol yanenggel, hyok. 22:45 
Dara wera, Daud bedya blebsina' dubnya benyek, Wenelesilnya hyok bok 
dara, alda hek pik uboka Daud nang yila' ulumnamso do?" hyok. 22:46 
Dara, nimi hnonok sibin anaba, Yesus ak yuba saaboka doro 
sabnenggubek. Anasa ban sum enyek ab moruwoka, Yesus ak ara, 
yoka'-yoka' hnon asa' ganya boboka heinggulumek. 


23:1 Dara ono' Yesus adya alja yuba doro diriga ban nang ek hnon, yok 
longomek nimi nauba ak hnon leboka' ara, 23:2 "Imik Neyung yuba lesina' 
gak nang eb Parisi nang eb dara, momnya domok yuba damok enesa 
unuwok aboka yana lelen damba Musa bek lunuwek. 23:3 Anasa wera 
sikja yuba lelemaka' ara pe keboka nidya' unulumnulum bok, sikja 
unulumak ununa' nong era, sikja yuba lelemaka' sunuwoka ununggulumaka' 
anasa, ugunda sikja diliga' dona' ara mem. 23:4 Sikda iginnya nenyek, nimi 
yok nim ek bol dilimak bok, sikja dara, uruma anaba meka' dona' orok. 
23:5 Sikja unulumaknya nera, nimi yok nim edya pelemak senenanya 
nenyek laga unulumak. Sikda Imik Neyung ak giblenuna' aboka gweidya' 
sobnedama' ab warana ongolmorun akleng eb dara, nimi kemen danasa 
ongolomak! 23:6 Sikda masa senenggoma' youboka delemna' ak ara, 
eibsinok senena' ak ok bukoka, Yahudi nim edya yuba don ek ara, men 
nonokdob ekla buna' ak ok wekoka bulumak. 23:7 Hnonda, senenggom 
dekna' gasa' ak ara, Neyung neklesilimnya, perob aboka giblesinok 
senewoka, nim hogung dibnelewoka sekdo yabalamak." 23:8 "Anasa 
ugunuk dara, ugunja' neksinya bera hnonok ok ulusilekanya, ugunda nidya' 


hiboka, hemyab ok ululuma' anasa, neksin nang aldana' ara mem. 23:9 
Wera, ugunja' neyung bera hnonok ok, al imik heikek ululanya bek hnonok 
ulumla' anasa, nimi hnonok sibin anaba sokok anara neyung ana' ara mem. 
23:10 Ugun bo usinya bera hnonok ok, Kristus, Imik Neyung adya soko 
nim blebnamla amoknya bek hnonok bo usinya ulumla' anasa, ugunja dara, 
nuk bo usin nang aldana' ara mem. 23:11 Ugun gangganek an senenggoma' 
ulumak nim era, wera ugunuk arawoka welemnemak nim ara an. 23:12 
Wenyek ganya mik nenebdangoka ulumak nim era, eimik era sokok 
nenewanasilikanya, ono' wenyek ganya sokok nenebdangoka ulumak nim 
enyek, eimik era sikenek imik nenewanasil," hyok. 23:13 "Ugunda yuba 
neksin nang eb Parisi nang eb dara, hyak omom nonga' ak ululum! Ugun 
hyak sene bol nenena' hwam nim ek ululum. Ugunda nimi yok nang era, 
Imik Neyung wenesin heikek pika garalelum. Ugun nong anaba Imik 
Neyung mabo danganggululumukanya, yok nim Imik Neyung wenesin 
heikek pika garalelum. 23:14 Ugunda yuba neksm nang eb Parisi nim eb 
dara, hyak omom nonga' ak uboka sene bol nenesina' hwam nim ululum. 
Ugunda nenya orok gelewa ek sonda' leboka, sikja ek ulumla' doluwoka 
dololumukanya, yok nim eibsinoka' aboka, ugunda heng uboka warana' 
mololelum. Ban unululuma' adya ugun nong anyek hyak nauba obnesil. 
23:15 Ugun yuba neksin nang eb, Parisi nim eb dara, hyak omoma' ak 
ululum! Ugunda hyak sene bol nenena' hwam nim ek ululum! Ugunda nimi 
hnonoknya bemba, nunja dolomab yub ek mimi hnonok makesilya' anaba 
aboka, senenggom mek gwan pik biniboka, hnonda hyak mok sam 
biniboka yeiriwoka elelum. Wera bera seleb ugunja dololum yub ek sam 
maksin dara, alda uka desin heik delemnalanya uboka, alja yu hwam era 
lika penya sounuwoka dangalamla." 23:16 "Ugunda hyak heng lum dub 
nang uboka hyak omoma' ak ululum! Ugunja yok nim ek sam yuba 
neknamna dara, nim Imik Neyung saramek ak dib unuwanamna alamla 
dara, wenyananya bera Imik Neyung gibna' e sibuka yuba garalamla dara, 
dib danganggulumla, bok alda Imik Neyung ek ulumla bona' ek si sibuka 
dib unuwanamna alamla dara, dib dangalamla, alalum. 23:17 Ugunda heng 
luma hyak dongdang ana' nang ek ululum! Ugunja dara, har nerek perob 
senelelum, perob bona' enyek goma, Imik Neyung e adya perob bona' en 


muna' geblamla' anyek perob senelelum gom? 23:18 Ono' ugunja yok nim 
ek yuba lebnamna dara, nimi ben hnon alja Imik Neyung amba uka daboka 
gibna' oulyang ak si sibuka dib unuwanamna alamla dara, dib 
danganggululabok, alda bo beil bilimna bona' ek si sibuka dib unuwanamna 
alamla dara, dib dangalamla, alalum. 23:19 Ugunda hyak heng lum nang 
ululum. Ugunja dara, har nerek perob dib senelelum do? Imik Neyung 
amba bo beil balamak bona' enyek perob gom, alda uka daboka gibna' 
oulyang edya muna' geblamla' anyek perob gom? 23:20 Anasa wera, nimi 
ben hnon Imik Neyung amba uka daboka gibna' oulyang ak si sibuka dib 
unuwanamna alamla dara, wera bera alda uka daboka gibna' oulyang ab an 
ellib beillilemak bona' ab hiboka amba si sibuka diba' wenyalamla. 23:21 
Ono' mimi ben hnon yuba don e ak si sibuka dib unuwanamna alamla dara, 
wera yuba don e nenesa hnon lelemlakanya, ono' e nenyek an ululanya bek 
hnon si sibuka diba' wenyalamla. 23:22 Anya ono' nimi ben hnon muk 
heikek si sibuka diba' unuwanamna alamla dara, wera nera Imik Neyung 
bulumla ekla ak hnon, Imik Neyung bululanya bek hnon, si sibuka diba' 
wenyalamla." 23:23 "Ugun unuwanalum an yuba neksin nang eb Parisi nim 
eb dara, hyaka' omom nonga' ak ululum! Ugunda hyak or-or una' hwam 
nim ek ululum. Masa dokoka youlumaka' diguma' song mekla', gourumna', 
dokna' mekla' ara, sagenya nera Wenelesilnya bek bo beil balalumjok, Imik 
Neyung yub ek sam momnya doboka' ara, pe seiniwoka una' ab, angoo 
yadyek senena' ab, bojam una' ab, dara dib nong bok, ugunja dara 
dolbaleka geblelum. Ban dibnya unulumnesomokanya, yoknya neneba 
lobnenggunusom. 23:24 Ugunda hyak heng luma' bo usin nang ek ululum! 
Poma ugunja' den mekek sam weklelanya nera ugunda gwadya' yaboka 
dololum bok, ugunja' abaksin pam edya dara doboka meneklelum! 23:25 
Ugunda yuba neksin nang eb Parisi nim eb dara, hyak omom nonga' ak 
ululum! Ugunda hyak sene bol nenena' hwam nim ek ululum! Ugunja dena! 
yangana' ab mek hmeiya ab dara, or eilibek ok mek eleklelum bok, lomok 
sam ara hoka' dona' ab, yu ganya unuruwa' ab dadya deknewoka ulumla. 
23:26 Ugunda Parisi heng lum nim o! Ugunja dena' yangana' ab mek 
hmerya ab dara, lomok sam anyek pe mek elegomuna' anadya, wera eilibik 
sam anaba pe geisa ubnamla!" 23:27 "Ugunda yuba neksin nang eb Parisi 


nim eb dara, hyak omoma' ak ululum! Ugunda hyak sene bol nenena' nim 
ek ululum! Ugunda geisa' adya ngikimna nimi be' anaso' ak ululum. Eilibek 
sam ara geisa ngiklemak bok, lomok sam ara blolomla song eb, 
yoka'-yoka' malya' adya ok deknewoka ulumla soka' ak ululum. 23:28 
Anasa ugunda anaso nim ek ululum. Ugunda hogung adya dara, yok nim 
ek pe ulumak nim senen bok, ugunja ganya lomok ara sonda' hwam ab 
blekna' mandebna' ab dadya deknena' hwam nim ek ululum," ara Yesus 
adya wenyhusuk. 23:29 "Ugunda yuba neksin nang eb, Parisi nim eb dara, 
hyak omom nonga' ak ululum! Ugunda hyak sene bol nenesina' hwam nim 
ek ululum! Ugunda ununumna' len nanga dilina' ak sam pe meewoka, nimi 
pe ulumek nang dilina' sam pe memelelum. 23:30 Anya ugunja dara, 
Nunda youma' nunja' neyung yabo ulumek nim eb, neika' ulusibya dara, 
ununumna' len nang era nunja dara, hyak meka' obnenggunusibya, alalum. 
23:31 Bok ugun dam nang adya, ununumna' len nang obek nang yila' era 
nunda an ulumab aboka, laga leldalalum! 23:32 Wera anasa, ugunja 
neyung yab edya unulumek malya una' era, ugunja unubgiga sidya' 
daknalum!" 23:33 "Ugun nong ara baga' anaso malya una' nim 
ululumukanya, ono' ugunja neyung yab eneba anaso nim ulumek! Uka 
delesil heikek oboka uka desin heikek ab hekadya nunda blebdanamab 
senelelum do? 23:34 Anasa pe keblulum. Nara eimik era ugunuk sam 
ununumna' len nang eb, geremseng un nang eb, yuba neksin nang eb bokol 
yanasin dara, hnon nim era ugun nong adya obnelum, dara ono' hnon nim 
era oboka gal ak glabnelum. Hnon darasam nim era ugun Yahudi nim edya 
yuba don ek sam ab malya nenewoka saboka olomnelum, ono' yok nim era 
ugunja hnon heikek aba' ara doboka obgiga yok heikek sam doboka ora 
doblemnelum. 23:35 Anasa wera, nimi nidya' malya una' orok bok salya' 
obluma' ara, pe ulumoknya Habel bek aba' obdongora youluma' ara 
moruwoka Berekhya bedya me Zakharia bera Imik Neyung e lomok uka 
daboka gibna' oulyang berem obluma' amba leboka, Imik Neyung adya 
ugumba lunuwoka nauba obnesil. 23:36 Ugunda banyek dib senewanalum. 
Ban nidya' lebnanya nera, wen an ugun liklum nim ek danasil," hyok. 23:37 
"Yerusalem o, Yerusalem o! Ununumna' len nanga nidya' ara anja oblum. 
Imik Neyung adya anak bokol yalanjok nim era, anja nidya' girik adya 


seikoka saboka oblum. Anak an ulunjak nim era, wining adya ala' me ak ol 
lomok sam doronggoka bolomla sok ubnuna' aboka ulunabok, anja lek 
alalama' anasa lobna! 23:38 Ban nenesa leboka, Imik Neyung ara anja e 
nek ara lobnamlakanya, ganya gwe henemla. 23:39 Ugunda dib 
senewanaluma' ara, ugunda wene salek enyek moruwoka diba' gobdo 
eibnenggununulumukanya, ban lebnelum sum enyek, alda Wenelesilnya be 
si sibuka yalalanya bera peroba' dangalalul, hemun sum ek eibnenulum," 
hyok. 


24:1 Wera Yesus ara Imik Neyung ek ab goboka bok dara, alja yuba doro 
diriga ban nang era yeiniboka, "Imik Neyung e someka' anyek, anaso uru 
sobek aboka pe kendelom," hyek. 24:2 Anasa leboka Yesus adya sikenek 
leboka' ara, "Wei, ugunda ban nidya' ara seleb eillililum de? Ban e nenyek 
denewoka ikoka sobek girik era hnon meka' go' ubdabnenggunumla', nidya' 
ara golob menegoka mabnamla' anyek ulumla, ugunda an nadya lebna' 
anyek dib senewanalum," hyok. 24:3 Wera Yesus ara Zaitun meinik 
biniboka bulumok dara, alja yuba doro diriga ban nang era alab neika' 
sikbeyoka' yuba sabnoba' aboka yek. Dara sikda alak, "Neyung o, nidya' 
ban lelelamnya nera hek sum ek unuwanamla' ak aboka neksilom," hyek. 
Anya, "Neyung, an yanalama' bekna' diba' ab, sidya' daknamla' bekna' ab 
dara, hek lok so bekna' ak lanawanamla do?" hyek. 24:4 Wenyek Yesus 
adya sikenek, "Ugunuk sonda' anasa bobnenewoka lebsijek anasa, pe 
keeboka ulululum. 24:5 Dara eimik era, nimi nauba nadya si nek sibuka, 
Nara mimi blebsina' dubnya bera an! wenyaboka, nimi nauba sonda' leboka 
malya nenewanasak. 24:6 Dara ugunda eimik era, senenggom mal yuba 
hnon, wen mala lanawoka oldalamak an yuba kebnelum bok, ugunda lok 
ganya bobnenggunulum, mem. Wera yoka'-yoka' nidya' ara unuru 
yabalemnelabok, an nidya' sidya' daknamlya' sum era, anam ulumnamla. 
24:7 Wera yok mok soko nim edya, yok mok soko nim ek mala lanawoka 
oldalamnemak. Dara yok mok soko dub nang edya yok mok soko dub 
nang ek doluwoka olomnemak. Anya, yok-yok mok soko era, senenggom 
gwaneng oka' li lanawoka, senenggom sogouma' nauba doroganamla. 24:8 
Ban nidya' ara unuwanalabok, nera men einina' diba', gela me bomna' ak 


me juga gweklamla sok ak, unub eimiwanamla." 24:9 "Anasa ugunuk dara, 
henga gouboka malya nenewoka diba' obsinoka' aboka yok nim ek 
eleganesak. Ugunda nadya yuba dona' nim uboka nasamba ululuma' anasa, 
nidya' soko nim edya ugunuk lek senewanesak. 24:10 Dara ban salek era, 
nimi nauba yuba domejja bok dib senena' ara dengaboka, waboka malya 
nenebdangoka obnelum aboka yuba dibdangdo yibinemak. 24:11 Nimi 
nauba sonda' anasa, nunda Imik Neyung adya ununumna' len nang 
wenyabdangoka lanawanamaakanya, yok nim ek nauba malya 
nenewanamak. 24:12 Malya una' nauba danggiga balamlya' adya, mok 
soko me oboka lelewanamla' adya, nimi nauba ara wana' uldan ganya era 
heibnamla. 24:13 Bok ban unulamlya' anaba sidya' unuru daknamla sum 
eneba, ganya siklewoka ululenya benyek blebnamla. 24:14 Dara, Imik 
Neyung adya wenelemnesila' perob lero yanggan yub era, yok-yok mok 
soko nimi nidya' kebnoka' aboka, sokok me nidya' men leb elegeijebok, 
wera sidya' dagalongna' ara, eimik daknamla," hyok. 24:15 "Ugunda nimi 
ununumna' lelemoknya Daniel bedya lemok sok, Malya nenelesil malya 
una' era geisa peroba' ak seklamla eibmun dara, (Ugunda damok ara heka' 
ak lebok ara pe seiniwoka ella danalum!) 24:16 ban salek era, nimi Yudea 
moka ulumejja nim era mok soko meinik sam bik-bik al balanok. 24:17 
Nim erema' dubuk sam ulumejja nim era, e lomok sam bona' beryimejja' 
dobnoba' aboka wekna' mem. 24:18 Nimi wak sam wa welemejja nim era, 
akleng aroba' beiyimerja' dobnoba' aboka ek sam saaboka yanggana' mem. 
24:19 Ban unuwanamla salek enera, gelewa me anam bomeija nim eb, me 
anam mouma dinilemerja nim eb dara, sikda hyak okna danamla! 24:20 
Ugunda moka denewanamla sum gom, Sabat mem sum gom, enyek banera 
lanawalyek anasa, ugunda heng uboka mololdalalulum. 24:21 Ban 
yoka'-yoka' unuwanamla' okna danamla sum era, hyak yoka'-yoka' nauba 
danasila' damoka lanawanamla' ara, soko uyimok salek eba' ara wen hnon 
lanana' oroknya nek lanawanamla. Dara ono' eimik era, nenesonya nera 
hnon sounuwoka lanawanggunumla. 24:22 Imik Neyung ara unun salek 
enyek buruma' gebna' orok dara, nimi ben hnon anaba gobdo 
blebnenggunumso. Bok Imik Neyung ara, alja nim emba leboka 
unuwanamna senemok salek era meka' buruma' gebnamla." 24:23 "Ban 


salek enyek, nimi ben hnonja ugunuk lebneladya, Nimi blebsina' dubnya 
bera anyagan ulumla' anyek kemel yoululum gom, Alda anyagono ulumla 
henesak dara, ugunda wenyhenesak nim ek ara, sikenek dib senena' ara 
mem. 24:24 Dara eimik era, sonda' mmi blebsina' dub nang eb, sonda' 
ununumna' len nang eb nauba lanawanamak. Sikda nimi nauba malya 
nenewoka sonda' lebnoba' aboka, yoka'-yoka' senenggom bekna' eb, hyak 
lok so' ab, hogung ak laga nauba unura yibinemaka' adya, Imik Neyung ara 
hnon or senewanamso dara, nim Imik Neyung mab anaba sikenek dib 
senewanasiseng. 24:25 Ban yoka'-yoka' nidya' ara lanan salek era anam 
bok, nara ugunuk men wenyhesina' anyek, ugunda kebluma' anasa, pe 
ulululum. 24:26 Anasa nim adya ugunuk, Nimi blebsina' dubnya bera wera 
hwalek sam ono ulumla' bar kemel bululum henesak dara, ugunda dib 
senewoka kemel bana' ara mem. Gom, sikja ugunuk, Alda ban e lomok an 
ulumla henesaka' anaba, ugunda dib senena' ara mem. 24:27 Dara, nimi 
diba' me yanamla' ara, ebna' ak yali sam ab langam aboka kemban sam 
yebel yabalamla' anaso' ak ubnamla. 24:28 Blol mana ulumna digum ara, 
nimi be' dakna wining, sam wining era, anyagan ourulumak," hyok. 24:29 
"Dara yoka'-yoka' nidya' igin kwesina' ara, seleb unubgogowanamla dara, 
eimik nong ara, Henga ara guna' danamlakanya, wala' ara dilina' 
yebnenggunumla. Gura' ara imik ab uboka sokok sam daka 
yingginimlakanya, imik sam ulumla' migiba yaka' nidya' ara dolubdangoka 
malya nenewanamla. 24:30 Ban unubgogowalyek ab danyek, mimi diba' 
me yanggan bekna' era imik laga danamla. Wera ban sum enyek, nimi 
nidya' sokok an ulumaknya nera, nauba engewanamak. Sikda nidya' nimi 
diba' me nera imik sam deba' ak senenggoma' anyek alja migib gebman ab 
yanggalya' ak eibnemak. 24:31 Dara nimi diba' me nedya alja lero bedya 
poo ana' benggong yuba edya senenggoma' lebnamla dara, nim Imik 
Neyung mab ulumak nim era, im gokgoba nidya' eboka bob mamaganalum 
aboka oruganesil," hyok. 24:32 "Ugunda ara gal ek ab ban sununa' hnon 
ella danalum. Gal era hmoka siliwoka ul yaban dara, ugunja dara, wera 
doub salek oka danamla senelelum. 24:33 Anasonya neikek, yoka'-yoka' 
unuwanamla' anyek eibnelum dara, wera nimi diba' me yanggan salek era, 
seleb yenewal senewoka ella danalum. 24:34 Ban wen an likoka ulumak 


nim enera, nidya' anam dengaboka somoganggumejja bok, unuwanamla' 
nidya' ara lanawanamla' anyek, an wenyhena' anyek, ugunda ella 
ulumnalum! 24:35 Anya, im ab soko ab dara, dengaro lobnalabok, nadya 
yub ek dara, dengaro lobnenggunumla," hyok. 24:36 "Hek sum ek, hek 
jam ek Yesus yanggan sum era, imik heikek ulumak lero nang eneba 
elgom, Imik Neyung bedya me neneba elgom, alda Imik Neyung ok 
hnonok albeyoka' ella ulumla. 24:37 Nimi diba' me yanggan sum mok 
soko hogung ara, Nuh be ulumok salek nimi nidya' ulumeka' anaso 
ubnamla. 24:38 Nimi nidya' meka si denggusuk salek era, nimi nidya' 
meka dero gwanenga dero gela dobdangdo balamek. Unubdibigemeka' 
moruwoka, Nuh bera mek ekla buna' ak wekok. 24:39 Dara nimi nidya' 
ara, salya' ulumek bok, meka si del yabasuka' nong ak eiyiboka, wera mek 
si del yabasil senewoka ella dek sok, anasonya neikek nimi diba' me 
yanggan sum era anaso unuwanamla. 24:40 Ban sum era, nimi penya nang 
neika' ak wa welerija dara, ben hnonda doboka, ben hnonda lobnamla. 
24:41 Ono' gelewa penya neika' ak gandum soldererija dara, gela hnonda 
doboka, gela hnonda lobnamla. 24:42 Wenelesilnya be yanggan sum era, 
ugunda elgom ululuma' anasa, hyak pe keeboka diri ulululum. 24:43 Nimi 
ben hnon e damnya bedya, hoka' dona' nim era, ban salek enyek, nadya 
bona' hoka' dol yanamak senewoka, welemnamso dara, bona' 
dobnenggunusenga' anyek, ugunda ella dangoka beklemnelum. 24:44 Dara 
ugumbabya neikek, nimi diba' me yanggan salek era, ugunda ban salek 
yanamla' ara elgom anasa, ugunda pe keeboka diri ulululum," hyok. 24:45 
Dara Yesus ara ono' hnon leboka' ara, "Wera anaso dara, wa arawoka 
wenya bera, heknyek geremseng uboka pe bojam ulumnamla do? Anedya 
perob sum dalya dara, wa damnya bedya nim ek dena' deb elegosulula' 
aboka, dubnya bera anasonya bek sekiyiwanamla. 24:46 Dara, alja' neyung 
be yanamla sum, ban wa oruga bililenya bera, wa pe welemlya' anasa, 
dubnya bedya eiblya dara, wa welelenya bera peroba' dolul. 24:47 Wera 
anyek eiyiboka, wa damnya bedya dara, bojam uboka wa welelenya bek 
ara, alja yok-yok bona' nidya' bo ublula' aboka benyek an eleganemla' 
anyek, ugunda beklemnelum. 24:48 Bok wa wenya bera, yu hwam ok 
uboka, alja' ganya lomok ab lebnesodya, 24:49 Maly, nadya neyung bera 


eimik ek yanamla' anya', aboka, wa wen nang yok nang ek salya' 
obyaboka, yu meka deregoka ganya uu alasil nim eb dena' neika' deregoka 
ulumnemak dara, 24:50 wene salek, alja neyung ban salek enyek yanamla' 
senewanggumlya salek enyek, yanamla. 24:51 Yanamlakanya, wera ban 
malya uboka wa welelenya bera, malya uboka saboka obnamlakanya, sene 
bol nenena' hwam nim hnoum boboganamla. Dara, malya una! nim eb 
neika' engewoka si glengdarreb aboka nauba gweklemnemak," aboka 
Yesus adya wenyhusuk. 


25:1 "Imik Neyung wenesin heikek wekna' ara, mok soko hogung ara ban 
sununa' eneso ubnamla' ara, nimi gobenya gelewa sagobadya, nenya 
dobnenggumek nim, wesa' diniwoka boboka gela dobnamoknya yanggalya 
ak pika dibnemab aboka bilimek. 25:2 Ban gelewa gong danara, gelewa 
lambadya dara, geremseng bok, ono' yok lambadya dara, dongdang ana' 
gelewa. 25:3 Lambadya dongdang ana' gelewa dara, uka wesa' ara bomek 
bok, uk mek ara bobnenggumek. 25:4 Bok yok lambadya geremseng 
gelewa dara, uka wesa' bomeekanya, uk mek anaba bomek. 25:5 Uka 
wesa' diniwoka bo diri ulumek bok, gela dobnamoknya bera mandewoka, 
men yanggana' orok adya, gelewa dara hogung ok uboka diba' mabek." 
25:6 "Dara, inimnek dukdukanek hnoum yuba kelemek enyek, neyung 
bera wera yanggal. Alak pika dil bululum al yabeka' ak kebek. 25:7 
Wenyan yuba keboka, gelewa dara, sikja wesa' beryimeka' ara diniwek. 
25:8 Bok dongdang ana' so gelewa dara, geremseng gelewa ek lebekja, 
Nunja uk era saranggousununa' ul yabala' anasa, ugunja uk mek enyek, nuk 
hnon elegosululum, aboka molowek. 25:9 Bok geremseng gelewa edya 
dongdang ana' gelewa ek ara, Ousa era nunjinya nidya' denghesilyek anasa, 
ugunuk eleganggunusab, orok! Alda ugumba dekna' ak eboka yok dekel 
bululum! hyek." 25:10 "Wera dongdang ana' so gelewa dara, dekna' ak 
sam eboka anam dekel balamek salek, gela dobnamoknya bera seleb yok. 
Dara geremseng gelewa orowek wesa' diniwoka diri ulumeka' ara, bera 
yanggok dara, neika' benyeb ablaboka ek wekoka pik ara hyak gasa' 
seregok." 25:11 "Wene salek era, dongdang ana' gelewa dara yek. Dara 
pik ara, seleb gasa' seregoka' anasa leboka, gelewa danadya, Neyung o, 


neyung o, pika nunsamba baksiya, aboka lelemek. 25:12 Bok gela seleb 
do wekemoknya bedya gelewa enyek an lebokja, Ugunda nara elgom 
ulusin nim ek yalalum!" husuk. 25:13 Anasa, Yesus ara wenyaboka 
sununa' en lebdakoka' ara, "Dara, Imik Neyung yanggan sum era, heksum, 
hek jam ek yanamla' ara elgom ululuma' anasa, soba' pe diri ulululum,"' 
hyok. 25:14 "Nimi diba' me yanggan sum era, mok soko hogung ara, ban 
sununa' eneso ubnamla. Nimi ben hnon binimookanya, alja bona' unuruwa' 
beryi balamoka' ara, alja wa wen nang ek yoululum hyookanya, sikenek 
kemero bo ulumnelum aboka lebgogowok dara, alda mok byuk. 25:15 
Dara, wa wen nang ek ara, sikja migib uboka webnesenga' sunuwoka wa 
elegosuk. Nimi ben hnon rupiah lambadya anaso bo ulumnenelem aboka 
lebok. Ono' penenya bek ara, alda penya' rupiah bo ulumnenelem aboka 
lebok. Ono' ben hnonda hnonok rupiah anaso bo ulumnenelem aboka 
lebok. Wenyabgogowoka, rupiah damnya bera alda yokok sam byuk. 
25:16 Wera lambadya rupiah lemoknya bedya dara, alda biniboka, ono' 
yok lambadya rupiah dek sounuwoka dobok. 25:17 Dara ono' penenya 
rupiah doboknya beneba, neik so sounuwoka ono' yok penya rupiah 
dobok. 25:18 Bok ban hnonok rupiah domoknya bera, alja' neyung bedya 
rupiah era, soko lokoka lomok doronggoka doknomok." 25:19 "Unumek 
salek era, ermik mande-mande aba balamok dara, sikja neyung wa damnya 
bera yeiniboka, alja wa wen nang eb neika' huru welemak do senewoka 
einib einiwok. 25:20 Dara lambadya rupiah domoknya bedya yeiniboka, 
Neyung o, anja dara, lambadya rupiah ok elegenulum bok, nadya dara, 
ono' sounuwoka lambadya' rupiah dob maksa, hyok. 25:21 Dara wa 
damnya bera, an unumoknya wa pe bojam welemoknya bek an leboka' ara, 
Anda hyak pewolum! Anda meknya neneba pe bojam welelama' anasa, 
wera naubenya neneba or anak welemnelam aboka lebnenggen. Anya, 
nadya' ek sam yamenekanya, nab neika' dena' pe dero ulumnenam! hyok." 
25:22 "Dara ono' penenya' rupiah elegemoknya ben yeiniboka, Neyung o, 
anja dara, nak ara rupiah penya ok elegonulum bok, nadya wera ono' 
penya dob sounuwasa' anyek, kendelom, hyok. 25:23 Dara wa damnya 
bedya benyek an, Anda hyak pewolum. Anda nadya wa pe bojam uboka 
wenya bek ululam. Anda meknya nek bojam welelama' anasa, wera nadya 


anak senenggomnya nek welemnelam aboka lebnenggen. Anya, nadya' ek 
sam yamenekanya, nab neika' dena' pe dero ulumnenam! hyok. 25:24 Dara 
sidya' nong ara, rupiah hnonok dema domoknya bedya yeiniboka leboka' 
ara, Neyung o, anda hyak gasenya bek ululama' ara ella ulunggen. Neyung, 
nadya anak eillilenggen dara, anja yoka' doka doknenggumna ak ab doka 
daklelama' hnon, anja yoka' weboka mebnenggumna' ak ab nonga 
dololama' ak hnon eillilamna. 25:25 Anasamba leboka, nara lok anasa, anja 
rupiah era soko lomok sam doknel bisekanya, wera an bo yan anasa 
dobnelam, wenyaboka elegok. 25:26 Dara rupiah en damnya bedya rupiah 
doknomoknya bek an leboka' ara, Anda hyak sulmalya' hwam uboka, yu 
nongnya bek ululam! Anda nak ara, nadya yina' doknenggumna' ak ab 
daklamna' hnon, hnonda nadya yoka' weboka, mebnenggumna' ak ab nong 
dolomna' ak okoka eillilenelem de? 25:27 Wera anda nak benesonya 
benya' senenesom dara, nadya rupiah era, rupiah beilin ek sam beiyinesom 
dara, maknanya neb beiyinesenga' anyek dobnasinya. 25:28 Anasa wera 
benedyinya nera nidya' alak an ululanya nera dobmunukanya, sagobadya 
rupiah ululanya bek an elek maklulum. 25:29 Anasa, yoka'-yoka' seleb yak 
ulumlya nim era, nauba sounuwoka eleganamla' adya, nauba dangoka 
ulumnamla. Bok yoka'-yoka' orowek meka' me ulumlya nim era, sikenek 
an ululenya nera dobnamla. 25:30 Anya ban meilinya bera guna' ak sam 
doboka bobogolulum. Dara an unu boboganamla' ak ara, nauba engewoka 
si glengdarreb aboka gweklemnamla! wenyamok," hyok. 25:31 "Nimi 
diba' me alja nong senedya' gebman yanggalya sum era, alja lero nanga 
nidya' ara akneb ganagoka yanamlakanya, alja' perob ekla buna' ak sam 
dubnya senenggomnya gekneba' dangoka bulumnamla. 25:32 Dara 
yok-yok soko nimi nidya' ara, al dam mamagal binimak. Dara alja, nim 
edya kambing domba pam ak boklemak sok unuwoka boknesil. 25:33 
Wera domba pama nidya' ara, sirikek sam bo mamaganamlakanya, 
kambing pam era waneng ek sam bob mamaganamla. 25:34 Dara dubnya 
bedya sirik ek sam nim ek lebnamla' ara, Nadya neyung bedya peroba' 
nenewousuk nim ek anasa, youlululum. Ban soko en uyiwanggom salek 
enyek, ugunsamba orowek leboka beibsuk heik enyegan or weklulum. 
25:35 Nara gwaneng ok unyok dara, ugunja dena' elegenulum. Nara mek 


ok ubnyok sum era, mek elegenulum. Nara sekel yangganya ulumsa sum 
era, ugunja peroba' leboka nak ugunja ek sam doro diyinulum. 25:36 Nara 
ongon aklenga garan ulumsa sum era, akleng elegenulum. Nara neiklamsa 
sum era, ugunja kemel yeiniboka ulunulum. Nara henga geregoka gasa ek 
sam beiyinyek dara, ugunja kemel biniboka aralanulum, wenyaboka 
lebnamla." 25:37 "Wenyek pe ulumak nim edya dubnya bek lebnemaka' 
ara, Wenelesilimnya o, hek sum ek anda gwaneng ok unjok enyek, nunja 
eiyiboka dena' elegenjuba, goma, mek ok unjoka' enyek eiyiboka den meka 
elegenjuba do? 25:38 Hek sum ek Wenelesilimnya anda sekel yangganya 
ululuma' ak eryiboka, ek sam doro diyinjuba do? Ono' hek sum ek 
Wenelesilimnya anda ongon aklenga garan ululuma' ak eiyiboka, ongon 
akleng elegenjuba do? 25:39 Hek sum ek Wenelesilimnya anda neikna' 
salanjok gom, gasa ek sam henga geregoka beiyinjeka' ak eryiboka, 
aranjuba do, wenyhenemak. 25:40 Bok, Wenelesilnya bedya sikenek 
lebnamla' ara, Ugunda ban nidya' ara, ugunja nimi malya nim ek, sikda 
nadya' hemyab ek, unusulum dara, wera nera nasamba unululuma', anasa 
lebna, henesil." 25:41 "Dara ono' alja waneng ek sam nim ek lebnamla' 
ara, Ugunda hyak malya una' hwam nim o, anyaganyeba' ara men 
bindowoululum! Hyak meka' sarangganggunumla uk ek sam, Iblis ab alja 
lero nang emba aboka orowek beibuk ak bululum! 25:42 Nara gwaneng 
ok unyok sum era, ugunja nak dena' eleganggunulum. Ono' nara mek ok 
ubnyok sum era, mek eleganggunuluma' anasa, or uk ek sam binilum. 
25:43 Nara sekel yangganya ulumsa sum era, ugunja' ek sam doro 
dibnenggunulum. Nara ongon aklenga garan umsa salek era, ongon akleng 
ongowalom aboka eleganggunulum. Nara henga geregenyek suma hnon, 
neikna' salanyok sum eneba, nak keeboka unggulunulum, wenyhenesil." 
25:44" Dara ban malya una' nim edya Wenelesilnya bek, Wenelesilimnya 
o, anda hek sum ek gwaneng ok, mek ok unjok do? Goma, sekel 
yangganya dangoka ululum gom, ongon aklenga oroka' ululum gom, 
neikna' salanjok gom, henga geregoka gasa ek beiyinjeka' ara, hek sum ek 
eiyinjuba do? 25:45 Wenyhenemak enyek, dubnya bedya sikenek 
lebnamla' ara, Ugunuk dib lebsin, Ugunda ban unu hyak bona' garan nim ek 
aranggululuma' ara, wera nera nak aranggululuma' ara an, wenyhenesil. 


25:46 Dara ban malya unulumek mim era, soba' oka deregoka gwekna' 
ulmoubna' heik ak weknamak bok, alda Imik Neyung ak pelemak nim era, 
embenga' ulmoublemnemak heikek wekel binimak," aboka Yesus adya 
wenyhusuk. 


26:1 Wera Yesus ara wenyaboka nidya' nekgogowousuk dara, ono' alja 
yuba doro diriga ban nang ek, 26:2 "Li penya sum ublya dara, welena' 
orok roti gwanenga den sum danamla' ara, ella ululum. Anya nimi diba' me 
nera oboka gal ak glabnoka' aboka doboka eleganemak!" hyok. 26:3 Dara 
neik salek era, Yahudi Imik Neyung yuba wa gaka' dub nang eb, Yahudi 
dub nang eb dara, Imik Neyung yuba wa gaknya dubnya, Kayafas be 
ulumoka' ak, dub nang un ek longomek. 26:4 Sikda longomeknya nera 
Yesus anyek geleleng henga gouboka obnemab an yub emba longomek. 
26:5 Bok sikda, "Welena' orok roti gwanenga den sum enyek, henga 
gouboka obnemab dara, yok salya' nimi nauba ulumaka' ara, doulub 
menegeibyek anasa, sum era unuwanggunumab," wenyaboka sabek. 26:6 
Yesus ara, gororoma' delemoknya, Simon bedya' ek sam, Betania heikek 
ulumok salek, 26:7 gela hnon Yesus ak yok. Gel gera perob song ngikna' 
meka senenggom rupiah lanalamok mek enyek, mek hme1ya hnonok bo 
yok. Wera Yesus ara anam bukoka delemok salek, gel gera mek en pika 
bak salawoka Yesus adya' hukuk sam yek goluwok. 26:8 Wenyek Yesus 
adya yuba doro diriga ban nang era, unuwoka' anyek eryiboka, hogunga 
gorogoka lebeka' ara, "Ban nidya' ara hek damok enesa salya' lelem 
heboka boloklamla do? 26:9 Ban perob song ngikna' mek enera 
senenggom rupiah doboka, bona' garan nim ek eleganeseng bok, salya' 
heboka yeklamla!" senewoka wenyabdek. 26:10 Bok Yesus ara, ban sikja 
wen senewek ganya era ella ubsuukanya, "Ugunda hekasa ban gel genyek 
an loba' nenelelum do? Gel genera nasamba peroba' anyek, nadya 
unuwaneseng senelenanya nenyek ubnel. 26:11 Nimi bona' garan nim era 
ugun gangganek ara soba' ulumnamak bok, nak dara, ugunub soba' neika' 
g0' ulwenenggulumnemab. 26:12 Ban perob song ngikna' mek, nadya' nong 
ak pika bakoka yeknela' anera, wera na soko loknenyaknya nenesa 
kabnulula' aboka ubnel. 26:13 Nara ugunuk dib lebsin, Yok-yok mok soko 


me nidya', nim Imik Neyung adya' perob lero yanggan yuba leb elekdo 
yabalamnemak dara, ban gel genedya nak perob song meka ngiknela' ara, 
alak seiniwoka, anyaganyeb unumok aboka nekdo yabalemnemak," hyok. 
26:14 Dara ono' Yesus adya' obadya' alja yuba doro diriga ban nanga, ben 
hnon alja si Yudas Iskariot bera, Yahudi nim edya' Imik Neyung yuba wa 
gaka' dub nang ek byuk. 26:15 Wera Yudas bera, nang enyek an, "Yesus 
anyek, nadya ugunuk doboka eleganesin dara, ugunja nak ara, heka' ak 
eleganenulum do?" wenyaboka heibok. Wenyek dub nang era, rupiah 
einiwoka perak rupiah denga hnonok, Yudas bek elegek. 26:16 Dara ban 
sum enyek moruwoka, Yudas bera hek sum ek Yesus ara or obnemak 
aboka yuba dil binimna senewoka pik elemok. 26:17 Dara, welena' orok 
roti gwanenga den sum yenewok. Dara, men sum era, Yesus alja yuba 
doro diriga ban nang era Yesus ak yek. Yeiniboka, "Neyung o, anja dara, 
ansamba dena' youboka beibnenjaba' ak ara, hanyagarak perob senelam 
do?" aboka heibek. 26:18 Wenyek Yesus adya, "Ugunda nauba heikek 
biniboka, nimi ben hnon eibmunya bek an, Nunja' neksinya bedya leladya, 
yoka' dananel salek era oka dal. Anasa nara anja ek sam nasamba dena' 
youboka yuba doro diriga ban nang eb neika' denemab, wenyamla, 
henelum," aboka orugosuk. 26:19 Dara Yesus alja yuba doro diriga ban 
nang era, alja sikenek orugosuk sok, unuwek. Anya sikda perob sum amba 
denemab aboka dena' youbek. 26:20 Wera seleb iniwok dara, Yesus ab 
alja' obadya yuba doro diriga ban nang eb neika' bukoka delemeekanya, 
26:21 anam delemek salek, Yesus adya, "Nimi ben hnon ugun gangganek 
ab, nak or oblulum aboka yuba dil bininel," hyok. 26:22 Dara, sikda 
wenyan yub en kebek dara, hyak solom nong uboka engena' ganya 
beibsuk. Anya sikda, be hnonok-hnonok Yesus ak, "Neyung, anja 
wenyhelemnya nera naka' goma' senewan," aro balamek. 26:23 Anasa 
Yesus adya sikenek, "Nablaboka neika' roti gwanenga meka hwiboka 
denenamnya bedya or oblulum aboka yuba dil bininel. 26:24 Nimi diba' me 
nera Imik Neyung yuba bukuk sam momnya dobok sok sunuwoka 
somoganamla. Bok or obnelum aboka yuba dil binilanya ben nong anyek, 
hyak omom nonga' ak ubla! Ben nong ak dara, sokok an ara gobdo hyak 
beilina' loseng dara, pemneseng bok!" hyok. 26:25 Dara yuba dil 


binimoka' nongnya Yudas bedya, "Neyung neklesilimnya o, anja 
wenyhelemnya nera naka' goma' senewan," hyok. Wenyek Yesus adya, 
"Anda alan seleb leblam an," hyok. 26:26 Wera an delemek salek, Yesus 
ara gwanenga doboka Imik Neyung ak perob aboka gibok. Seleb dara, 
gwanenga soboka alja yuba doro diriga ban nang ek elegesuukanya 
lebokja, "Nadya nong era ban, or doboka denelum," hyok. 26:27 Nen 
seleb dara, alda mek hme1ya doboka Imik Neyung ak perob aboka 
molowok. Dara mek hmeiya era alja yuba doro diriga ban nang ek 
elegesuukanya lebokja, "Ugunda nidya' or doboka dululum. 26:28 Ban 
eneng enera, Imik Neyung adya nimi nauba blebnamlakanya, sikja malya 
una' era sikenek ab soba' memelemnesil amoka' ara an. 26:29 Ugunda 
banyek dib senelemnulum: Ban mek enera, nablaboka dara, hnon neika' 
denggulumeibya' moruwoka, ugunub neika' neyung bedya' imik heikek 
wekeibya sum enyek, hnonok neika' denemab," hyok. 26:30 Seleb unu 
debgogowek dara, sikda Imik Neyung bera hnonok sebeekanya, sikda 
Zaitun meinik sam byik. 26:31 Dara ono' Yesus adya alja yuba doro diriga 
ban nang ek, "Imik Neyung yuba bukuk sam ara, Imik Neyung adya 
lebokja, Nara sikja' bo usinya benyek obnamna dara, ala' mab ara 
doluwoka bokgokdanamak, wenyaboka leboka' anasa, ugunda sumen 
inimnek enera, nanokok loboka, yok-yok sen-senem henelum. 26:32 Bok 
nara embenga' suboka buknya dara, nara men Galilea sokok sam 
bilimnamna," hyok. 26:33 Wenyek Petrus bedya Yesus ak, "Neyung, yok 
nang era nidya' lo bininjak bok, nak hnonok meka' unuwanggunumna!"' 
hyok. 26:34 Anasa Yesus adya alak, "Anda banyek pe beknelam! Al 
sumen inimnek enyek, wining yuba anam sabnenggumlya salek, anda nak 
sonda' anasa bobnenewoka, lika winilya sonda' lebnenelem," hyok. 26:35 
Wenyek Petrus bedya Yesus ak, "Neyung, nara anab neika' 
somoganasinima' anaba, nadya anak dara, bera nara elgomnya benya' 
aboka meka' wenyhenggununggen!" hyok. Anya anyagan yuba doro diriga 
ban nanga nidya' anaba al neik so leb ligiwek. 26:36 Nen seleb dara, Yesus 
ab alja yuba doro diriga ban nang eb dara, yokok sam, si ara Getsemani 
alamek wak sam byik. Wera byikek ab dara, Yesus adya alja yuba dona' 
nang ek, "Nara heng uboka Imik Neyung ak molol bilimna' anasa, ugunda 


anyagan bukululum," hyok. 26:37 Dara Petrus beb, Zebedeus bedya mabo 
moumena' penya uboka bo busuk. Anya Yesus ara ganya igina berewoka, 
engena' ganya beibuk. 26:38 Dara Yesus adya alja yuba doro diriga ban 
nang ek, "Nara ganya igina berewoka, engena' ganya beibnelekanya, dib 
somoganamna' anaso' anyek ubnel. Anasa, ugunda anyagan diri 
ulumunukanya, ono' nab neika' diri ubnemab," hyok. 26:39 Dara alda mek 
mok so gogonggoka byuukanya, dunuwoka lero molowoka' ara, "Wei, 
neyung Imik Neyung o, or senemen bok dara, igina kweboka gwekna' 
damok ara nak ab mok sam gebnelam. Bok neyung, nadya senenanya nek 
gom, alda anja senelamnya nenyek ok, or unuwolul," hyok. 26:40 Seleb 
unu molobgogowok dara, Yesus ara on pik samal yeiniboka kemelemok 
enyek, alja winilya yuba doro diriga ban nang era, seleb hogunga mameka' 
ak eibsuk. Anasa Yesus adya Petrus bek, "Ugunda jama hnonok sibin 
anaba nab neika' diri buknenggunusibya de? 26:41 Ugunda nimi sunulusila 
lomok sam malyinggumunuk aboka, diri bukoka soba' mololelulum. Nimi 
ganya ak dara, unuwanesinya senen bok, nong ak dara, hmeng ulumla," 
hyok. 26:42 Dara ono' Yesus ara saaboka hnon molol byuukanya leboka' 
ara, "Wei neyung, ban igin yaka' enyek mok nenena' loboka, or kwebnenel 
bok dara, wera neyung, or anja senemenya nok or unuwolul," hyok. 26:43 
Yesus ara an wenyaboka seleb molobgogowok dara, onok sam yeiniboka 
kemelemok enyek, alja yuba doro diriga ban nang era, hogung ok anasa 
seleb salya! mameka' ak eibuk. 26:44 Wera ono' Yesus ara sik eib loboka 
li winilinya nera, Imik Neyung ak al neik yub enyek saaboka molowok. 
26:45 Seleb molobgogowok dara, Yesus ara ono' alja yuba doro diriga 
ban nang ek yeiniboka leboka' ara, "Ugunda dek-deka soboka or anam 
malum de? Nimi diba' me nera malya una' nim ek doboka eleganamak 
salek era, wera seleb oka dala' anyek, kendululum. 26:46 Wera, binimaba' 
anasa, buklulum. Nak oblulum aboka yuba dil bilinelnya bera, seleb oka 
yanggala' anyek, kendululum," hyok. 26:47 Yesus anam wenyaboka yuba 
salamok salek, alja obadya yuba doro diriga ban nang ben hnon, alja si 
Yudas beb, nimi yok nim nauba hnon, oldan gab eb dolukna' gal mal ab 
bomek nang edya, neika' alablaboka yek. Wera nang dara, Imik Neyung 
yuba wa gaka' dub nang eb, mok soko dub nang eb dadya, orugeisik nang. 


' 


26:48 Dara, Yudas bera ban bekna' diba' enyek lemoka' ara, "Nadya songa 
diniwoka gibnenya bera alan anasa, salawoka henga goubnelum!" hyok. 
26:49 Wera nang dara yalameka' ara, Yesus ulumoka' ak yek dara, Yudas 
bera Yesus ak biniboka lebokyja, "Neyung neklesilimnya o, perob aboka 
gibgen," wenyaboka uruma meka hmoboka gibok. 26:50 Wenyek Yesus 
adya Yudas bek, "Hem o, anja unuwonun senemennya nenesa yeilimem 
dara, or unuwalom," hyok. Dara nim alab yeilimek nang era, ok berem 
bindiwoka, salawoka heng gobek. 26:51 Bok nimi ben hnon, Yesus ab 
neika' anyagan seklemeknya bedya, gaba dob dakdowoka, yuba wa gaka' 
dubnya bedya wa nang ben hnon, o mekla' ak lebok. 26:52 Dara Yesus 
adya unuwoknya bek an, "Nimi nidya' gab adya nim olomak nim era, sikba 
gab adya unu obnesaka' anasa, anja gab era keboka bona' ak doronggalom. 
26:53 Anja dara, alda alja neyung bek lero nanga denga yuba' obadya nang 
anaso berra aral yananoka' aboka molowanggunumso senelam de? 26:54 
Bok ban unumso' anaba, Imik Neyung yuba orowek unuwanamla aboka 
momnya doboknya nenyek, weneba ubla sok gigiwolula' aboka 
unuwanggunumso," hyok. 26:55 Dara Yesus adya nimi nauba anyagan 
alak obnoba' aboka yek nang ek, "Ugunja dara, nara nim ona'anya 
senewoka oldan gab ab dolukna' mal gal eb bo bo yeililum de? Dara, lika 
soba' nara Imik Neyung e eremek sam neklesino bok, nak ara henga 
goubnenggulunulum! 26:56 Bok, youma' ununumna' lelemek nang edya 
ban nenyek unuwanamla aboka orowek momnya dobeknya nenyek 
gigiwolula' aboka nera ublum," hyok. Dara, Yesus adya yuba doro diriga 
ban nang era alak ok loboka, sen-senem abgokek. 26:57 Yesus henga 
goubul yeilimek nang era, seleb goubek dara, bo balameknya nera, Imik 
Neyung yuba wa gaka' dubnya Kayafas bek, Yahudi yuba neksin nang eb, 
Yahudi dub nang eb dara, seleb orowek longomeka' ak bo byik. 26:58 
Wera Petrus bera, mok pik uboka keebgiga bilimoka' ara, yuba wa gaka' 
dubnya bedya' eremek sam byuk. Alda erem enyek an wekoka, yin bona' 
nang eb neika' bura yabalamek. Alda heka' danamla' anyek ella donuna' 
aboka kemero bulumok. 26:59 Imik Neyung yuba wa gaka' dub nang eb, 
nimi yana lelesin nanga nidya' ara, sonda' anyek diba' nenewoka Yesus ak 
oboka dibnoba' aboka yub eboka salamek. 26:60 Dara nimi nauba sonda' 


anasa, yoka'-yoka' unulamla aboka miniwoka bo sal balamek bok, Yesus 
ara anyek okoka damok enyek dib malya uboka' ara eibnenggubek. Bok, 
nimi penya nang eimik enyek, nimi hnoum sekel yarek. 26:61 Wera nim 
danadya, "Ban benera leleladya, Nara Imik Neyung e ara golowoka 
beiyiboka, onsok li winilya ok sobnamna, alalanya bera an," wenyherek. 
26:62 Dara Imik Neyung yuba wa gaka' dubnya bedya sekoka Yesus ak, 
"Anda hekasa anak yana kiboka lelenjaknya nemba dara, yuba hnon doro 
sanggululam do? Ban wenyalenyjak dara, anda heka' senelelam do?" 
wenyaboka heibuk. 26:63 Bok Yesus ara yuba hnon doro sabnenggubok. 
Wenyek Imik Neyung yuba wa gaka' dubnya bedya, "Imik Neyung 
embenga' ululanya bemba leboka, anda Kristus, nimi blebsina' dubnya, Imik 
Neyung bedya me ululam gom, orok gom aboka wenyhesilom," hyok. 
26:64 Anasa Yesus adya sikenek, "Ugunja yub edya alan seleb wenyhelum 
an. Nara ugunuk dib lebnesin, Ban sum enyek moruwoka, nimi diba' me 
nera Imik Neyung migibnya bedya' sirikek sam bukla, anya alda imik sam 
deba' hnoum pik yanamla ak, eibnelum!" hyok. 26:65 Wenyek Imik 
Neyung yuba wa gaka' dubnya bera, alja boksom gweldekdangoka, "Bera 
Imik Neyung si ak malya nenelamla! Anasa yoknya bedya dib malya 
unulamla hulula' aboka ebnenggunumab. Alja Imik Neyung si malya 
geblamla' ara, ugunja okoka seleb keblum. 26:66 Ugunja dara, benyek 
anara heka' hubnemab senelum do?" wenyaboka heibsuk. Dara sikja, 
"Alda malya ulumla' anasa, al somoganamla ok," hyek. 26:67 Dara, sikda 
Yesus adya' hogung ak gamala' solob goluwoka, soruk winin adya saboka 
olomek. Hnonda nong pik hogung pik wabom-waboma olomeekanya, 
26:68 lelemekja, "Wet, nimi blebsina' dubnya o, wera benedya olonel 
aboka ununumna' leblom!" wenyalamek. 26:69 Al ban salek enyek, Petrus 
bera e weilik sam diri bulumok dara, ek wa gel ge hnon yeiniboka Petrus 
bek, "Galilea mok ebnya Yesus alamaknya beblaboka neika' ululumnya 
ben gom?" aboka heibuk. 26:70 Bok Petrus bedya dara, Benera nara 
elgomnya bek lelelam aboka, sonda' amba bobnenewoka nimi hnoum ak, 
"Anja' lelelama' ara, heka' ak leblam, naba elgom bar," hyok. 26:71 
Wenyaboka alda pik sindamak sam sekel byuk. Wene salek, yok ek wa gel 
ge hnon, yeiniboka Petrus bek eibuukanya, anyagan seklemek nim ek, 


"Ban benera, Nazaret mok ebnya Yesus alamaknya beb neika' ulumaknya 
benya'," hyok. 26:72 Wenyek Petrus bera sonda' amba bobnenewoka, 
"Hyak aldib nong, benera nara hyak elgomnya!" hyok. 26:73 Dara 
mandewanggonggom, nimi nauba anyagan longomek nim edya Petrus be 
eryiboka, "Aldib, anda sikeneb neika' ululumnya, anja yuba sana' ak ella 
ubjab," hyek. 26:74 Dara Petrus bera hyak besa leboka leboka' ara, "Nara 
benera naba meka' elgom nong ulunanya!" wenhyok. Wera ban salek era, 
ayam yuba ngoubuk. 26:75 Danyek Petrus bera Yesus adya alak men, 
"Anda ayam yuba ngoubnenggumlya salek, nak sonda' amba li winilya 
bobnenewoka lebnenelem," wenyamok ak gigiwal senewok. Dara alda 
goboka yibuukanya, nauba soloma daboka hyak goukduk-goukduka 
engewok. 


27:1 Hyak luguna' nonga gwelegel yabok dara, nidya' Imik Neyung yuba 
wa gaka' dub nang eb, Yahudi soko dub nang eb dara, Yesus oboka 
dibnemab aboka seleb yuba sabdakoka garawek. 27:2 Wera sikda Yesus 
ak gel heng adya goubeekanya, Roma mim dubnya Pilatus bek bo elegel 
byik. 27:3 Wera Yesus amba yuba dil bilimoknya Yudas bera, Yesus ara 
seleb oboka dibnemak an yuba kebok dara, alda angoo salya ubsa 
senewok. Dara yuba dil bilimoka' amba aboka perak rupiah denga' hnonok 
elegemeka' ara, Imik Neyung yuba wa gaka' dub nang eb, Yahudi soko 
dub nang ek sik dam nang lolonggol busuk. 27:4 Dara Yudas bera, "Nara 
malya una' oroknya bek salya' oblulum aboka yuba dibsa' ak, nara malya 
ubsa," hyok. Bok sikda alak lebekja, "Nera nunja de? Amba anjinya!" 
hyek. 27:5 Anasa Yudas bera dengna' domok rupiah era Imik Neyung e 
lomok sam salya' bobok loboka, byuukanya, al nong ara henga ngangak 
geregoka galek elekdok. 27:6 Dara, Imik Neyung yuba wa gaka' dub nang 
edya, ban rupiah era sik dam nang dobeekanya, lebnemeka' ara, "Ban 
rupiah enera nim olumna' rupiah. Nunja yub ek sam lelemla' ara, Imik 
Neyung ek sam ara nenesonya nera beilina' mem hyok," hyek. 27:7 
Wenhyek dara, rupiah era, solowaka unuruwa' memen damba si silimak 
soko ek dekek. Dara, "Ban soko era sekel yanggan nang ek somogan 
enyek soko lokna danasa lebab," hyek. 27:8 Ban unumeka' amba leboka, 


ban soko era wenebabya, "Eneng dekna' soko," alamak. 27:9 Ban 
unuweknya nera, youma' ununumna' lelemoknya Yeremia bedya lebokja, 
"Israeli nim edya alsamba aboka perak rupiah denga hnonok domek. 
27:10 Wenelesilnya bedya nak orugenyok sok sunuwoka, sikja ban rupiah 
enedya hein soko dekemek," amoknya nera an gigiwok. 27:11 Wera 
Yesus ara bo balameka' ara, Yudea mok soko dubnya Pilatus bek bo byik. 
Dara, Pilatus bedya Yesus ak, "Anak Yahudi nang dubnya ululam de?" 
wenyaboka heibok. Wenyek Yesus ara, "Alan anja seleb lelam an," hyok. 
27:12 Bok Imik Neyung yuba wa gaka' dub nang eb, Yahudi sokok dub 
nang eb dadya, Yesus ak yok-yok damoka yana kiboka lelemek dara, alda 
yuba hnon meka' doro sabnenggumok. 27:13 Wera anasa, Pilatus bera 
Yesus ak, "Anda yoka'-yoka' ara anak sam yana kilinjaka' ara eiyilam 
gom?" wenyaboka lebok. 27:14 Bok Yesus ara yuba hyak meka' doro 
sabnenggubuk enyek, Pilatus bedya dara seilinya senewok. 27:15 Wera 
Israeli nim edya, hnon perob sum oka dan dara, gibna' gigiro mok soko 
dubnya bera, nim adya lebna' sunuwoka, henga geregamna nim era hnon 
henga lob lomok. 27:16 Anasa ban salek era, nimi ben hnon alja si nera 
Barabas, alja ununa' edya nimi nidya' ella ulumeknya bek, henga geregoka 
beiyimek. 27:17 Wera anasa, nimi longowek dara, Pilatus bedya sikenek, 
"Ugunja dara, heknyek nunsamba henga lob lobsulul senelum do? Barabas 
bek lob lobnesin gom, Yesus, Kristus alamaknya benyek lob lobnesin 
gom?" wenyaboka heibsuk. 27:18 Pilatus bedya, ban wenyaboka leboknya 
nera, Yahudi dub nang edya Yesus ara sikja hman ganya boboka alak 
oboka dibnemab aboka doboka elegemeka' anasa, ella umoka' adya lebok. 
21:19 Wera Pilatus bera nimi yana lelesin ek anam bulumok salek, alja gel 
gedya momnya dona' beibuka' ara, "Nara alsamba hnon omom so lendara 
enyek manabok anasa, anda malya una' oroknya bemba yub enyek, neika' 
denewoka sana' ara mem loblom," hyok. 27:20 Bok Imik Neyung yuba wa 
gaka' dub nang eb, Yahudi soko dub nang eb dadya, yok nim ek duka' 
lolowoka, Barabas bek dara nunsamba henga lob lobnesilem, alda Yesus 
ak dara, diba' oboka gal ak glabnemak henelum aboka yeiriwoka lelemek. 
21:21 Anasa, mok soko dubnya Pilatus bera sikenek, "Ban penya nang 
danara, ugunja dara, heknyek nunsamba henga lob lobnesil senelum do?" 


wenyaboka heibsuk. Wenyek sikda, "Barabas benyek nunsamba henga lob 
lobsilom," hyek. 27:22 Dara ono' Pilatus bera, "Wera Yesus, Kristus 
alamaknya bera, nadya dara, heka' hubnamna do?" wenyaboka heibsuk. 
Anasa sikda, "Alak dara, oboka gal ak glabnok," hyek. 27:23 "Bok alak 
okoka oboka dibneseng malya una' era heka' ak ubok do?" wenyaboka 
lebok. Bok sikda hyak yeiriwoka, "Alda oboka gal ak glabnok!" 
wenyaboka lelemek. 27:24 Anedya Pilatus bera albeyok dookanya, yok 
nim era nauba adya, mem aboka yuba seknamen danggubuk. Anasa alda 
nimi hnoum laga meka doboka, alja soruka meka elekdangoka leboka' ara, 
"Ban somoganamla' ara nadya huka bobnenggunumna! Nera ugunja huka 
borowolum!" hyok. 27:25 Dara nimi nidya' anyagan wekemek nim edya, 
"Yo, Yesus somoganamla' ara, nun an wen umab nim eb, nunja mab eimik 
liknemak nim eb dadya, huka bobab!" hyek. 27:26 Dara Pilatus bera, 
Barabas bera henga lob lobookanya, nimi nauba wekemeka' ak Yesus ara 
saboka ololulum aboka orugookanya, oboka gal ak glabnelum aboka 
doboka elegosuk. 27:27 Dara yin bona' nang edya Yesus ara doboka, mok 
soko amba yuba san e senenggom e eremek bo yek dara, yok ym bona' 
nang nidya' hiboka Yesus ak akneb ganagoka longowek. 27:28 Dara sikda 
Yesus adya akleng era gwiriwoka, mouk dok boka' akleng ongiyiwek. 
21:29 Anya si heng adya Yesus adya' huk ak gweboka gwaragiyiwek. 
Dara ono' gama' dunguna' adya, Yesus adya' sirik soruk ak sam beiyiboka, 
alja' saramek sam kom lumugoka derewoka walamek. Anya lelemekyja, 
"Yahudi mm dubnya o, perob aboka gibjab!" aboka sene wenyalamek. 
27:30 Dara Yesus ak gamala' solob goluwoka, ikimek gama' edya wisa 
golowom-golowom aro olomek. 27:31 Anya Yesus ak hyak nauba malya 
geboka saboka obgogowek dara, mouk dok akleng ongiyimeka' ara 
gwiriwoka, ono' alja akleng yoka' ongiyiwek. Dara oboka glabnoba' aboka 
bo byik. 27:32 Dara Yesus oboka dibnoba' bo bek salek, Kirene mok 
ebnya alja si Simon bek eibek. Dara sikda benyek an duka' lolom-lolom 
aboka, Yesus adya oboka glabnemek gal era, alak boblom aboka boyiwek. 
27:33 Dara bo balameknya nera, mok soko si Golgota meinik sam, nunja 
yub edya dara, "Nimi huk yanggol meinik," alamek meinik sam bo byik. 
27:34 Dara anyagan era, linggum mek adya powegemek mek enyek, 


Yesus ak delom aboka sik diniyiwek. Bok alda debyaawoka lobok. 27:35 
Nen seleb dara, oboka glameekanya, yina bomdewoka, alja boksom 
dobnoba' aboka yina akleng bomdewek. 27:36 Unubgogowoka, yin bona' 
nang era Yesus adya be' dakoka dobijek aboka diri ulumek. 27:37 Dara 
Yesus oboka glamek gal dubuk alja huk damejjek ara, sikja sonda' amba 
yana kiboka omek minina' yuba, "Yahudi nim dubnya Yesus ara ane," an 
momnya dona' enyek weboka elegemek. 27:38 Dara ono' Yesus ab nimi 
hoka' dona' nanga penya neika', ben hnonda sirikek sam, ben hnonda 
waneng ek sam, oboka glabsik. 27:39 Dara Yesus oboka gal ak glameka 
pik an yaban nim edya dara, nganga gwakdewoka, Yesus ak derewoka 
walamek. 27:40 Sikja wenyalameka' ara, "Imik Neyung e golowoka 
beibnyekanya, nadya dara, lika winilya ok sobnamna alalamnya benya'! 
Anya, anda aldib Imik Neyung me ulumen dara, wera oboka glanjaka' al 
ab, buru beiya yinggimenekanya, saaboka blebdalom!" wenyaboka 
walamek. 27:41 Anasonya neneba, Imik Neyung yuba wa gaka' dub nang 
eb, yuba neksin nang eb, Yahudi dub nang eb dadya' anaba, alak 
wenyaboka walameka' ara, 27:42 "Nimi yok nm ek dara, merellilisil bok 
anasa, wera al damnya saaboka blebdamenggom! Alda aldib Israeli nim 
dubnya ululyebok dara, wera oboka glamak galak ab mereboka yinggilya 
enyek, nunda alak dib senewanamab. 27:43 Alda Imik Neyung dib 
senelamlakanya, nara Imik Neyung bedya me aldalamla. Wera anasa, Imik 
Neyung alja senemlya' dara, laga blebel yabalya' ak eibnob," wenyaboka 
derelemek. 27:44 Hnonda Yesus ab neika' oboka glasik nang edya' anaba, 
neik so unu derewoka walarek. 27:45 Dara hyak yubyek dukdukanek 
nong enyek, mok soko nidya' ara iniwoka guna' ok dok. 27:46 Dara ono' 
sin dangoka henga wekel bununa' aboka dalaloblamla wenyek, Yesus ara 
yuba nauba bii aboka, "Eli, Eli, lama sabakhtani?" Nunja yub era, "Nadya' 
Imik Neyung o, nadya' Imik Neyung o, hekasa nak gwab lobnelem do?" 
aboka bii alamok. 27:47 Wenyek nimi wene nim anyagan seklemek nim 
era, unu gwekel yaboka' ak kebek nim edya dara, "Alda Elia bek 
youblamla!" wenyabdek. 27:48 Ono' nimi ben hnon sik gangganek ab, 
berra aboka esa' anyek yu mekek sam hwiboka bo yookanya, gal 
benggena' ak lomowoka Yesus adya' sibama' ak dimnyiwok. 27:49 Bok yok 


nang edya danyek, "Nera men ununggom, Elia bedya yeiniboka blebel 
yabelya' anyek, eibnemab bar!" hyek. 27:50 Dara ono' Yesus ara hyak 
nauba ebngalogoka ngeboka ganya diba' dubhina dakoka somogok. 27:51 
Ban salek era, Imik Neyung ek sam wiknelemek boksom akleng peroba' 
ara, imik aba' ara sokok gweldek dakok. Anya senenggom souguma' 
dorogoka, girika nidya' ara salya' joboka lekdo yibuk. 27:52 Hnonda nimi 
somogomeka"', seleb soko lokomek nim be' nidya' ara, pika bakdo 
yibuukanya, nim Imik Neyung geisa mabo bok somogomek nimi nauba era 
embenga' suboka bura yibek. 27:53 Wera Yesus ara seleb somogoka 
embenga' suboka bukok dara, ban nim Imik Neyung mab ulumek bok men 
somogomek nim era, sikba embenga' suboka Yerusalem geisa heikek 
wekel yalameka' ak, nimi nauba eibik. 27:54 Dara yin bona' nang dubnya 
beb, alja mab eb dara, sogouma' warawoka' nidya' unuru yiboka' ak eibek 
dara, hyak loka dabsuk. Anasa yin bona' dubnya bedya, "Aldib ban benera 
Imik Neyung bedya me ulumo e!" hyok. 27:55 Wera neikek ara, gelewa 
nauba mok so ab uboka Yesus ak kemero seklemek. Ban gelewa danara, 
hnonda Yesus ak Galilea mok eba' ara arawoka neika' yabalamek gelewa. 
21:56 Gelewa dara, Maria Magdalena ge hnon, Yakobus beb Yusuf beb 
sikja' genong Maria ge hnon, Zebedeus bedya mabo sikja' genong geb, 
gelewa danyek seklemek. 27:57 Iniwonuna' aboka guna' dakal yabok salek 
era, Yusuf be Arematea moka perobnya bera mok enyek an yeilimok. 
Albabya Yesus ak diriga bannya ulumoknya. 27:58 Dara alda Pilatus bek 
biniboka, Yesus adya be' dakoka dibnamna aboka molowok. Dara Pilatus 
bera, Yesus adya' be' era, "Benedya or dakoka dibnamla," hyok. 27:59 
Dara Yusuf bera, Yesus adya be' era dakoka, wenyek nekesa geisa 
boksom akleng edya nong ara wamiyiwok. 27:60 Anya Yusuf bera, alja 
orowek hoklomok girik lomok meinik sam doronggok. An unu 
doronggoka, senenggom girik edya pik ara gasa dangawoka serek loboka 
byuk. 27:61 Bok Maria Magdalena geb, yok Maria geb dara, an diboka' 
ak an mok so ab kemero bulurek. 27:62 Wera sek sum yemiboka, ampum 
maboka gwelegok dara, Imik Neyung yuba wa gaka' dub nang eb Parisi 
nang eb dara, Pilatus bek biniboka, 27:63 lebekja, "Neyung o, youma' 
sonda' hwamnya bera anam embenga' ulumok salek era, hnon seleb 


wenyalamoka' ara, Liga winilya seleb mablye dara, embenga' suboka 
buknamna, alamok. 27:64 Anya, alja yuba doro diriga ban nang edya 
dobijekanya, sonda' anasa wera seleb embenga' suboka bukiyiwal hijek 
aboka, nimi yok nang ek lika winilya websiniwanalum aboka oruganesilim. 
Dara, youma' sonda' lelemoknya nera, dolbalek so bok, eimik sonda' 
lebnesaknya nek dara, hyak okna deisilyek anasa," aboka lebek. 27:65 
Anasa Pilatus bera sikenek, "Ugun dam nang or anyagan nimi yin bona' 
nanga hnon boboka, hyak pero-pero keeboka welenoka' aboka 
meewoululum," hyok. 27:66 Dara sikda Yesus diyimeka' ak sam biniboka, 
pika seregemek girik era gasa darawoka seregeekanya, Yesus be' nongok 
meka' galana' lobnoka' aboka, yin bona' nanga weboka sekiyiwek. 


28:1 Wera sikja Sabat mem sum era dengaboka, minggu en men sum 
luguna' nong dara, Maria Magdalena geb yok Maria geb dara, Yesus 
dilina' ak sam kemel birik. 28:2 Dara al wene sab-sab enyek, senenggom 
sogouma' dorogok. Wera Wenelesilnya bedya lero ben hnon imik heikek 
aba' ara yingginiboka pika seregemek girik era demegoka, alda girik dub 
eilib enyek an bukumok. 28:3 Dara, lero enedya hogung senedya' ara ebna' 
anaso uboka, alja ongomok akleng era im duk-duka' geisa anaso ak 
ublomok. 28:4 Dara anyagan Yesus be' dakijek aboka diri welemek nang 
era lok anasa, ber-berana' beryiboka, anya sik nong ara somogamna nong 
eneso ubsuk. 28:5 Dara lero enedya gelewa danyek an, "Ugunda lok 
ganya bona' ara mem! Ugunda Yesus gal ak oboka glarobnya benyek 
eleluma' ara nara ella usin. 28:6 Alda ugunuk youma' wenyasuk sok seleb 
embenga' suboka bukumlakanya, anyagan unggulumla. Wera al diyimong 
oulyang era, an ekla dema mamla' anyek kendululum. 28:7 Ugunda wenera 
alja yuba doro diriga ban nang ek berra wenyal binirum, Alda seleb 
embenga' suboka buklekanya, alak men Galilea moka bilimnamla. Anasa 
ono sam ab alda eibnelum! Wera, seleb lebsin," hyok. 28:8 Dara gelewa 
era, nimi dilina' ak ara men berra lo birik. Anya lok gar-gadya' uboka, 
eiyasa nang penya, Yesus alja yuba doro diriga ban nanga ulumeka' ak 
nekdo birik. 28:9 Anam balarek sab-sab, Yesus ara gelewa enyek an 
yeiniboka, "Ugunuk perob aboka gibsin!" hyok. Danyek gelewa dara, 


Yesus berem yeiniboka, alja yan ak salawoka oumuwoka gibek. 28:10 
Wenyek Yesus ara sikenek, "Ugunda lok ganya bona' mem. Sikda nak 
eibnenyaka' anasa, na kabo nang era Galilea sokok binoka' aboka, wenyal 
bulululum," hyok. 28:11 Dara gelewa era, nimi dilima' ak aba' ara, ono' 
anam balarek salek, yin bona' nanga welemek nang era, Imik Neyung yuba 
wa gaka' dub nang ek, an nidya' unuwoknya nera unuwal aboka nekdo yek. 
28:12 Wenyek Imik Neyung yuba wa gak nang eb, Yahudi soko dub nang 
eb neika' yuba saboka, yina bona' nang ek nauba rupiah elegesiikanya, 
28:13 lebekja, "Yesus alja yuba doro diriga ban nang edya nunda salya' 
loba' hogunga mabmab salek enyek, be' dakoka hoka' domak, henelum. 
28:14 Dara, mok soko dubnya bera unuwak an yuba keblya dara, ugunuk 
yoka' ubsilyek aboka, nunja alak ara or-or uboka yuba seknesab," hyek. 
28:15 Dara yin bona' nang era rupiah en doboka, sikenek anaso 
unuwanalum amek sok unuwek. Dara ban yub era, Yahudi sokok an sum 
enyek ab moruwoka weneba or anam nekdo yabalamak. 28:16 Dara, 
Yesus adya' goklombadya yuba doro diriga ban nang era, Yesus adya 
sikenek Galilea mok soko meinik bilimnelum amok sok byik. 28:17 Dara 
anyagonob sikda eibdangoka, alak oumuwoka gibek. Bok sik gangganek 
ara nimi hnon anam elgom uboka ganya eb menegesuk. 28:18 Dara Yesus 
ara sik berem yeiniboka, "Nidya' imik heikek ulumla migib eb, sokok sam 
ulumla migib era, nak Neyung bedya seleb eleganyok. 28:19 Anasa wera, 
ugunda nidya' sokok biniboka, nidya' yok-yok mok soko nim era, nadya 
yuba doboka diriga ban nanga dangiyiwanalum. Anya Neyung bek si 
sibuka, alja me nek si sibuka, Geisinya bek si sibuka, sikda meka 
dalamnalum. 28:20 Dara, nadya ugunuk wenyaboka neksisa yuba nidya' 
ara, sikbabya boboka unulunoka' aboka neklemnelum. Anya, nara ugunuk 
soba' arawoka ulusinya' moruwoka, soko sidya' daknamla ak dangal 
binimla," wenyaboka nekgogowousuk. 


Markus 


1:1 Imik Neyung bedya me Yesus Kristus amba perob lero yanggan yuba 
men leb eimiwok yub era ban. 1:2 Ban peroba' lero yanggan yub era, 


ununumna' lenya Yesaya bedya, Imik Neyung adya lemoka' anyek momnya 
doboka' ara, "Nadya wa wenya bera, anda loboka men anja pik 
yarawogulula' aboka, alak bokol binimna. 1:3 Nimi ben hnon hwalek sam 
bii aboka lelemnamla' ara, Wenelesilnya bemba pik orowek yarawoka 
meeb loblulum. Al yibmamlya pika nidya' sangawoka jonga' yarawanalum, 
wenyalamnamla aboka lemok," hyok. 1:4 Ban eini wenyaboka orowek 
momnya domok sok, gigiwoka Yohanes bera hwalek sam yeindeboka, 
Imik Neyung yuba leb elegoka nimi meka dalasuk. Anya, wenyalamoka' 
ara, "Imik Neyung adya ugunja malya una' soba' meewosulula' aboka dara, 
malya una' ak ab ganya dangawoka lobmun dara, meka dabnesin," aboka 
lelemok. 1:5 Nimi nauba Yudea moka pik eb nimi hnon, Yerusalem 
heikek nimi nidya' hnon Yohanes bedya lelemok yub ek kel balamek. Anya 
sikja malya una' laga lelemek dara, Yohanes bedya Yordan mek ek meka 
dalasuk. 1:6 Wera Yohanes bera, alda akleng ak dara, unta pam hong 
akleng ek ongolomok. Goukwa norona' ara boka' adya norolomok. Dena' 
ak dara, ged-gedya kweng eb bei lusa mek ab delemok. 1:7 Yuba lelemok 
dara, ban wenyaro lelemok, "Nara men yasenya bera mek so bok, eimik 
yanalanya bera hyak senenggomnya bek yanamla. Alja yan ongona' 
gwiriwanasinya' anaba, nadya dara, unuwamenggomnya bek yanamla. 1:8 
Nadya dara, mek dem adya dalasin bok, alja dara, Imik Neyung Geisinya 
ab mek diba' dabnesil," aro lelemok. 1:9 Ban salek enyek, Yesus ara 
Galilea moka sokok Nazaret heikek aba' ara, Yohanes meka dalasuka' ak 
sam yeilimok dara, Yesus anaba Yordan mek ek meka damok. 1:10 Wera 
Yesus ara mek lomok aba' goboka welok dara, kemelemok enyek, Imik 
Neyung Geisinya ara im pika gaboka, bek wining eneso' anyek, Yesus 
adya' nong dubuk bul yeilimok. 1:11 Danyek, imik heik ab yub era, "Anak 
danyek nadya' wana' nong me ululam. An nong adya nadya ganya 
heklenel," hyok. 1:12 Dara wera, al neik salek enyek, Geisinya adya 
Yesus ara hwalek sam arawoka bo byuk. 1:13 Wera Yesus ara lika denga 
hnonok uboka ebdobnya mek badya mabok sum era, bisa' dubnya Satan 
bedya sunubyaawok. Beiyik ulumla' hnoum ulumok dara, lero nang edya' 
Yesus ak arawoka bo ulumek. 1:14 Wera Yohanes bera seleb henga 
gerekoka gasa ek sam beiyimek dara, Yesus ara Galilea sokok sam 


biniboka, Imik Neyung adya' perob yuba neklesuk. 1:15 Dara Yesus adya, 
"Imik Neyung adya wenelemnesil salek era gigiwoka seleb oka dal. 
Ugunja malya una' ak ab ganya dangawomunukanya, Imik Neyung adya' 
perob yub enyek dib senewanalum," aro lelemok. 1:16 Wera Yesus ara 
Galilea mek gwan gem pik yabalamok salek, nimi penya nanga Simon beb 
alja weisa Andreas beb anyagan ulurek. Ban sik penya nang dara, sikda 
hadya' don nang ulureka' anasa, hadya' ouma' doloklereka' ak eibsuk. 1:17 
Wera Yesus adya yeiniboka, "Nak dobol yananurum, dara ugunda nimi 
don nang dangiyiwanasin" hyok. 1:18 Dara sik penya nang era men hadya' 
ouma' aklenga loboka berra aboka Yesus ak dobol birik. 1:19 Wera Yesus 
ara neik mok era anam dongora yabalamok dara, ono' yok noungusuk 
penya nang Zebedeus bedya mabo Yakobus beb Yohanes beb eibsuk. 
Sikda mek ekla buna' lomok bukoka hadya' ouma' henga weknelereka' ak 
eibsuk. 1:20 Dara Yesus adya ugunda nak yoururum aboka, berra aboka 
men ebsuk. Dara sikja' neyung Zebedeus beb alja wa welemek nang eb 
mek ekla buna' ak an gobdo loboka, Yesus ak dobol birik. 1:21 Wera 
sikda balameka' ara, Kapernaum heikek lanal byik. Wera Sabat mem sum 
dok dara, Yesus ara Yahudi nim edya yuba don ek sam wekoka yuba nek 
einiwousuk. 1:22 Dara Yesus adya yuba neklesuka' anyek, sikja yuba 
neksin nang edya neklesik sok neknenggusuk, alda hyak migiba' gebman 
anyek ura neklesuka' anasa, sikda salya uru lelelanya senemek. 1:23 Wene 
salek enyek, nimi ben hnon bisa' gologomoknya benyek, Yahudi nim edya 
yuba dona' ek sam ab lanawoka, ebngalagoka lelemokja, 1:24 "Wei, 
Yesus Nazaretnya o, nuk heka' hubdanamaba' anasa yellilam do? Anda nuk 
obsununa' aboka yeililam de? Anda heknya ululama' ara, nara ella 
ulunggen, anda Imik Neyung bek ab geisa nonga' ak bokol yeilinjoknya 
bek ululam!" aboka lelemok. 1:25 Bok Yesus adya bisa' ak, "Anda yuba 
sana' ara hyak gelegalom! Anda ban benyek anyeba' ara goboka bilom," 
hyok. 1:26 Dara bisa' era, gologomoknya bek ab hyak nauba yeiriwoka 
eiliwoka gweklemoka' ara, hyak senenggom yub edya goboka sabdongora 
ngeboka gobok. 1:27 Wenyek nimi nidya' ara hyak lok ganya boboka sik 
moumen wenyaldalameka' ara, "Wei, ban era hek damok yuba do? 
Wenyek bo lanawak yub! Hyak senenggom lok so uboka migib edya bisa' 


goboka yabalom hen enyek, alja yuba keboka unulumak bar!" aboka 
lelemek. 1:28 Dara Yesus adya ban lok so' unulamla an yub era, Galilea 
moka nidya' neika' ok ob lelewok. 1:29 Wera Yesus ab alja yuba doro 
diriga ban nang eb dara, Yahudi nim edya yuba don ek ab gobek dara, 
Yakobus beb, Yohanes beb, sikda neika' Simon Andreas, sikja ek sam 
byik. 1:30 Dara Simon aldogol gera poba neikna' salamoka' ak alja eklek 
sam mamok. Anasa, gel gera anaso unu neikna' salamla aboka, sikda 
Yesus ak nekek. 1:31 Dara Yesus ara, Petrus aldogol gedya' ekla ak sam 
biniboka, soruka gliboka bukiyiwok. Dara al wene salek enyek, alak 
salamok poba neikna' era denghyok dara, gera bukoka bilimek nang emba 
arawoka ubsuk. 1:32 Wera henga wekel biniboka inil yabok dara, nimi 
nidya' neikna' salawoka, bisa' doboka weklesuk nim era, Yesus ak bo 
yeilimek. 1:33 Heik enyek an nimi nidya' ara, Yesus bilimok ek esindamok 
an kiboka mamagal yeilimek. 1:34 Dara Yesus ara nimi nauba neikoka 
malya dangalasuk nim era hweboka, bisa' mandebna' era, yakoka 
hwebsuk. Bisa' ganya yama' dara, Yesus ara heknya ulumla' ara, sikda ella 
ulumeka' anasa, yuba sana' ara mem aboka yuba seksuk. 1:35 Ampum 
maboka gwelekok dara, guna' dakoka anam beregel yabok sab-sab, Yesus 
ara bukoka ek ara loboka, beiyik sam heik gokgobok gakdena' ak biniboka 
molol bilimok. 1:36 Simon beb alja' hemyab eb dara, Yesus ak ebdongora 
bilimek. 1:37 Wera sikda Yesus ak eibek dara, "Neyung o, nimi nidya' ara 
anak elenjak," hyek. 1:38 Bok Yesus adya lebnesuk dara, "Nara ban 
unuwonuna' aboka yeilinabok anasa, anyagan heik ok berem heik pik an 
Imik Neyung yuba hnon leb elegousununa' aboka, nunda anyan heik pik an 
dongoro yabalanob," hyok. 1:39 Dara, Yesus ara Galilea mok soko heik 
me nidya' eb girigoka, Yahudi nim edya yuba don e pik wekoka Imik 
Neyung yuba leb elekgiga, bisa' goleklesuk nim, yakoka hwelesuk. 1:40 
Nimi ben hnon gororoma' adya alja boka' malya ura delemoknya benyek, 
Yesus ak yeiniboka, koma lumugoka leboka' ara, "Neyung o, anda nak 
hwebnamna senemen dara, wera neyung or hweiyiwanelom," hyok. 1:41 
Dara Yesus ara benyek an hyak angoo yadyek senewookanya, alda benyek 
an soruka diyiboka leboka' ara, "Nadya dara, merewolul senemna' anasa, 
or boka' doblom," hyok. 1:42 Dara al wene sab-sab enyek, alja gororoma' 


delemoka' ara dengaboka gobdo merewok. 1:43 Dara Yesus adya anda or 
bilom hyookanya, alak wenewanamoka' ara, 1:44 "Anda yok nim ek nara 
merewan aboka nekdo yabana' ara hyak mem. Alda Imik Neyung yuba wa 
gak nim ek, anyaganyek hnonok or bo amaldal bilom. Dara anda 
merewalama' nong amba ok hnonok, aldib an merewal ana' diba' Musa 
bedya unululum aboka lebok sok, Imik Neyung ak sam pam oboka gibil 
binilam," hyok. 1:45 Bok ban hwemoknya bedya dara, hyak nauba 
yeiriwoka yokok-yokok sam hwebnel aboka nekdo yabalamoka' adya, 
Yesus ara nauba heikek ara laga lanal yanggumok. Alda doknowoka 
gakdena' gokgobok sam uro yabalamok. Bok anyek babya nimi nauba 
yok-yok mok eba' ara alak yaldibilloklomek. 


2:1 Wera lika wen uboka' ara, Yesus ara saaboka onsok Kapernaum 
heikek yok dara, Yesus ara anyagan ulumla an yub era oboka lelemok. 2:2 
Anasa nimi nauba gong-gong longol yeilimek dara, esindamak aba' ara, 
nim ok deknewoka hnon glo' orok. Dara, Yesus ara Imik Neyung yuba 
sikinek leb elegosuk. 2:3 Wera Yesus ara, anam Imik Neyung yuba lel 
eleklesuk salek, nimi heimoknya be hnon, dombadya nang edya jaboka 
alak bo yek. 2:4 Bo yanggan dara, bo yek bok, nimi longol yeilimeka' 
mandebna' anyek, nauba adya Yesus seklemoka' nong ok ara bo 
bimenggom anasa, sikda erema' gaboka, heimoknya bera ekla mana' eb 
Yesus seklemoka' ak doblinggemek. 2:5 Yesus adya kemelemok enyek, 
hwebnamla' anya! senewoka, dib senen ganya enyek eiyisuk dara, Yesus 
adya nonga heimoka' bo yeilimeknya bek, "Najabo, anja malya una' ara, 
anak ab seleb meewagen," hyok. 2:6 Danyek Yahudi yuba neksin nang 
anyagan wene nimi yuba kero bulumek nimi edya anyek eiyiboka, sik 
moumen nidya' ganya lomok leldalamekja, 2:7 "Hekasa ban anaso 
wenyaro lelemla do? Ban benera Imik Neyung si malya nenelamla," 
senewoka seimwek. Ono', "Imik Neyung ak hnonok, nim adya malya una' 
era sikenek ab soba memelesilnya anasa, nim adya dara, 
unuwanggunuseng," senemek. 2:8 Wera ban salek era, Yesus ara sikja 
anaso senemeka' anyek, alja ganya lomok ella ubsuk dara, alja sikenek, 
"Ugunda hekasa ugunja ganya lomok ara anaso uro seinilelum do? 2:9 Har 


nerek okna so, Anja malya una' era anak ab seleb meewagen, anya nenyek 
gom, alda, Anda sekoka anja esona' doboka bobmenekanya balalom, anya 
nenyek okna so gom? 2:10 Bok wene nong anyek, nimi diba' me nera mok 
soko me nidya' amba malya una' ugunuk ab memesin migib dubnya ulumna' 
ara, ugunda ella ubnesom," hyok. 2:11 Dara, Yesus ara heimoknya bek, 
"Anda bukoka anja esona' doboka bobmenekanya, anja ek bilom hegen!" 
hyok. 2:12 Wera Yesus adya hweboknya bera, nimi nauba kemelemeka' 
hnoum, esona' doboka bobookanya byuk. Dara, nimi nauba ara anyek 
e1yiboka lok ganya boboka Imik Neyung ak giblemek. Anya sikja dara, 
"Nunda senenggom damok era anaso' ara hnon meka' eibnenggumouba!" 
aboka lelemek. 2:13 Yesus ara ono' saaboka Galilea mek gwan gemek 
sam byuk dara, nimi nauba alak yalamek dara, Yesus ara sikenek Imik 
Neyung yuba neklesuk. 2:14 Wera Yesus ara kemero yabalamok enyek, 
mok soko amba leboka rupiah molowoka dolosuknya, Alfeus bedya me 
Lewi bera, rupiah deklemeka' ak bulumoka' ak eibuk. Dara Yesus adya 
benyek, "Anda nak an dobol yanelom," hyok dara, Lewi bera sekoka 
Yesus ak dobol byuk. 2:15 Wera Yesus ara Lewi bedya ek sam bukoka 
dena' neika' delemek dara, nimi nauba rupiah molowoka dolosik nang eb, 
heik yoka' nim edya malya nimi senelesik nim eb, nimi nauba Yesus ak 
hnonda diriga ban nang ulumeka' anasa, Yesus ab, alja yuba doro diriga 
ban nang eb, sikeneblaboka delemek. 2:16 Wera anasa, Parisi nim edya 
Yesus ara rupiah mok soko amba leboka molowoka dolosik nang eb, heik 
yoka' nim edya malya nimi senelesik nim eb, neika' bukoka delemeka' ak 
e1yimek dara, sikja Yesus adya yuba doro diriga ban nang ek, "Hekasa 
ugunja' yuba neksinya bera, mok soko amba rupiah molowoka dosin nang 
eb, malya nang eb neika' bukoka delemak do?" aboka heibsik. 2:17 Wera 
Yesus adya sikja heibsika' anyek keboka, alja sikenek lebnesuka' ara, 
"Nim eika' ulumak nim edya hwesin nang ek hwebneso senenggulumak 
bok, alda nimi neiklemak nang edya ok hwena' nang hwebneseng 
senelemak. Nara sokok sam yeilimsa' ara, pe ulumak nim ek nak yanoka' 
aboka yanggumsa, alda malya un nim enyek, nak yanoka' aboka yeilimsa," 
hyok. 2:18 Dara hnon sum enyek, Yohanes Pembaptis bedya yuba doro 
diriga ban nang eb, Parisi nim eb dara, Imik Neyung amba gwanenga 


loboka ulumek. Anya yok nim edya Yesus ak yeiniboka, "Neyung o, 
Yohanes Pembaptis bedya yuba doro diriga ban nang eb, Parisi nang eb 
dara, Imik Neyung amba gwanenga loboka ulumak bok, anja yuba doro 
diriga ban nang era, ununa' orok ara hek amba do?" aboka heibek. 2:19 
Anasa Yesus ara sikinek, "Nimi gela dobdanamna' amba masa youlumaka' 
ak ara, delemnemab aboka yeilimna nim era, youmna masa era 
denggunuseng de? Nimi gela dobnesonya benyek, yeiliseng nim eb neika' 
or anam uluseng bok dara, yeiliseng nim edya dara, dena' ara 
lobnenggunuseng. 2:20 Bok gela dololanya bera al nonga sikenek ab 
dobnamla sum enyek, wera ban sum era, sikda gwaneng ara 
denggulumnemak." 2:21 "Youma' orowek men denewoka malya 
dangamso akleng ek ara, eimik perob akleng gweldekdoba' edya neika' 
denewoka wibneseng dara, hyak malya ura nauba denewanamso' anasa, 
nimi hnon youma' akleng ek wenyok akleng gweldekdoba' eb darawoka 
wibnenggunuseng. 2:22 Anasonya neikek, nimi hnon wenyok anggur mek 
era, mek enedya mek hmeiya golowanamso' anasa, youma' mek hme1ya ak 
gweboka libnenggunuseng. Unuwanaseng dara, mek ara yek weininggoka, 
mek hme1ya eneba golowanamso' anasa, boboganeseng. Wenyek 
gwebseng anggur mek era, al wenyek mek hmeiya ak gweboka 
libneseng!" hyok. 2:23 Wera ono' yok Sabat mem sum enyek, Yesus ab, 
alja yuba doro diriga ban nang eb dara, gandum wa pik yabalamek salek, 
alak diriga ban nang edya gandum hnon dakek. 2:24 Dara Parisi nim edya 
Yesus ak, "Anja yuba doro diriga ban nang era, nunja yuba momnya 
doboka' Sabat mem sum bok, hekasa sikda blekoka gandum daklamak 
do?" aboka heibek. 2:25-26 Anasa Yesus adya sikenek saaboka lebnesuka' 
ara, "Abyatar bera Imik Neyung yuba wa gaka' dubnya ulumok salek, 
Daud bedya unumoka' ara, ugunda anam eininggululum de? Daud beb alab 
neika' ulumek nang era, sikda gwaneng dengaboka, gwaneng ok ubsuk 
salek era, alda Imik Neyung bedya' ek wekoka, Imik Neyung amba 
beillilemek roti gwaneng enyek delemok. Nunja yub ek sam momnya 
doboka' ara, Imik Neyung bedya' ek sam beil balamak gwaneng era, yuba 
wa gak nang ok delenok alalabok, Daud bera doboka deregoka, ono' hnon 
alab neika' ulumek nang ek elekdangoka neika' delemek," hyok. 2:27 Dara 


ono' Yesus adya sikenek, "Sabat mem sum alalum sum era, nim amba 
uyimok, dara nim ara, Sabat mem sum amba uyiwanggumok. 2:28 Anasa 
nimi diba' me ara, ban Sabat mem sum amba anaba dubnya ulumna," hyok. 


3:1 Wera yok sum enyek Yesus ara saaboka, Yahudi nim edya yuba don 
ek wekel balamok. Dara, anyaganara, soruka darasam somogomoknya be 
hnon ulumok. 3:2 Dara nimi hnonda, Yesus adya meknewoka Sabat mem 
sum bok, nimi hweblya dara, alak malya nenewoka uniyiwanamab aboka, 
nang era dibnelemek. 3:3 Wenyek Yesus adya soruka darasam 
somogomoknya bek, "Hnoumung an sekel yalom," hyok. 3:4 Dara ono' 
anyagan ulumek nim ek Yesus adya, "Nunja dolomab yub edya dara, 
Sabat mem sum era heka' ak or unulululum hyok do? Perobnya nek ok 
unulululum hyok gom, malyinya nek unulululum hyok gom? Nimi nonga 
bleblelulum hyok gom, ololulum hyok gom?" aboka heibsuk. Bok sikda 
dogom ab ligiwek. 3:5 Dara Yesus ara yu ganya boboka gokgoba mdya' 
keeb ganagoka ubok bok, Parisi nanga nong anyek, hyak gasa ganya 
bolomeka' anasa, alda angoo senewoka ganya sugumok. Dara Yesus adya 
soruka somogomoknya bek leboka' ara, "Anja soruka nginigalom," hyok. 
Wera bera, soruka nginigok dara, al wene salek enyek merewok. 3:6 Dara 
Parisi nim era, goboka yibiikanya, Herodes nang eb neika' hiboka, Yesus 
ak heka' huboka obnemab do aboka yuba salamek. 3:7-8 Wera Yesus ab, 
alja yuba doro diriga ban nang eb dara, lanaboka Galilea mek gwan gemek 
sam byik. Dara, Galilea mok sam ulumek nimi nauba, Yesus ak dobol 
yalamek. Sikda nidya' Yesus ak yalameka' ara, alja nidya' unulamla an 
yuba kemeka' anasa, eibnoba' aboka alak yalamek. Dara, Yudea sokok ab, 
Yerusalem heikek ab, Idumea mok eb, Yordan meka gemek yali sam ab, 
Tirus heikek mok ab, Sidon heik mok ab, yalamek. 3:9 Nimi nauba longol 
yalameka' anasa, Yesus adya, nimi mandebna' danedya nak goknena' anasa, 
mek ekla buna' hnon bo yananulum aboka alja yuba don nim ek orugusuk. 
3:10 Yesus ara nimi nauba merellilisuka' anasa, yok neiklemek nang edya 
dara, alak bebeganob senewoka, ol gogoldalamek. 3:11 Dara bisa' gong 
era, Yesus ak eibna' gigiro, al saramek oumuwoka gibnekanya, "Anda 
Imik Neyung bedya me ululam e!" alamek. 3:12 Bok Yesus ara, bisa' gong 


ek an, alda benyek ulumla ana' ara mem aboka nauba wenyalasuk. 3:13 
Yesus ara, alda meinik sam welewoka bukumok dara, alja nak yanaseng 
senemok nang era, yoululum husuk dara, wera nang dara, alak yek. 3:14 
Dara, Yesus adya obadya nang ek sekiyiwookanya, yuba lena' gak nang 
aboka si sibuk. Ban unuwoka' ara, alablaboka neika' ulunoka' aboka hnon, 
perob yuba lelenoka' aboka hnon, 3:15 anya bisa' yakna' migib bo ulunok 
senewoka, oruklenuna' aboka sekiyisuk. 3:16 Wera ban obadya nang sikja 
si nera ban, Ben hnon alja si nera Simon, bok Petrus aboka si sibuk, 3:17 
hnonda Zebedeus bedya mabo penya, Yakobus beb, alja weis Yohanes beb 
(ban mabo danara sikja si nera, liming bedya mabo aboka, Boanerges 
aboka si sibsuk), 3:18 hnonda Andreas, hnonda Pilipus, hnonda 
Bartolomeus, hnonda Matius, hnonda Tomas, hnonda Alfeus bedya me 
Yakobus, hnonda Tadeus, hnonda Asa'anya Simon, 3:19 hnonda Yesus ak 
yuba dil bilimoknya, Yudas beb sekiyisuk. 3:20 Seleb dara, Yesus ara nim 
un ek yeilimok. Dara onsok, nimi nauba Yesus ulumoka' ak sam longol 
yalameka' adya, Yesus ab alja yuba doro diriga ban nang eb dara, dena' 
demenggom dangamok. 3:21 Wera nimi hnonja, "Alda golokna' 
gologamla," alamek yub enyek, alab neikek ulumek nim edya kebek dara, 
Yesus ak ganagoka bo yanoba' aboka bilimek. 3:22 Dara nimi yuba neksin 
nang Yerusalem heikek ab yeilimek nang edya dara, "Ban benera 
Beelzebul bek gologamla! Anya bisa' dubnya bedya bisa' aroba' yaklamla," 
alamek. 3:23 Danyek Yesus ara sikenek nak yoululum hyookanya, sununa' 
yub enyek sikenek neksuka' ara, "Satan bedya al damnya bek har so 
yakdanamso do? 3:24 Senenggom mok soko nimi neik meneng mok soko 
nimi moumen mala weboka obdanaseng dara, wera sikja mok soko era pe 
ubdabnenggunumso. 3:25 Anya nim e lom anaba, neik ek nim edya sik 
moumen isa' nenebdangoka oldana' hwam ok mabnamso dara, wera sikja 
ek nim eneba pe ubdabnenggunuseng. 3:26 Dara neikso, bisa' dubnya 
Satan beneba, alja meneng digum ab, isa' nenebdangoka doluwoka oldana' 
ok maro lobnamso dara, wera alda ubdabnenggunumso, bok alja dengana' 
damok lanawanamso. 3:27 Ono' nimi be hnon hyak migib nongnya bedya' 
ek sam wekoka bona' hoka' dobnamso dara, e damnya migib nonga' anyek, 
men henga goubnenggusodyok dara, alda weknenggunumso. Bok, e 


damnya benyek men henga gouboka beibso' adya, alda e lalawoka 
dobnamso." 3:28 "Nara ugunuk hyak dib lebnesin, nim ara malya uboka, 
yok-yok yuba edya derewoka wabnemak malya una' anaba, ban nidya' ara 
sikenek ab soba! meewanasil. 3:29 Bok nimi hnon Imik Neyung Geisinya 
bek derewoka walamla dara, alja anaso malya una' era, soba' ulmoublamla 
malya una' anasa, alja ban unuwanamla malya una' era alak ab 
meewanggunumla," hyok. 3:30 Yesus adya ban wenyaboka leboka' ara, 
hnon nim edya alak, alda bisa' gologamla alameka' anasa, lebsuk. 3:31 
Nen seleb dara, Yesus eilinggeb, alja weisab eb, sikda yek. Dara sikda 
betyik sam sekel yemiboka, Yesus ak sikenek youlula' aboka yuba beibek. 
3:32 Ban salek era, nimi nauba Yesus berem nauba denewoka buk 
ganakdo yabalamek. Anya sikja Yesus ak, "Wera neyung o, anja genong 
geb, anja weisab eb dara, anak elenjaakanya, beiyik sam diri seklenjak," 
wenyaboka lebek. 3:33 Anasa Yesus ara sikenek, "Nadya genong gera 
hek nimi do? Nadya weisab era hek nang do?" wenyaboka heibsuk. 3:34 
Dara ono' Yesus alak aknewoka buk ganagamek nang ek keeb ganakdo 
lebsuka' ara, "Wera nadya genong, nadya weisab era ban! 3:35 Imik 
Neyung bedya unuwanok senelamla' anyek unulumak nim enyek, sikenek 
danyek, nadya' hemyabo, nadya hmal gelewa, nadya genong yab ulumaka' 
ara an," wenhyok. 


4:1 Wera ono' Yesus ara Galilea mek gwan gemek sam yuba hnon 
neklesuk. Dara nimi nauba aknewoka longol ganagal yeilimek. Anasa 
Yesus ara, mek gwan eilib ulumok mek ekla buna' ak bukumok, bok nimi 
yok nimi nauba ara mek gemek sam longomek. 4:2 Dara Yesus ara 
sikenek yok-yok yuba damoka nauba neklesuk dara, alda yoka' ak 
sunuwoka lelesuk. Hnon anaso aboka neksuknya nera an, 4:3 "Ugunda pe 
kebnelum! Nimi be hnon yina' yamawonuna' aboka wak bilimok. 4:4 Wera 
anam yamalamok salek enyek, yina' hnonda pikek sam yama yinggyuk 
dara, wining adya yeiniboka dengaboka demek. 4:5 Yina' hnonda girik 
lumuk, soko meka' ulumoka' ak sam yama yinggyuk dara, yina' era soko 
mek adya bongon dara, berra bongowok. 4:6 Bok, henga welok dara, pe 
yarenga elekna' orok adya, bongowoka welok ondok era yalawoka olu' 


obok. 4:7 Yima' hnonda girikna' hnoum malyinggyuk. Wera yina' era 
bongon dara bongowok bok, girikna' bong adya seklama darawoka objoka' 
adya, alda doka moubnenggubuk. 4:8 Bok yina' hnonda hyak pero mesa' 
delemok sokok sam malyinggyuk dara, yina' era bongowoka nauba 
dangoka, doka moulumok. Dara hnonda denga hnonok so moulumok, 
hnonda denga penya so moulumok, hnonda denga dombadya so 
moulumok," wenhyok. 4:9 Seleb sunuwoka wenyaboka yuba lebgogowok 
dara, ono' Yesus ara hnon lebokja, "Heknyek ken damba o ulumla dara, 
alda pe keblul," hyok. 4:10 Wera ono' Yesus albeyok ulumok salek enyek, 
nimi Yesus ablaboka ulumek nim eb, alja o badya nang yuba doro diriga 
ban nang eb dadya, anja sunuwoka yuba lebsilima' damok anyek, anaso' ak 
lemna aboka neksilom hyek. 4:11 Dara Yesus adya sikenek lebsuka' ara, 
"Ugunuk dara, Imik Neyung adya heka' huboka wenelemnesila' damok 
ara, seleb elegousuk. Bok beiyik ulumak nim ek dara, yoka'-yoka' ara 
yoka' adya sunuwoka neksin danyek, perob. 4:12 Anadya, Sikda eillilimak 
bok, damok ara anyek unulamla' senewoka donggulumak. Sikda o ken 
dara kelemak bok, pe ella danganggulumak. Dara damok ara sikda 
eibijikanya, ella dangoka, anya sikda Imik Neyung ak yejja enyek, Imik 
Neyung ara sikja malya una' sikenek ab meeweisilyek aboka ubok," hyok. 
4:13 Dara ono' Yesus ara sikenek wenhyok, "Ugunda ban sunuwoka 
lebnanya nenyek, damok ara anyek lebla' senena' orok de? Dara heka' adya 
nidya' yok sunuwoka lebnesengnya nera ella danasom do? 4:14 Yima' bo 
yamal bilimoknya bera, nim Imik Neyung yuba bo lel balamaknya nera an. 
4:15 Alda yina' pikek sam yama yinggyuk aboka sununa' era, nimi hnonda, 
yub ara kelemak, bok Satan men yeiniboka yuba sikenek ab dololanya nera 
an. 4:16 Alda yina' girik lumuk sokok sam yama yinggyuknya nera, nim 
ara anam salek era yuba keboka ganya gwelelek aboka dolomaknya nera 
an. 4:17 Bok yub ara nimi ganya lomok sam yarenga elekna' orokokanya, 
or wene salek ok ulumla. Imik Neyung yuba dobna' anasa, eimik dara 
oboka yoka'-yoka' unul yabasin dara, sikda berra aboka malya 
dangalamaknya nera an. 4:18 Girikna' hnoum malyinggilimok aboka 
sunuwoknya nera, nimi hnon yuba kebnabok, 4:19 sokok anyebnya nenyek 
heka' huwanamna ganya boboka, bona' mandebna' adya pe ulusinya senen 


ganya ab, hnon yoka'-yoka' ak ganya oka dena' adya, sikja ganya lomok 
sam wekel yaban dara, yuba dobna' ara, seklama denewoka bonga 
oldelemla' adya, pe doka mounggulusil nim era an. 4:20 Perob sokok sam 
malyinggilimoknya nera, nimi yuba pe keboka dib dolomaakanya, yina' 
meboka, doka moulumla nim era an. Dara, dok ara hnonda denga hnonok 
anaso, hnonda denga penya anaso, hnonda denga dombadya anaso 
moulumla," wenyaboka neksuk. 4:21 Dara ono' Yesus ara hnon leboka' 
ara, "Nim ara wesa' yeboka mek hmei lomok sam gom, ekla mana' 
damumduk sam hnon unu beillilimak de? Orok, wesa' diniwoka beillilimak 
oulyang ak sam beillilimak. 4:22 Doknololanya nera eimik era laga 
danamla. Dara ono' gunuwoka doknololanya neneba, nidya' 
pobongganamla. 4:23 Anasa, heknedya ken damba o ulumla dara, alda pe 
keblul!" hyok. 4:24 Anya ono' Yesus ara hnon lebokja, "Ugunda ban 
kebneluma' anyek, pe seiniwanalum! Ugunja yok nim ek unululumnya nera, 
Imik Neyung adya dara, ugumbabya onsok lunuwoka anaso unuwanasil. 
Anya nene hnon bok, ono' nauba makoka unuwanasil. 4:25 Anasa heknyek 
hnon ululanya bera, ono' alak hnon eleganamla. Bok heknyek hnon 
unggulumla dara, alak hnon meka' ululanya neneba, dorowanamla," hyok. 
4:26 Dara Yesus ara lebokja, "Imik Neyung adya wenelemnesila' ara, nimi 
be hnon wak sam doka mel balamla' anaso' ak ulumla. 4:27 Yima' memna 
dara, menanya bera inimnek era hogunga malamla, anya yubyek dara alda 
bulumla. Dara yina' memna' ara, bongowoka imik danggiga welelamla' ara, 
ban unulamla' damok ara, ban benera elgom ulumla. 4:28 Men dara eilya 
nelemla, ana berem ara nonga salalamla, dara ono' hyak sidya' nong ara an 
salawana' ara nonga moulumla' ara, soko adya albeyok nonga eleklamla. 
4:29 Wera yina' weboka memna' ara seleb nong uboka, hwiboka enga 
obna dara, menanya bera dakna salek dala' anasa senewoka, daklamla," 
hyok. 4:30 Dara, hnon heibsuka' ara, "Imik Neyung adya wenelemnesila' 
ara, heka' ak neik digum sunuwanesibya do?" Anya, "Hek sununa' ek 
sunuwoka neknesibya do? 4:31 Imik Neyung ara dubnya dangoka 
wenewanasil sum emba sunun dara: Geibya yina' ak nim adya doboka 
sokok sam doklomaka' anaso' ak ubnamla. Geibya yina' dok ara, soko 
lomok doklemaknya nidya' ara, alak hnonok hyak meka' nong ak ulumla. 


4:32 Bok seleb doka dokna dara, bongowoka welelamla dara, yok-yok 
masa ek ab dara, alak hyak senenggoma' dangalamla. Anya, soruka 
gekoka yangalamla dara, wining ara anyagan yeindiboka ngoklemak," 
hyok. 4:33 Yesus adya mimi yuba leb eleganesin dara, sikda ella ulumeka' 
ak sunuwoka, anaso nauba sunuwoka yuba lelesuk. 4:34 Yesus ara 
yok-yok nim ek yuba leb eleganesin dara, sununa' adyok sunuwoka yuba 
lel eleklesuk. Bok alda alja yuba doro diriga ban nang ek ara, sikbeyok 
dara, yuba yoka' nong adyok, midya' laga poboka neklesuk. 4:35 Dara ono' 
ban neik sum sinik enyek, Yesus ara alja yuba doro diriga ban nang ek, 
"Nunda lanawoka mek gem err sam binimab," hyok. 4:36 Dara, alja yuba 
doro diriga ban nang era, nimi yok nang anyagan longomek nim era 
loboka, Yesus ara eboka mek ekla buna' pik bo bilimek. Ono' yok mek 
ekla buna' danaba alak dobol bilimek. 4:37 Wera mek hnoumunga anam 
balamek bok, senenggom kabo' dorogok. Dara kabo' adya mek yakna' ara 
yeiriwoka, buka balamek mek ekla buna' era, meka wekoka joboka 
obsununa' aboka, mek ekla buna' ara mek adyok deknero lol yabok. 4:38 
Ban salek era, Yesus ara mek ekla buna' gokgobok berem, huk beilina' 
adya eiriyiboka mamok. Alja yuba doro diriga ban nang edya Yesus ak 
gaawoka lebnemeka' ara, "Neyung neklesilimnya o, nunda meka si 
denesiso dara, anda dolbalek senelam de?" wenyalamek. 4:39 Wenyek 
Yesus ara bukoka, kabo' unul yaboka' ak loblom aboka orugookanya, mek 
yakna' yeiriwoka yabalamoka' ak leboka' ara, "Anda wera, gelegalom, 
namena' danalam!" hyok. Danyek kabo' senenggoma' dolomoka' ara 
dengaboka, mek yakna' anaba gobdo namena' dok. 4:40 Dara Yesus ara 
alja yuba doro diriga ban nang ek, "Ugunda hekasa lok ganya bololum do? 
Ugunda anam dib senewanggublum de?" wenyhesuk. 4:41 Wenyek sikda 
hyak lok ganya boboka, sik moumen leldalamekja, "Ban benera okoka 
dara heknyek ulumla do? Anedya wera kabo' ab, mek anaba alja yuba 
kelemla bar," wenyaldalamek. 


5:1 Wera Yesus ab alja yuba doro diriga ban nang eb dara, Galilea mek 
gemek, Gerasa nimi mok sokok lanal byik. 5:2 Dara Yesus ara, mek ekla 
buna' ak aba' ara, goboka gek sam yanggok sab-sab, mimi be hnon, bisa' 


gologomoknya, nimi dilina' ak sam aba! ara goboka alak yok. 5:3 Ban bera 
nimi dilina' pik ok ura yabalamok. Gel heng adya goublumeka' anyek 
babya, hyak buluk-buluka doloklomok enyek, sounuwoka 
geregamenggom anasa, or lolomek. 5:4 Li soba' gel heng adya yana 
soruka ouruwoka gereklamna' anyek babya, buluk-buluka dorogoka, yan 
moumena' darawoka goumna' anyek, somlegoka lobdo diyiboka 
yabalamok. Anya alda hyak migib nong adya, nim adya alak namena' 
gebnamenggom dangalamok. 5:5 Ban bisa' gologomoknya bera, yubyek 
inimnek pik moruwoka, nimi dilina' pik uboka, mok soko mem pik anaba, 
ngebdongora yabalamnakanya, girik adya al dam nang seikoka oldalamok. 
5:6 Dara alda mok aba' Yesus yanggoka' eibuk dara, bera bik-bikal 
yeiniboka, Yesus ak koma lumugoka gibuk. 5:7 Wera hyak nauba bii 
aboka, "Hyak imik ululanya Imik Neyung bedya me Yesus o! Anab nab 
dara, heka' hnon ulusil do? Imik Neyung si sibuka, nak ol yangganena' ara 
lobnenelem, hen!" alamok. 5:8 Ban bisa' gologomoknya bera wenyal 
yaboka' ara, Yesus adya, "Anda bisa' o, anda ban benyek anyeb, goboka 
yibilom!" men wenyal yaboka' anasa, an yub era lebok. 5:9 Dara Yesus 
adya, "Anda si ara heknya do?" aboka heibuk. Wenyek benedya dara, 
"Nunda gong ulumab bok anasa, nadya si nera Legion," hyok. 5:10 Anya 
bisa' gologomoknya bedya, Yesus ak, bisa' gong dara, mok enyek anyeba' 
ara loboka, goboka yibilulum hisilyek senewoka saam-saama molowok. 
5:11 Wera ban mok enyek, mok soko en abom pik anara, pama nauba yu' 
dero yabalamek. 5:12 Dara ban bisa' gong danedya, Yesus ak, "Nuk ban 
pam danyek an gologol binilum aboka orugeisilom," wenyaboka molowek. 
5:13 Wera Yesus adya or unuwanalum hyok dara, bisa' gong dara, 
gologomeknya bek ab goboka, pam mandebna' lom enyek an wekel byik. 
Pam gong dara, hiboka nidya' ara dua ribu anaso pam, mok soko abomek 
ab langa diniwoka, meka youruwoka si deb menegoka somogek. 5:14 
Pama weilemek nim era yeiriwoka, nauba heikek aba' ara, mek heik pik, 
pam ara anaso unuwal aboka nekdo yibik. Dara nimi nidya' ara, heka' 
huwala' ak lebak do senewoka, eibnoba' aboka kemel bilimek. 5:15 Dara 
sikda, Yesus ak yeiniboka kemelemek enyek, bisa' gologomoknya bera, 
anyagan bulumoka' ak eibek. Bera alda hyak ganya kaboka, boksom 


ongowoka peroba' nong anyek bulumoka' ak eibik dara, sikda loka dabsuk. 
5:16 Nimi sikja okoka eibek nim era, bisa' gologomoka' anyek, Yesus 
adya hweboknya beb, pama mekek youruwoka meka si demoka' anyek, 
sikja yok nim ek anaso unuwal aboka nekdo yibik. 5:17 Dara, mok soko 
en dam nimu, sikda Yesus ak nunja mok soko ek ab men lo binilam aboka 
molob einiwek. 5:18 Wera Yesus ara bununa' aboka, mek ekla buna' 
lomok sam welewoka bul yanggok dara, bisa' gologomoka' anyek, 
hwemoknya bedya Yesus ak, nara neika' bininam aboka molowok. 5:19 
Bok Yesus adya dara, orok senewoka benyek an, "Anja heikek biniboka, 
sikenek Wenelesilnya bedya anak heka' mdya' ununggela' anyek hnon, alja 
anak angoo yadyek senewoka arawagelnya nenyek, anaso unuwanel aboka 
nekdo binilam!" hyok. 5:20 Dara Yesus adya hwemoknya bera, Dekapolis 
sokok sam heik pik biniboka, nara anaso unuwoka hwebnel aboka, 
neklemok. Dara, nimi nidya' alja wenyal yabok yuba keboka, sikda ganya 
loka dabsuk. 5:21 Dara ono' Yesus ara, saaboka bilimok pik mek gemek 
sam yok dara, wera anyagan ara, al dam nimi nauba longowoka, aknel 
ganagal yeilimek. Dara, alda mek gemek ubok salek, 5:22 heik enyek an 
Imik Neyung e damnya, alja si Yairus bera yeindeboka, Yesus ak okoka 
eibuk dara, koma lumugoka oumuwoka gibuk. 5:23 Anya alja Yesus ak, 
"Neyung o, nadya' mek gelma era, hyak dubhin daknuna' aboka ulumla' 
anasa, nadya' ek yeiniboka, anya soruk al eilib dibmen enyek merewoka 
eika' ululula' aboka yalom," wenyaboka yeiriwoka molowok. 5:24 Dara 
Yesus ara yo aboka, Yairus beblaboka neika' ek byik. Dara ono' nimi yok 
nanga nauba neik pik biniboka, nimi gong adya alak lelim-lelim al 
waraklemek. 5:25 Dara anyaganara, gela hnon neik ek dangamookanya, 
gibna' obadya lemok gel gek hnon ulumok. 5:26 Wera ban gel genera, 
unulumoknya nenesa hwebnenoka' aboka, alja bona' nidya' hwena' nang ek 
elegoka ulumok bok, alak ara hyak okoka hnon hwebnenggumek. Alda 
hwebnenyaka' aboka ulumna enyek, gel genyek an ulumok neikna' era, 
sounuwoka nauba danggiga balamok. 5:27 Alda Yesus ara, yoka'-yoka' 
nauba anaso unulamla an yuba kelemoka' adya, nimi hnoum ab wellik pik 
yeindiboka, Yesus adya boksom ek bebegel dal yok. 5:28 Gel genedya 
ganya edya dara, "Nara alja akleng ek meka' soruk dem adya ok 


bebeganya' anaba merewananuna'!" senewoka unuwok. 5:29 Wera gel 
gera, wene sab-sab enyek, neik ek dangamoka' ara gobdo merewok. Dara 
gel genedya' anaba, "Nara an neiklamna' anera, seleb gobdo mererowan," 
senewok. 5:30 Dara al neik salek enyek, Yesus adya alja migiba hnon 
goboka yaboka' ak eibdok. Dara, alda sam saaboka nimi hnoum, 
"Heknedya nadya akleng ek ara, soruka bebeganel do?" aboka heibsuk. 
5:31 Dara alja yuba doro diriga ban nang edya Yesus ak, "Neyung, nimi 
nauba duka' lolom-lolom alasaka' eryilamjok, ono' anja dara, nadya' akleng 
ek ara, heknedya bebegenel do aboka hellisilim," wenhyek. 5:32 Bok 
Yesus adya alja aklenga bebegemoknya benyek, okoka eibnuna' aboka, 
anam kemero yabok. 5:33 Dara gel gera, alak an unuwoka' ara ella 
ubdangoka, lok ganya boboka, ber-ber ana' nang penya, Yesus ak 
yeiniboka koma lumugoka hogung oumuwoka, alak nidya' unumoka' ara 
laga nekok. 5:34 Dara, Yesus adya gel genyek an, "Nadya gelma o, anda 
nak dib senewanelema' adya, wera hyak diba' merewalem! Anda ganya 
daboka bimenekanya, or eika' ululom!" hyok. 5:35 Wera Yesus ara, anam 
yuba salamok sab-sab, Yairus bedya' wa wel aran nang era yeiniboka, 
"Neyung, anja gelma era seleb somogamla' anasa, neksinya bek hnon loba' 
nenenggom, mem," hyek. 5:36 Bok Yesus ara, nang danedya wenyal 
yabek yuba eiwaawom aboka, "Yairus bek, lok ganya bonggom, mem. 
Anda dib senewanalama' ok," hyok. 5:37 Dara Yesus ara, alda pikek 
bookanya, Petrus beb sik noungusuk Yakobus Yohanes nang danyek, nak 
ara yanamak bok, yok nanga salya' dobol yangganena' ara mem, hyok. 
5:38 Wera sikda Imik Neyung e damnya bedya ek lanal byik dara, Yesus 
ara, nimi nauba ngeboka engena' glolomoka' ak eibuk. 5:39 Dara Yesus 
ara ek wekoka anyagan nim ek, "Ugunda hekasa yuba mandebna' saboka, 
ngeboka engelelum do? Ban gelma enera, alda diba' somoganggumla bok, 
alda hogung dem ok mamla," hyok. 5:40 Bok sikda Yesus ak loba'anya 
senewoka, alak okselemek. Dara, Yesus ara nimi danyek bululum aboka 
yaksuukanya, alda gelma en alja' neyung genong ab, alab neika' bilimek 
nim eb, gelma enedya man ek wekek. 5:41 Wera Yesus adya gelma 
enedya soruka glib salawoka, "Talita kum," hyok. Nunja yub edya dara, 
"Gelma enya o, nara anak buklom, hegen!" hyok. 5:42 Dara gelma era, al 


wene sab-sab enyek, sekdo dorogoka yabok. Alja gibna' ara seleb obadya 
lemok. Wera ban unuwoka' eibek nim era, hyak nauba loka daboka 
ingmuna bere bukek. 5:43 Dara Yesus adya nm ek ban unu hwebna' ara, 
ugunja dara, nimi yok nim ek ara, anaso unuwal aboka, nekdo yabana' ara, 
hyak mem aboka yuba garawok. Anya lebokja, "Ban gelma enera, dena' 
men elegolulum," hyok. 


6:1 Anyek anyeb dara, Yesus ab alja yuba doro diriga ban nang eb dara, 
balameka' ara, al beryiboka nemok heikek byik. 6:2 Wera Sabat mem sum 
era, Yesus ara Yahudi nim edya yuba don ek wekoka yuba lel eleklesuk. 
Dara, nimi nauba longol yeilimek dara, Imik Neyung yuba lel eleklesuka' 
anyek keboka, sik moumen, "Ban nidya' ara, hanyagarab dobok do? Hek 
geremseng ek alak elegok do? Dara, alda lok so migib ununa' ara, heka' 
huru unulamla do? 6:3 Ban benera alda Maria gedya me e sona'anya gom 
de? Alja weisab era, Yakobus beb, Yoses beb, Yudas beb, Simon benya 
arob nang unggulumak de? Yo anasa, al hmal gelewa eneba, anyagan 
neika' unggulumab de?" Wenyaboka, sikda Yesus ak soloma daboka lek 
senemek. 6:4 Anasa Yesus adya sikenek lebsuka' ara, "Nim ununumna' 
lelenanya bera nidya' yok heikek ara, gigilemak bok, alda alja heik yoka' 
ak ab hnon, alja nimi yila' edya hnon, alja ek nim edya danyek hnonok, 
alak giginggulumak," hyok. 6:5 Wera ban heik enyek anara, Yesus ara, 
yoka' senenggoma' lok so' migib ununa' ara hnon unuwanggubuk bok, alda 
neikna' nimi wene nim ok, alja soruka sikenek salawoka hwebsuk. 6:6 
Sikda dib senena' orok anasa, Yesus ara angoo salyek mok nim senewok. 
Dara Yesus ara, mek-mek heik pik dongoro Imik Neyung yuba lero 
yabalamok. 6:7 Wera Yesus adya alja yuba doro diriga ban nang obadya 
nang ek yoululum hyookanya, nimi penya-penya darawoka boksuk. Dara, 
bisa' yakna' amba migiba' hnon sikenek elegosuk. 6:8 Wera obadya nang 
ek leboka' ara, "Ugunda gama' dunguna' ak danyek hnonok, or bobnelum 
bok, yoka'-yoka' pika yabana' amba, dena' ab, dena' lin akleng eb, rupiah 
gol bona' lomok anaba bobnenggunulum, mem. 6:9 Yan ongona' ak dara, 
or ongowoka binilum bok, ongon akleng ek dara, penya bona' ara mem," 
hyok. 6:10 Anya hnon leboka' ara, "Ugunda yok mok bumun dara, wera al 


hnonok ek ok ulumuna' ara, yokok binilum sum ok, ulumun ek ab lo 
yibinelum. 6:11 Bok ugunda yok mok biniluma' anyek, bumun mok 
enyegan nim edya, ugunuk peroba' leboka dosima' loboka, ugunja lebnelum 
yub eneba kebnenggunusak dara, heik enyek ara, lo yabamunukanya, sikda 
ella danoka' aboka, ugunja yan sembeja' habonggoka yibinilum!" wenhyok. 
6:12 Wera an wenyaboka boksuk dara, sikda biniboka malya una' ak ab 
ganya dangawolulum aboka yuba lero yabalamek. 6:13 Dara, bisa' nauba 
yakoka, neiklenanya ngikna' mek adya ngikoka, nim era merelilisik. 6:14 
Yesus adya unulamla an yub eb, alja si neb dara, mok soko me nidya' 
oboka lelemoka' adya, Herodes beneba anaso unulamla an yuba kebok. 
Dara hnon nim edya anaba, "Yohanes Pembaptis bera seleb embenga' 
suboka bukoka' adya, anadya alda hyak senenggoma' lok so' ara unura 
yabalamla," alamek. 6:15 Bok yok hnon nang edya dara, "Alda Elia 
benya'," alamek. Dara ono' hnon nang edya dara, "Alda ununumna' lenya, 
youma' ununumna' lelemek nang eneso ak ulumla," alamek. 6:16 Wera 
danyek, Herodes bera Yesus ara anaso unulamla an yuba kebok dara, 
"Wera aldib anara Yohanes Pembaptis, youma' nadya ya nganga daklulum 
hesenya bek, wera seleb embenga' suboka bukoknya benya'!" hyok. 
6:17-18 Men dara, Herodes bedya, alja' hem Pilipus bedya gel Herodias 
genyek, domok. Anasa leboka, Yohanes bedya, Herodes bek, anja hem 
bedya gel gek doblum dara, mouna gweblum aboka lelemok. Dara, 
Herodes bedya Yohanes bek henga geregoka gasa ek beiblulum aboka 
orugomok. 6:19 Ban wenyan yub enesa, Herodias gedya dara, Yohanes 
bek obnamna senewoka yu ganya bomok bok, Herodes bedya unuwalyek 
senewoka bo ulumoka' adya, unu seinimoknya nera gigiwanggumok. 6:20 
Herodes bera Yohanes bek ara, senenggomnya benya' senelemoka' ara, 
Yohanes bera dib nongnyakanya, Geisinya benya' senewoka ella ulumoka' 
anasa, alda lok ganya boboka bo diri ulumok. Bok Yohanes bek kelemna 
dara, alja ganya bol nenelemoka' anaba, alda erya ganya boboka alak 
kelemok. 6:21 Wera yok sum enyek Herodias gedya seinilimoknya nera 
gigiwok. Ban sum era, Herodes be beiyimek sum dangamoka' anasa, masa 
senenggoma' youmookanya, senenggom dub nang eb, yina' bona' dub nang 
eb, Galilea sokok dub nang eb, del yanalum aboka lebok. 6:22 Sum enera, 


masa deregoka bera seblemeka' ak ara, Herodias gedya gelma hnon 
wekoka seblemoknya nenesa, Herodes beb, alja yanalum amok nim eneba, 
hyak ganya heklesuk. Anasa, Herodes bedya gelma enyek an, "Bera pe 
seblelama' anasa, anyek elegonulul senemena' ara eleganenggen," hyok. 
6:23 Anasa, laga poboka leboka' ara, "Anja' heka' ak molowanalama' ara, 
nidya' gigiwoka eleganenggen. Nadya welemna mok soko darasam 
molowanasoma' anaba, anak darasam bokoka lebnenggisinya, anera hyak 
dib lebna," hyok. 6:24 Dara Herodias gedya gelma era, alja' genong gek 
biniboka, "Genong o, nara heka' ak molowanamna do?" aboka heibuk. 
Danyek, alja genong gedya, "Yohanes Pembaptis bedya huk enyek, 
henelam," hyok. 6:25 Wera gelma era Herodes bek yeiri yeimiboka, "Nara 
Yohanes Pembaptis bedya huk enyek, wenebabya gwaneng yangana' ak 
beiyiboka eleganenelem!" hyok. 6:26 Dara, alda dubnya bedya ganya era, 
hyak angoo senewok. Bok, alja nimi hnoum ab heka' ok nidya' 
molowanalama' ara, eleganenggena' ok amoka' adya, alda nenegom 
henggubuk. 6:27 Anasa Herodes bera yin bona'anya alak diri bo 
ulumoknya bek, Yohanes bedya huk enyek bo yalom aboka orugok dara, 
gasa ek biniboka ya nganga dakoka bo yok. 6:28 Dara alda, Yohanes 
bedya huk era, gwaneng yangawoka bellina' ak beiyiboka, bera seblemok 
gelma ek an elegok dara, ono' gelma enedya doboka alja' genong gek 
elegok. 6:29 Wera Yohanes bedya yuba doro diriga ban nang edya, 
Yohanes bera dib obak an yuba kebek dara, sikda biniboka, Yohanes 
bedya be' doboka, bo dilil byik. 6:30 Dara Yesus alja yuba doro diriga ban 
nanga bokosuka' ara, ono' saaboka mamagel yek dara, nidya' sikja yuba 
leboka, unulumeknya nera, Yesus ak unuwouwa aboka nekek. 6:31 Nimi 
mandebna' nauba bini yeini ulumeka' adya, Yesus ab alja yuba doro diriga 
ban nang eb dara, dena' den salek era orok. Anasa, Yesus adya sikenek 
leboka' ara, "Numba yok uboka, pe dek-deka sobnemeibya' ak gakdena' ak 
sam don binimab," hyok. 6:32 Dara, sikda lanawoka mek ekla buna' buka 
balameka' ara, nim orok ok gakdena' ak sam byik. 6:33 Wera sik byik 
salek era, nimi yok nim edya' anaba sikda anyagan balamak senewoka ella 
ubsik bok adya, wera mok enyek an nimi gong era mek ge pik uboka, 
Yesus ab alja mab eb dara, anam balamek bok, sikenek men yeiri biniboka 


diri ulumek. 6:34 Wera Yesus ara mek ekla buna' ak ab yingginiboka 
kemelemok enyek, nimi nauba ara seleb longomeka' ak eibok. Sikda 
domba pam yakoka bo usinya oroka' anaso' ak ulumeka' eibok dara, alja 
ganya era sikenek angoo hyak yadyek senewok. Dara, Yesus ara sikenek 
yoka'-yoka' nauba neklesuk. 6:35 Seleb sin dangoka inil yabok dara, Yesus 
adya yuba doro diriga ban nang edya Yesus ak yeiniboka, "Mok enera 
gakdena' uboka, seleb iniwal. 6:36 Anasa sikda ok heik pik an, dena' 
eboka dekdowanoka' aboka sikinek bululum, helom," hyek. 6:37 Bok 
Yesus adya sikenek, "Ugunja danyek, sikenek dena' eleganelum!" hyok. 
Bok alja yuba don nang edya alak, "Wei, wala' sekbadya anaso dobneseng 
rupiah edya, ban nimi deng mandebna' danyek, dena' denoka' aboka nidya' 
sunuwoka dekoka elekna dak leblam de?" hyek. 6:38 Dara Yesus adya 
sikenek, "Ugunuk ara, roti gwanenga hekbadya anaso ulumla do? Kemel 
biso," hyok. Wera sikda seleb keeboka eiyi yek dara, Yesus ak, "Roti 
gwanenga lambadya uboka, hadya' ara penya ulumla," hyek. 6:39 Dara 
Yesus adya nimi nidya' hola' eilib pik bokoka bokoka yok-yok buru 
yibilulum hululum aboka, alja yuba don nang ak orugosuk. 6:40 Wera nimi 
mandebna' dara, yok-yok bokoka, neika' ak ara, hnonda denga dombadya 
anaso, hnonda denga penya anaso uboka buru yibek. 6:41 Seleb dara, 
Yesus ara gwaneng ab penya hadya' danyeb dob salawoka, imik 
keebweininggoka, Imik Neyung ak perob aboka gibuk. Seleb dara, 
gwaneng soboka alja yuba doro diriga ban nang ek, nimi nidya' ak bokdo 
yibinelum aboka elegosuk. Dara ono' penya hadya' danaba gwaneng 
elegeisik sok, anaso bokdo yibek. 6:42 Dara sikda nidya' nang delemeka' 
ara, mona buksuk. 6:43 Anya seleb deregoka bok lobeknya nera, Yesus 
adya yuba doro diriga ban nang edya, neika' ak bolowoka mamageknya 
nera, hiboka akleng obadya mamagek. 6:44 Dara anyagan jek nimi 
mandebna' era, nengmab ok anyek, hiboka denga salya' anyek lambadya 
nang (lima ribu orang) demek. 6:45 Dara Yesus, alja yuba doro diriga ban 
nang ek, giliwoka bolong sok, ugunda men meka garawoka Betsaida 
heikek balalulum wenyaboka orugosuk. Ono' nimi nauba longol yeilimek 
nim ek, ugumba or balamnelum aboka lebok. 6:46 Wera nimi nauba ak, or 
pe binilum aboka lebok dara, Yesus ara Imik Neyung ak heng uboka 


molowonuna' aboka mok soko meinik sam byuk. 6:47 Wera mok soko en 
seleb iniwoka dukdukanek enyek, alja yuba doro diriga ban nang era, hyak 
mek hnoumung nong ok buka balamek bok, Yesus ara albeyok or anam 
mek gemek ulumok. 6:48 Wera Yesus adya kemelemok enyek, alja yuba 
doro diriga ban nang era anam mek hnoumung buka balamek bok, kabo' 
doroklomok digum pik balameka' adya yeiriwoka pukdibigimeka' ak 
eibuk. Dara, gweleknek yangman wining yub ololomla salek enyek, Yesus 
ara, mek dub pik yan ingibgiga sikenek yalamok. Dara, alda sikenek 
loboka, alak men mengeb hwibnamna anaso' anyek yanggok. 6:49 Wera 
alja yuba doro diriga ban nang edya, Yesus ara mek dub pik yan ingibgiga 
yanggoka' ak eibik dara, sikda nimi ganya yama' an gom senewoka 
ngouluklemek. 6:50 Dara sikda nidya' alak eryiboka, lok anasa, nauba 
ngoulugoka serek-serek alamek. Bok Yesus ara sikinek, "Na anasa, 
malye, ngouluknenggom. Lok ganya bona' ara mem," hyok. 6:51 Dara 
Yesus ara mek ekla buna' ak welewoka bukok dara, kabo' anaba dengaro 
lobok. Dara, sikda anyek eryiboka hyak loka dabsuk. 6:52 Sik hogung ak 
Yesus adya lambadya gwaneng enyek, senenggoma' lok so', nauba 
nenemoka' anaba, sikda ganya su' keboka soro-wara ab menegoka, sikda 
ganya pe olowanggusuk. 6:53 Wera Yesus ab, alja yuba doro diriga ban 
nang eb dara, balameka' ara, Genesaret nimi sokok biniboka, anyagan 
weklomek. 6:54 Weklomeka' ara, mek ekla buna' ak ab goboka sokok 
yanggek dara, nimi yok nim era, Yesus nong ak okoka eiyiboka, men ella 
ubek. 6:55 Dara mok soko enyek an nim era, neiklemek nimi mok soko 
me nidya' yeiriwoka eboka, Yesus ak bo yanggek. Wera ono' kebna enyek, 
Yesus ara wera anyagan ul yabel hen dara, wene salek neikna' nim era, 
esona' adya yangawoka Yesus ak bo yalamek. 6:56 Wera Yesus ulumna' 
ak ara, or nauba heikek gom, mek heikek gom, nimi nauba soba' 
neiklamna nanga be' gologoka, jaboka heik gasa' ak bo beillil yalamek. 
Anya, sikda Yesus adya akleng ek meka' soruk dem adya bebeganoba' 
aboka dublemek. Dara, nimi Yesus adya akleng ek soruka bebegan nim 
era, nidya' gobdo merelemek. 


7:1 Parisi nim eb, Yahudi yuba neksin nang eb, Yerusalem heikek aba' ara, 


Yesus ak longol yeilimek. 7:2 Sikda Yesus adya yuba doro diriga ban 
nang, hnon nang era soruka mek elekna' loboka, sembeja' gebman 
delemeka' ak eiyisik. 7:3 Parisi nim eb, Yahudi nanga nidya' ara, sikja nim 
uguma' lelemla' ak an sunuwoka yoka' unuwoka soruka mek elekna' orok 
bok dara, dena' denggulumek. 7:4 Sikja ununa' era, dekna' gasa' ak ab 
yana' anaba, anam mek elekna' orok bok dara, men denggulumek. Anya 
ono', yok ununa' eneba gong, hnonda mek hmeiya mek elekna' gom, 
hnonda solowak unuruwa' mek elekna' gom, youma' nim uguma' enyek, 
geklewoka unulumek. 7:5 Anasa leboka, Parisi nim eb, Yahudi yuba 
neksin nang eb dara, Yesus ak, "Nunja neyung yab edya youma' diliga' 
dona' loboka, hekasa anja yuba doro diriga ban nang era, sembeja' gebman 
dena' delemak do?" wenyaboka heibek. 7:6 Dara Yesus adya sikenek 
lebsuka' ara, "Ugunda hyak or-or uboka sonda' hwam nang husuka' ara 
Yesaya bedya aldib lebsuk. Wenyhesuka' ara, an wenyaro momnya dobok, 
Ban nim era, yuba sibama' adyok giblenyaakanya, sikja ganya era, nak ab 
mok nenebdangoka ulumak. 7:7 Sikda nim adya ununa' enyek, nadya yub 
eneso' anyek, nekeldalamaka' anasa, nak ara salya' lelem giblenyak an, 
wenyhesuk," wenyaboka lebok. 7:8 Ono' Yesus adya sikenek, "Ugunda 
nim adya ununa' enyek, gasa salabmoubnekanya, Imik Neyung adya 
unuwolulum alalanya nera lololum," aboka lebok. 7:9 Dara ono' hnon 
sikenek leboka' ara, "Ugunja nim uguma' enyek, pe salalmoublenoba' 
aboka, Imik Neyung adya orukna' yub era, lunuwoka yoknya nenyek 
unululumnya nera, geremsenga lokja. 7:10 Musa bedya unulululum aboka 
leboka' ara, Ugunja' genong neyung ak pe gibeldololulum: heknedya alja 
genonga neyung ak waboka derelesil dara, somogiyiwanok, husuk. 7:11 
Wenhyok bok, ugunja dara, nimi hnon alja genonga neyung ak, Ugunuk 
eleganesisinenya nera, Imik Neyung ak seleb elegamna, wenyalamla dara, 
nera pelemla wenyaboka neklelum dara, 7:12 wera nim adya sikja 
genonga neyung ak eleganesengnya nera, ugunja mem aboka yuba 
garalelum. 7:13 Anasa, ugunja yok nim ek wenyaboka neklelum dara, 
wera anedya Imik Neyung adya unuwolulum alasil yub era oroka' 
nenelelum. Anya ban neiksonya nera, ugunda hyak nauba meknewoka 
unululum," aboka lebsuk. 7:14 Dara Yesus ara, nimi nauba longolomeka' 


ak sikenek saaboka leboka' ara, "Ugunda nidya' ella danamab aboka dara, 
nak pe keblulum! 7:15 Nimi malya nenelesila' ara, sembeja' gebman dena' 
delemak adya malya nenenggulusil. Alda nimi ganya lomok sam ab 
goblelanya nedya, ganya malya nenelesil. 7:16 Anasa ugunda o yaka' ara 
pe kebnelum," wenyaboka lebok. 7:17 Wera Yesus ara nimi gong danyek 
loboka ek byuk dara, alja yuba doro diriga ban nang edya, "Ban sunuwoka 
lesilima' ara hek damok ek lebmeisilim do?" aboka heibek. 7:18 Dara 
Yesus adya sikenek, "Ugumbabya damok ara, anam elgom ululum de? 
Nimi nong wellik ab uboka nongok weknanya nedya, weknanya bek ara 
malya nenenggulumla, senewoka elgom ululum de? 7:19 Anasa nimi 
lomok weklesilnya nera, ganya seinina' pik weknenggululabok, alda mon 
lom pik weknekanya, ono' goblamla," hyok. Yesus adya ban wenyaboka 
leboka' ara, dena' nidya' ara or dena' ok hyookanya lebok. 7:20 Ono' hnon 
leboka' ara, "Nimi ganya lomok ab goblelanya nedya, gobnanya bek ara 
malya ullilimla. 7:21 Anasa, nimi ganya lomok ab goblamla' ara, yok-yok 
malya ganya lanalamla. Ban malya lanalamla' ara, gela salya' salalamak, 
hoka' dolomak, nim olomak, yok nimi gel salalamak, 7:22 yok-yok bona' 
uluneso ganya bolomak, yok-yok malya una' ganya bolomak, nimi 
bobnenewoka sonda' lelemak, yok-yok malyinya nok unulumak, yok nim 
edya' amba solom ganya bolomak, nimi derelemak, dengdang ganya 
bolomak, dongdang ana' ganya bolomak, ban malya una' danyek lanalamla. 
7:23 Nidya' ban malya una' danyek, nimi ganya lomok ab lanalamlakanya, 
anedya malya nenelesil," wenhyok. 7:24 Wera Yesus ara anyaganara 
loboka, Tirus heik moka byuk. Dara Yesus ara e lomok wekoka, e nenyek 
an wekemla senewoka nim ella deijik senemok bok, alda 
doknewamenggoma dangamok. 7:25 Dara gela hnon alja gelma bisa' 
gologomok gel gedya, Yesus ara yeilimla an yuba kebookanya, alda Yesus 
ak yeiniboka koma lumugoka gibuk. 7:26 Anya bisa' alja gelma ek ab 
yaklula' senewoka molowok. Ban gel gera, alda Yahudi gel gom, alda 
Fenesia, Siro sokok ab beiyimeekanya, Yunani yuba salamok gel. Dara, 
bisa' alja gelma ek ab yaklula' aboka, Yesus ak molowok. 7:27 Yesus ara 
gel genyek an, "Mek mabo dena' ara doboka gam ak eleklemak dara, 
penggulumak. Anasa memab ara men orowek dena' elegoka 


delgogolomak dara, pelemak," hyok. 7:28 Wenyek gel genedya Yesus ak, 
"Neyung o, aldib e. Bok, mek mab edya del yaben enyek, dena' 
yangawoka beilina' damumduk dena' sikna' yanggalamla' anaba, gam eneba 
doboka delemla," hyok. 7:29 Dara Yesus adya alak, "Wera anja 
wenyhelem yub enedya, bisa' ara, anja gelma ek ab gobla' anasa, wera or 
ek bilom!" hyok. 7:30 Wera gel gera ek balamok enyek, alja gelma era or 
ekla mana' ak mamok, bok alda bisa' ara seleb goboka dengamoka' ak 
eibuk. 7:31 Wera Yesus ara Tirus heik mok era loboka, Sidon pik uboka, 
Galilea mek gemek sokok heik berem, Dekapolis mok sokok yok. 7:32 
Dara anyaganera, nimi be hnon o ounugoka yuba pe sanggulumoknya bek 
bo yeekanya, soruka diyiboka hweblula' aboka, molowek. 7:33 Dara 
Yesus ara benyek eboka yokok bo biniboka, o lom moumena' ak sam 
soruka doronggoka, ono' Yesus adya gamala' solowoka, benedya silyum 
ak soruka dibuk. 7:34 Anya, Yesus ara imik sam keeb weininggoka, hina 
doboka, o ounugumoknya bek an leboka' ara, "Efata," nunja yub edya 
dara, "Wera, pika baklul," andanasa lebok. 7:35 Wera o pika bakoka, alja 
silyum domdigum dangoka yuba pe sab einiwok. 7:36 Dara Yesus adya 
yok nanga nauba ulumaka' ak anaso unuwanel aboka, nekbo-nekbo aro 
yabana' ara mem aboka, yuba sekok. Bok Yesus adya nekna' mem 
alamoka' anaba, sikda erwaawom aboka, sounuwoka nekdo yabalamek. 
7:37 Anya nimi nidya' unuwal an yuba kebek dara, sikda ganya nauba lokja 
senewek. Anya, lelemekyja, "Nidya' alja unululanya nera, perob ok 
dangalamla! O ounugunanya beneba, yuba kenya dangallilimla, yuba gom 
dangananya beneba, yuba sanya dangallilimla," alamek. 


8:1 Dara ban salek danyek, nimi nauba onsok longol yeilimek. Wera sikda 
dena' hnon bobnenggumeka' anasa, Yesus ara alja yuba doro diriga ban 
nang ek wenhyok. 8:2 "Ban nimi mandebna' danara, nak li winilya 
doblenyaakanya, sikda gwaneng hnon boldona' orok anasa, nara sikenek 
angoo yadyeka dabnel. 8:3 Wera sikda hnon nang era, mok ab yek bok 
anasa, gwanenga dena' orok bok, or balalulum henya dara, pikek anyeb 
somok lobyek," hyok. 8:4 Dara alja yuba doro diriga ban nang era Yesus 
ak, "Ban unu gakdena' mok enera, nimi mandebna' danasa dara, gwanenga 


pe denoka' aboka, siksamba har sam ab doboka deneseng do?" hyek. 8:5 
Dara Yesus adya sikenek, "Ugunuk ara roti gwaneng ara hekbadya bolum 
do?" aboka heibsuk. Dara sikja, "Sekbadya ulumla," hyek. 8:6 Dara 
Yesus ara nimi nidya' ak, sokok buklulum aboka, alda sekbadya gwaneng 
dara doboka, Imik Neyung ak perob aboka gibuk. Seleb dara, gwaneng 
ara soboka, alja yuba doro diriga ban nang ek boknoka' aboka elegosuk 
dara, wera sikja doboka bokdo yibik. 8:7 Dara sikda hadya' anaba 
wenebadya bomeka' ara, Yesus adya Imik Neyung ak peroba' dolul aboka 
molowok dara, boklulum aboka orugosuk. 8:8 Wera sikda mona bukuka 
jek. Anya, deregoka bok lobeknya nera, alja diriga ban nang edya serrema 
sekbadya mamagek. 8:9 Sikda anyegan jek nang era, nengmab ok anyek, 
denga yuba' dombadya nanga jek. Debgogowek dara, Yesus ara nimi 
danyek, ugunja ek balalulum, hyok. 8:10 Bok alab, alja yuba doro diriga 
ban nang eb dara, men mek ekla buna' pik uboka Dalmanuta sokok sam 
buku byik. 8:11 Wera Parisi nang hnon Yesus ak yeiniboka, alab yuba sal 
yabeekanya, sene bobnenewoka gogoba' dibnoba' aboka, yok lok so bekna' 
hnon, imik heikek abnya nenyek, unuwalom aboka, sikda alak molowek. 
8:12 Anasa Yesus ara ganya hina doboka, sikenek lebsuka' ara, "Nimi 
wenyek nang enera, hekasa yok damoka hnon meewalom alamak do? 
Anasa, nara ugunuk hyak dib lebsin, Wenyek nang ek ara, damoka meka' 
hnon meeb eleganggunusak!" hyok. 8:13 Dara alda sikda anyagan loboka, 
mek ekla buna' bukoka, yok gek sam byuk. 8:14 Yesus adya alja yuba 
doro diriga ban nang era, gwanenga bona' hibigoka, mek ekla buna' ak ara, 
roti gwanenga sirik hnonok bomek. 8:15 Dara Yesus adya sikenek, 
"Ugunda Parisi nang eb, Herodes beb, sikja roti gwaneng welena' enyek 
ab, hyak pe keeboka ulululum," hyok. 8:16 Dara Yesus adya alja yuba 
doro diriga ban nang era sik moumen, alja ban wenyhesila' ara, "Nuk roti 
gwanenga hnon bobnenggumabnya nenesa lebsil aboka," leldalamek. 8:17 
Yesus ara sikja an wenyaldalameka' anyek ella ubsuka' anasa, alja sikenek 
lebsuka' ara, "Ugunda hekasa roti gwaneng bobnenggumab an yub enyek 
saldalalum do? Ugunda anam eilinggululumukanya, ono' damok ara anam 
ella unggululum de? Ugunda ganya su' kebsuk de? 8:18 Ugunda henga yak 
bok, eilinggululum de? Ono' o yak bok, kenggululum de? Ugunda 


beknenggululum de? 8:19 Nadya nimi denga salya' lambadya nang emba, 
roti gwaneng lambadya soboka elegeisisa' dara, deregoka bok lobeknya 
nera, serrema hekbadya ugunja liboka bobmamagolum do?" Wenhyok 
dara, alja yuba doro diriga ban nang edya Yesus ak, "Serrema o badya 
liboka bobmamagamouba," hyek. 8:20 "Dara ono' nimi denga salya' 
hiboka dombadya nang emba, gwanenga sekbadya soboka elegeisisa dara, 
seleb deregoka bok lobeknya nera, serrema hekbadya liboka mamagolum 
do?" Wenyaboka heibsuk dara, sikda Yesus ak, "Serrema sekbadya liboka 
mamagamouba," hyek. 8:21 Dara Yesus adya ono' hnon, "Anasa 
wenebabya damok ara, ugunda anam ella unggululum de?" aboka heibsuk. 
8:22 Wera Yesus ab, alja yuba doro diriga ban nang eb dara, Betsaida 
moka byik. Dara anyeganara, nimi heng umoknya ben hnon bo 
yeindeboka, sikda Yesus ak alja soruka diyiboka hweblula' aboka, 
molowek. 8:23 Dara, Yesus ara heng lumnya bedya soruka gliboka, heik 
gokgobok bo biniboka, lum umok heng ek sam gamala' adya ngikookanya, 
alak soruk diyiboka, "Wera yoka'-yoka' hnon eiblam gom?" aboka heibuk. 
8:24 Dara heng lumnya bedya, "Yo, nimi yabalamaka' eibna' ara, gal 
anaso' ak eibna," hyok. 8:25 Anasa ono' Yesus adya soruka lum heng ak 
an dibuk dara, wera sum era lum henga dengaboka gobdo merewookanya, 
okoka hyak nidya' laga eibuk. 8:26 Dara ono' Yesus adya benyek an, 
"Anja ek or binilam, bok heik enyek an yanggana' ara mem," hyok. 8:27 
Wera Yesus ab, alja yuba doro diriga ban nang eb dara, Kaisarea Pilipi 
sokok sam, yok-yok mek heikek sam byik. Dara pik hnoumung anam 
balameekanya, Yesus ara alja yuba dona' nang ek, "Nimi yok nang edya 
dara, nak dara, heknya alanyak do?" aboka heibsuk. 8:28 Dara sikda 
Yesus ak, "Anda hnonda Yohanes Pembaptis alanjak, hnonda Elia benya' 
alanjak, ono' hnonda ununumna' lelemek nang, be hnonnya benya' alanjak," 
hyek. 8:29 Dara Yesus adya, "Ugunja dara, nara heknya senelenulum do?" 
aboka heibsuk. Wenyek Petrus bedya, "Neyung, anda bokol yajoknya 
Kristus bek ululam!" hyok. 8:30 Dara Yesus adya sikenek, "Alda benya' 
aboka, yok nang ek nekna' ara mem," aboka yuba sekok. 8:31 Nen seleb 
dara, Yesus ara alja yuba doro diriga ban nang ek, "Nimi diba' me nera 
hyak nauba oka deregoka gweknamla. Anya Yahudi dub nang eb, yuba wa 


gaka' dub nang eb, yuba neksin nang eb dadya, alak malya gebija dara, 
diba' obnemak, bok winilinya sum era embenga' suboka buknamla," aboka 
neksuk. 8:32 Yesus ara hyak laga poboka alja yuba doro diriga ban nang 
ek, anaso unuwanamla aboka neksuk. Wenyek Petrus bedya, Yesus nonga 
glib salawoka, "Neyung, nera wenyana' ara loblom," hyok. 8:33 Bok 
Yesus ara sam-samawoka, alja yuba doro diriga ban nanga nidya' kemero 
yibisuukanya, Petrus bek, "Satan o, men weilik sam yibilom! Anja 
semiwalam ganya era, Imik Neyung adyinya nek seiniwanggublam, alda 
nim adya ganya ek seiniwalam!" wenyaboka wabok. 8:34 Dara Yesus ara 
anyagan nauba longomek mm eb, alja yuba doro diriga ban nang eb, "Wei, 
keblulum!" hyookanya sikenek, "Nimi be hnon nak diriga yananel aboka 
dara, alak perob danamlya' diguma' ara, hyak gobdo loboka, alja' igin yaka' 
doboka, nak diriga yalalul. 8:35 Anasa nadya nong anyek wemingdanyek 
senen ganya bololanya bera, alda denghenelabok, Imik Neyung adya' perob 
lero yanggan yub eb, nasamba hnon leboka, al weiminggeldalamla dara, 
wera alja nong era, eimik blebnamla. 8:36 Nimi be hnonda sokok ulumla' 
nidya' ara, alja' ok dangamso bok, benyek alja nong una' ara denghenemso 
dara, nera perob de? 8:37 Anasa, alja nong una! amba dara, heka' ak 
lunuwanamso do? 8:38 Yu hwam uboka malya una' lomok an unulumak 
salek wen, na nong ab, nadya neklesin yub eb danyek, ugunda alya amba 
nim ak laga lel eleknenggulumun dara, alda alja neyung bedya nong una' 
lomok senenggoma' ab, geisa ulumak lero nang eblaboka yanamla sum era, 
sik hogung ak mimi diba' me ara naba alya anasa, albabya lobnamla," hyok. 


9:1 Dara ono' Yesus adya hnon sikenek, "Nara ugunuk dib lebsin! Ugun 
anyagan weklum nang era, Imik Neyung adya wenelemnesilnya nera, hnon 
anam somoganggumun bok, eibnelum nang ek hnon seklum," hyok. 9:2 
Wera lika hnabbadya maboka gwelegok dara, Yesus ara Petrus beb, 
Yakobus beb, Yohanes beb, sik eboka bobsuukanya, senenggom meinik 
sam welewek. Dara, sikbeyok ulumek salek, Yesus ara sik hogunguk ab 
yok so dok. 9:3 Dara, Yesus adya boksom era, hyak geisa nonga' anyek 
dangamok. Nimi sokok an boksom mek eleklemak nang edya anaba, anaso 
geisa boksom hnon unu mek eleknenggulumaknya nek dok. 9:4 Wera sikja 


kemelemek enyek, Elia beb, Musa beb, laga nenebdangoka, sikda Yesus 
ab neika' yuba saldalamek. 9:5 Wenyek Petrus bedya Yesus ak, 
"Neklesilimnya o, nunda anyagan ulumaba' ara, hyak perob nong e. Anasa 
perob, nunda anyagan e lubna winilya, hnonda ansamba, hnonda Musa 
bemba, hnonda Elia bemba sobnemab," hyok. 9:6 Alda ban wenhyoka' ara, 
sikda hyak loka dabsuka' anasa, heka' hununa' goma' aboka, wenyaro 
lebok. 9:7 Wera deba' yalamoka' ara siklewosuukanya, ana lomok anyeb, 
yuba hnon sal yaboka' kebeka' ara, "Nadya' wana' nong ulumna me nera 
ban. Alak pe kelelulum!" hyok. 9:8 Al wen salek enyek, ok anyan-anyan 
kemel ganagal yabek dara, sikda yok nang dara, eibnenggubek, bok Yesus 
ok eibik. 9:9 Wera sikda mok soko meinik aba' ara yanggek ek ab dara, 
Yesus adya sikenek lebsuka' ara, "Nimi diba' me nera somokna' ak ab 
anam suboka embenga' bukiyiwanggumlya salek era, ugunja ban eibluma' 
ara, anaso' ak eibab aboka, nimi yok nang ek salya' nekdo yabana' ara hyak 
mem," hyok. 9:10 Anasa, sikda Yesus adya an wenyaboka leboka' ara, 
ganya lomok bobekjok, sik moumen, "Somokna' ak ab embenga' suboka 
bukriyiwanamla, hela' anyek, damok ara, heka' ak lemla do?" aboka 
heibdangdo yabalamek. 9:11 Anya sikda Yesus ak, "Hekasa Yahudi yuba 
neksin nang edya dara, Elia benyek men yanamla alamak do?" aboka 
heibek. 9:12 Dara, Yesus adya sikenek leboka' ara, "Elia bera aldib men 
yanamlakanya, yoka'-yoka' memewanamla. Bok mimi diba' me nera, nim 
adya alak nauba igina kweboka derewoka wabnamak aro momnya 
doboknya neneno? 9:13 Bok nara ugunuk dib lebsin, Elia bera sokok seleb 
yok bok, nim adya alak sikja unuweisibya senelemeknya nera nidya' 
unumek. Ban unumeka' ara, alsamba momnya domoka' sunuwoka 
unumek," hyok. 9:14 Wera Yesus ab, Petrus beb, Yakobus beb, Yohanes 
beb dara, yok yuba doro diriga ban nang ek sam meinik aba' ara yanggek 
dara, sikda nimi nauba longolomeka' ak eibek. Sikda Yahudi yuba neksin 
nang eb, yok diriga ban nang eb dara, yoka' ak leboka leleldalameka' ak 
eibek. 9:15 Wera nimi dara, Yesus nong ak eibik dara, sikda 
senenggomnya be yanggal bar aboka, alak pika dil yek. 9:16 Dara, Yesus 
ara sikenek, "Ugunda hek yuba damok ek, sikeneblaboka leleldalalum 
do?" wenyaboka heibsuk. 9:17 Dara nimi hnoumung anyeb ben hnonja 


Yesus ak, "Neyung neklesilimnya o, nadya me nera bisa' wekdoboka, yuba 
sanggulumla' anasa, nara anak bo yeilimna. 9:18 Wera bisa' anyek, alja 
nong lomok gologol yan dara, alja nong era sokok eiying-eiyinga 
gwekoka, sibama' gamala' youlul-youlul aboka, si glengdarab-glengdarab 
aboka, alja nong era, heiboka gasa daralamla. Nara anja yuba doro diriga 
ban nang ek, bisa' yakoka hweblulum aboka, sikenek molosin bok, sikja 
dara, hwebnamenggom," hyok. 9:19 Anasa, Yesus ara sikenek, "Wei, 
ugunda dib senena' orok nang ek liklum nang o, nara ugunub dara, liga 
hekbadya neika' uldablemnamna do? Li hekbadya uweibya ek, ganya 
hwibnelum do? Wera me nera nak an bo yoululum!" hyok. 9:20 Dara, 
sikda me nera doboka Yesus ak bo yek. Wenyek bisa' ara, Yesus ak okoka 
eilil yabok dara, me nenedya nong era, serema salamna' yenewok. Dara, 
me nera sokok malyinggyuukanya, sibama' ara, bolgamala' youl-youl 
aboka, sokok bonggeiling-bonggeiling al yabok. 9:21 Dara Yesus ara me 
nen eili bek, "Me nenera hwer salek ek an neikna' era salamok do?" aboka 
heibuk. Dara, me nen eili bera Yesus ak, "Anam beryimsa salek ek 
moruwoka unubmoruwok!" hyok. 9:22 "Anya bisa' ara, li soba', ukuk 
gom, mek inik gom, doronggoka obnuna' ulumla. Anasa wera, anda 
unuwanesom migib ulunggel dara, nuk angoo yadyek senewoka 
arayiwanasilim," wenyaboka molowok. 9:23 Wenyek Yesus adya dara, 
"Anda hekasa unuwanesom migib ulunggelya dara alam do? Anasa, al dib 
senelelenya nemba dara, yoka' nidya' ara unuwanamso' ok," hyok. 9:24 
Dara me damnya benedya bii al yaboka' ara, "Nara dib senewan! Bok alda 
dib senewoka ganya olokna' anyek mek anasa, nauba dib senewoka ganya 
ologonuna' aboka, nak arawanenelem!" hyok. 9:25 Wera Yesus ara, nimi 
nauba yeiniboka, alak aknelganagel yanggeka' eibuk dara, alda bisa' ak, 
ooma leboka waboka' ara, "Wei, anda o ounugoka yuba gom geblesilim 
bisa' o, nara anak lebnenggen, Anda me nenyek anyeba' gobnelam. Anya, 
onsok saaboka wekel yanggunulam!" aboka yakok. 9:26 Dara ban bisa' 
era, ngolukdo me nenyek nauba eiying-eiying eiyiboka gwekdo gobok. 
Wera gologomok me nong era, seleb somogamna nim eneso ura maboka' 
anasa, yok nim edya, "Alda hyak dib seleb somogamla," aboka lelemek. 
9:27 Bok Yesus ara, me nenyek etriyiboka bukiyibok dara, wera me nera 


albeyok sekok. 9:28 Wera Yesus ara ek wekok salek, alja yuba doro 
diriga ban nang eblaboka sikbeyok dara, sikda alak, "Heka' adya nunda 
bisa' ara, yaknenggumab do?" aboka heibek. 9:29 Anasa Yesus adya 
sikenek, "Ban nenesonya nera, alda heng uboka molona' adya ok, or 
yakneseng," hyok. 9:30-31 Wera Yesus ab, alja yuba doro diriga ban nang 
eb dara, anyaganyeba' ara, Galilea sokok sam pik uboka balamek. Ban unu 
pika leiboka balameknya nera, Yesus ara alja yuba dona' nang ek 
neklemoka' anasa, yok nang ella deijik senewoka, unumek. Dara alda 
sikenek, "Nimi diba' me nera, eimik yok nang soruk lomok sam doboka 
eleganamak dara, sikda alak obnemak bok, omejja salek li winilinya sum 
era, alda embenga' subnamla," wenyaboka neksuk. 9:32 Bok sikda alda 
anyek lelemla senena' ara, elgom umek bok, lok anasa, alak 
heibnenggumek. 9:33 Wera sikda Kapernaum heikek lanal byik. Anya, ek 
byik dara, Yesus ara sikenek, "Ousa pikek ara, ugunda hek yub ek 
gangawoka leldalmolum do?" wenyaboka heibsuk. 9:34 Bok sikda 
heknyek sikja' naubenya dangoka ulumla do aboka gangawoka 
lebdangamek bok anasa, sikja dara, yuba meka' hnon doro sabnenggubek. 
9:35 Dara Yesus ara bukoka, alja yuba doro diriga ban nang obadya nang 
ek keblululum hyookanya, sikenek, "Nara men dubnya dangoka 
ulumnamna senewanalenya bera, wera alda sidya' lobnamlakanya, nidya' 
amba arawoka wa wenya dolul," hyok. 9:36 Anya wenyaboka, Yesus ara 
mek me nek na saramek sekel yalom aboka, soruk gliboka dil byuukanya, 
sikenek wenyhesuk, 9:37 "Anasa heknedya nasamba leboka, ban eneso me 
nenyek peroba' leboka dolomla dara, wera alda nak dolonel. Anya ono' 
heknedya nak dolonel dara, alda nak donggulunel bok, alda nak bokol 
yellinyoknya bek dolomla," hyok. 9:38 Dara ono' Yohanes bedya Yesus 
ak, "Neyung neklesilimnya o, nub neika' unggulumabnya bedya, anja si 
sibuka bisa' yaklamla' ak eiyiboka, anda nubnya goma' aboka, ununa' ara 
mem aboka yuba sekemab," hyok. 9:39 Bok Yesus ara Yohanes bek, 
"Nimi ben hnon nadya si sibuka lok so migib ununa' unulamla dara, wera 
ono' nadya si nek malya nenewanggununela' anasa, mem aboka yuba 
seknenggom. 9:40 Anasa wera, nimi heknedya nuk isa' gebnenggulusilnya 
bera, alda nuk sam dangalalanya bera an. 9:41 Nara ugunuk aldib lebnesin, 


Ugunda Kristus bedya yuba dona' nang uboka nadya si amba leboka, ben 
hnonja ugunuk meka gweboka eleganesil dara, alba deknamla' ok," hyok. 
9:42 "Heknedya banyan mek nang danyek, nak dib senelenyak mabo 
danyek, me hnon ak meknewolula' aboka bobnenewanemso dara, igin girik 
alja nganga ak geregoka, alda mek gwanek boboganeseng dara, alda 
nenesonya nenyek pewaneseng. 9:43 Anja' meneng soruk edya malya ul 
eleklenggelya dara, unulunggelya soruk era garawoka bobogalom! Wera 
sarangganggunumla uka desin heikek sam, nidya' penya soruk gekman 
bobonggagelyek anasa, darasam soruk mumuruwa' anyek, embenga' una' 
ak weknelam dara, pewanalam. 9:44 Wera uka singilimnamla heik era, uk 
ara meka' sarangganggunumlakanya, nimi delemnesil ek era 
somoganggunumla. 9:45 Wera anja! meneng yan edya bo eboka malya ul 
eleklenggel dara, ununggelya yan era garawoka bobogalom. Nera anda 
yan moumena' nidya' senenggom uka desin heikek sam bobogalyek anasa, 
yana darasam mumuruwa' anyek geimda embeng una' ak weknelam dara, 
pewanalam. 9:46 Wera uka singilimnamla heik era, uk ara meka' 
sarangganggunumlakanya, nimi delemnesil ek era somoganggunumla. 9:47 
Anja' meneng heng edya an nonga malya ul eleklenggelya dara, 
unulunggelya heng era gurugoka bobogalom! Wera anda heng gebman 
nidya' an nong ab uka desin heikek sam doro bobogalyek anasa, henga 
hnonok darasam ok uboka, Imik Neyung wenesin heikek weknelam dara, 
pewanalam. 9:48 Wera uka singilimnamla heik era, uk ara meka' 
sarangganggunumlakanya, nimi delemnesil ek era somoganggunumla." 
9:49 "Nim oboka beillilimak soub era, garam adya daklemak sok, nimi 
nidya' uk adya unu sunuwanasil. 9:50 Garam ara perob bok, angawom ana' 
denghenemso dara, ugunda heka' adya saaboka angawom ana' gebnesom 
do? Anasa ugunda yok nang eb neika' pe kwebdangoka ulumnamab aboka 
dara, garam angawom ana' anyek ugunja ganya lomok ululul," wenyaboka 
lebok. 


10:1 Dara Yesus ara anyaganyeb lanawoka, Yudea mok sokok aba' ara, 
Yordan meka gemek err sam mok sokok bilimok dara, al anyeganaba' nimi 
nauba alak longowoka aknel ganagal yeilimek. Dara Yesus ara on 


neklemok sok, alda sikenek yuba neklesuk. 10:2 Dara, Parisi nang era 
Yesus ak sene sunuwanoba' aboka hnon yeilimek. Anya sikda Yesus ak, 
"Nunja dolomab yub edya dara, mimi hnon ala' gel ak or lobnamso de?" 
wenyaboka heibek. 10:3 Bok Yesus ara sikenek lebsuka' ara, "Musa 
bedya dara, ugunuk ara heka' aboka lebsuk do?" aboka saaboka heibsuk. 
10:4 Wenyek Parisi nang edya dara, "Ugunda gela lobnamna senewanalum 
dara, lobnamna senewanalum gel gek an, gela lon momnya dona' enyek, 
weboka eleganalumukanya lobnelum, wenyasuk," hyek. 10:5 Dara Yesus 
ara sikenek lebsuka' ara, "Ugun nong anyek, ganya hyak gasa anasa, Musa 
bera anera wenyasuk. 10:6 Bok men ullilisuk sum ek aba' moruwoka, 
nengma ab, gelma ab dara, Imik Neyung adya uyiwosuka' ak ulurak. 10:7 
Anasa wera nengmab ara, alda gela dobna dara, alja' genonga neyung ak 
loboka, ala' gel ab neika' hiliraakanya, 10:8 anadya sikda nimi penya bok, 
hnonok nonga dangalarak. Dara, sikda nimi penya anam unggulurak bok, 
alda hnonok nonga dangoka ulumnerak. 10:9 Anasa wera, Imik Neyung 
adya hnonok nonga nenelelanya nera, nim adya dara, loboka bokol 
dongona' ara mem!" aboka lebok. 10:10 Wera sikda seleb e lomok ulumek 
dara, Yesus adya yuba doro diriga ban nang edya, Yesus ak gela lon yub 
enyek, ono' heibek. 10:11 Dara Yesus adya sikenek lebnesuka' ara, 
"Heknedya men domna gel ge loboka, eimik yok gel ge dolomla dara, 
wera bera alda men gel gek malya ullilimla. 10:12 Anasonya neikek, 
gelewa anaba, men donanya bek loboka, yoknya bek dolomla dara, wera 
gel gera, men donanya bek malya ullilimla," hyok. 10:13 Wera Yesus 
adya soruka diyiboka peroba' ak lebsulula' aboka, nimi nauba Yesus ak 
sikja mabo bo yek. Bok Yesus adya yuba doro diriga ban nang edya, nimi 
danyek yuba garalamek. 10:14 Wera anyek eiyiboka, Yesus ara alja yuba 
doro diriga ban nang ek yu ganya boboka lebokja, "Imik Neyung wenesin 
heik era, banaso nang amba ulumla. Anasa sikenek ara mem anggom, nak 
or yanok. 10:15 Anasa ugunuk dib lebsin! Heknedya mek mab edya ganya 
boboka, Imik Neyung adya wenesin heik era, yeng asa' donggulumla dara, 
alda Imik Neyung adya' wenesin heik ara weknenggunumla," hyok. 10:16 
Ban nen wenhyok dara, Yesus ara memabo nidya' somowoka 
eiriwosuukanya, sikja huk dubuk yok-yok soruka diyiboka, alda sikenek 


peroba' leb elegosuk. 10:17 Wera Yesus ara pikek balamok sab-sab, nimi 
be hnon bik-bikal yeiniboka, Yesus ak oumuwoka giboka alak, "Neyung 
neksinya hyak perobnya o, nara heka' hubnya' adya, dib embenga' una' ara 
dorowanamna do?" wenyaboka heibuk. 10:18 Dara Yesus ara alak, "Anda 
hekasa nak ara perobnya henelem do? Nim ara perob nanga hnon una' orok 
bok, alda Imik Neyung ok, alak ok hnonok perobnya ulumla. 10:19 Anda 
Imik Neyung adya leleladya, Nimi salya' onggom, yok gel ge salya' 
salenggom, yok nang bona' salya' hoka' donggom, sonda'anya salya' saro 
yabanggom, sonda' lenggom, yok nang edya unuwamenya meka' 
nenenggom, anja genonga neyung ak pe giblelom hyoka' ara, anda seleb 
ella ululam," hyok. 10:20 Dara benedya Yesus ak, "Neyung neklesilimnya 
o, ban nidya' leblam yuba dara, nara anam goubenya wenyek moruwoka 
nidya' pe unulamna," wenhyok. 10:21 Wenyek Yesus adya dubnya bek an 
kemeboka yadyek senewoka leboka' ara, "Nidya' ara pe unululam bok, 
hnonok lololam. Anasa anda wera bimenekanya, anja bona' nidya' ulumla' 
ara yok nang ek dekoka, dekna' dobmenekanya, bona' garan nim ek 
eleganalam. Dara nenesemba lunuwoka, muk heikek belllilisil bona' enyek 
dobnelam. An unuwamenek ab danyek, wera anda nak yamenekanya, 
diriga yalamnanelem," hyok. 10:22 Wera ban dubnya bera alda hyak bona' 
dubnya ulumoka' anasa, Yesus adya alak banaso wenhyok dara, angoo 
senewoka hyak ganya obdangoka ek byuk. 10:23 Anasa Yesus ara alja 
yuba doro diriga ban nang ek, sikenek keeboka lebsuka' ara, "Nimi bona' 
dub ulumak nang era, Imik Neyung wenesin heikek wekna' ara hyak nauba 
okna nong!" hyok. 10:24 Wenyek Yesus alja yuba doro diriga ban nang 
era, Yesus adya wenyaboka lelemoka' anyek keboka, sibama' igina 
berewosuk. Bok ono' Yesus adya hnon saaboka leboka' ara, "Najabo yab 
o, aldib, nim Imik Neyung wenesin heikek wekna' ara, hyak nauba okna' ak 
ulumla! 10:25 Nim abaksin pam era, mir lom pik ara or weknesobok, 
nimi bona' dub nang era, Imik Neyung wenesin heikek wekna dara, hyak 
okna," hyok. 10:26 Yesus adya ban wenyaboka lelemok yub edya, alja 
yuba doro diriga ban nang era, ganya hyak nauba loka daboka, sik 
moumen, "Ban wenyaboka lelesil dara, wera heknyek dib embenga' 
blebnamla' do?" aboka leldalamek. 10:27 Anasa leboka Yesus ara sikenek 


keeboka lebsuka' ara, "Nim adya dara, unuwamenggomnya ululabok, Imik 
Neyung ak dara, unuwamenggomnya hnon unggulumla. Imik Neyung ak 
dara, nidya' unulamla ok ulumla," hyok. 10:28 Wera danyek Petrus bedya 
Yesus ak, "Nunda yoka'-yoka' nidya' lomobukanya, anak an diriga 
yalanjab," hyok. 10:29 Anasa leboka Yesus adya sikenek lebsuka' ara, 
"Ugunuk dib lebsin, Nimi be hnon nasamba hnon, Imik Neyung ak ab 
perob lero yanggan yub amba leboka, alja ek nimi gom, alja weisabo gom, 
alja hmal gelewa gom, alja' genong gom, alja' neyung gom, alja mabo 
gom, alja gwaneng wa gom, lo yabalamla dara, 10:30 benera ban wene 
salek eneba onsok lunuwoka, Imik Neyung adya eleklamla' ara, denga 
sal-salya' anyek, denga yuba' dombadya anaso, ek nimi gom, weisabo gom, 
alja hmal gelewa gom, alja genong gom, alja mabo gom, alja gwaneng wa 
gom, anya igin kwena' anaba, dolomla. Anya ono' eimik sidya' daknamla 
sum eneba, bera hyak dib embenga' ulmoubna' dobnamla. 10:31 Bok nimi 
nauba eimik era, wenyek mengewoka ulumak nim era, eimik dangoka, 
wenyek eimik ulumak nim era, men mengewanamak," hyok. 10:32 Wera 
Yesus ab, alja yuba doro diriga ban nang eb dara, sikda Yerusalem heikek 
balamek dara, Yesus ara men mengelemok. Alja yuba don nang era, yoka' 
ublyek senen ganya bomek bok, ono' sik eimik nimi nauba balamek nang 
eneba lok ganya bomek. Wenyek Yesus ara alja yuba doro diriga ban nang 
ek sikbeyok yoululum aboka, e biniboka eimik alak heka' huwanamoka' 
anyek neksuk. 10:33 An alja neksuka' ara, "Ugunda pe kebnelum. Nunda 
wenera Yerusalem heikek balamab. Dara Yerusalem heikek ab dara, nimi 
diba' me nera doboka, Imik Neyung yuba wa gaka' dub nang ek hnon, yuba 
neksin nang ek hnon, elegeija dara, wera sikda yuba saboka obnok aboka, 
Yahudi gom nim ek doboka eleganamak. 10:34 Dara nimi diba' me nek 
nauba derewoka waboka, gamala' solobgouluwoka, loba' nenewoka 
saboka obnemak. Bok li winilya seleb mablya dara, alda embenga' suboka 
buknamla," hyok. 10:35 Dara Zebedeus bedya mabo moumena' Yakobus, 
Yohanes ara, Yesus ak yeindeboka alak wenyherek, "Neyung 
neklesilimnya o, nunja yoka' don anak molowanenggenema' ara, or 
kebnesilim aboka, molowagenem," herek. 10:36 Dara Yesus adya sikenek 
ara, "Alja dara, nuk ara heka' ak hubsulul senenurum do?" wenyaboka 


heibsuk. 10:37 Anasa sikda lebdekja, "Neyung o, anda imik senenggom 
migib dubnya dangoka wenel yabasimen sum era, nunda be hnon anja! 
sirikek sam hnon, be hnon anja' waneng ek sam hnon, buknerum 
henesilim," wenyaboka molowarek. 10:38 Dara Yesus ara sikenek, 
"Ugunja moloworumnya nera, anyek senewoka ugumba elgom ulurumjok 
moloworum. Ugunda na denesinya mek hmeiya era denesorom de? Anya 
nadya dobnesinya mek dana' enyek, ono' ugun dabnesiseng de?" 10:39 
Dara sikja Yesus ak, "Numba or unuwanasinim," herek. Anasa alda 
sikenek, "Ugunda na denemna mek hmeiya denerumukanya, na dobnamna 
mek dana' era dobneruma' ara, aldib. 10:40 Bok, heknyek nadya sirikek 
sam gom, waneng ek sam gom buknamla ana' ara, nadya 
wenyhenggunusinya. Bok heknyek buknamla' ara, benyek or buknamla 
senewoka, siksamba belllilisil nang enyek eleganasil," hyok. 10:41 Wera 
yok sagobadya nang edya, an wenhyoka' anyek kebek dara, sikda 
Yakobus Yohanes ak yu ganya bobek. 10:42 Bok Yesus ara alja yuba 
doro diriga ban nang ek, nidya' nang yoululum hyookanya, sikenek, "Imik 
Neyung ak elgom ulumak soko dub nang edya dara, sikja sokok heik yoka' 
nim ek gasa soruk edya malya nenelemaakanya, sikja dub nang edya migib 
edya, yeiriwoka orugoka unulusak. 10:43 Bok ugunuk dara, anasonya nera 
ununggom, mem! Alda saaboka ugun gangganek be hnon senenggomnya 
danamna senewalenya bera, alda men dara, ugunja orukna'anya dolul. 
10:44 Anya, ugun gangganek sam, nara men si sina'anya danamna 
senewalenya bera, alda nimi nidya' amba wa wenya dolul. 10:45 Anasa 
nimi diba' me nera, nak aralenenoka' aboka yanggumok. Alda nim ek 
aralesinyekanya, alja nong era, nimi nidya' amba bleboka dobnuna' aboka 
elekdok," hyok. 10:46 Wera sikda balameka' ara, Yerikho heikek byik. 
Ono' Yesus ab, alja yuba doro diriga ban nang eb, anyeganeb loboka byik 
dara, nimi yok nang eb nauba balamek. Dara nimi heng lumnya be hnon, 
Timeus mamnya, Bartimeus bek, pik gek sam moloro bulumok. 10:47 
Dara benedya kebok enyek, Nazaret mok ebnya, Yesus ara yabalamla ana' 
kebok dara, alda yuba nauba bii aboka, "Daud mamnya Yesus o, nak 
angoo yadyek senewane!" wenyaboka lel yabok. 10:48 Wenyek mimi 
nauba alak loblom aboka el ngaleklemek. Bok alda ngalenga' gouluwoka 


nauba bii aboka, "Daud mamnya o, nak angoo yadyek senewane!" aboka 
lelemok. 10:49 Anasa Yesus ara balamoka' ara sek loboka lebokja, "Wera 
alak yalom hululum!" hyok. Dara yok nang edya heng lumnya bek yalom 
aboka alak, "Anja ganya daboka seklom, alda anak yalom alamla," hyek. 
10:50 Dara heng lumnya bera, alja aklenga gwirib loboka, alda sekdo 
dorogoka, Yesus berem byuk. 10:51 Dara Yesus ara heng lumnya bek, 
"Anja dara, heka' hubnulul senelam do?" wenyaboka heibuk. Wenyek alda 
Yesus ak, "Neyung neklesilimnya o, nara henga gwelegoka eibsinya 
senemna!" hyok. 10:52 Wenyek Yesus ara alak, "Anda nak ganya dib 
senewanelema' adya, seleb merewalema' anasa, or balalom," hyok. Wera 
al wene sab-sab eneba, heng lumnya bera heng gwelegoka pe eibuukanya, 
alda Yesus balamok pik dobdo byuk. 


11:1 Wera sikda balameka' ara, Yerusalem heik berem Zaitun mein damak 
sam Betfage, Betania heikek lanal byik dara, Yesus ara alja yuba doro 
diriga ban nanga penya nang men binirum aboka boksuk. 11:2 Anya 
sikenek leboka' ara, "Ugunda men laga eer heikek enyek binirum. Wera 
ugunda men heik nong ok wekel borumun dara, nim abaksin pam anam 
gobenya anyek, nimi hnon meka' abakyaawanggumejja' pama geregemejja' 
anyek eibnerum. Dara, pam enyek soudya' loboka anyagan bo yanarum. 
11:3 Bok yok nang edya hekasa ban unulurum do aboka heibsjja dara, 
Wenelesilnya bedya nara anyek amla anasa dolonam henerum. Dara alda 
ono' berra onok bo bululum henemla anya'," hyok. 11:4 Dara sik penya 
nang era heikek biniboka, nim abaksin pam era pik gek e sindamak 
geregemeka' ak eibdek. Dara, soudya' lobel yabarek sab-sab, 11:5 nimi 
wene nim anyagan seklemeka' ara, sik penya nang ek, "Wei, ugunda heka' 
senewoka ban abaksin pam era soudya' loblerum do?" aboka heibsik. 1 1:6 
Wenyek sik penya nang era, Yesus adya wenyhenerum amoka' sunuwoka 
wenyherek. Dara anyagan seklemek nim era, or bo bururuk senewoka 
dogom hyek. 11:7 Wera sikda ban pam era Yesus ak bo yeiniboka, pam 
gwadyek ara, boksom gouluna' adya yangiyiwek dara, Yesus ara an eilib 
welewoka bukuk. 11:8 Dara Yesus ara, pam dubuk buku balamok dara, 
nimi hnonda sikja akleng enyek, pikek esona' diba' yangero balamek, hnon 


nim era embeng gal mekla' wak ab diboka bo yeindeboka pika yangaro 
balamek. 11:9 Dara nimi men mengewoka balamek nim eb, ono' emuk 
dobdo balamek nim eb dadya, erya hlaboka giboka lelemeka' ara, "Perobe! 
Imik Neyung ak giblenok e! Imik Neyung be si amba yoknya benera, 
peroba' dangalalul. 11:10 Nunja' neyung Daud alja wenewoka bo usina' 
yanalanya nera, peroba' ak ulumnamla. Anasa, im nongok anaba, alak 
giblenok e!" aboka lelemek. 11:11 Wera Yesus ara balamoknya nera, 
Yerusalem heik nong ok byuk dara, alda Imik Neyung gibna' ek wekok. 
Anya e lomok ara, alda oka pe nidya' kemero yabok bok, seleb iniwoka' 
anasa, alab, alja' obadya yuba doro diriga ban nang eb, neika' Betania heik 
sam byik. 11:12 Ampum maboka gwelegek dara, Yesus ab, alja mab ab, 
seleb Betania heikek ab lanawoka pikek balamek salek, Yesus ara 
gwaneng ok ubuk. 11:13 Wera Yesus ara mok so ab, ara gal mekla' hnon 
bolomoka' ak eibuk. Dara, alda gal doka hnon ulumlyek aboka, gal dam 
enyek an, oka biniboka kemelemok enyek, alda gal doka hnon 
eibnenggubok. Bok ban salek era, gal dok li lanawanggom adya, mekla' ok 
bolomoka' ak eibok. 11:14 Dara Yesus adya ban gal enyek an, "Wenyok 
moruwoka eimik eneba, anak ab doka hnon nim adya denggununjak," 
aboka lebok. Dara, alja ban wenyal yaboka' ara, alja yuba doro diriga ban 
nang eneba kebek. 11:15 Wera Yesus ab, alja yub dona' nang eb dara, 
Yerusalem heikek byik dara, Yesus ara seleb Imik Neyung ek bindiwoka, 
alda nimi rupiah amoma' ubdangoka, bona' dekoka ulumek nang ek yakal 
yabasuk. Amoma' uldan yangana' gal eb, yalma wining beiyiboka bukoka 
deklemek oulyang eb dara, alja dolub menegok. 11:16 Anya alda nim ara, 
Imik Neyung e erem pik, bona' bo dongoro yabana' ara mem hyok. 11:17 
Dara ono' Yesus ara anyagan longomek nim ek nekel yabookanya, 
wenhyoka' ara, "Bukuk momnya doboka' ara, Nadya e nera nidya' mok 
nim emba heng uboka molona' e henemak aboka momnya dobnenggubuk 
de? Bok ugunja danyek, malya nang edya murukna' oulyanga seleb 
geblum," hyok. 11:18 Dara, Imik Neyung yuba wa gaka' dub nang eb, 
yuba neksin nang eb dara, ban yub enyek seleb kebek dara, sikda Yesus ak 
heka' huboka obnemab do aboka pik elemek. Nimi nauba alja neklesuka' 
anyek, salya uru lelelanya senelemeka' anasa, sikda alak loka daboka, pik 


elemek. 11:19 Wera sin dangoka mil yabok dara, Yesus ab alja yuba doro 
diriga ban nang eb dara, nauba heikek ab lanawoka gobek. 11:20 Wera 
ampum ara, maboka gwelegeekanya, Yesus ab, alja yub dona' nang eb 
dara, luguna' nong enyek, wamok gal dam pik an yabek dara, gal era 
mekla' ak aba' ara moruwoka yarang anaba yalamoka' ak eibik. 11:21 
Wera danyek Petrus bera ampum so anyek seleb lemoka', anyek 
seimiwoka, alda Yesus ak, "Neyung neklesilimnya o, wera kendelom! 
Ampum anyek anja malya dalom amom gal era seleb yalawo!" hyok. 
11:22 Anasa Yesus ara sikinek, "Ugunda Imik Neyung ak hyak dib 
senelelulum! 11:23 Hnon ban ugunuk dib lebsin, Nimi hnon ban mein 
enyek an, Anda lokoka senenggom mek gwan lomok bul bilom! henemso 
dara, alda ganya eb menegoka, una' loboka, ban wenyhena' ara, aldib 
unuwanamla' ak senewoka ganya dib senewanamla dara, alsamba 
unuwanamla. 11:24 Ban nenesa, nara ugunuk wenyhenesin, Ugunda 
yoka'-yoka' amba heng uboka mololelum dara, nunda ban era seleb dib 
dobab senewolulum. Dara, anera ugunuk aldib unuwanesil. 11:25 Anya, 
ugunda heng uboka molowanamun dara, yok nim ek meknewanyok 
senemun dara, ugunja neyung be imik heikek ululanya bera, ugunja 
meknena' eneba doboka bobogosulula' aboka, unu seimbdangamunya nera, 
men meebdanalum, hyok. 11:26 Bok, ugunda yok nim eb malya 
uldalalumnya nera, meewanggunulum dara, wera ugunja neyung Imik 
Neyung beneba, ugunja malya una' doboka boboganggunusil," hyok. 11:27 
Wera Yesus ab, alja yuba doro diriga ban nang eb dara, Yerusalem heikek 
yek. Dara, Yesus ara Imik Neyung e erem pik kemero yabok enyek, yuba 
wa gaka' dub nang eb, yuba neksin nang eb, Yahudi dub nang eb, alak yek. 
11:28 Yeiniboka Yesus ak, "Anda hek damok migib edya ban nidya' ara 
unululam do? Anya, heknedya ban migib enera anak elegajok, enyek ban 
yoka'-yoka' ara unululam do?" wenyaboka heibek. 11:29 Anasa Yesus ara 
sikenek lebnesuka' ara, "Nababya saaboka ugunuk hnonok heibnesin dara, 
ugunda saaboka anya' aboka lebnumun dara, wera nababya damok enedya 
yoka'-yoka' ara unulamna aboka, ugunuk neknesin. 11:30 Dara, Yohanes 
be nimi meka dalasuka' ara, nim ek ab gom, imik heik ab unuwanalam 
amoka' ak ulumok gom? Wera anyeganyeba' aboka neknenulum," hyok. 


11:31 Wera anasa, sikda yuba saldalameka' ara, lebdekja, "Nunda muk 
heik ab henemab dara, wera alja nuk, dara hekasa ugunda Yohanes bek 
ara dib senenggululum do, henesil. 11:32 Bok nim ek ab hibyek!" aboka 
wenyabdek. Dara, nimi nauba ara, Yohanes bera aldib ununumna' lenya 
ulumla senelemeka' adya, sikda lok anasa, saaboka alak wenyhenggubek. 
11:33 Anya sikda Yesus ak, "Nunda elgom," hyek. Danyek Yesus adya 
sikenek lebsuka' ara, "Wera ugumbabya lobluma' anasa, nababya hek 
migib edya ban nidya' ara unulamna aboka, laga neknenggunusin," hyok. 


12:1 Dara ono' Yesus ara, sununa' adya sikenek nek einiwosuka' ara, 
"Nimi ben hnon anggur wa weboka mebgogowok dara, wa gokgobok 
nidya' leka' dob ganagamok. Dara, gal dok meka londelemnamna aboka, 
soko lokookanya, we sekna' e hnon imik moruwoka sobok. Ban seleb 
dara, nimi wa wen nang eboka welemnelum aboka, lebgogowok dara, alda 
yok mok sokok byuk. 12:2 Wera gal dok li yenewok dara, alda alja wa 
wenya be hnon gal doka wa wen nang ek ab, sikenek ab bo yananelem bar 
aboka orugok. 12:3 Bok an orugoknya bera yalamok enyek, wa weboka 
memelemek nang edya, saboka olomeka' ara, or nong baneng binilam 
aboka ob yakek. 12:4 Dara ono' anggur wa damnya bera, ono' yoknya bek 
sikenek bilom aboka orugok. Wera benebabya, wisa golom-golom aboka 
saboka olomeka' ara, derewoka wabek. 12:5 Dara wa damnya bera, 
yoknya bek ono' binilam aboka orugok. Wera benera hyak diba' owek. 
Dara yoknya yalamna nang era, hnon nang era embenga' saboka olosik 
bok, hnon nang era hyak diba' obek. 12:6 Wera wa damnya bedya alja 
yoka' nong me, wana' ulumok me nek hnonok lobonggok. Anya wera alja 
dara, nadya me yoka' nong ak anasa, mem senewanamak senewoka, sidya' 
nong ara, me nenyek sikenek binilam, hyok. 12:7 Bok wa meewoka 
ulumek nang era, sik moumen wenyabdek, me ara alja misa' dobnelanya. 
Anasa nunda alak obibya' adya, benedya misa' era nuk dobnemab, 
wenyaboka lebdek. 12:8 Dara sikda me nen saboka olomeka' ara, 
somogok dara, anggur wa leka' betyik sam doboka bobogek," hyok. 12:9 
Wenyabgogowok dara, Yesus ara Yahudi nang ek heibnesuka' ara, "Wera 
wa damnya bera, heka' hubnamla senelum do? Wa damnya bedya 


unuwanalanya nera ban: Alda yeiniboka men wa weboka memelemek nang 
era, nidya' obnamlakanya, wa ara yok nang ek ugunja welelulum aboka 
lebnamla. 12:10 Ugunda ban yub en Imik Neyung yuba momnya doboka' 
ara, hnon eminggululum de? Nim e son nang edya lorob girik era, men 
beryiboka sunun girika dangoka ulumla. 12:11 Ban ununa' ara, Imik 
Neyung ak sam ab unulamla, wera nu hogung ak yok lok so' unulamla' 
nong ara, al an! wenyaboka momnya dobok," hyok. 12:12 Wenyek 
Yahudi dub nang edya dara, Yesus adya ban sunuwoka lebok yub era, nuk 
lelesil senewoka ella deka' anasa, Yesus ak salawoka heng goubnoba' 
senewoka ulumek. Bok, nimi nauba ulumeka' anyek lok anasa, sikda alak 
or lobeekanya, yokok sam byik. 12:13 Bok ono' dub nang edya, Parisi 
nang eb, Herodes bedya wa welemek nang eb, Yesus ak sene benewanoba' 
aboka alak bululum aboka orugeisik. 12:14 Dara sikda Yesus ak 
yeiniboka heibeka' ara, "Neyung neklesilimnya o, anda malya nimi nidya' 
hiboka pe neklesilim, hnon nang edya yub era malya senewoka jakman 
ganya bonggululama' anasa, wera anda Imik Neyung adya soko nim 
unuwanok senelamla' damok ara pe neklesilim. Anasa neyung, dubnya 
Kaisar bek soko amba rupiah eleganesibya dara, perob gom, orok gom? 
Anasa nunda deklemnesibya gom, orok gom?" wenyaboka heibek. 12:15 
Wera Yesus ara, sikja sene heibeknya nera seleb ella ubsuukanya, alja 
sikenek lebnesuka' ara, "Ugunda hekasa nak ara sene sunulunulum do? 
Wera ugunda rupiah hnon, na kendenemna' anasa, bo yoululum," hyok. 
12:16 Dara sikda bo yek. Dara, Yesus ara, "Anyeganara heknedya sununa' 
eb, momnya dona' eb ulumla do?" aboka heibsuk. Dara, "Kaisar dubnya 
wenesinya benya'," hyek. 12:17 Anasa, Yesus ara sikenek lebsuka' ara, 
"Wera anasa, Kaisar dubnya wenesinya bedyinya nera, dubnya Kaisar bek 
elegolulum. Anya, Imik Neyung adyinya nera, Imik Neyung ak 
elegolulum," hyok. Dara sikda alja wenyaboka neksuka' anyek, sikda hyak 
loka dabsuk. 12:18 Wera ono' Saduki nanga hnon Yesus ak heil yeilimek. 
Ban nang enedya dara, seleb somogamna nim era eimik ono' suboka 
buknenggunumak alamek nang. 12:19 Dara sikja Yesus ak, "Neyung 
neklesilimnya o, Musa bedya nuk an momnya doboka elegosuka' ara, Nimi 
be hnon gela doledyok me beilina' loboka somoganamla dara, alja weis 


edya lo somogalya gel gen doboka, somogelenya benesa me beib 
lunuwanamla', wenhyok," hyek. 12:20 "Wera, al kabo nang era nimi 
sekbadya nang ulumek. Yandonya bera gela doboka, me beilina' orok bok, 
somogok. 12:21 Dara ono', ana beremnya bedya gel genyek dobok bok, 
beneba me bellina' orok bok, somogok. Dara ono' ana winilinya bedya 
dobok. Wera ono' beneba me beibla henggonggom somogok. 12:22 Dara 
al sik nang yila' nidya' unubdibigemeka' ara, sekbadya nanga nidya' ara me 
beibnenggonggom somogeekanya, gel geneba sidya' dakoka somogok. 
12:23 Anasa wera, nimi sekbadya nang dara, seleb nidya' nang neik gel 
genyek domek bok anasa, nimi suboka buknemak sum era, gel genyek 
dara, heknedya gel yoka' danamla do?" wenyaboka heibek. 12:24 Wenyek 
Yesus adya sikenek, "Ugunda Imik Neyung migib ab, Imik Neyung yuba 
momnya doboknya nera elgom ululuma' adya, wera ugunda ganya ongo 
ibsuk nang ek ululum. 12:25 Anasa wera, embenga' suboka buknemak sum 
era, nim ara gela nenya doldanggulumnemak bok, imik heikek lero nang 
eneso' anyek, ulumnemak. 12:26 Alda nimi somogamna nim embenga' 
suboka buna' ak sam amba dara, ugunda Musa bedya gal ek uk boka' ok 
singilimoka' amba leboka, momnya doboka' ara hnon eminggululum de? 
Dara ban momnya doboka' ara, Nara Abraham bedya Imik Neyung, Ishak 
bedya Imik Neyung, Yakub bedya Imik Neyung ulumna, aboka lebok. 
12:27 Anasa Imik Neyung ara seleb somokdob nim edya' Imik Neyung 
unggulumla. Alda nim embenga' ulumak nim edya' Imik Neyung ulumla. 
Ugunuk danyek hyak ganya ongo ibdoba' nong ak ululum!" wenyhesuk. 
12:28 Dara nimi be hnon Yahudi yuba neksinya bek yeindeboka, sik 
Yesus ab, Saduki nang eb, yuba saldalameka' ak kebok enyek, Yesus ara 
Yahudi nang edya alak heibeknya nera pe leboka' ak eibuk. Dara alda 
Yesus ak, "Neyung o, wenena' yub ara nidya' perob bok, har yub erek 
hyak dib nongnya nek ulumla do?" wenyaboka heibuk. 12:29 Anasa Yesus 
adya benyek an leboka' ara, "Hyak men nonogoka dib nongnya ulumla yub 
era, Wei, ugunda Israeli nim o, keblulum e! Nunyja' wenelesilnya Imik 
Neyung ara, hnonok ok ulumla. 12:30 Anja' neyung Imik Neyung ak ganya 
gebman wana' ululom, anja nong una' gebman wana' ululom, anja ganya 
seimina' gebman wana' ululom, anja migib gebman wana' ululom, hyok. 


12:31 Penenya nera, Andam nang an nong ak wana' uldalalam sok, anja! 
yok mim ek unu wana' ululom. Ban penya yuba damok danyek, hyak dib 
nongokanya, yoknya nera or soba' so ak ulumla," hyok. 12:32 Dara ono' 
yuba neksinya bedya Yesus ak, "Neyung neklesilimnya o, anda aldib 
bekna' nong leblam! Imik Neyung ak alak hnonok ok ulumlakanya, yoknya 
nera orok, al alak ok. 12:33 Wera, Imik Neyung ak ganya gebman wana' 
uboka, ella una' gebman adya hnon wana' uboka, ono' migib gebman adya 
hnon wana' uboka, ono' anja yok nim ek an damnya wana' uldalalam sok, 
unu wana' ulumnelam dara, perob nongnya nera an, alda Imik Neyung 
amba pam oboka be1yiboka, yoka'-yoka' mdya' giboka eleknanya 
nenegom," hyok. 12:34 Dara ono', Yahudi yuba neksinya bera pe leboka' 
ak eibuk dara, Yesus adya benyek an, "Anda Imik Neyung me dang 
meknewalam," hyok. Ban nen seleb dara, eimik era yok nim era ganya igin 
anasa, Yesus ak yoka'-yoka' hnon heibnenggubek. 12:35 Wera ono' Yesus 
ara anam Imik Neyung e erem pik yuba lelesuukanya, lero heibnesuka' ara, 
"Yahudi yuba neksin nang edya, Kristus ara Daud bedya me alamaknya 
nera, harsonya nek lelemak do? 12:36 Nenesa dara, Daud bera Imik 
Neyung Geisinya gologomoka' adya lebokja, Wenelesilnya bedya, nadya' 
wenelenelnya bek leboka' ara, Anda nadya' sirik soruk sam bulumena' 
moruwoka, anja isa' nang era, nadya anja' yan damumduk sam bo 
yanenggen, wenhyok," hyok. 12:37 "Dara, Daud beneba alak wenenanya 
hyok bok anasa, Daud bedya me heneseng dara, harso danamso do?" 
hyok. Dara nimi nauba longomeka' ara, Yesus adya neklesuka' anyek, 
ganya goluwoka kelemek. 12:38 Wera Yesus ara yuba neklesuukanya 
leboka' ara, "Nimi Yahudi yuba neksin nang enyek, waren akleng 
ongowoka, dekna' gasa' pik sekdo yabalameibya enyek giblisinok 
senelemak nang ek ara, pe keebdaboka ulululum. 12:39 Anya hnonda, 
Yahudi nim edya yub dona' ek ara, sikda men nonogoka bukoka, masa 
senenggoma' delemna' ak ara, men laga eibsinok senena' ak bulumak. 
12:40 Sikda you gelewa edya e nenyek si hnoum aboka, Imik Neyung ak 
yuba warena' leboka heng uboka mololomak. Dara ban nenesa leboka, 
Imik Neyung adya igina kwena' ara, sikenek hyak nauba' dobnemak," 
hyok. 12:41 Dara yok sum enyek, Yesus ara nim Imik Neyung amba 


rupiah doronglomeka' ak mokso bukoka, huru doronglomak do aboka, 
kemelemok. Dara, nimi bona' dub nimi gong era rupiah nauba 
doronglemek. 12:42 Bok neikek anara, gela hnon yougel gek yeiniboka, 
hyak mek rupiah enyek penya makoka doronggok. 12:43 Anyek eiyiboka, 
Yesus adya alja yuba doro diriga ban nang ek anyagan yoululum aboka, 
sikenek, "Nara ugunuk dib lebsin, yok nimi gong dara, or mek so 
doronggak bok, ban yougel genyek, hyak nauba ak doronggamla. 12:44 
Nimi gong dara, nauba ulumla' ak ab bok loboka doronggak bok, ban gel 
genyek dara, alba dena' amba boka' anyek, alak an ululanya nera nidya' 
gobdo doronggamla," wenyaboka lebok. 


13:1 Wera Yesus ara Imik Neyung ek ab goboka yabok dara, alja yuba 
doro diriga bannya be hnonja Yesus ak, "Neyung neklesilimnya o, ban 
weiboka sorob girik mel-mel ana' eb, an sorob e danyek, hyak perob nong 
anyek kendelom," hyok. 13:2 Anasa Yesus ara alak, "Wera anda ban 
senenggoma' pero sorob e danara eiyilam goma? Wera ban denewoka 
sorob girik danera, hnon girik era go' yok girikek denewanggunumla, 
nidya' ara golowoka denghenemla' ak umla," hyok. 13:3 Yesus ara ono' 
Zaitun meinik sam biniboka, Imik Neyung ek sam kemero bulumok salek, 
Petrus beb, Yakobus beb, Yohanes beb, Andreas beb dara, sikbeyoka' 
Yesus ak heibek, 13:4 "Dara nuk wenyhenesilim, hek sum ek anera 
unuwanamlekanya, ban nidya' dengabdaknamla' amba dara, bekna' diba' ara 
hek damok ek lanawanamla do?" wenyaboka heibek. 13:5 Anasa Yesus 
ara sikenek, "Ugunuk hnon nim edya sonda' amba bobnenewoka lebsijek 
anasa, keeboka ulululum! 13:6 Eimik dara, nimi gong nadya si nek 
sibdangoka yanamaakanya lebnemakja, Alda na an, wenyaboka nimi gong 
sonda' leboka bobnenewanamak. 13:7 Anasa ugunda mal irr ana' gom, 
nimi nauba malya ura obdangdo yabalamak an yuba kebnelum dara, ganya 
oldanggom, mem. Ban yoka'-yoka' nidya' ara men unuru yabalemnamla, 
bok nera anam sidya'anya goma'. 13:8 Dara yok mok soko nim edya, yok 
mok soko nim ek mala boboka, nauba obdangdo yabalemnemak. Mok 
soko me sogouma' dorogoka, gwaneng oka' lanawanamla. Dara ban 
yoka'-yoka' unulumnamla' nidya' ara, wenyok yok un salek dorowonuna' 


aboka, anam ganya okna dabna' lanab eimiwanamla' ara an." 13:9 "Bok ban 
ugun nong ara, pe keebdaboka ulumnelum! Eimik era ugunda yub amba 
yana lelesin nang ek dob elegoka, ugunda Yahudi nim edya yuba don e pik 
saboka olomnesak. Ugunda nasamba leboka, mok soko dub nang ek hnon, 
wenesin dub nang ek hnon, sik hougunguk laga nasamba yub enyek 
sikenek lelenoka' aboka, unulumnesak. 13:10 Bok Imik Neyung adya' 
perob lero yanggan yub ek dara, mok soko me nidya' men leb elekdo 
yibinimak. 13:11 Dara ugun nong ara henga geregoka, giliwoka bo 
biniboka, yok nang soruk ak dob eleganasak dara, nunda heka' huru yuba 
sabnemab senewoka ganya daldom-daldom ana' ara mem. Ugunja ganya 
doboka sabnenggunulum, alda Imik Neyung Geisinya adya sabnelabok 
anasa, wera ban salek enyek anak eleganenggela' sunuwoka, yub enyek or 
wenyhenelum. 13:12 Nimi be hnon alja' meneng hem benyek, yok nang ek 
or obnelum aboka dob eleganamla. Dara neikik, be hnonja ala! me ak 
unuwanamla. Hnonda meneng mab edya, sikja genonga neyung ak 
obdangoka yuba dil balamejja dara, hnon diba' olomnemak. 13:13 Ugunda 
nadya si nenesa leboka, nimi nidya' ara ugunuk lek senelemnesak. Bok ban 
nidya' unuldalamejja hnoum an siklewoka bulumlya' ara sidya' daknamla 
dara, benyek eimik era blebnamla," wenyaboka neksuk. 13:14 "Ugunda 
eimik era, yu una' hwam malya' ara unuwanggunumso senemejja' ak 
seknamla' eibnelum dara, nimi Yudea sokok ulumejja nim era mok soko 
meinik sam men doknol balanok. Anya ugun eimiwanemun nim era, pe 
semiwanalum. 13:15 Nim e dub pik buru yabalamejja nim era, yoka'-yoka' 
e lomok ulumlya' anyek hnon dobnuna' aboka, e lomok wekna' ara mem. 
13:16 Anya wak beiyik sam ulumejja nim era, ek aklenga dol yanggana' 
ara mem. 13:17 Ban unuwanamla sum nong enyek, nimi gela me bomejja 
gelewa eb, me anam moma dinilemejja gelewa eb dara, hyak okna 
dabnamla! 13:18 Ban nidya' lebnanya danera, moka yanggan li nenyek 
unuwalyek aboka, ugunda heng uboka mololelulum. 13:19 Wera ban 
yoka'-yoka' okna dabnesil salek yanamla sum era, Imik Neyung adya anam 
soko ullilimok sum enyek moruwoka, wen an ulumab salek, anya ono' 
eimik hnon sounuwoka unuwanggunumla igina kwelisina' enyek, hnon 
meka' unuwanggubuka' anyek lanawanamla. 13:20 Anasa Imik Neyung ara 


buruma' nenewanggunumso dara, wera soko nim era, go' hnon 
ubnenggunuseng. Bok Imik Neyung adya, alja weboka dobsuk nim emba 
leboka, mek buruma' nenewanamla." 13:21 "Ban unu malya nenewanesil 
sum era, yok nim edya ugunuk yeiniboka, kendululum, nimi blebsina' 
dubnya bera anyagan ulumla goma, kendululum, alda ono sam ulumla 
henesak dara, dib lebsak senenggom mem. 13:22 Anasa wera, eimik era 
sonda' anasa nara mimi blebsina' dubnya, nara ununumna' lenya ulumna 
henemak nang era, nauba lanawoka, sikja dara, nimi hnon weboka dobsuk 
nim ek bobnenewoka sonda' lebnemeibya' ak men aboka, yoka'-yoka' 
nauba bekna' eneba unuro yabalemnemak. 13:23 Ban yoka'-yoka' mdya' 
anam unuwanggumlya salek, nadya men orowek nidya' neksina' anasa, pe 
keeboka ulumnelum," hyok. 13:24 "Wera igin yaka' damok 
unubgogowanamla' seleb dara, eimik era heng ara guna' danamlakanya, 
wala' ara dilina' yebnenggunumla. 13:25 Dara ono' gura' nidya' imik ara 
sokok sam malyingginiboka, imik sam migib ulumla' nidya' ara 
borom-borom henemla. 13:26 Ban ane sum enyek, nimi diba' me nera im 
pik uboka, alja' senenggom migib senedya' gebman si imik nenena' ab, 
yanggalya' ak eibnemak. 13:27 Dara ban salek era, alda alja lero nang ek 
binilum aboka oruganesilikanya, alja weboka dobsuk nim era sokok an 
pika dombadya, soko dakalongna' ak ab ara, im dakalongna' ak ab eboka 
bo yanalum aboka oruganesil." 13:28 "Ara gal ek sunuwoka lebnamna' 
damok enyek pe kebnelum! Ugunda ara gal era soruka peboka ondoka 
buruwoka sangal yaban dara, wera gal dok li' ara seleb oka dal senewoka, 
ugunda ella ululum. 13:29 Anasonya neikek, yoka'-yoka' nidya' gigiwoka 
unuro yabalya dara, wera yanamla salek era seleb pik sindamak senewoka 
ella ubnelum. 13:30 Nara dib lebsin! Ban nidya' gigiwoka unuwanamla' 
ara, anam unuwanggumlya dara, wen an ulumak nim era nidya' 
denghenggunumak. 13:31 Im ab soko ab dara denghenelabok, nadya yub 
ek dara, denghenggunumla," hyok. 13:32 "Ban nidya' unuwanamla' anaba, 
nimi hnon hek sum ek, hek jam ek unuwanamla' ara, hyak elgom ulumak. 
Imik heikek sam ulumak lero nang eneba elgom ulumak, alja me neneba 
elgom ulumla, alda Imik Neyung ok albeyoka' ella ulumla. 13:33 Hek sum 
unnuwanamla' ara, ugunda elgom ululum bok anasa, ugunda pe keeboka 


diri ulumnulum. 13:34 Sununa' ara, nimi be hnon yok heik binibnekanya, 
alja wa wen nim ek nadya' ara pe diri bo ulululum aboka, anda wa nenyek 
welemnelam aboka wa yok-yok elege balasil. Dara pik sindamak sam 
welelanya bek, anda pe welsinilelom aboka oruga balamla sok, ubnamla. 
13:35 Wera anasa, e damnya bera hek sum yanamla' ara, ugunda elgom 
ululum bok anasa, wera e damnya bera, alda sinik sam gom, inimnek 
dukdukanek gom, gweleknek yangman gom, henga doroklamla salek 
yanamla gom anasa, pe diri ulululum. 13:36 Alda yanggalya salek, ugunda 
hogunga malamuna' ak eibsilyek aboka, pe diri ulululum. 13:37 Nadya 
ugunuk an pe diri ulululum hesinya nenera, ono' nimi nidya' yok nim ek 
anaba, pe diri ulululum wenyalamna," hyok. 


14:1 Israeli nim edya' eillosina' amba bekna' sum, Paskah sum eb, welena' 
orok roti gwanenga den suma yenewanamoka' ara, anam lika penya ok 
lobonggok. Ban salek era, yuba wa gaka' dub nang eb, yuba neksin nang eb 
dara, Yesus ak gelelenga heka' uboka heng geregoka obnemab do 
senewoka pik elemek. 14:2 Bok sikja lebeka' ara, "Senenggom malya 
damoka gliboka beibibyek anasa, senenggom sum emba yoka'-yoka' 
meewanamak salek era, unuwanggunumab," abdek. 14:3 Wera Yesus ara, 
Betania heikek sam gororoma' adya malya uro delemoknya Simon bedya' 
ek sam dena' dero bukek bok, gela hnon yok. Dara, gel gera alda peroba' 
gen-gen song mek, nauba rupiah deklemek anyek, gokno hmeiyek bo 
yeiniboka, joboka, Yesus adya' huk dubuk sam yekel golulumok. 14:4 
Nimi wene nim anyagan ulumek nim era, anyek unulumoka' ak eibik dara, 
sikda yu ganya boboka lebeka' ara, "Heka' hublula' aboka peroba' ngikna' 
mek ara, bolol meneklamla do? 14:5 Ban mek enera gibna' hnonok amba 
dekna' dolomak rupiah anaso dekoka, ban rupiah era bona' garan ulumak 
nim ek eleganeseng!" hyeekanya, sikda gel genyek an nauba wabek. 14:6 
Bok Yesus adya, "Alda or unululul! Alda nak perobnya nenyek 
unululabok, ugunda hekasa alak ganya igina nenelelum do? 14:7 Bona' 
garan uboka araweisiseng senen nim era, ugun gangganek sam soba' 
ulumak. Anasa ugunda arawanob senewanesom dara, sikenek 
arawanasusum. Bok nak dara, ugunub soba' neika' unggulumnemab. 14:8 


Ban gel genedya unuwalnya nera, alja unuweisinya senelanya nera an 
unuwal. Ban gel genera nak soko loknenyaka' amba perob song mek enera, 
men orowek nadya nongok yek goluwanel. 14:9 Anasa, nara ugunuk hyak 
dib lebnesin, Mok soko me nidya' Imik Neyung adya' perob lero yanggan 
yuba lero yabalameyja heikek ara, ban gel genedya nak an unuwanela' 
anyek, alak bekoka alja si silimnemak," hyok. 14:10 Dara, Yesus adya 
yuba doro diriga ban nang, obadya nang ek ab, be hnon alja si nera Yudas 
Iskariot bera, yuba wa gaka' dub nang ek, Yesus amba, sikenek yuba 
diringgel byuk. 14:11 Nimi wa gak nang era, Yudas Iskariot bedya 
unuwanasin an yuba kebek dara, perob aboka, nauba rupiah deknenjab 
aboka lebek. Dara, alda pewalya sum donok, Yesus ak oblulum hununa' 
aboka, pik elemok. 14:12 Wera welenggom roti gwanenga den sum, men 
nong sum era, nim ara giboka domba pam oro yabalamek salek, Yesus 
adya yuba doro diriga ban nang era alak, "Anja dara, har sam ak Paskah 
sum ansamba meewoka beibneseng senelam do?" aboka heibek. 14:13 
Dara, Yesus ara alja yuba doro ban penya nang ek orugoka sikenek, 
"Ugunda nauba heikek sam burumun dara, nimi be hnon meka gweboka bo 
yabalenya bek eibnerum. Dara, benyek an dobol binirumukanya, 14:14 
wekel yabelya e, e damnya bek an, Neklesilnya bedya wenyamla, nadya 
yuba doro diriga ban nang eb, nab dara, har ek sam Paskah sum amba 
neika' denemab do, wenyamla, henerum. 14:15 Dara benedya imik sam 
peroba' senenggom e nenyek, orowek pero-pero meeb loboka, yoka'-yoka' 
nidya' ulumlya' anyek lebnesil. Anasa, ugunda anyagan nunda Paskah amba 
denemaba' ara, meewanasurum," aboka orugosuk. 14:16 Dara, ban penya 
yuba doro diriga ban nang era nauba heikek biniboka, Yesus adya sikenek 
anaso unuwanarum amoka' ara, gigiwok ak eibdeekanya, Paskah sum 
amba sikda meewoka unuwarek. 14:17 Wera immnek era, Yesus ab, alja 
obadya yuba doro diriga ban nang eb, anyagan yek. 14:18 Sikda anyagan 
bukoka dero balamek salek, Yesus ara sikenek, "Nara ugunuk 
wenyhenesma' ara, dib lebnesin, Ugun gangganek be hnon, nab neika' 
delenamnya bedya, alda nak obnenoka' aboka yuba dil bimmla," hyok. 
14:19 Ban wenhyoka' kebek dara, sikja ganya hyak suguwosuukanya, 
sikda be hnonok-hnonok Yesus ak, "Neyung o, ban nera nak danagom, 


goma?" wenyaboka heiru balamek. 14:20 Dara, alda sikenek, "Ugun 
obadya nang danyek, be hnon nab neik piringik delenamnya bedya, yuba 
dil bininel. 14:21 Anasa, aldib nimi diba' me nera, bukuk sam alsamba 
momnya dobok sok sunuwoka unuwanamla, bok yuba dil binilanya be 
nong anyek, alak hyak omom nonga danamla! Anasa, alda sokok an 
beilina' loseng dara, pemneseng!" hyok. 14:22 Wera sikda delemek dara, 
Yesus ara roti gwanenga dobookanya, perob aboka giboka, roti gwaneng 
en sob menegok dara, alja yuba doro diriga ban nang ek elegousuukanya, 
leboka' ara, "Wera nadya nong era ban, or doboka delelulum," hyok. 
14:23 Nen seleb dara, alda mek hmeiya doboka, perob aboka gibuk dara, 
sikinek elegosuk. Dara sikda nidya' ara mek hmeiya enedyok doboka dero 
byik. 14:24 Anya alda sikenek, "Nadya eneng era ban, Imik Neyung adya 
unubdanamab aboka wenyamok eneng era, nimi nauba amba yeksin. 14:25 
Nara ugunuk dib lebsin, Nak dara, ban anggur mek enera, denggulumnya' 
moruwoka, wenyoknya, Imik Neyung bedya' wenesin heikek sam ab, nara 
denemna," hyok. 14:26 Dara, sikda gibna bera hnon sebek dara, sikda 
Zaitun meinik sam byik. 14:27 Dara ono' Yesus ara hnon sikinek leboka' 
ara, "Yuba bukuk sam lero momnya dobokyja, Nara sik bo ulumnesilnya 
benyek obnamna dara, alja bo ulusilya domba era, doluwoka bokdanamak, 
hyoka' anasa, ugumbabya nak dib senen ganya era doboka gilib 
meneganamla. 14:28 Bok, nara seleb suboka embenga' buknya dara, nak 
men Galilea sam bilimnamna," hyok. 14:29 Wenyek Petrus bedya Yesus 
ak, "Yok nang ek dara, aldib ganya gilib meneganalabok, nak dara, meka' 
unuwanggunumna," hyok. 14:30 Anasa Yesus adya Petrus bek, "Nara 
anak dib wenyhenenggen. Sumen imimnek era, ayam yub anam li penya 
ngoubnenggumlye salek, anda nak sonda' amba li winilya bobnenewoka, 
benera naba elnya goma' henelam," hyok. 14:31 Bok Petrus bera hyak 
yeiriwoka, "Nara anab neika' somogananama' anaba, nara anak elgom 
ulumna henggunumna," hyok. Dara ono' yok nang eneba neikso al wenyab 
ligiwek. 14:32 Wera Yesus ab alja yuba doro diriga ban nang eb dara, 
balameknya nera, Getsemani alamek sokok sam byik. Dara, Yesus ara alja 
yuba dona' nang ek, "Nara heng uboka molol bilimnya salek era, ugunda 
anyagan or diri bulunululum," hyok. 14:33 Dara Yesus ara, Petrus beb, 


Yohanes beb, Yakobus beb, neika' binimab aboka eboka bobsuk. Dara, 
alda ganya loka daboka ingmuna bere-bere balamok. 14:34 Anasa Yesus 
ara sikinek, "Nara hyak ganya angoo senewanakanya, somogamen ganya 
beibnela' anasa, ugunda anyagan uboka, kemero diri ulunululum!" hyok. 
14:35 Dara Yesus ara mek mok so biniboka, sokok eilib maboka, heng 
uboka mololomok. "Wera or dara, ban salek era nak ab gomowolul," 
aboka mololemok. 14:36 Alja mololomoka' ara, "Neyung o, wei, neyung 
o, anda yoka'-yoka' ak dara, unuwanasoma' ok. Ban mek hmeiya ara, nak 
anyeb dobnelam bok, nadya ganya edya anaso unuwanaso senenenya nek 
unuwalyek, alda anja senemenya nenyek or unuwotnulul," aboka 
mololomok. 14:37 Seleb dara, alda yuba doro diriga ban nang ek 
samawoka onok yalamok enyek, sik winilya dara, hogunga mameka' ak 
eibsuk. Anasa Yesus ara Petrus bek, "Simon o, anda hogung malalam de? 
Diri bun dara, jama hnonoka' anaba, okna de? 14:38 Ugunda nimi 
sunulyamasina' lomok sam malyinggumunuk aboka, diri ubdangoka, heng 
uboka mololdalalulum. Ganya ak dara, pe unuwanamso bok, nong ak dara, 
hmeng ulumla," hyok. 14:39 Dara ono' Yesus ara loboka, men molomok 
molona' enyek, onsok saaboka molol byuk. 14:40 Wera ono', alda onsok 
yalamok enyek, sikda heng igina berewosuka' anasa, hogung seleb 
mameka' adya, alak heka' henoba' goma' aboka yuba sab eleganggubek. 
14:41 Wera Yesus ara, ono' saaboka li winilinya yeimiboka' sikinek, "Or 
malye, hogung maboka dek-deka soblulum. Or seleb e. Kendululum! Nimi 
diba' me nera doboka malya una' nang soruk eleganamak salek era, wera 
seleb oka dal. 14:42 Wera binimaba' anasa, lanawolulum. Nak obnelum 
aboka yuba dil bililanya bera, seleb oka yanggala' anasa, binimab!" 
wenyaboka eboka bobsuk. 14:43 Yesus ara anam yuba salamok sab-sab, 
alja obadya yuba doro diriga ban nang ek ab, ben hnon Yudas alameknya 
bera lanawok. Dara parang ab, dolukna' gama' ab, bomek nang enera, 
sikda yuba wa gaka' dub nang eb, yuba neksin nang eb, Yahudi soko dub 
nang eb dadya, henga goubnelum aboka orugeisik nang eb, Yudas beb 
neika' yek. 14:44 Wera yuba dil bilimoknya bera, orowek sikinek banyek 
wenyasuk, "Nadya songa diniwoka gibnennya bera, wera alda an. Anasa, 
ugunda benyek henga goubnelumukanya, alda pe bo yanalum," 


wenyabgogomok. 14:45 Anasa alda anyagan seleb yok dara, alda men 
Yesus ak biniboka, "Neyung neklesilimnya o!" hyookanya, uruma meka 
hmobok. 14:46 Dara neika' yeilimek nang era, Yesus ak soruka salawoka, 
henga goubek. 14:47 Bok be hnon anyagan yuba dona' nang olowoknya 
bedya, yuba wa gaka' dubnya alja wa wenya bek, gabo doboka o mekla' 
anyek garawok. 14:48 Anasa Yesus ara sikenek, "Ugunja dara, nara yu 
hwam dubnya senenulumukanya, parang ab dolukna' gama' ab, nak henga 
goubnenoba' aboka bo bo yeililum de? 14:49 Li soba' nara ugunja' hogung 
ak, Imik Neyung e eremek sam yuba neklesin dara, ugunda nak henga 
goubnenggulunulum. Bok, Imik Neyung yuba momnya doboka' anyek, 
gigiwanamla' anasa, or malye," hyok. 14:50 Dara, alja yuba doro diriga 
ban nanga nidya' ara, alak loboka, yok-yok sen-senem abgokek. 14:51 
Alda nimi goubenenya ben hnon, wameldana' adyok nonga 
llibdangamoknya bek, Yesus ak dobgiga balamok. Dara sik yok nang 
edya, alak henga goubnoba' ul yabek, 14:52 bok alda lilibdangamoka' ara 
gwirib loboka, nong baneng yeiri byuk. 14:53 Dara Yesus ara yuba wa 
gaknya senenggomnya bek sam bo byik. Dara, yuba wa gaka' dub nang eb, 
yuba neksin nang eb, Yahudi soko dub nang eb dara, nidya' anyagan 
longomek. 14:54 Bok, Petrus bera mok ab keebgiga balamoka' ara, yuba 
wa gaka' dubnya bedya' eremek sam biniboka, yin bona' nang eblaboka 
neika' uka beiyimeka' ak sam lekeldalamok. 14:55 Wera yuba wa gaka' 
dub nang gong eb, nimi yan lelesina' dub nang eb dara, Yesus adya malya 
uboka' bekna' diba' anyek elemek bok, unuwanasengnya hnon meka' 
eibnenggubek. 14:56 Nimi nauba e yeiniboka, aldib malya ulumla aboka 
sonda anasa wenyalamek bok, sikja lelemeknya nidya' ara, salya' 
ourubdangoka leldalamek. 14:57 Dara, nimi wene nang sekoka, sonda' 
anasa bobnenewoka aldib malya ulumla aboka ban unu miniwek, 14:58 
"Nunja kemouba' ara, ban benedya wenyalamokyja, Nara Imik Neyung e, 
ban nim adya solomeknya nera, golowanamnakanya, nimi soruk adya 
songgulumaknya nenyek, lika winilya ok sobnamna," wenyalamok aboka 
miniwek. 14:59 Bok nang nenedya wenyaboka lebeknya neneba, bekna' 
dangal binggubuk. 14:60 Wenyek Imik Neyung yuba wa gaka' dubnya 
bedya, nimi nidya' gangganek sam sekoka Yesus ak, "Anak an nidya' 


unulamla aboka yana kiboka lelenjaknya nera, har so do? Anda orok aboka 
yuba doro sanggululam de?" aboka heibuk. 14:61 Bok alda gobdo 
gelegoka, yuba meka' doro sabnenggumok. Wenyek Imik Neyung yuba wa 
gaka' dubnya bedya Yesus ak saaboka, "Anda nimi blebsina' dubnya, 
Kristus, peroba' ak ululul senelemaknya bedya me de?" aboka heibuk. 
14:62 Wenyek Yesus adya leboka' ara, "Benera na an! Nimi diba' me nera 
imik migiba' ululanya bedya' sirikek sam buknamlakanya, deba' ganggan 
pik uboka yanggalya dara, anda eibnelam," hyok. 14:63 Dara, Imik 
Neyung yuba wa gaka' dubnya bera, alja boksom gweldek menegoka 
leboka' ara, "Yok laga aldib unuwok an nang era, heka' amba hnon 
ebnamab? 14:64 Aldamnya Imik Neyung si malya nenelamla' damok ara, 
ugumba yok okoka keblum. Anasa, ugunja dara, heka' senewolum do?" 
hyok. Dara sikda nidya', "Or obnok," hyek. 14:65 Dara nimi wene nim 
era, Yesus ak gamala' solob goluwoka, alja heng ara, akleng adya 
norowoka soruk adya olomeekanya, lelemeka' ara, "Wei, ununumna' lenya 
o, anara heknedya olonggel do?" aboka lelemek. Anya, yin bona' nang 
edya' anaba, soruk wabna' adya olomek. 14:66 Ban salek era, Petrus bera 
anam erem damumduk sam seklemok. Dara, Imik Neyung yuba wa gaka' 
dubnya bedya, alja ek wa gel ge hnon anyagan yok. 14:67 Yeiniboka, 
Petrus bera anam uka lekeldalamoka' ak eibuk dara, hogunga pe keeboka 
lebokja, "Ambabya Nazaret mok ebnya Yesus beb, neika' ulurumnya 
benya'," hyok. 14:68 Bok alda sonda' amba leboka' ara, "Nara ella 
unggulumnakanya, anja leblamnya nera, anyek lebla' senewanggubna," 
wenhyok. Dara, Petrus bera anyaganera loboka, e sindamak pikek sam 
byuk. Ban salek enyek, ayam yuba ngoubuk. 14:69 Dara, on gel gera 
Petrus bek ono' eibuk dara, alda anyagan longomek nim ek an, "Ban 
benera, sikinek abnya hnon an," hyok. 14:70 Bok Petrus bera, sonda' amba 
hnon gunuwoka orok hyok. Ono' mandewanggonggom anyagan seklemek 
nim edya, Petrus bek, "Anda Galilea mok ebnya bek anasa, al ambabya 
sikeneb neika' ululumnya benya'!" hyek. 14:71 Dara, Petrus bera mema' si 
sibuka wenhyok, "Ugunja lelelumnya bera, nara elgom ulunanya bek 
lelenulum!" hyok. 14:72 Dara al wene sab-sab, ayam yuba penenya 
ngoubuk. Wenyek Petrus bera, Yesus adya alak men danyek, "Anda ayam 


yuba li penya ngoubnenggulyebok, anda nak sonda' amba lika winilya 
bobnenewoka sonda' lebnenelem," amoknya nek seiniwok. Anasa, alda 
anyek seiniwoka, goukdik-goukdik aboka nauba engewok. 


15:1 Hyak luguna' nong dara, yuba wa gaka' dub nang eb, Yahudi dub 
nang eb, yuba neksin nang eb, yuba yana lelesin nanga nidya', ban nang 
dara, unuwanamab aboka yuba seleb sabek. Dara, sikda Yesus ak henga 
geregoka bo balameknya nera, Pilatus bek bo elegel byik. 15:2 Dara 
Pilatus bera Yesus ak, "Anda Yahudi nimi dubnya ululam de?" wenyaboka 
heibuk. Wenyek Yesus ara, "Alan, anja leblam an," hyok. 15:3 Wenyek 
yuba wa gaka' dub nang era, alak sonda' amba malya unulamla aboka, 
yoka'-yoka' nauba yana kiboka lelemek. 15:4 Anasa Pilatus bera Yesus ak 
hnon, "Anak yoka'-yoka' nauba yana kiboka lelenjaknya nera eryilam de? 
Anasa anda, nera aldib, nera orok, aro lebnenggunusom de?" aboka 
heibuk. 15:5 Bok Yesus ara, anam hyak meka' yuba doro sana' orok 
anasa, Pilatus beneba alda hekasa do senewok. 15:6 Wera Yahudi nm 
edya perob sum yenewana dara, nimi nauba yok nim edya yuba saboka, 
benyek henga lobnesilim aboka molowan dara, henga geregoka beiyimna 
nang era lobol lolosuk. Dara ban anaso ununanya nera, soba' unulusuk. 
15:7 Wera ban salek era, nimi heika doluwoka oldalamek sum enyek, nim 
omeka' anasa, be hnonda Barabas beb, ono' yok nang eb henga geregoka 
beiyimek. 15:8 Anasa nimi nauba longol yeiniboka, unulusilima' sunuwoka, 
be hnon nunsamba henga lob lobsilom aboka molowek. 15:9-10 Yuba wa 
gaka' dub nang danera, hman ganya boboka, Yesus ara doboka elegel 
bilimeka' ella umoka' anasa, Pilatus bedya nimi nauba longomek nim ek, 
"Wera Yahudi dubnya benyek, ugunsamba henga lob lobnesin de?" 
wenyaboka heibsuk. 15:11 Bok yuba wa gaka' dub nang era, yok nim ek 
wenewoka Pilatus bek nunsamba dara, Barabas benyek henga lob 
lobnelam henelum aboka orugeisik. 15:12 Wenyek Pilatus bera nimi nauba 
longomek nim ek, "Ugunja Barabas benyek, nunsamba henga lob lobsilom 
hulum dara, Yahudi nimi dubnya alalumnya bek dara, heka' hubnamna 
do?" aboka heibsuk. 15:13 Dara sikda, "Alda bera, oboka gal ak 
glabnok," aboka yeiriwoka lelemek. 15:14 Wenyek Pilatus bera sikenek, 


"Bok alda heka' ak meknewok do?" aboka heibsuk. Bok nimi nauba 
longomek nim era, "Alda bera, oboka gal ak glabnok," aboka ono' nauba 
yeiriwoka lelemek. 15:15 Anasa, Pilatus bera nimi ganya hekiyiwosunun 
senewoka, alda Barabas benyek siksamba henga lob lobsuk. Bok Yesus 
bek dara, legebna' adya legeb-legeba obeekanya, oboka gal ak glabnelum 
aboka doboka elegousuk. 15:16 Dara Yesus ara yin bona' nang edya 
doboka bo balameknya nera, mok soko dubnya bedya' ek bo byik. Anya, 
yin bona' nanga nidya' ara, mamaganalum aboka wenyabdangamek. 15:17 
Dara, sikja Yesus ak mouk dok boka' akleng ongoyiwoka, gal si henga 
gwanewoka Yesus adya huk ak gwaragiyiwek. 15:18 Anya, sikda Yesus 
ak nauba sonda' amba giboka lelemeka' ara, "Yahudi nimi dubnya o, perob 
aboka gibjab," alamek. 15:19 Sikda Yesus adya' huk ak gama' adya 
saboka oboka, gamala' nauba solob gouluwoka, ono' sene alak nauba 
oumuwoka giblemek. 15:20 Wera nauba sene seleb wenyabgogowek dara, 
mouk dok boka' akleng ongiyimeka' ara gwiriwoka, alja' yoka' akleng 
ongiyiwek. Dara wera, oboka glabnoba' aboka, doboka bo gobek. 15:21 
Wera obnoba' aboka pikek bo bek dara, nimi be hnon, Aleksander beb, 
Ufus beb dadya sikja' neyung, Kirene mokek abnya, Simon benyek, mek 
heikek aba' ara nauba heikek yanggoka' anyek, duka' lolowoka, Yesus ak 
oboka glabnemek gal ek bobnelam aboka orugek. 15:22 Dara, Yesus ara 
bo balameknya nera, mok soko meina, si ara Golgota, nunja yub edya 
dara, "Huk yanggol mein," alameka' ak sam bo byik. 15:23 Wera anyagan 
bo byikek ab dara, anggur mek ab, sik mek ab meemeka' anyek, Yesus ak 
elegek bok, dogom hyok. 15:24 Anya Yesus ara oboka gal ak seleb 
glabek. Dara, alja aklenga gwiriwoka domeka' anyek, heknyek dobnamla 
do aboka, yina bomdewoka ulumek. 15:25 Yesus ara luguna' henga ikil 
yalamla jam sembilan anyek, oboka gal ak glabek. 15:26 Dara, anasa 
omab ana' diba' ara, "Yahudi dubnya ane," aboka momnya doboka elegek. 
15:27 Wera Yesus oboka glabeka' ak ara, yu hwam nang, nimi penya 
oboka neika' glabsik. Dara, be hnonda sirikek sam, ono' yoknya bera 
waneng ek sam uboka glabek. 15:28 Ban unuweknya nera, yuba bukuk 
sam men lero momnya doboka' ara, "Alda hiboka malya una' nim aboka 
einiwanamak," hyoknya nenyek gigiwolula' aboka ubek. 15:29 Dara 


Yesus oboka glabamek pik an yaban nim edya, huka gwakdewoka, 
derewoka walameka' ara, "Anda Imik Neyung e golowoka beibnyekanya, 
nadya dara, lika winilyok sobnamna alalumnya o, 15:30 anda oboka 
glabanjak gal ak anyeb, merero beryiboka sokok yinggimenekanya 
blebdalom!" wenyaboka walamek. 15:31 Anasonya nera, ono' yuba wa 
gaka' dub nang eb, yuba neksin nang eb danaba, Yesus ak nauba derewoka 
walamek. Anya sik moumen, "Nimi yok nim era nauba merellilisuk bok, al 
damnya dara, merebdamenggom! 15:32 Alda Israeli nimi dubnya, nimi 
blebsina' dubnya bera, nunda alak eiyiboka dib senewanamab anasa, 
glabna' gal ak aba' ara, sokok yinggulul," aboka derelemek. Anya ono' ban 
penya oboka glasik nang edya' anaba, alak derewoka walerek. 15:33 Dara 
yubyek dukdukanek jam duabelas so' enyek, mok soko nidya' ara 
inibmorumoka' ara, jam tiga anaso sinik dok. 15:34 Wera ban salek era, 
Yesus ara nauba' bu aboka, "Eloi, Eloi, lama sabakhtam?" wenyaboka bii 
alamok. Nunja yub edya dara, "Nadya' Imik Neyung o, nadya' Imik 
Neyung o, anda hekasa nak lo yibinelem do?" alamok. 15:35 Dara 
anyagan hnon seklemek nim edya, Yesus adya an wenyaboka lel yaboka' 
anyek kebek dara, "Wera alda Elia be youblamla' anyek keblulum!" hyek. 
15:36 Wenyek nimi be hnon yeiriwoka, gal esa! do yeindeboka, yu anggur 
mek ek hwiboka, gal benggena' ak lomowoka, Yesus adya' sik enegel 
yabookanya, "Elia bedya yeiniboka blebnamla gom, oroka' ara eibnemab 
anasa, or loboka diri ubnemab," aboka lebok. 15:37 Dara, Yesus ara 
ebngalagoka lelemoka' ara, dubhina dakoka somogok. 15:38 Ban salek 
era, Imik Neyung e lomok sam wiknelemek boksom akleng era, imik ab 
ara, sokok sam nidya' gweldegok. 15:39 Dara, yin bona' dubnya anyagan 
we seklemoka' ara, Yesus ara an unura somogoka' ak okoka eibuk dara, 
alja leboka' ara, "Aldib, ban benera alda Imik Neyung bedya me ulumo!" 
wenyaboka lebok. 15:40 Dara ono al neikek ara, gelewa wene nim mok ab 
sekoka, midya' an unulumoka' ara kemelemek. Wera gelewa gong dara, 
hnonda Maria Magdalena, hnonda mek Yakobus, Yoses eilin Maria, 
hnonda Salome ge hnon ulumek. 15:41 Yesus ara Galilea sokok anam 
ulumok dara, sikda Yesus ab neika' ulumeekanya, aralamek gelewa. Dara 
ono' anyaganara, Yesus ab neika' Yerusalem heikek ab yeilimek gelewa 


gong, yok nimi hnoum ulumek. 15:42 Dara mok soko ara, seleb sin 
dangoka iniwonuna' ubuk salek, anya ban sum era, mem sum gibnemab 
senewoka memero ulumek sum. 15:43 Wera anasa, Arematea mok ebnya, 
Yusuf bera, alda yuba yana lelesin nang wa wenya perobnya ulumookanya, 
Imik Neyung adya wenelemnesila' ara, eibnuna' aboka diri ulumok. Dara, 
alda asa' ganya boboka Pilatus bek, Yesus adya be' dakoka dibnamna 
aboka molol byuk. 15:44 Wera Pilatus bera Yesus ara seleb somogamla 
an yuba kebok dara, loka dabok. Anasa, Pilatus bera yin bona' dubnya bek 
yalom aboka, Yesus ara seleb somogamla gom aboka heibuk. 15:45 Dara, 
Pilatus bera yin bona' dubnya bedya Yesus ara aldib seleb somogamla 
hyoka' ak kebok dara, Yusuf bek, "Yesus adya be' era, or dakoka 
dibnelam," hyok. 15:46 Dara, Yusuf bera nimi keboka dilin boksoma 
peroba' anyek dekok dara, Yesus adya be' dakoka mimi ken akleng edya 
kebok. Dara, Yesus nong ara keboka mok soko mein lomok girika 
hokomeka' ak sam doronggoka dibuk. Seleb dibuk dara, girik adya 
demegoka pika leboka seregok. 15:47 Ban unu dililemek salek era, Maria 
Magdalena geb, Yoses eilin Maria geb dara, anyagan dibuka' ak ara 
eibdek. 


16:1 Wera sikja Sabat mem sum era seleb iniwok dara, Maria Magdalena 
geb, Yakobus eilin ge Maria geb, Salome geb dara, Yesus be' ngikil 
binimab aboka, perob song ngikna' mek dekek. 16:2 Wera minggu en men 
sum yenewok dara, luguna' nonga henga dorogol yabok dara, gelewa dara, 
Yesus diyimeka' ak sam balamek. 16:3 Wera gelewa dara, pikek anam 
balameekanya, "Yesus diyiboka pika seregerob girik era, heknedya 
arawoka demeganesil do?" aboka lebdanggiga balameka' ara, 16:4 dilina' 
ak sam biniboka kemelemek enyek, pik serekna' girik ara, hyak 
senenggom bok, seleb demegemeka' ak eibek. 16:5 Wera gelewa dara, 
Yesus diyimeka' lomok sam wekoka kemelemek enyek, nimi goubenenya 
be hnon, geisa akleng ongomoknya benyek, sirik sam bulumoka' ak eibek. 
Dara, sikda anyek eiyiboka loka dabsuk. 16:6 Bok goubenenya benedya 
sikenek, "Ugunda lok ganya bona' ara mem! Ugunda Yesus ban Nazaret 
mok ebnya, seleb oboka galak glarobnya benyek, elelum. Alda seleb 


embenga' suboka bukumla. Alda anyagan ara unggulumla. Wera al 
beiyimounga' ak ara, anyek kendululum. 16:7 Bok ugunda wera biniboka, 
alja yuba doro diriga ban nang eb, Petrus beb, ban yub enyek, sikenek 
wenyhenelum, Alda men Galilea sokok sam bilimla. Ugunuk men orowek 
seleb wenyhusuk sok, ugunda anyagonob eibnelum, wenyhenelum," hyok. 
16:8 Wera gelewa dara, lok adya ber-ber aboka dilina' ak ab gobek dara, 
yeiri byik. Dara, sikda lok anasa, yok nim ek wenyana' ara 
wenyhenggubek. 16:9 Yesus ara, minggu en men sum luguna' danyek, 
seleb embenga' subok dara, men dara, alda Maria Magdalena gek aabdok. 
Ban Maria gera, Yesus adya sekbadya bisa' yakamok gel. 16:10 Dara gel 
gera, Yesus alja hemyab era, solom amba engero pelemek nang ek, 
unuwal aro nekdo byuk. 16:11 Bok, sikda Yesus ara seleb suboka 
embenga' bukumla' anyek, alja eryimla an yuba kebek dara, sikda sonda' 
lelemla senewek. 16:12 Nen seleb dara, alda ono' yok penya yuba dona' 
nang ek, yok mek heikek balarek salek, alda yoknya gebdangoka aabdok. 
16:13 Dara, ban penya nang era, nunja' Yesus subla' ak eibnam aboka, yok 
yuba dona' nang ek nekdo yarek bok, sikja' anaba, sonda lelerak senewek. 
16:14 Unubgiga balamoka' ara, Yesus ara alja yuba doro diriga ban nanga 
goklombadya nanga delemeka' hnoum aabdok. Dara, nimi yok nim edya 
Yesus ara seleb embenga' suboka bukumla' eiyimab alameka' kelemekyjok, 
ganya gasa uboka, okoka dib senewanggumeka' anasa leboka, Yesus adya 
sikenek wabsuk. 16:15 Ono', alda sikenek wenhyok, "Ugunda yok mok 
soko me nidya' biniboka, perob lero yanggan yub era, nimi nidya' ak leb 
elekdo yabalemnelum. 16: 16 Nimi nidya' yuba dib senenggulumejja nim 
era, igina kweryiwanesil bok, yuba dib senewoka meka dalesija nim era, 
blebnesil. 16:17 Ban nim enera, yuba dib dobek bekna' diba' ara, ban migib 
enyek ulumnesil, yuba dib senewoka domejja nim edya, nadya si sibuka 
bisa' yaklemnemak, sikda sikba elgom yuba, wenyok yok yuba, saro 
yabalemnemak, 16:18 sikda baga' soruka salawoka, nimi somokna' meka 
delemejja' anaba, somokna' damoka sikenek meka' yanggunumla. Sikda 
nimi neiklemejja' ak, soruka dililemerja enyek, neiklemerja nim era, gobdo 
merelemnemak," wenyaboka lebsuk. 16:19 Wera Yesus ara, alja yuba 
doro diriga ban nang ek seleb wenyabgogowok dara, alda imik heikek sam 


welewookanya, Imik Neyung adya sirik sam bukok. 16:20 Dara, alja yuba 
doro diriga ban nang era, yok-yok moka biniboka, Imik Neyung ak ab 
perob yub era, lero yabalemek. Dara, sikja yuba lelemeka' ak, dib lelemak 
aboka, Wenelesilnya beneba neika' aralasuka' adya, sikja' yoka'-yoka' 
unulumeka' ara, bekna' diba' ara laga dangalamok. 


Lukas 


1:1 Teofilus, perob senenggomnya o! Nimi nauba adya nu gangganek an 
yoka'-yoka' nidya' unulumoka' ara, pe yana lelewoka bolowoka momnya 
dobnob senewoka dulumak. 1:2 Ban nidya' yoka'-yoka' unulumoka' anyek, 
men ek ab okoka eryiboka kemek nang edya, anya ono' sikja dara, yok nim 
ek leb elekdo yabalamak nang edya, nuk lero yeilisik sok, sikda anara 
lelewoka momnya dolomak. 1:3 Wera anasa, unulumoknya nidya' ara, 
nadya anam men unub eimimoka' aba' ara seleb pe lelewoka einiro 
yasakanya, nara neyung anak ban nidya' ara pe yana lelewoka momnya 
doboka, beibgunun senewoka ulumna. 1:4 Wera anedya, neyung anak an 
neklenjek yuba dara, aldib unumoka' ak senewoka ella ululoma' aboka 
unuwanamna. 1:5 Wera Herodes bera Yudea sokok sam wenesin dubnya 
dangoka ulumok sum enyek, Imik Neyung yuba wa gaknya hnon alja si 
Zakharia, Abia nang yila' ak abnya bek ulumok. Alja gel gedya si nera 
Elisabet, albabya Harun nimi yila' ak ab gel gek ulumok. 1:6 Dara sik nang 
penya era, Imik Neyung ganya ak pe hekel eleklereekanya, Imik Neyung 
adya oruksin yub eb, soba' amba meemen yub eb dara, meknena' oroka' 
anyek, pe unulurek. 1:7 Bok, Elisabet gera seleb me you gel 
dangamookanya, sik nang penya era seleb yamen dangarek adya, sikda me 
hnon beibnenggurek. 1:8 Dara yok sum enyek, al nang yila' adya Imik 
Neyung ak pama oboka beilin sum dangamok dara, Zakharia bera Imik 
Neyung saramek ban wa nenyek webe balamok. 1:9 Nenera sik wa nen 
welemek nanga nidya' hiboka, or soba' unulumek sok, ban sum era 
heknyek wekoka gibnemak do aboka aklenga bomdemek dara, wera 
Zakharia bedya Imik Neyung e lomok wekoka, unuruwa' ara alja uka 
daboka gibnamla aboka sekiyimek. 1:10 Wera ban anam Imik Neyung 


adya mem ek sam uka daboka gibna' salek dok dara, beiyek sam ara nimi 
nauba longowoka diri uboka, heng uboka mololemek. 1:11 Dara ban 
unulumok salek, Wenelesilnya bedya lero era uka daboka gibna' oulyanga 
sirik ek sam alak lanawoka sekok. 1:12 Alda anyek eillilimok dara, alja 
ganya eb menegoka loka dabok. 1:13 Bok lero enedya alak, "Zakharia o, 
anda lok ganya bonggom mem! Imik Neyung ara anja molona' seleb 
kenggel. Anja gel Elisabet gera me bobnamlakanya, nengma ak beibnamla. 
Dara, me si ara Yohanes aboka sibnelam. 1:14 Dara, anda perob 
senewoka ganya eiya dabnenggel. Anya ono' yok nimi nauba adya' anaba, 
ban al beiblya' amba leboka hyak perob anasa, eiya dabnesil. 1:15 Anasa 
alda, Wenelesilnya bedya' saramek ab senenggomnya danamlakanya, yu 
mek gom, anggur dok mek ab dara, denggulumnamla. Anya alda anam 
beiblya salek eba' ara moruwoka, Imik Neyung Geisinya adyok 
deknewoka ulumnamla. 1:16 Dara al adya, nim Israeli nimi nauba sikja' 
Wenelesilnya Imik Neyung bek sam saaboka doboka bo yanasil. 1:17 
Anya alda Wenelesilnya bek ab dara, alak men yuba lero bokol yangganya 
danamla. Dara alda Elia be ulumok sok, eili bera ala' me ak ganya 
dangawoka, ganya malya nim era pelemak nimi ganya ak dangawoka 
unuwanoka' aboka, hyak migibnya senenggomnya ulumnamla. Ban 
unuwanamla' adya, Wenelesilnya bemba nimi nauba orowek meewoka 
beibnamla," hyok. 1:18 Wenyek Zakharia bera lero ak, "Ban leblam yub 
era, nara aldib dib danamla' anya' aboka dara, heka' huboka ella danamna 
do? Nera nara seleb yamen dasakanya, ono' nadya gel geneba nonga 
kaboka, seleb yamen anasa lebna," hyok. 1:19 Dara ono' on lero enedya 
Zakharia bek, "Na anera Gabriel, Imik Neyung al dam uboka arana'anya 
ulumna. Dara Imik Neyung adya Zakharia bek wenyal bilom aboka bokdo 
dorogonela' ak, ban perob yub enera wenyal yeilinggen. 1:20 Wera heka' 
ak nadya nidya' lebna' ara, anda dib senewanggublam anasa, anda yuba 
goma dangamena' ara, ban nidya' lebnanya nen pe gigiwalya sum era, anda 
ono' yuba sab einiwanelam," hyok. 1:21 Dara ban salek era, nimi nauba 
Zakharia bek diri ubdibigemek. Dara Zakharia bera Imik Neyung e lomok 
ara, hekasa mandemla do senewoka ganya lokja senemek. 1:22 Bok 
Zakharia bera seleb beiyek goboka yibok dara, anyagan alak diri ulumek 


nim ek sam yuba hnon sab eleganggubsuk dara, alda Wenelesilnya bedya e 
lomok ara yoka' hnon eiyimla senewoka ella ubek. Anya alda seleb yuba 
sibama' leboka, yuba goma dangamoka' anasa, soruk adya ok 
gwakdewoka lelemok. 1:23 Dara Wenelesilnya bedya' ek sam alja 
webnesonya wa nera seleb webdakok dara, alda ek sam byuk. 1:24 Wera 
ubdabla henggonggom, ala' gel Flisabet gera me bobok. Dara, ek ab 
gobna' orok anyek, wala' lambadya mabok. 1:25 Anya lebokja, "Wera 
Wenelesilnya bedya nasamba yoka' unuwanela' ara an. Anya wera, ono' alja 
nak eryiba darawanyoknya nera, nimi hougung ak ab dara gebdebnenel 
anya'," wenhyok. 1:26 Wera seleb hnab wala' yenewok dara, Imik Neyung 
lero si Gabriel ak, anda Galilea sokok, hnon heik si ara Nazaret heikek, 
binilam aboka orugok. 1:27 Dara nenya meka' salana' orok gel, 
goubenenya be hnon, Yusuf alameknya, alda Daud nang yila' ak abnya 
bedya molob lomok gel, alja si nera Maria gek, alak binilam aboka 
orugok. 1:28 Wera lero era Maria gedya' ek sam wekel yeiniboka, "Wei 
perob, anak perob senelenggel gel o! Wenelesilnya bera anab neika' 
ulurum," hyok. 1:29 Dara Maria gera ban wenhyoka' anyek kebookanya, 
alda hyak lok ganya boboka, ganya lomok, wera ban unuro gibnela' ara, 
damok ara heka' amba lebla do senewoka seiniwok. 1:30 Bok an lero 
enedya saaboka Maria gek, "Wei Maria o, Imik Neyung hogung ak ara 
anak perob senenggela' anasa, anda lok ganya bona' ara mem. 1:31 Aldib, 
anda me bobnelamakanya, nengma hnon beibnelam. Dara alja si nera 
Yesus aboka sibnelam. 1:32 Alda hyak imiknya danamlakanya, Imik 
Neyung imik ululanya bedya me aboka si silimnemak. Anya Wenelesilnya 
Imik Neyung adya, aljabo Daud bek dubnya bulumok ekla buna' enyek, 
alak eleganamla. 1:33 Anya alda Yakub nang yila' ak wenesin dubnya 
dangoka, hyak sob-soba' ulumnamlakanya, alja wenelemnesila' ara hyak 
denghenggunumla," hyok. 1:34 Bok Maria gedya lero enyek an, "Nara 
nenya adya hnon meka' salanena' orok bok anasa, ban leblamnya nera har 
so huboka nak ara dib danamla do?" hyok. 1:35 Wenyek lero enedya 
saaboka, "Imik Neyung Geisinya ara an nong ak yanamlakanya, Imik 
Neyung hyak mik migiba' ululanya bedya migib era anak golul yanenggel. 
Anesemba, anja eimik beibnelam me nera, alda Imik Neyung bedya' geisa 


me alamnemak. 1:36 Anya hnonda an dogol Elisabet gera, albabya yamen 
dib me bobnamlakanya, nengma ak beibnamla. Anya me you gel aboka 
silimaknya nera, wera alsamba dara, seleb wala' hnabnya mabla. 1:37 
Anasa wera, Imik Neyung ak dara, yoka' hnon unuwanggunusonya nera 
meka' hnon unggulumla," hyok. 1:38 Danyek Maria gedya, "Nara aldib 
Imik Neyung adya wa wenya ulumna, anasa or anja leblama' sunuwoka or 
nak an unuwotulul," hyok. Dara lero era, Maria gek lobonggookanya 
byuk. 1:39 Li wen maboka ubok dara, Maria gera lanawoka balamoka' 
ara, Yudea sokok mek meinik sam heikek byuk. 1:40 Wera lanel byuk 
dara, alda Zakharia bedya' ek wekel byuukanya, Elisabet gek perob aboka 
men gibok. 1:41 Dara Elisabet gera, Maria gedya gibel yaboka' anyek kel 
yabok sab-sab, alja mon lomok bomok me nera nauba ebegookanya, 
Elisabet gera Imik Neyung Geisinya adyok deknero lobok. 1:42 Anasa 
alda yuba nauba yeiriwoka leboka' ara, "Nimi gelewa nauba ulumaka' 
gangganek ara, anak danyek Imik Neyung adya peroba' lebnenggelekanya, 
anja me bolama' anaba pewanamla," hyok. 1:43 "Wera nara hurub so gel 
gek anasa, Wenelesilnya eilinggera nak an kemel yanel do? 1:44 Nera anja 
nak gibel yabenelem sab-sab, nadya ok an kel yaban dara, nadya monok an 
me nera, perob anasa nonggo aboka eiya hlabla. 1:45 Dara Wenelesilnya 
bek ab alak wenyalenya nera dib dangalamla' anasa, seleb unuwanamla' 
anya' dib senemejja nim era pe ulumak," hyok. 1:46 Dara Maria gedya 
leboka' ara, "Nadya nong una' era Wenelesilnya bek giblamla. 1:47 Anya 
nadya ganya era Imik Neyung ara nadya bleblenelnya ulumla anasa, hyak 
e1ya dablenel. 1:48 Nera nara alja arana' gel gedya, nadya dolbalek 
seneldinina' anyek, alda keeboka pewanel anasa, aldib wenyok ab 
mouruwoka, nimi nidya' soko dubuk an ulumak nim edya dara, gel gera 
alak or pebok wenyalamnenyak. 1:49 Nera hyak imik migiba' senenggom 
ululanya bedya, yoka'-yoka' senenggom damok era, nak an unuwanela' 
anasa, alja si nera, hyak geisa nong ak ulumla. 1:50 Anya alja angoo 
yadyek senena' ara nimi nidya' lunu-lunu nebgiga balamnamak nim, Imik 
Neyung ak alak lok ulumak nim ek ulumnamla. 1:51 Imik Neyung alja 
migib era alja soruk pik ab laga amalamlakanya, senenggom nong soruk 
goukwa edya, ganya lomok dengdang ganya boboka imik neneldalamak 


nang era doluwoka bokol goklamla. 1:52 Sokok an senenggoma' dub nang 
era, sikja bulumak ekla buna' ak sam boulenglesilikanya, sokok so nim ek 
danyek, imik nenelesil. 1:53 Alda dena' garan ulumak nim ek, perob ok 
salya' goklaboka eleklesilikanya, bona' dub ulumak nim ek dara, malya 
nenewoka soruk dem bululum aboka yaklesil. 1:54 Alda alja ganya angoo 
yadyek senena' anyek seiniwoka, alda alja wa wenya Israel bek aralamla. 
1:55 Nenera alda nunja' youma' nauba nim, Abraham bemba hnon, alja 
mengerob nang yila' amba hyak diba' unulumnesin wenyamoka' sunuwoka 
unulamla," wenyaboka gibok. 1:56 Dara Maria gera, Elisabet geb wala' 
winilya ubdeekanya, wera ono' alja ek byuk. 1:57 Wera Elisabet gera me 
bomoka' ara, me beilin salek era oka dok. Dara Elisabet gera nengma ak 
beibok. 1:58 Dara, alja' neik heikek nim eb, al nimi yila' ab dara, 
Wenelesilnya bedya alak angoo yadyek senewoka arawal an yuba kemek 
dara, alab sikeneb neika' hyak perob aboka eiya hlaboka lelemek. 1:59 
Wera me nera seleb li linbadya mabok dara, me nera boka' garawanoka' 
aboka sikda yeiniboka, me nera alja' neyung bedya si hema Zakharia 
aboka si sibnemab senemek. 1:60 Bok, alja genong gedya danyek, "Mem! 
Alda Yohanes aboka sibnemab," aboka lebok. 1:61 Dara sikja alak, "An si 
nera an nimi yila' gangganek ara Yohanes aboka si sina' orok bok anasa 
lemab," hyek. 1:62 Dara ono', sikja soruk adya gwakdewoka Zakharia 
bek, alja ala' me ak ara hek si nek sib eleganemla do aboka heilimek. 1:63 
Danyek Zakharia bera girik lagasa adya momnya don go nenyek 
molowookanya, ban wenyaro webok, "Alja si nera Yohanes," aboka 
momnya dobok dara, nimi nidya' banasa salyeknya senemek. 1:64 Dara al 
ban sab-sab eneba, alja si bakookanya, silyuma daramoka' ara glogokanya, 
alda yuba goboka saboka, Imik Neyung ak perob aboka gibel yabok. 1:65 
Anasa, sik ok berem ulumek heik nimi nidya' ab, anya ban anaso unuwal an 
yub era, Yudea moka meina nidya' ara oboka lelewok. 1:66 Dara nimi 
nidya' ban unuwal an yuba kemek mim edya dara, "Wenelesilnya bedya alja 
soruk alak aralemoka' anasa, eimik era heka' danamla me do?" aboka unu 
semiwoka heibdangdo balamek. 1:67 Dara Zakharia, Yohanes eili bera, 
Imik Neyung Geisinya adya deknewoka ubookanya, anaso unuwanamla 
aboka ununumna' leboka' ara, 1:68 "Alda alja nim ek yeiniboka, siksamba 


heng lobna' dekna' bo yal anasa, Israeli nim edya Imik Neyung sikja 
Wenelesilnya bek ara giblenok e. 1:69 Alja wa wenya Daud be pik nang 
yila' ak ab uboka, alda nusamba blebsina' bonga hnon sekiyiwal. 1:70 
Wenelesilnya bedya youma' enyek moruwoka, alja geisa ununumna' 
lelemek nang edya si bama' pik uboka orowek wenyasuk sok, sunuwoka 
wera unuwessil. 1:71 Nera nunja malya nenelesak nang ek ab hnon, nunja 
isa' nang ek ab hnon, blebsil. 1:72 Hnonda angoo yadyek senewoka 
arasina' alja geisa unuwanasin aboka lemoknya nera, hyak muna' dib 
unuwanamna amoka' anasa, bekoka unuwal. 1:73 Nunja' neyung 
youma'anya Abraham bek, alja perob elekna' nuk eleganesin amoka' ara, 
bekoka unuwal. 1:74 Anedya nunda lok ganya bona' oroka' anyek, Imik 
Neyung ak arawoka webnoka' aboka, nunja' isa' nang ek ab blebnesil amok 
anasa, unuwal. 1:75 Nera alja' saramek ara nunda geisa uboka, pe ulunoka' 
aboka, unuweisil. 1:76 Anya anda najab o, anak dara, Wenelesilnya bedya 
pika meewoka yarawalom aboka, anda men mengewanelam anasa, Imik 
Neyung hyak imik ululanya bedya ununumna' lenya aboka si silimnenjak. 
1:77 Imik Neyung ara alja nim ek, sikja malya una' era sikenek ab 
meewoka, anara blebnesila' ak ulusil aboka, an ganya enyek mablula' 
aboka ubla. 1:78 Nunja' Imik Neyung bek ab ganya sangana' ab, angoo 
yadyek senena' ab dadya, alda nuk kemel yeisilikanya, alja heng era 
luguna' nonga dorogal. 1:79 Nera sik lok ganya hwam uboka, guna' hnoum 
ulumak nimi gong enyek yeblesilyekanya, nunja yan era hyak perob pik, 
ganya pe namena' un heklesil pik eboka bo binisil amba," wenyaboka 
lebok. 1:80 Dara me nera, nauba nebgiga balamookanya, ganya lomok 
anaba nauba kaboka nebgiga balamok. Anya alda hwalek ok 
ulwenelemoka' ara, nim ak laga danamok sum era geknewok dara, ban 
sum ok wera laga nenebdok. 


2:1 Wera Kaisar Agustus dubnya, alda Roma mok soko dubnya ulumok 
salek, nimi mok soko mdya' sik nonga eimiwanasak aboka orugosuk. 2:2 
Wera Kirentus bera Siria mok sokok emba dubnya ulumok salek, ban nim 
einisina' ara, men youboka si momnya dob einiweisiknya nera ban. 2:3 
Dara, nimi nidya' yok-yok beryisika' heik ela' gigiro si momnya doboka 


einiwosunuka' aboka, si doronggol dal bilimek. 2:4 Dara Yusuf beneba, 
Nazaret heikek Galilea sokok aba' ara, Yudea sokok bilimok. Nera 
albabya Daud nang yila' ulumoka' anasa, Daud dubnya be beiyimek heikek 
Betlehem aboka silimek heikek bilimok. 2:5 Wera anedya, alja molob 
lomoka' me bomok gel, Maria geblaboka, si momnya neika' dobsinoka' 
aboka, bobdanga bilirek. 2:6 Wera sikda heik enyek an lanel birik sum 
enyek, Maria gera me beilin salek oka dok. 2:7 Sikja man e nera glo' orok 
anasa, Maria gera alja yando me nengma ak beibuk. Wera me nera seleb 
beiyiboka boksom adya waabok dara, pam amba dena' eleklemeka' ak sam 
meiyimok. 2:8 Dara an inimnek era, mok enyek anara salya' mab loroba' 
ak, domba pama beiyiboka yakna nanga hnon, sikja pama bo ulumek. 2:9 
Dara al wene sab-sab, Wenelesilnya bedya lero, sikenek yookanya, 
Wenelesilnya bedya hyak senenggom dilina' era sikenek yeb goluwosuk 
dara, sikda hyak loka dabsuk. 2:10 Bok lero era sikenek, "Nara nimi soko 
nimi nidya' amba ganya hekoka eiya dabnesil yub ek ugunuk 
wenyhenesina' anasa, ugunda lok ganya bonggom mem. 2:11 Sumen era 
ugunsamba, nimi blebsina' dubnya, Wenelesilnya Kristus benyek, Daud 
bedya heikek berbla. 2:12 Dara ugunsamba bekna' diba' ara, anam wenyek 
ok beiyimejja me nenyek, wamena' adya waaboka pam amba dena' elekna 
golonga' ak mamlya' ak eibnelum," hyok. 2:13 Dara ono' al wene sab-sab 
enyek, lero enyeb, yok imik heik yin bona' nang lero gong-gong eb 
yingginiboka, neika' Imik Neyung ak ban wenyaro giblemeka' ara, 2:14 
'"Senenggoma' peroba' ara, Imik Neyung hyak imik ululanya bembakanya, 
ganya hekoka namena' pe una' ara, sik sokok an alak urumuk dangalamlya 
nim emba ulumnamla," wenyaro giblemek. 2:15 Wera lero gong dara 
sikenek loboka imik heikek saaboka byik dara, pam beilin nang era sik 
moumen, "Wenelesilnya bedya Betlehem heikek heka' humla' anyek, nuk 
wenyasila' anyek kemel binimab," wenyabdek. 2:16 Dara sikda Betlehem 
heikek berra aboka biniboka, Marta geb, Yusuf beb, beiyimok me nera 
golonga' lomok mamoka' ak eibek. 2:17 Wera pama bellina' nang era, me 
nen seleb eibek dara, me nenesa leboka, sikenek lero adya wenyaboka 
nekesuka' anyek, wenyaro yibik. 2:18 Dara nimi nidya' ara, pam beilina' 
nang edya sikenek wenyaro yabalameka' anyek kemek dara, hyak salyek 


nang senemek. 2:19 Bok Maria gek dara, ban nidya' wenyameka' anyek, 
ganya lomok boboka, seiniro ulumok. 2:20 Dara pam beilina' nang era, o 
keboka, heng eibeka' nidya' ara, lero adya sikenek lesuk sok, dib bekna' 
nong anasa, perob aboka giboka, bera seboka Imik Neyung gigibgiga, sik 
ulumeka' ak sam saaboka byik. 2:21 Wera seleb li linbadya maboka dara, 
me nera bola' garawareekanya, ono' me nen mon lomok anam bobnenggom 
enyek, lero adya si nenyek sibnelum amok si, Yesus aboka sibdek. 2:22 
Dara, oruksin yuba Musa bedya momnya domok sok, me galasa' don salek 
oka dok dara, alda sikja Imik Neyung ak Yerusalem heikek bo elegel 
bilirek. 2:23 Wera Imik Neyung adya unuwanalum an yuba momnya 
dobok sok, "Ugunda yando me beibmuna' ara, Imik Neyung amba muna' 
eleklelulum," wenyaboka momnya doboka' anasa, unuwanoma' aboka 
bilirek. 2:24 Anya ono', Wenelesilnya bedya unuwanalum an yuba momnya 
dobok soka' ara, yalma wining moumena' gom, makwa wining gakma 
penya gom giboka elegolulum, wenyamoka' sunuwoka, ban gibnoma' 
aboka bilirek. 2:25 Dara Yerusalem heikek ara, nimi ben hnon Simeon 
alameknya bek ulumok. Dara alda Imik Neyung hogung ak ara peboka, 
geisa ganya boboka ulumookanya, Israeli nm emba ganya gwelelek ana' 
anyek eibnuna' aboka, diri ulumok. Anya Imik Neyung Geisinya ara alak 
arawoka bo ulumok. 2:26 Dara alda Imik Neyung Geisinya adya orowek 
alak men, anda Imik Neyung adya mimi blebsina' dubnya, Wenelesilnya 
bedya sekiyiwoknya Mesias benyek, anam eibnenggumem bok dara, anda 
men somoganggunulam. 2:27 Dara alda Geisinya be pik uboka, Imik 
Neyung e eremek sam yeilimok. Dara me nen Yesus ara, alja nauba nim 
edya, unuwanalum an yub adya unuwanamak aboka momnya domoka' 
sunuwoka unu meewanoka' aboka, Imik Neyung ek bo yeilirek. 2:28 Dara, 
me nera Simeon bedya doboka gwelib salawoka, alda Imik Neyung ak 
giboka lebnemoka' ara, 2:29 "Anasa wera Wenelesilimnya Imik Neyung o, 
anja wa wenanya bera, anja yuba lelemla' sunuwoka, or pe ganya senenya 
loboka bindiwoulula' aboka or senewanalam. 2:30 Dara nimi blebsina' 
anak aba' ara, nadya heng yoka' edya bekoka seleb eibna' anasa, 2:31 an 
blebsina' damok ara, nimi yok-yok soko mimi nidya' sik hogung ak seleb 
anja memewoluma' ara, 2:32 wera, yok-yok mok soko nim emba dara, 


laga aamana' geknena' danamla dilina' era yalakanya, anja nim Israeli nim 
emba dara, imik gigina' damok danamla," hyok. 2:33 Wenyek Simeon 
bedya alsamba wenyaboka nidya' geklewoka leboka' anyek, alja neyung 
beb, genong geb dara, hyak salya lebla senewoka ganya loka dabsuk. 2:34 
Dara Simeon bera sikenek peroba' leb elegousuukanya, dara me nen alja' 
genong Maria gek wenhyoka' ara, "Hyak dib nong ara ban me nera, nimi 
gong Israel sam ara hnon golugiyiwoka, hnon sekiyiwoka ubsulula' aboka 
orowek memewookanya, nimi nauba ara alak malya aboka walamnemak 
aboka, alda yoka' nong lok so bekna' danamla. 2:35 Dara nimi nauba 
ganya lomok laga doulula' aboka, ono' anak dara, yok mal edya anja ganya 
nong ak doluganenggel," hyok. 2:36 Dara ono' al anyeganera, Asyer nang 
yila' Fanuel manggel, alja si nera Hana, ununumna' lelemok gel gek hnon 
ulumok. Alda neboka, seleb yamen dangamok. Anasa nenya dobok salek 
era, gibna' sekbadyok ala' nenya ab neika' ubdek. 2:37 Anya, alda danera 
seleb you gel ulumookanya, wene salek era gibna' denga winilya ebdobnya 
winilya lemok. Dara Wenelesilnya Imik Neyung bedya ek ara, inimnek 
yubyek pik moruwoka, Imik Neyung amba gwanenga meka dena' loboka 
molobsiniwoka ulumok. 2:38 Dara neik salek enyek, albabya anyegan 
yeiniboka, Imik Neyung ak perob aboka gibookanya, me nenyek 
geklewoka, Yerusalem heik henga lobna' amba bo yanamok sum amba diri 
ulumek nim ek, nauba wenyhusuk. 2:39 Wera Yusuf Maria ara, 
Wenelesilnya bedya unuwanalum aboka unuwanalum an yub ak sam 
lemoknya nera sunuwoka seleb unubgogowarek dara, sik ulumeka' ak, 
Nazaret heikek Galilea sokok sam birik. 2:40 Dara ban me nera nonga 
nauba neboka hyak migiba' kabgiga balamookanya, anya ono' geremseng 
nonga' anyek ubgiga balamookanya, Imik Neyung adya' wana' uboka 
eleksina' ara, alak ulumok. 2:41 Wera gibna' lelemna ella' gigiro Yesus alja 
nauba nim era Paskah perob sum era Yerusalem heikek balamek. 2:42 
Anedya Yesus ara alda gibna' o badya lebok dara, sikda ban perob nauba 
sum amba soba' unu balamek sok, sikda bilimek. 2:43 Wera perob nauba 
sum emba seleb longobgogowoka binoba' aboka lanelemek dara, Yesus 
ara alja neyung beb, genong geb, ella danggonggom, alda Yerusalem 
heikek loboka ulumok. 2:44 Dara alja nauba nim edya dara, yok balamak 


nim eblaboka, nimi hnoum salya' hiboka balamla senerek. Bok seleb liga 
hnon pikek maboka gwelegok ab danyek eibnenggurek dara, sikja ella 
uldalamek nimi pik hnon, nim ebun pik heibdangoka ero yibirek. 2:45 Bok 
sikda eibnenggubdek dara, ono' losaaboka Yerusalem heikek, on pik 
ebgiga birik. 2:46 Wera elerek salek era liga winilya seleb maboka 
gwelegok danyek, alda Yahudi nim edya Imik Neyung yuba neklesik nang 
eb, yuba wa gak nang eb, sik gangganek sam sikenek heiboka, alja ono' 
saaboka leboka, Wenelesilnya Imik Neyung bedya ek sam bulumok ak 
eiyirek. 2:47 Dara, nidya' alak kelemek nim edya dara, alja yuba dam nang 
heiboka lelemok ab, alak heibnanya neneba pe lelemok geremseng enesa, 
salya lelemla me senewoka hyak loka dasuk. 2:48 Wera alja' neyung 
genong ara, Yesus adya ban unulumok anyek eiyirek dara, hyak ganya lok 
dasuk. Dara alja genong gedya Yesus ak, "Anda hekasa nuk ara anaso 
unulusilim do? Anja neyung beb, nab dara, nunda anak ilil ganya boboka 
elenggenem bar," hyok. 2:49 Yesus adya sikenek lebsuka' ara, "Ugunda 
hekasa nak elenurum do? Nara nadya' neyung bedya' e lomok sam 
ulumnesinya ara, ugunda elgom ulurum de?" hyok. 2:50 Bok sikda alja 
wenhyok yub era, damok ara anasa lebla' senewoka pe ella danggurek. 
2:51 Wera alda, alja neyung genong ab neika' Nazaret heikek byik. Dara 
Yesus ara sikja' gangganek ab pe ulumok. Bok ban nidya' unulumoknya 
nera, alja genong gera ganya lomok sam pe seimwoka bo ulumok. 2:52 
Dara Yesus ara, nauba dangoka nebgiga balamookanya, ono' nauba ella 
danggiga ulumookanya, nim ab, ono' Imik Neyung adya' anababya alak 
perob senelemek. 


3:1 Wera Tiberius bera senenggom wenesin dubnya ulumok salek, gibna' 
meija dubuka' badya lebok. Ban salek danaba, Pontius Pilatus bera Yudea 
soko amba dubnya ulumok. Dara Herodes bera, Galilea soko emba 
wenesin dubnya ulumok. Anya Herodes alja hem Pilipus bek dara, Iturea 
mok eb, Trakhonitis mok eb damba, wenesin dubnya ulumok. Anya ono' 
Lisanias bek dara, Abilene mok emba wenesin dubnya ulumok. 3:2 Dara 
Hanas beb, Kayafas beb dara, Imik Neyung yuba wa gaka' dub nang 
dangarek salek, Imik Neyung yub ara Zakharia mamnya, Yohanes bek 


hwalek sam mok yok. 3:3 Anasa Yohanes Pembaptis bera Yordan meka 
gemek mok sokok sam nidya' heikek yeiniboka yuba doroklomoka' ara, 
"Ganya dangawomunukanya, ugun nong elekdangoka meka dabdanalum 
dara, Imik Neyung ara ugunja malya una' ugunuk ab meewanasil." 3:4 
Wera ununumna' lenya Yesaya buku lomok sam momnya doboka' ulumla 
sok, "Hwalek mok yuba hnon bii aro yabalamla' ara, Wenelesilnya bemba 
pika memewoka, alsamba pika haboka jonga' gebnelum. 3:5 Dokloma 
guruklamla' yok-yok ara sangawolul aboka soko beibnelumukanya, mein 
yema yok-yok bululanya nera, sangab lobnelum. Dara, gongolya' yengem 
kwellim alalanya nera, jonga' nenewanalumukanya, gurung elim alalanya 
nera, pe sangawanelum. 3:6 Dara, nimi nidya' ara Imik Neyung adya 
blebsina' ara eimik era, henga boro beiyiboka eibnemak," wenyaro 
momnya doboka' ak, wenyalamok. 3:7 Dara, alda nimi nauba alja meka 
dabsulula' aboka yalamek nim ek wenyaboka lelemoka' ara, "Wei, ugunda 
waba' keeblo nimi osin baga' edya mengerob nang yila' o! Heknedya 
ugunuk Imik Neyung adya yu ganya yanamla ak ab merebdanga beiyi 
binilum alasil do? 3:8 Wera anasa, nunda seleb malya una' ak ab ganya 
dangana' geknewolul aboka, anyek sunuwoka bekna' okoka unulululum. 
Anya ugunja ganya lomok ara, Abraham bera nunja neyung ulumla' anya' 
seneldanggom mem! Anasa nara ugunuk wenyhenesin, Imik Neyung ara 
ban girik danaba nimi geboka, Abraham nang yila' dangiyiwanemso! 3:9 
Dara ya ara gal yarengek sam seleb orowek dibok. Anera gala nidya' 
yok-yok doka pe mounggulumnelanya nera, eimik era weboka uk lomok 
dobdabnamla," wenyaboka lelemok. 3:10 Wenyek nimi nauba alak 
heilimeka' ara, "Wera anaso dara, nunda heka' ak hubnamab do?" 
wenyaboka heilemek. 3:11 Danyek alja sikenek leboka' ara, "Anasa 
heknedya ongon akleng penya ululanya bera, yoknya ongon aklenga 
oroknya bek bokoka, hnonda eleklelul. Anya ono' heknyek dena' yak 
ululanya bera, yoknya oroknya bek al neikso unululul," hyok. 3:12 Dara 
mok sok amba leboka rupiah molowoka dosin nanga hnon, meka 
dabsulula' aboka yeilimeekanya sikda Yohanes Pembaptis bek, "Neyung 
neklesilimnya o, nuk dara, heka' ak huwanesibya do?" wenyaboka heimek. 
3:13 Dara, Yohanes Pembaptis bera sikenek lebsuka' ara, "Ugunuk dara, 


unu dolomnelum aboka lerobnya nera sikleb loboka, ono' ugunja nauba so 
gokoka donggom mem," hyok. 3:14 Dara ono' yin bona' nang eneba alak 
heimeka' ara, "Dara numbabya, heka' hubnesibya do?" wenyaboka heimek. 
Wenyek, Yohanes Pembaptis bera sikenek lebsuka' ara, "Ugunda salya' 
bolowoka bleboka donggom, mem. Anya dangab eiliwoka yok nim ek 
sonda' anasa, duka' lolowoka salya' donggom mem. Alda ugunuk ugunjinya 
aboka eleklesak rupiah enyek, pe sunuwoka bo deregoka ululum," hyok. 
3:15 Wera ban sum enyek nimi nidya' ara, Yohanes Pembaptis benesa 
leboka youma' enyek ununumna' lelemek nang edya nimi blebsina' dubnya 
yanamla aboka diri ulumabnya bera an gom aboka, ganya lomok 
heibdangdo yabalemek. 3:16 Anasa wera, Yohanes Pembaptis bedya 
sikda nidya' ak lebsuk ara, "Nadya dara, wenera mek dem adya dalasin 
bok, eimik era hyak senenggomnya yanamla. Alja yan ongona' eneba na 
meknya bedya dara, henga loboka gwirrwamenggom. Alja danyek, wera 
eimik era, ugunuk Imik Neyung Geisinya adya hnon, uk adya hnon, mek 
diba' dabnesil. 3:17 Pe weboka yabna' ara, alja gandum weboka 
memelamla ak sam meewoka, gandum dok ak dara, dakoka alja beilina' ek 
doronggoka beibnuna' aboka, alja' seleb sorukuk ulumla. Bok, gandum 
glaka' ak dara, hyak sarangna' orok ukuk dabnamla," hyok. 3:18 Dara, 
Yohanes Pembaptis bera yok-yok yuba nauba adya sikenek weneboka, 
perob wenyaro yanggan yub era, sikenek lelesuk. 3:19 Bok, alda Herodes 
Galilea mok soko dubnya bera, alja hem bedya gel, Herodias gek bleboka 
domok amba hnon, ono' yok malya una' nidya' unulumoknya nemba hnon, 
nera malya ululam aboka wabok. 3:20 Dara, Herodes bera alda yok-yok 
malya una' ek seleb nauba unulumokjok, ono' hnon sounuwoka 
meknewoknya nera, Yohanes Pembaptis benyek henga geregoka gasa 
henga gereksin ek sam doronggomok. 3:21 Wera nimi nidya' meka 
dabsuukanya, ono' Yesus anaba meka dabookanya, heng uboka molol 
yabok salek, im pik ara gabdebok. 3:22 Dara, Imik Neyung Geisinya ara 
yalma wining uruma anaso' anyek, lak-lak aboka, Yesus eilib ak bul 
yinggyuk. Anya, imik ab yuba hnon kebeka' ara, "Anda nadya hyak wana' 
nong ulunggen me, an nong adya nadya ganya heklenel," hyok. 3:23 Yesus 
ara sokok an alja wa web einiwok salek era, alda gibna' ara denga hnonok 


ebdobnya winilya lebok bok, web einiwok. Dara, nimi yok nim edya 
senelemeka' ara, Yesus ak dara, Yusuf bedya me ulumla senelemek. Yusuf 
bera alda Eli bedya me ulumok. 3:24 Dara, Eli bera Matat bedya me, 
Matat bera Lewi bedya me, Lewi bera Malkhi bedya me, Malkhi bera 
Yanai bedya me, Yanai bera, Yusuf bedya me. 3:25 Yusuf bera Matica 
bedya me, Matica bera Amos bedya me, Amos bera Nahum bedya me, 
Nahum bera Hesli bedya me, Hesli bera Nagai bedya me, 3:26 Nagai bera 
Maat bedya me, Maat bera Matica bedya me, Matica bera Simei bedya 
me, Simei bera Yosekh bedya me, Yosekh bera Yodah bedya me, 3:27 
Yodah bera Yohanan bedya me, Yohanan bera Resa bedya me, Resa bera 
Zerubabel bedya me, Zerubabel bera Sealtiel bedya me, Sealtiel bera Neri 
bedya me, 3:28 Neri bera Malkhi bedya me, Malkhi bera Adi bedya me, 
Adi bera Kosam bedya me, Kosam bera Elmadam bedya me, Elmadam 
bera Er bedya me, 3:29 Er bera Yosua bedya me, Yosua bera Eliezer 
bedya me, Eliezer bera Yorim bedya me, Yorim bera yok Matat bedya 
me, Matat bera Lewi bedya me, 3:30 Lewi bera Simeon bedya me, 
Simeon bera Yehuda bedya me, Yehuda bera Yusuf bedya me, Yusuf bera 
Yonam bedya me, Yonam bera Elyakim bedya me, 3:31 Elyakim bera 
Melea bedya me, Melea bera Mina bedya me, Mina bera Matata bedya 
me, Matata bera Natan bedya me, Natan bera Daud bedya me, 3:32 Daud 
bera Isai bedya me, Isai bera Obed bedya me, Obed bera Boas bedya me, 
Boas bera Salmon bedya me, Salmon bera Nahason bedya me, 3:33 
Nahason bera, Aminadab bedya me, Aminadab bera Admin bedya me, 
Admin bera Arni bedya me, Arni bera Hezron bedya me, Hezron bera 
Peres bedya me, Peres bera Yehuda bedya me, Yehuda bera Yakub bedya 
me, Yakub bera, alda Ishak bedya me, 3:34 Ishak bera Abraham bedya 
me, Abraham bera Terah bedya me, Terah bera Nahor bedya me, Nahor 
bera Serug bedya me, 3:35 Serug bera Rehu bedya me, Rehu bera Peleg 
bedya me, Peleg bera Eber bedya me, Eber bera Salmon bedya me, 3:36 
Salmon bera Kenan bedya me, Kenan bera Arpakhsad bedya me, 
Arpakhsad bera Sem bedya me, Sem bera Nuh bedya me, Nuh bera 
Lamekh bedya me, 3:37 Lamekh bera Metusalah bedya me, Metusalah 
bera Henokh bedya me, Henokh bera Yared bedya me, Yared bera 


Mahalaleel bedya me, Mahalaleel bera Kenan bedya me, 3:38 Kenan bera 
Enos bedya me, Enos bera Set bedya me, Set bera Adam bedya me, Adam 
bek dara, alda Imik Neyung adya me. 


4:1 Wera Yesus ara, Imik Neyung Geisinya adya boro loboknya bera, alda 
Yordan mekek aba' ara yanggok dara, Imik Neyung Geisinya adya hwalek 
sam mok bo byuk. 4:2 Dara, alda anyegeinira liga empat puluh sum anaso 
ulumok dara, Iblis adya sunubyaawok. Alda anyagan ulumok salek era, 
yoka'-yoka' dena' ara hyak gobdo orokokanya, ban salek seleb danggiga 
balamok dara, alda gwaneng ok ubok. 4:3 Wera danyek Iblis adya alak 
lebokja, "Anda Imik Neyung me ulumen dara, wera ban girik enyek roti 
gwanenga dalom helom," hyok. 4:4 Bok, Yesus adya Iblis ak leboka' ara, 
"Momnya doboka' ara, Nim embenga' ulumaka' ara, roti gwaneng adyok 
embenga' unggulumak," hyok. 4:5 Dara, alda Yesus ak bobookanya, yok 
senenggom imik olok bo welebookanya, hyak wene sab-sab enyek, 
mandewal henggonggom, alak yok-yok mok soko an nidya' ara amawok. 
4:6 Anya Iblis ara Yesus ak, "Nidya' migib una' ab, senenggoma' dub una' 
gebman ab dara, nidya' ara seleb nak lenyok. Dara ban nidya' ululanya 
nenera, nadya benyek eleganamna senewanenya bek eleganamna anasa, 
anak eleganenggen. 4:7 Anasa, anda nak koma lumugoka gibnemen dara, 
ban nidya' ara anja' yoka' danamla," hyok. 4:8 Bok, Yesus adya Iblis ak 
saaboka leboka' ara, "Momnya doboka' ulumla' ara, Anja Wenelesilnya 
Imik Neyung bek ok giblemenekanya, alsamba ok unululom, wenyaboka 
momnya dobok," hyok. 4:9 Dara ono' alda Yesus ak eboka boboknya 
nera, Yerusalem heikek bo byuukanya, Imik Neyung gibna' e eruma' 
dubuk, hyak imik bo sekel dil biniboka, alak lebokja, "Anda aldib Imik 
Neyung me dara, an nong anyek, anyaganyeba' ara sakdo boublingdalom. 
4:10 Nera an momnya doboka' ulumla sok, Ansamba dara, Imik Neyung 
ara alja lero nang ek, anak arawagenoka' aboka oruganesil. 4:11 Dara, 
anja yan era girik ek ob lumugagelyek aboka dara, lero nang edya soruk 
yangab salawanenjak," hyok. 4:12 Wenyek Yesus adya alak leboka' ara, 
"Imik Neyung yub ulumla' ara, Anda anja' Wenelesilnya Imik Neyung bek 
ara sunulyamenggom, hyak mem, alamla," hyok. 4:13 Wera Iblis ara alja 


ban nidya' sunulyamana' ara seleb unubdakok dara, alda Yesus ak ab 
gokoka byuukanya, pewalya sum donok senewoka diri ubok. 4:14 Wera 
Geisinya bedya migib gebman, Yesus ara Galilea sokok sam saaboka yok. 
Dara alsamba leboka lelemek yub era, ban mok soko heik era nidya' oboka 
lelewok. 4:15 Dara ban salek era, Yesus ara Yahudi nim edya yuba don ek 
sam nim ek yuba lero yabalesuk dara, nimi nidya' alak gigilemek. 4:16 
Dara, alda al beryiboka nemok heikek, Nazaret heik bimboka, alda sob 
ulumok sok, Sabat mem sum era, Yahudi nim edya yuba don ek wekoka, 
yub einiwoununa' aboka sekemok. 4:17 Dara, ununumna' lenya Yesaya 
buku ek doboka alak elegemek dara, alda buku gelebookanya, alda ban 
yub en wenyaro momnya doboka' digum anyek ara, 4:18 "Wenelesilnya 
bedya' Geisinya ara nak ulunel. Wera anasa, alda nak seleb sekiyiwanyoka' 
ara, perob lero yanggan yub era, bona' garan nim ek alja lelelula' aboka, 
alda nak seleb orowek doboka sekiyinyok. 4:19 Nara igin yaka' 
kwellilisak nim ek siksamba yuba irigoka sablula' aboka hnon, heng lum 
nim ek henga gwelegiyiwosulula' aboka hnon, igina ulumna nim ek, 
jakmana' gebsununa' aboka hnon, anya Wenelesilnya bedya alja nimi 
blebnesil sum enyek, sumen unuwanesil aboka wenyalasulula' aboka hnon, 
nara an bokol yeilinyoka'," ara Yesaya yub ek eiyiboka einiwok. 4:20 
Wera seleb dara, buku siklewoka Imik Neyung e wa wena' amba wa 
bomoknya bek saaboka elegok dara, alda bukuk. Dara, nimi nidya' Imik 
Neyung ek an bukumek nim edya heng mandebna' era alak keeboka 
ngeklumek. 4:21 Dara Yesus ara sikenek an wenyaboka nek einiwousuk, 
"An Yesaya yuba momnya doboka' damok ara, sumen ugunuk an keblum 
dara, wera seleb gigiwal," hyok. 4:22 Anya nimi nidya' ara alak pe lelemla 
senemeekanya, alja lero balamok yub enyek hyak perobja senewoka, 
ganya salya ura lelelanya senemek. Anasa sikja lelemeka' ara, "Benera 
Yusuf bedya me bok lelelaba," abdangdo yabalamek. 4:23 Dara, alda 
sikenek, "Ugunda nak ban bol nenena' yub enyek wenyhenenuluma' ara, 
"Wet, hwelesilimnya o, an damnya hweldalalom. Nidya' yoka'-yoka' hyak 
lok so' anyek, Kapernaum heikek seleb unululuma' kelemouba' ara, wera 
anyek anja' meneng mok ok an, anyeganyeba' unululom henenuluma' 
anya'," hyok. 4:24 Anya ono' hnon wenhyoka' ara, "Nara ugunuk hyak dib 


lebnesin, Nimi ben hnon ununumna' lelelanya bera, alja' meneng heik nim 
edya dara, nunja moknya benya' senenggulumak. 4:25 Anya ono' nara 
ugunuk hnon wenyhenesin, dara ban wenyhenenanya nera hyak aldib. 
Ununumna' lelemoknya Elia ulumok salek era, gibna' winilya uboka wala 
hnabbadya moka yanggana' lomok dara, mok enyeganera senenggom 
gwaneng oka' enyek lanamookanya, ban salek era nenyabo somogomek 
geleb era, Israeli sokok ara nauba ulumek. 4:26 Bok, Elia bek dara, sik 
ulumek gelewa en, gela hnon amba oruganggumok bok, alda Sidon sokok 
Sarfat heikek ulumok gel gek hnonok, alsamba bilom aboka orugomok. 
4:27 Anya ono' ununumna' lenya Elisa ulumok salek eneba, Israel sam ara 
nimi nauba boka' ak gororoma' delesuk nimi hnon bok, sikda hnonok sibin 
anaba boka' dona' orok bok, alda Siria nanga Naaman bek hnonok boka' 
domok," wenyaboka neksuk. 4:28 Ban wenyaboka leboka' anyek, Yahudi 
nim edya yuba don ek an yuba longomek nim era kebek dara, hyak yu 
ganya bobek. 4:29 Dara sikda sekoka, Yesus ak walawoka heik 
gokgobok sam bo yakal byiikanya, mok soko dinibmana' ak gweren sam 
yakdo boublingganob senewoka, yakdo dorogol byik. 4:30 Bok Yesus ara 
sik hnoum walawoka gabdo beiyiboka byuk. 4:31 Dara, ono' Yesus ara 
Galilea sokok Kapernaum heikek biniboka, Sabat mem sum era, yuba 
nekoka lelemok. 4:32 Wera alja lero neklesuka' ara, hyak migiba' gebman 
pe lelemoka' anasa, sikda alja neklesuka' anyek hyak salye ura lelelanya 
senewoka kero bulumek. 4:33 Dara, ban Yahudi nim edya yuba don ek 
ara, nimi ben hnon bisa' wekemoknya bek hnon ulumok. Dara, benera alda 
hyak nauba ebngalogoka lemok, 4:34 Wei, anda Yesus Nazaretnya o, 
anab nub dara, heka' ak ulumla do? Anda nuk orok nenewoka 
dengeryiwosununa' aboka yeililam de? Nara anda benya' senewoka ella 
ulunggena' ara, "Anda Imik Neyung bedya' geisa ululamnya bek 
eiyinggen," hyok. 4:35 Bok Yesus ara alak waboka leboka' ara, "Yuba 
sana' gelegamenekanya, alak ab lo yibilom!" Wera danyek, ban bisa' era, 
gologomoknya bek soob salawoka yok nimi saramek an boboka' seleb 
dara, wekemoknya bek ab gobookanya, hnon ol nebna' lomok. 4:36 Dara, 
nimi nidya' ara ganya loka daboka, sik moumen lebdangdo balameka' ara, 
"Alja salamla yub era hyak lokja! Dara alda senenggoma' uboka, migiba' 


gebman ab dadya, yu bisa' gong ek, goboka bululum aboka oruklesil dara, 
goboka yabalemak anasa, hyak lokja," aboka lelemek. 4:37 Wenyek, alja 
an unulamla an yub era mok soko enyek an heik me nera nidya' oboka 
lelewok. 4:38 Ban seleb dara, Yesus ara Yahudi nim edya yuba don ek 
lobok dara, Simon bedya ek bilimok. Wera, Simon al soumun gera poba 
neikna' neiklamla aboka, yok nim edya Yesus ak nek elegemek. 4:39 Wera 
Yesus ara gen malamok ekla ak biniboka, poba neikna' ara yakoka 
hwemok. Wera wene salek poba neikna' ara denghyok dara, Simon alja' 
soumun gera bukoka siksamba dena' youb einimok. 4:40 Wera sin 
dangoka henga wekel bok salek era, nimi yok-yok neikna' salalemoknya 
nera, alak bo yalamek. Dara alja soruka sik eilib yok-yok diyiboka, 
sikenek hwelesuk. 4:41 Dara bisa' gong dara, nimi weklesik nimek ab 
goboka balameekanya lero goblemekja, "Anda Imik Neyung bedya me 
ululam," wenyabgiga goblemek. Anya ban bisa gong era, sikda Yesus ara 
Kristus, nimi blebsima' dubnya ulumoka' ella ulumeka' anasa, Yesus adya 
sikenek hyak gorogoka mem aboka lebookanya, yuba hnon sana' 
lobganoka' aboka, yuba garawok. 4:42 Wera yubyek so dok dara, Yesus 
ara muna' ak olok, or pe gakdena' ak byuk. Bok, nimi nauba alak 
elemeekanya, alda seleb eiyimek dara, alda sikenek lo bisilyek aboka, lo 
binggunusilim aboka lebek. 4:43 Bok alda sikenek lebokja, "Nara Imik 
Neyung adya ban nenesa unuwolul aboka sokok sam bokol yeilinyok 
anasa, Imik Neyung wenesin heik yub, perob lero yanggan yub era, yok 
heik pik anaba nidya' lero yabalamnamna bar," hyok. 4:44 Dara, alda 
Yudea sokok Yahudi nim edya yuba don e pik nidya' ara Imik Neyung 
yuba leb elekdo yabalesuk. 


5:1 Dara ono' yok sum enyek, Yesus ara Genesaret mek gwan gek sam 
biniboka sekemok. Dara, mimi nauba Imik Neyung yuba kebnoba' aboka al 
nong ok sam obgokdangoka yalamek. 5:2 Wera Yesus ara hadya' don mek 
ekla buna' me penya eiyimok bok, mek ekla buna' dam nang era seleb mek 
inik yingginiboka, hadya' ouma' aklenga mek eleklemek. 5:3 Wera Yesus 
ara mek ekla buna' ak welewoka Simon bek, "Anja mek ekla buna' era se' 
bukna anasa, mek gek ab mek ek wekdo doroganelom," aboka molomok. 


Dara Yesus ara, mek ekla buna' lom enyegan bukoka, nim ek Imik Neyung 
yuba neksuk. 5:4 Wera Yesus ara seleb Imik Neyung yuba leboka 
nekgogowousuk dara, Simon bek, "Anda hyak dom burukna' nong ok 
pukoka biniboka, hadya' dobnelam anasa, hadya' ouma' akleng ara 
bobogalom," hyok. 5:5 Danyek Simon bedya Yesus ak, "Neyung 
neklesilimnya o, nunda inimnek pik hyak yeiriwoka hadya' dobnob sene 
elmab bok, meka' sibin anaba hnon doldona' orok bok, wera neyung anja 
oruganelem anasa, naba hadya' ouma' akleng doroganamna," hyok. 5:6 
Wera sikda hadya' akleng ara seleb dorogomek dara, hadya' ara hyak 
nauba domeka' adya wera, hadya' ouma' ara deknewoka deneb einimok. 
5:7 Anasa wera, sikda sik kabo nang ek ugunda nuk aral yousululum 
aboka, soruk adya langam aboka youbdangamek. Wera sikda yok sik kabo 
nang era oka yeilimek dara, hadya' era doboka limek bok, hadya' 
mandebna' nauba adya penya mek ekla buna' dara, mek lomok sonom 
henoma' aboka ulurek. 5:8 Simon bera, anyek unumoka' ak eryiboka, 
Yesus adya' saramek koma lumugoka giboka, "Wenelesilimnya o, nara 
malya una'anya ulumna' anasa, nak anyeb lo bilom," hyok. 5:9 Simon beb, 
alab neika' ulumek nang eb dara, hadya' nong anyek hyak nauba domeka' 
anyek, hyak loka dasuk. 5:10 Wera ono' Simon bedya alja hemyabo 
neikek welemak nimi Zebedeus bedya mabo Yakobus beb Yohanes beb 
dara, neikso loka dasuk. Danyek Yesus adya Simon bek, "Anda lok ganya 
bonggom, mem. Al wene salek eba' ara moruwoka, anda hadya' dololam 
sok, nimi dol yabalemnelam," hyok. 5:11 Dara Simon beb, alja hemyabo 
yok nang eb dara, sikja mek ekla buna' mek dubuk ab ara, mek gek beib 
lobek dara, yoka'-yoka' nidya' loboka, Yesus ak diriga bilimek. 5:12 Dara 
ono' yok sum enyek, Yesus ara, yok nauba heikek don ulumok. Dara, an 
Yesus ulumok heik ara, nimi ben hnon gororoma' delemoknya bek ulumok. 
Wera gororoma' delemoknya bedya Yesus ak eiyimok dara, Yesus ak 
hogung dib malyingginiboka molowoka' ara, "Neyung o, neyung anda nak 
or hwebnun senenemen dara, or hwebnenesom," aboka lelemok. 5:13 
Dara, Yesus adya gororoma' delemoknya bek soruka diyiboka lemokja, 
"Nadya dara, or merewolul senemna' anasa, or merewalom," hyok. Dara 
al wene salek enyek, gororoma' ara dengamok. 5:14 Dara, Yesus adya alja 


gororoma' delemoka' anyek hweboknya bek an, "Nara seleb merewan 
aboka, nimi yok nim ek salya' lero yabenggom, mem. Alda ugunja Imik 
Neyung yuba lenya bek, anda aldib merewalem henenggela' anasa, anda 
alak amaldal bilom. Dara ono', Musa bedya momnya dobok yuba 
sunuwoka, anda yok nim edya alda seleb merewal senewoka eibnoka' 
aboka, Imik Neyung ak pam oboka giboka beil bilom," hyok. 5:15 Bok 
Yesus amba yub era, mok soko nidya' nauba so oboka lelero yabalamok 
dara, nimi nauba alja yuba keboka dobgiga, hnonda neikna' hwebsulula' 
aboka yalamek. 5:16 Bok, li hnonda Yesus ara albeyok gakdena' ak sam 
heng uboka molowonuna' aboka balamok. 5:17 Ono' yok sum enyek, 
Yesus ara anam neklesuk salek enyek, anyagan ara Parisi nanga hnon, 
Yahudi Imik Neyung yuba neklesik nanga hnon bulumek. Sikda 
Yerusalem ab hnon, Galilea sokok ab, Yudea sokok nimi heikek ab, nimi 
nidya' yeilimek. Wenelesilnya bedya migib era, neiklemek nim ek 
hwebsulula' aboka, Yesus ak ulumok. 5:18 Ban sum enyek, nimi ben hnon 
heimoknya bek esona' adya yangawoka, nimi wene nang jaboka bo 
yeilimek. Bo yeilimek nang edya dara, Yesus ulumlya' saram nong ok 
beibnoba' aboka dulumek. 5:19 Ban anyagan ara, nimi nauba ulumeka' 
adya, pik yoka' pik bo wekna dara, hyak okna nonga dangamok. Anasa 
leboka sikja dara, eruma' dubuk bo welewoka, eruma' joboka Yesus 
ulumoka' nong ok, nimi hnoum esona' ak meiyiwoka doblinggemek. 5:20 
Bo yeilimek nang edya, Yesus adya hwebnamla' anya' dib senen ganya 
bomeka' ak eibsuk dara, heimoknya bek an, "Hem o, anja malya una' era 
seleb doboka bobogagen," hyok. 5:21 Dara wenyek, Yahudi nang eb, 
sikja Imik Neyung yuba neksin nang eb dara, sik moumen seiniwoka 
leldalamekja, "Ban benera alda Imik Neyung si ak malya nenelamla' anasa, 
alda heknya do? Imik Neyung ak hnonok malya una' doboka 
boboganasuso bok anasa, nim ak dara, sikenek ab meewanggunuseng bok 
bar," alamek. 5:22 Wenyaboka Yesus adya sikja seinimeka' ara, seleb ella 
ubsuk dara, "Ugunda hekasa ugunja ganya lomok an heildalalum do? 5:23 
Har sonya nek lebneseng, Seleb anja malya una' anak ab meewagen, 
heneseng gom, alda Sekoka balom, heneseng gom? 5:24 Bok wenyek 
dara, nimi diba' me nera sokok ara, malya una' amba memesin migib ulunel 


ununa' ella danalum." Anya ono' Yesus ara nonga heimoknya bek, "Sekoka 
anja esona' doboka bobmenekanya, or balalom!" hyok. 5:25 Dara, bera an 
wene salek nimi gangganek bukoka sekoka, alja esona' doboka bobok 
dara, Imik Neyung ak perob aboka gibgiga ek byuk. 5:26 Nimi nidya' 
ganya loka daboka, Imik Neyung ak nauba giblemek. Nimi nauba lok 
ganya boboka, "Nunja sumen eibaba' ara hyak senenggom nonga' ak 
eibab," aboka lelemek. 5:27 Dara ono', Yesus ara goboka yibiniboka 
kemelemok enyek, mok soko amba rupiah molowoka dolomoknya, alja si 
Lewi bek, alja' wa wen ek ab eiyimok. Dara Yesus adya alak, "Anda nak 
an yalom," hyok. 5:28 Wenyek Lewi bera sekoka nidya' yoka'-yoka' 
loboka, Yesus ak neika' makal bilimok. 5:29 Dara alda Yesus ab neika' 
denenam aboka, alja ek dena' youlomok. Rupiah molowoka dolosik nang 
gong eb, nimi nauba yok nim eb neika' bukoka delemek. 5:30 Parisi nanga 
hnon, Yahudi Imik Neyung yuba neksin nanga hnon wene nang edya, sikda 
lek ganya bomeekanya, Yesus adya alja yuba doro diriga ban nang ek, 
"Ugunda hekasa rupiah molowoka dosin nang ab, malya nang eb, neika' 
delelum do?" aboka heibsik. 5:31 Ban wenyana' anasa, Yesus adya sikinek 
saaboka leboka' ara, "Nim eik nim edya hwebneseng senenggulumak bok, 
alda neiklamna nim edya ok hwebneseng senelemak. 5:32 Nara nunda pe 
ulumab senelemak nim emba yanggumsa, alda malya una' nim enyek, sikja 
malya unulumaka' ak ab, ganya dangawoka lobnoka' aboka yeilimsa," 
hyok. 5:33 Nimi hnon Yesus ak lelemeka' ara, "Parisi nang eb, Yohanes 
bedya yuba dona' nang era, gwaneng dena' loboka mololamna dara, dena' 
orok bok anyek, anak diriga yalanjak nim danara, salya' gwaneng 
deblaboka ulumak," hyek. 5:34 Anasa Yesus sikinek saaboka lebsuka' ara, 
"Nimi ben hnon gela domso' ak ara, gela domso' amba nimi kemel 
yeiliseng nim era, or anam uluseng bok dara, ugunja dara, wera gwaneng 
meka dena' loboka mololsinililulum aboka oruganasom de? 5:35 Orok. 
Hyak wenyhenggunusom, bok gela doblenya bera sik gangganek sam ab 
dobnamla sum era eimik yanamla. Wera sik ban sum enyek, gwaneng 
meka loboka mololsinilimnemak," hyok. 5:36 Dara, Yesus adya ban 
sununa' enyek sunuwoka sikinek lebsuka' ara, "Nimi hnon youma' denemso 
akleng ek, wenyok akleng gweldekdoba' edya denewoka 


wibnenggunuseng. Ban unuwanaseng dara, wenyok akleng eneba salya' 
hiboka gweldek lobnesenga' anasa, wenyok gweldekoka losengnya nedya, 
youma'anya nek denewoka wil binisenga' anaba, neik digum danggunumso. 
5:37 Anasonya nera, nimi hnon youma' mek akleng ek, anggur meka gweb 
libnenggunuseng. Unuwanaseng dara, mek era gweboka liseng akleng ek 
ara denewanamso. Anasa, akleng denewanamso dara, mek era yek 
weininggoka, akleng ak dara, dib malya ubnamso. 5:38 Wenyoka' peroba' 
anyek gwebseng anggur mek era, wenyek akleng ek libneseng. 5:39 
Nenesonya nera, wel anggur meka desonya bedya dara, ono' wenyok 
anggur meka denggunumso. Youma' wel mek enyek hyak pe lelemla 
henemso," hyok. 


6:1 Dara ono' yok Sabat mem sum enyek, Yesus ara nim adya gandum 
dokomek wa pik yabalemok salek, alja yuba doro diriga ban nang edya 
gandum doka hnon denoba' aboka dakeekanya, sikja soruk adya gorogoka 
delemek. 6:2 Bok Parisi wene nang edya lebeka' ara, "Ugunda hekasa 
Sabat mem sum ununa' ara mem hyoknya nek blekoka unulum do?" 
wenyaboka heibsik. 6:3 Wenyek Yesus adya sikenek leboka' ara, "Ugunda 
Daud bedya unumoka' ara, alab neika' balamek nang eb dara, gwaneng ok 
ubsuk dara, alja unumoka' anyek, Imik Neyung yuba bukuk momnya 
doboka' ara, ugunda einiwanggublum de? 6:4 Dara alda Imik Neyung ek 
wekoka, Imik Neyung amba beillilemek roti gwanenga dobok dara, al 
hnon deregoka, ono' alab neika' balamek nang ek hnon elegosuk. Dara ban 
roti gwaneng era, salya' nang hyak dena' memekanya, alda Imik Neyung e 
wa gak nang ok deneseng bok anyeka'," hyok. 6:5 Dara ono' Yesus ara 
sikenek hnon lebokja, "Nimi diba' me ara Sabat mem sum amba 
Wenrelesilnya ulumla," hyok. 6:6 Dara ono' hnon yok Sabat mem sum 
enyek, Yesus ara Yahudi nim edya yuba don ek wekoka, yuba lel 
eleklesuk. Dara anyaganera, soruka darasam heimoknya bek hnon ulumok. 
6:7 Dara, Yahudi Imik Neyung yuba neksin nang eb, Parisi nang eb dara, 
Yesus ak sonda' anasa miniwoka heka' huboka lebnob senewoka yuba gak 
ebnoba' aboka, sikda Yesus ara, Sabat mem sum bok nimi hnon 
hwebnamla do senewoka diri keeblomek. 6:8 Bok alda sikja seinimeknya 


nera seleb ella ubsuukanya, soruka heimoknya bek lebokyja, "Anda 
bukmenekanya hnoumunga seklom!" hyok. Dara benera bukoka sekel 
yibuk. 6:9 Dara Yesus ara sikenek, "Nara ugunuk heibnesin, Sabat mem 
sum era heka' ak or unulunok hyok do? Perobnya nek ununa' ak gom, 
malyinya ununa' ak gom? Nim nong ak blebna' ak gom, nim orok 
nenewoka ona' ak gom?" wenyaboka heibsuk. 6:10 Wenyabgogowoka' 
seleb dara, alda nimi gokgob pik nidya' keeb ganagoka' seleb dara, 
neikna'anya bek lebokja, "Anja soruka nginigalom," hyok. Dara 
heimoknya bera, alja lebok sok, soruka nginigoka okdo doroklomok 
enyek, alja soruk era seleb merewok. 6:11 Bok, Parisi nang eb, Yahudi 
Imik Neyung yuba neksin nang eb dara, yu heiboka, "Heka' huboka Yesus 
ak malya ubnemab do?" senewoka yuba sab einimek. 6:12 Dara ban salek 
era, Yesus ara hnon meinik don heng uboka molowoununa' aboka 
welemok. Dara Yesus ara inimnek pik moruwoka, alda Imik Neyung ak 
molob gwelegemok. 6:13 Wera dilina' uboka gwelegel yabok dara, alda 
alja yuba doro diriga ban nang ek, mamagel youlululum aboka 
ebmamagosuk. Dara bokoka, obadya nang ok Imik Neyung yuba lena' gak 
nanga danalum bar aboka weboka dobsuk. Wera weboka dobsuka' nang 
enyek, sikenek yuba lena' gak nang aboka si silisak an, 6:14 Simon, bok 
Petrus aboka si sibuk. Dara Simon alja weisa Andreas, Yakobus hnon, 
Yohanes hnon, Pilipus be hnon, Bartolomeus be hnon, 6:15 Matius be 
hnon, Thomas be hnon, Alfeus bedya me Yakobus be hnon, Simon bek 
bok yok si Patriot alameknya be hnon, 6:16 Yakobus bedya me Yudas be 
hnon, alja eimik era Yesus ak oblulum aboka yuba dil binimoknya Yudas 
Iskariot be hnon, doboka sekiyiwousuk. 6:17 Dara Yesus ara meinik aba' 
ara, alja yuba doro diriga ban nang eb, yanggalamek ara bluk sokloroba' ak 
sam yinggyik. Dara anyeganera, ono' yok yuba dolomek nang eb, ono' 
yokmok-yokmok, hnonda Yudea sokok sam ab hnon, Yerusalem heikek 
ab hnon, yali sam penya mek gemek sam Tirus mok eb, Sidon mok eb 
yeindeboka longomek. 6:18 Dara sikda yalameknya nera, hnonda Yesus 
adya Imik Neyung yuba lelemoka' anyek kelenoba' aboka yalamek, hnon 
nim era, sik neikna' neiklemeka' anyek hwebsulula' aboka yalamek. Dara 
ono' sik bisa' goloklesuk nim eneba bisa' yakoka merellilisuk. 6:19 Wera 


nimi nidya' ara, Yesus ara nimi hwesin migib alak ab goblomoka' adya, 
nimi nidya' merellilisuka' anasa, sikda Yesus adya' akleng ek soruka 
dibibya dara, merewananoba' anya' senewoka dulumek. 6:20 Dara Yesus 
ara, alja yuba doro diriga ban nang ek keebdaboka lebokja, "Ugunda bona' 
garana ululum nang o, Imik Neyung wenesm heik ulumla' ara, ugunja' ak 
ulusila' anasa, ugunda pe ululum. 6:21 Ugunda wen gwaneng ok ulusil nim 
era, eimik era, mona buknesila' anasa, pe ululum. Ugunda wen engelelum 
nim era, eimik era, oksewanaluma' anasa, wera pe ululum. 6:22 Nimi diba' 
me nemba leboka, sikda ugunuk walamnesak, hnonda bisa' si ak 
geklewoka derelemnesak, hnonda malya nenewoka di songa leboka 
walasjja dara, wera pe ululum. 6:23 Youma' ununumna' lelemek nang ek 
anaba neikso anaso nauba unulusik. Dara onnya nenyek ugun hnon unul 
yabasija dara, ugunsamba dekna' ara nauba imik heikek ulumla' anasa, 
ugunda pelesak aboka, sunugoka eiya hlalalulum. 6:24 Bok ugun wen dub 
ululum nang era, ugunda seleb senenya loboka boro deleluma' anasa, eimik 
era ugunuk omoma' ak okna dabnesil. 6:25 Ono' ugunda wen gwanenga 
dena' mona bukoka delelum nim era, eimik era gwaneng oka nauba 
kwebnesila' anasa, omom nong ak ululum. Ono' ugunda wen okselelum 
nim era, eimik era ganya suguwoka engewanaluma' anasa, omoma' ak 
ululum. 6:26 Youma' dara, sonda' anasa nunda ununumna' lelemab nang 
alamek nang ek, nimi nidya' peroba' lelesik sok, wera ugunuk yok nimi 
nidya' adya, peroba' lelesija nim era hyak nauba omoma' ak ululum," hyok. 
6:27 "Bok wen ugunda nak an kelelum nim era, nara an wenyhenemna, 
Ugunda ugunja isa' nang ek wana' uboka, ugunuk lek senelesija nim ek pe 
unulululum. 6:28 Ugunuk malya leboka wema dalasija nang emba, ugunja 
dara, peroba' lelelulum, ugunuk malya nenewoka derelesija nim enesa, 
aralasulula' aboka Imik Neyung ak henga uboka molololulum. 6:29 
Ugunuk hnon nang edya ugunja darasam sum ek sam waboka obnesak 
dara, darasamnya neneba or obnelom henelum. Dara, ono' yok nang edya 
ugunja golun akleng ek dobija dara, wera ongon akleng eneba or dobnok 
senewolulum. 6:30 Ono' yok nang edya, bona' ugunuk moloweisjja dara, 
or elegolulum. Ugunja bona' hoka' dobsija dara, ono' saaboka numok 
aboka, bleboka donggom, mem. 6:31 Anya, ugunuk yok nim edya anaso 


unuweisiseng senewanalum dara, ugumbabya anasonya nenyek yok nim ek 
unuwolulum." 6:32 "Anya ugunda ugunuk wana' ulusak nim ok wana' 
ulumun dara, hek dekna' ek ugunsamba lanawanasuso do? Nenera sik 
malya ulumak nim eneba, sikenek wana' ulusak nim ek wana' ulusak bok 
anasa lebna. 6:33 Dara, malya una' nim eneba sikba unulumak bok anasa, 
ugunda ugunuk pe unulusak nim ok weboka wana' ulumun dara, hek dekna' 
ek saaboka dobnesom do? 6:34 Anya ugunda yoka' hnon yok nim ek se' 
naba eimik onsok lunuwoka eleganenoka' senewoka eleganalum dara, hek 
dekna' ek dobnesom do? Dara nenera malya una' nim eneba eimik dara, 
gong lunuwanenyak senewoka unu elegel lolomak bok anasa, lebna. 6:35 
Bok ugunuk dara, ugunja isa' nim ek wana' ulumunukanya, sikenek pe 
unulumnulum. Ugunja bona' yok nim ek se' elek lobmun dara, naba 
lunuwoka men elegonulul senen ganya bonggom. Ugunda nenesonya 
nenyek unulumun dara, ugunja dekna' imik heikek nauba uboka, ugunda 
Imik Neyung muk ululanya bedya mabo diba' ulumnelum ara an. Al Imik 
Neyung ara, alda perob una' elgom ulumak nim ek hnon, ono' perob aboka 
gibnenggulumak nim ek anaba, pe unulusila' anasa, ugumbabya 
unulumnulum. 6:36 Wera anasa, ugunja Imik Neyung ara angoo yadyek 
senewoka aralesilnya ulumla' anasa, neikek ugumbabya angoo yadyek 
ganya adya unuldalalulum," hyok. 6:37 "Imik Neyung adya ugunuk yana 
leleweisilyek anasa, ugunda yok nim ek yana lelenggom, mem. Imik 
Neyung adya ugunuk igin yaka' kweryiwessilyek anasa, ono' ugunja yok 
nim ek ganya adya henga goubnenggom, mem. Nadya malya una' Imik 
Neyung adya blebiyiwananel senewoka, anda yok nim ek suguna' ganya 
ara, meebdanalum dara, Imik Neyung anaba, anja malya una' era 
meewananggel. 6:38 Anja men yok nim ek arawamen dara, wera Imik 
Neyung ara ambabya lunuwoka eleganenggel. Wera anja yok nim ek unuro 
eleganemna senewoka pe sunuwoka keebdaboka eleklelamnya nera, 
ambabya Imik Neyung adya anak seleb al unuro eleganemna senewoka 
beillililanya nenyek, ambabya eleganenggel," hyok. 6:39 Dara Yesus ara 
sikinek hnon yok sununa' enyek sunuwoka lebokja, "Wera ben hnon heng 
lumnya bedya, yok heng lumnya bek arawoka neika' binisereng de? Anaso 
dara, sikda penya neika' gwerenek langa diniwanggunusereng de? 6:40 


Sekolah me hnon ara anam dolomna salek era, neklesilnya be hwiboka 
geremseng so unggululabok, heknyek dobgiga balamna' ara dobdakna 
danyek, wera neikek neklesilnya beneso dangalamla." 6:41 "Anda anja' 
hengek senenggom gal booma ulunggelnya nera, pe eibdanggulamjok, 
hekasa anda anja' hem bedya heng ek mek heng solokna' enyek kemelelam 
do? 6:42 Dara anda anja' hem bek lelelamja, Hem o, wera or anja' heng 
solokna' dobnenggen e, wenyalelam bok, anja' heng ek senenggom gal 
booma era eibdanggunadyok dara, nera har sonya nek lelelam do? Anasa 
bol nenena'anya o, anja heng ek gal booma senenggoma' anyek men 
dobdamena' adya, wera anja' hem bedyinya mek heng solokna' era anedya 
pe eiyiboka dobnelam" hyok. 6:43 "Dara pe mesa' uboka welelamla gal 
era, dok ara malyinya nek mounggulumlakanya, ono' eka lerelamla gal era 
perob gal dok ek mounggulumla. 6:44 Anasa gala nidya' ara dokok ab ella 
dangalamak. Anya sabala' gal ak ab, anggur doka daknenggulumak. Ono' 
girikna' si gal pikik ab dara, bira daknenggulumak. 6:45 Dara nimi pe 
ulumak nim era, ganya lomok ara perobnya nok ulumla' adya yuba 
salamaka' ara, sikja ganya ak ab dara, perobnya nok lanalamla. Bok malya 
ulumak nim era, ganya lomok ara malyinya nok ulumla' adya, sikja ganya 
ak ab dara, malyinya nok lanalamla. An nenera alja yuba salamla' ara, 
ganya ak ab lanalamla anasa, unulamla. 6:46 Ugunda nadya wenyalasina' 
ara keboka unuwanggunadyok, hekasa nak, Wenelesilimnya o, 
Wenelesilimnya o, alanulum do? 6:47 Dara heknedya nak yeindeboka, 
nadya lelemna' anyek pe kebnekanya unululanya bera, benera an nadya 
ugunuk wenyhenesinya beneso' ak ulumla. 6:48 Alja una' era, nimi hnon e 
girik eilibek gasa darawoka somna' anaso' ak ulumla. Benera alda soko 
lomok lok-lok aboka girik eilib yangawoka solomla. Dara moka bliboka 
mek ililamla dara, wera alda girik eilibek somna' adya, e nera mel-mel ana! 
adya golol meneknenggulumla anaso' ak ulumla. 6:49 Bok heknyek nadya 
yuba kelenadyok, anyek lelemla senewoka ununggululanya bera, alja una' 
era, soko eilibek gasa' sobnenggumna somna e neneso' ak ulumla. Anedya 
moka bliboka, meka iliwan sum era, golol meneklamla sok, neikso alja 
una' era anaso ak ulumla," hyok. 


7:1 Yesus ara nimi nidya' ak seleb wenyaboka lebgogowosuk dara, alda 
Kapernaum heikek sam byuk. 7:2 Dara Kapernaum heikek ara yin 
bona'anya bedya alja wana' nong ulumok wa wenya benyek hyak neikna' 
salamookanya somogoununa' ulumok. 7:3 Wera yin bona'anya bera, Yesus 
ara nimi hweboka unulusilnya bera ulumla an yuba kemok dara, Yahudi 
dub nim ek nadya wa wenya hwebnamla' anasa, alak e yanalum aboka 
orugosuk. 7:4 Dara sikda Yesus ak yeindeboka, "Neyung o, yin bona'anya 
bera alda anja arawanalam. 7:5 Alda nunja sokok an mm ek wana' uboka, 
Yahudi nim edya yuba don e sona' hnon alja arawoka ulusil anasa," aboka 
okoka lebek. 7:6 Dara Yesus ara Yahudi nim eb neika' yin bona'anya 
bedya ek byik. Wera Yesus ara e berem ok so yanggok dara, "Neyung o, 
nara anak ara or pe yalem aboka wenyhenggunusinya anasa, salya' kweldal 
yamenek aboka wenyaboka, nim ek Yesus ak wenyal bululum aboka 
orugosuk dara, wenyal byik. 7:7 Hnonda leladya, ban nenesa leboka, na 
nong anaba anak ara yamenggom. Anasa or yub adyok wa wenya bera 
merewolul aboka yuba beibmen dara, alda merewanemla. 7:8 Anasa wera, 
nara nadya imik eini dub nang yuba kelemna dara, ono' na damumduk onu 
ulumak nang era nadya yuba kelenyak. Nadya nimi yina bona'anya bek, 
Anyagan yalom, hen dara, yalamla. Ono' yoknya bek, Anda bilom, hen 
dara, alda balamla. Anya nadya wa wenya bek, Ban nenyek unuwalom, 
hen dara, alda keboka unulamla, wenyamla," hyek. 7:9 Dara Yesus ara 
ban wenyan yub enyek kebok dara, hyak loka dabok. Anasa Yesus ara 
alak diriga yalamek nang ek keeboka wenyhusuk, "Nara ban benyek na 
lokja, Israeli nimi gangganek ara, ban unuwoka dib senenanya nera hnon 
meka' eilinggulumna," hyok. 7:10 Wera Yesus ak el yeilimek nang era ek 
saaboka yanggek dara, wa wenya bera seleb meremoka' ak eibek. 7:11 
Dara ono' Yesus ara hnon heik, Nain heikek sam byuk. Wera alja yuba 
doro diriga ban nang eb, nimi salya' gong alak arawoka dobdo yabalamek 
nim eb nauba neika' bilimek. 7:12 Dara Yesus ara Nain heikek nauba pik 
sindamak sam nongok oka wekel bok dara, anyagan heik nim era, nimi be 
gal ara an jaboka bo gobol yabek. Dara ban somogomok me nera yougel 
gedya hnonok yando me nek somogomok. Wera heik enyek an nim era 
nauba gel genyek an neika' arawoka bo dil balamek. 7:13 Wera Yesus ara 


' 


me dam gel genyek eibuk dara, hyak angoo yadyek senewookanya alak 
lebokja, Genong o, anda engena' ara mem! 7:14 Wenyaboka somogomok 
me be' dam biniboka soruka salal yabok dara, nimi be' jaboka bo balamek 
nang era sek lobek. Dara Yesus ara, Wei, goubenya me o, nara anak 
wenyhenenggen, anda buklom, hyok. 7:15 Wera somogomoka' anyek 
hweboka' goubenenya bera, alda bukoka yuba sab einiwok. Dara Yesus 
ara me nen eiling gek, elegok. 7:16 Dara nimi nidya' lok ganya boboka 
Imik Neyung ak gigilemek. Anya sikja dara, "Senenggom ununumna' 
lesinya bera nu gangganek sam seleb lanawal. Imik Neyung ara alja mabo 
siliba' ak blebnuna' aboka, wera seleb yok!" alamek. 7:17 Anedya Yesus 
ara anaso uboka unulamla an yub era, Yudea mok soko nidya' heik 
gokgobok sam anaba oboka lelewok. 7:18 Dara Yohanes Pembaptis bera 
alja yuba doro diriga ban nang edya, Yesus adya nidya' unulumoknya nera, 
Yohanes bek nekdo byik. 7:19 Dara Yohanes Pembaptis bera alja mabo 
penya nang ek yoururum aboka, sikda Yesus ak heil binirum aboka 
lebsukja, "Neyung o, anda eimik yanamla hyoknya ben gom, nunda yoknya 
bek diri ulumnemab gom?" aboka hei yanarum aboka orugosuk. 7:20 
Wera ban nang era Yesus ak birik dara, "Yohanes Pembaptis bedya, alak 
heil binirum aboka orugeisila' anasa heibnenggenem. Neyung o, al anak 
Imik Neyung yuba leboka' sunuwoka yanamla alamaknya bera anak gom, 
nunda yok eimik yanalanya bek diri ulumnemab gom?" aboka heibdek. 
7:21 Yesus ara ban salek nong era, nimi nauba yok-yok neikna' damok ek 
ab, igina kweboka okna ulusuknya nek ab, bisa' gong goloklesuka' hnon 
yakoka, hwelesuukanya, henga lum nimi nauba mereldilisuk. 7:22 Anasa 
Yesus adya sikenek, "Ugunda Yohanes Pembaptis bek saaboka biniboka, 
heka' ak ugunja eryiboka keleluma' anyek, heng lum nim era gwelegoka 
eillilemak, yana heilimla nimi pe sekoka yabalamak, gororoma' adya 
malya uro delemla nim eneba pe boka' dolomak, o ounugamna mm era 
kelemak, seleb somogamna nim era embenga' bukillilisil, Imik Neyung 
adya' perob lero yanggan yub era bona' garan nim ek leb elekdo yabalamna' 
anyek nekdo binirum. 7:23 Nak yoka'-yoka' amba geregoka lek senewoka 
longgulunelnya bera, pe ulumla," hyok. 7:24 Wera Yohanes Pembaptis 
bedya Yesus ak heil binirum aboka bokosuk nang era seleb birik dara, 


Yesus ara anyagan nimi nauba longomek nim ek, "Ugunda heknyek 
eibnoba' aboka hwalek sam ara bililum do? Lerya ak kabo' adya bo 
geklamlya' anyek eibnoba' aboka bililum de? 7:25 Ugunda heka' ak 
eibnoba' aboka bililum do? Nimi ben hnon boksoma pe ongolenya benyek 
eibnoba' aboka bililum de? Perob boksom enyek ongowoka, dena' 
pero-pero deregoka ulumak nimi, perob dub nang ulumak heikek ok 
ulumak. 7:26 Anasa dara, ugunda hekasa bililum do? Ununumna' 
lelemoknya bek eibnoba' aboka bililum de? Aldib, alda hyak ono' nauba' 
imik ununumna' lenya bek ulumla. 7:27 Anasa ban alsamba dara, Imik 
Neyung yuba bukuk sam momnya doboka' ara, " Imik Neyung adya dara, 
nadya' boknanya bera ane. Ansamba pika yarawogulula' aboka, anda anam 
bok, alak men mengewoka bokol binimna!" wenyaboka dobok. 7:28 Nara 
ugunuk wenyhenesin anyek beknelum, Nimi gelewa adya nidya' sokok an 
beillilimaka' ulumak nim era, Yohanes bek senenggomnya ulumla soka' 
ara, hnon meka' alsonya bera hnon unggulumek. Bok, alda nim Imik 
Neyung wenesin heikek ara, hyak meka' anyek ululanya benyek ara, 
Yohanes bera mek so bok, alak danyek senenggomnya bek ulumla," hyok. 
7:29 Nimi nidya' nim, mok soko amba rupiah molowoka dolomek nang eb 
danaba, Yesus adya ban wenyaro lelemok yuba kemek nim era, Imik 
Neyung adya unulululum hyok yuba perob senemek nim era sik nong 
anyek, anya Yohanes bedya meka dasuk nim era Imik Neyung adya 
peldisina' anyek dib senewek. 7:30 Bok Parisi nang eb, Imik Neyung yuba 
neksin nang eb dara, Imik Neyung adya unu webnesin senemoka' damok 
ara, dobnenggunumab aboka lek senemek. Dara ono' sikda hnon Yohanes 
bedya dara, meka dabsilyek senemek. 7:31 Dara ono' Yesus ara lebokja, 
"Nimi wene salek ulumak nim era, nadya dara, heka' anaso' ak sunuwoka 
lebnamna do? Sik nong ak dara, heka' anaso' ak ulumak do? 7:32 Sik nong 
ak dara, dekna' gasa' ak memabo buma hnon bukoka, ono' yok mab ek 
lelemakja, Nunda ugunsamba e1ya hlabnesom bera seblesab bok, ugunda 
perob senewoka sunuknenggululum! Anya, nunda ugunsamba ganya engen 
bera seblesab bok, ugunja dara, ganya suguwoka engenggululum! aboka 
wenyaldalamak mab eneso' ak ulumak. 7:33 Dara Yohanes bera seleb 
yeiniboka, alda gwanenga meka lobsiniwoka ulumok dara, ugunja dara 


lelelumja, Alda bisa' wekok, wenyalalum! 7:34 Dara ono, mimi diba' me 
nera yeiniboka, alda gwanenga meka deregoka ulumla enyek, ugunja dara, 
Ugunda benyek kendululum! Dena' hwamnya, yu meka deregoka ganya uu 
ana' hwamnya, rupiah dona' nang eb, malya una' hwam nang edya' sikja' 
hem benya, alalum. 7:35 Bok, geremseng una' damok ak dara, alak dib 
dolomak nim edya danyek, diba' pelemak bekna' ulumla," hyok. 7:36 Dara 
Parisi nang ben hnon alja Yesus ak nadya' ek neika' denenam aboka yalom 
amok dara, alda biniboka bukoka delemok. 7:37 Wera heik enyek ara, 
gela malya una' hnoum ulumok gel ge hnon, nidya' ella ulumek gel gek 
ulumok. Dara gel gera kebok enyek, Yesus ara Parisinya bedya' ek sam 
delemla an yuba kebok dara, alda perob song ngikna' mek eb boboka 
Yesus delemoka' ek sam yok. 7:38 Wera gel gera Yesus delemok ak sam 
alda weilik sekoka, engena' gadya' eboka, alja heng meka' era Yesus adya' 
yan sangak sam niniwoka, Yesus adya yan ak ara, alja hong edya heng 
meka' luboka, giboka, perob ngikna' mek era an yanek an yek golumok. 
1:39 Wenyek Parisinya bera Yesus ak nadya ek sam denenam aboka e 
bilimoknya bedya an unuwoka' anyek eibuk dara, alja ganya lomok 
seiniwokja, "Alda ununumna' lenya bek dara, ban unulamla gel genera alda 
heknya, alda genya' senewoka ella danamso," senemok. 7:40 Dara Yesus 
adya Simon bek, "Simon o, nadya yoka' don anak hnon wenyhenenggen," 
hyok. Danyek Simon bedya Yesus ak, "Yo, neyung o, or wenyhenelom e," 
hyok. 7:41 Dara, "Nimi penya nang edya yoknya bedya rupiah enyek 
deblorek. Nimi ben hnonda denga yuba' lambadya rupiah ak deblomok 
dara, ben hnonda denga yuba' hnonok rupiah ak deblomok. 7:42 Bok 
rupiah deblorek nang era, lunuwamenggom anasa, wera rupiah damnya 
bedya sikja deblorek rupiah era deknenggununurum, or deb lobnerum 
hyok. Anasa ban rupiah deblorek penya nang dara, heknyek pewanel 
aboka nauba so wana' ulumnamso do?" wenyaboka heibok. 7:43 Wenyek 
Simon bedya dara, "Nadya dara, nauba rupiah deb losonya benyek 
pewanel aboka nauba so wana' ubnamso," hyok. Dara Yesus adya Simon 
bek, "Anja seinilamnya nera aldib seinilam," hyok. 7:44 Dara ono' Yesus 
ara gel genyek an keeboka Simon bek leboka' ara, "Anda ban gel genera 
seleb eiyilam de? Nara anja' ek anam yanggan dara, anda nadya yana mek 


eleganamna senewoka meka hnon gweboka orowek beibnenggubmanelem 
bok, ban gel genera alja heng meka' edya nadya yana mek elegoka, ono' 
alja hong edya lubnel. 7:45 Anda nak pe gibnenenggonggom anja' ek doro 
dibnelem bok, ban gel genera anam wekel yanggan salek eba' moruwoka, 
nadya' yan ak meka hmobdibigenel sok dangamla. 7:46 Anja dara, nadya' 
huk dubuk ara, hong ngikna' mek hnon ngiknenggunelem bok, ban gel 
genera, alda nadya' yan ak sam perob song meka ngikenel. 7:47 Anasa 
nara anak wenyhenenggen, alja wana' nauba unululanya nenesa, wera alja' 
senenggom malya una' unululanya nera nidya' doboka bobogamla! Bok, 
malya una' meka' doboka boloklelanya bera, wana' una' anaba mek ok 
ulumla," hyok. 7:48 Dara ono' Yesus ara gel genyek an, "Anja malya una' 
dara, anak ab seleb memenggen," hyok. 7:49 Wenyek nimi yok mm, 
Yesus ab neika' bukoka delemek nim edya sik moumen ganya lomok, 
"Ban benera heknyek ulumla' adya, nim adya malya una' era sikenek ab 
memelesil do?" aboka seimmek. 7:50 Bok Yesus ara ban gel genyek an, 
"Anda nak dib senenelema' adya, anak seleb blebgela' anasa, anda ei-ei 
ganya boboka, or binilam!" hyok. 


8:1 Nen seleb dara, mandewal henggonggom Yesus ara nauba heikek aba' 
ara hnon nauba heikek uboka, ono' mek heikek aba' ara hnon mek heikek 
sam, Imik Neyung adya wera seleb wenelemnesil aboka, perob lero 
yanggan yuba leb elekgiga yabalamok. Dara alja' obadya yuba doro diriga 
ban nang eneba alab neika' yabalamek. 8:2 Dara bisa' gologosuka' hnon, 
yok-yok neikna' salalesuka' ak hwesuk anyek, hwesuk gelewa eb neika' 
yabalamek. Ban gelewa dara, gela hnonda Maria yok si nera Magdalena 
alamek gel ge hnon (alda bisa' sekbadya ban gel genyek anyeb yakoka 
hwemok gel), 8:3 hnonda Herodes dubnya bedya' ek sam rupiah beilina' 
wa welemoknya, Khuza bedya gel Yohana geb, Susana geb uboka, ono' 
yok gelewa nauba neika' yabalamek. Dara gelewa danedya, sikja' yok-yok 
bona' edya Yesus ab, alja yuba doro diriga ban nang eb aralesik. 8:4 Wera 
nimi nauba Yesus ak yok-yok heikek aba' ara alak bolol yal dibilloklomek 
dara, alda sikenek ban sununa' enyek sunuwoka lebsuka' ara, 8:5 "Nimi wa 
wena'anya ben hnon yina' bo bolol bununa' aboka bilimok. Wera bera yina' 


bo bolol bilimok dara, yina' hnonda pikek sam yama yinggyuk. Dara nera 
hnonda nim adya yan ingib saboka, hnonda wining adya yeindeboka nidya' 
doboka jek. 8:6 Yina' hnonda girik lumok sam yama yinggyuk. Wera yina' 
era seleb bongowok bok, soko ara gelelom arob adya bongowokjok 
sesewok. 8:7 Yina' hnonda girikna' hnoum yama yinggyuk. Wera yina' era 
girikna' ab neika' pe bongowarekjok, girikna' adya aragoka' adya somogok. 
8:8 Bok yina' hnonda perob sokok malyingginiboka, pe bongowoka doka 
nauba moulumok dara, hnonda denga dombadya anaso moru balamok," 
hyok. Yesus ara seleb wenyaboka sunuwoka lebgogowok dara, ono' 
lebokja, "Heknyek kendamba o yaka' ara, pe keblul!" hyok. 8:9 Wera alja 
yuba doro diriga ban nang edya alak, "Ban sunuwoka lelelama' ara, damok 
ara heka' ak lelelam?" aboka heibek. 8:10 Dara alda sikenek saaboka 
wenhyok, "Imik Neyung adya wenelemnesila' damoka ella dangan damba 
dara, alja migiba' era ugunuk ara seleb elegosuk. Bok yok nim ek dara, 
sikda eilin damba uruma dililimak bok, eilinggulumak, ken dara kelemak 
bok, anyek senewoka pe ella danganggulumak aboka, yoka' ak sunuwoka 
lelesin," hyok. 8:11 "Wera yina' bo bolol bilimoka' sununa' damok ara ban: 
Yina' ara Imik Neyung yuba. 8:12 Yina' pikek sam yama yinggilimoknya 
nera, nim ara Imik Neyung yuba kelemak bok, Imik Neyung yub ak dib 
senewejja enyek, blebsilyek aboka, Iblis adya Imik Neyung yub ara sikja 
ganya ak ab hoka' dololanya nera an. 8:13 Alda yina' girik lumok sokok 
sam yama yinggilimoknya nera, nim anam salek era ganya goluwoka yuba 
dolomak bok, yub ara diba' sikja' ganya lomok sam yina' menggulusil. 
Sikda anam salek se' ok dib senewana' ara, yoka' sunulyamasina' yanggan 
dara, wona' dangalamaknya nera an. 8:14 Alda girikna' hnoum yama 
yinggilimok aboka sunuwoknya nera, nim Imik Neyung yuba kelemak bok, 
sokok un ganya eb, bona' dubnya dangoka ulusinya ganya ab, ganya 
daldom-daldom ana' ganya eb dadya, yuba dolomla' ara, seklama darab 
eleganakanya, perob doka mounggulusilnya nera an. 8:15 Alda perob 
sokok sam yama yinggilimok aboka sunuwoknya nera, nim Imik Neyung 
yuba pe keboka, ono' ganya lomok beiyiboka pe uboka, bojam ulumak nim 
ek lebok. Dara ban nim era pe siklewoka ulumnekanya, yub ara pe yina' 
meboka doka molulanya nera an," hyok. 8:16 "Nimi hnon wesa' ara 


diniwoka mek hmei lomok gom, ekla mana! damumduk sam 
beibnenggunuseng. Alda ek wekel yanggejja nim era, dilina' anyek, 
eibnoka' aboka, wesa' ara dimiwoka, laga beilin oulyang ak sam beibnamso. 
8:17 Doknowoka ululanya nidya' ara, eimik laga danamla. Dara ono', 
wenera gunuwoka ululanya nidya' ara, eimik olowoka laga dangoka ella 
ulumnamak. 8:18 Wera anasa, ugunda seleb kebluma' anyek pe keeboka 
semiwanalum. Anasa heknyek nauba ululanya bera, makoka elek 
sounuwanalabok, heknyek meka' ulumlakanya, hnon ulunel senelelanya 
neneba, nidya' alak ab dorowanamla," hyok. 8:19 Dara Yesus eilinggeb, 
alja weisab eb, Yesus ak yeilimek bok, nimi nauba adya al nong ok okoka 
oka yanggumek. 8:20 Dara nim adya alak, "Neyung o, anja' genong geb, 
anja weisab eb dara, sikda anab eibdanoba' aboka yeilimaakanya, betyik 
ono seklemak," hyek. 8:21 Bok Yesus ara sikenek, "Nimi nidya' Imik 
Neyung yuba kelemaakanya, wenyalamla' anyek unulumak nim enyek, 
sikenek wera nadya' genong yabo, nadya weisab ulumak nim era al an," 
hyok. 8:22 Dara ono' yok sum enyek, Yesus ab alja yuba doro diriga ban 
nang eb dara, mek ekla buna' ak bukumek dara, Yesus adya sikenek, 
"Nunda meka gouboka eer sam gemek binimaba' anasa, yoululum," husuk. 
Dara sikda lanawoka buku balamek. 8:23 Wera sikda anam mek 
hnoumunga buka balameekanya, Yesus ara se' hogunga mamok. Dara mek 
dubuk sam senenggom kabo' dorogookanya, wera sik bukumek mek ekla 
buna' era meka wekoka sikda hyak mdya' obsununa' aboka ul yabasuk. 
8:24 Anasa yuba doro diriga ban nang era lok anasa, sikda Yesus ak 
biniboka, "Neyung o, neyung o, nunda wera meka si dereganabsil!" aboka 
gamayibek. Dara Yesus ara bukoka, mek era yakna nee yeiniboka 
eillilemoka' ak loblom aboka waboka lebok. Wenyek kabo' ab mek 
eiliwoka poweklemoka' ara loboka, mek ara namena' mab lobok. 8:25 
Dara alda alja yuba doro diriga ban nang ek, "Ugunja ganya dib senena' ara 
hanyagar do?" husuk. Dara sikda hyak nauba lok ganya bomeekanya, sik 
moumen leldalamekja, "Kabo ab, mek uu aboka eillilamna' anaba, alja 
loblom al yaban enyek, alja yuba diba' kelemaka' anasa, ban benera 
heknyek ulumla do?" aboka lelemek. 8:26 Dara Yesus ab alja yuba doro 
diriga ban nang era, mek ekla buna' buku balameka' ara, Galilea mek 


gwana geme ener sam gouboka, Gerasa nang edya moka lanel byik. 8:27 
Wera Yesus ara mek ekla buna' ak ab gouboka gasa' ak sekel bok dara, 
nengmabo ben hnon bisa' gologomoknya bek Yesus ak yok. Bera alda 
youma' ek moruwoka, akleng ongona' oroka' anyek, e diba' ak una' loboka, 
beryik nimi dilina' pik ok mal giriklemok. 8:28 Bera alda Yesus ak eibuk 
dara, alda Yesus adya' saramek oumuwoka giboka yuba bii aboka lebokja, 
"Imik ululanya, Imik Neyung bedya me, Yesus o! Anda nak ara heka' ak 
ulumla do? Nak malya nenewoka loba' nenena' ara mem aboka 
molowagen!" hyok. 8:29 Alda wenyaboka lelemoka' ara, Yesus adya alak 
an gologomok bisa' danyek gouboka bululum al yaboka' anasa lel yabok. 
Bera alda soba' bisa' adya gologol yan dara, alja yan eb, soruk ab dara, 
gasa heng edya gouboka ono' pe diri bo ulumna' anaba, heng era bisa' 
ganya yama' adya bolok-bolok ab menegoka, hwalek gasa' ak sam glo' ak 
bo balamok. 8:30 Dara Yesus ara benyek an, "Anda si ara heknya do?" 
aboka heibok. Wenyek benedya dara, alda bisa' ara nauba gologomek bok 
anasa lebokja, "Nadya si nera Legion," hyok. 8:31 Dara benyek an 
wekemek bisa' mandebna' danadya, Yesus ak nunda salya' somokna' 
gweren selenga' ak sam yaksina' ara mem aboka molowek. 8:32 Dara mok 
enyek anera, pama nauba mem pik mola dero yabalamek. Anasa benyek an 
gologomek bisa' danadya, Yesus ak nunda ban pam mandebna' lom enyek 
an weknoba' aboka, or hesilom aboka molowek. 8:33 Dara wera bisa! 
gong era, gologomeknya bek ab gouboka, pam pik wekel byik. Dara pam 
dara, yeirrwoka mok soko abom pik aba' ara langa diniwoka, mek gwanek 
sam youruwoka somokdo byik. 8:34 Wera pama lob geregoka bo ulumek 
nang edya ban nidya' unuwoka' ara okoka eibek. Dara nang enedya nauba 
heikek hnon, mek-mek heik pik sik ulumeka' gokgobok heik me nidya' ara 
unuwal aro nekdo byik. 8:35 Dara nimi nidya' heikek ab unumoka' nidya' 
eibnoba' aboka gobek. Dara sikda Yesus ulumoka' ak sam yeiniboka 
kemelemek enyek, bisa' gologomoka' anyek alja hwemoknya bera, Yesus 
adya' yan berem bulumoka' anyek eibek. Dara bera alda ganya sirika' 
beryiboka, aklenga seleb ongowoka bulumok. Wenyek eiyimek nim era, 
hyak lok ganya bobek. 8:36 Dara hweboka' eibek nim edya, Yesus ara ban 
bisa' gologoknya bera heka' huboka hwemla' ara, unu hwemla enyek 


meremla aboka nekdangamek. 8:37 Dara Gerasa mok sokok nimi mdya' 
ara, hyak lok ganya bobeka' anasa, Yesus ak, wera anda nunja mok una' 
ara lo binilam aboka wenyal byik. Anasa Yesus ara mek ekla buna' ak 
bukoka saaboka yek. 8:38 Bok men dara, bisa' gologomoka' anyek, 
hwemoknya bedya Yesus ak nara neika' anab bininam gom aboka 
molowok. Bok Yesus adya anja' ek binilam aboka orugoka lebokja, 8:39 
"Imik Neyung adya nidya' anak sam unuwagela' anyek, anda biniboka 
nekdo yibinelam," hyok. Dara bera, Yesus adya alak nidya' unumoka' 
anyek, alja mok heik nimi nidya' ak biniboka nekdo yabalamok. 8:40 Wera 
Yesus ara, seleb onok yok dara, nimi nauba orowek alsamba diri ulumeka' 
adya, ganya eiyasa' alak pika dibek. 8:41 Dara heik enyek an, Yahudi nim 
edya yuba don e damnya bera Yesus ak yok. Bera alja si nera Yairus. Alda 
Yesus adya' saram nong ok yeiniboka komo lumugoka giboka, nadya ek 
yanalam aboka molol yok. 8:42 Nera alja gelma gibna' ara obadya lemok 
gelma enyek, somogonuna' aboka ul yaboka' anasa el yok. Dara Yesus ara 
ek sam bununa' aboka, anam pikek balamok dara, nimi nauba darasam- 
darasam aba' ara, Yesus nong ak ol goklemek. 8:43 Dara, neik ek 
dangamok gela hnon, gibna' obadya lemok gel ge hnon ulumok. Gel gera 
nimi hwesina' nim ek hwebnenoka' aboka, bona' yoka'-yoka' ara gobdo 
dengaromok bok, hyak alak gobdo pika garawoka hwebnenggumek. 8:44 
Wera gel gera Yesus balamok pik eimik dib dobol yeiniboka, Yesus adya 
ongomok akleng mousa ek meka' soruka bebegemok. Dara al wene 
sab-sab enyek, neik ek dangamoka' ara, gobdo dengaro lobok. 8:45 
Wenyek Yesus ara, "Heknedya nak bebegenel do?" aboka heibsuk. Dara 
nimi nidya' ara hnon laga lebnenggubek. Anasa Petrus bedya Yesus ak, 
"Neyung o, an ululama' ak ara, nimi mandebna' hyak nauba ulumaakanya, 
sikda anak duka' eboka ol gokoldalamak ara eiyilam," hyok. 8:46 Bok 
Yesus adya dara, "Nimi hnon nak an sene soruka bebeganyak. Nak ab 
senenggom migiba hnon gobnela' eibna' anasa," hyok. 8:47 Danyek 
bebegemok gel gedya dara, nadya unumna' ara, ella uboka wera eibnel 
senewoka ella dookanya, alda ber-ber ana' dib yeiniboka, Yesus adya' 
saramek sam yemiboka oumuwoka gibok. Dara ono' gel gera nimi hnoum 
anyeb, hekasa alda Yesus ak bebegamlakanya, alja neik ek dangamoka' 


ara, wene salek denghyoka' ara, anesemba aboka unuwanel aboka laga 
nekok. 8:48 Dara Yesus adya gel genyek an, "Nadya gelma o, anda nak 
dib senenelema' adya, wera anda merewalem. Anasa anda wera or ganya 
hekoka ek bindowalom," hyok. 8:49 Wera Yesus ara anam yuba salamok 
sab-sab, Yairus bedya' ek ab orukna'anya ben hnon yeiniboka, Yairus bek, 
"Neyung o, anja gelma era, seleb somogal. Anasa neyung, neklesilnya bek 
loba' nenenggom, mem," hyok. 8:50 Bok Yesus ara ban yub en kebok 
dara, Yairus bek, "Anda lok ganya bonggom, mem. Anja me nera eimik 
merewanamla' anasa, anda dib senewanalam," hyok. 8:51 Wera sikda 
Yairus bedya' ek sam seleb byik dara, Yesus ara yok nim era, ugunda e 
lomok wekel yanggana' mem aboka, alda Petrus beb, Yohanes beb, 
Yakobus beb me nen alja genonga neyung ok or bo weksuk. 8:52 Wera 
nimi nidya' ara gelma enesa engewoka nimi saleka bulumek. Bok Yesus 
adya engelemek nim ek an, Gelma enera somoganggumla, alda hogung 
dema mamla' anasa, engena' ara mem loblulum! husuk. 8:53 Wera sikja 
dara, gelma era seleb somogomoka' ella umek bok adya, Yesus ak 
oksiyiwek. 8:54 Dara Yesus ara gelma enedya soruka glibsalawoka, 
lebokja, "Najabo gelma o, buklom!" aboka lebok. 8:55 Dara gelma 
enedya ganya era onsok yookanya, gelma era wene sab-sab eneba, bukoka 
sekok. Dara, Yesus adya gelma ara dena' elegolulum aboka orugosuk. 
8:56 Gelma enedya ala' genonga neyung ara, hyak loka dabdowosuk. Bok 
Yesus ara ban unu hweboka' ara, yok nim ek salya' nekdo yabana' ara mem 
aboka lebsuk. 


9:1 Dara Yesus ara, alja obadya yuba lena' gak nang ek yoululum aboka, 
sikenek bisa' doro bobogoka, bisa' ak obleboka, neikna' nimi hwesin 
danasa, migib elegosuk. 9:2 Dara, Yesus ara sikenek, Ugunda nimi 
hweboka, hnonda Imik Neyung adya heka' huboka wenelemnesila' anyek 
lero yabalamnelum, aboka lebsuk. 9:3 Ono' sikenek lebsuka' ara, "Ugunda 
pikek biniluma' amba dara, yoka'-yoka' bona' ara mem. Ugunda gama' 
dunguna' bobnenggunulum, dem glo' aklenga salya' bona' ab, dena' gom, 
rupiah gom, ongon aklenga penya so bona' ara mem. 9:4 Dara anyagan 
nublaboka neika' ulumnemab henesak ek an ulumuna' ara, wera ono' e 


nenyek anyeba' ara binilum. 9:5 Nublaboka neika' ulumnemab aboka 
dobnenggunusak heik era, heik enyek ara lo yabamunukanya, yan blesa 
anyek heik enyek an habdeboka biniluma' adya, siksamba bekna' diba' 
danamla," aboka wenewosuk. 9:6 Dara sikda bilimeekanya, mek-mek 
heikek sam bimboka, Imik Neyung yuba leb elegoka, yokok-yokok sam 
nimi nauba hwero yabalesik. 9:7 Galilea sokok wenesin dubnya Herodes 
bera, Yesus ban emi nidya' unulumok yub enyek kebok dara, heka' 
hubnamna ak lelemak do senewoka ganya emok. Hnonda lelemekja, 
"Yohanes Pembaptis bera seleb suboka lanawok,' alameka' anasa, ganya eb 
menegegoka okna damok. 9:8 Hnonda lelemekja, 'Eli bera ono' wera seleb 
subuka lanawok,' alamek. Hnon nim edya lelemeka' ara, "Y ouma' 
ununumna' lelemek nanga ben hnon, wera seleb embenga' suboka lanawok,' 
alamek. 9:9 Ban nenesa leboka, Herodes bedya lebnemoka' ara, "Nara 
Yohanes Pembaptis bera seleb ya nganga daksa. Bok ban wenyalamaknya 
bera heknyek lelemak do? Alja yoka'-yoka' unulamla an yuba nauba 
kelenaba," aboka, Herodes bera Yesus ak okoka eibsinya senewoka pik 
elemok. 9:10 Yesus adya yuba lena' gak nang bokosuk nang era yeekanya, 
Yesus ak nunda ban unu welemab aboka nekdo yek. Wera dara, Yesus 
adya ugunda yoululum aboka eboka bobsuk dara, sikbeyoka' Betsaida 
heikek byik. Anedya alda sikeneblaboka sikbeyoka' anyegan ulumek. 9:11 
Bok nimi nauba ara byika' anyek ella uboka, sikbabya Yesus ak dobdo 
byik. Dara Yesus adya sikenek pe youlum aboka, Imik Neyung adya heka' 
huboka wenelemnesila' anyek neklesuk. Dara ono' hnonda sik gangganek 
sam nimi nauba neikna' anasa hwebnamen ubnanya nera hweboka 
meiriyisuk. 9:12 Wera sin dangoka inin salek oka dok dara, Yesus adya 
yuba doro diriga ban nang era, alak yemiboka lebekja, "Neyung o, 
anyaganera gakdena' sokok anasa, sikda ok anyan mek-mek heik pik 
biniboka e dena' eboka mabnoka' aboka orugeisilom," hyek. 9:13 Bok 
Yesus adya lebok ara, "Ugunja sikenek dena' eleganalum," hyok. Anasa 
alja yuba doro diriga ban nang edya dara, "Nuk ara gwanenga lambadya 
ok uboka, hadya' ara penyok ulumla. Nunda ban nimi mandebna' danasa 
gwanenga heikek dekel binisibya danyek goma?" hyek. 9:14 (Anyaganera 
nengmab ok anyek denga yuba' lambadya nang (lima ribu orang) ulumek.) 


Yesus adya alja yuba diriga ban nang ek, "Ban nimi danara nimi buma 
yok-yok sunuwoka buklulum aboka orugosululum. Hnonok oulyang era 
denga penya uboka buknelum aboka orugosululum," hyok. 9:15 Dara alja 
yuba doro diriga ban nang era, Yesus adya sikenek wenyalasuk dara, 
nidya' sunuwoka unuwek. 9:16 Dara Yesus ara gwaneng ab hadya' danyeb 
dara doboka, imik keeboka Imik Neyung ak perob aboka molowok. Seleb 
molobgogowok dara, gwaneng ab hadya' ab dara, Yesus adya seleb sob 
menegemok dara, alja yuba doro diriga ban nang ek, nimi bukumek nimi 
nidya' ak boknesulum aboka elegosuk. 9:17 Wera nimi mandebna' dara 
delemeka' ara, mona bukusuk. Dara Yesus adya yuba doro diriga ban nang 
era, deregoka bok lobeknya nera sor serrem obadya mamagoka kiblomek. 
9:18 Wera ono' yok sum enyek, Yesus ara albeyoka' heng uboka 
mololemok dara, alja yuba doro diriga ban nang era alak yeilimek. Danyek 
Yesus adya sikenek, "Nim adya dara, nara heknya alanyak do?" 
wenyaboka heibsuk. 9:19 Danyek sikja lebnemeka' ara, "Hnonda 
lelenjakja, Yohanes Pembaptis, alanjak. Hnonda, Elia benya', alanjak. 
Anya hnon nim edya dara, youma' ununumna' lelemek nang danyek ben 
hnon seleb embenga' suboka bukok alanjak," hyek. 9:20 Bok Yesus ara 
sikenek, "Ugun nong adya dara, nara heknya senelenulum do?" aboka 
heibsuk. Danyek Petrus bedya dara, "Neyung, anda Kristus, Imik Neyung 
adya' nimi blebsina' dubnya, ululam," hyok. 9:21 Dara Yesus adya alja 
yuba doro diriga ban nang ek lebsuka' ara, "Ban yub era yok nim ek salya' 
nekdo bana' ara mem," husuk. 9:22 Anya Yesus ara lebokja, "Nimi diba' 
me ara, nauba gweknamla' ara, Yahudi dub nang eb, Imik Neyung yuba wa 
gaka' dub nang eb, yuba neksin nang eb dadya, malya nenewanamak. Alda 
hyaka' obnemak bok, winilinya sum yenewalya dara, ono' embenga' 
subnamla," hyok. 9:23 Dara alda sik nidya' ak, "Nak diriga yanalenya 
bera, alak perob danamso' digum ara loboka, li soba' alja' igin yaka' 
doboka, nak diriga yalanulul. 9:24 Anasa wera, alja nong enyek, 
blebdanamna senelelanya bera, alda nong era weiningganamla. Bok, 
wenyek alja nong era, nasamba leboka bologoldalalanya bera, eimik era 
blebdanamla. 9:25 Nimi ben hnon sokok ulumla' nidya' ara alja' ok 
dangasobok, al nong anyek malya' nenewoka denghenemso dara, alak 


peroba' digum ara heka' ak dangal binimso do? 9:26 Nimi ben hnon nadya 
lelemna yub eb, nasamba danyek laga lena' ara alya anasa lolonelnya bera, 
nimi diba' me yanamla sum era, Imik Neyung Wenelesilnya bedya migib 
eb, geisa ulumak lero nang eb senenggoma' yanamak sum era, nababya 
alya anasa, benyek albabya alja si laga lena' lobnamna. 9:27 Nara ugunuk 
lebnesin, Ugun ban ublum nang enera, hnonda Imik Neyung adya 
wenelemnesila' eibnenggumejja bok dara, somoganggunulum nanga hnon 
ululum," hyok. 9:28 Yesus ara ban yuba dan wenyaboka neksuk salek era, 
minggu hnonok so seleb mabok dara, ono' alda Petrus beb Yohanes beb 
Yakobus beb yok meinik sam heng uboka molowanoba' aboka bo welesuk. 
9:29 Wera Yesus ara mein enyek an heng uboka mololomok dara, alja 
hogung era yoka dangoka, alja boksom era hyak geisa nonga' anyek 
dangamok. 9:30-31 Wene sab-sab enyek, nimi penya nang ara Musa beb, 
Eli beb, mik heikek ab dilina' yeboka, warak loboka, sikda laga goboka 
sekdek. Dara sikda Yesus anyek mek anam Yerusalem heikek ab ura 
somoganamok yub enyek, neika' salamek. 9:32 Ban salek era, Petrus beb 
alja hemyabo penya nang eb dara, hogunga mamek bok, ono' wene salek 
gaawoka bukumek dara, sikda Yesus ara senenggom migib senedya' edya 
warak loboka, alda nimi penya nang eb seklemeka' ak eibek. 9:33 Wera 
penya nang dara, Yesus ak loboka sikda barek dara, Petrus bedya Yesus 
ak, "Neklesilimnya o, nunda anyagan ulumaba' ara hyak pemab. Nunda 
anyagan ara lubna e winilya, hnonda neyung ansamba, hnonda Musa 
bemba, hnonnya nera Eli bemba sobnemab," hyok. (Petrus bera ban 
wenhyoknya nera alja lelemoka' ara damok ara anyek lebnamna' elgom 
bok salya' lebok.) 9:34 Petrus bera wenyaro anam yuba salamok salek 
enyek, deba' buma hnon lo yingginiboka, sikenek siklewosuk dara, sikda 
hyak loka dabsuk. 9:35 Wera ban deba' enyek anyeb yuba sabnemoka' ara, 
"Nadya weboka domsa me nera ban e. Alak ok pe keblulum," hyok. 9:36 
Wera yub era seleb saro dakdowok dara, sikja dara, anyagan ara Yesus ok 
albeyok ulumoka' ak eiyimek. Yesus alja' winilya yuba lena' gak nang era, 
sikda yuba sana' loboka, gelegemek, dara ono' ban salek enyek, sikja 
eiyimeka' ara, yok nim ek unu eryimab aboka, nekdo yibinggumek. 9:37 
Ampum so' gwelegok dara, Yesus ab alja' winilya yuba lena' gak nang eb 


dara, meinik aba' ara yanggalamek enyek, nimi nauba Yesus ak yalamek. 
9:38 Nimi hnoum ab nengmabo ben hnonja Yesus ak bii aboka lelemoka' 
ara, "Neklesilimnya o, nadya me nenyek arawoka kendenelom e. Alda 
nadya' hnonok me nong ek bar! 9:39 Wera bisa' anyek gologol yanggan 
dara, ngolukna' yuba leboka, alja nong era bonggeiling-bonggeiling aboka 
gwekoka, sibama' ara bol gamala' youlul-youlul alamla. Bisa' ganya ara 
alak saboka oboka, goboka bana' ara lek senelamla. 9:40 Nara anja yuba 
doro diriga yalanjak nang ek, na me hwebnenulum aboka molowasa bok, 
sikda hwebnamenggom anasa lorob," hyok. 9:41 Yesus adya sikenek 
lebnesuka' ara, "Ugunda hyak dong dang ana' nong anyek, dib senena' 
loboka salya' ululum ba! Ugunda nauba meknewoka, ono' dib 
senenggululum nang ek ululum. Nara hwer salek ek ugunub go' ganya 
daklinggoka ulumnamab do? Me damnya bek, me nera nak an bo yalom," 
hyok. 9:42 Me nera Yesus ak bo yanggok enyek, bisa' gologomoka' ganya 
era, alak somora bobogoka nong ara bonggeiling-bonggeiling aboka 
gweklemok. Bok Yesus adya bisa' era goboka bilom aboka orugookanya, 
wera me nera merewok. Dara me nera Yesus adya eili bek saaboka lebok. 
9:43 Nimi nidya' ara, Imik Neyung adya senenggom migib unulamla' 
anyek eiyimek dara, hyak lok ganya bomek. Nimi nauba ara, Yesus adya 
lok so unulumoka' anyek eiyiboka, anam lok ganya boboka ulumek salek, 
Yesus adya alja yuba doro diriga ban nang ek leboka' ara, 9:44 "Ban 
nadya lebnamna yub enyek, ugunda hilikna' loboka pe bekmoubnelum, 
Nimi diba' me ara eimik doboka nimi migib lomok eleganamak," hyok. 
9:45 Bok Yesus yuba doro diriga ban nang edya dara, Yesus adya 
wenhyok yuba damok era, anasa lebla senewoka ella danggumek. Sikenek 
dara, ganya onga lesuk. Bok ono' sikja' anaba Yesus ak heka' ak leblam 
aboka heina' ara lok anasa, lobek. 9:46 Yesus alja yuba lena' gak nang 
edya dara, heknya ek nu gangganek ara senenggom so ulumla do aboka 
waldana' lanawek. 9:47 Yesus adya sikja ban wen senen ganya bomeka' ak 
eibsuk dara, alda me hnon doboka alja' saramek sam sekiyiwok. 9:48 
Anya ono' sikenek, "Heknedya nadya si, nasamba leboka banaso me 
nenyek dolomla dara, alda nak dolonel. Wera nak dolonelnya bera, alda na 
bokol yeilinyoknya bek dolomla. Anasa wera, ugun gangganek anyek hyak 


mek sonya ululanya benyek alda senenggom so ulumla," hyok. 9:49 
Yohanes bedya Yesus ak, "Neyung o, nimi ben hnon alda nuk makoka 
unggulumabjok, alda anja si sibuka bisa' yaklamla' anasa, Mem loblom, 
amna," hyok. 9:50 Danyek Yesus adya Yohanes bek hnon yok alja yuba 
doro diriga ban nang ek ara, "Ugunda alak mem ana' ara mem." Alda 
anasa wera, "Ugunuk lek anggulusak nim era, sikda ugunuk mala dolosak 
nim era an," hyok. 9:51 Yesus ara mik do welewanamok salek oka doka' 
eibuk dara, nara wera Yerusalem heikek hyak binimna aboka gegewok. 
9:52 Dara wera, alja nimi hnon ugunda men bililulum aboka orugosuk. 
Wera orugosuk nang era sikda men biniboka, Samaria sokok sam yok 
heikek biniboka, Yesus amba yoka'-yoka' meewoka beibnemab aboka 
ubek. 9:53 Bok Yesus ara laga Yerusalem heikek balamoka' anyek 
eryiboka, heik enyegan nim edya dara, Yesus ak nunja' heikek yalom 
aboka dobnenggumek. 9:54 Dara Yesus alja yuba doro diriga balarek 
nang, Yohanes beb Petrus beb dadya, ban ganya en bomeka' eibdek nang 
edya dara, "Wenelesilimnya o, Wenelesilimnya anda perob senemen dara, 
muk ab nim enyek mdya' uk adya doblinggoka oblula' aboka 
molowananam goma?" herek. 9:55 Danyek Yesus adya sikenek sam 
saaboka wabsuk. 9:56 Ban nen seleb dara, sikda yok heikek don byik. 
9:57 Wera Yesus ab alja yuba doro diriga ban nang era pikek anam 
balamek dara, nimi ben hnon Yesus ak yeiniboka, "Neyung o, anda hek 
mok ok binimena' nidya' ara, nara al anab neika' ok yabalemnenam," hyok. 
9:58 Yesus adya alak saaboka lebnemok dara, "Wining ara e solomla, 
soko mana' ara oulyanga yak bok, nimi diba' me nera man ekla era 
unggulumla," hyok. 9:59 Dara ono' Yesus ara yoknya bek hnon leboka' 
ara, "Anda nak diriga yanelom," hyok. Bok benedya Yesus ak lebokja, 
"Neyung o, nadya neyung be somogamla' anyek soko lokol binimna' anasa, 
men or henemen bok," hyok. 9:60 Danyek Yesus adya lebnemoka' ara, 
"Nimi somoklomak nim era, sik dam nang soko lokol dalanok, alda anda 
Imik Neyung ara heka' huboka wenelemnesila' anyek, yok-yok moka bo lel 
elegel binilam," hyok. 9:61 Nimi ben hnon ono' Yesus ak yeiniboka 
leboka' ara, "Neyung o, nara anak diriga yalamnenggen bok, men nadya 
nauba nim ek molol binimna' anasa, or henenelem," hyok. 9:62 Danyek 


Yesus adya benyek an lebnemoka' ara, "Nimi ben hnon wa wel 
einileladyok, youma' wenanya nek soba' saaboka kemel samalamla dara, 
bera Imik Neyung wa pe wenya danggunumla," hyok. 


10:1 Ono' yok sum era, Wenelesilnya Yesus ara, nimi yok yuba len nang 
denga penya uboka ebdobnya goklomdara' badya nang era penya-penya 
yandara nang uboka, yok-yok heikek al yibinemok heik me nidya' heikek 
binilum aboka boksuk. 10:2 Anya Yesus adya sikenek lebsuka' ara, 
"Nonga daknemak ara nauba ululabok, alda nonga dakne nang enyek mek 
ok ulumak. Anasa wera, ugunda wa damnya bek, masa nonga daknemejja 
nang era, bokol yousulula' aboka molowolulum. 10:3 Wera ugunda or 
bululum! Nara ugunuk domba pam eneso ak bei gam hnoum boksin. 10:4 
Ugunda dem akleng eb, rupiah bona' ab, yan ongona' bona' ara mem. 
Ugunda yok mim ek gibnoba' aboka pikek anya dek-deka sona' ara mem. 
10:5 Ugunda yok nim edya ek weknelum dara, Ban e nenyek an peroba' 
dalom, henelum. 10:6 E nenyek anara, e damnya bedya ugunub ganya 
hekoka ulumnemab senewanamla dara, ugunja perob aboka gibnelumnya 
nera alak soba' ulumnamla, bok orok dara, ugunja hekoka gibmunya nera 
onsok ugun damnya yanesil. 10:7 Ugunda ban hnonok ek ok ulumnelum. 
Wa welemna nim era dekna' doboka delemaka' anasa, ugun ulumun ek 
anya dena' beibnesak dara, doboka delelulum. Yok-yok e pik salya' 
welem-welem aro yabana' ara mem. 10:8 Ugunda yok senenggom heikek 
gom yanalum danyek, youmuna' anasa peroba' lebsijekanya, dena' 
ugunsamba aboka beibnesak dara, or doboka denelum. 10:9 Dara heik 
enyek an, mimi neikna' nimi or hwebnelum, hnonda Imik Neyung adya 
eimik ugun gangganek sam wenelemnesila' ara oka yal aro leb 
eleganesulum. 10:10 Bok ugunda yok heikek yanalum enyek, heik en nim 
edya ugunuk peroba' leboka dobnenggunusak dara, ugunda pikek sam 
sekel yibiniboka lebnelumja, 10:11 Ugunja heikek ab nunja' yan ak sam 
oumesilya blesa era ugunuk bekna' diba' hab lobsab. Bok ugunuk dara, 
wera Imik Neyung adya ugun gangganek sam wenelemnesila' anyek oka 
yalamla anyek ella danalum, henelum. 10:12 Wera, ugunuk lebsin. Soko 
sidya' daknamla sum era, Sodom nim ek dara, malya una' amba mek so 


obnesil bok, ban sikja unuwanamak heik nim malya una' amba nauba so 
obnesil," hyok. 10:13 "Korazim heik o, anak dara hyak omoma' ak 
ululam! Betsaida heik o, anak dara hyak omoma' ak ululam! Ugun 
gangganek an unulamla migib ununa' enyek, Sidon heikek hnon Tirus 
heikek seleb unusobok dara, wera heik enyek an nim era seleb nidya' 
malya una' 10:14 Soko denghenemla sum era, Sidon nim eb, Tirus nim eb 
dadya, malya una' amba mek so obnesil bok, ugunuk dara, nauba obnesil. 
10:15 Alda Kapernaum heik o, anak dara, im nongok eini nenewananel 
senelelam de? Orok! Alda anda gobdo somokna' nim heikek 
boboganenggel!" hyok. 10:16 Anya Yesus ara alja yuba doro diriga ban 
nang ek, "Nim ugunja yuba kelesak nim era, sikda nadya yub ek kelenyak. 
Alda ugunuk lek alasak nim era, sikda nak lek alanyak. Anya wera, nak lek 
alanyak nim era, sikda nadya' neyung be na bokol yeilinyoknya 10:17 Nimi 
denga penya uboka eb loboka bokosuk yuba len nang era, ganya hyak eiya 
daboka ono' yek. Anya sikja dara, "Wenelesilimnya o, wera bisa' anaba 
nunja anja si sibuka goboka bilom wenyal yaban dara, nunja yub era pe 
kelesak!" hyek. 10:18 Danyek Yesus adya sikenek lebnesuka' ara, "Bisa! 
dubnya Satan ara ebna' langam-langam aboka, muk aba' ara malyinggyuka' 
ak eibsa. 10:19 Ugunda banyek pe kebnalum! Ugunda baga' ab, siribna' ab, 
yok isa' nang migib ab, ugunuk sam hnon malya nenesina' oroka' anyek, 
yan ingib saboka hmenga neneleluluma' aboka nadya migib era ugunuk 
elegeisisa. 10:20 Ban seleb bisa' ara ugunja yuba keboka goboka balamla' 
amba leboka perob senewoka ei-ei ganya bona' ara mem. Alda ugunja si 
nenyek imik heikek sam momnya dolosila' anasa leboka ei-ei ganya 
bololulum," hyok. 10:21 Dara ban neik salek Yesus anaba, alda ei-ei 
ganya bomoka' ara, Imik Neyung Geisinya adya deknemoka' adya umok. 
Anasa Yesus adya dara, "Neyung, Wenelesilimnya o, anda soko ab im ab 
dubnya ululam! Nara anak perob aboka gibgena' ara, ban nidya' unulusi 
10:22 "Yoka'-yoka' nidya' ara neyung bedya nak lebnyok. Nimi nidya' ara 
me ak ara elgom ulumak bok, neyung anak ok hnonok ella ulunelem. Nim 
adya dara, anak elgom ulunjak bok, anja me nedya danyek, hnonok ella 
ulunggen. Anya hek nim ek, me nenedya neyung 10:23 Dara Yesus ara 
alja yuba doro diriga ban nang ek keeboka, ono' sikba youkowek lebsuka' 


ara, "Ugunda wen an eiblumnya nenyek, yok nim anaba elllilimak nim era 
pe ulumak. 10:24 Anasa ban nenyek lebsin, Youma' ununumna' lelemek 
nang eb, dub nang eb dara, ugun an wen eiblumnya nenyek eibnob 
senewoka diri ulumek bok, hyak meka' eruwanggubek. Sikda ugun wen an 
kelelumnya nenyek, kebnob senen diri ulumek bok, kebnenggubek," hyo 
10:25 Dara ono' Yahudi yuba neksinya ben hnon Yesus ak sene 
sunuwonuna' aboka goboka sekel yeilimok. Benedya Yesus ak, "Neyung 
neklesilimnya o, nara heka' ak hubnya' adya embeng una' ara dobnamna 
do?" aboka heibuk. 10:26 Danyek Yesus adya benyek an leboka' ara, 
"Imik Neyung adya unuwanalum an yuba bukuk sam ara, heka' aro 
momnya dobok do? Anja dara, nera heka' ak lebok senelelam do?" aboka 
saaboka heibok. 10:27 Wenyek benedya leboka' ara, "Anda Imik Neyung 
bek ganya gebman adya wana' ululom, anja nong una' gebman adya wana' 
ululom, anja nong migib gebman adya wana' ululom, anja ganya seinina' 
gebman adya hnon wana' ululom. An dam nang wana' uldalalam sok, 10:28 
Danyek Yesus adya, "Anja leblama' dara, dib leblam. Ban nenyek nidya' 
unulumen dara, wera anda embeng una' dib dobnelam," hyok. 10:29 Bok 
Yahudi yuba neksinya bedya perobnya benya' bekna' donulul senewok. 
Anasa, "Na kabo nim era hek nim ek lelam do?" aboka heibuk. 10:30 
Dara, Yesus adya benyek an leboka' ara, "Nimi ben hnon alda Yerusalem 
heikek aba' ara Yerikho heikek yanggalamok. Pikek anam yanggalamok 
bok, beiyek nim edya pika weboka, alja bona' nidya' dorowoka, al nonga 
hyaka' oboka, anya wera pik ganggan ob lo 10:31 Wera ono' neik pikek 
ara, yuba wa gaknya ben hnon yanggalamok. Dara benyek oboka pikek 
meiyimeka' eibuk dara, bera pika leiboka byuk. 10:32 Anasonya neikek, 
Lewi nang ben hnon al on pik enyek an yanggalamoka' anaba, ben 
mamoka' eibuk dara, wera neikso mok so geboka byuk. 10:33 Bok, ono' 
neik pik era, Samaria nanga ben hnon balamok. Wera ban ben oboka 
beiyimeka' eibuk dara, alja ganya hyak angoo aboka yadyeka wana' dabok. 
10:34 Dara ok berem biniboka, alja omek menenga' mek elegoka, ngikna' 
mek adya ngikoka, kena' adya keboka hwemok. Ban nen seleb 
unubgogowok dara, alja abaksin pam ek bukiyiwok dara, dekoka man ek 
bo bimboka, meewoka hwero bo mabok. 10:35 Ampum maboka 


gwelegok dara, hweboka bo mamoknya bedya e damnya bek rupiah penya 
doboka elegoka lebokja, Anyagan hweboka bo ululom. Dara, rupiah nauba 
so dalya dara, yok sum yanggannya dara, eleganenggen," hyok. 10:36 
Dara Yesus ara ban sununa' enera ban nenyek sidya' heiboka leboka' ara, 
"Ban winilya nang danara, har berek oboka beiyimeknya alkabo dangamok 
senelam do?" hyok. 10:37 Dara, Yesus ak sene heil yeilimoknya bedya 
dara, "Oblomeka' anyek angoo yadyek senewoka arawoknya benyek 
alkabo dangamok, senewan," hyok. Yesus adya benyek leboka' ara, "Wei, 
wera anasa, ambabya biniboka anaso unulumnulam!" hyok. 10:38 Wera 
ono' Yesus ab alja yuba doro diriga ban nang era, pikek balameka' ara, yok 
mek heikek wekel byik. Heik enyek anyeb gela hnon alja si nera Marta 
gedya, Yesus ak nadya ek yalom aboka e byuk. 10:39 Marta gera alja 
weisa yak gel, anya gel genedya si nera Maria. Ban Maria genera Yesus 
dam oka bukoka, Yesus adya lelemok yub enyek, pe kero bulumok. 10:40 
Bok Marta gek dara, gelewa ek welemak wa nenyek yeiriwoka 
webdibigemok. Danyek Marta gedya Yesus ak biniboka leboka' ara, 
"Wenelesilimnya o, anja Marta gera albeyok unulula' aboka, Maria gera 
alda or eiblolam de? Alda nak arawonulula' aboka orugalom 10:41 
Danyek Wenelesilnya bedya leboka' ara, "Marta, Marta o. Anak dara, 
yoka'-yoka' ganya ok dokoka seiniro balalam. 10:42 Bok alda dib nonga' 
ara hnonok ulumla. Anya Maria gek dara, alak ab yoka' adya salya' 
dobnenggunumla' peroba' anyek, weboka dobla," hyok. 


11:1 Wera ono' yok sum enyek, Yesus ara gakdena' ak albeyok heng 
uboka mololemok. Seleb heng uboka molobgogowok dara, alja yuba doro 
diriga ban nanga ben hnonja Yesus ak, "Wenelesilimnya o, Yohanes 
Pembaptis bedya alja yuba dona' nang ek, heka' huboka heng uboka 
molowanoka' aboka neksuk sok, ambabya nuk neksilom," hyok. 11:2 Dara 
Yesus adya sikenek lebsuka' ara, "Ugunda heng uboka molowanamun 
dara, ban nenyek wenyaboka molowanaluma' ara, Imik Neyung o, anja si 
nok muna' giblenggenok. Anja wenelemnesila' ara diba' dolul. 11:3 Lika 
sob-soba' nunja dena' denemeibya' ara eleklesilom. 11:4 Dara, nunda malya 
ubdangamna nim eb dara, memeldalamaba' anasa, ambabya nunja' malya 


una' era doboka bobogeisilom. Nuk sunulyamalesil pik sam boro 
dibnenggunusilim, aboka mololelulum," hyok. 11:5 Ono' Yesus adya 
sikenek lebsuka' ara, "Banyek seiniyiwanalum, ben hnon ugun an nang 
enyek, anja' hem bedya' ek sam inimnek dukdukanek enyek biniboka, 1 1:6 
nadya' hem be pikek mal yalaladyok, wene sab-sab wenyok nadya ek yal 
bok, gwanenga hnon dilina' orok anasa, gwanenga winilya diyimen dara, 
se' dob eleganelom, wenyhenesom dara, 11:7 anja hem bedya, alja' e 
lomok sam ab, nak loba' nenel yangganana ara orok! Pik ara seleb gasa 
seregoka, nadya mab eb seleb mamab bar. Nadya bukoka dena' 
yoka'-yoka' ara eleganggununggisinya, henemso dara, heka' senewanesom 
do?" hyok. 11:8 Dara ono' hnon lebokja, "Wera heka' do? Ban lebsin. 
Alda anja' hem be yoka' nonga ulumso' anasa, mimnek bok dara, bukoka 
yoka'-yoka' ara eleganggununggesobok, anda nadya hem benya' senewoka 
alya ganya bona' oroka' anyek, soba' molobdibigesom dara, or bukoka 
eleganeso senesoma' ara eleganenggeso. 11:9 Anasa wera, nara ugunuk 
banyek dib lebsin, mololomun dara, eleganesil: elemun dara, eiriwanalum, 
pika glorum-glorum alamun dara, ugunsamba pika baknesil. 11:10 Anasa 
wera, mololemejja nimi nidya' ara, dorowanamak, elemejja nimi nidya' ara, 
eiriwanamak, pika baksilom aboka glorum-glorum alamejja nimi nidya' 
ara, siksamba pika baknesil. 11:11 Ugun gangganek ara, nimi ben hnon 
alja me nedya hadya' ak molowaso dara, baga' ak eleganamso de? 11:12 
Goma wining dok ak molowanamso dara, siribna' ak eleganamso de? 
11:13 Anasa wera, ugun malya una' nang enyek babya, ugunja mab ek ara 
peroba' anyek eleklelum. Wera ugunja Imik Neyung mik heikek ululanya 
bera, wanok! Alda Geisinya elegeisilom aboka molowanamak nim ek ara 
eleganesil," hyok. 11:14 Wera ono' yok sum enyek Yesus ara, yuba goma 
dangamoknya bek ab bisa' ganya hnon yakoka hwemok. Bisa' ganya ara 
seleb goboka byuk dara, gologomoknya bera alda yuba salamoka' anasa, 
nimi nauba hyak loka dasuk. 11:15 Bok nimi hnon nim edya dara, "Yesus 
adya bisa' yaklamla dara, wera bisa' dubnya Beelzebul bedya ganya edya 
unulumla," alamek. 11:16 Alda ono' yok nim edya dara, Yesus 
unulumoknya nenesa sene sunuwanoba' aboka, anda aldib Imik Neyung ak 
ab yeilimen dara, laga bekna' dolula' aboka, imik ab yok lok sonya nenyek 


hnon unuwalom aboka molomek. 11:17 Bok Yesus ara sikja bomek ganya 
ella usuka' anasa, alja sikenek lebsuka' ara, "Yok mok soko nim edya 
yok-yok dub nang edya bokoka isa' neneldalaseng dara, sikda go' pe 
ubeinewanggunuseng. Hnonda mim e hnon gobdo isa' nenebdangoka mala 
weboka oldalaseng dara, e nera malya dangoka soldowoka orok danamso. 
11:18 Anasa neikek, bisa' dubnya Satan beneba unuwanamla. Hnon 
ulumejja nim eb, yok nim eb oldalamnemak dara, heik era hyak malya 
dangoka ubnamla. Ugunja dara nak ara, Beelzebul bedya ganya migib 
adya bisa' ara yaklamla alanuluma' anasa, lebsin. 11:19 Wera nenyek aldib 
dara, ugunja yuba dona' nim era, hek migib edya sikda bisa' yaklamek do? 
Anasa, ugunja yuba don nim edya unulumeknya nenedya wera, ugunda 
meknewoka leleluma' ara, an laga dangalamla! 11:20 Bok nak dara, bisa! 
yaklamna' ara, Imik Neyung migib adya yaklamna, anya anyek unulamna 
dara, wera Imik Neyung adya ugun gangganek seleb wenelesila' ara ulusil 
an. 11:21 Nimi ben hnon hyak migibnya benyek, alda hyak mala yaka' 
anyek, alja e pe welmorulamla dara, alja bona' nidya' ulumla' ara or pe 
ulumnamla. 11:22 Bok ban migibnya beneba, ono' yok hyak senenggom 
migibnya bedya, alja pe mobuka welemna senewoka ulumla' anaba 
yeindeboka, doluwoka doboka, hyak migibnya bedya dara, alja mal yina 
doboka, yok bona' anaba doboka alja hem yabek nidya' haboka boknesuso. 
11:23 Nak sam mala doboka neika' denenggulumab nim era, sikda nak lek 
aboka lolonyak. Dara nak aranena' orok nim era, nadya welemna wa nek 
soldol meneklemak nim era an," hyok. 11:24 "Bisa' ganya era, nim ek ab 
goboka bilimna dara, elema' pik dek-deka soboka ulununa' aboka ero 
yabalamnelabok, al un e nera eilinggulumla. Anasa wera alja lebneladya, 
nadya youma' lo yeilimsa ek saaboka bimimna! alamla. 11:25 Wera youma' 
ek balamna enyek, e nera sembeja' oroka' anyek pe bona' beiyiboka 
ulumna' ak eillilamla. 1 1:26 Dara alda yu ara mek so bok, alda hyak yu 
nong ara yok so bisa' enyek sekbadya el balasil. Dara sikda bisa' dara, 
benyek an yemiboka ulumak. Dara sik wekoka ulumnemaknya bedya nong 
una' era youma' dara or mek so bok, wenyek dara, hyak gobdo malya 
dangalamla!" hyok. 11:27 Yesus ara seleb wenyabgogowok dara, gela 
hnon nimi hnoum anyeb Yesus ak, "An beiyiboka moma diniwajok gel 


gera alda pe ulumla!" hyok. 11:28 Bok Yesus adya dara, "Nauba so ara, 
nim Imik Neyung yuba keboka pe unulumak nim enyek, hyak nauba pe 
ulumak!" hyok. 11:29 Wera nim era anam Yesus ak aknel yalamek bok, 
alda anam yuba sabdibigemok, dara alja leboka' ara, "Wen an ulumak nim 
era yu hwama lok nang ek ulumak. Sikda nak dib senewanenoba' aboka 
lok so' anyek unuwalom aboka mololenyak. Bok sikenek lok sonya nera 
eleganggunusin bok, alda Yunus ununumna' lelemoknya bek unumok 
bekna' ek hnonok eleganesin. 11:30 Ununumna' lenya Yunus bek umok lok 
so una' enedya, Niniwe nim enyek sikja lok so bekna' ara an. Anasonya 
neikek, nimi diba' me ara wen ulumak nim sikja lok so bekna' diba' 
danamla. 11:31 Soko sidya' daknamla sum era, oblya sam dub gel gera, 
wene salek an ulumak nim eb neika' sekoka bukija dara, sikenek yana 
kibnesil. Salomo bedya' perob neksin yuba ken damba' anaba, dub gel 
gedya dara, hyak mok sam ab anaba yeilimookanya, Salomo bedya 
geremsenga' lemok yuba kebok. Bok wen anyagan ara, Salomo bera or 
mek so bok, senenggomnya ben hnon ulumla! 11:32 Soko sidya' daknamla 
sum era, Niniwe heik nim era, wen an ulumak nim eb neika' suboka bukjja 
dara, sikenek neika' yana kibnesak. Anasa wera, Niniwe nim era, 
ununumna' lenya Yunus bedya sikenek yuba leb elegosuk sum ganya 
dangawoka domeka' anaba, Yunus bera mek so bok, wen an ululanya bera 
senenggomnya bek ulumla!" hyok. 11:33 "Nimi ben hnon wesa' diniwoka 
beryisodyok dara, ono' mek hmei lomok doronggoka pik ibnenggunumso. 
Alda laga diniwoka beibnya' adya, nimi yanggejja nim era eibnoka' aboka, 
laga diniwoka beiyimnamso. 11:34 Nimi heng ak dara, nong amba wesa' 
diba' ulumla. Ugunja heng enyek peroba' ok ulusil dara, nonga nidya' ara 
dilina' ok pe yeblesil. Bok ugunja heng enyek sologan dara, ugunja nonga 
nidya' ara guna' ok sene-monu al loblamla. 11:35 Anasa wera, ugun an 
ulusil dilina' era, guna' deisilyek anasa, keeboka ulululum. 11:36 Ugunja 
nonga midya' ara dilina' ok yeblesil dara, anya nong ganggana hnon guna' 
una' orok dara, wera ugunja nonga nidya' ara, wesa' dilma' yeblamla anaso' 
ak yeblesil," hyok. 11:37 Wera Yesus ara seleb yuba sabgogowok dara, 
Parisinya ben hnonja nadya' ek neika' denenam aboka e byuk. Dara Yesus 
ara e nenyek an del bilimok. 11:38 Danyek Yesus ara Yahudi yuba don 


nim ulumek sok, soruka mek elegoka denggulumoka' anasa, Parisinya bera 
hyak loka dabok. 11:39 Anasa wera, Wenelesilnya bedya benyek an, 
"Ugun Parisi nang era sob unululuma' ara, yangawoka dena' ab, bela' ab 
dara, or eilibek ok mek eleklelum bok, ugunja' nong lomok ak dara, nauba 
dobsinya ganya ab, malya una' ab dadya ok deknewoka ulusil. 11:40 
Ugunda hyak dongdang ana' ak ululum! Imik Neyung adya eilibek sam 
uyimoknya bedya, ono' lomok sam anaba uyiwanggumok de? 11:41 
Ugunja' lomok sam ululanya nenyek, bona' garan nim ek elegosululum. Ban 
unuwomuna' adya, wera ugunsamba yoka'-yoka' nidya' geisa danasil. 11:42 
Ugun Parisi nang ek dara, hyak omom nonga' ak ululum! Ugunja masa 
meleluma' so mekla' ab, dokna' ab, gadya' masa ab dara, ugunda Imik 
Neyung ak sagonya nera eleklelum bok, Imik Neyung ak wana' una' ab, 
jong una' ab dara, ununa' lololum. Mennya nera unun dara, 
lobnenggunusom bok, Imik Neyung jong uboka wana' una' anaba 
unulumnesom. 11:43 Ugunda Parisi nang era hyak omom nonga' ak 
ululum! Ugunda Yahudi nim edya yuba don ek ara hyak peroba' 
nonokdowa' ak ok bulunob senelelum, anya dekna gasa' ak ab giblesinok 
senen ganya bololum. 11:44 Ugunda hyak omom nong nang ek ululum! 
Ugunda nimi soko lokomna oulyang ek bekna' beibnenggumna ek, yok nim 
eibnenggonggom yan ingiwoka yabalemak oulyang anaso ak ululum," 
hyok. 11:45 Danyek Yahudi yuba neklesuknya ben hnon Yesus ak, 
"Neklesilimnya o, ban yub edya, neyung nuk malya uboka derewoka 
walasilema' ara an," hyok. 11:46 Yesus adya benyek leboka' ara, "Ugun 
yuba sunuwoka yana lelelelum nim anaba, hyak omom nong nim ek 
ululum! Ugunja dara, iginya nek hnon, okna nongnya nenyek, yok nim ek 
eleklelum bok, ugunja dara, hnon meka' aranggulusulum. 11:47 Ugunda 
hyak omom nong nim ek ululum! Ugunda ununumna' lelemek nang edya 
be' gala meewoka beillilelum bok, nera ugunja neyung yab edya omek nim 
ek anara ululum. 11:48 Wera anara ugunja' neyung yaba youma' nim edya 
umeknya nenyek ugumba perob alalumukanya, anara unululum, anasa 
ugunja neyung yabo youma' nim edya sik nong ara omek dara, ugunja dara, 
sikja' be' gala memelelum. 11:49 Anasa Imik Neyung geremseng adya 
lelemla' ara, nara ermik ununumna' len nang eb, yuba lena' gak nang eb 


sikenek bokol binisin dara, darasam obnesak dara, darasam nim era loba' 
nenewoka malya nenewanasak! hyok. 11:50 Anasa, Imik Neyung adya 
wen an ulumak nim enyek, men soko uyimok salek eba' ara, ununumna' 
lelemak nang olomeknya nenesa malya nenewoka obnesil. 11:51 Dara 
Habel be omeka' aba' ara, Zakharia be obeka' ak anasa, obnesil. (Zakharia 
bera Imik Neyung amba uka daboka gibna' oulyang ak ganggan, Imik 
Neyung ek gangganek sam ab alak obek.) Ugunda banyek dib 
senewanalum: Wene salek ulumak nim era, ban unulumeknya nenesa 
leboka nidya' obnesil. 11:52 Ugun yuba sunuwoka yana lelelelum nang era, 
hyak omom nong nim ek ululum! Yoka'-yoka' ella dangan damba pik 
bakna' era, ugun an beibsuk bok, ugunja dara ella dangana' enyek eibnob 
senewoka e lomok wekna' ara lololum. Alda ugunja dara, yok nimi ella 
dangana' enyek dobnoba' dulumak nim anaba, pika garal meneklelum!" 
hyok. 11:53 Wera Yesus ara yuba salamoka' ak ara loboka bok dara, yuba 
neksin nang eb, Parisi nang eb dara, borowoka yok-yoknya bo doronggoka 
heilemek. Sikda sene yoka'-yoka' anyek nauba lelelula' aboka benewoka 
lelemek. 11:54 Ban wenyalamek ek ab dara, Yesus adya malya uboka 
meknewoka leblya enyek, alak yana kibnoba' aboka kemero yabalamek. 


12:1 Nimi denga sal-salya' anyek dokol dalameekanya, yan ingib 
sabdangda balamek. Wera nimi dara mamagal yalamek dara, Yesus ara 
alja yuba doro diriga ban nang ek, "Ugunda Parisi nang edya roti welena' 
enyek keeboka diri uldalalulum. Nadya lebnanya nera, sikja sene or-or 
lelesaknya nenyek lebna. 12:2 Yoka'-yoka' wen doknolomaknya nera, 
eimik laga geleboka beibnenggunulanya hnon unggulumla. Anya ono', wen 
gunulumaknya nera, eimik ella danggunumaknya hnon unggulumla. 12:3 
Ugunja guna' ak sam lelelumnya nera, laga yubyek ek kebnemak, ugunja o 
lomok gelelenga e lomok ab lelelumnya nera, eimik era meinik ab laga bii 
aro yibinemak," hyok. 12:4 "Nadya' hemyab o, ugunda banyek beknelum! 
Ugunda nong dem ak olomak nim ek ara, ono' mok so senenggomnya nek 
ara unuwanggunusenga' anasa, ugunda sikenek lok ganya bonggom, mem. 
12:5 Alda ugunja loka ulumnelumnya benyek nadya ugunuk aawanasin. 
Imik Neyung ak ok lok ganya bolomnelum. Al adya, seleb olosil nim era, 


seleb obgogowan dara, al adya danyek ok uka desin heikek boloklesila' 
anasa lemna. Aldib unululanya benyek alak ok lok ganya bololulum, hen. 
12:6 Senero wininga lambadya dara, rupiah sirik penya ok dolomak. Ban 
unulumaka' anaba, Imik Neyung ara wining dara hnon hiliknenggulumla. 
12:7 Ono' Imik Neyung ara hong anyek babya einilamla' anasa, wining ara 
mek so bok, ugunuk dara hyak perob nonga' ak ululuma' anasa, lok ganya 
bona' ara mem," hyok. 12:8 "Ugunuk dib lebsin, nimi ben hnon ara, nimi 
hnoum nara Yesus ak diriga bannya ulumna aboka laga lebnamla dara, 
albabya nimi diba' me nedya Imik Neyung lero nang hogung ak sam laga 
lebnamla. 12:9 Bok alda nimi hnoum, nara Yesus ak diriga banggulunanya 
aboka bobnenewoka lelelanya bera, albabya nimi diba' me nedya Imik 
Neyung lero nang saramek sam ab, or-or lebnamla. 12:10 Nimi diba' me 
nek nim adya si malya nenewanamaknya nera or malye aboka, malya una' 
era sikenek ab memewanasil bok, Imik Neyung Geisinya bek malya 
lebnemak dara, malya una' era peroba' leboka sikenek ab meewanggurusil. 
12:11 Ugun nong anyek, Yahudi nim edya yuba don ek sam gom, 
wenewoka bo usin nang saramek gom, senenggom dub nang hogung ak 
laga yana leleweisinoba' aboka bo binisak dara, ugunja dara, nunda heka' 
huru yuba garabdanamab gom, heka' lebnemab gom, aboka ganya daldom- 
daldom ana' ara mem. 12:12 Anasa alda ugunja heka' ak lebneluma' ara, 
Imik Neyung Geisinya adya lebnelum salek ok neknesil," hyok. 12:13 
Nimi hnoum ulumeka' ak ab ben hnonja Yesus ak, "Neklesilimnya o, nunja' 
neyung bedya somogoka lo byuk bona' enyek, nadya! hem bedya na hnon 
bokoka eleganela' anasa, anja orugalom," hyok. 12:14 Yesus adya benyek 
an leboka' ara, "Hem o, heknedya nak ara yana lelesinya sekiyiwanyok 
goma, ugunja' neyung bedya misa' boksina' amba sekiyiwanyek gom?" 
hyok. 12:15 Dara ono' Yesus ara nimi nauba ulumek nim ek an, "Nim ara 
bona' dubnya ulumna' anaba, embeng una' ara anyagan anyek ganya 
kweboka unggulumaka' anasa, hmaba' ganya ab yoka'-yoka' sunulusila' ak 
ab keeboka pe diri uldalalulum," hyok. 12:16 Anya Yesus ara ban sununa' 
enyek sunuwoka leboka' ara, "Nimi ben hnon bona' dubnya bek ulumok. 
Alda dub nongnya uboka, wa soko masa naubanya bek ulumok. 12:17 Ban 
bona' dubnya bedya seiniwok dara, Nadya masa ak ab dena' doboka beilin 


e nera orok dal. Nara heka' hubuka beibnamna do senewoka seiniwanamna 
do? aboka seimwok. 12:18 Dara ono' alda ganya seiniwoka al damnya 
ganya ek lebdokja, Wera ban nenyek seiniwan, nadya masa bellin e nera 
ono' golowoka nauba sobgoknamna senewok. Unu sobnya ek an nadya 
gandum ab, nadya' yok-yok bona' eb dara anyagan beibnamna. 12:19 Dara 
ono' nadya nong ek na damnya lebdananadya, Anak dara, pelelam! 
Yoka'-yoka' nidya' ara anda deregoka bololama' anja' ulumla' anasa, gibna' 
gong-gong lelemlya' anaba denghenggunumla. Anda dek-deka 
soldibilloklolom! Gwaneng meka deblaboka eiya hlaboka pero nonggo aro 
ululom! aboka lebdok. 12:20 Bok Imik Neyung adya benyek leboka' ara, 
Wei, dongdang ana' anya ululam! An nong ara sumen inimnek 
somoganalam dara, anja nidya' bolowoka beillilelam bona' era heknedya an 
lunuwoka danamla do? hyok. 12:21 Anasa, Imik Neyung adya perob 
senelamla' duboka unuwonun senena' loboka, nimi ganya adya ok 
seimmiwoka duboka nanokok bona' dubnya donun senewoka yeirilemak nim 
era, sikenek anaso unuwanasil," hyok. 12:22 Dara ono' Yesus ara alja 
yuba doro diriga ban nang ek, "Ban nenesa nadya lelesina' ara, Ugunja 
nong una' enesa leboka ganya daldom-daldom aboka youmbura' debna' ara, 
mem. Nunda heka' denemab gom, hek akleng ongowanamab do aboka 
youmbura' debnenggom, mem. 12:23 Nim nong una' anyek hyak nauba 
perob nonga' ak ulumlakanya, dena' ak dara, domdigum so' ak ulumla. 
Dara nimi nong ak peroba' ak ulumlakanya, akleng ara or domdigum so' ak 
ulumla. 12:24 Ugunda sam wining anyek pe seimiwolulum! Sikda yina' 
menggulumak, nong yongonggulumak, masa hnon beilin e soboka 
beilenggulumak. Bok Imik Neyung adya sik nong pe beiyiboka bo ulusil! 
Wining ak dara, or domdigum so bok, ugun nong ak dara, hyak 
senenggom nonga' ak ululum! 12:25 Ugun gangganek nimi ben hnon alja 
ganya daldom-daldom aboka youmbura debna' adya, al nong un salek era, 
go' warena' ub einewanamso de? 12:26 Ugunda or mek siriknya nenyek 
babya ugumba yok ganya doboka una' orok bok dara, hekasa naubenya 
nemba leboka ganya daldom-daldom ana' ganya bololum do? 12:27 
Ugunda hwalek sam esa' molumla' anyek pe keebdablulum. Ban esa' dara, 
sikda wa wena' orok uboka, ono' aklenga wina' anaba winggulumak. Anya, 


Salomo beneba yoka'-yoka' dubnyakanya hyak senenggomnya benyek 
babya, ban esa' hogung hyak perob nonga' ulumla' anaso akleng boka' era 
hnon ongonggulumok. 12:28 Hola' ara sumen eneso' ara, youruwana' ara, 
ampum dan dara, dengaboka uka dalamak. Ban unulumaka' anaba, Imik 
Neyung adya anaso hyak perob esa' era, ongon akleng eneso eleklesil. 
Ugunuk dara, hyak wanok! Bok ugunda mek ok dib senelelum! 12:29 
Ono', ugun gwaneng meka denemuna' anyek orok amba leboka, ganya 
daldom-daldom ana' ab, ganya soro-wara ana' ab dara ununggom, mem. 
12:30 Ban ganya en boboka yeiriwoka elemak nim era, yok-yok mok soko 
nim Imik Neyung ak elgom ulumak nim edya anara unulumak. Alda Imik 
Neyung ara ugunja nidya' dobsibya bobsibya seneleluma' ara, alda pe ella 
ulusil. 12:31 Bok ugunda Imik Neyung adya unuwanok senelamla' anyek 
eboka nonogomun dara, yoknya nera, Imik Neyung adya ugunuk ganya 
doboka elek maknesil," hyok. 12:32 "Ugun ululum nim era dumunga 
meka' me bok anasa, ugunda lok ganya bona' ara mem! Imik Neyung ara 
alja wenelemnesilnya nenyek, ugunjinya danasil. 12:33 Ugunja bona' 
rupiah dekoka doboka, dobmun rupiah era, bona' garan ulumak nim ek 
elegolulum. Ban unulumun dara, ugunja songa leboka blobnenggunumla 
rupiah beilina' memelelum, nera imik heikek beillilesil bona' diba' ara an. 
Ban bona' era hoka' dona' orok uboka, gererema' denggunumla. 12:34 
Anasa wera, ugunja bona' ulumla' ak ara, anyagan anaba ugunja ganya 
seinina' ulumla," hyok. 12:35 "Yoka'-yoka' unuwanamuna' ara, 
keebdangoka pe diri ubdangoka unulululum. Ugunda soba' akleng 
ongobmoruwoka, ugunja wesa' era soba' yebeldalalulum. 12:36 Wa 
welemna nim ek, sikja neyung be mok sam gela dol bilimna' ara yanamna 
sum ek diri yuba kero ulumak sok ugumba unulululum. Sikja' neyung bera 
yeiniboka pika baknenoka' aboka glorum-glorum al yaban dara, sikda 
keboka pika berra baklemak. 12:37 Wa wen nang enyek, sikja' neyung be 
ek yanamna' amba diri ulunabok, wera yalamla dara berra eillilemak nim 
era, hyak pelemaka' nong ara an. Ban lebnesina' ara, wera ban wa dubnya 
bera meebgogowoka, alja wa wen nim ek buklulum aboka oruganasil dara, 
alda sikenek dena' youboka be1yiboka deb eleganesil. 12:38 Wera wa wen 
nim era, sikja' neyung bedya sikda yuba kero diri ulumaka' ara, or inimnek 


dukdukanek gom, mandewoka yanamso' gom anaba, sikda pe diri ulumak 
dara, sikda pelemaka' ara an. 12:39 Ugunda ban nenyek beknelum! Nimi 
ben hnon hoka' dolomak nang alja ek wekel yalamla salek ella ululanya 
bera, nadya ek yeijek aboka, hyak pe welemla dara, hoka' donggulumak. 
12:40 Wera mimi diba' me anaba sumen yanamla senenggululum salek 
enyek yanamla' anasa, ugumbabya pe diri ulululum," hyok. 12:41 Wenyek 
Petrus bedya Yesus ak, "Wenelesilimnya o, anja lel eleklesilim sununa' 
yuba danara, nimi nidya' nim ak lelesilim gom, nun ok lelesilim gom?" 
aboka heimok. 12:42 Danyek Wenelesilnya bedya dara, "Heknyek wa 
bojam uboka geremsenga' welelanya benyek, wa damnya bedya yok wa 
wen nang sikenek den salek dena' eleklesulula' aboka, sikja dubnya 
sekiyiwanamla do? 12:43 Wa damnya bera yokok bilimso' ara, yalamso 
enyek, wa unu webnelam aboka oruga bilimso' ara pe welemnamso' 
eibnamso' dara, pelemso' ara an. 12:44 Wera anasa wa damnya bedya 
dara, alja bona' nidya' ara benyek nidya' bo ulululom aboka eleganamla. 
Anyek dib lebsin," hyok. 12:45 "Bok wa pe welemnelam asonya benyek, 
alja ganya edya seimiwanasodya, Nadya' neyung bera or eimik ek 
mandemlya' ara yanamla' anya', aboka yok wa wena' nanga nidya' oboka, 
dena' deregoka, yu meka deregoka serema salab menegoka ubnamso dara, 
12:46 alja wa dubnya bera yanggunumla senelamla salek enyek goboka 
seknamla. Dara wa wenya benyek olomlya' ara, Imik Neyung ak dib 
senewoka ganya oloknenggulumak nim ura osin ono' enyek, neik digum 
obnamla," hyok. 12:47 "Alja wa dubnya bedya ganya seinina' ara ella 
ululadyok, pe diri una' loboka, alja lelemla sok pe sunuwoka wa 
wenggululanya bek hyak nauba legebna' deboka obnamla. 12:48 Bok alja 
wa dubnya bedya semilamla ganya era elgom ululadyok, legebna' deboka 
obnamso una' enyek, welemla wa wenya bek ara, or mek domdigum so' 
obnamla. Anasa anam nauba unulumnenelem alenya bek ara, alja nauba 
lunuwoka molowanamla," hyok. 12:49 "Nara sokok anyek uka singina' 
damoka bo yeilimsa. Uk anyek seleb singiwoka denemso dara, perob 
senewanasinya. 12:50 Yoka' unuwanenela' ak dorongganenel. Ban nidya' 
unubdaknenggunelya salek era, nadya ganya era hyak ingmuna berelenel. 
12:51 Ugunja dara, nara sokok an hekna' damoka bo yok senelenulum de? 


Orok, nara hekna' ak bo yanggubsebok, alda mala weldana' ak bo yasa. 
12:52 Anasa wenyek ab moruwoka, nim e hnon lambadya ulumak nim era, 
sik moumen doluwoka oldalamnemak, winilya nang edya penya nang ek 
gom, ono' penya nang edya winilya nang ek gom unu oldalamnemak. 
12:53 Neyung bedya alja me neb mala webdanarak dara, ono' alja me 
nedya eili beb mala lanabdanarak. Dara gel adya alja gelma ek mala 
lanawanamla dara, ono' gelma adya eiling gek mala lanawanamla. Anya 
alja soumun gedya alja gelma edya gelma eb mala lanawanamla dara, ono' 
saaboka gelma adya gelma enedya alja' soumun gek mala lanawanamla," 
hyok. 12:54 Yesus adya nimi nauba wekemek nim ek, "Ugunda deba' 
anyek kemban sam welewoka lebel yabana' anyek eibnek ab dara, 
lelelumja, Ousa era moka yanamla, alalum dara, al nera gigiwoka yalamla. 
12:55 Alda ugunda woru kabo' doroganamla senewan dara lebnadya, Sum 
era douba danamla, alalum. Dara aldib douba dangalamla. 12:56 Ugunda 
hyak sene or-or uboka gununa' hwam nang o! Ugunda mok soko ima 
hogung ak keeboka sum era anaso unuwanamla aro lelelum. Alda wen an 
ulumab salek ululanya nera, ugunda hekasa anaso' unuwanamla 
anggululum do?" hyok. 12:57 "Ugumba yok dara, hekasa perobnya nek 
unuwanamab aboka yuba gekenggululum do? 12:58 Nimi ben hnonja anak, 
anja hoka' donulum aboka henga gouboka, yana lelelesak ek bo bininggel 
dara, anam pikek balarumun salek enyek, hyak ganya pe seiniwoka 
anaso-anaso meebdananam aboka, wenyaboka meebyamadenesom. Ban 
nenyek unuwanggunulam dara, bo bigelenya bedya yana lelesina' dubnya 
bek dib unuwoka' aboka, doboka elegagelya dara, anya ono' yana lelesina' 
dubnya bedya, an nong doboka yin bona' dubnya bek elegagelya dara, yin 
bona'anya bedya, anak doboka gasa ek doronggoka beibnenggel. 12:59 
Anda henga geregoka beiyinggija' anyek, dekna' dobdaknenggumen bok 
dara, hyak goboka yibinggunulama' nong anyek, danamla' anasa lebsin," 
hyok. 


13:1 Ban neik sum enyek, yok nim edya Yesus ak Galilea nm ek Imik 
Neyung amba pam oboka giboka uka dalamek enyek, Pilatus bedya obsuk 
aboka nekek. 13:2 Ban yub en keboka' ak dara, Yesus adya dara, "Galilea 


nim enyek ban obsika' amba dara ugunja ganya era, yok Galilea nimi dara 
malya una' orok bok, sikenek malya una' nauba adya damok era obsik 
senelelum de? 13:3 Nera hyak orok! Bok ugumbabya ugunda malya una' 
ak ab ganya dangawanggunulum dara, ugumbabya Galilea nim ubek sok 
somoganaluma' anyek, ugunda pe beknelum. 13:4 Siloam aboka si simek e 
goumulumuna' dakoka, nimi sago dara' badya nang obsuk nim era heka' 
hubek do? Ugunja dara, Yerusalem heikek ulumek nimi nauba bok, 
sikenek obsuk nimi dara, sikja malya una' enyek nauba so adya obsuk 
senelelum de? 13:5 Anadya goma', orok! Ugumba malya una' ak ab ganya 
dangawanggunulum dara, sikba somogek sok, ugumba unu somoganalum 
amna' anyek, ugunda pe beknelum," hyok. 13:6 Ban wenyabgogowok 
dara, Yesus ara ban sununa' enyek sunuwoka leboka' ara, "Nimi ben hnon 
den gal alja wak sam memok. Yok sum enyek, gal doka eboka daknamna 
senewoka bilimok bok, hnonok sibin anaba eibnenggumok. 13:7 Anasa 
alja wa wenya gal dok en hola' gerewoka memelemoknya bek, Wei, anda 
kendelom, ban gal enera doka moumnamla gom aboka, eboka daknuna' 
aboka, gibna' winilya kemel yan bok, wera gal doka hnonok sibin anaba 
mouna' eibnenggubna. Gal era, sokok mesa' salya' orok nenewoka delemla' 
anasa, wera webnelam! hyok. 13:8 Bok anyagan wa welemoknya bedya 
dara, Neyung o, moubnamlya' ak men aboka gibna' danara or lobnenam. 
Nara gal dama nidya' hola' hleboka lulunga' beibnamna. 13:9 Gibna' enyek 
leblya dara, doka moubnelula'. Bok alda hyak gobdo mouna' orok danyek, 
wera neyung webnelum aboka oruganasilim, hyok," aboka Yesus adya 
lebok. 13:10 Yok Sabat mem sum enyek, Yesus ara yok Yahudi nim edya 
yuba don ek sam yuba lel eleklesuk. 13:11 Dara e nenyek ara, gela hnon 
bisa' gologomoka' adya, alda gibna' sago dara' badya neiklemok. Gel gera 
alda bulum-bulum adya amnya' dumoka' adya, domdigum sekna' diba' 
sekna dara, seknamenggom. 13:12 Yesus adya gel genyek eiyimok dara, 
alja yalom aboka leboka' ara, "Genong o, anda wera neiklelam neikna' ek 
ab seleb merewalam!" hyok. 13:13 Dara Yesus adya gel genyek soruka 
dibok dara, wene salek enyek, gel gera jonga' sekoka, Imik Neyung ak 
giblemok. 13:14 Dara Imik Neyung e damnya bedya dara, Yesus ara 
Sabat mem sum nimi hwemoka' anasa, alja dara hyak nauba waboka yok 


nim ek, "Lika hnabbadya dara wa wen sum era an, nimi hwebnenyak 
aboka dara sum enyek yanalum. Minggu sum era hyak mem!" hyok. 13:15 
Anasa Wenelesilnya bedya dara, "Ugunda hyak bol nenena' nim o! Sabat 
mem sum enyek, ugumbabya ugunja pam era loboka beiyek yu' ak bo 
yabalelum. 13:16 Yo, anasa anyagan ara gela hnon Abraham nimi yila' ak 
neikna' salawoka Satan bedya goubmoruwok salek era, gibna' sago dara' 
badya leboka' ak ulumla. Al nong ara, Sabat mem sum era bleboka loboka 
hwebnenggunuseng de?" hyok. 13:17 Yesus adya ban wenhyoknya nedya 
alak lek senen ganya bolomek nim era sikda hyak alya dabsuk, bok yok 
nimi nauba ara, Yesus adya lok so' unulumoka' anyek hyak perob 
senelemek. 13:18 Yesus adya heibsuka' ara, "Imik Neyung adya 
wenelesila' ara, heka' anasonya ulumla do? Nadya dara, heka' anaso 
ulumla' semiwoka sunuwanamna do? 13:19 Wera ban sununa' eneso 
ulumla. Nimi ben hnon geibya yina' doboka alja wak sam doklamla' anaso 
ulumla. Yina' bongowoka welewoka gala dangalamla dara, wininga bul 
yalamak," hyok. 13:20 Yesus adya ono' saaboka heibsuka' ara, "Imik 
Neyung adya wenelemnesila' ara, nara heka' ak sunuwanamna do? 13:21 
Ban sum hogung ara nimi gela bikna' doboka roti gwaneng ab neika' 
hiboka werelamla' dara, neika' ok dangoka imi hwilimla' anaso' ak 
ubnamla," hyok. 13:22 Yesus ara Yerusalem heikek bununa' aboka anam 
pik balamok ok ab dara, alda nauba heikek hnon mek-mek heik pik yuba 
leb elekgiga balamok. 13:23 Danyek nimi ben hnon Yesus ak, "Neyung o, 
nim ara meka' blebnesila' ak lelelam goma?" aboka heibuk. 13:24 Yesus 
adya saaboka leboka' ara, "Nimi nauba weknemab senewoka dubnemak 
bok, weknenggunumaka' anasa, ugunda mek pik weknemab senewoka 
yeiriwoka dulululum. 13:25 Wera e damnya bedya sekoka pika seregalya 
sum era, ugunda beiyek sam sekoka pika baksilom aboka glorum-glorum 
henenuluma' ara, Neyung o, nunsamba pika baksilom! Wenyhenelum bok, 
ban benedya lebledya, Ugunda hekmok nim, nara elgom ulusin bok bar! 
13:26 Dara ugunja lebneluma' ara, Neyung, nunda anab gwanenga meka 
neika' delemouba, dara neyung, anda nunja heik pik yuba leboka nekdo 
yabalesulum! henelum. 13:27 Bok e damnya bedya lebnamla' ara, Nara 
elgom nim ek anasa, ugunda hekmok nang? Ugunda malya una' hwam ok 


ululuma' anasa, anyagan aba' men berra bululum! henesil," hyok. 13:28 
"Wera ugunda Abraham beb, Ishak beb, Yakub beb, nidya' ununumna' 
lelemek nang eb, neika' hiboka Imik Neyung wenesin heikek sam eiya 
hlaboka dena' delemnemaka' ak eibnelum bok, ugunuk dara, seleb 
yakasilya' anasa, ugunda engewoka nauba glengdaralemnelum! 13:29 
Eimik era nimi nauba yali sam ab hnon, kemban sam ab hnon, dabo sam ab 
hnon, woru sam ab hnon yanamaakanya, sikda nidya' ara Imik Neyung 
wenesin heikek sam ara, neika' delemnemab aboka eiya hlaboka 
glolomnemak. 13:30 Dib unuwanamaka' ara, wenyek mengewoka ulumak 
nim era, hnonda eimik dangoka, ono' wen eimik dangoka ulumak nim era, 
hnonda mengewanamak nimi danamak," hyok. 13:31 Ban neik sum enyek, 
Parisi nim wene nang Yesus ak yeiniboka lebekja, "Anda anyagan una' ara 
hyak mem! Herodes bedya anak obgununa' aboka ubgel bar," hyek. 13:32 
Wenyek Yesus adya dara, "Ugunda ban meilinya bek an wenyal bululum, 
Sum enyeb ampum ab dara, nara nimi neikna' nimi hweboka, bisa' yakoka 
ubnesin bok, amja sum ek dara, nadya wa nera seleb webdaknamna, amla, 
hululum. 13:33 Ban obnamna hel bok, youma' ununumna' lelemek nang 
era, Yerusalem heikek beiyek ab hnon osina' orok bok anasa, nara sum 
enyeb, ampum ab, amja sum eb dara pika yabalemnamna," hyok. 13:34 
"Yerusalem, Yerusalem o! Ununumna' lelemek nanga nidya' ara anja ok 
oblum! Imik Neyung adya bokol yalasuk nanga nidya' ara, anja ok girik 
adya ok seikoka obsulum dara, somogek! Bok nadya dara, wining adya 
alja' ol lomok sam ala! mab ak doronggoka etrilamla sok, anja mab era, 
soowoka saramek sam gweiliwanamna senewoka lika wen dubseba, 
ugunda hyak lek anasa lobna! 13:35 Ban nenesa leboka, Imik Neyung anak 
arawoka bo unggulumnenggel. Dara dib lebgen, al sumen moruwoka anda 
nak eibnenggununelemekanya, anja lebnelama' ara, Wenelesilnya si pik 
moruwoka yellimoknya bera, or peroba' ak ululul, henelam sum enyek ok 
eibnenelem," hyok. 


14:1 Yok Sabat mem sum enyek, Yesus ara Parisinya bedya ek del 
bilimok. Anyagan anyeb dara, sikda Yesus ak pe maka meiboka 
kemelemek. 14:2 Dara mimi ben hnon yan ak oklouba neboka, soruka 


bokoka meilemoknya bek Yesus ak yeilimok. 14:3 Danyek Yesus adya 
Yahudi yuba neksin nang eb, Parisi nim anyagan bukoka delemek nang ek, 
"Nunja dolomab yub edya dara, nim ara Sabat mem sum era or hwelenok 
hyok gom, orok gom?" aboka heibsuk. 14:4 Yahudi yuba neksin nang eb, 
Parisi nim eb dara, yuba sana' loboka gelegek. Dara ono' neiklemoknya 
bek Yesus adya salawoka hwebok dara, ek bilom aboka orugok. 14:5 
Seleb unubgogowok dara, Yesus ara anyagan nim ek, "Nimi ben hnon 
ugun gangganek ara, alja me gom, pam gom, selenga' lomok 
malyinggmimso dara, al unuwaso sum Sabat mem sum nong enyek, 
wekoka doboka bo gobnamso gom, orok gom?" aboka heibsuk. 14:6 Bok 
nim danadya hnon Yesus ak, anyek leblam aboka yuba doro sab 
eleganggubek. 14:7 Yesus adya kemelesuk enyek, nimi yeilimek nang 
dara, hnonda hyak peroba' ak gaboka buru balameka' ak eibsuka' anasa, 
ban yub enyek sikenek sunuwoka leb elegosuk. 14:8 "Gela dobdanamejja' 
ak sam ugunuk dena' denemab aboka ebsija dara, peroba' ak gibnesija' ak 
senena' ak ara bunggom, mem. Ban yok perobnya ben hnon anyagan 
yanalam amnemaka' don, 14:9 anadya benyek yalya dara, e damnya bedya 
ugun penya yanarum alenya bedya, anak yeiniboka, Wei ban ekla era ban 
benesa yangabman, hekelyek. Danyek anda alya nong anasa, hyak doub 
nong eklek bimenek anasa, peroba' ak men enggom. 14:10 Anasa wera, 
ugunuk nim adya neika' denemab aboka ebsija dara, orowek gokgobok 
sam bukumuna' adya, wera e damnya bedya yanamlakanya, Hem o, anda 
peroba' ak an bul yalom, henenggel. Ban unulusak danyek, nimi nauba 
weklemaka' hnoum ab ugunuk gigilesaka' ara an. 14:11 Anasa, nim adya 
imik neneldalalanya bera, eimik sokok nenewanamla, bok sokok 
neneldalalanya bera, alak eimik era mik nenewanamla," hyok. 14:12 Dara 
ono' Yesus ara e damnya bek, "Anda nim yok nanga yubyek gom, inimnek 
gom nadya ek denemab aboka e yanalam dara, anja' hem be yoka' ak gom, 
an nang yila' ak gom, anja weisab ek gom, e ok nim ek gom, e yanggeiseng 
gom, mem. Nera sikba unusimina' anasa ambabya unuwanenjak dara, wera 
nera dekna' seleb dobnelam. 14:13 Bok anda dena' masa youb lobnelam 
dara, dena' garan nimi hnon, henga lum nimi hnon, nonga heilimla nimi 
hnon, yana soruka mumdelemla nim enyek, denemab aboka e yanalam. 


14:14 Ban nang danadya dara, anak ara lunuwoka deknenggununjaka' 
anasa, anda pelelam. Anja sikenek pe unulusilimnya nera, nimi pe ulumak 
nim Imik Neyung adya embenga' suboka bukiyiwanasil sum enyek amba 
lunuwoka deknenggel," hyok. 14:15 Ban salek neika' delemeknya bedya 
Yesus adya wenyaro lelemok yuba keboka, lebokja, "Imik Neyung adya 
wenelemnesila' ak ara, neika' bukoka denelanya benyek, pe ulumla," hyok. 
14:16 Bok Yesus adya benyek, "Ono' yok sum enyek, nimi ben hnon masa 
nauba youb lobookanya, nimi nauba denemak aboka ebmamagosuk. 14:17 
Masa youblomlya' ara dengewoka denemejja salek era oka dok dara, masa 
youlenya bedya alja wa wenya bek, Wera nidya' seleb youboka beibna' 
anasa, del yanamak aboka wenyal bisilom, aboka orugumok dara, wenyab 
girigemok. 14:18 Bok sik del yanalum amok nim edya dara, Neyung o, 
anja masa youlama' ara del yanggunumab ab ligiwek. Menya bedya 
orukna'anya bek, Nara soko dekemnekanya, maka meibel binimna' anasa, 
anak lobna aboka molowan. 14:19 Yoknya bedya' anaba, nara pam huka 
lambadya dekemnekanya, sunul binimna' anasa, del yanggununanya nemba 
molowan. 14:20 Ono' yoknya bedya dara, Nara nei wenyok gela domna' 
anasa, del yanggunumna' amba molowan, hyok. 14:21 Wera orukna'anya 
bera alja neyung bek midya' nang wenhyak aro yok. Dara alja' neyung 
bedya hyak yu ganya boboka, orukna'anya bek leboka' ara, Anda hyak 
berra aboka pik gwandanya' pik, nauba heik erem pik biniboka, bona' 
garan nang eb, yana soruka mum delelanya neb, nong heiboka henga luma 
yalamla nang enyek e yanasilim, hyok. 14:22 Dara orukna'anya bedya elli 
bek ara, Neyung anja lelamnya nera seleb unuwan bok, ekla ara glo' or 
ulumla, hyok. 14:23 Dara ono' masa dena' damnya bedya, Anda nauba pik 
gwandanya' ak gokgobok sam biniboka, nadya ek an nimi diblula' aboka 
hyak anja yub edya duka' lolowoka e yanasilim. 14:24 Anasa ugunuk 
lebsin, nadya masa denelum aboka el bisisa bok, del yanggana' lek hyak 
nang era, nadya masa ak ara, hyak meka' del yanggunumaka' ak! hyok," 
aboka Yesus adya lebok. 14:25 Nimi nauba Yesus ab neika' yabalemek. 
Dara Yesus adya sikenek keeboka lebsuka' ara, 14:26 "Nimi ben hnon ara 
nak yalanel bok, bera alja' genong gek gom, alja' neyung bek gom, alja gel 
gek gom, alja me nek gom, alja weisab ek gom, goma al nong una' ak 


gom, hyak wana' nong ulumla dara, alda nadya diriga bannya 
danggunumla. 14:27 Heknedya alja' igin yaka' loboka, nak yangganana' 
oroknya bera, alda nadya diriga bannya danggunumla. 14:28 Nimi ben 
hnon ugun gangganek ara, imik e sobnamna aboka dara, sobnesonya bera, 
rupiah ara hekbadya daso dara, or sobnesinya gom, sobnenggunusinya 
gom aboka, orowek gegewoka einiwanamso. 14:29 Egomna' ara seleb 
ikisodyok, e nong anyek pe sobdaknenggunumso dara, nimi nidya' 
eibneseng nang edya dara, alak oksiyiwaneseng. 14:30 Eibseng nang edya 
dara, Mabo, ban benera e son dara, sololabok, alda gokgoba loboka 
soldaknenggulumla! heneseng," hyok. 14:31 "Nimi soko dubnya, ben hnon 
alda yin bona' nanga denga yuba sagobadyinya bedya, ono' yin bona' nanga 
denga yuba lindigin badyinya soko dubnya beb, mal weboka obdananam 
senewaso dara, bera alda orowek bukoka nara migib gom orok gom, heka' 
huboka obdananama' ara, men seinibgogowanamso. 14:32 Benera nara 
nimi mek anasa, ela' obdanggunusinema ara orowek ella daso dara, mala 
bobdangaserengnya bera anam pikek yalasobok, wera mala yuba 
seknenama' anasa, wenyaro bululum aboka orukna'anya bek oruganamso," 
hyok. 14:33 Anya ono' Yesus adya dara, "Anasonya neikek ugumba 
unuwanalum. Nimi ben hnon ugun gangganek ara, alda yoka'-yoka' mdya' 
aljinya nek ara, loboka ubnenggunumla dara, alda nadya yuba doro diriga 
bannya danggunumla," hyok. 14:34 "Garam ara perob bok, angawom ana' 
anyek seleb denghesobok dara, saaboka angawom henemso de? 14:35 
Dara masa weboka men damba lulunga' anaba hnon, masa mesa' pen 
damba anaba, perob danggunumla. Alda unuwal bar aboka bolokna' ok 
boloklemak. Ugunda o yaka' ara, pe keblulum!" hyok. 


15:1 Yok sum enyek, rupiah molowoka dolosik nang eb, heik yoka' nang 
edya dara, malya nang senelesik nang eb dara, Yesus yuba lelesuka' ak 
sam dol yeilimek. 15:2 Wenyek Parisi nang eb, Yahudi yuba neksin nang 
eb dara, omoma lelemek. "Wei, ban benera malya nang enyek, yoululum 
aboka leboka, dena' anaba sikeneb neika' delemak!" aboka lelemek. 15:3 
Anasa leboka Yesus ara ban sununa' enyek sunuwoka lebsuka' ara, 15:4 
"Nimi ben hnon, alja domba pama denga winilya so beiyimso bok, hnonok 


weiningganamso dara, pam damnya bera heka' hubnamso do? Al pam 
damnya bedya dara, yok pam dara, or yu' ak loboka, weininggamso pam 
enyek eibnuna' aboka el binimso goma? 15:5 Wera weininggamso domba 
pam era eibso dara, pam damnya bera eiya anasa, pam nong soowoka 
sagonya' ak beryiboka, 15:6 ek bo yanamso. Dara ono' bera, alja' hemyab 
eb, alja' heik ok nim eb dak, 'Nadya pama weiningdoka' ara wera seleb 
eibna' anasa, ugunda nab neika' erya hlaboka ubnemaba' anasa, yoululum!' 
henemso. 15:7 Yo, anasonya neikek, nimi ben hnon malya una'anya bek 
ganya dangalamla dara, imik heikek anaba alsamba hyak eiya hlaboka 
glona' salalamak, yok denga winilya pe ulumak nang enyek, nauba so 
ununggulumak," hyok. 15:8 "Goma, gela hnon sagobadya rupiah 
beryisobok, hnon gaboka weimngganamso dara, gela gera na rupiah aboka 
heka' hubnamso do? Wera gera alja e sembeja' bokoka, wesa' yeboka yok 
pik nidya' ero yabalamso' ara eibnamso. 15:9 Wera gel gera weininggamso 
rupiah elemso' ara onsok eibso dara, alja' hemyabo nim ek hnon, e ok nim 
ek hnon lebsodya, nadya rupiah weininggasa' ara, wera saaboka onsok 
eibna' anasa, hyak eiya dabnel. Anasa nunda hnonoka' perob aboka eiya 
hlaboka glolomnemab! henemso. 15:10 Ugunda hyak dib senewanalum! 
Anasonya neikek, nimi malya una'anya ben hnon ganya dangalamla dara, 
Imik Neyung lero nang eneba unu eiya hlaboka glolomak!" hyok. 15:11 
Yesus adya hnon leboka' ara, "Nimi ben hnon alda memabo penya 
beryimoknya bek ulumok. 15:12 Naba me nedya eili bek, neyung o, nunja 
bona' era, nasamba anya nera, al wenyek bokoka eleganenelem, hyok. 
Dara, sikja' neyung bedya, bona' nidya' ara, ala' mab ak haboka boksuk. 
15:13 Lika wen mabok dara, naba me nera, alja bona' dara dobgogowok 
dara, mok heikek byuk. Wera mok bilimok heikek ab dara, bo bilimok 
rupiah era, malya una' uboka, dek menegemok. 15:14 Wera unulumoka' 
ara, alja rupiah nidya' denghyok sum era, al ulumok mok soko era 
senenggom gwaneng oka' lanawok dara, bera hyak nonga mel-mela 
garagoka malya dok. 15:15 Dara, bera mok enyek an heik nang ek, nadya 
wa beiyek sam pama weiboka bo ulumnenelem aboka orugumoknya bek 
biniboka wa welemok. 15:16 Bera gwaneng ok nong adya e 
buknamenggom ulumoka' anasa, pam amba beil bin dena' sikna' enyek, 


desinya senen ulumok. Bera gwaneng ok nong ara yoka' anaso ol 
neblemok bok, yok nang edya dara, alak gwanenga hnon 
eleknenggulumek." 15:17 "Dara anyek eibkweboka seinibdokokanya, 
nadya neyung bedya ek uboka wa welemak nang era, dena' nauba bok 
loboka delemak bok, nak dara anyagan gwaneng oka' adya somoganamna! 
15:18 Nara lanawoka nadya neyung bek onok binimna, dara alak, neyung 
o, nara Imik Neyung ak hnon, neyung anak hnon, malya ubsisa. 15:19 
Neyung, nak ara nadya me anenggom. Alda nadya wa orukna'anya 
nenewananelem henemna, senewoka seimwok. 15:20 Dara, alja neyung 
bek lanawoka byuk." "Wera mok so e berem yanggok bok, alja' neyung 
bedya ek ab uboka eibuk. Dara alja' neyung bedya, na me eiriwan aboka, 
hyak angoo yadyek senewoka' anasa, bik-bika alja me dam biniboka, soob 
salawoka meka hmobuka eiriwoka gibuk. 15:21 Me nenedya lebnemoka' 
ara, neyung o, Imik Neyung ak hnon, neyung anak hnon, nara malya 
ubsisa. Nak ara nadya me henggununelem, hyok. 15:22 Bok alja neyung 
bedya alja wa wena' nang ek yoululum aboka sikenek ara, hyak berra! 
Perob aklenga hnon doboka, alak ongiyiwanalum. Perob soubna dama' 
doronggiyiwoka, perob yan ongona' ongiyiwanalum. 15:23 Seleb 
unubgogowoumun dara, mesa' nong sapi pam me nenyek doboka oboka 
youbmun dara, nunda eiya hlaboka neika' dero weknemab. 15:24 Nadya 
me nera seleb somokdowoka' ara, wera onsok embenga' dangoka yal. Alda 
dengarowok bok, wera ono' saaboka onsok eibna' anasa, dena' neika' 
hiboka denemab, aboka, wera sikda hyak nauba masa youboka deregoka 
e1ya hlalamek." 15:25 "Ban unulumek salek era, yandonya bera alda 
beiyek sam wa anam welemok. Wera sinik enyek e berem yalamok enyek, 
benggong yub ab, nimi yan dildilib ana' ak kebok. 15:26 Dara yandonya 
bera, ek wa welemek nang ek ben hnonok yalom aboka alak, e lomok 
onora heka' hulum do? aboka heibuk. 15:27 Wenyek ek wanya bedya 
dara, neyung, anja weisa yeilimla! Neyung anja neyung bedya me nera 
weiningdoka ara, pe onsok saaboka merewoka yala' anasa, neyung bedya 
mesa' nong pam enyek oboka youmla, hyok." 15:28 "Dara, yandonya bera 
hyak yu ganya bobookanya, e lomok ara wekna' lobok. Dara, alja neyung 
bedya goboka yibiniboka onowoka e lomok yalom hyok. 15:29 Yando me 


nedya dara, nak danyek gibna' gong-gong neyung ansamba wa yeiriwoka 
welemna. Nak dara, neyung anja yuba hnon blekgena' ara hyak orok. Dara, 
neyung anja dara, heka' ak nak ara elegenulum do? Nadya hemyab enya 
e1ya hlaboka oboka youboka delenoba' aboka, anja dara, kambing sirik 
anyek babya hnon eleganggunulum! 15:30 Bok, anja me nera anja bona' 
era malya ulumak gelewa pik bokoka orok nenewok me nenyek anam 
yanggal sab-sab, neyung anda na me eibna bar aboka, mesa' nong pam 
enyek oboka youblam! aboka lebok." 15:31 "Danyek eili bedya dara, 
najab o, anda anyagan nab soba' neikek ulunam. Nadya' anyek, nidya' ura 
yabalamla' danara, anja' ak ulumla. 15:32 Bok nunda perob senewoka eiya 
daboka, pam oboka youbaba' ara, anja weis era seleb somogok bok, wera 
embenga' bukoka yal, seleb weiningdokjok, ono' saaboka eibaba' anasa, 
ubab! hyok," wenyaboka lebok. 


16:1 Yesus ara alja yuba doro diriga ban nang ek lebsuka' ara, "Nimi ben 
hnon dubnya ulumok. Ban dubnya bera alja bona' amba rupiah wa 
meewoka welemoknya hnon ulumok. Yok sum enyek, ban dubnya bek, 
anja rupiah salawoka bo uboka memelenggelnya bera, alda anja rupiah 
dengaboka delenggel aboka nekek. 16:2 Anasa dubnya bera rupiah 
beryiboka memelemoknya bek e yeiniboka lebokja, heka' ak nara ansamba 
yub era kemna do? Wenera nadya wa welenelema' anyek, nara unu pe 
welemna aboka nidya' lelewoka neknenelem. Anda sum enyek moruwoka 
eimik era, nadya rupiah salawoka bo unya unggulumnunelem, hyok." 16:3 
"Dara ban bona' dubnya bedya rupiah sala ulumoknya bedya seiniwok 
dara, nara wa wenena' gwab lobnelom henela' anasa, heka' hubnamna do? 
Nadya neyung bera nak hyak gobdo lobnuna' aboka ubnel. Gwaneng wa 
welemnesinya bok, nara hmengnya bek ulumna, molona'anya danesinya 
bok, alya anasa lek. 16:4 Wera ella dan! Nadya wa wenena' loblom aboka 
gobdo gwab lobnenel dara, wen seininanya nenyek ubnya dara, nim edya' e 
pik dero yabalemnamna. 16:5 Wenyaboka ban benera, alja neyung bedya 
wa welemok salek enyek, rupiah del lolomek nanga nidya' ebmamagosuk. 
Dara mennya bek, anda nadya neyung bedya' ara hekbadya deb loblum do? 
aboka heibuk. 16:6 Benedya dara, perob ngikna' mek anyek senenggom 


gokna denga dombadya anaso deb lobsa. Dara wa wena'anya benedya, 
wera rupiah deb loblum momnya dona' era ban, anda bukoka, gokna denga 
penya aboka momnya doblom. 16:7 Dara ono! benedya, hnon yoknya bek 
an, anya hem o, anda hekbadya deb loblum do? hyok enyek, benedya dara, 
gandum doka aklenga denga sagobadya danamso rupiah eneso' ak deb 
lobsa, hyok. Dara wa wena'anya bedya deblomoknya bek, wera anja deb 
loblum momnya dona' era ban anasa, denga linbadya aboka momnya 
doblom, hyok." 16:8 "Dara rupiah wa sala ulumoknya ben alja dubnya 
bedya dara, geremseng nonga' anyek hyak pebdangalam aboka gigiwok. 
Dilina' ak ulumak nim era, anaso ununggulumak bok, sokok an salya' lelem 
ulumak nim era, sik moumen ak, yoka' ubna' ara, hyak geremsenga' anyek 
unuldalamak," hyok. 16:9 Dara ono' Yesus adya hnon leboka' ara, 
"Ugunda pe keblulum! Sokok an bona' era malya dalya sum era, ugunda pe 
embenga' ulumak heikek doro beibsulula' aboka, wera nadya hemyabo 
nauba donulul senewoka, sokok bona' enyek doboka bololulum," hyok. 
16:10 "Meknya nek bojam welemak nang era, naubenya nek anaba bojam 
uboka welemnemak. Bok meknya nek anyek, bojam uboka wena' orok 
nang era, naubenya nek anaba bojam wenggulumnemak. 16:11 Anasa 
wera, sokok an bona' enyek, ugunda pe bojam uboka wena' orok dara, 
heknedya dib nong wak sam or weboka bo ulumnelum henesuso do? 
16:12 Wera bekna' diba' ara, yok nim edya bolomak bona' enyek babya, 
ugunda pe bo una' oroka' ak eibnesiseng dara, heknedya ugunja bona' 
danasusonya nera eleganesuso do?" hyok. 16:13 "Neiknya bedya nimi 
penya nang emba hiboka dara, wa pe webnenggunususo. Dara, alda 
hnonnya bek ara lek ganya boboka, ono' yoknya bek ara wana' ubnamso. 
Goma, mennya bek ganya goluwoka, yoknya bek ara, dolbalek ganya 
bobnamso. Anasa, ugunda Imik Neyung wa we, rupiah wa we, 
ubnenggunusom," hyok. 16:14 Parisi nang era, sikda Yesus adya ban 
nidya' lelemoka' ara kelemek. Dara sikda rupiah ak wana' hwam ulumeka' 
adya, Yesus ak okseb goluwek. 16:15 Bok Yesus adya sikenek lebsuka' 
ara, "Ugunda nimi hnoum ara, pe ulumak nang de senen dangalalum bok, 
ugunja ganya lomok ara, Imik Neyung adya ok ella ulusil. Nim adya hnon 
perob senelemaknya nera, Imik Neyung adya dara, hyak lek senelamla. 


16:16 Musa bedya pe ulumnelum aboka unuwanalum an yuba elegesuka' 
ab, ununumna' lelemek nang edya elegesik yub era, or lelemeka' ara, 
Yohanes Pembaptis be ulumok salek sidya' ubdakok. Ban lebna salek eba' 
moruwoka, Imik Neyung ara dubnya uboka wenelemnesil aro perob lero 
yanggan yub era, soba' leldibilloklomak. Dara nim ara, Imik Neyung adya 
wenelemnesila' ak weknob senewoka nauba dulumak. 16:17 Im ab soko ab 
dara, or denghenemla bok, Imik Neyung adya' unuwanalum an yub ek 
momnya doboka' ara, meka' hnonok sibin anaba denghenggunumla," hyok. 
16:18 "Heknedya alja gel gek lolomlakanya, ono' yok gel ge dolomla 
dara, alda yok nang gel gek hoka' dololanya ulumla. Anya seleb lomna gel 
genyek dololanya beb dara, albabya yok gel hoka' salalanya ulumla," hyok. 
16:19 "Nimi ben hnon bona' dubnya ulumok. Boksom ara hyak perob nong 
boksom ok ongowoka, dena' ara hyak soba' perob dena' ok delsimlemok. 
16:20 Ban dubnya bedya' pik sindamak sam ara, bona' garanya gororoma' 
adya malya uboka delemoknya alja si nera Lazarus bek beil yalamek. Alja 
nong era gororoma' adya deknewoka delemok. 16:21 Lazarus bera dubnya 
be delemlya enyek, dena' sikna' yanggalamlya' anyek, eboka delenuna' 
aboka ulumok. Gam adya' anaba Lazarus bedya gororoma' era meka 
hmouboka delemek." 16:22 "Yok eimik sum enyek, bona' garanya bera 
somogok dara, lero nang edya bobmekja, imik heikek Abraham bedya' 
eibukuk sam bo beil byik. Dubnya beneba somogok dara, alda soko lokek. 
16:23 Dubnya bera nimi somokna' nang heikek sam hyak nauba 
gweklemok. Banyagan anyeb imik sam kemel weininglemok enyek, 
Abraham bera hyak mok sam ulumok dara, Lazarus bera Abraham bedya' 
eibukuk sam bulumoka' ak eiyimok. 16:24 Anasa dubnya bedya lelemokya, 
neyung Abraham o! Nak angoo yadyek senewanelom e. Lazarus benyek, 
alja soruk enyek mek ek doronggalyekanya, nadya' silyum ak an dil 
younulula' aboka orugalom. Nara uk lomok an hyak nauba gweklamna bar! 
alamok." 16:25 "Bok Abraham bedya benyek leboka' ara, najabo banyek 
seiniwanalam: anda or anam embenga' ululum dara, peroba' ok doboka 
boboka delelum, alda Lazarus bek dara malya' ok doboka dereklemok. 
Amba wenyek dara, Lazarus bera peroba' ak bukla bok, anak dara, nauba 
gweklelam. 16:26 Ban oroka' anaba, an ululama' ak aba' ara, nuk an ara 


nuk anyeba' ara nimi hnon anak sam an yeijek, ono' anak anyeb nang era 
nuk yeijek aboka, senenggom gwerena boblebok! aro lebok." 16:27 
"Wenyek dubnya bedya dara, neyung anaso una' enyek leblam dara, 
Lazarus benyek nadya' ek bokol biloma' aboka anyek hnonok molowagen, 
aro lebok. 16:28 Nadya weisabo lambadya nang ulumaka' anyek, sikbabya 
igina kweboka gwekna' ak an yeijek anasa, Lazarus bedya wenel busulula' 
aboka orugalom, hyok. 16:29 Danyek Abraham bedya dara, sikda Musa 
bedya momnya dobok yuba hnon, ununumna' lelemek nang edya webek 
yuba hnon seleb yaka' ak ulumak. Sikda yuba lom enyek an momnya 
doboka' nidya' anyek sunuwoka ulunok! 16:30 Bok dubnya bedya dara 
saaboka, neyung Abraham o, nenyek ok dara, seleb gom senewan. Bok 
somogelenya benyek, sikenek suboka yanamla' nong ak eibnemak dara, 
wera sikja malya una' ak ab ganya dangawoka yuba dib senewanamak, aro 
lebok. 16:31 Bok Abraham bedya dara, sikda Musa bedya yub eb, 
ununumna' lelemek nang yub enyek, dib senena' loboka eib lobneseng dara, 
nimi somogoka suboka bukesonya bedya wenyaro biso' anaba dib 
senewanggunuseng, hyok," wenyaboka lebok. 


17:1 Yesus adya alja yuba doro diriga ban nang ek, "Nim ek malya ul 
eleksina' ara sob ulumnamla. Bok malya ub eleganesilnya be nong anyek, 
hyak omoma' ak ulumla! 17:2 Yoka' gwablemak girik edya ngang ak 
geregoka mek ek al nonga boboganeseng dara perob. Hnon yok me 
nenyek benedya malya una' ub elegalya' anyek, omom nonga dalyek. 17:3 
Anasa ugunda pe keeboka diri uldalalulum!" "Anja hembe malya ublya 
dara, alak omoma leblom. Wenyek alda ganya dangawalya dara, danyek 
or meebdanarum. 17:4 Alda neik sum enyek, lika sekbadya so anak malya 
ubgelyekanya, alja anak soba' yeimiboka nara aldib malya ubgen aboka laga 
lebgelya dara, wera anda alak soba' meebdanarum," hyok. 17:5 Yuba lena! 
gak nang edya Wenelesilnya Yesus ak, "Wenelesilimnya o, nunja dib 
senena' anyek, gasa nenewoka migiba' gebsilom," hyek. 17:6 Danyek 
Wenelesilnya bedya sikenek lebsuka' ara, "Ugunja dib senewoka ganya 
olokna' anyek geibya dok anaso dara, nginya gal ak lebnesomyja, dama 
deleboka mek gwan dubuk sam meldal bilom, henesom dara, wera gal 


eneba ugunja yuba keboka unuwanamso," hyok. 17:7 "Ugun gangganek 
sam nimi ben hnon wa dubnya uboka, alja wa wenya gom, pam beilinanya 
yaknya bek ulumso dara, bera wa welemso' ara, anam wak aba' sekel 
yanggaso enyek, wa dubnya bedya, del yanggalom, henemso de? 17:8 
Orok wenyhenggunumso! Alda wa dubnya bedya wa wenya bek ara, 
nadya dena' meewoka beibnenelem. Yok akleng ongowoka, na anam 
gwaneng ab mek ab delemnya salek era, diri seklenemna' ara 
debgogowanya dara, wera anda or denelam, henemso. 17:9 Wa dubnya 
bedya dara, alja orugamso' anyek keboka unumso' anasa, perob aboka 
nauba gibnamso de? Orok. 17:10 Ugumba anaso neikek. Ugunuk nidya' 
unulululum aboka orugosuknya nenyek unulumun dara, ban nenyek 
lebnelum, nunda wa oruksin nang enya', nunda nunja webnesibya wa nok 
wero ulumab, henelum," hyok. 17:11 Yesus ara Yerusalem heikek anam 
balamokok ab dara, alda Galilea mok eb uboka Samaria moka wikneba' 
pik uboka balamok. 17:12 Wera yok heikek byuk enyek, nimi sagobadya 
nanga gororoma' adya malya uro delesuka' anyek, Yesus ak yek. Sikda 
mok ab sekoka, 17:13 lelemekja, "Neyung, Yesus o! Nuk angoo yadyek 
seneweisilom e!" alamek. 17:14 Wera Yesus adya sikenek eibsuk dara, 
"Ugunda Yahudi yuba gak nang ek, ugunja nong enyek amaldal binilum!" 
hyok. Wera anam pikek balamek salek enyek, sikenek delesuk gororoma 
era seleb denghusuk. 17:15 Dara nimi ben hnonjok, alda seleb merewan 
senewoka ella ubdok dara, bera saaboka Imik Neyung nauba gibgiga 
Yesus ak nekel yeilimok. 17:16 Dara Yesus saram nong ok hogung dib 
malyingginiboka, Yesus ak perob aboka gimok. (Ban unuwoknya bera 
Samarianya bedya unumok.) 17:17 Danyek Yesus adya, "Nimi sagobadya 
nang hwebnenggumna de? Soubnabadya nang era hanyagar ulumak do? 
17:18 Hekasa ban sekel yangganya benyek ok, lo saaboka nak perob 
aboka gibel yanel do?" hyok. 17:19 Dara ono' Yesus adya gibel yoknya 
bek an, "Anda sekmenekanya bilom. Anda nak dib senewanelema' adya, 
anda seleb merelam," hyok. 17:20 Parisi nang wene nang Yesus ak Imik 
Neyung adya hwer salek yeiniboka, wenelemnesil aboka heibek. Wenyek 
Yesus adya dara, "Imik Neyung adya wenelemnesila' ara, bekna' ulumla' 
damok ara, nim adya laga bekna' eilinggulumak. 17:21 Imik Neyung adya 


' 


seleb ugun lomok an wenelesil bok anasa, nim adya dara, alda ban ulumla' 
anyek kemel yoululum! Goma, alda ono sam ulumla! aboka alja 
wenelesila' ak lebnenggunumak," hyok. 17:22 Ban wenyabgogowok dara, 
Yesus ara alja yuba doro diriga ban nang ek, "Eimik era, nimi diba' me 
nedya' perob sum lika hnonok ok yanamso henelum bok, ugunda heng 
eibnenggunulum. 17:23 Eimik era nim adya ugunuk wenyhenesak, 
kendululum, alda anyagan ulumla! Goma, alda ono sam ulumla! henesak. 
Bok ugunda kendenoba' aboka goboka el yabana' ara hyak mem. 17:24 
Nimi diba' me yanamla sum era, ebna' ara imik ab langam henekanya, mok 
soko gokgobok nidya' yeblamla sok, unuwanamla. 17:25 Bok men dara, 
wen ulumak nim edya nimi diba' me dona' loboka, alda igina kweboka 
nauba gweknamla. 17:26 Nimi diba' me yanamla sum era, Nuh ulumok 
salek ek ulumek sok diliga' danamla. 17:27 Ban salek era, nimi nidya' ara 
gwanenga meka deregoka, gela dobdangoka, al nenyek ok unuro ulumeka' 
ara, Nuh bera mek ekla buna' ak wekel yabok sum era, sikda nidya' ara 
mek adya dengaboka obsuk. 17:28 Ono' Lod be ulumok salek era, neik so 
unulumek. Nimi nidya' ara gwanenga meka deregoka, dekna' dekoka 
bobdangdo, masa meewoka, e soboka ulumek. 17:29 Bok Lod bera 
Sodom heikek aba' ara goboka bok dara, ban sum enyek nimi nidya' ak uk 
ab poba girik ab dadya doublinggoka obsuk. 17:30 Nimi diba' me yanamla 
sum era, neik so unuwanamla. 17:31 Ban unuwanamla sum era, nim e 
wellik sam buru yabalemerja nang era, e lomok sam bona' beiyimejja' 
ulumlya' anyek, dobnamna bar aboka weknenggunumak. Anasonya beiyek 
wak sam ulumejja nim era ek sam saaboka yanggunumak. 17:32 Lod ala' 
gel ak umoka' anyek ugunda pe beknelum! 17:33 Nadya nonga hyak pe 
blebdonun senelemak nim era, sikda weiningdanamak. Bok sik 
weiningdanamak nim era, sik nonga blebdanamak. 17:34 Ban sum era, 
inimnek nimi penya nimi neika' ak marija bok, ben hnonda dobnamla dara, 
ben hnonda lobnamla' anyek, ugunuk dib lebsin. 17:35 Gelewa penya 
gandum gwablerija bok, gela hnonda dobnamla dara, gela hnonda 
lobnamla. 17:36 Nengmabo penya nang neika' wa welerija dara, ben 
hnonda dobnamla dara, ben hnonda lobnamla," hyok. 17:37 Yesus alja 
yuba doro diriga ban nang edya, "Wenelesilimnya o, ban ara hanyagareb 


unuwanamla do?" hyek. Dara Yesus adya leboka' ara, "Hanyagarek blona' 
yaka' ulumla dara, anyagan ara songa' den wining ulumla," hyok. 


18:1 Ban nen wenyaboka lebgogowok dara, Yesus ara alja yuba doro 
diriga ban nang ek, sikda ganya mounduk-mounduk ana' loboka soba' heng 
uboka mololenoka' aboka, yoka' ak sunuwoka neksuk. 18:2 Anya Yesus 
adya dara, "Nauba heikek hnon, nimi yana lelesina' dubnya ben hnon alda 
Imik Neyung ak lok ganya bona' oroknya bek ulumookanya, nim ek anaba 
peroba' leboka unggulusuk. 18:3 Dara ono' al neik heikek ara, yougel ge 
hnon ulumookanya, nimi yana lelesina' dubnya bek an soba' balamok. 
Yougel gedya dara, nadya isa' nang eb yuba garabdananama' anasa, anda 
nak arawananelom, hyok. 18:4 Men salek yana lelesina' dubnya bedya 
dara, arawanggunumna senewoka lomok. Bok eimik era, alda seiniwoka' 
ara, Imik Neyung ak lok unggulumna, nim ek anaba peroba' lenggulusin 
bok, 18:5 ban yougel genera nak an loba' nenel yalanela' anasa, wera yuba 
garana' diba' alak igina kweiyiroba' ara meewoka lelewanamna. Anyek 
unuwanggunumna dara, gel gera nak yeindibigamlyakanya, nak loba' 
nenewanelyek senewok," hyok. 18:6 Dara ono' Wenelesilnya bedya 
leboka' ara, "Pe ununa' oroka' yana lelesinya bedya leboka' anyek ugunda 
pe kendululum! 18:7 Anasa wera, Imik Neyung ara alja mabo siliba' edya 
inimnek yubyek pik arawoka mala dobnesilim alamaknya nek ara, mala 
dobnenggunususo de? Imik Neyung adya sikenek sum enyek arawanasin 
aboka, gokgiga binimso de? 18:8 Imik Neyung ara sikenek mala doboka 
arawanasila' anyek ugunda dib senewanalum! Bok nimi diba' me yanggalya 
sum era, alak dib senemejja nim era, anyagan sokok anam ulumejja' ak 
eibnesil gom, orok gom," hyok. 18:9 Ono' hnon, nimi ganya adya dara, 
yok nang era malya so nang senen bok, sik dam nang dara, alan seleb pe 
ulumab senelemek nang emba sunuwoka lebsuka' ara, 18:10 "Nimi penya 
nang heng uboka molowanoma' aboka Imik Neyung ek sam bilirek. Nimi 
ben hnonda Parisi nang dara, ben hnonda mok soko amba rupiah 
molowoka dolosuknya bek bilirek. 18:11 Dara Parisinya bera albeyok 
sekoka lero mololemokja, Wei Imik Neyung o, nara yok nang ulumak 
soka' ak unggulumna, nara hoka' donggulunanya, nara gununggulunanya, 


nara gela salya' salenggulunanya, anasa anak perob aboka gibgen. Nara 
ban rupiah mok soko amba mololanya beneso' ak unggulumna' anasemba, 
perob aboka gibgen. 18:12 Nara minggu hnonok ansamba lika penya 
gwanenga lobsiniwoka giblenggen, nadya nidya' dolomna' ulumla' ara, 
bokoka darasam sagonya nera ansamba bo beil yalenggen, alamok. 18:13 
Bok mok soko amba rupiah molowoka dolomoknya bera, alda mok sam 
sekoka, imik sam kemel weiningna' anaba loboka, sara' sibuka obdangoka 
lero mololemokja, Wei Imik Neyung o, nak malya una'anya bek an angoo 
yadyek senewoka arawanelom e, aboka mololemok," hyok. 18:14 Ono' 
Yesus adya leboka' ara, "Anasa ban lebsin, Ban penya nang dara, sikja' ek 
seleb birik dara, Parisinya bera loboka, alda mok soko amba rupiah 
molonanya benyek, Imik Neyung adya pemna' gebok. Anasa nimi nidya' 
imik neneldalamak nang era, sokok nenewanasilikanya, ganya sokok 
nenebdangoka ulumak nang enyek, imik nenewanasil," hyok. 18:15 Nimi 
nauba sikja moum den mab eneba, soruka salawoka peroba' onowosulula' 
aboka, memabo Yesus ak bo yeilimek. Dara, Yesus alja yuba doro diriga 
ban nang edya anyek eibek dara, memabo bo yeilimek nang ek wabsik. 
18:16 Bok Yesus adya dara, mabo danyek nak an yoululum aboka, alja 
yuba doro diriga ban nang ek, "Malye, mabo danara, nak an or yanok! Ban 
unurub so nang enyek, Imik Neyung wenesin heikek weknemak nim era an 
anasa, sikenek ara nak yanggana' mem asinggom, mem. 18:17 Mek sirik 
mabo yoka'-yoka' dolomak sok, Imik Neyung wenesin heik era 
dobnenggunumak nim era, eimik era Imik Neyung wenesin heikek 
weknenggunumak, ugunda pe beknelum," hyok. 18:18 Yahudi nang 
dubnya ben hnonja Yesus ak, "Neyung, perob neklesilimnya o, nara heka' 
ak hubnya' adya dib embenga' una' ara dobnamna do?" aboka heibuk. 
18:19 Dara ono' Yesus adya benyek saaboka, "Anda hekasa nak ara 
perobnya henelem do? Nimi hnon peroba' ak una' ara orok bok, Imik 
Neyung ak hnonok alak ok perobnya bek ulumla. 18:20 Anda Imik 
Neyung adya orukna' yuba momnya doboka' ara seleb ella ululama' ara, 
gela salya' salenggom, mimi salya' onggom, hoka' donggom mem, sonda' 
yuba salya' lenggom, anya anja' genonga neyung ak pe gibel dololom," 
hyok. 18:21 Danyek benedya, "Ban yuba danara, nara mekewek 


moruwoka unulamna," hyok. 18:22 Yesus ara ban nenyek kebok dara, alja 
lebnemoka' ara, "Hyak hnonok anam or anaso unuwanalama' ara, anja 
bona' nidya' ara dekoka rupiah dobmen dara, rupiah era bona' garan 
ulumak nim ek boknesilim. Dara anda imik heikek ulumla bona' enyek 
dobnelam. Ban unubgogowamen dara, anda nak diriga yananelem," hyok. 
18:23 Dubnya bera ban yub en kebok dara, alda hyak bona' dubnya 
ulumoka' anasa, nauba igin ganya bobok. 18:24 Dara, Yesus ara ban bera 
bona' dub adya hyak igin ganya boboka' ak eibuk dara, alja leboka' ara, 
"Bona' dub nim era, Imik Neyung wenesin heikek wekna' ara, hyak okna! 
18:25 Nim abaksin pam era, imir lomok pik ara or weknamso bok, bona' 
dub nim enyek, Imik Neyung bedya heikek sam wekna dara, hyak okna 
nong," hyok. 18:26 Wera Yesus adya wenyalamoka' anyek, anyagan 
ulumek nim edya kebek dara, sikja, "Ban anaso wenyalalam dara, wera 
hek nim ek blebnamla do?" aboka heibek. 18:27 Danyek Yesus adya dara, 
"Nim adya ununa' oknanya neneba, Imik Neyung alak ok hnonok or 
unulamla!" hyok. 18:28 Danyek wera Petrus bedya Yesus ak, "Neyung o, 
kendelom! Nunda nauba mimi gelewa mabo loboka anak diriga yeilinjuba," 
hyok. 18:29 Anasa Yesus adya dara, "Ugunda ban nong anyek dib 
senewanalum! Nimi hnon alja e nek gom, alja gel gek gom, alja weisab ek 
gom, alja genong gek gom, alja mab ek gom, Imik Neyung wenesina' 
amba leboka, lo yalamla dara, 18:30 ban unuwalenya bek ara, wene salek 
ek dara, yoka'-yoka' nauba lunuwoka doboka eleganemlakanya, eimik era 
dib embenga' ulmoubna' damok eleganamla," hyok. 18:31 Yesus ara alja 
yuba doro diriga ban nang ek sikbeyoka' ak mamagiyiwoka lebsuka' ara, 
"Ugunda pe keblulum! Nunda wenera Yerusalem heikek balamab. Dara, 
Yerusalem heikek ab dara, ununumna' lelemek nang edya nimi diba' me 
nemba leboka momnya doroba' nidya' ara, gigiwoka unuwanamla. 18:32 
Nimi diba' me nera alda doboka Yahudi gom nim ek eleganamak dara, 
wera alak loba' nenewoka derewoka waboka, gamala' solol 
golulumnemak. Dara ban nang edya alak nauba malya uboka oboka 
dibnemak dara, 18:33 lika winilinya sum era, alda embenga' suboka 
buknamla," hyok. 18:34 Ban nidya' wenyalamoka' ara, Yesus alja yuba 
doro diriga ban nang edya dara, meka' sibin anaba hnon damok ara anyek 


lelemla senewoka ella danggumek. Ban lelemok yuba damok era, 
doknonanya nenesoka' ak ulusuk. Anadya sikda alja lelemok yuba damok 
era, anyek lelemla ara elgom ulumek. 18:35 Yesus ara Yerikho heikek 
wekel bununa' aboka ok berem bok dara, anyagan ara nimi ben hnon heng 
umoknya pik gek sam mololdo bulumok. 18:36 Benedya al bulumok pik 
era nimi nauba yabalameka' ak kemok dara, "Heka' ak ulumla' anasa do?" 
aboka heilisuk. 18:37 Dara yok nim edya benyek an, "Nazaret mok ebnya, 
Yesus anyek pik enyegan yabalamla," hyek. 18:38 Dara heng lumnya 
bedya dara bii aboka, "Wei, Yesus o, Daud bedya me. Angoo nak yadyek 
senewanelom e!" aboka lelemok. 18:39 Men mengemek nim edya dara, 
benyek nauba waboka yuba sana' gelegalom aboka lelemek. Bok henga 
lumnya bedya dara, hyak nauba bii aboka, "Daud bedya me o! Angoo nak 
yadyek senewanelom e!" aboka lelemok. 18:40 Wera dara, Yesus ara 
balamoka' ara, sek loboka nim ek heng lumnya bera oka bo yoululum 
aboka orugosuk. Bera Yesus berem bo yek dara, Yesus adya alak heibuk, 
18:41 "Anda heka' ak nadya ansamba unuwonulul senelam do?" aboka 
heibuk. Benedya dara, "Neyung o, nara heng gwelegoka eibsinya 
senemna," hyok. 18:42 Dara Yesus adya dara, "Anaso senelam dara, wera 
kendelom! Anda nak dib senenelema' nong adya, wera anda seleb 
merewalam an," hyok. 18:43 Al wene salek enyek, bera seleb heng 
gwelegoka eibuk dara, alda Yesus ak diriga biniboka Imik Neyung ak 
hwebnelema' perob aboka, giblemok. Nimi nidya' ban unumoka' anyek 
eibek dara, sikda lok ganya boboka Imik Neyung ak perob aboka nauba 
giblemek. 


19:1 Yesus ara wera Yerikho heikek lanal biniboka, bununa' aboka 
balamok. 19:2 Yerikho heikek ara, mok soko amba rupiah molowoka 
dona'anya bona' dubnya ben hnon, alja si nera Zakheus bek ulumok. 19:3 
Alja dara, Yesus ara hurub sonya bek lelemak do senewoka eibnamna 
senen dulumok bok, nimi mandebna' ab, alab dara nonga burum ab dadya, 
Yesus nong ok ara pe eibnenggumok. 19:4 Anasemba Zakheus bera berra 
aboka nimi mengeb hwiboka Yesus yibinamla senen pikek yabalya dara, 
eibnuna' aboka, gal ak welewoka bukumok. 19:5 Yesus ara yalamoka' ara, 


anyagan yok dara, keeb weininggoka, "Zakheus o, sum enera nara anja' ek 
sam yanamna' anasa, wera anda berra yinggilom," hyok. 19:6 Dara 
Zakheus bera berra aboka sokok yingginiboka, Yesus ak pika dibok. 19:7 
Nimi nidya' ara anyek eibek dara, hyak nauba dogom eleng alamek. Anya 
sikja lelemeka' ara, "Wei, hyak malya nongnya bedya ek nim e bul bilimla 
bar!" aboka lelemek. 19:8 Wera ek ab dara, Zakheus bera sekoka Yesus 
ak, "Wenelesilimnya o, diba' unuwanamna' ara nadya bona' nidya' ara 
hnoumunga gaboka, bona' orok nang rupiah deknyekanya, bokoka 
eleganesin, dara ono' nimi nidya' nadya sonda' leboka usisa nang era, sikba 
on 19:9 Dara ono' Yesus adya alak, "Beneba Abraham nang yila' ak anasa, 
sumen nong ak, e nenyek an Imik Neyung adya blebsilikanya, wenyek dib 
embenga' una' elegeisil. 19:10 Nimi diba' me ara, weimningdangamoknya 
nenyek eboka blebnuna' aboka yeilimok," hyok. 19:11 Yesus ara anam 
yuba salamoka' anasa kelemek salek, nim adya dara, Yesus ara Yerusalem 
heikek berem ulumoka' anasa, Imik Neyung adya wenyok nong sokok sam 
wenelemnesil senemeka' anasa, wera ono' ban sununa' enyek hnon 
sunuwoka lebsuka' ara, 19:12 "Nimi dubnya bedya me hnon, mok soko 
dubnya sekiyiweinyja dara, yanamna senewoka yok sokok bilimok. 19:13 
Wera bera anam binggumok salek, alda nimi sagobadya alak arawoka wa 
welemek nang ek yoululum aboka, rupiah yuba' damoka yok-yok 
elegosuk. Alja dara, Na bilimnya salek enyek, ugunda ban rupiah enedya, 
nauba dolula' aboka, bona' nauba dekoka deklemnel 19:14 "Bok alja 
meneng mok nim edya, alda lek senemek. Anasa wera, bera dubnya 
sekiyiwanameka' ak seleb byuk bok, Nunja mok ara ban benyek, dubnya 
una' lek amak, wenyaro byik. 19:15 Bok ban dubnya bedya me nera seleb 
dubnya ulumnelam aboka sekiyiwek dara, alja mok sokok saaboka yok. 
Seleb yok dara, alja wa wena' nang ek, Rupiah deklelulum aboka 
elegesisa' ara, wera hekbadya doka' anyek nekel yananulum, hyok." 19:16 
"Men elegemoknya bedya yeiniboka, Neyung o, anja rupiah elegenuluma' 
ara, nadya dara deklamsa' ara, lunuwoka dek sounuwasa dara, sagobadya 
dok, aboka lebok. 19:17 Dara dubnya bedya unumoknya benyek an, Anda 
pewolum, anda hyak wa pe wenya ululam! Anda meknya nek pe bojam 
weboka unululama' anasa, wera heika sagobadya hiboka dubnya 


sekiyiwanenggen, hyok. 19:18 Dara ono' yoknya bedya yeiniboka, Neyung 
o, anja rupiah damoka hnonok elegenuluma' ara, nadya dara, lambadya 
dek sounuwasa, hyok. 19:19 Dubnya bedya unumoknya bek an, Wera 
anda pewoluma' anasa, heika lambadya heikek dubnya sekiyiwanenggen, 
hyok." 19:20 "Dara yoknya ben hnon yeiniboka, Neyung o, anja rupiah 
yuba' elegenuluma' ara, nadya hwin lubuldana' lomok doronggoka beibsa' 
ara, wera onsok an dam nang bo elegel yagen. 19:21 Neyung, anda ganya 
gasa nongnya uboka, anda anja' goma' anyek lolowoka dololama' hnon, 
hnonda anja soruk yoka' adya weboka mebnenggumna masa ek anyeb 
doka daklelamnya bek anasa, nara lok amba ubsa, hyok. 19:22 Dara 
dubnya bedya ban unumoknya bek an, Anda hyak malya una' hwam wa 
wenya bek ululam! Anja lebdalam yuba nong enedyok wera nadya yana 
lelewanenggen. Anja dara nak ara, nadya gom bok, salya' lolowoka 
dolomna' hnon, nadya soruk adya weboka mebnenggum 19:23 Anyek ella 
ubnulum bok dara, al dam nang yeiniboka beillilamna' amba maklesaknya 
neb doblula' aboka, nadya elegenggesa rupiah era hekasa senenggom 
rupiah beilina' ek sam dorongganggunulum do? wenyaboka heibok," hyok. 
19:24 "Dara ono' dubnya bera anyagan yok ulumek nang ek, Alja bomla 
rupiah era doboka, sagobadya rupiah yaknya bek an elegolulum, hyok. 
19:25 Bok anyagan ulumek nang edya dara, Neyung o, bera seleb alda 
sagobadya rupiah ulumla bar, hyek. 19:26 Danyek dubnya bedya 
lebnemoka' ara, Ugunda hyak pe beknelum, Heknyek nauba ululanya bek 
anyek, eimik nauba sounuwoka eleganamla. Bok yoka'-yoka' oroknya 
bera, alak an meka' ululanya neneba nidya' dobnamla. 19:27 Anya wenera, 
nak an alda nunja mok sokok dubnya deisilyek senewoka isa' gebnyek nim 
era, nidya' nimi bo yemiboka, nadya' saramek anyeb hyaka' obnelum, 
hyok," wenyaboka lebok. 19:28 Wera Yesus ara banyek nidya' laga 
wenyaboka lebgogowok dara, alda Yerusalem heikek sam mengewoka 
balamok. 19:29 Wera Zaitun mein berem Betfage moka, Betania heik 
berem bokok ab dara, alja yuba doro diriga ban nanga penya nang ek, 
ugunda men bururum aboka boksuk. 19:30 Yesus adya dara, "Ugunda 
men okan heikek enyek an burumun dara, nim abaksin pam goubenya' 
anyek, soudya' gereklomejja' ak eibnerum. Pam enera nimi hyak meka' 


hnon abageiniwanggumejja pam ek ulumla. Anyek ugunda soudya' 
lobdumunekanya, bo yanarum. 19:31 Nimi yok nim edya, ugunda pam ara 
hekasa soudya' loblerum aboka heibsija dara, Wenelesilnya bedya do 
yoururum, amla' anasa ulunam, henerum," hyok. 19:32 Yesus adya' yuba 
doro diriga ban nang penya nang era, biniboka nidya' Yesus adya lemok 
sok sunuwoka unu gigiwoka eiyirek. 19:33 Wera sikda biniboka pam 
soudya' lobol yabarek sab-sab, pam damnya bedya yeiniboka, "Ugunda 
hekasa pam era soudya' loblerum do?" hyok. 19:34 Dara sikja lebdekyja, 
"Wenelesilnya bedya na dobnamna amla' anasa ulunam," herek. 19:35 
Dara soudya' loboka, pam era Yesus ak bo yarek. Wera seleb pam 
gwadyek sam boksom adya yangiyiwek dara, Yesus ara pam en gwadyek 
bukiyiwek. 19:36 Dara Yesus ara pam en eilib bukoka balamok dara, nimi 
nauba sikja boksom edya Yesus binimok pikek yangaro balamek. 19:37 
Wera Yerusalem heik berem, Zaitun meinik aba' ara yanggalamek pikek 
yanggok dara, nimi nauba Yesus ak diriga balamek nang edya nidya' Imik 
Neyung adya hyak senenggom damoka lok so migib ununa' unulumoka' 
anyek, sikda Imik Neyung ak perob aboka nauba 19:38 Dara sikja 
lelemekja, "Wenelesilnya bedya si pik moruboka yok dubnya bera alja' 
senedya migiba' ara hyak pe ululul! Imik heikek ara, peroba' anyek uboka, 
Imik Neyung ak soba' giblenok e!" alamek. 19:39 Wenyek Parisi nanga sik 
gangganek an ulumek nang edya Yesus ak, "Neklesilimnya o, anja yuba 
doro diriga yalanjak nang ek yuba gelegolulum, helom," hyek. 19:40 Bok 
Yesus adya dara, "Wei, ugunuk hyak dib lebnesin, Sikenek yuba sana' 
geleganamak dara, wera ban girik danyek yuba sabnemak," hyok. 19:41 
Yesus ara Yerusalem heikek lanal binibmookanya, heik era oka danggiga 
balamok dara, kemelemookanya, alda engena' sala bukok. 19:42 Yesus 
adya, "Angoo, anda sumen enyek, heka' adya anak namena' eleganenggeso' 
ara, orowek ella ubnesom dara, wera pewanasom! Bok, anda hyak meka' 
eibnenggublam. 19:43 Anda eimik era, an ululama' gokgobok nidya' ob 
yeilim-yeilim aboka doluwananjak dara, ono' anak duka' lolowoka malya 
nenewananjak. 19:44 Imik Neyung adya anak blebgununa' aboka yanggal 
salek enyek, anda eibnenggublama' anasa, anak songgija ebelengna' era go' 
gasa denewanggunumla, anya yok nim edya an nonga golob menegoka 


anak ulunjak nimi nidya' ara ob meneganamak!" aboka engewok. 19:45 
Yesus ara Yerusalem Imik Neyung e eremek wekoka, nimi nauba bona' e 
lomok dekdo bulumek nimi nidya' doluwoka yakal yabasuk. 19:46 Yesus 
adya sikenek lebsuka' ara, "Imik Neyung yuba bukuk sam momnya 
doboka' ara, Imik Neyung adya dara, Nadya e nera nak heng uboka 
molonen e danamla, hyok bok, ugunja hoga' nang e nenelum!" hyok. 19:47 
Lika soba' Yesus ara Imik Neyung ek sam yuba lel eleklesuk. Bok Imik 
Neyung yuba wa gaka' dub nang eb, Imik Neyung yuba neksin nang eb, 
Yahudi sokok dub nang eb dadya, Yesus ak obnemab senewoka dulumek. 
19:48 Bok obnemab senen pik era eibnenggumek. Nimi nidya' ara Yesus 
adya lelemok yub enyek, perob senewoka ganya goluwoka, alja yub enyek 
pe kelemeka' anasa, pika eibnenggumek. 


20:1 Yok sum enyek, Yesus ara Imik Neyung e eremek wekoka, Imik 
Neyung adya' perob lero yanggan yuba nim ek lel eleklesuk enyek, Imik 
Neyung yuba wa gaka' dub nang eb, yuba neksin nang eb, Yahudi sokok 
dub nang eb dadya, Yesus ak yeiniboka, 20:2 lebekja, "Wera anda hek 
damok edya yoka'-yoka' lok so' unululama' anyek neksilom! Heknedya 
anak ban unulumnelam aboka migib en elegajok do?" aboka heibek. 
20:3-4 Anasa Yesus adya dara, "Nababya ugunuk heibnesin. Yohanes 
Pembaptis be meka dalasuka' ara, hek damok edya do? Imik Neyung 
migib adya gom, nimi migib adya unulumok gom? Anadya aboka nak 
neknululum," aboka heibsuk. 20:5 Dara sikda nidya' ara ganya sunuwoka 
lebdanamekja, "Nunda lebnemabjya, Imik Neyung migib adya, henemab 
dara, alja dara, Wera ugunda hekasa dib senenggululum do? henesil. 20:6 
Bok ono' nunda, Nimi migib damok adya, henemab dara, Yohanes bera 
nimi nidya' adya dara, ununumna' lenya senelemak bok anasa, girik adya 
obsijek bar," wenyabdek. 20:7 Anya sikja dara, "Nunda elgom," hyek. 
20:8 Anasa, Yesus adya sikenek lebsuka' ara, "Wera anasa nababya, hek 
migib damok edya, lok so' unulamna' ara, anadya unulamna aboka 
neknenggunusin," hyok. 20:9 Dara ono', Yesus ara nim ek ban yub enyek 
sunuwoka lebsuka' ara, "Nimi ben hnon gal dok wa weboka 
memelemoknya ulumok. Dara wa damnya bera, ugunja meewoka 


welemnenulum aboka, yok nim ek rupiah dekoka, alda yok sokok biniboka 
uldablemok. 20:10 Wera gal doka dakne salek era, oka dok dara, wa 
damnya bera, yok orukna'anya ben hnon seleb moulenya daka yanalam bar 
aboka bokdo dorogok. Bok men wa welemnelum aboka oruga bilisuk 
nang edya, ben yalamok enyek, saboka oboka or nong baneng bindowalom 
hyek. 20:11 Dara ono' wa damnya bera yoknya bek gal doka dakoka 
beryimeyja dara, bo yananelem aboka bokdo dorogok, bok anyagan men 
wa welelulum aboka orugosuk nang edya, ben yalamok enyek, al saboka 
oboka malya nenewoka nong baneng bindowalom hyek. 20:12 Dara ono' 
wa damnya bera saaboka, winilinya ben hnon bokol yok. Bok beneba ono' 
neik nang edya saboka oboka, wak sam aba' ara yakdo bobogek." 20:13 
"Wera anasa wa damnya bedya dara, Nara heka' ak hubnamna do? Nara 
saaboka nadya' me yoka' wana' nong me nenyek, sikda alak peroba' 
lebnemeija me nenyek gal doka dakoka beiyimejja dara, do yananelem 
aboka boknamna! hyok. 20:14 Bok sikda wa damnya bedya me nong 
enyek okoka eibek dara, sik moumen leldalamekja, Wa dam me nera an 
yanggal an. Alja wa nera nu danamaba' anasa, nunda al nong ak obnemab, 
aboka lelemek. 20:15 Wera me nenyek saboka oboka bo goboka, diba' 
obek," hyok. Dara ono' Yesus adya dara, "Wei, damnya benyek yasok ab 
dara, wa welenululum aboka oruga bilisuso nang ek ara heka' hubnesuso 
do? 20:16 Wa damnya yeiniboka, wa welenululum aboka oruga bilisuso 
nang era nidya' obsusookanya, wa ara yok nang ek ugunja welemnenulum 
aboka lebnamso," hyok. Ban wenyan yuba kemek dara, nimi nauba adya 
Yesus ak, "Hyak mem o!" hyek. 20:17 Dara Yesus ara sikenek 
keebdaboka lebsuka' ara, "Anasa yuba ban hnon ulumla' ara, F sona' nang 
edya e denewoka sobnenggumeka' lobek girik era, men youboka perobnya 
dal, aboka Imik Neyung yuba bukuk sam momnya doboka' ara, damok ara 
heka' ak lebok do? 20:18 Nimi nidya' girik enyek an malyingginimak nim 
era, malya uboka soldob meneganasil, anya heknyek girik enedya obnamla 
dara, alda soldowoka aso huka' danamla," hyok. 20:19 Yahudi Imik 
Neyung yuba wa gaka' dub nang eb, yuba neksin nang eb dara, Yesus adya 
ban yoka' ak sunuwoka leboknya nera, sikja dara, nunsamba lebsil 
senemek. Anasa Yesus ak wene salek heng goubnemab senewek bok, nimi 


nauba anyek lok anasa lomek. 20:20 Anasa sikja dara, pewalya sum donok 
senewoka pik elemek. Wera anasa sikja dara, nimi pe unulamna nang 
eneso anyek dekna' deknesaba' anasa, ugunja Yesus ak sene hek hulul do 
aboka sunuru yabalelulum, henemab. Anadya bekna' danamla sum era, 
mok soko dub nang edya sikja migib lomok doboka eleganamab, senemek. 
20:21 Wenyaboka dekna' dekesik nang edya Yesus ak, "Neklesilimnya o, 
neyung anja lelesilima' ab, neklesilima' ab dara, hyak dib nonga' ak lelelam. 
Anda mimi nidya' lek senesina' loboka, peroba' lelesilima' anasa, Imik 
Neyung adya nim ek anaso unuwaseng senelamla' anyek laga poboka 
neklesilima' ara, ella ulumab. 20:22 Anasa nunja yuba dona' ak sam 
lelemla' sunuwoka unuwanalum wenyhenesilim, soko dubnya Kaisar bek 
ara, mok soko amba dara rupiah or deknesibya gom, orok gom?" aboka 
heibek. 20:23 Bok Yesus ara sikja sene heimeka' ara eryisuka' anasa, alja 
sikenek lebsuka' ara, 20:24 "Rupiah hnon nak aawonululum. Heknedya 
sununa' eb, si neb ulumla do?" aboka heibsuk. "Sokok dubnya bek 
ulumla!" hyek. 20:25 Yesus adya sikenek lebnesuka' ara, "Anaso ulumla' 
ak eiblum dara, dubnya bedyinya nera, dub nang elegolulum, Imik Neyung 
adyinya nera, Imik Neyung ak elegolulum," hyok. 20:26 Wera Yesus adya 
wenyaboka leboka' nong adya, anyagan wekemek nang edya dara, Yesus 
ara ban malya una' enyek okoka dib unuwoka' damok ara eibnenggumek. 
Sikda Yesus adya pe lelemok yub enyek dib lelemoka' anasa loka daboka 
yuba sana' lomek. 20:27 Nimi Saduki nang, wene nang Yesus ak yeilimek. 
(Saduki nang edya dara, somoklemak nim era eimik hnon embenga' 
subnenggunumak senelemek nang.) Sikda Yesus ak heiboka, 20:28 
"Neklesilimnya o, nimi ben hnon somoganamlakanya, alja gel gera lo 
binimla dara, wera gel ara weibsanya bedya doboka, somogalenya benesa 
me beib lunuwanamla aboka, Musa bedya nunja yub ek momnya dobok. 
20:29 Wera, nimi seleb sekbadya nang nemek bok, yandonya bera gela 
domok bok, me bellina' loboka somogok. 20:30 Dara ono' anam beremnya 
bera alja somogoknya bedya gel gen dobok bok, beneba me beilina' loboka 
somogok. 20:31 Winilinya beneba neik so ok unubgiga bilimoka' ara, 
sidya' seknya beneba neik so unu somogok. 20:32 Dara ono' dolomek gel 
geneba eimik sidya' dakoka somogok. 20:33 Wera anasa, nimi sekbadya 


sik nang yila' era, neik gel gek nidya' domek bok anasa, soko sidya' 
daknamla sum era, heknedya gel ge yoka' danamla do?" aboka heibek. 
20:34 Anasa Yesus adya sikenek lebsuka' ara, "Nimi nidya' wenyek 
ulumak nang era, sikda gela doldalamak bok, 20:35 eimik diba' 
ulumnemaka' amba embenga' suboka bukiyiwanasil nang, eimik 
yenewanamla salek ulumnemak nang era, gela meka' dobnenggunumak. 
20:36 Sikja nong somokna' ara oroka' anyek, lero anaso ulumnemak. 
Sikda somokna' ak ab sam seleb suboka embenga' bukiyiwanasila' anasa, 
sikda Imik Neyung alja yoka' mab ek ulumnemak. 20:37 Musa bedya' 
anaba alda seleb nimi somoklemejja nim era, embenga' suboka 
bulumnemak aboka lebok. Alda seleb momnya doboka' ara, gal donggalek 
sam uk boka' delemoka' ak sam ab dara, Musa bedya Wenelesilnya bek 
ara, Abraham bedya Imik Neyung, Ishak bedya Imik Neyung, Yakub 
bedya Imik Neyung,' aboka lebok. 20:38 Wei, anasa Imik Neyung ara 
somoklemak nang Imik Neyung unggulumla! Nimi nidya' ara, Imik 
Neyung ak dara, embenga' ulumaka' anasa, Imik Neyung ara embenga' 
ulumak nim edya' Imik Neyung ek ulumla," hyok. 20:39 Hnon yuba neksin 
nang edya Yesus ak, "Neklesilimnya o, anja leblama' ara hyak dib nonga 
leblam," hyek. 20:40 Anasa sikda ono' hnon saaboka Yesus ak yoka'-yoka' 
hema' ara lomek. 20:41 Dara Yesus adya sikenek, "Kristus, nimi blebsina' 
dubnya bera, Daud nang yila' ak ab lanawanamla amoka' ara hurub so ak 
lemok do? 20:42 Wera ono' Daud bedya' anaba Mazmur yub ek alja dara 
lebokja, Wenelesilnya bedya nadya' wenelenelnya bek leboka' ara, anda 
nadya' sirikek ok buklom, 20:43 anya anja' isa' nang era, nadya anak an 
anyek ok bo elegel dal yanamak, wenyamok. 20:44 Anasa Daud benyek 
babya blebsina' dubnya bek ara, nadya Wenelenelemnya, amok bok dara, 
wera heka' adya blebsina' dubnya bera Daud nang yila' senewanasibya do?" 
hyok. 20:45 Nimi nauba ara, Yesus adya wenyaro lelemok yuba anam 
kelemek salek, Yesus ara alja yuba doro diriga ban nang ek, 20:46 
"Ugunda Yahudi yuba neksin nang ek ara, pe keeboka ulululum. Sikda 
waren-waren akleng enyek ongo-ongo bilimnekanya, dekna' gasa' pik ab 
salya' seklemeibya enyek, yok nim edya giblesinok senelemak. Hnonda 
Yahudi nim edya yuba don ek gom, dena' senenggoma' youboka delemna' 


ak ara, hyak laga peroba' nong ok bulunob senen ganya bolomak nang ek, 
anara ulumak. 20:47 Sikda you gelewa ek sonda' leryiboka, bona' nidya' 
ara doldolosak, anya sikda pika irigildana' diba' ara, Imik Neyung ak 
mololdalamak dara, hyak waren nonga' anyek mololdalamak! Ban nang 
era hyak nauba igina kweboka gweklemnemak!" hyok. 


21:1 Dara, Yesus hogung eiriyiboka keemok enyek, Imik Neyung ek ab 
dub nang edya, rupiah Imik Neyung amba aboka doronglemeka' ak eibsuk. 
21:2 Dara ono' bona' garan yougel gek hnon, mek girik rupiah penya ok 
doronggomoka' ak eibuk. 21:3 Anasa Yesus adya leboka' ara, "Ugunuk 
dib lebsin. Nimi yok nanga nidya' ara, mek so doronggomak bok, ban gel 
genyek danyek hyak nauba doronggamla. 21:4 Anasa nimi nauba, sikjinya 
nauba ulumla' ak ab bok loboka darasam doronggak bok, ban gel genera 
alda bona' garan gel bok, al dena' denesonya nenyek babya, hyak nidya' 
gobdo elegamla," hyok. 21:5 Hnon nang era, Imik Neyung e anyek perob 
lagasa girik edya denewoka son damba hnon, Imik Neyung amba 
beillilemek bona' edya denewoka son danyek pewek aboka, sikda yuba 
salamek. Danyek Yesus adya sikenek lebsuka' ara, 21:6 "Ugunda banyan 
eibluma' denewoka sorob girik danara, eimik era hnonok sibin anaba 
anyagan go' denewoka ubdabnenggunumla salek hnon yanamla," hyok. 
21:7 Dara anyagan nang edya Yesus ak, "Neklesilimnya o, ban nidya' 
wenyalalama' ara hwer salek ek unuwanamla do? Ban unuwanamlya' amba 
dara, hek bekna' ek men unuwanamla salek aboka laga ubnamla do?" 
aboka heibek. 21:8 Anasa Yesus adya dara, "Ugunuk bobnenewoka sonda 
amba nauba malya ubsijek anasa, keeboka ulululum. Nimi nauba eimik era, 
nadya si sibuka yeijikanya, Alda nara an yan! anya, Wera soko dengan 
salek era seleb oka dal, henesak bok, ugunda dib senewoka dilina' ara 
hyak mem. 21:9 Ugunja nimi doluwoka nauba oldalamak an yuba 
kebnelum dara, ugunda lok ganya bona' ara mem. Ban nidya' ara men 
unuwanamla. Bok wera nera soko sidya' daknamla salek era anyek 
unuwanamla bok, nenyek sidya'anya goma'," hyok. 21:10 Dara ono' Yesus 
ara lebokja, "Yok mok soko nim edya, ono' yok soko nim eb, mala 
weboka obdanamak dara, yok senenggom dubnya bedya, ono' yok 


senenggom dubnya beb, mala boboka obdanarak. 21:11 Mok soko me 
nidya' senenggom sogouma' dorogoka, senenggom gwaneng oka' 
lanawoka, senenggom neikna' damok lanawanamla. Imik sam ara hyak 
malya' nonga' lok so ab okna maka dangalamla' ab laga danamla." 21:12 
"Bok ban nidya' anam unuwanggumlya salek era, yok nang edya ugunuk 
heng gouboka saboka obnesak. Ugunda Yahudi nim edya yuba don e pik 
ab hnon, henga gouboka yana lelewanasaakanya, henga gouboka gasa ek 
hnon doronggoka beibnesak. Ugunda nadya yuba dona' nimi diba' ululuma' 
anasa leboka, ugunuk mok soko dub nang eb yok-yok senenggom nang 
edya' saramek henga geregoka bol giriklemnesak. 21:13 Ban unuwanamla 
salek enyek, ugunda Imik Neyung adya' perob lero yanggan yuba sikenek 
leb eleganaluma wera an danamla an. 21:14 Ugunda mala dobdangoka 
blebdanamna amba dara, anyek-anyek yuba sabnamna senewoka ganya 
daldom-daldom henggunumna senewoka orowek ganya hwiblulum. 21:15 
Ugunyja' isa' nang edya, ugunuk malya nenewoka obneboka, ugunja 
lebnemun yub era sonda' amba lebak senen dalyek aboka, nadya ugunuk 
sabnemun yub eb, ella dangan geremseng eb eleganesin. 21:16 Ugunuk 
ara, ugunja' genonga neyung adya hnon, ugunja weisab edya hnon, ugunja' 
meneng ek nim edya hnon, ugunja' hem yab edya hnon, obsululum aboka 
yuba dil binisak. Ugun nong ara hnonda sikja obnesak. 21:17 Ugunda 
nadya yuba dona' nang diba' ulumuna' anasa leboka, nimi nidya' ugunuk lek 
senelemnesak. 21:18 Bok ban unuwanasaka' anaba, ugunja hong doka 
hnonok sibin anaba meka' gwenewoka denghenggunumla. 21:19 Ugunda 
ganya kaboka siklewoka ulumuna' adya, wera ugunja nong una' 
blebdanalum," hyok. 21:20 "Yerusalem heik anyek, yin bona' nang we 
waraganamaka' eibnelum dara, wera heik era doluwoka obnemejja' adya 
ubnamla. 21:21-22 Imik Neyung yuba bukuk sam momnya doboka' nidya' 
ara, gigiwolula' aboka, ban salek dara, malya una' dekna' lunuwoka obnesil 
sum ek anasa, ban unuwanamak sum era, Yudea mok ulumejja nim era, 
meinik doknel binok. Nauba heikek sam ulumejja nim era, heik enyek an 
ara loboka yok ak binok. Alda beiyek ulumnemak nim era, ek sam 
saaboka yanggana' ara mem. 21:23 Ban sum era, nimi gela me bomlya gel 
geb, me moma dimilyamlya gel geb dara, hyak nauba igina ubnesil. Imik 


Neyung adya yu ganya bolomlakanya, ban soko enera nauba obnesila' 
anasa, yoka'-yoka' malya danamlakanya, hyak lok so danamla. 21:24 Nim 
ara hnonda yin adya hyaka' obnesak, hnon nim era, henga geregoka yok 
sokok sam bo binisak. Yahudi gom nim edya Yerusalem heik ara, yan 
ingib sabdibigimerja ara, Imik Neyung adya unubdaknamak amlya sum 
era, gigiwanamla," hyok. 21:25 "Eimik era, heng ek, wala' ak, gura' ak 
dara, yok so ubnamla. Sokok anara, nimi soko nimi nidya' soko eilim-eilim 
aboka mek una uu aboka obnebnesil. 21:26 Imik sam ulumla' duka nidya' 
migib ara soro-warab abmenegoka ubnamla' anasa, nimi hnon sokok 
anyagan unuwanamla' nidya' ak hyak lok anasa somok lobnemak. 21:27 
Ban unuwanamla sum enyek, nimi diba' me ara imik sam deba' gangganek 
pik, alja migib eb, senenggom nong senedya' ab dadya, uboka yanamla. 
21:28 Ban nenyek nidya' unul yabalya' eibmun dara, ugunda mek anam 
blebnesil ak anasa, ugunda sekoka hogunga eiriyiwanalum," hyok. 21:29 
Dara ono' Yesus ara ban sununa' enyek sikenek sunuwoka lebsuka' ara, 
"Ugunda ara gal ab yok gal nidya' ab danyek, pe kendululum. 21:30 
Mekla' urubya anyek burul yabana' eibna dara, lelelumja, wera doka 
moubnamla li yenewanamla alalum. 21:31 Anasonya neikek, yoka'-yoka' 
nidya' anyek lanawanamla' eibnelum dara, wera Imik Neyung adya 
wenelemnesil salek era, wera yanabla senewanalum. 21:32 Ugunda pe ella 
danalum! Ban wene salek nimi nidya' ara, somoganggumeyja salek ara 
unuwanamla. 21:33 Im ab soko ab dara, denghenelabok, nadya yub era 
sob-soba' or ulmoublemnamla," hyok. 21:34 "Ugunda nimi diba' me 
yanamla sum era, ugunda masa nauba youboka deregoka, serema salalesil 
meka salya' deregoka, sumen yanamla' ara ugunda elgom anasa, ugunuk 
nong una' enesa ganya seiniro ulumunukanya, wene salek yalyek anasa, pe 
kemero uldalalulum. 21:35 Ban sum era, nimi soko nanga nidya' ak henga 
weboka youbnesina' anaso' ak gelelenga yanamla. 21:36 Ugunda 
yoka'-yoka' eimik nimi diba' me yanamla sum unuwanamla' ak ab goboka 
binoba' aboka hnon, nimi dibna' me saramek seknoba' aboka hnon, wenyek 
heng uboka molowoka pe diri uldalalulum," hyok. 21:37 Yesus ara 
yubyek era, Imik Neyung ek sam yuba lel eleklesina' ara, inimnek era, 
Zaitun meinik heikek sam anyagan mabnuna' aboka balamok. 21:38 Dara 


lika nidya' sum seleb gwelegan dara, nimi nauba Yesus adya neklesuk yub 
enyek kelenoba' aboka yalamek. 


22:1 Bikna' orok roti gwanenga meewoka den sum, anya memab on sum 
alamek sum era seleb oka dok. 22:2 Yahudi yuba wa gaka' dub nang eb, 
yuba neksin nang eb dara, nimi yok nang enyek lok anasa, sikda Yesus ak 
geleleng aboka obnemab senewoka pik elemek. 22:3 Wera Satan ara 
Yudas yok si nera Iskariot alameknya, Yesus adya alja yuba doro diriga 
bannya bek wekel yok. 22:4 Anasa wera Yudas bera alda biniboka yuba 
wa gaka' dub nang eb, Imik Neyung e bo diri ulumek nang eb, Yesus ara 
heka' huboka obnelum aboka yuba dil binimok yuba saboka sunuwanoba' 
aboka byuk. 22:5 Dara sikda mdya' ara hyak ganya eiya daboka, wera 
rupiah nauba eleganenjab aboka lebgogowek. 22:6 Wera Yudas beneba or 
yo aboka, nimi yok nang nauba unggulumejja wenyek, doboka elegonuna' 
aboka maka meibdo yabalamok. 22:7 Memab ona' amba bekoka bikna' 
orok roti gwanenga den sum, anya domba pama hnon oboka delemek sum 
era seleb yenewok. 22:8 Anasa Yesus ara, "Dena! meewoka youboka beil 
binisurum," aboka Petrus beb Yohanes beb dak orugosuk. 22:9 Wenyek 
sikja dara, "Neyung anja dara, hanyagar sam meewoka ubnerak senelam 
do?" aboka heibdek. 22:10 Dara Yesus adya sikenek, "Ugunda nauba 
heikek burumun dara, nengmabo ben hnon meka gweboka bo yabelenya 
benyek eibdanalum. Anya ben wekel balya ek an benyeb ugumba neika' 
weknelum. 22:11 Dara e damnya bek ara lebnerumja, Neklesilnya bedya 
dara, Hanyagarek nab, nadya yuba doro diriga ban nang eb dara, memab 
ona' sum bekna' bekoka denemab do? amla, henerum. 22:12 Danyek e 
damnya bedya ugunuk imik ekla ek sam yoka'-yoka' bona' beilina' orowek 
sunuwoka beiyemejja' nauba ekla enyek lebnesil. Dara anyagan dena' mdya' 
ara meewoka beibnesurum," hyok. 22:13 Wera Petrus beb Yohanes beb 
dara, balarek enyek nidya' Yesus adya sikenek lesuk soka' ak eibdek. Dara 
memab ona' bekna' dena' era nidya' ekla enyek an meewoka beibdek. 22:14 
Wera den salek oka dok dara, Yesus ara alja yuba doro diriga ban nang eb 
neika' denoba' aboka, ekla ek buk ganagek. 22:15 Dara Yesus adya 
sikenek, "Nara anam igin yaka' kweboka gweknenggumna salek, ugunub 


neika' memab ona' amba bekna' dena' neika' denemab senemna' anasa, 
perob. 22:16 Anasa ugunuk banyek dib lebsin. Nara ban dena' enera 
denggulumnya' ara moruwoka, Imik Neyung adya wenesin heikek sam 
gigiwanamla sum ek," hyok. 22:17 Ban nen wenyabgogowok dara, Yesus 
ara alda mek hmeiya doboka Imik Neyung ak perob aboka giboka 
molowok dara, delemek nang ek lebokja, "Ugunda banyek dobmunukanya, 
bokdangoka denelum e. 22:18 Anasa ugumba ella danalum, ban mek enera 
nara ugunub neika' denggulumeibya' moruwoka Imik Neyung adya 
wenesina' sum danamla," hyok. 22:19 Seleb dara Yesus ara roti gwaneng 
doboka, Imik Neyung ak perob aboka giboka molobgogowok dara, roti 
gwaneng neika' delemek nang ek soboka elekgogowosuk dara, lebokja, 
"Nadya nong ugunsamba doboka elegeisina' ara an. Ugumba ban unu 
delemneluma' adya nak beklemnenulum." 22:20 Anaso neikek seleb 
debgogowek dara, meka gweboka beiyimoka' ara neika' delemek nang 
sikenek lebokyja, "Ban mek enedya wenyok unuwanamna ana' era pik 
mouruna' diba' yarawal. Nadya eneng edya, mek eneng enera ugunsamba 
leboka yeksm," hyok. 22:21 "Bok ugunda kendululum! Nak obnelum 
aboka yuba dil bilinelnya bera nab neika' ulunam! 22:22 Nimi diba' me 
nera, Imik Neyung adya orowek lebok sok gigiwoka somoganamla bok, 
yuba dil bililenya be nong ak hnonok hyak omom nonga' ak ulumnamla!" 
hyok. 22:23 Dara anyagan Yesus ab neika' delemek nang edya sik 
moumen heknedya unuwanamla' ak lelemla do senewoka heibdangdo 
balamek. 22:24 Yesus adya alja yuba doro diriga ban nang edya dara, sik 
gangganek ara heknyek eimik era, nunja dubnya ulumnesil aboka waldana' 
lanawok. 22:25 Danyek Yesus adya sikenek, "Nimi mok soko dub nang 
era, Imik Neyung elgom ulumak dara, sikja mok soko nim ek malya' 
nenelemak, alda sikja unuwolulum alamna yuba keboka unulumak nang 
era, Nimi Bo Usin Nang alamak. 22:26 Bok ugunuk dara, anaso ununa' ara 
hyak mem. Alda ugunda ban nenyek unulululum, alda wenyek ugun 
gangganek sam senenggom nanga dangoka ulumak nang era, mek sirika' 
anaso dangoka ulunok, alda wen nauba dangoka ulumak nang era, wa 
orukna' nang eneso ulunok. 22:27 Ban penya nang danara, har berek 
senenggomnya ulumla do? Yangamna gal ak sam bukoka delelanya 


benyek gom, alda alak denemla bar aboka masa beib arawoka ululanya 
benyek naubenya ulumla gom? Yangamna gal ak sam bukoka delelanya 
benyek senelemak bok, nak dara, masa beib arawoka ululanya beneso 
ulumna," hyok. 22:28 "Nak yoka'-yoka' igina kwelenela' hnoum ara, 
ugunuk danyek soba' nab neika' ulumab. 22:29 Nadya' neyung bedya nak 
yok nang ek orugoka wenesin migib eleganyok sok, ono' nadya dara, migib 
era ugunuk elegeisin. 22:30 Anedya wera, nara mok soko dubnya 
danamna sum era, ugunda nablaboka neika' ganya eiya daboka 
ulumnemab. Anya ugunda obadya senenggom nang ekla buna' ak bukoka, 
ono' obadya nang nimi yila' yana lelemnesulum," hyok. 22:31 "Simon o, 
Simon o, anda nak kebnelom! Gandum glaka' gwereklemak dara, anadya 
perobnya nera laga nenewoka malyinya nera lobnoba' aboka ulumak sok, 
Satan bedya ugunuk sene sunuwosununa' aboka galaweisil. 22:32 Simon o, 
anja dib senewoka ganya oloklelama' anyek, goowoka denghegelyek 
aboka, nara ansamba heng uboka mololenggen. Anya anda nak saaboka 
yanalama' seleb dara, anja weisab enyek sikja ganya migiba geb 
eleganesilim," hyok. 22:33 Danyek Petrus bedya Yesus ak, 
"Wenelesilimnya o, nara gasa ek henga geregoka doronggeinijekanya, 
anablaboka neika' obnesaka' anaba, or unuwanasak," hyok. 22:34 Anasa 
Yesus adya Petrus bek, "Petrus o, anda banyek dib senewanalam, sumen 
eneso' anyek wining yuba anam sabnenggumlya salek, anda nak lika 
winilya sonda' amba bobnenewoka nara bera elgomnya henenelem," hyok. 
22:35 Wenyabgogowok dara, ono' hnon sikenek, "Nara yuba lel binilum 
aboka bokosisa sum era, nadya rupiah bona' ab, akleng gom, yan ongona' 
gom, bo banggom asisa dara, ugunuk ara yoka'-yoka' hnon, or bukulum 
de?" aboka heibsuk. Sikja dara, "Orok, neyung hnon unuwanggumouba," 
hyek. 22:36 Dara Yesus adya, "Bok wenyek dara, heknedya rupiah bona' 
gom, akleng gom ubnamla dara, bobnamla. Heknedya mala oroknya bera 
alja ongon akleng anyek mala deknuna' aboka rupiah dekoka dobnamla. 
22:37 Anasa ugunuk dib lebsin, Imik Neyung yuba lero momnya dobokja, 
Alda malya una'anya beneso nenewek hyoknya nera, nak an nidya' 
gigiwoka unuwanamla. Anasa Imik Neyung yuba bukuk sam nasamba 
geklewoka momnya doboka' ara, wera an seleb gigiwoka unul yibel an," 


hyok. 22:38 Yesus adya yuba doro diriga ban nang edya alak, 
"Wenelesilimnya o, anyagan ara mala penya ulumla' banyek, kendelom," 
hyek. Bok Yesus adya dara, "Or maly e, seleb," hyok. 22:39 Yesus ara 
Yerusalem heikek ara, loboka yok sum Zaitun meinik balamok sok, alja 
yuba doro diriga ban nang eneba neika' byik. 22:40 Sikda Zaitun meinik 
sam seleb byik dara, Yesus adya sikenek, "Ugunuk sunuwanasilikanya, 
ugunda malya una' lomok malyinggumunuk aboka, mololdalalulum," hyok. 
22:41 Dara ono' alda mok so girika nakna ek balamla sok so ak byuk. 
Anya koma lumugoka henga uboka mololemok. 22:42 Alja Imik Neyung 
ak ara, "Neyung o, or dara, nak an nauba igina kweboka gweklamna' 
anyek mok nenewalom. Bok nadya senenenya nek gom, alda anja 
unuwanamna senemenya nenyek or unuwanelom," aboka mololemok. 
22:43 Dara, Imik Neyung lero ben hnon yeiniboka, alak ganya akwa' 
dimok. 22:44 Yesus ara alda ganya ak nauba igina berewoka gweklemoka' 
anasa, alda hyak ganya dib beiliwoka nauba Imik Neyung ak mololomok. 
Dara hwin ara eneng anaso' anyek sokok sam debom-deboma belega 
yanggalamok. 22:45 Seleb heng uboka molobgogowok dara, Yesus ara 
alja yuba doro diriga ban nang ek saaboka yok. Yeiniboka kemelesuk 
enyek, sikda ganya suguwoka angwei senen ganya bomeka' anasa, salya' 
hogunga mameka' ak eibsuk. 22:46 Anasa Yesus adya sikenek, "Wei 
ugunda hekasa malalum do? Ugunuk yoka' migib adya sunubyamadesilyek 
aboka, ugunda bukoka mololelulum," hyok. 22:47 Yesus ara wenyaboka 
anam yuba salamok sab-sab, nimi buma hnon lobmekja oka yek. Yesus 
yuba doro diriga bannya, Yudas bedya huka bosuk nang ek yek. Dara ono' 
Yudas bera Yesus ak oka biniboka u meka hmobnuna' aboka ul yabok. 
22:48 Bok Yesus adya Yudas bek, "Yudas o, ban unu meka 
hmoubnelama' adya, wera anda nimi diba' me nek doboka elegalem de?" 
aboka heibuk. 22:49 Wera Yesus adya yuba doro diriga ban nang era, 
heka' hubnamla' anyek seleb ella ubek dara, sikja Yesus ak, 
"Wenelesilimnya o, nunda ban nang enyeb parang gab adya weboka 
obdanamab de?" hyek. 22:50 Wenyaboka ben hnonja Imik Neyung yuba 
wa gaka' dubnya bek arana'anya ben hnon yeilimoka' anyek, parang adya o 
mekla' garawoka obok enyek, benedya o mekla' era leboka denghyok. 


22:51 Bok Yesus adya, "Seleb e," aboka ono' onsok soruka salawoka o 
mekla' era dirigoka hwebok. 22:52 Dara ono' Yesus ara, yuba wa gaka' 
dub nang eb, Imik Neyung gibna' e bo diri ulumek nang eb, Yahudi dub 
nang alak henga goubnoba' aboka yeilimek nang ek, "Ugunja dara, nara 
hoka' doboka nim ololanya senenulumukanya, henga goubnenoba' aboka, 
mal diba' gab ab, dolukna' gama' ab bo yeililum de? 22:53 Lika soba' nara 
ugunub neika' Imik Neyung ek sam ulumouba bok, ugunda nak ara henga 
goubnenggunulum. Bok, guna' migib anyek hyak peroba' dangoka 
yeiriwanamla sum geknewala' ara wera ugunda an unul yabalum," hyok. 
25-27) 22:54 Wera sikda Yesus ak seleb henga gouboka bobek dara, Imik 
Neyung yuba wa gaka' dubnya bedya ek bo byik. Bok Petrus bera eimik 
dobgiga mok so balamok. 22:55 Dara e nenyek an heik gasa' ak sam ara, 
hnoumung nong uka daboka lomek dara, anyagan ara nimi nauba 
aknewoka bul ganaklemek dara, Petrus beneba nimi hnoum biniboka neika' 
bulumek. 22:56 Gela hnon orukna' wa welemok gel gedya kemelemok 
enyek, Petrus bera anyagan biniboka bulumoka' ak eibuk dara, gel genedya 
Petrus bek hyak pe keeboka, alja leboka' ara, "Ban beneba Yesus ab neika' 
ulumaknya bera an!" hyok. 22:57 Bok Petrus bera sonda' amba 
bobnenewoka, alja dara, "Nara orok, benera nab elgomnya bek 
lelenulum!" hyok. 22:58 Dara ono' mandena' loboka, yoknya bedya Petrus 
bek eryiboka lebokja, "Anda sikenek neika' ululumnya ben goma!" hyok. 
Bok Petrus bedya dara, "Orok, nera na goma!" hyok. 22:59 Dara ono' 
ousa so dara, nimi ben hnon hyak laga poboka, Petrus bek, "Alda Galilea 
mok ebnya bek anasa, albabya Yesus adya yuba doro diriga balalanya bera 
an!" hyok. 22:60 Bok Petrus bedya dara sonda' amba bobnenewoka, 
"Ugunda hek yub ek lelelum, nara elgom bar!" hyok. Wenyaboka 
bobnenewoka anam yuba salamok salek enyek, wining yuba ngoubuk. 
22:61 Yesus anaba dangawoka Petrus bek keebdabok. Danyek Petrus 
bera, Wenelesilnya bedya men danyek alak, "Sumen wining yub anam 
lebnenggumlya salek nak sonda' amba lika winilya bobnenewoka 
lebnenelem," amoka' anyek seiniwok. 22:62 Dara Petrus bera heikek 
goboka yibiniboka nauba goukdik-goukdika engel byuk. 22:63 Dara 
Yesus ak henga geregemek nang edya, alak nauba loba' nenewoka saboka 


olomek. 22:64 Sikda Yesus ak henga lebsalawoka, "Wera heknedya 
olonggel do? Benedya olonelem aboka laga leblom," aboka lelemek. 
22:65 Dara yuba dem adya' anaba hyak nauba saboka derewoka waboka 
lelemek. 22:66 Ampum maboka gwelegok dara, Yahudi dub nang eb, 
Imik Neyung yuba wa gaka' dub nang eb, yuba neksin nang eb, longowoka 
yuba sabek dara, Yesus ak doboka bobek dara, yana lelesin ek sam bo 
byik. 22:67 Wera seleb bo byik dara, sikja Yesus ak, "Anda aldib nimi 
blebsina' dubnya ulumen dara, laga lebsilom," hyek. Danyek Yesus adya 
sikenek, "Nara ugunuk aldib ulumna aboka neksinya' anaba, ugunda dib 
senewounululuma' goma'. 22:68 Hnonda nadya ugunuk heibsinya' anaba, 
ugunja dara, nak saaboka yuba sab eleganggununululuma'. 22:69 Bok 
wenyek ab moruwoka, nimi diba' me nera Imik Neyung hyak migiba' imik 
sam ululanya bedya' sirikek sam buknamla," hyok. 22:70 Dara nimi nidya' 
wekemek nim edya, "Anda wenyhelema' anasa, wera anda aldib Imik 
Neyung bedya me ululam de?" hyek. Yesus adya sikenek, "Alan ugunja 
lelum an," hyok. 22:71 Dara sikja, "Wera alja sibama' nonga adya laga 
lebdala' kebab bok anasa, yok nim edya laga lebsija enyek senena' ara 
mem," hyek. 


23:1 Yesus ak henga gouboka bo biniboka wekemek nang era, nidya' 
sekoka Yesus ak doboka sikda dubnya Pilatus bek bo byik. 23:2 Bo 
biniboka wera sonda' amba miniwoka Yesus ara unulamla-unulamla aboka 
yana kiboka lelemek. Anya sikja dara, "Ban benera nunda Yahudi nimi 
sokok an malya nenelesila' ak eillilemabnya bera an," alamek. Alak 
danyek, "Nara Kristus dubnya ulumna,' alamlakanya, Kaisar dubnya bek 
ara ugunja dara, rupiah elekna' ara mem, aboka yuba seklamla," aboka 
lelemek. 23:3 Dara Pilatus bedya Yesus ak, "Anda aldib Yahudi nim edya 
sikja dubnya ululam de?" aboka heibuk. Danyek Yesus adya, "Alan anja 
lelam an," hyok. 23:4 Dara Pilatus bedya yuba wa gaka' dub nang eb nimi 
nauba longol yeilimek nang ebdak, "Alak henga geregoka obnesenga' nong 
malya una' enyek dib unulamla' ara, nadya dara meka' eibnenggubna," 
hyok. 23:5 Bok nimi nauba hyak duka' lolowoka lelemekja, "Alja neklesil 
yub edya, nimi nauba Yudea sam malya nenero yousuk, men dara Galilea 


mok eb einimoka' ara, wera nunja' ak an lero unulusila' an," aboka lelemek. 
23:6 Pilatus bedya ban wenyan yub enyek kebok dara, "Ban benera Galilea 
nang de?" aboka heibsuk. 23:7 Dara, Yesus ara aldib Herodes dubnya 
ulumla mok ebnya an yuba kebok dara, Pilatus bedya Yesus ara, Herodes 
bek ban salek era Yerusalem heikek ulumoka' ak bo bululum aboka 
orugosuk. 23:8 Herodes bera orowek Yesus adya yoka'-yoka' lok so 
bekna' nauba unululamnya aboka lelemeka' anyek keboka, hnonda al nong 
ak ok okoka eibsinya senelemok bok adya, wera Yesus anyek alak bo yek 
dara, hyak erya dabok. Anya Herodes bedya dara, Yesus ara alda lok so' 
hnon laga unuwanamla senemok. 23:9 Anasa Herodes bedya Yesus ak 
ara, yoka'-yoka' nauba heilimok bok, Yesus ara hyaka' meka' yuba doro 
sabnenggumok. 23:10 Dara ono' yuba wa gaka' dub nang eb, yuba neksin 
nang eb dara, sikba anyagan yeiniboka Yesus ak malya unulamla aboka 
yana kiboka nauba lelemek. 23:11 Dara, Herodes beb, alja yin bona' dub 
nang eb dadya, Yesus ak hyak nauba eirigala nenewoka malya uboka 
saboka oboka, nauba derewoka walameka' ara, sene dub nang akleng 
ongiyiwok dara, ono' Pilatus dubnya bek onsok saaboka bo bulululum 
aboka orugusuk. 23:12 Dara al ban sum nong enyek, Herodes beb Pilatus 
beb, isa' nenebdangoka ulureka' ara, neika' ek nang dangoka hibdek. 23:13 
Pilatus bera yuba wa gaka' dub nang eb, yuba neksin nang eb dem salya' 
nim eb mamagiyiwosuk. 23:14 Dara sikenek lebsuka' ara, "Ugunda ban 
benyek nak bo yeiniboka, alda hyak nimi nauba malya nenelesil hunulum. 
Wera nadya alja' hogung ab yana lelewan bok, ugunja alda anaso-anaso 
malya una' unulamla aboka yana kilumnya nera meka' eibnenggubna. 23:15 
Anasonya neikek Herodes beneba anaso' hnon eibnenggubla' anasa, Yesus 
ara ono' nak an saaboka bo bululum aboka wenyhesil. Ban benera alak 
sang oboka dibneseng malya una' era hnon unuwanggubuk. 23:16 Anasa 
wera, nadya legebna' adya deboka obgogowanya dara, henga lob 
lobnamna," hyok. 23:17 (Pilatus bera alda soba' ban perob sum yenewan 
dara, nimi henga geregenanya bera hnon dem nim emba lobol lolosuk.) 
23:18 Ban leboka' kebek dara, nimi nauba anyagan longol bilimek nim 
edya bii aboka lelemekja, "Bera hyaka' obnok! Alda Barabas benyek 
nunsamba henga lob lobsilom!" alamek. 23:19 (Barabas bera henga 


geregemeka' ara nauba heikek doluwoka malya uboka, nimi hnon omoka' 
anasa henga geregemek.) 23:20 Pilatus bera Yesus anyek henga lobsinya 
senen ganya bomoka' anasa, alda nimi nauba longomek nang ek saaboka 
yuba sal eleklesuk. 23:21 Bok nimi longomek nim edya, "Bera oboka gal 
ak glabnok! Bera oboka gal ak glabnok," alamek. 23:22 Dara ono' Pilatus 
bera winilinya sum sikenek bii aboka lebokja, "Bok alja dara, hek malya 
una' ek ubuk do? Alak okoka ban malya una' enesemba oboka 
dibnesengnya nera, nara kemenaba hyaka' meka' anaba eibnenggumna bar! 
Alda legebna' adya ok deboka obnya dara, henga lob lobnamna," aboka 
lelemok. 23:23 Bok nimi nauba longomek nim edya hyak yeiriwoka alda 
oboka gal ak glabnoka' aboka, nauba lelemeka' adya, wera sikja 
wenyalameknya nedya sikda migiba dok. 23:24 Wera mmi longomek nang 
edya lelemek yuba sunuwoka gigiwoka, Pilatus bera Yesus ak or oboka 
gal ak glabnelum aboka lebsuukanya, 23:25 sikja nunsamba henga 
lobnesilim alameknya, malya uboka nim omoka' anasa henga 
geregemeknya benyek, wera siksamba heng lobsuk. Anya wera, Yesus ak 
ugunja unuwanamab senemunya nera or unulululum aboka doboka 
elegosuk. 23:26 Dara anyagan longol yeilimek nang edya Yesus ara 
doboka bo gobek. Pikek anam bo beekanya, nimi ben hnon alja si Simon 
Kirene mok ebnya bek alda anam heikek yanggok bok, soruka salawoka 
Yesus oboka glabnemek gal era, anja Yesus balya pik bo binilam aboka 
orugoka boyiwek. 23:27 Nimi nauba Yesus bo balameka' wellik ara diriga 
ban dara, ana gangganek ara hnonda gelewa ak balamek. Gelewa dara, 
Yesus amba nauba ngeboka engebgiga balamek. 23:28 Bok Yesus adya 
sikenek keeboka lebsuka' ara, "Wei, ugunda Yerusalem gelewa o! Ugunda 
nasamba engenena' ara mem. Alda ugun nong ab ugunja mab emba danyek 
engeldalalulum. 23:29 Me bona' orok gelewa eb, me hnon yak dangana' 
orok gelewa eb, me hnon mouma dinina' orok gelewa eb danyek, pelemak, 
henemak salek hnon yanalabok anasa, ugunsamba engeldalalulum! 23:30 
Ban salek nimi nauba ara, nauba mein ak lebnemakja, Wera anda dakoka 
lendeweisilom! Mek mein ak anaba, nuk joboka lendeweisilom! henemak. 
23:31 Anasa wera, embenga' ulumla gal ak anyek babya nim adya anaso 
unuwanamak dara, wera orowek oula' olomla gal ek ara, eimik era heka' 


hubnemak do?" hyok. 23:32 Ono' nimi penya nang, sikda nidya' penya 
nang seik malya ureka' anasa, Yesus ab neika' oboka gal ak glabnemab 
aboka bo bilisik. 23:33 Wera, Nim Huk Yanggol Mein alamek meinik sam 
bo bisik dara, Yesus ab penya malya urek nang eb dara, ben hnonda sirik 
ek sam, ben hnonda waneng ek sam, Yesus ara hnoumung unuwoka oboka 
gal ak glabsik. 23:34 Dara Yesus ara lero mololomokja, "Neyung o, ban 
nang enedya unulumaka' ara, damok ara elgomyjok ulumaka' anasa, sikja 
malya una' era sikenek ab memelesilom," hyok. Yesus adya ongolomok 
akleng era, heknedya dobnamla aboka, yina bomdewoka bokol dalamek. 
23:35 Yahudi dub nang edya Yesus ak geklewoka derewoka walamek 
dara, anyagan seklemek nang era, ngolukdo seklemek. Walamek nang 
edya dara, "Alda Kristus, nimi bleblula' aboka, Imik Neyung adya aldib 
weboka domlya dara, yok nang ek seleb alja bleblesuk bok dara, wera al 
damnya saaboka blebdolul!" aboka lelemek. 23:36 Yin bona' nang edya' 
anaba Yesus ak geklewoka derewoka walamek. Dara yu mek enyek 
Yesus ak gweboka diniwoka lelemekja, 23:37 "Anda aldib Yahudi nang 
dubnya ulumen bok dara, wera an damnya saaboka blebdalom!" aboka 
lelemek. 23:38 Yesus oboka glamek gal dubuk ara, lero momnya 
domekyja, "Yahudi nang mok soko dubnya bera ane!" aro domek. 23:39 
Dara ono' dib malya umoka' anasa, Yesus ab neika' oboka glasiknya 
waneng ek samnya bedya Yesus ak, "Anda nimi blebsina' dubnya 
unggululam de? Wei, nun hnon an dam nang hnon blebsilom!" aboka 
lelemok. 23:40 Bok ono' sirik ek sam alja hem be neika' oboka glasiknya 
bedya wenyana' mem aboka, "Anda Imik Neyung ak ara, lok 
ubnenggunggel de? Amba nunda neika' seleb alab oboka gal ak glabasak. 
23:41 Alda nuk dara, aldib nunja okoka malya ubnuma' amba sunuwoka 
usak. Bok alak dara, hyak malya una' orok bok, oboka gal ak glabamak!" 
hyok. 23:42 Dara ono' benedya Yesus ak, "Yesus o, anda eimik dubnya 
dangoka yanggamena dara, nak pe seiniwoka bekmoubnenelem!" hyok. 
23:43 Danyek Yesus adya benyek, "Anak dib lebgen. Anda al sumen 
eneba, neika' nab anab Firdaus heikek ulunam," hyok. 23:44 Yubyek 
dukdukanek nonga wenyek henga dingina' loboka gunugomok. Soko heika 
nidya' ara guna' ok dangoka inimoka' moruwoka sinik anaso dok. 23:45 


Yerusalem heikek Imik Neyung e lomok sam wekna' pikek goluwoka 
wiknelemek boksom era, gweldegoka penya nenewok. 23:46 Danyek 
Yesus ara senenggoma' ngeboka lebnemoka', "Neyung o! Anja' soruk 
lomok sam nadya' embenga' una' ganya era, elekdan!" hyok. Seleb 
wenyabgogowok dara, alda somogok. 23:47 Anyagan yin bona' dubnya 
bera ban nidya' unuwoka' anyek, okoka eibuukanya, alda Imik Neyung ak 
perob aboka giboka lebokja, "Aldib, alda hyak pelelanya bek ulumla!" 
hyok. 23:48 Nimi nauba Yesus oboka gal ak glablemeka' anasa, ngolugel 
yeilimek nim era, ban nidya' unulumoka' ara okoka eibek. Anasa sikda 
nidya' nonga boukoka obdangdo engebgiga e pik byik. 23:49 Nimi mdya' 
Yesus ak eryiboka ella ulumek nim era, Galilea mok eba' Yesus ab neika' 
ulumek gelewa eb dara, mok so seklemeekanya, nidya' unulumoka' ara 
gobdo kemelemek. 23:50-51 Yudea sokok ab Arematea heikek abnya 
nimi si Yusuf be hnon ulumok. Alda perobnyekanya, Imik Neyung ak pe 
unuwoka, Imik Neyung dubnya uboka wenelemnesilya sum eibnuna' aboka 
diri ulumok dara, nimi nidya' adya' anaba alak perob senelemek. Al nong 
ak yana lelesin wa welemak nang dangoka ulumok bok, yana lelesin nang 
edya unuwanamab aboka, unulumeknya nera, alda lek senelemok. 23:52 
Yusuf bera Pilatus bek biniboka, Yesus ara be' dakoka dibnamna' anasa 
nak lebnelom aboka molol byuk. 23:53 Dara alda Yesus diyimeka' ak ab 
be' dakdo boblenggoka, boksom adya Yesus nonga waaboka kebok. 
Unuwok dara, Yesus nong ara, girik lomok nimi hnon meka' angawoka 
dibnenggumek girik lomok dibuk. 23:54 Ban unuwok sum era, lam sum ek 
unuwok, anya Sabat mem sum alamek sum era oka dok. 23:55 Galilea 
mok eba' ara, Yesus ab neika' yeilimek gelewa dara, dilil yabok dara, 
neika' biniboka dibek girik lom eneba seleb eibek. Al gelewa dara, Yesus 
adya be' ara girik ek sam heka' huboka meiyiwoka dibaka' ara seleb okoka 
eibek. 23:56 Gelewa dara, sikda ek biniboka, Yesus adya' be' galak 
ngiknoba' aboka, gen-gen song mekla' ab, ngikna' mek ab meewoka beil 
byik. Sabat mem sum seleb lebek dara, sikja' yuba dolomeka' sunuwoka 
wa wena' ara or lo pemek. 


24:1 Dara minggu en men sum era, hyak luguna' nong enyek, gelewa dara, 


gen-gen song mekla' ab, ngikna' meka meewoka beiyimeka' ab bobek dara, 
Yesus diyimek girik damek sam bo byik. 24:2 Yesus diyimeka' ak 
balamek enyek, diyimek girik era seleb dangawoka demegemoka' ak 
eibek. 24:3 Wera sikda Yesus diyimek girik dam nong ok sam byik bok, 
Wenelesilnya Yesus alja be' ara, eibnenggubek. 24:4 Gelewa dara, sikda 
ganya ebsuka' anasa, anam seiniro seklemek dara, wene salek enyek nimi 
penya nang geisa akleng ok ongo-ongo bilirek nang enyek sik berem 
sekdek. 24:5 Wera gelewa dara, hyak lok ganya boboka, hogunga sokok 
oumuwoka ulumek bok, penya nang danadya sikenek, " Nimi 
somoklomaka' ak sam ab embenga' suboka bukelanya benyek, ugunda 
hekasa an elelum do? 24:6 Alda seleb subumlakanya, anyagan 
unggulumla! Alda Galilea ulumok sum enyek, ugunuk lebsuka' anyek, 
ugunda pe bekoka seimiwanalum. 24:7 Ara, nimi diba' me nera malya una' 
nim ek doboka eleganamak dara, alda oboka gal ak glabnemaakanya, lika 
winilyaba' sum era embenga' suboka buknamla, hyok," herek. 24:8 
Danyek wera gelewa dara, Yesus adya men sikenek lesuk yub era 
seimwek. 24:9 Wera Yesus dilina' ak ab gelewa dara yeiniboka, Yesus 
adya' goklombadya yuba doro diriga ban nang eb, yok yuba dolomek nim 
ek hnon, nidya' sikja eibeka' ara nekdo yek. 24:10 Nidya' unumoka' anyek, 
Yesus adya yuba doro diriga ban nang ek nekdo yeilimek gelewa dara, 
Maria Magdalena geb, Yohana geb, Yakobus alja genong Maria geb, ono 
sikeneb neika' ulumek gelewa dadya, yok nim ek hnon nekdo yek. 24:11 
Bok yuba lero ban nang edya dara, gelewa danadya lebek yuba dara, or 
salya' lelem sonda' amba miniwoka lebak gom senemek. Anya sikda 
gelewa danadya nekdo yek yub era dib senewanggumek. 24:12 Bok 
Petrus bera alda Yesus dilina' ak sam yeiriwoka bik-bika kemel byuk. 
Biniboka geiniwoka lomok sam kemelemok enyek, gouluwoka keboka 
diyimek boksom ok eibuk. Petrus bera midya' unumoka' anyek seleb okoka 
eibuk dara, alda saaboka ganya gong seinibgiga ek sam yok. 24:13 Dara 
ono' al neik sum enyek, Yesus adya yuba doro diriga ban nanga penya mek 
heik, si ara Emaus heikek, Yerusalem heikek ab dara, Olsekla uboka 
Ngeregen heikek anaso, heikek balarek. 24:14 Sikda pikek anam balarek 
ek ab dara, yoka'-yoka' nidya' seleb unumoka' anyek sabgiga balarek. 


24:15 Wera sikda anam wenyaboka ganya aama' ubdangoka unuwo aboka 
sabgiga balarek salek enyek, Yesus ara sik gangganek sam geleleng 
yeiniboka neika' balamek. 24:16 Sikda Yesus ak dara, okoka eilin dara 
eiyirek bok, okoka al nong ella dangan dara, yoka' adya gom ella 
danggurek. 24:17 Danyek Yesus adya sikenek, "Ugunda heka' yub ak pik 
enyek anara salarum do?" aboka heibsuk. Sikda hogunga sal-salya' uboka 
balareka' ara sek lobdek. 24:18 Dara ono' penya nang danara, ben hnonda 
alja si nera, Kleopas bedya Yesus ak, "Neyung o, anak hnonok wera 
Yerusalem heikek anara sekel yanggannya benya bek ululama' adya, wene 
salek yoka'-yoka' unulamla' ara, okoka eilinggululam de?" aboka heibuk. 
24:19 Danyek Yesus adya sikenek, "Heka' ak unulamla' ak do?" aboka 
heibsuk. Wenyek penya nang edya, "Nazaret mok ebnya Yesus ak an 
unulamla' anyek," herek. "Alda ununumna' lelelanya bek ulumok. Alja yuba 
sana' gom, alja nong ununa' gom ara hyak senenggom migib edya 
unulumok. Nera or Imik Neyung adya gom, nim adya' anaba pelemla 
senelemek. 24:20 Imik Neyung yuba wa gaka' dub nang eb, nunja' Yahudi 
sokok sam dub nang eb dadya, bera oboka dibnelum aboka doboka 
elegeisik dara, wera seleb oboka galak glarob! 24:21 Alda nunja dara, alja 
Israeli sokok nidya' blebnesil senelemouba! Anya wera al orob salek era, 
sum winilinya sum era dal. 24:22 Anya hnonda, nu gangganek an ulumak 
gelewa dadya, nunja ganya loba' nenewoka loka dangiyisak. Hyak luguna' 
nong enyek gelewa dara, Yesus diyiroba' nong ok sam bilibmak. 24:23 
Bok Yesus adya be' gal ara eibnenggumak. Dara ono' on pik yeiniboka, 
'Nunda lero nanga hnon eiyimab, dara lero nang enedya Yesus ara seleb 
suboka embenga' bukumla arak,' aro yeilimak. 24:24 Anya nunja' hemyab 
edya hnon nang era biniboka seleb kemel bilimak bok, Yesus ak dara, 
aldib eibnenggumak," herek. 24:25 Dara Yesus adya sikenek lebnesuka' 
ara, "Ugunda hyak dongdang ana' nang ek ulurum! Ununumna' lelemek 
nang edya ugunuk mdya' lesika' ara, ugunda okoka berra ganya dib 
senenggulurum nang ek ulurum! 24:26 Kristus, nimi blebsina' dubnya bera, 
men dara, hyak nauba igina kweboka gweknamlakanya, eimik era alda 
muk senenggomnya dubnya nenewanamla henggubuk de?" hyok. 24:27 
Dara ono' Yesus adya sikenek sam, men danyek Musa bedya hnon, nidya' 


ununumna' len nang edya alsamba leboka momnya dorob yub enyek 
lelewoka neksuk. 24:28 Wera balareka' ara heik berem lanal binoma' 
aboka ubdek. Alda Yesus ak dara or anam bindibiganamna' anaso 
uyiwosuk, 24:29 bok sikja danyek alak banggom aboka salaleng sok 
ubdek. Anya sikja alak, "Wera seleb inwalaganya guna' dala' anasa, anda 
nunja ek an mabnelam," aboka lebdek. Dara Yesus ara sikja' ek mabnuna' 
aboka neika' wekek. 24:30 Wera neika' bukoka delemeekanya, Yesus ara 
gwanenga doboka, Imik Neyung ak perob aboka giboka molowok dara, 
gwaneng era alja soruk adya soboka, sikenek bokoka elegosuk. 24:31 
Danyek sikja dara, anara Yesus ak senewoka ella dangarek. Bok al anam 
kemel yaberek sab-sab enyek dengaro lobok. 24:32 Dara sik moumen lel 
dalarekja, "Pikek anam yalmanam dara, nub neika' yuba salmab dara, Imik 
Neyung yuba bukuk sam ulumla yub enyek, nuk nidya' lelewoka 
nekelmeisil dara, nunja ganya weldo-weldo sekelmeisila' anano?" herek. 
24:33 Dara wenyek sikda sekoka ono' Yerusalem heikek yarek. Wera 
Yerusalem heikek ara, Yesus yuba doro diriga bana' goklombadya nang 
era, yok nang eb neika' longomeka' ak eibsirek. 24:34 Dara nang danadya 
sikenek, "Alda Wenelesilnya bera aldib seleb embenga' suboka bukumla! 
Alda Simon bek seleb nara embenga' subna aboka laga aabdangamla!" 
herek. 24:35 Dara ono' wenyok anam yarek yuba dona' nang edya, sik 
pikek anam balarek salek enyek unusuka' hnon, hnonda sikeneb neika' 
gwaneng soboka demeka' anyek neksirik. 24:36 Sikda wenyaboka nekoka 
anam yuba saro balamek sab-sab, Yesus ara sik gangganek sekoka 
lebokja, "Ganya hekna' ara, ugunuk ulusulul!" hyok. 24:37 Sikja dara, bisa 
ak eryimaba' aboka lok dangoka, loka dabek. 24:38 Bok Yesus adya dara, 
"Ugunda hekasa ganya eb menegoka, ono' lok ganya bololum do? Hekasa 
ugunja ganya lomok wili-wale alalum do? 24:39 Na nong anyek an okoka 
ulumna' anasa ugunda ella dananulum! Ugunda nak an kendunululum. Bisa! 
ganya ara nong soub ab, yok ab dara unggulumla' anasa, wera na nong ak 
ulunabok anasa, nadya soruka yana soruka salabyaawoka ubnululum," 
hyok. 24:40 Yesus ara wenyaboka alja soruk eb yan ab sikenek aawosuk. 
24:41 Wera sikda hnon ganya era, anam lok gar-gadya' uboka ei-ei ganya 
bobeka' adya, anam dib senewanggubek salek enyek, Yesus ara sikenek, 


"Ugunda dena' hnon beiyilum gom?" aboka heibsuk. 24:42 Dara sikja 
Yesus ak hadya' gararoba' penya dob elegek. 24:43 Wenyek Yesus ara sik 
hogung ak sam laga doboka jok. 24:44 Seleb dara Yesus adya sikenek, 
"Ban yub enyek ugunda nablaboka anam ulumouba dara, seleb ugunuk leb 
elegesisa ara, Imik Neyung yuba bukuk sam, Musa bedya unuwanalum an 
yuba webok bukuk sam hnon, ununumna' len nang edya webek bukuk sam 
hnon, Mazmur yub ek momnya doboka' nidya' ara gigiwoka unuwanamla 
amsa' ara an," hyok. 24:45 Dara ono' Yesus adya, Imik Neyung yuba 
momnya domoka' ara anasa aboka ella danoka' aboka, sikja ganya 
bakdebsuk. 24:46 Ono' hnon Yesus adya sikenek, "Imik Neyung yuba 
bukuk lomok sam ara lero momnya dobokja, Kristus, nimi blebsina' 
dubnya bera nauba igina kweboka gweknamlakanya, winilinya sum era 
somoklomaka' ak ab onsok embenga' suboka buknamla. 24:47 Anya ono' 
nimi blebsina' dubnya bedya si pik moruwoka, nidya' soko yuba lero 
yabalamejja dara, sikda nidya' malya una' ak ab ganya dangawanamak 
dara, Imik Neyung adya sikja malya una' sikenek ab soba' meewanasil. 
Anasa, ban lero ban yub era Yerusalem heikek ab uboka einiwanamak. 
24:48 Ugun nong anyek, ban damok en eiblum nang ulumnelum e. 24:49 
Nadya' anaba, Imik Neyung adya ugunuk lebsuka' anyek, ugunuk bokol 
yanasin. Bok ugunda al heik enyek anyek ok ulumuna' ara, imik migib era 
ugunuk goulul yanasil," hyok. 24:50 Wera Yesus ara alja yuba doro diriga 
ban nanga nidya' heikek aba' ara bo gobsuukanya, Betania heikek bo 
busuk. Anyek anyeb dara, alja soruk lakoka, alja mab ek peroba' leb 
elegosuk. 24:51 Ban unul yabok sab-sab, alda sikenek ab bokdangoka, 
imik heikek doboka bo welewok. 24:52 Sikda nidya' Yesus ak 
gibgogoweekanya, hyak ei-eiya ganya boboka Yerusalem heikek yek. 
24:53 Anya sikda Imik Neyung ek sam wekoka, Imik Neyung ak soba' 
perob aboka gibelsinilemek. 


Yohanes 


1:1 Hyak men youbuka, nidya' uyiwanggom bok, yub ara seleb ulumok. 
Yub ara, Imik Neyung ablaboka ulureekanya, yub ara Imik Neyung 


ulumok. 1:2 Hyak men youma' enyek ab moruwoka, yub ara Imik Neyung 
ablaboka ulurek. 1:3 Yoka'-yoka' nidya' ara al adya uyimok. Yoknya 
nedya, hnonok sibin anaba uyiwanggumok. 1:4 Al lomok ara embeng una' 
damok ulumlakanya, ban embeng una' ara nim ek dilina' yebellilisil. 1:5 
Ban dilina' adya guna' ak sam yeblamlakanya, guna' adya dilina' ak 
sikleldinggulumla. 1:6 Nimi ben hnon alja si nera Yohanes, Imik Neyung 
adya wa weblula' aboka bokol yeilimok. 1:7 Al pik uboka nimi nidya' dib 
senewanoka' aboka, ban dilina' enyek, geklewoka neksununa' aboka 
yeilimok. 1:8 Al nong ak dara, ban dilina' nong unggulumok jok, ban dilina 
enyek, anya aboka neksunun aboka yeilimok. 1:9 Ban dilina' ara dib 
nongnya ulumookanya, yeindeboka, nimi nidya' ak sokok an yebellilisil. 
1:10 Alda sokok an ulumookanya, soko ara aladya uyimok bok, soko nim 
edya dara, alak elgom ulumek. 1:11 Aljinya nek yeilimok bok, alja 
meneng mok nim edya dara, alak peroba' leboka dobnenggumek. 1:12 
Bok, alak dib domek nanga nidya' ara, alja si nek dib senemek nim era, 
Imik Neyung mabo dangalamak migiba elegosuk. 1:13 Dara, nimi 
lunuwoka belllilisaka' adya gom, soko nang ganya seinina' adya gom, nimi 
unuwanamna senelamla adya gom, Imik Neyung adya ok Imik Neyung 
mabo nenesuk. 1:14 Yub ara soko nimi nong dangamookanya, wana' 
uboka eleksina' hnon, dib yub hnon, alak deknewoka, nun gangganek 
ulumok. Dara, alak imik nenemok nong senedya' migib era, Imik Neyung 
alja hnonok me ulumoka' adya nong senedya' eiyimouba. 1:15 Yohanes 
bedya alsamba geklewoka nekesuk. Hnon wenyaro lelemoka' ara, "Nak 
dara eimik, alda orowek men ulumoka' anasa, al eimik yanalanya bera, 
alak dara senenggomnya, nak dara meknya, wenyamsa' ara, ban benyek 
lemsa," hyok. 1:16 Dara, alja deknewoka ulumla' ak ab, nunda nidya' 
domouba. Alja wana' uboka eleksina' elegel sounulusilekanya, soba' 
dolmorulumab. 1:17 Imik Neyung adya unuwanalum an yub ara Musa 
bedya elegesuk bok, wana' uboka eleksina' hnon, dib yub damoka hnon 
dara, Yesus Kristus adya bo yeilisuk. 1:18 Nimi hnonok adya, Imik 
Neyung bek heng eilina' sibin anaba orok bok, Imik Neyung alja me 
hnonok ara, alja neyung beb neika' lelewoka uluraakanya, nadya neyung 
bera ban anaso ulumla aboka nuk amasuk. 1:19 Yerusalem heikik ulumek 


Yahudi nang edya, yuba gak nang ab, Lewi nang ab, anda heknya do 
aboka Yohanes bek heil bululum aboka orugomek dara, Yohanes bedya 
ban wenyaboka laga lebok, 1:20 "Nara Kristus nimi blebsina' dubnya 
unggulumna," hyok. Alda gununa' loboka, laga poboka lebok. 1:21 Dara, 
alak heimek, "Ban wenyalam dara, heknya ululam do? Anda Elia de?" 
aboka heibek bok, "Nara Elia benya' goma'," hyok. Dara, anda eimik 
yanamla alanjaknya ununumna' lenya bera anda an de?" hyek. Bok, 
"Orok," hyok. 1:22 Dara ono' "Dara, anda heknya ululam do? Orugosak 
nang ak ban wenyamla henemaba' anasa, nara benya' aboka neksilom. An 
dam nang ak heka' aldalalam do? aboka heibek. 1:23 Alda wenhyok, 
"Ununumna' lelemoknya Yesaya wenyamok sok lebsin, Nara gasak sokok 
ulumnakanya, Wenelesilnya alja pik jong peryiwolulum aboka lelenanya 
ulumna," hyok. 1:24 Heil bululum aboka orugosik nang danera, Parisi 
nang ulumek. 1:25 Dara, sikda Yohanes bek, "Anda Kristus unggululam, 
Elia unggululam, eimik yanamla alamek ununumna' lenya unggululam jok 
dara, hekasa meka dalasilim do?" aboka heibek. 1:26 Alda wenhyok, 
"Nara mek dem adya ok dalasin bok, ugun gangganek sam ara, ugumba 
elgom ululumnya ben hnon ulumla. 1:27 Alda ermik nak yanalanya bera, 
alda senenggomnya bek anasa, nara meksonya bedya dara, alja yan 
ongona' henga loboka gwiriwanggunusinya," hyok. 1:28 Ban mdya' 
unulumoknya nera, Yordan meka gobuka eer sam Betania heikek Yohanes 
bedya meka dalasuka' ak ab ulumok. 1:29 Ampum ara, Yohanes bedya 
Yesus ara alak yalamoka' eiyimok dara, "Soko nimi malya una' doboka 
boboganesilnya Imik Neyung domba pam ara kendululum. 1:30 Nak eimik 
yanalanya ara, alda men ulumok anasa, alda senenggomnya amsa' ara, ban 
benyek lemsa. 1:31 Nababya alak men ella unggulusebok, alda Israeli nim 
eibnoka' aboka meka dabgiga yeilimsa," hyok. 1:32 Dara, Yohanes bedya 
ban laga leboka' ara, "Geisinya ara yalma wining anaso' imik ab 
yingginiboka alak bul yeilimoka' eiyimsa. 1:33 Alak ella ubnenggusinya 
bok, mek adya dalalom aboka orugonyoknya bera nak wenyanyok, 
Geisinya yingginiboka bul yalya' eibnelamnya bera, wera alja ugunuk 
Geisinya adya mek diba' dalamnesilnya bera alan, henyok. 1:34 Dara, ban 
eiyimsakanya, ban benera, Imik Neyung alja me ulumla' ara alan aboka 


laga lelesm," hyok. 1:35 Ampum ara, ono' anyagan Yohanes beb, alak 
diriga balareka' penya nang eb, neika' ulumek. 1:36 Dara, Yesus ara ono 
sam yabalamoka' eiyimok dara, alda wenhyok, "Kendururum, Imik 
Neyung alja domba pam ara alan," hyok. 1:37 Alak diriga balarek nang 
penya alja leboka' kerek dara, sikda Yesus bek diriga balarek. 1:38 Yesus 
al kemel samalamookanya, al weilik sam yalareka' eibuk dara, wenyhusuk, 
"Ugunda heka' aboka do?" hyok. "Rabi o, anda har sam malalam do?" 
arek. (Rabi ara nunja yub era, neklesilimnya aboka lerek). 1:39 Alda 
wenyasuk, "Or yorurum. Eibnerum," hyok. Dara, sikda ono' yalareekanya, 
al ulumoka' eryireekanya, ban sum neikik ulumek. Sinik jam empat so 
ulumok. 1:40 Ban kereekanya, Yesus bek diriga bilirek nang penya ak 
dara, ben hnon Simon Petrus alja weis Andreas be ulumok. 1:41 Alda men 
unumoka' ara, alja dong Simon be eboka alak wenhyok, "Nunda Mesias 
seleb eiyimab," hyok. (Kristus anasa lebok). 1:42 Dara, Simon benyek 
Yesus bek bo yeilimok dara, Yesus adya Simon bek henga keemookanya 
wenhyok, "Anda Yohanes bedya me Simon ululam. Wera Kefas aboka si 
silimnenjak," hyok. (Kefas si ara, Petrus andanasa lelemak). 1:43 Nenyek 
sum ara, Yesus ara Galilea sokok binimna senemok. Dara, Pilipus bek 
eibuk dara, "Anda nak diriga yananelem," hyok. 1:44 Pilipus bera, 
Andreas beb Simon beb, sikda neik Betsaida heik nang ulumek. 1:45 
Pilipus bedya Natanael be eiyiboka alak, "Musa bedya unuwanalum an yub 
sam alak weboknya bera, ununumna' lelemek nang alak wemeknya bera, 
eiyimab. Nazaret heik nang Yusuf bedya me Yesus alak eiyimab," hyok. 
1:46 Natanael wenhyoka' ara, "Nazaret alam de? Peroba' ara, Nazaret 
heik ab lanawanamso de?" hyok. Wenyek Pilipus bedya, "Kemel yalom," 
hyok. 1:47 Yesus adya Natanael oka yoka' eibuk dara, wenhyok, "Israeli 
nang yoka' ara alan. Sonda' ara al lomok hyak unggulumla," hyok. 1:48 
Natanael bedya, "Anda hekadya nak ella ulunelem do?" hyok. Wenyek 
Yesus adya, "Pilipus bedya youbnenggubmagel bok, anda ara gal damak 
ulmalama wenyek eiyinggen," hyok. 1:49 Dara, Natanael bedya, "Rabi o, 
anda Imik Neyung me ululam, anda Israeli nang edya senenggom dubnya 
ululam," hyok. 1:50 Yesus alak, "Ara gal damak ulmalama eibgenekanya 
lebgena' adya, dib senelam de? Anda hyak senenggom so una' 


eillilemnelam," hyok. 1:51 Ono' Yesus alak, "Ugunuk dib lebsin, ugunda 
nidya' ara im pik bakoka, Imik Neyung lero nang adya mimi diba' me ak 
wele golugoka ulumnamaka' eibnelum," hyok. 


2:1 Liga penya seleb yenemok dara, Galilea sokok Kanaan heikek ara, 
gela dobdangoka masa youmek dara, Yesus eiling geneba ono' neika' 
unumeka' ak ulumok. 2:2 Dara, Yesus ab, alja diriga ban nang ab, gel 
saboka' youmeka' ak del yanalum aboka sikbabya youbosik. 2:3 Wera 
delemeekanya, anggur meka seleb dengamok dara, Yesus eiling gedya 
Yesus ak, "Anggur mek ara seleb dengamla," hyok. 2:4 Dara, Yesus adya 
alja' genong gek, "Genong o, hekasa nak ban lelenelem do? Nak laga 
nenewanenel salek era, anam ulumla bar," hyok. 2:5 Yesus eiling gera ek 
wa nim ek, "Alja heka' ak oruganesil ara, ugunja ganya doboka 
unulululum," hyok. 2:6 Dara, anyagan ara, sik Yahudi nang uguma' mek 
elekna' amba, girik mek hmerya hnabbadya ulumok. Ban mek hmeiya 
hnonok dara, gouba denga hnonok danyek or deknewaneseng. 2:7 Dara, 
Yesus adya ek wa mm ek, "Ban mek hmei enera, mek sirika' ok dekneb 
loblulum,"hyok. Dara, sikja nidya' mek hmeiya gweboka hyak deknemek. 
2:8 Wera ono', Yesus adya ek wa nim ek, "Wenera mek enyek, meka' 
gweb bobmunukanya, masa youmaka' dubnya bek meka' debyamadulula' 
aboka bo bululum," wenyhusuk dara, gweboka alak bo byik. 2:9 Dara, 
masa youmeka' dubnya bera, ban mek sirika' bok anggur mek dangamoka' 
ak debyamamok. Alda ban mek enera hanyagarab sam senewoka elgom 
ubok bok, alja ek wa nimi ban mek gweboka yekemek mm ok ella ubek. 
Dara, ban masa youmek dubnya bera, gela domoknya bek, "Yalom," 
hyok. 2:10 Dara, gela domoknya bek, "Nimi gela domna' nidya' ara, gela 
donanya bedya dara, pero-pero meemna anggur mek enyek men 
beibnekanya, mimi yeilimna nimi nauba den dara, wera mek so memenanya 
nera, eimik beil yalamak. Bok, anak dara, perob anggur era beiblolama' 
ara, wenyok ok seleb ono' beiblam," hyok. 2:11 Yesus adya, alja 
senenggom migiba' bekna' sokok unura yabalamoka' hyak men youbuka 
unumoknya nera, Kanaan heikek ab unumok. Ban unumoka' adya, alja 
senenggom migiba' una' era laga dangamok. Dara, alja diriga ban nang era, 


alak dib senemek. 2:12 Ban seleb unubgogomok dara, Yesus ab, alja 
genong geb, al kabo nang ab, alja diriga ban nang eb, Kapernaum heikek 
bilimeekanya, liga wen ono sam ulumek. 2:13 Yahudi nang sikja perob 
sum oka dangamok dara, Yesus ara Yerusalem heikek bilimok. 2:14 
Yesus ara Yerusalem heikek seleb byuk dara, hnon nim era, Imik Neyung 
eremek sam domba pam ab, sapi pam ab, yalma wining eb, deklemek 
dara, yok nimi hnon sikja yangana' gal ak bukoka, rupiah amoma' 
ubdangdo balameka' ak eryisuk. 2:15 Ban unulumeka' eryimookanya, 
Yesus adya henga doboka legebna' meewoka, domba pam ab, sapi pam 
ab, yoka'-yoka' nidya' deklemeka' ara, e weilik ab hyak nidya' doluwoka 
yaksuk. Dara, rupiah amoma' ubdangdo unulumek nang era, sikja rupiah 
nidya' dolub menegoka, yangana' gala yaawoka sen-senem ab menegemok. 
2:16 Dara, Yesus adya yalma wining deklemek nim ek wenyhusuk, 
"Ugunda ban doboka bo bululum. Ugunda nadya' neyung bedya e nera, 
salya' dekna e nenenggom mem," hyok. 2:17 Dara, Yesus ak diriga ban 
nang era, yuba Imik Neyung bukuk momnya doboka' ak seinimek. "Anja e 
nek wana' kwelemna' amba nak uka lolok ganagananel," amoka' ak 
seinimek. 2:18 Yesus adya ban unusuka' seleb dara, Yahudi dub nang era 
Yesus ak , "Wera or anja nuk heka' hubmen anyek eibnoba' aboka, anasa 
ulumna aboka hyak yok so bekna' diba' enyek unuwalom," hyek. 2:19 
Dara, Yesus adya sikenek, "Wera ugunda ban e nera goluwoka sokok 
beiblulum. Dara, nadya liga winilyok saaboka sobnamna bar," hyok. 2:20 
Dara, sikda alak, "Gibna' denga penya sorob Imik Neyung e nenyek babya, 
anja liga winilya sobnamna helema' de?" hyek. 2:21 Bok, ban 
wenyamoknya nera, Yesus al nong anasa sene bobnenewoka lebdangamok. 
2:22 Dara, Yesus suboka sekok dara, alja diriga ban nang era, 
wenyamoka' orowek kemek bok adya, anyek lebok aboka bekemek. Dara 
ono', alja diriga ban nang era, Imik Neyung yuba momnya doboka' hnon, 
Yesus adya sikenek wenyamoka' hnon, seiniwoka dib senemek. 2:23 
Yahudi nim perob sum meemek sum enyek, Yesus ara Yerusalem heikek 
ulumookanya, nimi nauba al adya yoka'-yoka' nidya' lok so unulumoka' 
eiyimeekanya, anasemba leboka alak dib senemek. 2:24 Bok, Yesus ara 
nimi nidya' ganya ella ulusilnya bek anasa, sikenek dib senewanggumok. 


2:25 Yesus ak dara, alda hyak nimi ganya ak orowek ella ulusilnya bek 
anasa, nim adya bera ban anaso ulumla aboka, nak neknenok 
senewanggumok. 


3:1 Nimi Parisi nanga ben hnon alja si Nikodemus bera, Yahudi nang 
emba Imik Neyung yuba lena' dubnya ulumookanya, 3:2 inimnek enyek, 
Yesus ak sam yemiboka, "Neyung neklesilimnya o, anja yoka'-yoka' migib 
unululama' anyek, Imik Neyung adya anak aragena' orok dara, wera 
unuwanggunusoma' anasa, anak dara Imik Neyung adya aldib sokok sam 
neksinya bokol yeilinjoknya bek ululama' ara, nunda ella ulumab," hyok. 
3:3 Dara, Yesus adya Nikodemus bek, "Nara anak dib lebgen, Nimi ben 
hnon penya beilina' anam orok dara, alda Imik Neyung wenesin heikek 
sam ara meka' eibnenggunumla," hyok. 3:4 Dara, Nikodemus bedya 
Yesus ak, "Seleb nauba dangosonya benyek saaboka alja genong gedya 
mon lomok wekoka beibneseng de? Seleb nauba nesobok dara, 
unuwanggunuseng," hyok. 3:5 Dara ono' Yesus adya, "Nara hyak dib 
lebgen, nimi be hnon alda mek adya hnon, Geisinya adya hnon, beilina' 
orok dara, alda Imik Neyung bedya wenesin heikek weknenggunumla. 3:6 
Nimi nong ak dara, nim adya beillilimak bok, ganya ak dara, Imik Neyung 
Geisinya adya belllilisil. 3:7 Nadya ugunuk saaboka beibnesil wenyalasina' 
ara, anda loka dabnenggununggeso. 3:8 Kabo' ara alja dorogunun senemna 
ak ara nidya' doroklamla. Dara, alja uu alamla' ara kelelam bok, hanyagar 
ab sam yalamla, hekmok balamla' ara, anda elgom ululam sok, Imik 
Neyung Geisinya adya belllilisil nim ek dara, al anaso ulusil," hyok. 3:9 
Dara, Nikodemus bedya Yesus ak, "Ban ara heka' anasonya ubnamso do?" 
aboka heibuk. 3:10 Yesus adya alak, "Anda Israeli nm emba yuba 
neksinya ululam bok, nera elgom ululam de? 3:11 Nara anak hyak dib 
lebgen, Nunja seleb ella unanya nenyek ugunuk neklesab hnon, nunda seleb 
heng eiyinanya nenyek ugunuk laga lelesab bok, ugunda nunja yuba dib 
senewoka donggululum. 3:12 Sokok sam an ululanya nenyek neksina' 
anaba dib senenggululuma' anasa, nenera imik heikek sam ululanya nenyek 
neknesisinya dara, heka' huboka dib senewanesom do?" hyok. 3:13 "Nimi 
hnonok sibin anaba imik heik sam embenga' welewanggubuk bok, nimi 


' 


diba' me nek imik heik ab yeilimoknya bek hnonok unumok. 3:14-15 Musa 
bedya, hwalek gasa' ak sam, mesa baga' gal ak kweb weininggemok sok, 
nimi hnonok-hnonok nidya' alak dib senewanamak nim era, embenga' una' 
diba' dobnoka' aboka, nimi diba' me nenebabya neik so gal ak glab 
weiningganamak," hyok. 3:16 "Al Imik Neyung adya nimi soko nim ek, 
hyak wana' ulusuukanya, alja me hyak hnonok bok, nimi soko nim amba 
bokol yeilisuk. Nimi nidya' hnonok-hnonok alak dib senewoka dobnamak 
dara, somoganggunumak bok, embenga' una' diba' dorowanamak aboka, 
alja me bokol yeilisuk. 3:17 Imik Neyung alja yando me sokok sam bokol 
yeilimoka' ara, anyagan yana lelelesulula' aboka bokol yanggumok bok, 
alda alja me nedya soko nim ek blebsulula' aboka bokol yeilimok. 3:18 
Alak dib senewoka dolomak mm era, Imik Neyung adya eimik yana 
lelewoka igina boyiwanggunesil. Bok, alak dib senenggulumak nim era, 
wera, Imik Neyung alja hnonok me nedya si nek dib senenggulumaka' 
anasa, seleb igina dobnemaka' lomok ulumak," hyok. 3:19 "Imik Neyung 
adya yana kilisila' damok ara ban: Dilina' ara sokok an seleb yok bok, nim 
ara sikja unulumaka' anyek malya nong anasa, guna' ak sam anyek perob 
so senelemak. 3:20 Nimi be hnon malya ululanya bera, dilina' ak lek 
senelamlakanya, alja unulamla anyek laga danalyek aboka, dilina' ak sam 
yangganggulumla. 3:21 Bok, heknedya dib nong ok pe unululanya bera, 
alja unulamla' ara, Imik Neyung senelamla sok unulamla' anyek, laga 
dolula' aboka dilina' ak yalamla," hyok. 3:22 Ban nen seleb dara, Yesus 
ara alja diriga ban nang eb, Yudea sokok bilimek. Dara, sikeneblaboka 
minggu penya s0 ulumeekanya, nimi hnon meka dalasuk. 3:23-24 Dara, 
Yohanes beneba alak anam henga geregoka gasa ek beibnenggumek salek 
enyek, Salim ok berem Amon heik sam ulumookanya, meka nauba 
ulumoka' anasa, nimi hnon meka dalasuk. Nim ara meka dabsulula' aboka 
soba' banyagan yalamek dara, meka dalasuk. 3:25 Ban sum enyek, 
Yohanes Pembaptis bedya diriga ban nang eb, be hnon Yahudi nang eb, 
nimiguma' mek elekna' damba lololdalamek. 3:26 Dara, hnon nang ara 
Yohanes Pembaptis ak biniboka, "Neyung neklesilimnya o, anab neika' 
Yordan mek mik ulurumukanya, nuk amasulumnya bera, wera albabya 
nimi meka dalasilikanya, nimi nauba alak mamagal balamak," hyek. 3:27 


Wera Yohanes Pembaptis bedya dara, "Nim ara Imik Neyung adya 
sikenek eleganggunususo dara, yoka'-yoka' dobnenggunuseng. 3:28 Nara 
nimi blebsina'anya goma', alda pika mengelelul aboka bokol yeilinyoknya 
nok ulumna, ugunuk seleb wenyamsa' anyek, damoka kelum nim ululum. 
3:29 Dobnamna gel gera, dobnenanya bek aljinya ulumla. Dobnenanya alja' 
hem bera, sikda dobdanaraakanya, doblanya bedya yuba hnon kelemla 
dara, erya dablamla. Anasonya neikik, wera nababya hyak nauba eiya 
dablenel. 3:30 Alak dara, hyak nauba danggiga balamnelabok, nak dara 
mek danggiga balamnenel," hyok. 3:31 "Imik heik ab yeilinanya bera, 
yoka'-yoka' nidya' amba dubnya ulumla. Sokok ab yeilinanya bera, nera 
alda sokok yoka'anya anasa, alda sokok sam ululanya nenyek seiniro 
lelelabok, imik ab yeilinanya bera, hyak imik dubnya ulumla. 3:32 Alda 
seleb heng eiyimoknya hnon, o kemoknya hnon, nenyek laga neklesil bok, 
nimi nidya' ara alja lelemla yuba pe keboka donggulumak. 3:33 Bok, alja 
lelemla yuba dib dololanya bedya dara, alda dolomla' adya, Imik Neyung 
ara alda dib nongnya ulumla aboka laga amalamla," hyok. 3:34 "Dara, 
Imik Neyung adya bokol yeilimoknya bedya, Imik Neyung bedya lelemla 
yub enyek lelemla. Alak ara Imik Neyung Geisinya elegelmorulamla. 3:35 
Imik Neyung adya alja me nek nauba wana' uboka, yoka'-yoka' nidya' ara, 
al adya salawolula' aboka elemok. 3:36 Heknedya Imik Neyung bedya me 
nek dib senewalenya bera, dib ulmoubna' ganya seleb dolomla, bok 
heknedya alja me nek bleklelanya bera, dib ulmoubna' ganya hyak 
dobnenggunumlakanya, Imik Neyung adya yu ganya ara al nong ak 
sob-soba' ulumnamla," hyok. 


4:1 Yahudi nang edya Yohanes Pembaptis bera mek so meka dalasil bok, 
Yesus ak dara, nauba meka daboka nimi doro dililamla an yuba kemek. 
4:2 Ban wenyameknya nera, Yesus adya ununa' orok bok, alja diriga ban 
nang edya meka dalasik. 4:3 Ban yuba en kemok dara, Yesus ara Yudea 
sokok ab loboka Galilea sokok yeilimok. 4:4 Yesus balamok pik era 
Samaria soko hnoumunga garal bilimok. 4:5 Pika balamookanya, Yesus 
ara Samaria sokok heik si Sikar heikek bilimok. Ban heik ara, Yakub 
bedya alja me Yusuf bek elegemok soko berem ulumok. 4:6 Ban sokok 


sam ara, Yakub bedya oulyang aboka si simeka' den mek ulumok. Yesus 
alda balamookanya, hmeng umoka' anasa, ban mek dena' oulyang berem 
bul bilimok. Heng ara yubyek dukdukanek salek bul bilimok. 4:7-8 Alja 
diriga ban nang era heikek dena' dekel bilimek. Dara, Samaria gel gera 
meka gwel yeilimok dara, Yesus adya wenhyok, "Wei, genong o, mek ok 
anasa, meka gweb eleganenelem," aboka molowok. 4:9 Dara, ban gel 
genedya, "Anda Yahudi nang bok, na Samaria gel gek hekasa meka dunun 
aboka molonelem do?" hyok. Yahudi nim eb, Samaria nim eb, neika' 
olokdangoka unggulumek nim ek anasa lemok. 4:10 Gela ara ban 
wenhyok dara, Yesus adya alak, "Anda Imik Neyung adya eleklesila' ab, 
heknedya anak meka mololenggela' ab, ella ulusom dara, anja alak 
molowanasom dara, alja dib embenga' una' mek era eleganenggeso," hyok. 
4:11 Dara, gel genedya Yesus ak, "Neyung o, anda mek gwena' orok, mek 
oulyang ara hyak lom nong ok onu anasa, heka' huboka dib embenga' una' 
mek ara gwebnelam do?. 4:12 Nunja neyung Yakub bedya, ban mek dena' 
oulyang enera nuk elegosuk. Yakub beneba alba anyagan meka 
delemookanya, alja mab eb, alja pama beillilimoka' nidya' ara, al anyagan 
delemek. Bok, anda Yakub bek sokok nenewanalamakanya, anak dubnya 
danalam de?" hyok. 4:13 Yesus adya alak, "Ban mek demejja nim era, 
eimik ono' saaboka mek ok ubnesil bok, 4:14 nadya elegeisinya mek enyek 
delenya bera, eimik saaboka mek ok ubnenggunumla. Bok saaboka, nadya 
elegeisinya mek ek dara, alja nong lomok sam ara sob-soba' 
yabalmorulamla mek anaso dangoka, dib embenga' ulmoubna' 
eleganamla," hyok. 4:15 Dara, ono' ban gel genedya, "Wei, neyung o, ono' 
mek ok ubnelyakanya saaboka anyagan mek soba' gwel yanyek aboka, 
wera ban mek enyek eleganenelem," hyok. 4:16 Yesus adya alak, "Anja 
nenya youbol bimenekanya, ono' anyagan yanarum," hyok. 4:17 Dara, ban 
gel genedya, "Nara nenya orok," hyok. Dara Yesus adya, "Anda hyak dib 
nong leblam. 4:18 Seleb liga lambadya nenya dolum bok, wen anablaboka 
ulurumnya bera, wera anja nenya unggulumla' anasa dib leblam," hyok. 
4:19 Yesus adya ban wenyamoka' eiyimookanya, ban gel genedya alak, 
"Neyung o, anda hyak dib nong ununumna' lena'anya ululama' eryinggen," 
hyok. 4:20 "Nunja neyung yab era, Imik Neyung bek ban mein enyek an 


giblemek bok, ugunda Yahudi nim era, Yerusalem heikek ok Imik Neyung 
gibnemab alalum," hyok. 4:21 Yesus adya alak, "Yok yanamla sum enyek, 
nim adya Imik Neyung ak ara, mem enyekan goma', Yerusalem heikek ok 
goma', giblemnemak ara dib senewalom. 4:22 Ugunda Samaria nim era, 
ugumba ella unggululumnya nek giblelum. Bok nunda Yahudi nimi numba 
ella ulumabnya nek, nimi blebsina' damok ara, Yahudi nim ek ab yalamla' 
anasa, numba ella ulumabnya nek giblemab," hyok. 4:23 "Bok eimik 
yanamla sum era, ono' al wen seleb ulumla sum eneba, Imik Neyung bek 
dib giblemak nim era, ganya adya gibnemak, Imik Neyung alba ulumla sok 
sunuwoka gibnemak. Ban anaso nimi ganya ara, Imik Neyung adya nak 
unu gibneneseng senelamla. 4:24 Imik Neyung ara, ganya ok ulumla' 
anasa, alak giblemak nim era, ganya lomok, Imik Neyung alba ulumla sok 
sunuwoka, unu giblemnamak," hyok. 4:25 Dara, ban gel genedya Yesus 
ak, "Nimi blebsina' dubnya, Kristus aboka si silimaknya bera, yanamla' ara 
ella ulumna. Alda yalya dara, yoka'-yoka' nidya' ara nuk neknesil," hyok. 
4:26 Yesus adya, "Wenyhelemnya bera nara alan. Alan anab yuba neika' 
salanam," hyok. 4:27 Ban salek enyek, alja diriga ban nang era dena' dekel 
bilimeka' ara yek. Yesus ara gel ab yuba salareka' eryimeekanya, sikda 
loka dasuk. Bok sikja dara, "Genong o, hekak senelelamakanya yellilam 
do?" aboka heibnenggumek. Ono' Yesus ak anaba, "Hekasa anda gel ab 
yuba salmorum do?" aboka heibnenggumek. 4:28 Dara, ban sum enyek 
ban gel gera mek hmeyya beib loboka, heikek byuukanya lebokja, 4:29 
"Ugunda nak yoka'-yoka' nidya' nadya unulunanya nidya' laga nenelnya 
benyek kemel yoululum. Alda nimi blebsima' dubnya Kristus ulumla do?" 
hyok. 4:30 Dara, nimi nauba sikja heikek ab goboka Yesus ak kemel 
bilimek. 4:31 Wene salek enyek, alja diriga ban nang edya, "Neyung o, 
wera or dena' seleb ulumla' anasa, wera or del yabalom," aboka alak duka' 
lolom-lolom alamek. 4:32 Bok alda sikenek, "Ugumba elgom dena' don 
nak hnon ulumla' anya'," hyok. 4:33 Dara, alja diriga ban nang era, sik 
moumen heibdangdo balamek. "Nimi hnon alsamba dena' bo yeilimak de?" 
aboka heibdangdo balamek. 4:34 Dara Yesus sikenek, "Nadya dena' era, 
nadya' neyung, nak bokol yeilinyoknya bedya, alja senelamla anyek, 
unululul senelamla' hnon, nak welelula' aboka lenyok wa hnon, senenenya 


loboka welemna dara, wera nadya dena' era alan," hyok. 4:35 Dara Yesus 
sikenek, "Wala' dombadya mablya dara, gwaneng dena' lanawanamla ara 
ugunda wenyalalum. Bok, nara ugunuk saaboka lebnesin, wa webloroba' 
anyek doka daknenyak senewoka eng olomla' anyek, ugunda kendululum. 
4:36 Doka daklamak nang ara, sikja dekna' seleb dolomak. Embenga' 
ulmoubna' amba dakoka mamaklemak. Dara, eimik era doka doklomak 
nim eb, doka daklamak nim eb, ei-ei ganya daboka ulumnemak. 4:37 Be 
hnon melemla dara, ono' yok nang daklamla, wenyalamak ara, dib nong. 
4:38 Nara ugunja webnenggublum wak sam doka daknelum aboka 
orugusin. Yok nim edya orowek seleb nauba wemeka' anyek, ugunda 
dakluma' adya peroba' doblum," hyok. 4:39 Dara ban gel genedya, 
"Nadya nidya' ulusenya laga lenel," hyoka' adya nimi nauba Samaria nim 
era, Yesus ak dib senewoka domek. 4:40 Dara, Samaria nimi Yesus nong 
ak okoka eiyimek dara, alak yeiniboka nuk pe ulunoba' aboka alak 
molomek. Anasa, Yesus ara liga penya sikja heikek gobdo mamok. 4:41 
Dara, nimi nauba ara Yesus adya neklesuka' anyek, sikja okoka 
eiyimeekanya, alak dib senewoka domek. 4:42 Dara, Samaria nim edya 
ban gel genyek an, "Anja nuk wenyasilima' adya ok dib senewanggumab. 
Wenyok alda nun dam nang okoka heng yoka' bekoka eiyimabakanya, alja 
lelemla yuba kemaba' adya, alak dib senewoka doboka, alda soko nimi 
bleblesilnya diba' ulusila' ara ella ubab," hyek. 4:43 Yesus ara Sikar heikek 
liga penya mamok dara, Galilea sokok bilimok. 4:44 ("Nimi be hnon 
ununumna' lena'anya bera, dam heikek mm adya gibnenggulumak," aboka 
Yesus adya yok men sum enyek wenhyok). 4:45 Yesus ara Galilea sokok 
bilimok sum enyek, nimi ganya erya daboka alak doro diyimek. Sikda 
Yerusalem heikek Yahudi nang perob sum enyek ulumeekanya, Yesus 
adya yoka'-yoka' unulumoka' anyek eiyimeka' anasa, peroba' leboka 
Galilea yanggok dara, doro diyimek. 4:46 Dara, Yesus ara Kanaan heikek 
mek sirika' bok anggur meka nenemok heikek ono' yeilimok. Kapernaum 
heik ara, soko dubnya bedya me neikna' salamoka' ak malamok. 4:47 
Dara, soko damnya bera Yesus ara Yudea sokok aba' ara, Galilea sokok 
yeilimla ana' kemok dara, Kapernaum heikek ab nadya somogonuna' 
ulumla me era hwebrnulula' aboka Yesus ak el bilimok. 4:48 Dara, Yesus 


ara ban soko dubnya bek, "Ugunda yoka'-yoka' lok so bekna' senenggoma', 
lokol dana' eilinggululum dara, dib senenggululum," hyok. 4:49 Ban soko 
dubnya bedya Yesus ak, "Neyung, nadya me anam somoganggumlya salek 
enyek ban men yalom," hyok. 4:50 Yesus adya alak, "Anja me nera seleb 
meremla anasa or bilom," hyok. Dara, dubnya bedya Yesus lemoka' dib 
senewoka lo bilimok. 4:51 Dara, dib lebnel senewoka pikek balamok 
salek enyek, alja ek wa nang alak yeiniboka, "Neyung, anja me nera seleb 
merewo," hyek. 4:52 Dara, "Alja hwer salek ek me nera merewo do?" 
aboka heisuk dara, "Yubyek dukdukanek enyek pob ara denghyo," hyek. 
4:53 Dara, ban me nen alja' neyung bedya, Yesus ara al wenyek wenyamo' 
anasa, nadya me merewo senemok. Dara, ala' mabo gel e gekman Yesus 
ak dib senewoka domek. 4:54 Yesus ara Yudea sokok aba' ara, Galilea 
sokok yeilimok dara, ban senenggom ununa' enyek penenya unumok. 


5:1 Wera yok sum era, Yahudi nang perob sum yenemok dara, Yesus ara 
Yerusalem heikek bilimok. 5:2 Yerusalem heikek domba pam pik aboka 
si silimek serekna' berem, Ibrani yub adya, Betesda aboka silimek mek 
gwan ulumok. Anyagan ara, senenggoma' yangamek ekla lambadya 
gwaneb ganagamok. 5:3 Dara ban ekla ak ara, neikna' salalasuk nimi 
nauba maro balamek. Wera hnonda henga lum ulusuk nimi hnon, hnonda 
koma bulumek nimi hnon, hnonda nonga yana soruka heilisuk nimi hnon 
maro balamek. Dara, meka waral yabalya enyek, wene sab-sab hwibnoba' 
aboka diri malamek. 5:4 Hnon yok sum yok sum era, Imik Neyung lero 
adya mek gwan enyegan sekel yinggin dara, meka wareboka lolomok. 
Dara neikna' salananya bera, mek gwan en warel yaben sab-sab men berra 
yoruwoka hwibnanya bera, wera alak salamna neikna' era dengalamok. 5:5 
Dara al onok ara, nimi be hnon neikna' salamoka' anasa, malamok salek 
era gibna' denga hnon goboka ebdobnya goklombadya dangamoknya be 
hnon malamok. 5:6 Wera, Yesus adya ben era ekla buna' ak 
malmoublemoka' ak eiyiboka, alda youma' ek moruwoka salabmoumoka' 
ella umok dara, Yesus adya benyekan, "Anda mereweisinya senelam de?" 
aboka heimok. 5:7 Dara, neikdo malamoknya bedya Yesus ak, "Neyung 
o, meka warel yaben salek dorong nen dara, nimi hnon anyagan 


aranggulunyaka' adya, okna ulunel. Wera ono' meka warel yaben dara, 
nababya hwibnuna' aboka balanabok, anam ban salek enyek, yok nang ek 
men hwildolomak," hyok. 5:8 Dara Yesus adya, "Anda sekoka anja esona' 
doboka bobmenekanya yabalom," hyok. 5:9 Wera al wene salek enyek 
bera merewok. Dara, alda esona' dobok dara, bobookanya yabok. Ban 
unumoka' ara Sabat mem sum ek umok. 5:10 Anasa wera, Yahudi nang 
edya, wenyok meremoknya bek, "Sumen era Sabat mem sum anasa, anda 
anja esona' doboka bo yabana' ara unuwanalum an yuba mem alamla," 
hyek. 5:11 Bok benedya sikenek ara, "Ousa nak hwenelnya bedya, Anda 
anja esona' doboka bobmenekanya, yabalom aboka orugenela' anasa 
umna," hyok. 5:12 Dara sikja, "Anak esona' doboka bobmenekanya, 
yabalom aboka orugenggelnya bera heknedya do?" aboka heibek. 5:13 
Bok, Yesus ara seleb nimi hnoum dan dengamok bok adya, wera 
heknedya hwenel do aboka ganya emok. 5:14 Wera ono' eimik enyek, 
meremoknya bera Yesus ara Imik Neyung ek sam eibuk dara, Yesus adya 
benyek, "Wera anda seleb merewalama' anasa, ono' hnon sounuwoka 
malya unggom mem. Ono' malya ubmen dara, hyak nauba so malya 
dagelyek bar," hyok. 5:15 Dara meremoknya bedya, wera Imik Neyung 
ek ab goboka biniboka Yahudi dub nang ek sam, "Nara Yesus adya 
hwenel," aboka nekdo bilimok. 5:16 Anasa leboka, Yahudi nang edya 
dara, Yesus ara Sabat mem sum bok, nimi hwemoka' anasa, alak obnoba' 
aboka dub einimek. 5:17 Bok Yesus adya Yahudi nang ek, "Nadya 
neyung bedya weneba or wa weldibilloklamla' anasa, wera nababya 
welemna," hyok. 5:18 Wera Yesus adya ban wenyaboka lemok yub edya, 
Yahudi nang era, hyak Yesus ak obnoba' aboka nauba so yeiriwoka 
dulumek. Dara, nera Sabat mem sum bok, nimi bleboka hwelesuk amba ok 
gom. Ono' alda, Imik Neyung ara nadya neyung aboka lena adya, wera 
nera Yesus ara, Imik Neyung nonga gebeldalamla senewoka, dulumek. 
5:19 Wera an ara Yesus adya Yahudi dub nang ek, "Wera ban lebnesina' 
ara dib lebnesin, Alja me nedya yoka'-yoka' unulamla' ara, alja migib edya 
ok ganya doboka wenggulumla. Alja unululanya nera alja' neyung bedya 
seleb unulamla' anyek eiyiboka unulamla. Anasa wera, neyung bedya 
unulamla' anyek, alja me neneba neikik unulamla. 5:20 Anasa, neyung 


bedya alja me nek wana' ulumlakanya, alja unulamla' nidya' ara, alja me 
nek amalamla. Wera ono' eimik era, neyung bedya hyak senenggom ununa' 
enyek elegoka aawalya dara, ugunda eiyiboka hyak loka dabnesil. 5:21 
Anasa wera, neyung beneba somogamna nim embenga' bukiyiboka sikenek 
embenga' una' eleklesil sok, alja me neneba neikso, nadya embenga' 
elegonun senewan nim ek embenga' eleklesil. 5:22 Neyung bedya alja ok 
ganya doboka nimi yana lelenggulusil. Bok, nimi yana lelesina' damoka 
nidya' ara, seleb alja me nek gobdo lemok. 5:23 Neyung bedya ban 
unumoknya nera, nim adya neyung bek giblemak sok, ono' alja me nek 
giblenoka' aboka umok. Wera anasa, heknedya alja me nek 
gibnenggulumla dara, wera al bokol yeilimoknya bek gibnenggulumla. 
5:24 Nadya ban lelemna' ara dib lebsin, heknedya nadya lelemna yub ek pe 
keboka neyung be na bokol yeilinyoknya bek dib senewalya dara, alda 
seleb embenga' una' ara, alak dib uboka, alda seleb somokna' damok ab 
ara, embenga' una' ak sam yibilimoka' anasa, eimik alak Imik Neyung adya 
igina yaka' boyiwanggunusil. 5:25 Ugunda ban nadya lebsina' anyek dib 
senewanalum, seleb somogorob nim era, Imik Neyung bedya alja me 
nedya yuba keboka embenga' buknemak salek era, eimik yanamla' hnon, 
weneba seleb yeiniboka ulumla amna ara, ugunda dib senewanalum. 5:26 
Neyung bera nim embenga' una' damok gaknya ulumla sok, ono' al adya 
alja me nek nim embenga' una' gaknya dangiyimok. 5:27 Dara, alja me 
nera nimi diba' me ulumla' anasa, alja neyung bedya alak nimi yana lelesima' 
ara seleb elegemok. 5:28 Dara ban lelesin anyek, hyak lok ganya 
bobnenggunulum. Fimik yanamla sum enyek, seleb somogorob nimi nidya' 
ara Imik Neyung bedya me nedya yuba kebyja dara, dibsik oulyang ak ab 
ara, embenga' suboka buknemak. 5:29 Dara, seleb somogorob nim era, sik 
dibsika' ak ab embenga' suboka buknemak dara, pe unulumek bok 
somogorob nim era, embenga' ulunoka' aboka subnemak. Bok, malya 
ulumeka' ara somogorob nim era, igina dobnoba' aboka subnemak," hyok. 
5:30 "Nara yoka'-yoka' nidya' ara, nadya ok salya' ganya doboka 
ununggulumna. Nadya' neyung bedya anyek unuwalom alamla' anyek, 
sunuwoka yana lelelesin. Nabeyok ganya doboka ununggulumna' anasa, 
wera neyung be na bokol yeilinyoknya bedya unuwolul senelamla anyek 


unulamna anasa, nadya anyek yana lelewan alamna ara, muna' dib 
unulamla. 5:31 Nabeyok ganya doboka, nasamba geklewoka yuba 
leldalasinya dara, wera ugunda nak dib senewanggununesom. 5:32 Bok, 
ono' ben hnon jok nasamba hnon geklewoka yuba lelemla. Dara, alja 
lelemla yub era dib lelemla ara, nara ella ulumna. 5:33 Dara, ugunja seleb 
Yohanes Pembaptis bek, seleb nimi yuba kel bululum aboka bokol bililum 
dara, alja dib yuba seleb ugunuk leb elegesuk. 5:34 Bok, nara ban 
wenyhenya nera, nara nim adya yuba nasamba geklewoka lelenenok 
senenggulumna, alda ban wenyhenya' adya ugunuk blebsulula' aboka 
lelesin. 5:35 Yohanes Pembaptis bek, alda wesa' yebna' diba' ulumok. 
Dara alda yeblemok salek era, Ii hnonok perob senelum. 5:36 Bok nak 
geklewoka lelemla yub era, hnon senenggoma' ulumlakanya, Yohanes 
Pembaptis bera mek so lelenyok. Anasa wera, nadya wen heka' unulamna' 
ara, neyung be na bokol yeilinyoknya bedya unuwoka welelom aboka 
orugenyoka' anyek welemna' adya, wera nara aldib Imik Neyung bedya 
bokol yeilinyoka' anyek geklewoka lelenel. 5:37 Imik Neyung be na bokol 
yeilinyoknya beneba, alda nasamba geklewoka yuba lelemla. Bok, ugunda 
alja yuba kenggululumukanya, ono' alja nong hogung eneba meka' 
eilinggululum. 5:38 Ugunda alja bokol yeilimoknya bek dib 
senenggululuma' adya, alja yub era ugunja ganya lomok sam diba' yina' 
menggulusil. 5:39 Ugunja dara, Imik Neyung yuba momnya doboka' 
einiwoka ulumeibya adya embenga' una' dobnemab senewoka nauba 
einililum. Wera, ban bukuk sam anaba nasamba geklewoka yuba lelelabok, 
5:40 ugunda embenga' una' dobnob senewoka nak yanggana' lek 
senelelum. 5:41 Nara nim adya gigiwanenok senewoka hogunga bo 
enggulumna. 5:42 Bok, ugunuk ella ulusin. Ugunda Imik Neyung ak 
ugunja ganya edya wana' unggululum ara, nara ella ulusin. 5:43 Nara 
neyung bedya si pik moruwoka yasa bok, ugunja nak peroba' leboka doro 
dibninggunulum. Bok, yoknya bera alja si pik yalya dara, peroba' leboka 
doro dibnelum. 5:44 Ugunda Imik Neyung be hnonok ok ululanya bedya 
gigiwousulula' aboka ena' loboka, alda ugunuk nimi yok nim edya nuk 
gigilesinok senewoka hogunga bo elelum dara, hekadya ugunda dib 
senewanasom do?. 5:45 Ugunja dara, nadya neyung bedya saramek sam, 


aladya malya gebiyiwanesil senen ganya bonenggom mem. Ugunja dibnya 
senelelumnya Musa bedya malya gebiyiwanesil. 5:46 Musa bera alda 
nasamba geklewoka momnya domoka' anasa, ugunda Musa bedya 
momnya domok yub ek dib senemun dara, wera nak anaba dib 
senewananulum. 5:47 Bok, ugunda Musa bedya momnya dobok yub 
enebabya dib senenggululuma' anasa, wera heka' adya nadya ugunuk 
lelesina' ara dib senewanasom do?" hyok. 


6:1 Ban unumoka' seleb dara, Yesus ara ono' saaboka Galilea mek ara neik 
mek bok, Tiberias aboka si silimek mek gwanek sam eer bilimok. 6:2 
Yesus adya yoka'-yoka' lok so' bekna' nauba unuwoka nimi hwelesuka' 
anyek, eiyiboka nimi nauba dirigoka dobdongoro balamek. 6:3 Dara, mok 
soko meinik sam alja yuba doboka diriga ban nang eblaboka welewoka 
bukumek. 6:4 Wera ban salek era, Yahudi nang welena' orok roti gwaneng 
den salek perob sum oka dangamok. 6:5 Ban sum enyek ara sekoka 
gokgobok sam nidya' keeb ganagok dara, nimi nauba alak sam yalameka' 
e1yimok. Dara Pilipus bek, "Ban nimi gong danara dena' denok aboka, 
nunda har sam dena' dekel binimab do?" aboka heibok. 6:6 (Yesus ban 
Pilipus bek wenhyoka' ara, gwaneng dekoka ununa'ara Yesus orowek ella 
ulumok bok anasa, Pilipus benyek sene heka' hublul do? aboka lebok.) 6:7 
Dara, Pilipus bedya, "Roti gwaneng ara wala' linbadya rupiah wa weboka 
dekna' ara, ban nimi gong danera meka' dija' anaba ella' gigiwolula' goma'," 
aboka lebok. 6:8 Wera dara, ono' yok yuba doboka Yesus ak diriga 
balamoknya Simon Petrus alja wes Andreas bedya, 6:9 "Anyagan me hnon 
roti gwanenga lambadya, hadya' penya bomla bok, wera ban nimi gong 
mandebna' adya, nidya' gigiwolula' goma'," aboka lebok. 6:10 Dara, Yesus 
adya alja yuba doboka diriga ban nang ek, "Ban nimi nauba buknok aboka 
orugolulum," hyok. Dara, anyagan ara hola' nauba ulumoka' adya, nimi 
nidya' hola' dubuk bukumek bok, nengmab ok einimek ara denga salya' 
yuba' linbadya nang bukumek. 6:1 1 Nimi nidya' bukumeka' seleb dara, 
Yesus ara roti gwaneng doboka, Imik Neyung molowoka, nimi nidya' 
bukumek nang ak soboka bokoka elekdo yibilisuk. Anasonya neikik, 
hadya' anaba alja unu dena' nauba senemeka' sunuwoka elegesuk. 6:12 


Seleb pe debgogomek dara, Yesus adya alja diriga ban nang ek, "Ban 
nidya' sikna' ara meka' me anaba salya' bobogejjik aboka, neika' ak pe 
mamagolulum," hyok. 6:13 Dara sikda, nimi nauba lambadya roti 
gwaneng deregoka dara, boklomeknya nera serrem obadya mamagol 
bindrwoka deknemek. 6:14 Nimi nauba Yesus adya unumok anyek, hyak 
lokso unumok eiyimek dara, "Lok so bekna' ununumna' lebnelanya sokok 
an yanamla, youma' wenyalameka' ara wera alan," hyek. 6:15 Wenyaboka, 
sikda nimi gong dara, Yesus ak duka' lolowoka sikja senenggom dubnya 
sekiyiwanoba' aboka yanamaka' eiyimok dara, Yesus ara anyagan loboka 
albeyok gokoka meinik sam bilimok. 6:16 Ban sum enyek sin dangoka 
inilyabok dara, Yesus yuba doboka diriga ban nang era, Galilea mek 
gemek yingginiboka, 6:17 mek ekla' buna' ak bukumek. Dara, sikda 
Kapernaum heik binoba' aboka garal balamek. Ban salek era seleb inimok 
bok, Yesus ara sik dam ak berra yanggumok. 6:18 Dara balamek bok, 
senenggom kabo' doroklomok bok adya, mek yakna' neboka eillilimok. 
6:19 Sikda hyak mok mek hnoumunga ono' pukgiga balamek jok, saaboka 
keemek enyek, Yesus ara mek dub pik yan inibgiga mek ekla buna' berem 
yalamoka' eryimek. Dara, sikda hyak ganya loka dasuk. 6:20 Bok, Yesus 
ara sikenek, "Nera na anasa, ugunda lok ganya bonggom mem," hyok. 
6:21 Dara, alja yuba doboka diriga ban nang edya perob aboka Yesus ak 
mek ekla buna' ak yalom aboka unul yabek sab-sab, sikja mek ekla buna' 
era seleb mek gemek lanal bilimok. 6:22 Ampum so maboka gwelegok 
dara, or anyagan anam ulumek nim ara, mek ekla buna' ara hnonok ulumok 
bok, Yesus ara buknenggumookanya, alja yuba doboka diriga ban nang ok 
bukoka seleb bilimeka' eryimek. 6:23 Bok, ono' yok mek ekla buna' hnon 
Tiberias heikek ab yeiniboka Yesus gwanenga soboka Imik Neyung ak 
molomok enyek demek oulyang berem mal yalamek. 6:24 Dara nera, 
Yesus ab alja yuba doboka diriga ban nang ab, anyagan una' eibnenggumek 
dara, nimi nauba ara mek ekla buna' bukoka, Yesus ak ebgiga Kapernaum 
heikek bilimek. 6:25 Dara sikda nimi gong dara, eer bindiwoka Yesus ara 
mek gemek ok an ulumoka' eiyimek dara alak, "Neklesilimnya o, anda hek 
sum ek anyagan yeilimom do?" aboka heibek. 6:26 Yesus adya sikenek, 
"Nara ugunuk dib lebsin, ugunda nak elenulumnya nenera, nadya 


yoka'-yoka' lok so' ak unulamna' anyek eiyiboka dib seneluma' adya goma'. 
Ugunda gwaneng deregoka pe demab senelumukanya, nak ebgiga 
yalanulum. 6:27 Anasa wera, ugunda blolomla songa lelemla gwaneng 
emba yeiriwoka wenggom mem. Nimi nonga ganya embenga' nenelesil 
gwaneng enesa, yeiriwoka welelulum. Ban gwaneng era nimi diba' me 
adya eleganesil. Alja neyung bedya pe unulamna aboka alak bekna' 
beiyimok anasa, alja ugunuk eleganesil," hyok. 6:28 Dara sikja Yesus ak, 
"Wera Imik Neyung adya senelelanya nenyek webnoba' aboka, heka' ak 
unuwanamab do?" hyek. 6:29 Dara, Yesus adya sikenek ara, "Imik 
Neyung adya ugunuk unuwaneseng senelamla' ara, alja bokol yeilimoknya 
bek dib senewoka doloseng senelamla," hyok. 6:30 Dara sikja, "Wera 
neyung o, nunda anak dib senewagenoba' aboka, hek lok so' una' nu 
hogung ek unuwanalam do? 6:31 Nunja neyung yabo Kanaan heik 
balamek sum era, mok dum-duma' gwanenga delemek, Nera Imik Neyung 
adya imik heikek ab, gwaneng eleklesuk aboka, momnya dobek sok, 
delemek," hyek. 6:32 Dara Yesus adya sikenek, "Nara ugunuk dib lebsin, 
Musa bedya imik heikek ab gwaneng eleganggusuk. Bok, nadya' neyung 
bedya embenga' un gwaneng diba' imik heikek ab eleklesil. 6:33 Imik 
Neyung adya eleklesil gwaneng diba' ara, mik heik ab yeiniboka soko nim 
ek embenga' una' eleklesilnya bera alan," hyok. 6:34 Dara, sikja Yesus ak, 
"Neyung o, ban roti gwaneng era, nuk soba' eleklesilom," hyek. 6:35 
Yesus adya sikenek, "Na nong anyek nim embenga' ul eleksin gwaneng era 
alan. Heknedya nak yanamla dara, alda gwaneng oka soba' 
unggulumnamla. Ono' heknedya nak dib senewanenel dara, alda mek ok 
unggulumnamla. 6:36 Bok, nara ugunuk seleb wenyasisa sok, ugunda nak 
okoka nong eillilinuluma' anababya, ugunda nak dib senenggulunulum. 
6:37 Nidya' Imik Neyung adya eleklenel nim era nak yanamak dara, 
bindowoululum aboka wekdo boboganggunusin. 6:38 Anasa, nara Imik 
Neyung heik ab yinggilimsa' ara, nadya ganya doboka yoka'-yoka' 
unulununa' aboka yanggumsa bok, na bokol yeilinyoknya unuwosulul 
senelamla' anyek, unulununa' aboka yeilimsa. 6:39 Na muk heikek ab 
bokol yeilinyoknya bedya dara, nak seimilenela ara, alja nak eleklenelnya 
nera, ben hnonok sirik anababya weiminggoka dengana' ara mem. Anasa, 


alda nidya' gobdo sidya' daknamla sum era, embenga' bukiyiwosulul, 
senelenel. 6:40 Anasa wera, nadya' neyung bedya alja orowek senelamla' 
ara, nak heng eiyiboka dib senelemak nimi nidya' ara, dib ulmoubna' ganya 
dobnamak senelamla. Dara, sidya' daknamla sum era, nara sikenek 
embenga' bukoka sekiyiwanesin," hyok. 6:41 "Nara imik heikek ab 
yinggilimsa embenga' una' gwaneng era nara alan," hyok. Anasa, sikda 
Yahudi nang alak wab einimek. 6:42 Dara sikja, "Al nong ara Yesus, alja' 
neyung bera Yusuf. Alja' genonga neyung ara nunda seleb ella ulumab bok, 
hekasa nara imik heikek ab yeilimsa alamla do?" alamek. 6:43 Anasa, 
Yesus adya sikenek, "Ugunda nak waboka lenenggom mem. 6:44 Nimi 
ben hnonok anaba nak bokol yeilinyoknya bedya, glina' orok dara, nak 
yanggunumso bok, sidya' daknamla sum era, nak yanalanya bera embenga' 
bukoka sekiyiwanamna. 6:45 Ununumna' lelemek nang bukuk ara, sikda 
nimi nidya' ara, Imik Neyung adya eimik wenewanesil, aboka momnya 
domek. Anasa, heknedya Imik Neyung bek pe keboka, alak ab dolomla 
dara, alda nak or yanenel. 6:46 Ban wenyhenya nera, nim adya hnon Imik 
Neyung ara laga eiyirob ak lebnenggubna. Alja bokol yeilimoknya be 
hnonok seleb neyung bera heng adya okoka eibok. 6:47 Nara ugunuk dib 
lebsin, dib senewoka dololenya bera, seleb dib ulmoubna' ganya, alja ganya 
lomok ulumla," hyok. 6:48 "Nara nim embenga' una' eleklesin gwaneng 
era alan. 6:49 Ugunja neyung yab hola' seknenggulumok sokok, Kanaan 
heikek Mesir ab balamek sum enyek, mok dum-duma' gwaneng delemek 
bok, somogomek. 6:50 Bok, wen lelemna' ara, muk heikek ab yinggilimok 
gwaneng enyek, delemejja nim era, somoganggunumak. 6:51 Imik heikek 
ab embenga' una' gwaneng yinggyuka' ara, na nong ulumna. Anasa, 
heknedya ban gwanenga delenya bera, hyak sob-soba' or ulmoublumnamla. 
Ban gwaneng era nadya nong ek lemna. Nadya nong ek, ban soko nim 
emba, nim embenga' ulunoka' aboka, eleganamna' ak lemna," hyok. 6:52 
Yahudi nang era, Yesus adya ban wenyalamok yuba kemek dara, sik 
moumen yu ganya boboka nauba wabdangoka lelemekja, "Ban benera alja 
nong soub enyek nuk denoka' aboka heka' huboka eleganesil do?" alamek. 
6:53 Wenyek Yesus adya sikenek ara, "Ugunuk hyak dib lebsin, ugunda 
Imik Neyung adya bokol yeilimoknya bedya alja' nong soub ab, alja eneng 


eb, denggulumnulum dara, embenga' una' ugunja' nong lomok sam 
unggulumnesil. 6:54 Heknedya nadya nong soub ab, nadya eneng eb, 
delenya bera, embenga' una' seleb ulumlakanya, sidya' daknamla sum era 
alak nadya bukoka sekiyiwanamna. 6:55 Nadya nong soub ara, hyak 
gwaneng nong diba' ulumla, nadya eneng era, den mek diba' ulumla. 6:56 
Heknedya nadya nong soub eb, nadya eneng eb, delemlya dara, alda nadya' 
nong lomok sam ulumnamlakanya, nababya alja nong lomok ulumnamna," 
hyok. 6:57 "Nadya' neyung be embenga' ululanya bedya nak bokol 
yeilinyok dara, nababya al adya ok ulumna. Anasonya neikik, heknedya 
nadya nong ak delenya bera, nadya nong adya ok ulumnamla. 6:58 Dara, 
imik heikek ab uboka sokok yinggilimok gwaneng ban e. Ban gwaneng ara 
ugunja neyung yab edya Kanaan heikek balamek sum delemek gwaneng 
anaso goma'. Sikda seleb demek dara, nidya' somogek bok, heknedya ban 
lemna gwaneng denelanya bera, alda hyak diba' ulmoublumnamla," hyok. 
6:59 Yesus adya ban nidya' leboka' ara, Kapernaum heikek Yahudi nim 
edya yuba don ek ab yuba lelesuk sum enyek lebok. 6:60 Yesus adya, ban 
yuba nauba neklesuk sum enyek, alja lelemok yuba dobdongoro balamek 
nang era, "Ban lelesil yub enera hyak gasa nong anasa, heknedya keboka 
dobnamso' ak lelemla do?" wenyalamek. 6:61 Yesus ara, alak yuba doro 
diriga ban nang era waldalameka' ara ganya lomok eiyisuukanya, alja dara, 
"Ban yub enedya ugunja ganya dangawom-dangawom aldalalum de? 6:62 
Wera nimi diba' me nera onsok saaboka youma' ulumsa' ak welewanya' 
eibmun bok dara, heka' hubnalum do? 6:63 Embenga' ulmoubna' diba' ara 
Imik Neyung Geisinya adya eleklesil. Nimi nonga migib ara nera salya' 
nong anasa, nadya ugunuk lelesin yub era, ganya ak anasa, sikda embenga' 
ulumak. 6:64 Bok ugun gangganek an, nimi hnon dib senenggululum," 
hyok. Ban wenhyoka' ara, hek nang dib senewanggunumaka' hnon, al nong 
ak obnelum aboka yuba dil binimoknya benyek hnon, orowek ella 
ulumoka' anasa, lebok. 6:65 Ono' Yesus adya moruwoka, "Nimi ben 
hnonok sirik anababya, nadya' neyung bedya unuwolula' aboka 
aranggululenya bera, nak sam yanggunumla, amsa' ara, hnon dib 
senenggululuma' anasa lemsa," hyok. 6:66 Ban wenhyok sum enyek 
moruwoka, alja lelemok yuba doro diriga ban nang nauba ara, losaaboka 


alak diriga banggulumek. 6:67 Dara, Yesus adya alja obadya diriga ban 
nang ek, "Ugumbabya hnon binimab senelelum de?" husuk. 6:68 Dara, 
Simon Petrus bedya Yesus ak, "Neyung o, nunda heknya ak binisibya do? 
Embenga' ulmoubna' yub ara anak danyek ulumla. 6:69 Anak danyek, Imik 
Neyung adya geisa' ak bokol yeilinjoknya ululama' ara, nunda dib 
senewoka ella ulunjab," hyok. 6:70 Danyek, Yesus sikenek, "Wei, ugunda 
obadya nang enera, nadya sekiyisisa' an anano? Bok, ugun gangganek ara, 
ben hnon bisa! me ulumla," hyok. 6:71 Ban wenhyoknya nera, Simon 
Iskariot bedya me Yudas bera, obadya nang ulumekyjok, al hnonok yuba dil 
binimoknya benesa lemok. 


7:1 Ban nidya' seleb unuwoka lebgogomok dara, Yahudi dub nang edya 
obnoba' aboka ulumeka' anasa, Yudea sokok yibinggunusinya senewoka, 
Galilea sokok sam uru yabalamok. 7:2 Ban salek enyek, Yahudi nang 
edya gal mekla' sangan sum perob sum oka dangamok. 7:3 Dara, Yesus 
ak alja weisa badya lebekja, "Anda yoka'-yoka' unulumen dara, anja yuba 
doboka diriga yalamak nang eillilinggenok bar aboka, anyagan Galilea 
sokok loboka, Yudea sokok binilam. 7:4 Nimi ben hnon alja lok so' 
unulamla' ara, laga senenggoma' nidya' oboka lelewolula' aboka dara, 
doknoboka gelelenga unuwanggunumso. Seleb unululama' anasa, nimi 
nidya' hogung ak amalesilom," wenhyek. 7:5 Alja weisab eneba, Yesus ak 
dib senewanggumekjok lemek. 7:6 Dara, Yesus adya sikenek, "Nasamba 
dara, unun salek anam bok, ugunsamba ununa' ara salya' ulumla. 7:7 Soko 
nim edya dara, ugunuk ara lek senenggulusak bok, nak dara, sikja 
unulumaka' anyek, malya' aboka pyaga' geblamna' anasa, sikda nak lek 
senelenyak. 7:8 Yahudi nang adya senenggoma' perob sum meewanamaka 
ak ara, or ugumbeyok bululum e. Nak ban salek era anam unggulumla' 
anasa, binggunumna," hyok. 7:9 Ban wenyamookanya, alda Galilea sokok 
sam or ulwenelemok. 7:10 Bok, alja weisab era seleb perob sum 
meewanoba' aboka Yerusalem heikek bilimek dara, ono' albabya eimik 
gelelinga aboka dobgiga nim eilina' oroka' anyek bilimok. 7:11 Dara, 
Yahudi nang era, senenggoma' memelemeka' ak sam Yesus yalamla gom 
aboka kemelemeekanya, alda hanyagar ulumla do? aboka hellisik. 7:12 


' 


Dara, ban perob sum enyek, Yesus amba o lomok yuba nauba saro 
yabalameekanya, hnon nim edya dara, "Alda perobnya," alamek. Bok ono' 
hnon nim edya dara, "Orok, alda nimi malya nenewoka sonda' amba 
bobnenewoka lelesilnya," alamek. 7:13 Bok, Yahudi dub nang enyek lok 
anasa, nimi ben hnonok adya' anaba, laga lebnenggumek. 7:14 Yahudi 
nang perob sum anam mamagemeka' hnoumung bok, Yesus ara Imik 
Neyung ek wekoka anyagan yuba leb einiwousuk. 7:15 Dara, Yesus adya 
lero neklesuk anyek eiyiboka, Yahudi nang ganya loka daboka lelemekja, 
"Alda sekolah dona' ara orok bok anasa, heka' adya ban anaso lero neklesil 
do?" alamek. 7:16 Anasa, Yesus adya sikenek lebokja, "Nadya neklesinya 
nenera, nadya goma'. Alda Neyung be na bokol yeilinyoknya bedya 
lenyoka' ak neklesin. 7:17 Imik Neyung senelamla' anyek, dib unuwonun 
senelelanya bera, nadya neklesina' anara, nadya ok ganya doboka salya' 
neklesin gom, Imik Neyung ak aba' ak neklesin gom ara ella danamla. 7:18 
Nimi be hnon alja neklesila' ara, alja ganya doboka sonda anasa, lelemla 
dara, alda yok nim edya nak gigilenenoka' aboka hogung bo amalamla 
bok, al bokol yeilinanya bek si imik dolula' aboka lelelanya bera, alda hyak 
dib ok ulumlakanya, alak ara sonda' yuba unuruwa' ara alak meka' 
unggulumla. 7:19 Musa bedya nim onggom, yoka' salya' ununggom aboka, 
Imik Neyung adya unuwanalum an yub era seleb ugunuk elegosuk. Bok, 
ugunuk dara, be hnon ban yub en keboka ununggulumla. Dara, hekasa nak 
obnenoba' aboka ulunulum do?" hyok. 7:20 Dara ban nimi nauba 
longomek nim edya alak, "Anda bisa' saleka lenggel de? Heknedya anak 
ara obgununa' ulunggela' anasa lelelam do?" hyek. 7:21 Dara, Yesus adya 
sikenek ara, "Nadya dara, lok so' ara seleb hnonok unuwasa dara, ugunda 
seleb eryiboka ganya loka dabsuk. 7:22 Bola' garelelulum aboka, Musa 
bedya yuba weboka elegosuka' anasa, Sabat mem sum bok, merewoka 
bola' garelelum. Dara, ban yub era Musa bedya gom, alda nunja' neyung 
yabo Musa be anam salek men youma' enyek orowek bola' garelemek. 
7:23 Ugunja ban unululumnya nedya, Musa bedya unuwanalum an yuba 
blekibyek aboka unululumjok, nak dara, nimi nong ak Sabat mem sum bok 
hwesinya nenyek, hekasa walanulum do? 7:24 Anasa, ugunda laga 
eillilumnya nenesa leboka, salya' yana lelena' ara loblulum. Alda 


domdigum pe yana lelelelulum," hyok. 7:25 Dara, Yesus adya nidya' ban 
wenyaboka neklesuk sum enyek, Yerusalem heik yoka' nim edya, "Yahudi 
dub nang edya obnoba' aboka elemaknya bera alan gom? 7:26 Wera 
kendululum, alda laga sekoka neklesil bok, nim yok nim edya yuba alak 
sal eleknenggulumak. Anasa, nunja Yahudi dub nang adya dara, Imik 
Neyung adya Kristus nimi blebsina' dubnya eleganesin amoknya bera alan, 
eiyimaka' anasa, lolomak gom? 7:27 Bok, Imik Neyung adya sokok nimi 
blebnamla aboka yanalanya Kristus ara, al yalya pik era, nim adya dara, 
ella danggunuseng bok, ban benyek dara, alja mok nunda seleb orowek 
ella ulumab." 7:28 Dara, Yesus ara Yerusalem Imik Neyung ek sam anam 
lelesuukanya, yuba senenggoma' bii aboka lelemokja, "Al dib, ugunja dara, 
nara ella ulunulum. Nara hekmok eba' ak yasa' ara ella ulunulum bok, nara 
yasa' ara nabeyok salya' ganya doboka yanggubsa. Bok, na bokol 
yanyoknya bera alda hyak dib nong ulumla. Ugunda alak elgom ululum 
bok, 7:29 nara alak ab bokol yanyoka' anasa, nara alak ella ulumna," hyok. 
7:30 Ban sum enyek Yesus ak Yahudi nang edya salawoka henga 
gobnoba' aboka ulumek bok, alja unun salek anam danggumoka' anasa, 
nimi soruk hnonok sirik anaba alak salawanggumek. 7:31 Bok, nimi nauba 
longomek nim era Yesus ak dib senewoka lelemekja, "Kristus adya nimi 
blebnesil aboka eimik eleganesilnya yalya dara, ban ben unulamla sok, 
yoka'-yoka' lok so' anyek bekna' diba' unuwanamla de?" hyek. 7:32 Parisi 
nang edya, nimi nauba Yesus ak migiboka yuba ngorokna' dero balameka' 
kemek dara, sikeneb, yuba wa gaka' dub nang eb dadya, Imik Neyung ek 
keeboka bo ulumek nang ek, salawoka henga goubol bululum aboka 
orugumek. 7:33 Danyek, Yesus adya lebokyja, "Nara sokok an 
ugunublaboka ulumnamab salek era, hyak mek ok ubla' anasa, ban nen 
seleb dara, na bokol yeilinyoknya bek saaboka binimna. 7:34 Nadya 
ulumnya' ak ara, ugunuk dara, yamenggom anasa, ugunda nak elemnelum 
bok, eibnenggununulum," hyok. 7:35 Dara, Yahudi nim sik moumen 
heibdangoka lelemekja, "Na binya' ak ara ugunda eiyiboka yanggunusom 
alasil dara, heka' huboka eibnenggunusibya' anasa lelemla do? Gom, 
Yahudi nim enyek, Yunani nim eblaboka mok sam soboka ulumak nim ek 
biniboka, Yunani nim ek neklesununa' aboka lelemla gom? 7:36 Ugunda 


nak elemnenulum bok, eibnenggununulum, ugunda na ulumnya' ak ara, 
yanggununulum alamla dara, hek damok enesa lelemla do?" aboka 
lelemek. 7:37 Yahudi nang edya perob sum sidya' longob dakamek sum 
enyek, Yesus ara sekoka bii aboka yuba nauba lelemokja, "Heknedya mek 
ok ublya dara, or nak an del youlul. 7:38 Imik Neyung yuba momnya 
doboka' ara, heknedya nak dib senewanenel dara, alja ganya lomok ab sam 
nim embenga' una' meka goblemnamla," hyok. 7:39 Yesus adya ban 
wenhyoknya nera, Imik Neyung adya' Geisinya benesa lemok. Ban salek 
era, Yesus si anam imik nenewanggumeka' anasa, Geisinya bera anam 
eleganggusukjok, Yesus alak dib senewanamak nim era Geisinya 
dobnamak aboka lelemok. 7:40 Ban wenyaboka Yesus adya yuba leboka 
neklesuk sum enyek, nimi darasam sik gangganek sam ab lelemekja, 
'"Senenggom ununumna' lesinya eimik yanamla alameknya bera alan e," 
alamek. 7:41 Bok, ono' yok mm edya lelemekya, "Soko mimi blebsina' 
dubnya Kristus bera alan," alamek. Bok hnon yok nim edya dara, 
lelemekyja, "Mab e, nimi blebsina' dubnya bera Galilea sokok aba' ara ura 
yalamso goma'. 7:42 Imik Neyung yuba momnya doboka' ara, soko nimi 
blebsina' dubnya Kristus bera, Daud nang yila' ak bok anasa, Daud ulumok 
heik Betlehem heik ab ara yanamla hyok," aboka lelemek. 7:43 Anya 
wenyaboka, nimi nauba Yesus amba ganggana' lolobdangoka obdanoba' 
ulumek. 7:44 Dara hnon nim edya, Yesus ak salawoka henga goubnoba' 
ulumekjok, ono' Yesus ak ara, soruka meka' bebeganggumek. 7:45 Ban 
sum enyek, nimi pika welesik nang edya, pik losaaboka yeilimek dara, 
Parisi dub nang eb, Yahudi yuba wa gaka' dub nang eb dadya, sikenek 
heibsika' ara, "Ugunda hekasa Yesus ak salawoka henga goubnenggulum 
do?" aboka heibsik. 7:46 Pikek welesik nang edya lelemekja, "Nimi soko 
nim era, ban benedya lelemla sok hyak lenggulumak," alamek. 7:47 Dara, 
Parisi nang edya pikek welemek nang ek ara, "Dara, ugumbabya hnon 
aladya gliboka bo balasil de? 7:48 Nimi hnon Yahudi dub nang ek ab hnon 
gom, Parisi dub nang ek ab hnon gom, Yesus ak dib senemek de? 7:49 
Bok, nimi nauba Musa bedya unuwanalum an yub ek elgom ulumak anasa, 
wera sikenek malya ullisina' ak ulusil," aboka wabsik. 7:50 Dara, 
Nikodemus bera, neikek hiboka yuba salameknya bok, al men Yesus ak 


bilimoknya bek adya sikenek lebokja, 7:51 "Nunja unuwanalum an yub ek 
ulumla' ara, ben hnonnya bek alja unulam so' anyek keboka eibnenggusibya 
bok dara, yana lelewanesibya de?" hyok. 7:52 Sikda alak, "Wei, ambabya 
Galilea mok ebnya de? Nidya' Imik Neyung buku sam lelewoka 
einiwanalamakanya, ununumna' lelelanya bera, Galilea mok eba' ara, 
yanggunumla' eibnelam," hyek. 7:53 Dara, sikda mdya' sikja ek byik. 


8:1 Bok, Yesus ak dara, Zaitun meinik sam bilimok. 8:2 Ono' Yesus 
maboka gwelegok dara, hyak luguna' nong enyek, Yerusalem heikek Imik 
Neyung ek yeilimok. Dara, nimi nauba al damak mamagal yeilimek dara, 
alda bukoka, ono' Imik Neyung yuba sikenek lelesuk. 8:3 Ban salek enyek, 
Yahudi yuba neksin nang eb, Parisi nang eb dara, malya umok gel gek 
bomeekanya, Yesus ak yeiniboka gel ak anda hnon laga seklom aboka 
orugomeekanya, 8:4 Yesus ak lelemekja, "Neklesilimnya o, ban gel gen 
era malya ul yabok enyek eiyimaka' anasa, bo yeilimab. 8:5 Dara, Musa 
bedya unuwanalum an yuba nuk lebsuka' ara, ono' ban anaso malya ubija 
geleb ara, girik adya salya' ololulum amok anasa, wenyek anja dara, heka' 
senelam do?" aboka heimek. 8:6 Ban nenera, Yesus adya dara hek hulul 
do aboka, alja wenyhelya' yub edya alak malya uyiwanoba' aboka sene 
heimek. Bok, Yesus sokok sam genib lobonggoka, soruk adya soko dubuk 
momnya dolomok. 8:7 Yahudi nang adya sene hek hulul do aboka Yesus 
ak saaboka heildibilloklemek dara, alda sekoka sikenek lebokja, "Wera or 
ugun gangganek sam ara, malya una' oroknya bedya, gel genyek, men girik 
adya doboka oblul," hyok. 8:8 Dara, Yesus ara onsok sokok genib 
lobonggoka soruk adya soko dubuk momnya dobok. 8:9 Yesus adya ban 
wenhyok yuba kemek dara, Yahudi nang era, nauba nang sok ab ara, mek 
nang ek moruwoka, hnonok-hnonok sen-senem aboka balameekanya, 
dengaboka, gel ab Yesus ab ok, anyagan lobsik. 8:10 Dara, Yesus ara 
sekoka gel genyek lebokja, "Genong o, sikda har sam byak do? Anak ben 
hnon ogena' orok de?" hyok. 8:11 Wera, gel genedya Yesus ak, "Neyung 
o, yo orok," hyok. Dara, Yesus adya malya umok gel gek lebokja, 
"Nababya obnenggununggena' anasa, amba or binilam bok, wenera malya 
una' pik ara hyak lobongganalam," hyok. 8:12 Dara ono', Yesus ara nim 


ek yuba lelesuk dara, lelesukja, "Nara sokok an dilina' ulumna e. Anasa, 
nak diriga yalanelnya bera, alda embenga' dilina' ak sam ulmorulumnamla, 
hyok. 8:13 Dara, Parisi nang adya Yesus ak lebekja, "Anja unululama' ak 
ara, an damnya bedya ok leldalalama' anasa, ban yuba dib 
senewanggunenjab," hyek. 8:14 Bok, Yesus adya Parisi nang ek lebokja, 
"Na yasa' ak ara, ono' saaboka binimna' ara, ella ulumna bok, ugunuk dara, 
hyak dib lelemna. 8:15 Ugunda nim adya unulumaknya nenesa sunuwoka 
yana lelelelum bok, nak dara, nimi hnonok sibin anaba yana kinggulusin. 
8:16 Dara ono' hnon, nabeyok unggulumna, Neyung be nak sokok bokol 
yeilinyoknya bera, nablaboka ulunama' anasa, nadya yuba lelel yabasinya 
dara, hyak bekna' dangalamla. 8:17 Musa bedya unuwanalum an yuba 
momnya doboka' ara, Nimi penya yuba lelerak dara, nera pero balamla, 
alamla. 8:18 Anasa, nadya unulamna' ak dara, nak hnon leldalamna. 
Neyung be, na sokok sam bokol yeilinyoknya bedya hnon nak lelenel," 
hyok. 8:19 Parisi nang edya alak, "Anja' neyung bera hanyagar ulumla 
do?" aboka heimek. Dara alja dara, "Nunda penya nidya' ugunja dara, 
elgom ulusulum. Ugunda nak ella ubnesom dara, wera nadya' neyung 
anaba ella ubnesom," hyok. 8:20 Yesus adya ban nidya' wenyaboka 
leboka' ara, Yerusalem heik Imik Neyung ek sam rupiah beillilimeka' ok 
berem sekoka lemok. Bok ban salek era, alak obnemek salek anam 
danggumoka' anasa, nimi hnon alak salawanggumek. 8:21 Dara ono' 
Yesus adya, hnon saaboka leboka' ara, "Nara binya dara, ugunda nak 
elemnenulum bok, ugunuk dara, ugunda malya ubgiga balamnelumukanya, 
somoklomnelum. Ugunda na binya' ak ara, ugunda yamenggom 
dangalemnesil," hyok. 8:22 Dara, Yahudi dub nang adya heibdangoka 
lelemekja, "Na binya' ak ara ugunda yamenggom alamla' anasa, al damnya 
obdanamla' ak lelemla de?" aboka lelemek. 8:23 Dara, ono' Yesus adya 
sikenek ara, "Ugunda sokok ab yeililum, nara imik ab yeilimsa. Ugunuk 
dara, anyagan sokoknya nek ululum, bok nak dara, anyagan sokoknya bek 
unggulumna. 8:24 Ban damok enesa leboka, ousa era, ugunda ugunja 
malya una' ak sam somoganalum abmeisina' ara, ban nenesa lebmesin. 
Nera aldib, ugunda nak, bera alan senewoka, dib senewoka 
dobnenggununulum dara, ugunja meneng malya una' lomok sam 


" 


somoganalum," hyok. 8:25 Dara Yahudi nang edya, "Wera anda ono' 
heknya do?" aboka heibek. Danyek Yesus adya sikenek lebsuka' ara, 
'"Soba' lelesin sok ok ulumna. 8:26 Nadya ok ganya doboka yuba nauba 
ugunuk nekoka yana lelewanasisinya. Bok, nak bokol yeilinyoknya bera 
dib nong ulumlakanya, alja anyek leblul senewoka neklenelnya nok sokok 
lelemna bar," hyok. 8:27 Dara Yahudi mm edya dara, Yesus bedya ban 
wenyaboka lelemla' ara, Imik Neyung amba lelemla senewoka ella 
danggumek. 8:28 Anasa wera, Yesus adya ono' sikenek ara, "Ugunda Imik 
Neyung adya bokol yeilimoknya nimi diba' me, imik beibnelum sum enyek, 
nara heknya ulumna' ara, ella danalum. Dara, ono' nadya yoka'-yoka' 
unulamna' ara alja ganya doboka ununggulumok, alda al bokol yeilimoknya 
bedya lelemoka' ok sunuwoka lelemoka' ara, ella danalum. 8:29 Neyung 
be sokok sam bokol yeilinyoknya bera, nablaboka soba' neikik ulunam. 
Nara alja ganya perob senelamna' anyek, soba' unulamna' anasa, alda nak 
lo banggulunel," hyok. 8:30 Yesus adya ban nidya' wenyalamok sum 
enyek, nimi nauba alak dib senewoka domek. 8:31 Dara, ono' Yesus adya 
Yahudi nang alak dib senemek nang ek lebokja, "Ugunda nadya lelesin yub 
ek salabmoubmun dara, aldib, ugunda nak diriga yalalum nim ulumnulum. 
8:32 Ban nenyek dib unulumun dara, aldib ugunda hekab-hekab dib 
ulumla' ara ella danalumukanya, ban dib una' enedya ugunuk gobdo lob 
lobnesil," hyok. 8:33 Sikda alak, "Nunda Abraham nang yila' 
ulumabakanya, nunda yok nimi wa wen nimi dangana' orok anasa, anda 
hekasa ugunda yok blebdangoka seknelum alasilim do?" hyek. 8:34 Anasa 
Yesus adya leboka' ara, "Nara ugunuk hyak dib lebnesim, Heknedya malya 
ululanya bera, alda malya una' amba wa wenya ulumla. 8:35 Wa welemna 
nang era, wa welenanya bedya ek ara soba' ulmorunggulumla bok, alja me 
yoka' ak dara, alja ek ulmorulamla. 8:36 Anasa wera, Imik Neyung me 
adya ugunuk bleboka sekiyiwesilya dara, wera danyek ugunda aldib seleb 
blebiyiwosuk nimi dangoka ulumnalum," hyok. 8:37 Dara, ono' Yesus 
hnon leboka' ara, "Ugunda Abraham nang yila' ululuma' ara eillilisin bok, 
nadya yub enyek ugunja ganya lomok sam doboka beilina' orok bok adya, 
ugunda nak obnenoba' aboka ulunuluma' ara, nara ella ulumna. 8:38 Bok 
ugunuk dara, ugunja' neyung be yoka' adya lebnanya nok unululum. 


Neyung benya neika' ulunuma sum enyek eiyimsa' anyek, nara lelemna," 
hyok. 8:39 Dara, Yahudi nang lebekja, "Nunda neyung be yoka' ara 
Abraham ulumla," hyek. Dara, ono' Yesus adya sikenek lebsukja, "Ugunda 
Abraham nang yila' dib ulusom dara, alja pe unulumoka' anyek 
unulumnosoma'. 8:40) Nara Imik Neyung ak ab, dib yuba keboka neklesin 
bok, ugunda nak obnenoba' aboka dulunulum. Abraham bek dara, ban 
anaso unuwanggumok. 8:41 Ugunda ugunja' neyung be yoka'-yoka' 
unulamla' anyek unululum," hyok. Dara, sikja alak, "Nunda beiyik ab 
beryisin nimi goma'. Nunja' neyung be nong diba' ara al Imik Neyung 
hnonok ulumla," hyek. 8:42 Dara, Yesus adya Yahudi nang ek leboka' ara, 
"Imik Neyung ara ugunja neyung be yoka' ulumso dara, nara nabeyok 
ganya doboka salya' lelem sokok an yanggubsa bok, Imik Neyung adya 
bokol yeilinyok anasa, ugunda nak wana' ulumnesom. 8:43 Hekasa ugunja 
ganya lomok sam ara, nadya lelesin yub era ella unggululum do? Nadya 
lelesin yub ek dara, kebla henggonggom ululuma' adya ella unggululum. 
8:44 Ugunda bisa! dubnya bedya mab ululum. Ugunja' neyung Iblis dubnya 
bera hyak youma' ek moruwoka dib osina'anya ulumlakanya, alda hyak dib 
una' alak meka' unggulumla. Dib yub ak sam meka' uruma doboka neika' 
una' ara hyak unggulurak. Alda sonda' lena' hwam dubnya ulumlakanya, 
sonda' lelemla' ara aljinya nenesa, doumdigum dangalamla. 8:45 Bok nak 
dara, dib yub ek lelesin bok, ugunda nak dib senenggulunulum. 8:46 Ugun 
gangganek ab nimi ben hnonja nak sam anda malya ulum aboka bekna' laga 
aawaneneso de? Orok bok dara, dib nong yuba lelemna dara, ugunda 
hekasa nak dib senenggulunulum do? 8:47 Imik Neyung ak, al yalamak 
nim era Imik Neyung yuba perob aboka ganya gwelelek aboka dolomak 
bok, ugunda Imik Neyung mabo diba' unggululuma' adya, kenggululum," 
hyok. 8:48 Yahudi nang edya Yesus ak lebekja, "Imik Neyung yuba dona' 
elgom nang Samaria nimi bisa' gologoknya anjuba' ara, dib lenjuba do?" 
hyek. 8:49 Bok, Yesus adya sikenek, "Nara bisa' gologanenggom. Nara 
Imik Neyung bek imik nenelamna bok, ugunja danyek, nak derewoka 
walenulum. 8:50 Nara nadya ok ganya doboka nimi giblenoka' aboka imik 
neneldanggulumna. Bok Neyung bedya alja ganya doboka nak gibnoka' 
aboka memelenel. Alda dib yana lelenanya ulumla. 8:51 Nara ugunuk dib 


lebsin, nadya yub ek dib senewoka unululanya bera, alda somokna' hyak 
loboka ulmoublumnamla," hyok. 8:52 Dara Yahudi nang edya, "Nunja' 
neyung Abraham beb, yok-yok senenggom ununumna' lelemek nang 
enebabya, seleb somogek bok anasa, anja dara, nadya yub ek dib 
senewoka unululanya bera hyak dib somoganggunumla alama' adya, wera 
aldib anda bisa' gologonjoknya ululama' ella ulunjab. 8:53 Nunja' neyung 
Abraham beb, nidya' ununumna' lelemek nang era nidya' seleb somogomek 
bok lelelama' anasa, anda heknya do? Anda hyak senenggomnya bek 
ululam, Abraham bera meknya bek, anasa lelelam de?" hyek. 8:54 Dara 
Yesus adya sikenek lebsuka' ara, "Nara nim adya nak giblenenoka' aboka 
hogunga bo eldalasinya dara, dib danganggulumneneso. Bok nadya' 
neyung, ugumba nunja' neyung alalumnya, Imik Neyung bedya imik 
nenelenel. 8:55 Dara nera, Imik Neyung bek ara, ugunda elgom ululumjok, 
salya' lelem lelelum. Bok nak dara, alak seleb ella ulumna. Nadya Imik 
Neyung bek, nara alak elgom ulumna henesinya dara, ugun ululum sok, 
senenggom sonda'anya ulumnesinya. Bok, nara Imik Neyung bek ella 
ulumnakanya, alja yub ek dib senewoka unulamna. 8:56 Ugunja' neyung 
Abraham bera, nadya sum eimik yenewanamla' eibnamna' anyeka' aboka, 
alda hyak ei-ei ganya bolomok. Wera anasa, eimik seleb eibuk dara, hyak 
e1ya dabok," hyok. 8:57 Dara, Yahudi nang edya alak, "Bablong o, anda 
gibna' denga penya ubnenggulam bok, Abraham bek seleb heng eiyilum 
de?" hyek. 8:58 Dara, Yesus adya sikenek, "Ugunuk dib lebsin, Abraham 
bera anam unggulumok salek, nak men ulumsa," hyok. 8:59 Banyek 
kemek dara, alak obnoba' aboka girika dol yabek bok, Yesus ara 
dengaboka Imik Neyung ek sam ab loboka byuk. 


9:1 Dara, Yesus ara pikek sam yabalemookanya, naubenya bok beiyimek 
salek eba' ara henga luma yeilimoknya bek hnon eiyimok. 9:2 Dara, Yesus 
yuba doro diriga ban nang edya Yesus ak, "Neyung neklesilimnya o, ban 
nenera hekasa anam beibek salek eba' moruwoka henga lum ubmoruwok 
do? Nera damok ara alja malya una' edya gom, alja' genonga neyung adya 
sikja malya una' edya ubok gom?" aboka heibek. 9:3 Dara Yesus adya, 
"Anam beiyimek salek eba' henga lum ubmoruwoka alja malya ulumoka' 


amba, alja' genong alja' neyung adya malya ulurek amba goma'. Alda Imik 
Neyung migib adya welemla' laga dalya enyek nim eibnoka' aboka ubok. 
9:4 Guna' yanamla salek era wa webnamenggom anasa, yubyek dilina' ubla 
salek ok, na bokol yeilinyoknya bedya wa era yeiriwoka welemnemab. 9:5 
Bok, nak anam sokok ulumna salek enera, nara soko amba dilina' ulumna," 
hyok. 9:6 Yesus adya wenyaboka lebgogomok dara, gamala' sokok 
solowoka, gamala' ak an soruk adya sokok ninim-ninim amoka' seleb dara, 
henga lumnya bek alja heng ek sam ngikikookanya, 9:7 alak lebokja, 
"Siloam mek gwanek anja hogung enyek mek elegeldal bilom," hyok. 
(Siloam ara nunja yub era orugomoknya ulumla alamla). Henga lumnya 
bera bilimookanya, seleb mek elekdok dara, on pik saaboka heng eibgiga 
yalamok. 9:8 Bok, henga lumnya bedya e ok berem nim eb, al bulumoka' 
soba' eillilimek nim eb dadya, "Pikek sam soba' yoka'-yoka' mololdo 
bulumla' eillilimabnya bera alan gom?" alamek. 9:9 Dara, hnon nim edya 
dara, "Bera alan," alamek. Bok, ono' hnon nim edya lelemekja, "Yok nang 
bok, henga luma yoknya bedya hogung eneso ulumla' adya," alamek bok, 
henga luma yeilimoknya bedya lebokja, "Nara mololdo bulusinya bera alan 
merewan an," hyok. 9:10 "Dara, heka' hunggela' adya anja heng era luma 
dengaboka onsok eika' merewalam do?" aboka heibek. 9:11 Dara alja 
lebokja, "Yesus aboka si silimaknya bedya, soko anyek bena meewoka, 
nadya' heng ek ngiknelekanya, Siloam mek gwanek hwildal bilom aboka 
orugunel dara, nara Siloam mek gwanek hwil bilibman dara, nadya henga 
lum ara dengaboka merewan," hyok. 9:12 "Dara, bera hanyagar do?" 
aboka heibek bok, alja dara, "Nab elgom," hyok. 9:13 Dara, bera doboka 
bobek dara, Yahudi dub nang ek bo byik. 9:14 Yesus adya sokok gamala' 
solowoka bena niniwoka henga lumnya bedya henga gwelegoka hwemok 
sum era, Yahudi nang Sabat mem sum ek hwemok. 9:15 Wera ono' 
Yahudi nang edya, "Anda heka' hulama' adya anja heng ara merewoka 
kemelelam do?" aboka heimek. Dara, alja lebokja, "Ben hnonja ben anyek 
gamala' ablaboka niniwoka nadya' heng ek an nininelekanya, mek elegeldal 
bilom aboka oruganel enyek, mek elekdan dara, merewoka eiyimna," 
hyok. 9:16 Dara, Parisi nang hnon nang edya lelemekja, "Sabat mem sum 
bok alda wa welemla' anasa, alda Imik Neyung ak ab yanggubok," alamek. 


Bok, hnon nang edya danyek, "Malya una'anya bedya anaso lokso' anyek 
bekna' diba' unuwanamso' goma'," aboka nauba lelemeekanya, sik moumen 
ganggana' lololdalemek. 9:17 Dara, ono' heng luma yeilimoknya bek 
saaboka lebekja, "Anja henga seleb hwebgela' anasa, anja dara, heka' alak 
lebnelam do?" hyek. Dara, alja leboka' ara, "Alda ununumna' lena'anya 
ulumla," hyok. 9:18 Bok henga luma yeilimoknya bek, alda men danyek 
aldib luma yeilimok bok, wen era henga gwelegal aboka dib senena' 
loboka, henga lumnya alja' genong neyung ak yorurum aboka lebekgja, 9:19 
"Ban ara aldib ugunja henga luma umoka' ak beibdum me nera alan de? 
Dara ono' Hekasa wenyek dara, henga gwelegal do?" aboka heibsik. 9:20 
Dara, henga lumnya bedya alja genonga neyung adya lebdekja, "Aldib 
beiyinum sum enyek henga luma dookanya, alda nunja me yoka'," herek. 
9:21-22 Bok Yahudi nang edya, nimi nidya' ak lebekja, "Kristus ara nimi 
blebsina' dubnya al yabija nim era yuba dona' lobnamak," hyeka' anyek, lok 
ganya boreka' anasa, sik nang penya edya lebdekja, "Heka' humla' adya 
henga gwelegala' ara numba elgom ono' heknedya umla ek meremla' ara 
nunda elgom anasa, alda seleb nauba neboka' anasa, nara ban adya henga 
luma denganel henelula' aboka alak heiblulum." 9:23 Yahudi nang edya 
malya nenewanasab aboka lebeka' anyek lok anasa, alja' genonga neyung 
adya, "Alda seleb nauba newoka' anasa, alak heiblulum," herek. 9:24 
Dara, ono' henga luma yeilimoknya bek yalom aboka youbomek dara, 
"Ban ununggelnya benyek malya una'anya ulumla, ella ulumaba' anasa, 
henga luma denganggela' anyek, anadya unel aboka Imik Neyung si ok 
giblom," hyek. 9:25 Wera, henga lumnya bedya sikenek lebsuka' ara, 
"Nak hwenelnya bera, alda malya una'anya gom, perobnya gom ara, nara 
elgom. Hnonok ella ubna' ara, youma' dara henga luma ulunyok bok, sum 
enyek merewana' ok ella ubna," hyok. 9:26 Bok, ono' Yahudi nang edya 
saaboka heibeka' ara, "Heka' anak unuwagel do? Ono' anja dara, heka' 
huboka henga gwelegoka eiyilam do?" aboka heibek. 9:27 Dara, sikenek 
lebsuka', "Nara ugunuk seleb saaboka li penya neksin bok anasa, ugunda 
alja diriga ban nanga danoba' aboka lelelum gom? Hekasa soba' saaboka 
heilmulum do?" aboka lebok. 9:28 Dara, henga luma umok bok 
meremoknya bek waboka lebekyja, "Anak danyek Yesus bedya yuba donya 


bok, nunda Musa bedya yuba don nang ulumab. 9:29 Nunda Musa benyek 
Imik Neyung yub adya alak yuba salamoka' ella ulumab bok, anja 
lelelamnya bera hanyagarab yoka' anaba numba elgom ulumab," hyek. 
9:30 Alda wenhyoka' ara, "Wera loka dabnel! Nak seleb henga lum sirika' 
nong bok hwebnel enyek gwelegoka eibnabok, ugunda al yok pik elgom 
ululuma' anasa, loka dabnel. 9:31 Imik Neyung ara malya una' nim edya 
molona' kenggulusil bok, alda pe uboka alja senelamla' ok unulumak nim 
enyek sikja molona' kelesil. 9:32 Youma' ek moruwoka wene salek enera, 
me beillilamna sum ek ab henga luma unanya bera, nim adya heng 
gwelegiyimek ana' ara kenggulumak. 9:33 Nak hwebnelnya bera, Imik 
Neyung ak ab yanggumso dara, alda yoka'-yoka' unuwanggunumso," hyok. 
9:34 Dara, Yahudi nang edya alak lebekja, "Anda hyak beiyik ab 
beibjeknya bok anasa, anja nuk neklesilima' de? bilom," aboka yakek. 9:35 
Yesus ara alja henga lumnya bok hwemoknya bera, Yahudi nang edya 
alak yakeka' kebok dara, alak eiyiboka lebokyja, "Anda nimi diba' me nek 
dib senelelam gom orok gom?" aboka heibok. 9:36 Bok ono! hwemoknya 
bedya Yesus ak lebokyja, "Wenelesilimnya o, nera heknya ek lelam do? 
Nara alak dib senewonuna' aboka neknelom," hyok. 9:37 Dara Yesus adya 
lebokja, "Bera al anab neika' wen an yuba salarum an, seleb heng eiyilam 
an," hyok. 9:38 Dara, henga luma bok meremoknya bedya, 
"Wenelesilimnya o, nara dib senewan," wenyaboka Yesus ak koma 
lumugoka gimok. 9:39 Dara, Yesus adya, "Nara sokok an yeilimsa' ara, 
pe yana lelewoka unululanya nenyek, henga lumnya nenyek, henga 
gwelegoka eillilimnemak bok, heng eika'anya nera luma yalalula' aboka 
yeilimsa," hyok. 9:40 Hnon neika' ulumek Parisi nang edya ban leboka' 
kebek dara sikja, "Dara, ban wenyalalama' anasa, numbabya heng ubsuk 
de?" hyek. 9:41 Yesus ara sikenek, "Ugunda henga lum diba' ulusom dara, 
ugunuk ara malya una' nang henggunusisinya. Bok, heng larawoka 
eillilimab alaluma' adya, malya una' lomok anam ululum," hyok. 


10:1 "Nara ugunuk dib lebsin, Nimi ben hnon, domba pama pik yoka' ak 
wekna' loboka yok pik gelelenga meknewoka weklelanya bera, alda hoka' 
donanya ulumla. 10:2 Anasa wera, domba pam pik yoka' ak uboka 


weklelanya bera, pama beilinanya yoka' nongnya bera alan. 10:3 Pam leka' 
ak sam welelanya bedya dara, pama beiyek yibinoka' aboka pika bakna 
dara, pam ara damnya bedya yuba keboka, nidya' ella' gigiro si yok-yok 
silisin dara, beryik goboka mengelesil pika balamak. 10:4 Domba pama 
gong dara, nidya' seleb betyik sam bo goubsin dara, domba damnya bera 
mengewoka balamna dara, sikda alja yub orowek ella ulumaka' adya, 
keboka eimik diriga balamak. 10:5 Bok yok salya'anya bek dara, alja yuba 
sana' elgom adya, yoknya bedya youbol yabasuso dara, alak kena' loboka 
yeiri biniseng," hyok. 10:6 Dara, Yesus adya ban yuba sunuwoka lebsuk 
bok, sikja dara, damok ara anasa lemla senewoka ella danggumek. 10:7 
Dara, ono' hnon saaboka leboka' ara, "Nara ugunuk dib lebsin, Na nong 
anyek domba pam amba pik diba' ulumna. 10:8 Na pam damnya anam 
yanggunabok, yok nim enyek men yalameknya nera, hoka' dona' nang ek 
yalameekanya, sikja yuba sana' yok anasa, domba adya sikja yuba 
kenggulumek. 10:9 Nara pik nong diba' ulumna e. Heknedya pik diba' ak 
uboka weklelanya bera alak blebnamla. Dara, pik diba' pik bini yemi uboka 
perob dena' deregoka ulumnamla. 10:10 Hoka' dona' nimi yalamak dara, 
hoka' dobnun, nim obnun, malya uboka soldob menegonuna' aboka 
yalamak bok, nak dara, embenga' una' diba' elegoka, hyak nauba pe 
ulunoka' aboka yeilimsa," hyok. 10:11 "Nara domba pama pe beilinanya 
diba' ulumna e. Domba pama pe beilinanya dibnya bera, alja nong enyek 
pam amba somogamnya' anaba senelamla. 10:12 Bok, salya'anya rupiah 
deknenjaba' anasa, pama geregoka bo ululom ananya bera bo ulunabok, bei 
gama yanggana' eibna dara, nadya pam goma' senewoka, lok anasa pama 
loboka yeiri balamla. Dara, bei gam adya domba pama nidya' ara 
doluwoka ob menegoka yaklamla. 10:13 Salya'anya bera alda dekna' amba 
ganya hwiboka welemlakanya, domba pam ak ganya goluwoka bo 
unggulumla' adya, bei gam adya domba obnuna' aboka yanggan dara, alda 
lok anasa yeiri balamla. 10:14-15 Nara pe domba pama beilina' yoka' 
nongnya ulumna e. Neyung bedya nak ella ulunelekanya, nababya alak ella 
ulumna sok, anasonya neikik nababya nadya domba ak ella ulusin dara, 
sikda nak ono' ella ulunyak. Anasa, nara siksamba somogonun senelamna. 
10:16 Dara ono' nadya domba pam gong dara, yok leka' ak sam hnon 


ulumak. Sikbabya hnon anyagan bo yanasin. Dara, sikda hnon nadya yuba 
pe keboka, anyagan orowek men ulumak pam eb neika' ak hibnya dara, 
nadya yoka' pama hnonok, nak pama beilinanya hnonok danamla. 10:17 
Nadya nong anyek, saaboka dobnanabok, nim amba somoganesin 
senelamna' anasa, nadya' neyung nak wana' nauba ulunel. 10:18 Na nong 
ak dara, nadya ganya doboka or obnulum ana' orok bok dara, wera 
obnenggununeseng bok, nadya ganya doboka or ubnulum henesinya. 
Anasa, nara ganya doboka eleklesinya uboka, ono' saaboka onsok 
dona'anya ulumna. Ban wa nera Neyung bedya nak unu welelula' aboka 
elegenyok," hyok. 10:19 Yesus adya ban wenyaboka lebgiga balamok 
dara, Yahudi nang edya ono' nauba ganya bokdangoka ulumek. 10:20 
Nimi nauba wenyalameka' ara, "Ban wenyalalanya nera bisa' gologoka 
serema salalamla' anasa, hekasa ugunda alak kelelum do?" aboka lelemek. 
10:21 Bok ono' yok nang edya hnon lelemeka' ara, "Bisa' gologanggumna 
nang era yuba salamla' anasa, bisa' gologosonya bera henga lum nang ek 
henga gwelegoka hwebnamso de?" aboka lelemek. 10:22 Ban salek 
enyek, Yerusalem heikek Imik Neyung e meewoka pika bakameka' bekna' 
sum dangamok. An salek era saragena' li ulumok. 10:23 Dara, Yesus ara 
Imik Neyung ek Salomo bedya makoka somok e sindamak wekoka 
kemero yabalamok. 10:24 Ban sum enyek, Yahudi nang era Yesus ak 
aknel ganagal yeiniboka, "Anda nuk loba' nenelesilima' ara hek sum 
lobnesilim do?" aboka heibek. "Anasa wera, anda aldib Kristus nimi 
blebsina' dubnya ulumen bok dara, nara alan aldib ulumna aboka or laga 
poboka leblom," hyek. 10:25 Dara, Yesus adya sikenek lebsuka' ara, 
"Nara ugunuk seleb lebsisa bok, nak dib senenggulunulum. Nadya' neyung 
be si sibuka yoka'-yoka' lok so' unulamna' anadya, nak okoka bekna' laga 
lelesil. 10:26 Ugunda nadya pam unggululuma' adya, nak dib 
senenggulunulum. 10:27 Nadya pama yoka' ak dara, nara sikenek ella 
ulusinekanya, sikda nadya yuba keboka nak diriga yalanyak. 10:28 Nara 
sikenek soba' ulmorulunoka' aboka embenga' una' eleganesin dara, sikda 
hyak somoganggunumak. Nimi yok nim edya nadya soruk ak ab hyak 
bleboka dobnenggunusak. 10:29 Nadya' neyung bedya, sik nonga nak 
doboka elegenyoknya bera, yoka'-yoka' nidya' ara mek so bok, alda hyak 


senenggoma' imiknya ulumla' anasa, alja bo ulusila' anasa, alja soruk ak ab 
yoknya bedya bleboka dobnenggunusil. 10:30 Nab Neyung beb dara, 
hnonok ok ulunam," hyok. 10:31 Dara ono' saaboka Yahudi nang edya, 
Yesus ak girik adya doboka obnoba' aboka ulumek. 10:32 Bok ono' Yesus 
adya sikenek lebsuka' ara, "Nadya' neyung bek ab lanalamla una' enyek 
ugun hogung ak nauba unulusina' anasa, har nenyek malya unulamna' anasa 
girik adya obnenoba' aboka ulunulum do?" hyok. 10:33 Dara, Yahudi nang 
edya Yesus ak, "Anja pe unululam wa nenesa gom, alda an nong anyek 
nimi sirika' bok, nara Imik Neyung me aboka Imik Neyung ak malya 
nenelelama' anasa, girik adya obgenoba' aboka ulunjab," hyek. 10:34 Dara, 
Yesus adya sikenek, "Ugunja unuwanalum an yuba momnya doboka' ara, 
Imik Neyung adya, ugunda im nang ululum amok, aboka momnya dobok. 
10:35-36 Anasa, Imik Neyung yuba doboka unulumek nim ek, im nang 
aboka si sisuka' anasa, wera nadya Imik Neyung bedya me nera, nara an 
alamna dara, ugunda hekasa nak malya lelemla aboka, yana kilinulum do? 
Nera Imik Neyung adya orowek muna' geboka sokok an bokol 
yeilinyoknya ulunabok unulunulum. 10:37 Nadya' neyung bedya nak 
welelom aboka elegenyok wa nenyek unuwoka wena' orok dara, wera 
ugunda nak dib senenenggom mem. 10:38 Bok nadya dara, unuwoka 
welenabok, ugunja danyek nak dib senena' orok bok, nadya welemna wa 
nenyek keeboka dib senewolulum. Anadya wera, Neyung bera nadya nong 
lomok ulunelekanya, nara alja nong lomok ulumna' ara, ugunda ella 
danalum bar," hyok. 10:39 Dara, ono' saaboka Yahudi nang edya, Yesus 
ak salawoka heng goubnoba' aboka ul yabek bok, alda sikenek ab loboka 
yokok byuk. 10:40 Dara Yesus ara, Yohanes Pembaptis bedya nimi 
youma' meka dalasuka' ak, Yordan mek gemek eer sam biniboka ulumok. 
10:41 Dara, nimi nauba Yesus ak yalamek. Wera ono' sikja dara, 
"Yohanes Pembaptis bera alja dara, yoka'-yoka' hnon lok so bekna' diba' 
ununa' orok bok, alda yub adya ok benesemba nekoka unuwanamla 
alamoka' ara aldib lelemok," alamek. 10:42 Dara, anyagan ara nimi nauba 
Yesus ak dib senewoka dolomek. 


11:1 Betania heik nimi si Lazarus, alja weisabo si Maria geb, Marta geb, 


neika' ulumek. 1 1:2 Ban Maria gera, Wenelesilnya Yesus bek perob song 
meka yan ak ngikoka, alja hong adya lubumok gel ge ulumok. 11:3 Dara 
ban salek enyek, Lazarus bera seleb neikna' salawoka neiklemok. Dara, sik 
penya al hmal gelewa Maria Marta adya, Yesus ak anja nauba wana' 
ululamnya bera seleb neiklamla aboka yuba beiyirek. 11:4 Wera Yesus 
adya Lazarus be neiklamla an yuba kebok dara, "Ban neiklamla neikna' 
edya dara, somokna' damoka lanawanggunulabok, Imik Neyung si mik 
nenen damba ban unulamla' adya, al dam nang si imik nenewoka, ono' al 
neiknya Imik Neyung bedya alja me nedya si hnon imik nenewanoka' 
aboka ulumla," hyok. 11:5 Wera Yesus ara, Lazarus beb, alja hmal 
gelewa Maria geb, Marta geb danyek, sikenek hyak wana' nauba ulusuk. 
11:6 Bok Yesus ara, Lazarus be neiklamla an yuba seleb kebokjok, sene 
mandewoka al ulumok heikek li penya mamok. 11:7 Li penya maboka 
gwelegoka' seleb dara, Yesus alak diriga ban nang ek, "Nunda wen Yudea 
sokok sam ono' binimab," aboka orugusuk. 11:8 Bok, alak diriga ban nang 
edya dara, "Neklesilimnya o, eijanok Yahudi nang edya girik adya 
obgenoba' aboka ulunjongok sam ak anasa, anja dara or mok enyek an 
binob senelam de?" hyek. 11:9 Wenhyek bok, Yesus adya saaboka 
lebokja, "Li hnonok dara, dilina' ara obadya jam ulumla do? Wera anasa, 
ben hnon ara sokok dan dilina' ulumla' anyek, yubyek pe keeboka 
yabalamla dara, wera girik oluka diknenggunumla. 11:10 Bok, nimi ben 
hnon salya' nimnek yabalamla dara, alak dilina' unggulumla' anasa, yana 
girik oluka diknamla. 11:11 Yesus adya alak diriga ban nang ek ban seleb 
wenyabgogosuk dara, Wera nunja hem Lazarus bera hogunga mamla bok, 
gaaboka bukiyiwanamna' anasa, al ulumla' ak sam binimab," hyok. 11:12 
Bok alak diriga ban nang edya, "Wenelesilimnya o, Lazarus bera hogunga 
malamla dara, wera merewanamla," hyek. 11:13 Yesus adya lemoknya 
nera, Lazarus bera seleb somogomoknya nenesa lemok bok, alak diriga 
ban nang edya dara, or hogunga diba' mamla' ak lemla, senemek. 11:14 
Anasa wera, Yesus adya sikenek laga poboka, "Lazarus bera seleb 
somogok. 11:15 Bok, nak Lazarus be ulumla' ak sam unggulumsa' adya, 
e1ya dabnel. Wenyek dara, anadya ugunda dib senewanalum dara, 
pewanesila' anasa, eiya dabnel. Anasa, wen nunda alak binimab," hyok. 


11:16 Dara, Thomas yok si nera Didimus bedya, al kabo nang ek, "Nunda 
alab neika' somoganamaba' anasa, or Betania sam neika' binimab," hyok. 
11:17 Wera Yesus ara seleb Betania heikek byuk dara, Lazarus bera seleb 
li dombadya soko lomok mamoka' ak eiyimok. 11:18 Yerusalem heik ab 
ara, Betania heikek ban dara, mok gom, ok so hnonok jam anaso balamak. 
11:19 Wera sikja dong be Lazarus seleb somogomoka' anasa, Yahudi 
nanga nauba, Maria geb, Marta geb dak, sikja ek sam nimi saleka bul 
yeilimeekanya, ganya hek elekgiga yeilimek. 11:20 Marta gera Yesus 
yanggal an yuba seleb kebok dara, Yesus ak men pika dil byuk. Bok Maria 
gera or ek ulumok. 11:21 Dara, Marta gedya Yesus ak, "Wenelesilimnya 
o, anda anyagan ulusom dara, nadya' dong Lazarus bera 
somoganggunusobok, anak anyagan una' orok adya seleb somogok. 11:22 
Bok, wene salek enebabya, anja Imik Neyung ak anyek unuwalom aboka 
molowamen dara, ono' unuwananggela' ara, seleb ella ulumna," hyok. 
11:23 Dara, Yesus adya Marta gek, "Anja dong bera embenga' subnamla 
anya", hyok. 11:24 Dara, Marta gedya leboknya nera, "Sidya' daknamla 
sum, nim embenga' bukiyiwanasil sum, albabya embenga' suboka 
buknamla' ara, nara seleb ella ulumna," hyok. 11:25 Dara Yesus adya, 
"Nara nim embenga' bukullilisinya uboka, nim embenga' nenelesinya 
ulumna' anasa, heknedya nak dib senewoka dolonelnya bera, seleb 
somogamlya' anaba embenga' bukiyiwanammna. 11:26 Dara, heknedya 
embenga' uboka nak dib senelenelnya bera, eimik era hyak dib 
somoganggunumla. Nera anda ella uboka dib senelam de?" hyok. 11:27 
Dara, Marta gedya Yesus ak, "Wenelesilimnya o, nera nara dib senelamna. 
Anda aldib Imik Neyung bedya me ululamakanya, nimi blebsina' dubnya 
Kristus eimik sokok yanamla wenyameknya bera alan dib nong ululam," 
hyok. 11:28 Marta gedya Yesus ak ban seleb wenyabgogomok dara, 
saaboka bindiwoka Maria gek gelelenga lebenggemok, "Nimi neklesilnya 
bera anyagan seleb yalakanya, anak youlul aboka youbonggel," hyok. 
11:29 Anasa, Maria gera Yesus ara seleb nuk yal an yuba kebok dara, men 
sekoka Yesus ak berra byuk. 11:30 Ban salek era, Yesus ara Betania heik 
nongok ara, anam wekel yanggumok bok, heik berem Marta genya yuba 
salareka' ak sam anam ulumok. 11:31 Dara, Lazarus somogomoka' anasa, 


Yahudi nang nauba nimi saleka bukoka, engeb arawoka ul yeilimek nim 
edya dara, Maria genyek berra sekoka byuka' eryimek dara, alda nimi 
dilina' ak engel balamla senewoka, sikda alak eimik dobol bilimek. 11:32 
Maria gera seleb Yesus ulumoka' ak sam bilimok dara, Yesus yan damak 
koma lumugoka lebokja, "Wenelesilimnya o, anak anyagan ulusom dara, 
nadya' dong bera somoganggunusobok, wera anak orok adya seleb 
somogok," hyok. 11:33 Wera, Maria gera engel yabok dara, Yahudi nim 
eneba engel yabeka' anyek, Yesus ara eiyimok dara, Yesus anaba ganya 
gololong aboka umok. 11:34 Dara, Yesus adya ganya angwei senewoka 
sikenek lebsuka' ara, "Lazarus bera har sam diblum do?" aboka heibsuk. 
Dara sikja, "Wenelesilimnya o, banasam dibuba' anasa, anyagan uboka 
kemel yalom," hyek. 11:35 Dara, Yesus anaba engena' salamok. 11:36 
Yahudi nang edya, "Kendululum, Lazarus bek alda wana' nauba ulumla' 
ara alan," hyek. 11:37 Bok ono' yok nim edya dara, "Henga lum ulumla 
nang era hweleledyok dara, Lazarus bek ara somokna' loblula' aboka yoka' 
unumso do?" hyek. 11:38 Dara, Yesus ara ono' angwei senewoka, ganya 
nonga obdangoka, Lazarus be diyimek oulyang ak bilimok. Lazarus bera 
selenga' ak girik adya denewoka diyimek. 11:39 Yesus adya, "Diblum 
girik era demegolulum," hyok. Dara, Lazarus somogomoknya alja weis 
Maria gedya, Yesus ak, "Wenelesilimnya o, dibub salek era li dombadya 
maboka' anasa, songa lelemla bar," hyok. 11:40 Wera, Yesus adya Maria 
gek, "Nara anak seleb wenyanggena' ara, anda nak dib senewananelem 
dara, Imik Neyung adya' lok so' senenggoma' unuwanamla' ara eibnelam, 
wenyamna do?" hyok. 11:41 Dara, Lazarus diyimek girika jaboka laga 
beiyimek dara, Yesus adya imik keeb weininggoka, "Imik Neyung ak, 
anda nadya molona' kebnelema' anasa, perob aboka gibgen. 11:42 Nadya 
molona' soba' kelenelema' ara, seleb ella ulunadyok, anyagan nimi nauba 
ulumaknya nenesa, anja anyagan yoka' unuwamena' anyek eiyiboka, nak 
alda aldib Imik Neyung adya sokok bokol yeilimoknya dib senewananoka' 
aboka, or mololenggen," hyok. 11:43 Ban nen seleb wenyabgogomok 
dara, Yesus adya Lazarus soko lokomeknya bek, "Lazarus o, wera anda 
goboka yabalom," aboka bii aboka lelemok. 11:44 Dara, seleb 
somogomoknya Lazarus bera embenga' suboka lanabok. Alja hogung ab, 


nonga nidya', somogamna nimi waaboka dililimek boksom edya wamamek 
bok, suboka lanabok. Dara, Yesus adya, "Boksoma nidya' gwirrwomun 
dara, alda or yabalul," hyok. 11:45 Dara, Yahudi nimi nauba Maria gek 
nimi saleka bukoka ul yeilimek nim edya, Yesus adya ban unuwoka 
Lazarus bek embenga' suboka bukiyiwoka' ak eibek dara, alak dib 
senewoka domek. 11:46 Bok ono' Yahudi nimi darasam nim edya dara, 
Parisi nang ek Yesus adya unuwal aboka bo nekel bilimek. 11:47 Dara, 
Parisi nang eb, sikja Imik Neyung yuba wa gaka' dub nang eb adya, yuba 
sabnoba' aboka, mok soko dam nang ak molowoka, sikda nidya' eb 
bolobdangoka longowoka Yesus ara yoka'-yoka' hyak nauba lok so' ara 
bekna' diba' unulamla' anasa, nunda heka' hubnemab do aboka yuba 
salamek. 11:48 Nunda alak or unululul senewoka eil lolomeibya dara, nimi 
nidya' alak dib senewoka, ono' eimik era, Roma nang edya, nunja un mok 
soko alawanasaka' ak, alak eil lolomab aboka yuba salamek. 11:49 Ban 
salek, Yahudi nang yuba wa gaka' dubnya si Kayafas bedya, Yahudi nang 
ek lebokja, "Ugunda hyak elgom nang ululum. 11:50 Nunja soko malya 
uboka soldowoka denghelyek anasa, nenesa leboka nimi hnonok ara nimi 
nidya' amba lunuwoka somokna dara, ugunja dara, perob dolul 
senenggululum de?" hyok. 11:51 Nera Kayafas bedya ok ganya seiniwoka 
lebnenggumok. Alda ban salek yuba wa gaka' dubnya ulumok bok adya, 
eimik Yesus ara sikja soko amba somoganamoka' anasa, orowek 
ununumna' diba' men lemok. 11:52 Ban somoganamoknya nera, sik 
Yahudi nim emba ok lebnenggumok bok, nidya' Imik Neyung mabo 
bokgogoka ulumek nim enyek, bolowoka neika' ak nenewosulula' aboka 
somoganamoknya nenesa, ununumna' diba' lemok. 11:53 Dara, sum enyek 
aba' moruwoka, eiyiboka Yahudi dub nang edya, Yesus ak obnoba' aboka 
dulumek. 11:54 Anasa, Yesus ara Yahudi nang gangganek nimi hnoum 
uru yabana' loboka, alda Yudea sokok loboka, hola' sekna' orok sokok 
berem Efraim heikek biniboka, alak diriga ban nang eb neika' ulumek. 
11:55 Ban salek enyek, Yahudi nang edya perob sum era oka yenemoka' 
anasa, nimi nauba Yerusalem heikek biniboka, sikja nimiguma' mek 
elekdanoba' aboka, sikja heikek aba' ara balamek. 11:56 Dara, Yesus ara 
yalamla anya' senewoka, Imik Neyung e eremek sekoka, kemero 


yabalameekanya, sik moumen anaba, "Wei, ugunda heka' senelelum do? 
Nunja perob sum oka dal bok, Yesus anaba yanggunumla do?" aboka 
heibdangdo yabalamek. 11:57 Dara, al neik salek enyek, Parisi nang eb, 
yuba wa gaka' dub nang eb, yok nim ek ugunda Yesus ak eibmun dara, 
salawoka henga goubnemaba' anasa, wera an ulumla aboka nuk nekel 
yanasulum aboka, wenyab girigemek. 


12:1 Yahudi nim edya perob sum era li lambadya anam gweleganamla 
aboka ubek bok, Lazarus embenga' suboka bukiyimoknya bedya heikek, 
Yesus ara yeilimok. 12:2 Dara, anyagan Yesus amba masa youmek. 
Marta gera dena' boklomookanya, Lazarus bera Yesus ab neikik bukoka 
delerek. 12:3 Ban salek enyek, Maria gedya hyak perob gen-gen songa 
ngikildan meka doboka, Yesus alja yan sang ak ngikemookanya, ono' alja 
hong adya lubumok dara, sikja e nera neik mek song ok gee alamok. 12:4 
Bok, Yesus ab neika' yuba doro diriga bannya si Yudas Iskariot bera eimik 
era, Yesus ak oblulum aboka yuba dil binimoknya bedya lebokja, 12:5 
"Hekasa ban perob song mek era, yok nim ek rupiah dekoka, dobsibya 
rupiah era bona' garan ulumak nim ek eleganggunusibya do? Gibna' 
hnonok wa weboka dolomak rupiah eneso danamso bok," hyok. 12:6 
Yudas bedya wenhyoknya nera, alja bona' garan nim enyek, wana' uboka 
elegosununa' aboka lebnenggumok. Alda Yesus yuba doro diriga ban 
nanga rupiah beilina' ara alja bo uboka, hnon hoka' doboka delemoknya 
nenesa lemok. 12:7 Bok Yesus adya dara, "Nak oboka sokok loknenija 
sum enesa, bekna' diba' or nak unuwoulul bar, wenyanggom loblulum. 12:8 
Wera, bona' garan nim ek dara, ugun gangganek soba' ulumnemak bok, 
nak dara, ugunub soba' neika' unggulumnemaba' anasa, or unululul," hyok. 
12:9 Yahudi nang nauba adya, Yesus ara, wera Betania heik ulumla an 
yuba kemek dara, Yesus amba ok gom, aladya Lazarus embenga' suboka 
bukiyimoknya benesa hnon kendenoba' aboka bilimek. 12:10-11 Dara, 
alak embenga' sumoknya nenesa leboka, nimi nauba ara Yahudi nang yuba 
loboka, Yesus ak nauba dib senewoka yalameka' anasa, Yahudi Imik 
Neyung yuba wa gaka' dub nang edya, Yesus ab Lazarus beneba, nidya' 
neika' obnesab aboka, yuba salamek. Yuba 12:12 Yesus ara ampum so 


maboka gwelegok dara, nimi nauba Yahudi nim edya' perob sum anasa, 
yeilimek nim edya, Yesus ara heikek younuna' aboka wera pikek yanggal 
ana' kemek dara, 12:13 wera sikda nimi nauba yogul mekla' lebsalawoka 
Yesus ak etya hlaboka pika dil biniboka alak giboka wenyalamek, 
"Hosana! Wenelesilnya si amba yoknya, alak peroba' dangalalul! Israeli 
nimi dubnya bek peroba' dangalalul!" wenyaboka lelemek. 12:14 Dara, 
youma' ununumna' lelemek nang edya, al yanamla aboka momnya dobek 
yub enyek, gigiwoulul aboka, Yesus ara nim abaklesil pam, mek goubenya 
pam enyek, eiyimok dara, bukoka balamok. 12:15 Momnya dobek yub era 
an: "Wei, Sion heik nim o, ugunda lok ganya bonggom mem. Wera 
kendululum, anja dubnya bera mek goubenya keledai pam dubuk bukoka 
yanggal," alamek. 12:16 Yesus adya alak diriga ban nang era, anam salek 
era, ella danggumek bok, Yesus anyek seleb imik nenewok danyek, Imik 
Neyung yuba youma' momnya domeka' ara alsamba leboka' ak an, wen 
unulumek senewoka seinimek. 12:17 Ono', Yesus adya Lazarus bek 
goboka yalom amookanya, suboka embenga' bukiyimoka' ak nauba 
longowoka eiyimek nim edya dara, Yerusalem heikek alsamba nekoka 
yuba lero yabalamek. 12:18 Yoka'-yoka' lok so' bekna' diba' unululanya 
bera yalamla an yuba kemek dara, nimi nauba Yesus ak pika dibgiga el 
bilimek. 12:19 Dara, Parisi nang edya sik moumen, "Wera ugunda yoka' 
unuldalaluma' ara kendululum. Nimi soko nimi nidya' ara alak wekel 
yalamaka' ara eillililum," aldalamek. 12:20 Dara, Yerusalem heik Yahudi 
nim edya perob sum anasa, yuba longowanamab aboka balamek sum 
enyek, Yunani nimi hnon neika' makoka bilimek. 12:21 Dara, sikda 
Betsaida heikek Galilea sokok abnya Pilipus bek biniboka, "Neyung o, or 
senemen dara, nunda Yesus ab eibdeisibya senemaba' anasa yeilimab," 
hyek. 12:22 Dara wera, Pilipus bedya Andreas bek yuba bo bilimok dara, 
sikda neika' Yesus ak wenyal bilirek. 12:23 Dara Yesus hnon lebok, 
"Wera, nimi diba' me nak imik nenewanamak salek ara seleb oka dal. 
12:24 Nara ugunuk dib lebsin, gandum dok okoka sokok malyingginiboka 
blona' orok dara, wera doka hnon ulmoublumnamso bok, soko lomok 
bloblya dara, yok doka nauba mengewoka gong liklamla. 12:25 Heknedya 
alja nong una' ek wana' nauba uldalamla dara, eimik alja nong una' 


weiningdowanamla. Bok, heknedya meneng nong ek sokok an wana' 
uldanggulumla dara, eimik alak bo beryiboka pe ulmoublemnamla. 12:26 
Heknedya nak aralenelnya bera, or nak diriga yeiniboka, na ulumnya' ak 
anaba, alba anyagan ulumnamla. Nak arawoka welelanya bera, nadya' 
neyung bedya gigiwanamla. 12:27 Wenera nadya ganya soldob menegoka 
ubnela' anasa, wera heka' ak lebnamna do? Neyung o, nak wene salek or 
blebnelom henemna de? Orok, al nenesa unuwonuna' aboka yeilimsa," 
hyok. 12:28 Dara, Yesus ono' molowoka' ara, "Neyung, anja si nek imik 
nenelelom," hyok. Dara, imik ab yuba hnon doblinggoka lebokja, "Y ouma' 
hnon seleb imik nenewasebok, ono' hnon saaboka mik nenewanamna," 
hyok. 12:29 Yok nimi nauba anyagan seklemek nim edya dara, hnonda, 
"Liming gururu amla," alamek. Hnon yok nim edya dara, "Lero enedya 
yuba salamla," alamek. 12:30 Yesus adya sikenek, "Yala' keblumnya nera, 
nasamba ubnenggublabok, nera ugunsamba leboka ubla. 12:31 Wera, 
sokok an yana lelewanamla salek era, seleb yala' anasa, sikja dubnya bera 
eleboka boboganamla. 12:32 Bok nak dara, sokok anyek dara, imik 
nenewanelya dara, mimi nak gliboka eboka bo yanamna," hyok. 12:33 
Nera Yesus anyek heka' huboka somoganamna ella ulumoknya nenesa, 
sene orowek lel gogolomok. 12:34 Dara nimi nauba longomek nim edya 
Yesus ak lebekja, "Nunda Musa bedya unuwanalum an yuba kemouba' ara, 
nimi blebsina' dubnya Kristus bera sob-soba' ulmoublemnamla wenhyoka' 
ella ulumab bok anasa, nimi diba' me nek eimik imik nenewanamla alamla 
dara, nimi diba' me nera heknyek lelelam do?" hyek. 12:35 Dara, Yesus 
adya sikenek, "Mek anam ok dilina' ara ugun gangganek ulumnamla. 
Anasa, guna' adya ugunuk anam siklewanggusil salek, dilina' or ulumla 
wenyek, or yabalalulum. Heknedya guna' ak or anam yabalelanya bera, pik 
okoka binimna' ara elgom ulumla. 12:36 Ugunda dilma' mabo danalum 
aboka, dilina' ugun gangganek anam ulumla salek enyek, dilina' ak dib 
senewoululum," hyok. Yesus ara wenyabgogomoka' seleb dara, sik 
gangganek loboka, yokok sam doknol bilimok. 12:37 Yesus adya nimi 
hogung ak yoka'-yoka' hyak lok so' unulumok bok, sikda alak dib 
senenggulumek. 12:38 Yahudi nim edya Yesus ak dib senenggulumeka' 
damok era, Imik Neyung yub orowek ununumna' lelemoknya Yesaya 


bedya momnya doboka' anyek gigiwolula' aboka, unumek. Momnya 
domok yub era, "Wenelesilimnya o, nunja lelemab yub era, heknedya dib 
senemla do? Hnon Imik Neyung migib ara heknyek laga amamla do?" 
aboka dobok. 12:39 Yesaya bedya ununumna' lelemok sok anasa, Yahudi 
nim edya Yesus ak dib senenggulumek. Yesaya yokok sam lemok ara ban: 
12:40 "Dara, heng adya pe eibijek, ganya adya pe seimweijek aboka, Imik 
Neyung adya sikja henga luma neneiyisuk, ono' ganya su kiyiwousuk. 
Sikda pe eryiboka pe seiniwoka ganya dangawerjekanya, meiriyiweisinyek 
aboka umsa," alamla. 12:41 Yesus ak imik nenemoka' anyek eiyiboka, 
Yesaya ara Yesus amba yuba lelemookanya, ban nidya' ara men lelemok. 
12:42 Bok, Yahudi dub nang edya, mimi nauba darasam Yesus ak dib 
senewoka dolomek. Bok, Parisi nang edya, Yahudi nang Imik Neyung 
gibna' ek wekna' mem hisijek aboka, lok anasa, Yesus ak dib senelemab 
ana' ara doknowoka lolomek. 12:43 Ban unulumeka' damok ara, Imik 
Neyung adya nuk perob senesin danagom, nim adya danyek nauba 
gigilesinok senewoka ulumek. 12:44 Dara, ono! Yesus adya laga sekoka 
bii aboka, "Heknedya nak dib senelenel dara, alda nak ok dib 
senenggulunel bok, nak sokok bokol yeilinyoknya bek dib senelamla. 
12:45 Wera anasa, heknedya nak heng eilinel dara, alda seleb nak bokol 
yellinyoknya bek eillilamla. 12:46 Nak dib senelenyja nim era, guna' lomok 
ulumerjek aboka, nara imik aba' ara sokok an dilina'anya yeilimsa. 12:47 
Nara sokok an yana lelelesununa' aboka yanggumsa, soko nimi blebsununa' 
aboka yeilimsa' anasa, nimi ben hnon heknedya nadya yuba keleladyok pe 
ununggulumla dara, nara alak yana lelewanggunumna. 12:48 Heknedya 
nak lek senewoka lolonelekanya, nadya yub ek dib dona' lolomla dara, alak 
yana lelewanalanya bera seleb orowek ulumla. Nera nadya lemsa yub edya 
sidya' daknamla sum eimik alak yana lelewanamla. 12:49 Yuba lelemna' 
ara, nadya ok ganya seiniwoka lenggulumna. Bok neyung be na sokok 
bokol yeilinyoknya bedya, anyek wenyhenelam aboka orugonyoka' anyek 
lelesin. 12:50 Imik Neyung bedya oruklesila' ara, embenga' una' eleklesila' 
ara, nara ella ulumna. Anasa, heka' ak nadya lelemna' ara, neyung bedya 
anyek leb elegeisilom alamla' anyek ok lelemna," hyok. 


13:1 Paskah sum era ampum so dok dara, Yesus ban sokok anara loboka, 
alja' neyung bek binimok salek era oka doka' ara ella ubok. Sokok an alja 
yuba dolomek nim ek soba' wana' ulusuk sok, ono' sirika' daknamok sum 
eneba wana' ubsuk. 13:2 Yesus ab, alja yuba don nang eb, inimoka' anasa 
delemek. Iblis adya, Simon bedya me Yudas Iskariot bek, Yesus bek yuba 
dil bulula' aboka, ganyek seleb orugomok. 13:3 Yesus ara, neyung bedya 
nidya' yok-yok migib unulamla' ara, nak seleb elegenyookanya, Imik 
Neyung ak ab yeilimsa' ara, ono' saaboka Imik Neyung ak binimna 
senewoka ella umok. 13:4 Dara, Yesus debdakok dara, alda sekoka 
ellibik akleng gwiriwoka, mek lubna' akleng adya der pik 
wegebdangamok. 13:5 Ban seleb dara, solowak lomok meka yekoka alja 
yuba doro diriga ban nanga yana mek elek einisuukanya, derek 
norobdangamok mek lubna' edya alja yuba don nanga yana gebesuk. 13:6 
Dara alda, Simon Petrus bek elekdo yabok dara, Petrus bedya alak, 
"Wenelesilimnya o, anda nadya yana mek eleganenelem do?" hyok. 13:7 
Yesus adya, "Nara unulusina' ara, wen elgom ululam bok, eimik era amba 
ella danalam," hyok. 13:8 Petrus bedya dara, "Anda nadya yan era meka' 
mek eleganggununelem," hyok. Yesus adya alak ok, "Anak nadya mek 
eleganggununggisinya dara, nablaboka neika' unggulumnesinm," hyok. 
13:9 Dara, Simon Petrus bedya, "Wenelesilimnya o, wera anaso dara, 
nadya yan ok gom bok, nadya huka nonga nidya' mek eleganenelem," 
hyok. 13:10 Yesus adya saaboka, "Seleb meka hwilenya bek dara, alja 
yan ok mek eleganamso, alja nong seleb pelemla. Dara, ugunda pesil bok, 
nidya' pewanggusil," hyok. 13:11 Yesus ara ban benedya yuba dil bininel 
senewoka ella ulumoka' anasa, ugunda nidya' ara pe unggululum, hyok. 
13:12 Sikenek yana seleb mek elegesuk dara, Yesus akleng ongowoka bul 
yibilimookanya wenyhusuk, "Ugunuk ubsin ara anyek ubla senewoka 
damok ara ella ululum gom, orok gom? 13:13 Ugunda nak Neklesilimnya, 
Wenelesilimnya, alanuluma' ara, al unu ulumna' anasa, dib lelenulum. 13:14 
Dara, nara ugunja neklesinya wenelesinya dangoka ulumnakanya, ugunuk 
yana mek elegeisin dara, wera ugumbabya yana mek elegeldalamnasom. 
13:15 Nara ugunuk ubsin sok, ugumbabya unuldalamnalum aboka, bekna' 
diba' ara an elegeisin. 13:16 Wa welelanya bera, eili be diba' ak imik so 


danggunumso. Bokol bilimoknya bera, alak bokol bilimoknya bek imik so 
danggunumso, hena' ara, ugunuk dib lebsin. 13:17 Ban ella domunukanya, 
wera unulumnalum dara, pe ulumnalum. 13:18 Ugunuk nidya' lenggulusin. 
Nadya benyek aboka dosenya bera orowek ella ulumna. Bok, Imik 
Neyung yuba momnya doboka' ara, nablaboka neika' delenamnya bedya 
isa' gebnel, amok yub anyek, gigiwolula' aboka ubnamla. 13:19 Ban 
unuwalya dara, ugunda nak alda alan, dib senewoluluma' aboka, ban nen 
anam unuwanggom bok, wen orowek ugunuk neksin. 13:20 Ugunuk 
wenyhesinya nera dib nonga' lebsin, heknedya nadya boklenanya bek 
doboka dililamla dara, alda nak doro dililenel. Heknedya nak doro dililenel 
dara, alda nak bokol yeilinyoknya bek doro dililamla," hyok. 13:21 Yesus 
ban wenyabgogomoka' seleb dara, ganya ya weboka, sikenek wenyhusuk, 
"Nimi ben hnon ugun gangganek ab, nak yuba dil bininel wenyasinya nera, 
dib lemna," hyok. 13:22 Dara, alja yuba doro diriga ban nang era, 
keebdangdo balameekanya, heknyek lemla do senewoka ganya esuk. 
13:23 Yuba domoknya Yesus adya wana' nauba ulumoknya hnon, Yesus 
berem buklingnemok. 13:24 Anasa, Simon Petrus bedya heknyemba lemla 
do senewoka heibya aboka alak soruk okomok. 13:25 Dara, alda Yesus 
ak lingnewoka, " Wenelesilimnya o, heknya emba lelam do?" aboka 
heibok. 13:26 Dara Yesus adya, "Gwaneng doboka mek hmeiya ek 
doronggoka soboka eleganenya bera alan," hyok. Dara, gwanenga mek 
hme1ya ek soboka, Simon Iskariot bedya me Yudas bek elegemok. 13:27 
Dara, Yudas bera ban gwanenga dol yabok sab-sab enyek, Satan bisa' ara 
alja' ganya lomok wekel yeilimok. Dara, Yesus adya, "Or anja unuwonun 
senemennya nera, berra unul yabalom," hyok. 13:28 Yok nang nidya' 
bukoka delemek nang era, Yesus ara hekasa alak anaso lemla do 
senewoka ganya ella danggumek. 13:29 Yudas bera, sikja rupiah 
beilinanya ulumoka' anasa, hnon nang edya dara, Yesus adya sik delemeka' 
amba dena' hnon dekel bilom aboka orugamla gom, bona' orok nim ek 
rupiah hnon elegel bilom aboka orugamla gom, senemek. 13:30 Dara, 
Yudas bera, seleb gwanenga dobok sab-sab goboka byuk. Dara, seleb 
inimok. 13:31 Yudas be seleb bilimok dara, Yesus ara, "Wenyok mimi 
diba' me nek imik nenewanamlakanya, Imik Neyung ak, nimi diba' me pik 


moruwoka muk nenewanamla. 13:32 Dara, Imik Neyung ak Yesus pik 
moruwoka imik nenewanamla dara, Imik Neyung lomok al damnya ono' 
alja me nek imik nenewanamla. 13:33 Najabo yab o, nara ugunub anyagan 
sidya' neika' ura dakdowanamab. Ugunda nak elemnenulum bok, Yahudi 
nang ek lemsa sok, wen ugunuk wenyhesin, nak binya ak ara ugunda 
yamenggom. 13:34 Wenyok unulumnulum yub ugunuk elegeisin: Ugunuk 
nadya wana' ulusisa sok, ugumbabya wana' uldalamnalum. 13:35 Ugunda 
wana' uldalamun dara, nimi nidya' adya Yesus yuba doro diriga ban nang 
aboka, ella ubnesak," hyok. 13:36 Simon Petrus bedya, "Wenelesilimnya 
o, anda hekmok binilam do?" aboka heibok. Yesus alak leboka' ara, "Na 
binimna' ak ara wen anda dobol yanggununelem bok, eimik ek dobol 
yananelem," hyok. 13:37 Petrus hnon heibok, "Wenelesilimnya o, hekasa 
wen anak dobol yanggununggisinya do? Nara hyak ansamba leboka 
somoganesinya," hyok. 13:38 Dara, Yesus alak leboka' ara, "Aldib, anda 
nasamba leboka dib nong somoganesom de? Nara anak hyak dib lebgen, 
Wining yuba anam ngoubnenggulyebok, anda nak liga winilya 
bobnenewoka, naba elgomnya henenelem," hyok. 


14:1 "Ugunda ganya mounduk-mounduk anggom. Imik Neyung ak dib 
senewomunukanya, ono' nak hnon dib senewonululum. 14:2 Nadya' 
neyung bedya' heikek ara, e nauba ulumla. Anaso unggulumso dara, 
ugunuk wenyhenggunusisinya. Ugunsamba e sobnesina' anasa, binimna. 
14:3 Dara, nara biniboka ugunsamba e seleb sobgogoweisinya dara, na 
ulumna' ak sam ugumba ulululuma' aboka, nara saaboka el yeisinyekanya, 
na ulumna' ak bo binisin. 14:4 Na binimna pik era ugunda ella ululum," 
hyok. 14:5 Thomas bedya saaboka, "Wenelesilimnya o, an binilama' ak 
ara, nunda elgom ulumaba' anasa, heka' huboka pik era ella danasibya do?" 
hyok. 14:6 Yesus alak, "Nak dara, pik ab, dib yub ab, embenga' una' ab, 
ulumna. Nim ara nak pik orok dara, Neyung bek yangguneseng. 14:7 
Ugunda nak ella ulunusom dara, wera, Neyung bek ella ulumnesom. Dara 
wera, ugunda alak ella ululumukanya, alak seleb eiyilum," hyok. 14:8 
Pilipus bedya, "Wenelesilimnya o, ban Neyung bera nuk aaweisilom. Dara, 
anadya seleb senewanob bar," hyok. 14:9 Yesus adya alak, "Pilipus o, 


nara ugunub soba' neika' ulumab bok anasa, anda nak anam elgom 
ulunelem de? Heknedya nak eibnelya dara, wera Neyung bek seleb 
eryiledya. Anasa, hekasa Neyung bek aaweisilom alalam do? 14:10 Nara 
Neyung bedya ganya lomok ulumnakanya, Neyung bera nadya' ganya 
lomok ulunela' ara dib senenggulunulum de? Nidya' ugunuk lelesina' ara 
nadya ok salya' lenggulunabok, Neyung bedya nadya ganya ak sekoka, alja 
wa welemla. 14:11 Nara Neyung bedya ganya ak ulumnakanya, Neyung 
bera nadya' ganya ak ulunel wenyalamna' ara, dib senewolulum. Oroka' 
anababya, nadya welemna wa nenyek sunuwoka dib senewolulum," hyok. 
14:12 "Heknedya nak dib senewanenel dara, nadya welemsa wa nera, alba 
unuru welemnamla. Dara, nara Neyung bek binimna' anasa, alda nauba so 
welemnamla asina' ara, dib lemna. 14:13 Neyung bek, me adya imik 
nenewolula' aboka, ugunja or heka' ok do nadya si sibuka mololonumun 
dara, unulumnesin. 14:14 Ugunda yoka'-yoka' nidya' nadya si sibuka 
mololonumun dara, unulumnesin," hyok. 14:15 "Ugunda nak wana' 
ulunumun dara, nadya oruklesin yub ek sunuwoka unulumnulum," hyok. 
14:16 "Nadya' neyung bek molowanya dara, ugunuk yok arasinya 
eleganesil. Ugunublaboka soba' ulululuma' aboka, ban aralemnesilnya bera 
dib yub ulumla Geisinya ek eleganesil. 14:17 Soko adya, alak 
eilinggulumlakanya, elgom ulumla' anasa, alak dobnenggunumso. Bok, 
alda ugunublaboka ululumukanya, ono' ugunja ganya lomok ulumnesila' 
anasa, ugunja alak ella ululum. 14:18 Nara ugunuk okna mabo gekneba' 
lobinggunusin. Ono' nara ugunuk samal yanasin. 14:19 Mek anam binimna' 
anasa, soko adya nak eibnenggununel bok, ugunda nak eillilimnenulum. 
Nab embenga' ulumna' anasa, ugumbabya embenga' ulumnulum. 14:20 Ban 
sum enyek, nara Neyung bedya' nong lomok uboka, ugunda nadya' nong 
lomok uboka, nara ugun lomok ulumnesina' ara, ban sum enyek ella 
danalum," hyok. 14:21 "Heknedya nadya oruklesin yub ek salawoka 
unululanya bera, nak wana' ulunelnya bera alan. Dara, nak wana' ulunelnya 
bek, nadya' neyung bedya alak wana' ulumnamlakanya, nababya alak wana' 
uboka nadya nong alak aawanamna," hyok. 14:22 Dara, Yudas Iskariot 
gom, yok Yudas bedya Yesus ak, "Wenelesilimnya o, hekasa an nong ak 
dara, nuk aawanesilimjok, sokok ak dara, hekasa aawanggunulam do?" 


aboka heibok. 14:23 Yesus adya dara, "Ben hnon nak wana' ulunelya dara, 
alda nadya neklesin yuba sunuwoka ulumnamla. Dara, nadya' neyung 
bedya alak wana' ulumnamlakanya, Neyung beb, nab alak yeinima dara, 
alab neika' ulumnamab. 14:24 Nak wana' unggulunelnya bera, nadya 
neklesin yuba sunuwoka unggulumla. Nadya neklesina' kelum yub era, 
narinya gom, na bokol yeilinyoknya bedya yub ek neklesin," hyok. 14:25 
"Ban nidya' ara, nab neika' umab salek ok lebsin bok, 14:26 arasinya bera, 
Neyung bedya nadya si pik uboka bokol yanasil Geisinya edya, yoka'-yoka' 
nidya' ugunuk neklemnesilikanya, nara ugunuk lesisa yuba nidya' 
bekellilimnesil. 14:27 Ganya daboka una' ara ugunuk lobonggo binisin. 
Narinya nenyek ugunuk elegoka lo binisin. Sokok anyeb eleklesilnya 
neneso' ak eleganggunusin. Anasa, ugunda mounduk-mounduk aboka lok 
ganya bonggom," hyok. 14:28 "Nara binyekanya, ono' ugunuk saaboka 
yanasin amna' ara, seleb kelum. Dara, nak wana' ulunesom dara, nara 
meknya Neyung bera senenggomnya anasa, nara Neyung bek bininanya 
nenyek, ugunda eiya dabnesuso. 14:29 Unuwalya sum era, ugunda dib 
senewoluluma' aboka, anam unuwanggublabok, ugunuk orowek lebsin. 
14:30 Sokok an dubnya bera, yanggan sum oka dala' anasa, nara 
ugunublaboka nauba sabdanggunumab. Alda nablabokonya goma'. 14:31 
Bok, sokok an ara, Neyung bek wana' ulumnakanya, Neyung bedya 
orugunyoknya nok unulamna' ara, ella danaseng. Anasa wera, nunda 
anyaganyeba' ara binimab," hyok. 


15:1 "Nara dib nong gal nong ulumnakanya, nadya' neyung bera pe yeboka 
memena'anya ulumla. 15:2 Nak doka mounggulumla soruka nidya' 
diblamlakanya, nidya' molulanya nera, nauba dangoka soba' moubgiga 
balalula' aboka, ono' gereboka lelekdeboka memelamla. 15:3 Nara ugunuk 
seleb elegeisisa yub edya, ugunda anaso seleb pewousuk. 15:4 Ugunda 
nablaboka kwebdangoka ulumnamab dara, nara ugunub kwebdangoka 
ulumnamab. Gal soruk ara albeyok doka moubnenggunumso bok, gal nong 
ok ulumso dara, moubnamso. Anasonya neikik, ugunda nablaboka 
kwebdangoka unggulumnesibya dara, doka mounggulumnusom. 15:5 
Nara gal nong ulumna. Ugunda, gal soruk ululum. Heknedya nak 


ulumnenelekanya, nara alak ulumnamna dara, alda doka nauba 
moulumnamla. Bok, na orok dara, ugunda yoka'-yoka' pe 
unuwanggunusom. 15:6 Heknedya nablaboka kwebdangoka unggulunam 
dara, gal soruka diboka bobogamna ek mekemna' anaso ulumla. Ban anaso 
soruk ara, neika' ak mamagoka uka dalamak dara, uka delemla. 15:7 
Ugunda nablaboka kwebdangoka ulumeibyekanya, nadya lelesin yub era, 
ugunja ganya lomok sam ulusilya dara, ugunda yoka'-yoka' dobsibya 
seneleluma' anyek, elegeisilom aboka mololomun dara, ugunuk eleganesil. 
15:8 Ugunda doka nauba molumnesil dara, nadya' neyung bedya si imik 
nenewoka, ugunda nadya yuba doro diriga ban nang diba' ulumnulum," 
hyok. 15:9 " Neyung bedya nak wana' ulunyok sok, nadya ugunuk wana' 
ulusisa. Anasa, nadya wana' ulusisa nang gekneba' ulululum. 15:10 Nadya' 
neyung bedya orugenyok yub keboka unulamsakanya, alja wana' una' ak 
ulumna sok, ugumbabya nadya oruklesin yuba keboka unulumun dara, 
ugunda nadya wana' un ak ulumnulum. 15:11 Nadya ei-ei ganya ara ugunja 
ganya ek ulumnesilikanya, ugunja ei-ei ganya bololuma' ara deknelesulula' 
aboka, ban nidya' ara ugunuk lebsin. 15:12 Ban oruklesin: Nara ugunuk 
wana' ulusin sok, ugumba wana' uldalamnalum aboka orugeisin. 15:13 
Nimi ben hnon ara, alja hem bemba alja nonga somogonun senelelanya 
bera, alja wana' una' ara hyak nauba so ulumla. 15:14 Ugunda nadya 
oruklesin yub enyek, keboka unulumnulum dara, ugunda nadya hemyab 
ulumnulum," hyok. 15:15 "Wa wenya bera alja neyung bedya unulamla' 
ara elgom ulumla' anasa, wene salek eba' ara, eimik ugunuk wa wen nang 
wenyhenggunusin. Bok, ono' saaboka nadya' neyung bek ab kemsa yub 
ugunuk nidya' laga lemsa' anasa, ugunuk nadya hemyab alamnesin. 15:16 
Ugunda nak dobnenggunulum bok, nadya ugunuk weboka dosisa. Ugunda 
bindiwoka, soba' ulmorulumnamla doka moulusulula' aboka, dosisa. Dara, 
nadya si sibuka, neyung bek ab yoka'-yoka' nidya' elegesilom aboka 
mololomun dara, eleganesil. 15:17 Ugun dam nang wana' uldalalulum 
aboka orugeisin," hyok. 15:18 "Sokok an yoka' nang edya ugunuk lek 
senewanasil dara, nababya men lek senelenyeka' ara, seiniwoka 
beklemnelum. 15:19 Ugunda sokok anyeba' ak ulusom dara, aljinya nek 
anasa, wana' nauba ulumnesuso bok, ugunda sokok anyebnya unggululuma' 


anasa, nadya sokok ab ugunuk dosisa' anasa, ugunuk lek senelesil. 15:20 
Wa wenanya bera, alja neyung bek ab imik so unggulumla seleb 
wenyamsa' ara, beklulum. Dara, sikda nak olonyek dara, ugumba 
olomnesak. Sikda nadya yuba kelenyek dara, ugumba ugunja yuba 
kelemnesak. 15:21 Bok, sikda nak bokol yeilinyoknya bek elgom ulumaka 
anasa, nadya si nemba leboka, ban yoka'-yoka' ugunuk unulumnasak. 15:22 
Nak yanggusinyekanya, ban sikenek wenyana' orok dara, malya una' 
sikenek unggulumnususo bok, wenyek dara, sikja malya una' orok senen 
lebnengguneseng. 15:23 Nak lek senelelanya bera, nadya' neyung bek 
anaba lek senelamla. 15:24 Yok nim edya hyak ununggulusengnya nek, sik 
gangganek ununggulusinya dara, sikja malya una' unggulususo bok, 
wenera, nadya unulamna' eillilimak bok, nak lek senelenyaakanya, neyung 
beneba lek senelemak. 15:25 Bok, unuwanalum an yuba sikja bukuk 
momnya doboka' ara, dib gigiwolula' aboka umoka' damok ara, anya' 
senewal henggonggom bok, nak lek senelenyek. 15:26 Bok, arasinya 
neyung bek ab, bokol yanasinya bera, neyung bek ab lanawoka dib yub 
lelelanya Geisinya bera, yeimiboka, alda nasamba leboka laga neklemnesil. 
15:27 Dara, ugumbabya hnon, nara ugunublaboka youma' ek moruwoka 
neika' ulumouba' anasa, nasamba leboka laga neklemnenulum," hyok. 


' 


16:1 "Ban nidya' wenyalasin ara, ugunda solom ganya boboka lobmunuk 
aboka lelesin. 16:2 Ugunuk Imik Neyung ek sam aba' ara, yaklemnasak. 
Dara, ono' hnon, sik unulusija nim edya dara, Imik Neyung amba nunda pe 
giboka unulumab senelemeija salek era, yanamla. 16:3 Ban unuwanasaka' 
ara, sikda neyung beb nab elgom ulusaka' adya, ugunuk eimik 
unulumnasak. 16:4 Eimik ubnamla sum era, al orowek nekesuka' ara, 
seiniwanalum aboka, ban lebsin. Men salek era, nara ugunuk neika' 
ulumouba' anasa, ban yuba neknenggusisa. 16:5 Nara wen na sokok bilom 
aboka bokol yeilinyoknya bek binimna. Bok, ugun gangganek ab ben 
hnonja, Anda hekmok balalam do aboka heibnenggunulum. 16:6 Bok, ban 
nenyek ugunuk seleb lebsin adya, ugunja ganya engewoka soloma dabsil. 
16:7 Anasa, ban nidya' nadya ugunuk, na imik heik binimna, ugunsamba 
perob dosulul amna' ara, dib lebsin. Nak bana' orok dara, arasinya bera 


ugunuk yanggunumso' anasa, nak binya dara, wera alda ugunuk bokol 
yanasin. 16:8 Wera, Geisinya ben yalya dara, soko nim edya malya una' ek 
hnon, pe una' ak hnon, yana lelesina' ak hnon, sikja seinilimaka' anyek, 
nenegom aboka, okoka neknesil. 16:9 Nak dib senenggulunyaka' anasa, 
malya una' ak meknewoka seinilimak. 16:10 Ugunda eimik nak 
eibnenggununuluma' ak sam, nadya' neyung bek binimna' anasa, peroba' 
nenena' ak meknewoka seimilimak. 16:11 Sokok an dubnya bek seleb yana 
lelewoka igin yaka' alsamba seleb ulumla' anasa, yana lelesina' ak 
meknewoka setnilimak. 16:12 Nara yok-yok yuba nauba ugunuk 
lebnesisinya bok, wenyek dara, ugunuk hyak igin ubnesuso. 16:13 Bok, 
Imik Neyung jong ganya una' ugunuk lebnesil Geisinya benyek yalya dara, 
alja dib yuba midya' ella danalum aboka neknesil. Alja ok yok seiniwoka 
ganya doboka lebnenggunulabok, alja seleb kemlya' anyek, ugunuk 
neknesil. Nera yoka'-yoka' eimik unuwanalanya nenyek neklemnesil. 16:14 
Alja nak ab doboka, ugunuk neklemnesil adya, nadya si imik nenewanenel. 
16:15 Yoka'-yoka' nidya' Imik Neyung aljinya ulumla' ara, narinya nek 
ulumla. Ban anasa, Geisinya bedya nak ab doboka, ugunuk neklemnesila' 
ak wenyasin," hyok. Yuba 16:16 "Ugunja nak eibnenggununulum salek 
era, mek anam ubnamlakanya, ono' saaboka eibnenulum salek era, mek 
anam ubnamla," hyok. 16:17 Yesus adya ban wenhyoka' seleb kemek 
dara, alak diriga ban nang edya sik moumen, "Ugunja nak henga 
eibnenggununulum salek era, mek anam ubnamlakanya, ono' nak 
eibnenulum salek era mek anam ubnamla, helnya nera, hek damok nenesa 
lelemla do? Hnon, nadya neyung bek bimmna anasa, alanya nera, hek 
damok emba lemla do? 16:18 Mek anam ubnamla alamla' anasa, heka' ak 
lelemla do? Alja lelelanya nera nunda elgom ulumab bar," aboka 
leldalamek. 16:19 Yesus adya alja yuba doro diriga ban nang edya alak 
heibnoba' senemeka' eiyisuk dara, sikenek, "Eibnenggununulum salek era 
anam ubnamlakanya, eibnenulum salek era mek anam ulumla, ananya 
nenesa leboka, damok eboka heiboka gangabdangdo balalum de? 16:20 
Nara ugunuk dib lebsin, Ugunda engewoka bonggeliklimnelum bok, soko 
ak dara, eiya hlaboka glolomnamla. Ugunuk suguna' ganya bolomnulum 
bok, ugunja suguna' ganya era eimik ei-ei ganya danamla. 16:21 Gela hnon 


me bomna gel gera, beibnamla salek me juka gweklamla dara igin 
ululabok, seleb beibna dara, wera me ara seleb sokok an beibna senewoka, 
oka gwekemna' ara hiliklamla. 16:22 Wen an lebnanya nera, ugunuk neik 
so danamla. Wen ganya engelelum bok, nara ugunuk ono' eibdeibya sum 
era, ei-ei ganya bolomnulum. Dara, ugunja ei-ei ganya ara yok nim edya 
ugunja ganya ek ab salya' lolowoka dobnenggunusak," hyok. 16:23 "Ban 
sum enyek, ugunja yoka'-yoka' nak molowanggununulum bok, ugunja 
nadya si sibuka Neyung bek nunda anyek elegeisilom aboka 
molowanalumnya nera nidya' eleganasila' ara dib lebsin. 16:24 Ugunda 
wenera, nadya si sibuka yoka'-yoka' Neyung bek elegeisilom aboka 
molonggululum. Wenyok molowolulum. Dara, ugunuk eleganesilikanya, 
hyak ei-ei ganya bolomnulum," hyok. 16:25 "Wen ugunuk wenyalasinya 
nera okoka poboka, gak ara an aboka lenggulusin bok, eimik yanamla sum 
era, nadya' neyung bek ban men lelesinya loboka, poboka laga lebnesin. 
16:26 Ban lebna sum era, ugumbeyok nadya si sibuka molowanalum. 
Nababya nadya' neyung bek ugunsamba molowanamna' ara 
wenyanggulumna. 16:27 Ugunda nak alda Imik Neyung ak ab yeilimok 
senewoka, wana' nauba ulunuluma' anasa, Imik Neyung adya ugunuk hnon 
wana' ulusilekanya, alja yoka'-yoka' ugunuk eleganasil. 16:28 Nara Imik 
Neyung bek aba' ara sokok yeilimsa. Dara, ono' wen saaboka sokok 
loboka Neyung bek binimna," hyok. 16:29 Dara, alja yuba doro diriga ban 
nang edya Yesus ak, "Wenelesilimnya o, yoka'-yoka' nidya' ara bob 
nenewoka lena' loboka, wera poboka lelam. 16:30 Anda yoka'-yoka' mdya' 
ella ululamakanya, yok nim edya anak yoka'-yoka' amba leboka salya' 
heibnenggununggeseng, ara wen ella ulenjab. Anasa, nunja dara, anda Imik 
Neyung ak ab yeililuma' ara, ban adya dib senelenjab," hyek. 16:31 Dara 
Yesus adya sikenek, "Wera, ugunda dib senelum de? 16:32 Ugun 
doluwoka bokgoknesak salek ara, eimik yanamla, hnonda al wen seleb yal. 
Ugunda ugunja e pik bokgokoka bindowanalumukanya, nara nabeyok lo 
bininulum bok, nabeyok unggulumnamna, nadya' neyung beb neika' 
alablaboka ulumnanam. 16:33 Nadya ban orowek men ugunuk nidya' laga 
lelesina' ara, ugunda nablaboka seleb hnonok dangoka, perob ok ulululum 
aboka lelesin. Ugunda sokok an anam ulumun salek, yoka'-yoka' damok 


oka kwelemnesil bok, sokok an yoka'-yoka' damok ara, nadya seleb yu 
gom nenewasa' anasa, ugunja ganya siklewoka kaboka ulululum," hyok. 


17:1 Wera Yesus ara ban nen seleb wenyabgogomok dara, imik sam keeb 
weininggoka, Imik Neyung ak lebokyja, "Neyung o, unun salek era wera 
seleb laga dal. Anasa, Neyung o, anja me nedya anak si imik 
nenewogulula' aboka, albabya alja si nenyek wen imik nenewalom. 17:2 
Neyung o, anja me nek, neyung anja doboka alak elegolum nimi nidya' ak, 
dib embeng una' elegosulul aboka, migib una' era nimi nidya' ak unuwolula' 
aboka seleb elegelum. 17:3 Anda Imik Neyung ara hnonok ok dib nong 
ululamnya bek dib ella uboka, ono' anja sokok bokol yeililumnya Yesus 
Kristus bek hnon dib ella ulumak dara, embeng una' diba' ara alan. 17:4 
Neyung o, nara anja elegenulum wa nenyek seleb webgogowana' adya, 
wera anja si nera sokok an imik nenewagesa. 17:5 Anasa, Neyung o, soko 
anam uyiwanggulum danyek, anablaboka ulunumukanya, si imik nenena' 
seleb dobsa sok, wenera anja saramek sam neik so mik nenewanenelem," 
hyok. 17:6 "Nara anja ululamnya nera, anja sokok an nimi bok doboka nak 
elegenulum nang ek, seleb laga nekemsa. Nera anja mabo yoka' ulumek 
bok, anja doboka nak elegenulum. Dara, sikda anja yuba pe doboka 
unulumeekanya, 17:7 wenyek dara, seleb nak elegenulumnya midya' ara, 
anak ab lanalamla' ara, ella ulumak. 17:8 Anja yub enyek nak elegenuluma' 
ara seleb sikenek leb elegesisa, dara sikda seleb domek. Na nong ak dara, 
aldib Imik Neyung bek ab yeilimok senewoka, Imik Neyung adya bokol 
yeilimok nong ak sokok yok dib senemek. 17:9 Nara wen siksamba 
mololesin. Nara sokok an yoka' nim emba molonggulumna bok, alda 
Neyung o, anja nak elegenulum nang enyek, sikda anjinya nek ulumaka' 
anasa, mololesin. 17:10 Nidya' yoka'-yoka' narinya nera anjinya 
ulumlakanya, anjinya neneba narinya ulumla. Anasa leboka, sik nong adya 
nadya si imik dal. 17:11 Nara sokok an loboka anak yanamna' anasa, 
anyagan unggulumnamna bok, sikenek dara, sokok an or ulumnamak. 
Anasa, Neyung geisa ululamnya o, anab nab neika' denewoka ulunam sok, 
sikbabya hnonok nong ulunoka' aboka, anja nak elegenulum si migib edya, 
sikenek bleboka bo ulumnesilim. 17:12 Nara sikeneblaboka neika' 


ulumouba salek era, ban anja nak elegenulum si migib edya, nara sikenek 
bleboka pe bo ulusisa. Nadya pe beryiboka bo ulusisa dara, Imik Neyung 
yuba momnya doboka' gigiwolula' aboka, weininggeldana' geknemoknya 
nok, hnonok seleb weiningdok," hyok. 17:13 "Wene salek anak yanamna 
bok, nara sokok an anam ulumna salek enyek, sikenek ei-ei ganya, nak 
ulunel sok, sikenek deknewosulula' aboka, mololesin. 17:14 Neyung o, 
anja yub enyek sikenek seleb leb elegesisaakanya, nara sokok anyebnya 
unggulumna sok, sikba sokok anyeb nang unggulumaka' anasa, wera sokok 
an yoka' nim edya sikenek lek senelesak. 17:15 Neyung o, sik nong anyek 
sokok anyeba' ara dobsiloma' aboka molonggulumna. Alda sikenek malya 
una'anya bedya obsilyek aboka, anja pe bleboka bo ulusiloma' aboka 
mololamna. 17:16 Naba sokok anyebnya unggulumna sok, sikbabya sokok 
anyeb nang unggulumak. 17:17 Neyung o, anja' dib yub edya, sikenek 
muna' nanga neneweisilom. Anja yub era, dib nong yub ara alan. 17:18 
Neyung anja nak sokok an bokol yeilinulum sok, nadya ono' sikenek sokok 
an boksisa. 17:19 Neyung o, sik nong anyek, muna' mem nimi danoka' 
aboka, na damnya anaba muna'anya neneldalamna," hyok. 17:20 "Neyung 
o, nang en siksemba ok molonggulusin. Alda ono' eimik nim enebabya, 
yuba lelemnemaka' adya, nak dib senewanamak nim emba hnon 
mololamna. 17:21 Dara, nadya anak mololamna' ara, Neyung anda na 
lomok ulunelemekanya, nara an lomok ulunggen sok, sikbabya neika' 
hiboka hnonok ulunoka' aboka mololamna. Wera ono', soko nim adya, nak 
aldib Imik Neyung adya bokol yeilimok senewanoka' aboka, sikda hnonok 
uboka nu lomok ulunoka' aboka mololamna. 17:22 Neyung o, numba 
hnonok hiboka ulunam sok, sikbabya hnonok hiboka ulunoka' aboka, wera 
anja si imik dangana' nak elegenuluma' ara, ono' nadya sikenek seleb 
elegesisa. 17:23 Dara, nara sik lomok uboka, ono' anda na lomok uboka, 
sikda hyak ganya hnonok ulunoka' aboka mololamna. Anadya wera, soko 
nim edya, Yesus ara aldib Imik Neyung adya sokok sam bokol yeilimok 
senewoka, hnonda Neyung anja nak wana' ulunelem sok, ono' sikenek 
wana' ulusil senewoka ella danoka' aboka mololamna," hyok. 17:24 
"Neyung o, anja nak elegenulum nang edya, soko anam uyiwanggom 
danyek, men orowek anja nak wana' ulunuluma' anasa, wera si mik nenena' 


elegenuluma' anyek, sikda na ulumnya' ak ulumerjekanya, nak si muk 
nenena' anyek, sikba eibnoka' aboka mololamna. 17:25 Neyung perob ok 
ululamnya o, sokok an yoka' ara anak elgom ulunjak bok, nak dara, anak 
ella ulunggen. Dara, elegenulum nang edya dara, anda sokok an bokol 
yeilinuluma' ara, dib senelemak. 17:26 Neyung, anja ululamnya nera, 
sikenek seleb leb elegoka amesisa. Dara eimik eneba, nera soba' 
unubdibiganamna. Wera anja wana' elegonuluma' ara, sikja ganya ek sam 
soba' ulumlyekanya, nara sikja ganya lomok ulumnesin aboka 
unulumnamna," hyok. 


18:1 Yesus adya ban nidya' seleb wenyaboka molobgogomok dara, alak 
diriga ban nang eb, neika' Kidron mek gemek sam gobuka bilimek. Dara, 
bilimeka' ak sam ara, ara gal damok nauba ulumok. Dara, al anyagan 
neika' wekel biniboka ulumek. 18:2 Yesus ak obnelum aboka yuba dil 
binimoknya Yudas bera oro wenyek, Yesus ab, alak diriga ban nang eb, 
anyagan soba' longolomeka' anasa, ban soko ella ulumok. 18:3 Dara, 
Yudas bera orowek ella ulumok bok adya, Yahudi yuba wa gaka' dub 
nang eb, Parisi nang eb dadya, orugusik Imik Neyung e diri ulumek nang 
eb, Romawi yin bona' nang eb dara, yin ab, wesa' ab, dolukna' gama' ab, 
boboka Yudas be we mengelemok pik yeilimek. 18:4 Dara, Yesus ara 
alak yoka'-yoka' nidya' unuwanameka' ara nidya' orowek ella ulumok bok 
adya, alak obnoba' aboka we yanggek nang sik berem yeiniboka, "Ugunda 
heknya ek el yabalelum do?" husuk. 18:5 "Nunda Yesus Nazaretnya 
benyek elemab," hyek. Dara, Yesus adya dara, "Bera nara alan," hyok. 
Wera, Yudas bera Yesus ak yuba dil bilimoknya beneba neika' anyagan 
ulumek. 18:6 Yesus adya, "Nara bera alan," aldalamok enyek, obnoba' 
aboka we yeilimek nang era ban kemek dara, glaka sokok malyinggilimek. 
18:7 Dara ono', Yesus adya saaboka hnon, "Ugunda heknya ek obnoba' 
aboka elelum do?" aboka heibsuk dara, "Nunda Nazaretnya Yesus benyek 
elemab," hyek dara, 18:8 "Nara alan seleb wenyasina' anasa, aldib 
nasamba elenumun bok dara, yok nang bululum hululum," hyok. 18:9 
Yesus adya ban wenhyoknya nera, alja orowek lemok yub era, "Neyung o, 
anja nak doboka elegenulum nang era, hnon weiningdanggunumak," 


amoknya nenesa gigiwolula' aboka lebok. 18:10 Dara, Simon Petrus bedya 
parang gabo bomok ara doboka, Yahudi yuba wa gaka' dub nang edya 
oruknanya, si Malkhus bek alja o mekla' leboka emok. 18:11 Dara, Yesus 
adya Petrus bek, "Anja parang era men su' lomok onsok boblom. Anja 
dara, nara Neyung bedya oka gweknelam aboka elegenyok mek era 
denggunumso senenelem de?" hyok. 18:12 Dara, Romawi yin bona' nang 
eb sikja' dubnya beneba, Yahudi nim edya Imik Neyung yub ek pe keeboka 
bo ulumek nang eb, Yesus ak soruka salawoka henga goumek. 18:13 
Henga goubeka' seleb dara, Kayafas bedya alja' yamal bek, ban salek era, 
Yahudi nim edya yuba wa gaka' dubnya Hanas ulumoka' ak bo byik. 18:14 
Kayafas bedya orowek Yahudi nm ek, "Nunja soko malya dang-danga 
balamla' anasa, ben hnonok nidya' pelesulula' aboka somoganamso dara, 
perob," aboka wenelesuknya bera alan. 18:15 Simon Petrus beb, yoknya 
diriga balamoknya ben hnon, Yesus ak eimik dobgiga balarek. Ban salek 
Yesus ak diriga balameknya alja Yahudi yuba wa gaka' dubnya bedya ella 
ulumoka' anasa, wera alja eremek Yesus ab neika' wekerek. 18:16 Bok, 
Petrus bera beiyik e sindamak sekemok. Dara ono', yuba wa gaka' dubnya 
ella ulumoknya bera, saaboka yeilimookanya, beiyik goboka pikek diri 
seklemok ek wa gel geb yuba sabdeekanya, Petrus bek eboka e lomok bo 
wekemok. 18:17 Dara ono', pikek diri seklemok ek wa gel gedya Petrus 
bek, "Anda Yesus bedya alja yuba neklenggelnya ululam," aboka lel yabok 
dara, Petrus bedya, "Na goma', nara orok," hyok. 18:18 Ban sum era 
saragena' anasa, ek wa welemek nim eb, Imik Neyung ek pe keeboka bo 
diri ulumek nang ab, sikja uka lolomeka' ak sekoka lekeldalamek dara, 
Petrus beneba neika' lekeldalamek. 18:19 Dara wene salek, Yahudi yuba 
wa gaka' dubnya bera Yesus ak alja diriga ban nang emba hnon, alja 
neklesuka' amba hnon, heilimok. 18:20 Dara, Yesus adya alak leboka' ara, 
"Nara sokok an hyak nidya' lelewoka laga lelemsa. Nara Yahudi nim edya 
yuba don ek hnon, Imik Neyung ek sam Yahudi nimi nauba longomna' ak 
hnon, nara gunuwoka lena' ara orok, nidya' laga poboka lelemsa. 18:21 
Wei, anda hekasa nak heinelem do? Nak heinena' ara loboka, alda nadya 
sikenek yoka'-yoka' nidya' leboka lelemna' ara, hyak dib pe ella ulumaka' 
anasa, nadya yuba kemek nim ek heibnesilim," hyok. 18:22 Yesus adya 


Yahudi yuba wa gaka' dubnya bek wenyaboka laga lelemok enyek, yin 
bona'anya hnon, ok berem seklemoka' ara, yuba wa gaka' dubnya bek 
anaso wenyana' ara mem aboka, Yesus ak waboka omok. 18:23 Dara, 
Yesus adya yin bona'anya bek, "Nara malya lemnya dara, nera malya lelam 
aboka laga leblom. Dib lemnya bok dara, wera hekasa nak waboka 
olenelem do?" hyok. 18:24 Wera Yahudi yuba wa gaka' dubnya Hanas 
bedya, Yesus ara gasa heng gebman, Yahudi Imik Neyung yuba wa gaka' 
dubnya Kayafas bek bo bululum aboka orugosuk. 18:25 Simon Petrus bera 
or anam ukuk lekdangdo seklemok. Dara, anyagan seklemek nim edya, 
Petrus bek, "Anda Yesus adya yuba dololamnya bera an hnon," aboka 
lelemek. Bok, Petrus bedya dara, bobnenewoka, "Nara orok," aboka 
lebok. 18:26 Yuba wa gaka' dubnya bek arawoka welemoknya o mekla' 
garamoknya benyek, al nang yila' adya, Petrus bek, "Nara anak Getsemani 
wak ono' Yesus ab neika' ulmouluma' ara eibnenggubmagen do?" hyok. 
18:27 Dara, Petrus bedya bobnenewoka, "Nara orok," aboka lel yabok 
dara, al wene sab-sab ayam wining yuba ngobumok. 18:28 Wera hyak 
luguna' nong anam gwelegel yabok dara, Yesus ak doboka yuba dubnya 
bek ara mok soko damnya Pilatus bedya senenggom ek bo byik. Yahudi 
nim era, sikja perob sum dena' denemek bok anasa, nimiguma' blekibyek 
aboka, nimi henga gereksin dub ek ara Yesus al neika' weknenggumek. 
18:29 Anasa, Pilatus bera beiyik goboka yibiniboka, "Ugunda hekasa 
benyek hek damok emba yana kiboka bo yeililum do?" aboka heibsuk. 
18:30 Dara sikja, "Alda malya una! orok dara, alak unuwoka anda mok 
soko dubnya bek bo yanggunusibya," hyek. 18:31 Pilatus bedya Yahudi 
nim ek, "Wera doboka bobmunukanya, ugunja unuwanalum an yuba 
lelemla' sunuwoka yana lelel bululum," hyok. Bok, Yahudi nim edya, 
"Nuk dara, nim ona' anyek, mem alasak," hyek. 18:32 Ban unumoknya 
nera, Yesus adya alak somoganamoka' anasa, orowek al damnya 
unuwanenel aboka leldalamoka' anyek, gigiwolula' aboka lebek. 18:33 
Dara, Pilatus bera saaboka senenggom ek wekoka, Yesus ak youboka, 
"Anda aldib Yahudi nimi dubnya ululam de?" aboka heibok. 18:34 Wera 
Yesus adya Pilatus bek, "Neyung o, ban leblamnya nera, anja ok ganya 
doboka seimiwoka leblam gom, yok nim edya anak wenyaboka Yesus ak 


heiblom amaka' anasa, heibnelem gom?" hyok. 18:35 Dara, Pilatus bedya 
Yesus ak, "Alda Yahudi nang ulumla senelenelem de? Anak doboka nak 
bo yeilinjak nang era, anja meneng sokok nang eb, Yahudi yuba wa gaka' 
dub nang eb dadya unjak. Dara, heka' men unuwoluma' anasa unjak 
goma?" aboka heibok. 18:36 Anasa, Yesus adya leboka' ara, "Nadya dub 
una' danenela' ara sokok anyebnya goma'. Nadya heik era dub una' danenel 
an ulumso dara, wera nadya mab edya Yahudi dub nang ek henga 
geregoka bo banggom aboka nak blebneneseng. Bok ununena' orok ara, 
nadya dub una' danenel era sokok an unggulumla adya umla," hyok. 18:37 
Dara, Pilatus bedya Yesus ak, "Wera anasa, anda aldib dubnya ululam 
de?" aboka heibok. Dara, Yesus adya Pilatus bek, "Nara dubnya henelem 
ara dib lelam. Nara sokok an yeilimsa dara, beryinyeka' ara, nimi yok nim 
ek dib yub ak laga lebsununa' aboka yeilimsa. Anasa, dib yub ak wana' 
ulumak nim era, nadya yuba kelemak," hyok. 18:38 Dara, Pilatus bedya 
Yesus ak, "Hek yub ek dib nong ulumla do?" aboka heibok. Dara, Pilatus 
bera ek gouboka beiyik yibiniboka Yahudi nim ek, "Nara Yesus ak alja 
malya una' hnon eibnenggumna. 18:39 Bok, ugunja sob unululuma' ara, 
nunja Yahudi nim edya perob sum yenewan dara, nimi ben hnon henga 
geregamna' ara, nunsamba loblamla' anasa, ugunja or ban Yahudi nimi 
dubnya benyek henga loblul senelelum de?" aboka heibsuk. 18:40 Dara, 
sikda yeiriwoka ebngalagoka, "Alak lobna' ara hyak mem loblom. Barabas 
benyek loboka elegeisilom," aboka lelemek. (Ban Barabas bera, hoka 
donanya ulumok.) 


19:1 Wera Pilatus bera wekoka Yesus ak, an legeboka oblulum aboka 
orugusuk. 19:2 Dara, yin bona' nang edya, si henga gwanewoka Yesus 
adya hukuk sam goliyimek. Dara ono', mouk dok boka' boksom akleng 
hnon ongiyimek. 19:3 Wera sikda Yesus ak sam bini yemiboka, "Anda 
hyak Yahudi nimi dubnya ululama' anasa, giblenjab," aboka nauba waboka 
olomek. 19:4 Dara ono', Pilatus bera ek aba' ara gouboka, Yahudi nim ek, 
"Kendululum, Yesus ak doboka ugunuk bo yellisina' ara, damoka lelemna' 
anyek, alja anyek okoka malya ulumla' ara, eibnenggumna' anasa, ugumba 
eibluluma' aboka usin," hyok. 19:5 Wera, Yesus ara si heng adya huk ak 


goluwoka, mouk dok akleng ongiyimeka' ab, gobok dara, Pilatus bedya, 
"Wera anyek kendululum," hyok. 19:6 Wera, Yahudi yuba wa gaka' dub 
nang eb, yin bona' nang eb, Yesus ak eibik dara, "Oboka gal ak glabnok, 
oboka gal ak glabnok," wenyalamek bok, Pilatus bedya sikenek, "Nara 
alja malya una' uboka, damok anyek okoka eibsinya enyeka', nera or 
ugunja ganya doboka oboka dibnelum," aboka lebok. 19:7 Bok, Yahudi 
nim edya Pilatus bek, "Nunja Yahudi nang yuba momnya dobok sok, 
Yesus adya al damnya, Nara Imik Neyung bedya me, aldalamla' anasa, 
alda or somogolul," alamek. 19:8 Pilatus bedya ban wenyalameka' kebok 
dara, alda ono' lok so uboka, 19:9 saaboka senenggom ek wekok dara, 
"Anda damok ara hekmok abnya do?" aboka heibok bok, Yesus adya 
dara, alak meka' yuba sab eleganggubok. 19:10 Anasa wera, Pilatus bedya 
Yesus ak, "Anda nak yuba sal eleknena' orok ara lek senelam de? Nadya 
or oboka gal ak glablulum e, or henga loblulum e, henesininya bera nara an 
ulumna' ara, anda elgom ulunelem de?" hyok. 19:11 Dara, Yesus adya 
Pilatus bek, "Imik Neyung adya unun migiba', neyung anak elekgena' orok 
dara, wera, neyung anda yoka'-yoka' salya' ganya doboka 
unuwanggunusom. Anasa, neyung o, anak gom, alda nak oblulum aboka 
yuba diyinelnya benyek, alja malya una' era hyak senenggoma' ulumla," 
hyok. 19:12 Ban kemok dara, Pilatus bedya Yesus ak henga lob lobnuna' 
aboka dul yabok bok, Yahudi nim edya, "Ban benyek henga lobnelam 
dara, wera anda Kaisar bedya alja hemyab unggulumena' adya ubnelam. 
Nara dubnya aldalananya alda Kaisar bek isa'anya ulumla' adya lelelabok 
anasa," aboka ngeboka lelemek. 19:13 Pilatus bedya ban unurub yuba 
kebok dara, Yesus ak seleb doboka bo gomek dara, Pilatus bera henga 
geregoka yana lelelesika' ak, lagasa girik ekla buna' ak, Ibrani yub adya 
dara, Gabata alameka' ak bukumok. 19:14 Ban salek era yubyek 
dukdukanek dang-dang balamok. Al ono' neik sum era, Israeli nim edya 
sikja perob sum meewanoba' aboka ulumek. 19:15 Dara, Pilatus bedya 
Yahudi nim ek, "Ugunja' dubnya bera alan," hyok. Bok Yahudi nim edya, 
"Bo goblulum, bo goblulum! Oboka gal ak glablulum," aboka lelemek. 
Dara, Pilatus bedya Yahudi nim ek, "Nadya ugunja dubnya benyek oboka 
gal ak glabnun de?" aboka heibsuk dara, Yahudi yuba wa gaka' dub nang 


edya, "Kaisar benyek ok nunja dubnya bera alan ulumla' anasa, or 
oblulum," aboka lelemek. 19:16 Dara, Pilatus bedya Yesus ak doboka, 
wera an oboka gal ak glablulum aboka elegesuk dara, yin bona' nang edya 
doboka bo byik. 19:17 Wera, Yesus ara alak oboka glabnemek gala, al 
damnya doboka bobok dara, nimi huk yanggol meinik, Ibrani yub adya 
dara, Golgota mein aboka silimek memik sam bo byik. 19:18 Dara wera, 
Yesus ara mem enyek an gal ak glamek. Wera neik sum enyek, Yesus ab, 
hoka' dorek nang penya uboka, ben hnon sirik ek sam, ben hnon waneng ek 
sam, Yesus ara hnoumung uboka, gal ak glabsik. 19:19 Wera Pilatus 
bedya, Yesus oboka glamek gal ak sam ara, Yesus ara Nazaret mok 
ebnya, Yahudi nimi dubnya an momnya dona' enyek doboka geregolulum 
aboka orugousuk. 19:20 Ban wenyaboka momnya domeka' ara, Yesus ara 
senenggom heik berem oboka gal ak glameka' adya, ban momnya dona' 
era Yahudi nimi nauba einilimek. Ban momnya domeka' ara, Ibrani yub 
adya hnon, Latin yub adya hnon, Yunani yub adya hnon, denewoka domek. 
19:21 Dara, Yahudi yuba wa gaka' dub nang edya Pilatus bek, "Yahudi 
nimi dubnya aboka momnya donggom mem. Alda nara Yahudi nimi 
dubnya bera alan aldalalanya bera an aboka momnya doblom," hyek. 
19:22 Bok, Pilatus bedya dara, "Al nadya seleb wenenya nok ulumnamla," 
hyok. 19:23 Wera, yin bona' nang edya, Yesus ak seleb oboka gal ak 
glamek dara, sikda Yesus adya ongolomok boksom gwiriwoka domek. 
Dara, boksom garawoka dombadya nenewoka, ben hnonok-hnonok 
domek dara, ono' Yesus adya wameldan akleng eneba domek. Yan akleng 
ara garawoka lelewoka wibnenggumek, alda salya' doblinggoka denewoka 
wimek. 19:24 Dara, yin bona' nang edya sik moumen, "Boksom enera 
garal menekna' ara lobnemab mem. Alda heknedya nidya' dobnamla do 
aboka sununa' sunuwanamab," alamek. Ban wenyameka' ara, ununumna' 
lelemek nang edya Imik Neyung yuba momnya domeka' anyek gigiwolula' 
aboka ulumeka' ara, "Sik gangganek sam nadya akleng bokoldalamek. 
Dara, nadya dolungna' akleng dobnoba' aboka maka meiboka sunumek," 
amoka' anasa, yin bona' nang edya ban orowek lemok sok gigiwoka 
unumek. 19:25 Dara, Yesus oboka glamek gal damak ara, Yesus alja 
genong geb, alja weisab eb, Klopas ala' gel Maria geb, yok Maria 


Magdalena geb, diri seklemek. 19:26 Yesus adya alja genong geb, alja 
wana' ulumoka' diriga bannya beb, neika' sekereka' eibok dara, alja genong 
gek, "Genong o, nera anja me nera an," hyok. 19:27 Dara, Yesus adya alja 
wana' ulumoknya bek, "Nera anja genong gera alan," hyok. Dara ban sum 
enyek, Yesus eilin gera, nab neika' ulumnenam aboka Yesus adya wana' 
ulumoknya bedya domok. 19:28 Wera, Yesus adya yoka'-yoka' nidya' ara 
hyak seleb unumoka' ella ulumookanya, Imik Neyung yuba ununumna' 
yuba momnya doboka' anyek gigiwolula' aboka lebokja, "Nara mek ok 
ubnel," hyok. 19:29 Dara, ok berem ara yu anggur mek ek, mek hmei 
yanggol hnonok ulumok. Dara, hnyoma' anyek anggur mek lomok 
hwiboka, goroka' go gondowoka, Yesus adya sibama' ak sam doro 
doronggomek. 19:30 Wera, Yesus adya seleb debgogowoka, "Wera seleb 
nidya' gigiwal," hyok dara, nganga gukoka ganya dubhin dakoka 
somogok. 19:31 Yesus ara Yahudi nim edya Sabat mem sum oka 
dangamok dara, nim oboka gal ak glabalona' mem senelemeka' anasa, 
Yahudi nang edya, Yesus ab neika' oboka glasik nang eb dara, sikja yana 
bologoka, nimi be' dakoka sokok sam dibnemak aboka, Pilatus bek or 
unuwanamak gom aboka molol yeilimek. 19:32 Dara, yin bona nang era 
men biniboka, Yesus ab, neika' penya nang gal ak glasik nang edya yan 
moumena' yoka nidya' bologosik. 19:33 Bok, Yesus bek oka bilimek 
enyek, seleb somogomoka' eiyimek dara, yana bolokna' lomek. 19:34 
Bok, ym bona'anya ben hnonja, Yesus adya yaija' ak sam gama' 
dolugomok dara, eneng ab, mek ab, berra belega yanggalamok. 19:35 
Dara, ban nidya' unulumoka' anyek okoka ok ab eiyimoknya bedya, aldib 
unumok aboka laga neksuukanya, alja eiyimoknya bedya unumok hyoka' 
ara aldib lebok. Alja lebok yub era dib nong yub anyek ella uboka, 
ugumbabya dib seneleluluma' aboka nekesuk. 19:36 Ban unuwoka Yesus 
adya alja yana bologanggumeka' ara, ununumna' lelemek nang orowek lero 
momnya domekja, "Alja yan yoka hnonok sibin anaba bologanggunumak," 
aboka momnya domeka' anyek, gigiwolula' aboka umek. 19:37 Dara ono' 
ununumna' yuba momnya hnon doboka' ara, "Nim adya sikja alja yaija' ak 
gama' dolugumeknya bek kemelemnemak," aboka momnya domok. 19:38 
Ban emi nidya' unumoka' seleb dara, nimi Yusuf Arematea mok ebnya 


bedya, Pilatus bek, "Yesus ara be' dakoka dibnamna goma?" aboka molol 
bilimok. (Yusuf bera Imik Neyung yuba doboka Yesus adya diriga ban 
nang ulumok bok, Yahudi nang anyek lok anasa, laga lenggulumok.) Dara, 
Pilatus bedya, "Or unuwanalam," hyok dara, bindiwoka Yesus anyek be' 
gala dakoka domok. 19:39 Wera ono', youma' Nikodemus Yesus ak 
inimnek yeilimoknya benebabya, Yusuf beb Yesus doboka neika' dibnenam 
bar aboka yeilimok. Dara, Nikodemus bera benelya song gal ab, ngikildan 
gal yareng ab, nidya' hiboka igin ara tiga puluh kilo anaso' ak bo yeilimok. 
19:40 Dara, Yusuf beb, Nikodemus beb, Yesus adya be' dakoka beibdek 
dara, somogan nim dibnamna danyek, song mek eb, kelemek boksom eb 
waaboka, Yahudi nang edya nimi somogan nim unulumek sok sunuwoka 
ubdek. 19:41 Dara, Yesus oboka gal ak glabnemeka' berem, nimi dilina' 
perob oulyang hnon ulumok. Dara, al onok ara, nimi hnon meka' 
dibnenggumeka' anyek, or anam loklomek oulyanga hnon ulumok. 19:42 
Dara, ban oulyang enyek ok uboka, Yahudi nim edya perob sum era oka 
dok bok anasa, Yesus ara anyagan loklomek sokok beiyimek. 


20:1 Dara, minggu en men sum hyak gwelekna' yangman enyek, Maria 
Magdalena gera Yesus diyimeka' ak bilimok. Wera Yesus diyimek girik 
era, seleb dangawoka demegemoka' ak eiyimok. 20:2 Dara, Maria gera 
berra aboka Simon Petrus beb, Yesus adya wana' nauba ulumoknya alja 
yuba doro diriga bannya beb, ulureka' ak biniboka, "Wenelesilnya bera nim 
adya hoka' be' gekman dakoka bo byaakanya, hanyagar gelelenga 
doknowoka beiyimaka' ara nunda elgom ulumab," wenyal byuk. 20:3 
Dara, Petrus beb, ban yok diriga bannya beb, Yesus diyimek oulyang ek 
kemel bilirek. 20:4 Wera, sik penya nang era berra aboka yeiriwoka kemel 
balarek bok, yoknya benyek men Yesus diyimeka' ak ok berem bilimok, 
bok Petrus bera or nemen so balamok. 20:5 Dara, men byuknya bedya 
geniwoka Yesus diyimek girik lomok kemelemok enyek, waaboka 
diyimek boksom ok anyagan ulumoka' ak eibok. Bok alda girik lomok ara 
weknenggumok. 20:6 Dara ono', Simon Petrus bera eimik yeiniboka, alda 
Yesus diyimek girik lomok wekok. Dara, alda Yesus waaboka diyimek 
boksom hnon eibuukanya, 20:7 Yesus adya hukuk sam waaboka diyimek 


boksom ara pe winiwoka albeyok oka mamoka' ak hnon eibuk. 20:8 Dara 
ono', men bilimoknya beneba Petrus beb neika' wekoka, ban nidya' 
unumoka' anyek, alja heng adya kaboka okoka eriyimok dara, dib senemok. 
20:9 (Sikda orowek Imik Neyung yuba momnya doboka' ak sam, Yesus 
ara somogalya dara, winilinya sum embenga' suboka buknamla aboka, 
momnya doboka' ara, anam elgom ulumek). 20:10 Dara, yuba doro diriga 
ban nang ek sam on pik bilirek. 20:11 Bok, Maria gera Yesus diyimek 
girik damak engero seklemok. Engelemok jok, ono' geniwoka girik damok 
dan kemok dara, 20:12 wera alda Imik Neyung lero nanga penya geisa 
boksom ongo-ongo bilirek nang ek eiyisuk. Penya lero nang era Yesus 
adya be' girik ek sam, ben hnonda huk sam ben hnonda yan ak sam, 
bulureka' ak, Maria gedya eiyisuk. 20:13 Dara, nang danadya Maria gek, 
"Genong o, anda hekasa engelelam do?" aboka heibdek dara, Maria gedya 
sikenek, "Nadya wenelesilnya benyek, nim adya hoka' doboka, hanyagar 
beil bilimak do aboka engelamna," hyok. 20:14 Seleb wenyabdangoka, 
ono' dangawoka wellik sam kemelemok enyek, Yesus ara lagono 
sekemoka' ak eibuk bok, Maria gedya dara, wera Yesus ara alan sekemla 
senewoka ella ubnenggumok. 20:15 Dara, Yesus adya Maria gek, 
"Genong o, anda hekasa engelelam do? Anda heknyek elelam do?" aboka 
heibuk. Wera, Yesus nong bok, Maria gedya dara, Yesus diyimek soko 
wenya benya' aboka, "Neyung o, anja Yesus be' dakoka doknemen dara, 
na damnya dobnamna' anasa, anyagan doknomna aboka neknelom," hyok. 
20:16 Dara, Yesus adya Maria gek, "Maria o," hyok. Wera danyek, Maria 
gera dangawoka, Ibrani yub adya, "Rabboni o," hyok. Rabboni nunja yub 
era, neklesilimnya alamla. 20:17 Danyek Yesus adya, Maria gek, "Nadya! 
neyung bek anam binggumna' anasa, anda nak soruk salanenggom. Bok, 
anda berra aboka nadya hemyab ek bimenekanya, Yesus ara seleb nub 
alab, nunja neyung Imik Neyung bek, binimla aboka, wenyal bilom," hyok. 
20:18 Wera, Maria Magdalena gera, Yesus yuba doro diriga ban nang ek 
biniboka, "Nara Wenelesilnya bek seleb eibna," wenyaboka, ono' alja ban 
hnon ban hnon aboka wenyhenel wenyaro nekdo bilimok. 20:19 Dara ono', 
al on minggu en men sum enyek seleb mimok dara, Yesus alja yuba doro 
diriga ban nang era, Yahudi nang enyek lok anasa, obsijek aboka pika gasa 


seregoka, hnonoka' ak longomek dara, Yesus ara albeyok sik gangganek 
sam gelelenga sekel yeilimok dara, sikenek, "Maly, lok ganya bonggom,' 
aboka lebok. 20:20 Yesus adya ban seleb wenyaboka lebok dara, alja 
soruka paku bokomeka' ab, yaija' ak gama' dolugumeka' ab, wera an 
unuwanyeka' anyek, kendululum aboka sikenek amasuk. Dara, alja diriga 
ban nang era Wenelesilnya eiyimek dara, hyak nauba e1ya dasuk. 20:21 
Dara ono', Yesus adya saaboka lebsukja, "Maly, lok ganya bonggom. 
Neyung bedya nak sokok sam bokol yeilinyok sok, nadya ugunuk Imik 
Neyung yuba lero balalulum aboka boksin," hyok. 20:22 Dara, ban 
wenyabgogomoka' seleb dara, sikenek hiba' gob goluwoka, "Wera Imik 
Neyung Geisinya doblulum," asuk. 20:23 "Ugunda yok nang malya una' 
sikenek ab memewanggunulum dara, Imik Neyung anababya ugunja malya 
una' ugumbabya meewanggunusil. Bok, ugumbabya nimi malya una' 
sikenek ab memelemnalum dara, Imik Neyung anaba neikik, ugunja malya 
una' ugunuk ab soba' memelemnesil," hyok. 20:24 Bok, Yesus yeilimok 
dara, yuba doro diriga bannya ben hnon nimi si Thomas yok si nera 
Didimus alameknya bera, yok yuba dolomek nang eb, neikik unggulumek. 
20:25 Dara ono', yok diriga ban nang, "Nunja Wenelesilnya Yesus bek 
aldib eiyimab," aboka lebek dara, Thomas bedya sikenek lebsuka' ara, 
"Nara Yesus adya soruk ak paku bokomeka' diliga' ab heng yoka' bekoka 
eibnenggumnya dara, ono' nadya soruk enyek, alja gama' yaija' dolugeka' 
diliga' ak soruka dolongna' orok dara, nara aldib senewanggunumna," 
hyok. 20:26 Dara, ono' nenyek minggu sum enyek, Yesus alja yuba doro 
diriga ban nang eb, neika' Thomas beblaboka neika' ak ulumek. Dara, e 
pika mdya' gasa seregoka longomek bok, Yesus ara gabdeboka sik 
hnoumunga sekoka, "Maly, lok ganya bonggom," hyok. 20:27 Dara, 
Yesus adya, Thomas bek, "Anja soruk era nak an dibmenekanya, nadya 
soruk ak an kendelom. Anda soruk okoka, nadya yajja' lomok sam soruka 
doronggoka, wera nak ganya penya-penya loboka, alda wera nak dib 
senewanenelem," hyok. 20:28 Dara, Thomas bedya Yesus ak lebokja, 
"Nadya' neyung Wenelenelemnya, nadya Imik Neyung alan ululam," hyok. 
20:29 Dara ono', Yesus adya Thomas bek lebokja, Anak dara, nak ok 
okoka eibnelema' anasa dib senewanelem bok, nimi yok nimi nak heng 


|| 


eilinena' orokjok, nak dib senewanyak nim era, hyak pe ulumak," hyok. 
20:30 Yesus adya hyak yoka'-yoka' damoka nauba, alja yuba doro diriga 
ban nang edya hogung ak yoka'-yoka' lok so' bekna' nauba unulumok bok, 
buku enyek an unulumoka' nidya' ele' gigiro momnya dobnenggurub. 20:31 
Bok, ban nidya' anyagan momnya dorobnya nera, ugunja Yesus ara aldib 
Kristus nimi blebsina' dubnya uboka, Imik Neyung me diba' senewoka 
seimiwoluluma' aboka, dara alak dib senelemuna' adya, alja si nenesa 
leboka, ugunda embenga' una' diba' dobnelum aboka, ban yub era momnya 
dorob. 


21:1 Wera ono', Yesus ara alak diriga ban nang ek sam, Tiberias mek 
gwan gemek sam sikenek saaboka aabdok. Alja unuwok yub era ban: 21:2 
Simon Petrus beb, Thomas benesa yok si nera Didimus aboka silimeknya 
beb, Galilea sokok Kana heikek abnya Natanael beb, Zebedeus bedya 
mabo penya, ono' yok diriga ban nang yok penya nang eb, mamagoka 
ulumek. 21:3 Simon Petrus bedya yok nang ek, "Nara ikan el binimna," 
hyok dara, ono' yok nang edya, "Wera nunda neika' unuwanamab," hyek. 
Dara wera, sikda bindiwoka mek ekla buna' ak bukumek dara, inimnek pik 
moruwoka elemeka' anaba, hadya' hyak meka' sibin anaba yoka'-yoka' 
hnon dorowanggumek. 21:4 Dara, gwelek sirigoka henga dorogol yabok 
dara, Yesus ara mek gwan gem berem sekemok bok, alak diriga ban nang 
edya mek dubuk sam ab dara, nera Yesus ak sekemla senewoka ella 
ubnenggumek. 21:5 Dara, Yesus adya sikenek, "Najabo yab o, hadya' 
hnon dolum gom?" aboka heibsuk dara, sikja, "Hnon doldona' orok," 
hyek. 21:6 Wera, Yesus adya, "Ugunda hadya' dobnelum aboka, ugunja 
hadya' ouma' akleng anyek, mek ekla buna' sirik ek sam bobogolulum," 
hyok. Dara, unuwanalum amok sok unumek dara, hadya' ouma' akleng ara 
hadya' nauba adya deknewoka lang-lang alamok adya jabnamenggoma 
dangamok. 21:7 Wera danyek, Yesus adya hyak wana' nauba ulumoka' 
alja yuba doro diriga bannya bedya Petrus bek, "Ban ara Wenelesilnya 
benya'," hyok. Petrus bedya, "Ban ara Wenelesilnya bera an," yuba kemok 
dara, men gwirimok akleng era ono' ongobgogobok dara, mekek 
yoruwoka mek gemek bilimok. 21:8 Dara, yok diriga ban nang era, or ok 


gem berem wera ok berem ulumeka' anasa, hadya' deknemok aklenga 
gliboka mek ekla buna' pik eimik gokgiga bilimek. 21:9 Wera, sikda mek 
gemek sam seleb yeilimek dara, Yesus ara orowek uka sekoka hadya' 
hnon uk ak dab loboka, roti gwaneng uk dubuk weremoka' ak eiyimek. 
21:10 Dara Yesus adya, "Wera ugunja wen doblum hadya' era hnon 
anyagan wen bo yoululum," hyok. 21:11 Wera, Simon Petrus bera mek 
ekla buna' eilib welewoka, ikan akleng gliboka gemek bo beil yok. Nidya' 
hadya' ok deknero lomoka' adya, hadya' nidya' hiboka dara, denga hnab 
badya anaso ulumok bok, hadya' ouma' akleng era hnon meka' 
denewanggumok. 21:12 Dara Yesus adya, "Wera yeiniboka del 
yabalelulum," hyok. Wera sikda nidya' ara al banara Yesus ulumla 
senemekjok, sikja hnon anda heknya do aboka asa' ganya boboka, ben 
hnonok anaba heibnenggumek. 21:13 Dara, Yesus ara yeindeboka roti 
gwanenga doboka soboka sikenek elegesuukanya, hadya' anaba neik so 
unusuk. 21:14 Wera Yesus seleb somogomokjok embenga' suboka bukok 
dara, nen unumoknya nera li winilinya, Yesus adya alak diriga ban nang ek 
al nonga laga amasuk. 21:15 Wera, sikda nidya' seleb debgogomek dara, 
Yesus adya Simon Petrus bek, "Wei, anda Yohanes mamnya Simon o, yok 
danara mek so bok, anak dara, nak hyak nauba wana' ulunelem do?" aboka 
heibuk. Dara, Petrus bedya Yesus ak, " Aldib e, Wenelesilimnya o, nara 
anak wana' ulunggena' ara anda ella ulunelem e," hyok dara, Yesus adya 
Petrus bek, "Wera anasa, nadya domba memab anyek, pe geregoka bo 
ulunelom," hyok. 21:16 Dara ono', hnon sounuwoka penenya sum Yesus 
adya Petrus bek, "Wei, anda Yohanes mamnya Simon o, anda nak wana' 
nauba ulunelem gom?" aboka heibuk dara, Petrus bedya Yesus ak, "Aldib 
e, Wenelesilimnya o, nara anak wana' ulunggena' ara anda ella ulunelem e," 
wenhyok dara, Yesus adya Petrus bek, "Wera anasa, nadya domba pama 
danyek pe geregoka bo ulumnenelem e," hyok. 21:17 Dara, Yesus adya 
Petrus bek, alja onsok saaboka neiknya nenyek li winilinya sum, "Anda 
Simon Yohanes mamnya, nak nauba wana' ulunelem de?" aboka heibuk 
dara, wera Petrus bedya ganya angoo senewoka, Yesus ak, 
"Wenelesilimnya o, anda yoka'-yoka' mdya' ella ululama' anasa, wera 
anasa, nadya anak nauba wana' ulunggena' ara anda ella ululam," hyok 


dara, Yesus adya ono' Petrus bek, "Wera anasa, nadya domba pam enyek 
pe geregoka bo ulunelom," hyok. 21:18 Dara, ban nidya' Yesus ab, Petrus 
beb wenyab danggogoreka' seleb dara, ono' Yesus adya Petrus bek, "Nara 
anak dib lebgen. Anda wen anam goubenya ululam danara, goukwa norona 
ara an damnya norobdangoka, anja nara anyagan bisinya senemna' ak sam 
balalam bok, eimik anda nauba damen dara, anda soruk ok okmenekanya, 
yok mim edya anak noroyiboka, anya ban mok enyek an bana' lek senemen 
ak sam bo bininjak." 21:19 Yesus adya ban nidya' Petrus bek wenhyoka' 
damok ara, Imik Neyung si imik nenen danasa, Petrus benyek heka' 
huboka somoganamoka' damok anasa lemok. Ban nidya' 
wenyabgogomoka' seleb dara, Yesus adya Petrus bek, "Anda nak diriga 
yalanelom," hyok. 21:20 Wera, Petrus bera kemel samalemok dara, Yesus 
adya wana' nauba ulumoka' yuba doro diriga bannya bera, eimik dobol 
balasuka' eiyimok. Yesus obnemeka' anasa, neika' sidya' deldaklemek sum 
enyek, Yesus berem bukoka delemoknya bedya, Yesus ak, 
"Wenelesilimnya o, anak heknedya oblulum aboka yuba dil bilinggel do?" 
aboka heimoknya benyek okoka eiyimok. 21:21 Petrus bedya, bera eimik 
balamoka' eibuk dara, Yesus ak, "Wenelesilimnya o, ban benyek anara, 
heka' danamla do?" hyok. 21:22 Dara, Yesus adya Petrus bek, "Nadya 
alda or embenga' ululul senemnya dara, alda or moruwoka ulumlya' ara na 
eimik yanamna. Anasa nera, anjinya goma', loblom. Bok, anda nak diriga 
yalanelom," hyok. 21:23 Dara wera, ban diriga bannya bera, alda 
somoganggunumla an yub era, Yesus yuba don nang gangganek nidya' 
oboka lelemok. Yesus adya, alda eimik somoganggunumla ana' ara orok 
bok, alda Yesus adya dara, nadya embenga' ululul senesinya dara, alda or 
embenga' ulumnamso, nera ugunja goma', amoknya nenesa lelemek. 21:24 
Dara ban benyek ara, Yesus adya unulumoka' nidya' ak laga lelemookanya, 
ban yuba domoka' momnya doboknya bera alan. Alja nidya' momnya 
doboka leboka' ara, dib nonga leboka' ara nunda nidya' ella ulumab. 21:25 
Dara, Yesus adya unulumoka' ara yoka'-yoka' hyak nauba hnon unulumok. 
Ban nidya' pe yana lelewoka ella' gigiro momnya doseng dara, nadya dara, 
wera soko me nidya' lendeboka oulyang okna danamso' anasa, hnon 
darasam buluk loboka momnya dorob. 


Kisah Para Rasul 


1:1 Nadya hem Teofilus o, anak perob aboka gibgen. Men youma' bukuk 
sam weboka beiyinggesa ara, Yesus adya al wa web einimok salek eb 
moruwoka imik heikek welemok salek, yoka'-yoka' nidya' unuwoka, alja 
neklesuka' ak momnya doboka beibsa. 1:2 Yesus ara alda anam imik heik 
sam binggumok salek, Imik Neyung Geisinya migib adya arawoka, nadya 
yuba lebnoka' aboka yuba lena' gak nang ek anyek pe unuwanalum aboka 
wenewoka neklesuk. 1:3 Yesus ara, alda seleb somogoka embenga' 
suboka bukumoka' seleb dara, nara aldib embenga' subna bar aboka, alak 
diriga ban nang ek laga aabdangoka, dib nong bekna' gong elegosuk. Alda 
li denga hnonok ebdobnya mekbadya sum (empat puluh hari) sikenek 
aabdangdo amalasuukanya, Imik Neyung adya wenelemnesil yuba neika' 
saboka ulumek. 1:4 Dara Yesus ara, alak diriga ban nang eb, neika' yuba 
salamek sum enyek, ban yub enyek sikenek lebsuk ara, "Ugunda 
Yerusalem heik men lobana' ara mem. Ugunda or anyagan ulumuna' ara, 
neyung bedya eleganesin amoka' anyek, nadya ugunuk unu eleganesil 
aboka lebsisa anyek, elegeisilya bok. 1:5 Dara, Yohanes Pembaptis bera, 
alda mek dem adya ok dalasuk bok, mek anam mandewal henggonggom 
ugunuk Geisinya adya mek diba' dabnesil," hyok. 1:6 Wera ono', Yesus ab, 
alak diriga ban nang eb, neika' longomek sum enyek, alja mab edya, 
"Neyung Wenelesilimnya o, wen gom, eimik ek gom, Israeli soko ara, dub 
soko dangiyiwanalam de?" aboka heimek. 1:7 Dara, Yesus adya alak 
diriga ban nang ek lebsuk ara, "Imik Neyung bedya ok, alja sum enyek 
unuwanamna senewoka ella ulumla. Anasa ban unun damba dara, 
ugunsamba gom, Imik Neyung bedya ok ella ulumla. 1:8 Bok, ugunda 
Imik Neyung Geisinya ugunuk sam seleb yeisilya dara, ugunda migiba' 
dobnelum. Dara, Yerusalem heik ab, nidya' Yudea sokok ab, Samaria sam 
ab ara, nidya' soko dagolongna' me nidya', nasamba yuba bo lero 
yabalemnelum," hyok. 1:9 Yesus ara ban seleb wenyaboka lebgogomok 
dara, ono' alda sikja hogunguk ak sam uboka, henga kemelemek bok, imik 
heikek welok dara, kemelemeka' gangganek deba' adya sereklemok. 1:10 
Yesus imik heikek weloka' anasa, alak diriga ban nang era, anam kemero 


seklemek bok, wene sab-sab nimi penya nang geisa akleng ongo-ongo 
bilirek nang enyek, sik gokgobok sam sekerek. 1:11 Dara sik penya nang 
edya, Yesus alak diriga ban nang ek, "Wei, ugunda Galilea nang o, ugunda 
hekasa anyagan ok sekoka imik sam kemelelum do? Yesus imik welemla 
eiblum sok, ono' eimik era hyak onnya benyek neikso unuwoka yanamla' 
ak eibnelum," arek. 1:12 Dara, Imik Neyung yuba men domek nim era, 
Zaitun mein aba' ara Sabat mem sum era Yerusalem heik lo bilimek. 
(Zaitun mein ara Yerusalem berem ulumla, satu kilometer ok ulumla.) 
1:13 Dara, sikda Yerusalem heik ara sik ulumek ek biniboka, hyak imik 
somek ek dub nong ok biniboka welewoka ulumek. Dara, ban ulumek nim 
era, hnonda, Petrus, Yohanes, Yakobus, Andreas, Pilipus, Thomas, 
Bartolomeus, Matius, Alfeus bedya me Yakobus, Simon Patriot, Yakobus 
bedya me Yudas beb, ulumek nim era an. 1:14 Sikda nidya' ganya hnonok 
hiboka, heng uboka Imik Neyung ak mololsinilimek. Dara, sikda gelewa 
nauba uboka, Yesus alja genong Maria geb, Yesus alja weisab eb, neika' 
longowoka heng uboka lelemek. 1:15 Dara ono' yok sum enyek, yuba 
dolomek nim era, hiboka denga dombadya ebdobnya lindigin badya 
(seratus dua puluh orang) longomek dara, Petrus bedya yuba lebnun aboka 
sekoka yuba lemokya, 1:16 "Hem yab o, Imik Neyung yuba momnya 
doboka' ara, gigiwoka unuwanamla. Geisinya bedya uboka Daud bedya 
lemoka' ara, Yesus henga goubuka obnemak aboka duba dangamoknya 
Yudas bemba lemoka' ara, gigiwoka unuwanamla. 1:17 Yudas bera 
nublaboka neika' wa welenob aboka gaboka domoknya anasa, alablaboka 
neikik ulumouba," hyok. 1:18 Yudas bera Yesus ak oblulum aboka yuba 
dil bilimok amba elegemek rupiah edya, soko dekemok. Dara, anyagan 
alda huk dib malyinggyuukanya, alja mon era, hnoum pik serewoka mabok 
dara, aso ab, boka nidya' laga lan-lan alamok. 1:19 Dara, nimi nidya' 
Yerusalem heikek ulumek nim era, Yudas bek alak an unumoka' anyek, 
ella dangamek. Anasa leboka, Yudas bek unumok soko era, sikja yub 
edya, Hakal-Dama aboka si simek. Nunja yuba dangawoka san dara, 
eneng sokok aboka si simek. 1:20 Ono' Petrus bedya dara, "Anasa orowek 
Mazmur yub ek momnya domok ara, Alda ulumlya ak ara yoka' yuba deso 
aboka nimi gakdena' ak danamla. Al ulumlya' ak ara, nimi lunuwoka una' 


ara lobnemak, hyok. Ono' hnon momnya doboka' ara, Alja wa weboka 
ununa' ella dangamlya' ara yok nim lunuwoka dorowanamak, wenyamok," 
hyok. 1:21-22 "Anasa wera, Wenelesilnya Yesus sokok an nublaboka 
yabalamouba salek enyek, neikik soba' yabalamoubnya benyek hnon, 
sekiyiwanamab," aboka Petrus bedya lemok. "Yohanes Pembaptis be nimi 
meka dalasuk wek ara moruwoka Yesus mik heik welewok sum neika' 
ulumabnya benyek, alab nublaboka Yesus embenga' suboka welemok 
anyek, laga lelenoba' aboka, lunuwoka sekiyiwanamab," hyok. 1:23 Dara 
anyagan longomek nim edya dara, wera penya sunuwanamab aboka, ben 
hnonda mimi si Yusuf, neiknya bok yok si nera Barsabas, ono' al onnya 
bera alja si nera Yustus aboka silimeknya hnon, Matias be hnon 
sunuwanamab aboka lemek. 1:24-25 Dara, sikda nidya' henga uboka Imik 
Neyung ak mololemeekanya, lelemekja, "Wenelesilimnya o, anda nimi 
nidya' ganya ak nidya' ella ulusilimnya. Yudas bera yuba lenya 
dangamokjok, ono' malyingginiboka wanok soudya al oulyang ak 
bindowoka' anasa, wera Imik Neyung o, anja benyek lunuwoka 
sekiyiwanalum aboka neksilom," aboka mololemek. 1:26 Seleb molomek 
dara, bekna' dangana' bobogomek enyek, Matias bek sam malyinggilimok. 
Dara, Matias bera goklombadya Yesus yuba lena' gak nang eblaboka 
neika' welenoka' aboka, Yudas be lunuwoka sekiyimek. 


2:1 Wera, Yahudi nim perob sum Pentakosta seleb oka yenemok dara, 
nimi nidya' yuba dib senewoka men domek nim era neika' ak mamagomek. 
2:2 Dara, al wene sab-sab enyek, nimi nidya' longomek nim era, sikenek 
imik ab sam uu aboka senenggom kabo' dorogol yabana' anaso' ak kemek. 
Dara, sik ulumek ek anaba, uu ana' yub ok kemek. 2:3 Dara, uk boka' 
lolong-lolong aboka nimi nidya' ella' gigiro singiro buru yabalesuka' ak, 
e1yimek. 2:4 Wera dara, sikda nidya' Imik Neyung ganya adya deknesuk 
dara, Imik Neyung Geisinya adya anyek sabnok senewoka elegesuka' 
adya, sikda yok-yok yuba nidya' saro yabalamek. 2:5 Ban sum era, Yahudi 
nimi nauba, nidya' yok-yok mok eb yeilimek nim era, Yerusalem heikek 
ulumek. Ban nimi dara, sikda Imik Neyung ak lok ganya bomek nim 
ulumek. 2:6 Wera kabo' uu ana' yuba kemek dara, nimi nauba longowoka 


aknel ganagal yeilimek. Wera ono' yuba salamek nim edya, nimi nidya' ara 
sikjinya yoka' yuba hnon kemek dara, loka dasuk. 2:7 Dara, nimi nidya' 
hyak loka daboka, "Sikda ban nidya' yok-yok yuba salamak nang era 
Galilea sokok nim gom de?" aboka lelemek. 2:8 "Ban dara, hek adya 
nunja yok-yok mok ab yub enebabya Galilea nim edya salamaka' kelemab 
do?" aboka lelemek. 2:9 "Nunda nidya' ara, hnonda Partia nang, Media 
nanga hnon, Elam nanga hnon, Mesopotamia mimi hnon, Yudea mimi hnon, 
Kapadokia nimi hnon, Pontus nimi hnon, Asia nimi hnon, 2:10 Frigia nimi 
hnon, Pamfilia nimi hnon, Mesir nimi hnon, Kirene berem Libia nimi hnon, 
hnonda Roma heik ab ara, 2:11 Yahudi nimi yoka' ab, hnonda Yahudi nimi 
gom bok, Yahudi nimi yuba domek nang eb, hnon Kreta nim ab, hnonda 
Arab nim ab bok, Imik Neyung adya alja senenggom migib unulamla 
anyek, nunja yuba yoka'-yoka' sunuwoka lelesak adya nunda pe kelemab," 
aboka lelemek. 2:12 Dara, sikda nimi nidya' hyak ganya loka daboka 
ganya eboka, sik moumen, "Hekasa ban anaso damok ulumla do?" aboka 
heibdangdo balamek. 2:13 Bok, hnon nang edya dara, "Sikda yu meka 
demaka' adya serema salalesil adya ganya uu aboka lelemak," aboka 
waboka oksel golulumek. 2:14 Dara Petrus beb, yok goklombadya Imik 
Neyung yuba len nang sekoka, Petrus bedya yuba nauba bii aboka nimi 
nauba longomek nim ak lesuk, "Hemyab o, ugunda Yahudi nim, ugun yok 
mok nimi Yerusalem heikek ululum nim eb, ban nidya' unulamla ara 
ugunuk anadya unulamla aboka lebnesin anasa, ugunda pe keblulum," 
aboka lelemok. 2:15 "Wera, luguna' jam sembilan ok anasa, ban nang era 
ugunja dara, sikda yu meka demaka' adya serema salasil senelum sok 
unuwanggusil. 2:16 Bok ban eryiluma' unuwanamoka' amba dara, orowek 
ununumna' lelemoknya si Yoel bedya lebokya, 2:17 Imik Neyung adya 
lebok ara, Sidya' daknamla sum enyek, nadya geisa ganya ara nimi nidya' 
sik dubuk yeklingganamna. Ugunja mabo nengmab ab, ugunja gelmab ab, 
nadya sikenek ununumna' lelemnesak. Ugunja gobenya nim edya yoka' 
unuwanasin ara ken so eilimnemak. Ugunja nauba nang era, maboka 
lendara eilimnemak. 2:18 Nadya wa wen nim, nengmab ab, gelewa ab, ban 
sum enyek, nadya geisa ganya era sikenek yeklingganesin. Sikda 
ununumna' lelemnasak. 2:19 Nara yoka'-yoka' hyak lok so anyek imik eini 


sam unulumnamna. Ono' hyak lok so hnon ounu sokok sam an 
unulumnamna. Eneng ab, uk ab, senenggom solom ab, lanawanamla. 2:20 
Imik Neyung adya senenggom hyak perob sum anam yanggumlya salek, 
heng ara guna' danamla. Wala' ara goron uboka eneng anaso danamla. 2:21 
Ban salek enyek, nimi nidya' Imik Neyung si sibuka youblenya bera 
blebnamla, ara Yoel wenyamok," aboka Petrus bedya wenyasuk. 2:22 
Ono' Petrus sikenek wenyasuk, "Nadya hemyab Israeli nim o, nadya 
ugunuk ban dib lebnesin anyek keblulum. Yesus Nazaret mok ebnya bera, 
Imik Neyung adya seleb ugunsamba wa weblul aboka wa doboka 
elegemok anyek, bekna' elegesuk. Bekna' ara, Imik Neyung adya Yesus ak 
ab uboka ugun gangganek sam yoka'-yoka' lok so migib ununa' ab, 
senenggom lok so ununa' ab, yok so bekna' ab, unumoka' ara seleb eiyilum. 
Anasa, ugumbeyok ban nidya' ara seleb ella ululum. 2:23 Imik Neyung 
adya al orowek ella unuboka unuwonun senewoka seinimok sok, alja me 
Yesus ara ugunuk seleb elek losuk. Dara, ugunda malya nang ak elegoka, 
sikda alak doboka galak glabeka' adya, ugunda alak olum. 2:24 Bok Imik 
Neyung migib adya Yesus ak nimi somoklomaka' gangganek ab, suboka 
embenga' bukiyimok. Alda somokna' lomok sam unggulumnamso anasa, 
somokna' damok adya doboka menegemok bok, Imik Neyung adya henga 
loboka blebiyimok," hyok. 2:25 Ono' hnon, "Yesus amba Daud bedya 
leboka' ara ban: Nadya Wenelenelnya bera, nadya hogunguk sam soba' 
eillilamna. Alda nab neika' ulunam adya, yoka'-yoka' adya daldom-daldom 
henggununel. 2:26-27 Anda nadya ganya ara, nimi somoklomak nimi 
heikek sam lobnenggununelem. Ono', nak anja perobnya bek nonga 
bloblula' aboka lobnenggununelem. Anasa leboka, nadya ganya eiya 
daboka, nadya sibama' adya eiya hlalamna. Dara, nara ganya weboka diri 
ulumnamna. 2:28 Anda nak nim embenga' una' pik seleb doboka 
amanulum. Anda nablaboka soba' neika' ulumnanam adya, nara nonggo 
aboka ganya imik weldo-weldo seklemnenel, ara Daud bedya wenyamok," 
hyok. 2:29 "Anasa, hemyab o, wenyek or nunja neyung Daud benesa 
geklewoka, yuba laga poboka sablul senewananulum. Alda seleb somogok 
dara, seleb soko lokorob bok, soko lokorob ak ara nun gangganek or 
ulumla. 2:30 Imik Neyung adya orowek seleb poboka, Daud be pik uboka 


an nang yila' gangganek ab, Imik Neyung adya dubnya hnon 
sekiyiwanamla aboka leb elegemok. Daud bera alda ununumna' lenya 
ulumok adya, Imik Neyung adya alak dib unuwanamna amoka' ara, eimik 
era dib unuwanamla senewoka ella uboka diri ulumok. 2:31 Daud bera 
Imik Neyung adya unuwanamla ara orowek eiyimok. Anasa, al lebok ara, 
alda nimi sokok nimi somoklomak sok dib somokna' nimi heikek ak lo 
binggunumla. Dara ono', alja nong soub era bloboka denghenggunumla ak 
lebok. Ban lebok ara, Kristus eimik somogoka embenga' suboka buknamla 
ak lemok. 2:32 Dara, al ban Yesus benyek, Imik Neyung adya somokna' 
ak ab suboka embenga' bukiyimok. Dara, ban unumok ara nunja okoka ok 
eiyimouba," hyok. 2:33 Ono' Petrus sikenek moruwoka lemok, "Wera, 
Imik Neyung sirik soruk sam Yesus ak seleb imik beiyiboka, Geisinya 
eleganesin amok ara, elegoka dobok dara, wera, neik geisa ganya anyek 
nuk eleklesil ara, wera an ugun seleb eillililum kelelum. 2:34-35 Daud be 
nong anaba imik heik welewanggumok bok, alda yub adya lebokja, 
Wenelesilnya bedya nadya Wenelenelnya bek, Nadya anja isa' nang ara an 
damak namena' gibiyiwanggumnya salek enyek, anda nadya sirik soruk 
sam bululom, aboka lebok. 2:36 Anasa wera, Yesus ugunja oboka gal ak 
glablumnya bera, aldib Imik Neyung adya or ban Yesus anyek, nimi 
wenesina' ab blebsina' ab, dubnya Kristus jaboka sekiyimok, ara Israeli 
nimi nidya' pe ella danasom," hyok. 2:37 Wera nimi nidya' Petrus bedya 
wenyaboka lelemok anyek kemek dara, nimi nidya' ganya soldowoka 
obdangamek. Dara, Petrus bek hnon, yok yuba lena' gak nang ek hnon, 
"Hemyab o, wera nunda heka' huwanamab do?" aboka heisik. 2:38 Dara, 
Petrus bedya sikenek, "Ugunda nidya' ara, ganya dangawoka malya una' 
meewanasil dara, ganya dangawoka, Yesus Kristus si sibuka mek dana' 
doblulum. Dara, ugunda Imik Neyung adya Geisinya eleganesila' ara 
dobnelum. 2:39 Anasa, Imik Neyung adya lebsuka' ara, ugun nong amba 
ugunja mab emba hnon, sik mok sam ulumak nim emba hnon, ulumla. 
Nunja Wenelesilnya Imik Neyung adya yoululum aboka youblesil nim 
nidya' amba ulumla," hyok. 2:40 Ono' Petrus bedya ban wenyaboka nauba 
wenewoka lelesuk, "Ugunda wera Imik Neyung adya eimik obsunun 
aboka ubsil sokok anyeb orowek blebdangoka ulululum," aboka sikenek 


lelesuk. 2:41 Dara, Petrus bedya lelemok yub ek keboka dib senewoka 
domek nim ak meka dasik. Dara, nimi nidya' ban sum Imik Neyung ak dib 
senewoka domek mm era hiboka denga salye' obadya nang anaso, 
dangamek. 2:42 Dara, hyak pe yeng uboka, nimi nauba yuba lena' gak 
nang ek ab, yuba nauba doboka, yoka'-yoka' ara neika' unuwoka, anya 
neikik deregoka, neikik molowoka ulumek. 2:43 Obadya nang Imik 
Neyung yuba lena' gak nang edya, yoka'-yoka' senenggom lok so ununa' ab, 
lok so bekna' ab danyek, nauba unulumek dara, nimi nidya' ganya loka 
daboka ulumek. 2:44 Nimi nidya' Imik Neyung ak men dib senewoka 
domek nim era, neika' ganya hnonok ganya boboka, sikja yoka'-yoka' bona' 
ulumok ara, neika' hiboka bolomek. 2:45 Sikja yok-yok bona' bolomek 
ara, rupiah dekoka dobna dara, nara anyek dobsinya senemna sok ella' 
gigiro pe lelewoka bokol dalamek. 2:46 Sikda hyak soba' Imik Neyung e 
eremek longowoka yuba soba' dolomek. Dara sikda ganya sokok 
nenebdangoka, ei-ei ganya boboka, sikja e pik dero yabalamek. 2:47 Sikda 
hyak soba' Imik Neyung ak giblemeekanya, nimi nidya' sikenek perob 
senelesik. Dara, Wenelesilnya bedya yuba don nim ek yok bleblesuk nimi 
sob-soba' sikenek bo maklesuk. 


3:1 Dara, ono' yok sum enyek, sinik jam tiga anaso dara, nimi mololomek 
salek seleb dok anasa, Petrus beb, Yohanes beb, molowanoma' aboka Imik 
Neyung ek sam wele balarek. 3:2 Wera, Imik Neyung ek senenggom pik 
sindamak ara, perob nong pik aboka si silimeka' ak sam ara, nimi ben hnon 
anam beiyimek salek eb ara moruwoka nonga nidya' heimoknya bek 
bulumok. Dara, bera Imik Neyung yuba dol yanggejja nim ek rupiah 
mololamlya enyek, eleklenoka' aboka soba' jaboka pikik sam bo beil 
yalamek. 3:3 Wera Petrus beb Yohanes beb, Imik Neyung ek sam wekel 
barek ak eibsuk dara, sikenek rupiah hnon eleganenurum aboka molosuk. 
3:4 Dara, Petrus beb, Yohanes beneba, benyek keebdarek dara, Petrus 
bedya, "Anda nuk kendesilom," hyok. 3:5 Dara, sikenek yoka' hnon 
eleganenerek ak dobnamna senewoka sikenek ngekluboka ganya wemok. 
3:6 Bok, Petrus bedya heimoknya bek, "Rupiah yoka'-yoka' ara nak hnon 
una' orok anasa, wera alda nak dan yoka' don hnonok ulumla' anyek 


eleganenggen. Yesus Kristus Nazaretnya bedya si sibuka, anda sekoka 
yabalom," wenyaboka hwemok. 3:7 Dara ono', Petrus bedya hwemoknya 
bedya sirik soruk salawoka gliboka sekiyimok. Dara, wene sab-sab enyek, 
benedya alja yan heng gongolya' migib nong dangoka meremok. 3:8 Wera, 
heimoknya bera sakdo dorogoka sekoka, ono' yibeinimok. Dara ono', alda 
Petrus beb, Yohanes beblaboka sikeneb neika' Imik Neyung eremek 
wekoka, yana ingiwoka merewoka sakdo dorogoka seleb merewana' 
anasa perob aboka Imik Neyung ak giboka lero yabalemok. 3:9 Dara, 
heimok bok meremoknya bedya yana ingi yibimboka, Imik Neyung gibdo 
yabalemok ak eryimek dara, 3:10 wera sikda nimi nidya' Imik Neyung ek 
perob pik sindamak sam heimoka' anyek moldo bulumoka' eillilimeknya 
benyek okoka eiyimek. Dara, nimi nauba ara hekak alak unumok anyek, 
hyak loka nauba dasuk. 3:11 Dara, nonga heimoka' anyek meremoknya 
bera, Petrus Yohanes ak anam salabmosuk salek enyek, nimi nidya' loka 
daboka sik winilya ara Salomo pik serekna' ak ulumeka' ak sam, nimi 
nauba bik-bika yeimiboka longol yeilimek. 3:12 Wera, Petrus bera nimi 
nauba eiyimok dara, sikenek, "Wei ugunda Israeli nim o, ugunda hekasa 
ban unumla' ak loka dasil do? Ugunda hekasa nuk ngekellublesulum do? 
Ban nonga heiboknya bera nunja migib edya gom, nunda hyak pe ulunam 
adya gom, yan ingi yabalamla senelum de. 3:13 Orok, Abraham beb, Ishak 
beb, Yakub beb, nunja neyung yabo sikja giblemeknya Imik Neyung 
bedya, ban unumla adya alja me Yesus imik nenewal. Al Yesus anyek, 
ugunja dub nang ek oblulum aboka doboka elegel bililum. Pilatus bedya 
henga lobnuna' aboka ulumok bok, ugunja alja saramek ab wekdo 
dorogolum. 3:14 Ugunda alda geisa uboka hyak perob ok ululanya wekdo 
dorogoka, nim osuk anasa henga geregemeknya benyek lob loblom aboka, 
Pilatus bek duka' lolom-lolom alalum. 3:15 Alda nim embenga' una! 
dubnya bek, ugunja dara, seleb oblum bok, Imik Neyung adya seleb 
somokna' ak ab suboka bukiyimok. Unumoknya nera, nunja henga yoka' 
adya okoka kaboka eiyimoub nang nunda an. 3:16 Dara, ban eiyiboka 
seleb ella ululumnya benyek, Yesus si adya, Yesus si ak dib senena' adya 
merewal. Aldib, alda seleb migib uboka eika' nong dala' ara, Yesus ab alja 
migib ek dib senena' nong adya ok ubla. Yesus ak dib senena' adya, ban 


benera, hemyab o, ugunja hogung ak sam laga eika' merewal," hyok. 3:17 
"Wei hemyab o, anasa wera, ugunub ugunja dub nang eb, Yesus ak unulum 
ara, elgom adya unulum anyek, wera nara ella ubsin. 3:18 Dara, ban 
unuwoka gigiwanamoka' anasa, Imik Neyung adya orowek ununumna' 
lelemek nang pik moruwoka, nimi blebsma' dubnya Kristus bera eimik oka 
nauba gweknamla aboka lemoka' ara, wera ban adya gigiwok. 3:19 Wera 
anasa, ugunja malya una' Imik Neyung adya lublul aboka, ugunja malya 
una' ak ab ganya dangawoka saaboka, Imik Neyung ak yoululum. 3:20 
Dara, Wenelesilnya bedya, ugunja ganya angawoka peroba' 
nenewanasilekanya, ugunja blebsina' dubnya ak ugunuk bilom aboka 
orugolul aboka, ganya dangawanalum. Wenelesilnya bedya orowek, 
Kristus ara al ugunja blebsina' dubnya dolul aboka sekiyimok anasa, 
unuwanalum," hyok. 3:21 Petrus bedya ono' wenyasuk, "Ban Yesus ara, 
youma' Imik Neyung adya geisa ununumna' lelemek nang edya lelemek 
sok, yoka'-yoka' nidya' Imik Neyung adya meewanggumlya salek, imik 
heik ulumlya ara, meewanamlya salek ok laga danamla. 3:22 Anasa, Musa 
bedya men leboka' ara, Ugunja Wenelesilnya Imik Neyung ara, ugun 
gangganek ab, alda ugunja meneng mok nim ek, na anaso ununumna' lenya 
sekiyiwanamla. Dara ugunda heka' ak nidya' lelemlya ara, pe kelemnelum. 
3:23 Wera anasa, ben hnon ban senenggom ununumna' lenya bedya yuba 
pe kebnenggunulanya bera, alja heik nimi hogunguk ab garawoka orok 
nenewanamla, wenyaboka Musa bedya lebok. 3:24 Youma' ununumna' 
lelemek nang era, Samuel bek ab moruwoka ara, yok nang gong 
ununumna' lelemek nanga nidya' ara, wen unulamla eillililuma' anyek, eimik 
unuwanamla aboka lelemek. 3:25 Ununumna' lelemek nang edya Imik 
Neyung adya unuwanamna aboka lemoka' anyek lelemeka' ara, ugunsamba 
hnon ulumla. Imik Neyung adya ugunja neyung yab ek leboka' ara ugunuk 
hnon lesuk. Abraham bek Imik Neyung adya lebokja, "An nang yila' pik 
moruwoka, yok-yok soko mimi nidya' ak binimla," wenyamoknya nera, 
hnonda al ugunsamba lesuk. 3:26 Wera anasa leboka, Imik Neyung adya 
alja me Yesus sekiyiwoka, binilam aboka, ugunuk men youlul aboka, 
orugomok. Ugunda nidya' malya una' ganya dangiyiwoka ugunuk peroba' 
neniyiwousulula' aboka, youlul aboka orugomok," wenyaboka Petrus 


bedya lebok. 


4:1 Wera, Petrus beb Yohanes be, nimi yok nim ek anam yuba salarek 
salek, Yahudi Imik Neyung yuba dona' gak nang eb, Imik Neyung ek 
keeboka diri ulumek nang dubnya eb, Saduki nim eb, Petrus Yohanes ak 
yeilimek. 4:2 Sikda Petrus Yohanes adya, Yesus ara somokna' damok al 
seleb suboka embenga' welewok aboka lelerek adya, nimi seleb 
somogamna mimi suboka welewanamak ak nekerek anasa, hyak yu ganya 
bomek. 4:3 Dara, sikenek doboka henga geregoka, seleb sin dangoka 
iniwanamok anasa, Petrus Yohanes ara, gasa ek doronggoka, anyagan 
maboka gwelegemok. 4:4 Bok, nimi nauba, sikja lelesirek yuba kemek 
nang era, dib senemek. Dara, sik Imik Neyung yuba dib senemek nim era, 
hiboka denga salya' lambadya nang (lima ribu orang) dangamok. 4:5 Wera 
ampum so gwelegok dara, Yahudi dub nang eb, Imik Neyung yuba wa 
gaka' nang eb, sikja yuba neksin nang eb, Yerusalem heikek yuba sabnoba' 
aboka longomek. 4:6 Dara, sikda Yahudi nang Imik Neyung yuba wa 
gaka' dubnya Hanas beb, Kayafas beb, Yohanes be hnon, Aleksander beb, 
Hanas al nang yila' nidya' ara, mamagomek. 4:7 Dara, Petrus beb Yohanes 
beb, ban mamagomek ak beil yeilisik dara, dub nang adya sikenek heib 
einisik. "Ugunda hek migib ek gologoka, heknyek si sibuka unurum do?" 
aboka heisik. 4:8 Petrus Imik Neyung Geisinya adya deknewoka 
ulumoknya bedya sikenek, "Wei, ugunda Israeli dub nang uboka, Imik 
Neyung yuba dam nang o, 4:9 nuk sumen anyagan yana lelewanasulum ara 
yoka' embenga' alda nonga heimoknya bek pe ununumukanya, heka' adya 
meremoka' anyek, heilisulum dara, ban ella danalum. 4:10 Neyung yab 
dub nang ugumbabya hnon, ono' Israeli sokok nimi nidya' hnon, ella 
danalum. Ban heimoka' anyek embenga' seklelanya benera si ara, Yesus 
Kristus Nazaret mok ebnya bedya migib adya, ugunja hogunguk hyak eika' 
sekla. Ugunja seleb oboka gal ak glablum dara, somogok bok, Imik 
Neyung adya somokna' ak ab suboka bukiyimoknya bedya migib adya ubla 
ara, ella ubnalum. 4:11 Ono' hnon, Yesus adya eimik unuwanamla aboka, 
youma' Imik Neyung bukuk sam momnya dobok ara, E sona' nang edya 
malya girik aboka bobegek bok, alda hyak ono' perob men youbuka un 


girika dok, hyok. 4:12 Anasa, sokok anyagan ara, yok si nedya hnon 
embenga' blebsulul aboka Imik Neyung adya nim ek lebnenggusuk. Yesus 
si adya ok nimi blebnesil aboka lesuk," hyok. 4:13 Dara, nimi nauba henga 
gereksin ek yuba sabnoba' aboka longomek nim era, Petrus beb Yohanes 
beb, sikja asa' nong anyek yuba saboka, sikda sekolah hnon nauba dona' 
orok bok, nauba pe lelerek eiyimek dara, hyak loka nauba dasuk. Dara 
wera, sik penya dara, Yesus yuba doro diriga balarek nang era alan 
senewoka, bekoka ella dangamek. 4:14 Bok, Yahudi dub nang edya dara, 
nonga heimoka' anyek, eika' meremoknya bera, Petrus beb, Yohanes beb, 
neika' oka seklemok anasa, yuba goma' dangoka yuba sabnamenggom 
dangasuk. 4:15 Anasa, Petrus Yohanes ak, beiyek se' goboka bururuk 
aboka orugeisik dara, sikda beiyek birik. Wera danyek, Yahudi nang yuba 
sana' gak nang edya saldalamek. 4:16 Dara sikda wenyabdangamek, 
"Wera, penya nang ek an heka' hubnemab do? Nimi mdya' Yerusalem heik 
an ulumak nim edya dara, lokso ara bekna' diba' sik penya nang adya ok 
unurong ara, seleb ella ubak bar. Nera malya unurong aboka bobnenewoka 
sana' okna dabsil. 4:17 Sikja unulurak ara, nauba dangoka yok nim ek 
oboka lelewesilyek anasa, wera ugunda Yesus si sibuka hyak 
lebnenggunurum henemab," aboka samek. 4:18 Seleb dara, dub nang edya 
Petrus Yohanes wera ono' yorurum aboka heng gereksin ek bo wekoka, 
"Wera, ugunda Yesus si sibuka yoka'-yoka' unuwoka nimi yok nang ek 
neksin ara hyak lobnerum," aboka lesik. 4:19 Bok, Petrus Yohanes adya 
dara, lebdekja, "Har nerek perob so, ugun dub nang yuba kena' anyek 
perob gom, Imik Neyung yub ak kena' anyek perob gom, aboka 
semiwanalum. 4:20 Nunda seleb eiyimum kenum anyek lelenam ara, hyak 
lobnenggunusinm," arek. 4:21 Dara, dub nang ara, Petrus Yohanes ak 
hnonok sibin anaba damok eboka eibnenggumeekanya, nimi nidya' ara 
heimoknya hwemok ak eiyiwoka Imik Neyung bek gigilemeka' anasa, dub 
nang edya dara, wera Yesus si sibuka unulurum ara wen lobnerum aboka, 
hyak webluwoka lobonggomek. 4:22 Dara, nonga heimoka' anyek Petrus 
Yohanes adya hwereknya bera gibna' ara denga hnonok uboka ebdobnya 
mek badya anaso dangamok bok, meremok. 4:23 Petrus beb, Yohanes 
beb, seleb henga lob lobsik dara, ek biniboka yok yuba domek nim ek, 


sikenek Yahudi yuba wa gaka' dub nang eb, yuba dam nang eb dadya, 
ugunda wen yoka'-yoka' unuwanggunurum mem aboka lemeka' nidya' ara, 
sikja hemyab ek nekdo bilirek. 4:24 Dara, sikja hemyab edya dub nang 
edya ban wenyameka' kemek dara, sikda nidya' hnonok ganya boboka 
Imik Neyung ak heng uboka molowoka lemekja, "Senenggom 
Wenelesilimnya o, anja adya im ab, soko ab, senenggoma' mek gwan eb, 
nidya' yoka'-yoka' anyagan ulumla ab dara, anja ok midya' uyilum," aboka 
mololomek. 4:25 Ono' anya, "Imik Neyung anja Geisinya adya, nunja 
neyung Daud be, anja wa wenya bek ab seleb lelumyja, Yok soko yok soko 
nim era hekasa yu sen-sen alamak do? Soko me nidya' ara salya' danalanya 
nek bok anasa, hekasa orowek gegewoka sunulumak do? 4:26 
Wenelesilnya, alja nimi blebiyiwanesila' dubnya Kristus beb, sikenek sokok 
sam dub nang nidya' obdanob aboka gegelemak. Dub nang nidya' adya 
neika' hiboka, sikenek mala weboka obdanob aboka gegelemak, ara Daud 
bedya lemok adya lelum," aboka lelemek. 4:27 "Aldib, wen ara Herodes 
beb, Pontus Pilatus beb, Wenelesilimnya o, yok soko yok soko nim eb, 
heik enyegan ulumak Israeli nim eb, seleb mamagoka, sikda anja geisa me 
Yesus bek anja nimi blebsina' dubnya sekiyilumnya bemba, mala weboka 
obdanob aboka samek. 4:28 Imik Neyung o, sikda yoka'-yoka' 
unuwanamla aboka orowek men senelumnya nenyek ok unumek. Anja 
migib lomok uboka, anja ganya edya ok unuwanamna senelumnya nok 
unumek. 4:29 Anasa Wenelesilimnya o, wenyok sikda nuk wellublesak 
anyek kendesilom. Ono' nuk anja wa wen nang enyek, anja yub enyek lok 
orok anyek asa' ganya boboka leb giriganoba' aboka, or unuwanalum 
aboka nuk migiba' elegeisilom. 4:30 Anja geisa me Yesus si adya uboka, 
neikna' nimi hweboka, yoka'-yoka' lok so bekna' senenggoma' lok so anyek 
unuwanoba' aboka anja arasina' ara nuk elegeisilom," wenyaboka 
molomek. 4:31 Wenyaboka Imik Neyung ak seleb mololgogol yabek dara, 
sik longomek e nera warawoka lobok. Dara, sikda mdya' ara Imik Neyung 
Geisinya adya deknewoka, asa' nong anyek, Imik Neyung yuba nim ek lero 
yabalamek. 4:32 Nimi nidya' men Imik Neyung ak dib senemek nim era, 
ganya hnonok hiboka, neik nong una' ok ulumek. Nimi ben hnon bona' 
yoka'-yoka' nidya' bobna dara, nabeyok gelelenga borunun ganya 


bonggulumek. Yoka'-yoka' mdya', sikenek ulumoka' ara neika' bokoka pe 
bolomek. 4:33 Dara, Yesus yuba lena' gak nang era, hyak senenggom 
migiba' gologoka, Yesus ara seleb somogoka ono' embenga' suboka 
bukoka welewok aboka, yuba lero yabalemek. Dara, Wenelesilnya bedya 
wana' uboka eleksina' adya nauba aralasuk. 4:34 Ban unulumek adya sik 
gangganek sam ara, nimi ben hnon bona' garana' ara unggulumek. Dara, 
sikja soko gom, ulumna e gom, e ab, soko ab, rupiah dekoka, rupiah seleb 
dobna dara, 4:35 rupiah era bobnadya yuba lena' gak nang ek bo elegel 
yalamek. Dara rupiah era, benyek dobso senen geknewan nang ek 
bokoldalamek. 4:36-37 Dara, Yusuf beneba neikso unulumok. Alda alja 
yokok soko era, yok nang ek rupiah deklulum aboka, rupiah seleb dobna 
dara, rupiah era Imik Neyung yuba lena' gak nang ek bo elegel bilisuk. Ban 
unumoknya Yusuf bera Lewi nang yila' Siprus mok ebnya. Men Imik 
Neyung yuba lena' gak nang edya alak Barnabas aboka si silimek. Nunja 
yub edya dara, ganya heksina'anya alamab. 


5:1 Bok ono' nimi ben hnon alja si nera Ananias alameknya bek ulumok. 
Alab, ala' gel Sapira geb dara, sikja soko bok, yok nang ek rupiah 
dekerek. 5:2 Ananias bera, alja gel geneba ella ubok bok, alja soko rupiah 
dekoka dobok dara, rupiah era bokoka darasam era, Imik Neyung yuba 
lena' gak nang ek bo elegel bilisuk. 5:3 Dara, Petrus bedya Ananias bek, 
"Anda ganya ek bisa' dubnya Satan weklul aboka, globol lolamakanya, 
anja soko dekelam rupiah era darasam era ansamba dolamaakanya, 
Geisinya bek sonda' lelelam ara hekasa ulam do? 5:4 Anja anam yok nim 
ek rupiah deknenggom dara, soko era anjinya unggulumo de? Anasa wera 
ono' seleb rupiah deklam dara, rupiah era anjinya nok anam unggulumla 
de? Anasa wera hekasa anda unuwoka sonda' lebnamna senewoka orowek 
ganya sunuwoka ulam do? Anasa wera, anda nim ak sonda lebnenggulam 
bok, Imik Neyung ak sonda lelam," hyok. 5:5 Dara, bera alak Petrus 
bedya wenyan yuba kel yabok sab-sab, sokok sam gololonga 
malyingginiboka, diba' somogok. Dara, nimi nidya' ban unuwal an yuba 
kemek dara, hyak ganya loka dasuk. 5:6 Dara, nimi gobenya wene nang 
yeiniboka, Ananias somogok ak be' gobuka boksom adya kemek dara, bo 


goboka dil bilimek. 5:7 Wera seleb ousa so winilya jam anaso dok dara, 
Ananias ala' gel Sapira gera, unuwal anya nera elgom umok jok, wekel 
yeilimok. 5:8 Dara, Petrus bedya Ananias ala' gel ak, "Anja nenya eb, 
anab, ugunja soko rupiah dekoka dorum dara, dorum rupiah era al nenyek 
ok de?" aboka heimok dara, "Yo, al donumnya nera alan bo yeilimla an," 
hyok. 5:9 Wera danyek, Petrus bedya Ananias ala' gel ak, "Ugunda hekasa 
anja nenya eb Imik Neyung Geisinya bek sunuwananam aboka gegerum 
do? Wera anasa kendelom, anja nenya somogamla anyek bo soko lokol 
bilimak nim era, seleb e pik sindamak yanggak anasa, ambabya neikik bo 
binenjak," hyok. 5:10 Wera al wene sab-sab, Ananias al gel gera 
malyingginiboka Petrus bedya yan damak sam somogok. Dara, gobenya 
nang era, ek wekel yek bok adya gel gera seleb somogoka' ak eibek dara, 
bo goboka alja nenya diyimek ak neik berem dil byik. 5:11 Dara, nimi 
nidya' Imik Neyung yuba dona' nim eb, salya' nim eb, ban unuwal an yuba 
kemek dara, hyak ganya loka dasuk. 5:12 Dara, yuba lena' gak nang adya 
nimi gangganek yoka'-yoka' lok so bekna' ab, senenggoma' lok so ununa' 
gong gong anyek, unura yabalamek. Wera Imik Neyung yuba dolomek nim 
era ganya hnonok uboka Salomo pik sindamak sam mamagoka yuba 
dolomek. 5:13 Dara, nimi nidya' ara Imik Neyung yuba dolomek nim ek, 
perob senewoka gigilimek bok, longolomek dara, salya' nim era, lok anasa 
makal yanggumek. 5:14 Bok, Imik Neyung ak dib senelemek nim era, 
soba' nauba danggiga balamok. Nera gelewa anaba, nengmab anaba, nauba 
danggiga balamok. 5:15 Dara, yoka'-yoka' hyak senenggoma' anaba dib 
dangalamok wek adya, nimi neiklamna nim era ekla mana' ak dubuk gom, 
esona' yangana' ak gom, mayiwoka pikik nimi yabalamna ak bo beil 
balamek. Wera, Petrus be yabelya dara, alja ganya yama' edya hnon nim 
ek dara, bebegeisilya dara, merewanok senewoka unulumek. 5:16 Dara, 
Yerusalem moka heik berem ulumok heik nim gong era, sikja neikna' nang 
boboka nauba mamaklemek. Dara, neiklamna nim eb, bisa' gologosin nim 
eb, hwebsinok aboka bo yalamek dara, nidya' meriyiwoka hwelesik. 5:17 
Wera ban unubgiga balamek adya, Yahudi yuba wa gaka' dubnya beb, alak 
sikja aralamek nang nidya' eb, nera Saduki nim edya, men Imik Neyung 
yuba domek nim ek hmana leboka yok so unuwanob senemek. 5:18 Dara, 


yuba lena' gak nang era, henga geregoka, nauba gasa henga gereksin ek 
sam beiyisik. 5:19 Bok, mimnek enyek, Wenelesilnya bedya lero edya 
yeiniboka, henga gereksin e pik serekna' nidya' bakoka, yuba len nang 
nidya' eboka beiyek bo yibilisuukanya, sikenek lebsuk ara, 5:20 "Ugunda 
Imik Neyung e eremek sam biniboka, ban wen embenga' un pik yuba nidya' 
anyek, nimi yok nim ek lelelulum e," aboka orugosuk. 5:21 Wera Imik 
Neyung yuba domek nim era, Imik Neyung lero adya sikenek unuwanalum 
asuk anyek dib senewoka, sikda hyak luguna' nong enyek, Imik Neyung ek 
sam biniboka, nimi yok nang ek yuba lel eleklesik. Dara, Yahudi yuba wa 
gaka' dubnya beb, alak aralamek nang eb, yeilimek dara, Yahudi nang 
yuba sana' gak nang hyak nidya' sabnob aboka youmek. Dara, sikda Imik 
Neyung yuba len nang ek henga geregoba' anyek, henga loboka bo 
yoululum aboka, orugomek. 5:22 Bok, henga loboka bo yoululum aboka 
orugesik nang era, henga gereksin ek sam mimi henga lobnob aboka 
bilimek enyek, Imik Neyung yuba len nang era anyagan ara una' orok 
dengamek eiyimek dara, losaawoka yuba san nang ek bindiwoka 
wenyamek, 5:23 "Nunda heng gereksin ek bilimab dara, e wellik ara, nimi 
diri welemak nang era, pe diri uboka, pika nidya' ara gasa darawoka 
seregemak bok, pika baklemab enyek, oulyang demok ebyakab," hyek. 
5:24 Dara, Imik Neyung ek keeboka diri ulumek nang dubnya beb, Yahudi 
yuba wa gaka' dub nang eb, unuwal aro bilimek enyek, seleb kemek dara, 
sikja ganya eboka, angoo heka' hnon danamla do senewoka loka dasuk. 
5:25 Bok, ben hnon sikenek yeimboka, "Wera kendululum e! Ugunja 
henga geregoka gasa ek beiblum nang era, wera Imik Neyung ek sam 
uboka, nim ak yuba lel eleklesak," al yeilimok. 5:26 Dara, diri ulumek 
nang dubnya beb, alak aralamek nang eb biniboka, Imik Neyung yuba 
doboka lelemek nim ek onsok bo yeilisik. Bok, sikda duka' lolom-lolom 
ana' loboka, or namena' bo yeilimek. Nera yeirrwoka henga goubuka ul 
yabibya dara, nimi nauba ulumak nim edya nuk girik adya obsijek aboka 
gelelenga namena' bo yeilimek. 5:27 Dara, yuba lena' gak nang era, 
Yahudi yuba sana' gak nang ek, yuba wa gaka' dubnya adya heiblul aboka 
bo yellisik. 5:28 Dara, Yahudi dubnya bedya, Yesus adya yuba doboka 
lelemek nang ek, "Nunda seleb ugunuk Yesus adya si sibuka nimi yok 


nang ek nekna' ara hyak mem aboka nauba duka' lolosub anano? Bok wen 
nunja mem amoubnya nek blekoka nauba unululum. Ugunda Yerusalem 
heikek gokgobok nidya' Yesus alja si sibuka nimi yok nang ek 
neklelumukanya, wera ono' Yesus ara Yahudi dub nang edya obek aboka 
nuk gaka kilisulum," aboka lemok. 5:29 Bok Petrus beb, ono' yok yuba 
lena' gak nang eb dadya dara, "Nunda nuk dara, nim adya le, Imik Neyung 
adya le, lelemaknya nera, Imik Neyung aljinya nok kelemnamab. 5:30 
Nunja neyung yabo youma' nang sikja Imik Neyung bedya, ugunja henga 
goubuka galak bokoka oblumnya bek, somokna' ak ab ara bukiyimok. 
5:31 Dara, nimi Israeli nimi ganya dangawoka malya una' memelemnesila' 
dobnoka' aboka, Imik Neyung adya Yesus ak imik weliyiwoka, alja sirik 
soruk sam bukiyiwoka, ono' nimi diri bo usina' damok hnon, nimi blebsina' 
damok hnon alak elegemok. 5:32 Anasa nu hnon, Imik Neyung adya alja 
yuba pe keboka unulumak nang ak, Geisinya eleklesil Geisinya anyek 
hnon, ban unumok ak eillilimoub anyek, damok nang ulumab," hyek. 5:33 
Dara Yahudi nang era, ban wenyaboka lemek anyek kemek dara, sikda 
hyak yu ganya boboka, yuba len nang ek obnemab aboka ulumek. 5:34 
Bok, Yahudi nang yuba sana' gak nang gangganek ara, Parisinya, nimi si 
Gamaliel ulumok. Alda hyak Yahudi nang Imik Neyung yuba neksinya 
uboka, nimi nidya' ara alak pe keboka, alda dubnya so ulumok. Dara, 
benedya sekoka, na yuba sabnamna anasa, Yesus adya yuba len nang era 
se' beiyek bo bululum aboka orugusuk. 5:35 Dara, alda Yahudi Imik 
Neyung yuba dub nang ek, "Hem yab Israeli nang o, ugunja ban Yesus 
adya yuba doboka lelemak nang ek unululum anyek, ugunja pe 
semiwanalum. 5:36 Anasa wera, youma' dara, nimi si Teudas bera, alda 
nara senenggomnya aboka gigibdangoka, nim alak diriga biniboka neika' 
ulumek nim era hiboka dara, denga yuba odara' badya nim ulumek. Bok, al 
nong ak obek dara, wera alja yuba dolomek nim era doluwoka, 
bokgokdangoka, alja yuba lelemok anaba gobdo dengaro lomok. 5:37 Ban 
nen seleb dara, ono' nimi si momnya dolosik salek, nimi si Yudas be 
Galilea mok ebnya bera, nara dubnya abdangoka ulumok. Dara, alja 
yoka'-yoka' unulumok adya perob senewoka nimi nauba alak mamagel 
balamek. Bok, al nong anaba obek sum era, alja yuba keboka alab neika' 


ulumek nim era doluwoka bokdangoka dengamek. 5:38 Anasa, wen ban 
unuwonumnya nenyek sunuwoka, ban nim enyek, sikenek yoka'-yoka' 
salya' ununggom, mem. Or sika' yok ulunok aboka weneweisin. Sikja 
leboka nim ek nekoka, unulumaka' anara, nim adya ganya doboka 
unulumejja dara, denghenemla. 5:39 Bok, sikja unulumak nidya' ara Imik 
Neyung ak ab lanalamlya dara, wera ugunja sikenek yoka'-yoka' ununa' 
okna ubnesil. Nauba so ara, ugunda Imik Neyung ak isa! nenebdangoka 
mala boboka oldana' danalum," hyok. 5:40 Gamaliel bedya ban 
wenyaboka wenewosuk dara, Yahudi nang edya henga gereksin dub nang 
era, dib aboka perob hyek. Dara, sikda Yesus adya yuba lena' gak nang ek, 
ek wekel yoululum aboka ebiniboka, legebna' deboka legewoka, "Wera 
ugunda Yesus si adya nimi yok nang ek nekdo yabana' ara lobnelum," 
aboka wenyaboka lebgogosik seleb dara, sikenek henga losik. 5:41 Dara, 
yuba doboka lelemek nang era, Yesus si amba leboka olosak, yoka' 
unulusak ara, perob aboka eiya daboka, yuba sana' gak nang ek ab goboka 
bilimek. 5:42 Dara li soba', Imik Neyung ek ab, nimi yuba dolomek nim ek 
ab, Yesus adya perob yuba lero, Kristus ara Imik Neyung adya nimi 
blebsina' dubnya eleganesin amok ara, wera an elegosuk aboka, yok nang 
ek yuba soba' nekdo yabalemek. 


6:1 Dara, wene salek era, Yesus yuba doro diriga ban nang era, ono' nauba 
danggiga balamok salek enyek, Yahudi nang bok Yunani yuba salamek 
nang edya, ono' Yahudi nang yoka' ak walamek. Yunani yuba salamek 
nang edya, nunja you gelewa era, bona' yok nang ek ara nauba boklelum 
jok, ban you gelewa ek hnon donggulumak, aboka walamek. 6:2 Anasa 
wera, obadya yub lena' gak nang edya, yok yuba lena! gak nang nidya' 
neika' ak mamagiyiwoka, sikenek, "Nunda dena' anasa boklomeibyekanya, 
Imik Neyung yuba lena' lobnemab dara, malya nong. 6:3 Dara wera, 
unulum anasa leboka, ugun gangganek ab yuba saboka, ugunja lelum ara 
webnok aboka, sikja ganya geremseng uboka Imik Neyung Geisinya adya 
ok deknewoka ulumejja nang ek, sekbadya sekiyiwanamab. 6:4 Anasa nuk 
dara, heng uboka molowoka, Imik Neyung yuba leboka unulumnamab ok," 
hyek. 6:5 Dara, nimi nidya' obadya nang lebsik yub era perob senemek 


dara, nimi si Stefanus bek, Imik Neyung Geisinya adya ok alja ganya 
deknewoka, Yesus ak hyak dib senewoka, ganya ologoka domoknya bek 
sekiyimek. Dara ono', yok nang hnon sekiyisik nang era, hnonda Pilipus, 
hnonda Prokhorus, hnonda Nikanor, hnonda Timon, Parmenas, Nikolaus 
Antiokhia mok ebnya hnon, sekiyimek. Nikolaus bera alda Yahudi nang 
gom bok, Yahudi nang Imik Neyung yuba ak wekoka domok. 6:6 Dara, 
ban sekbadya nang era doboka obadya yuba lena' gak nang ek, wera 
sekiyiwanamab nang era an aboka lebek dara, obadya nang edya, soruka 
sikenek diyiwoka, heng uboka molosik. 6:7 Wera danyek, Imik Neyung 
yub ara, ono' mok soko oboka lelebgiga yabalamok. Dara, Yerusalem 
heikek ara, nim Imik Neyung yuba doro diriga ban nang era nauba 
danggiga balamookanya, ono' al Yahudi yuba wa gaka' dub nang nauba 
eneba, Yesus ak dib senewoka Imik Neyung yuba dib domek. 6:8 Stefanus 
bera Imik Neyung adya wana' uboka eleksina' ab migib una' ab dadya, 
deknewoka ulumok adya, alja hyak lok so' ab, senenggom bekna' anaba 
nimi hnoum nauba unuro yabalemok. 6:9 Bok yok nang edya, sikda 
Meebdanggogomek Nang e aboka silimek ek Yahudi nim edya yuba don 
ek dolomek nang edya alak walamek. Ban nang era Yahudi nang bok, si 
yok-yok, hnonda Kirene nang, dara ono' hnonda Aleksandria nang. Dara, 
hnonda Kilikia mok eb, Asia mok eb, sikda Stefanus beblaboka yuba 
gangawoka mala lanab dangamek. 6:10 Bok, Stefanus bedya yuba nidya' 
salamoknya nera, Imik Neyung Geisinya adya anyek-anyek sablul aboka 
geremseng ganya eleklemok adya salamok dara, sikda nidya' nang adya 
dara, nera malya lelemla aboka, alak saawoka lena' okna dangasuk. 6:11 
Anasa wera Yahudi nang edya, Stefanus bera Musa bek hnon, Imik 
Neyung ak hnon, malya lelemla aboka, nimi wene nang edya sonda' anasa, 
miniwoka lebnok aboka, onowoka orugosik. 6:12 Dara ban unuwoka, 
Yahudi yuba dam nang ek hnon, sikja yuba neksin nang ek hnon, nimi 
salya' yok nim ek hnon, doblomek. Dara, sikda Stefanus bek henga 
goubuka, Yahudi yuba sana' gak nang ek bo bilimek. 6:13 Dara ono', 
Stefanus bek yana kimek nang, sonda bok, lelewoka neknok aboka bo 
yeilimek. Dara, sonda' anasa Stefanus bek minimek nang edya lelemekja, 
"Stefanus bera Imik Neyung adya geisa e nek malya e aboka 


lelemlakanya, Musa bedya unuwanalum an yub era malya yub aboka 
lelelanya bera an," aboka sonda' anasa wenyaboka yana kimek. 6:14 
"Stefanus bedya dara, Nazaret mok ebnya Yesus adya Imik Neyung e 
nenyek golowoka beibnamlakanya, Musa bedya Israeli nang unulumnulum 
aboka elegosuka' nidya' ara yoknya dangawanamla alamla kemouba," 
aboka lelemek. 6:15 Nimi nidya' yuba sana' gak nang longomek nang edya, 
Stefanus bek kemelemek dara, Stefanus bedya hogung era lero hogung 
anaso dangamok eiyimek. 


7:1 Yahudi yuba wa gaka' dubnya bedya Stefanus bek, "Ban nidya' alja 
wenyalamla aboka yana kinjak ara aldib gom?" aboka heimok. 7:2 Dara, 
Stefanus bedya sekoka, "Hem yab o, nadya neyung yab o, ugunda nak 
kebnenulum. Abraham bera Haran heik biniboka unggulumok salek anam 
Mesopotamia heik or anam ulumok salek hyak senenggoma' imiknya Imik 
Neyung bera Abraham bek yeiniboka, 7:3 lemokja, Anja mok soko ek, an 
kabo nim ek lobmenekanya, eimik nadya anak aawoka lebgenya sokok 
binilam, wenyaboka lemok. 7:4 Wera danyek, Abraham bera Kasdim 
sokok loboka, Haran moko e soboka ulumok. Wera Haran heik ab 
Abraham alja neyung be soboka danyek, Imik Neyung adya Abraham bek 
mok sokok enyegan neyung yabo wen ululum ak an beil bilimok. 7:5 Ban 
salek era, soko enera Imik Neyung adya Abraham bek nera anja yoka' 
soko danamla aboka Abraham bek anam eleganggumok. Dara, yan sang 
hnonok sibin anaba meka' nera ansamba muna' gobda lebgen aboka 
elegoka lebnenggumok. Bok Imik Neyung adya dara, soko enyek 
Abraham bemba hnon, al nang yila' ermik lunuwoka nelemerja nang amba 
hnon, eleganesin amok. Dara nera, Abraham bera me yak danggumok bok 
lemok. 7:6 Alda Imik Neyung adya Abraham bek okoka lemoknya nera, 
An nang yila' ara, eimik yok nang sokok sam sekel yanggan nang dangoka 
ulumnemak. Dara, sik an nang yila' sekel bilimeija sokok nang adya dara, 
sikenek igin yaka' kweiyiwoka, yeiriwoka bobnenewoka ulumejja salek 
era, gibna' denga odara' badya anaso lebnamla. 7:7 Bok, sikenek igin yaka' 
kwei1yiwoka malya' seneleseija sokok nim era, nadya sikenek yana 
lelewoka igina boyiwanesin. Dara, Abraham an nang yila' ak dara, ban 


sokok loboka nadya anak lebnenggen sokok sam an yeiniboka nak 
giblemnenyak, hyok. 7:8 Imik Neyung adya ban wenyaboka Abraham bek 
seleb lebgogomok dara, wera dib unubdanamab bar aboka, bola' garana' 
bekna' elegemok. Wera an adya, Abraham bedya me Ishak beibok dara, 
linbadya sum mabok dara, alja me nek bola' garamok. Dara wera ono', 
Yakub bedya dara, alja mab obadya nang ek Israeli nang edya neyung yab 
uguma' nang beibok dara, bola' garasuk." 7:9 "Dara, nunja neyung Yusuf 
bera alja hemyab edya hmana leboka rupiah amba dekek dara, Mesir 
sokok sam ek wa wenya dangamok. Bok, Imik Neyung adya alak 
arawoka pe bo uboka, 7:10 ono' Imik Neyung adya Yusuf bek yoka'-yoka' 
igina kwelemok bok alak bleboka sekiyimok. Dara, Yusuf bek Imik 
Neyung adya geremseng una' ab, ganya pe seinina' ab, elegemok dara, 
wera anadya eimik Yusuf bera Firaun bek yuba sabnom aboka byuk sum 
era pe lebok dara, Firaun bedya perob senewoka alak Mesir soko dubnya 
sekiyiwoka, Firaun bedya senenggom e ab, yoka'-yoka' welemoka' nidya' 
ab ara Yusuf bek elegemok. 7:11 Dara wera, yok sum enyek Mesir sokok 
ak Kanaan sokok senenggom gwaneng oka' enyek bukumek dara, nimi 
nauba gwaneng ok adya gwekdo balamek. Dara, nunja neyung yab era 
gwaneng doboka demenggom dangamok. 7:12 Wera gwaneng oka' 
bukumek sum enyek, Yakub bedya Mesir sokok ara gandum nauba ulumla 
an yuba kemok dara, nunja neyung yabo youma' nang ek, Yakub bedya alja 
mab ek wera dekel busululum aboka orugumok. Dara, men youbuka dekel 
bilimeknya nera an. 7:13 Dara ono', li penenya sum dekel yeknya nenyek, 
Yusuf bera alja hemyab ek, nara Yusuf bera nara an aboka laga 
aabdangamok. Wera danyek Mesir sokok dubnya Firaun bedya dara, 
Yusuf bera ban ben alja mabo siliba' senewoka ella dangamok. 7:14 Wera 
danyek, Yusuf bedya alja neyung Yakub bek, neyung anja mab ek nidya' 
Mesir sokok yoululum aboka yuba beiyimok dara, wera Yakub mabo 
siliba' ara Kanaan sokok aba' ara Mesir sokok nimi denga penya ebdobnya 
sekdigin nang yibilimek. 7:15 Wera Yakub bera seleb Mesir sokok 
yibiniboka ulumoka' ara, al Yakub be nong ab, nunja neyung yabo youma' 
nang nidya' ab dara Mesir sokok ab somogomek. 7:16 Dara Israeli nang 
edya Mesir sokok ab ara, sikja be' nera, Abraham bedya Hemor nang yila' 


ak ab Sikhem sokok dekemok ak, ban soko lokoka dil bilisik." 7:17 
"Dara, Imik Neyung adya Abraham bek unuwanamna amoka' ak 
gigiwanamla salek era oka danggiga balamok dara, wera Mesir sokok ara 
Israeli nim ok likoka nauba danggiga balamok. 7:18 Dara ban salek 
danyek, Mesir sokok ara, Yusuf bek elgom ulumok yok Firaun dubnya 
bedya sekoka wenelesuk. 7:19 Wera ban sum enyek, Firaun nunja nimi 
yila' ek igin yaka' kweiyiwoka malya nenellilisuk. Dara alja lelemok ara, 
nim edya wenyok beilina' me nera betyik gwab loboka somoklenok aboka 
duka' lolowoka bologollilisuk. 7:20 Dara, unulumok salek Musa bera 
beibok. Dara alda ok adya kemen danaba, perob nong me an senemok. 
Wera Musa bera wala' winilya alja neyung bedya ek moma diniwoka bo 
ulurek. 7:21 Wera Musa bek okok byik dara, Firaun bedya gelma edya 
doboka, alja ek alja beryimoka' yoka' anaso dangiyiwoka oklomok. 7:22 
Dara, Musa bera alda hyak Mesir nang edya ella ulumeknya nera, nidya' 
ella danggiga balamok. Wera danyek Musa bera senenggom migibnya 
dangoka, alja unulumok ab yuba sana' ab dara, hyak pelemok." 7:23 
"Wera Musa bera alja gibna' seleb denga hnonok ebdobnya mekbadya 
ubok dara, alja ganya ek nadya mok nim Israeli nang era heka' anaso 
uldolomak do senewoka kemel binisin senemok. 7:24 Wera kemel bilisuk 
dara, Mesirnya eb, Israelnya beb, penya oldalarek eibsuk dara, Israelnya 
bek mala doboka bleboka, Mesir heik yoka'anya bek diba' omok. 7:25 
Musa bedya dara, alja mok nim edya nak Imik Neyung adya sik nong 
blebsulula' aboka arawananela' ara ella ubnemak senemok bok, Israeli nim 
edya dara, Musa bek blebsulula' aboka ulusil senewoka ella danggumek. 
1:26 Dara, ampum so maboka gwelegok dara, Musa bedya Israeli nang 
penya nang sik moumen oldalarek eiyisuk. Dara, alja bleboka hiyiwosunun 
senen ulumok. Dara alja, Hemyab o, ugun moumen bok anasa hekasa 
oldalarum do, wenyaboka heibsuk. 7:27 Bok alja hem bek olomoknya 
bedya, Musa bek bleblesuk ara mok sam walda beiyiwoka lebok ara, Anda 
heknedya unu yana lelesinya ululul aboka jaboka sekiyinjok do? 7:28 Anda 
ampum ara Mesir nang omom sok sumen nak obnuna' aboka lelenelem do, 
hyok. 7:29 Ben nedya alak wenyal yaboka' kebok dara, Musa bera Mesir 
sokok ab yeiri bindiwoka ulumok. Dara, Midian sokok ab me penya 


beryimok." 7:30 "Musa bera Midian sokok ulumok salek era, gibna' denga 
hnonok uboka ebdobnya mekbadya dok dara, Imik Neyung lero ara, Sinai 
mein berem hola seknenggulumok sokok sam ara, uk boka' lologoka 
singilimok gal gangganek sam sekemok ak, Musa bera eiyimok. 7:31 
Dara Musa alda nera heka' do senewoka ganya loka daboka, nemen oka 
gelelinga biniboka keeboka borolomok enyek, Wenelesilnya Imik Neyung 
bedya yub era uk boka' lomok ab uboka lemokja, 7:32 Nara anja neyung 
yab youma' nang edya Imik Neyung ulumna e. Nara Abraham bedya, Ishak 
bedya, Yakub bedya, sikja Imik Neyung era nara alan ulumna e, hyok. 
Dara, Musa bera loka daboka ber-ber alamookanya, kemena' loboka 
hogung lilibdangamok. 7:33 Dara ono' Imik Neyung adya Musa bek 
saawoka, Musa an sekelam soko era perob geisa soko anasa, anja yan 
sang ongona' ara anyagan gwirib loblom. 7:34 Nadya nimi Mesir sokok 
sam igin yaka' kweboka nauba kwellilisil ara eibna. Dara, sikja molona' ara 
seleb kebnakanya, sikenek blebnesin anasa, nara wen yinggin. Anasa wera, 
nadya anak Mesir sokok sam nekdo bilom aboka sekiyiwagen, aboka 
lemok," hyok. 7:35 "Musa al ban Musa benyek Israeli nimi nong edya 
alak, Heknedya nuk bo uboka, yana lelesilom aboka sekiyinjok do aboka 
wekdo dorogomeka' onnya bedya al nenesa leboka unumek bok, ono' alja 
Imik Neyung lero adya gal donggalek sam yeiniboka, bo usinya uboka 
blebsinya nenewoka Imik Neyung adya Mesir sokok bokol bilimok. 7:36 
Dara, al neik Musa ben edya Israeli nimi Mesir sokok ab bleboka bo 
uboka, ono' alja senenggom lok so ab, bekna' ab, unulumok ara, Mesir 
sokok hnon eneng mek gwan ek sam hnon, hola' seknenggulumok sokok 
sam hnon, unuwoka gibna' denga hnonok ebdobnya mekbadya meewoka 
bo diri balasuk. 7:37 Dara al neik Musa bedya, Israeli nim ek, Ugun 
gangganek ab nak gaboka donyok sok, eimik ununumna' lenya be hnon 
doboka sekiyiwanamla, amoknya bera alan. 7:38 Dara, al Musa hola' 
seknenggulumok mok hwalek sam Israeli nang ablaboka ulumek. Nunja 
neyung yabo youma' nang eb, Sinai meinik sam alak samok lero eb, 
alablaboka yabalamek. Dara, al Musa bedya nim embenga' una' yub era, 
Imik Neyung adya elegemok dara, ono' nuk eleklesuk." 7:39 "Bok, nun 
nang yila' edya Musa bek alja lelemok yuba hyak bleklemek. Alak lek 


senewoka, ganya lomok ara Mesir sam on pik binimab senelemek. 7:40 
Dara, Israeli nang edya Harun bek, Nunda yoka' ak nunja dubnya 
nenewoka giblemnemab dara, alja bo binisil anasa, sunuwoka 
meeweisilom, hyek. Dara, Nunda Musa bedya Mesir sokok ab bo 
yalasilnya bek, wera heka' hubok ara elgom ulumab bar, aboka lelemek. 
7:41 Dara ban salek enyek, Israeli nang era, sapi pam ak sunuwoka, nunja 
neyung ara al anye aboka, pama oboka masa ab giboka deregoka, sikja 
soruk adya meemek sununa' amba hnon beiyiwoka, giboka, bera seboka 
e1ya hlaboka giblemek. 7:42 Dara, unulumek anyek Imik Neyung adya 
e1yiwoka imik ulumla gura' enyek giblenok aboka Imik Neyung ara 
sikenek soruka lobonggosuk. Ban unuwanamoknya nenesa geklewoka men 
ununumna' lelemek nang edya momnya dobek ara, Wei, ugunda Israeli 
nang o, ugunda hola' sekna' mok sam pama garawoka beiyiwoka giblelum 
gibna' hnonok ebdobnya mekbadya leboka ara, na Imik Neyung nong amba 
ununggululum. 7:43 Ugunda Molokh bedya gibna' e nek, Refan gura' 
anyek, ugunja nunja migibnya bera anya aboka giblenob aboka bo 
yabalalum. Anasa, ugunuk nadya doboka hyak mok Babel mok ek 
boboganesin, aboka momnya dobek." 7:44 "Imik Neyung sik gangganek 
ulumok an bekna' pam boka' e ara nunja neyung yab Israeli nang edya, 
hola' sekna' orok sokok sam bo yabalamek. Ban e nera, Musa bek Imik 
Neyung adya ban unuwoka sobnelum aboka nekemok sok sunuwoka 
somek. 7:45 Dara wera, al on Imik Neyung e nera, Musa seleb somogok 
dara, Yosua bedya Israeli nimi doboka bobok dara, Kanaan sokok 
bindiwoka, Imik Neyung adya yok nim men ulumek nimi yakasuk dara, 
sikja soko dangoka ulumek salek anaba, moruwoka bo yabalamek. Dara, 
Imik Neyung e nera or ulmoublemok ara Daud lunuwoka nebok dara, 
wera sidya' dakok. 7:46 Daud bedya Imik Neyung ganya ak yongona 
geboka, Yakob bedya giblemok Imik Neyung amba, e sobnun aboka Imik 
Neyung ak molomok. 7:47 Bok, Imik Neyung e sunuwoka son dara, Daud 
bedya me Salomo bedya somok. 7:48 Bok, Imik Neyung migiba' 
senenggoma' ululanya bera, alda nimi solomak ek sam unggulumla. Nenesa 
leboka, ununumna' lelemek nang bukuk sam momnya dobok an: 7:49 Imik 
Neyung wenyalamla ara, Im ara nadya ekla buna'. Soko ara nadya yan 


sang ligina'. Anasa wera, hek e nek nasamba sobnanulum do? Nasamba 
dek-deka son oulyang ara har sam ubnamla do? 7:50 Yoka'-yoka' ndya' 
ara nadya soruk adya uyiwanggumsa de? wenyaboka lelemla, ara momnya 
dobok." 7:51 "Hemyab o, ugunda hyak ganya gasa uboka Imik Neyung 
yub ak dib senenggululum anyek hyak lok nong. Ugunda Imik Neyung yub 
ak sene o onugamna anaso' ok ululum. Ugunja neyung yab edya Imik 
Neyung Geisinya ol yangalemek sok, ugumba unulum. 7:52 Ununumna' 
dib Imik Neyung yuba lelemek nang nidya' ugunja neyung yabo edya 
olomek. Imik Neyung me pelelanya bera eimik yanamla aboka, men yub 
lero yalamek nang anaba olomek. Bok wenera, Imik Neyung bedya jong 
ganya ulumla me nek ugunja yuba sonda adya miniwoka oblum. 7:53 Imik 
Neyung lero nang edya unuwanalum an yuba seleb elegesik bok, ugunda 
dib senewoka unuwanggulumukanya, nak an henga gouboka olonulum," 
wenyaboka ban nidya' ara, Stefanus bedya lebok. 7:54 Yahudi yuba san 
nang edya, Stefanus bedya lelemok yuba kemek dara, sikja ganya 
oblumugoka mona yeilib menegesuk dara, sikda Stefanus bek si gleng 
darawoka yu ganya bomek. 7:55 Bok Stefanus bera, Imik Neyung 
Geisinya adya deknewoka ulumoknya adya imik sam kemelemok enyek, 
Imik Neyung dilima' yeboka' eryimok. Dara, Yesus ara Imik Neyung bedya 
sirikek sam sekemoka' ak eiyimok. 7:56 Dara Stefanus bedya, "Wei wera, 
ugunda kendelulum. Nara im pik gaboka ublakanya, nimi diba' me Yesus 
ara, Imik Neyung sirik soruk sam sekemla eibna," hyok. 7:57 Dara, ban 
mamagamek nang edya, Stefanus bedya wenyal yabok yuba kel yabek 
dara, o lebdangoka hema doboka Stefanus bek oka we denel biniboka, 
7:58 alak mok beiyek bo yemiboka girik adya oro yabek. Dara, Stefanus 
bek olomek nang edya dara, gobenenya si Saulus bek sikja boksom era 
alja nong eilib beryimek. 7:59 Wera Stefanus bera girik adya anam saboka 
olomek salek, Imik Neyung ak molowoka lelemokja, "Wenelesilimnya 
Yesus o, nadya ganya an doboka beibnelom," al yabok. 7:60 Dara ono', 
hnon komo lumugoka Imik Neyung ak yuba bii aboka lemokja, 
"Wenelesilimnya Imik Neyung o, ban unulumak malya una' era sikenek 
lunuwoka gwirib lobsimenek lobnelam," aboka molobgogomoka' seleb 
dara, alda dib somogomok. 


8:1 Saulus bera anyagan ulumok ara, Stefanus bek obek dara, perob 
senemok. Dara al neik sum enyek, men obadya nang Imik Neyung yuba 
lena' gak nang enyek orok bok, yok Yerusalem heikek sam ab yuba dona' 
nim ek, doluwoka yaklanawoka doboka olosik dara, doluwoka 
bokdangoka hnonda Yudea sam hnon, hnonda Samaria sam hnon, doknol 
balamek. 8:2 Dara ono', hyak pe Imik Neyung ak lok ganya bolomek nang 
adya Stefanus bek nauba engewoka soko lokoka diyimek. 8:3 Bok, Saulus 
bera yeiniboka Imik Neyung yuba dona' nim era, nauba deijik senewoka 
soldob menegonun aboka dulumok. Dara, alda hnon ek obgogowan dara, 
ono' hnon yok ek biniboka Imik Neyung yuba dib senemna nang, nengmab 
ab gelewa ab, doboka bobna dara, nimi henga gereksin ek sam henga 
geregel balasuk. 8:4 Wera, Imik Neyung yuba dib senewoka domek nang 
sikenek doluwoka olosika' anasa, doknol balamek ak sam nidya' ara, Imik 
Neyung yuba nauba leb elekdo yabalemek. 8:5 Dara, Pilipus bera Samaria 
senenggom heik bimboka, Imik Neyung adya nimi blebsina' dubnya 
eleganesin amoka' Kristus anyek, lel eleklesuk. 8:6 Dara, Pilipus bedya 
Imik Neyung yuba lelemookanya, yoka'-yoka' nauba lokso Imik Neyung ak 
ab bekna' diba' unuro yabalamoka' anyek, nim adya eiyimek dara, sikda 
loka daboka, ganya ologoka, pe kelemek. 8:7 Dara, Pilipus bedya, yana 
gwanalamok nanga hnon, hwelesuk. Yana soruka heimna nanga hnon, 
nauba hwelesuk. Hnonda bisa' wekemna nanga hnon era, bisa' yakoka 
nauba hwelesuk dara, bisa' ara ngeboka ngalagoka goblemek. 8:8 Dara, 
nimi nidya' Samaria heik ulumek heik nanga nidya' ara hyak e1ya dablasuk. 
8:9 Dara ono', Samaria heik ara, nimi si Simon alda nimi hwelesuk adya, 
Samaria nimi loba' nenelesuknya hnon ulumok. Dara, nimi nidya' alak lok 
ganya bolomek. Ono' al onnya bedya nara hyak senenggomnya abdangoka 
leldalamok. 8:10 Dara, al damnya nera senenggoma' aldalamok adya, 
Samaria nimi mek nanga nauba nanga midya', alak keeboka dib senelemek. 
Dara, Samaria nimi lelemek ara, "Ban ben era alda hyak senenggomnya, 
hyak Imik Neyung migib ak gologoknya bek ulumla," aboka lelemek. 8:11 
Ban Simon bera Samaria heik ara hyak youma' orowek alja hwelesuk 
migib edya, hyak nimi nauba loba' nenelesuk. Anadya alak alda perob 
senenggomnya senewoka nimi nauba alak kelemek. 8:12 Bok, Pilipus 


bedya sik Samaria nim ek, Imik Neyung yuba leboka, nimi blebsina' 
dubnya si Yesus Kristus adya, eimik wenelemnesil aboka lelemok dara, 
Samaria nim era Pilipus bedya lelemok yub ek dib senemek. Dara, sikda 
gelewa anaba, nengmab anaba, nidya' meka dalasuk. 8:13 Simon be nimi 
hwelesuknya beneba, dib senemok. Dara ono' alba meka dabgogomok 
seleb dara, Pilipus beblaboka neika' uro yabalerek. Wera Pilipus bedya, 
Imik Neyung adya hyak lokso migib anyek bekna' diba' unulumok dara, 
Simon bera hyak lok anasa, ngolukdo ulumok. 8:14 Dara, Yerusalem heik 
ab yuba lena' gak nang edya, Samaria nang era Imik Neyung yuba dib 
dobak an yuba kemek dara, anasa wera Petrus Yohanes ak kemel binirum 
aboka bokol bilisik. 8:15 Wera Petrus beb, Yohanes beb, Samaria heik 
seleb birik dara, Samaria nim ek Imik Neyung Geisinya sekel yinggisulul 
aboka heng uboka mololorek. 8:16 Samaria nim era, Pilipus bedya 
Wenelesilnya Yesus bedya si ok sibuka meka dab losuk dara, Geisinya ara 
sikenek anam dib sekel yanggom anasa, Imik Neyung Geisinya sekel 
youlul aboka heng uboka molorek. 8:17 Dara, Petrus beb, Yohanes beb 
dadya, Samaria nim ek sikja soruka salawoka heng uboka lelesirik dara, 
wera Imik Neyung adya Geisinya ara dib domek. 8:18 Dara, Simon bera, 
Samaria nim ek Petrus Yohanes adya soruka diyiwoka, heng uboka 
lelerek enyek, Samaria nim Imik Neyung Geisinya dobek anyek eiyimok 
dara, anasa wera, Simon bera Petrus Yohanes ak rupiah bo yeiniboka, 
8:19 "Ugunja unuwosurum migib enyek nak hnon eleganerum adya, 
nababya nadya soruk yok nang ek diyiwoka heng uboka lebsinya dara, 
Imik Neyung adya Geisinya dib dobnemak bar," aboka molomok. 8:20 
Bok Petrus bedya, Simon be hwelesuknya bek, "An nong ab, anja rupiah 
eb, bisa' heik bululum. Anja dara, Imik Neyung adya eleklesil migib era 
rupiah adya dekoka dolomak senelam de? Hyak orok nong! 8:21 Anda 
Imik Neyung ak jong ganya ara orok anasa, nunja welemab wa nek ara, 
neika arawoka wena' ara loblom. 8:22 Anasa wera, anja seinilam malya 
una' ek ab ganya dangawoka, Imik Neyung Wenelesilnya bek 
mololdalalom. Dara, anja malya una' meewanenggel gom aboka eibnemab. 
8:23 Anda bisa' adya heng gobiyiwoka, sikirob ganya deknenggel, 
eiyimna," hyok. 8:24 Dara Simon bedya, Petrus Yohanes ak, "Wera ugun 


penya adya nidya' nak lebnurumnya nera nak una' lobnulul aboka, nasamba 
Wenelesilnya bek molowonurum," hyok. 8:25 Wera Petrus beb, Yohanes, 
beb, sikda Samaria nim ek seleb Imik Neyung yuba lebgogowoka, 
yoka'-yoka' mdya' laga leboka nekoka seleb ubdek dara, sik penya dara, on 
pik Yerusalem heikek birik. Dara, pikik balarek ab dara, Samaria heik 
gokgobok pik mek heik gong pik Imik Neyung yuba leb elekgiga balarek. 
8:26 Dara, Wenelesilnya lero edya Pilipus bek yeiniboka, "Anda men 
oblyek sam Yerusalem heik ab ara, Gaza heik moruwoka jakarob pikik 
sam bilom. Dara, pik era albeyok gakdena' ak ulumla anyek, anda men 
balom," aboka orugumok. 8:27-28 Wera Pilipus bera keboka wenhyok 
pikik sam lanal byuk. Ban salek enyek, nimi ben hnon dub nang wa 
welemoknya bera Yerusalem heik ab ara, alja heikek bunun aboka, 
benebabya neik pik balamok. Ban bera Etiopia sokok mok soko dam gel, 
Kandake gedya bona' nidya' meewoka una' dubnya ulumok. Dara, 
Yerusalem heikek Imik Neyung gibel bilimok ara, seleb dara, ek Etiopia 
sam bunun aboka, pama glilimla e lomok bukoka pika balamok. Wera pik 
anam buka balamookanya, ono' ununumna' lenya Yesaya yub ak momnya 
doboka' anyek einibgiga balamok. 8:29 Dara ono' Imik Neyung Geisinya 
adya, Pilipus bek, "Anda alda yabalamla ak sam dol gonul bilom," hyok. 
8:30 Wera Pilipus bera ok so biniboka kelemok enyek, bera ununumna' 
lenya Yesaya yub ak bukoka einibgiga balamoka' ak kemok. Dara, Pilipus 
bedya Yesaya yuba einilimoknya bek, "Wera neyung o, anja einililama' ara 
damok ara anyek lebok ak einilamna senewoka ella ulam gom?" aboka 
heibok. 8:31 Dara benedya, "Nimi yok nang edya, nera damok ara ban 
nenesa lebok aboka neknena' orok dara, heka' huboka ella danasinya do?" 
wenhyok dara, wera ono' Pilipus bek, "Nadya pam e dubuk an bul yalom," 
hyok. 8:32 Dara Etiopianya bedya, Imik Neyung yuba einilimoka' ara ban: 
"Alda domba pam ara pam olomak nang ek bo balamak sok, alak doboka 
bo bilimek. Dara, domba pama me ak honga garalamna ek yuba 
sanggulumla sok, albabya si akoka yuba sana' ara orok. 8:33 Alak 
derewoka malya nenewoka, ono' pe yana lelewanggonggom umek. Alja 
ganya nong era sokok ab ara seleb dolebok anasa, dara ben hnonok sibin 
adya anaba, alja mab era alan aboka, nim ek neknenggunusil." 8:34 Dara, 


Etiopianya bedya Pilipus bek, "Umunumna' lelemoknya bedya ban 
wenyaboka momnya doboka' ara, al nong amba lebdok gom, nimi yok nim 
emba geklewoka lebok gom?" aboka heimok. 8:35 Dara, Pilipus bedya 
Yesaya yuba momnya doboka' ak men einiwoka, nenyek dara, anasa lebok 
aboka, Wenelesilnya Yesus amba lebok aboka perob lero yaban yuba leb 
elegemok. 8:36 Wera sik penya dara, pikik anam balareekanya, wera 
meka ulumoka' ak sam yok sam birik. Dara, Etiopianya bedya, "Wera, 
mek ara an ulumla anyek kendelom. Anasa wera, nak ara heka' mekso 
ulunel anasa, meka danena' ara lobnenelem do?" hyok. 8:37 Dara Pilipus 
bedya Etiopianya bek, "Neyung o, anda hyak Yesus ak ganya gekman dib 
senewamen dara, wera meka dabnenggen," hyok. Dara Etiopianya bedya, 
"Nara Yesus Kristus ara Imik Neyung bedya me dib ulumla ara dib 
senelamna," hyok. 8:38 Dara onnya bedya, "Pam e nera anyagan dek-deka 
sobnanam," aboka orugumok dara, sikda anyagan balarek ara dek-deka 
sorek. Dara Pilipus beb, Etiopianya beb, mek mik yingginiboka, Pilipus 
bedya alak meka dabok. 8:39 Wera mekek ab ara goboka yabarek dara, 
Pilipus bera Imik Neyung Geisinya adya wene sab-sab doboka yokok bo 
bilimok. Dara, Etiopianya bedya dara, Pilipus bek meka' eil dona' ara hyak 
orok. Bok, ban Etiopia dub nang wa wena' dubnya bera ganya eiya daboka 
alja ek pik bilimok. 8:40 Bok wera ono', Pilipus bera biliga Asdod heikek 
sekok ok eibdok. Dara, alda ono' yabalamookanya, Yesus adya perob Imik 
Neyung yuba yok-yok heikek sam leb elekgiga balamok ara, Kaisarea 
heikek lanal bilimok. 


9:1 Dara ono' al neik salek Saulus bera Wenelesilnya Yesus ak diriga ban 
nang ek yeiriwoka olosunun senen ganya boboka, yub adya loba' 
nenellilisuk. 9:2 Dara Saulus ganya enyek boboka, Yahudi yuba wa gaka' 
dubnya bek biniboka, Damsyik heikek Yahudi nim edya yuba don e dam 
nang amba, sikja nimi migiba geboka olosak momnya dona' anyek 
elegeinija enyek, Yesus ak dib senelemejja nang enyek, Damsyik heikek 
sam ulumejja' ak eibnya dara, henga gouboka Yerusalem heikek bo 
yanasin senewoka dubnya bek molomok. 9:3 Wera seleb or unuwanalam 
hyek dara, Saulus bera Damsyik heikek bununa' aboka, heik berem lanal 


bok enyek, yok senenggom dilina' era, imik ab sam ara, alja gokgobok 
nidya' yeb ganagamok. 9:4 Wera danyek, Saulus bera sokok sam 
malyinggiiboka, ono' imik ab sam yuba hnon alak, "Saulus o, Saulus o, 
anda hekasa nak loba' nenewoka olonelem do?" hyok. 9:5 Wera Saulus 
bedya, "Neyung o, anda heknya do," aboka heimok. Dara ono' adya 
Saulus bek lebok ara, "Nara Yesus anja loba' nenewoka olonelemnya bera 
nara alan," hyok. 9:6 Dara on yub adya Saulus bek, "Wera anda 
bukmenekanya, heikek men berra wekel bilom. Seleb bimen danyek, anak 
eimik era yoka'-yoka' anja unuwanalam ara neknenjak," hyok. 9:7 Wera 
Saulus beblaboka neika' balamek nang era, Saulus bek lelemok yub era, 
nong ara eilina' orok bok, yuba dem adya ok lelemok anasa, loka daboka 
yuba meka' doro sabnenggumek. 9:8 Wera Saulus bera sekoka henga 
gwelek sunumok bok, heng ubsalamok adya hyak okna dangamok. Anasa 
wera, yok nang edya Saulus bek soruka glibsalawoka, pika nekoka 
Damsyik heikek bo wekemek. 9:9 Wera ono' al Saulus bera li winilya 
henga ubsalamok dara, malamookanya, dena' ab, mek anaba meka' dena' 
loboka mabmorumok. 9:10 Dara ono' Damsyik heikek ara Wenelesilnya 
Yesus yuba doro diriga balamoknya nimi si Ananias ben hnon ulumok. 
Dara, Ananias inimnek lendara mamok enyek, Wenelesilnya bedya alak 
lebokja, "Wei Ananias o," hyok dara, Anamas bedya, "Wenelesilimnya o, 
nara ane," hyok. 9:11 Dara, Wenelesilnya bedya ono' alak lemokyja, "Anda 
al wene salek berra balom. Jong pikik, Yudas bedya ek ono bilom. Tarsus 
heikek ab Saulus alamaknya benyek anyagono ulumla gom aboka, nim ek 
heibnelam. Benera wera heng uboka Imik Neyung mololamla," hyok. 9:12 
"Al Saulus bera ono' lendara mamlakanya, Ananias alameknya benyek, 
Saulus bek yeiniboka, merewolula' aboka alja heng ek soruka diyiwoka 
heng uboka Imik Neyung ak molomla' ak eibdangamla," hyok. 9:13 Bok 
Ananias bedya dara, "Wenelesilimnya, o nara ban benesa nimi nauba 
alsamba, alja nimi muna' Imik Neyung mab Yerusalem heikek ara nauba 
oboka unulusil alamaknya bek anasa," hyok. 9:14 "Wen era, alda Yahudi 
yuba wa gaka' dub nang ek molowoka, Damsyik heik anja yuba dolomak 
nang ek heng geregosunun aboka yeililabok anasa lebna," hyok. 9:15 Bok 
Wenelesilnya bedya Ananias bek, "Anda or bilom e," hyok. "Nadya Saulus 


bek, nak aralenulul aboka, nadya yub enyek Yahudi gom nim ek hnon, 
mok soko dub nang ek hnon, alja mok nim Israeli nim ek hnon, leb elekdo 
yibilul aboka, nadya gaboka domna anasa, anda or alak bilom. 9:16 Dara 
nadya eimik era, Saulus bek nasamba leboka alak yoka'-yoka' nidya' igina 
kwebnamla anyek elegoka aawanamna anasa, or bilom," hyok. 9:17 Dara 
Ananias bera, Yudas bedya ek biniboka, Saulus bek soruka diyiwoka 
umok. Ananias bedya Saulus bek leboka' ara, "Hem Saulus o, ampum 
pikik yalamom danyek eiyimomnya Wenelesilnya Yesus bedya, nara 
anyagan yanamna adya anda merewoka, Imik Neyung Geisinya adya 
deknewanenggel anasa, wenyaboka alak bilom amla anasa yeilimna," 
hyok. 9:18 Dara al wene sab-sab enyek, hadya' haya' anaso anyek, Saulus 
bedya hengek ab glob deboka yibiniboka, heng ara eika' nong anyek onsok 
umok. Dara, Saulus mamok ara bukuk dara, meka damek. 9:19 Wera 
Saulus bera dena' debgogowok dara, onsok migib umok. Dara, Saulus 
bera Yesus yuba doro diriga ban nang eblaboka neika' Damsyik heik ara li 
wen mabek. 9:20 Dara nenyek moruwoka, Yahudi nim edya yuba don e 
pik biniboka, nimi yok nang ek, Yesus ara aldib Imik Neyung bedya me 
diba' aboka lel eleklesuk. 9:21 Saulus bedya wenyaboka yuba lelemok 
anyek, nimi nidya' kemek dara, hyak loka dasuk. Dara sikda lelemek ara, 
"Benedya Yerusalem heik ara, Yesus si ak dib senelemek nang oboka 
unggulusuknya de?" aboka lelemek. Dara ono', "Anyagan yeilimo anaba, 
anyagan ulumak yuba dona' nang enyek, heng gobuka yuba wa gaka' dub 
nang ek Yerusalem heik bo busunun aboka yanggumo do?" aboka lelemek. 
9:22 Bok Saulus bedya lel yabok yub enyek, migib danggiga bok. Dara 
Saulus bedya, Yesus ara Kristus aldib nimi blebsina' dubnya ulumla aboka 
Yesus adya yuba lel yabok dara Yahudi nang era, Damsyik heikek ulumek 
nang era, malya lelemla aboka yuba sana' ara okna dabdosuk. 9:23 Wera li 
gong wenebadya balamok dara, Yahudi nang edya, yuba saboka Saulus 
bek obnemab senewoka gegeb lobek bok, 4:24 Saulus bera, alak obnemab 
seneweka' ara seleb kesuk. Dara, Yahudi nang era, Saulus bera Damsyik 
heikek ulumok anasa, yabalya enyek obnob aboka, inimnek yubyek pika 
wekel balamek ak welsinilimek. 9:25 Bok, ono' yok inimnek mabok 
danyek, Saulus benya neika' ulumek yuba domek nang edya sor serrem 


lomok ongowoka, senenggom girik leka' wilimaka' lom pik olowoka 
wellik bilom aboka bokdo dorogomek. 9:26 Wera Damsyik heik ab 
uboka, Saulus bera Yerusalem heik byuk dara, anyagan ulumek Yesus 
yuba doro diriga ban nang eb, neika' heibnob aboka dulumok. Bok sikja 
dara, Saulus bera aldib Yesus yuba doro diriga bannya dok ara, dib 
senewanggumek anasa, sikda Saulus bek obnesiljok ulumla do senewoka 
hyak lok ganya bomek. 9:27 Wera ono' eimik Barnabas bedya Saulus bek 
yeiniboka, Saulus eboka bobok dara, Yesus yuba lena' gak nang ek bo 
biniboka amasuk. Dara Barnabas bedya Saulus bera heka' anaso uboka 
Wenelesilnya bek eibookanya, ono' heka' huboka Wenelesilnya bedya alak 
lemok ara sikenek nekesuk. Wera ono' Barnabas al Saulus hyak asa' nong 
anyek, Damsyik heikek Imik Neyung si nimi yok nang ek lel eleklesuk 
anyek sikenek nekesuk. 9:28 Anasa wera, Saulus bera Yerusalem heikek 
Yesus yuba doboka ulumek nang eb neika' uboka, Yerusalem heikek nidya' 
yabalamookanya, asa' ganya boboka, Wenelesilnya bedya si leb elekdo 
yabalasuk. 9:29 Dara Saulus bera, Yahudi nang bok, Yunani yuba salamek 
nang eb, neika' yuba heibdangoka, ono' sabdangdang balameekanya, sikda 
Saulus bek obnemab senen ganya boboka dulumek. 9:30 Wera Yesus yuba 
dolomek nang edya, Saulus bek Yahudi nang edya obnoba' aboka ubak an 
yuba kemek dara, sikda Saulus bek eboka bobeknya nera Kaisarea heikek 
bo mal byik ara, ono' Tarsus alba eilinya heikek bokol byik. 9:31 Dara 
wenyek, Imik Neyung yuba dona' nim anyek, Yudea sokok hnon, Galilea 
sokok hnon, Samaria moka hnon, ulumek nim era, kaboka pe ulumek. 
Imik Neyung Geisinya adya arawoka, sikda Wenelesilnya bek lok ganya 
boboka, yuba dolomek nimi nidya' ara, ganya gasa kaboka, sik nonga yuba 
dolomek, anaba nauba danggiga balamok. 9:32 Petrus bera yok-yok moka 
biniboka, Imik Neyung yuba doboka ulumek nim ek kemel giriklesuk. 
Dara ono yok sum enyek, Petrus bera Lida heik sam muna' Imik Neyung 
mab ek kemel bilisuk. 9:33 Wera Lida heikek ara, Petrus bera, nimi hnon 
alda nonga heimoka' anyek malamok salek era, seleb gibna' ara linbadya 
lemok ak, alja si nera Eneas alameknya beb neika' ehwibdangarek. 9:34 
Petrus bedya Eneas bek lebokja, "Eneas, Yesus Kristus adya anak seleb 
hwebgel anasa, anda bukoka anja ekla malalama' nidya' pe winiwoka ul 


yabalom," hyok. Dara, wene sab-sab Eneas bera bukuka sekemok. 9:35 
Wera danyek nimi nidya' Lida mm eb, Saron nim eb, Eneas bek unu 
hwemok ak eibek dara, sikda Yesus ak dib senewoka domek. 9:36 Dara 
ono' Yope heikek ara gel hnon, alja si nera Tabita gek ulumok. Dara, alda 
Yesus ak dib senewoka domok gel ulumok. (Alja si nera Yunani yub adya 
dara, Dorkas alamek, nera nunja yub era bei busa' pam alamab.) Dara, gel 
gera perobnya nok unuwoka, bona' garan ulumna nim ek arawoka ulusuk. 
9:37 Ban sum enyek alda neikna' salawoka somogomok. Wera alja be' 
goumek ara, seleb meka hwiyimek dara, dil binob aboka, imik ek eini 
beiyimek. 9:38 Yope heikek ara, Lida heik ab dara, hyak oka, mok gom 
anasa, Yesus yuba doboka Lida heikek ulumek nang edya Petrus bera 
Yope heikek ulumla an yuba kemek dara, ban wenyaboka e yorurum 
aboka, "Men hyak berra aboka yalom," aboka el bururum aboka penya 
nang orugusik. 9:39 Dara, Petrus ben nong ak wenyaboka el byik dara, 
Petrus bera sekoka neika' balamek ara, Yope heikek Dorkas ge 
somogomok ak beiyimek ek byik dara, Petrus bera alda imik ek sam e 
byik. Dara anyagan nenya seleb somogomok anasa or youwek ulumek 
gelewa nidya' era, Petrus be sekel byuk enyek, aknel ganagal biniboka, 
Dorkas ge embenga' ulumok wenyek, sikenek wiboka elegesuk aklenga 
danyek aawoka, hyak nauba engewoka lelemek. 9:40 Petrus bedya 
anyagan engero bulumek nimi danyek, ugunda nidya' goboka beiyik 
bululum aboka, albeyok anyagan koma lumugoka Imik Neyung ak heng 
uboka molomok. Wera Petrus bera Dorkas gedya be' gala gouboka 
beiyimek ak keeboka lemokja, "Tabita o, anda buklom," hyok. Dara, 
Dorkas gera henga gwelegoka kemelemok enyek, Petrus bek eiyimok 
dara, alda bukumok. 9:41 Dara, Petrus bedya Dorkas gek soruk salawoka 
gliboka bukiyimok. Dara Petrus bera, anyagan ulumek muna' Imik Neyung 
mab eb, youwek salya' ulumek gelewa eb yoululum aboka, Dorkas ge 
embenga' hweboka bukiyimok gel gera, wera anya e aboka sikenek 
elegesuk. 9:42 Petrus bedya ban unuwoka hwemok yub era, Yope moka 
nidya' oboka lelemok dara, anadya nimi nauba Wenelesilnya bek dib 
senemek. 9:43 Wera Petrus bera anyagan mok gouluna' aklenga 
wilimoknya alja si nera Simon bedya ek li wenebadya neika' maboka 


ulumek. 


10:1 Kaisarea heikek ara nimi si ben hnon Kornelius ulumok. Alda Italia 
nang aboka si simek yin bona' nang dubnya ulumok. 10:2 Alda Imik 
Neyung ak lok ganya boboka ulumookanya, alja mab eb nimi nidya' neik 
so lok ganya boboka pe ulumek. Alda Yahudi nimi bok bona' garan 
ulumek nim ek arawoka, ono' alda Imik Neyung ak hyak soba' molomok. 
10:3 Dara yok sum enyek, hyak yubyek henga dalnenelamla wenyek, yok 
so ak amamookanya, Imik Neyung lero ara Kornelius bek yeiniboka alak, 
"Kornelius o, Kornelius o," aboka youblumok ak okoka kebok. 10:4 
Kornelius bera lero enyek lok anasa keebdaboka lemokja, "Neyung o, 
heka' ak ulumla do?" hyok. Wera danyek lero adya Kornelius bek, "Anja 
molona' ab, anja eleklelam ab, Imik Neyung saramek uboka alda perob 
senelamlakanya, ono' anak beklenggel," hyok. 10:5 "Anasa, wene salek 
enyek, nimi si Simon, hiboka dara Simon Petrus alameknya benyek, Yope 
heikek e yanok aboka nimek orugalom. 10:6 Alda yok-yok goluna' akleng 
wililanya Simon bedya ek, senenggom mek gwan berem ulumla ak 
ulumla," hyok. 10:7 Wera Kornelius beblaboka yuba salarek lero era seleb 
bilimok dara, Kornelius bera, alja wa wen nang penya nang uboka, ono' yin 
bon nang ben hnon hyak pe uboka alak diri bo ulumoknya hnon ak, 
"Yoululum," hyok. 10:8 Wera Kornelius bedya alak heka' huboka lemok 
anyek nidya' nekoka lebgogomok dara, Yope heikek bululum aboka 
orugosuk. 10:9 Wera ampum maboka gwelegok dara, pikik anam 
balamek ara, Yope heik berem lanal binob aboka byik salek enyek, yubyek 
dukdukanek enyek, Petrus bera eruma' dubuk sam heng uboka Imik 
Neyung ak molowonun aboka welemok. 10:10 Dara, Petrus bera gwaneng 
ok uboka desinya senen ulumok. Dara, dena' alsamba anam beillilemek 
salek enyek, alja ganya era yoka' adya hnon alak bo amamok. 10:11 Im 
pik gaboka yoka' anyek akleng go dombadya al liboka boboka sokok sam 
elekdo okdo doblinggemoka' ak eibuk. 10:12 Dara, akleng lom enyek ara, 
yana soruka yaka' ab, mon dib belega yabalamla ab, bei wining ab, maro 
balamok ab danyek, eiyimok. 10:13 Dara, ono' yuba hnon Petrus bek 
lebokja, "Petrus o, wera anda sekoka, ban hnon oboka del yabalom," 


aboka orugumok. 10:14 Danyek Petrus bedya, "Orok e, Wenelesilimnya 
o, nara mem ananya neb, melinya sembeja'anya neb dara, hyak 
delyamanggulunanya bar," hyok. 10:15 Bok ono' Petrus bek hnon 
saawoka lebok ara, "Imik Neyung adya or seleb perob nenemoknya nera, 
anja dara, malya' aboka wenyanggom," hyok. 10:16 Dara wera, unumok 
ara, li winilya bo aabookanya, onsok imik heikek jaboka bo welemok. 
10:17 Petrus bedya nera damok ara hekasa ubla do senewoka, anam 
ganya seiniro balamok salek enyek, Kornelius bedya Petrus bek e 
yoululum aboka orugusuk nang era, Simon bedya e eiyiwoka pik sindamak 
sam ulumek. 10:18 Dara, on nang edya e nenyek an yoka' ulumek nim ek 
bii amekja, "Ugunja ek an nimi si Simon Petrus alamaknya benyek ugunub 
neika' malalum gom?" aboka heimek. 10:19 Petrus bera, alak dena' bo 
amoro domok anasa leboka, damok ara hekasa umla do senewoka anam 
seinilimok salek enyek, Imik Neyung Geisinya adya Petrus bek, "Petrus o, 
nimi winilya nang edya anak elenjak bar. 10:20 Wera anasa, wei berra 
aboka yinggilom. Nadya sikenek el bululum aboka orugeisin anasa, anda 
ganya ebgelyek, or neikik bululum," hyok. 10:21 Dara, Petrus bera sokok 
ak yingginiboka el yeilimek nang ek, "Hem yab o, ugunda na elenulumnya 
bera, nara alan. Dara, ugunda hek ak seiniyiwoka yeililum do?" hyok. 
10:22 Dara, sikja Petrus bek lebekja, "Nunja neyung bera Imik Neyung ak 
lok ganya boboka ulumla dara, Yahudi nimi nidya' ara alak dubnya 
senewoka alak perob aboka lelemaknya. Geisa Imik Neyung lero enedya, 
anja lelelamnya nenyek keblul aboka, Simon Petrus anja ek youlul aboka 
youblom aboka orugomok," hyek. 10:23 Wera, Petrus bedya, "E nenyek 
an neika' mabnemab anasa, or ek wekel yoululum," hyok. Dara, maboka 
gwelegok dara, Petrus beb neika' lanawoka balamek dara, Yope heikek ab 
Imik Neyung mab anababya neika' bilimek. 10:24 Balamek ara pikik li 
hnonok maboka, Kaisarea heikek lanal bilimek. Dara, Kaisarea heik ara 
Kornelius bera alja ek mabo nimi yila' eb, alja hemyabo pe ganya 
olokdangoka ulumek nang eb, nadya ek yoululum aboka e bilisuk nang 
anyek, diri ulusika' ak Petrus benya aroba' ara byik. 10:25 Dara Petrus 
bera seleb Kornelius bedya ek wekel yabok enyek, Kornelius bedya pika 
diboka, Petrus bedya yan damak dunuwoka gimok. 10:26 Bok Petrus 


bedya Kornelius bek, "Nara nim ak anasa, nak gibnenenggom, seklom," 
aboka orugomok. 10:27 Wera Petrus bera Kornelius beb neika' yuba 
sabgiga ek sam wekel bilimok. Dara, anyagan ara nimi nauba orowek 
seleb mamagoka longomeka' ak eiyimok. 10:28 Dara, Petrus bedya 
Kornelius bedya ek longomek nim ek, "Yahudi nimi yoka' nim ara, Yahudi 
gom nim eb neika' hiboka una' ara mem aboka, Yahudi Imik Neyung yub 
adya momnya dona' pik hyak mem nong hyok ara, ugunda ella ululum. 
Bok nak dara, Imik Neyung adya nera mema' aboka, lek malya' 
sembeja'anya senenggom henyok. 10:29 Anasa wera, an adya nak anyagan 
yalom aboka orugonyum dara, nara anyagan yanggana' amba dara, yoknya 
senewanggumno. Anasa wera neyung o, hekasa nara anyagan yana' anyek 
ella donun aboka damok ara anasemba aboka ella donun bar," hyok. 10:30 
Dara, Kornelius bedya lebok ara, "Li winilinya sum, nara henga 
dalelnenelamla wenyek weneba ubla sok salek, nara heng uboka Imik 
Neyung ak mololamsa. Dara wene sab-sab, nimi ben hnon, alja akleng era 
geisa nong ak ongomoknya benyek na dam gaboka sekok. 10:31 Dara, 
benedya nak lebnyok ara, wei Kornelius o, Imik Neyung adya anja molona' 
ara kebgelekanya, wera anja yok nang ak eleklelam ara perob senewoka 
beklenggel. 10:32 Anasa wera, nimi si Simon Petrus alamaknya benyek, 
Yope heikek ulumla anyek, e yalom aboka nimek orugeisilom. Alda 
senenggom mek gwan gek sam yok-yok goluna' akleng wililanya nimi si 
Simon bedya ek sam malamla. 10:33 Wenyaboka oruganyok anasa, wera 
neyung anak e yagenok aboka nim orugesisa. Wera anda ganya perobnya 
bek adya wera seleb nak yalam. Anasa wera, nunda nidya' anyagan nadya 
ek longomab ara Imik Neyung saramek uboka neyung Wenelesilnya adya 
nuk lebsilom aboka orugagelya' anyek, nuk lebsimen enyek kebnob aboka 
longomab," hyok. 10:34 Wera Petrus bedya leb eimwokja, "Nara wenyok 
Imik Neyung adya nimi nidya' mok soko nang era neik nang nenelesil ara 
wenyok ella dan. 10:35 Nimi ben hnon Imik Neyung ak lok uboka, alja 
unulamla nidya' ara perob ok unulanya bera, Imik Neyung ara bera mok 
enyeganyebnya aboka webna' loboka peroba' leboka doro dililamla," hyok. 
10:36 "Hem yab o, Israeli nim ek Imik Neyung adya lesuk yub era ugunda 
seleb ella ululum. Ban lesuk yub era, Yesus Kristus adya ganya 


hekdangoka un yub ek lebsuk. Ban Yesus ara nimi nidya' siksamba 
Wenelesilnya ulusil. 10:37 Ugunda Yudea sokok sam yoka'-yoka' ndya' 
unulumok ara, ella ululum. Anam Galilea sokok ab ara einiwoka, Yohanes 
Pembaptis bedya meka dab einimok weka' moruwoka unulumoka' ak 
lebna. 10:38 Imik Neyung adya Nazaret mok ebnya Yesus ak sekiyiwoka 
alak Geisinya ab, migib ununa' ab, alak elegemok ara ugunda seleb ella 
ululum. Dara ono', onya Yesus bera Imik Neyung migib alak gologomoka' 
adya, alda yokok sam yokok sam perob ok unuro yabalamok. Dara, al 
neiknya bera nimi nidya' bisa' gologesin nang merellilisuk ara, ugunda seleb 
ella ululum," hyok. 10:39 "Dara, nun nang enyek, Yesus adya Yahudi 
nang mok ab, Yerusalem heikek ab ara, yoka'-yoka' nidya' unulumok 
anyek, men youboka okoka eiyimouba nang era nunda an. Dara, sikda alak 
galak glaboka omek bok, 10:40 winilinya sum maboka gwelegok dara, 
Imik Neyung adya embenga' suboka bukiyiwoka, nimek ek bo kemero 
amoro yibilisuk. 10:41 Ban unumok ara, salya' nimi gong ek amoro 
yibinggusuk bok, alda nuk Imik Neyung adya ban unuwan anyek lero 
yibinok senewoka weboka dosuk nim ek, nuk amasuk. Yesus ara seleb 
somokna' ak ab, Imik Neyung adya embenga' suboka bukiyimok dara, 
nublaboka neika' mek ab, gwaneng ab neika' juba nang ak amasuk. 10:42 
Yesus anyek, Imik Neyung adya aldib nimi nidya' embenga' ulumak nim 
eb, seleb somogomek nim eb, yana lelesina' anya sekiyiwok aboka, nimi 
yok mim ek perob lero yanggan yuba lero yabalemnelum aboka nuk 
orugosuk. 10:43 Men ununumna' lelemek nang eneba alsamba yuba 
geklewoka lelemek. Dara, sik lelemek yub era, ban wenyaboka lelemek 
ara, nimi nidya' Yesus si ak dib senewanamak dara, Yesus migib adya 
sikja malya una' memelemnesil, hyek," hyok. 10:44 Dara wera, Petrus 
bera anam yuba wenyaro lelemok salek enyek, longowoka kelemek nang 
era sikda nidya' Imik Neyung Geisinya adya yingginiboka deknesuk. 10:45 
Wera danyek, Yahudi nimi yoka' bok, Yesus ak dib senewoka domek nim, 
Petrus beblaboka neika' yeilimek nim era, Imik Neyung adya alja Geisinya 
ara Yahudi nimi gom bok sikenek anaba elegesuk adya sikda hyak ganya 
loka dasuk. 10:46 Kornelius bedya ek longomek nim era sikba elgom yuba 
saboka, Imik Neyung ak alja unulamla ara perob aboka giboka lelemek 


anyek kemek anasa, loka dasuk. Dara, Petrus bedya lemokja, 10:47 
"Wera ugunda kendululum! Nuk men youma' Imik Neyung adya Geisinya 
domoba sok, sikbabya dobaka' kendululum. Anasa wera, sikenek meka 
dabnesibya dara, yok nim edya, mem loblulum heneseng de?" hyok. 10:48 
Dara, Petrus bedya sikenek wenyaboka, Yesus Kristus si sibuka meka 
dabnesak aboka orugousuk. Ban seleb unubgogosik dara, meka dasik nim 
edya Petrus bek nublaboka anyagan li wen mabibyakanya binilam aboka 
molomek. 


11:1 Yok-yok Yudea sokok sam ara Imik Neyung yuba lena' gak nang eb, 
yok Imik Neyung yuba domek sik kabo nim eb, wera Yahudi nimi gom 
bok nim enebabya, wera Imik Neyung yuba dib senewoka dolomak an yub 
kemek. 11:2 Wera yok sum enyek Petrus bera Yerusalem heikek byuk 
dara, Yahudi nang yoka' bok Imik Neyung yub ak dib senewoka domek 
nang edya, Petrus bek meknewolum aboka waboka wenelemek. 11:3 
"Anda bola' garanggulumak nang edya ek sam biniboka, ono' 
sikimeblaboka neika' deregoka ululum," aboka waboka lelemek. 11:4 
Anasa wera, nenesa leboka, Petrus bedya nidya' unulumoka' ara neik 
digom yana lelewoka, men unumoknya nek ab ara moruwoka, Petrus 
bedya lebsuk ara, 11:5 "Nara Yope heikek sam henga uboka mololamsa 
enyek, onona' dib bo aawanyok ak eibsa. Dara al ono' ara akleng yuba 
dombadya gonggaragoka hnonok hiboka boksom akleng eneso ak, nara 
ulumsa ak sam imik ab ara doblinggemoka' ak eiyimsa. 1 1:6 Wera nadya 
akleng en lomok sam kemelamsa dara, yoka'-yoka' ebeklamla yana soruka 
yaka' hnon, beryek sam salya' ululanya hnon, mon dib lele balamla hnon, 
bei wining hnon, maro balamek ak eiyimsa. 11:7 An yuba hnon kebsa 
dara, Wei, Petrus o, anda sekmenekanya wera hnon oboka del yabalom 
aboka orugonyok. 11:8 Bok nadya alak lebsenya nera, Wenelesilimnya o, 
orok e, nara malya dena' eb, mem amna dena' eb dara, hyak denggulunanya 
anasa, orok, amsa. 11:9 Bok on yub era saawoka imik heik ab ara, nak, 
Imik Neyung adya or perob nenelelanya nera mem anggom, anyok. 11:10 
Dara, ban nera || winilya unuwoka saawoka bo aaboka ubnyok dara, on 
pik muk heikek sam joboka bo welewok," hyok. 11:11 "Bok ono' al wene 


sab-sab enyek, Kaisarea heikek ab nak el bululum aboka orugeisik nang 
era, winilya nang na mamsa ek seleb bilimek. 11:12 Dara ono', nak Imik 
Neyung Geisinya adya, ganya yok senenggom, or sikeneblaboka neika' 
binilum aboka orugonyok. Dara ban nimi hnabbadya nablaboka neika' 
Kaisarea heik seleb bilimoub dara, Kornelius bedya ek sam wekel 
bilimouba. 11:13 Wera danyek, Kornelius bedya alak Imik Neyung bedya 
lero be hnonja alja ek sam sekoka alak sam lemok yub era nak anaso 
unuwanyok aboka, nimi ben hnon si ara Simon Petrus benyek Yope heikek 
ulumla anyek, e yanok aboka nim orugeisilom aboka nak wenyaboka 
lebnyok aboka nuk nekesuk. 11:14 Petrus bedya alja ugunuk, Kornelius 
anab, anja mabo siliba' e gekman blebnesuk yuba ugunuk neknesil henyok, 
aboka nuk neksuk," hyok. 11:15 "Dara, nara anam yuba saboka leb 
einimsa dara, Imik Neyung adya Geisinya era, nuk men youma' Imik 
Neyung adya elegesuk sok, ono' sikenek yinggilisuk. 11:16 Wera danyek, 
Yesus adya nuk lesuk anyek seiniwasa, Yohanes Pembaptis bera mek dem 
adya meka dalasuk bok, ugunuk dara, eimik era Imik Neyung Geisinya 
adya mek diba' dabnesil, amoknya nek seiniwasa. 11:17 Anasa, nunja 
Wenelesilnya Yesus Kristus bek dib senemoub sum enyek, elegesuk 
elekna' neiknya nenyek, ono' sikenek hnon elegesuk dara, nara heka' 
huboka Imik Neyung ak eleksina' mem loblom henesinya de?" hyok. 11:18 
Wera Yerusalem heikek ulumek Imik Neyung mab era ban yuba kemek 
dara, Petrus bek anda meknelelam aboka yuba lolowanggumek. Dara 
sikda Imik Neyung ak perob aboka giboka lelemekya, "Yahudi nimi yuba 
dona' orok nim eneba Imik Neyung adya sikja malya una' pik ab ganya 
dangawoka embenga' una' dib dobnok aboka li eleklesil anasa, perob," 
wenyaboka Imik Neyung bek giboka lelemek. 11:19 Wera Stefanus bera 
seleb obek dara, Imik Neyung yuba dolomek nang era, doboka olosik. 
Dara yok heik yok heik bok sen-senem abgokoka ulumek. Dara, 
bokdangoka hnonda Fenesia sam yeiri balamek dara, hnonda Siprus sam 
balamek, hnonda Antiokhia sam balamek. Dara, sikda Imik Neyung adya 
perob lero yanggan yub era Yahudi nang yoka' nong ok leb elekdo 
yabalamek. 11:20 Bok ono' sik yub dib senewoka domek nang hnon era, 
Siprus mok eb nang hnon, Kirene mok eb nang edya dara, Wenelesilnya 


Yesus adya perob lero yanggan yuba enyek boboka, Yahudi nang gom 
nang ek sam Antiokhia heikek biniboka lel eleklemek. 11:21 Wenelesilnya 
migib era, yuba lelemek nang gologoka ulusuk adya, wera sikja nimi yok 
nim ek yuba lelemek dara, nimi gong dib senewoka, sikja nonga ganya 
gekman Wenelesilnya bek sam elegemek. 11:22 Ban unulumoka' danara, 
Yerusalem heikek sam ulumek yuba dona' nim ek oboka lelel bilimok. 
Dara, sikja Barnabas bek Antiokhia heikek bilom aboka bokol yeilimek. 
11:23 Wera, Barnabas bera seleb Antiokhia heikek yeiniboka, Imik 
Neyung adya nimi ganya lomok yoka'-yoka' nidya' pe arawoka unulumoka' 
e1yimok dara, alda hyak eiya damok. Dara, Barnabas bedya Antiokhia nim 
ek, ugunda hyak Wenelesilnya bek pe ganya dib ologoka kweboka ululum 
aboka wenewoka lesuk. 11:24 Ban Barnabas benera, alda Imik Neyung 
Geisinya adya dib sekoka, alda dib senena' ganya deknewoka uboka, hyak 
perobnya ulumok. Dara, nimi nauba alsamba leboka Wenelesilnya bek dib 
senelemek. 11:25 Ban nen seleb dara, Barnabas bera Saulus bek ebgiga 
Tarsus heikek bilimookanya, 11:26 seleb eibdangerek dara, ono' Antiokhia 
heikek bobdanga yeiniboka, anyagan yuba dona' nim eb neika' uboka, nimi 
nauba ak yuba leb elegoka, sikba yuba doboka ulumek salek era gibna' 
hnonok gobdo lemok. Dara, ban Antiokhia heikek ab men youbuka, Yesus 
yuba doro diriga ban nang ek Kristen nang aboka si sib einimek. 11:27 
Dara ban salek enyek, ununumna' lelemek nang era, Yerusalem heikek ab 
ara Antiokhia heikek wenebadya nang yeilimek. 11:28 Dara, ban yeilimek 
nang era ben hnon alja si nera Agabus. Alda sekoka Imik Neyung Geisinya 
migib adya aralemok adya ununumna' yub anyek, orowek mok soko me 
nidya' senenggom gwaneng oka' enesa leboka, 11:29 nimi nidya' Yesus 
yuba doro diriga ban nang edya yuba saboka, numba bolomaba' sunuwoka, 
nunja hemyabo Yudea sokok ulumak Imik Neyung mab enesa, elek 
arawanamab aboka yuba samek. 11:30 Dara, seleb bolowoka mamagoka 
beibek dara, yuba dolomeka' dam nang ek bo binirum aboka, Barnabas beb 
Saulus bebdak orugosik. 


12:1 Ban neik salek enyek, Herodes dubnya bera, Imik Neyung yuba dona' 
nim ek igin yaka' kweboka ob einisuk. 12:2 Dara al ono! Herodes bedya 


orugosuk adya Yohanes bedya alja weis Yakobus bera waren gabo adya 
omek. 12:3 Wera ban Herodes bedya unumok anyek, nimi nidya' ganya 
adya pelemla senemek eiyimok dara, ono' Yahudi nang edya welena' orok 
roti gwaneng den salek Herodes bedya Petrus bek salawoka, henga 
gereganelum aboka orugusuk. 12:4 Wera, Petrus bek seleb salawoka 
henga goumek dara, nimi henga goubuka uka gasa beillilisik ek sam 
doronggoka beiyimek. Dara, Petrus be henga geregoka beiyimek ak ara 
yin bon nang yakna' dombadya jam bokoka, ono' nimi nonga yin bon nang 
eneba dombadya nang pikik leboka welemek. Wera Yahudi nang edya 
welena' orok roti gwaneng den sum era seleb debgogowoka ubije enyek, 
Herodes bedya dara, Petrus bek nimi hnoum yana lelewanamna senemok. 
12:5 Anasa wera, Petrus bera anam nimi henga gereksin ek sam or ulumok 
bok, Imik Neyung yuba dona' nim era sob-soba' Petrus bemba leboka, Imik 
Neyung ak heng uboka molol dibolloklomek. 12:6 Wera, Herodes bedya 
Petrus bek ampum nimi hnoum yana lelewanamna aboka mabok sum 
enyek, Petrus bera gasa henga penya adya goboka, yin bon nang penya 
ulurek gangganek okan beiyimek. Dara ono', henga gereksin ek pik 
sindamak ara ono' yin bona' nang nimi penya nang welerek. 12:7 Dara, al 
wene sab-sab enyek, Wenelesilnya bedya lero be hnon, nimi henga 
gouboka beillilisik ek sekok dara, alja dilina' edya henga gouboka 
beillilisik e yeboka lomok. Dara, lero enedya Petrus be mamoka' ak 
warawoka gaawoka bukiyimok. Dara, lero enedya Petrus bek, "Wei 
Petrus o, men berra aboka buklom," aboka orugumok. Wera wene salek 
enyek, gasa heng edya Petrus bek gouboka beiyimek ara albeyok alja 
sorukuk ab loboka mamagemok. 12:8 Wera ono' lero adya Petrus bek, 
"Anja akleng ongowoka, yan ongona' norobdangoka ublom," hyok. Dara 
unumok dara, ono' lero adya Petrus bek, "Anja wameldana' akleng 
goluwoka, nak dobdo yanenelem," hyok. 12:9 Dara wenyek, Petrus bera 
nimi gasa gouboka bellisin ek ab ara lero ablaboka neika' goberek. Bok 
Petrus bedya dara, nera aldib kaboka okoka ulunam senena' loboka alja 
dara, onona' dib ulunam do, senemok. 12:10 Wera Petrus beb lero ab dara, 
seleb pik yakna' mennya neb, penenya'anya neb dara piboka, ono' 
senenggom gasa pikik hyak sidya' nongnya nek lanal birik. Wera, pik 


serekna' nidya' ara albeyok bakoka mamagemok dara, sikda goboka pik 
nong pik bilireekanya, pik gwandanya ak bilirek dara, lero era Petrus bok 
albeyok anyagan loboka dengaro lobok. 12:11 Wera ban nidya' seleb 
unubgogobok danyek, Petrus bera ella dangoka lebokja, "Wera wenyek 
Wenelesilnya bedya alja lero bokol yeiniboka Herodes bedya soruk migib 
ak ab hnon, Yahudi nim edya nak yoka'-yoka' unuwanamab senelenyaka' 
anyek, blebnela' ak ara ella dan," hyok. 12:12 Petrus bedya wenyaboka 
seleb seiniwoka ganya diba' seleb yok dara, alda Yohanes bok yok si nera 
Markus alameknya bedya alja genong Maria gedya ek bilimok. Dara, al on 
ek ara nimi nauba longowoka Imik Neyung ak heng uboka mololemek. 
12:13 Petrus bera bimiboka, betyik pik serekna' ak glorum-glorum amok 
dara, ek wa welemok gel alja si nera Rode gedya pika baknuna' aboka 
bilimok. 12:14 Dara, Petrus bedya beiyik ab uboka, pika baknelom al 
yabok enyek, al okoka kebok. Dara, Rode gera, eiya anasa, pika 
baknenggonggom nimi longowoka heng uboka lelemek nang ek, "Petrus 
bera ono' beryik sam seleb yal," al bilimok. 12:15 Dara, longowoka heng 
uboka lelemek nang edya, Rode gek, "Anda serema salenggel gom?" 
aboka lemek. Bok Rode gedya, hyak duka' lolom-lolom aboka, "Nara 
Petrus bedya yuba okoka kemna," aboka lelemok. Dara ono' longomek 
nang edya, "Nera Petrus bedya alja ganya yama' ak lemla," alamek. 12:16 
Dara ono' neik salek era, Petrus bera soba' pika glorum-glorum 
abdibigemok. Dara, sikda pika bakoka Petrus be yoka' nong ak okoka 
e1yimek dara, sikja ganya loka dasuk. 12:17 Wera, Petrus bedya ugunda 
yuba iriri ana' ara mem loblulum aboka soruka moub-moub aboka lesuk 
dara, ono' alja sikenek Wenelesilnya Imik Neyung bedya nimi henga 
gereksin ek ab heka' huboka henga loboka bo gobonel anyek, longomek 
nang ek nekesuk. Dara, Petrus bedya, "Ban nak unuwanel anasa, hemyab 
o, yok nang ek hnon, Yakobus bek hnon, wenyaboka neknelum," aboka 
lebsuk. Seleb wenyaboka lebgogobok dara, Petrus bera anyagan ara 
loboka yokok sam lo bilimok. 12:18 Ampum maboka gwelegok dara, yin 
bon nang era, doluwoka yuba gangawoka leldalamek. Dara, sikda Petrus 
bek unumok anyek, heka' humla do senewoka ganya erosuk. 12:19 Dara, 
Herodes bedya Petrus bek onsok eboka dobnelum aboka orugusuk dara, 


elemek nang era eiriwanggumek. Wera dara, Herodes bedya nimi henga 
gereksin ek sam welemek nang era sikenek pe wenggulumak badya aboka, 
nidya' heiboka ono' obnelum aboka orugusuk. Ban unubgogowok dara, 
Herodes bera Yudea sokok ab ara Kaisarea heikek biniboka liga wen 
malamok. 12:20 Tirus nim eb, Sidon nim eb, Herodes bera sikenek yu 
ganya bosuk anasa, sikda hiboka Herodes bek hogunga bo amal yeilimek. 
Men dara, Herodes be ulumok heik damnya Blastus bedya sikenek mala 
dobsulul aboka, alak yuba sal yeilimek. Dara, alda keboka mala dosuk 
dara, sikda dena unuruwa' ara, Herodes bedya mokeb ok ganya welemek 
anasa, sikda Herodes bek biniboka ganya neika' hekoka hibnob aboka 
molol yeilimek. 12:21 Dara, ono' yok sum orowek sumen unuwanamna 
aboka Herodes bedya gegemok sum enyek, Herodes bera sik senenggom 
dub nang akleng ongowoka, perob mek alakdoba' dub nang bun ekla buna' 
ak bukoka, nimi nidya' mamagiyiwoka, nara anyek unuwanamna aboka 
wenewoka lelemok. 12:22 Dara, nimi nidya' longol yeiniboka kelemek nim 
edya, Herodes bemba geklewoka lelemekyja, "Anara nimi sirika! yub adya 
lenggulumla, alda nunja dib gibna'anya bedya lelemla," aboka lelemek. 
12:23 Dara, wene salek enyek, Herodes bera Imik Neyung si ak imik 
nenewoka gibnenggulumokjok anasa leboka, Wenelesilnya bedya lero 
adya Herodes bek obok dara, Herodes bera besa adya delemeekanya 
somogok. 12:24 Dara, Imik Neyung yub ara, mok soko neika' ok oboka 
lelebgiga balamok. 12:25 Wera Barnabas beb, Saulus beb dara, 
Yerusalem heik seleb biniboka, sikja sikenek orugesik wa seleb 
webgogorek dara, Yerusalem heik ab ara, Yohanes yok si Markus be 
hnon eboka bobdeekanya, ono' Antiokhia heikek yeilimek. 


13:1 Antiokhia heikek Imik Neyung yuba dona' nim ek ara, ununumna' 
lelemek nang eb, nimi yuba neklesik nang eb, nauba ulumek ara nang era, 
Barnabas ben hnon, boka' mirinya aboka geklewoka silimeknya Simeon 
ben hnon, Kirene mok ebnya Lukius ben hnon, Herodes beblaboka neik 
salek nereknya Menahem ben hnon, Saulus be hnon, ulumek. 13:2 Dara 
sikda gwanenga dena' loboka, Wenelesilnya bek giboka ulsinilimek sum 
enyek, Imik Neyung Geisinya adya sikenek, "Barnabas beb, Saulus beb, 


nadya sikja webnerak senemsa wa webduruk aboka, nasamba gaboka 
sekiyiwanalum," hyok. 13:3 Wera sikda gwanenga denggonggom heng 
uboka molowoka ubgogomeka' seleb dara, Barnabas beb, Saulus beb 
sikenek soruka salawoka heng uboka lebsika' seleb dara, sikenek Imik 
Neyung yuba lero yibiruruk aboka bokosik. 13:4 Barnabas Saulus ara Imik 
Neyung Geisinya adya, wera binirum aboka bokosuk anasa, sikda penya 
dara, Seleukia heikek golugereekanya, ono' anyaganyeb uboka dara, mek 
ekla buna' pik bukoka Siprus mek gwan dubuk sokok sam birik. 13:5 
Dara, sikda Siprus moka birik dara, Salamis heikek biniboka, Yahudi nim 
edya yuba don ek wekoka, Imik Neyung yuba leb elekdo yabalarek. 
Yohanes Markus bera arawoka yabalemek. 13:6 Dara, sikda Siprus mek 
dubuk soko era, yuba lero yabalamek ara, gokgobok ono Pafos heikek 
lanal bilimek. Dara, heik enyegan yek dara, Yahudi nang yoka' ak alja si 
nera Baryesus alameknya, alja sonda anasa nara ununumna' leboka nimi 
hwesinya ulumna aldalamoknya beblaboka ehwibdangamek. 13:7 Siprus 
mok soko damnya bera alja si nera Sergius Paulus bera, ban nimi 
hwesina'anya beb neika' ganya olokdangoka ulurek. Ban Sergius Paulus 
bera hyak geremseng hwamnya bek ulumok. Wera alda Imik Neyung yuba 
kebnun senewoka, Barnabas Saulus ak yorurum aboka e bilisuk. 13:8 
Nimi hwesinya bera Yunani yub adya dara, Elimas aboka silimeknya 
bedya, Barnabas, Saulus ak walawoka lelesuukanya, dubnya bera Yesus 
yub ak dib senewalyek aboka, ganya bob geregiyimok. 13:9 Bok Saulus 
bedya, alja yok si nera Paulus alameknya bera, Imik Neyung Geisinya adya 
dib sekoka migiba gologomoknya bedya, nimi hwesina'anya bek okoka 
e1yiwoka lebokja, 13:10 "Wei, anda hyak sonda' hwamnya ululam. Anda 
bisa' me uboka, nimi peroba' nenesina' amba isa' nang dangallisinanya 
ululam. Anda hekasa Imik Neyung adya jonga' meemoknya nek soba' 
soldol meneklelam do?" aboka lemok. 13:11 "Anasa wera kendelom. 
Wenelesilnya bedya anak henga geregagel. Anda li wen henga luma 
yanenggel dara, henga senedya dilina' ara meka' eibnenggunulam," hyok. 
Dara, al wene sab-sab enyek, Elimas bera alja heng ek sam lum uboka, 
guna' dookanya, alda salab hwiboka, nimek henga luma yanel anasa pika 
nekoka bo mengewanenulum aboka ero yabok. 13:12 Wera, Siprus mok 


soko damnya bera an unuwok anyek eiyiwoka, alda Wenelesilnya bedya 
yub ek loka daboka kelemok bok adya, Elimas bek unuwoka' eibuk dara, 
Yesus ak dib senewoka domok. 13:13 Paulus beb alja hemyab eb dara, 
Pafos heikek ab ara, mek ekla buna' ak bukoka balamek ara, Pamfilia 
sokok sam Perga heikek byik. Wera anyaganyeb danyek, Yohanes Markus 
bera sikenek sikbeyok loboka, alda on pik losaawoka Yerusalem heikek 
yok. 13:14 Wera sikda penya Perga heik ab ara, soko pik Pisidia moka 
Antiokhia heikek birik. Dara, Sabat mem sum era heik enyegan nim 
eblaboka Yahudi nim edya yuba don ek yuba longol bilimek. 13:15 Dara, 
Imik Neyung e nenyek an yuba dona' dub nang edya, Musa bedya 
unuwanalum an yub eb, ununumna' lelemek nang edya lemek yub eb, 
einimeka' seleb dara, anyagan Imik Neyung e dam nang edya Paulus bek 
alja hemyab eb dak, "Wera ugunda ganya gwelelek an yuba hnon ulumlya 
dara, or an longowak nang ek an wenewanasurum," aboka molomek. 
13:16 Wera Paulus bera sekoka, soruka moub-moub aboka lebokja, "Wei, 
hemyab Israeli nang sokok nang eb, ono' hemyabo yok nanga hnon Imik 
Neyung ak lok ganya boboka ululum nang o, ugunda nak or kebnenulum. 
13:17 Israeli nimi nunja Imik Neyung adya, nun jabo yabo youma' nang ek 
gaboka weboka dosuk. Dara, sikda Mesir sokok sam sekel yanggan nimi 
dangoka ulumek sum enyek, sikenek Imik Neyung adya senenggom sokok 
nang nenesuk. Dara ono', Imik Neyung adya alja senenggom migib edya 
sikenek Mesir sokok ab ara bleboka bo gobosuk. 13:18 Dara, Kanaan 
heikek binob aboka pikik sam anam balamek dara, hwalek sam ulumek 
salek era, gibna' denga hnonok uboka ebdobnya mekbadya dangamok. 
Nera sikja gasa ganya boboka, Imik Neyung ak yoka'-yoka' unulumek 
anaba or siklewoka bo balasuk. 13:19 Dara, Imik Neyung adya Israeli nim 
enyek Kanaan sokok ara Israeli nim ek bokoka, sikja yoka' dolul aboka, 
Imik Neyung adya nimi soko sekbadya heika doluwoka bokoka somok 
bok, doluwoka oboka, soko ara Israeli nim emba misa' yoka' elegesuk. 
13:20 Dara, ban nidya' Imik Neyung adya Israeli nim emba leboka 
unulumok salek era gibna' denga sagodara' badya lemok," hyok. "Wera 
seleb Kanaan sokok ara, Israeli nang ek bokoka elegesuk dara, ono' Imik 
Neyung adya sikenek yana lelewoka yuba lesina' nang elekdo bilisuk. 


Dara, unubgiga balamok ara, ununumna' lelemoknya Samuel berem dakal 
bilimok. 13:21 Dara ono', Israeli nang edya Imik Neyung ak nunja dubnya 
ben hnon sekiyiweisilom aboka molomek. Wera danyek Imik Neyung adya 
Benyamin nang yila' ak ab, Kisi bedya me Saul bek elegosuukanya, Israeli 
nang sikja dubnya gibna' denga hnonok ebdobnya mekbadya ulumok. 
13:22 Dara ono' eimik enyek, Imik Neyung adya Saul bera doro 
bobogoka, Daud bek Israeli nang dubnya lunuwoka sekiyimok. Dara 
benesa leboka, Imik Neyung adya lebok ara, "Isai bedya me Daud bedya, 
alda hyak nadya ganya pe angawoka hekellilinelnya eryimna. Daud bedya 
eimik nadya unuwaso senelamna nidya' ara pe unuwananel. 13:23 Dara 
eimik era, Imik Neyung adya Israeli nang ak, Daud nang yila' pik uboka, 
nimi blebsina' dubnya alja orowek eleganesin amok sok, eimik sekiyiwoka 
bo yok. Dara, Yesus anyek nimi blebsina' dubnya bera alan," hyok. 13:24 
"Wera Yesus ara anam alja wa web einiwanggumok salek era, Yohanes 
Pembaptis bedya Israeli nimi nidya' ak, ugunja malya una' ak loboka ganya 
dangawoka meka dana' doblulum aboka lelesuk. 13:25 Wera ono' 
Yohanes bera alja wa seleb sidya' webdaknemok sum era lebokja, Ugunja 
dara, nara heknya senelenulum do? Nara ugunja bera hek salek yanamla 
do senewoka diri ululumnya goma'. Ugunja diri ululumnya bera na seleb 
uro dakdowanya danyek alda yanamla. Dara, nara alja yan ongona' ara 
gwirin danaba, nara okna so danamso, wenyaboka lemok," hyok. 13:26 
"Wei, hemyab o, Abraham nang yila' hnon, ono' yok nang bok Imik 
Neyung ak lok ganya boboka anyagan longolum nang nidya' ak lebsin, Ban 
Imik Neyung adya nim embenga' blebsin yub ara, nuk bokol yeilisuk. 
13:27 Anasa, Yerusalem heik ulumek nim eb, sikja dub nang eb dara, 
Yesus ara nimi blebsina' dubnya senen ganya bobnenggumek. Sikda 
ununumna' lelemek nang edya Sabat mem sum sikenek einilisik yub era, 
wera Yesus ak henga geregoka obek dara, ban unulumeka' nong adya, 
wera anadya ununumna' lelemek nang edya lelemek yub era dib gigimok. 
13:28 Dara, Yesus ara anyek okoka malya ubuk anasa, wanok soudya 
obnemab ara elgom bok, Pilatus bek Yesus ara malya ulumla anasa obnok 
aboka molomek dara, obek. 13:29 Wera sikda nidya' seleb Imik Neyung 
bukuk Yesus amba geklewoka momnya doboka ara unubgogomek dara, 


Yesus nong ara gal dubuk ab ara, be' dakoka boblinggek dara, al nong ara 
girik lomok sokok sam diyimek. 13:30 Bok, Imik Neyung adya Yesus ak 
somokna' lomok ab sam embenga' suboka bukiyimok. 13:31 Wera, Yesus 
ara embenga' suboka bukumok dara, alda ono' nara embenga' subna aboka, 
alablaboka Galilea sokok ab ara, Yerusalem heikek neika' yeimboka 
ulumek nang ek, liga gong amaldal giriklemok. Dara, sik amasuk nang 
enyek, wera Israeli nang ek sam unuwoka yuba bekna' len nang ulumak," 
hyok. 13:32 "Anasa wera, nunda Imik Neyung adya nunja neyung yab 
youma' nang ek eleganesin amok yub enyek, wera ugunuk an ban perob 
yuba lero yabalasab. 13:33 Dara, Imik Neyung adya unuwanasin amoka' 
ara, nera seleb Yesus somogoka embenga' suboka bukiyimok adya, nera 
an seleb unubok an. Nen unuwanamoknya nenesa leboka, Mazmur yub ek 
penenya nek momnya doboka ara, Anda nadya me yoka' ululam. Sumen 
nong ak, nara anja neyung be yoka' nonga dagen, aboka lebok. 13:34 Imik 
Neyung adya Yesus ak embenga' bukiyimookanya, ono' saawoka 
somoganggunumla ak orowek lebok ara an: Nara eimik anak hyak salya' 
so gom una' ek, anak gigiwoka sunuwoka unuwanenggel anyek 
eleganenggen. Men youma' Daud bek lemsa anyek anak eleganenggen, 
hyok. 13:35 Anasonya neiknya nenyek yok sam leboknya nera, Anja wa pe 
welelanya bera or bloblul aboka soko lokna' lomok sam gobdo eib 
lobnenggunulam, wenyaboka lemok," hyok. 13:36 "Dara, Daud bera Imik 
Neyung adya anyek senenanya loboka weblul senemok anyek, seleb 
senenya loboka webgogobok sum era, alda seleb somogok dara, alja 
neyung yab youma' nanga sik diyisik ak sam neika' ak dibik. Dara, Daud 
be nong diyimek ara, seleb nidya' bloboka yaabok bok, 13:37 Imik Neyung 
adya alja somokna' damok ab sam embenga' bukiyimok Yesus ak dara, 
nonga bloboka yaawanggumok. 13:38-39 Hem yab o, anasa wera Yesus 
pik uboka, nim adya malya una' memelesil yub era, ugunuk lero yabalasak. 
Nimi nidya' hnonok-hnonok nang ara, Yesus ak dib senelemak nang era, 
Imik Neyung adya bok, Musa bedya unuwanalum an yub edya dara, sikja 
malya una' doboka boboganggunususo bok, al Yesus pik uboka 
memelesil," hyok. 13:40 "Dara, ununumna' lelemek nang edya lebek yub 
anyek, ugunuk gigiweisilyek aboka, mem nong anasa, ugunda hyak pe 


keebdangoka ulumnalum. 13:41 Ben hnon lemoka' ara, Ugunda malya 
uboka geklewoka wasina' nang o, ugunda pe keblulum e. Nara ugunja 
eimik nimi yok nang adya neklesilya bok dib senewanggunulumnya nek, 
nenyek nara unuwanesin anasa, ugunda gobdo ngolugomunjok 
somoganalum, wenyaboka lemok," hyok. 13:42 Dara, Paulus bedya ban 
nidya' wenyabgogomok dara, wera Barnabas beb, Paulus beb dara, Imik 
Neyung ek ab ara, gobuka barek salek enyek, Imik Neyung ek an 
longomek nim edya, nenyek Sabat mem sum hnon neknesurum anasa, 
onsok yanarum aboka molomek. 13:43 Wera nimi nidya' Yahudi nim edya 
yuba don ek longomek nang era gobek dara, Barnabas beb, Paulus beb 
barek pik, Yahudi nang eb, Yahudi nanga yoka' gom bok Yahudi Imik 
Neyung yuba dolomek nang eb dara, sikenek dobgiga bilisik. Dara, 
Barnabas Paulus adya ugunda hyak Imik Neyung adya wana' uboka 
eleksina' lomok sam pe ulmorulumnalum aboka, wenyaboka wenewoka 
lesirik. 13:44 Dara ono' nenyek Sabat mem sum lebok dara, wera 
Antiokhia heik mok nim era, hyak nauba Imik Neyung Wenelesilnya bedya 
yuba dol yeilimek. 13:45 Dara, Yahudi nang yoka' nong adya kemelemek 
enyek, nimi nauba Barnabas beb, Paulus beb dadya, lelemek yub ek 
dolomeka' eiyimek dara, sikda hman ganya boboka ulumek. Dara, sikda 
Paulus bek anda malya nong aboka, alja lelemok yub ek sonda' anasa 
lelemla aboka blekoka derewoka lelemek. 13:46 Bok Barnabas beb, 
Paulus beb dara, danyek nauba so asa' ganya boboka yeiriwoka lelerek. 
Dara sikja lelerek ara, "Imik Neyung adya yub enera ugunuk men seleb leb 
eleganesiseng senelelabok, ugunda lek senewoka wekdo 
doroklolumukanya ugumba yok nunda dib embenga' ulmoubna' era 
dobnenggunusibya senen ululum anasa, wera nunda ugun Yahudi nim ek 
loboka, yok sokok nim ek Imik Neyung yuba lebnom aboka balanam. 
13:47 Anasa wera, Imik Neyung yub adya nuk orugosuk ara ban: Nadya 
ugunuk Yahudi gom nim emba dilina' dolulum aboka orowek gaboka 
dosisa. Wera anadya ugunja nidya' mok soko me nidya' blebsina' damok 
elekdo yibilulum aboka usisa, wenyaboka lesuk," arek. 13:48 Yahudi gom 
nim era, Paulus bedya ban wenyaboka lelemok anyek kemek dara, eiya 
uboka, Imik Neyung yub ak gigiwoka eiya hlalamek. Wera ono', Imik 


Neyung adya embenga' una' dobnemak senewoka orowek seiniwoka 
gegemok nimi nidya' era, Imik Neyung yub ak dib senewoka domek. 
13:49 Wera Imik Neyung yub ara, Antiokhia mok soko me nidya' neika' 
ok oboka lelemok. 13:50 Bok, anyagan heik yoka' senenggom dub nang 
eb, Imik Neyung ak lok ganya boboka ulumek dub gelewa eb dara, 
sikenek Yahudi nang edya wenyaro doblesik. Wera danyek, sikda 
Barnabas Paulus ak isa' nang geboka oboka, ugun penya dara, nunja ak 
sam ab lo binirum aboka waboka yakasik. 13:51 Bok Barnabas Paulus 
adya dara, yan sang sembeja' heik enyegan bekna' diba' bolom-bolom arek 
seleb dara, sikda Ikonium heikek birik. 13:52 Wera Antiokhia heikek 
ulumek yuba doro diriga ban nang era, hyak ei-ei ganya boboka, Imik 
Neyung Geisinya adya deknewoka ulumek. 


14:1 Wera Paulus beb, Barnabas beb, Ikonium heikek anaba Antiokhia 
heikek ulumok sok neik diliga' domok. Paulus beb, Barnabas beb dara, 
Yahudi nim edya yuba don ek biniboka, hyak pe sunuwoka Imik Neyung 
yuba lerek adya, Yahudi nimi yoka' ab, Yahudi gom nim eb, Yesus ak dib 
senewoka doromek. 14:2 Bok ono' Yahudi nimi darasam hnon nim era 
bokoka, Yesus yuba dona' lek senewoka ulumek nim era, Yahudi gom nim 
ek wenewoka sonda' anasa lelerak aboka wenewoka lelesik adya, wera 
sikbabya Yesus ak dib senewoka dolomek nim ek malya senelemek. 14:3 
Dara, Paulus beb, Barnabas beb dara, Ikonium heikek ara liga nauba so 
mandewoka ubdarek. Wera ulurek ab dara, hyak asa' ganya boboka, 
Wenelesilnya bedya yuba nauba lelerek. Wera Wenelesilnya bedya anaba, 
nadya wana' uboka eleksina' yub ara, dib ulumla ella danoka' aboka, lok so 
bekna' ab, senenggom lok so ununa' ab, elegesuk. 14:4 Bok, heik enyegan 
nimi sik moumen duka' lolowoka bokdangoka, hnonda Yahudi nang ek 
sam bokoka makal balamek dara, hnonda Imik Neyung yuba lena' gak 
nang ek sam mamagel bilimek. 14:5 Wera danyek, Yahudi gom nim eb, 
Yahudi nimi yoka' mm eb, sikja dub nang eb, Paulus beb, Barnabas beb 
danyek, girik adya gweboka saboka obnemab aboka yuba sal gegelemek. 
14:6 Wera sik penya ban unuwoka ngorokna' delemeka' anyek eiyirek 
dara, Likaonia moka Listra heik sam hnon, Derbe heik sam hnon, doknol 


bilirek. 14:7 Dara mok heik enyegan biniboka, Imik Neyung perob lero 
yanggan yuba lero yabalerek. 14:8 Wera Listra heikek ara, nimi ben hnon 
anam beiyimeka' wek ara moruwoka, li hnonok sirik anaba 
yabanggulumoknya yana heimoknya hnon ulumok. 14:9 Dara alda bera, 
Paulus bedya Imik Neyung yuba lelemok dara, pe kero bulumok. Wera 
danyek, Paulus bedya alak ngekluboka, bera dib senemoka' eibookanya, 
Imik Neyung adya hwebnamso senemok dara, 14:10 yuba nauba yalawoka 
lemokja, "Anda jong nonga seklom," hyok. Dara, bera berra sekoka, 
sakdo dorogoka bini yeini ul yabok. 14:11 Wera nimi nauba Paulus bedya 
unulumok anyek eibek dara, Likaonia yub adya lelemekja, "Nunja 
giblemab im nang ara, nimi boka' nenebdangoka nun gangganek sokok sam 
seleb yarak," aboka lelemek. 14:12 Anasa wera, Paulus yuba salamok 
anasa, Hermes aboka si simek. Alda Barnabas bek dara, Zeus aboka si 
simek. 14:13 Wera Zeus bek giblemek gaknya bera, gibna' e nera heik 
berem weilik ubookanya, al ab, nimi nauba yeilimek nim eb, neika' Paulus 
Barnabas ak sikja dara, im nang anya' aboka pama oboka gibnoba' aboka 
ulumek anasa, yem pam eb, ngangak gwaragiyimek esa' eb, senenggom 
pik serekna' ak sam bo yeilimok. 14:14 Wera yuba lena' gak nang 
Barnabas beb, Paulus beb dara, nim adya sikenek im nang nenewoka pama 
oboka gibsinoba unulumek anyek kerek dara, sikja ongorek aklenga 
gweldekoka beiyiwoka gibsinoba ulumek nimi hnoum berra biniboka 
lerekja, 14:15 "Wei, ugunda hekasa ban nenera unulum do? Nunda im 
nang goma'. Ugumba ululum sok, nunda' nim anya'. Nunda anyagan 
younum ara, ban unuwoka yoka'-yoka' gibleluma' anyek loboka, Imik 
Neyung bek, im ab, soko ab, senenggom mek gwan eb, lomok sam ulumla 
nidya' ab, uyisuknya bek sam ganya angawoka yoululum aboka, perob lero 
yanggan yuba bo yeiniboka lel yosunum. 14:16 Youma' dara, Imik Neyung 
adya mok soko nim era ganya doboka sikja unuwanob senelemejjinya nek 
unulunok aboka soruka lobol lolosuk. 14:17 Bok anababya, alda sikenek 
ara na ulumna aboka bekna' soba' neklesuk. Alda mok li imik ab ara 
eleklesuukanya, ono' ugunuk gwanenga wa weboka nonga yongon salek 
eleklesuk adya, pe unulusuk. Alda ugunuk dena' elegoka, ugunja ganya 
sangellilisil," arek. 14:18 Barnabas beb, Paulus beb, ban wenyaboka 


loblulum aboka yuba sekoka lelerek anababya, blekdeboka pam oboka 
sikenek duka' lolowoka gibsinoba' senemek ara berra lobnenggumek. 
14:19 Dara ono' danyek, Yahudi nang edya wene nang Pisidia moka 
Antiokhia heikek ab hnon, Ikonium heik ab hnon ara, Listra heik 
yeilimeekanya, wenewoka lelesik adya, nimi nauba ganya dangawoka 
Yahudi nang ek sam makal bilimek. Wera sikda heik enyegan nang era, 
Yahudi nang eblaboka neika' hiboka, Paulus bek girik adya saboka oboka, 
eremek wellik sam bologol bilimek. Sikja dara, Paulus bera seleb 
somogamla senemek. 14:20 Bok, yuba doro diriga ban nang era, Paulus 
omek ak akneb ganagoka diri seklemek dara, Paulus bera bukoka, on 
heikek sam wekel yeilimok. Wera ampum maboka gwelegok dara, heik 
era loboka, Barnabas beblaboka neika' Derbe heikek birik. 14:21 Derbe 
heik ara, Paulus beb, Barnabas beb dara, Imik Neyung adya perob lero 
yanggan yuba lelerek dara, nimi nauba Yesus ak dib senewoka domek. 
Ban nen seleb dara, sikda on pik Listra heikek yarek dara, ono' 
anyaganyeb uboka dara Ikonium heikek yarek, wera anyaganyeb dara, ono' 
Pisidia moka Antiokhia heikek birik. 14:22 Wera men balarek sum enyek, 
Imik Neyung yuba leb elekgiga bilirek heik dara, yanggan sam era on pik 
yanggarek dara, Imik Neyung yuba doro diriga ban nim ek, dib senena' ak 
mel-mela salabmoboka ulunoka' aboka wenebgiga yalarek. "Nim Imik 
Neyung bedya wenesin heikek weknemak ara, sokok an igin yaka' hnon 
sum kwellilimnesil bok," aboka wenebgiga sik yalarek heik pik era 
yeilirek. 14:23 Wera nim Imik Neyung yuba dib doboka, yuba sikba yok 
lebdangoka longolamna heik era, Imik Neyung yuba dam nanga doboka 
sekiyiwoka ubgiga yalarek. Dara, sikda gwanenga dena' loboka heng 
uboka, sekiyisirek nang ara sikja dib senemek Imik Neyung bek elegoka, 
ban nang enera anja wa welemnemak anasa, wenyaboka molowoka Imik 
Neyung yuba e dam nang sekillilisirek. 14:24 Dara, Paulus beb, Barnabas 
beb dara, Pisidia mok eb ara, uboka Pamfilia moka lanal birik. 14:25 
Anyagan ara, Perga heikek Imik Neyung yuba seleb leb elekgogowarek 
dara, senenggom mek gwan berem Atalia heikek birik. 14:26 Anyaganyeb 
dara, mek ekla buna' ak bukoka, sikja Antiokhia heikek yarek. Antiokhia 
heikek ara, sikja wen webdakarek wa webduruk aboka Imik Neyung adya 


wana' uboka eleksina' lomok elegemek heikek an yeilirek. 14:27 Wera 
Paulus beb, Barnabas beb dara, seleb Antiokhia heikek yarek dara, 
anyagan Imik Neyung yuba dona' nim eb neika' ak mamagiyiwoka, Imik 
Neyung adya arawoka, sik pik uboka yok-yok heikek nidya' peroba' 
unulumok anyek nekesirik. Dara ono', Imik Neyung adya Yahudi gom nim 
eneba Imik Neyung ak dib senewoka dolomaka' ak heka' huboka pika 
bakamoka' anyek nekesirik. 14:28 Wera Barnabas Paulus ara, anyagan 
Imik Neyung yuba doro diriga ban nang eblaboka neika' nauba 
ulwenelemek. 


15:1 Wera nimi wene nang Yudea sokok sam ab ara, Antiokhia heikek 
yeilimeekanya, Imik Neyung yuba domek nang ek wenewoka, "Ugunda 
Musa bedya momnya dobok yuba sunuwoka bola' garana' orok dara, dib 
embenga' blebnenggunusil," aboka lel eleklesik. 15:2 Bok Paulus beb, 
Barnabas beb dadya dara, nera sonda' lelelum aboka dogom aboka duka' 
lolom-lolom aboka lelemek. Wenyabdanggiga balameekanya, wera Paulus 
beb, Barnabas beb, Antiokhia heikek Imik Neyung yuba dib domek nang 
eb, Yerusalem heikek bindiwoka Imik Neyung yuba lena' gak nang eb, 
yuba dam nang eb, ban yub enyek sal binimab aboka, lebdangamek. 15:3 
Wera dara, Antiokhia heikek Imik Neyung yuba dona' nim edya, sikenek 
bo heik gokgobok sam bo bisik dara, sikda Fenesia pik uboka, Samaria 
heik ab ara unuwoka byik. Dara, pikik balamek ab ara, Yahudi gom nim 
eneba, Imik Neyung ak ganya dangawoka yuba dolomak aboka 
wenyaboka nekgiga balamek. Dara, anyagan Imik Neyung yuba doboka 
ulumek nim era, ban yuba kemek dara, sikda hyak ganya eiya dasuk. 15:4 
Wera sikda Yerusalem heik nong ok lanal byik dara, anyagan Imik 
Neyung yuba lena' gak nang eb, yuba dam nang eb, Imik Neyung yuba 
dona' nim eb dadya, pe leboka doro diyisik. Dara wera, Paulus Barnabas 
arob nang edya sikenek pik uboka, nimi Yahudi gom nang ek Imik Neyung 
adya yoka'-yoka' nidya' unulumok anyek nekesik. 15:5 Bok, Parisi nang 
ulumek nang bok, Imik Neyung yuba dib senemek nang hnon nang adya 
sekoka, "Yahudi yoka' gom nang bok Imik Neyung yuba dib senelemak 
nang era, Musa bedya bola' garaldalalulum unuwanalum an hyoka' 


sunuwoka unulumnamak," aboka lemek. 15:6 Dara, yuba lena' gak nang 
eb, yuba dam nang eb, ban yub enesa longowoka sabnob aboka longomek. 
15:7 Wera sikda nauba seiniyimeekanya, yuba saldibilloklomek danyek, 
Petrus bedya sekoka lemokja, "Hem yab o, Imik Neyung adya men salek 
enyek, ugun gangganek ab nak gaboka doboka, perob lero yanggan yuba 
Yahudi gom nim ek lero balamlya adya sikda Imik Neyung ak dib 
senewanoka' aboka nak sekiyinyok ara, ella ululum. 15:8 Dara, Imik 
Neyung adya nimi nidya' ganya ella ulusilnya bedya, alja Yahudi gom nang 
ek doro dibnesuk amba dara, seleb laga amasuk. Unuwoka amalasuknya 
nera, Imik Neyung adya alja Geisinya benyek, nuk men youma' seleb 
elegesuk sok anyek, ono' sikenek hnon seleb elegesuk adya, amasuk. 15:9 
Imik Neyung ara nub sikeneb weboka boknenggusuk. Alda Imik Neyung 
ak dib senemeka' adya sikja ganya mek elegeiyisuk. 15:10 Nun nong ab, 
nunja neyung yab eb dara, Imik Neyung adya eleklesuknya nenyek 
unuwamenggom ara, pe ununa' orok ulumouba bok anasa, ugunda hekasa 
ban Yesus yuba doro diriga ban nang ek, an hyak senenggoma' kweillililum 
do? 15:11 Nera hyak mem nong! Wera Wenelesilnya Yesus alja wana' 
uboka eleksina' pik uboka, numba hnon, sikda hnon, neik so bleblesil 
senelemab," hyok. 15:12 Wera danyek, anyagan longomek nimi nidya' 
yuba sana' loboka gelegemek. Anya yuba gelegoka, Paulus beb, Barnabas 
beb dadya, Imik Neyung ara sik pik uboka nimi yok soko nim Yahudi gom 
nim ek yoka'-yoka' lok so bekna' ab senenggoma' lok so' anyek sik 
gangganek unulumok anyek neklesirik dara, sikenek kero bulumek. 15:13 
Wera Paulus beb, Barnabas beb, seleb lebgogorek dara, Yakobus bedya, 
"Wera hemyab o, nak kebnululum. 15:14 Simon bedya wen nuk lesila' ara, 
Imik Neyung adya men youboka Yahudi gom nim eneba nadya mabo 
siliba' danok aboka sik gangganek ab hnon seleb domok adya, sikenek diri 
ulusuk anyek laga amasuknya nenesa lesil. 15:15 Dara nera, hyak youma' 
ununumna' lelemek nang edya men orowek lemeknya nek gigiwal. 15:16 
Dara momnya doboka ara, Wenelesilnya bedya ban nen unubgogowanya 
seleb dara, ono' nara saawoka yanamna. Daud bedya somok e bloboka 
lukok ara eimik sounuwoka sobnammna. Nara alja sorrom aboka blobok 
anyek lunuwoka onsok sobnamna. 15:17 Wera anadya bokoka mek 


ublanya nera, yok sokok nimi nidya' ara, nadya mab aboka si silimak 
Yahudi gom nimi nidya' anyek, Wenelesilnya bek eboka dobnok aboka 
unuwanamna. 15:18 Imik Neyung adya, men youma' enyek, ban orowek 
lemoknya bedya ban wenyalamla," hyok. 15:19 Ono' Yakobus bedya dara, 
"Nadya senelamna dara, nunja dara, Yahudi gom nim Imik Neyung ak sam 
seleb ganya dangal balamak nim ek nunja adya okna nenewoka ganya 
wili-wala ab menegeibyek senelamna. 15:20 Bok nunda wen sikenek, sikja 
nim uguma' ak sam hweboka beil balamak dena' dijik aboka hnon, gel 
salaldana' anyek lobongganok aboka hnon, enenga heiboka somogalya 
wininga mana' ak dijik aboka hnon, enenga dijek aboka hnon, momnya 
dona' pik, nera loblulum aboka beibnemab. 15:21 Hyak youma' enyek 
moruwoka, Musa bedya Imik Neyung yuba momnya domok anyek, heika 
nidya' sam nauba einiwoka lelemeekanya, ono' wenababya Sabat mem sum 
nidya' ara Yahudi nim edya yuba don ek sam einilimak anasa," hyok. 
15:22 Dara, Imik Neyung yuba lena' gak nang eb, yuba dam nang eb, 
nidya' Imik Neyung yuba dona' nim eb, mamagoka yuba saboka nimi 
wenen nang Barnabas Paulus ab neika' Antiokhia heikek binok aboka 
bokol binimab aboka lemek. Dara, sikda yuba saboka, Silas beb, Yudas 
bok yok si nera Barsabas alameknya beblaboka, neika' bokol bilisik. Dara 
ban penya nang dara, Imik Neyung mab adya sikenek hyak perob senesik 
nang ek sekiyisik. 15:23 Dara, Antiokhia heikek sam bokol bilimek nang 
eb neika' momnya dona' hnon weboka beiyimeka' ara yub era ban: "Yuba 
lena' gak nang eb, yuba dona' nim bo un nang eb, ugunja' hemyabo nim 
edya, hemyabo nim ugun Antiokhia sam Siria sam Kilikia sam ululum nim 
ek perob aboka gibisab. 15:24 Nunja anyaganyeb kemab dara, anyagan 
nun gangganek ab ugunuk an yeiniboka, sikja lemek adya ugunuk sam 
malya nenewoka hnon ugunuk ganya soro-wara eiyiwoka, ugunuk 
unulusak ana' ara kemab. Nunja dara, sikenek unulululum aboka oruksina' 
ara orok bok, unulusak. 15:25 Anasa wera nenesa leboka, nunda anyagan 
ara yuba longowoka nauba saboka, wera perob or unuwanamab 
amabakanya, ugunuk sam nimi wenen nang bokol binimab aboka umab. 
Dara, ugunuk binilum hibya nang era, nunja wana' ulusab nang Paulus beb, 
Barnabas beb yanggeirija dara, neika' binok senewoka unumab. 15:26 Ban 


penya nang enyek dara, sikda nunja Wenelesilnya bedya si Yesus Kristus 
amba leboka, sikja nong ara senenya loboka ngalenga' goluwoka ulurek 
nang ek bokol yeilisab. 15:27 Anasa wera, nunda Silas beb Yudas beb, 
ugunuk bokol yasab. Dara ono', sik penya nang enedya anyagan momnya 
domab yub era, yuba sibama' adya ok ab pe lebnesirik. 15:28 Ugunuk sam 
nauba senenggom igin yaka' enyek kweiyiwoka ubsilyek aboka, Imik 
Neyung adya Geisinya beneba hnon, ono' nunja' anaba, nera ugunuk 
ubsilyek aboka, alda ban nenyek unuwanasengnya nera ban ulumla an: 
15:29 Ugunda bisa' ak geklewoka hweboka beibija dena' masa era doboka 
denggom mem. Dara ono', yoka' eneng ara salya' denggom mem, nonga 
heiboka somogalya wininga mana' salya' denggom, mem. Dara ono', hnon 
gela salaldana' ak, ugunda mok sam geboka ulululum. Ugunda ban nidya' 
lebabnya danyek nidya' mok sam geboka ulumun dara, wera hyak 
pelemuna' ara an. Seleb lebab, perob e," wenyaboka momnya doboka 
beibek. 15:30 Wera seleb salawoka gibdanggogomek dara, sik bokosik 
nang era Antiokhia sam lanawoka balamek. Wera sikda Antiokhia heikek 
sam seleb byik dara, nim Imik Neyung yuba domek nimi neika' mamagoka 
Yerusalem heik ab beiyimek momnya domek surat era sik gangganek sam 
elegemek. 15:31 Dara wera, Antiokhia heikek Imik Neyung yuba doboka 
ulumek nim era momnya dona' beiyimek damok anyek einimek dara, sikja 
ganya angawoka hekoka perob senemek. 15:32 Wera Yudas beb Silas beb 
dara, Antiokhia heik ubdaboka, al sik nong ara ununumna' len nang ulurek 
adya wera, Antiokhia heik sikja hemyab ek ganya migib geboka, ono' pe 
wenewoka pe ululum aboka ganya kayiwoka lelesirik. 15:33 Wera ono! 
Silas beb, Yudas beb dara, Antiokhia heikek sam nauba ub wenerek anasa, 
on pik bokol yeilisik nang ek binirum aboka ganya hekoka lemek dara, 
nunja perob aboka ugun bokol yeilisik nang ek gibsab anyek nekdo binirum 
aboka saawoka bokol bilisik. 15:34 (Bok Silas bera, nara anyagan 
ulumnamna aboka, Antiokhiaheikek diba' lomok.) 15:35 Dara ono' Paulus 
beb, Barnabas beb danaba, Antiokhia heikek sam uldablerek. Dara, sikda 
Antiokhia heikek sam ulumek Imik Neyung mabo nauba ab, hiboka 
Wenelesilnya bedya yuba nauba wenewoka lel eleklemek. 15:36 Dara ono' 
yok sum enyek, Paulus bedya Barnabas bek, "Nunja men Yesus yuba lero 


yibilimum enyek, Yesus ak dib senewoka dorob nang ek, sik heka' anaso 
ulumak anyek, lenum heik nidya' kemero yibinanam anasa, wen bininam," 
aboka lemok. 15:37 Wera danyek Barnabas bedya Yohanes Markus neika' 
bobnanam senemok. 15:38 Bok Paulus bedya, sikeneblaboka neika' pe 
uboka wa wena' orok uboka, ono' men yuba lero yabalamek sum enyek, 
anam pikik balamekjok, Pamfilia heikek ab ara losaawoka Yerusalem heik 
yeilimoknya bek, Paulus bedya dara, bera neika' yabana' ara perob 
senewanggumok. 15:39 Dara danyek, Paulus beb Barnabas beb nauba 
lolowoka wabdangoka lelereekanya, wera doluwoka bokdangoka, 
Barnabas bera Markus beblaboka neika' Siprus moka' mek ekla buna' adya 
bukoka birik. 15:40 Bok, Paulus bera alda Silas bek doboka boboka dara, 
Antiokhia heik Imik Neyung mab adya Wenelesilnya bedya wana' uboka 
eleksina' ak sam lobonggesik dara, Imik Neyung yuba lebgiga birik. 15:41 
Wera Paulus beb, Silas beb dara, Kilikia moka hnon, Siria moka hnon, 
Imik Neyung yuba aknewoka lel ganaklerek. Dara, sikja Imik Neyung 
yuba dona' nimi ganya kayiwoka ulurek. 


16:1 Wera Paulus bera balamok ara Derbe heikek ab uboka dara, ono' 
Listra heikek byuk. Dara, anyagan ara Yesus ak yuba doro diriga 
balamoknya si Timotius ben hnon ulumok. Alja genong gera Yahudi nimi 
yoka' bok, Yesus ak dib senewoka domok gel. Bok alja neyung bek dara, 
Yunani nang ulumok. 16:2 Imik Neyung ak dib senewoka domek nang 
Listra heikek hnon, Ikonium heikek hnon, ulumek nang edya dara, 
Timotius bera alda hyak perobnya senewoka dib senelemek. 16:3 Wera 
anyek eiyiwoka, Paulus bedya dara, nab neikik bininam aboka, Timotius 
bedya bola' garamok. Ban unumoknya nera damok ara, anyagan Yahudi 
nang ulumeekanya, nidya' ara Timotius alja neyung bera Yunani nang 
ulumla senelemek anasa umok. 16:4 Paulus beb yok nim eb, sikda yok 
heik yok heik yabalameekanya, yuba lena' gak nang eb, yuba dam nang eb 
dadya, Yerusalem heikek ab lemeka' anyek, dib senewoka unuwanok 
aboka elekdo yabalamek. 16:5 Ban unulumek adya Imik Neyung yuba 
dona' nimi nidya' sikja Imik Neyung ak dib senena' ganya nauba danggiga 
balamookanya, nimi nong anaba li soba' nauba danggiga balamok. 16:6 


Imik Neyung Geisinya adya Paulus beb, Silas beb dak, Asia mok era Imik 
Neyung yuba lel birijek aboka mem hyok dara, loboka sikda Frigia sam 
hnon, Galatia sam yuba lebgiga birik. 16:7 Dara Paulus Silas ara, Misia 
soko berem birik dara, wera ono' Bitinia moka bininam senen ubdek bok, 
Yesus ab Geisinya adya, "Mok enyegara bana' lobdurum mem," asuk. 
16:8 Anasa Misia mok eb ara loboka, Troas moka lanal birik. 16:9 Troas 
heikek sam inimnek mabekek ab danyek, Paulus bedya lendara mabok 
enyek, nimi Makedonia nanga ben hnon sekoka Paulus bek sam lelemokja, 
"Anda anasam garal yamenekanya, nuk aral yeisilom," aboka molowoka 
bii alamok. 16:10 Wera Paulus bedya lendara wenyaboka maboka bukoka 
dara, nunja dara, anara Imik Neyung adya mok enyegan nang ek sam Imik 
Neyung yuba leb eleganok aboka lebla senewoka, men li pe mab lobla 
wenyek Makedonia sam binob aboka meebdangamoub. 16:11 Wera nunda 
Troas heikek ara loboka, mek ekla buna' adya Samotrake heikek 
almanagoka byuba. Dara anyaganyeb ara, ampum ara Neapolis moka 
byuba. 16:12 Neapolis heikek ab uboka dara, Makedonia mok bokoka 
hnonok ak sam heikek si ara Pilipi heikek lanal byuba. Dara, Pilipi heik 
ara Roma nang nadya aboka alawoka domok heik ulumok. Dara, nunda 
anyagan biniboka liga wen ulumouba. 16:13 Pilipi ulumoub salek Sabat 
mem sum dok dara, Yahudi nang edya anyagan Imik Neyung ak 
mololomak ak senemoub ak mek gwana longomoka' ak heik gokgobok 
sam bilimouba. Dara, nunda anyagan ulumek gelewa gong danyeb neika' 
yuba saro bulumouba. 16:14 Dara, sik hnoum an bulumok gel gera alja si 
nera Lidia, alda Tiatira mok eb gel gek ulumok. Alda mouk dok akleng ek 
dekna' dekoka dolomok gel ulumok. Dara, alda Imik Neyung ak giblemok 
gel ulumok. Dara ban sum enyek, Paulus bedya neklesuka' ak pe keboka 
doblula' aboka Wenelesilnya bedya alja ganya bakamok. 16:15 Wera dara, 
Lidia geb alja ek nimi nidya' meka dasik. Seleb Lidia gera meka 
dabgogomek dara, alda nuk nadya ek sam yanalum aboka e bilisuk. "Hem 
yab o, ugunja nak alda Imik Neyung pik uboka Yesus ak dib domla 
senemun dara, wera ugunda nadya ek sam mabnelum," aboka e bilisuk. 
Dara, alja nadya pe keboka unuwanok, lobijek senewoka duka' 
lolom-lolom asuka' adya, yo amouba. 16:16 Dara ono' yok sum enyek, 


nunda heng uboka mololomoub ak sam balamouba enyek, nunda arasina' 
gel gek hnon eiyimouba. Gel genera bisa' adya gologomookanya, alda 
yoka'-yoka' eimik unuwanananya nek men orowek unuwanamla aboka lero 
yabalamok gel hnon ulumok. Alda nimi yok nang ek sam, eimik era anda 
anyek dib unuwanenggel hen dara, rupiah eleklemek adya, alja ek wa 
weboka ulumok ek nim ek ara nauba duba dangamek. 16:17 Dara, al on 
gel nub Paulus beb yabalemouba pik dobdo yeiniboka bii aboka 
ebngalogoka lelesukja, "Ban nang danara, Imik Neyung senenggom 
ululanya bedya alja wa wena' nang era an. Sikda ugunuk heka' huboka 
eimik blebnesil anyek neklesirik," aboka lelemok. 16:18 Hyaka' li wen 
sob-soba' gel gera wenyal giriklemok. Dara, yok sum era, Paulus bera 
siklelona' loboka, alda gel genyek an keeboka lemokja, "Yesus Kristus si 
sibuka lebgen, Ban weklum bisa' era goboka yibilom," hyok. Dara, al 
wene salek enyek, bisa' era gel genyek aba' ara goboka bilimok. 16:19 
Dara, gel dam nang edya, ek wa weboka ununumna' lelemla adya rupiah 
nauba dolomab bok denghela' senemek dara, sikda Paulus beb, Silas beb 
salawoka, dekna' gasa' ak sam gliboka bo biniboka henga geregoka dub 
nang ek sam bo bilimek. 16:20 Dara, ban nang edya Paulus beb, Silas beb, 
Roma dub nang ek sam bo amal bilisik dara, sikja lemekja, "Ban nang 
danara Yahudi nang yoka'. Sikda nunja heikek an malya' nenebgiga 
yabelesirik. 16:21 Sikda yoka'-yoka' Roma nang edya dara, nera memnya 
ununggomnya alamabnya nek, wera sikja unuwaneseng senewoka 
neklesak," hyek. 16:22 Dara nimi nauba Paulus beb, Silas bebdak, 
doluwoka olosik. Wera mok soko dub nang edya, sikja boksom 
gweldekoka, "Wera or olululum," aboka nim ek orugesik. 16:23 Wera 
hyak nauba saboka obgogosik seleb dara, nimi henga gasa gobuka beilisin 
ek sam bobonggosik. Dara, nimi henga gereksina' dubnya bek, "Anda hyak 
pe yeiriwoka welesilom," aboka orugumek. 16:24 Dub nang edya 
wenyaboka orugumek yuba keboka, wera henga gereksina' dubnya bedya 
dara, Paulus Silas beb dara, hyak lomok nong ok ek sam doronggoka, yan 
anaba gasa bona' edya gobuka beiyisuk. 16:25 Wera inimnek dukdukanek 
enyek, Paulus beb Silas beb dara, Imik Neyung ak heng uboka molowoka, 
bera seboka giboka lelerek. Dara ono' yok anyagan henga geregoka 


beiyisik nang era sikenek kero ulumek. 16:26 Dara wene sab-sab enyek, 
senenggom sogouma' enyek dorogomok dara, henga gereksin e yangana' 
girik egomna' eneba warawoka lomok. Dara, albeyok henga goubuka 
beilisin e pik era nidya' bakdo yibiniboka, nimi henga goubuka beryisik 
nang era, heng ara albeyok lobdo yibilisuk. 16:27 Wera anyagan nimi 
henga gereksina' dubnya bera lok dangoka bukokok. Wera bukoka 
kemelemok enyek, nimi henga gereksin e pik era nidya' bakok eibuk dara, 
henga geregoka beillilimab nimi dara, nidya' byak senewoka al damnya 
gaba doboka dolukdonun aboka webekdok. 16:28 Bok, Paulus bedya yuba 
senenggoma' ebngalogoka, "Nunda nidya' an ulumaba' anasa, salya 
obdamenek mem," aboka lemok. 16:29 Dara wenyek nimi henga gereksin 
e damnya bera nimek wesa' bo yoululum aboka alda e lomok sam 
biniboka, ber-berana' dib Paulus Silas adya saramek sam biniboka 
oumuwoka gisuk. 16:30 Wera Paulus Silas ak henga gereksina' dubnya 
bedya bo goubuka, "Neyung yab o, nara heka' huboka nimi blebsina' 
damok ara dobnamna do?" aboka molomok. 16:31 Paulus beb, Silas beb 
dadya lebdekja, "Anda Wenelesilnya Yesus ak dib senewanalam dara, an 
nong ara blebnenggel. An nong ab, anja ek nimi nidya' blebnesil," arek. 
16:32 Wera, Paulus beb Silas beb adya, Wenelesilnya yub enyek, nimi 
henga gereksina' dubnya bek hnon, nimi nidya' al alja ek ulumek nimek leb 
elegesirik. 16:33 Dara, al neik inimnek enyek, wera nimi henga gereksina' 
dubnya bera, Paulus Silas ak doboka bo biniboka sikja eneng menenga' 
mek elegoka ubsuk. Dara, al dubnya beb, alja ek nimi nidya' eb, wene 
salek enyek meka dabsik. 16:34 Wera nimi henga gereksina' dubnya bera 
Paulus beb, Silas beb, alja ek sam eboka bo biniboka dena' siksamba 
urusuk. Dara alab, alja ek nimi nidya' Imik Neyung ak wen dib senewab 
senewoka, sikja ganya ak eiya dasuk. 16:35 Ampum maboka gwelegok 
dara, Roma dub nang edya yin bona' nang ek, nimi henga gereksin ek sam 
Paulus beb Silas beb henga lobsinok aboka, wenyal bululum wenyamek 
dara, bokol yeilimek. 16:36 Wenyal bilimek seleb dara, nimi henga 
gereksina' dubnya bedya Paulus bek, "Neyung yab o, Roma dub nang edya 
ugunuk or henga loblulum amak anasa, wera henga lobsin anasa, or 
neyung yab o, bururum e, perob e," hyok. 16:37 Bok, Paulus bedya yin 


bona' nang ek lebsuk ara, " Nunda Roma yoka' nang bok, nuk heibuka yana 
lelesina' loboka nimi hnoum ab oboka gasa ek sam doronggusung. Bok 
ono' wenyek dara, salya' gelelinga bururum aboka orugasak de? Anasa, 
nunda lek. Anasa, men mok sokok dub nang edya sik damnya yeiniboka 
nuk henga lobsinok aboka orugul busululum," hyok. 16:38 Ban wenyasuk 
dara, yin bona' nang edya Roma mok soko dam nang ek, Paulus bera ban 
wenyhesil al bilimek. Wera mok soko dub nang era Paulus beb, Silas beb 
dara, nunda Roma nang yoka' herek an yuba kemek dara, sikda hyak loka 
dasuk. 16:39 Dara, Roma soko dub nang edya Paulus Silas ak biniboka, 
"Salya' elgom adya ubsab," aboka lelel bilimek. Ban unusik seleb dara, 
ono' sikenek neika' henga gereksin ek ab henga loboka bobsik dara, "Wera 
nunja heik ab ara lo binirum," aboka bo bokdo dorogol bilisik. 16:40 
Paulus beb, Silas beb, sikda nimi henga lobsika' seleb gobdek dara, Lidia 
gedya ek bilirek. Wera e nenyek an Imik Neyung yuba domek nim ek sam, 
pe ululum aboka wenewoka ganya hekiyiwesirik seleb dara, Paulus Silas 
ara lanawoka birik. 


17:1 Paulus beb Silas beb dara, pikik balarek ara, Amfipolis sam ab ara, 
Apolonia heikek ab uboka, Tesalonika heikek lanal birik. Dara, Tesalonika 
heikek ara Yahudi nim edya yuba don e hnon ulumok. 17:2 Wera Paulus 
bera on ulumok so wek adya, alda Yahudi nang edya Imik Neyung ek 
byuk. Dara, Imik Neyung yuba momnya doboka' anasa leboka, sikda neika' 
ganya amoma' ubdangoka ulumek. Dara, Paulus bera ban unulumok salek 
eba' moruwoka Sabat mem sum li winilya gobdo lemok. 17:3 Wera Imik 
Neyung yuba momnya doboka anyek sunuwoka, Paulus bedya Imik 
Neyung adya nimi blebsina' dubnya eleganesin amoknya Kristus bera 
somogalyekanya ono' li winilinya sum era embenga' suboka buknamla 
aboka nekesuk. "Imik Neyung adya nimi blebsina' dubnya eleganesin 
wenyamoknya bera, Yesus aboka nadya ugunuk lero yalasin an," hyok. 
17:4 Wera, Yahudi nimi wene nang yuba dib senewoka, Paulus Silas ak 
sam makal balamek. Anasonya neikik, Imik Neyung bek lok ganya 
bolomek Yunani nimi nauba hnon unulumek. Dara wera, ono' mengewoka 
dub ulumek gelewa gong hnon makoka ulumek. 17:5 Bok Yahudi nanga 


nong ak dara, hman ganya nauba bolomek. Dara, Yahudi nang edya dekna 
gasa ak salya' maro ulumek nang ek mamagoka yoululum aboka e 
biniboka, denga bolowoka longowoka ulumeekanya, sik ulumek heikek 
sam nauba malya lel meneklemek. Paulus beb, Silas beb danasa, nimek 
amoro yibinob aboka, Yason alameknya bedya ek sam berra wamle 
biniboka, e deboka Paulus Silas ak elemek. 17:6 Wera sikda Paulus beb, 
Silas beb, elem lomek dara, nimi si Yason beb, yok nang Imik Neyung ak 
dib senemek nanga hnon, salawoka heik dam nang ek gliboka bo balamek. 
Dara, sikja lelemek yub era, "Ban nang danara mok soko me nidya' malya' 
nenero yabalamek nang era an. Wera nunja heikek an bobo yanggak an," 
aboka lelemek. 17:7 "Dara, Yason bedya sikenek alja ek eboka dibsuk. 
Dara, nang enedya lelemek ara, Roma soko dub nang edya unulumaknya 
nera malya aboka blekoka, sikja dara, yok dubnya hnon alja si nera Yesus 
alamaknya hnon ulumla alamak nang era an," aboka lelemek. 17:8 Ban 
wenyaboka lelemek yub enyek kemek dara, nimi nidya' anyagan heik nim 
eb, anyagan heik dam nang eb dara, sikja doluwoka bok menegosuk. 17:9 
Dara, anyagan heik dam nang edya, Yason beb yok nang Imik Neyung dib 
domek nang ek, wera ugunda rupiah ak dengna' dibnelum wenyamek. 
Wera seleb dengna' dibek dara, sikenek salamek ara lobosik. 17:10 Dara 
al unuweisik sum inimnek enyek, Tesalonika heikek nim edya Paulus beb 
Silas bebdak, ugunda Berea heikek sam binirum aboka orugeisik. Wera 
Paulus Silas ara, seleb Berea heikek birik dara, Yahudi nim edya yuba don 
ek sam bilirek. 17:11 Dara, Berea heikek nim era, ganya hegom aboka 
perob so ulumek bok, Tesalonika nim ek dara, gasa ganya bolomek. Wera 
ono', sikda Berea nim era, Paulus bedya Imik Neyung yuba lelemok dara, 
sikda ganya eleleng aboka pe dolomeekanya, ono' Paulus bedya Yesus 
yuba lelesil ara, aldib gom aboka dara, Imik Neyung yuba bukuk sam soba' 
ella danob aboka eboka einilimek. 17:12 Dara, Berea Yahudi nim era 
hyak nauba Yesus ak dib senewoka domek dara, wera Yunani nanga nong 
ak dara, men mengewoka dub dangoka gelewa hnon, nengmab anababya, 
nauba Imik Neyung ak dib senemek. 17:13 Wera Yahudi nang edya 
Tesalonika heikek ab sam kelemek enyek, Paulus bera Berea heik Yesus 
yuba nim ek leboka unulamla an yuba kemek dara, sikbabya Berea heikek 


yeiniboka, nimi ganya soro-wara eiyiwoka, nimi nidya' ganya ara yu 
nenyyisik. 17:14 Dara wene sab-sab enyek berra aboka, Berea heikek Imik 
Neyung mab adya, Paulus bek senenggom mek gwan gemek or bulul 
aboka orugomek. Bok alda Silas beb, Timotius beb danyek ok, heik 
enyegan or loboka ulurek. 17:15 Wera Berea heikek ab ara arawoka 
bobeknya nera Atena heikek sam bo bokdo dorogek dara, Paulus bo bokol 
bilimek nang edya, Paulus bedya Silas Timotius anyek men na yan sok 
yorurum aboka yuba beibuk dara, sikda wenyamok yuba boboka yeilimek. 
17:16 Wera Paulus bera anam or Silas beb Timotius beb yalarija sok 
aboka, Atena heikek diri ulusuukanya, heik enyegan kemelemok dara, 
anyagan ara nimi bisa' molowoka hweldana' ok uru balamek ak eiyimok 
dara, hyak ganya angoo senemok. 17:17 Anasa wera, Paulus bera Yahudi 
nim edya yuba don ek sam Imik Neyung bek lok ganya bolomek Yahudi 
gom nang eb, anyagan Yahudi nang yoka' ulumek nang eb, ganya amoma' 
ubdangoka ulumek. Anasonya neikik ono' dekna' gasa' pik uro balamek 
nang eblaboka Paulus bera sob-soba' neika' pe ganya amoma' ubdangoka 
uro balamok. 17:18 Dara ono' neikik wenyek, Epikuros bedya men 
seimimok ganya seimina' enyek seiniwoka ulumek nanga hnon, ono' Stoa 
bedya men seimimoknya nek seiniro ulumek nanga hnon, alablaboka neikik 
ganya amoma' ub einimek. Dara, sik gangganek ab hnon nang edya 
lelemekja, "Benera ella dangana' ara mek bok, yuba sana' anyek nauba 
lelemla anasa, heka' anasonya ella dangoka lelemla do?" hyek. Bok ono' 
yok nang edya dara, lelemekja, "Alda yok soko nang edya molowoka 
giblemak bisa' yub ek lero yabalamla," alamek. Ban wenyameknya nera 
damok ara, Paulus bedya Yesus amba geklewoka Imik Neyung yuba 
lelemookanya, ono' somogamna seleb dara, embenga' suboka bulumak 
yuba lelemok anasa, wenyaro balamek. 17:19 Dara, sikda Paulus bek 
eboka bobek dara, Areopagus meinik sam longomeka' ak sam bo byik. 
Dara, anyaganyeb sikja Paulus bek lebek ara, "Nunda wen anja wenyok 
ella dangana' lero yabalelam anyek ella danamab anasa, or lebsilom," 
aboka molomek. 17:20 "Anja lelelamnya nera, nunja kelemab dara, nim 
okoka anyek lebla senena' ara orok bok lelelam anasa, damok anyek 
lelemna aboka lebmen anyek ella danamab bar," hyek. 17:21 Dara Atena 


nang enebabya, sekel yanggan nang bok anyagan ulumek nang era, sikja 
soba' unulumek ara, sikja anara wenyek lanawal senewana' digum ara hyak 
pe kelesibya senewoka soba' yuba kero sabdangdo balamek ok. 17:22 
Wera wenyamek anasa leboka, Paulus bera Areopagus meinik sam sekel 
biniboka, "Wei ugunda Atena nang o, nadya kemelesin dara, ugunda hyak 
nauba giblelum eillilisim. 17:23 Nara ugunja heik gangganek sam 
yabalamsakanya, ugunja gibleluma' deng anyek kemero yabalamsa dara, 
ugunja yoka' ak uka daboka gibna' oulyang era hnonok ak eiyimsa dara, 
anyagan unulum ak ara lero momnya dorobya, Im nang ben hnon elgom 
ulumabnya nek giblemab, aro gibleluma' ak eiyimsa. Wei, anasa ugunja im 
nang elgom alalumnya nenyek wen neknesin. 17:24 Imik Neyung ban soko 
enyeb, nidya' sokok anyagan ulumla ab, uyimok Imik Neyung enyek 
ugunuk sam neksin. Dara al on Imik Neyung enyek alda nim adya 
wenelesak sokok ab, imik ab, dubnya ulumla. Alda nim adya yok 
mengewoka giblenob aboka solomak ek sam unggulumla. 17:25 Al Imik 
Neyung adya alja nimi ek sam embenga' una' ab, hiba' ab, yoka'-yoka' 
nidya' ara nim ek eleklesil anasa, nim adya hnon Imik Neyung ak hnon 
unggulumla senewoka arawanggunuseng. 17:26 Imik Neyung adya nimi 
hnonok uyimookanya, wera nimi nidya' soko me nidya' bokiyiwok, nidya' 
soko deknewoka ulumnamak aboka unusuk. Al Imik Neyung adya nim ek 
sam, hek sum, sumen hanyagar ulumneseng ara, alja ok orowek 
seneiyisuk. 17:27 Imik Neyung adya ban nidya' unusuk ara, sene nak ella 
dangoka el yanenok aboka, wera sikda nak elemejja sum era or eibnenok 
aboka usuk. Bok dib nong so ara, Imik Neyung ara nuk mok sam lo yiboka 
alda mok unggulumla. 17:28 Anasa nim adya hnon wenyalamak ara, 
Nunda embenga' uboka ebegoka, sokok an yabalamab ara alja migib edya 
ok ulumab, alamak. Anasonya neikik, youma' ugunja nang bok urumna' 
dolomek nang edya hnon lebek. Nunda nidya' ara alja mabo yoka' nong 
ulumab aboka lebek," hyok. 17:29 "Wei, wera nunda Imik Neyung bedya 
mabo yoka' nong ulumab dara, nunda Imik Neyung ak, emas girik anaso 
gom, perak girik nenena' gom, ono' nimi ganya geremseng adya sunuwoka 
unulumaknya nek, nera Imik Neyung yoka' nong ara an senena' ara mem. 
17:30 Nunja youma' dongdang alamoubnya nera, Imik Neyung adya seleb 


hekiyiwosuk bok, wenyek dara, nimi nidya' mok soko me ulumak nim ek, 
ugunda ganya dangawoululum wenyalasil. 17:31 Anasa wera, Imik 
Neyung adya nimi nidya' soko ak ulumaknya nenera, pe jong yana 
lelewanesin senewoka seleb li orowek gegewoka dibuk. Ban unuwoka 
yana lelewoka ubnesilnya bera orowek Imik Neyung benedya unuwanamla 
aboka gegebok. Dara, nimi nidya' anara dib senewoka ella danoka' aboka 
dara, nimi somokna' ak ab sam, bera seleb embenga' suboka bukiyibok," 
hyok. 17:32 Atena nim edya Paulus bedya nimi somogoka embenga' 
subna' yuba lelemok enyek, nimi hnon adya sonda' anasa lelemla aboka 
Paulus bek oksellilimek. Anya ono' hnon lelemekja, "Nunda hnon 
kebnemab anasa, onnya nenyek hnon yok sum saawoka lebsilom," aboka 
lelemek. 17:33 Dara, Paulus bera nimi longomek ak ab loboka byuk. 
17:34 Bok, sik gangganek ara nimi hnon nang era bokoka Paulus bek sam 
mala doboka, sikda Yesus ak dib senemek. Ara men unumek nang era 
hnonda, Dionisius bera alda Areopagus meinik sam longomeka' dubnya 
bera an, gel si hnon Damaris gen hnon uboka, ono' yok nanga hnon anaso 
unumek. 


18:1 Ban nen seleb dara, Paulus bera Atena heikek ab ara Korintus heikek 
byuk. 18:2 Dara anyagan ara, Paulus bera nimi Yahudi nanga ben hnon 
alja si nera Akwila, Pontus mok ebnya beb, ehwibdangarek. Akwila bera 
anam wenyokok Italia mok eb ara, alja gel Priskila geblaboka yeilirek. Sik 
nang penya era Korintus heikek yeilirek ara, Roma heikek dubnya 
Klaudius alameknya bedya Yahudi nang yoka' nong ara, nadya sokok 
anara nidya' lo binimak aboka yaklesuk anasa yeilirek. 18:3 Dara wenyek, 
ono' Paulus bera sik nang penya ek biniboka yuba saboka, wera wa anaba 
neika' ak beiyik soboka malamak e mana' enyek, Paulus beneba sona' ella 
ulumok bok adya, wera anyagan neikik maboka weboka ulumek. 18:4 
Bok Paulus Sabat mem sum hen dara, wa welemna ara loboka, Yahudi 
nim edya yuba don ek sam biniboka, sikenek hnon ono' Yunani nang ek 
hnon, nidya' Yesus ak dib senewoka dobnok aboka yuba duka' saawoka lel 
eleklesuk. 18:5 Wera Silas beb, Timotius beb dara, Makedonia mok eb 
ara, seleb Korintus moka yarek dara, Paulus bera yok wa loboka, Yahudi 


nang ek Kristus anyek, Imik Neyung adya nimi blebsina' dubnya eleganesin 
aboka orowek lemoknya bera, Yesus anasa lemok aboka yuba soba' lel 
eleklesuk. 18:6 Bok anyagan Yahudi nim edya soba' Imik Neyung yub era 
lobnok aboka derewoka malya nenewoka lelemek anasa leboka, Paulus 
bedya sikja malya una' era soba' ulusulul aboka alja boksom sam sembeja' 
enyek Korintus heikek malya una' damok ara an alanok aboka haboka 
yibinuna' aboka lemokja, "Ugunda yoka'-yoka' damok ugunuk sam malya 
nenewanasil dara, nera ugun damnya urumunja. Nara ugunuk ara perob, 
hnon meknena' ara orok. Anasa wenyek moruwoka Yahudi nim ek loboka 
Yahudi gom nim ek diba' bin," aboka lemok. 18:7 Dara wenyaboka lebsuk 
seleb dara, Paulus bera Yahudi nim edya yuba don ek ab goboka, ok 
berem ek biniboka ulumok. Ban e damnya bera Imik Neyung bek 
giblemoknya alja si nera Titius Yustus aboka silimek. 18:8 Dara, Imik 
Neyung e damnya Krispus bera, alja mabo gelewa nidya' ab, Wenelesilnya 
bek dib senewoka domek. Dara, nimi nauba Korintus nang eneba yuba 
keboka dib senewoka yuba dolomek dara, sikbabya meka dasik. 18:9 
Dara yok sum enyek, Paulus bedya lendara mamok enyek, Imik Neyung 
adya alak yeiniboka lebokja, "Paulus o, anda lok ganya bonggom mem. 
Anda yuba gelekna' loboka soba' Imik Neyung yub anyek saboka 
lelmorululom. 18:10 Nara anablaboka ulunam anasa, heik enyegan nimi 
nauba ulumaknya nera, nadya nim anasa, yok nim edya anak yoka' 
unuwanggununjak," hyok. 18:11 Anasa wera, nenyek sunuwoka Paulus 
bera Korintus heikek ara gibna' hnonok wala' hnabbadya uboka, Imik 
Neyung yuba Korintus nim ek neklesuk. 18:12 Wera ono' Galio bera, 
Akhaya moka dubnya ulumok sum enyek, Paulus bek malya lelemla aboka 
Yahudi nang adya bleklemeekanya, Paulus be nong ak henga goubuka 
yana lelesina' ak sam bo bilimek. 18:13 Dara sikja lelemek ara, "Ban 
Paulus benera, Musa bedya momnya dobok yub era sunuwoka, Imik 
Neyung ak gibnenggom mem aboka wenelesilnya bera an," aboka lelemek. 
18:14 Dara wenyek, Paulus bedya yuba sabnuna' ul yabok bok, Galio 
dubnya bedya leboka ara, "Wei, ugunda Yahudi nang o, ban ugunja 
lelelumnya nenera, nim oboka una' gom, yuba blekoka una' lelemun dara, 
wera ugunja lelelum ak dib lelemak senewoka kebnesisinyabok, 18:15 


nenera ugunja si nemba hnon, ugunja unuwanalum an yuba sana' amba 
hnon, ugunja unululumnya nenesa leboka ululum anasa, nera ugumba yok 
unulululum. Nara unurubnya nera lek anasa, ugumba yok unulululum. Nara 
unurubnya nera lek anasa, ugumba yok dan meewoka uldalalulum," hyok. 
18:16 Wenyaboka Galio bedya Yahudi nang ak anyagan ara bo bululum 
aboka okoka yakasuk. 18:17 Dara wenyek, sikja Imik Neyung e damnya 
Sostenes bek salawoka yana lelesina' saramek ab olomek. Bok Galio 
bedya, nera alba eibnenggumla de senen dogom aboka ulumok. 18:18 Ban 
nen seleb unumok bok, Paulus bera or nauba Korintus heikek 
ulwenelemok. Wera Paulus bera Korintus nang ek or pe ululum abgogosuk 
dara, alda Akwila beb Priskila geblaboka, Siria sokok sam mek ekla buna' 
adya bukoka bilimek. Men binggumok bok, Paulus bera Kengkrea heikek 
ab danyek Imik Neyung amba gwanga lomoka' ara, alja honga gomek. 
18:19 Wera sikda Epesus heikek seleb byik dara, Paulus bera Akwila beb, 
Priskila geb dara, anyagan loboka, alda Yahudi nim edya yuba don ek 
biniboka, sikenek yuba saboka neklesuk. 18:20 Wera Epesus heikek 
ulumek nang edya Paulus bek, "Wera anda neika' nublaboka soba' ulunob," 
aboka molomek bok, alda yo henggumok. 18:21 Bok, ono' binimok sum 
era lebokyja, "Imik Neyung adya or helya dara, eimik ono' ugunuk saawoka 
yanasin," hyok. Paulus bera seleb wenyabgogomok dara, mek ekla buna' 
pik Epesus heikek ab ara, Antiokhia moka bununa' aboka lanawok. 18:22 
Wera Paulus bera Kaisarea heikek yinggyuk dara, Yerusalem heikek 
welewoka, Imik Neyung yuba doboka ulumek nang ek perob aboka 
gibgogowosuk dara, ono' alda Antiokhia heikek byuk. 18:23 Wera ono' 
Paulus bera Antiokhia heikek ara, or li wen ubuk dara, yok sum era 
lanawoka Galatia sam hnon, Frigia sam hnon, yuba doro diriga ban nang 
ek ganya migib elegoka kayiwoka ubgiga yabalamok. 18:24 Wera danyek, 
Aleksandria mok eb beiyimeknya Yahudi nanga ben hnon alja si nera 
Apolos alameknya benyek, alda Epesus heikek eimik yeilimok. Alda hyak 
yuba sana' ak sam geremseng nongnya uboka, Imik Neyung yuba momnya 
doboka' nidya' ara alda hyak gobdo ella ulumok. 18:25 Ono' hnon 
Wenelesilnya bedya nekna' lomok ab uboka domoknya. Anasa wera, alda 
hyak ganya yeiriwoka Imik Neyung yuba Yesus ak geklewoka nauba 


lelemok bok, wera Yohanes Pembaptis bedya dalasuka' ok ella ulumok. 
18:26 Dara, Apolos bera hyak asa' nonga' anyek Yahudi nim edya yuba 
don ek sam wekoka nim ek yuba leb einisuk bok, Akwila Priskila sik nang 
penya edya kerek dara, Apolos bek yalom aboka sikja ek sam bo bilirek. 
Dara, sikja ek ab Apolos bek Imik Neyung pik ara alan aboka, pe 
wenewoka nekerek. 18:27 Wera danyek, Apolos bedya dara, Akhaya 
moka binimna senen ganya bobok. Wera anasa leboka, alja hemyab edya 
or binilam wenyaboka, Akhaya diriga ban nang ek sam, ugunda Apolos 
yanggalya dara, doro diblulum aboka momnya dona' beiyimek. Wera 
Apolos bera seleb Akhaya moka byuk dara, alja nimi nauba Imik Neyung 
adya wana' uboka arasuk adya yuba dib senewoka domek nang ek ara 
nauba arasuk. 18:28 Apolos bera hyak senenggomnya uboka migib adya, 
wera Yahudi nang ek nimi hnoum sikenek yugom nanga nenelesuknya nera 
yoka'-yoka' lanalemok ak unulumok. Dara, Imik Neyung yuba momnya 
doboka' anyek einiwoka, wera Yesus ara Kristus anyek, aldib Imik 
Neyung adya nimi blebsina' dubnya sekiyimok aboka bekna' dangallilimok. 


19:1 Wera Apolos bera anam Korintus heikek ulumok salek enyek, Paulus 
bera oblyek pik uboka yabalamok ara, Epesus heikik lanal bilimok. Dara, 
Paulus bera Epesus heikek seleb byuk dara, anyagan Imik Neyung yuba 
doro diriga ban nang eb ehwibdangamek. 19:2 Wera Paulus bedya Epesus 
nang ek sam, "Ugunda dib senelum sum era, Geisinya ara seleb doblum 
gom?" aboka heisuk. Dara, Epesus nang edya Paulus bek lebek ara, 
"Nunda Geisinya hnon dona' ara orok. Numbabya Imik Neyung adya 
Geisinya ara, an okoka yoka' ara numba elgom ulumab," hyek. 19:3 Dara 
Paulus bedya, "Wera danyek dara, heknedya mek dana' edya dabsik do?" 
aboka heisuk. Dara sikja, "Yohanes bedya dalasuk diliga' enyek diliwoka 
dabsik," hyek. 19:4 Dara, Paulus bedya sikenek lebsuk ara, "Yohanes 
bedya meka dalasuknya nera, nimi meka dabsin nim enera, aldib malya 
una' ak ab loboka ganya dangawok an danasa ulumok. Bok Yohanes bera 
nimi meka dalasuk ab dara, Israeli nim ek lelemokja, Nimi si Yesus 
alamaknya benyek, eimik era yanamla anasa, alak dib senewolulum, 
wenyaboka dalasuk," hyok. 19:5 Wera sikda Epesus nim era, banyek 


seleb kemek dara, sikenek Wenelesilnya Yesus si sibuka meka dasik. 19:6 
Wera Paulus sikenek soruka salawoka heng uboka lelesuk sum enyek, 
Imik Neyung Geisinya sikenek gologol yingginiboka, sikda yok-yok yuba 
saboka, Imik Neyung yuba lel yabek. 19:7 Dara, sik unusuk nang era 
hiboka dara, obadya nang anaso dangamok. 19:8 Paulus bera wala' winilya 
Epesus heikek uboka, anyagan Yahudi nim edya yuba don ek wekoka 
Imik Neyung adya eimik wenelemnesil yub enyek, nimi yok nang ek 
lolowoka anyek aboka bekellilisuk. 19:9 Bok sik gangganek ara, nimi 
hnon ganya gasa uboka, Imik Neyung yuba dib senewanggunusibya 
senemek. Dara, anyagan longolomek nang ek sam, ban nang edya Imik 
Neyung adya Yesus pik uboka nim embenga' blebnesin amok anyek, lek 
aboka sonda anasa lelemak aboka blekoka lelemek. Anasa wera, Paulus 
bera sikenek ab loboka, Yesus yuba doro diriga ban nang eblaboka neika' 
senenggom sekolah dolomek e si Tiranus ekla ak sam bilimek. Dara 
anyagan ara li sob-soba' Paulus bera yok nang eb heibdangoka unulumek. 
19:10 Paulus bera ban unuwoka unulumok salek era, gibna' penya gobdo 
lemok dara, Yahudi nang yoka' babya, ono' Yahudi gom nang eneba, nidya 
sikda Asia moka ulumeknya nera, gobdo Yesus yuba nidya' kemek. 19:11 
Imik Neyung adya hyak lok so migib ununa' senenggoma' anyek, Paulus be 
pik uboka nauba unulumok. 19:12 Dara anedya, soruk lubuldana' gom, 
saramek noroldana' akleng gom, Paulus bedya ongolamna' beiblomna 
anyek doboka, neikna' salamna nang ek bo yeilimek dara, sikda 
meremeekanya, bisa' gologosina' ara goboka dengaboka baldolomek. 
19:13 Hnon Yahudi nang bok nimi salya' hwelesik nang era, yok mok 
sokok biniboka, nimi bisa' gologosina' yakoka hwero yabalamek. Dara, 
ban hwelesik nang era, Yesus si sibuka nimi hwebsunuwanamab aboka 
ulumek. Dara, sikja nimi hwebnesin danyek lelemek ara, "Paulus bedya 
lero yalamla yub anyek, ban Yesus si sibuka bisa' anak dib yakgen anasa, 
goboka bilom," aboka lelemek. 19:14 Yahudi yuba wa gaka' dubnya alja 
si Skewa bedya, alja mab era sekbadya nang uboka, ban wenyaboka lero 
hwero yabalamek. 19:15 Bok yaklemek bisa' edya sikenek lebsuk, "Nara 
Yesus ara ella ulumnakanya, ono' Paulus beneba ella ulunabok, ugunuk 
dara, ugunda hek nang do?" hyok. 19:16 Dara, bisa! gologomeknya bedya 


' 


hyak yu asa' anyek sakdo dorogoka si saboka sikenek hmenga nenellilisuk 
anyek, sikda bisa' adya si buluk duba' gebman, nong baneng akleng ara 
poboka sikja nong ok ab dengaboka desuka' adya nong baneng gobek. 
19:17 Nimi nidya' Yahudi nimi yoka' ab, Yahudi gom nim eb, Epesus 
heikek ulumek mimi nidya' ara, ban unuweisil an yuba kemek dara, sikda 
hyak ganya loka dasuk. Wera danyek, Wenelesilnya Yesus si ara imik 
nenewoka gibgiga balamek. 19:18 Dara ono' nimi nauba Yesus ak men dib 
senemek nang era, nimi hnoum yeiniboka youma' sikja unulumek malya 
una' laga lero balamek. 19:19 Dara ono' neikso, hnon nang era, men ger 
dona' buku hnon, bisa' molowoka nimi guma guksin buku bolomek ara, 
nimi hnoum beiyiwoka laga uka dalamek. Dara wera, ban uka dalamek 
buku enyek, alja rupiah dekemek anyek, nidya' hiboka einiwaneseng dara, 
sikja nauba dekna' denga penya gobdo danasobok, nidya' uka damek. 
19:20 Wera ban unulumek adya, Wenelesilnya bedya yub era hyak nauba 
neika' ok oboka lelewoka, ono' migib danggiga balamok. 19:21 
Yoka'-yoka' ndya' seleb unuru dakdomok dara, Paulus bera Makedonia 
moka binyekanya, ono' Akhaya mok eb ara, Yerusalem heikek binimna 
senen ganya bobok. "Wera seleb ono sam byukuk ab dara, ono' nara wen 
Roma binimna," hyok. 19:22 Dara wenyek, Paulus bera alda anam Asia 
moka ulumookanya, Makedonia sam ara alak aralerek nang ek ara, 
Timotius beb Erastus beb danyek, ugunuk binirum aboka bokol bilisuk. 
19:23 Wera ban salek enyek, Yesus pik amba leboka, Epesus heikek ara 
senenggom yuba damoka lanamok. 19:24 Epesus heikek ara, nimi si 
Demetrius bedya, Artemis bek gibna' e sunuwoka, perak adya mek e gong 
memelemok adya, nidya' welemek nang amba dekna' nauba lanalamok. 
19:25 Anasa wera Demetrius bedya, alja wa welemek nang eb, rupiah 
dona' yoka' memelemek nang gong eb, neika' ak mamagoka, alja sikenek 
wenyasukja, "Hemyab o, nunda anyagan nunja welemab wa nedya rupiah 
pe dolomab ara ella ululum," hyok. 19:26 "Wera ugunja heng yoka' edya 
eiyiwoka, ono' okoka kelelum dara, Paulus benya' alamaknya bedya 
unulamla ara ugunda ella. Paulus bedya lelemla ara, nunja memelemaba' 
nimi perob senelemaka' anyek dara, nim adya ok ganya doboka sunuwoka 
memelemaknya nera, neyung aboka gibnesengnya diba' goma' alasil. Anasa 


alja dara, wera alja lelemla yub adya nera Epesus heikek ok gom, alda 
Asia mok soko nidya' anaba, nimi gong ganya gliboka bo balasil ara 
ugunda eryilum. 19:27 Anasa hyak lok so ara, nunja weboka memelemab 
anyek, eimik era si malya danasil ak ulumla. Wera nenyek ok gom, 
Artemis bisa' dub gel gedya alja e nenyek, al nong ak anaba perob 
senelemaknya nenyek malya gebnamak ak ulusil. Dara, Artemis bek Asia 
soko nang nidya' alak giboka, ono' soko nang nidya' alak giblemak bok, 
lobijek anasa lemna," hyok. 19:28 Wera Demetrius bedya ban wenyaboka 
lelemok anyek kel yabek dara, sikda hyak yu nong anasa yeiriwoka 
ebngalogoka lelemekja, "Epesus nang edya Artemis bisa' dubnya bera 
hyak senenggomnya ulumla," aboka lelemek. 19:29 Ban unumok yuba 
Epesus heik ara, neika' ok oboka lelemok. Wera ban uboka unulumek adya 
sikda yeiriwoka, Gayus beb, Aristarkus beb, sikda Makedonia nim bok, 
Paulus beblaboka neika' pika yalamek nang ek, sikenek salawoka sununa' 
kemelemek e digum hnoum bo bilimek. 19:30 Dara ban unulumek sum 
enyek, Paulus beneba sikenek lebsunun senewoka bunun senemok enyek, 
Epesus heikek sam Imik Neyung yuba doro diriga ban nang adya, anda 
banggom aboka lelemek anasa lomok. 19:31 Dara ono' Asia moka soko 
dam nang edya anaba, sik neika' Paulus beb ganya hemyabo nenebdangoka 
ulumek nang edya anaba, sununa' kemelemak e dukduk nongok Paulus 
bera weklyek aboka, wenyaro bululum aboka nimi yok nang ak orugosik. 
19:32 Dara ban unulumek salek enyek, longomek nim era, salya' 
doluwoka obdangdo balamek. Dara, sikda damok ara anasa longomaba' 
ara okoka elgom adya, hnonda anyek lero balamek dara, yok nim era 
nenyek lero balamek. 19:33 Nimi Yahudi nang edya Aleksander benyek 
hyak nimi hnoum nonogoka wekoka bo balamek anasa, nimi yok nang 
edya dara, alak mala gaka'anya senemek. Wera danyek Aleksander bedya 
na yuba sabnamna anasa, ugunda yuba sana' loboka gelegolulum aboka 
soruka moub-moub aboka usuk. 19:34 Bok, sikda Aleksander bera 
Yahudi nanga yoka' nong ak okoka eiyimek dara, penya jam anaso hyak 
yeiriwoka neikebok bii aboka lelemekja, "Epesus nang edya bisa' dubnya 
Artemis bera senenggomnya ulumla," aboka lelemek. 19:35 Bok, Epesus 
heik momnya dolomoknya bedya, "Mem, salya' iriri aboka lelelum ara 


mem," aboka eimik namena' nenemok. Dara al adya lelemok ara, "Ugunda 
Epesus nang o, Epesus heik nong anyek, hyak senenggom bisa! dubnya alja 
e ab, ono' alja mik ab sam yinggilimok sununa' girik ab, ugunda meewoka 
bo ululuma' ara, soko nang nidya' ella ulumak. 19:36 Wera ban nenyek yok 
nang adya nenegoma' henggunumak anasa, nera nauba lelelum ara loboka, 
ugunja ganya doboka meknewoka unuwomunuk, mem. 19:37 Dara, 
ugunja ban bo yeililum nang danara, ugunja bisa' dubnya bek malya aboka 
derewoka, alja ek wekoka hoga donggulumek bok, bo yeililum an. 19:38 
Anasa Demetrius beb, alja wa weboka un nang eb, nimi yok nang adya, 
nuk malya ubsak senelemak dara, yana lelesin e nera al nidya' nang amba 
pika bak loboka, ono' mok soko dub nang enebabya, or yuba sal yeimboka 
unulunok senelemak anasa, yuba bo yeiniboka unuwanamak. 19:39 Bok 
wenyek dara, ugun gangganek an yok-yok ganya hnon ulusilya dara, wera 
nera pe longowoka yuba pe saboka meewanesom. 19:40 Dara ono' hong 
lelemok ara, nunda sumen an Epesus heikek an senenggom yuba lanawal 
anyek, nimi yok nang edya salya' lelem mamagoka malya ub menegolum 
hesijek. Nuk heibsyja dara anasa, ana' okna anasa, lobnob," hyok. 19:41 
Ban wenyabgogomok dara, "Wera or balalulum," hyok. 


20:1 Wera Epesus heikek ara yok-yok malya yub edya yeiriwoka, iriri 
aboka lelemok ara seleb dengamok dara, Paulus bera Imik Neyung yuba 
doro diriga ban nang mamagoka, wera anyagan ugunda pe ulululum aboka 
wenebgogowosuk dara, perob aboka gibgogowoka wenewoka ubsuk dara, 
Paulus bera alda Makedonia sam lanawoka balamok. 20:2 Paulus bera 
alda Makedonia moka nidya' yibiniboka, wera anyagan ulumek nim ek pe 
ululum aboka wenyaboka wenero yabalesuk. Bok nen unubgogowoka' 
seleb dara, Paulus bera Yunani moka byuk. 20:3 Wera Yunani mok era, 
Paulus bera alda wala' winilya ulumok. Dara ono! Yunani mok eb ara, Siria 
moka bununa' aboka bobgegewoka ulumok enyek, yok nang edya Paulus 
bek, "Yahudi nang edya anak obgenoba' aboka gegeb lobjakbok anasa, 
banggom mem," wenhyek anasa, Paulus bera alda Makedonia pik uboka 
saawoka on pik yanamna senemok. 20:4 Dara wera, Paulus beblaboka 
neika' yabalamek nang era, Pirus bedya me Sopater, Berea heik abnya bera 


an, Tesalonika heikek ab nanga penya ara, Aristarkus beb, Sekundus beb, 
Derbe heikek abnya Gayus beb, dara an. Ono' Timotius beb, Asia mok eb 
nang era Tikhikus beb, Trofimus beb, neika' Paulus beblaboka dongero 
yabalamek. 20:5 Dara ban nang danara, sikda men Troas heikek biniboka 
nuk diri ulusik. 20:6 Wera Yahudi nang edya welena' orok roti gwanenga 
den sum era, seleb meewoka dero dakdowek dara, nunda Pilipi heikek 
ulumoub ara loboka, mek ekla buna' pik lanawoka bilimouba. Wera ono' li 
dombadya maboka gwelegok dara, nunda nidya' men nang ulumek ak 
Troas heikek mamagouba. Wera Troas heikek yeiniboka ulumouba salek 
era, li sekbadya mamouba. 20:7 Troas heikek ara, ban minggu en men sum 
enyek, hemyab eb bolowoka neika' ak delemouba. Paulus bera ampum 
lanawoka binimna senemok anasa, anyagan ulumek nim emba yuba nauba 
lebdibigemok. Wera inimnek dukdukanek dangamok anaba Paulus bera 
anam yuba lelmorulomok. 20:8 Dara, nu yuba longowoka leldalamoub e 
nera, e deneba' mik moruwoka somek adya, nunda mik sam longomoub 
ak sam ara dilina' uk ara nauba yeb ganagamek. 20:9 Ban sum enyek, 
goubenenya ben hnon alja si nera Futikhus bera, heng kemen pik pomek 
ak bulumok. Paulus bera yuba nauba lebdibigemok dara, goubenenya bera 
kero bulumok ara, hogung dun-dun aboka, imik ab ara sokok sam 
malyinggyuk. Wera nim adya jab salamek enyek, seleb somogok ak eibek. 
20:10 Bok Paulus beneba sokok sam yingginiboka goubenenya bera seleb 
somogomoka' ak eirib salawoka somomok. Dara ono' Paulus bedya yok 
nang ek, "Ugunda lok ganya bonggom. Alda somoganggumla, or embenga' 
ulumla bar," hyok. 20:11 Seleb unumok dara, Paulus bera onsok imik sam 
welewoka bukumok. Dara, roti gwanenga nim ek bokosuk seleb dara, 
sikda nidya' demek. Wera ono' inimnek pik Paulus bera yok nang eb, ono' 
yuba saldalameka' seleb dara, gwelegel yabok dara, ban salek era 
lanawoka balamok. 20:12 Wera anyagan yuba longowoka ulumek nim 
edya, goubenenya meremoknya bera, alja ek bo bilimek. Ban unumok adya 
sikda perob senewoka, sikja ganya hekesuk. 20:13 Wera Paulus bera Asos 
heikek ab dara, mek ekla buna' pik bana' loboka, soko pik binimna 
senewoka orowek sunuwoka meemok. Dara, nunda mek ekla buna' 
mamok ak byuba dara, Paulus be yanggalya' anyek pika diboka 


ehwibdanob senewoka, nunda men Asos heikek byuba. 20:14 Wera nunda 
seleb Asos heikek ab neika' ehwibdouba dara, Paulus bera mek ekla buna' 
ak bul yinggyuk dara, nunda nidya' lanawoka Metilene heikek byuba. 
20:15 Dara, Metilene heikek ab uboka dara balamoub ara, Khios mok eb 
neika' dibblubdarek sam byuba. Amyja sum so' era lanawoka balamoub ara, 
Samos heikek byuba. Dara anyaganara, li hnonok maboka ono' 
balamoubnya nera, Miletus heikek lanal byuba. 20:16 Paulus bera Asia 
mok eb li salya' maboka yeneb loblyek aboka, orowek pika bannya dara, 
Epesus heik pik bukgiga binggunumna senewoka gegemok. Paulus bedya 
dara, or perob dara, Yahudi nang perob sum Pentakosta yenewanggumlya 
bok, Yerusalem heikek men bisinya senen ulumok. 20:17 Wera Paulus 
bera Miletus heikek ab uboka, Epesus heikek sam Imik Neyung yuba dam 
nang ek, nara Miletus heikek an ulumna' anasa, el yananulum aboka yuba 
beibok. 20:18 Wera Epesus nanga yek dara, Paulus bedya sikenek leboka' 
ara, "Hem yabo nang o, nara men Asia anam yeilimsa sum enyek, ugun 
gangganek nadya heka' huboka ulumsa ara, seleb ella ululum. 20:19 Nara 
ganya sokok nenebdangoka, heng meka' yabalenen anababya, Yahudi nang 
ununa' adya yoka'-yoka' igina kwellilinyek bok, oka kweboka 
gweklenadyok, Wenelesilnya bedya wa nera welemsa. 20:20 Nara ugunuk 
pebsulul senelamsa anyek, sene mandena' loboka welemsa. Nadya nidya' 
ugunuk wenewoka neklesisa ara, or nimi hnoum senenggoma' ak hnon, 
ono' ugunja ek anaba wenewoka leboka neklesisa ara ella ululum. 20:21 
Nara Yahudi nang yoka' ak gom, or ono' yok soko nang ek anaba, nara 
sikja malya unulumak ak ab loboka ganya dangawoka Imik Neyung ak 
sam yeijikanya, Wenelesilnya Yesus bek dib senewanok aboka weneb 
elegoka ulusisa. 20:22 Anasa wenyek dara, Imik Neyung Geisinya adya 
nak onolonel anyek bleknyek aboka, Yerusalem heikek binimna. Binya 
dara, nak heka' unuwanenel ara, naba elgom bok binimna. 20:23 Bok Imik 
Neyung Geisinya adya, nara yabalamna heikek nidya' ara, wera anak 
henga goubsin ek beibnenjak sum hnon, nauba gweklemnalam sum hnon, 
yenewanenggel wenyalanela' ok, nara ella ulumna. 20:24 Nara Imik 
Neyung adya nuk wana uboka aralesil perob lero yanggan yub enyek, laga 
lelemnesilim aboka elegenyok wa anyek, pe senenya loboka webdaknun 


senelamna' adya, nadya nong ak dara, seininel danggulumna. 20:25 Nara 
ugunuk sam seleb yeiniboka, ono' ugunuk hnon, Imik Neyung adya 
wenelemnesil yub era, ugunuk seleb nekesisa. Anasa wera wenyek dara, 
ugunublaboka hnon meka' hogunga eibdanggunumaba' ara orowek ella 
ulumna. 20:26-27 Anasa, nara sumen enera ugunuk sam gununa' loboka 
laga poboka lebnesina' ara, Nara Imik Neyung adya alja orowek 
seimimoka' nidya' anyek, ugunuk ak hyak sene mandewoka longgulumsa' 
anasa, ugun gangganek an nimi be hnon yuba dobnenggunumla dara, nera 
nadya huka bonggulumna adya, wenyhesin. 20:28 Anasa wera ugun dam 
nang pe diri bo uldalamunukanya, ono' Imik Neyung Geisinya adya ugunuk 
diri bo ulusinok aboka elegesuk Imik Neyung yuba dona' nimi nidya' ak pe 
diri bo ulululum. Imik Neyung adya, alja me somogok pik uboka, yuba 
dolomak nang era, Imik Neyung adya alja domba pam diba' dangiyisuk 
nang anyek, ugunja bo uboka diri ulululum. 20:29 Nak anyaganyeb ara 
bannya dara, yu nong bei gam anyek ugun gangganek yanamak. Dara, 
ugunja bo ulumun nang era, bei gam danadya sikja digin diba' dena' 
danamak ara, ella ulumna. 20:30 Hnonda ugun gangganek an ululum nang 
enedya eimik era, boro dolokna' yub enyek lero yibinisak. Ban 
unuwanamaknya nera, anadya diriga ban nang enyek seklama dariyiwoka 
sikenek sam gliboka bo bisinob aboka ubnamak. 20:31 Anasa wera 
ugunda keebmoubuka diri ulululum. Nara gibna' winilya ulumsa ara, 
inimnek yubyek pik noruwoka heng meka' nauba yabalenen bok, ugunja 
mok nang ek dek-deka sona' loboka wenewoka nekeldibilloklosisa ara, 
beklelulum," hyok. 20:32 "Dara wenyok, nara ugunuk Imik Neyung bek 
hnon, alja wana' uboka eleksina' yub ek hnon, dib elek lobsin. Al ugunuk 
migiba' nenellilisilikanya, ono' alja mabo muna' gobdo dangalillisilnya bek 
elek lobsin. 20:33 Ugunja nak rupiah gom, ongon akleng gom, hnon 
eleganenok senewoka ganya wenggulumsa. 20:34 Nadya soruk enedya, 
wera na nong ak okna ubnena' hnon, nadya hemyab ak okna ubna' hnon 
welemsa' adya, dero ulumouba' ara, ella ululum. 20:35 Nara mdya' 
unulamsa anyek ugunja dilililulum aboka, ugunuk sam nimi hmeng ulumak 
nang ek wa weboka aralelulum aboka amasisa. Anasa wera, Wenelesilnya 
Yesus bedya, nimi yok nang elekna' anyek perob so, don danagom, 


wenyamok ara ban amba anasa, seiniwoka beklemnemab," hyok. 20:36 
Paulus bedya wenyaboka seleb lebgogomok dara, sikda nidya' koma 
lumugoka bukumek dara, Paulus bedya heng uboka molomok. 20:37 
Dara, Epesus nimi nidya' ara, Paulus bek salab gweiliwoka giboka nauba 
engelemek. 20:38 Paulus bedya, "Epesus nim ugunda hnon saawoka 
eibnenggununulum," amok adya, men nonogoka nauba so engelemekjok, 
binimok mek ekla buna' ak sam bo bokol bilimek. 


21:1 Wera Epesus heikek Imik Neyung yuba dolomeka' dub nang enya, 
angoo aboka gibdanggogomouba' seleb dara, sikenek loboka almanagoka 
balamoubnya nera, Kos mek dubuk heikek bilimouba. Wera ampum ara, 
Rodos mek dubuk heikek byuba. Anyeganyeb dara mek dub pik buka 
balamoubnya nera, mek ekla buna' mal balamla ak Patara sam byuba. 21:2 
Patara mok eb uboka dara, Fenesia moka bununa' aboka ul yabok mek 
ekla buna' enyegan an bukuka balamoubnya nera, 21:3 mek dubuk sokok 
Siprus mok era, nunja waneng ek gek sam eibuba bok, nunda nera piboka 
Siria moka byuba. Wera nu bukumouba mek ekla buna' era, alja bona' 
bomok ara heikek yokoka beibnemok anasa, Tirus heikek an yinggyuba. 
21:4 Wera Tirus heikek ara nunda mek ekla buna' ak ab sokok sam 
yingginiboka anyagan yuba doro diriga ban nang eiyimouba dara, 
sikeneblaboka li sekbadya neika' ulumouba. Dara, Tirus heikek an yuba 
domek nang edya, sikenek Imik Neyung Geisinya adya lesuk anyek 
eiyiwoka Paulus bek, "Anda Yerusalem heikek ara mem banggom, 
lobnelam," aboka lelemek. 21:5 Bok anyagan ulumouba salek enyek, 
Yerusalem heikek ban salek era oka dok dara, Tirus nang era anyagan 
loboka, nunda lanawoka balamouba dara, sikja gelewa mab ab, nidya' nuk 
arawoka bobsiknya nera heik gokgobok sam bo bokol bisik. Wera mek 
gwan berem mek ekla buna' ak byuba dara, nunda nidya' sikeneb komo 
lumugoka heng uboka molomouba. 21:6 Wera nunda sikeneb soruka 
salawoka gibildalamoub ara, nunda mek ekla buna' ak welewoub dara, 
sikda ek lo byik. 21:7 Dara nunda Tirus heikek ab bindibigemouba' ara, 
Ptolemais heikek byuba. Wera nunda Ptolemais heikek ara yuba dib 
senewoka ulumek nang eb gibdangamouba dara, anyaganara li hnonok 


mabuba. 21:8 Wera ono' ampum ara lanawoka balamouba' ara, Kaisarea 
heikek lanal byuba. Kaisarea heikek ek ara, Kaisarea heikek lanal byuba. 
Kaisarea heikek ek ara, Imik Neyung yuba lennya Pilipus bedya ek 
biniboka neika' mamouba. Pilipus bera alda Yerusalem heik ab, Imik 
Neyung yuba lelemnelum aboka, sekbadya nang sekiyisuk sum enyek, al 
hnon sikiyemeknya. 21:9 Pilipus bedya ek alja dombadya gelmab dara, 
ununumna' lelemek. 21:10 Nunda Kaisarea heikek li wen ul yabuba salek 
enyek, Imik Neyung adya alja yuba ununumna' lelemoknya alja si nera 
Agabus bera, Yudea sokok ab ara, se' yeilimok. 21:11 Alda nuk sam 
yeiniboka, Paulus bedya gouka norona' ek domok. Dara, Paulus bek ab 
dobok gouka norona' adya, alja yan eb, soruk ab norobdangoka lebokja, 
"Imik Neyung Geisinya bedya nak wenyanel ara, Ban gouka norona' 
damnya bera, Yerusalem heikek ab, Yahudi nim edya henga goubijekanya, 
Yahudi gom nim edya sorukuk eleganamak," wenyaboka lemok. 21:12 
Wera Agabus bedya wenyaboka lelemoka' anyek, nub Kaisarea nim eb 
kebuba dara, nunja ono' Paulus bek, alda Yerusalem heikek bana' loblulul 
aboka, alak duka' lolowoka lemouba. 21:13 Bok Paulus bedya lebok ara, 
"Ugunda nenera hekasa engelelum adya, nadya ganya soldol 
meneklenulum do? lemok. Nara Yerusalem heikek ab salawoka henga 
gereganenok aboka ok bununa' aboka unggulumna. Alda Wenelesilnya 
Yesus si amba leboka somogonun aboka ulumna," hyok. 21:14 Nunja 
mem aboka lelemoubnya nera, Paulus bera kesina' lobsuk dara, nunja 
Paulus bek Yerusalem heikek bana' loblom ana' ara lobuba. Alda nunja 
dara, or Imik Neyung adya alja senelenya donok Paulus bek unuwolul 
aboka lemouba. 21:15 Nunda Kaisarea heikek li wen uboka, nunja bona' 
pe liboka beibgogobuba dara, wera Yerusalem heikek binoba' aboka 
lanabuba. 21:16 Wera nunda Manason bedya ek biniboka, mabnemouba' 
anasa, Kaisarea heikek ab dara, nimi wene nang diriga ban nang nublaboka 
neika' lanawoka byuba. (Manason bera alda Siprus nang bok, alda seleb 
youma' ek Yesus yuba doboka diriga balamoknya ulumok). 21:17 Nunda 
wera Yerusalem heikek nongok byuba dara, anyagan Imik Neyung mab 
era, nuk perob senewoka sikja ek sam doro diyisik. 21:18 Ampum ara 
nunda Paulus beblaboka, Yakobus bedya ek eibdangoka ubnoba' aboka 


kemel byuba dara, wera Imik Neyung yuba dam nang era, nidya' Yakobus 
bedya ek ok gobdo ulumek. 21:19 Wera Paulus sikenek seleb gibsuk dara, 
alda sikenek Imik Neyung al Paulus be pik uboka, yok sokok Yahudi gom 
nim ek sam yoka'-yoka' peroba' unulusuka' anyek laga nekesuk. 21:20 
Paulus bedya ban wenyaboka nekesuk anyek seleb kemek dara, perob 
aboka sikda nidya' Imik Neyung ak giblemek. Danyek ono' sikja Paulus 
bek, "Hem Paulus o, Yahudi nimi yoka' nong ara deng sal-salya' anyek 
Yesus ak dib senelemak. Sikda Musa bedya unuwanalum an yub ek perob 
senewoka ganya oloklemek nang bok, Yesus ak dib senemek. 21:21 Dara 
wenera, sik Yahudi nim edya kelemak dara, hem Paulus anja Yahudi nimi 
bok yok sokok ulumak nim ek, Musa bedya momnya domok yuba 
loblulum aboka neklesil alamak ara, sikda seleb kelemak. Anja adya sikja 
mabo boka' garana' loboka, yok Yahudi nim edya unulumaka' digum ara 
lobnok aboka neklesilima' ara, sikda kelemak," hyek. 21:22 "Anasa 
Yahudi nang bok, Imik Neyung yuba dib senerob nang era, wera anyagan 
yalam dara, sikda ella ubnenjak. Anasa wera heka' hubnemab do? 21:23 
Anasa wera nunja lebnemabnya donok anda pe kebnelam. Anyagan ara 
wen nimi dombadya nang besa lemek nang ulumak. 21:24 Wenyek dara, 
Paulus o, anda dombadya nang danyeb neika' anja nong era mek 
elekdangoka geisa nenebdangoka sikja honga gobsinok aboka, anja 
siksamba rupiah deknelam. Anadya wera anak lelenjak yub era sonda' 
lelemak, Musa bedya momnya domok yub ek keboka unululadya ok 
senewagenok bar," hyek. 21:25 "Bok Yahudi nimi gom bok Yesus dib 
senemek nim era, nunja seleb yuba saboka, anyek unuwanamab aboka, 
sikenek sam momnya dona' pik lemobja, Ugunda nim uguma' ak 
beillilimejja' dena! denggom, pam enenga wining enenga salya' denggom, 
somogalya pam wining salya' denggom, gela salya' salawoka yoka' 
unggom mem, aboka momnya doboka beiyimouba," hyek. 21:26 Ampum 
so' ara wera danyek Paulus beb, dombadya yok nang ek dara, ganya geisa 
nenebdangoka ubek. Seleb dara, sik Imik Neyung ek wekoka, liga wene 
badya dara, geisa una' ek elekgogowanamabakanya, Imik Neyung ak pam 
oboka giboka uka daboka unuwanasak ak nekemek. 21:27 Wera ono' liga 
wen yenebok dara, Asia mok eb Yahudi nang adya, Paulus ben Imik 


Neyung ek ulumok ak eiyimek. Dara, Yahudi nang edya nimi hnoum 
doluboka, Paulus bek salawoka domeekanya, 21:28 wenyamek, "Wei 
Israeli nim o, aral yousululum o. Wera benedya nidya' yok-yok mok soko 
biniboka, nunja mok nang ek malya nenesina' damoka neklesilnya bera an. 
Hnonda Musa bedya unuwanalum an yub ek blekoka, ono' Wenelesilnya 
bedya ek malya e aboka bleklelanya bera alan. Anya ono' Yunani nang en 
Paulus bedya Imik Neyung adya geisa ek an aboka bo yalamla anasa, 
malya ullilimla hnon," aboka lelemek. 21:29 Yahudi nang edya Paulus bek 
wenyaboka lelemeknya nera, Trofimus benyek Epesus heik ab ara Paulus 
beblaboka neika' ulurek eiyimek anasa, Yahudi nang senemeknya nera, 
Paulus bedya wera Trofimus bera Imik Neyung e lomok bo yeilimla gom 
aboka lemek. 21:30 Wera Yerusalem heik ara doluwoka hyene mane ab 
menegoka, nimi nidya' bik-bika aknel yabalemek. Sikda Paulus bek soruka 
salawoka Imik Neyung ek ab gliboka bo gomek. Dara, al wene sab-sab 
enyek, Imik Neyung bedya e nera pika seregemok. 21:31 Yahudi nang 
adya Paulus bek obnoba' aboka dulumek dara, ono' wene salek enyek, 
Roma yin bona' dubnya bek Yerusalem heikek ara, wenera nimi doluwoka 
oldalamla aboka wenyal bilimok. 21:32 Wera senenggom yin bona' dubnya 
bedya hyak berra aboka yin wenebadya nang eboka bobsuk dara, 
doluwoka oldalamek oulyang ak sam byik. Wera yin bona' dubnya beb, 
yok oldan nang eb, seleb yaka' eibek dara, nimi nidya' Paulus bek olomeka' 
ara lomek. 21:33 Dara, senenggom yin bona' dubnya bera Paulus be berem 
biniboka ono' gasa henga penya adya, henga gouboka, ubgogowoka dara, 
Paulus bek sam, "Anda heknya do?" aboka heiboka, ono' "Anda hek malya 
una' ek unulum do?" aboka heimok. 21:34 Bok ban salek enyek anyagan 
ulumek nim edya dara, "Paulus ben an hnon unulamla," alamek dara, ono' 
hnon yok nim edya dara, "Anyek hnon unulamla," aboka lelemek. Wera 
sabsobuk-sabsobuk abdangoka lelemek adya, yin bona' dubnya bera 
damok ara anyek senewoka elgom anasa, al adya dara, Paulus bek doboka 
bobmunukanya, yina bona' nang ulumek ek bo bululum aboka orugosuk. 
21:35 Wera sikda yin bona' nang edya Paulus bera doboka bobek dara, e 
pik moromna' ak bo welek bok, nimi nauba adya obnob aboka saboka 
olomek anasa, yin bona' nang edya al nong ak leiliwoka bo welemek. 


21:36 Dara, nimi nauba Paulus bek obnoba' aboka longomek nang edya 
eimik dobgiga yeiniboka, Paulus bek "Oblulum, oblulum o," alsinil 
yalamek. 21:37 Dara wera, Paulus bera yin bona' nang adya sikja gasa ek 
bo weknuna' ul yabok salek, Paulus bedya senenggom yin bona' dubnya 
bek, "Or nara anablaboka mek yuba sabnenam gom?" aboka heimok. Dara 
yin bona' dubnya bedya, "Anda Yunani yub ara ella' salalam gom?" aboka 
heimok. 21:38 "Wera anda Mesir nang ak adya, eijanok so ban nimi denga 
yuba' linbadya nang malya damok lanalamak nang eboka, hwalek sam 
bolosulumukanya, dub lunulumnya de?" hyok. 21:39 Paulus bedya lebok 
ara, "Nara Yahudi nang yoka' nong ulumna. Nara Kilikia sokok perob heik 
Tarsus heik yoka'anya ulumna. Anasa, nimi nauba ulumak ak an nara yuba 
sabnun bar, or henelom," hyok. 21:40 Wera yin bona' dubnya bedya Paulus 
bek, "Or, yuba sabnelam," hyok dara, e moromna' ak sekoka, nimi yok 
nang ek yok nang ek yuba sana' mem aboka sorok moub-moub aboka 
usuk. Dara, nimi nidya' ara yuba sana' loboka gelegemek dara, Paulus bera 
sikenek Ibrani yub adya sab einimok. 


22:1 Paulus wenhyok, "Neyung yabo hemyab o! Nadya wen ugunuk yuba 
garabdanamna. Anasa keblulum." 22:2 Wera Paulus bedya Ibrani yub adya 
salamoka' kemek dara, sikda yuba sana' orok anyek ganya adya ok Paulus 
bek kelemek. Dara ono' Paulus bera lebmorumok, 22:3 "Nara Yahudi 
nang yoka' nong ulumna. Nara Tarsus heikek Kilikia sokok ab beibnyek 
bok, nauba' nen dara, Yerusalem heikek anyaganyeb nebsa. Dara, nun 
neyung yabo domek yub anyek, momnya dona' neksina' senenggomnya 
Gamaliel bedya nak midya' pe neknyok. Anasa, hemyab o, ugumbabya 
sumen an Imik Neyung amba yeng ganya boboka yeirililum sok, nababya 
neikik unulamsa. 22:4 Dara, nadya wenyok lanabok yuba dolomak nimek 
doluwoka loba' nenewoka olosisa. Nera sikda nidya' gelewa ab, nengmab 
ab, nadya henga geregoka, gasa ek beillilisisa. 22:5 Yahudi yuba wa gaka' 
dubnya beb, yuba sana' gak nang nidya' ab, Paulus bera alda nenera sonda' 
lenggulumla heneseng. Dara, lebna yuba wa gaka' dub nang enedya, 
Damsyik ulumek nang ek Paulus anyagan yanamla aboka momnya doboka 
beiyimek. Ban momnya dona' en weboka beiyimeknya nera, nara Damsyik 


heikek bo biniboka, wenyok lanawok yuba dolomak nang enyek, henga 
geregoka Yerusalem heikek sam bo biniboka gasa ek beibsunun aboka 
bilimsa," hyok. 22:6 "Yubyek dukdukanek enyek, nara Damsyik heikek 
lanal bununa' aboka basa enyek, wene sab-sab yok senenggom dilina' enyek 
muk ab uboka nak yeb ganaganyok. 22:7 Dara, nara sokok erewoka 
malyinggisik ab kebsa dara, nak si sibuka lebnyok ara, Saulus o, Saulus o, 
anda hekasa nak loba' nenewoka olonelem do, anyok. 22:8 Dara nadya, 
Neyung o, anda heknya do aboka heibsa. Dara alja lebnyok ara, Nara anja 
olonelemnya, Nazaret mok ebnya Yesus ulumna, hyok. 22:9 Wera 
nablaboka neika' dilina' eryiwoka ulumouba nang era, dilina' ak dara, neika' 
eibuba bok, yuba goklom boka' ak dara, sikda kena' ara orok. 22:10 Dara, 
nadya hnon heibsa, Wenelesilimnya o, nara heka' ak hubnun do? aboka 
heibsa. Danyek Wenelesilnya bedya nak lebnyok ara, Anda bukoka 
Damsyik heikek bilom. Dara Damsyik heikek ab danyek, Imik Neyung 
adya anda unuwanalam senemlya' ara neknenjak, anyok. 22:11 Bok nak 
dara, heng omom dilina' yeb goluwanyok adya henga luma yanyok anasa, 
nadya hemyab edya nak soruka gliboka Damsyik heikek bo binyek," hyok. 
22:12 "Wera Damsyik heikek ara nimi si Ananias bera hnon ulumok. Alda 
hyak perobnya uboka, Musa bedya unuwanalum an yub ek pe unuwoka 
ulumoknya ulumok. Nimi Yahudi nang nidya' Damsyik heikek ulumek 
nang era, Ananias bek hyak perobnya senewoka ulumek. 22:13 Alda na 
dam sekel yeiniboka lebokja, Hem Saulus o, anja heng era gwelegoka 
eiblom, anyok. Dara al nenyek, nadya asoka erewoka, henga gweleganyok 
dara, Ananias bek eibsa. 22:14 Wera Ananias bedya nak lebnyok ara, 
Nunja neyung yabo sikja Imik Neyung adya, anda alja senelamla anyek ella 
dalom aboka dara, alja pelelanya eiyiwoka, alja yuba nong ak ab kebnelam 
anasa, gaboka donggel. 22:15 Anja kebmena' ab, henga eibmena' danyek, 
nimi yok nang ek lero yabana' anya danalam. 22:16 Anasa wenera anyagan 
ul mandena' ara mem. Anda bukoka sekmenekanya, Wenelesilnya si ak 
molowoka, anja malya una' ara gebgulula' aboka, mek dana' doblom, 
anyok," hyok. 22:17 "Dara, ono! Damsyik heikek aba' ara Yerusalem heik 
bisa dara, Imik Neyung bedya yuba don ek heng uboka mololamsa enyek, 
Imik Neyung adya nak deknero lonyok. 22:18 Dara ono' Wenelesilnya 


bedya, anyagan ulumak nang era, anja lel yabasimen yuba keboka 
dobnenggumaka' eibna anasa, anda Yerusalem heik loboka, yokok berra 
bilom, anyok," hyok. 22:19 "Dara nadya, Wenelesilimnya o, anja Yahudi 
nim edya yuba don ek pik wekoka nadya anak dib senelenjek nang ek 
henga gouboka olosisa ara, sikda seleb ella ulunyak bar, amsa. 22:20 Dara 
ono' neikik, anja yuba lenya Stefanus bek olomek sum eneba, naba oka 
sekoka or obnok senemsa. Dara, nadya Stefanus olomek nang boksom ara, 
nadya bo diri seklamsa, amsa. 22:21 Bok Wenelesilnya bedya nak 
saawoka lebnyok ara, Nadya anak hyak mok Yahudi gom mm ek bilom 
aboka orugenggen anasa, or bilom, anyok," hyok. 22:22 Wera nimi nidya' 
ara Paulus bedya lelemok yuba pe kelemek bok, ban sidya' nonga lebok 
yub edya dara, sikda Paulus bek ebngalogoka, "Ban benesonya bera ob 
lobnok. Alda ul mandena' lek bar," aboka lelemek. 22:23 Dara nimi nidya' 
boksoma gwayeb-gwayeb aboka, aso bona' ara muk lo weininggoka, 
yeiriwoka lelemek. 22:24 Wera danyek yin bona' dubnya bedya, "Paulus 
bera ek bo binilumukanya, alak legebna' adya oboka heibnelumukanya, 
hekasa Yahudi nang era alak anaso ebngalagoka lelemak do aboka ella 
danamab," hyok. 22:25 Bok Paulus bek legebna' deboka obnoba' aboka ul 
yabek salek enyek, Paulus bedya oka sekemok yin bona' anya bek, "Roma 
heik yoka'anya bok dara, alak yana lelena' orok bok, legebna' deboka 
obneseng de?" hyok. 22:26 Paulus bedya ban wenhyoka' kemok dara, yin 
bona'anya bera, senenggom yin bona' dubnya bek biniboka, "Ban benera 
Roma nang anasa, neyung anda alak heka' hubnelam do?" hyok. 22:27 
Dara wera ono' yin bona' dubnya bera Paulus bek biniboka, "Wei Paulus o, 
anda Roma nang aldib ulumen bok dara, or nak neknelom," hyok. Danyek 
Paulus bedya, "Yo aldib, nara Roma nang ulumna," hyok. 22:28 Dara, 
senenggom yin bona' dubnya bedya, Paulus bek leboka' ara, "Nara Roma 
nang dasa' ara, dekna' ara hyak nauba deksa adya," hyok. Paulus bedya 
leboka' ara, "Bok nak dara, Roma nang yoka' nong adya beibnyek," hyok. 
22:29 Dara, wene sab-sab enyek, Paulus bek heibnoba' umek nang era, 
mok so gokdongoro bek. Dara, dubnya beneba Paulus bera Roma nang 
bok, henga gouboka ulumab senewoka, lok ganya bobok. 22:30 Wera 
Roma yin bona' dubnya bera, hekasa Yahudi nang era, Paulus bek malya 


nenelemak do, senewoka damoka ella donuna' aboka ulumok. Anasa wera, 
ampum maboka gwelegoka dara, Paulus bek gasa heng ak ab lob loboka, 
Yahudi yuba wa gaka' dub nang eb, yuba sana' gak nang eb, nidya' 
mamagoka longowanamab aboka orugosuk. Dara, Paulus beneba 
longomeka' ak sam bo bilimookanya, sik saramek sekiyimok. 


23:1 Wera Paulus bera Yahudi nang yuba sana' gak nang anyagan ulumek 
nang ek pe keebdaboka lebokja, "Nadya hemyab o, na embenga' ulunenya 
nenesa dara, nadya mek ganya edya dara, Imik Neyung ak malya una' ara 
orok senelamna," hyok. 23:2 Paulus bedya ban wenyaboka lel yabok 
enyek, Yahudi Imik Neyung yuba wa gaka' dubnya Ananias bedya, al 
gokgobok sam seklemek nang ek, Paulus bek sibama' mouboka oblulum 
aboka orugusuk. 23:3 Dara Paulus bedya, yuba lena' dubnya Ananias bek 
lebokja, "Sonda' anasa bobnenewoka geisa ulumna seneldalalamnya o, 
Imik Neyung adya ambabya waboka obnenggel. Anda anyagan bukoka 
Musa bedya unuwanalum an yuba sunuwoka nak yana lelenelem bok, ono' 
anda yub en blekoka, nak oblulum aboka nimek oruklelam," hyok. 23:4 
Wera danyek, Paulus ben berem seklemek nang edya Paulus bek lebekyja, 
"Anda Imik Neyung bedya yuba dona' gaknya bek malya geblelam de?" 
hyek. 23:5 Wera Paulus bedya leboka dara, "Al wenyeka' e hemyab o, 
alda Imik Neyung yuba wa gaka' dubnya ulumla ara nara elgom ubman 
adya salya' lebna. Dara, Imik Neyung yuba bukuk sam momnya dobok ara, 
Anja sokok yangawoka bo ulusilya nang ek salya' malya nenewoka malya 
yuba lena' ara mem hyok bok, lebna," hyok. 23:6 Dara ono' Paulus bedya 
kemelemok enyek, anyagan ara yuba sana' gak nang era, hnonda Saduki 
nang, hnonda Parisi nang hnon bulumeka' eiyisuk dara, Paulus bedya yana 
lelewanob aboka longomek nang ek lebok ara, "Nadya hemyab o, nara 
Parisi nang yoka' uboka, Parisi nang edya beibnyek ak ulumna. Nak 
anyagan yana lelelenyak ara somoklomak nang era embenga' subnemak 
aboka dib senelenanya nenesa ulenyak," aboka lelemok. 23:7 Ban 
wenyaboka Paulus bedya lelemok sum enyek, Parisi nang eb, Saduki nang 
eb, keboka mala webdangoka, iriri aboka lelemeekanya, wera yuba 
longowoka sana' ara bokoka yok-yok buma penya dok. 23:8 Ban 


unuweknya nera, Saduki nang edya dara, somoklemak nang era eimik 
subnemak an yub era orok senelemek. Imik Neyung lero ara una' orok, 
yok-yok ganya sununa' aroba' una' anaba orok alamek bok, alda Parisi nang 
edya dara, ban nera nidya' ulumla aboka dib senelemek adya umek. 23:9 
Dara, sikda mala weboka doluwoka nauba obdangdo balamek. Dara, 
Parisi Imik Neyung yuba neksina' ulumek nang edya yeiriwoka lelemekja, 
"Nunja dara, Paulus benera hnon malya uboka meknena' orok," aboka 
lelemek. "Alja yuba lelemla ara yok ganya edya gom, lero edya 
golulumoka' adya gom, lelemla gom anasa, mem," hyek. 23:10 Wera hyak 
senenggoma' mala diba' lanabdangoka oldal yibik dara, anyagan yin bona' 
dubnya bedya dara, unuldeijekanya, Paulus bek giliwoka gal wabna' 
geboka obijek aboka, yin bona' nang hnon ak, Paulus be doboka bo 
bimunukanya, e lomok bo bululum aboka orugusuk. 23:11 Dara ono' 
nenyek mabok sum enyek, Wenelesilnya Yesus bera, lendara dib Paulus 
berem sekoka, "Anda ganya dabogalom," hyok. "Anyagan Yerusalem 
heikek nasamba laga lelelum sok, Roma heikek anaba neik so 
unulumnalam," hyok. 23:12 Ampum so maboka gwelegoka dara, Yahudi 
nang era, Paulus bek obnoba' aboka gegelemek. Sikja lelgogolomeka' ara, 
"Nunda Paulus anam obnenggumeibya salek ara, gwaneng ab mek ab 
meka' denggunumab," aboka lelemek. 23:13 Paulus bek obnoba' aboka 
gegelemek nang era hiboka dara, denga yuba hnonok ebdobnya mekbadya 
piboka nauba so ulumek. 23:14 Dara, sikja Yahudi yuba wa gaka' dub 
nang ek hnon, yuba dam nang ek biniboka, "Nunda orowek seleb laga 
leboka lemabja, Nunda anam Paulus bek obnenggumetbya salek era, 
yoka'-yoka' deregoka, meka dena' ara unuwanggunumab aboka lemab," 
hyek. 23:15 "Wei anasa hemyab o, wenera ugunda hnon, yuba sana' gak 
nang nidya' hnon, Roma nang senenggom yin bona' dubnya bek, Paulus 
bek, bera ono' pe yana lelewoka ubnamab anaso anyek bo yanalam aboka 
momnya dona' doboka wenyaboka beibnelum. Anadya wera Paulus bera 
anyagan anam yanggumlya salek enyek obnamab," aboka lelemek. 23:16 
Bok Paulus bek unuro obnemab aboka gegel yabek anyek, Paulus ben 
eilibsal gedya me nedya kebok. Dara, al mam Paulus bera, al ulumok ek 
wekoka, "Wera mam o, obnemab senelenjak," wenyaboka nekdo bilimok. 


23:17 Dara ono' Paulus bedya yin bona' dubnya bek ben hnon yalom 
aboka lebokyja, "Senenggom yin bona' dubnya bek ban me nenedya yoka' 
don neknamla anasa, eboka bo abal bilom," aboka orugumok. 23:18 Yin 
bona' dubnya bera, goubenya me nen eboka senenggom yin bona' dubnya 
bek bo biniboka lemokja, "Henga geregoubnya Paulus bedya, ban 
goubenya me nenedya, neyung anak yoka' don neknamla anasa, eboka bo 
bilom aboka nak orugenel anasa, nara bo yeilimna," hyok. 23:19 Dara yin 
bona' dubnya bedya nekdo bilimok me nek soruka glib salawoka sikbeyok 
muna' ak wekerek dara, "Wera anda nak ara heka' ak neknenelem do?" 
aboka heimok. 23:20 Wera gobenya me nedya yin bona' dubnya bek lebok 
ara, "Yahudi nang edya yuba sabak ara, neyung anja Paulus be doboka 
yuba sana' gak nang ak ono' saawoka pe yana lelewanamak anasa bo 
youlul senen lemak," hyok. 23:21 "Bok neyung o, Yahudi nang Paulus 
bera yana lelesina' ak bo binimab anasa, molol yabejja dara, kenggom 
mem. Dara, nimi denga hnonok uboka, ebdobnya mekbadya anaso nanga 
pikik Paulus bobejja enyek obnob aboka webak bar. Dara, sikda Paulus 
anam obnenggumeibya salek era, gwaneng meka dena' denggunumab seleb 
memewoka lebgogomak. Wenebabya seleb weboka, neyung or anja 
lebmen yuba donok aboka umak," hyok. 23:22 Dara, yin bona' dubnya 
bedya nekdo bilimok me nek, "Wera ban nak an nekel yalem yub enera, 
nara seleb yin bona' dubnya bek nekemna ana' ara hyak mem," wenyaboka, 
"Or bilom," hyok. 23:23 Wera ono' senenggom yin bona' dubnya bera, yin 
bona' dub nang ek penya nang yoururum asuukanya, sikenek lebsukja, "Yin 
bona' oldan nang denga yuba sekbadya hnon gegeb loboka, abaksina' pam 
ak bukoka oldan nang denga winilya, dolukna' mal bolomak nang era 
denga yuba' sekbadya doboka gegeworurum. Al wen inimnek jam 
sembilan anyek Paulus be eboka Kaisarea heikek bo binilum aboka 
gegeworurum hyok. 23:24 Dara ono' Paulus buknamlya abaksin pam era, 
hnon yok alsamba doboka beiblulum. Dara, Paulus bera pe bo bilimuna' 
ara mok sokok dubnya Feliks dubnya bek pe bo aba yanalum," aboka 
orugusuk. 23:25 Wera senenggom yin bona' dubnya bedya mok soko 
damnya bemba momnya doboka beibok ara ban: 23:26 "Neyung hyak 
senenggom mak soko damnya Feliks o, Klaudius Lisias bedya perob 


aboka gibgen. 23:27 Ban benera Paulus, Yahudi nang edya henga gourob 
ak, nadya yin bona' nang eb alak yanggana' orok dara, wera Yahudi nang 
edya obseng bok, alda Roma nang yoka' eryimsa anasa, blebemno. 23:28 
Nara benera aldib hek malya una' ek unumok adya Yahudi nang edya 
obnoba' ulumak anyek ella donun aboka, sikja yuba sana' gak nang ak bo 
bilimno. 23:29 Wera yuba doboka yana lelewoka ulumoung enyek, alak 
gasa ek henga geregoka beibneseng gom, obneseng gom malya una' era, 
alja hnon ununa' ara orok. Yahudi nim edya yana kilimong ara, sikja Imik 
Neyung yub anyek beklesil aboka yana kiboka miniwoka lelemong. 23:30 
Dara ono' nak Yahudi nang edya Paulus bek obnob aboka welemak aboka 
nekdo yeilinyak dara, nadya doboka neyung mok soko dubnya, anak 
doboka bo bululum aboka orugeisin. Dara, alak yana kiboka miniwoka 
lelemak nang ek ara, ugunja wenyalalumnya nera, or neyung mok soko 
dubnya bek bo bululum aboka orugeisin," aboka yin bona' dubnya bedya 
wenyaro webok. 23:31 Yin bona' dubnya bedya wenyaboka momnya 
doboka elegoka orugusuk dara, yin bona' nang era alja lemok sok unumek. 
Dara, neik inimnek enyek, sikda Paulus bek doboka bobeknya nera 
mouruwoka bo balameka' ara Antipatris moka heik bo abal bilimek. 23:32 
Wera ampum maboka gwelegek dara, abaksin pam ak abagoka yina 
bolomek nang enyek, wera ugunjok Kaisarea heikek abal binilum aboka 
boksik dara, dem yin bona' nang era, sikda on pik sik ulumek heikek yek. 
23:33 Wera abaksin pam ak abagoka yina bolomek nang era, Kaisarea 
heik nong ok byik dara, yin bona' dubnya bedya mok soko dubnya bek bo 
binilum aboka, weboka elegesuk momnya dona' era, Feliks bek elegek 
dara, ono' Paulus beneba ono' alak abonggemek. 23:34 Wera mok soko 
damnya Feliks bera momnya dona' einilimok ara, eibgogowoka Paulus 
bek, "Anda hekmokebnya do?" aboka heimok. Wera ono' Paulus bera 
Kilikia mok ebnya ella umok dara, 23:35 "Wera, or perob," hyok. "Anyek 
malya ulumla aboka yana kilinjak nang enyek, anyagan yejja dara, aldib 
malya ululam gom aboka heibuka ubnenggen," hyok. Dara mok soko 
damnya bedya, "Paulus bera or nadya ek an henga geregoka beiyilulum," 
aboka orugosuk. 


24:1 Wera lambadya sum seleb maboka gwelegok dara, Yahudi yuba wa 
gaka' dubnya Ananias beb, Yahudi yuba dam nang eb, bera unuwanamla 
anya, bedya alja si nera Tertulus beb neika' yeilimek. Sikda Feliks mok 
soko damnya bek hogung ak yeiniboka, Paulus bek yanamek damok ara 
alak nekel yeilimek. 24:2 Dara, Tertulus bek anda unuwanalum 
alamnesilim aboka youbomeekanya, nimi longomek ak yeilimok dara, 
Tertulus bedya Paulus bek yana kiboka mok soko dubnya Feliks bek 
lebokja, "Neyung, anda mok soko damnya o, anda perobnya ululam! Anda 
nunja moka bo ulusilim adya, nunja heikek soko era namena pe ulumab. 
Ono' hnon anja pe unululam adya nunja sokok yoka'-yoka' nidya' ara pe 
memelemak. 24:3 Ban nidya' anja unulusilim amba leboka, nunda nidya' 
yokok sam anaba perob aboka imik nenewoka, ono' pe welesilim aboka 
doro dililinjab. 24:4 Wera anja ok unulusilim bok, sum enyek dara, anja pe 
unuwonun senemen sum enyek, salya' dengaro loblyek aboka, nunja anyek 
neyung unuweisilom aboka, ban mek molowajab anyek kebnesilim. 24:5 
Nunja laga gaboka eillilimab ara Paulus bek dara, alda hyak soko me 
yok-yok soko nidya' alja adya malya nenewoka dolul meneklamla. Ono' 
alda Nazaret mok eb lanabok mal gaknya ulumla. 24:6 Ban nen ununa' 
oroka' anababya, alda Imik Neyung ek ab malya gebnun aboka ulumok 
bok, nunja alak salawoka henga goumoba. Nunja unumoubnya nera, 
Yahudi Imik Neyung yuba lelemla' sunuwoka yana lelewoka unuwanob 
aboka henga goumoba bok, 24:7 yin bona' dubnya Lisias alameknya bedya 
nunja sorukuk ab hyak migib adya bleboka doboka' anasa lomouba. 24:8 
Dara ono Lisias bedya dara, nuk ugunda mok soko damnya bek hogung ak 
laga bululum aboka orugusuk. Anasa neyung o, anja Paulus bek 
heibmenekanya, an aldib aboka anda malya unululam aboka yana kimab 
anyek damok ara an senewoka ella danalam," hyok. 24:9 Dara ono' 
anyagan ulumek Yahudi nang era, Paulus bek sam ara anda malya 
unululamnya aboka yana kiboka, alda Tertulus bedya lelemoknya nenyek 
aldib lelemla aboka alak hmalamek. 24:10 Dara mok soko dubnya Feliks 
bedya Paulus bek soruka gwakdewoka, "Wera or anda yuba sablom," 
hyok dara, Paulus bedya lebok ara, "Neyung dubnya o, anda mok soko 
enyegan dubnya dangoka ululam salek era, gibna' gong-gong lelemla ara, 


ella ulumna. Anasa wera nenesa leboka, nara sumen anja saramek sam 
ganya hekoka yuba garabdanamna. 24:11 Wera neyung dubnya o, nara 
Yerusalem heikek sam Imik Neyung gibnun aboka li obadya mana' sibin 
anaba loboka yasa anyek, yok nang ek heibyaawoka berra ella danalam. 
24:12 Nak dara, Imik Neyung yuba gak ek gom, Yahudi nim edya yuba 
don ek gom, or salya' ak sam gom ara, malya ubnun senewoka nim eboka 
bo bolowoka una' ara, yana kilinyak nang adya, hyak eibnenggunyek. 
24:13 Wera ono' sik Yahudi nang edya anaba, Paulus alja malya unulamla 
damok era ban aboka anak laga nekgena' ara orok. 24:14 Anasa nak dara, 
wen nadya unulamna ara anak laga lebnenggen. Nara aldib Yesus adya 
nekesuk anyek sunuwoka, Yahudi nim edya dara, malya alamak bok, nunja 
Wenelesilnya Imik Neyung bek giblamna. Anyek hnonok aldib unulamna. 
An unulamna anaba, ono' Musa bedya unuwanalum an yuba hnon, yok 
ununumna' lelemek nang edya momnya domek yuba hnon, or aldib 
senelamna. 24:15 Dara ono', sik Yahudi nang adya Imik Neyung 
unuwanamla senelemak sok, naba neikik eimik era nimi embenga' ulumek 
ara somogorob nim era suboka embenga' buknemak senelamna. Nenyek 
dara, or perob ok ulumak nanga hnon, malya una' unulumak nanga hnon, 
unuwanasil ara nara dib senelamna. 24:16 Wera nenesa leboka, nadya mek 
ganya enyek geisa ulunun senewoka, Imik Neyung ak anaba, ono' nimi 
sirik ak anaba, sikenek hyak pe unulunun senewoka sunulyamalamna," 
hyok. 24:17 "Nara gibna' wen Yerusalem heikek unggulumsa ara, ono' 
wenyok ara, nadya mok soko nim emba sikenek arasik bona' enyek, 
boboka ono' Imik Neyung ak gibgiga yoka'-yoka' beil bunun aboka anasa 
Yerusalem heikek yeilimsa. 24:18 Wera lebna bona' dara, bobsedya ono' 
Yerusalem heikek yasa dara, wera arasik bona' elegoka, ono' Imik Neyung 
amba beiyiwoka ulumsa sum enyek, Yahudi nang edya nak Imik Neyung 
ek sam, Imik Neyung ek wekoka seleb geisa nenebdangamsa bok, 
eibnyek. Dara, na unulamsa ak ara nimi nauba una' orok uboka, ono' nimi 
yuba saboka eirigal ganya hnon una' ara orok. 24:19 Alda Yahudi nang 
yoka' ak wenen nang Asia mok eb ara yeiniboka ulumek. Ban lebna nang 
nong enyek, nasamba leboka, sikda anyagan yeiniboka hnon yoka' ulumso 
dara leboka, anak wenyal yanenggeseng. 24:20 Gom, alda ono' ban nak 


yana kinyak nang danedya, wera na nong anyek, Imik Neyung yuba 
damnya bek bo yeilinyek sum meknewoka malya umsa malya una' enesa 
leboka, luluwananyak dara alan, perob. 24:21 Sikja dara, nak sam 
yoka'-yoka' lenena' loboka, alda sikja lelemaknya nera ban nenyek ok dara, 
nara sumen yana lelewoka ulunyaknya nera, seleb somogorob nim era 
eimik onsok embenga' suboka buknemak aboka dib senelenanya nenesa 
leboka unyak amsa anasa, nenyek ok nak or yana lelewaneneseng," hyok. 
24:22 Wera danyek Feliks dubnya bera, Yesus adya neklesuk yub era, 
orowek pe ella ulumoknya bek adya, wera nera al anyagan seleb lero 
lobnob aboka, alja leboka ara, "Yin bona' dubnya Lisias be yalya danyek, 
nenera saawoka memero dakdowanamab aboka anasa," lobnamab aboka 
lemok. 24:23 Dara ono' Feliks dubnya bedya, Paulus henga goubuka bo 
ulumek yin bona' gaknya bek, pe diri bo ululum aboka orugosuk bok, 
Paulus bek ono' Paulus alja hemyab edya alak dena' bo aral yeiniboka 
unulunok aboka orugosuk. 24:24 Dara, ono' li wen maboka gwelegok 
dara, Feliks bera ala' gela Drusila geb neika' halya' alda Yahudi nang 
ulumok adya yeilirek. Dara ono' Feliks bedya, Paulus bek Yesus Kristus 
bedya yub enyek leblul aboka, anyagan do yoululum aboka orugosuk dara, 
yuba lelemoka' anyek dib senewoka kelemok. 24:25 Bok Paulus bedya 
jong una' yub ab, ganya siklewoka una' yub ab, eimik Imik Neyung adya 
nidya' yana lelewanasil yuba lel yabok dara, Feliks dubnya bera hyak loka 
daboka Paulus bek, "Wera nera anda seleb leblam anasa, anda or 
bimenekanya, ono' yok sum lebnesilim senewanamna salek enyek, el 
bululum henya dara, anak el yananjak," hyok. 24:26 Feliks bedya nen 
wenhyok ok ab dara, alja dara, Paulus bedya eimik rupiah hnon eleganenel 
senewoka diri ulumok. Wera wen senen ganya bomok adya, wera Paulus 
bek henga geregemek bok, Feliks bedya nab neika' yuba salamnanam 
anasa e yoululum aboka, liga gong oruklesuk. 24:27 Seleb gibna' penya 
lebgogomok dara, Perkius Festus benyek, Feliks be lunuwoka soko 
dubnya dangamok. Bok, Feliks bek dara, Yahudi nang perob 
senelemaknya nera unuwonun senewoka, alda Paulus bek heng goubna' 
lomok lolomok. 


25:1 Wera Festus bera mok enyegan seleb yeiniboka, li winilya ok maboka 
gwelegok dara, alda Kaisarea mok eb ara, Yerusalem moka byuk. 25:2 
Wera Yerusalem heikek ab dara, Yahudi yuba wa gaka' dub nang eb, yok 
Yahudi dub nang eb dadya, Festus bek yeiniboka, Paulus bek alda nunja 
mok soko loba' nenewoka malya nenelesil aboka lelemek. 25:3 Wera 
Yahudi nang edya dara, Paulus bera Yerusalem heikek bo yanamak salek 
enyek, obnamab senemek anasa, wera Festus benyek alda ganya perob 
senewesilya dara, or Paulus bo yanok aboka orugesilom aboka molomek. 
25:4 Bok Festus bedya Yahudi nang ek lebok ara, "Paulus bera Kaisarea 
heikek sam or ulumla anasa, na nong anyek mek anam ono' saawoka ono 
bununa' aboka umna," hyok. 25:5 "Anasa wera, ugunja dub nang edya 
nablaboka Kaisarea heikek bindiwoka, nera Paulus bera aldib malya umlya 
dara, alak yana lelewoka unuwanamab," hyok. 25:6 Wera ono' Festus 
bera, Yerusalem heikek ara li linbadya gom, sagobadya gom anaba, 
maldabna' loboka, onsok Kaisarea heikek saawoka yeilimok. Wera 
ampum yenebok dara, Festus bera yuba longowoka sabnamab aboka 
umeka' seleb dara, Paulus bera anyagan doboka bo yoululum aboka 
orugosuk. 25:7 Wera Paulus bera seleb yok dara, Yahudi nang era 
Yerusalem heikek ab yeilimek nang edya, Paulus bek, wera alda nunja 
sokok malya ulusilnya aboka alja hogung ak sekoka nauba yana kiboka 
lelemek. Bok, sikja ban nenyek malya ubok anasa lelemab aboka, Paulus 
bek damoka yana lelena' ara orok, 25:8 Wenyalamek bok, Paulus bera al 
damnya yuba garabdangoka lebok ara, "Musa bedya momnya dobok yub 
ek gom, Imik Neyung bedya ek gom, nadya malya una' ara hyak gobdo 
orok," hyok. 25:9 Bok Festus bera, Yahudi nim edya nak perob 
senewanenoka' aboka, mala doboka Paulus bek heibuka' ara, "Anda 
Yerusalem heikek bindiwoka, nadya saramek sam ban nidya' yana kiboka 
lelenjaknya nenera yana lelewanenjab de?" hyok. 25:10 Bok Paulus bedya 
lebok ara, "Nara alan Roma dubnya bedya meemok ak an seleb sekemna 
anasa, wera al anyagan yana lelewaneneseng. Nara Yahudi nang ek malya 
una' usina' orok ara, anda seleb eiyilam. 25:11 Nara yoka' mema' ak 
blekoka malya umnya dara, wera naba henga goubuka or obnenulum 
senewanesinyebok, nak yana kiboka lelenyaknya nera dib gom bok anasa, 


wera, ono' yok nang edya or an oblulum aboka eleganggununeseng. Anasa, 
nara Roma dubnya bedya nimu yana lelesina' ak an yana lelewanenyak," 
hyok. 25:12 Wera ono' Festus beb, alja aralemek nang eb, seleb yuba 
sabdangemek dara, Festus bedya Paulus bek, "Anda Roma dubnya bedya 
yana lelesina' ak an yana lelewanenyak helem anasa, wera anda Kaisar 
dubnya bek bo amal binenjak," hyok. 25:13 Wera ono' liga wen maboka 
gwelegok dara, Agripa dubnya beb, alja gel Bernike geb, Festus bek perob 
aboka gibnom aboka Kaisarea heikek yeilirek. 25:14 Wera Kaisarea 
heikek liga wen maboka gwelegek dara, Festus bedya Agripa bek, Paulus 
bek henga geregoka unulumek yub era, nidya' nekemok. Dara Festus 
bedya nekoka ara, "Anyagan ara Feliks bedya henga geregoka beib 
loboknya ben hnon ulumla. 25:15 Men nara Yerusalem heikek ulumsa sum 
enyek, Yahudi yuba wa gaka' dub nang eb, Yahudi yuba dam nang eb 
dadya, Paulus bek henga geregoka oblom aboka lebek. 25:16 Bok nadya 
lebsa ara, Roma nang ek dara, salya' nadya ok ganya doboka henga 
gereganggunusinya. Sik unulumak ara, yuba damoka minimna nang eb, 
alak ununanya bek yuba saboka lelemna nang eb, al nonga yuba damoka 
yana kinanya beneba, darasam yuba sekeldalanabok bar anasa, nadyok 
ganya doboka unuwanggunusinya, amsa. 25:17 Wera sikda anyagan yek 
dara, ampum so maboka gwelegok dara, maldabna' loboka, men nimi 
mamagiyiwoka seleb longowek dara, Paulus bera men berra bo yanalum 
aboka orugeisisa. 25:18 Wera al Paulus bek sonda' anasa, miniyiwoka 
yana kimek nang edya, sikda sekoka Paulus bek malya ululanya bera an 
aboka yana kiboka lelemek dara, nadya anyek-anyek malya umok 
senesenya nenyek, sikda hyak neknenggumek. 25:19 Bok sikda lelemek 
ara, sik Yahudi nang yuba dona' damok amba hnon, ono' somogomoknya 
Yesus benyek, Paulus benen nong adya, embenga' ulumla alamoknya 
nenesa hnon, yana kiboka lelemek," hyok. 25:20 "Wera Yahudi nang edya 
Paulus bek yuba nauba miniwoka lelemek adya hnon, anyek-anyek lelemab 
aboka damoka pe lelena' orok adya hnon, nara ganya ebnyok anasa, wera 
nara Paulus bek, sik Yahudi nang edya miniwoka lelenjak yub enera, 
Yerusalem heikek ab yana lelewanenjak gom aboka heibsa. 25:21 Bok 
Paulus bera al damnya, nara hyak imik senenggoma' yana lelelesak ek 


welewoka sabnemab abdok dara, wera anasa nadya dara, Paulus bek or 
henga geregemun ara, eimik era Kaisar dubnya bek bo binimab aboka 
lemsa," hyok. 25:22 Dara Agripa bedya Festus bek, "Hem o, Paulus 
alamaknya bedya lelemla yub enyek, naba okoka kebsinya," hyok dara, 
Festus bedya Agripa bek, "Wera neyung, ampum ak alja yeiniboka lel 
yabalya yub ara kebnelam," hyok. 25:23 Wera ampum maboka gwelegok 
dara, Agripa beb, Bernike geb dara, yin bona' dub nang eb, heik dub nang 
eb, hyak nimi nauba wekoka, boksom glaboka giboka ulumeka' hnoum, 
Paulus bedya lel yabalya yub enyek kebnom aboka yeilirek. Dara, Festus 
bedya Paulus beneba or doboka bo yoululum aboka orugusuk dara, bo 
yek. 25:24 Dara unu wekemek sum enyek, Festus bedya, "Perobnya 
Agripa beb, ugunda anyagan wekel yeililum nang o, ban benyek eillililum. 
Nimi nidya' Yahudi nim edya, or nera Yerusalem heikek sam hnon, 
anyagan ab anaba, nak an or anja don alak yoka' ublom aboka oruganyek. 
Sikda nak yeiriwoka nak unuwolul senen lelemek ara, Paulus bera alda 
embenga' unggulumnamso, obnemak aboka yuba nauba lelenyek. 25:25 
Bok nadya keeboka ubsa dara, hyak nimi somoklomak senenggom malya 
una' era hnon una' orok anasa lobsa. Bok, hnonda Paulus bedya al damnya, 
nara Kaisar dubnya bedya senenggoma' yana lelesina' ek ab yana 
lelewaneneseng aboka molomok anasa, wera Kaisar dubnya bek or bo 
binimak aboka garamsa," hyok. 25:26 "Bok, nara Paulus bek anyek yoka' 
enyek aboka, Kaisar dubnya bek ara, Paulus bemba pe nekoka momnya 
doboka beilisin ara orok. Wera an nenesa leboka, sum enera nimi nidya' 
wekluma' gangganek an, hyak dib nong so ara, anda hyak senenggom 
dubnya Agripa an nong ak anyek, nonogoka ubmen adya, wera yana lelena' 
damok ublya dara, momnya dobnun aboka bo yeilimna. 25:27 Nadya 
seiminanya nera, nimi ben hnon henga geregenanya bera, damok ara anyek 
okoka malya uboka' ara elgom bok, salya' yok nang edya yana kiboka 
lelemaknya nenesa dub nang ek beilina' ara perob gom senelamna," hyok. 


26:1 Wera danyek Agripa bedya Paulus bek, "Wenera anda yuba saboka 
sekdanalam anasa, or wenyaldal yabalom," hyok. Dara, wen Paulus bedya 
soruk eb weininggoka leb einimok. 26:2 Leboka' ara, "Neyung Agripa 


senenggom dubnya anja saram nongok an, Yahudi nim adya sonda' anasa 
miniwoka lelenyaknya nenyek, an nong ok an laga poboka yuba 
garabdanamna adya, nara hyak eiya dabnel. 26:3 Bok hyak dib nong so 
ara, Agripa dubnya anda Yahudi nang edya sikja yoka'-yoka' nidya' 
unulumak ara, anda nidya' ella ululam. Anasa wera, nara Paulus bedya 
lebnamna yub enyek, neyung anda pe siklewoka bukwenewoka kebnelam," 
hyok. 26:4 "Nara gobenya wenyek moruwoka, wera heka' huboka ulumsa 
an, sikda Yahudi nimi en nidya' ella ulunyak. Nara anam gobenya ulumsa 
dara, nadya soko yoka' ak uboka, ono' Yerusalem heik nong ek, heka' 
huboka ulumsa ara, sikda ella ulunyak. 26:5 Dara, sikda Yahudi nim en 
youma' eka' moruwoka ella ulunyek. Anasa, Yahudi nang perob 
senewaseng bok dara, wera nara youma' ek moruwoka Parisi nanga 
dangoka nunja Imik Neyung yuba pe doboka Imik Neyung yub adya 
yoka'-yoka' mem hyok ara, hyak pe keboka unulamsa anyek, sikda Yahudi 
nim edya anaba, aldib Paulus bera unulumok aboka laga lebneseng. 26:6 
Wen nara anyagan yana lelewanenok aboka seknanya nera, nunja neyung 
yabo youma' nang ek, Imik Neyung adya sikenek eimik eleganesin 
amoknya nenyek, dib senemsa adya yana lelelenyak. 26:7 Wera al Imik 
Neyung adya peroba' eleganesin wenyamoknya nenyek dib senelamna 
amba, Yahudi nang era nak malya nenelenyak. 26:8 Ugunda Yahudi nang 
ak dara, Imik Neyung ara somogamna nim en embenga' bukullilisil bok 
anasa, hekasa ugunda unuwanggunumso senelelum do?" hyok. 26:9 
"Nababya youma' dara, nadya' yoka'-yoka' unulamsa ara, Nazaret mok 
ebnya Yesus alameknya bek blekoka lololonun senewoka yeiriwoka 
unulamsa. 26:10 Dara al nenyek, nadya Yerusalem heik ab unulamsa. 
Yahudi yuba wa gaka' dub nang ek ab migib soruk doboka, nimi muna' 
Imik Neyung mab ek henga gouboka gasa ek beillilisisa. Dara ono', yuba 
dolomek nang ek or obnamab al yaben dara, nara moroma kwelemsa. 
26:11 Dara ono', nadya Yahudi nim edya yuba don ek pik nauba li soba' 
doluwoka loba' gunuwanok aboka sunulusisa. Dara, nara hyak nauba yu 
ganya boboka, Yesus yuba dolomek nang ek obsunun senewoka doblesisa 
ara, hyak yok mok heikek anaba yeiriwoka doblesisa," hyok. 26:12 "Dara 
al onnya nenesa, hnon sum enyek obsunun senewoka Yerusalem heik ab 


uboka Yahudi yuba wa gaka' dub nang ek ab, nim on momnya dona' 
doboka bobsa dara, Damsyik heikek obsunun aboka bilimsa. 26:13 Dara, 
neyung hyak perob dubnya o, anam yubyek dukdukanek pik hnomunga 
balasebok, imik ab sam alak hyak senenggom dilina' enyek, henga sirik ara 
mek so alda hyak senenggom ak, nak yebnyok. Wera dilina' en era, nak 
ono' neika' balamoub nang eb nuk yebgolusuk. 26:14 Wera nunda nidya' 
balamoub nang en, dilina' lok amba sokok malyinggilimouba. Dara, nak 
Ibrani yub adya nak youbol yabonyok kebdasa ara, Saulus o, Saulus o, 
hekasa anda nak soba' loba' nenewoka olonelem do? Saulus o, anda nak 
loba' nenelenelem ara, wa wen sapi ek gama' adya hleboka yaklamak dara, 
pik gwabom aboka oldalamla sok, oldalalam, anyok. 26:15 Wera danyek 
nadya, Neyung, anda heknya do? aboka heibsa dara, Wenelesilnya nak 
lebnyok ara, Nara Yesus anja olonelemnya benya', anyok. 26:16 Anda 
bukoka seklom. Nadya' nong anyek abdanya nera, unuwanyaakanya an 
nong ak aabdangoka, nadya weblom aboka an nong ak sekiyiwagen. Anasa 
wera, anda sumen nak ab eiblama' hnon, eimik nadya eleganenggena' hnon, 
lero yabalamnalam. 26:17 An nong ak, nadya Yahudi nim ek ab hnon, yok 
soko nm ek ab hnon, bleblemnenggen. Dara, nadya yok soko nim ek 
bokol bininggen. 26:18 Anja adya nimi yok soko nang edya sikja henga 
baknesilimeekanya, ono' sikenek guna' ak ab ara doboka bo yeiniboka, 
dilina' ak sam bo weknesilim. Anja adya, Satan migib adya loba' nenelesila' 
ak ab ara doboka, Imik Neyung migib arasina' ak sam dangiyiwanesilim. 
Wera danyek, sikja malya una' an memelesil, ono' sikda nak dib senenyeka' 
adya, Imik Neyung amba muna' gobdo un nimi danamak, anyok," hyok. 
26:19 "Anasa neyung dubnya o, nadya ban Imik Neyung ak ab heng 
eiyiwoka domsa anyek, dib senewoka bleknenggumsa. 26:20 Anasa wera, 
nara hyak yeiriwoka nimi yok nim ek, ugunja ganya dangawoka, ono' 
ugunja nong enyek, Imik Neyung ak dib ganya ologoka lebnalumukanya, 
ugunja ununa' adya, ganya dib dangamoub an bekna' era amalemnelum, 
aboka neklesisa. Wera lendara eibsa dara, Damsyik heik ab leb einiwoka, 
ono' eimik era Yerusalem heikek uboka, Yudea sokok ab ara, Yahudi nimi 
gom nim ulumak nim ek hnon, lero yabalamsa," hyok. 26:21 "Anasa wera 
nenesa leboka, Yahudi nang edya nak Imik Neyung e eremek ab henga 


gouboka, nak dib obnenob aboka dulunyek. 26:22 Bok Imik Neyung adya 
nak soba' arawoka, wera nara sumen anyagan mek nang ek hnon, hnonda 
nauba nang ek hnon, ugun gangganek an sekoka, wera laga lel yibin an. 
Nadya nidya' wenyaboka lelesinya nenera, yoknya nek lenggulusin. Alda 
ununumna' len nang edya, hnon Musa bedya unuwanamla ak alameknya 
nenyek gigimoknya nek ok lelemna. 26:23 Wenyaboka lelemeknya nera, 
Imik Neyung alda Kristus nimi blebsina' dubnya sokok sam eleganesin 
amoknya bera, seleb gwekoka somogok dara, alda men youboka embenga' 
dangeinimoknya dangoka, wera dilina' yuba laga nenewoka lelemok. 
Yahudi nimi yoka' ak hnon, Yahudi gom nim ek hnon, dilina' yuba laga 
nenewoka lelemok," hyok. 26:24 Paulus bedya anam wenyaboka yuba 
garawoka leldalamok salek enyek, Festus bedya Paulus bek dobmoruwoka 
lemok ara, "Paulus o, anda hyak serema salawajok an. Anja yoka'-yoka' 
nauba ella dangalalam an adya, anda serema salawajok an," aboka lemok. 
26:25 Bok Paulus bedya Festus bek, "Neyung dubnya perobnya o, nera 
serema salanena' orok. Nadya leboka salamna yuba mousa' salamna era, 
ganya loba' gologoka lenggulumna. Alda hyak dib nong lelemna," hyok. 
26:26 "Dara, Agripa dubnya beneba, nera aldib lelemla senewoka ella 
ulunel. Wera anasa, nara alja hogung ak ara asa' ganya boboka lelemna. 
Ban nidya' lelenanya nera, hyak doknowoka unuwanggumok anasa, 
hnonok meka' siriga' anaba, alda eibnenggumoknya nera unggulumla 
senelamna. 26:27 Wera neyung perob dubnya Agripa o, neyung o, anda 
youma' ununumna' lelemek nang edya men lelemek yub enyek dib 
senelelam de? Nadya dara, neyung anda dib senelelama' ara ella ulumna," 
hyok. 26:28 Danyek Agripa bedya Paulus bek lemok ara, "Anja nak wene 
sab-sab Imik Neyung yuba doboka ganya dangawanamla senelenelem de?" 
hyok. 26:29 Bok Paulus bedya leboka' ara, "Nara Imik Neyung ak heng 
uboka mololamnya dara, or wene salek gom, mandewanamso gom anaba, 
na ulumna sok ugumba danasom ara, alda wera henga gobenyek heng 
enyek hnonok unuwanggunumso bok, na ulumna sok danasom aboka 
mololamna," hyok. 26:30 Wera danyek, Festus dubnya bera 
sekemookanya, Agripa mok soko damnya bek, alja gel Bernike geb, 
anyagan nidya' longomek nang eb, sikda nidya' sekemek. 26:31 Wera 


sikda beiyik goboka yibilemek dara, sik moumen leldalamekja, "Benyek 
dara, henga geregoka oboka gasa ek beiyiwoka dibneseng malya una! 
hnon, meknewoka una' orok bar," alamek. 26:32 Dara Agripa bedya 
Festus bek, "Paulus benyek dara, alja Kaisar dubnya bedya saramek sam 
yana lelewanenulum ana' orok dara, alak henga lobneseng bok ulumla," 
hyok. 


27:1 Wera nunda mek ekla buna' adya Italia sokok binimab aboka seleb 
wenyabgegemek dara, yok henga goubuka be1yisik nang eb, Paulus beb 
dara, Kaisar bedya yin bona' nang dubnya si Yulius bek, anja bo binilam 
aboka alak elegemek. 27:2 Dara, nunda Adramitium heik ab yok mek ekla 
buna' ek, Asia sokok mek gemek ulumek heikek bununa' aboka umok mek 
ekla buna' ek bukuka lanawoka bilimouba. 27:3 Ampum maboka 
gwelegob seleb dara, ono' Sidon heikek byuba. Sidon heikek ara, Yulius 
bedya Paulus bek ara pe unuwoka, Paulus bera alja hemyab ek, or kemero 
yibilom hyok dara, Paulus bek okna uboka garan ulumok bona' hnon 
aramek. 27:4 Wera ono' Sidon heik ab uboka, mek ekla buna' pik 
lanawoka mek dubuk bukoka balamouba dara, kabo' adya nu balamouba 
pika garawoka ulusuk dara, Siprus mek dubuk soko eilibik pik ge moboka 
balamouba. 27:5 Wera anyaganyeb uboka senenggoma' anyek longowoka 
lobok mek dub pik, nera Kilikia moka hnon, Pamfilia moka hnon, neik 
berem ngeklubdarek ak mok eb uboka, Likia moka Mira heikek byuba. 
27:6 Wera Mira heikek byubuk ab danyek, yok mek ekla buna' hnon 
Aleksandria mok eb ara, Italia moka heikek bununa' aboka ul yabok mek 
ekla buna' ek eiyiwoka, yin bona' dubnya Yulius bedya nuk mek ekla buna' 
enyegan doboka dibsuk. 27:7 Wera Italia moka balamoubuk ab dara, mek 
ekla buna' ara hyak mandewoka nemen balamouba. Wera hyak okna' 
ulusuk bok, mabgiga balamoub ara, Knidus mok era ok berem ubok bok, 
or hnomunga salya' ak byuba. Knidus moka heikek byubuk ab dara, kabo' 
anyek or soba' dolomoknya nenesa, men danyek anyan binimab senemouba 
pik era binggububa. Bok kabo' orok pik binob senebuba dara, Salmone 
moka yema amo' leboka Kreta mek dubuk soko pik byuba. 27:8 Wera 
hyak okna bok, hyak ganya igina kweboka, mek ekla buna' ak buka 


bilimoubnya nera, Lasea heik berem okan mek ekla buna' pe bulumla ak 
alamek ak sam byuba. 27:9 Ban unuwoka balamouba salek enyek, Yahudi 
nang edya sikja hekna' perob sum aboka memelemek sum era seleb 
unubgogomok. Anasa, salya! kabo' adya waboka obsununa' aboka ulumok 
adya, wera perob binisibya salek era seleb dengamok. Anasa wera, Paulus 
bedya sikinek wenewosuk ara, 27:10 "Hem yab o, nadya senenanya nera, 
nunda bindibiganamab dara, hyak nauba okna dabnesil. Nunda yoka'-yoka' 
heboka salya' lelem danamla. Nera nunja bomab bona' eb, nun buka 
yabalamab mek ekla buna' ok gom, alda nunja nong eneba nauba ob 
yangawanasil," hyok. 27:11 Bok yin bona' dubnya bedya dara, alda mek 
ekla buna' damnya beb, mek ekla buna' bolomek nang eb dadya, lelemek 
yub danyek dib senewoka, Paulus bedya lelemok yub ara, kebnenggumok. 
27:12 Wera perob mek ekla buna' malamla ak ara perob gom adya, wera 
anyagan ara, saragena' li dara, kaboka mabdabnenggunumso anasa, wera 
mek ekla buna' gliboka bolomek nang nauba so edya dara, anyagan ara 
loboka saragena' li ubnalabok anasa, men Feniks moka binimab senemek. 
Feniks alamek heik era, Kreta mek dubuk sokok sam uboka, mek ekla 
buna' bul yalamok mek gemek ara, kemban dabo sam hnon, kemban woru 
sam hnon ulumok. 27:13 Dara ban salek era, woru sam ab kabo' enyek 
nemen dolomok dara, ono' danyek mek ekla buna' bolomek nang edya 
dara, or pe lanawoka balanob senemek. Wera igin yaka' dolinglemaka' ara 
glibsalawoka seleb gwanewoka doro beiyiwoka, Kreta moka gek sam ok 
dobgiga balamouba. 27:14 Bok ono' wene salek mandewanggonggom, 
yali sam dabo kabo' alamek kabo' enyek, mok soko doubuk sam ab ara 
dorogol yabok. 27:15 Dara nunja bukumouba mek ekla buna' ak kabo' 
wekoka olol yalamok. Dara, ngalenga' goluwoka bimenggom anasa, salya! 
lelem ok or bo balasulul aboka lomoubnya nera, kabo' mandebna' anyek 
nauba anasa sene ubdangamouba. 27:16 Wera nunda Kauda mek dubuk 
soko berem sekna gwanen ak so yabuba dara, mek mek ekla buna' enyek 
nauba mek ekla buna' ak bo yeiniboka pe geregemoba. 27:17 Mek mek 
ekla buna' seleb doro beiyimouba dara, wera nauba mek ekla buna' nidya' 
senenggom heng edya gasa norob ganagoka umek. Mek ekla buna' anyek 
Sirtus moka egenyak sam diboka malya ublyek aboka lok anasa, mek ekla 


buna' ak golulumek boksom enyek loboka doboka, kabo' doroklomoka' 
sunuwoka balamouba. 27:18 Bok senenggom kabo' ek dara, lobla 
henggonggom soba' obdibigosuk dara, ampum hnon maboka gwelegok 
dara, wera mek ekla buna' lomok sam bomouba bona' era, hnon doluwoka 
mek gwan dubuk bobok einimek. 27:19 Wera ono' ana gweleknek 
winilinya sum era, mek ekla buna' bolomek nang edya, sikja soruk adya 
mek ekla buna' alja bona' anaba mek gwanek sam bobogomek. 27:20 
Wera nunda liga wen anam pikik balamoubuk ab dara, heng ab, gura' ab 
dara, meka' gobdo eilina' ara hyak eibnenggumouba dara, ono' kabo' nong 
anaba hyak soba' sounum-sounum aboka doldibilloklemok. Wera 
unulumok adya, wera nunja dara, embenga' merewanamab senena' era 
hyak gobdo dengarawosuk. 27:21 Wera liga wen mabek ara, gwaneng ara 
hyak gobdo denggumek. Dara Paulus bedya nimi hnoum gangganek sam 
sekoka lebok ara, "Hem yab o, ugunda men nadya lemsa yuba 
kesomokanya, Kreta sokok ab lanawoka yanggana' orok dara, unuwoka 
bona' yoka'-yoka' nidya' heboka bobogoka unuwanggunusibya bok," aboka 
lelemok. 27:22 "Bok ono' wenebabya ganya siklewoka ulululum aboka 
moloweisin. Wera nun nong ak dara, somokna' ara somoganggunumab 
bok, alda mek ekla buna' ak hnonok weiningganamab. Anasa, ganya 
siklewoka ulululum aboka nara ugunuk nauba leb wenewesin. 27:23 Anasa 
wera ousa inimnek enyek, nadya giblamna Imik Neyung alja lero edya nak 
yeiniboka lenelja, 27:24 Paulus o, anda lok ganya bona' ara mem. Anda 
Kaisar dubnya bek alja hogung ak binilam bok anasa, ono' Imik Neyung 
adya, alja anak perob ununa' edya anasa leboka anab neika' mek ekla buna' 
pik yabalelum nanga nidya' ara merewanalum, anel. 27:25 Anasa, hemyab 
o, ugunda hyak ganya siklewoka ulululum. Nara Imik Neyung adya nak 
seleb unuwanamna aboka wenyanel sok aldib unuwanamla senelamna. 
27:26 Bok nunda eimik era, salya' yok mek dubuk sokok bo seingnel 
binisil," hyok. 27:27 Wera li meja dubuka' nong sum enyek, nunda Adria 
mek gwan dubuk sam anam bo gweblesuk. Wera hyak inimnek 
dukdukanek enyek, mek ekla buna' bolomek nang edya, seleb mek gek 
berem yanggab senemek. 27:28 Anasa wera, sikda girika henga geregoka 
sokok ara okan do aboka mek lomok sam sunuwanob aboka boro 


boblinggemek. Dara, mek lomok ara denga hnonok ebdobnya mekbadya 
meter so wareb ulumok eiyimek. Mek anam dara, ono' sunuwoka denga 
hnonok ebdobnya winilya meter so ulumok eiyimek. 27:29 Wera sikda 
mek ekla buna' ak sam welemek nang edya dara, mek ekla buna' ara 
girikek u dublyek senewoka, igin yaka' berelemak girik dombadya era, 
mek ekla buna' weilik sam boro boblinggemek seleb dara, wera ono' sikja 
dara, men berra aboka gwelegalya senemek. 27:30 Dara, mek ekla buna' 
glilimek nang era, men berra mek ekla buna' ak ab ara lo binob senewoka, 
sikda igin yaka' girik mek ekla buna' saramek sam boro boblingganamab 
aboka sene umeekanya, mek mek ekla buna' era mek sam doro 
doblinggemek. 27:31 Bok Paulus bedya sekoka, mek ekla buna' lomok an 
ulumek yin bona' dubnya beb, yin bona' nang ebdak lebsuk ara, " Mek ekla 
buna' glilimak nang enyek, nidya' anyagan unggulumejja dara, ugunuk dara, 
hyak merewanggunulum," hyok. 27:32 Anasa wera, yin bon nang edya 
mek mek ekla buna' heng era, ya mobenggemek dara, meka bo bilimok. 
21:33 Dara, henga welda seknun aboka ul yabok salek enyek, Paulus 
bedya, ugunda nidya' hnon denelum aboka, duka' lolom-lolom hesuukanya 
wenhyok, "Hem yab o, ugunda wana' doluwoka, dena' denggulum salek 
era, liga meija dubuka' badya mab gwelegolum dara, yoka' hnon dena' 
orok. 27:34 Anasa wene salek meka' hnon del yabalelulum aboka 
orugeisin. Wera anadya ugunda nonga migib uboka blebnesil. Anya wera, 
ugunja hong dok hnonok sibin anababya denghenggunusil," hyok. 27:35 
Paulus bedya ban seleb wenyaboka lebgogomok dara, alda roti gwanenga 
doboka, sikja saramek sam Wenelesilnya bek molowoka, soboka deb 
einiwok. 27:36 Dara, sikda nidya' ara ganya saawoka hegom asuukanya, 
neika' demek, 27:37 Nunda nidya' neik mek ekla buna' ak ulumouba nang 
era hiboka dara, denga sagobadya uboka ebdobnya nera hnabbadya nim 
ulumouba. 27:38 Dara, sikda seleb debgogomab senemek dara, yok 
bomek gandum doka nidya' mekek doboka bobogomek adya, mek ekla 
buna' jakman dangiyimek. 27:39 Seleb gwelek sirigok dara, ban eibik soko 
ara hek soko do senemek. Bok, perob egenya' sokok lomon denek sam 
e1yimek dara, or dara, banyagan salya' mal lobol binimab, senemek. 27:40 
Dara, ban igin yaka' geregemek heng era men moboka, girik ara mek 


lomok lobonggeekanya, neik salek era mek ekla buna' powegellilimek gal 
ak heng geregemek heng anababya lob lobek. Ono', saramek sam kabo' 
don akleng kabo' doblul aboka sunuwoka nobek dara, mek gemek sam 
lanal byik. 27:41 Bok, ekla buna' era men yok mek lomok egenya' ak ikil 
byuk. Dara, mek ekla buna' u ara gasa darawoka ebegamenggom dok. 
Dara, mek ekla buna' ama' ak sam senenggom mek yakna' adya job 
menegok. 27:42 Yin bona' nang dara, henga gouboka beiyimek nang ara, 
mek gekoka diba' bindowerjek anasa, men obnob senemek. 27:43 Bok, yin 
bona' dubnya bera, Paulus bek blebnun senemookanya, sikja obnamab 
senewoka gegemeknya nera, or-or uboka sikliyimok. Alda mek gekna' ella 
nang ara men sakdo dorogoka mek gemek gekoka binilum aboka 
orugosuk. 27:44 Yok nang ak dara, ebelengna' jobdoba' gom, yok jobdoba' 
gom, salawoka mek gemek binimak senewoka orugomok. Ban unumek 
adya, sikda nidya' mek gemek blebdangoka bilimek. 


28:1 Wera seleb pe eika' anyek embenga' bul byubuk ab danyek, wera 
anara Malta mek dubuk sokok yab senewoka ella douba. 28:2 Malta 
sokok an ulumek nim era, nuk hyak perob senewoka pe arawoka ulusik. 
Wera moka nauba bliboka ono' saragena' ul yabasuk anasa, anyagan heik 
yoka' nim edya uka lolowoka ul yabasik. 28:3 Wera ono' Paulus bera, alda 
uka daboka lekdanob aboka, gal eboka mamagoka ul yabok. Dara, alda 
gala ukuk sam beil yabok salek enyek, uka poba anasa, baga' hnon gobuka 
Paulus bedya alja soruk ek si singiwoka bel-bel al yabok. 28:4 Wera sik 
ulumek nim era, Paulus bedya soruk ak sam baga' hnon doldol yabok ak 
e1yimek dara, sik moumen lebdangdobekja, "Ban benera alda mek ekla 
buna' ak ab si dena' orok uboka' lobok ab dara, nunja yana lelesina' bisa' 
dubnya bedya alda or ululul aboka yeboka lobnenggubla anasa, alda aldib 
nim olesilnya be nong ara alan," aboka lelemek. 28:5 Bok Paulus bedya 
dara, baga' anyek ukuk sam blebdo dorogok dara, al nong ak hnon meka' 
oka denggumok. 28:6 Wera ono' wekemek nim edya dara, ousa era Paulus 
bera al wene salek somoganamla gom, orok dara, soruk ara nebnamla 
gom, senewoka diri seklemek. Bok nauba so diri sekwenemek bok, Paulus 
bedya nongok sam hnon yoka' ununa' orok dara, sikda ganya ebdangoka 


lelemekyja, "Paulus bera aldib bisa! dubnya benya'," aboka lelemek. 28:7 
Dara Paulus bek baga' si samok soko berem era, Malta moko soko 
damnya Publius bedya soko ek ulumok. Wera soko damnya bedya nuk 
hyak peroba' leboka, nadya ek yanalum aboka doro diyiwoka li winilya 
unuwosuk. 28:8 Ban salek enyek, Malta mok soko damnya Publius alja 
neyung bera hyak nauba saragena' ber-ber ana' neikna' salawoka diasa ab 
nauba ulumok. Dara Paulus bera naubenya neikna' salamoknya bek kemel 
biniboka, alja nong eilibik soruka diyiwoka heng uboka mololomok enyek, 
naubenya bera seleb meremok. 28:9 Paulus bedya ban unuwoka hwemok 
anyek nim okoka eiyiwoka, mek dubuk sokok an neiklemek nim era, 
Paulus bek yalamek dara, Paulus bedya sikenek meriyisuk. 28:10 Dara, 
sikda nuk yok-yok bona' nauba elegesik. Wera ono', nunda lanawoka binob 
aboka ul yabuba dara, nunja pikik beibya dara, anyek-anyek yak dara, 
bobsibya senemouba' nidya' ara mek ekla buna' ak sam bo elegel bilisik. 
28:11 Wera nunda Malta sokok ara seleb wala' winilya ububa seleb dara, 
Malta sokok ab dara, Aleksandria mok eb mek ekla buna' era, saragena' li 
wenyek anyagan ulumok mek ekla buna' ek bukoka lanabuba. Wera ban 
mek ekla buna' saramek sekiyimek gal ak ara, sikja bisa' dub nang Kastor 
beb, Polluks beb danyek, sunuwoka garamek. 28:12 Wera nunda Malta 
sokok ab uboka dara, Sirakusa moka heikek biniboka anyagan ara li 
winilya mabuba. 28:13 Wera Sirakusa heikek mok eb era, mek gek berem 
ok bilimouba ara, Regium heikek lanal bilimouba. Wera anyagan ara, seleb 
li hnonok maboka gwelegoba dara, woru sam kabo' dorogok dara, ono' li 
penenya sum maboka gwelegoba gab danyek, wera Putioli moka heikek 
byuba. 28:14 Wera ono' Putioli heikek ab dara, Yesus yuba dib senewoka 
domek nang edya, nublaboka neika' deregoka maboka ubnemab anasa, 
yoululum aboka ebsik dara, sikeneblaboka neika' uboka mem sum hnonok 
gobdo uboka neika' juba. Wera nen seleb dara, Roma heikek lanabuba. 
28:15 Wera hemyabo nanga Roma heikek ab dara, Yesus yuba doboka 
dib senewoka ulumek nang era, wera Paulus benya aroba' ara, wera Roma 
heikek an yalamak an yub kemek dara, sikda pika dibsinob aboka, Apius 
dekna' gasa ak hnon, dekoka malamak e winilya aboka simek heik sam 
hnon, pika dil yeilisik. Wera Paulus bera sik dil yeilisik nang eibok dara, 


Paulus bera Imik Neyung ak perob aboka giboka ono' alja ganya era 
hekoka sangamok. 28:16 Wera nunda seleb Roma heikek byuba dara, 
Paulus bera or henga lob loboka ambeyok ululom aboka, yin bonnya ben 
hnonok uboka neika' bo diri ulumok. 28:17 Paulus bera Roma heikek ara 
seleb li winilya mabok dara, Yahudi nang bok Roma heikek ulumek 
Yahudi dub nang ek yanalum aboka ebmamagesuk. Wera sikda seleb 
mamagel yeilimek dara, sikenek Paulus bedya lebsukja, "Hem yab o! Nara 
nunja mok soko ek hnon, nunja neyung yabo youma' nang ek ab domobnya 
nenyek hnon, laga blekoka hnon ubnenggumsa bok, Yerusalem heikek ab 
nak henga gouboka Roma nang ak elegel yanyek. 28:18 Roma nang adya 
nak yana lelewoka, obnemab senen malya una' era meka' orok anasa, 
senelenyek bok, 28:19 Yahudi nim adya nauba lolom-lolom amek adya, 
nara Kaisar Roma dubnya bek or yana lelewanenel aboka molomsa. Nadya 
heik yoka' nim ek loba' nenelesunun aboka unggulumsa. 28:20 Anasa, nara 
ugunublaboka neikik eibdangoka mek yuba sabnemab senemsa. Anasa 
leboka, Israeli nang adya eimik yanamlakanya blebnesil anasa diri 
ulumabnya benesa, Yahudi nang adya dara, henga goubenyek," hyok. 
28:21 Dara, sikda alak wenyamek, "Nunda Yudea sokok ab ansamba 
leboka dara, surat sirik anaba dobnenggumouba. Ono' onoba' ara, hemyab 
edya anaba anyagan yeiniboka anja malya una' nuk neksina' ara hyak 
orok," hyek. 28:22 "Bok, nidya' yok-yok sokok ara, anja dololam yub 
anyek malya nenelesak ella ulumab anasa, anja dib senewoka dololam 
anyek, kebnob aboka diri ulenjab," hyek. 28:23 Dara ono', sikja Paulus 
bek anda sumenyek ansamba yana lelewoka lebnesilim anasa yanamab 
aboka leryimek. Wera Yahudi nang edya Paulus bek an ululam ak 
yanamab amek sum era seleb yenebok dara, wera nimi nauba so yeilimek. 
Wera seleb yeilimek dara, Paulus bedya yeilimek nim ek, Imik Neyung 
adya senenggom wenesina' yub amba geklewoka laga yana lelewoka 
leboka, Musa bedya unuwanalum an yub eb, ununumna' lelemek nang edya 
hnon, Yesus anasa eimik era unuwanamla aboka lemeknya okoka laga 
poboka gararob aboka leb elegesuk. Wenyaboka yuba en lebdibigemok 
salek era luguna' eba' ara sin dok. 28:24 Wera Yahudi nang edya dara, 
hnon darasam nang era sonda' lelemla senewoka dib senewanggumek dara, 


hnon nang era dib senewoka ganya ologomek. 28:25 Wera Paulus bemba 
yuba sabnob aboka longomek ara, Paulus bedya yuba seleb lebgogomok 
dara, sikda nauba lolobdangoka goboka lo balamek. Paulus bedya lo 
balamek anasa sidya' lebdakamok yub ara ban: "Ununumna' lelemoknya 
Yesaya bek pik uboka, Geisinya adya nunja neyung yabo youma' nang ek 
lesuk yub era pe lebok. 28:26 Geisinya adya lebokja, Ban nim ek biniboka, 
anaso lebnesilim: Ugunda eimik era Imik Neyung yuba ken dara, 
kelemnelum bok, anyek lebsil e senewoka dara, pe ella danggunulum. 
Ugunda heng eilin dara, heng eillilimnelum bok, anyek ubla senewoka 
dara, okoka eilinggulumnalum. 28:27 Anasa wera, Yahudi sokok nim era 
ganya buguma dok. Sikja o nera lebdangamek. Sikja heng ak dara, heng 
ubek. Bok, sikda unubdangguseng dara, sikja heng adya kemedeneseng, 
sikja o adya, or kebneseng, sikja ganya anababya pe ella daneseng. Ban 
adya, nak ganya dangawoka, nara sikenek meriyiwanesisinya bok, 
wenyamok," hyok. 28:28 Paulus ban lemookanya ono' lemok ara, "Anasa 
wera, ban ak ella danalum. Imik Neyung adya nimi blebsina' damok yub 
anyek, yok soko nang ek sikenek leb elegeisinok aboka seleb orugosuk. 
Dara, sikda ban yuba kebnamak," hyok. 28:29 Seleb Paulus bedya ban 
wenyaboka lebgogomok dara, Yahudi nang sik moumen nauba 
lolobdangoka lo balamek. 28:30 Wera Paulus bera Roma heikek ara alja 
rupiah se' dekemok ek, gobdo gibna' penya ulumokok ab dara, nimi nauba 
alak yalamek dara, nidya' perob aboka doro dililisuk. 28:31 Dara, 
yoka'-yoka' adya Paulus bek igina kwelina' oroka' anyek, al nong ara asa' 
ganya boboka, Imik Neyung adya senenggom wenesina' yub ab, 
Wenelesilnya Yesus Kristus amba yub ab, dara anya' aboka geklewoka 
lelesuk. 


Roma 


1:1 Paulus bek ab, Kristus Yesus wa wenya, yuba lena' gaknya 
dalyekanya, perob lero yanggan yuba lero yabalalula' aboka, yalom 
hyoknya. 1:2 Ban alja' perob lero yanggan yub era, alja ununumna' lelemek 
nang, men sik pik uboka geisa Imik Neyung yuba momnya doboka' lomok 


wenyalasuk. 1:3 Alja me nek dara, nim ek sam dara, Daud nang yila' ak ab 
beibek, 1:4 bok Geisinya bedya geisa migib enedya, alja somokna' 
gangganek ab suboka embenga' bukuk anyeb, alda Imik Neyung me hyak 
migibnya, nunja' neyung Wenelesilnya, Yesus Kristus ulumla' laga 
nenebdoka' ara an. 1:5 Dara al si pik ab uboka, nunda wana' uboka 
eleksina' ab, yuba lena' gak wa dara, nidya' yok-yok mok soko nim era yub 
ak ganya dib dona' pik uboka pe keboka, sikda alja si nek aldib senewanok 
aboka dobub. 1:6 Ugumbabya sik gangganek ululumukanya, ugunda 
Yesus Kristus adya seleb bii aboka yoululum hyok nim ululum. 1:7 
Ugunda Roma heik ululum nimi nidya' ara, wera Imik Neyung ara seleb 
wana' ulusuukanya, ugunuk muna' Imik Neyung mabo danalum aboka 
youbosuk nim ek ara, wana' uboka eleksina' ab, perob dangoka pe namena' 
una' ab danyek, Imik Neyung bek ab hnon, nunja' neyung Wenelesilnya, 
Yesus Kristus bek ab hnon, ugunuk arawoka bo ulusulul. 1:8 Hyak men 
dara, nadya' Imik Neyung bek perob aboka giblamna' ara, Yesus Kristus 
pik uboka, ugunja ganya yuba dib dobek an yub enyek, mok soko mdya' ol 
lelelamla' amba giblamna. 1:9 Nadya' ugunuk seinilisina' bekna' aldib ana' 
diba' ara, Imik Neyung adya, alja me nedya perob lero yanggan yub wa pik 
uboka, nadya ganya gouluwoka laga welemna pik an ella ulumla. 1:10 
Nara soba' heng uboka mololamna dara, ugunuk beklesin. Anya, Imik 
Neyung senemlya dara, wera pe yeiniboka ugunuk younuna' aboka 
mololamna. 1:11 Hnonda kemel yanggubsisa salek era nauba mandewok 
anasa, ugunuk yanakanya, Imik Neyung amba wa wen migib nenena' amba 
perob ganya elekna' enyek, hnon eleganasin senelamna. 1:12 Wera 
banedya, neika' uwibyikanya, ugun pik uboka, ugunja yub ak diba' dolum 
ganya eb, nadya diba' domsa ganya eb, ugunub, nab neika' ganya 
meebdanasibya. 1:13 An nenyek ok gom, nadya hemyabo nang, alda 
nadya ugunuk younuna' ulumna damok enyek, ugunda ella danalum 
senelamna. Bok al danyek mouruwoka sumeneba, yok mok soko nim ek 
doka moulumla' eillilamna sok, ugunuk doka ulumlya' anyek eiblyek 
senewoka, yoka' adya salalenel. 1:14 Dara, Yunani nim gom, Yunani gom 
nim gom, sekolah dorob nang gom, dobnenggom nang gom, sikinek bol 
lona' dangalanel bok ulumna. 1:15 Wera ban nenesa, ugun Roma heik 


ululum nim ek, nara perob lero yanggan yuba era leb elegesisinya 
senelamna. 1:16 Perob lero yanggan yub ek dara, nara alya 
dabnenggulunel. Ban yub era Imik Neyung migiba' nong ak ulumlakanya, 
nimi nidya' dib senelemak nim, men nong dara Yahudi nim, dara ono' 
Yunani nim eneba bleblesil anasa, alya dabnenggulunel. 1:17 Imik Neyung 
adya peldisina' ara perob lero yanggan yuba pik ab laga dangalamla. 
"Pellililanya bera ganya dib senena' nong adyok ulumnamla," an wenyaro 
momnya dobok sok, ban Imik Neyung adya peldisina' ara ganya dib 
senena' adya mengewoka sidya' daklamla. 1:18 Dara nim ara malya ganya 
boboka malya ulumaknya nera, ban dib yub enyek siklilimak, anasa Imik 
Neyung adya yu ganya bona' ara imik ab nimi malya ulumak nang ek laga 
dangalamla. 1:19 Sikja Imik Neyung ak ella ubnesengnya nera, Imik 
Neyung ara sikinek seleb laga nenebdangamok anasa, siksamba bekna' 
laga ulumla. 1:20 Alak ab laga danganggulumla' ara, alja' migiba' 
ulmorulamla' ab, alja' Imik Neyung una' diba' an hnon, bok alja soko 
uyiwok salek ab mouruwoka, an penya damok era, seleb eillilimak anasa, 
eilinggulumaknya nera, anyeganyeb ella dangalamak anasa, sikda sene 
bobnenewoka anasa-anasa henggunuseng. 1:21 Wera sikda Imik Neyung 
ak seleb pe ella ulumek anyek babya, sikda alak Imik Neyung anaso' aboka 
si mik nenenggulumeekanya, alak perob aboka gibnanya neneba orok. 
Alda saawoka sikja ganya seinina' era salya' hwam dangalamookanya, 
sikja dongdang ana' ganya era guna' dangalamok. 1:22 Sikda geremseng 
uboka, pe ulumna nang eneso' seneldalamek bok, sikda hyak dongdang 
ana' hwam nang dangamek. 1:23 Dara sikda Imik Neyung adya' peroba' 
denghenggunumla' ara, lowoka nim anaso' sunulumaka' denghenelanya 
nenyek lunuwoka, wining anaso' gom, yoka'-yoka' ganya oroka' yan 
dombadya ulumla' anaso' gom, soko pik belega yabalelanya neneso' gom, 
anyek lunuwoka memelemek. 1:24 Anasa leboka, Imik Neyung ara sikda 
sikja unulusibya senen ganya era malya unuru yabana' ak lobonggosuk, 
wera anedya sikda sikja nong era malya neneldalamek. 1:25 Sikda Imik 
Neyung adya' dib nonga' ara sonda' lena' ab, ganya oroka' ak bera seboka 
gibna' anyek lunuwoka unulumeekanya, uyiwosuknya bek hyak soba' 
giblemnesenga' ara hibigek anasa, unuwosuknya nera, aldib. 1:26 Wera 


ban unulumek anasa, sikja gelewa era, pe salaldanya nera, 
unuwamenggomnya nenyek lunuwoka unulumek anasa, Imik Neyung ara 
sikja ban unulusibya senen ganya ek, alya nenesina' ak gwab losuk. 1:2” 
Dara sikja nenyab enebabya, sikja gelewa ek pe salananya nera loboka, 
sikda nengmab moumen anyek salaldalasibya ganya enyek bolomek. 
Anedya sikda hyak malya' elel nongnya nenyek unulumek ara, sik nengmab 
moumen salabdangdo balamek. Wera anasa, sikda sik nong ara anasa 
leboka diriganasila' ak domek. 1:28 Hnonda, Imik Neyung ak nunja' 
neyung anya' aboka laga len ganya enyek bona' orok anasa, sikda Imik 
Neyung adya ganya eiyiba darana' ganya enyek elegousuk. Wera anedya, 
sikda unuwamenggomnya nenyek unuru yabalamek. 1:29 An unulumaka' 
ara, hyak malya ganya hogung ok deknewoka, yu hwam ganya ab, nauba' 
dero bolosinya ganya ab, song ganya ab, hyak lek senen ganya ab, oldan 
ganya ab, waldan ganya ab, sonda' miniwoka len ganya ab, malya una' nang 
eb neika' hiboka, an ganya danyek unuru yabalamak. 1:30 Anasa ban sik 
nong ara, sonda' minin nang, nimi deresin nang, Imik Neyung ak lek senena' 
nang, malya unun nang, ganya imik neneldan nang, kebom-keboma meren 
nang, yu ununa' ak ganya hwibmouboka unun nang, nauba nim ek blekna 
nang, 1:31 pe geremseng ganya orok nang, bojam ganya bonggom nang, 
wana' senen ganya bonggom nang, anya yadyek anasa or arawounun ganya 
unggulumla nang. 1:32 Sikda Imik Neyung yub ara, ban neneso' anyek 
unulumejja nang era, somoganeseng hyok yub era seleb ella ulumakjok, 
ban ununa' era unulmorulumeekanya, ono' sikda yok nang edya anaso 
unuwanya neneba perob senewoka pelum alamak. 


2:1 Wera anasa nim o, or anda heknyeneba, anda yok nang ek yana 
lelelelam bok, ambabya meknena' ak ab go' unggululam. Anda yok nim ek 
yana lelelesilimnya beneba, al neiknya nenyek ambabya unululama' anasa, 
anda yok nim ek yana lelelesilim salek era, wera an dam nang ak yana 
leleldalalam. 2:2 Bok Imik Neyung adya' igina kwena' ara, sik ban 
unulumak nang ek ara, pe domdigum sunuwoka unulusila' ara, nunda ella 
ulumab. 2:3 Wera anda nim o, anda sikenek anaso unulumak nang ek yana 
lelelesilim bok, anaso ununa' era ambabya unululama' anasa, anja dara nara 


Imik Neyung adya igina eleklesila' ak ara, merewanesom de? 2:4 Anasa 
anda alja' hekna' ganya ab, alja' or malye senewoka diri usin ganya ab, alja' 
sangarob ganya ab danera, wera dolbalek so senelelam de? Dara ban Imik 
Neyung adya' hekna' ganya anera, anak ganya dangawoka yuba dona' ak 
bo balenggela' ara, anda elgom ululam de? 2:5 Bok ban anja ganya gasa 
nong enyek, ganya dangana' orok adya, wera Imik Neyung be eimik 
waboka pe sunubdaboka yana lelewanasila' geknewanamla sum era, alja 
wema dabsina' ara, an dam nang doboka nauba bolololam. 2:6 Anasa, Imik 
Neyung ara, nimi yok-yok, alja unulamla' sunuwoka, gigiwoka diriganesil. 
2:7 Wera an unuwanesila' ara, sik pe ganya gouluwoka peroba' diguma' ak 
unulumaka' ara, peroba' senenggoma' ak elemaka' hnon, si mik nenena' ak 
hnon, gigina' elemak nim ek hnon somoganggunumla' diguma' ak elemaka' 
hnon, anasa sik an nim ek ara, embenga' una' ak eleganesil. 2:8 Bok sik na 
pewanenelya' anyek senewoka ane digum anyek eboka, dib nong ak 
blekoka, malya' ak pe keboka unulumak nang era, yu sen-sen aboka wema 
dabna' damok ak sikenek eleganesil. 2:9 Malya una' unuru ulumak nang 
era, nimi yok-yok malya damok gwekna' ab, okna dabsina' ab dara, men 
youboka dara, Yahudi nim ek, anya dara, ono' Yunani nim ek hnon, sikinek 
yameb goluwanesil. 2:10 Bok peroba' senenggoma' ab, si mik nenena' ab, 
pewoka namena' una' ab dara, nimi nidya' pe unulumak nang edya 
dobnemaka' ara, men youboka dara Yahudi nang hnon, anya dara, ono' 
Yunani nang eneba, sikenek yameb goluwanesil. 2:11 Wera anera, Imik 
Neyung ara, hogunga ak kemewoka ununggululanya anasa, unuwanesil. 
2:12 Wera anasa, nimi nidya' Yahudi nim emba unuwanalum an yuba 
oroka' anyek, malya unulumak nim era, Yahudi nim emba unuwanalum an 
yuba gonggom somoganamak. Bok mimi nidya' Yahudi nim emba oruksin 
yub eb malya unulumak nim era, wera ban Yahudi nim emba unuwanalum 
an yub edya yana lelewanasil. 2:13 Dara, ban unuwanalum an yub ek kena 
ok kelemak nang era, Imik Neyung ganya adya dara, pemna' 
gebnenggunesil bok, alda ban Yahudi nim emba oruksin yub anyek, an 
wenyalamla' sunuwoka unulumak nang enyek, eimik era pemna' gebnesil. 
2:14 Dara yok mok soko nim era, Yahudi nim emba unuwanalum an yub 
ek dara, sikenek ara una' orok bok, sikja ganya doboka an unuwanalum an 


' 


yub adya unulululum alamla' an sunuwoka unulumak dara, wera sikda ban 
unuwanalum an yuba oroka' anaba, siksamba sik nong ara unuwanalum an 
yuba diba' ulumak. 2:15 Wera anedya, ban Yahudi nm emba unuwanalum 
an yub ulumla' ara, sikja ganya lomok momnya dobsuka', sikda laga amal 
dalamaka' ara an. Dara, sikja ganya ak yuba laga lena' ab, sikja ganya era 
pelama', meknelama' alamla' ab, wera anyek bekna' diba' ulumla' ara an. 
2:16 Nadya perob lero yanggan yub lelemna' sunuwoka, nimi ganya lomok 
yoka'-yoka' doknolomaka' ulusila' nidya' ara, Imik Neyung adya Kristus 
Yesus pik uboka yana lelewanesil sum era, banera unuwanamla. 2:17 Bok 
anda Yahudi nang abdangoka, Yahudi nim emba unuwanalum an yub ak 
kwebmouboka, Imik Neyung amba leboka habmerenga nonggo aldalalam. 
2:18 Hnonda Yahudi nim emba unuwanalum an yub adya neklesak adya, 
anda alja ganya ella uboka, nenyek peroba' malya' ara, nidya' ella ululam. 
2:19 Anya anda heng lum nang amba pik abnanya uboka, sik guna' lomok 
ulumak nim emba dilina' ululam. 2:20 Dara, anda Yahudi nim emba 
unuwanalum an yub ek ab, anda yok-yok geremsenga', dib nongnya neb 
doboka ella ululam anasa, anda sik elgom nim eb, ganya kabnenggom nim 
eb damba, wenewoka neksinya ululam. 2:21 Anasa, anda yok nang ek 
neklesilimnya bera har so do? An dam nang dara, nekeldanggululam de? 
Anja neklesilima' ara, hoka' dona' mem aboka neklesilimjok, ono' hekasa 
an nong ara hoka' dololam do? 2:22 Anja lelelam ara, "Gela salya' salana' 
mem," alalamjok, ono' hekasa an nong ara gela salya' salalalam do? Anda 
nim uguma' e nek ara, u nebom aboka gamala' solololamjok, ono' hekasa 
anda e nenyek lalawoka dololam do? 2:23 Anda ban Yahudi nim emba 
unuwanalum an yub emba leboka, nonggo alalam bok, hekasa anda ban 
oruksin yub ek meknewoka, Imik Neyung ak derelelam do? 2:24 Anasa an 
unulum dara, "Wera ugun pik uboka, yok-yok mok soko nim era, Imik 
Neyung si ak derelemak," wenyaboka momnya doboka' ak ulumla. 2:25 
Anda Yahudi nim emba unuwanalum an yub ek pe keboka unululam dara, 
bola' garana' ara perob dangalamla, bok anda anyek bleklelam dara, anak 
garawajeknya nera salya' lelem ub lobjek. 2:26 Wera anasa, sik anam bola' 
garawanggom nang edya ban Yahudi nim emba unuwanalum an yuba 
lelemla' sok sunuwoka pe unulumak dara, alda seleb bola' garananya 


beneso senewanggunuseng de? 2:27 Wera anaso dara, nim anam bola' 
garawanggomnya bok, unuwanalum an yub ak pe unululanya bedya dara, 
eimik era, an wenena' yuba damnya uboka, bola' garananya bok, anda ban 
Yahudi nim emba oruksin yub ak bleklelam anasa, alja anak yana 
kibnenggel. 2:28 Anasa Yahudi nang enya' ana' ara, nimek sam ak ok gom, 
anya bola' garana' ana' anaba, nim adya unulumaknya nek ok gom. 2:29 
Bok yuba dolomla adya ok Yahudi nang ulumla ara an. Anya bola' 
garasina' diba' ara momnya dona' ulumla' sunuwoka nim adya unulusaknya 
nek gom, alda yuba dobna' adya, ana pik uboka ganya garalasila' anyek 
dib. Anasa benyek gigiwoka perob ana' ara, nimek ab lananggulumla, bok 
Imik Neyung bek ab lanalamla. 


3:1 Wera anaso dara, Yahudi nang edya nauba' perob so' ara heka' do? 
Anya bola' garasina' ara hekamba ulusak do? 3:2 Wera, sikja nauba' perob 
so' ara, yoka'-yoka' amba hyak gong ulumla. Dara men nong ara, Imik 
Neyung yub ara sikenek men lobonggosuk. 3:3 Anasa, har so do? Wera 
sik gangganek hnon dib senena' orok adya, wera ban ganya enedya Imik 
Neyung adya bojam usina' era, oroka' gebneseng de? 3:4 Anaso gom, hyak 
orok! Alda ban momnya dobok sok, "Yok-yok anja yub ek ara, anedya 
anda aldib lelemla' ara, laga bekna' danamla. Dara, anak yana lelewananjak 
dara, oblamaganalam," an wenhyoka' anasa, wera Imik Neyung ok dib 
nong ulumlakanya, nimi nidya' ak dara, sonda' nang ok ulumak. 3:5 Bok 
ban nunja meknena' edya Imik Neyung adya peldisina' enyek an e 
wenyaboka laga gebnamso dara, nunda hek henesibya do? Nara nim ak 
adya an wenyhenemna, Imik Neyung ara alja wema debna' anyek laga 
danamso dara, alda pe sunuwoka ununggulusil wenyhenesibya de? 3:6 
Anasa nera unuwanggunumso, hyak orok nong! Bok anaso unuwanamso 
dara, wera Imik Neyung ara, soko ak ara, heka' huboka yana lelewanamso 
do? 3:7 Bok Imik Neyung adya aldib nongnya nera nadya' sonda' lena' 
adya, alja si senenggom si imik nenena' ara nauba dangalamla dara, wera 
nara or anam wenebabya anda malya una'anya aboka yana lelem-lelem 
alanel ara hekamba do? 3:8 Dara anaso senewanesibya dara, ban hnon 
wenyhenesibya, "Wera nunda malyinya nok unuldibilloklonob, anedya 


anyeganyeb peroba' ara lanalamnamla," wenyhenesibya. Aldib, hnon nang 
edya dara, sikda nuk anaso wenyalamak alamak bok, nera sonda lelesak. 
Anasa banaso ganya bolomak nang era, sikda al igina dona' ok. 3:9 Anasa 
har so do? Wera yok nang eb dara, nuk peroba' ak ulumab de? Hyak 
gobdo orok nong! Wera men dara lebmabja, or Yahudi nang gom, Yunani 
nang gom, sikda nidya' seleb malya una' migiba' damumduk ulumak, 3:10 
an wenyaro momnya doboka' ulumla sok, seleb lulum-lulum abmab ara, 
"Nimi hnonok sibin anaba, hnon pelemak nim era orok. 3:11 Dara, nimi 
hnonok sibin anaba geremseng ganya bona' orok. Anya, Imik Neyung ak 
ena' anaba orok. 3:12 Nimi nidya' ara, ben hnonok sibin anaba, perobnya 
nera hnon ununa' orok uboka, meknewoka malya ub menegoka, sikda 
salya' hwam ok dangamek. 3:13 Sikja denggorokna' era, nimi soko 
loklomna selenga' eneso' anyek si aklowoka, sikja silyum era pe maka' 
lelewoka, sikja sibama' ak ara, malya' si sabsina' yu' anyek ulumla. 3:14 
Sikja sik ara, solom ganya boboka wema dabna' ok deknero lolomla. 3:15 
Anya, sikja yan era enenga yekna' amba dara, hyak habmasa' nong ak 
yabalamak. 3:16 Anya, golol menekna' damok ab, ganya okna dabna' 
damok ab dara, sikja pikik sam ulumlakanya, 3:17 pe namena' neika' 
hiboka un pik era, sikda elgom ulumak. 3:18 Dara, Imik Neyung ak loka 
dabna ganya era, ban nang digum enyek ara, unggulumla," wenyaro 
momnya dobok. 3:19 Bok nunda banyek ella ulumab ara, yoka'-yoka' 
Yahudi nim emba unuwanalum an yuba lomok ulumla' ara, nimi sik ban 
Yahudi nim emba oruksin yub damumduk ulumek nang ek senewoka 
beibuk, anedya nidya' sibama' leboka, sokok me nidya' ara Imik Neyung 
adya' igina kwesina' lomok ulunok aboka unuwok. 3:20 Anasa wera, 
Yahudi nm emba unuwanalum an yub pik ab uboka, nimi nidya' ara, Imik 
Neyung saramek ara, nimi hnonok sibin anaba, peroba' nenena' orok. 
Oruksin yub era, malya una' ak pe ella nonga danok aboka ok ulumla. 3:21 
Bok wenyek dara, unuwanalum an yub oroka' anaba, Imik Neyung adya 
peldisina' ara, oruksin yuba lomok ab, ununumna' lelemek nang buku 
lomok ab, seleb laga neklesuk sok, wera seleb laga gebsuk. 3:22 An laga 
geboka' ara, Yesus Kristus ak nimi nidya' dib senelemak nim emba, Imik 
Neyung adya peldisina' ara, laga dok. Wera anasa, nera yok nang enya' 


senen ganya era, hnon unggulumla. 3:23 Anasa, nimi nidya' ara seleb 
malya umeekanya, Imik Neyung adya alja' senenggoma' si imik nenena' 
ara, seleb sokol lona' dangalamla, 3:24 bok wana' uboka eleksima' adya, 
Kristus Yesus pik uboka malya una' ak ab seleb muna' dekoka dobsuka' 
adya, or go' peroba' nenelesil. 3:25 Anera Imik Neyung adya men, ganya 
dib senena' anasa leboka, Yesus eneng pik enyek anyeb nimi malya una' 
amba deksulul aboka, Kristus Yesus ara nim amba elegosuk. Alja or 
unulunok senelemok salek, unulumek malya una' era anesemba hnon yoka' 
unuwanggubsuk anasa, wenera alja ban unuwoka' damok ara, alja' pe 
ununanya nera anaso abdok ara an. 3:26 Ban unuwok ganya era, wen 
ulumab salek enebabya, alja pe unusina' ara laga dolula' aboka unuwok. 
Anedya alda dib nongnya ulumlakanya, nimi Yesus ak dib senelemak nang 
era peroba' nenesina' ara laga dolul aboka ubuk. 3:27 Wera anaso dara, 
nunda nonggo abdanesibya' damok ara, heka' ak ulumla do? Hyak orok! 
Har damok ek nonggo abdanggunusibya do? Yoka' unuwanalum an yuba 
pe unun damok emba leboka de? Nene gom, alda nimi ganya dib senena' 
nong amba leboka dara, nonggo abdanggunusibya. 3:28 Nunja dib 
senelemaba' nong ara, nim ara Yahudi nim emba unuwanalum an yub ek 
sunuwoka unulamla' adya perob nenenggulusil, alda ganya dib senena' nong 
adyok peroba' nenelesil. 3:29 Goma, Imik Neyung ara hnon Yahudi nang 
emba Imik Neyung ok ulumla de? Alda yok mok nim amba Imik Neyung 
ulumla do? Wera al an, aldib. Alda yok mok nim amba hnon, sikja Imik 
Neyung ulumla! 3:30 Wera an lebna' ara, an nenyek lebna. Dara, al neik 
Imik Neyung edya sik seleb bola' garaweisik nang era, ganya dib senena' 
adyok peroba' nenewanasilikanya, bola' garawanggom nang eneba, al 
ganya dib senena' adyok, peroba' nenewanasil. 3:31 Wera an unuwanasil 
dara, nunda ban ganya dib senena' anasa leboka, Yahudi nim emba 
unuwanalum an yub ara orok nenelemab de? Hyak mem! Alda anyek, hyak 
pe migiba' geboka unulumab. 


4:1 Wera anasa, nunja' neyung yabo sikja' neyung Abraham be hyak 
youma' ulumoknya bemba dara, hek henemab do? 4:2 Abraham bera alja 
perobnya unulumoka' amba leboka perob nenemso dara, alda ban damok 


enesa leboka, nimek ak dara, or hama' dakdo merewanasobok, Imik 
Neyung saramek ak ara, unuwanggunumso. 4:3 Anasa Imik Neyung yuba 
momnya doboka' ara, hek alamla do? "Abraham bera Imik Neyung ak dib 
nong senewok dara, ban unu bobok ganya enesa leboka, Imik Neyung ara 
alak peroba' nenewok," wenyalamla. 4:4 Nimi be hnon wa arawoka 
welemla dara, alda wa webna' amba dekna' ara, or salya' perob aboka 
eleknenggulumak, bok aljinya dangamla' anasa senewoka, sunuwoka 
eleklemak. 4:5 Bok nimi be hnon, peroba' nenebdonun senewoka wa wena' 
orok bok, alda nimi wona' dangamek nang peroba' geblesilnya bek, aldib 
senelamla dara, benera alja ganya dib senena' era, peroba' nenena' ak 
geblamla. 4:6 Dara, nim Imik Neyung adya alja unulamna' amba gom, alda 
ganya dib senena' amba peroba' nenelesil nang era, pe ulumaka' ara, neik so 
Daud bera an nenesemba leboka' ara, 4:7 "Nimi sikja blekdo balamaka' 
anyek meewoka, sikja yok-yok malya una' siklildilisil nang era, pe ulumak. 
4:8 Nimi hnon alja malya una' era, Imik Neyung adya alak, malya ululam 
aboka yana lelenggululanya bera, pe ulumla," wenhyok. 4:9 Ban pe 
ulumak wenhyoknya nera, bola' seleb garaweisik nang emba ok lebok 
gom, ono' bola' garanggulusak nang eneba, hnon siksamba lebok gom? 
Dara, nunda seleb wenyabmaba' ara, Abraham bera ganya dib senemoka' 
nong adyok peroba' nenewok. 4:10 Nera har sam ak ban nera peroba' 
gebok do? Alda anam bola' garawanggumek bok gom, seleb danyek gom? 
Seleb garawek danyek unuwanggubuk, bok men anam danyek perob 
senewoka peroba' nenewok. 4:11 Dara, alda anam bola' garawanggumek 
bok, alja ganya dib senena' adya alak peroba' nenemoka' ara, seleb 
ulumoka' anasa, ban bola' garana' ara, bekna' diba' momnya dona' ak dib 
denena' anaso' ak ara, dobok. Wera anasa, alda nimi nidya' bola! garasina' 
orok dib senelemak nang edya sikja' neyung be dok, anedya ban peroba' 
nenesina' ara sikbabya dobnok aboka unuwok. 4:12 Anya, hnonda nimi 
bola' gararob nang, nunja' neyung youma'anya Abraham, alda anam bola' 
garawanggom danyek mouruwoka, alja dib senemok ganya so' enyek, 
dililda doboka dib senelemak nang emba hnon, sikja' neyung be dok. 4:13 
Anasa Abraham beb al nang yila' ak, ban soko en alja' danamla amoka' ara, 
unuwanalum an yub amba leboka lebnenggusuk. Bok alda ganya dib 


senemoka' nong anasa leboka, peroba' nenewoka pik enyek anyeb uboka, 
ban mok soko amba lebsuk yub era, domok. 4:14 Dara nimi sik ban 
Yahudi nim emba unuwanalum an yub pik ek ab uboka, ganya welemak 
nang era, Imik Neyung adya unuwanesin hyok yuba hnon dolomak dara, 
wera ganya aldib senena' ara, salya' hwam dangalamlakanya, ban 
wenyhusuk yub era dib danganggulumla. 4:15 Wera nimek wema dabna' 
ara, oruksin yub edya lanaldilimla. Bok, hanyegarek unuwanalum an yuba 
unggulumla' ak ara, wera anyeganera, meknena' anaba unggulumla. 4:16 
Wera anasa, unuwanesin aboka leboka' damok ara, ban ganya aldib senena' 
anyek sunuwoka unuwok. Anedya, ban unuwok ganya era, wana' uboka 
eleksina' anyek laga dangalalul aboka ubok. Anedya ban Imik Neyung 
adya unuwanalum an yub era, sik Yahudi nm ok gom, alda sik nim 
Abraham bedya dib senemok ganya enyek sunuwoka unulumak nang 
anaba, sikda nidya' ara, unuwanesin aboka leboka' dobnok aboka unuwok. 
Wera, anera Abraham bera nunda nidya' hiboka amba, nunja' neyung be 
ulusil. 4:17 Nera an momnya doboka' ak ulumla sok, "Nadya anda an nang 
yila' yok-yok mok soko ulumejja ara, nunja' neyung alamnenjak." Wera ban 
Abraham bera, Imik Neyung ak dib senemok. Dara, Imik Neyung adya 
ganya era, nuk ara, sikja neyung bera an senelamla. Wera ban Imik Neyung 
era, Somogamna nang embenga' nenelesilnya, anya alja yub adyok 
unggulumla' ara ulumla' nenelelanya. 4:18 Dara Abraham bera ganya 
gologoka dib senewanamso' damok ara orok bok, Imik Neyung adya alak, 
"An nang yila' ara hyak gong danamak," wenyamok yub enyek ganya dib 
beiliwoka aldib senemok. Anedya alda yok-yok mok soko nimi gong 
amba, sikja neyung be dok. 4:19 Dara, al ulumok salek era gibna' ara 
denga dombadya berem lemoka' anasa, nong migib una' ak sam ara, hmeng 
dangoka, ala' gel Sara gera me wola' lebemoka' ara, nenera alda ella 
ulumok, bok alja ganya aldib senena' ara, hmeng danggumok. 4:20 Dara 
Imik Neyung adya an wenyamok yub ek sam ara, alda sonda' senen ganya 
ara, bo enggulumok, bok alda aldib senen ganya ek migiba' geboka Imik 
Neyung si mik nenelemok. 4:21 Imik Neyung si mik nenewoka, hyak 
aldib senelemoka' ara, Imik Neyung ara alja or heka' ok unuwanamna 
amna' ara, al migib adya gigiwoka unululanya senelemok. 4:22 Wera 


anasa leboka, peroba' nenena' ara, alak gebok. 4:23 Anasa ban "peroba' 
nenena' ara, alak gebok," wenhyoknya nera, Abraham bemba ok leboka 
momnya dobnenggubuk. 4:24 Bok numbabya, nunja' Wenelesilnya Yesus 
ara somokna' nang gangganek ab subuka bukiyiwoknya alak aldib 
senelemab anasa, wera nuk anaba Imik Neyung ara peroba' geblesil. Anasa 
ban yub era nusamba hnon momnya dobok. 4:25 Dara, Yesus ara nunja 
meknena' enesa leboka, doboka elegok bok, nuk perob nenewosununa' 
aboka embenga' subuka bukiyiwok. 


5:1 Wera anasa, nunda ganya aldib senena' adya peroba' nenelesil nang era, 
nunja' Wenelesilnya Yesus Kristus pik uboka, nunda Imik Neyung ab neika' 
hiboka ganya namena' ulumab. 5:2 Dara ban ganya aldib senelemaba' adya, 
nunda al pik uboka, perob elekna' ban pik era seleb doboka ulumab. Anya, 
nunda ban perob eleksina' pikek ulumabakanya, Imik Neyung adya' peroba' 
senenggoma' ara, dobnemab senewoka, ganya weboka bolboloklemab. 5:3 
Anya nenyek ok gom. Alda nunda ganya igina daboka una' ara, ganya 
gouluwoka una' damoka bo lanalamla' ara, seleb ella ulumaba' anasa, 
nunda nunja ganya okna dablesila' anaba bolboloklemab. 5:4 Dara ganya 
gouluna' ak ab dara, ganya siklebdaboka una' damoka lanalamla. Anya, 
ganya siklebdaboka una' ak ab dara, ganya wena' damok lanalamla. 5:5 
Anya, Imik Neyung adya wana' usina' diba' ara, Geisinya ara, nunja ganya 
lomok seleb elegousuka' anasa, ban ganya we una' adya dara, soloma 
nenenggulusil. 5:6 Wera anasa, nunda anam hmeng ulusuk salek, Imik 
Neyung adya ban salek enyek senemoka' sunuwoka, Kristus ara nunda 
wona' dangamoub nang emba seleb somogosuk. 5:7 Anasa nimi be hnon 
pelelanya bemba dara, somokna' ara okna so, bok perobnya bemba danyek 
leboka, nimi hnonda li hnon, or somogonun senewanamso. 5:8 Anaso bok, 
nunda anam malya una' bo ulumoub salek, Kristus ara nusamba seleb 
somogok pik uboka, Imik Neyung adya alja yadyek ulusila' laga 
dangalamla' ara an. 5:9 Anya, nunda wera alja eneng edya seleb peroba' 
nenewosuka' anasa, hyak nauba so ara, nunda Imik Neyung bedya wema 
daboka osina' ak ab dara, blebnesil ok. 5:10 Wera, nunda anam isa' 
gebdangoka ulumoub salek eneba, Imik Neyung bera alja me somogok pik 


uboka neika' hiyiwosuka' anasa, dara wen nunda neika' hiyiwosuk nang 
era, nauba so ara, wera alja embenga' una' edya blebnesil ok. 5:11 Anya 
ono' nenyek ok gom! Hnonda ono', nunja Wenelesilnya Yesus Kristus al 
pik uboka, nunda ban neika' hina' dobuba' anasa, wera nunda Imik Neyung 
lomok uboka bolboloklemab. 5:12 Wera anasa, neikik malya una' ara 
sokok anara hnonoknya pik ab lanawookanya, an malya una' enedya 
somokna' damok lanawok. Wera an unuwoka nidya' nang ara seleb malya 
umek anasa, ban somokna' damok era nimi nidya' ak ob lelewok. 5:13 
Anasa Yahudi nim emba unuwanalum an yub anam lanawanggom bok, 
malya una' ara men sokok an ulumok. Wera an bok, oruksin yub ak una' 
orok dara, malya una' ara, anya' senewangguneseng. 5:14 Wen 
senewangguneseng bok, somokna' damok ara, Adam be ulumok salek ek 
ab ara, mouruwoka Musa be ulumok salek era seleb ob lelewoka ulumok. 
Hnonda Adam bedya blekemok malya una' era, yok nang eneba, neiksonya 
nenyek malya unggulumek bok, sikinek hnon ob lelewoka ulusuk. Dara, 
Adam bera eimik yanamoknya be sununa' so ak ulumok. 5:15 Bok Imik 
Neyung bedya perob elekna' ara, Adam bedya meknemoka' anaso gom, 
yok so. Wera hnonoknya bedya meknena' enesa leboka, nimi gong ara 
somogomek bok, hyak nauba so ara, Imik Neyung adya wana' uboka 
eleksina' ab, Yesus Kristus be hnon pik uboka perob elekna' ab, nimi gong 
anasa leboka hmaboka elegousuk. 5:16 Dara ono', hnonok meknena' amba 
yana lelen dara, igina kweboka dona' an seleb lanawok. Bok meknena' 
gong amba leboka perob elekna' elegousuka' ara perob nenesina' an 
lanawoka' anasa, hnonoknya bedya meknena' adya dangamoknya nera, ban 
Imik Neyung adya perob elekna' eb dara, domdigum danganggulumla. 
5:17 Anasa, hnonoknya bedya meknena' enesa leboka, wera ben pik ab 
uboka somokna' damok ara, ob lelewok dara, nauba so ara, nim Imik 
Neyung adya perob eleksina' doboka, hmaboka peroba' geblesil nang ek 
dara, ban hnonoknya Yesus Kristus adya, ob lelewoka embenga' 
ulmorulemnemak. 5:18 Anasa neikso, be hnonoknya bedya meknena' 
enesa, nimi nidya' ara igina dobek sok, be hnonoknya bedya pe unuwoknya 
nedya, nimi nidya' ara embenga' ulunob aboka peroba' nenena' ara, 
dolomak. 5:19 Anasa, be hnonoknya bedya blekna' edya, nimi gong ara 


malya una' nang dangamek sok, ono' be hnonoknya bedya pe keboka 
unuwoka' adya, neik so nimi gong ara peroba' nenelesil. 5:20 Bok 
meknena' hwam ok dangalalul aboka, unuwanalum an yuba hnon makok. 
Dara, hanyagarek meknena' hwam ok gong danggiga balamla' ak ara, wera 
wana' uboka eleksina' ara, sounum-sounum abgiga balamla. 5:21 Anedya, 
malya una' ara soko me nidya' ob lelewok sok, nunja' Wenelesilnya Yesus 
Kristus pik uboka, wana' uboka eleksina' anaba, perob nenesin pik uboka, 
embenga' ulmoubna' amba ob lelewanamla. 


6:1 Wera anaso dara, nunda hek henemab do? Wera ban wana' uboka 
eleksina' ara nauba danggiga balalul aboka dara, malya una' ak 
unuldibilloklemnemab de? 6:2 Anaso dara hyak mem nong! Nunda malya 
una' amba seleb somoganggubub de? Anasa nunda malya una' ak 
unuldibilloklemnemab dara, nera hyak okna so. 6:3 Anya nunda nidya' 
Kristus Yesus lomok seleb diba' meka dabsik nang era, wera al somogoka' 
lomok seleb dabsika' ara, ugunda elgom de? 6:4 Wera anasa, al somogoka' 
lomok meka dabsik dara, nunda al ab neika' soko lokosik. Dara, Neyung 
bedya si senenggoma' adya Kristus ara somoklomak nang gangganek ab 
embenga' subuka bukiyiwok sok, eimik era numbabya wenyok embenga' 
una' lomok ulumnemab aboka, neika' soko lokosik. 6:5 Anasa nunda seleb 
al somogoka' ak neika' hnonok ok doub dara, wera ono' eimik era, al 
embenga' subuk ak neika' hnonok ok danamab. 6:6 Nunda ella ulumaba' 
ara, nunja malya una' nong migib era denghelyekanya, nunda malya una' ak 
kebijek aboka dara, nunja youma' ulumoub ganya nong era, seleb alab 
neika' gal dubuk glaboka bo somogosuk. 6:7 Anasa heknyek seleb 
somogok dara, alda malya una' ak ab seleb lob lobok. 6:8 Wera anasa, 
nunda Kristus ab neika' somogoub dara, nunda eimik era al ab neika' uru 
balamnemaba' ara, aldib senewoka nunda ella ulumab. 6:9 Nunda seleb 
ella ulumaba' ara, Kristus ara alda somokna' nimi gangganek ab seleb 
embenga' subuk anasa, somokna' damok ara hnon alak ol lelenggulumla' 
anasa, alda saawoka ono' hnon somoganggunumla. 6:10 Dara al malya' 
una' amba leboka al somogoka' ara, lika hnonok hyak muna' gobdo 
unubdakookanya, al embenga' ulumla' ara, hyak muna' gobdo Imik Neyung 


amba ulumla. 6:11 Wera anasa, nunda malya una' amba leboka seleb an 
unu somogomouba, bok Kristus Yesus lomok Imik Neyung amba leboka 
embenga' ulumaba' ara, ugunda nenyek hyak al dib senewoka, pe 
beklemnelum. 6:12 Anasa ugunda malya una' ganya anyek diliwoka 
unuwoumunuk aboka, ugunda malya una' ara, an somoganamla nong enyek 
an or welenulul senena' ara mem. 6:13 Ugunja nonga, yana, soruk ara, nim 
on mal yin eneso' ak, ugunda malya una' amba eleknenggom, mem. Bok 
ugun nong ara, nunda youma' dara seleb somokdomoub bok, wera 
embenga' ulumab senewoka, Imik Neyung ak eleklelulum. Anya ban 
ugunja nonga, yana, soruk ara, perob nenesin mal yin geblelul aboka, Imik 
Neyung ak eleklelulum. 6:14 Ugunda unuwanalum an yuba migib lomok 
unggululum, bok wana' uboka eleksina' migib lomok ululuma' anasa, 
ugunuk malya una' migiba' adya hnon gologanggunusil. 6:15 Anasa har so 
do? Nunda wana' uboka eleksina' lomok ulumabakanya, unuwanalum an 
yuba lomok unggulumab anasa, nunda malya una' ak unubgiga 
balamnamab de? Orok! Anaso ununggulumnemab, hyak mem nong! 6:16 
Ugunda hnonnya bek biniboka, nara anja wa wenya danamna aboka bo 
elegeldal balalum dara, ugun nong ara ban benedya wa wenya dangoka, 
alja yuba pe keboka unululum ara, ugunda anam elgom ululum de? Anasa, 
ugunda malya una' ak elegel dalalum dara, somokna' ak bo balenggel. Bok 
pe keboka ununa' ak elegel dalalum dara, peroba' nenena' ak bo balenggel. 
6:17 Ugunda youma' dara, malya una' adya wa wen nang ululum bok, wera 
ugunda ugunuk neklesika' ak ganya gouluwoka pe keboka unululuma' 
anasa, Imik Neyung ak pe giblenob. 6:18 Ugunda malya una' ak ab seleb 
lob lobsuukanya, pe una' adya wa wen nang dangalum. 6:19 Nara ban nim 
adya' lelong sok wenyhenya nera, ugunja hmeng enesa lebna. Anasa ugunja 
nonga, soruka, yan era, youma' dara, sembeja'anya beb, wona' una! nauba 
danggiga balamla' ak, sikja wa wen nang aboka bo elekdangalum sok, 
neikso wenebabya ugunda ugunja nonga, soruka, yan era, pena' adya ban 
pe muna' gobdo una' ak bo balanggela' anyek, alja wa wenya aboka bo 
elekdanalum. 6:20 Ugunda malya una' adya wa wenya dangoka ululum 
salek era, pe una' migib ak ab dara, seleb pika garabdangoka ululum. 6:21 
Anasa an youma' unululumnya nera, wen banyek bekoka, dara alya ulusila' 


amba dara, anasemba perob so' digum ara, heka' ak dololum do? Ban 
anaso una' nidya' ara, sidya' nong ara, somokna' ak dangalamla. 6:22 Bok 
wenera, ugunda malya una' ak ab seleb lob lobsuukanya, ugunda Imik 
Neyung bedya wa wen nang doulum. Dara, banedya peroba' dolumnya 
nedya pe muna' gobdo una' ak bo balasilikanya, hyak sidya' nong ara 
embenga' ulmoubna' dangalamla. 6:23 Malya una' adya dekna' ara, 
somokna' damok ak ulumla, bok Imik Neyung adya perob elekna' era, 
nunja Wenelesilnya Kristus Yesus lomok ulumla embenga' ulmoubna' una 
ak ulumla. 


7:1 Hem yabo nang o, nimi hnon anam embenga' ulumna salek ok, 
unuwanalum an yub ara bo ulumla ara, nara ugunda unuwanalum an yuba 
ella ululum nang ek wenyalamla' anyek bok, ugunda anam ella unggululum 
de? 7:2 Anasa sununa' ara, gela hnon alja nenya anam umna salek ok, 
unuwanalum an yub adya ala' nenya ak ganya malamla. Bok alja nenya 
somoklamla dara, ban ganya era unggulumla. 7:3 Anasa alja nenya anam 
ulumla salek, alda yoknya bedya gel dangalamla dara, alak ara mouna 
kwelemla gel genya' alamnamak. Bok alja nenya seleb somogan enyek, 
alda yoknya bedya gel dangalamla dara, unuwanalum an yub ek ab go' 
dangalamla anasa, mouna kwelemla gel genya' wenyanggulumla. 7:4 
Anasa, nadya' hemyabo nim o, ugunda yoknya, nimi be hnon somokna' nim 
gangganek ab embenga' subuka bukuknya Kristus aljinya dangoka, Imik 
Neyung amba doka moulunok aboka, ugunda Kristus nong pik uboka, 
unuwanalum an yub ak seleb somok irigoulum. 7:5 Anasa nunda malya 
una' ganya lomok anam ulumoub salek era, Yahudi nim emba unuwanalum 
an yub adya dara, malya una' ganya ek onowoka, nunja ganya nong lomok 
welemok adya, somokna' damok ak bo balasuk. 7:6 Bok wenera nuk 
ganagosuknya bemba, nunda alsamba seleb somogoka' anasa, nunda 
unuwanalum an yub ak seleb blebsuk. Wera anasa, nunda wenera 
wenyoknya nera Geisinya bek sunuwoka welemabakanya, youma'anya 
orukna' yuba momnya domoknya nek sunuwoka wenggulumab. 7:7 Anaso 
dara, wenera nunda hek henemab do? Dara, ban Yahudi nim emba 
unuwanalum an yub ara, malya' de? Anaso gom, hyak orok nong! Alda ban 


oruksin yuba pik uboka, nara malya una' anya' senena' ara, okoka bekna' 
ella ulumsa. Anasa an orukna' yub adya, "Nim adya' ara, dobsinya 
senenggom mem," wenyanggulumnamso dara, nababya nim adya' ak 
dobsinya ganya era, heka' ak do senewoka ella danggunusinya. 7:8 Bok 
ban unuwanalum an yuba lanawok dara, malya una' ara, nadya' ganya 
lomok ara yoka'-yoka' ak unun ganya lanalenyok. Malya una' ara, 
unuwanalum an yuba gonggom dara, debdoba' dangalamla. 7:9 Men dara, 
nara unuwanalum an yuba gomgom ulumsa. Bok ban wenesin yub seleb 
yok danyek, malya una' ara ebek einiwok adya, nara somogamsa. 7:10 
Anasa, ban wenesin yub era embenga' ak bo binineso' anyek bok, nasamba 
dara, somokna' ak bo balanyok. 7:11 Anera ban orukna' yuba lanawok 
dara, malya una' ara, ban salek era, nak sonda leboka, an orukna' yub pik 
uboka alda nak onyok. 7:12 Anasa Yahudi nim emba unuwanalum an yub 
ek dara, geisa' ak ulumla. Anya, ban wenesin yub enebabya, geisa' ab, dib 
nong ab, peroba' ab, ulumla. 7:13 Wera anaso dara, yok peroba' digum 
adya nasamba hnon somogana' danamso de? Hyak orok nong! Bok alda 
malya una' ulumla' ara, laga doulul aboka dara, malya una' ara nak 
somokna damba, ban peroba' pik unulamla. Dara ban wenesin yub anedya 
malya una' ara al bekna' malya una' nong ulumla' ara laga geblamla. 7:14 
Anasa, nunda seleb ella ulumab ara, ban Yahudi nim emba unuwanalum an 
yub era, ganya ak ulumla. Bok nara nimi nong ak ulumnakanya, malya una' 
migib lomok bellinel. 7:15 Anasa nadya unuwanamna senenanya nenyek 
dara, nara ununggulumna, bok nadya lek senenanya nenyek, nara 
unulamna. Dara, hekasa anaso unulamla' ara, nab okoka elgom ulumna. 
1:16 Wera anasa nadya unuwanggunumna senenanya nenyek unulamna 
dara, anedya nara ban unuwanalum an yub ara peroba' anya' alamna. 7:17 
Wera anaso dara, na nong adya ununggulunabok, alda na lomok ulumla 
malya una' edya unulamla. 7:18 Anasa nara ella ulumna' ara, na nimi nonga 
ulumna' ak ara, yoka' hnon perob so' diguma' ara unggulunel, orok. Na pe 
unuwanesinya bekna' era ulunel bok, peroba' amba ununanya nera, 
unggulumla. 7:19 Anedya nara perobnya unuwanamna senelenanya nenyek 
ununggulunabok, alda nadya lek senenanya malyinya yunya nenyek, 
unulamna. 7:20 Wera anasa, nadya lek senenanya nenyek unulamna dara, 


anera nadya ununggulunabok, alda na lomok ulumla malya una' enedya 
unulamla. 7:21 Wera an unulamla adya, pik enyek anyeb nara ban 
unuwanalum an yuba damok enyek ella ulumna' ara, Nara perobnya nenyek 
unuwonun senewan dara, wera ban malyinya nera nak an ul ganaklenel. 
7:22 Anara nadya' ganya lomok ara, Imik Neyung adya unuwanalum an 
yub enyek hyak perob senelamna adya. 7:23 Bok nara eillilamna' ara, 
nadya nong lomok ara, yok unuwanalum an yuba damok edya nadya' perob 
ganya damok enyek olgoklamlakanya, nara nadya' nong pik nidya' ulumla 
malya una' damok edya henga geregoka beiyimna' geblenel. 7:24 Na 
anara, nimi si lebnenanya hyak omom nong ak ulumna! Anasa heknedya na 
an somoganamna nong, somokna' ak ab dara, blebnenel do? 7:25 Bok Imik 
Neyung adya nunja Wenelesilnya Yesus Kristus pik uboka blebnyok anasa, 
alak ok giblenob! Anasa nara nadya geremseng ganya ak sam ara, Imik 
Neyung adya unuwanalum an yub amba welenabok, nadya nong una' ak 
sam ganya era malya una' damok wa amba welemna. 


8:1 Anasa wenyek dara, sikda Kristus Yesus lomok ulumak nim ek ara, 
igina kwena' ara unggulumla. 8:2 Dara Kristus Yesus pik uboka, 
unuwanalum an yub edya embenga' una' eleklesil Geisinya damok migib 
adya, ugunda malya una' damok ab, somokna' damok ab, seleb lob lobsuk. 
8:3 Anera Yahudi nim emba unuwanalum an yub ara, nimi nonga hmeng 
adya, pe gigiwoka unuwamenggom anasa, Imik Neyung ara, ala' me yoka' 
anyek, malya ulumak nimi nonga nenewoka bokol yookanya memewoka' 
ara, malya una' ak nenesemba leboka igina kwena' elegok. 8:4 Nera, 
unuwanalum an yub adya anyek-anyek unulumnelum alamoka' anyek, nimi 
ganya ak sunuwoka unulumak nang ek gom, alda Geisinya bedya ganya ak 
sunuwoka unulumak nang ek gigiwolul aboka an unuwok. 8:5 Anasa sik 
nimi ganya ok sunuwoka ulumak nang era, nimi ganya adya seinilamla 
ganya ok seinilimak. Bok Geisinya bedya ganya ok sunuwoka ulumak 
nang era, Geisinya adya seinilamla ganya ok seinilamak. 8:6 Anasa nimi 
ganya adya seinililanya nera somokna' damok ak ulumla. Bok Geisinya 
adya seinililanya nera embenga' una' ak hnon, ganya pe namena' una! 
damok ak hnon, ulumla. 8:7 Dara nim adya ganya seinina' era, alda Imik 


Neyung adya unuwanalum an yub ak ganya beildanggulumla anasa, Imik 
Neyung adya isa'anya ulumla. Anasa aldib, ban yub enyek dara, alda hyak 
okna ak ulumla. 8:8 Anasa sik nimi ganya seinina' ok unuru ulumak nang 
era, Imik Neyung bek ganya hekel dinggulumak. 8:9 Bok Imik Neyung 
Geisinya ugun nong lomok seleb ulusil dara, ugunda nimi ganya adya bo 
unggulusil, bok Geisinya adya bo ulusil. Bok ono' nimi be hnon Kristus 
adya' Geisinya unggulumla dara, alda Kristus bedyinya unggulumla. 8:10 
Dara Kristus ara ugun lomok seleb ulumla dara, wera nong anera malya 
una' adya somogok ak ululabok, anja ganya ak dara perob nenesina' adya 
embenga' ulumla. 8:11 Dara ono', Yesus ara somokna' nang gangganek ab 
subuka bukiyiwoknya bedya Geisinya ara, ugun lomok ulumla dara, wera 
ono' alja Kristus Yesus somokna' nang gangganek ab subuka bukiyiwoknya 
bera, alja ugun lomok ulusil Geisinya edya, eimik era ban ugunja somokna 
nong eneba subuka bukiyiwanasil. 8:12 Anasa hemyabo nim o, nunda nim 
ek del lona' nang ek ulumab, bok nimi ganya ok dena' sam ak gom, anedya 
nimi malya una' ganya ak sunuwoka unggulumnemab. 8:13 Dara, ugunda 
nimi malya una' ganya ak sunuwoka ulumnelum dara, ugunda eimik era 
somoganalum. Bok ban Geisinya pik uboka ugunja ganya nong adya 
unuwounun senelamla' anyek pika garawoka olomnelum dara, ugunda 
embenga' ulumnelum. 8:14 Dara, nimi nidya' Imik Neyung Geisinya adya 
arawoka bo ulusil nang era, wera Imik Neyung bedya mab era al an. 8:15 
Anasa ugunda wa orugoka anyek welemnelam henemla' anya' senewoka 
loka dabsin ganya enyek dobnenggublum, bok ugunda ugunuk Imik 
Neyung me nenesin ganya enyek seleb doblum. Dara ban ganya pik uboka 
nunda, "Ai, na Neyung o, ai, na Neyung o!" wenyaro mololomab. 8:16 
Dara ban Geisinya adya, nunja ganya ek, nunda Imik Neyung bedya mab 
ulumab aboka, laga neklesil. 8:17 Anasa nunda alja mab ulumab dara, 
wera nunda alja misa' don nang ulumab. An wenyhenya nera Imik Neyung 
adya dobnemak hyoka' anyek, nunda Kristus ablaboka imik nenewesinok 
aboka alja ganya igina berena' anyek dolomnemab dara, numbabya Kristus 
ablaboka neika' dobnemab. 8:18 Anasa nadya hyak okoka ella ulumna' ara, 
ban wene salek enyek ganya okna dablesilnya nera, eimik nuk si muk 
nenesina' anyek laga anyeb dara, neikik sunuwamenggoma' ak ulumla. 


8:19 Wera anasa, embenga' ulumaka' nidya' ara, Imik Neyung mabo laga 
nenewanamla sum amba hyak ganya weboka diri ulumak. 8:20 Nidya' 
embenga' ulumaka' ara seleb salya' lelem ak sokol bana' gebok ara, alja 
ganya edya gom, bok ban salya' lelem ak sokol bana' geboknya bedya, alja 
ganya doboka unuwok. 8:21 Bok ban ganya wena' adyok, sikba embenga' 
ulumaka' ara eimik era, somokna wa wena' ak ab ara blebnesil anasa, Imik 
Neyung mab adya blebeldana' senenggoma' peroba' ak weknemak. 8:22 
Anasa nunda ella ulumaba' ara, nidya' yoka'-yoka' embenga' ulumaka' ara al 
wenebabya neika' ganya oldalamlakanya, neika' me juga gwekleng sok 
ulumak. 8:23 Nera sikinok gom, bok numba Geisinya men perob elekna' 
seleb dowub nang eneba, me anaso' anyek somowanasil salek, nunja nonga 
blebnesil sum emba, numbabya nunja nong era ganya obdangdo diri 
ulumab. 8:24 Anasa nunda ban ganya wena' lomok uboka blebsuk. Bok 
eillilimaknya nera, ganya hnon wena' anggulumak. Anasa nim ara alja seleb 
eillilisonya nek ara, ganya webnamso dara, har so do? 8:25 Bok nunda 
eilinggulumabnya nenesa ganya welemab dara, wera nunda ganya 
gouluwoka diri ulumnemab. 8:26 Dara neikik, nunda heng uboka molona 
ara, okoka pe elgom ulumab anasa, Geisinya bera ban nunja hmeng 
ulumaba' ak an, nuk arasil. Anya ono' Geisinya bera albeyoka' ganya 
doboka nunsamba Imik Neyung ak hyak lebnamenggomnya neneba, 
nekoka mololosil. 8:27 Wera Imik Neyung ara alda nunja ganya anyek 
lelewoka ella ulusilnya bera, ban Geisinya bedya mololamla' ganya era 
bekna' ella ulumla ara, alda Imik Neyung adya seinilamla' sunuwoka 
bekna', muna' Imik Neyung mab amba heng uboka mololosil. 8:28 Nunda 
wenera ella ulumaba' ara, Imik Neyung ara alak wana' ulumak nang ek, 
alja adya ganya seinimoka' sunuwoka weboka dobsuk nang ek, siksamba 
perob damok lanalalula' aboka dara, yoka'-yoka' nidya' ara, Imik Neyung 
adya arawoka welesil. 8:29 Anera hyak men danyek, alja nidya' webesuk 
nang era, al sikinek alja me nedya diliga' dobnok aboka, men danyek alja 
sunuwoka bokosuk. Anedya, alda alja me nera, alja' hemyabo gong ek ab 
uboka, yandonya dok. 8:30 Dara sik ban men danyek alja sunuwoka 
bokosuk nang enyek, alja al sikinek yoululum aboka lebok. Anya al sik alja 
yoululum aboka lemok nang enyek, alja al sikenek peroba' nenewousuk. 


' 


Wera sikenek alja peroba' nenewousuk nang enyek, alja al sikenek imik 
senenggoma' nenewosuk. 8:31 Wera ban nidya' amba dara, nunda hek 
henemab do? Wera Imik Neyung ara, nuk sam dangalamla dara, heknedya 
nuk isa' nang nenewanasil do? 8:32 Alda, alja me yoka' ak wana' ubok bok, 
alda nidya' amba elegousuka' anasa, alda nuk yoka'-yoka' nidya' ara ganya 
doboka eleganggunusil de? 8:33 Imik Neyung adya weboka dobsuk nang 
era, heknedya yuba saawanamla? Imik Neyung adya sikenek peroba' 
nenewok nang ek heknedya sikenek igina eleganasil? 8:34 Kristus Yesus, 
seleb somogoka' ara, ono' imik so' dara, alda seleb embenga' subuk, dara 
ono' al alak Imik Neyung adya' sirik sam bulumla, wera ono' alja nusamba 
yuba ligiwoka sanya danamla ara heknya do? 8:35 Anasa heknedya nunda 
Kristus bedya wana' una' ak ab bok meneganasil do? Malya nenesina' adya 
gom, meka' nenesina' adya gom, doboka osina' adya gom, gwaneng oka' 
adya gom, nong baneng una' adya gom, lok ganya adya gom, mala adya 
gom? 8:36 An momnya dobok sok, "Wera ansamba nunda mabom 
bukuma somokna' damok lok ulumab, nunda obnamna domba pam eneso' 
senelesak," hyok. 8:37 Bok ban nidya' an lebna' ak ab dara, nuk wana' 
ulusilnya be pik ab uboka, nunda ol lamakna nang ek ulumab. 8:38 Anasa 
nadya dib senelamna' ara, or somokna' embenga', lero nang gong, bisa! 
wenesin dub nang, or wen ulumla' eimik lanawanamla', 8:39 or yok-yok 
migib damok, muk ulumla', damumduk ululanya gom, or yok embenga' 
ulumla digum, ban nidya' anedya, nunda Imik Neyung adya wana' usina' ak 
ab, nunja Wenelesilnya Yesus Kristus ak ulumla' an, ara ane digum adya 
douluwoka bok meneganggurusil. 


9:1 Nara Kristus adya aldib nongnya nenyek lebnamna, nara sonda' 
lebnenggunumna. Geisinya adya nadya mek ganya hnon aldib lelenel. 9:2 
Ara nara hyak ganya lomok soloma dablenelekanya, soba' ganya angoo 
senelamna. 9:3 Anya nara nim una' sam ak dara, nadya mok soko nimi 
nang yila' amba leboka, nara malya nenebdanakanya, nadya' hemyab amba, 
Kristus bek ab, yok gebdonun senelamna. 9:4 Wera sikda Israeli nim 
ulumaakanya, sikda seleb alja mabo nenesuukanya, sikda peroba' 
senenggoma' ab, unubdanamab an yub eb, unuwanalum an yub eb, yuba 


longona' amba yub eb, unu eleganasin hyok yub eb, dara sikda seleb 
domek. 9:5 Wera sikda youma' ulumek nang edya mengerob nang 
ulumaakanya, Mesias Kristus bera alda yoka'-yoka' nidya' alak hnonok 
imik ululabok, nim ek sam ak dara sik nang yila' ak ab beibek. Bok alda 
Imik Neyung soba' giblemnemabnya bek ulumla. Amm! 9:6 Anyek bok 
Imik Neyung yub ulumla' ara gigiwanggubok senewanggunusibya! Anasa 
nim ulumak Israeli nim era, nidya' Israeli nang unggulumak. 9:7 Anya 
Abraham nang yila' nidya' ara alja mabo diba' unggulumak. Bok, "Ishak 
bek abnya nenyek an nang yila' alamnamak," aboka lebok, hyok. 9:8 An 
wenhyoknya nera, nim ulumaakanya belllilimak mab enyek Imik Neyung 
mab unggulumak. Alda me eleganenggen amok me al nang yila' aboka si 
silemnamak aboka wenyasuk nang yila' enyek, Imik Neyung bedya mab 
ulumak. 9:9 Anasa ban yub era, an wenyasuk yub ulumla' ara an: "Ban 
salek eneso danyek, nara saawoka yanamna dara, Sara gera nengma 
hnonok beibnamla," wenyamok. 9:10 Bok ono' an nenyek ok gom. Hyak 
lak nongnya nera, Ribka gera alja mab era, be hnon nunja' youma'anya, 
Ishak bera sikja neyung ulumok. 9:11-12 Bok ban mab era anam 
beibnenggusuukanya, peroba' malya' gom anam unuwanggurek bok, Ribka 
gek an wenhyok, "Men karob so me nera goubenya so me nedya wa 
wenya danamla." Anedya Imik Neyung ara alja weboka dobsuk yub era 
migiba' kablul aboka, bok ununa' adya gom, alda Imik Neyung alja 
yoululum hyoknya nedya unuwok. 9:13 An momnya doboka' ulumla sok, 
"Nara Yakub bek wana' ulumsakanya, Esau bek ara lek senelamsa." 9:14 
Wera anaso dara, nunda hek henemab do? Dara Imik Neyung ara pe 
sunuwoka unuwanggubuk de? Hyak unuwanggunumso, orok! 9:15 Anasa 
alda Musa bek wenhyok, "Nara heknyek angoo yadyek senewoka 
arawananya bek ok nara angoo senewoka, aralemnamna, nara heknyek 
angoo yadyek senewanenya bek ok nara angoo yadyek senelemnamna," 
hyok. 9:16 Dara Imik Neyung unulusil era, nim adya semina' ak gom, 
yeiriwoka ena' ak gom ununggulusil. Bok Imik Neyung adya yadyek anasa 
ganya doboka unulusil. 9:17 Anasa Imik Neyung yuba momnya doboka' 
ara Firaun bek wenhyok, "Wera anasa nara anak sekiyiwagesa' ara, wera 
anedya, nara nadya' migiba' anak laga amab elegoka, anya anedya nadya si 


nera mok soko nidya' peroba' ob lelewolul aboka ununggesa," wenhyok, 
hyok. 9:18 Anasa Imik Neyung ara alda ganya doboka heknyek angoo 
yadyek ganya boboka arawanamna senenanya bek aralamla. Anya heknyek 
ganya gasa nenewanamna senenya bek ganya gasa una' benyek an 
beillilamla. 9:19 Wenera ugunda nak wenyhenenulum, "An anaso dara, 
hekasa alda nuk meknena' gebnamso do? Anasa heknedya alak isa'anya 
nenewanamla do?" 9:20 Wei, nim o, anda heknya do, anedya Imik Neyung 
ak sonda' anasa mel-mel alalam do? Wera uyiwoknya bedya al uyiwoknya 
bek, "Anda hekasa nak an uyiwonulum do?" wenyhenemso de? 9:21 Dara 
go soko adya yok-yok bona' memelanya bera, ban neik go soko winiroba' 
enedya peroba' ak senesonya nera nen memewoka, ono yoknya nera or 
sobnya memewanamna senesonya nera nen memelamla dara, anadya alda 
meknelemla heneseng de? 9:22 Anasa alja uruma dogoma ana' ab, alja 
migib ab, laga eleganamla' amba dara, Imik Neyung ara yoka'-yoka' alja 
uruma dogom henemla' somoganamla aboka orowek memewoka' ak ara, 
alda or eimik ek senewoka diri ulumla. 9:23 Ono' saawoka ban yoka'-yoka' 
ak alja angoo yadyek senena' elegousununa' ulumla ara alja' perob 
senenggom bona' enyek alja peroba' senenggoma' amba orowek 
memewoka ulumla. 9:24 Wera anera nunda an alja yoululum aboka ebsuk 
nang era Yahudi nang ok ek ab gom, alda ono yok-yok mok soko nim ek 
ab anaba weboka dobsuk. Anaso nunsamba unusuk dara, anano? 9:25 
Neikso ununumna' lenya Hosea buku lomok alja leboka' ara, "Nadya nim 
gom bok, eimik era nadya nim henemna, anya nadya wana' anya gom bok, 
nadya wana'anya henemna." 9:26 Anya sikenek hanyagarab, "Ugunda 
nadya nim gom," amnya' ak ara, anyeganyeb sikenek, "Embenga' ulumla 
Imik Neyung bedya mab aboka henemak," hyok. 9:27 Dara Yesaya bera 
Israeli nang emba ban wenyalamok, "Israeli nang era nauba mek gwan 
gemek egenya' eneso ak ligilyebok, or meka' loblenya nok eimik era 
blebnamla. 9:28 Alja seleb an wenhyoknya nera, Imik Neyung ara eimik 
an soko eilibik anera hyak berra aboka nidya' gobdo unuwanamla ak 
lelemla," hyok. 9:29 Men dara, Yesaya bera banaso wenyalamok sok, 
"Imik Neyung imik sokok nidya' ulumla' dubnya bera, nuk nimi yila' hnon 
lobongganggumso dara, nunda seleb Sodom Gomora heik anaso 


dangdomnesibya, wenhyok," hyok. Yuba 9:30 Wera anaso dara, nunda 
heka' hnon henesibya do? Henesibnya nera ban: yok-yok mok soko mm era 
perob nenesina' ak we dobnenggulumek bok, ganya aldib senena' adyok, 
ban perob nenesina' ara seleb dorob. 9:31 Bok, Israeli nang ek dara, ban 
unuwanalum an yuba peldisina' damok anyek, we doblemeka' ara, 
doblamlobek. 9:32 Heka' adya doblamlobek do? Sik Israeli nang era ban 
ganya aldib senena' anasa we dobnenggulumek, bok laga ununa' adya we 
doblemek anasa sok lobek. Sikda ouluk dikna' girik ak ouluka dibek, 9:33 
nera an momnya dobok sok, "Hyak aldib, nara Sion meinik sam ara soruka 
belekna' girik ab, yana ouluka dikna' girik ab beryimnamna, dara heknedya 
alak an ganya aldib senewanamla dara, eimik era alya dabnenggunumla," 
wenhyoka' ak momnya doboka' ak ulumla. 


10:1 Hem yabo nang o, nadya ganya era sikbabya blebsulul senewoka 
Imik Neyung ak heng uboka mololamna. 10:2 Anasa nara siksamba laga 
an wenyalamna' ara, sikda Imik Neyung amba hyak yeiriwoka welemak, 
bok dib nongnya elgomyjok unulumak. 10:3 Dara sikda Imik Neyung bedya 
peldisina' ara pe ella unggulumeekanya, sikda peldisina' anyek sikja yok 
memewanoba' ulumek adya, wera sikda Imik Neyung bedya peldisina' ak 
ara ganya gologanggumek. 10:4 Unuwanalum an yub pik peldisma' damok 
elemeka' ara, Kristus yeilimok adya alak peldisina' damok dok. Wera 
anedya nimi nidya' ganya alak aldib senelemak nang era, peldisina' en 
dolomak. 10:5 Dara Musa bedya Yahudi nim emba unuwanalum an yub 
adya, peldisina' ak geklewoka momnya doboka' ara, "Nim oruksin yub ak 
unulumnelanya bera, wera anedya alda embenga' ulumnamla," wenyaboka 
momnya dobok. 10:6 Bok ganya aldib senena' adya dara, an wenyalamla, 
"Ugunja ganya lomok ara anaso wenyana' mem: Heknyek Kristus doboka 
bo gouluganamla anasa, mik heik welewanamla do? 10:7 Goma, heknyek 
Kristus ara somokna' nang gangganek ab doboka bo welewanamla' anasa, 
somokna' gweren selenga' era gouluganamla do?" 10:8 Bok alja dara, 
heka' alamla do? Ara ban: "Imik Neyung yub ara, ugunja si bama' ak hnon, 
ugunja ganya ak hnon, hyak ok nong ulumla," alamla. Wera ban ganya 
aldib senena' anyek, nunja lero yabalamab yub era an. 10:9 Anasa ugunda 


ugunja si bama' adya Yesus ara wenelesilnya bek ulumla aboka laga 
lelemunukanya, ugunja ganya ara alda Imik Neyung adya somokna' nang 
gangganek ab seleb subuka embenga' bukiyiwok aboka dib senelemun 
dara, blebnesil. 10:10 Dara nimi ganya anedya aldib senelemak dara, 
peroba' nenelesil. Anya sibama' adya laga lelemak dara, bleblesil. 10:11 
Anasa geisa Imik Neyung yuba momnya doboka' ara an wenyalamla, 
"Heknedya alak ganya aldib senewanamla dara, eimik alya 
dabnenggunumla," alamla. 10:12 Wera dara, Yahudi nim ab, Yunani nim 
eb dara, yok-yok gebeldan damok era hnon unggulumla. Anasa ban 
hnonok Imik Neyung enedyok nidya' nim amba wenesinya ulumlakanya, 
alak bii alamak nim nidya' ak peroba' nenelesil. 10:13 Anasa heknedya 
Wenelesilnya si sibuka youblenya bera, alak blebnamla. 10:14 Bok sikda 
alak ganya aldib senenggulumak dara, sikda heka' uboka alak bii heneseng 
do? Sikda al benya' an yub enyek kenggulumak dara, sikda heka' uboka 
alak ganya aldib senewanaseng do? Al samba yub enyek hnon nekel 
banggulumak dara, sikda heka' uboka alsamba yub era kebneseng do? 
10:15 Sikenek hnon yuba bo ban nang enyek orok dara, alsamba yub era 
heka' uboka leb eleganaseng do? Wera anesemba leboka momnya doboka' 
ara, "Sikda perob lero yanggan yuba bo yalamak nang enyek yalamak 
dara, hyak perob nongja!" wenyaro momnya webok. 10:16 Bok ban perob 
lero yanggan yub era nimi nidya' ara seleb dobnenggurub. Anasa Yesaya 
bera alja anaso wenyalamok, "Wenelesilimnya o, heknedya nunja an 
wenyalamab yub era ganya aldib senewanamla do?" 10:17 Wera anasa, 
Kristus yuba kena' adya, ganya aldib senena' damok ara an kelemak pik 
lanalamla. 10:18 Anasa nara ugunuk heibsunun: Wera sikda kenggulumek 
de? Sikda seleb kelemek bok, "Sikja salamek anyek koblemok yub era 
mok soko nidya' obdangoka, sikja salamek yub era mok soko dagalongna' 
nidya' ob lelemok." 10:19 Bok nara heibnesin: Dara Israeli nim era anyek 
lel yabel senewoka dobek de? Musa bera hyak men wenhyok, "Nunja nim 
gom bok, ugunda siksamba leboka ganya angoo senewoka oka dusulul 
aboka, nadya ugunuk ganya en gebnamnakanya, ugunda yok elgom mok 
soko nim ek wabluluma' aboka, yu ganya nenewanasin," hyok. 10:20 Dara 
Yesaya bera asa' ganya boboka an wenhyok, "Sikda nak enggulunyak nim 


enyek, nara or eibdanamab senewasa. Sikda nak heinggulunyek nim ek, 
nara seleb laga bo aamabdasa," wenyamok. 10:21 Bok Israeli nim emba 
dara alda wenhyok, "Li sob-soba' ara nak pe kenggulumaakanya, sonda' 
aboka oroka' geblemak mok soko nim ek, nara nadya soruk era 
bebegeldibilloklamna," hyok. 


11:1 Dara nara heibnesin: Imik Neyung ara alja nim era seleb ugunda na 
lek hyok de? Hyak orok, wenyhenggubuk! Nababya Israeli nang, Abraham 
bek ab mengebgiga, Benyamin nang yila' ak abnya. 1 1:2 Imik Neyung ara 
alja weboka dosuk nim era lek aboka yaknenggubsuk. Goma, Elia bera 
alda Israeli nm emba leboka Imik Neyung ak anaso unulumak al bilimoka' 
Imik Neyung yuba momnya doboka' ak sam momnya doboka' ara, ugunda 
elgom ululum de? 11:3 Nekel bilimok yub era, "Wenelesilimnya o, sikda 
anja ununumna' len nang era seleb omak, anak uka daboka gibna' oulyang 
era sikja seleb golob menegerob, anya nanagok nabayoka' or unanya nera, 
sikda nadya embenga' una' era gwenewoka dobnoba' umak," aro yuba bo 
bilimok. 11:4 Wenhyok bok, Imik Neyung ara alak heka' hyok do? "Nara 
nasamba dara, Baal ak gibnenggulumak nang enyek, denga salya' anyek 
denga sekbadya or lomna," wenyaboka lebok. 11:5 Neikso wenebabya, or 
wana' uboka eleksina' adya sunuwoka denga hnonok so or ulumak. 11:6 
Bok ban nera wana' uboka eleksina' adyakanya, yok ununa' adya gom. 
Wera anaso unuwanggunumso dara, ban wana' uboka eleksina' ara wana' 
uboka eleksina' wenyhenggunuseng. 11:7 Anasa dara har so do? Israeli 
nang edya we doblemoknya nera dobnenggubuk, bok nang enedya 
dobnamak aboka webok nang edya dobek. Dara yok nang era gasa ganya 
bobek, 1 1:8 nera an momnya dobok sok ulumla' ara, "Imik Neyung ara 
sikenek loba' hogung ganya mayiwosuukanya, eibijek aboka eilinggom 
heng eb, kenggom o neb danyek elegousuk." 11:9 Anya Daud bera 
wenhyok, "Sikja senenggoma' memewoka delemaknya nera, weboka 
youna' yina' heng ab, weininggeldana' ab, siksamba dirikna' ab 
dangalamnamla. 11:10 Dara sikda eibijek aboka, sikja heng era guna' 
nenewanalamakanya, sikja gwadya yok ara soba' gemildilimnesilm," 
wenyaboka lebok. Yuba 11:11 Dara nara heibnesin: Sikda ouluka dibek 


anasa malyingginimak de? Hyak orok nong! Bok sikja meknena' enesa, 
sikda soloma dabsulul aboka, blebsina' damok ara yok mok soko nim ek 
byuk. 11:12 Anasa sikja meknena' enedya, mok soko ara dub 
gebeyiweekanya, sikja mek ok una' era, yok mok soko nim emba dub 
dangana' ulumla, dara hyak nauba so ara sikenek pe muna' gobdo 
pewousuk. 11:13 Wei, Yahudi gom nim o, nara ugunuk wenyhenesin. 
Wera na nong ara, Yahudi gom mok soko nim emba yub lena' gaknya 
ulumna anasa, ban yub damok era nadya welemna wa senenggoma' peroba 
ara wera an senelamna. 11:14 Wera anedya nara nim ek sam dara, nadya 
mok soko nim ek sikja ganya soloma gebnesisinya adya, sikenek nimi 
wene mimi hnon blebnesisinya. 11:15 Anasa sikja nunda lek hyek adya, 
yok mok soko mm enyek, Imik Neyung ab neika' hibek. Dara ganya or 
perob senewoka dobneseng dara, wera somokna' nang ek ab embenga' 
ulumak bok, yok damok hnon lanawanamso de? 11:16 Wera anasa, men 
nong roti gwaneng enyek peroba' ak ulumla dara, wera nidya' 
yoklomaknya neneba peroba' ak ulumla. Dara ono' yarenga damok anaba 
perob dara, wera nidya' soruk pik anaba perob. 11:17 Anasa gal soruka 
wen seleb dibookanya, ugunda nong salya' bongolamla gal eneso' anyek an 
seleb soboka makok dara, wera nidya' hiboka Zaitun siliga' ok ulumla gal 
ak an maklum. 11:18 Dara ban al soruk enesa leboka, ugunda hama' 
daknenggom, mem! Bok ugunda hama' daknelum dara, banyek 
seimiwanalum, anera ugunda an yareng enyek an maknenggublum, bok 
yareng enedya ugunuk an makal yousuk. 11:19 Ugunda ono', gal soruka 
wene bologoka' ara, nak anyegan yok hmoka anaso' siligoula' aboka 
unuwok, henesom. Bok, 11:20 dara perob! Sikda an unu bologoka' ara, 
sikja ganya dib senena' orok anasa unuwok. Anya ugunda jonga' ikoka 
mel-mel eryiwosuk ara, ugunja ganya dib senewolum adya unuwok. Anasa 
ugunda ganya habmereng henggunulum, bok hyak lok ganya bolomnelum! 
11:21 Nera Imik Neyung ara men gal soruk yoka' enyek wana' 
unggulumso dara, wera albabya ugunuk wana' ubnenggunusil. 11:22 Wera 
anasa, ugunda ban Imik Neyung alja pe yongon ganya eb, alja ganya gasa 
geboka unuwoka' ara, sik seleb malyinggek nang ek ara gasa so unubok, 
bok sikja ugunda ganya pe yongon uboka elegousuka' anyek pe 


seinilimnelum. Anera banaso, ugunda alja pe ganya yongona' ak 
ubmoubnelum dara, anera ugunuk ulumnesil, bok orok dara, ugumbabya 
soruka diboka boboganasil. 11:23 Bok ono' sikbabya, sikja ganya dib 
senena' orok ganya enyek lobnamak dara, Imik Neyung migibnya bek 
ululanya anasa, sikbabya eimik era soruka onsok diriganamla. 11:24 Dara 
ugunda salya' beryik bongomna Zaitun gal eneso' anyek seleb garawousuk 
dara, ugunja una' ek keeboka dara, nera unuwanggunumso bok, ugunda 
Zaitun nim adya pe melemaknya neneso' anyek seleb garawoka dobsuk. 
Bok hyak nauba so ara sik ban sikja mimi yila' sunuwoka, sikja Zaitun gal 
yoka' nong ak an soboka mebnamla anyek hnon nauba so. 11:25 Hem yab 
nang, wera anedya ugunda nunugok hyak ella ulumab senewoumunuk 
anasa, ban damok enyek ugunda ella doululum aboka, nara wenyhenesin: 
Israeli nang era sikja ganya hyak gasa adya, yok mok soko nim enyek 
hyak nauba wekel yok. 11:26 Wera an pik uboka, Israeli nang era eimik 
era blebnamla. Nera an momnya doboka' ulumla sok, "Dek lunuwoka 
dosinya bera Sion ab yanamlakanya, alda Yakub bek ab mdya' malya 
ulumejja nang era walawoka boboganamla. 11:27 Nara sikja malya una! 
doboka boboganasin dara, nadya sikeneb diba' wenyabdouba' ara an." 
11:28 Perob lero yanggan yuba dona' ak sam ak dara, ugunsamba leboka, 
sikda Imik Neyung ab isa' gebdangoka ulumak, bok weboka dobsuka' ak 
sam ak dara, sikda sikja youma' neyung yab danasa leboka, sikda Imik 
Neyung adya wana' ulusil nang ek ulumak. 11:29 Wera anasa Imik 
Neyung ara, alda perob eleksina' ab, alja yoululum hyoka' amba dara, 
angoo heka' amba lelemsa senewoka ganya oka denggulumla. 11:30 
Anasa dara neikik, ugunda youma' dara Imik Neyung pe kenggululum, bok 
wenera sikja' pe kenggom enesa, ugunda angoo yadyek senewoka arasina 
ganya era dololum. 11:31 Wera neikik, sikda wenera pe kenggulumak, 
dara ban seleb doblum ganya enedya, sikbabya eimik era angoo yadyek 
senewoka arasina' dobnemak. 11:32 Anasa Imik Neyung ara, nimi nidya' 
ara ban pe kenggoma lomok doronggoka leka' wiblebsuk, wera anedya 
alda ban angoo yadyek anasa men arawounun senen ganya enyek, sikenek 
nidya' ban aboka arawosununa' aboka an unuwok. 11:33 Imik Neyung 
bedya bona' mandebna' ab, yok-yok ella dangan damok eb, yoka' ella una' 


ab, ai, hyak lomok sokok yangabok anyek lok bar! Wera anedya aldib, alja 
yuba saboka nenyek alamla' ara pe lelebdaknamenggomokanya, alja ban 
pik era pe lelebdaknamenggom e! 11:34 Anasa heknedya Wenelesilnya 
bedya ganya era ella ulumla do? Goma heknyek alak wenenanya seleb 
dangoka wenelemok do? 11:35 Goma heknedya alak yoka' hnon seleb 
elek loboka', alda anyek lunuwanamso' ara heka' do? 11:36 Dara 
yoka'-yoka' nidya' ara alak ab, al adya, anya alamba. Anasa alak ara si imik 
nenena' alsamba ok hyak sob-soba' giblemnemeyja' anyek ulusulul! 


12:1 Wera anasa hemyabo nim o, Imik Neyung adya angoo yadyek 
senewoka arasisina' amba leboka, anedya ugunda ugunja nong enyek 
embenga' gebman, hyak pe yok muna' elegoka, an nenyek Imik Neyung ara 
pewanel senewanamla' ara an anasa, nara ugunuk wenewanasin. Wera an 
nenyek ugunja elekna' hyak pe elekleluma' nong ara al an ulumla. 12:2 
Anasa ugunda sokok anyeb ganya uruma neikso dangana' ara mem. Alda 
ugunda har nerek perobnya, malyinya senelemnelumukanya, Imik Neyung 
adya senelelanya, hyak perob nonga', Imik Neyung adya ganya 
heklamlakanya, hyak gobdo perobnya nenyek, wenyek perob seiniwoka 
ella una' edya samab meneganalum. 12:3 Nak wana' uboka eleksina' 
damok enyek sunuwoka, nara ugunuk nimi yok-yok wenyhenemna, 
Ugunda ugun seiniwoka unuwanasomnya nera hwiboka, hyak senenggom 
imik unuwanggunusomnya nenyek seininggom, mem. Bok ganya ono' yok 
so uboka pe semililulum, wera anedya ugun nong ara, ban Imik Neyung 
adya nimi yok-yok eleklesila', ganya dib senena' pik uboka, yoka' ak ganya 
soba'anya senewanalum. 12:4 Dara, nunja ban hnonok nongok ara si 
yok-yok silimak, bok an si yok-yok silimaka' ara neik wa nek 
wenggulumak. 12:5 Dara numbabya neikik, hyak gong bok, Kristus lomok 
ara hnonok nong ok ulumab, bok nunda yok-yok si silisak ara be hnonja 
bedya nong era ono' yoknya bedya' amba ulumab. 12:6 Wera nunda nidya' 
ara yok-yok perobnya nenyek, wana' uboka eleksina' sunuwoka 
elegousuknya nera nunja' dangoka bo ulumab. Anasa ban yok perobnya 
ununumna' lena' amba elegesilya dara, wera nunda ganya dib senena' adya 
sunuwoka ununumna' pe lelemnemab. 12:7 Yok nang ak arana' amba 


elegesilya dara, wera nunda or pe aralemnemab, nekna' amba elegesilya 
dara, wera nunda or pe neklemnemab. 12:8 Wenewoka pe memena' amba 
elegesilya dara, wera nunda or pe weneldalamnemab. Anasa heknedya 
yok-yok bona' pe bogoka elekdo yabalamnesil dara, wera alda hyak perob 
ganya bomlyekanya unululul. Heknedya ban wa nen bo uboka webnelam 
henemla dara, alda yeng ganya boboka unululul. Heknedya angoo yadyek 
senewoka men arawounun uruma bobnelanya bera, alda ganya eiya daboka 
unululul. 12:9 Anasa wana' uldana' ak dara, malye senewoka or-ora una' 
ara hyak mem! Yu ganya boboka malya unya nera mok nenewoka, 
perobnya nenyek unulululum. 12:10 Ugunda nadya' hem senewoka wana' 
uldalamunukanya, perob aboka gibildana' ak dara, anja hem bek men 
nonokdangoka gibildalamnelum. 12:11 Anja' yeng ganya era hmenga 
dalyek, alda anja ganya era laga senedya' boloklamlyekanya, Imik Neyung 
ak welelom. 12:12 Ganya we una' ak ara eiyasa' we ululom, meka' gebsina 
ak ara or malye soba'anya senelelom, anya heng uboka molona' ak dara, 
ganya ologoka soba' molololom! 12:13 Sik Imik Neyung mabo okna 
ubnesil dara, arawanalumukanya, an nong ak dara nara pik eboka, men 
arawounun senen ganya enyek soba' bolomnelum! 12:14 Heknedya anak 
loba' nenewoka olonggelnya bek ara peroba' lelelom, peroba' 
lelemenekanya, saawoka wona' dangoka si leblul ana' ara mem! 12:15 
Eiya ganya bolomejja nang eb dara, neika' erya hlalalulum, bok 
engelemejja nang eb dara, neika' engelelulum! 12:16 Ugunda hnonok 
ganya seinina' ok boboka ulululum: ugunda unuwanggunusomnya hyak 
imiknya nenyek seininggom, mem. Bok anja ganya era or sobnya 
domdigumnya nek an doro dilililom. Na nong ak hyak geremseng nong 
seneldana' ara hyak mem! 12:17 Yunya nera ono' yunya nedya 
dirigildanggom, mem. Alda nimi nidya' ak ara, perobnya nenyek 
unuldalalulum! 12:18 Ban unun ganya era ugunja ganya doboka 
unulumnelum dara, wera yok nang eb ganya kwebdangoka ulumnelum! 
12:19 Hem yabo nadya wana' ulusin nang o, ugunda numbabya nunja 
diriganamab aboka mel-mel anggom, alda, dirikna' ak sam ara nadya' 
memelamna ak ulumla, aro momnya doboka' ulumla anasa, Imik Neyung 
adya waboka uruma dogom ana' ak eleganalum. Imik Neyung yub 


wenyalamla' ara, na adya ambabya lunuwanalam aboka yeiriwanamna 
alamla. 12:20 Bok anja isa'anya bera gwaneng ok ubnamla dara, gwaneng 
ak elegalom, alda mek ok ubnamla dara, mek ak elegalom. Ban 
unuwomun adya, uk dok ara alja hukuk beillililum. 12:21 Ugunda yu 
malya una' adya oblamageisilyek, bok yu malya una' ara perobnya ununa' 
adya oblamagoululum! 


13:1 Imik Neyung bek ab gom mok soko dub nang era hnon unggulumak 
anasa, nimi yok-yok alja' imik uboka wa bolomak mok soko dub nang ek 
ara hyak pe kelelulum. Dara an wen ulumak mok soko dub nang era, Imik 
Neyung adya memewoka sekeldilisil. 13:2 Anasa heknedya mok soko dub 
nang ek walamla dara, alda Imik Neyung bedya unu memewoka unuwoka' 
ak walamla. Dara heknedya banaso unuwanamla dara, igin damok doboka 
al eilib bo dildal yanamla. 13:3 Wera anasa, be hnon alda pe unulamla 
dara, alda mok soko dub nang ek lok ganya boblyek, bok alda 
meknewanamla danyek hnonok. Anda pemerintah nang ek lok ganya 
bobnenggonggom ulunun senelelam de? Dara perobnya nenyek unululom, 
anedya anda alak ab gigina' dobnelam. 13:4 Anasa mok soko dub nang era 
ansamba perob dolula' aboka, Imik Neyung ak arawoka wa wen nang 
ulumak. Bok anda malyinya nenyek unuwanalam dara, mok soko dubnya 
bera alda oldan gawa era salya' hwam bonggulumla' anasa, alak lok ganya 
bobnelam. Mok soko dubnya bera Imik Neyung adya waboka dirikna' 
anyek, wa nen sik malya ubnemak nang ek sikbabya dirigoka welenok 
aboka ulumak. 13:5 Wera anasa, nunda ganya yok-yok sok lobdanamab, 
nenera Imik Neyung ara wabsilyek aboka gom, alda nunja ganya adya 
wenyalamlya' sunuwoka unulumnemab. 13:6 Dara an ganya en bololum 
adya ugunda sikja mok soko yok-yok amba deklemnelum alamaknya nera 
keboka deklelum. Wera anera sikda ban wa nen memewoka welemak 
nang era, Imik Neyung ak welemak adya unululum. 13:7 Anasa anda 
nidya' yok nang ek anja deklemnelamnya nera, yoka' amba leboka 
dololanya bek, wera yoka' amba leboka dekna' benyek an deklelom. Mok 
soko amba dara, mok soko amba dona' geknewanalanya bek an 
deklemnelam. Lok ganya bona' amba dara, lok ganya bona' 


geknewanalanya bek deklemnelam. Gibna' amba dara, gibna' amba dona' 
geknewanalanya bek eleklemnelam. 13:8 Ugunda yoka'-yoka' bol lona' ara 
hyak mem. Bok ugunda yok nang eb wana' uldalalulum. Wera anasa 
heknedya ala! nim ak wana' ulusil dara, alda Yahudi nim emba 
unuwanalum an yuba bekna' sunuwoka unulamla. 13:9 Anasa Imik Neyung 
yub ara anaso wenyalamla, Yok gel salanggom mem, nim onggom mem, 
hoka' dona' mem, yok nang edya' amba ganya oka denggom mem. An 
wenyalamla yub edya yok yub nidya' ara henga sangnewoka, neika' hnonok 
ban yub enyek an ulumla, anda nimi yok nang ek ara an nonga an dam nang 
wana' uldalalam sok, yok nang eneba unu wana' ululom! 13:10 Ban wana' 
una' ara nim ak ara malya nenewounun senenggulusil. Anasa, wana' una' 
ara unuwanalum an yub ak gigiwoka' ak ulumla. 13:11 Ugunda ban wene 
salek unulamla uruma era ella ululuma' ara, ugun mabluma' ara buknelum 
salek seleb danggiga balamla anasa, ban wenyalasil yub era al 
unulumnelum ok. Anasa blebsina' ara nunda men anam ganya dib 
senewoub salek ek ab dara, wenera hyak seleb ok berem nong ulumla. 
13:12 Mok soko ara seleb inibdouluwoka, wera bereganamla salek. Wera 
anasa nunda wera guna' hnoum ab ununanya nera lobibyekanya, dilina' 
adya mal yin enyek enegoka ulumnemab! 13:13 Anasa nunda yubyek 
danyek ulumak diliga' ganya namena' anyek pe ulunob. Salya' eiya hlaboka 
bolowoka dero yabana' mem, yu mek dena' mem, malya una' ak molona' 
hogunga bobmoubuka, salya' salaldana' ak unggom mem, soloma daboka 
wabdangdo unggom mem. 13:14 Bok Wenelesilnya Yesus Kristus anyek 
dilina' yin mal nong geboka ongolomunukanya, ugunja nong era ganya ok 
dena' amba hmanggom mem. 


14:1 Ganya dib senena' hmengnya bek ara, aljinya leblenya nera keb 
loboka doblom. 14:2 Dara hnon nang ara, ganya dib senelamlakanya, 
yok-yok dena' nidya' ara or delemnesinya senewanalabok, alja ganya 
hmengnya bera, or mekla' masa ok delemla. 14:3 Imik Neyung ara ban 
benyek seleb dolomla anasa, denelanya bedya, denggubija nang ek derena' 
mem. Anya ono' denggubija nang edya, dija nang ek yana lelena' ara mem. 
14:4 Anda heknedya, wera nimi yoknya bedya wa wenya benyek yana 


lelelelam do? Alda malyinggimmla' gom, alda or seklemnamla' gom ara, 
nera alja neyung bedya memewanamla. Bok Imik Neyung adya 
memewoka bo ulumnamla anasa, alda soba' seklemnamla ok. 14:5 Be 
hnonja dara hnon sum enyek dibsokanya, yoknya dara malya so 
senelelabok, ono' yok nang edya dara, nidya' ara perob ok senelamla. 
Anasa nimi yok-yok alja ganya adya anyek aldib perob senewalya dara, or 
senelemnamla. 14:6 Heknedya ban yok hnonoknya nok salabmoubnamla 
dara, alda Imik Neyung amba unulumnamla. Anya heknya dena' denemna 
dara, alda Imik Neyung ak perob aboka giblamla anasa, alda Imik Neyung 
amba unulamla. Dara ono' heknedya alda dena' denggunumnekanya, 
albabya Imik Neyung ak perob aboka giblamla anasa, albabya Imik 
Neyung amba unulamla. 14:7 Nenera banasa, nimi be hnon nu gangganek 
ara, al damnya amba ok ululanya bera hnon unggulumla. Dara ono' nimi be 
hnon al damnya amba ok somoklelanya bera hnon unggulumla. 14:8 Anasa 
nunda embenga' ulumab dara, Imik Neyung amba ulumab. Anya nunda 
somoganamab dara, ono' Imik Neyung amba somoganamab. Wera anasa, 
embenga' una' gom, somokna' gom, nidya' ara nunda Imik Neyung aljinya 
ulumab. 14:9 Wera nenesa leboka, Kristus ara seleb somogoka embenga' 
subuk. An unuwoknya nera, alda somoklemak nang ab, or embenga' 
ulumak nang ab, siksamba wenesinya dounun aboka unuwok. 14:10 Bok 
anak dara, anda heka' amba anja' hem bek yana lelelelam do? Anya anda 
hekasa anja' hem bek waboka derelelam do? Unululam bok, nunda nidya' 
ara Imik Neyung adya pe yana lelewoka ubnesil ekla berem neika' bo 
beildal bimimab. 14:11 Nera an momnya dona' ulumla sok, "Imik Neyung 
yub ara anaso lelemla, na embenga' ulumna' anasa, nimi nidya' ara na 
saramek koma lumugoka bul yanamaakanya, nimi nidya' Imik Neyung ak 
giblemnemak." 14:12 Anasa, nunda yok-yok alja' saramek sekoka, nara 
anasa-anasa unulamsa aboka al hogung ak laga wenyhenemab. 14:13 
Wera an unuwanasil anasa, nunda duka' lolowom aboka yana leleldana' ara 
mem! Bok ban ganya en boboka wenyalamak yub enyek bobnemab. Nunda 
nunja' hem bek boroboublingganyek, gom ouluk dikna' girik 
dangiyiwanyek mem, senelemnemab! 14:14 Nara Yesus pik ab uboka ella 
ulumnekanya hyak aldib senelamna' ara, yok-yok dena' ak dara, malya' ara 


hnon unggulumla. Bok ban yoka'-yoka' ara sembeja' ak ulumla senelemak 
nang enyek, sikenek danyek, sembeja' diba' ara an ulumla. 14:15 Anasa 
anda an yoka' hnon delelamakanya, anja' hem bek alja ganya soloma dabel 
dililam dara, wera anda wana' uldalalulum alamla yub ek sunuwoka 
ununggululam. Kristus ara alsamba seleb somogok anasa, anda dena' anasa 
leboka anja' hem bek somogoldina' ara mem. 14:16 Or peroba' anak an 
ulumla' ara, derelenok senewoka ganya ngogol lobnenggom, mem. 14:17 
Anasa Imik Neyung adya wenesina' era, dena' mek araba' ak unggulumla, 
bok Geisinya adya pik uboka peroba' nenena' ab, ganya pe namena' una' ab, 
ganya eiya daboka una' ab, danyek ulumla. 14:18 Wera anasa heknedya 
ban nenyek sunuwoka Kristus ak welemla dara, Imik Neyung bek ganya 
hekeldilimlakanya, nim adya dara alak wa bobsuukanya welesilnya benya' 
senelemak. 14:19 Anasa nunda ganya pe namena' una' ab, wenebdangoka 
ganya pe una' ab, damok en lanawanamlya' anyek yeiriwoka 
doblemnemab. 14:20 Anda dena' anasa leboka Imik Neyung wa wena' 
malya nenenggom, mem! Yoka'-yoka' ndya' ara geisa' ak ululabok, dena' 
anasa leboka yok nang ek ouluk dikna' girik dangalalanya benyek hyak 
omom nong ak ulumla! 14:21 Anasa pam soub gom, anggur mek gom, or 
yoka' anyek, anja' hem bek ouluk dikna' girik danemlya ara anda dena' 
lobnesom dara, hyak perob. 14:22 Anda an nong anasa leboka, anja dib 
senelelam ganya enyek Imik Neyung saramek salabmouboka ululom. Be 
hnon ban nera perobnya nenya' or unuwounun senewoka al nonga yana 
leleldanggululanya bera, alda pe ulumla. 14:23 Bok heknedya alda yoka' 
ak delemlekanya, ganya elelanya bera, alda ganya dib senena' anyek 
sunuwoka ununggulumla' anasa, alda seleb henga goubuka' ak ulumla. 
Anasa yoka'-yoka' ara ganya aldib senena' anyek sunuwoka ununggulumak 
dara, malya una' ulumla. 


15:1 Nunda migib ulumab nim era sik hmeng ulumak nim ek sikja hmeng 
enyek nunja dob salalemnemabakanya, nunja perob senelemabnya nok 
ganya dobom-dobom yok-yok ena' mem. 15:2 Nu gangganek ara nimi 
yok-yok nunja nim edya ganya eiya dabna' anyek, alak perob danggiga 
balamnamla' anyek yeiriwoka elemnemab. 15:3 Kristus anaba alda alak 


eiya dabnanya nenyek enggulumok anasa, bok alda an momnya doboka' 
ulumla sok, "Sikja yuba saboka derena', anak unu derelenjaka' ara, 
nasamba seleb wenyaboka unuwanyek." 15:4 Anasa nidya' yoka'-yoka' 
men danyek momnya doboknya nera, nuk anyeganyeb ella danamak 
senewoka seleb unu momnya dobok. Wera anedya nunda pe ganya 
gouluwoka salabmoubna' ab, geisa Imik Neyung yuba momnya doboka' ak 
ab ganya sangaldisina' ab dadya, ganya welemnamab aboka unuwok. 15:5 
Dara al Imik Neyung ganya gouluna' damok ab, ganya sangallina' damok 
ab eleklesilnya bedya, ugunda Kristus Yesus senelamla' sunuwoka balalum 
sok, pe ganya kwebdangoka ugunuk eleklesulul. 15:6 Anedya ugunda 
nunja' Wenelesilnya, Yesus Kristus alja Imik Neyung, alja neyung bek 
hnon, hnonok ganya boboka, neikiwok leboka alja si imik nenelelulum, 
senelamna. 15:7 Anasa Kristus ara nuk Imik Neyung ak perob gigina' 
amba leboka seleb dobsuk sok, ugumbabya yok nang anaba pe keboka 
unuldalalulum. 15:8 Ban nadya lebnanya nera ban nenyek lebna, Imik 
Neyung adya perob nenesina' amba, Kristus ara nunja youma' nang ek 
wenyalasuka' anyek sunuwoka unuwoununa' aboka, alda bola' garan nang 
edya wa wenya seleb dok. 15:9 Anya yok mok soko nim era, sikda Imik 
Neyung ak alja angoo yadyek senewoka arasina' anasa leboka 
giblemneseng uruma geknewoulul aboka unuwok. Nera an momnya 
doboka' ulumla sok, "Anasa nara yok mok soko nimi gangganek ab anak 
giboka, anja si amba mazmur ber adya seboka giblemnenggen." 15:10 
Ono' hnon leboknya nera, "Wei, yok mok soko nim o, alja nim eblaboka 
eiya hlalalulum." 15:11 Hnonda, "Wei, ugun yok mok soko nim o, 
Wenelesilnya bek giblelulum, or perob, nidya' yok-yok mok soko ulumak 
nimi yila' dumung era alak giblululum." 15:12 Dara Yesaya beneba 
wenyalamoka' ara, "Isai bedya damok ab be hnon lanawanamla, alda yok 
mok soko nim ek wenewousunun aboka lanawanamla, dara yok-yok mok 
soko nim era alak ok ganya dib beiliwanamak," wenyaboka lelemok. 
15:13 Wera Imik Neyung al ganya wena' damoknya bera, ugunuk nidya' 
eiya bon ganya eb, pe namena' un ganya eb, ugunja ganya dib senena' pik 
uboka mdya' gigiwoka unulusulul. Anedya ugunda Geisinya migib pik 
uboka, ganya wena' ara hyak nauba danggiga balamnelum. 15:14 Nadya' 


hem yabo nang, ugunuk pe ununa' adya seleb deknewosuukanya, yok-yoka' 
ella dangana' damok eb, or pe ganya adyok wenebdanasom ara, nara seleb 
ella ulusin. 15:15 Bok Imik Neyung adya wana' uboka eleksina' anyek, nak 
seleb eleganyoknya nenesa, nara or ono sam gom, anasam gom, ugunuk 
hnon an wenyamsa' anyek ella ublulum aboka, asa' gebdangoka momnya 
doboka an seleb beibsisa. 15:16 Wera anera nara, sik Yahudi gom mok 
soko nim ek, Geisinya bedya muna' yok geisa nenewousuka' anyek, Imik 
Neyung adya alak pe giboka beibnyak senewoka doblul aboka, Yesus 
Kristus wa wenya dasakanya, Imik Neyung adya' perob lero yanggan yuba 
Yahudi gom nim ek lero yabalamna. 15:17 Anasa nara nadya Imik Neyung 
amba welemna wa nemba leboka, Kristus pik ab dara, nara or nonggo 
henesinya ok. 15:18 Dara nara yok yub emba dara, asa ganya boboka 
wenyaro yibinggunumna, bok Kristus ara yok mok soko nimi pe keboka 
ununa' ak bo balalul senewoka, yub sana' pik ab, laga ununa' pik ab, 15:19 
yok lok so bekna' migib adya hnon, yok senenggom lok so ununa' adya 
hnon, Geisinya migib adya na pik uboka, welemla' anyek hnonok, nara asa' 
ganya boboka wenyaro yabalamnamna. Dara nara Yerusalem heik ab ara 
Ilirikum heik dongolamsa dara, nara Kristus bedya perob lero yanggan yub 
era hyak senenya loboka leb elekdo yibisa. 15:20 Anya ban yub en lero 
yabalamsa dara, nara nadya' peroba' anya' senelamsa' ara, Kristus si seleb 
ella unggulumejja nang mok soko era, yok nang edya seleb yangamejja 
damok enyek, ono' nadya sounuwoka an ellib sob siklewanyek aboka, sikja 
mok heik era lelemsa. 15:21 Anera momnya doboka' ulumla' sunuwoka, 
"Sik anam alsamba yub enyek dobnenggumejja nang era, eimik alak 
eibnemaakanya, sik anam kenggulumejja nang era, eimik anyek senewoka 
pe ella ubnemak." 15:22 Wera anedya nara li gong ugunuk yanasinya 
senemsa bok, pik garalenyok. 15:23 Bok wenera, nara anyagan mok soko 
era hnon wa unggulumlakanya, nara ugunuk yanamna senemsa salek era, 
wene gibna' danyek wen senemsa' anasa, 15:24 nadya senelamna' ara, nara 
Spanyol sam bannya dara, ugun ululuma' ak dek-deka sobnyekanya, 
ugunub eibdanamab senelamna. Wera anedya, ugunublaboka una' anyek or 
meka' anya' senewanya dara, ugunda nak bokol bininulum senelamna. 
15:25 Bok nara wenera Yerusalem heik sik bona' garan muna' Imik 


Neyung mab amba bona' arawoka bo balamna. 15:26 Dara Makedonia 
nang eb, Akhaya nang eb dara, nunda Yerusalem heikek yok muna' Imik 
Neyung mab gangganek bona' garan nang ulumak nang emba arawanamab 
arob. 15:27 Ban wenyan dara seleb unuwanamab aboka wenyarob dara, 
wera nera sikjinya nek ulumla. Dara yok mok soko nim era Yahudi nim 
edya peroba' ulusila' ak ab seleb dorob anasa, dara sikba yok mok soko 
nim eneba Yahudi nim ek sokok an ulumla bona' danedya arelemnemak 
ok. 15:28 Anasa nara ban wa nen seleb webdaknyakanya, yok mok soko 
nim edya sikja yeiriwoka eboka betyiroba' anyek sikenek 
elekgogoweisinya dara, nara ugunuk pik ab uboka Spanyol moka binimna. 
15:29 Anya nara ella ulumna' ara, wera nara ugunuk yanya dara, nara 
Kristus adya peroba' lelenel lomok, hyak senenya loboka unuwanasin 
senelamna. 15:30 Bok nunja wenesinya Yesus Kristus ab, Geisinya adya 
wana' usina' ab, danasa leboka, hemyabo nang, nara ugunuk wenewoka 
wenyhenemna' ara, ugunub nab Imik Neyung ak molona' anyek neika' 
hiboka, nasamba mololomnemab, 15:31 wera anedya, nara Yudea sam 
bleklemak nang ek ab pe arawoka bo ubnelekanya, ono' anedya Yerusalem 
amba webnamna wa nera, sik muna' Imik Neyung mab edya ganya hekoka 
or senewanok. 15:32 Dara na ban Imik Neyung adya wen senemlya' 
sunuwoka ugunuk ganya eiya daboka yanamnakanya, ganya hekna' ugunub 
neika' dobnemab. 15:33 Wera Imik Neyung al ganya pe namen una' 
damoknya bera, ugunuk soba' ulusulul! Amin. 


16:1 Nara ugunuk molowoka wenyhenesina' ara, nunja' hem ge Febe, 
Kengkrea sam yuba dona' nim emba wa welemla gel genyek, ugunda pe 
arawoka ulumnelum. 16:2 An lebnanya nera, anedya ugunda alak 
Wenelesilnya pik ganya gwelelek aboka, neikso yok muna' Imik Neyung 
mab emba arawoka ulumak sok, alda yoka' hnon doroweisinya 
senewanamla dara, arawoka ubnelum. Wera alda yok nang ek hnon, na 
nong ak hnon, hyak nauba seleb arawousuk anasa. 16:3 Nadya perob 
aboka, nadya' hemyab Yesus Kristus pik neika' welemab nim, Priskila, 
Akwila ak, an sikenek gibsin yub enyek, unu wenyaboka gibisil henelum. 
16:4 Sikda nak embenga' ululul aboka, sikja nong era seleb nuk obnesak 


aboka beibdarek. Anasa sikenek ara nanagok gibnenggubsin, alda Yahudi 
gom yuba dona' mimi nidya' anaba wenyamak. 16:5 Sikja ek yuba dona' 
nim eneba perob aboka gibisil wenyhenelum. Dara Asia mok soko, hyak 
men Kristus amba moubuk doka ulumla', nunja' hem hyak wana' 
ulumabnya, Epenetus bemba gibna. 16:6 Ugunsamba yeiriwoka welemla 
gel, Maria gek hnon gibna. 16:7 Na anam yuba dobnenggom enyek, 
Kristus lomok yub lena' gak nang gangganek ara si sina' nang uluraakanya, 
nadya' hemyabo neik mok soko nang, nablaboka neika henga gouboka 
doronggosika' Andronikus beb, Yunias beb, siksamba hnon gibsin. 16:8 
Wenelesilnya pik uboka hyak wana' ulunanya, Ampliatus bek perob aboka 
gibna. 16:9 Kristus wa wenya nunja' hem be, Urbanus bek hnon gibna, 
nadya' wana' ulunanya, Stakhis bek hnon perob aboka gibna. 16:10 
Yoka'-yoka' ak ab dara, Kristus lomok hyak siklebdaboka ululanya, 
Apeles bek hnon gibna. Sik Aristobulus bedya ek nim dangoka ulumak nim 
ek perob aboka gibsin. 16:11 Nadya' hembe, neik mok ebnya, Herodion 
bek perob aboka gibna. Sik Narkisus bedya ek dangoka, Wenelesilnya 
lomok ulumak nim ek, perob aboka gibsin. 16:12 Sik Imik Neyung amba 
hyak yongowoka welerak gelewa, Trifena geb, Trifosa geb, perob aboka 
gibsin. Al Imik Neyung amba hyak yongowoka welelanya, nadya' wana' 
ulunanya, Persis bek perob aboka alsamba gibna. 16:13 Wenelesilnya pik 
weboka doboknya, Rufus bek perob aboka gibna. Hnon alja' genong gek, 
nak danaba nadya' genong ulumla an perob aboka gibna. 16:14 Asinkritus 
beb, Flegon beb, Hermes beb, Patrobas beb, Hermes beb, hemyabo nang 
sikeneb neika' ulumak nang eb, perob aboka gibsin. 16:15 Filologus, Yulia 
geb, Nereus beb, al hmal gel geb, Olimpas beb, muna' Imik Neyung mabo 
nidya' sikeneblaboka ulumak nang eb, perob aboka gibsin. 16: 16 Ugunda 
yuba dobub nang senewoka hyak pe ganya olokdangoka gibildalalulum. 
Anyagan Kristus yub dorob nim nidya' ara perob aboka gibisak. 16:17 Bok 
hem yab o, nara ugunuk wenewanesin, anedya ugun men neksika' doblum 
yub an, ono' yoksonya, nimi ganya bokdanok aboka, ganya sunuwoka 
doulub meneganasonya nenyek, sik ban unuwanasiseng nang ek pe 
keebdaboka ulululum. Wera anasa, sikenek pika leiboka ulululum! 16:18 
Banaso nim era, nunja' wenesinya, Kristus amba wenggulumak anasa, bok 


sikja mon emba weldalamak mm. Sikja yub sana' edya hyak or senewanok 
aboka buguma' saboka, sikja yub era pero maka' lelewoka, ganya pe 
ulumak nim ek wenyaboka sonda' lelemak. 16:19 Ugunja pe keboka 
unululuma' anyek, an unu ulumak an yub era nimi nidya' ara kelemak. Wera 
anasa, nara ugunsamba leboka, hyak eiya dablenel. Bok nadya senelenanya 
nera, ugunda peroba' amba dara ganya pe ella uboka, malya' ak dara 
sembeja' oroka' anyek ulunok senelamna. 16:20 Ai, wera anasa, al Imik 
Neyung ganya nonga pe una' damoknya bedya, men berra aboka, bisa' 
dubnya Satan ara ugunja' yan damumduk soldob meneganamla e. Nunja 
Wenelesilnya Yesus adya wana' uboka eleksina' era ugunuk soba' ulusulu!l! 
16:21 Nadya' hembe, neik wa welenamnya, Timotius bedya hnon, nadya' 
hemyabo, neikmok nang, Lukius bedya hnon, Yason bedya hnon, 
Sosipater bedya hnon, ugunuk perob aboka gibisak. 16:22 Nara ban 
momnya dona' dobnanya, Tertius bedya, ugunuk Wenelesilnya si sibuka 
perob aboka gibsin e. 16:23 Nak hnon, yuba dona' nim ak hnon, aralesilnya 
Gayus bedya, ugunuk perob aboka gibisil. Mok soko amba rupiah 
beillililanya, Erastus bedya hnon, nunja hembe, Kwartus bedya hnon, 
ugunuk perob aboka gibisirik. 16:24 Nunja Wenelesilnya, Yesus Kristus 
adya perob eleksina' era, ugunuk nidya' soba' ulusulul! Amin. 16:25 
Ugunuk migiba' gebsuukanya, perob lero yanggan yub nadya senenggoma' 
lero yabalamna' ab, hyak gibna' gong gelek loboka, gunuwoknya nenyek 
sunuwoka, wera Yesus Kristus yub an lero yabalamna' ban nidya' ara, or 
alsamba ok. 16:26 Hnon gunuwok bok, wenera Imik Neyung 
ulmoubna'anya bedya orugosuka' sunuwoka, yok-yok mok soko nimi 
nidya' ara sikda ganya dib senewoka pe kena' ak bo binok aboka, 
ununumna' lelemek nang momnya doboka' pik uboka seleb wenyalasuka' 
ara, wera seleb laga dok. 16:27 Yesus Kristus pik uboka, Imik Neyung al 
alak ok hnonok, hyak geremseng nonga' si imik nenewoka gibna' ara, 
alsamba ok hyak sob-soba' ululul! Amin. 


1 Korintus 


1:1-3 Nadya hemyab o, ugunda Imik Neyung yuba dona' nim, Korintus 


heikek ululum nim ek, ugunda Yesus Kristus lomok geisa nenesuk nim 
uboka, Imik Neyung amba muna' gobdo ulunoka' aboka youbusuk nim ek 
momnya doboka beibsin. Dara ono' Wenelesilnya si Yesus Kristus bek, 
sikja Wenelesilnya uboka, ono' nunja Wenelesilnya ulumla' anasa, yok mok 
nim eneba giblemak nim ek hnon, beibsin. Nara Paulus beb, nunja hem be 
Sostenes beb, nunja dara, nunja neyung Imik Neyung beb, Wenelesilnya 
Yesus Kristus ab dadya, ugunuk wana' uboka eleksima' ab, ganya 
siklewoka una' ugunuk ulusulul senelenam. Nara Imik Neyung adya alja 
seiniwoka, alja gaboka donyoknya bedya Wenelesilnya Yesus Kristus alja 
yuba lena' gaknya uboka, nara Paulus bedya ban momnya dona' en ugunuk 
beibsin e. 1:4 Ugunda Yesus Kristus pik uboka, Imik Neyung adya wana' 
uboka eleksina' seleb doluma' anasa, ugunsamba leboka Imik Neyung gibel 
yaban dara, Imik Neyung ak perob aboka mololamna. 1:5 Ugunda seleb 
Kristus lomok uboka, wera ugunuk dara, yoka'-yoka' nidya' ara, dub 
dangana' ak ululum. Ugunda yok-yok yuba salaluma' hnon, ella 
dangalaluma' hnon adya, dub nim ululum. 1:6 Wera Kristus ak laga 
dangana' anyek yarenga elegoka mel-mel asuk. 1:7 Anasa, nunja 
Wenelesilnya Yesus Kristus yanamla senewoka diri ululum salek era, 
ugunda yoka'-yoka' ganya elekna' ak dara, garan unggululum. 1:8 Dara, 
Wenelesilnya Yesus Kristus yanggalya sum era, ugunuk hnon gegena pona' 
oroka' anyek eibsununa' aboka, Kristus adya lobongganggonggom, ugunja 
ganya kallilimnesil. 1:9 Imik Neyung ara alja me nunja Wenelesilnya 
Yesus Kristus ab ganya kwebdangoka ulululuma' aboka, ugunuk 
youbosuknya bera, sob-soba bojam ulmorulelanya bek ulumla. 1:10 Nadya 
hemyab o, nara nunja' Wenelesilnya Yesus Kristus si sibuka, ugunda ganya 
bokoldana' hyak loboka, hnonok ganya boboka, hnonok seinina' seiniwoka, 
hnonoka' ak hiboka ulululuma' aboka, neik so ganya ok yo aldalaluluma' 
aboka, nara ugunuk wenelesin. 1:11 Hem yab o, ban wenyhenya nera, 
Kloe ek nim edya, nak Korintus nim era doluwoka bokdangoka ulumak 
aboka neknyeka' anasa, lebna. 1:12 Nadya wenyhenya nera damok ara, 
ugun gangganek ara hnon ara lelelumja, "Nara Paulus bek diriga balamna," 
hnon nang edya dara, "Nara Apolos bek diriga balamna," ono' yok hnon 
nang edya dara, "Nara Kristus ak diriga balamna," alaluma' anasa lebsin. 


1:13 Kristus ara galawoka ululanya de? Paulus bera ugunsamba blebsulula' 
aboka oboka gal ak glabek de? Goma, ugun meka dasika' ara, Paulus bek 
si sibuka meka dasik de? 1:14 Anadya wera, nimi yok nim edya nak 
Paulus bera meka dasina' ara, Krispus beb Gayus beb danyek ok meka 
dasisa' anasa, nara perob senewoka eiya dabnel. 1:15 Anadya wera, nimi 
yok nim edya, nak Paulus bedya si sibuka meka dalasil ara, alja yuba don 
nimi danoka' aboka ulusil wenyhenggunenyak. 1:16 Yo, hnon ban, 
Stefanus beb alja ek nim eb danyek hnon, nadya okoka meka dabsisa. Bok 
yoknya nek dara, nadya hnon meka damsa' ara an senewoka 
beknenggulumna. 1:17 Kristus nak bokol yeilinyok era, nimi meka 
dalasulula' aboka ubnenggunyok, bok alda perob lero yanggana' yuba 
lelelula' aboka, bokol yeilinyok. Bok, Kristus gal dubuk somogok yuba 
migib era, salya' lelem dalyek aboka, nimi geremseng adya yuba lelelula' 
aboka, senewanggunyok. 1:18 Anasa, somoganoba' aboka uk hinik anam 
balamak nim edya dara, Kristus gal ak somogok yub era, salya' lelema' 
senelemak. Bok, nunda Imik Neyung adya blebsuk nim edya dara, Kristus 
somogok yub ara, Imik Neyung migib ara alan, senelemab. 1:19 Anasa 
wera, Imik Neyung adya yuba bukuk momnya doboka' ara, "Sokok amba 
geremseng nim edya sikja ella dangalamaka' ara, soldob meneganamna 
dara, yoka'-yoka' ella dangalamak nimi sikja ella una' era, orok nenewoka 
dengeryiwanamna," aro dobok. 1:20 Geremseng nimi diba' ara hanyagar 
ulumak do? Sokok an yuba neksin nang diba' ara, har sam ulumak do? 
Imik Neyung adya sokok anyagan geremseng ulumaka' ara, orok 
nenemoka' anano? 1:21 Imik Neyung nidya' ella ulumla' adya, nimi soko 
nim era hyak yoka'-yoka' nauba ella' anaba, sikja ella una' edya dara, nak 
ella danggunuseng senemookanya, nunja lero yabalamab yub era, nim adya 
malya yuba senelemak bok, ban adya nak dib senelemak nim era, blebnesin 
senewoka perob senemok. 1:22 Yahudi nim era, lok so bekna' diba' ak 
eibsibya' aboka elemak. Yunani nim ek dara, nimi sokok an geremsenga' 
ella dangana' damok ak elemak. 1:23 Bok nuk dara, Kristus gal ak 
glaboka somogok yub ek lero yabalemab. Dara, Kristus gal dubuk 
somogok yub era, Yahudi nim ek dara, ganya suguwoka lek senelemak. 
Bok Yahudi gom nim ek dara, salya' so yuba senewoka dolbaleka dablesil. 


1:24 Bok Imik Neyung adya nuk youbosuk nim edya dara, nera Yahudi 
nim eneba, Yahudi gom nim eneba, Kristus ara Imik Neyung adya alja 
migib eb, alja geremseng una' damok an, senelemab. 1:25 Anasa, Imik 
Neyung adya, nera dongdang ana' senelelanya nera ella nong bok, nim adya 
dara, nera hyak geremseng el dangana' senelemaknya nera dolbalek so. 
Ono' Imik Neyung adya, nera hmeng unululanya nera, migib nong ulumla. 
Nim adya migib era hmeng ulumla. 1:26 Wei, ugunda hemyab o, Imik 
Neyung adya ugunuk youbosuk sum era, ugunda heka' anasonya ululum 
anyek seiniwolulum. Nimi heng adya ugunuk kemesin dara, geremseng 
nang hnon, ganya goluwoka sikenek kelemak nimi hnon, yok-yok 
senenggom dub nanga hnon, nauba unggululum. 1:27 Anasa wera, sokok 
an geremseng ulumak nim era, sikba alya dabsulula' aboka, sokok anyeb 
nera dongdang alamaknya nenyek, gaboka dobsuk. Ono' sokok an 
senenggoma' anyek, migib ulumak nim enyek, sikba alya dabsulula' aboka, 
sokok anyeb nera hmenga senelemaknya nenyek, gaboka dobsuk. 1:28-29 
Wera nimi nidya' ara, Imik Neyung hogung ak nonggo heijek aboka, Imik 
Neyung adya, wen sokok an ululanya nenyek orok nenewolula' aboka, nera 
sokok so, melinya, ono' hyak malya nong senelemaknya nenyek, gaboka 
dobsuk. 1:30 Imik Neyung adya ganya doboka albeyok unumoka' adya, 
wera ugunda Yesus Kristus ablaboka geisa nong gebeiyisuk. Dara, Imik 
Neyung adya, Kristus doboka, nunja geremsenga' alan aboka dangiyisuk. 
Dara ono', al Yesus ara nunja' ganya peldisina' ab, geisa una' ab, blebsina' 
ab danyek, ulusil. 1:31 Anasa wera, Imik Neyung yuba bukuk orowek 
momnya dobok sok, "Nara pelemna senewoka nonggo alalenya bera, 
Wenelesilnya lomok ulumna adya pelemna senewoka nonggo alalul e," aro 
dobok. 


2:1 Hemyab o, Imik Neyung adya orowek seimbgegemok bok, soko adya 
dara, ella danggumoka' anyek, ugunuk lero yeilisisa sum era, nara meka 
lelewoka hobyang yuba saboka, ono' sokok an geremsenga' ulumaknya 
nedya ella dangoka ugunuk Imik Neyung yuba lel yanggusisa. 2:2 Anasa, 
nara orowek Korintus nimi gangganek ulumnya dara, yok-yok yuba salya' 
lebnenggunumna bok, alda Yesus Kristus yuba nong ok lelemnyekanya, 


okoka dara, Kristus gal dubuk somogoka' damok nong anyek ok, 
lelemnamna senemsa. 2:3 Nara ugunuk yeilimsa dara, nara hmenga' uboka 
lok gargadya' ber-ber ana' hwam ulumsa. 2:4 Yuba ugunuk leb elegeisisa' 
ara, nadya ganya geremseng edya, ganya sangasin yub ek lebnenggusisa 
bok, nadya ugunuk yuba leb elegeisisa dara, alda Imik Neyung Geisinya 
alja migib una' era laga dangamok. 2:5 Anasonya nera, ugunja Kristus ak 
dib seneleluma' ara, nim adya ella dangana' ek ganya kwebmunuk. Alda 
Imik Neyung migib ak ganya kweboka, dib seneleluluma' aboka, umsa. 2:6 
Ban ulumsa' anaba, Imik Neyung yuba hyak ganya ologoka kaboka domek 
nim ek ara, naba hnon geremsenga' ella dangana' hnon lel eleklesin. Bok, 
ban lel eleklesin geremsengnya nenera, sokok an ella dangalamak 
geremsengnya nera unggulumla. Ono' sokok an dub dangoka ulumak nang 
sikja geremsengnya nera unggulumla. Fimik ban dub nang era, hyak 
denghenemak. 2:7 Geremseng una' ugunuk neklesina' ara, Imik Neyung 
adya soko uyiwanggom salek anyek, nuk si imik danoka' aboka, ban 
geremseng una' era, nuk ara gunuwoka doknowok ulumla' anyek, orowek 
seiniwoka beryisuk. 2:8 Dara, wen sokok an dub nang ulumak nim edya 
dara, Imik Neyung adya geremseng una' nunsamba beiyisuka' ara, ella 
danggumek. Anasa wera, sikda hnon ella uluseng bok dara, Wenelesilnya 
hyak perobnya bera oboka gal ak glabnenggumneseng. 2:9 Alda saawoka, 
Imik Neyung yuba momnya dobok sok ara, "Yoka'-yoka' nim adya henga 
e1yiwoka o kenggulumaknya nera, ono' nimi ganya adya seinina' 
lanenggulumla' hnon nenyek, Imik Neyung adya, sik alak wana' ulumak 
nim emba memesuk." 2:10 Bok, Imik Neyung adya nuk seleb alja 
Geisinya pik uboka, nuk memesuknya nenesa laga amasuk. Imik Neyung 
Geisinya adya yoka'-yoka' nidya' ara, geklewoka ero yabalamla dara, ono' 
Imik Neyung adya anyek, unuwanamna senemna lomok doknomna anaba, 
laga gelewoka beillilamla. 2:11 Nimi ganya lomok sam yoka'-yoka' ella 
ulumla ara, yok soko mm era, ella uldanggulumak bok, al damnya bedya 
ok ella uldalamla. Anasonya neikik, Imik Neyung adya ganya yok-yok 
seimimna' ella ulumla' ara, al Imik Neyung alja Geisinya adya ok ella 
uldalamla. 2:12 Wera nuk ara, soko enyek anyeb ganya ek eleganggusuk 
bok, alda Imik Neyung adya, alja Geisa ganya ek elegousuk. Anadya 


wera, Imik Neyung adya nidya' yoka'-yoka' nuk elegousuknya nera, ella 
danoka' aboka Geisinya elegosuk. 2:13 Anasa wera, nunda yok-yok Imik 
Neyung yub era, Geisinya aralesila' adya sunuwoka lelemab. Dara, nim 
adya ella dangalamak ganya seinina' geremseng enyek lenggulumab bok, 
Imik Neyung Geisinya nuk neklesilnya nenyek lel eleklemab. 2:14 Dara, 
nim Imik Neyung Geisinya unggululanya bera, Geisinya adya eleklesila' 
ara, donggulumla. Alda eleklesila' anyek, dolbalek so senelamla. Dara, ban 
nenera Imik Neyung Geisinya adya ok damok ara ban senewoka ella 
dangalamak anasa, albeyok ella damenggom ulumla. 2:15 Geisa lomok 
ulumak nim era, yoka'-yoka' nidya' ara yana lelelabok, al nong ak dara, yok 
nim edya yana lelenggulumak. 2:16 Imik Neyung yuba bukuk momnya 
doboka' ara, "Heknyek Wenelesilnya bedya ganya ak ara ella ulumla do? 
Dara ono', heknedya Wenelesilnya bek wenewanamso do?" alamla. Bok al 
nun nong anyek, Kristus seinilamla sok, numbabya neikso seinilimab. 


3:1 Ugunuk dara, nara Imik Neyung Geisa ganya seleb ulusil nim eneso' ak 
lebnenggusisa. Bok, nara ugunuk yuba lesisa' ara, sokok an seinilemak nim 
ek lelemak sok, ono' Kristus ak dib senelemak bok, anam moum den mab 
anaso' ulumak nim ek lelemak sok, ugunuk lesisa. 3:2 Men dara, gasa 
dena' demenggom ululuma' anasa, nauba nimi delemak dena' ek gom, alda 
moum den mabo delemak dena' ek elegeisisa. Bok, ugunda weneba okoka 
ganya kana' loboka anam salya' lelem ululum. 3:3 Ugunda solom ganya 
bobdangoka, ugun moumen anaba waldalalum, oldalalum dara, wera anara 
sokok an malya ganya bololuma' adya unululum. Imik Neyung ak elgom 
ulumak nim eneso' ak, ugunda ululum. 3:4 Dara, hnon nim era lelelumya, 
"Nara Paulus bek diriga balamna," hnon yok nim edya dara, lelelumja, 
"Nara Apolos bek diriga balamna," alalum. Ban wenyalalumnya nedya 
dara, ugunda sokok nimi ganya bolulum e. 3:5 Dib nong ara, Paulus bera 
heknya do? Ono' Apolos bera heknya do? Nunda welenamnya nenyek, ban 
adya dib senelum bok, nunda Imik Neyung adya alja wa arawoka, 
welenam nang ok ulunam. Nunda or Wenelesilnya bedya ban wa nenyek 
welerurum aboka, elegesuka' ok welenam. 3:6 Nadya dara, yina' ok 
memsa, Apolos bedya dara, alda mek ok yekemok bok, mekla' 


sangiyiwoka weliyimoknya bera, Imik Neyung adya ok unumok. 3:7 
Anasa, yina' melelanya hnon, meka yeklelanya hnon ara, dib nong gom 
bok, Imik Neyung adya weliyiwoka, mekla' sangallililanya alak ok hnonok, 
dib nong ulumla. 3:8 Anasa sik penya dara, neik wa welerak nang ulurak. 
Dara, sikda wa ela' gigiro welerak sok, dekna' anaba sunuwoka dobnarak. 
3:9 Nunda Imik Neyung amba neik wa welemab nang ulumab. Ugun nong 
ak dara, Imik Neyung adya alja wa soko yoka' anaso ululum. Dara ono', 
ugunda Imik Neyung alja e ululum. 3:10 Imik Neyung adya nak wana' 
uboka eleksina' edya wera, nara e sonya beneso uboka, nadya men e 
igimsa' ak ara, yok nanga makoka solomak. Bok, nimi nidya' ara, nadya 
egomna' igimsa ak, heka' huboka sobnamna do senewoka pe kendenemso. 
3:11 Seleb ikimok egomna' diba ara Yesus Kristus. Yok nang era, yok 
egomna' diba' iknamenggom. 3:12 Bok, Imik Neyung adya ikimok 
egomna' ak ara, yok nang edya dara, hnonda emas girik adya solomak, 
hnonda perak girik adya solomak, hnonda yok-yok perob girik adya 
solomak. Bok, ono' hnonda or gal sirika' adya solomak, hnonda wira adya 
solomak, hnonda girik adya solomak. 3:13 Nimi nidya' ela' gigiro solomak 
e nera, Kristus yanamla sum era, nidya' damoka laga nenewanamla. Dara, 
nimi nidya' sikja wa nera, pe wemek gom, malya uboka wemek gom ara, 
Wenelesilnya Kristus yanamla sum enyek, ara uk adya sunuwanasil. 3:14 
Nimi nidya' e soroba' anyek, uka dimwalyebok, uka denggublya dara, Imik 
Neyung adya perob dekna' dobnamla. 3:15 Bok, nim adya wa wemejja' 
anyek, uka delya dara, welenya bera angoo senewanamla. Al nong ak dara, 
blebnamla bok, uka delemna ak ab nongdem gobdakdo balamak sok 
ubnamla. 3:16 Ugunda Imik Neyung e ulumab senena' ara, ugun dam nang 
elgom uldalalum de? Imik Neyung Geisinya ara, ugunja ganya lomok ulusil 
ara, ugunda elgom de? 3:17 Imik Neyung e ara, aljinya yoka' nong uboka, 
ugun nong ak dara, ban e nong ululuma' anasa, nimi ben hnon Imik Neyung 
e ak golol meneklamla dara, alba Imik Neyung adya, alak golob 
meneganamla. 3:18 Nimi ben hnon, al damnya bol neneldanggom. Ono' 
nimi ben hnon ugun gangganek ara, nara yoka'-yoka' nauba el nong 
seneldalamla dara, Imik Neyung adya alak yok geremseng hwamnya 
nenewotulula' aboka, wenera dongdang ana! anya! dangoka ululul. 3:19 


Nera sokok anyek geremseng nong senelemaknya nera, Imik Neyung adya 
dara, dongdang ana' anya senelamla. Imik Neyung bukuk momnya doboka' 
ara, "Yoka'-yoka' geremseng ulumak nm ek, Imik Neyung adya 
geremseng ulumaka' ak ab, henga weboka youlusil," aro dobok. 3:20 Ono' 
momnya dobok ara, "Yoka'-yoka' nauba ella ulumak nim era, sikja 
yoka'-yoka' seinilemaka' ara, Imik Neyung adya dara, nera salya' lelem 
seimilemaka' ara, ella ulumla," ara dobok. 3:21 Anasa wera, ugunja nim ek 
ara, hyak perob senewoka gigildanggom. Yoka'-yoka' nidya' ara, Imik 
Neyung adya ugunuk elegesuk ak ulumla. 3:22 Anasa Paulus gom, Petrus 
gom, sokok an gom, somoganaluma' gom, embenga' ulumnaluma' gom, 
wen ulumla salek gom, eimik yanamla salek gom, nidya' ara, ugunjinya 
yoka' nong ulumla. 3:23 Dara, ono' ugun nong ak dara, Kristus aljinya 
uboka, Kristus nong ak dara, Imik Neyung aljinya ulumla. 


4:1 Anasa nuk dara, wera Imik Neyung adya gegemoka' anyek, nuk 
elegosuk nim uboka, kristus ak arawoka welemak nang ulumak alasinok. 
4:2 Wera, ban unuwoka arawoka welemak nang ara, wa ara yoknya bedya 
welelulum aboka, oruklesil dara, or pe bojam unulunok. 4:3 Bok, na 
Paulus ben nong ak dara, or ugunja gom, yok nim eneba, nak yana 
lelelenulum dara, nera malya senewoka dolbaleka' dablenel. Na moumen 
seiildalamna anaba, dib yana leleldanggulumna. 4:4 Nara ban nenyek 
malya ubna senena' ara, orok bok, nenyek dara, wera nara pe ulumna gom, 
malya ulumna gom ara, nadya' goma', Wenelesilnya bedya ok sunuwoka 
yana lelelenel. 4:5 Anasa wera, ugunja men, bera malya ubla, bera pewal 
aboka, berra aboka yana leleldanggom. Alda diri ulumuna' ara 
Wenrelelesilnya bedya yalyekanya, al adya yok-yok damoka nidya' guna' 
lomok sam doknolomla' ara, poboka laga nenewanamla. Imik Neyung 
adya, ono' nimi ganya lomok mouboka seinilemaknya nera, laga 
nenewanamla. Ban sum enyek, nimi nidya' ara, Imik Neyung adya sikenek 
unuro yana lelewoka gigiwanesil. 4:6 Anasa nadya hemyab o, ugun 
pesindamba dara, nadya Apolos bek hnon, nak hnon, sunuwoka seleb 
lebsin. Ban unusenya nera damok ara, anadya ugunda nuk keeboka, sik 
unulurak senewoka pe unuwolulum, anya wera, wen ulumla pe unulumaka' 


anyek salabmoubluluma' aboka ubsin. Anadya wera, ugun moumen ara, 
nunda perob nim aboka, gigibdangoka ono' yok nim era, malya 
nenewomunuk aboka ubsin. 4:7 Anasa wera anak dara, heknedya men 
perob so uyinyok senelelam do? Anda yoka'-yoka' bololama' ara, hnon 
eleganggunjoknya nek hnon bololam de? Wera dara, yoka'-yoka' mdya' 
anak elegenjok bok dara, hekasa nabeyok dolomna senewoka, nonggo 
alalam do? 4:8 Ugunda seleb dub nang ululum. Anadya wera yoka'-yoka' 
dobsinya ganya bonggululum. Ugunda seleb dub nanga dolum bok, nuk 
dara, orok! Nublaboka neika' nimi yok nim ek wenelenoba' aboka, ugunda 
seleb dub nanga dangasom dara, perob senewanesinya bok. 4:9 Nadya 
seiilamna dara, nu Imik Neyung yuba lena' gak nang dara, Imik Neyung 
adya nuk seleb, nim adya ngoluksin nanga hnon, lero nang edya ngoluksin 
nanga hnon dangiyisuk. Nuk dara, malya umna' anasa, obnamna nim eneso 
uboka, nimi hogung ok sam obnemab aboka, ono' sokok anyeb 
ebngalogoka glollisin nim eneso' ak ulumab. 4:10 Kristus nong anasa 
leboka, ugunuk dara yuba dona' geremseng nim uboka, nuk dara dongdang 
ana' nim ulumab. Nuk hmeng ulumab bok, ugunuk dara migib ululum. Nuk 
dara derelesak bok, ugunuk dara, perob senewoka gigilesak. 4:11 Dara 
wenebabya, nunda mek oka, gwaneng oka kwelesil. Nunda denerob akleng 
ok ongolomab. Nuk nim adya malya nenewoka olosak. Nunja diba' un e 
nera unggulumla. 4:12 Nunda yoka'-yoka' dobnoba' aboka dara, nunja 
soruk adya yeiriwoka welemab. Nuk nim adya weil malya' gloksm dara, 
unuwesin nang ek amba peroba'-peroba' lelemab. Nuk malya nenewoka 
obsin dara, obsin nang ek sam siklewoka lolomab. 4:13 Nim adya nuk 
derewoka wabsin dara, sikenek ara nunja dara, meka lelewoka perob ok 
lelesab. Dara wenebabya, nunda sokok an sembeja' eneso ak ulumab, nim 
adya lolomak sembeja' anaso ulumak senellilisak. 4:14 Nara ban 
wenyaboka ugunuk momnya dobsina' ara, ugunuk alya dabsulula' aboka 
ubnenggubsin bok, ugunda nadya mab eneso ululuma' anasa, wenesin 
danasa lebsin. 4:15 Kristus yuba dona' nim ululumukanya, ugunuk yuba 
neksin nang era, denga salya' ulusiseng bok, ugunja' neyung bera gong 
danggunuseng. Na Paulus ben nong anyek, Kristus Yesus adya' perob lero 
yanggan yub elegeisisa' adya, ugunja neyung be dangoka unya nok ulumna. 


4:16 Anasa wera, nadya ulumna sok diliga' doboka ulululuma' aboka, 
ugunuk duka' lolom-lolom hesin. 4:17 An nenesa leboka, hem Timotius 
benyek na lunuwoka ugunuk bilom aboka bokol yeisin. Al Timotius bera, 
Wenelesilnya bemba ganya goluwoka pe welelanya bek, nadya' yoka' dam 
me neneso wana' ulumna me nek, bokol yeisin. Alda hyak pelemla 
senewoka, welelul senelamna me. Dara alja ugunuk, nadya Kristus ak dib 
senemsa danyek ulusenya nenyek an ara, nadya yuba dona' nimi wenero 
yabalasina' anyek, ugunuk saawoka bekellilimnesil. 4:18 Nimi wene nang 
ugun gangganek ara, nera Paulus bera anyagan yanggublul senewoka, 
sikda dengdang ganya bobak. 4:19 Wenelesilnya bedya, nak or Korintus 
nim ek bulul senewalya dara, mek anam ugunuk kemel yanasin. Na yanya 
danyek wera, dengdang ganya bolomak nim era, nera yuba dem ok 
salamak gom, aldib migib ulumak gom ara eibnamna. 4:20 Anasa Imik 
Neyung wenelemnesila' ak dara, yub dem adya gom, aldib senewoka alda 
migib adya hnon ulumnamla. 4:21 Anasa wenera, ugunja perob senemunya 
nenyek, nunda nenyek henelum. Ugunja dara, nara yeiriwoka yuba gasa 
einiwoka nekel yosulul senelelum gom, alda ugunuk wana' ganya uboka, 
namena' anyek pe nekel yosulul senelelum gom? 


5:1 Nara hnon, ugun gangganek ara, hnon nang era gela salawoka malya 
uro balamak anaso aboka lelemaka' ak hnon kelemna. Wenyalameknya 
nera, Imik Neyung yuba dona' orok nim eneba ununa' oroknya nek, ben 
hnon alja' neyung bedya eimik gel gek dobdangarek, alamaka' ak kemsa. 
5:2 Ban unululumjok, wera ono' ugunda dengdang aboka, imik 
nenebdangdo yabalalum. Ban unululumnya nera, dib nong ara, ono' angwei 
salya' ulumla senewoka engelemnesomokanya, malya unulumak nim era, 
ugun gangganek ab doboka yaknasom. 5:3 Na nong ak dara, ugunub 
unggulumab bok, ganya ak dara, nara ugunub neika' ulumab. Anasa wera, 
neikik ulumna' anaso uboka, ban unumoknya bek ara, ban unuwanamab 
senewoka seleb seinibgogomsa. 5:4 Ugunda Wenelesilnya si Yesus lomok 
uboka, yuba longowomun dara, nara ganya adya neikik uboka, ugunja 
nunja Wenelesilnya Yesus migib adya, ban malya unululanya benyek, Iblis 
bek elegolulum. 5:5 Al onnya benyek, wera alja nong ara, soldob 


menegoka denghulul senen bok, alja ganya ak dara, Wenelesilnya yanamla 
sum enyek bleblula' aboka, eleganalum. 5:6 Ugunja nonggo aldalaluma' ara 
malya nong. Roti gwaneng welena' ara mek bok, nonga nidya' eldaklamla' 
ara, ugunda elgom ululum de? 5:7 Dib nong ara, ugunda perob 
eldaknenggulumla roti anaso seleb ululum bok, wenera ugunda ban youma' 
malya una' anaso roti eldaklamla anyek boboganalumukanya, hyak perob 
wenyok eldaknenggulumla roti anaso ono' perob danalum. Anasa wera, 
Kristus nong anyek seleb blebsina' domba pama dangamoka' adya, wera 
nera malya una' amba seleb somogoka' ulumla' anasa lebna. 5:8 Nenesa 
leboka nunda wenera, youma' blebsuka' bekoka Paskah sum delemak sok, 
numbabya delemnemab. Youma' malya una' anaso welena' makoka 
denggulumnemab. Hyak eldaknenggulumla perob una' roti ok 
delemnemab. Anasa, sununa' ara an lebsin. 5:9 Nadya men beryisisa 
momnya dona' lomok sam ara lesedya, "Ugunda gela salana' hwam ok 
ulumak nang eb dara, neika' hiboka una' ara mem," amsa. 5:10 Ban nadya 
wenyasenya nera, anyagan soko nim era, gela salana' hwam nang hnon, 
hmaba' ganya bolomak nimi hnon, sonda' anasa meka lelewoka lelemak 
nimi hnon, bisa' ak molowoka giblemak nimi hnon, nenyek gobdo 
bokdangoka ulumnalum aboka, lebnenggubsa. Nera orok! Ugunja nim 
enyek malya ululum nim aboka, gobdo mok nenewanasom dara, wera 
ugumbabya sokok an una' loboka yibinesom bok, 5:11 alda nadya lebsenya 
nera damok ara, ban nenesa lemsa. Alda sonda' anasa, nara Imik Neyung 
yuba donya aldalaladyok, ono' gela salana' ganya hnon, hmaba' un ganya 
hnon, bisa' ak giboka, yok nanga salya' miniwoka leboka, ganya uu alasil 
meka deregoka, meka lelewoka hoka' dona'anya ululadyok anasa, 
ugunublaboka ubmunuk aboka, yuba sekleng sok lemsa. Sikeneb neika' se' 
bukoka dena' anaba, hyak mem nong! 5:12-13 Imik Neyung yuba 
donggulumak nimi malya una' enesa dara, nadya yana lelen dara, narinya 
goma', unuwanggunusinya. Nenyek Imik Neyung adya sikba eimik enyek, 
yana lelewanesil. Bok, ugunub neika' yuba dololum nim era, ugunja dara, 
sikenek yana lelewanggunusom de? Alkitab bukuk sam seleb momnya 
doboka' ara, Malya una' hwam ok ulumak nim era, ugun gangganek sam 
ab yaklulum, ara doboka' anasa lebsin. 


6:1 Nimi hnon ugun gangganek ara, yok nim eb gogoba' ganya 
bobdangaseng dara, yok muna' Imik Neyung mab ak memewananulum 
aboka, ena' ara loboka, alda yuba donggulumak nim ek, ugunja yana 
lelewanasulum aboka, bo binimso de? 6:2 Wera eimik era, muna' Imik 
Neyung mab adya sokok an yana lelewanesaka' ara, ugunda elgom ululum 
de? Dara ugunda soko nidya' yana lelewanalum bok anasa, hekasa mek 
siriknya neneba wen yana leleldanggululum do? 6:3 Nunja eimik era, lero 
nang ek yana lelewanamaba' ara, ugunda elgom ululum de? Anasa, hyak 
nauba so ara, nunja soba' ulumabakanya unulumabnya nera, yana 
lelelemnamab. 6:4 Dara wera, ugun yuba dololuma' gangganek an 
yoka'-yoka' lanawanamso dara, wera ugunub neika' yuba dona' orok nim 
ek, nunsamba yana lelewanesulum aboka molowanasom de? 6:5 Ban 
wenyhesinya nera, ugunuk alya dabsulula' aboka lebsin. Ugun gangganek 
ara, gogoba' ganya bobdangaseng dara, ella uboka ugun moumen yana 
lelewanasusonya hnon una' orok anasa ululum de? 6:6 Bok wen ugunja 
unululuma' ara, ugun moumen ara al kabo neika' yuba donanya bedya 
malya ubna dara, yuba dona' orok nang ek, nadya hem be malya ubla 
aboka, yana lelewanoka' aboka, yuba bo nekel balalum. 6:7 Ugun moumen 
yuba donggulumak nim ek, anaso malya ubsak aboka yuba bo balalum 
dara, al seleb hmeng dangdowolum. Ugun moumen malya ubsjja dara, 
hekasa diriganggunumna seneldanggululum do? Ugunja bona' hoka' 
dobsija dara, hekasa or ununenok seneldanggululum do? 6:8 Bok 
saawoka, ugumbabya hnon hoka' dobdangoka malya ubdangoka unululum. 
Ugun kabo nim ek anaba, unuldalalulum. 6:9 Nimi malya ulwenelemak 
nim era, eimik era Imik Neyung wenesin heikek hyak weknenggunumaka' 
ara, ugunda elgom ululum de? Wei, bol neneldanggom. Salya' gela hoka' 
salalamak nang eb, yoka'-yoka' ak giblemak nim eb, yok nang gela 
salalamak nang eb, sik moumen bok dekeldalamak nang eb dara, imik 
heikek weknenggunumak. 6:10 Ono' hnon, hoka' dolomak nim eb, ganya 
oka delesil nim eb, yu meka deregoka ganya uu alamak nang eb, yok nimi 
si ak malya nenelemak mm eb, yoka' ak menenga' amba yaboka ol 
neblemak nim eb, ban nidya' anaso unulwenelemak nim era, Imik Neyung 
wenesin heikek ara weknenggunumak. 6:11 Ugumbabya hnon men dara, 


nenyek unululum. Bok wenyek dara, ugunda malya una' ak ab, seleb meka 
elegoka geisa nenewosuk. Ugunda Imik Neyung mabo seleb muna' gobdo 
dangiyisuk. Ugunda Wenelesilnya si Yesus Kristus ak dib senewoka, nunja' 
Imik Neyung Geisinya bedya migib edya, ugunda seleb peroba' 
neniyiwousuk. 6:12 Yok nim edya hnon lelemaka' ara, "Yoka'-yoka' nidya' 
ara, salya' ganya doboka unuwanesibya," alasak. Bok nak dara, "Ban 
nidya' ara perobnya noka' aboka ganya doboka unuwanamna," henesinya 
bok, na nong ak dara, "Yoka'-yoka' adya ologoka mabnelyek," senelamna. 
6:13 Hnonda wenyalamakyja, "Dena' ara mon amba ulumla. Mon ara dena! 
amba ulumla," wenyalamak bok, nidya' penya ara, Imik Neyung adya 
eimik orok nenewanamla. Nimi nong goukwa ara, gela salawoka uro 
yaban danasa goma'. Nimi nong ara, Wenelesilnya bemba ulumlakanya, 
Wenelesilnya bera, nimi nong amba ulusil. 6:14 Imik Neyung adya 
Wenelesilnya Yesus bera somokna' ak ab, embenga' dangiyimok. 
Anasonya neikik eimik era, numbabya alja migib edya, Imik Neyung adya 
nuk embenga' bukiyiwanasil. 6:15 Ugunja nonga yok-yok ara, hiboka 
Kristus nong ululuma' ara, ugunda elgom de? Dara, Kristus adya nong 
ululuma' anyek, nadya doboka gela salana' ak neika' hil binisinya de? Hyak 
unuwanggunusinya, mem. 6:16 Yok nang edya salya' salawoka bololomak 
gel gek, ben hnon eimik salalamla dara, unulanya bera gel genedya, 
hnonok nonga dangalamla' ara, ugunda anam elgom ululum de? Imik 
Neyung yuba bukuk momnya doboka' ara, "Gel ab nenya ab hnonok nong 
danerak," hyok bar. 6:17 Bok, Wenelesilnya Imik Neyung beblaboka 
neika' denewoka ululanya bera, Wenelesilnya beb alab, ganya ak dara, 
hnonok dangalarak. 6:18 Yok gela salawoka uldana' ara, hyak loboka mok 
yabalalulum. Yok-yok malya una' ak dara, nim adya unulumaka' ara, nimi 
nong wellik ab ulumla. Bok, gela salawoka malya ululanya bera, alda al 
damnya alja nong ek malya uldalamla. 6:19 Ugunja nong era, Imik Neyung 
Geisinya alja e ululuma' ara, ugunda elgom ululum de? Imik Neyung adya 
alja ok ganya doboka, Geisinya bera ugunuk elegesuukanya, Geisinya era 
ugunja nong lomok ulusil. Ugun nong ara, ugunja' ak unggululum. Ugun 
nong ara, Imik Neyung alja' yoka' nonga' ak ululum. 6:20 Imik Neyung 
adya ugunuk seleb dekna' doboka deksuk. Anasa wera, ugunja nong era pe 


ulumuna' adya, Imik Neyung si mik dangallilimnelum. 


7:1 Wenera nara ugunja momnya dona' pik neknulum yub ek lebnamna. 
Nengmabo ben hnon ara, gela dobnenggunumla dara, nera perob. 7:2 Bok, 
doldana' orok adya, meknewoka salaldalamaka' anasa, nengmab ak dara, 
alba alja gel ge dobnamla. Dara, gel ak dara, albabya nenya dobnamla. 7:3 
Dara nenya ara, alja gel ak pe nenya unulamla sok unululul. Dara neikso, 
gel adya, alja nenya ak anaba, hyak pe unululul. 7:4 Gel alja nong ara, ala' 
moka' ak unggulumla. Alda alja nenya amba hnon ulumla. Anasonya 
neikik, nenya anaba alja nong ak dara, ala' moka' ak unggulumla bok, alja 
gel gemba hnon ulumla. 7:5 Anasa, gela nenya dobdangoka ulumunjok 
dara, malya ganya boboka, loboka yok-yok una' ara mem. Se' amba dara, 
bokdangoka ulumnulum bok, nera men nenya ab gel ab unuwananam 
aboka, yuba sabdoumun dara, or unulumnulum. Bok, soba' anaso 
unulmorulumun dara, bisa' dubnya Satan adya ugunuk galal yeisilyek 
anasa, se' ok bilimuna' ara youmun dara, gela nenya ono' neika' ulumnulum. 
7:6 Nadya ban wenyhesinnya nera, ugunda ganya pe seiniwoka 
unuwanaluma' ak lesin, gasa wekewoka lenggulusin. 7:7 Nadya ganya ak 
dara, nimi nidya' ara, nadya ulumna sok, sikba ulumneseng senelenabok, 
nimi yok-yok ara, Imik Neyung adya ela' girigo yok-yok eleklesil. Anasa, 
hnon nim era ban nenyek elegemoka' adya, alba unululabok, yok nim era 
yok elegemoka' adya, yok unulamla. 7:8 Gelewa, nengmabo, anam 
dobdanggom nim eb, youk gelewa ululum nim eb, nadya ban 
wenewanasin. Naba ulumna sok, ugumbabya ugumbeyok kaboka 
ulumnalum dara, nera perob. 7:9 Bok, gela nenya dobsinya ganya nauba 
seinilemun dara, wera men gela nenya dobnelum. Gela nenya dobsinya 
ganya adya, anja ganya nauba oka delesilya dara, or gela nenya dobnelum 
dara, perob so. 7:10 Gela nenya seleb dorob nim ek, anadya ban 
oruganesin. (Ban nenera nadya ok unuwoluluma' aboka lebnenggubsin bok, 
Wenelesilnya bedya ban ara ugunuk lelesil.) Nenya seleb domlya gel gera, 
alja nenya lona' ara, hyak mem. 7:11 Bok, gel ara nenya doledyok loblya 
dara, wera yok nenya ek saawoka dona' ara, hyak mem. Goma, saawoka 
men dosonya bek hil yanamso' ok ulumla. Dara, nengmab anababya neikik, 


domlya gel gera lona' ara mem. 7:12 Bok, yoknya nemba wenewanasina' 
ara ban (Nera Wenelesilnya bedya gom, alda nadyok weneweisin yub era 
an): Dolenya bedya Yesus ak dib senena' orok gel gek ulumlya gel gedya, 
nara anab pe ulumnenam helya dara, dolenya bera yuba dona' orok gel 
aboka, lona' ara mem. 7:13 Dara ono' saawoka, Imik Neyung yuba 
dolomlya gel genyek, Kristus ak dib senena' oroknya bedya nara 
anablaboka ulumnenam helya dara, lobnun aboka, lona' ara mem. 7:14 
Anasa wera, yuba dona' oroknya benyek, alda Imik Neyung me dangamna 
gel gek dolomla dara yok so nenelamla. Anasonya neikik, ono' gel ara, 
yuba dona' orok bok, Imik Neyung me dangasonya bedya doboka' adya, 
wera yok so nenelamla. Dara, ban nenyek ununa' orok dara, sikja beibseng 
me neneba betyik mab anaso' uluseng bok, ban ununa' adya yok so 
nenelesil. 7:15 Bok, Imik Neyung yuba dona' orok gel gom, nenya gom 
edya, alja gel gek gom, alja nenya ek gom loblya dara, or lo balalul. Ban 
unuwalya dara, al yuba dib senelelanya bera anam kwemna' anaso 
unggulumla. Imik Neyung adya dara, waldana' oldana' oroka' anyek, pe 
ulunok senelesil. 7:16 Ugun Imik Neyung yuba dololum gelewa edya dara, 
anja dara, nadya nenya era, Imik Neyung ak bleboka bo yanamna gom, 
orok gom ara, ugunda elgom ululum. Anasa ono', ugun Imik Neyung yuba 
dololum nengmab edya dara, neikik nadya gel gera bleboka bo yanamna 
gom, orok gom ara, ugunda elgom ululum. Yuba 7:17 Imik Neyung adya 
ugunuk youbsuka' ara, al adya migib elegoka ban unuwoka ulumnelum 
aboka, youbosuk sok, neik so unu ulumnalum. Dara, ban yub enyek, nimi 
nidya' Imik Neyung yuba dolomak nim ek unulululum aboka, wenero 
yabalasin. 7:18 Sununa' ara, nimi ben hnon, alak Imik Neyung adya 
youblya sum enyek, bola' garamoknya ulumlya dara, saawoka bola' 
garawanggomnya neneldanggom. Bok, ben hnon Imik Neyung adya 
youblya sum enyek, bola' garawanggomnya bek ulumlya dara ono' bola' 
garawanenok senen unggom, mem. 7:19 Anasa wera, bola' garalamaka' 
ab, bola' garanggulumaka' ab dara, dib nong goma'. Hyak peroba' dib 
nonga' ara, nim ara Imik Neyung yuba lelesila' ak keboka unulumaka' ak 
dib nong ulumla. 7:20 Imik Neyung adya ugun youbsuk sum ek ululum 
sok, weneba neikik so ulululum. 7:21 Imik Neyung adya an yalom aboka 


enjok sum era, anda oruknanya ululum bok, eboka donjok dara, nara 
benya' senewoka nenyek nauba seininggom. Bok, anda salya' pe ululoma' 
aboka, li elegagelya dara, or elegagelya' ak an dob salawoka ululom. 7:22 
Nimi ben hnon, oruknanya bek bok, Wenelesilnya bedya youbomok bok 
dara, wenera alda Wenelesilnya bedya glo'anya dangalamla. Bok, 
youbomok sum enyek, glo'anya ulumok bok dara, alda Kristus adya wa 
wenya dangalamla. 7:23 Imik Neyung adya dekna' edya seleb deksuk. 
Anasa wera, nimi yoka' adya oruknanya dangoka ununggom, mem. 7:24 
Anasa wera, hemyab o, Imik Neyung adya ugun eboka youbsuk sum 
enyek, ugunja ululum nong enyek, weneba al anaso uboka, Imik Neyung ab 
neika' ulululum. 7:25 Wera gela nenya dobdanggom nim emba lebnamna. 
Ban nenesemba dara, nara Wenelesilnya bek ab yuba hnon okoka 
neknenggunyok bok, Wenelesilnya bedya nak angoo yadyek senewoka 
eleklenelnya bedya, ban senelenanya nenyek neknesin. 7:26 Wenera 
yoka'-yoka' igina kwesina' lanalelabok anasa, nadya seinilamna' ara, sikba 
wen pe ulumak sok uluseng senelamna. 7:27 Anda gela seleb domen bok 
dara, gel genera lobsinya senewoka, yeiriwoka pika ena' ara mem. Anda 
gela anam dona' orok bok dara, gela dobnun senewoka ena' ara mem. 7:28 
Bok, anda gela dobnelam dara, nera malya una' goma'. Anaso neikik, 
goubenya gel gera nenya dolomla dara, nera alda malya unggulumla. Bok, 
alda doldalamak nim era, yoka'-yoka' igina kwesina' damok ara, sikenek 
ulumnesil. Nadya dara, unurub igin yaka' danyek ugunuk kwebsilyek 
aboka lelemna. 7:29 Hemyab o, nadya lelenanya nera, damok ara banasa 
lelemna. Nu ulumab salek enera wera meka' me ubla. Anasa wenyek 
danyek moruwoka, gela yak nang era, gela dobnenggomnya beneso ak 
ulumnamso. 7:30 Ganya suguwoka engelelenya bera, unuwanggunanya 
beneso' ak, or-or uboka pe ululul. Okselelenya bera, ei-ei ganya 
bobnenggunanya beneso' ak ululul. Yok-yok bona' deklenya bera, alda 
or-or uboka, bona' garananya beneso ululul. 7:31 Sokok an wen ulumla' 
eillililum ara, mek anam denghenelabok anasa, sokok an yoka'-yoka' 
unululumnya nenyek, salya' so boboka lololumnya neneso ulululum. 7:32 
Nadya senelamna' ara, ugunda okna ulusil ak ab loboka, pe ulululum 
senelesin. Gela oroknya bera, alda Wenelesilnya bek ganya hekellilinun 


senewoka, Wenelesilnya bedya perob senelelanya nenyek, ganya dib 
beiliwoka ulumla. 7:33 Bok gela yaknya bera, alja gel gedya perob 
senewotulul senewoka sokok an ulumla' digum ok soba' seiniro ulumla. 
7:34 Wera anadya alja ganya era, bokgokoka ulumla. Nenya dona' orok 
gel gek dara, alja senelamla' ara, alja ganya nong ab dara, Wenelesilnya 
bedya dangoka ulunun senewoka, Wenelesilnya seinilamla ok geklewoka 
seiniro ulumla. Bok, nenya domna gel gera, nadya nenya edya perob 
senewotnulula' aboka, ulumla' anasa, alja ganya seinilamla' ara, sokok 
anyebnya nok seiniro ulumla. 7:35 Ban nadya ugunuk momnya doboka 
beibsina' ara, ban men ununggom. Ban nenyek ununa' ara, mem aboka 
ubnenggubna. Alda ugunuk perob dosulula' aboka ubna. Nadya ugunja 
unuwanok senelamna' ara, ugunja unuwanamuna' geknewoka peblenya 
nenyek unuwoka, ono' ugunja ganya era, Wenelesilnya bek bekoka, dib 
beiliwoka ulululuma' aboka lebsin. 7:36 Wera nimi ben hnon, nadya molob 
lobsa gel genyek, goubenya yamen dangoka pe ulunamakanya, nunda 
kaboka siklewoka ubnenggunusinima' anasa, nadya molowasa gel gek or 
dobnamna senelamla dara, nera or alja senelamla sok unuwolul. Anasa 
wera, sik dobdanasereng dara, nera malya una' gom anasa, or perob. 7:37 
Bok, ono' nimi ben hnon nadya molob lobsa gel gek ara, nadya dona' 
lobnamna senewanamla dara, ban seiniwalya' ara, yok nim edya gom, alja 
ok ganya anaso seiniwalya dara, nara pe ulumnamla senelamla' anasa, or 
lobnamla' ara pelemla. 7:38 Dara, gela domna nang ara pe unulamla. Bok, 
gela gobdo dona' orok nang era hyak nauba pe unulamla. 7:39 Nenya 
domna gel gera, alja nenya embenga' or ulumla salek era, alja nenya ek 
neika' ganya daklinggoka ulumla. Bok, alja nenya seleb somoganemso 
dara, wera gel gera alja nara ban benyek dobnun senewanamso dara, al 
Imik Neyung yuba dorobnya bek senelamla dara, or unuwolul. 7:40 Bok 
nenya somogamso gel gera, yok nenyek dona' orok dara, hyak nauba pe 
ulumnamla senelamna. Nera nadya ganya edyok seiniwoka lebnabok, Imik 
Neyung Geisinya migib adya lelemla' ak lelemna, senelamna. 


8:1 Wenera meewoka giblemaknya nek, beil balamak dena' yub ek 
lebnesin. Nim adya, "Nunda nidya' ara, yoka'-yoka' ella ulumab," alamaka' 


ara ella ulumab. Bok, nimi geremseng ulumaka' nong adya, nauba 
dengdang ganya nenelesil, bok wana' una' adya danyek, nim ak bukullilisil. 
8:2 Nimi ben hnon, nara yoka'-yoka' ara, nauba ella ulumna seneldalalanya 
bera, hyak dib nong ara, yoka'-yoka' ganya olowoka anam pe ella 
unggulumla. 8:3 Bok, Imik Neyung ak ganya ologoka wana' ululanya bera, 
Imik Neyung adya alak ella ulumla. 8:4 Dara, dena' ara meewoka 
giblemaknya nek beil balamak yub ek dara, nera meewoka giblemaka' ara 
nong ak dara, dib nong unggulumla' ara, nunda ella ulumab. Dara ono' 
nunda hnon sokok an yoka'-yoka' ulumla' adya ella ulumaba' ara, Imik 
Neyung ara hyak hnonok Imik Neyung ok ulumlakanya, yok Imik Neyung 
era, hnon meka' unggulumla. 8:5 Dara, nimi yok nang edya, Imik Neyung 
ara an, Wenelesilnya yoka' ara an, alamaknya nera, imik sam hnon, sokok 
sam hnon, nim uguma' nauba ululabok, 8:6 nun nong ak dara, Imik Neyung 
nunja neyung hnonok ok ulumla. Al adya dara, yoka'-yoka' nidya' 
uyimoknya bek ulumla. Nunda al nong amba ok ulumab. Nunja 
Wenelesilnya bera, nuk dara hnonok ok ulusila' ara, Yesus Kristus hnonok 
ulusil. Nidya' yoka'-yoka' ara, Yesus Kristus pik moruwoka uyimok. Dara, 
nunda al adya embenga' ulumab. 8:7 Bok, ban ella ulumaba' anaba, ban 
nera nimi nidya' ella ulumaka' goma! Hnonda youma' dara, bisa' giblemeka' 
adya, wenebabya soba' giblemaka' ak sam beil balamak dena' era, an 
senewoka bekelmoublemak. Anadya sikja mek ganya era dib kana' orok 
adya, doboka den dara, nera malya una' denewanel senelemak. 8:8 Hyak 
dib nong ara, dena' adya dara, nub Imik Neyung ab ganya kwebdangoka pe 
una' ara unggulumab. Wera hnon dena' loboka denggunesibya dara, anadya 
malya so danganggulumab. Dara ono' saawoka, hnon dena' doboka 
denesibya' anaba, perob so danganggulumab. 8:9 Bok, ugunda hyak pe 
keebmoublulum! An adya nidya' yoka'-yoka' ara, ella uboka unululama' 
adya, yub dib doboka ganya kana' orok nim enyek, oluk dikna' girik anaso 
nenyiwamenek anasa, keeboka ululom. 8:10 Nenera ban nenesa lemna, 
Anda yuba dib doboka ganya kasomnya benyek, bisa' amba beil balamak 
dena' dero bulusom dara, ono' dero bulusoma' ak hnon, ganya kana' 
oroknya bedya eibgeso dara, wera eibgesonya bera an delesom dena' era, 
albabya asa' ganya boboka denggunumso senelelam de? 8:11 Wera 


anadya, anja ganya olowoka ella ululamjok unululama' adya, yok nimi 
yuba dib senewoka ganya kana' orok nim era, nera Kristus ara al benesa 
seleb somogok bok, orok dangamna' anaso dangalamla. 8:12 Wera an 
yuba men doboka ululamnya bedya, ono' bisa' amba beil balamak dena' 
doboka deregoka ululama' adya, nimi yok yuba dib ganya kana' orok 
uboka, hmeng ulumak nim ek, malya geboka hmenga nenelelam dara, 
wera an unululama' adya, anda Kristus ak anaba malya unululam. 8:13 
Anasa wera, nadya delemnya' adya, nadya hemyabo malya una' ubijek 
aboka anasa, dena' amba leboka, nadya hemyabo malya una' gaka 
malelebok dara, wera nara pam soub ara hyak meka' denggunumna e. 


9:1 Nabeyok ganya doboka, unulunanya unggulumna de? Nara Imik 
Neyung yuba lena' gaknya unggulumna de? Nara nunja Wenelesilnya 
Yesus bera seleb eibnenggusinya bek ulumna de? Ugunuk dara, nadya 
Wenelesilnya bemba wa websa' adya, ugun Imik Neyung mabo dangalum 
nim unggululum de? 9:2 Nimi yok nang edya nak ara, Imik Neyung yuba 
lena' gaknya ulumla hengguneneseng bok, ugunja dara, alda Imik Neyung 
yuba lena' gaknya senewoka seiniyiwanenesom. Nera damok ara, alda 
ugunuk Imik Neyung yuba lebsisa' adya, ugunuk Imik Neyung mab ululum 
dara, wera nera nara aldib Imik Neyung yuba lena' gaknya ulumna bekna' 
edya ugumbabya ululum. 9:3 Wera, nimi yok nang edya, anda Imik 
Neyung yuba lena' gaknya goma' aboka lolonyak dara, nara ban nenyek 
sikenek lelesin. 9:4 Nara wa welemna' anasa, dena' meka' gwanenga 
eleganeneseng dara, nera doboka denggunusinya de? 9:5 Wenelesilnya 
Yesus alja weisab edya hnon, ono' yok yuba lena' gak nang edya hnon, 
Petrus benedya hnon, yuba dolomna gelewa bomnakanya, neika' 
yabalamek sok, nara yuba dolomla gel geneba doboka neika' 
yibinggunusinim de? 9:6 Goma, Barnabas beb nab danyek ok, dena' ara, 
sikbeyok ganya hwiboka eboka deleruruk senelemak de? 9:7 Heknedya 
yina' bonanya ululabok, albeyok doboka dekoka denemso de? Dara, ono' 
heknedya alja wak sam den gal yina! mesodyok, doka dakoka dena' 
lobnamso de? Dara, heknedya domba beillilesodyok, moum souba 
londowoka dena' ara, lobnamso de? 9:8 Ban nadya nidya' lebnanya nera, 


nim ulumab ak an sob unulumabnya nenyek ok lebnenggubna. Alda 
unuwanalum an yuba bukuk sam anaba, neikik wenyaboka momnya 
doboka' anasa lebna. 9:9 Musa bedya unuwanalum an yub ek sam yuba 
hnon ulumla' ara, "Sapi pam adya, doka dakoka beiyimejja' anyek, yan 
ingib saboka goroklelebok dara, ugunda alja sibama' ak sam henga gasa 
darawoka goubnenggom mem" alamla. Dara Imik Neyung ara, sapi pam 
anasa dib sunuwoka lemok de? 9:10 Goma, ban nera nunsamba lebsuk 
gom? Yo nera aldib nunsamba leboka momnya dobsuk. Anasa wera, 
beiyek wa welemna nang eb, doka daklamna nang eb dara, numbabya hnon 
dobnanam senewoka welerak bok anasa, nera nunsamba leboka momnya 
dobsuk. 9:11 Nunja dara, Imik Neyung yuba ugun gangganek leboka, 
ugunuk an dib yina' seleb mesuba. Wera anadya ugunja yoka'-yoka' 
eleklesuluma' dolomab dara, wera meknelemak senelesulum de? 9:12 Yok 
nim enyek babya, ugunuk an yoka'-yoka' eleganesak anya' aboka, ganya 
welesak dara, wera nunda nauba so ugunuk ganya webnenggunusibya de? 
Bok nak dara, ban unusinya nera, anam hnon unuwanggusisa. Bok, alda 
nara yoka'-yoka' ara, or siklewoka bolonuna', anadya Kristus amba perob 
lero yanggan yuba lero yabalamna' ara, pika garawoka ubdongowalyek 
senewoka anasa lolomsa. 9:13 Imik Neyung ek sam, Imik Neyung wa 
welemak nim era, sikja dena' dara, Imik Neyung ek ab doboka delemaka' 
ara, ugunda elgom ululum de? Imik Neyung amba uka daboka gibna' 
oulyang ak sam welemak nang era, beillilemak bona' era anyaganyeb 
darasam hnon bokoka doboka delemak. 9:14 Anasonya neikik, 
Wenelesilnya bedya orowek, seleb Imik Neyung perob lero yanggan yuba 
bo lero yabalamak nang era, yuba lelemaka' ak an ulumlya' anyek, or 
doboka deregoka ulunok, hyok. 9:15 Ban seleb wenhyok bok, nak dara 
wenera hnon ununa' ara orok. Ono' ban yuba wenyaboka momnya doboka 
beibsina' anaba, wen nak unuwonululuma' aboka ubnenggubna. Nadya ban 
unulamna senelamna' anyek, weininggoka denghelyek anasa, nak 
somogeisinya dara, perob senelamna. 9:16 Anasa wera, al Imik Neyung 
yuba lero yabana' nong amba ok dara, nara pelemna aboka nonggo 
abdanggunusinya. Bok, nenera Imik Neyung adya or unululom aboka 
leboknya nenesa unulamna. Wera Imik Neyung adya yuba lelelom aboka, 


orugunosobok nadya lolosinya dara, nara hyak omom nonga' ak 
ulumnesinya. 9:17 Imik Neyung yuba lelemna anyek, nabeyok ganya 
doboka welesinya dara, wera nara eimik era, dekna' dobnamna 
senewanesinya. Bok, nara Imik Neyung yuba lero yabalamna' ara, anjinya 
anasa unululom aboka lenyoka' anasa, Imik Neyung adya welelom aboka 
oruganyok senewoka welemna ok. 9:18 Wera dara, nara hek dekna' ek 
dobnamna do? Nadya dobnamna dekna' era banyek ok, nara Imik Neyung 
adya' perob lero yanggan yuba lero yabalamnak ab dara, nimi yok nang ek 
igina kweryiweisinyek senen ulumna. Nera nara Imik Neyung yuba 
lelenanya benya' senewoka salya' men eleganulum aboka moloro 
yabanggulumna. 9:19 Na benyek dara, yok nim edya wa wenya 
unggulumna, dara nabeyok gobdo ulumna bok, ban unu ulumna' anaba, na 
nong anyek yok nimi wa wenya neneldalamna. Ban unulunanya nera, 
anadya nimi nauba Kristus amba doboka bo younuna' aboka ulumna. 9:20 
Yahudi nim ek sam ulumna dara, nara sik Yahudi nim ulumaknya nenyek 
neika' uboka, anadya sik nong anyek Kristus amba doboka bo younuna' 
aboka ulumna. Ono' Musa bedya unuwanalum an yub ek sam sunuwoka 
ulumak nim ek anaba, nara sik ulumak sok diliga' doboka, sik nong anyek 
Kristus ak doboka bo younuna' aboka ulumna. Ban unulunanya nera nak 
dara, Musa bedya yub era hnon ununggulunadyok, sik hnoum ara, 
unulunanya beneso' ak ulumna. 9:21 Dara ono' Yahudi gom nim ek anaba, 
sikenek nara Yahudi gom nim eneso uro yabalamna. Al ban unulamna' 
anaba, sik nong anyek Musa bedya unuwanalum an yub era, loboka salya' 
beryik ulumak bok, sikenek hnon Kristus ak diriga ban nimi danok 
senewoka, uro yabalamna. Ban unulunanya nera nak momnya dobok yub 
ek dib senena' orok adya ulumna goma'. Alda nara Kristus yub ak dara, 
anam ganya goluwoka unulamna. 9:22 Dara, ono' yuba doboka ganya 
kana' orok nimi sik gangganek anaba, na ulumna dara, nara yuba doboka 
ganya kabnenggunanya beneso' ak ulumna. Nera sik nong anyek, Kristus 
ak sam doboka bo younuna' aboka, sene uro yabalamna. Anasa al ban 
nadya nidya' unulunanya dara, yoka'-yoka' nidya' unulamnya pik anyeb 
uboka, sik nong anyek, Kristus ak hnon bleboka bo yousununa' aboka, 
nidya' ara uro yabalamna. 9:23 Ban nidya' nadya unulunanya nera, anadya 


Imik Neyung alja perob lero yanggan yub amba anasa, nababya peroba' 
donulula' aboka ulumna. 9:24 Nimi bik-bik al balamaka' ak ara, nimi nidya' 
neikebok bik-bik ab einimna bok, ben hnonok men binya bok dekna' 
dolomla' ara, ugunda ella ululum. Anasa wera, ugumbabya dekna' 
dobnemab senewoka, hyak pe yeiriwoka bik-bik al balalulum. 9:25 Nimi 
nidya' bik-bik henemab bar aboka, sunulsinilimaka' ak sam ara, yoka' nidya 
ara ganya siklebdaboka ulumak. Ban siklewoka pe sunuwoka ulumaknya 
nera, pewanya dara, yalaklamla esa' kweb ganagamejja' ak dobnamna 
senewoka, anara unulumak. Bok nuk dara, yalawanggunumla esa' enyek 
kweb ganaganesila' anasa, yoka'-yoka' nidya' ara, pe yeiriwoka siklewoka 
unulumab. 9:26 Anasa wera nak dara, banyek dobnamna senenadyok, nara 
pe sidya' ak bik-bik al balamna. Wera ono' soruk mal oldalamna ak anaba, 
nara salya' lelem oro yabanggulumna. 9:27 Nadya nong enera pe mel-mel 
aboka, nauba sunubdangoka diri uldalamna. Ban unulunanya nera, nadya 
yok nim ek nauba leboka glinyebok, eimik sum era, na nong anyek 
lobnelyek aboka, anara unulamna. 


' 


10:1 Nadya hem yabo nang o! Hemyab ugunda nunja neyung yabo youma' 
nang, Musa bek diriga balamek sum enyek, sikenek unulusuka' anyek, pe 
seinililuluma' aboka bekna' neksin. Sikda nidya' deba' adya siklewoka bo 
balasuukanya, ono' nidya' senenggoma' mek gwan pik goubuka balamek. 
10:2 Sikda nidya' ara, meneng bo balasuk deba' lomok ab, ono' goubuka 
balamek mek gwan eb dadya, Musa bedya mabo dangoka bo balasuk nim 
ek, meka daleng sok ubsuk. 10:3 Dara, sikda nidya' neik ganya gwaneng 
enyek deregoka, 10:4 ono' al neik ganya mek enyek delemek. Sikeneb 
neika' bo balasuk Imik Neyung girik ek ab meka delemek. Ban girik era, 
Kristus nong yoka' ak ulumok. 10:5 Ban unulumek bok, Imik Neyung adya 
dara, nimi nauba ak dara, perob senewanggusuka' anasa, wera sikda 
hwalek sam nauba somokdo balameka' adya mimi be' ara, yoka' anaso yene 
mane ab menegemok. 10:6 Ban nidya' unuwoknya nera, nunsamba bekna' 
diba' ulusil. Sikja meilinya nek, unuwesibya senelemeka' anyek, numbabya 
neik ganya diliga' dobijek aboka ubsuk. 10:7 Ono' Hnonda Israeli nim edya 
sik gangganek ara, yoka'-yoka' ak giblemek sok numbabya unuweibyek 


aboka, bekna' ara ulusil. Imik Neyung yuba bukuk sam momnya doboka' 
ara, "Dara, Israeli nimi bukoka gwaneng meka deregoka, ono' sekoka eiya 
hlaboka unulumek," alamla. 10:8 Dara ono' sik gangganek nim edya, gela 
salabdangoka unulumek sok, nunda wenera neneso ununa' ara mem. Ban 
nauba unulumeka' anasa, Imik Neyung adya, Israeli nimi nauba denga 
salya' hiboka dombadya dagolongna' loboka (23.000 nim), li hnonok 
somogek. 10:9 Israeli nim edya Wenelesilnya ak nauba sunulumek sum 
era, sikda bokoka darasam baga' adya si sablesuk enyek somogeka' anasa, 
numbabya Imik Neyung ak sunulyamana' ara mem. 10:10 Hnon Israeli nim 
edya, mona yeilib menegoka byablemek dara, Imik Neyung adya nimi 
somogollilesil lero edya osuk. Anasa, numbabya mona yeiliwoka lena' ara 
mem. 10:11 Israeli nim ek, nidya' unulumoka' ara, nun yok nim enyek, 
anaso unuweibyek aboka, bekna' diba' ulusil. Ban Imik Neyung adya 
unumoknya nidya' momnya doboka' ara, nuk wenesina' diba' ubsuk. Nunda 
sidya' daknamla salek ulumab nim emba ubsuk. 10:12 Anasa, pe sekemna 
senelelam nim era, malyinggimenek aboka, pe keeboka seklom. 10:13 
Ugunuk an sunulyamalesil sununa' ara, yok nimi nidya' anaba, 
sunulyamalesil soknya nek ulusil. Dara, Imik Neyung ara hyak bojam 
ululanya ulumlakanya, ugunuk yoka' adya senenggoma' sunulyamelesil 
dara, Imik Neyung adya ugunja migiba sunuwoka, uka nauba 
sunulwenenggom henemla. Dara, ugunuk sunulyamalesil sum era, ugunda 
pe siklewoka ululuma' aboka, Imik Neyung adya pika bak lobnesil. 10:14 
Nadya wana' ulusin hemyabo mm o, bisa' amba hweboka giblemaka' 
anyek, hyak lek aboka lololulum. 10:15 Nadya ugunuk lelesina' ara, 
yoka'-yoka' pe geremsenga' ulumak so nim ek lelesin. Nadya ugunuk 
lelesin yub era, ugun damnya pe keboka sunuwoka seiniwanalum. 10:16 
Nunda bekna' meka delemab sum enyek, Imik Neyung ak perob aboka 
giblemab dara, wera nunda Kristus alja eneng adya, hnonok nonga 
dangiyisuka' ak sunulumab de? Dara ono', gwanenga soboka elekdangoka 
delemabnya nera, Kristus ab neika' hnonok nong seleb danggumouba' ak 
sunulumab de? 10:17 Gwaneng ara hnonok bok, numbabya al hnonok 
gwanenga soboka delemaba' anasa, wera nun nong ara, nauba ulumab bok, 
hnonok nonga dangoka ulumab. 10:18 Ugunda Israeli nim enyek, pe 


semiwolulum. Imik Neyung amba beil bilimna bona' enyek, doboka 
delemek nim era, al dena' beil balamna' ak ara arawoka neika' welemek. 
10:19 Ban wenyhenya nera damok ara, har nesa lebna do? Giblemaka' ak 
beil balamak dena' gom, giblemaka' nong ak gom, nidya' ara dib nonga' 
hnon ulumla' anasa, lelemna de? Orok e! 10:20 Yoka'-yoka' giblemaka' ak 
bo beil biniboka giblemaka' ara, Imik Neyung ak beil banggulumak bok, yu 
ganya bisa' ak bo beil balamak. Nadya dara, ugunda bisa' giblemaka' ab 
neika' hiboka una' ara, mem senelemna. 10:21 Ugunda Wenelesilnya bedya 
meka mek hmeiyek demun dara, ono' bisa! meka deregoka una' ara mem. 
Ugunda Imik Neyung adya dena' de, bisa adya dena' de una' ara, hyak 
mem nong. 10:22 Goma, Imik Neyung adya nuk nadyinya senelamla' 
anasa, alda yu ganya nenewanesibya de? Imik Neyung ara hmeng bok, nuk 
danyek, migiba' senenggom mm ulumab de? 10:23 Nim adya hnon 
wenyalamaka' ara, "Nunja yoka'-yoka' unuwanob senemeibya' ara or 
unulunob ok," alamak. Nera aldib mem ana' orok bok, ban perob 
senelemabnya nera, nidya' pelesil goma'. "Nunja anyek-anyek unuwonun 
senemeibya' ara, unulumnumab," wenyalamak bok, ban ululanya nidya' ara, 
nunsamba peroba' nenelesil goma'. 10:24 Nimi ben hnon, na nong ok 
pewonulul senewoka alsamba ok yeiriwoka weldana' ara, mem. Nimi 
nidya' yok nim enyek, pewolul senewoka yeiriwoka welelulum. 10:25-26 
Imik Neyung yuba bukuk sam momnya doboka' ara, "Soko ab, yoka' ab, 
yoka'-yoka' nidya' dubuk ulumla' ara, Wenelesilnya bedya' ak ulumla," 
hyok anasa, ugunda dekna' gasa' ak sam, yoka'-yoka' soba yaka' bo beil 
yalamaka' ara, or dekoka delelulum. Ugunja mek ganya ek ara, igina 
ubsilyek aboka, nauba heildanggom. 10:27 Imik Neyung yuba dona' 
oroknya bedya nablaboka neika' nadya ek denemab aboka e bilisilya dara, 
or binimna senewamen dara, alja denemab aboka youbuka beiblya dena' 
era, or dululum. Ugunja ganya lomok ara, dena' enera hanyagarab bo 
yeilimak do aboka, yana leleb yaboka una' ara mem. 10:28 Bok, alda 
ugunuk lebnesakja, "Ban dena' enera bisa' ak seleb hweboka beil bilimong 
dena'," henemak dara, alja mek ganya eb, al lelelanya bek pewolula' aboka, 
dena' beryimejja' ara, doboka dena' ara mem. 10:29 Ban nadya lebnanya 
nera, ugunja mek ganya ek lebnenggubna. Alda lelelanya bedya mek ganya 


ek lebna. Bok, nadya ganya yakdewoka ulunanya nera, hekasa yok nim 
adya mek ganya edya sikliling sok ubnenyak do? 10:30 Ono', nara 
gwaneng denesinya' amba Imik Neyung ak molobgogowoka seleb 
molomna senewoka delesinya bok dara, hekasa yok nim edya malya 
ululam heneneseng de? 10:31 Ugunja yoka'-yoka' nidya' unululuma' ara, 
ugunda gwaneng deregoka meka deregoka, Imik Neyung si imik 
danalenya nenyek ok unulululum. 10:32 Anja unulumennya nedya, yok 
nimi malya una' lomok sam malyinggijek anasa, pe keeboka ululom. Nera 
Yahudi nim gom, Yahudi gom nim gom, Imik Neyung yuba dolomak nimi 
gom, nidya' ak lebsin. 10:33 Ugunda naba ulumna sok, ugumba unu 
ulululum. Nara nak pewonulula' aboka ununggulumna. Alda yok nim 
enyek, yoka'-yoka' nidya' ak ganya sangillilisununa' aboka ulumna. Ban 
nadya nidya' unulunanya nera, nimi nidya' blebsulula' aboka ulumna. 


11:1 Nababya Kristus adya unulamla' anyek, diliwoka ulumna sok, 
ugumbabya nadya unulunanya nenyek dililenululum e. 1 1:2 Ugunda nak 
soba' beklenulumukanya, nadya neklesin yub ek pe sunuwoka unululuma' 
anasa, nara ugunuk perob aboka gigilesin. 11:3 Wera hnonok ella daseng 
senenanya donok pe ella danaluma' ara, nenya adya hukuk ara, Kristus 
hnonok dubnya ulumla, gel adya hukuk ara, nenya ulumla. Dara ono', 
Kristus adya huk dubuk ara, Imik Neyung ok hnonok ulumla. 1 1:4 Nimi 
ben hnon heng uboka mololamla salek gom, nimi gong weklemaka' ak 
Imik Neyung yuba lel eleklesilikanya, huk goluna' golunggulumla dara, 
wera bera Kristus ak malya nenelamla' ara an. 11:5 Bok ono' saawoka, 
gela hnon heng uboka mololamla gom, Imik Neyung yuba nim ek lel 
elekleladyok, alda huk gouluna' gouluna' orok dara, alja gel genedya huk 
dubuk ululanya, alja nenya ek malya nenelamla. Dara, gel genera seleb 
honga sirika' gugumna gel geneso' ak ulumla. 11:6 Anasa wera, gela hnon 
nara huka gouluna' ara, lek senewalya dara, wera alja hong era garab 
lobnamso. Bok, on gel era, nadya honga sirika' guknija gom, honga 
gobnija gom dara, wera nera na damnya malya neneldalamna senewalya 
dara, or alja huka goluwanamso. 11:7 Nengmab ak dara, sikda Imik 
Neyung adya alja nong eb, alja senenggoma' ab, heng kemeldana' diba' 


ulumaka' anasa, huka goluldana' ara mem. Bok gelewa ak dara, nengmab 
ak, imik nenen damba ulumak. 11:8 Nenyek dara, nengmab ara gel ek ab 
lanawanggumok bok, gelewa anyek nengmab ak ab lanamok. 11:9 Imik 
Neyung adya nengmab uyimoka' ara, gelewa anyek pewosulula' awoka 
uyiwanggumok. Alda gelewa anyek nengmab amba pewolula' aboka 
uyimok. 11:10 Anasa wera, Imik Neyung lero nang heng eillilisimoka' 
aboka, gelewa ara nenya adya huk damumduk ulumla gekneba', alja huk 
goluldalalul. 11:11 Ban nenesa ululabok, Wenelesilnya bedya seinilamla' 
ak dara, gelewa ara ganya doboka, nengmab ak ab loboka, sikbeyok go' 
ubnengguneseng. Dara ono' nengmab anaba, gel ek loboka albeyok ganya 
doboka salya' ubnenggunuseng. 11:12 Men youbuka gel gera nengmab ek 
ab lanamok sok, ono' nengmab ak dara, gelewa ak ab beillilimak. Bok 
nidya' yoka'-yoka' ara, Imik Neyung ak aba' ok ulumla. 11:13 Hem yabo 
nang o, ban nenyek ugumbeyok sunubyamadenelum: Gela hnon alja huk 
goluwanggonggom, Imik Neyung ak heng uboka molowanamso dara, 
ugunda perob senewanesom de? 11:14 Nimi hnoum ab, men ella ulumaka' 
ara, nengmab ara, honga warana' loldalamla dara, alak alya dangana' 
ulumla. 11:15 Bok gel ak dara, alja hong era waran dara, alak gigina' 
ulumla. Nera alja hong waran aboka elegemok. 11:16 Bok ban nenesa, 
nimi hnon ban blekel lololabok dara, nub yok Imik Neyung yuba dolomak 
nim eb dara, yok ununa' ara hyak unggulumla. 11:17 Bok, ban wen 
wenyhenesinya nenyek dara, nara ugunuk najabo yabo pelesulum aboka 
gigiwanggunusin. Ugunja Imik Neyung yuba doboka unululuma' ara, perob 
yina' nauba menggulusil bok, malya yina' ok nauba melesil. 11:18 Men 
youbuka ugunuk ab, yuba kesisa' ara, ugunda yuba dona' nim Imik Neyung 
yuba longowoka ululuma' ak sam ara, nimi ganya bokdangoka malya 
neneldalamak an yuba hnon kelemna. Nadya dara, nera aldib unulumak do 
senelamna. 11:19 Ugun gangganek ara, har berek Imik Neyung adya 
perob senelesil nanga hnon, har berek yuba dib dona' orok bok, ulumak 
nanga hnon, laga danoka' aboka unulusil. 11:20 Bok, Imik Neyung yuba 
longowoka beklelum dara, ugunja yuba longoleluma' ara, Wenelesilnya 
bek beknoba' aboka longonggululum. 11:21 Ugunda delelum dara, yok 
nim ek diri bukla henggonggom delelumukanya, hnonda lo deldalalum 


dara, hnon nim era, gwanenga doboka denggulumak, hnon nim era, mona 
bukoka deleluma' adya wera ganya uu alasil. 11:22 Ban unululuma' ara 
hekasa unululum do? Ugunja gwaneng den damba meka den damba, e 
diba' unggulusil de? Meka deregoka ululum de? Goma, ugunda Imik 
Neyung yuba dona' nim ek malya nenewoka, bona' garan ulumak nim ek 
alya nenewanoba' aboka, sene ululum de? Ban unululumnya nenesa, nara 
heka' ak ugunuk lebnesin do? Ban nenyek sikda pelemak aboka ugunuk 
gigiwanasisinya de? Hyak orok. Nadya dara, ugunuk hyak 
gibnenggunusisinya. 11:23 Nadya ugunuk nekesisa' ara, nara Wenelesilnya 
bek ab domsa' ak nekesisa' ara an. Nunja Wenelesilnya Yesus bek 
obnemab aboka, yuba dil bilimok sum enyek, inimnek enyek, Yesus ara 
gwanenga dobok dara, 11:24 Alda perob aboka, Imik Neyung ak 
molobgogomok dara, gwaneng soboka lebokja, "Nadya nonga ugunsamba 
elegeisina' ara an. Nak beklenumunukanya, or delelulum," hyok. 11:25 
Neikso, seleb debgogomek dara, mek hmeiya doboka lebokja, "Ban mek 
hmeiya era, nadya eneng ek anasa, wenyek wenyaldan yuba bekna' era an. 
Ugunda ban bekna' meka delemun dara, nak beklenumunukanya, 
delemnelum." 11:26 Anasa, ugunda soba' gwaneng ab, bekna' mek ab 
delelum dara, Wenelesilnya be somogoka' anyek, nekoka unulumun sok 
moruwoka al yanamla. 11:27 Anasa wera, Wenelesilnya bedya gwaneng 
gom, alja bekna' mek gom, ugun nonga pe maka meibdanggonggom 
delelum dara, ban unulumak nim era, Wenelesilnya bedya alja nong eb, alja 
eneng eb danyek, malya ul eleklamla. 11:28 Wera anasa, nimi hnon 
denemla dara, al damnya men orowek pe maka meibdangoka ublyekanya, 
wera or gwaneng ab, bekna' mek ab or dulul. 11:29 Dara wera, nimi ben 
hnon gwaneng ab, bekna' mek ab delemla dara, Wenelesilnya bedya nong 
enyek pe seinina' loboka, or salya' lelem delemla dara, ban unululanya bera 
al damnya igin yaka' kwellildalamla. 11:30 Wera, ban unuwoka salya' 
lelem deleluma' adya, ugun gangganek ara, hnon neikna' salawoka, nonga 
hmeng uboka, ono' hnonda seleb somogolum. 11:31 Bok nunda 
beknenggumeibya salek enyek, nun damnya pe heibdeibya dara, nuk igina 
boyiwanggunesil. 11:32 Bok, Imik Neyung adya nuk malya geblesilnya 
nera eimik enyek, nuk sokok an yoka' nim eb, neika' dib obsilyek aboka, 


sene men orowek or legebna' dem ok deblesil. 11:33 Nadya hemyab o, 
anasa wera, Wenelesilnya bek bekoka denoba' aboka, yuba longololum 
dara, pe diri bukdangoka delelulum. 11:34 Denemun sum enyek, nimi 
hnon gwaneng ok ublya dara, orowek alja' ek ab pe delul. Ban lebnanya 
nenyek pe unulumun dara, Imik Neyung yuba longowoka bekoka 
delemuna' hmeinggin ara, Imik Neyung adya ugunuk malya 
uyiwanggunusil. Yok-yok yuba dara, nadya ugunuk yanya sum enyek, 
anaso-anaso aboka neknesin. 


12:1 Wenyek dara, Imik Neyung Geisinya adya wa wena' migiba' yok-yok 
eleklesila' ak lebnamna. Hemyab o, ban yuba damok enyek dara, hyak pe 
diba' ella danasom senelamna. 12:2 Ugunda Wenelesilnya bek anam elgom 
ululum salek era, ugunda yuba gomnya giblemaka' ak gliboka bo balasuk. 
12:3 Imik Neyung Geisinya adya bo ulusilya nim edya dara, "Yesus ak ara 
mellinya," hemenggom anasa, ugunda ella danalum aboka, neksin. 
Anasonya neikik, ono' Imik Neyung Geisinya adya diri bo usina' orok nim 
edya, "Yesus anyek Wenelesilnya ulumla," hemenggom anasa lebsin. 12:4 
Imik Neyung Geisinya adya, wa wena' damok eleklesila' ara, yok-yok 
ululabok, ban nidya' ara, neik Geisinya bedya ok eleklesil. 12:5 
Wenelesilnya bek arawoka wa wen danasa dara, yok-yok ululabok, ban 
arawoka welemaka' amba dara, Wenelesilnya Imik Neyung hnonok ok 
gobdo ulumla. 12:6 Imik Neyung wa welemaka' ara, yok-yok ululabok, 
wa welemaka' anasa migiba' eleklesil Imik Neyung era, hnonok ok ulumla. 
12:7 Nuk nidya' hiboka pewosulula' aboka, Imik Neyung Geisinya ara, 
nimi hnonok-hnonok yok-yok eleklesil. 12:8 Dara nimi ben hnonda 
Geisinya bedya yuba geremsenga' salalula' aboka, wa wena' damok 
eleklamla. Nimi hnonda al neik Geisinya bedya, pe ella dangoka yuba 
lelelula' aboka, wa wena' en damok eleklamla. 12:9 Dara ono' al neik 
Geisinya bedya, dib senewolula' aboka migiba' eleklamla. Ono' neik 
Geisinya bedya hnon nim ek, nimi merellisin migiba' damok eleklamla. 
12:10 Hnon nim ek ara, yoka'-yoka' senenggoma' migib ununa' anyek, 
unuro yaban danasa wa migib en damok eleklamla. Ono' yok nim ek ara, 
ununumna' lelelula' aboka, an wa nen migiba' eleklamla. Al ono' neik 


Geisinya bedya hnon nim ek ara, ban nenera Imik Neyung wa ara ban, alda 
ban nenyek dara, Imik Neyung adyinya goma' an wa migib eleklamla. 
Hnon nim ek ara, yok-yok sokok yuba ella dangana' damok migiba' 
eleklamla, hnon nim ek ara, yuba damok danyek nera damok ara, banyek 
lebok an danasa migib eleklamla. 12:11 Ban nidya' unulamla' ara al neik 
Geisinya bedya ok unulamla. Nimi yok-yok ela' gigiro Geisinya elegosunun 
senemna' ok sunuwoka yok-yok eleklesil. 12:12 Kristus ara, nimi nong 
anaso' ak hnonok ok ulumla. Nong ara hnonok bok, yana soruk ara 
yok-yok gong ulumla. Yana soruk ara, yok-yok bok nong dub ak dara, 
hnonoka' ak ulumla. 12:13 Anasonya neikik, numbabya Yahudi nimi yoka' 
gom, Yahudi gom nim gom, ek wa nang gom, seleb blebdangoka sikbeyok 
ganya doboka ulumak nimi gom, nunda nidya' hnonok nong ak denewoka 
ulunoka' aboka, hnonok neik Geisinya bedya seleb mek diba' dabsuk. 
Numbabya nidya' ak neik Geisinya elegosuk. 12:14 Wera nimi nong ara, 
yan moumena' ok unggulusil bok, alda nidya' yana soruka bokoka 
gong-gong ulusil. 12:15 Yan adya lebnesodya, "Nara soruk gom anasa, 
nara nong ak unggulumna," henemso dara, wera ban nenyek dara yan ak 
dara, nimi nong unggulumnamso de? Orok. 12:16 Dara ono' o adya 
lebnesodya, "Nara heng dok unggulumna' anasa, nara nong ak 
unggulumna," henemso dara, wera ban wenyhenemso' adya nong 
unggulumnamso de? Orok. 12:17 Nimi nonga nidya' ara, hiboka heng dok 
ok ulumso dara, nong ara heka' huboka yuba kebnamso do? Goma, nonga 
nidya' ara, hnonok hiboka o mekla' ok hnonok ulumso dara, songa dinin 
dara, heka' huboka songa diniwanamso do? 12:18 Imik Neyung adya ok 
yana soruka nidya' ara nunja nong ak sam beri yibuk. Yana soruk ab, 
yoka'-yoka' nidya' ab, Imik Neyung adya alja unuwonun senemok sok 
sunuwoka, alja ok ganya doboka dirigoka betiri yibuk. 12:19 Nimi nong 
ara, yan dem ak gom hnonok ok ulumso dara, heka' uboka nonga danamso 
do? 12:20 Anasa yana soruk ara gong ululabok, nong ara hnonok ok 
ulumla. 12:21 Anasa wera heng adya dara, soruk ak, "Nara anak dolbalek 
senelenggen," wenyhenggunumso. Ono' huk adya yan ak, "Nara anak 
dolbalek senelenggen," henggunumso. 12:22 Alda saawoka ono' nunja 
dara, nong gararoba' hnonda hmeng senelemabnya nenyek ono' hyak dib 


nong ulumla. 12:23 Hnonda nunja nong era darasam anara, mek perob 
gom senelemabnya nenyek, nunja dara, perob aboka yoka'-yoka' pe 
unulumab. Ono' heng kemena' perob gom senelemabnya nenyek, nunja 
dara, pe keebdangoka bo uldalamab. 12:24 Bok nong yana soruka 
perobnya nera, alak yoka'-yoka' ununggulumab. Imik Neyung adya nunja 
nonga pe lelewoka beiyisuka' adya, wera nunja heng kemena' edya dara, 
perob senewamenggomnya nenyek, perob senewanoka' aboka umok. 
12:25 Wera nong ara, doluwoka bokdejjek aboka, yana soruka nidya' 
hiboka pe diri ubdanoka' aboka umok. 12:26 Yan ak oka del yabasin dara, 
wera nonga nidya' ak oka dero lolosil. Soruk ak gom alda pelemla aboka 
gibel yaban dara, yok-yoknya neneba nidya' perob aboka eiya hlalamak. 
12:27 Hemyab o, anasa ugunda Kristus nonga ululumukanya, ono' ugunda 
hnonok-hnonok Kristus adya nong yoka' ululum. 12:28 Anasonya neikik, 
Imik Neyung yuba dona' nim emba dara, Imik Neyung adya orowek men 
ella' gigiro gegewoka sekiyimok. Men Imik Neyung yuba lena' gak nang, 
penenya nera ununumna' len nang, winilinya nera neksin nang, dara sikda 
yoka'-yoka' migiba' unuro yabalemek nang, dara nimi merellism damba 
hnon, yok aran damba hnon, yok nanga bo usin danasa hnon, ono' 
dagalongna' ara, yok-yok yuba san damba hnon, sekiyisuk. 12:29 Sikenek 
dara, nidya' yuba lena' gak nang ok gom, ununumna' len nang ok gom, 
neksin nang ok unggulumak. Sikda nidya' ara, yoka'-yoka' migiba' unuro 
yaban danasa unggulumak. 12:30 Nidya' nimi hwen damba, yok yub edya 
unuro san danasa, yuba dangawoka san danasa, nidya' ara neikik 
eleganggusuk. 12:31 Anasa wera, ugunda hyak perob wa wen damok 
enyek, dobnob senewoka hyak yeiriwoka dulululum. Bok ana damumduk 
anara, hyak pe unuwanalumnya nenyek neknesin. 


13:1 Nara nim adya yuba nidya' ella dangoka salasinya bok, lero nang yub 
anaba ella dangoka salasinya bok, yok nim ek, wana' una' orok dara, wera 
nadya ella dangoka salasinya yuba danara, abya mekla' ak moka go-go 
alamla soka' ak, senenggom nyonyana' nyo-nyo alamla soka' ak, 
ulumnesinya. 13:2 Nara Imik Neyung yuba lena' migib elegenyoka' adya 
pe leb elegoka, yoka'-yoka' ara, hyak lomoknya neneba olowoka ella 


uboka, yoka'-yoka' nidya' ella uboka, Imik Neyung ak hyak dib senena' 
adya, mok soko mein anaba dama delewoka yokok sam bukillil 
yabalesinya bok, yok nim ek wana' usina' orok dara, wera nak dara, hyak 
salya' nongnya bek ulumnesinya. 13:3 Wera ono' nadya bolosinya bona' 
era, bona' garan nim ek nidya' salya' bokoka, na nong anaba or uka 
dabnululum aboka, bo elegeldal balasinya' anaba, nara yok nim ek wana' 
una' orok dara, nadya nidya' unulusinenya nera, gobdo salya' lelem 
dananeso. 13:4 Nimi ben hnon, yok nim ek wana' diba' ululanya bera, 
ganya siklewoka namen ganya adya perob ok unulamla. Wana' una' ara, 
alda solom ganya bonggulumla, imik neneldanggulumla, dengdang ganya 
bonggulumla. 13:5 Wana' una' ara, salya' ganya adya yoka'-yoka' 
ununggulumla, nadya yok nim edya bok, nadyinya nok dolula' aboka 
senewoka wegenggulumla. Wana' una' ara, yu ganya berra bonggulumla, 
alda gogoba' ganya bonggulumla, mona yeilirub ganya meka' bonggulumla. 
13:6 Wana' una' ara, yana lelena' ara pe una' orok dara, perob 
senenggulumla. Bok, perob una' ak dara, perob senelamla. 13:7 Alda 
yoka'-yoka' midya' ara, pe siklewoka unulamla. Alda yok nim edya 
perobnya nek dib senelamla. Ono', yoka'-yoka' adya sene galalamla' anaba, 
dara ono' yoka'-yoka' ak anaba, hyak ganya siklelmoubuldalamla. 13:8 
Wana' una' diba' ara, hyak denghemenggoma' ulumla. Wenyek dara, nimi 
ganya geremseng uboka, Imik Neyung yuba lel eleklesak bok, eimik era 
unuwoka lebnenggunumak. Wenyek dara, nimi hnonda yok-yok yuba 
salamak bok, eimik era dengaro lobnamla. Wenera nimi yoka'-yoka' nidya' 
ella dangalamak bok, eimik era denghenemla. 13:9 Anasa nunja 
yoka'-yoka' ella ulumabnya neb, ununumna' lelemabnya neb, or wenera 
mek so ok unuro lelemab bok, 13:10 Imik Neyung adya yoka'-yoka' mdya' 
ara, peroba' ok nenewanamla sum yanamla dara, mek so meilinya nera 
hyak denghenemla. 13:11 Nara youma' anam mekmab ulumsa dara, nara 
mekmabo salamak yub ek salamsa, mekmabo seinilimak ganya ek 
seiniwoka, mek mabo senelemak sok, naba senelamsa. Bok nera seleb 
nauba dasa dara, mekmab anaso seiniwoka unulamsa' ara, seleb 
lobonggamsa. 13:12 Nunja wen yoka'-yoka' eillilimabnya nera, heng kemel 
dana' ak an yama' inib-inib ana' eillilimab sok anaso eillilimab. Bok eimik 


ek dara, hyak pe okoka eibnemab. Wenera nara yoka'-yoka' darasam ok 
ella ulunabok, eimik era, Imik Neyung adya nak an yoka'-yoka' ulunela' ella 
ulunel sok, yoka'-yoka' mdya' ella danamna. 13:13 Anasa wera, wenyek 
dara, ban winilya damok danyek ulumla' ara, dib senena' hnon, ganya 
nebem ana' hnon, wana' una' hnon, ulumla. Ban winilya ululabok, dib 
nongnya nera, wana' una' ak hnonok hyak dib nong. 


14:1 Ugunda yok nim ek, wana' ubnob senewoka pe yeiriwoka duboka 
unululum. Hnonda Imik Neyung Geisinya bedya eleklesil wa migib enyek, 
nauba so ara nimi yok nim ek Imik Neyung yuba lena! migib enyek, dobnob 
senewoka dulululum. 14:2 Nimi ben hnon, yok nimi yuba salalanya bera, 
alda nim ek yuba sal eleknenggululabok, alda Imik Neyung ak, yuba sal 
eleklamla. Anasa alja salamla yuba denga danara, Imik Neyung Geisinya 
adya lel eleklamla' anyek, Imik Neyung ok ella ulumla' digum ok lelemla' 
anasa, nimi sirika' ara, keboka ella danganggulumak. 14:3 Alda saawoka, 
Imik Neyung yuba lelemak nang ek dara, nim ak ganya migiba 
nenewanoba' aboka, Imik Neyung ak ab yuba lel eleklesak. Nera migiba 
nenewoka, ganya sangiyiwoka, ganya hekiyiwanoba' aboka, yuba lel 
eleklesak. 14:4 Yok-yok yub enyek salalanya bera, al damnya migiba 
gebeldalamla, bok Imik Neyung yuba lel eleklesak nang era, yuba 
lelemeibya enyek, yuba dona' nim ek migiba' gebellilimak. 14:5 Ugunda 
nidya' yok-yok yuba salamnasom dara, perob senewanesinya. Bok, hyak 
nauba perob nong ara, ugunda Imik Neyung adya unuwaseng senelamla' 
anyek, nim ek lel eleklemnesom dara, nauba perob senewanesinya. Imik 
Neyung yuba lelemak nang ek dara, hyak dib nong nang ulumak bok, 
yok-yok yuba salamak nim era, yuba dangana' orok dara, or mek so 
ulumak. Alda yok-yok yuba salamak nim era, yuba dolomak nim enyek 
migiba' dangiyiwanoba' aboka, yuba dangawanamla dara, pellilimnesil. 
14:6 Wera, na kabo nim o, nak ugunuk yanasinyekanya, yok-yok yuba 
saro yabasinya dara, ugunsamba dara perob danasuso de? Nera ugunuk 
dara, meka' sibin anaba perob danggunususo. Alda yoknya perob 
danasonya nera, Imik Neyung yuba damok ak gom, yoka'-yoka' anyek 
Imik Neyung amba geklewoka lel eleklesisinya gom, Imik Neyung yuba 


nong ak lel eleklesisinya gom, neklesisinya dara, perob danesisonya nera 
an. 14:7 Ganya orok ulumla' ak ara, benggong ganya hiba' oroka' anaba, 
gal benggong gom, wir benggong gom ara, pe gong-gong ana' orok dara, 
nimi yok nim edya dara, hek ber yub ek diliwoka seblamla do 
senewanaseng. 14:8 Yok sununa' era, sibama' adya poo alamak benggong 
enyek, salya' so leleseng dara, heknedya pe anara mala obdanamaba' 
anasa, ken lel yabak aboka diri ubdaneseng do? 14:9 Ugunuk dara, neik 
so. Anja yok yuba sana' pe bekna' lena' orok dara, anja lero salasom yub 
era, ella danggunuseng. Dara anja saro lololam yub era, salya' im pik 
dengaro lobnamla. 14:10 Sokok anara, yok-yok yuba nauba ulumla bok, 
yuba mandebna' gong danara, hnon salya' lelem malobna' ara orok. 14:11 
Bok, nimi ben hnon nak yuba sab onowananesobok, elgom ubnesinya dara, 
wera nera, mok soko nimi moumen ulusinim. 14:12 Ugunuk dara, Imik 
Neyung adya eleklesil wa wena' dobnob senen ganya ululuma' anasa, dib 
nong ara, Imik Neyung adya eleklesil wa wena' damoka dobmuna' ara, 
yuba dolomak nim enyek, pebgiga balalula' aboka migib una' ak dobnoba' 
aboka, duboka elelulum. 14:13 Ban nenesa, wera nimi yok-yok yuba 
salamejja nim era, Imik Neyung adya migiba' elegesilya enyek, sikja 
salamak yuba damok enyek, anasa lelemab aboka neknemaka' anasa, Imik 
Neyung ak molowanok. 14:14 Anasa, yok-yok yub edya saboka 
mololesinya dara, nadya ganya edya dara, dib molosinyebok, nadya ganya 
lomok wekoka anyek senewoka molonggulusinya. 14:15 Anasa wera, nara 
heka' hubnesinya do? Dara nara ban nenyek eimik unuwananya nera, nadya 
ganya edya mololemnenabok, ono' pe seinin ganya anaba neika' 
mololemnamna. Dara ganya adya bera ara seblemnamna bok, pe seinin 
ganya edya' anaba, seblemnamna. 14:16 Dara, anja ganya adya Imik 
Neyung ak perob aboka mololemnelam bok, yok nim edya anja 
mololomena' ara, yok yuba saboka mololemen adya kebnenggublya adya, 
anja mololemen molona' ek heka' huboka perob henemso do? 14:17 Imik 
Neyung bek perob aboka, anja molololam molona' era perob bok, yok nim 
emba dara, anja molona' era, bakiyiwoka perob danganggulumla. 14:18 
Nak dara, yok-yok yuba edya ugunda mek salalum bok, nara nauba 
salamna' anasa, Imik Neyung ak perob aboka giblamna bok, 14:19 nara 


nim Imik Neyung yuba dona' nim longowoka dolomaka' ak ara, yuba 
lebnesinya dara, yuba deng sal-salya' yok-yok yuba gong sana' loboka, 
yuba doka sirika lambadya ok, nim ella danamejjinya nenyek aboka, 
lebnesisinya. 14:20 Nadya hemyabo nim o, ugunda mek mabo ganya 
semina' anyek seininggom, mem. Yu ganya boboka malya una' ak sam ak 
dara, mek moum den mab eneso ulululum. Bok, ganya seinina' ak sam ara, 
ganya kamna nim eneso ulululum. 14:21 Unuwanalum an bukuk sam 
orowek men momnya doboka' ara, "Nara anyagan yok yuba salamek nim 
eb, sekel yanggan nim eb, sik pik uboka nadya mab Israeli nim ek, yuba 
lelemnesin bok, sikda ban unuwanya' adya' anaba, nadya yuba 
kebnenggununyak," ana' ara Wenelesilnya bedya wenyamok. 14:22 Anasa 
wera, yok-yok yub edya, bobgeregoka san dara, nera Imik Neyung yuba 
dolomak nim emba sanggulumak bok, alda yuba donggulumak nim emba 
bekna' diba' ella danoka' aboka ulumla. Dara ono', ununumna' yub anyek 
lero yabalamaka' ara, yuba dona' orok nim emba unggululabok, yuba dib 
senelemak nim emba ulumla. 14:23 Anasa wera, ugun yuba dona' nimi 
nidya' Imik Neyung yuba longowoka dolosoma' ak sam ara, ugun yuba 
dolosom nimi, yuba nidya' yok-yok yuba geregoka saro balasom dara, 
beiyek nimi gom, yuba donggulumak nimi gom edya dara, ugunuk 
yeiniboka, sikda serema salasil gom senewanasiseng. 14:24 Bok ugunda 
nidya' ara, Imik Neyung yuba lel elegeldalamnasom bok, betyik dem nimi 
gom, yuba dona' orok nimi gom yalaseng bok, ugunja Imik Neyung yuba 
lelesoma' adya, wera nim era, sikja malya una' ak malya ulumaba' ak 
senewaneseng. Ono' lelesom adya, sikja malya una' yana lelewoka, 14:25 
sikja ganya lomok sam yoka'-yoka' doknolomla' ara, nidya' laga danamla. 
Anadya mimi danara, dunuwoka omouwoka Imik Neyung bek 
giblemnemak. Dara nim enedya, Imik Neyung ara aldib ugun gangganek 
sam ulusil aboka laga lebnemak. 14:26 Hemyab o, anasa wera, ban nidya' 
lebnanya nera damok ara heka' ak lebna do? Ugunda mamagoka 
longolulum dara, hnonda bera seblemak, hnonda yuba neklesak, hnonda 
Imik Neyung ak ab, yok-yok ununa' neklesak, hnonda yok-yok yuba 
bobgeregoka salamak, hnonda yuba salamak ara, anasa-anasa lelemak 
aboka, yana lelewoka neklesak. Bok ban nera nidya' ara, Imik Neyung mab 


bukiyiwanoba' aboka unul dalalulum. 14:27 Ugunda yok-yok yuba 
bobgeregoka sabnemun bok dara, nimi penya gom, winilya gom ben hnon 
lebgogowalya dara, ono' yok be hnon leblul. Dara ben hnonda, damok ara 
banyek anara lebab aboka yana lelewolul. 14:28 Nimi hnonda damok ara, 
anasa-anasa lelemab aboka, damoka yana lelena' orok bok dara, wera 
yok-yok yuba bobgeregoka salamerja nim era, yuba dona' nim 
longolomejja' hnoum anyeb, geleganok. Dara sikbeyok ganya adya ok 
lebdangoka, hnon Imik Neyung ak lelenok. 14:29 Imik Neyung yuba lesin 
nang ara, nimi penya gom winilya nimi gom, Imik Neyung yuba lelenok. 
Dara anyagan yuba longolomak nim era, heka' ak lelemak do aboka, 
seiniro ulunok. 14:30 Bok Imik Neyung yub ara, anyagan yuba longoseng 
ak an, nimi ben hnon yuba longosonya bek ella usin yuba yanamso dara, 
men lelelanya bera lobnamso. 14:31 Wera ban unuwanaluma' adya, nimi 
nidya' ela' gigiro hnonok-hnonok ok, Imik Neyung yuba leboka, nimi nidya' 
ella dangoka, ganya gwelelek ana' dobnelum. 14:32 Imik Neyung Geisinya 
bedya, Imik Neyung yuba lebnoka' aboka, eleklesil migib damok era, sik 
dam nang Imik Neyung yuba lelemak nim edya, siklewoka bo ulumnamak. 
14:33 Imik Neyung ara, alda pe dob dakdowoka ulumla Imik Neyung 
ulumla. Alda salya' eirigal hwam Imik Neyung unggulumla. Muna' Imik 
Neyung mabo nidya' unulumak sok, 14:34 yuba dololum salek era, gelewa 
ara yuba sana' ara loboka geleganok. Gelewa ara yuba salalulum ana' ara 
mem. Unuwanalum an yuba bukuk sam momnya dobok sok sunuwoka, 
sikda dub dangana' ara, mem. 14:35 Gelewa ara yoka'-yoka' ella danamab 
aboka dara, sikja nenyab ek, ek ab heibneseng. Yuba dona' nim 
longolomaka' ak sam, gela hnon yuba salamla dara, alya yaka' ak ulumla. 
14:36 Imik Neyung yub ara, ugunuk ab men lanamok de? Goma, Imik 
Neyung yub ugunuk ok lel elegel yeilisik de? 14:37 Hnon nim era, 
ununumna' lena' damok migiba' ulunel gom, Imik Neyung Geisinya adya 
yok elekna' elegenyok senemlya dara, wera nadya momnya doboka 
beillilamna' anara, Wenelesilnya bedya orukna' yub ara, an senewoka yo 
hulul. 14:38 Bok, ben hnon nadya ban lelemna yub enyek, walab loblya 
dara, unuwalenya bera neik so alba walab lobnelum. 14:39 Nadya hemyab 
o, anasa wera, ugunda Imik Neyung yub anyek, nim ek leb elegeisinya 


senewoka dulululum. Bok, nimi hnon yok-yok yub edya bobgeregoka 
lelemeija' ara, mem loblulum aboka yuba seknenggom. 14:40 Bok, 
yoka'-yoka' nidya' ara, ganya dibom ana' loboka, pe lelewoka 
unulumnulum. 


15:1 Nadya hemyab o, wenera nadya youma' enyek ugunuk perob lero 
yanggan yuba leb elegeisisa' anyek, saawoka bekiyiwanesin. Ugunda ban 
elegeisisa' yub enyek doboka, ono' pe seklelum. 15:2 Ugunda yuba lebok 
ara, anyek senewoka dib senena' orok danyek hnonok. Ono' nadya pe men 
leb elegesisa Imik Neyung yub ek pe salabmowoka ulumun dara, Imik 
Neyung yub enedya ugun nonga blebnesil. 15:3 Hemyab o, nadya ugunuk 
yoka'-yoka' leb elegesisa' ara, nadya seleb dobsenya nek leb elegesisa. 
Imik Neyung yuba momnya dobok sok, hyak dib nong ara, Kristus 
somogok ara nunja malya una' enesa somogok aboka, seleb leb elegesisa. 
15:4 Ono', alda seleb soko lokek dara, winilyaba' sum era, seleb suboka 
embenga' welewoka' ara, Imik Neyung yuba momnya dobok. 15:5 Dara, 
Kristus ara men dara, Petrus bek suboka laga aabdangamoka' ara, ono' 
saawoka eimik dara, alja obadya yuba dolomek nang ek, laga suboka 
aabdok. 15:6 Ban nen seleb dara, ono' yok nimi denga lindara' badya nim 
ek (500 mm) seleb subna aboka aabdangamok. Ban unusuk nim era, nauba 
so ara seleb somogorob bok, hnon nim era weneba or eika' ulumak. 15:7 
Ban nen seleb aabdanggogobok dara, ono' Yakobus bek Kristus ara, nara 
seleb embenga' subna aboka aabdanggogobok dara, ono' yok-yok yuba 
lena' gak nanga nidya' ak hnon aabdok. 15:8 Sidya' nong ara nak an, nara 
okoka yok sum enyek beiyinyeknya bek an aabdok. 15:9 Wera nak dara, 
Imik Neyung yuba dona' nim ek nauba olosisa' anasa, nak dara, hyak soko 
nong ok an Wenelesilnya bedya yuba lena' gaknya ulumnakanya, wera Imik 
Neyung yuba lena' gaknya hengguneneseng senelamna. 15:10 Bok, Imik 
Neyung adya wana' uboka eleksina' nong edya, nara wera an seleb wen 
ulumna sok dasa. Imik Neyung adya nadya unulamsa malya una' doboka 
boboganyoka' ara, salya' lelem ub lobnenggubnyok. Nadya yok yuba lena' 
nang era, nauba so ununa' orok bok, nak danyek nauba yeiriwoka welemsa. 
Bok, nera nadya ok wenggulumsa. Alda nenera Imik Neyung adya nak 


wana' uboka eleksina' elegenyoka' adya unumsa. 15:11 Anasa wera 
ugumbabya or hek nim ek ab, Imik Neyung yuba dololuma' ara, nak ab 
gom, yok yuba lena' nang ek ab gom, nera yok lanawanggunumla. Dib 
nong ara, nunja ban yuba lero yalasab dara, ugun doboka dib seneluma' 
anyek, hnonok dib nong. 15:12 Nunja ugunuk leb elekgiga yalasabnya 
nera, Kristus anyek somogoka embenga' suboka bukok aboka lel eleklesab 
dara, ugun yok nim era, hekasa seleb somogorob nim era, embenga' 
suboka buknenggunuseng alalum do? 15:13 Seleb somoklomak nim enyek, 
aldib embenga' suboka buknenggunuseng bok dara, wera Kristus anaba 
alda embenga' subnenggumnamso. 15:14 Dara Kristus ara, dib suboka 
embenga' danggusubok dara, ugunja dib seneleluma' ara, yareng elekna' 
loboka malya dangoka, nunja Imik Neyung yuba lero yalasaba' anababya 
dib danggunumso. 15:15 Ono' nauba so ara, Imik Neyung adya Kristus 
ara, aldib embenga' suboka bukiyibok aboka lero yabalamouba' anasa, 
orok bok dara, nunja Imik Neyung ak sonda' lebnesibya' nonga hnonok 
hyak omom nong. Dara, wen somoklomak nim era, embenga' subna' ara, 
hyak orok dara, Imik Neyung adya Kristus bek embenga' 
bukiyiwanggunumso. 15:16 Somoklomak nim era, embenga' suboka 
buknenggunuseng dara, Kristus anaba embenga' suboka 
buknenggumnamso. 15:17 Anasa wera, Kristus anyek embenga' suboka 
bukillina' orok bok dara, wera ugunja yuba dib seneleluma' ara lendar 
anaso dangoka, ugunda malya una' ak sam or ulumnusom. 15:18 Wera 
nenera, yuba don nimi bok Kristus lomok seleb somogorob nim eneba, 
eimik era blebnenggunususo. 15:19 Kristus ak ganya wena' diba' ara, seleb 
gobdo sokok anyek ok unuro daknamla dara, nimi nidya' sokok an ulumak 
nimi danara loboka, nuk danyek malya nim ak ulumak senewanesiseng. 
15:20 Bok, Kristus ara somokna' ak ab seleb bukiyimoka' ara, hyak dib 
unumok. Anan nong adya, wera seleb somogek nim era, embenga' suboka 
buknemaka' damok ara anadya dangamok. 15:21 Nimi somokna' damok 
ara, nim adya lanamoka' anasa, ono' somokna' ak ab ara embenga' suboka 
bukillina' damok ara, ono' nim ek ab lanalamla. 15:22 Nimi mdya' ara, 
Adam beblaboka neika' ak hiboka ulumek adya somoklemak sok, neik so 
weneba Kristus ablaboka neika' himeka' adya, embenga' bukiyiwanesil. 


15:23 Bok, nimi nidya' muna' gobdo yok-yok ela' gigiro embenga' suboka 
bukiyiwanasil. Kristus ak men embenga' suboka bukiyibok. Dara, ono' 
eimik al Kristus yanggalya sum era, alja ak ulumak nim era, embenga' 
suboka bukiyiwanasil. 15:24 Dara, hyak dakalongna' nong sum yanamla. 
Ban sum enyek, Kristus adya wenewoka bo usina' eb, yok-yok senenggom 
dub una' ab, yok-yok migiba' ab dara, sokok nenewanamla. Dara nidya' 
migib gong danara, Kristus adya doblyekanya, nunja neyung Imik Neyung 
bek elegoka lebnamla. 15:25 Wene salek era, Kristus anyek dubnya 
dangoka wenelesilya' ara, Imik Neyung adya isa' nimi nidya' dob 
dakdowoka, Kristus ak wera anjinya aboka lebnamla. 15:26 Dara, hyak 
eimik nongnya nera, Imik Neyung adya hyak senenggoma' nunja isa' nimi 
somokna' damok dubnya nera orok nenewanamla. 15:27 Imik Neyung 
yuba bukuk sam momnya doboka' ara, "Imik Neyung adya yoka'-yoka' 
nidya' ara, al ulumla' damumduk sam buk siklewok." Ban nidya' 
yoka'-yoka' hyoka' ara, nera Imik Neyung nong ak lebnenggom, nera 
Kristus ak sam buk siklewoknya, Imik Neyung bek lebnenggom. 15:28 
Imik Neyung nong anyek, nidya' yoka'-yoka' ara, aljinya nok dolula' aboka, 
Kristus ara albabya, Imik Neyung adya yoka'-yoka' nidya' ara, alja 
damumduk seleb nenewalya dara, wera Kristus adya al damnya ara Imik 
Neyung damumduk nenebdanamla. Dara Imik Neyung adya albeyok nidya 
wenewoka bo ulumnesil. 15:29 Seleb somoklomak nim enyek, embenga' 
suboka bukillisina' orok bok dara, nimi hnon somoklomak nim emba meka 
dalasak nim era, heka' hubnamak do? Dara, hekasa nera sikda unulumak 
do? Dara eimik era, nim embenga' suboka bukiyiwanggunusil bok dara, 
hekasa siksamba meka daboka uldalamak do? 15:30 Numbabya hekasa 
yoka'-yoka' igina kwelesila' ak sam uboka unulusulul senelemab do? 15:31 
Nadya hemyab o, ugunja nunja Wenelesilnya Yesus Kristus ak seleb dib 
seneluma' anasa, perob senelamna sok, li sob-soba somoganesinya bok, or 
yeiriwoka wero yabalamna. 15:32 Nara Epesus heikek anara, nara 
yeiriwoka bei gama yakoka okoka obnenggununadyok sab losinima' ara, 
nim amba bok salya' lelem unuro yabalesinya dara, heka' pewaneneso do? 
Dara seleb somoklomak nim enyek, suboka embenga' buknenggunuseng 
bok dara, wera ban lelemak yub enyek ubnesibya ara, "Nunda ampum 


somokdowanamaba' anasa, sumen era pe bera seboka eiya hlaboka dero 
ulunob," alamak. 15:33 Salya' malya nim eb halya' nenewoka un dara, 
perobnya bek anaba ganya malya dangalamla' anasa, ugunda sonda' leboka 
bol neneldanggom. 15:34 Ugunda wen eibkweblulum. Hnon sounuwoka 
malya ul soununa' ara hyak mem. Ugun gangganek sam ara, Imik Neyung 
yuba elgom nimi hnon ulumaka' anasa, ugunda alya ganya bobnesom. 
15:35 "Somoklomak nim era, heka' huboka embenga' buknemak ak lebla 
do?" senewoka hnon lebnelunmya'. Dara ono', "Hnonda somoklomak nim 
era, seleb embenga' suboka bukjja dara, hek nong ek sikenek 
ongiyiwanasil do?" aboka heibnelumyja'. 15:36 Anda gal dok yina' 
doklelam salek era, dok ara anam somokna' ara orok bok dara, embenga' 
bongonggulumla. Anasa, anaso heibnesom dara, dongdang alalum. 15:37 
Dara, anda gandum yina' gom, yok gal dok yina' gom doklelama' ara, dok 
ok doklelam, eimik danamso nong ek doknenggululam. 15:38 Imik 
Neyung adya ok albeyok ganya doboka, perob dolul senewanya nenyek, 
nong ek an eleklamla. Imik Neyung adya gal dok yina' hogunga yok-yok 
ela' gigiro sunuwoka nong eleklamla. 15:39 Dara ono', embenga' ulumak 
mana' unuruwa' anaba, nidya' ara hnonok soub ara, loboka or yok-yok 
anyek uro balamak. Nim ak dara, nong ara hnonok digum ok ulumla, bok 
yok-yok diguma' ak dara, nonga yok-yok ul meneklemak, wining ara alja 
nong era, yok so ulumla, hadya' anaba nonga yok-yok ok ulumla. 15:40 
Anasonya neikik, imik ulumla' ab, sokok sam ulumla' nidya' ara, nonga 
yok-yok ok ulumla. Imik sam nidya' ululanya nera, hogung anaba yok so' 
ak ulumla, dara ono' sokok sam ulumla' hogung neneba, yok so' ulumla. 
15:41 Henga dingilamla senedya' era, ono' yok so bok, wala' ak dara, yok 
so yeblamla. Gura' ara gong-gong dilina' yeblamla' anaba, hogunga 
yok-yoka' ak ulumla. Dara, gura' anaba gong adya sik moumen anaba, 
senedya' yok-yok sikba ulumaka' gigiro yeblemak. 15:42 Anasonya neikik 
somogorob nimi nidya' embenga' bukiyiwanasil sum enyek unuwanasil. 
Somogek sum soko loksik nong era, songa leboka blololanya nek urob, 
bok sikenek eimik subija danyek ongiyiwanasil nong era, songa leboka 
blobnenggunusil nong ek eleganesil. 15:43 Somogek nim enyek, soko 
loksik nong era, hmeng uboka malya nong ek ulumek, bok sikenek onsok 


embenga' suboka bukiyiwanasil danyek ongiyiwanasil nong era, migiba' 
perob nonga' anyek ulumnamak. 15:44 Somogomeka' anasa lokesik nong 
era, sokok anyeb nong bok, seleb suboka embenga' bukija danyek nong 
era, ganya nong ulumla. Dara, nong ara hnonda sokok anyeb nong ulumso 
dara, hnonda ganya nong anaba ulumso. 15:45 Nenesa Imik Neyung yub 
ek momnya doboka' ara, "Men uyimoknya bera, nera Adam benyek, 
embenga' ul einina' men youbuka dangamok." Bok sidya' nong Adam bera, 
nim embenga' ganya eleklesilnya bek an ulumla. 15:46 Men lanamok nong 
era, ganya nong gom, dem somokna' nong ek elegesuk. Ganya nong era, 
eimik enyek an lanabok an. 15:47 Men uyimoknya Adam bera, soko yoka' 
ak doboka uyimok, bok eimik Adam bera, imik heikek aba' ara yeilimok. 
15:48 Sokok an ulumak nimi nidya' ara, men soko adya uyimok Adam 
beneso' ak ulumak. Bok imik heikek ulumak so nim era, imik heikek aba' 
ara yeilimoknya beneso ak ulumak. 15:49 Nunda wenera, soko adya 
uyimoknya Adam bedya hogung eneso' ak ulumab sok, eimik era, nunda 
imik ab sam yeilimoknya bedya hogung eneso' ak ulumnemab. 15:50 
Henyab o, nadya ban wenyhenya nera damok ara banasa lebna. Nunja 
nong eneng ab ara, Imik Neyung wenesin heikek wekel binggunumab. 
Dara ono', nunja somokna' nonga ulumaba' anara, pe ulmoubna' damok 
nonga danggunumla. 15:51 Banara gununa' mema' bok, lebsina' banyek pe 
keblulum. Nunda nidya' ara somoganggunumab bok, alda nunda nonga 
nidya' yok nong dangiyiwanesil. 15:52 Ban nera sidya' nonga benggong 
yuba lebnamla sum enyek, al wene sab-sab henga ublabom alamab sok, 
nunja nong enera yok nong dangiyiwanesil. Anasa wera, benggong yuba 
lebnamla sum era, seleb somogorob nim era, perob nonga doronggoka 
embenga' bukiyiwanesil. Dara embenga' ulumab nang era, yok embenga' 
nonga lunuwoka eleganesil. 15:53 Nunja nonga wen an somokna' nonga bo 
ulumabnya nenera, loboka embenga' ulmoubna' nonga lunuwoka eleganesil. 
Dara, sokok anyeb nong enera loboka, imik heik ab nong enyek, lunuwoka 
eleganesil. 15:54 Somokna' nong era loboka, ulmoubna' nonga lunuwoka 
eleganesil dara, ono' sokok anyeb nong era loboka, imik heik ab nong 
enyek, lunuwoka eleganesil dara, wera ban unuwanasil sum enyek, Imik 
Neyung yuba bukuk sam momnya doboka' ara, danyek gigiwanamla ara, 


'"Somokna' damok ara seleb orok nenewoka goowoka, bleboka usina' ok 
seleb gigiro lobla," hyok ara gigiwanamla. 15:55 Hnon momnya doboka' 
ara, "Wei somokna' damok o, anja pe ollamaklalam ara, hanyagar ulumla 
do? Wei somokna' damok o, anja si yu hwama' ara, har sam ulumla do?" 
hyok. 15:56 Somokna' damok alja si yu hwama' ara, malya una' ulumla. 
Dara malya una' ara, unuwanalum an yub adya laga dangoka migib ulumla. 
15:57 Bok, Imik Neyung adya nunja Wenelesilnya Yesus Kristus bedya 
bleboka oblamagoka elegosuka' anasa, nunda Imik Neyung ak perob 
aboka giblenob. 15:58 Hemyabo nadya wana' ulusin nim o, anasa wera, 
ugunda ganya kaboka migiba' anyek ulululum. Ugunja Wenelesilnya bemba 
nidya' welelum wa nera, salya' lelem danggunusil anasa, ugunda 
Wenelesilnya bemba yeiriwoka welelulum. 


16:1 Wera rupiah yub ak lebnesin. Ugunja rupiah yoka' muna' Imik 
Neyung mab emba mamagoka belllililum ara, Galatia moka yuba dolomak 
nim ek, nadya wenyasisa yub enyek, sunuwoka pe unuwolulum. 16:2 Dara 
minggu lelemlya ela' gigiro, ugunja dolomuna' anyek, sunuwoka men sum 
enyek pe orowek bokoka dililelulum. Men orowek bokoka beillilimuna' 
adya, na yanya dara, wera bolowanamab aldana' lobluluma' aboka lebsin. 
16:3 Wera nak ugunuk seleb yanya sum era, ugunja or humun nang enyek, 
rupiah bolowoka beibeka' bo bululuma' aboka, orugoka bokol binisin. 
Dara, rupiah Yerusalem heikek bo binoka' aboka, bekna' dib bo yak an 
momnya dona' weboka eleganesin. 16:4 Naba neika' bana' perob dalya' 
eibnya dara, wera sikeneb neika' bo binimab. 16:5 Nara ugunuk kemel 
yanggeisinya dara, Makedonia pik uboka kemel binisin senelamna' anasa, 
pik enyek an uboka keebgiga ugunuk yanesin. 16:6 Or pewalya dara, 
saragena' li yenewanalabok anasa, unumlya salek era, ugunublaboka neika' 
ub emiwanamab. Ban nen seleb unuwanya dara, yok-yok heikek kemero 
yibinuna' aboka arawananulum. 16:7 Nara ugunuk ara, or yokok 
yabanakanya li hnonok kemel lobsina' ara, lek senelamna. Wenelesilnya 
bedya or senewalyebok dara, nara ugunuk li gong ubwenewanamna. 
16:8-9 Nimi nauba Paulus bedya yuba lelemla' ara, malya aboka 
bleklemak bok, dib nonga dangalamla wa nauba ulumla' anasa, ban nen 


unulamnyek ab dara, nara Epesus heikek an ulumnya salek enyek, 
Geisinya yinggilimoka' beklemak sum era, go' yenewoka denghenemla. 
16:10 Timotius bera ugunuk an yalya dara, alda nababya Wenelesilnya 
bedya wa welemna sok, albabya neik wa welemabnya bek anasa, ugunuk 
ganya goluwosulula' aboka peroba' leboka pe doro dibnelum. 16:11 
Ugunja dara, Timotius bek ara, alda meksonya senena' ara hyak mem. 
Nara Timotius beb yok yuba len nang eb yanamaka' anya' senewoka diri 
ulusina' anasa, ugunja pe arawoka ubmuna' adya, alda men pe nak yoululul. 
16:12 Nunja hem be Apolos bek dara, nunja hemyabo yok nang eb kemel 
yeisinoka' aboka, li wen pe weneb einiwasa. Bok alja dara, nara wen dib 
binimna senen ganya bona' ara orok. Bok ban salek enyek pewalya' eiblya 
dara, eimik era hyak dib kemel yanasila' ak ulumla. 16:13 Ugunda hyak 
yuba dib senelemak nimi gekneba' pe keebmouboka ganya kaboka pe 
ulululum. Asa' ganya boboka, migiba' anyek unulululum. 16:14 Ugunja 
yoka' nidya' unulumnuluma' ara, wana' ok goluwoka unulululum. 16:15 
Hemyab o, Akhaya sokok men yuba domek nimi Stefanus ek nim era, 
ugunda seleb ella ululuma' anya'. Sikda muna' Imik Neyung mab amba aran 
wa ara nauba welemak. 16:16 Nara ugunuk ban men nang edya, unu pe 
welemaknya nenyek pe yeiriwoka welemak nang ek an, sikja yuba pe 
kelemnelum. Dara alak ok gom, alda nidya' sik neik wa pe welemak nang, 
sikja yuba pe kelemnelum. 16:17 Stefanus beb, Fortunatus beb, Akhaikus 
beb, ugun lunuwoka nak arawanenoba' aboka yeka' anasa, nara erya 
dabnyok. 16:18 Sikda nadya ganya angawoka pel eleklesak sok, sikja 
unulumaknya nenedya naba eiya ulunel. Ban unuweisija nang era, men 
peroba' leboka ubluluma' aboka lebna. 16:19 Asia sokok sam yuba 
dolomak mimi dara, ugunuk perob aboka gibsak. Akwila beb, ala' gela 
Priskila geb, ono' sikja ek an Imik Neyung yuba longowoka dolomak nim 
eb dadya, ugunuk perob aboka nauba gibsak. 16:20 Nunja hemyabo 
anyagan nim edya nidya' ugunuk perob aboka gibsak. Ugun moumen anaba 
yuba dolomaka' geknewolula' aboka, pe salawoka gibeldalalulum. 16:21 
Nara nabeyok ugunuk perob aboka, sounuwoka gibsin. Na dam nang soruk 
adya ban momnya doboka gibsin. 16:22 Heknedya Wenelesilnya bek 
nauba wana' una' orok dara, bera hyak malya dolul. Maranata. Nunja 


Wenelesilimnya o, yalom e. 16:23 Wera Wenelesilnya Yesus adya wana! 
uboka eleksina' ugunuk soba' ulusulul. 16:24 Nadya Yesus Kristus lomok 
ulumnek ab wana' una' ara, ugunuk ulusulul. Perob. Nara Paulus seleb 
lemna. 


2 Korintus 


1:1 Nadya' hemyab, Imik Neyung yuba dona' nim Korintus heikek ululum 
nim eb, Akhaya sokok sam muna' Imik Neyung mabo nidya' ab, hemyab o! 
Nara Paulus bedya, Yesus Kristus adya yuba lena' gaknya, Imik Neyung 
adya senemoka' sunuwoka sekiyiwanyoknya bedya, nunja' hem be 
Timotius beblaboka, 1:2 nunja' neyung Imik Neyung ab Wenelesilnya 
Yesus Kristus adya ugunuk wana' uboka eleksina' ab namen una' ab 
ulusulul senelenam. 1:3 Nunja' Wenelesilnya Yesus Kristus alja neyung 
Imik Neyung ak soba' giblenob. Imik Neyung ara alda hyak angoo yadyek 
senewoka unulusilnya bek ulumlakanya, ono' alda nim ek hekna' ganya 
lanalamla' damoknya Imik Neyung ek ulumla. 1:4 Nunuk nidya' 
yoka'-yoka' igina kwelesila' ak ab, Imik Neyung adya ganya hekellilisila' 
adya, ban ganya hekna' enedya, nimi yok nim igina kwelesil nim ek, sikja 
igina kwelesila' nidya' ak, nunda ganya hekna' gebnoka' aboka nuk 
eleklesil. 1:5 Kristus adya yoka'-yoka' alak igina kwelemoknya nera nuk 
hnon nauba ulusil. Dara neikso Kristus adya, nunja ganya hekna' eneba 
nauba ulusil. 1:6 Nu nong anyek igina kwelesil dara, ugunuk blebsin 
damba hnon, ugunja ganya hekna' gebsin danasa ulusil. Ono' nuk ganya 
hekna' geblesil dara, nera ugunuk ganya heksinya nemba ulusil. Anadya 
wera, nunja yoka'-yoka' igina kwelesila' anyek, ugumbabya neik so 
yoka'-yoka' igina kwelesilya bok, ganya siklewoka heiboka ulumnulum. 
1:7 Anasa, nuk igina kwelesilnya nenyek, ono' ugumba kwelesil sok, ono' 
nuk hekna' ganya eleklesila' ara ugumba eleklesila' ara ella ulumaba' anasa, 
ugunda pe ulumnulum senewoka ganya daboka ulumab. 1:8 Nadya 
hemyab o! Nunja' Asia mok eb igina kwesuka' anyek, hnon ugumba ella 
dolulum senelesab. Nuk an igina kwewoka ol yangelesila' damok ara, hyak 
lok so okna adya, embenga' ubnenggunumab bok, somoganamab ganya ok 


bomouba. 1:9 Somoganoka' aboka igina kweryisik senena' mamok. Bok 
ban nidya' unuweisiknya nera, nunja geremseng ek ganya dib beiliweibyek, 
alda Imik Neyung nim embenga' bukullilisilnya bek ganya dib beiliwanoka' 
aboka igina boyiwousuk. 1:10 Dara, Imik Neyung migib enedya nu nong 
ara, somoganasibya' nong ok ab blebsuukanya, ono' wenebabya blebnesil. 
Nunda Imik Neyung ak ganya welemabakanya, eimik yanamla igin yaka' 
eneba alja blebnesila' anya' senelemab. 1:11 Ugunja nunsamba aboka, Imik 
Neyung ak mololesulum adya keboka, alda nuk blebnesila' anya! 
senelemab. Dara, nimi nauba Imik Neyung ak mololomak molona' adya 
aralesak dara, nuk peroba' nauba eleklesil dara, nimi nauba Imik Neyung 
nunja molona' keboka unulamla aboka, sikda Imik Neyung ak 
giblemnemak. 1:12 Nunja' mek ganya edya dara, nunda sokok an 
ulumouba' ara, ono' nauba so ara ugunuk ulusubnya nek dara, nunda perob 
ganya adya hnon, perob geisa ganya adya anara unulumouba' anasa, nunda 
e1ya dablesil. Nunja ban unulumoubnya nera, nimi ganya geremseng adya 
unggulumoub bok, alda Imik Neyung adya wana' uboka eleksima' 
sunuwoka unulumouba. 1:13-14 Nunja ugunuk an momnya doboka 
beibsabnya nera einiwoka ella danamunya nenyek ok beibsab. Ugunda nuk 
olowoka darasam ella dangasulum sok, wera nidya' olowoka ella danasom 
dara, perob senelamna. Dara, Yesus yanggalya sum era, nunja ugun samba 
perob senewanesab sok, ugumbabya nusamba perob senewanesulum. 1:15 
Ban unu dib senena' enedya, nara men ugunuk kemel yanasin senemsa' ara, 
anadya perob elekna' li penenya dobnelum senemsa bok, nara lanab lobsa. 
1:16 Nadya seimib losenya nera, ugunja pik uboka Makedonia moka 
binimnekanya, samal yangganyakanya, ono' ugunuk se' kemedesinya dara, 
nara Yudea sam binimnya' anasa, ugunda arawonululuma' aboka 
semiblomsa. 1:17 Bok ban nidya' unu semisenya nera, nadya ganya kaboka 
seinina' orok adya ubsa de? Nara yoka'-yoka' unuwanamna senewoka 
sunulamna dara, nadya ok ganya doboka salya' seinilamnakanya, wera 
nabeyok "Or, or," henekanya, ono' "Orok, orok," alamna de? Orok e. 1:18 
Imik Neyung ara hyak dib nong ok lelelanya bek si sibuka wenyalasin. 
Nadya ugunuk lesisa' ara, "Or", "Orok" ara, sene bobnenewoka 
lebnenggusisa. 1:19 Anasa Imik Neyung bedya me Yesus Kristus si anyek, 


Silas bedya gom, Timotius bedya gom, nadya gom, leb elegousubnya 
nenyek dara, or, oroka' ak sene bobnenewoka lebnenggusub. Al Yesus ak 
dara, "Or" ana' ok ulumla. 1:20 Anasa Yesus pik anyeb uboka, Imik 
Neyung ara, alja unuwanamna aboka lemoknya nera, nidya' "Or" ana' ok 
ulumla. Wera anadya Kristus pik uboka, nunda Imik Neyung si imik 
nenewanoba' aboka, "Aldib e," alamab. 1:21 Nunja ganya eb, ono' ugunja 
ganya eneba, Kristus lomok ulumabakanya, migiba' nenelesilikanya, nuk 
alsamba sekillilisilnya bera, Imik Neyung ulumla. 1:22 Ono' Imik Neyung 
adya, nuk ouma debsuukanya, alja Geisinya bera alja' nunja ganya lomok 
eleganesin amoka' anyek dib eleganesin an bekna' elegosuk. 1:23 Nara 
Korintus heik yanggubsa' ara, ugunja ganya soloma neneweisinyek aboka 
ubsa' ara, nadya unu seiniwasenya neneba, Imik Neyung ara ella ulunel. 
1:24 Dara, ugunja dib senelelumnya nek, nuk dara, oruksin nang ulusinob 
senenggulusab. Ugumbeyok dib senelelumukanya, kaboka ululuma' anasa, 
nuk dara, ugunuk eiya ganya bon danasa, arasin nang ulumab. 


2:1 Anasa wera, nadya dara, ugunja ganya soloma nenesina' dalyek aboka 
kemel beisina' era, lobnamna senemsa. 2:2 Nadya ganya hek 
elegananeseng nim enyek, nadya soloma nenesinya dara, wera hek nim 
edya nak ono' ganya hek eleganeneseng do senelamna. 2:3 Wera anasa nak 
ara, ganya hek elegananesom nim edya, nak soloma nenewonumunuk 
aboka, anaso seinimna yub era, an momnya doboka beibsisa. Nadya ganya 
eiya dabnenel dara, sikja ganya eneba eiya dabnesil senewoka ubsa. 2:4 
Nara ugunuk momnya weboka berbsisa' ara, hyak igin ganya boboka ganya 
soldowoka obdasakanya, heng meka' gadya' beibsisa. Ban nadya unuwasa' 
damok ara, ugunuk solom ganya boboka angwei senewoululuma' aboka 
gom, alda nara ugunuk heka' huru wana' ulusina' anyek, ella ubluluma' 
aboka ubsa. 2:5 Nimi ben hnon soloma nenelamla dara, alda nanokok 
soloma nauba gobdo nenenggulunel bok, nera alda ugunuk ridya' ak hnon 
soloma nenelesil. (Bok, nadyok goboka nauba lebnyeka' anasa, ban nenyek 
ok lebna.) 2:6 Banaso unusuknya bek ara, ugunja alak igin elegeluma' ara, 
seleb nauba elekgogowoulum. 2:7 Wera alda nauba solom ganya boboka, 
ganya obdangoka dib malya dalyek anasa, wenyek dara, ugunda alak 


suguna' ganya meewoka, alak ono' ganya hekiyiwoululum. 2:8 Ugunja alak 
ara wana' ulunjab an bekna' enyek, laga amalaluluma' aboka, nara ugunuk 
weneweisin. 2:9 Wera ugunja dara, yoka'-yoka' nidya' pe keboka 
unulumaka' ara ella doununa' aboka, nara sene sunusina' diba' momnya 
doboka beibsisa. 2:10 Ugunuk an malya ubsilinya bek, ugunja 
meewanalum dara, nababya neikek unulamna. Wera heknyek unulamna' 
ara, ugunuk meewanalum danasa, Kristus saramek sam ab anara 
unulamna. 2:11 Nunda bisa' dubnya Satan bedya welemla wa pik era seleb 
ella ulumaba' anasa, nadya ban unulunanya nera, bisa' adya nuk lolowoka 
imik dalyek aboka unulamna. 2:12 Kristus adya' perob lero yanggan yuba 
lebnuna' aboka, Troas heikek bisa dara, Imik Neyung adya wa nen weblula' 
aboka seleb pika bak lobnyok salek, 2:13 Titus benyek eibnenggubsa' 
anasa, nadya ganya seinina' go' pe kaboka ubnenggubsa. Dara anyagan 
ulumek nim ek, nara binimna aboka lebgogowasa dara, Makedonia moka 
bisa. 2:14 Bok nunda Imik Neyung ak perob aboka soba' giblemab! Al 
Imik Neyung welemla' adya nuk sam ara, Kristus pik uboka yoka'-yoka' ak 
hmenga nenewoka ollamaklamab. Ono' alda nu pik uboka alak ella dangan 
gen-gen songa' anaso' ak, mok soko me nidya' olleleklamla. 2:15-16 Nuk 
dara, Kristus bedya gen-gen song mekla' Imik Neyung amba ulumab. Nim 
uk hinik binoba' aboka ulumak nim emba dara, nuk dara, somokna' damok 
song ulumab bok, alda embenga' ulunoba' aboka bleblesil nim emba dara, 
nunda mereldisina' song anaso' ak ulumab. Bok heknya ak ban damok era, 
unuwanesonya be hnon ulumla do? 2:17 Nimi nauba yok nim edya Imik 
Neyung yuba lero yabana' ara, dekna' dobnoba' aboka welemak so nang ek, 
nunda ununggulumab. Nunda Imik Neyung adya wa nera welemnelum 
aboka elegousuka' anasa, nunja lero yabalamaba' ara, geisa ganya adya 
welemab. Nunda Imik Neyung yuba lelemaba' ara, Kristus lomok uboka, 
Imik Neyung saramek uboka lelemab. 


3:1 Nunda ono' hnon gigibdanoba' aboka leb einimab de? Nunja dara, yok 
nim unulumak sok, ugunuk gom, ugunuk ab gom, wa nen pe welelanya an 
momnya dona' bobnesibya de? 3:2 Ugun nong anyek, nunja' wa nen pe 
welelanya an momnya dona' diba' ululuma' ara, nunja' ganya lomok sam 


seleb momnya dobsuka' ara, nidya' yok nim edya seleb ella uboka 
einilemak. 3:3 Ugun nong ak dara, nunda ugunsamba welemoubukanya, 
ugunda Kristus bedya momnya dona' ululuma' ara, yok nim ek laga 
amalasulum. Bolpen adya momnya dobnenggubsuk bok, alda Imik Neyung 
embenga' ululanya alja Geisinya bedya momnya dobsuka' ara, girik lagasa' 
ak dobnenggubsuk bok, alda nimi ganya ek momnya dobsuk. 3:4 Nunja 
ban wenhyabnya nera, Kristus pik uboka Imik Neyung ak dib senelemaba' 
nong anasa, lebab. 3:5 Nunja unu welemab wa nemba dara, numbeyok 
dara, unuwamenggoma' ak ululabok, nunja unu migiba' welemaba' ara Imik 
Neyung adya ok eleklesil. 3:6 Imik Neyung adya nadya wenyok ugunub 
diba' wenyaldan yuba wa pe webnelum aboka migiba' nuk elegosuk. Ban 
wenyok yub era, momnya doboka' ak unggululabok, alda ganya ak ulumla. 
Dara momnya dorob yub era somogollilisil bok, ganya ak yub era 
embenga' eleklesil. 3:7 Sagobadya unuwanalum an yub era, nimi somokna' 
yuba bok, momnya dorob girik lagasa' ak doboka elegosuk sum era, Imik 
Neyung adya senenggom dilina' era, Musa bedya' hogung ak hyak 
senenggoma' anyek yebemok. Wera Israeli nim edya dara, Musa bedya' 
hogung ak an yebemok dilina' domenya edya, men heng kemena' lomek 
bok, ban dilina' era mek danggiga balamok. Dara, nimi somokna' damok 
unuwanalum an yub enyek, senenggom dilina' edya yeb goluwoka 
elegousuk bok, 3:8 Imik Neyung Geisinya adya dib embenga' eleklesil wa 
wena' era, wera hyak senenggom dilina' nong enyek yeb goluwoka 
elegousuka' ak ulumla. 3:9 Nimi somokna' bo lanalamla unuwanalum an 
yub enyek babya, senenggom dilina' yebemok dara, eimik nim ak peldisima 
elegousuka' amba dara, hyak senenggom dilina' ak ulumla. 3:10 Anasa 
wera, youma' yeblemok dilina' era, wenyek senenggomnya yeblelanya neb 
sunuwanesibya dara, wenyeknya nera hyak senenggom adya, youma' anya 
nera hyak dolbaleka' dangalamla. 3:11 Or anam denghenemok yub enyek 
babya, dilina' nauba yeblamla senemek dara, hyak diba' ulumnamla yub 
era, hyak nauba senenggom dilina' yeblamla senewanemak. 3:12 Wera 
nunda nenyek unu dib senelemabnya nenedya, wera ban enera yuba asa' 
ganya boboka lelemab. 3:13 Nuk dara, Imik Neyung dilima' anyek Musa 
bedya hogung ak yeboka dengabgiga balamoka' anyek, Israeli nim eibijek 


aboka, Musa bedya hogung gouluna' lilibdangamok sok, nunda 
ununggulumab. 3:14 Israeli nim era, sikja ganya seleb ong ibsuk. Dara ono' 
wenebabya, sikda youma' wenyaldana' yuba anam einilimak salek eneba, 
hogung gouluna' anaso anam sikja ganya ak ulusil. Kristus pik uboka adya 
ok, ban gouluna' era gloklamla. 3:15 Anya, al weneba Musa bedya 
momnya domok yub enyek einilimak dara, sikja ganya era ong iboka su' 
kelesil. 3:16 Bok nimi hnon Imik Neyung ak ganya dangawoka yalamak 
dara, hogung ak goululesila' ara glokoka boloklesil. 3:17 Wera 
Wenelesilnya alamla' ara Geisinya ak lelemla. Dara, Imik Neyung Geisinya 
ulumla' ara, nimi henga lob losina' anaso' ara, anyagan ulumla. 3:18 
Wenyek dara, nunja hogung goulusina' ara hnon unggulumlakanya, nunja 
Wenelesilnya bedya senenggom dilina' nim ek yeblemab. 

Yeblemabakanya, nunda sob-soba' also nenebgiga balasil. Dara, ban dilina' 
en yeblemab ara, Wenelesilnya bek ab yalamlakanya, Wenelesilnya bera 
Geisinya be an ulusil. 


4:1 Imik Neyung adya nuk angoo yadyek senewoka namen ubsuka' adya, 
ban wa nenera doboka welemab. Nenesa leboka, nunda okna bar aboka 
hmeng ganya bonggulumab. 4:2 Nunda doknololanya, nimi malya dangoka 
alya dangananya nera, lek aboka lolomab. Nunda mim ak bob geregoka, 
Imik Neyung yub ak dangab menegoka unggulumab. Alda nuk dara, Imik 
Neyung wa welemaba' ara, dib nong yub enyek laga amawoka welemab. 
Ban adya, nimi nidya' ara nuk dara, Imik Neyung hogung ak ara, aldib 
anara welemak senewoka, sikja' mek ganya ek ab wensenewaneseng. 4:3 
Nunja perob lero yanggan yuba lelemaba' ara, hnon nim ek dara, pe 
olowoka ella damenggom ulumejja dara, wera nera sikda somoganoba' 
aboka, ulumejja nim ek anyek pika seregeledya. 4:4 Sokok an malya una' 
gaka' ululanya bedya, yuba dib senenggulumak nimi ganya ibel leblesil. 
Wera an bisa' dubnya benedya, Kristus bera Imik Neyung sununa' anedya, 
Kristus si imik nenen yuba dilina' heng eibijek aboka, heng luma nenelesil. 
4:5 Yuba lel eleklesaba' ara, nun nong anyek geklewoka lel 
eleknenggulusab. Alda yub enera, Yesus Kristus ara Wenelesilnya nong 
ara an, an yub enyek, lel eleklesab. Bok, nuk dara alsamba leboka, ugunuk 


arasin nang ulumab aboka lel eleklesab. 4:6 Imik Neyung adya leleladya, 
"Guna' lomok ab dilma' yeblul," alamla Imik Neyung enedya, nunja' ganya 
lomok dilima' yeblesil. Al Imik Neyung adya alja nong senedya' ella 
dangasin dilima' yeblula' aboka unulusil. Dara Kristus alja' asok pik uboka 
dilina' yeblesil. 4:7 Bok ban geisa peroba' ara, nu soko adya uyisuk mimi 
nong lomok bolomab. Wera an unulumabnya nera, senenggom migib era 
nuk an unggulumla, alda Imik Neyung ak ulumla' anyek laga dolula' aboka 
ulumab. 4:8 Nuk pika nidya' aknewoka seklama daralesil bok, soldowoka 
orok nenenggulusil. Nunda hyak ganya elesil bok, gobdo malya dab 
senena' ara unggulusil. 4:9 Nuk ol neblesak bok, hnon gwab losina' anaso' 
ak unggulumab. Hnon oboka manallilisak bok, hnon diba' soldenggulusil. 
4:10 Yesus adya embenga' ulumla' anyek, nunja' nongok ak ab laga dolula' 
aboka, alja gwekoka somokok somokna' era, nunja nong ok anaba unulusil. 
4:11 Yesus nong una' enyek, nunja' sokok anyeb nong ek an laga dolula' 
aboka, nunda wen embenga' ulumab nim enera, Yesus anasa leboka, 
somokna' lomok sam soba' doboka doroklesil. 4:12 Wera nera nunja nong 
ak ara, somokna' damok anyek maboka dulusil bok, ugunuk ara embenga' 
una' damok adya maboka dulusil. 4:13 Imik Neyung yuba bukuk sam ara, 
"Nara dib senemsa' anasa, nara yuba lemsa," alamla. Wera an unu neik 
ganya bolomaba' adya, nunda dib senelemaba' anasa, wenyaboka lelemab. 
4:14 Wenelesilnya Yesus embenga' suboka bukiyiwok Imik Neyung 
enedya, Yesus pik uboka nub neika' embenga' bukiyiwanesilekanya, ono' 
ugunub nub neika' bo beil binisil. 4:15 Wera ban nidya' unulusila' ara, 
ugunuk perob dosulula' aboka ulusil. Anasa nimi nauba ara, Imik Neyung 
adya wana' uboka eleksina' e1yiwoka, wera sikja Imik Neyung ak perob 
aboka giblemnemaakanya, wera anadya Imik Neyung si ara mik 
beillilemnemak. 4:16 Ban anasa, nunda okna bar aboka hmeng ganya 
boboka unggulumab. Aldib nunja eilibik boka' ak dara, blobgiga balalabok, 
ganya lomok ak dara, li sob-soba migib nenebgiga balasil. 4:17 An wen 
meka' igin ulusila' anadya, nera wene salek se' ok ulusil bok anasa, eimik 
era hyak senenggom soba' ulmoublemnamla imik nenesina' danesil. Wen an 
ol neblesilnya nera or mek bok, eimik eleganesila' ara, hyak senenggoma' 
peroba' ak eleganesil. 4:18 Dara, nunda nonga laga ululanya nenyek 


kemero unggulumab bok, alda heng eilina' oroknya nenyek kemero 
ulumab. Henga laga eillilemabnya nera se' salek ok ululabok, heng 
eilenggulumabnya nera eimik era, hyak soba' ulmoublumnamla. 


5:1 Nunda seleb ella ulumaba' ara, nunja e nera, nera nunja nong enyek, nu 
sokok an ulumab e nera golowanamla dara, nimi soruk adya songgulumak 
e nera, Imik Neyung adya solomla' soba' ulumnamla e nenyek, imik heikek 
Imik Neyung adya seleb sobsuk. 5:2 Nunda Imik Neyung adya solomla e 
nenyek, imik heikek bindiwoka ongowanesibya senelemaba' adya, nunja 
sokok an ulumab ek anyeb dara, angoo aboka lelemab. 5:3 Wera ban imik 
e ongowanemab dara, wera nunja ganya era, nong baneng 
unggulumnamab. 5:4 Nunda sokok ek an anam ulumab nim ek dara, 
yoka'-yoka' adya igina kwelesila' anasa leboka, angoo aboka lelemab. 
Nunja somokna' nong enyek dara, anyagan loboka, embenga' ulmoubna' 
nong enyek ongoweisibya' aboka, soko an nong enyek gwiriwanamab 
ganya ek lenggulumab bok, alda imik nong enyek ongoweisibya' senen 
lelemab. 5:5 Wera ban imik nong ongowanamak aboka meewoka 
beillilesilnya be Imik Neyung adya ok unulusil. Ono' alja dara, Geisinya 
anyek aldib unuwanesin an bekna' elegousuk. 5:6 Wera ban nenesa leboka, 
nunja ganya soba' ara, migiba dangalasil. Nunda sokok an nong ak ulumab 
salek era, Wenelesilnya beb imik heikek anam neika' unggulumab ara, ella 
ulumab. 5:7 Nunja nim adya heng eillilemaka' ak sunuwoka unggulumab 
bok, alda Kristus ak dib senewoka un nong enyek ulumab. 5:8 Wera anasa, 
nunda ganya migib ulumabakanya, nunda Wenelesilnya ab neika' ulunob 
senen ganya boboka, wen ulumab nong enera lobsibya senelemab. 5:9 
Nunda sokok an ulumab salek gom, imik heikek ulumnemab salek gom, 
ara Imik Neyung ganya anyek peroba' nenel eleklenob senewoka dulumab. 
5:10 Nunda nidya' ara aldib Kristus adya yana lelewanasila' ak sam bo beil 
binisil. Wera sokok an wen ulumab salek enyek, pe unulumaba' gom, 
malya unulumaba' gom ara, nunja unulumaba' sunuwoka deknesil. 5:11 
Imik Neyung ak lok ulumak an damok era, nunda seleb ella ulumaba' 
anasa, yok nim ek ara duka' lolom-lolom aboka lelemab. Imik Neyung ara 
nunja' ganya lomok anaba hyak nidya' olowoka ella ulusil, ono' ugunja' 


anaba nunja ganya ek ara ella ubsinok senelamna. 5:12 Ban wenhyabnya 
nera, ugunja nuk gigiwousululuma' aboka lebnenggubab. Nimi ganya 
lomok ununa' anyek loboka, alda nimi hogung anyek perob senewoka 
kemelemak nim ek, ugunja yuba sabnemuna' ara, nuk perob 
senelesulumnya nek sabluluma' aboka, neklesab. 5:13 Dara, nunda serema 
salasina' anaso ulumak senewanesiseng bok, Imik Neyung amba leboka 
unulumab. Ono' nuk pe seinilimak seneweisisenga' anaba, anara ugunsamba 
pesin danasa unulumab. 5:14 Kristus alja wana usina' adya, nuk goluwoka 
bo ulusil. Dara, nimi ben hnon nimi nauba amba somogosuk dara, wera 
nimi nidya' ara seleb somogeka' ak ulumaka' anya' senelemab. 5:15 Nim 
embenga' ulumak nim ara, siksamba ok unggulumnemak bok, alda sikenek 
perob dosulula' aboka somogoka embenga' suboka bukiyiwok Kristus 
emba ulunoka' aboka, Kristus ara nimi nidya' amba somogosuk. 5:16 Ban 
nenesa leboka, nunda nim ek ella ubnesin aboka, nimi ganya seinilemak 
sok sununggulumab. Aldib men dara, Kristus amba nimi ganya seinina' ak 
pik uboka sunulumouba bok, wenyek dara, alak anaso sunuwoka 
seiminggulumab. 5:17 Anasa, Kristus lomok ulumak nim era, gobdo 
wenyok mimi dangalamak. Youmanya nera dengaboka, wera wenyoknya 
nok dangalamla. 5:18 Wera nidya' ara, Imik Neyung ak ab lanalamla. Imik 
Neyung ara Kristus pik uboka, nuk ara peroba' nenewoka hibsuk dara, ono' 
nimi yok mm eneba Imik Neyung beb hiboka ubnoka' aboka, wa nera nuk 
an elegosuk. 5:19 Wera, Imik Neyung ara Kristus pik uboka soko nim ara 
sikja meknena' era eib loboka, al nong ab, sikeneb neika' hiyiwousuk. Dara 
nuk ara, ban Imik Neyung adya neika' hillisil yub enyek, lero yabalalulum 
aboka elegousuk. 5:20 Anasa nuk dara, Kristus adya nadya wa webnoka' 
aboka boklesil nang ulumab. Imik Neyung ara nu pik uboka, alja yub era 
lelemla. Nunda Kristus amba leboka, ugunda Imik Neyung ab, neika' 
hibluluma' aboka yeiriwoka molowasab. 5:21 Kristus pik uboka, nuk Imik 
Neyung alja peldisina' danoka' aboka, Kristus ara malya una' elgomnya 
benyek, Imik Neyung adya Kristus ara nunsamba leboka malya una'anya 
nenemok. 


6:1 Nunda neika' welemab nang edya, Imik Neyung adya ugunuk wana' 


uboka elekna' dololuma' anyek, salya' lelem domunuk aboka duka' 
lololosab. 6:2 Imik Neyung yuba bukuk ara, Imik Neyung adya, "Nadya 
sumen arawanenggen senemsa sum era anja molona' era, seleb kebgesa, 
nadya blebnamna senemsa sum era, anak aranggesa," aro lebok. Ono' hnon 
leboka' ara, "Wera sumen era, arawanenggen senelamna sum dal. Wera 
sumen era, blebnesin senelamna sum ulumla," aro lebok. 6:3 Nunja 
welemab wa nera, yok nim edya malya uboka welelum hisijek aboka, 
nunja dara, yok nim ek oluk dikna' girik diba' nenenggulumab. 6:4 
Yoka'-yoka' nidya' ak anaba, nunda Imik Neyung adya perob wa wen nang 
bekna' dangalasulula' aboka laga amalasab. Ganya nauba siklena' adya 
hnon, igina kwesina' adya hnon, gak dena' una' adya hnon, laga amalamab. 
6:5 Legebna' debsina' adya hnon, gasa ek beilisina' adya hnon, nimi nauba 
irr aboka usina' adya hnon, igin wa wena' adya hnon, mabom bukom ana' 
adya hnon, dena' denggonggom ulsinina' adya hnon, laga amalamab. 6:6 
Ono' geisa una' adya hnon, ella dangana' adya hnon, igina siklebmouboka 
una' adya hnon, perob una' adya hnon, Geisinya lomok una' adya hnon, 
muna' gobdo wana' una' adya hnon, laga amalamab. 6:7 Dib yuba lena! 
adya hnon, Imik Neyung migib adya hnon, Imik Neyung adya peroba' 
nenena' era, hnonda yin diba' oldan danasa hnon, blebeldan danasa hnon, 
nunda Imik Neyung adya perob wa wen nang ulumab bekna' era 
amalamab. 6:8 Nuk hnon gigilisak salek era, ono' hnon derewoka walasak. 
Hnonda pe wenggulumak alasakjok, ono' hnon pe welemak alasak. Sonda' 
hwam nanga hnon senelesakjok, ono' hnon dib unulumak senelesak. 6:9 
Yok nim edya elgom ulusak nang anaso ulumabakanya, ono' nimi hyak 
nidya' ella ulusak nang ulumab. Nim adya dara, somogununa' aboka 
ulumak nang eneso senelesak bok, ono' embenga' ulumab. Nunda saboka 
olosak nang bok, nunda diba' somoknenggulumab nang ulumab. 6:10 
Nunda igin ganya bolomab bok, ono' soba! ei-ei ganya bolomab. Nuk bona' 
garan ulumab bok, nunja yok nim ek ara bona' dub nimi nenelemab. Nuk 
dara, yoka'-yoka' garan ulumak senen bok, hyak yoka' nauba ulusil nang ek 
ulumab. Dara ban yoka'-yoka' nidya' ak, perob wa wen nang bekna' 
dangalasulula' aboka laga amalamab. 6:1 1 Ugunda Korintus heikek ululum 
nim o! Nunda ugunuk hyak nidya' lelewoka laga lebsab. Nunja ganya 


seiniwoka bolomabnya nera nidya' laga poboka lebsab. 6:12 Nunja ganya 
lomok ugunsamba wana' un ganya era nauba sangalasab bok, ugunja nuk 
wana' usina' ara areklesulum. 6:13 Nadya mabo yoka' mab eneso' anyek, 
ugunuk wenyalasin. Nunja ugunuk unulumab sok, ugumbabya ugunja 
ganya era ganya sangab loblulum. 6:14 Yesus ak dib senena' orok nim eb, 
ugunub neika' hina' ara mem. Perob una' ab malya una' ab heka' adya pe 
neika' ubnesereng do? Dilina' ab guna' ab neika' hiboka ubnesereng de? 
Orok e! 6:15 Kristus ab bisa' dubnya Belial beb neik ganya bobnesereng 
de? Yuba dolomak nim eb yuba dona' orok nim eb dara, neika' ara heka' ak 
ulumla do? 6:16 Imik Neyung e ab bisa' gibna' e neb dara, neika' ara hek 
so' ak ulumnamso do? Ugunda embenga' ululanya Imik Neyung bedya e 
ululum. Imik Neyung adya leboka' ara, "Nara sik hnoum ulumnesinikanya, 
sik gangganek yabalamnamna. Nara sikja' Imik Neyung ulumnamna dara, 
sikda nadya mabo siliba' ulumnemak. 6:17 Anasa wera, ugunda sik Imik 
Neyung ak elgom ulumak nimi gangganek ab bokdanalumukanya, ugunda 
malya' ak unulyamanggom. Dara, wera ugunuk peroba' leboka dobnesin," 
ara Wenelesilnya bedya lelemla. 6:18 Dara ono', Imik Neyung hyak 
senenggoma' imik ululanya bedya dara, "Nara ugunja' neyung danasin dara, 
ugunda nadya memabo gelmabo dangoka ulumnelum," alamla. 


7:1 Nadya wana' ulusin nim o! Ban nidya' unuwanasin hyoka' ara nuk 
lebsuk. Anasemba nunda al Imik Neyung ak lok ganya boboka, nunda al 
Imik Neyung amba gobdo geisa' peroba' anyek ulunob. Nunja' ganya nonga 
malya nenelesil malya una' nidya' ara, diba' loboka geisa nenebdanamab. 
1:2 Ugunja ganya edya nu nonga doboka beibsululum. Nunja dara, yok 
nim ek ara, hnon malya ubnenggumouba, dara ono' hnon malya danok 
senewoka malya nenewanggumouba. Nunda yok nim ek ab bobnenewoka 
peroba' dobnenggumouba. 7:3 Nadya ban wenyhena' ara, ugunuk igina 
nenewosununa' aboka lebnenggubna. Eini sam ugunuk lemna sok, nunda 
ugunuk wana' uboka, nunda hemyabo nang uboka, neika' embenga' 
ubnesibya gom, somoganasibya gom anaba seinilamna. 7:4 Nara ugunda 
pe unulumnemaka' anya' senelesin. Nara ugunuk nauba gigilesin. Nunda 
yok-yok igin edya kweboka ol neblesil bok, ugunja una' edya, ganya hekel 


eleklenulum. Anya nadya ganya era, anadya nauba eiya dablenel! 7:5 
Nunda Makedonia moka byuba sum eneba, go' pe bukoka dek-deka 
sobnenggububa. Nunda yok-yok pik ab uboka igina nenewoka ol neblesika' 
ara, eilibek ara oldalamoubakanya, ono' meneng ganya lomok ab dara, lok 
ganya bolomouba. 7:6 Bok, Imik Neyung adya alda nimi malya dan nim 
ek ganya hekellilisilnya bedya, nuk dara, Titus benyek anyagan bo yoka' 
nong adya, nunja ganya hekom husuk. 7:7 Dara, nuk ganya heksuka' ara, 
Titus be anyagan yoka' adya ok gom, alda ugunja alak hek elegoluma' 
adya numba ganya heksuk. Alja dara, ugunja nab hyak eibdeisibya 
seneleluma' anyek, alda nak neknyok. Anya hnonda ugunja angoo 
seneleluma' ara, ono' nak mala dolonuluma' anasa, hyak nauba so eiya 
dabnyok. 7:8 Nadya momnya doboka beibsisa' adya, ugunja ganya soloma 
neneweisisa. Men dara, angoo salya umsa senemsa bok, wenera 
wensenenggulumna. Ban momnya doboka beibsisa' adya, ugunja ganya 
soloma neneweisisa' ara, or se' amba ok ubsisa' ak eibsa. 7:9 Dara, nara 
perob seneweisina' nong ara, ugunja ganya angoo senewouluma' amba ok 
gom, alda ugunja angoo senewoulum ganya enedya, ugunja ganya 
dangaluma' anasa, eiya dablenel. Ugunda Imik Neyung adya anaso unu 
bobnok senelamla solom ganya bobluma' adya, nunja unusubnya nera 
ugunuk malya nenewanggusuba. 7:10 Anasa, Imik Neyung adya perob 
senelamla' angoo senen ganya bolomaka' ara, nimi ganya dangana' 
nenewoka, ono' nimi blebsina' dangalamla. Dara, nim ara ganya en 
lanalamla' amba dara, solom ganya bonggulumak. Bok, alda nimi soko 
nimi ganya adya ok, angoo senelemak dara, wera nenedya nimi somokna' 
damoka lanalamla. 7:11 Wera ban neik ganya era, al Imik Neyung 
seiilamla sok, ugunja angoo senewoka soloma dasuknya nedya unusuka' 
anyek, ugunda pe kendenelum! Wera an ganya enyek boluma' adya, ganya 
gouluna' hnon luma' ganya enyek, peroba' nenena' hnon, malya una' lek 
senena' hnon, lok ganya hnon, nunda eibsibya senen ganya hnon, yeirina' 
ganya hnon, meknelemak nim ek igina nenesina' ganya hnon, ban bololum 
ganya adya, ugunuk nidya' laga dosuk. Dara unululuma' nidya' adya pe 
memelum bekna' ulumla. 7:12 Anasa, nara ugunuk momnya dona' beibsa 
bok, ban malya unulumoknya nenesa beibnenggubsa, ono' ban malya una' 


enedya igina kweboka gweklemek nim enesa beibnenggubsa. Nara 
momnya doboka beibsisa' ara, ugunja nuk wana' uboka aran ganya ugun 
dam nang ek laga dosulula' aboka beibsisa. 7:13 Wera anadya, nunja ganya 
anaba hek elegosulum. Ono' ugunja Titus bek ganya hek elegoluma' adya, 
nunja' anaba nauba eiya dabsuk. 7:14 Nadya' anaba Titus bek Korintus nim 
era hyak pe ulumak aboka gigilesisinya nera, yoka dangana' orok adya, 
alya ubnenggubnyok. Nunja nidya' ugunuk dib ok lelemouba sok, ono' 
nunja sikda anaso ulumak aboka Titus bek sibama' adya ok neklemouba 
bok, ok ab dara, dib gigiwal. 7:15 Dara, Titus bedya, alak e 
yellilumukanya, ugunda lok ganya boboka alja yuba pe keboka unuluma' 
anyek, alja anyek bekoka ugunuk hyak nauba wana' ulusil. 7: 16 Ugunda 
yoka'-yoka' nidya' ara, pe unulumnamaka' anya' senelesinikanya, nara nauba 
eiya dablenel. 


8:1 Hemyabo mm o, Imik Neyung adya Makedonia moka yuba dolomak 
nim ek wana' uboka pe arawoka unulusuka' anyek, hnon ugunda ella 
danalum senelesab. 8:2 Sikenek hyak yok-yok senenggom igina 
kwelesuka' anaba, sikda nauba ei-ei ganya boboka hekna' ganya uboka, 
sikda hyak bona' garan ulumekjok, yok nim ek nauba arawanamab senen 
ganya bolomek. 8:3 Sikda nim adya unu eleganelum ana' orok bok, sikja 
ganya doboka, sikenek ulumoknya nek sunuwoka eleganggumek bok, ono' 
nauba gokoka eleklemek. 8:4 Sikja nuk, muna' Imik Neyung mabo Yudea 
sokok ulumak nim ek, numba hnon arawanamab aboka duka' lolom-lolom 
aboka moloweisik. 8:5 Nunja dara, anaso' ak eleganemak 
senewanggumoubnya nenyek unumek. Sikda Imik Neyung adya seinilamla' 
sok, men dara, sik nong anyek Imik Neyung ak elegekjok, ono' nuk hnon 
sik nong elegeisik dara, yok arana' era elegemek. 8:6 Ban unumek anasa, 
ugun gangganek sam hnon, Imik Neyung adya pe arawoka unulusila' adya, 
neik una' unulumnulum aboka, Titus bedya nek einimoknya nenyek 
webdaknamla aboka orugomouba. 8:7 Anasa wenyek dara, ugunda 
yoka'-yoka' pe unululuma' yak nim ululum. Yuba dib senena' hnon, perob 
yuba sana' hnon, peroba' ella dangana' ak hnon, ganya gouluwoka arana' ak 
hnon, nuk sam wana' ulusuluma' hnon, ban nidya' peleluma' anasa, an yok 


nim ek arana' anaba hyak nauba perobnya nedya unulululum. 8:8 Nera 
nadya oruksin yuba anaso lebnenggubna, alda yok nim edya or nim 
arawanamab senelemaknya nenyek nauba unulumaka' anasa, ono' nadya 
dara, ugunda heka' huboka nimi yok nim ek wana' ululuma' anyek 
sunuwosununa' aboka lebsin. 8:9 Ugunda Yesus Kristus, nunja' 
Wenelesilnya ululanya bedya wana' uboka eleksina' ara, seleb gobdo ella 
ululum. Kristus ara ugunsamba bona' garannya danya' adya, ugunuk bona' 
dub nimi doluluma' aboka, alda dubnya bok bona' garannya dok. 8:10 
Nenyek youma' gibna' enyek, ugunda men arawanamab aboka 
seimibgogolumukanya, ono' arab einilum nim ek, ugunuk peroba' dosulula' 
aboka, anaso unuwoluluma' aboka lebnesin. 8:11 Wera wenyek, ugunda 
arawanamab senelumnya nenyek, nera unubdaknalum. Youma' dara, nunda 
nenyek unuwoka arawanamab aboka nauba pe seinibgogolum sok, ono' 
wenyek ugunuk ulusilnya nek doboka pe arabdaknalum. 8:12 Imik Neyung 
adya dara, una' orok diguma' ak sununggulumla, alda seleb ululanya nok 
sunulamla' anasa, ben hnon ara ganya doboka hyak arawonun senewoka 
eleklamlya dara, Imik Neyung ara peroba' leboka dolomla. 8:13 Nera 
nadya dara, ugunuk ara igina nenewoka, yok nim ek ara, jakman 
nenewanesin senenggulumna. Bok ugumba sikba neik digum dolul, 
senelamna. 8:14 Alda ugunda bona' dena' pe deregoka ululum salek era, 
wera ugunja yok nimi garan ulumak nim ek, al ugunja or elek arawanalum. 
Ono' eimik era, ugumbabya garana buknelum sum era, sikbabya dena' 
bona' ubnamla dara, wera ugunuk arawanasak. Wera unu araldalamnaluma' 
adya, neik so so danamla. 8:15 Imik Neyung yuba bukuk ara, "Nauba 
bololomoknya bera go' hnon bok lobnenggumookanya, mek bololomoknya 
bek dara, mek danggumok," hyok. 8:16 Nara ugunuk senelesin sok, Imik 
Neyung adya Titus benyek ganya gouluwoka ugunuk aran ganya elegoka' 
anasa, Imik Neyung ak giblenob! 8:17 Wera Titus bera nunja anyek 
unuwanalam hyubnya nenyek kemok bok, alja ok orowek ugunuk 
arawanasin ganya nauba boboka, alja nara sikenek biniboka webnamna 
ganya boboka yalamla. 8:18 Wera Titus be yanggala' ak ara, Imik Neyung 
yuba dona' nimi nidya' adya, alda perob lero yanggan yuba lero yabana' ak 
ara pe welemla senelemaknya ben hnon, alab neika' bokol yeilisab. 8:19 


Wera ono' hnonda, beneba yuba dolomak nim edya weboka, ugunda 
elegolum arasina' neika' bo binilum aboka sekiyiwek. Wera ugunja bololum 
bona' nimi pik elekdo yibinemab dara, Imik Neyung si muk nenewoka, 
nunja ganya doboka araweisinob senelemaba' ara laga dolula' aboka 
unuwanamab. 8:20 Nunja nimi yok nang ek, ugunja senenggoma' bololum 
bona' elekdo yibinimab dara, yok nim edya meknelelum heisijek aboka, 
keeboka unuwanemab. 8:21 Nunja hyak pe unuwanemabnya nera, Imik 
Neyung hogung ak ok gom, alda nim hogung ak anababya, meknena' 
oroka' ak ubak senewanoka' aboka unuwanamab. 8:22 Titus beb yoknya 
beb yanggerjja' ak ara, ono' nunja' hembe yoknya be hnon makoka neika' 
bokol yasab. Nunda alak, li gong wa elegemouba dara, aldib yeng ganya 
boboka pe welemla' eillilimab. Alja dara, ugunuk ara pelemaka' elllilisila' 
adya, wenyek dara, nauba so yeng ganya bolosil. 8:23 Titus bek dara, 
nadya' hembe yoka' nong uboka, ugun arasin wa neika' welenamnya bek 
ulumla. Alda yok penya nang alab neika' yalamak nang dara, anyagan Imik 
Neyung yuba dona' nim edya wa nen welemnelum aboka bokosak nang. 
Ono' sikda Kristus si imik nenelerak nang ulurak. 8:24 Nunja ugunsamba 
sikda anaso pe unulumak aboka gigilisabnya nera hnon, ugunja dib wana' 
usina' hnon, yok-yok Imik Neyung yuba dona' nimi gangganek anaba, ban 
winilya nang ak amalemnelum. 


9:1-2 Nimi muna' Imik Neyung mab ek arana' ara, ugunda arawanasibya 
ganya seleb nauba bololuma' anasa, unuwanalum aboka momnya 
dobnenggunusisinya. Makedonia nim ek anaba, sikda anaso ganya 
bolomak aboka, ugunuk gigileng sok lero yibisa. Makedonia nim ek ara, 
Akhaya mok ulumak Imik Neyung mab era seleb lemoub gibna' ek aba', 
sikda anaso arawanamab aboka seleb seinibgogomek aboka nekesisa. 
Dara, ugunja unululumnya nedya, nimi nauba yeng ganya neneiyilum. 9:3 
Nunja sikda anaso pe unulumak aboka yok nim ek lelemabnya nenyek, 
sonda' dalyek aboka, Titus beb ono' alkabo penya nang ek ugunuk sam 
bokol yeilisin. Sikenek ara, nadya dara, seleb orowek memelemak hesa' 
anasa, ugunda aldib seleb meebdakluluma' aboka bokol yeilisin. 9:4 Nara 
hnonok lok ganya boboka seinilamna' ara, nara ugunuk yangganya sum 


enyek, Makedonia nimi hnon nub neika' binimab aboka yeijikanya, nadya 
lelenanya nera sonda' dalyek senelamna. Nunda ugunuk ara seleb aldib 
orowek seleb doboka beiyirob hyuba' anasa, anyek ununa' oroka' eibnemak 
dara, nak alya dabnenel. Orok dara, ugumbabya alya ubnesil. 9:5 Wera 
nenyek deisilyek aboka, ugunja arawanamab hulumnya nenyek, men 
orowek memewoka belllileluluma' aboka, Titus beb alkabo nang eb dara, 
bululum hisin. Wera anadya ugunja bolowanaluma' ara, duka' lolowoka 
ubek ara, orok bok, alda sikja ganya doboka araweka' danamla. 9:6 
Ugunda banyek pe beknelum! Nimi wak yina' meka' melelanya bera, nong 
anaba meka' dolomla. Alda yina' nauba melelanya bera, alba nonga nauba 
dolomla. 9:7 Imik Neyung ara, eiya ganya boboka eleklemak nim enyek 
hyak perob senelesila' anasa, lobnesinya bok elegan senena' ab, duka' 
lolom-lolom alamak enyek elegana' senena' ab dara, mem. Nimi nidya' pe 
seimiwoka, anyek nara eleganamna senewalya' ok ganya doboka 
eleganamak. 9:8 Imik Neyung senemlya dara, ugunuk yok-yok perob 
elekna' lendewoka eleklemnesil. Wera ono' alda yok-yok nidya' pe 
eleganesila' adya, ugunda yok-yok perob wa midya' wel dibilloklomnulum 
aboka hyak nauba ugunuk ulumnesil. 9:9 Imik Neyung amba alja yuba 
bukuk ara, "Alda bona' yene-mane alamlakanya, nimi bona' garan nang ek 
boklesil. Alja pe unulusil una' era, soba' ulmorulumnamla," alamla. 9:10 
Imik Neyung adya yina' melelanya bemba yima' beiyiwoka, ono' den damba 
gwaneng eleklesilnya bedya, ugunsamba yina' nauba nenewoka, ugunja pe 
unulumnulumnya nenyek nauba moullilimnesil. 9:1 1 Wera anadya ugunda 
yoka'-yoka' ara, dena' bona' yak nim domunukanya, ono' ugunja dara, 
yoka'-yoka' nidya' ak hekna' ganya boboka nauba eleklemnelum. Dara, 
ugunja wen bolowoka beillileluma' anyek hnon, nunja bokdo yibinimab 
arana' enedya, yok nim era Imik Neyung ak nauba perob aboka 
giblimnemak. 9:12 Ugunja perob una' an unululuma' anadya, nimi muna' 
Imik Neyung mabo yok nimi dena' bona' yak nenena' ok ununggululum 
bok, alda an unululum ununa' enedya, nimi nauba Imik Neyung ak perob 
aboka giblemnemak. 9:13 Ugunja an laga pe unululumnya nenedya, ugunja 
yuba dobluma' anyek sunuwoka unululuma' anasa, ugunja an bojam 
unululuma' adya, Kristus adya' perob lero yanggan yub amba anasa, yok 


nim era, sikda Imik Neyung ak gigilemnemak. Ugunuk an heka' ulusila' 
anyek, hekna' ganya boboka, sikenek hnon, ono' nimi yok nang ek hnon 
bokoka eleklesuluma' anasa leboka, sikda Imik Neyung ak gigilemnemak. 
9:14 Dara Imik Neyung adya ugunuk peroba' unulusilnya nenesa leboka, 
sikda ugunuk wana' uboka Imik Neyung ak mololomnasak. 9:15 Imik 
Neyung adya nuk hyak seinildakna' okna elekna' emba, nunda alak pe 
giblemnemab! 


10:1-2 Wera na, Paulus bedya ugunuk yoka' unuwanalum gom aboka 
lebnamna. Ugunub neika' ok ubna dara, namena' ulumna bok, naba yok 
mok sam ubna dara, asa' ganya boboka wenyalasil alanyak. Hnon yok nim 
era, sokok an ununa' enyek perob senelemak nim era nuk wensenelesak. 
Anasa, ban nim enyek asa' ganya boboka alama' lebnesin bok, nara ugunuk 
yanya danyek, anaso wenyhesinyek aboka, wenyok nara Kristus adya 
namen ganya pik uboka lelesin. 10:3 Nunda sokok an anam ulumab bok, 
sokok nim oldalamaknya neneso' ak, oldanggulumab. 10:4 Nunja sokok an 
oldalamabakanya, bolomab yina mal era, sokok abnya nek bonggulumab 
bok, nunja yina mal era, Imik Neyung migiba' goululamla' ak bolomab. 
Wera an yina mal enedya, gasa mouboka welemak oulyang ek dolul 
meneklemab. 10:5 Imik Neyung ak ella dangana' anyek, malya 
nenewanoba' aboka imik neneldalalanya nidya' golol meneklemab. Nunda 
yok-yok seinina' lanalamla' nidya' ara, Kristus senelamla' ak bo beil 
balamab. 10:6 Ugunuk dara, yuba pe keboka unulumun dara, yok 
bleknemaka' mdya' ak ara, nunja igin eleklemnemab. 10:7 Ugunja hogung 
ak laga ululanya nenyek kemelelulum. Nimi ben hnon, nara Kristus adya' 
ak ulumna senebdalya dara, al damnya nara benyek Kristus aljinya ulumna 
senelamla sok, numbabya Kristus adya nim ek ulumak senewosulul. 10:8 
Imik Neyung adya migib eleklesila' ara, ugunuk ganya nauba nelelula' 
aboka eleklesil, bok ganya malya nenewanoka' aboka eleknenggulusil. 
Anasa, nuk eleklesil migib ek ara, nara hnon nonggo henesinya dara, alya 
ubnenggununel. 10:9 Dara, nadya momnya doboka belllilesina' adya, 
ugunda hekasa ulusil aboka lok ganya bobmunuk senelamna. 10:10 Nim 
adya ok dara, Paulus bedya momnya doboka belllilesil yub era, pe gasa' 


migib nonga' lelemla. Bok al nong anyek, oka nu gangganek ulumla dara, 
alda hmeng so ulumlakanya, alja yub era, dolbalek so dangalamla, 
alanyak. 10:11 Ban anaso ganya bolomak nim era, nunda ugun gangganek 
Ok ubna dara, unuwanamab ara momnya dona' ak beillilamna' anaso' ok 
sunuwoka unuwanamab, senewanok. 10:12 Nunda perob aboka nonggo 
aldalamak nim ek, neika' maknenggunusibya. Ono' sikja ununa' hnon, nunja 
ununa' hnon, anaso-anaso aboka webnenggunusibya. Sikda sik nong ara, 
anaso nang ek ulumab aboka sunubdangoka, sik nong anyek nunda heka' 
anaso' ak ulumab aboka makaldalamak. Dara sikda ban unuldalamaknya 
nenedya dongdang alamak. 10:13 Nunda anaso' ak ununggulumab. Nunda 
pelemab alamab dara, wera Imik Neyung adya unulumnulum aboka 
garasuka' ak ok sunuwoka pelemab alamab. Dara, ugun nong ara garamok 
mok ek an ululum. 10:14 Nunda pelemak alamab ara hwiboka 
lenggulumab. Ugunuk lero yanggusuba dara, hwiboka lelemak henesiseng 
bok, nunda Kristus perob lero yanggan yub era ugunuk lero yeilisuba' 
anasa, orok. 10:15 Imik Neyung adya ugunda anyagan welemnelum aboka 
gama' iknenggusuka' ak an, yok nim edya welemaknya nenesa nonggo 
anggulumab. Bok nunda hnonok senelemaba' ara, ugunja yuba dib senena' 
anyek nauba danggiga balamnamla dara, nunjinya nauba dolul, senelemab. 
10:16 Dara, nimi yok nang edya welemaknya nenesa nonggo ana' loboka, 
ugunuk ara hwiboka perob lero yanggan yub era, mok gogoka webnemab 
senelemab. 10:17 Imik Neyung yuba bukuk ara, "Nimi yoka'-yoka' amba 
nonggo hunun senelelanya bera, Imik Neyung adya seleb welemla' anyek 
eiyiwoka nonggo alalul," aro momnya dobok. 10:18 Nim adya, 
gigildalalanya bera, aldib pe ulumla goma', bok Imik Neyung adya 
gigilamla nim ek hnonok aldib pe ulumla. 


11:1 Nara hnon dongdang henemna bok, or keboka dogom hululum. 
Aldib, nadya yuba seleb dogom aboka kel lololum. 11:2 Neyung genong 
adya, nimi salawanggom gelma ara, nengma era hnonok ok eleklemak 
sok, nara ugunuk doboka Kristus ak lesisa. Anasa, nara ugunuk Imik 
Neyung perob senelamla hman ganya bolosin. 11:3 Hawa gek baga' 
geremseng adya bob geregemok sok, Kristus ak ganya gekman bojam 


ululuma' anyek, bob neneweisilyek senewoka lok ganya bolomna. 11:4 
Nunja anaso leb elegesuba' Yesus yuba diba' ak gom, alda yok nim edya 
yok so Yesus yub enyek nekel yalasak enyek, peroba' aboka dololum. 
Dara, perob seimina' ganya eb, perob lero yanggan yuba dib nonga' nunja 
leb elegesubnya nera loboka, salya' dib gom seinina' eb, yok so perob lero 
yanggan yub eb danyek, dololum. 11:5 Bok nak dara, yok senenggom 
yuba lena' gak nang ulumak senelelum bok, nababya meknya bek 
senenggulumna. 1 1:6 Nara yuba sana' ara, pe hobyang sanggulumna bok, 
ella dangana' ak dara, nara dongdang ana' meka' oroknya bek ulumna. An 
una' era ugunuk yoka'-yoka' unusuba' ak anyeb, laga dangamoka' ara ella 
ululum. 11:7 Nara Imik Neyung adya perob lero yanggan yuba ugunuk lel 
elegel yeilisisa dara, nak rupiah eleklemnenulum aboka molowanggumsa. 
Wera anadya, nara ganya sokok nenebdangamsakanya, ugunuk imik 
neneweisisa dara, anya nadya ugunuk malya ubsisa de? 11:8 Nara ugunuk 
arawoka yuba lebsununa' aboka, yok Imik Neyung yuba dona' nim ek 
rupiah dolomsa. 11:9 Wera an wa welesisa sum enyek, nak unuruwa' okna 
ubnyoknya nemba leboka, ugunuk igina kweiyiwanggusisa. Nadya heka' 
ak doboka bobsinya senesenya nera, nunja' hemyabo Makedonia nimi 
yeindeboka, pe aralenyek. Nara ugunuk obnebsinyek senewoka pe 
siklewoka ulumsa sok, eimik eneba al nenyek soba' unulumnamna. 11:10 
Kristus adya' dib jong yub era, nak an ulunel bok anasa, Akhaya mok 
ebnya ben hnonja, nadya an nonggo alamna senelenanya nera, yuba 
garawanggununel. 11:11 Hekasa nara anaso wenyhen do? Nara ugunuk 
wana' usina' orok adya anaso lebna de? Orok! Nara ugunuk wana' ulusina' 
ara, Imik Neyung anaba ella ulunel! 11:12 Nadya wen unulunanya nera, 
soba' unubgiga balamnamna' adya, sikda hnon senenggom yuba len nang 
aldalamak nang era, nunda Paulus benya arob nanga welemak sok, numba 
unulumab aboka nonggo hijek anasa, lobnoka' aboka pika leblemnamna. 
11:13 Wera an unulumak nang era, sikda sonda' yuba lena' gak nang 
uboka, nimi bol gereklemak nang ulumak. Sikda sonda' bok, Kristus bedya 
yuba lena' gak nang ulumab seneweisinoka' aboka, samal meneklemak. 
11:14 Bisa! dubnya Satan anaba, dilina' lero ulumla henoka' aboka samal 
meneklamla sok, sikba sonda' anasa yuba len nang abdangoka samal 


meneklemak dara, loka dabnenggunususo. 11:15 Anasa, bisa' dubnya bek 
arawoka welemak nang eneba, Imik Neyung wa welemak nang anaso' 
anyek sene sunulumak dara, loka dabnenggunususo. Anya eimik era, sikda 
nidya' meknewoka unulumak sok, sunuwoka dirigoka malya nenewanasil. 
11:16 Nara ono' saawoka lebnamna, nimi hnon nak alda dongdang ana' 
anya senena' ara mem. Bok ugunuk dara, or anam alda dongdang ana' anya 
senewanenulum dara, nara mek nonggo henuna' aboka, or unuwolul 
senewolulum. 11:17 Wera nadya nonggo aboka sabnya dara, nera Imik 
Neyung adya perob senelelanya neneso' ak sanggulumna. Wera nera, nara 
dongdang ana' nang eneso uboka salamna. 11:18-19 Ugunja dara, nunda 
geremseng nang seneldalaluma' adya, nimi dongdang ana' nang ek ara, or 
namena' siklewoka ululuma' anasa, nimi nauba sokok an ulumla' ak 
sunuwoka nonggo alamaka' anasa, wera ono' naba nonggo henemna. 11:20 
Ugunuk orukna' nang nenelesak gom, ugunuk loba' nenelesak gom, ugunuk 
ab duboka lolowoka bona' dolomak gom, ugunuk meka' neneryiwoka, 
sikenek imik nenelemak gom, ugunuk hogunga wablasak gom dara, nuk or 
unulusinok senelelum. 11:21 Bok nuk dara, unurubnya nek ara, hmeng so 
uboka unuwanggumsa' adya, alya ulunel. Bok, yok nim edya yoka' ak 
nonggo heneseng dara, nababya or asa' ganya boboka unuwanasinya! 
(Nara dongdang ana' anya beneso bok lebna.) 11:22 Sikda Ibrani nang 
ulumak de? Naba Ibrani nang ulumna! Sikda Israeli nang de? Naba Israeli 
nang ulumna! Sikda Abraham nang yila' ulumak de? Naba Abraham nang 
yila' ulumna anya'! 11:23 Sikda Kristus adya wa wen nang ulumak de? 
(Nara loba' oronanya beneso' anyek lebnamna.) Nak danyek, Kristus adya 
wa wena' nongnya ulumna! Nara Kristus wa yeiriwoka hyak nauba so 
welemna, anasemba leboka liga gong henga gouboka beillilenyek, hnonda 
soba' saboka olonyek dara, liga gong somogeisinya' ak elelloblonyok. 
11:24 Liga lambadya Yahudi nim edya henga gouboka, legebna' || denga 
hnonok uboka ebdobnya obadya deboka onyek. 11:25 Liga winilya Roma 
nang edya gama' adya waboka obnyek, liga hnonok girik adya saboka 
obnyek, liga winilya mek ekla buna' yabana' malya dok dara, salya' mam 
beragasa, hnon sum era mek dubuk salya' mab mouruwasa. 11:26 Hyak 
omom uboka okna pika, nauba yabalamsa. Meka gwenel lendelenyok, 


hoka' don nang ek loka kwelenyok, Yahudi nang ek hnon, ono' Yahudi 
gom nim ek hnon lok ubnen bok yabalamsa, senenggom heikek hnon, gak 
dena' ak hnon, loka kwebnenbok yabalamsa. Mek dubuk ab loka dabnen 
bok, ono' yuba dona' orokjok, nunda yuba don nang alamak nang ek ab 
hnon loka kwelenyok. 11:27 Nara wa nauba yeiriwoka welemsa dara, 
hmeng hwam ulunyok, hnon sum hogunga manggulumsa, hnon gwanenga 
meka bunya malamsa, hnonda gwanenga lol morulamsa, hnonda ongon 
akleng orok adya saragena' kwelenyok. 11:28 Wera emi lebnanya 
nenesonya nera nauba ulunyok bok, hnon ara nim Imik Neyung yuba 
dolomak nim enyek soba' seiniyiwoka, ingmun berelenel. 11:29 Nimi 
hmenga dangalamak dara, nera naba hmeng ganya nenelenel. Nimi hnon 
malyanggalamak dara, nak dara, angoo senewoka ganya oldalamna. 11:30 
Nara yoka'-yoka' ak nonggo henesinya dara, wera nera nak hmenga 
ulunelnya nenyek nonggo henemna. 11:31 Imik Neyung, nunja' 
Wenelesilnya Yesus alja' neyung bera, soba' giblemnemaknya bera, nara 
sonda' lenggulumna' anara, ella ulunel. 11:32 Nara Damsyik heikek 
ulusebok, anyagan soko dubnya bera Aretas ono' alja senenggom dubnya 
be ulumookanya, nak henga goubnelum aboka orugosuk dara, yin bona' 
nang era, pika welenyek. 11:33 Bok heik lega' gegen pik sor serrema 
doronggoka, henga geregoka doblingganyek. Dara, anyagan welemoka' 
dubnya bedya soruk ak ab goboka beiya buksa. 


12:1 Nonggo aldana' ara, peroba' lananggulumla' ak ululabok, wera, nara 
Imik Neyung adya lendar dib ab, alja yuba laga sal eleklenelnya nenyek, 
moruwoka lebnamna. 12:2 Nimi yuba donya ben hnon, Kristus adya imik 
heikek hyak mik sam do welewok salek era, wera gibna' meja dubuka' 
badya lemok danyeka' ak, ella ulumna. Alja nong gekman dobok gom, or 
lendara ak gom ara, diba' oroka' ara Imik Neyung ok ella ulumla. Do 
welewoknya bera muk heikek denewa' winilya' ak welewok. 12:3 Nara 
ono' hnon saawoka lebnamna' ara, bera aldib nong gekman dobok gom, 
lendara doka' ak gom ara elgom ulumna bok, Imik Neyung ok ella ulumla. 
Bok nim ak dara, ella ulumna. 12:4 Bera alda mik heikek bo byuk dara, 
nim ek ella dangoka salalulum henggoma', sabnamenggom yub enyek, 


kemok. 12:5 Wera benyek, nadya dara, nonggo henesinya bok, nasamba 
nonggo abdanggunusinya. Alda nak hmenga dangalanelnya nemba danyek 
ok, nonggo abdanasinya. 12:6 Nara yoka'-yoka' amba nonggo henesinya 
dara, dib yub amba ok lebnesinya' anasa, dongdang ana' anya 
wenyhenggununeseng. Nadya unulamna' ak eillilimaka' hnon, nadya yuba 
salamna' kelemaka' hnon, banyek ok sunuwoka nak anaso unulamla 
senewaneseng. Bok, alda dibnya nek loboka nauba so unulamla 
seneweinijek aboka, nara yok yuba hnon sabnuna' unadyok, siklewoka 
ulumna. 12:7 Imik Neyung adya' senenggoma' unu laga eiro yabalenanya 
nenyek, eillilamna' adya dengdang ganya bobnyek aboka, sabala' hnon 
nadya' nong lomok, meiyinyok. Nara dengdang ganya bobnyek aboka, ban 
sabala' manyoka' ara, bisa' mal diba' lebom alalula' aboka elegenyok. 12:8 
Wera sabala! manyoka' ak, gwenewanelom aboka, Imik Neyung ak liga 
winilya molobsiniwasa. 12:9 Bok Imik Neyung adya dara, "Anda hmeng 
ululam danyek, nadya migib era, gobdo nauba dangalamla' anasa, nara 
anak wana' uboka elekgena' ara seleb nauba ulunggel," henyok. Nara 
hmeng ulumna ak an, Kristus adya migiba' nak gouluwoka bo ulumnenela' 
anasa, nara hmeng ulumnenel dara, nonggo alamnamna. 12:10 Anasa nak 
dara, hmenga dangalanel dara, perob senelamna. Nara hmeng ubnen salek 
enyek, ono' migib ulumna' anasa, Kristus amba leboka hmeng ulumna gom, 
igin kwelenel gom, okna ulunel gom, ol neblenyak gom, lebelmoublenel 
gom dara, pelenel senewoka e1ya dablenel. 12:11 Nak dara, hyak salya' 
anya ulunabok, yoka'-yoka' pe ununa' ak sam amba dara, senenggom yuba 
lena' gak nang eneba sikda senenggoma' bok, nak dara meka' sirika' ak ara, 
hnon unggulumla. Ban neneso leboka, ugunja nak ara pelemla senewoka 
gigiwananesom bok, ugunda unuwanggunuluma' adya, nara dongdang ana' 
anya beneso dangalamna. 12:12 Nara aldib Kristus adya yuba lena' gaknya 
laga bekna' ulumla' ara, wa wena' gekneba' ak lok so' bekna' hnon, 
senenggom lok so ununa' hnon, yok-yok migib ununa' ab dadya, ugun 
gangganek ab, nara hyak ganya siklewoka laga okoka welemsa. 12:13 
Anasa yok-yok mok soko yuba dona' nim ulumaka' ara, yok makoka 
ununa' orok, ugunuk neik so welesisa bok anasa, heka' ak go' weilik gesisa 
do? Alda banyek hnonok lobsisa' ara ban: nak rupiah arawananulum aboka 


molowanggusisa' ak hnonok meknewasa' anasa, suguna' ganya bonumun 
dara, wera laga lebnenulum. 12:14 Sum enera wmilinya sum ugunuk 
kemel yousununa' aboka diri ubna. Anasa yanamna dara, ugunuk ara igina 
neneb eleganggunusin. Wera nadya perob senelamna' nong ara, ugunja 
boboka deleluma' ak gom, ugun nong anyek nak eleganenok senelamna. 
Wera mekmab edya nauba nim ek yok-yok bona' bolowoka 
beillinggulumak bok, alda nauba nim edya memab amba aboka yok-yok 
bona' bolowoka beillilemak, anasa lemna. 12:15 Nadya ganya doboka 
yoka'-yoka' ara, ugunsamba leboka, nadyinya orok nenewoka 
dolomnakanya, na nong anaba malya' neneldalamna. Nadya ugunuk nauba 
wana' ulusin bok dara, ugunja dara, nak ara mek wana' ubnenesom de? 
12:16 Wera nara ugunuk ara, yoka'-yoka' amba ol nebnenggulusisa. Bok, 
nara geremseng ganya boboka, ugunuk sonda' amba bobnenewoka, henga 
weboka youbsisa senelelum de? 12:17 Nera hekasa unuwanasisinya! Nim 
ugunuk an wa webnelum aboka bokol yalasin nang pik anyeb uboka, 
ugunja dena' bona' doboka delesisa de? 12:18 Nara Titus benyek ugunuk 
an aralesulula' aboka bokol yeilimsa, dara ono' yok yuba donya be hnon 
alab neika' wel binilum aboka bokosisa. Titus bera, ugunuk ab bona' dena' 
hnon molowoka doboka desuk de? Bok nab Titus beb dara, neik ganya 
boboka, neik ununa' edya neika' welenama' ak, eryilum do? 12:19 Ugunja 
dara, ban nidya' lelemaka' ara, meknenggulumab senewoka, mala 
doldalamak senelesulum. Bok, nunja nidya' ugunuk an lelemabnya nera, 
Kristus lomok uboka nenyek lelesaba' ara, Imik Neyung hogung ak 
lelemab. Nadya wana' ulusin nim o, ban nidya' unulumabnya nera, ugunja 
yuba dib senena' nong anyek, gobdo migib dosulula' aboka ulusab. 12:20 
Nara kemel yeisinya sum enyek, ugunja una' era, nadya anaso ubneseng 
senemnya' una' oroka' ak eibnyek aboka hnon, ono' ugunja dara, nak alda 
anaso ubnamso senenumuna' anyek eibmunuk aboka hnon, lok ganya 
bolomna. Hnonda wabdoumunuk, hnonda hman ganya bobdangoka, yu 
ganya boboka, nanokok pewonulul yok nim era lek senewoka, derewoka 
wabdangoka, o lom-lom pik gelelenga lebdangoka, dengdang ganya 
boboka, doluwoka malya nenebdangoka ubdoumunuk aboka, lok ganya 
bolomna. 12:21 Nara ugunuk an kemel yeisinya sum era, Imik Neyung 


adya ugun gangganek sokok nenewanelyek aboka, lok ganya bolomna' ara, 
hnonda ugun gangganek youma' unulum malya una' enyek, gela salawoka, 
heng kemena' malya dangalamla malya una' unuwoka, mellinya unulumnya 
nenyek, eibkweboka ganya dangawanggumuna' anyek eiyiwoka, igin 
ganya bobnyek aboka, lok ganya bolomna. 


13:1 Nera winilinya ugunuk an kemel yanesin. Imik Neyung yuba bukuk 
sam ara, "Yoka'-yoka' damoka lanalamla' ara, nimi penya gom, winilya 
gom nang edya, aldib nunja okoka eiyimouba hen enyek, aldib unumoka' 
ara bekna' dangalamla," aro lebok. 13:2 Wenera, ugunub nab dara, mok 
bokdangoka ulumab bok, penenya sum enyek neksisa sok, wen neknesin. 
Wera, nak ugunuk an yanamna sum era, men unu meknemek nim ek hnon, 
yok nim ek hnon igin eleklemnesina' ara dengana' orok ubnamla' anasa, 
orowek neksin. 13:3 Ugunda Kristus ara nak pik uboka yuba salamla' ara, 
ugunda bekna' enyek eibnoba' aboka ululuma' anasa, neksin. Kristus adya 
ugunuk unulusila' ara, alda hmeng unggulusil bok, ugun hnoum migib 
uboka welesil. 13:4 Kristus nong anyek, hmenga' lomok, oboka gal ak 
glabemek bok, wera Imik Neyung migib adya ulmorulamla. Numbabya 
Kristus lomok uboka hmeng ulumabyjok, ugunuk an wa welemnesab anasa, 
Imik Neyung migib adya Kristus ablaboka ulumnamab. 13:5 Ugunda 
Kristus ak ganya ologoka dib senelum gom aboka, ugunda hnonok-hnonok 
sunuldalalulum. Ugunda dib senelemun bok dara, Kristus Yesus ara ugunja 
ganya lomok ulusila' ara, ugunda elgom de? Unggulusilya dara, sununa' ak 
sokol lolotum. 13:6 Bok nuk dara, anaso sununa' ak ara sokol 
longgulumaba' ara, pe ella ublulum senelamna. 13:7 Ugunda 
meknewomunuk aboka, Imik Neyung adya aralesulula' aboka mololesab. 
Nuk dara, sununa' ak sokol lolomak senewanesisenga' anaba, alda ugunuk 
Imik Neyung adya unuwanok senelelanya nenyek, unuwanalum aboka 
mololesab. Nuk sokol longgulumak senewanoka' aboka ununggulumab. 
13:8 Nunda perob jong una' anyek malya nenewamenggom anasa, nunda 
jong una' amba ok; welemab. 13:9 Nunda hmeng ulumeibya' anaba, 
ugunuk perob danggiga balamnelum dara, perob senelemab. Ugunuk 
gobdo peroba' anyek ulululum aboka, mololosab. 13:10 Imik Neyung adya 


nak an eleganyok migib era, nimi malya nenelelula' aboka eleganggubnyok 
bok, alda peroba' nenelelula' aboka eleganyoka' anasa, wera na yanamna 
sum era, Imik Neyung adya pe unuwolulula' aboka eleklenel migiba 
doboka, gasa' anyek duka' lolom-lolom hisinyek aboka, ban momnya dona' 
enera, nara ugun gangganek an una' orok salek men beibsin. 13:11 Anya 
wera, hemyabo nim o, ugunda soba' ei-ei ganya ok boboka, ganya kaboka 
pe ulunob ganya soba' bololulum. Hekna' ganya hnon bololulum. Ugunda 
neik ganya ok boboka, neika' kwebdangoka ulululum. Dara, Imik Neyung 
wana' hwam ok uboka, hekna' ok ululanya bedya ugunuk ok ulumnesil. 
13:12 Yuba dolomak nimi gekneba' uboka, na kabo nim aboka pe 
gibdangoka ublulum. 13:13 Muna' Imik Neyung mab anyagan ulumak nim 
edya, ugunuk perob aboka gibsak. 13:14 Wenelesilnya Yesus Kristus adya 
ugunuk wana' uboka eleksina' hnon, Imik Neyung adya wana' ulusila' hnon, 
Imik Neyung Geisinya adya ganya kweldana' hnon, ugunuk ulusulul. Nara 
Paulus bedya gibsin e. 


Galatia 


1:1 Nara Paulus, yuba lena' gaknya ulumna' ara, nim adya gom, ono' ben 
hnon perobnya bedya gaknya dangoka wa nen welelom henggubnyok bok, 
alda Yesus Kristus adya hnon, Imik Neyung nunja' neyung, Yesus nimi 
somokna' ak ab embenga' suboka bukiyiwoknya bedya hnon, 
sekiyiwanyok. 1:2 Dara nab, nunja' hemyab anyagan yuba dona' nim 
ulumak nim eb dadya dara, Galatia sokok yuba dona' nim ugunsamba 
momnya doboka beibsab. 1:3 Neyung Imik Neyung bek ab hnon, nunja 
Wenelesilnya Yesus Kristus bek ab hnon, wana' uboka eleksina' ab namen 
una' ab ugunuk bo ulusulul. 1:4 Nunja malya una' enesa leboka, wen malya 
una' sokok an ulumaba' ak anyeb, blebsununa' aboka, nunja Wenelesilnya 
Yesus Kristus, al nong elekdok. Ban unuwoka' ara, nunja neyung Imik 
Neyung bedya seinimoka' sunuwoka unuwok. 1:5 Anasa, Imik Neyung 
bek, soba' imik nenewoka gibelmorulenok! 1:6 Kristus adya' perob elekna' 
pik uboka youbsuknya, Imik Neyung bek ara ono' loboka, alja dib perob 
lero yanggan yub era weilik geboka, yok lero yanggan yub alamaknya 


nenyek doboka ululumnya nera, nara lok anasa ngoluklesin. 1:7 Dib nong 
ara, yok Imik Neyung yub era, hnon unggulumla. Bok nim adya ok perob 
yuba lelemab alamak nim edyok, ugunja ganya bobnenewoka, Kristus adya 
perob lero yanggan dib nong yub ek sam-samel meneklemak. 1:8 Nunja 
lelesub yub ek loboka, nera nu gom, im lero gom anaba, alda yok so yuba 
lebnesibya dara, or weil malya' gloknesiso. 1:9 Youma' hnon nunja lesuba' 
ara, wera ono' nadya hnon lebsina' ara, nunja leb elegesuba' dib nong yuba 
dolum yub anyek, ono' yok Imik Neyung yub enyek leb eleganesak dara, 
unuwanasak nang era, or weil malya' gloknesiso, hen. 1:10 Anasa wera 
heka' hulumla senenulum? Nim adya or perob senelenyaknya nek elemna 
gom, Imik Neyung adya or perob senelenelnya nek elemna gom? Goma, 
nim adya perob senewanenok senewoka pik elemna de? Wenyek nim adya 
hnon perob senewanenok senewoka pik elemnya dara, nara Kristus adya 
wa wenya unggulumna' laga danganena' ara an. 1:11 Nadya ugunuk an bo 
yeilisisa perob lero yanggan yub era, nim ek aba' ak unggulumla' anyek, 
ugunda ella danalum aboka dib lebsin. 1:12 Nadya ugunuk bo yeilimsa yub 
era, nim ek ab dobnenggumsa, dara ono' nim adya hnon neknenggunyek 
bok, Yesus Kristus adya albeyok, ganya lomok aawanyoka' ak domsa. 
1:13 Nara youma' Yahudi yuba domsakanya unulamsa' ara, ugunda nidya' 
seleb kelelum. Nara Imik Neyung yuba dona' nim ek nauba malya 
nenewoka oboka, orok nenewoka obgiga balamsa. 1:14 Nadya' hemyabo 
neikibok nemouba nang era, mek so bok, nak dara, Yahudi yub ek sam ara 
nauba yeiriwoka doboka ono' unulamsa, anya nadya neyung yabo youma' 
nang edya unulumeka' ara, nara hyak yeng ganya boboka unulamsa. 1:15 
Bok Imik Neyung alja wana' uboka eleksina' adya, alda men na beilina' 
oroka wenyek weboka donyookanya, alsamba welelula' aboka youbonyok. 
1:16 Dara perob lero yanggan yuba alja' me nemba' ara, Yahudi gom nim 
ek leb elegolula' aboka, Imik Neyung alja me nera, nak an okoka amanyok. 
Wera an Imik Neyung adya perob senemookanya unuwanyok sum era, nim 
adya hnon makoka be hnon neknululum aboka molol binggumsa. 1:17 
Anya na anam danyek, men yuba lena' gak dangamek nang ek hnon 
neknululum aboka, Yerusalem heikek binggumsa. Bok nara mouruwoka 
Arab sokok sam bilimsa' ara, ono' saawoka Damsyik heikek sam yasa. 


1:18 Wera ono' eimik gibna' winilya lemok danyek, nara Yerusalem 
heikek Petrus benya eibdanoma' aboka bisa danyek, alja ek ara minggu 
penya malamsa. 1:19 Wera Yerusalem heikek ara, yok-yok yuba lena' gak 
nang era, hnon meka' eilina' orok bok, alda Wenelesilnya Yesus alja weis 
Yakobus bek hnonok eibsa. 1:20 Imik Neyung hogung ak aldib lebna, 
adya momnya dobna' banera dib ubna, sonda' ak ubnenggubna. 1:21 Wera 
Yerusalem heikek ab danyek, nara Siria sokok sam hnon, Kilikia sokok 
ara, eimik bisa. 1:22 Bok na nong ak dara, yuba dona' nim Kristus lomok 
uboka Yudea sokok ulumek nim era, okoka benyeka' senewoka ella 
danganggulunyek. 1:23 Bok, sikda ban yub enyek hnonok kelemeka' ara, 
youma' Imik Neyung mabo doluwoka oro yabalamoknya bera, wenera alja 
men orok nenewonun senelemok dib senena' yub enyek, lero yabalamla' 
ana' ak hnonok kelemek. 1:24 Dara sikda nasamba leboka, Imik Neyung 
ak perob aboka giblemek. 


2:1 Wera ono' eimik gibna' meija' dubuka' badya seleb lebok danyek, nara 
Yerusalem heikek ono' bisa' ara, Barnabas be hnon neika' bunuma. Anya, 
Titus be hnon neika' byuba. 2:2 Imik Neyung adya or Yerusalem heikek 
binilam aboka aawoka nekenyoka' anasa, bilimsa. Wera Yerusalem heikek 
ara, hnonda si sina' nang eb neika' longowouba dara, nadya Yahudi gom 
nim ek perob lero yanggan yuba lel eleklamsa' anyek, neksisa. Nera 
youma' wesenya gom, eimik welemnenanya gom anyek, hnon nim era 
salya' lelem welemla senewenejjek aboka, si sina' nang ok gelelenga 
neksisa. 2:3 Titus be nab neika' bilinumnya bera, alda Yunani nang boka' 
anyek, sikja Yahudi nanga bola' garaldalamak sok, alba unuwoulul aboka 
duka' lolom-lolom henggumek. 2:4 Hnon nang edya dara, or unuwanamla 
aboka lelemek bok, unuwolul aboka yo henggumek. Wera an wenyalamek 
nang era, yuba dib doboka ununa' orokjok, nunja' Kristus Yesus ak dib 
senemouba' adya, gobdo ganya doboka una' ak gelelenga kemero yeilimek. 
Sikja dara, nu yuba dobnenggoma wenyek unulumouba' anyek, neik so 
unulunoka' aboka pik nekoka igina kweiyiwanoba' aboka yeilimek. 2:5 
Bok nunda dib leblum aboka, sikja yuba meka' kena' anaba 
kebnenggumouba. Wera an unumouba' ara, perob lero yanggan yuba dib 


ulumla' ara, ugunuk soba' ululula' aboka umouba. 2:6 Si sina' nang edya 
dara, nak ara anda anyek yoka'-yoka' meka' hnon unuwanalam aboka 
lebnenggubnyek. (Imik Neyung ara nimi hogunga peroba' malya' anyek 
kemenggulusilnya bek anasa, sikda perob nang gom, malya nang gom ara, 
weboka seininanya nera, nak dara, dib nong gom.) 2:7 Petrus bek Yahudi 
nim ek perob lero yanggan yuba neklelula' aboka, wa elegemok sok, ono' 
nak dara, Yahudi gom nim ek perob lero yanggan yuba len wa 
lobongganyoka' ak eiyimek. 2:8 (Imik Neyung adya Petrus bek nimi bola' 
garalamak nim ek, yuba len wa arawoka migib elegemoknya bedya, neik 
so nababya bola' garana' orok nim ek neik wa welelula' aboka arawoka 
migib eleganyok.) 2:9 Wera Imik Neyung adya' wana' uboka eleksina' 
enera, nak eleganyoka' ak eibek dara, Yakobus beb, Petrus beb, Yohanes 
beb dadya dara, sikda yuba lena' gak dub nang ulumeka' anasa, nab 
Barnabas beb soruka salawoka gibdanggogowouba dara, wera anara 
nunda neika' kwebdangoka, ugunda Yahudi gom nim ek welemnerum bok, 
nuk dara, Yahudi nim ek welemnemab aboka ububa. 2:10 Sikja dara, nimi 
bona' dena' garan ulumak nim enyek, arawoka unulumnulum aboka, banyek 
ok moloweisik. Nadya' anaba wa nera dib nong wa senewoka, hyak 
unuwanamna senemsa. 2:11 Petrus bera alda Antiokhia heikek sam yok 
dara, aldib meknewoka' anasa, nadya laga hogung ak dalagoka wabsa. 
2:12 Men dara, Petrus bera bola' garana' orok nang eb neika' delemekjok, 
wera nimi nidya' ara, bola' garalemnesak senelemek nanga Yakobus beb 
neika' yek dara, nang enyek lok anasa, Petrus bera neika' delemeknya nera 
globoka, mokso bul byuk. 2:13 Dara, yok Yahudi nim eneba Petrus bedya 
ulumok sok diliga' dolomeka' adya, dara ono' eimik era, Barnabas beneba 
benewoka sikja ununa' ak neik diliga' domok. 2:14 Nara sikja 
unulumeknya nera, Imik Neyung adya' perob lero yanggan yuba lelemla' 
sunuwoka ununggulumeka' anyek eiyimsa dara, Petrus bek nimi hnoum ab, 
"Anda Yahudi nang bok, anja una' era Yahudi gom nim eneso uboka, 
Yahudi nim eneso unggululam bok dara, Yahudi gom nim ek ara, hekasa 
Yahudi nang una' diliwoka ulululum aboka loloboka unululam do?" aboka 
lebsa. 2:15 Nimi beilina' adya dara, nunda aldib Yahudi nim ulumaba' ara, 
yok mok soko mimi malya una' nim eneso' ak unggulumab. 2:16 Anyek 


babya, nimi peroba' nenelamla' ara, unuwanalum an yub unulumaka' adya 
gom, Yesus Kristus ak dib senewoka ganya olokna' adya, peroba' 
nenewousulula' aboka dib senemouba. Nimi nidya' ara unuwanalum an yub 
ununa' adya dara, peroba' nenena' ara, okna dangalamla. 2:17 Nunda 
Kristus pik uboka, peroba' nenesina' elemabakanya, nera malya una' nim ek 
bok anaso eildalamab dara, ban adya Kristus ara, malya una' perob aboka 
liginanya gebnesibya de? Nenera hyak unuwanggunusibya! 2:18 Nara ono' 
youma' golob menegoka lomsa yub enyek, onsok sounuwoka meeb 
einiwanasinya dara, nara senenggom damok bleknanya neneldalamnesinya. 
2:19 Unuwanalum an yub edya, ban unuwanalum an yub ek ara, seleb 
somogamsa. Wenyek dara, nara Imik Neyung amba embenga' ulumna. 
Nara Kristus ab neika' seleb gal ak oboka glabsik. 2:20 Dara, nadya' 
youma' ulusenya nek dara, anam embenga' unggulumna bok, Kristus anyek 
nadya' nong lomok wen ulunel. Wera nadya wen embenga' ulumna nong 
enera, Imik Neyung bedya me nek dib senena' adya embenga' ulumna. Alda 
nak wana' uboka, al nonga nasamba somoganyoknya bek dib senewoka 
embenga' ulumna. 2:21 Nim ara unuwanalum an yub edya Imik Neyung 
hogung ak peroba' nenena' dobnesibya bok dara, Kristus ara malya una' 
amba somogomoka' ara, salya' lelem danamso. Anasa, nara Imik Neyung 
adya wana' uboka eleksina' ak, lek aboka longgulumna. 


3:1 Galatia nim o, ugunda dongdang ana! hwam nim ek ululum! Ugun din 
hengek Yesus Kristus gal dubuk oboka glameka' ara, ugunuk laga neksisa 
bok anasa, hek nang edya geregoka bobneneweisik do? 3:2 Nara ugunuk 
ab hnonok ella danamna' ara, ugunda Geisinya doluma' ara, unuwanalum an 
yub unululuma' adya gom, alda Kristus yub ak dib seneluma' adya dolum 
gom? 3:3 Ugunda neik digum dongdang alalum de? Ugunda Imik Neyung 
Geisinya adya unub emilumjok, ono' saawoka youma' nong una' pik uboka 
perob danoba' aboka unubdaknalum de? 3:4 Ugunuk yoka'-yoka' nauba 
igina kwelesuka' ara, salya' lelem ub lobsuk de? Aldib, salya' lelem ub 
lobsuk de? 3:5 Imik Neyung ara alja Geisinya ugunuk elegoka, alja' yoka' 
lok so' migib ununa' senenggoma' ara ugun gangganek unulusil. Ban 
unulusila' ara unuwanalum an yub ek pe unululuma' adya unulusil gom, 


Kristus amba yub enyek ugunda keboka dib seneluma' adya unulusil gom? 
3:6 An unuwoka' ara Abraham bek umoka' Imik Neyung yuba bukuk ara, 
"Abraham bera Imik Neyung ak dib senewok dara, alja dib senemoka' 
anadya, Imik Neyung adya dara, peroba' nenewok." 3:7 Anasa ugunda ella 
uboka pe bekneluma' ara, nimi Kristus ak dib senewoka ulumak nim era, 
sikda nidya' ara Abraham bedya mab ulumak. 3:8 Imik Neyung yuba 
momnya doboka' adya dara, nimi Yahudi gom nim era sikda Imik Neyung 
ak dib senewanamak dara, ban adya peroba' nenewanasila' ara, orowek ella 
ulumookanya, wera ban perob lero yanggan yub era men danyek Abraham 
bek, "Imik Neyung ara an pik uboka, mok soko me nidya' ara peroba' 
nenewanamla," hyok. 3:9 Nim Imik Neyung ak dib senewoka ulumak 
nang era, Abraham bek dib senemoka' adya peroba' nenewoka elegemok 
elekna' enyek, neika' hiboka dolomak. 3:10 Nimi nidya' unuwanalum an 
yub ek sunuwoka unulumak nim era, seleb weil malya' gloksuka' ak 
ulumak. Imik Neyung yuba bukuk ara, "Wera hyak nidya' unuwanalum an 
yub ek momnya doboka' ununggulumak nimi nidya' ara, Imik Neyung adya 
seleb weil malya' gloksuk," alamla. 3:11 Momnya doboka' ara, "Nim ara 
peroba' diba' nenewoka ulumnamak nim ara, dib senena' adya ulumnamak," 
alamla' anasa, unuwanalum an yuba momnya doboka' unulumaka' adya 
dara, Imik Neyung hogung ak peroba' nenenggulusil. 3:12 Bok 
unuwanalum an yuba damok ara dib senena' ak unggulumla, alda anyek 
unulumak nim era, an unulumnamaka' adya ok ulumnemak. 3:13 Imik 
Neyung yub ek ara, "Gal ikoka oboka dibeknya bera, weil malya' 
glokeknya bek ulumla," aro momnya dobok. Bok wenyek dara, Kristus 
adya nunsamba weil malya' glokeknya dangasuka' adya, nunda 
unuwanalum an yub ek ab weil malya' gloksuka' ak ab, hweboka blebsuk. 
3:14 Kristus adya hweboka blebsuknya nera, anadya wera Imik Neyung 
adya Abraham bek an peroba' eleganenggen amoknya nera, nimi Yahudi 
gom nimi hnon Kristus Yesus pik uboka, dobnoka' aboka ubsuk. Wera 
anadya hnon, nu Yahudi gom nimi bok, Imik Neyung adya eleganesin 
amok Geisinya era dib senena' adya dobnoka' aboka ubsuk. 3:15 Nadya 
hemyabo nim o, nara nunja sob unulumabnya nenyek sunuwoka lebnesin. 
Nimi hnon nunda anaso dib unuwanamab aboka seleb yuba sabgogoseng 


bok dara, wenyasenga' ak ara, mimi be hnonjok lobnemab henggunumso, 
ono' aljok yoknya hnon bo maknenggunumso. 3:16 Imik Neyung adya 
peroba' unuwanasin aboka orowek lebgogomoka' ara, Abraham bemba 
hnon dara, ono' hnonda Abraham nang yila' amba hnon lemok. Imik 
Neyung yub ek ara, "Abraham nang yila' amba" lemoknya nera, nimi nauba 
amba henggubuk. Alda, "An nang yila' amba" hyok aro momnya doboka' 
ara, nimi ben hnonok Kristus amba lebok. 3:17 Nadya wen ugunuk an 
wenyalasina' ara banyek, Imik Neyung adya unubdanamab amoka' ara 
hyak youma' nonga wenyek lemok. Alda unuwanalum an yub ek dara, 
eimik gibna' ara empat ratus tiga puluh gibna' lemok bok elegousuk. 
Anasa, ban eimik unuwanalum an yub edya dara, men Imik Neyung adya 
peroba' eleganesin amoka' ak ara, orok aboka lubnenggunumso. 3:18 Imik 
Neyung adya Abraham be nong ok peroba' eleganesin amoka' nong ara, 
wera Abraham bek wana' uboka elegok. Anasa, Imik Neyung adya peroba' 
eleganesin amoka' anyek, unuwanalum an yub unulumak adya dobneseng 
dara, wera nera Imik Neyung adya peroba' eleganesin amoknya nera 
lemok adya ok dobnenggunuseng. 3:19 Wera anaso ulumla dara, 
unuwanalum an yub era hekasa elegesuk do? Ban unuwanalum an yub era, 
nimi blekna' hwam anasa, se' elegosuk. Hnoumunga wiknenanya hnonok 
pik uboka lero nang edya elegeisik. Unuwanalum an yub era, gigiwoka 
unulamlya' ara, Abraham bek eleganenggen amoknya benyek yalya dara, 
wera unuwanalum an yub ek lobongganamak. 3:20 Wera anasa, nimi 
penya dara-dara ubna danyek, hnoumunga wiknenanya bera ulumla. Bok 
Imik Neyung ara hnonok ok ulumla anasa, alja ganya doboka yoka'-yoka' 
unulamla ara, yok nanga be hnon hnoumunga wiknenya danggunumso. 
3:21 Wera anaso anasa, Imik Neyung adya eleganesin amoka' ara, yok so 
bok, unuwanalum an yub era, ono' yok so adya ol gokoldalarak de? Nera 
hyak unggulumla! Unuwanalum an yub era, nim embeng una' elegesuso 
dara, unuwanalum an yuba pik uboka, nim Imik Neyung hogung ak 
pewalam ana' diba' danamso. 3:22 Bok, Imik Neyung yuba momnya 
doboka' adya eleganesin amoka' ara, sikja Yesus Kristus ak dib senelemak 
nim ek elegosulula' aboka, Imik Neyung yub adya, nimi nidya' ara, malya 
una' lomok gobdo ulumak aboka, deneblebsuk. 3:23 Nunda Kristus ak dib 


senewanamouba' amba liga yenewanggumok salek era, nunda unuwanalum 
an yub edya leka' doboka bo ulusuk bok, eimik era dib senena' ara laga 
dok. 3:24 Nunda Kristus ak dib senena' adya, peroba' nenewousulula' 
aboka, unuwanalum an yub edya pika yarawoka Kristus ak bo balasil. 3:25 
Bok wenera, nunda Kristus ak seleb dib senelemab dara, wera 
unuwanalum an yub edya dara, nuk anam beiliwoka bo unggulusil. 3:26 
Ugunda Kristus Yesus ak dib seneluma' adya, wera ugunda nidya' Imik 
Neyung mabo diba' ululum. 3:27 Ugunuk ara Kristus lomok meka dasuk 
nimi nidya' ara, ugunda Kristus alja unun ganya boboka ululum. 3:28 
Ugunda mdya' Yesus Kristus lomok hnonok dangoka ululuma' anasa, 
Yahudi nimi gom, Yahudi gom nimi gom, nimi sikbeyok dangoka ulumak 
nang gom, orukna' nang gom, gelewa gom, nengmabo gom ara, webna' 
oroka' ak ululum. 3:29 Dara, ugunda Kristus alja mab ulumun dara, 
Abraham nang yila' dangoka ululum. Anasa, ugunda Imik Neyung adya 
Abraham bek eleganesin amoka' ak dobnelum nang ek ululum. 


4:1 Bok nadya hnonok lelemna' ara, nimi bona' damnya benyek, anam mek 
me ulusobok dara, alja neyung bedya anda anaso uboka nebmen sum era, 
an bona' anja' ulumla nidya' ara, anja meewoka ubnelam asobok dara, anam 
nena' orok dara, alda bona' oroknya orukna' nang anaso ulumla. 4:2 Me 
nera bona' dam me boka' anyek, alja neyung bedya hek gibna' ek na 
damnya dobnenggen amnya salek anam dara, yok nang edya al nonga bo 
ulumnamak. 4:3 Anasonya neikek numbabya, nunda anam neboka ganya 
kana' orok salek era, sokok an ulumla ganya gong edya gouluwoka bo 
ulusuk. 4:4 Bok Imik Neyung adya sumen senemoka' nong sum gigiwok 
dara, alja' yando me nera sokok sam bokol yeilisuk. Wera me nera, 
unuwanalum an yuba mamok salek era, sokok an gel gedya boboka 
beibuk. 4:5 Numbabya Imik Neyung bedya mabo yoka' danoka' aboka, me 
nera unuwanalum an yub ulumoka' gangganek ulumek nim ek dekoka 
blebsuk. 4:6 Dara, ugunda alja mab ululuma' anasa leboka, Imik Neyung 
adya alja me nedya Geisinya bera, ugunja ganya ek bokol yeilisuk. Dara 
alda, "Neyung o, nadya! neyung o," wenyalamla. 4:7 Anasa, ugunda 
orukna' wa nang ek anam unggululum bok, alda alja mabo yoka' ululum. 


Ugunda Imik Neyung bedya mab ululuma' anasa, Imik Neyung adya alja 
mab emba aboka beillilesil misa! nidya' ara, ugun hnon dobnelum. 4:8 
Youma' ugunda Imik Neyung ak elgom ululum salek era, Imik Neyung be 
diba' ak gom, alda yoka' anyek nunja' neyung nenewoka, ugun nong ara 
anyagan ganya diboka ululum. 4:9 Bok wenyek dara, ugunda Imik Neyung 
ak seleb ella ululumukanya, dib nonga' ara, Imik Neyung adya ugunuk 
seleb ella ulusil bok anasa, dolbalek sonya uboka hmeng ganya dangoka, 
dil beilliluma' ara hekamba do? Hekasa ban dolbaleknya nek saawoka 
orukna' nang danob senelelum do? 4:10 Ugunda perob hen sum eb, wala' 
dakna' ab, perob gibna' sum hnon, liga gong-gong masa menegoka 
yoululum. 4:11 Nadya ugunsamba nauba duboka welenanya nera, nidya' 
salya' lelem dalyek senewoka, loka dablenel. 4:12 Nadya' hemyabo nim o, 
nara ugun so dangalamsa' sok, ugumbabya nadya diliga' diliwolulum. Nara 
ugunuk ab dara, anyek malya unyek ara meka' hnon elgom ulumna. 4:13 
Nara ugunuk an Imik Neyung yuba bo yellisisa sum era, anyek unulamsa 
enyek nak neikna' salanyoka' ara, ugunda seleb ella ululum. 4:14 Nadya 
nong enyek anaso ubnyok bok dara, ugunuk ara hubnemaba' ak ubla ana' 
dok bok, ugunja dara, heng kemena' malya dangana' danggubuk. Ugunja 
nak ara, Imik Neyung lero anaso' gom, Yesus Kristus diliga' anaso' doboka 
peroba' lebnulum. 4:15 Ugunda an lebna sum era, hyak erya dabna' ganya 
bololum. Bok wenera an unu bolum ganya era hanyagar beib loblum do? 
Ban sum enera nadya kemen dara, or dara, ugunda nasamba leboka ugunja 
heng era, nak kweboka eleganamna' yenenulum. 4:16 Nadya dib yub ok 
lelesisa' adya, ugunuk hnon isa' nang neneweisisa de? 4:17 Nimi malya 
nenelesak nim edya dara, sikja yuba pe keboka perob pikek paja' 
seregoka, malya neneweisinoba' aboka, ugunja ganya benewoka gliboka 
soba' yeiriwoka dulusak. 4:18 Peroba' amba leboka, yok nimi yeiriwoka 
ganya glilimak dara, perob senen bok, nak ugun gangganek an ulumna 
salek enyek ok loboka, soba' unulumnemak dara, perob. 4:19 Nadya wana' 
ulusin mab o! Ugunsamba leboka, nara hyak nauba duboka, me bomna gel 
gek me juga gweklamla sok, neik so unulunel. Kristus adya unun ganya 
ugunuk an dib yina' mebnenggumnesil dara, soba' ara anaso ok ulumnenel. 
4:20 Nara ugun gangganek ab yok so salanuna' aboka, nara ugunub wen 


neika' ulusibya senelamna. Nara ugunuk ara heka' hubnamna do senewoka 
ganya elenel. 4:21 Hemyabo nang o, ugun unuwanalum an yub ek ganya 
beiliwoka ulumnamab senelelum nang era, ban unuwanalum an yuba 
lelemla' ara ugunda ella ululum gom, orok gom, wera neknenulum! 4:22 
Anasa, momnya dona' ulumla' ara, Abraham bera alda memabo penya 
beiyimok. Hnon me nera, alja' wa wena' gel gedya beiyimok, hnon me 
nera, alja' yoka' gel gedya beiyimok, alamla. 4:23 Bok ek wa wena' gel 
gedya me nera, nimi ganya adya beiyimok bok, hnon me nera, Imik 
Neyung adya eleganenggen amoka' gigiwoka beiyimok. 4:24 Wera 
wenyamoka' sununa' ara ban: ban penya gelewa danara, Imik Neyung adya 
penya unuwanasin aboka lemoknya nek sunuwoka ulumla' ara, hnonda 
Sinai meinik mok ebnya nek, gel gera orukna' amba wa wena' mab ok 
beillilemnamla amok gel gera, Hagar ge ulumok. 4:25 Ban Hagar gera, 
Arab sokok ab Sinai meinik ak sunumok. Alda alja mab eb yok nang edya 
wa wena' nang ulumnemeka' anasa, alda Yerusalem moka wen ulumla 
anaso' ak sununa' era an. 4:26 Bok muk heikek Yerusalem heik ara, 
albeyok sekok gel ulumlakanya, nunja' genong ge diba' an ulumla. 4:27 
Wera anesemba momnya dona' hnon ulumla' ara, "Anda me beilina' loboka, 
me you ululam gel gera, eiya hlalalom! Anda me juga gwekna' orok 
ululam gel gera, ei-ei ganya boboka merelelom! Nenya dolomla gel gera, 
mabo mek bok, nenya adya lobonggomok gel genyek, mabo nauba 
dangalamla anasa, eiya daboka glololom," wenyaro momnya dobok. 4:28 
Nadya' hemyabo nim o, ugunuk dara, Imik Neyung adya eleganenggen 
aboka lemok me Ishak beneso' ak ululum. 4:29 Youma' ulumek sok, nimi 
ganya seinina' adya beryimek me nenedya, Geisinya migib adya beiyimok 
me nek loba' nenewoka lomok. Dara weneba, neik so unulamla. 4:30 Bok 
Imik Neyung yuba momnya doboka' adya dara, heka' alamla do? "Alja gel 
gedya yoka' me neb, ek wa gel gedya me neb dara, misa' bona' neika' 
dobnengguneserenga' anasa, arana' gel geb alja me neb dara, gwab 
loblom," hyok. 4:31 Anasa nadya' hemyabo nim o, nuk dara, arana' gel 
gedya mab unggulumab bok, alda e yoka' gel gedya mab ulumab. 


5:1 Nuk ara seleb lobsuk nang gekneba' ulunoka' aboka, Kristus adya dara, 


unuwanalum an yub ek ab, seleb gobdo lobsuk. Ugunda orukna' wa wen 
nang saawoka domunuk aboka, pe keeboka seklelulum. 5:2 Nara Paulus 
bedya hyak dib lebsina' ara, ugunda bola' seleb garabdanalum dara, Kristus 
al nong ugunsamba' ara, salya' lelem danesil. 5:3 Nara ono' hnon ugunuk 
laga lebsina' ara, nimi bola' garaldalamak nang era, ban unuwanalum an 
yub hnonoknya nek sunuwoka unulumaka' anasa, hyak nidya' wenyalamla' 
sunuwoka unulunok. 5:4 Unuwanalum an yuba pik ab uboka, Imik Neyung 
hogung ak perob nenesina' elelum dara, wera Kristus ab neika' kweldana' 
ara seleb pika garaldalalum. Unu garaldalalum dara, Imik Neyung adya 
wana' uboka eleksina' ak ab loboka, mok neneldalalum. 5:5 Pewolum ana' 
diba' elegosuka' anasa, nunda dib senelemabakanya, Geisinya aralesila' 
adya, ganya wena' dobnoba' aboka diri ulumab. 5:6 Nimi Kristus Yesus 
lomok ulumak nim era, bola' garalamaka', oroka' ara, hnon dib nong ak 
unggulumla. Alda dib senena' ara, wana' una' adya welemla dara, nenyek 
dib nong ara an. 5:7 Ugunda youma' dara, pika pe yeiriwoka balalum bok, 
wenera heknedya ugunja pika garab menegosuka' anasa, dib nong yub ek 
ara, keboka ununggululum do? 5:8 Pe keboka unuwomunuk aboka pika 
garawousuka' ara, Imik Neyung ugun youbsuknya bek ab lananggulumla. 
5:9 Roti gwanenga welena' ara meka' bok, neika' hilimak dara, nidya' ol 
lelelamla' ara ella ulumab. 5:10 Nunja Wenelesilnya bedya bo ulusila' 
anasa, nunja nekesuba yub ek ara, loboka yokok sam ganya beibnemaka' 
anya' senenggulusin. Bok, alda ugunuk anyek malya nenewousunun 
senewoka ululanya bera, alak an igina yanamla. 5:11 Hemyabo nang o, 
nak dara, bola' garawanalum an yub enyek anam lero yabalesinya bok 
dara, hekasa nak ara loba' nenewaneneseng do? Wera an unulusinya bok 
dara, Yesus oboka gal ak glamek yub era salya' ouluk dikna' girik anaso 
unggulumnamso. 5:12 Ugunja ganya bokgogoka malya nenelesak nang 
era, boka' garaldalalulum alamaka' anasa, sik moumen sikja nong 
garabdaneseng dara, perob senelamna. 5:13 Nadya' hemyabo nim o, 
ugunda henga lob lomna' anaso' ak ulululuma' aboka, Kristus ara ugunuk 
youbsuk. Ugunuk an lobsuka' ara, an unuwosuka' adya nunda yoka'-yoka' 
ak dara, ganya oka dena' adya salya' lelem unulunok senena' ara loboka, 
alda wana' ubdangoka ugun moumen araldalalulum. 5:14 Nidya' 


unuwanalum an yub ek momnya doboka' ara, ban yub enedya ok gaka 
dangalamla' ara, "Andamnya wana' uldalalam sok, nimi yok nang ek unu 
neikso wana' ulululum," aro lebok. Dara, ban hnonok ok unululam bok, 
nidya' gobdo unululam. 5:15 Bok ugunda si glekoka obdangoka, malya 
neneldalamun dara, ugun moumen soldowoka dengabdomunuk aboka, pe 
keeboka ulululum. 5:16 Nadya an wenyhenya nera, ugunja una' era Imik 
Neyung Geisinya adya bo ulusilya' dara, ugunja malya una' hwam ok 
unulusinya pika dilira dobnenggulumnulum. 5:17 Nim adya ganya era, 
Geisinya ab dara, ganggana' gogoldalarak. Dara, Geisinya adya unuwonun 
senelelanya neb, nimi ganya adya unuwonun senelemaknya neb dara, 
yok-yok ulumla. Sikja ganya seinina' ara yok-yok seiniliraka' adya, ugunja 
unuwanamna senenanya nera ununggululum. 5:18 Bok ugunuk dara, Imik 
Neyung Geisinya adya bo ulumnesil dara, wera unuwanalum an yub ek ara, 
ganya dib beiliwoka unggulumnelum. 5:19 Wera mimi ganya oka desina' 
adya ununa' laga eillilimaba' ara gela salya' salana' ab, sembeja' una' ab, 
ganya siriga' beilinggom ganya ab, 5:20 bisa' girik gala gibna' ab, nimi 
guma gukna' ab, lek seneldana' ab, waldana' ab, ganya oka deregoka solom 
ganya ab, dibum an ganya ab, nanokok pewounulul senena' ab, doluwoka 
malya neneldana' ab, mala doldana' ab, 5:21 hman ganya boldana' ab, yu 
meka deregoka ganya uu ana' ab, bera seboka eiya hlan malya una' ab, 
anasonya nidya' ara malya una' ak ulumla. Nimi ban malya una' enyek 
nauba unuru yabalamak nang era, Imik Neyung mab adya misa' hnon 
dobnenggunumak aboka, youma' hnon seleb nekesisa' ara, ono' saawoka 
sumen hnon neksin. 5:22 Imik Neyung Geisinya adya ganya dok ara, wana' 
ganya hnon, ei-ei ganya hnon, namen ganya hnon, siklena' ganya hnon, 
hekna' ganya hnon, pe ununa' ganya hnon, bojam un ganya hnon, 5:23 
ganya sokok neneldana' ganya hnon, pe keeboka diri uldan ganya hnon, 
ulumla. Yok-yok unuwanalum an yub edya dara, ban ganya danyek boboka 
una' ara, hnon mem anggulumla. 5:24 Nim ara, Kristus Yesus adya' seleb 
dangarob nim era, sokok an nimi ganya era, yok-yok malya una' salya' 
doro unulusinya ganya ab, salya' meknewoka unulusinya ganya anyek, 
seleb oboka gal ak glabek. 5:25 Imik Neyung Geisinya adya nuk embenga' 
wenyek una' era elegosuk dara, wera nunja nong una' eneba Geisinya adya 


goluwoka bo ulusila' adya unulumnemab. 5:26 Nunja yok nang ek 
dengdang ganya boboka, ganya soloma nenebdangoka, hman ganya 
boldana' ara, hyak mem. 


6:1 Hemyabo nang o! Ugun gangganek ara, ben hnon meknemla' ak 
eibmun dara, ugun Imik Neyung berem ululum nang edya, pe ganya 
namena' anyek, bera perob pik doro dibnelum. Unuwanalum bok, ugunuk 
hnon sikbabya malya ubnok senewoka sunuwetsilyek anasa, ugumba diri 
uldalalulum. 6:2 Ugun moumen yok nim edya igin ulumla' anyek, arawoka 
bobdangoka unulululum. Dara, Kristus adya unuwanalum an yuba pe 
unululuma' bekna' dangalamla' ara an. 6:3 Anasa nimi ben hnon alda perob 
gomnya boka' anyek, nara perobnya seneldalamla dara, al dam nang sonda' 
leldalamla. 6:4 Nimi yok-yok ara, alja unulamla anyek pe kendulul. Dara, 
ban adya yok nang edya unulumejjinya nenesa pelemna seneboka gigildana' 
loboka, alda alja' yoka' pelelanya nenyek, or gigibdanamla. 6:5 Anasa nimi 
yok-yok, sikja' welemaka' igin ulusila' ara, ella' gigiro bolomnamak. 6:6 
Nim Imik Neyung yuba dololanya bedya, alja yoka'-yoka' peroba' ulumla' 
nidya' ara, alak yuba neklelanya bek bokoka hnon eleklelul. 6:7 Nim ara 
yina' memna' sunuwoka nonga dolomak. Ono', Imik Neyung lelemla' ara 
sunuwoka gigilamla anasa, ugunda gigiwanggunumso senewoka, sonda 
leldanggom, mem. 6:8 Heknedya ganya oka den yina' doklamla dara, alda 
ganya oka den doka somokna' ak daklamla bok, heknedya Geisinya bedya 
senelamla' sunuwoka yina' doklamla dara, alda Geisinya bek ab embenga' 
ulmoubna' doka daklamla. 6:9 Nunda hmenga danggusilyebok dara, alja 
suma dalya dara, doka daknamaba' anasa, perob unulumab salek era, 
nauba unulamna senewoka sulmalya ganya boboka bulugul longgom, mem. 
6:10 Anasa, pe unun salek ulumla dara, nunda yok nimi nidya' ak pe 
unulumnemab bok, nauba so ara, neik yub ek dib senelemab nim ek pe 
unulumnemab. 6:11 Nadya soruk yoka' edya nauba momnya dona' edya ok 
ugunuk be1yisina' anyek kendululum. 6:12 Nimi nuk perob seneweisinoka' 
aboka hogunga bo elemak nang edya, bola' garana' yub ara, unuwanaluma' 
aboka goklesak. Sikda ban unulumaknya nera, Yahudi nang edya Kristus 
oboka gal ak glamek yub emba leboka loba' neneweisijik aboka ulumak. 


6:13 Nimi bola' garalasak nang eneba, Yahudi nim emba unuwanalum an 
yub ek momnya doboka' ara, nidya' pe sunuwoka ununggulumak. Bok 
sikja dara, ugunda sikja unulumaka' anyek gigiwalya dara, nunja yuba 
keboka unulumak senewoka nonggo henoba' aboka, ugunuk bola' 
garawanok senelesak. 6:14 Nak dara, yoka'-yoka' anyek pelemla aboka 
nonggo ana' ara, unuwanggunusinya bok, nunja' Wenelesilnya Yesus 
Kristus gal dubuk somogosuka' amba danyek ok unuwanasinya. Wera 
Kristus anyek gal dubuk somogoka' adya danyek, sokok an ululanya nedya 
nak benewoka glinggulunelekanya, nara soko amba seleb somogamna' 
anaso ulumna. 6:15 Nimi bola' garana' gom, orok gom ara, hnon dib nong 
unggulumla. Alda nimi wenyek nong una' dolomaka' ak, hnonok dib nong 
ulumla. 6:16 Wera anaso ganya boboka ulumak nim eb, ono' nidya' Imik 
Neyung alja Israeli nang diba' ara, Kristus yuba dib dolomak nim enyek, 
Imik Neyung adya namen una' ab, angoo yadyek senewoka arasina' ab, 
ugunuk ulusulul senelamna. 6:17 Nadya nong enera, nara Yesus adya yuba 
doboka diriga bannya diliga' laga ulunela' anasa, ono' hnonda nimi hnon 
loba' nenewoka ol nebnena' ara mem! 6:18 Wera nunja' Wenelesilnya 
Yesus Kristus adya wana' uboka eleksina' anyek, ugunja ganya eb bo 
ulusulul senelamna. Aldib or unulusulul. Nara Paulus bedya gibsin e. 


Epesus 


1:1 Ugunda Epesus heikek muna' Imik Neyung mabo Kristus Yesus ak 
doboka bojam ululum nim ek perob aboka gibsin. Imik Neyung ganya 
adyok seiniwoka, Kristus Yesus adya yuba lena' gaknya nenewanyoknya, 
nara Paulus bedya, 1:2 nunja' neyung Imik Neyung adya Wenelesilnya 
Yesus Kristus adya wana! uboka eleksina' ab ganya hekel eleksina' ab, 
ugunuk eleklesulul senelamna. 1:3 Wei, nunja' Wenelesilnya Yesus Kristus 
alja' neyung Imik Neyung ak soba' perob aboka giblenob e! Nunda Kristus 
ab neika' kwebdouba' adya, Imik Neyung adya, imik heikek diguma' ganya 
elekna' peroba' nidya' ganya doboka elegousuknya bek giblenob. 1:4 Imik 
Neyung ara soko yoka'-yoka' anam ulina' orok bok, si gegena pona' oroka' 
anyek alsamba ok muna' gobdo ulunoka' aboka, Kristus pik uboka weboka 


dobsuk. Nuk wana' ulusuukanya, 1:5 anadya nu nong anyek, Yesus Kristus 
pik uboka hyak men youma' enyek orowek weboka doboka, alja mabo 
yoka' gebsuk. Wera alja men danyek perob senewoka unuwanamna 
senemoka' ara an unuwousuk. 1:6 Alja' wana' nong ulumok me Kristus pik 
uboka, nuk alja' senenggoma' wana' uboka elegousuka' anasa, Imik Neyung 
muk ululanya bek giblenob. 1:7 Kristus alja enenga yinggyuka' adya, nu 
nong ara Imik Neyung adya seleb dekoka lob lobsuk. Dara anadya, Imik 
Neyung ara nunja meknena' dara, seleb meewousuk. Alja' senenggom 
wana' uboka eleksina' sunuwoka, 1:8 nuk hyak gokoka elegousuk. Dara, 
Imik Neyung ara hyak geremseng una' ab, pe ganya seinina' adya ok, 1:9 
alda soko nang blebnamna senemoka' doknomoka' ara, alja men ganya 
doboka Kristus pik uboka, wen nuk laga nenewok. 1:10 Unu seimmoka' 
ara, yoka'-yoka' wen ulumla' nidya' sidya' daknamla salek enyek, Imik 
Neyung adya dara, imik ulumla' sokok ulumla', nidya' hnonoka' ak 
nenewoka Kristus anyek dubnya ulumnamla aboka orowek seinimok. 1:11 
Imik Neyung ara yok-yok wa nidya' welemla' ara, unuwanamna 
wenyananya nok sunuwoka unulamla. Dara wera, Imik Neyung adya, hyak 
youma' nong enyek nuk orowek weboka dobsuk. Anadya, Kristus pik 
uboka nunda Imik Neyung misa' seleb domouba. 1:12 Nunda Kristus ak 
men dib senewoka, ganya weboka ulumab nim era, Imik Neyung adya 
hyak senenggoma' lok so' unuwousuknya nenesa leboka, anya alja 
gibeldona' danoka' aboka weboka dobsuk. 1:13 Imik Neyung adya' perob 
lero yanggan yub ugunuk blebsulula' aboka leb elegeisik yuba kel yabalum 
sum enyek, ugumbabya Kristus ab neika' kwebdangoka un nimi dangalum. 
Dara, seleb dib senelum dara, Imik Neyung adya anasa leboka, alja 
eleganesin amok Geisinya era, alja mabo dangalamak bekna' diba' ugunuk 
seleb elegousuk. 1:14 Imik Neyung adya alja mab ek eleganasin amoka' 
dib dobnemak senen bekna' diba' ara ban Geisinya lomok ulusila' adya 
ulusil. Alda bekna' ulmorulusila' ara, eimik Imik Neyung adya muna' 
dekoka dobsuk. Ban nenesa, Imik Neyung bek giblenob. 1:15 Wera anasa, 
ugunda Wenelesilnya Yesus ak dib senewoka domeekanya, ono' nimi 
nidya' muna' Imik Neyung mab ulumak nim ek wana' ulumak an yuba 
kebsisa dara, 1:16 ugunsamba leboka, nara Imik Neyung ak soba' 


gibelmorulamna. Dara, heng uboka Imik Neyung ak gibel yaben salek era, 
ugunja si sibuka mololesin. 1:17 Hyak senenggoma' imik ululanya Imik 
Neyung ara, nunja' Wenelesilnya Yesus Kristus alja' Imik Neyung bedya, 
ugunuk yoka'-yoka' elegosulula' aboka mololesin. Imik Neyung ak 
olowoka pe ella doluluma' aboka, geremseng un ganya hnon, ella dangan 
ganya hnon, ugunuk elegousulula' aboka mololesin. 1:18 Ugunja ganya 
dilina' ubsilyikanya, Imik Neyung adya ugun youbsuk nang ek peroba' 
dobnemuna' anyek, pe ella dololuma' aboka mololesin. Imik Neyung adya 
alja muna' Imik Neyung mab amba perob elekna' nauba belllilesila' alja si 
imik nenena' anyek ella dololuma' aboka mololesin. 1:19 Hnonda ono' Imik 
Neyung adya nunda dib senelemab nang emba leboka migiba' hyak yok so 
ulusila' anyek, ella dololuma' aboka mololesin. Imik Neyung migib ak dara, 
hyak senenggoma' lok so migib edya unuwoka, 1:20 Kristus nonga nimi 
somokna' lomok ab embenga' suboka bukiyiwookanya, Kristus ara, Imik 
Neyung ab neika' ulumnerak aboka beibuk. Dara ban migib enyek, 
nunsamba ulusil migib era anaso' ak ulusila' anyek ella dololuma' aboka 
mololesin. 1:21 Wenewoka bo usina' gom, senenggom dub una' gom, 
yok-yok migiba' gom, wenewoka oruksina' gom, nidya' yok-yok si sina' 
dub una' gom, wene salek gom, eimik yanamla salek gom, nidya' migib era 
mek bok, Kristus ak Imik Neyung adya elegok migib era, hyak 
senenggoma' lok so' ak elegok. 1:22 Dara, yoka-'yoka' nidya' ara, Imik 
Neyung adya dara, Kristus adya dub dangoka bo ubnamla aboka doboka 
elegoka, yuba dona' nim ulumnemaka' ara, Kristus anyek, sikja dubnya 
ululula' aboka elegosuk. 1:23 Yok-yok mok soko nidya' yoka'-yoka' 
ulumla' ak deknewoka ululanya Yesus Kristus alja nong diba' ara, yuba don 
nimi hiboka ulumaakanya, sikba alja deknelesil nang ulumak. 


2:1 Ugunda youma' dara, ugunja meknena' malya una' lomok ululuma' 
adya, ganya ak dara, seleb somogolum bok ululum. 2:2 Ugunda youma' 
era, ban malya una' pik balalum. Ugunda sokok an unulumak ununa' ok 
unura ululuma' hnon, anya ugunda im hnoumunga salawoka bo ulumla bisa' 
dubnya bedya yub enyek, dib senewoka ganya kweboka ululuma' hnon. Al 
bisa' dubnya bera, Imik Neyung ak dib bleklemak nang edya' ganya lomok 


wekoka malya nenelesilnya bera an. 2:3 Nunda midya' anaba, youma' dara, 
bleklemak nimi gangganek uboka, malya una' hwam ok uboka, nunja 
ganya adya hnon, nong adya unuwonun senemna' ok perob daso senewoka 
nenyek ok unulumouba. Dara, ban unulumouba' adya, nunda yok nim 
ulumek sok, Imik Neyung adya yu ganya boboka obnesuso' ak sam 
ulumouba. 2:4 Bok Imik Neyung ara, alda angoo yadyek senewoka 
arasina' hwamnya bedya, nuk hyak wana' nauba ulusuka' anasa, 2:5 wera 
nunda meknelemouba salek era, ganya ara seleb somogouba ak sam anam 
ulumouba bok, Imik Neyung adya nub Kristus ab neika' embenga' suboka 
bukiyiwosuk. Dara, Imik Neyung ganya anyek hyak perob nong adya ok, 
alja wana' uboka eleksina' adya ugun nong ara seleb blebsuk. 2:6 Dara, 
Imik Neyung adya, nub Kristus anya, somokna' ak ab embenga' nenewoka 
suboka bukiyiwousuukanya, Kristus Yesus lomok imik heikek sam neika' 
beibsuk. 2:7 Ban unuwosuknya nera, eimik enyek, Imik Neyung ara alja 
wana' uboka eleksina' ara hyak senenggoma' ulumla bekna' eibnoka' aboka 
ubsuk. Alda Kristus Yesus pik uboka nuk wana' ubsuka' ak eibnoka' aboka 
ubsuk. 2:8-9 Imik Neyung ara ugunuk wana' uboka eleksina' anasa leboka, 
ugunda Yesus ak dib senewoka dobluma' adya, ugunuk dib blebsuk. An 
blebsuka' ara, ugunja ununa' edya dobnenggublum. Anara Imik Neyung 
adya ok elek loboka blebsuk. Anaso ubsuk bok dara, nimi hnon ara 
nabeyok dobsa aboka nonggo henggunumso. 2:10 Nu nong ak dara, Imik 
Neyung adya uyiwousuka' ara, Yesus Kristus pik uboka nu meewoka, alja 
orowek yoka'-yoka' perobnya nenyek unulumnemak senewoka gegewoka 
beibsuk nim ek ulumab. 2:11 Ugun Yahudi gom nim era, ugun nong ara, 
"bola' garawanggom nang" ana' ara, nim adya bola' garalesika' Yahudi 
nang edya dara, ugunuk wenyalasak. Dara, Yahudi gom nim o, anyek 
seiniwanalum. Nera nim adya ganya doboka nang era an wenyan bekna' 
beillilesik. 2:12 Youma' dara, ugunda Kristus ab neika' ganya kweldana' 
orok nim, ugunda Imik Neyung adya weboka dobnenggusuk mm, betyik 
nim ululum. Ugun Imik Neyung adya wana' uboka peroba' eleganesin 
henggusuk nim ek ululum. Ugunda Israeli soko enyek anara, peroba' anyek 
dobnemab nimi senena' oroka' ak uboka, Imik Neyung ugunja' ganya 
lomok una' orok nim ek ululuma' anyek seiniwanalum. 2:13 "Ugunda 


youma' dara, mok ululum bok, wenyek dara, Kristus Yesus ab neika' 
kwebdangoka ululuma' ara, Kristus eneng adya oka doro dil yousuk." 2:14 
Kristus ara alda ganya mourusina'anya ulumla. Wera alja Yahudi nang eb 
Yahudi gom nang eb, hnonok heik sokok nang nenewosuknya bek ulumla. 
Yahudi nang eb Yahudi gom nang eb isa' nenebdangoka wiknewoka 
bokoldalamek lega' era, Kristus gal dubuk somogoka' adya seleb joboka 
soldob menegoka hiyiwousuk. 2:15 Yahudi nim edya' unuwanalum an yub 
eb alja anaso unulumnulum yuba nidya' ara, Kristus alja nong elegoka' adya 
lubok. Dara, alda Yahudi nim eb Yahudi gom nim eb danyek, al lomok 
hnonok wenyok nimi nonga neniyiwoka ganya namena' gebsuk. 2:16 Dara, 
Kristus gal dubuk somogoka' adya, isa' ganya neneldalareknya nera 
denghyok. Ono' Yahudi nim eb Yahudi gom nim eb hnonok nonga 
nenewosuk dara, sik penya dara, Kristus somogoka' adya Imik Neyung ak 
sam hibsuukanya, isa' ganya neneldalarekanya nera denghyok. 2:17 Ban 
nenesa leboka, ugunda Imik Neyung al ara mok geboka ululum Yahudi 
gom nim ek hnon, Imik Neyung berem ulumak Yahudi nm ek hnon, 
Kristus adya perob lero yanggan hekna' yub era, ugunuk lel elegel 
yousuk." 2:18 Wera Kristus pik moruwoka, Yahudi nimi yoka' gom, 
Yahudi gom nimi gom, nunda nidya' ara hnonok neik Imik Neyung 
Geisinya edya pik uboka, Imik Neyung ak sam ban pik era seleb eiyiwoka 
balamab. 2:19 Anasa wera, ugunda sekel yanggan nim uboka beiyik nim 
anam unggululum. Alda ugunda mdya' ara, wera yok muna' Imik Neyung 
mab eb Imik Neyung adya heik yoka' nimi dangoka, ono' Imik Neyung alja 
mabo siliba' ululum. 2:20 Wera Yesus Kristus ara men ikimok egomna' 
uboka, yuba lena' gak nang eb, ununumna' lelemek nang edya ikimek 
egomna' ak, ugunda anyagan makoka sobsuk. 2:21 Wera Kristus nong pik 
ab moruwoka, ugunja nong era Imik Neyung alja denewoka solosilikanya, 
Wenelesilnya Imik Neyung amba ok muna' gobdo un e dangalamla. 2:22 
Ugunda Kristus ab seleb neika' kwebdangaluma' adya, ugunuk ono' nimi 
yok nim eb, Imik Neyung alja un e nenewoka, Imik Neyung ara alja' 
Geisinya pik uboka, ugun lomok seleb ulusil. 


3:1 Ban nenesa leboka, ugun Yahudi gom nim enyek, nara Paulus bera 


Kristus Yesus amba leboka gasa ek henga gouboka beibnyeknya bedya, 
ugunsamba mololesin. 3:2 Ugunuk perob dangasin danasa, Imik Neyung 
ara, alja yuba lero yaban wa nera nak eleganyoka' ara, ugunda seleb 
keleluma' anya' senelamna. 3:3 Imik Neyung adya' unuwanamna senewoka 
men doknomoka' ara, nak an seleb laga nenewoka eleganyok. Damok era, 
men emi sam meka' momnya doboka beryisina' ara ella ublum. 3:4 Kristus 
adya blebsina' damoka nidya' doknomoka' ara, nadya ganya olowoka ella 
dasa' ara, ugumbabya anyek einiwanalum dara, ella danalum. 3:5 Imik 
Neyung adya' ban yub enera, youma' dara, doknomoka' adya, anyek 
unuwanasin aboka nim ek laga aawanggusuk bok, wenyek dara, Imik 
Neyung Geisinya adya dara, Imik Neyung alja yuba lena' gak nang ak 
hnon, ununumna' len nang ak hnon, laga aawousuk. 3:6 Ban men 
doknomoka' ara, Imik Neyung adya' perob lero yanggan yuba pik uboka, 
Imik Neyung adya' misa' era, perob elekna' youma' dara, Yahudi nim emba 
ok beillilemok bok, wenyek dara, nimi Yahudi gom nim emba hnon 
beillilesil. Wera nimi Yahudi gom nim eneba, Imik Neyung adya neik 
mabo siliba' nenewoka, Imik Neyung adya Yesus Kristus pik uboka, 
eleganesin amoka' peroba' era, neika' dobnemak aboka wen leb elegousuk. 
3:7 Imik Neyung adya nak wana' uboka eleksina' eleganyoka' ara, perob 
lero yanggan yuba lel elekna wa nek hnonok eleganyok. Nara wa nen 
eleganyoka' dobsa' ara, Imik Neyung migiba nadya nong lomok ono 
welenel migib pik eleganyoka' ak, yuba len wa nera dobsa. 3:8 Nimi muna' 
Imik Neyung mab ulumaka' gangganek ara perob nim ek ulumak bok, nak 
dara, hyak meilinya bek ulumna. Bok anyek babya, Imik Neyung adya alja' 
peroba' eleksina' ara nak eleganyoka' ara, Kristus adya' nidya' olowoka ella 
damenggom ununa' yuba ugunda Yahudi gom nim ek lel elekna' wa nek 
hnonok eleganyok. 3:9 Yoka'-yoka' nidya' ulumla' uyimoknya Imik Neyung 
adya, alja unuwanamna senemoka' ara, youma' eka' mouruwoka 
doknomoka' ara, nak pik uboka eleganyoka' ara, nimi nidya' ara Imik 
Neyung ara heka' huboka alja wen unuwanamna senemoka' ara ella 
danamak aboka eleganyok. 3:10 Imik Neyung adya seinimoknya nera, 
wenera yuba dona' nimi pik uboka, imik sam wenewoka bo usin nang, 
senenggom dub nang ulumaka' ara, Imik Neyung adya' hyak senenggoma' 


yok-yok geremsenga boboka, wa welemla' anyek ella danoka' aboka 
semimok. 3:11 Ban unumoknya nera, men orowek unuwanamna' 
senemoka' sunuwoka, nunja' Wenelesilnya Kristus Yesus pik uboka 
unusuk. 3:12 Nunda Kristus ak dib senewoka, alab ganya kwebdangoka 
ulumaba' adya, glob lobsuk pik biniboka, asa' ganya boboka Imik Neyung 
berem balamab. 3:13 Ugun nong anyek, na pik uboka peroba' 
nenewosuknya nenesa leboka, nak an igina kweboka malya nenelenela' 
anara, ugunuk si peroba' doluluma' aboka ulumna' anasa, ugunda angwei 
senewoka, ganya hmenga neneldana' hnon ara, mem aboka moloweisin. 
3:14 Wera ban nenesa leboka, nara nunja' neyung Imik Neyung ak koma 
lumugoka mololesin. 3:15 Ban Imik Neyung enyek anyeb, alja mab muk 
ulumak nim eb, sokok sam ulumak nim eb dara, alja si ndya' muna' gobdo 
ella dangoka dolomak. 3:16-17 Ugunda Kristus ak dib seneleluma' adya, 
Kristus enyek ugunja' ganya lomok ulusulula' aboka, Imik Neyung ara 
senenggoma' ulumla' anyek sunuwoka, alja Geisinya bedya, ugunja ganya 
lomok migiba' nenewosulul senen ganya boboka mololesin. Ugunja nong 
una' era wana' una' adya ok oulyanga lokoka goluwoka bo uboka, 3:18 
ugunda yok muna' Imik Neyung mab ab, nidya' hiboka Kristus adya wana' 
una' ara, har so waran ulumla, har so deneba' ulumla, har so imik ulumla, 
har so sokok ulumla' anyek, olowoka ella dolululuma' aboka mololesin. 
3:19 Anya Kristus adya wana' ulusila' ara, nimi ganya sirika' adya dara, 
nidya' pe olowoka ella danggunusengnya nenyek, ugunda ella dolulum 
aboka mololesin. Dara, ugun nong ara, Kristus adya wana' una' pe olowoka 
ella ulumunukanya, Imik Neyung hnonok ok ulumla nong una' enyek, 
deknewousulula' aboka mololesin. 3:20 Imik Neyung migiba nunja' ganya 
lomok sam seleb welemlakanya, nunja ganya seiniwoka mololemabnya 
nera mek so bok, Imik Neyung adya dara, hyak nauba so sounuwoka yoka' 
peroba' nidya' unululanya bek, 3:21 Kristus Yesus pik uboka, nim Imik 
Neyung yuba dona' nimi pik uboka, sounuwoka likoka soba' gibgiga 
balanok. Amin! 


4:1 Ban nenesa leboka, nara Paulus bedya, Imik Neyung amba leboka 
henga goubnyeknya bedya, ugunuk ara, Ugunja nong una' era, Imik 


Neyung adya youbuka dobsuk nimi geknewa' ulululuma' aboka 
weneweisin. 4:2 Ugunda soba' ganya sokok nenebdangoka, ganya 
siklewoka namena' ulululum. Ulumunukanya, meknelesaka' ak anaba wana' 
ubdangoka dogom aldalamnelum. 4:3 Imik Neyung Geisinya adya hnonok 
nonga nenesuknya nenyek, hekna' ganya boboka, soba' neiknya nok maro 
lololula' aboka, ugunda ganya enyek ok boboka ulunob senewoka duboka 
unulululum. 4:4 Imik Neyung adya' peroba' ak ganya welenoka' aboka 
youbsuka' ara hnonok ulumla sok, nong ara hnonok ok ulumla, Geisinya 
bera hnonok ok ulumla. 4:5 Wenelesilnya bera hnonok ok ulumla. Ono' dib 
senena' ab, mek dana' anaba hnonok ok ulumla. 4:6 Neik hnonok Imik 
Neyung enyek, nimi nidya' sikja' neyung ulumla. Wera Imik Neyung enyek 
mok soko me nidya' amba dubnya uboka, nidya' ara alja ok wa weboka, 
alda yoka'-yoka' nidya' lomok ulumla. 4:7 Bok, nunda nidya' ara, Kristus 
adya bera anaso wa wen arasina' eleganamna senewoka' anyek, sunuwoka 
eleklesila' ak dolomab. 4:8 Ban nenesa leboka, Imik Neyung yuba bukuk 
sam ara, "Alda hyak im nong ok sam welok sum era, henga goubdob nimi 
nauba bo welewoka, nim ek perob elekna' nauba elegousuk," aro momnya 
dobok. 4:9 Wei, alda welewok alamla dara, wera men dara alda hyak 
soko lom nong ok sam yinggilimoka' adya welewoka' ak lelemla. 4:10 
Wera yinggilimoknya benyek, onnya bera ima piboka hyak mok eini 
welewok dara, anadya ima soko me nidya' ara, alja ulumla migib edya ok 
oulyanga dangoka deknero lobok. 4:11 Kristus adya' nim ek elegousuka' 
ara, hnonda yuba lena' gak nang elegousuk, hnonda ununumna' len nang 
elegousuk, hnon nang era Imik Neyung adya perob lero yanggan yuba len 
nang elegousuk, hnon nang era yuba nekoka gereja bo un nang elegousuk. 
4:12 Ban unura elegousuka' ara, muna' Imik Neyung mab era, welenok 
aboka elegousuk. Pe welemejja' adya, Kristus adya nonga peroba' 
nenewoka nauba danggiga balalula' aboka elegousuk. 4:13 Wera anadya, 
nunda nidya' ara neik hnonok dib senena' dolula' aboka hnon, Imik Neyung 
alja me nek pe ella ulunoka' aboka hnon, ganya kabnoka' aboka hnon, ono' 
Kristus adya pe ulumla' anaso' anyek dangoka nebgiga balanoka' aboka 
hnon, elegousuk. 4:14 Anasa, mek mab edya ganya windong-wandong 
alamak sok, nunda yok-yok damoka neksin yub edya giliwoka bol 


goknenggulumnesil. Hnon nang era meknewoka bobnenewoka leboka, 
henga weboka youlosak bok, sikja yuba keboka ununggulumnemab. 4:15 
Bok ono' saawoka, nuk dara, wana' ganya nauba uboka perobnya dib 
nongnya nenyek ok lelemnemabakanya, nunja dubnya Kristus ulumla ak 
sam, nidya' ak nebgiga balamnemab. 4:16 Dara alak ab, nonga nidya' ara, 
mel-mela mourumna' gong adya hyak pe meewoka sunuwoka beiri byuk. 
Wera anedya, nonga digum yok-yok ara, pe wero balamla' adya, wera 
nong ara wana' una' pik uboka migiba' danggiga nero balamla. 4:17 Anasa 
wera, ugunda nim Imik Neyung elgom nim edya ulumak sok, ununggom, 
mem aboka, Imik Neyung si sibuka duka' lolom-lolom aboka lelesin. Imik 
Neyung elgom nim edya, salya' dib gomnya nok, seiniro ulumaakanya, 
4:18 sikja ganya era seleb guna' dousuk. Ono' sikja ganya era ongibsuka' 
anasa, sikda hyak elgom so uboka, Imik Neyung embenga' eleklesila' ak ab 
loboka, beiyik gebdangoka ulumak. 4:19 Sikja unulumak ununa' era 
meknelemab senewoka alya ganya bona' orok adya yok-yok malya una' 
era, salya' sikja ganya doboka, gela salya' salero yabalamaakanya, 
yeiriwoka yok-yok malya una' nidya' unura yabalamak. 4:20 Bok, Kristus 
ak dolum ara, hyak anaso ununa' ella dangoka dobnenggulum. 4:21 
Ugunda aldib alja yuba kelumukanya, al lomok ara dib yub ok ulumla' 
sunuwoka nekesik dara, anaso' ununa' ella dangoka dobnenggulum. 4:22 
Wera youma' nong una' eb, youma' ganya eb dara, wen alja malya una' 
hwam ok unulunun ganya adya seleb malya dangalamla' anasa, gwiriwoka 
lobnoba' aboka doblum. 4:23 Ugunja ganya eb, anyek unuwanamna senen 
ganya wenyoknya perobnya nok bobnoba' aboka doblum. 4:24 Anya, 
wenyok uldilisil nong una' era, Imik Neyung ara hyak perob ok uboka, 
geisa ulumla sok ulumla nong una' enyek, anaso' anyek unura ulunoba' 
aboka doblum. 4:25 Anasa ugunda nidya' ara sonda leldana' ara hyak 
mem. Nunda nidya' ara Kristus alja hnonok nong ak ulumab bok anasa, 
gunun ganya bona' loboka, dib yub ok saldalamnelum. 4:26 Ugunda yu 
ganya bobmun dara, yu ganya enedya, ugunuk malya una' deisilyek anasa, 
yu ganya bomuna' meewanggom bok, henga wekel bana' ara mem. 4:27 
Anya Iblis adya ugunja ganya lomok wekoka websilyek aboka, pika 
mourunggom. 4:28 Nimi hoka' dololenya bera, hoga dona' ara wera loblul. 


Alda bera alja yoka' nong ok anyeb, bona' garan ulumak nim ek 
elegousulula' aboka, alja soruk yoka' edya perob wa welelul. 4:29 Ugunda 
yuba sabnemun dara, malya yub enyek geregoka salya' sana' ara mem. 
Nimi perob yuba ok salamaka' adya, nimi kelemak nim era, peroba' 
dousulula' aboka, nimi keboka perob danamlya yub ok sunuwoka 
saldalalulum. 4:30 Imik Neyung adya blebnesil sum emba, Geisinya bedya 
seleb ouma debsuka' anasa, Imik Neyung Geisinya bek ganya sugul elekna' 
ara mem. 4:31 Malya ganya bobdangoka, nidya' yu ganya ab gogoba' 
ganya boldana' ara mem. Ugunda senenggoma' iriri aboka derewoka 
waldana' ara mem. Benewa malya seneldana' gom, anaso yok malya ganya 
boldana' era hyak loblulum. 4:32 Alda ugunda perob ganya bobdangoka, 
nimi nidya' ugun moumen wana' uldalalulum. Hnonda Imik Neyung adya 
Kristus pik uboka, ugunja malya una' doro bobogousuk sok, ugun moumen 
malya una' doro bologoldalalulum. 


5:1 Ugunda Imik Neyung adya wana' ulusil mab ek ululuma' anasa, Imik 
Neyung adya unulamla ununa' enyek, diliwoka numba anaso ulunob senen 
ganya bolomnemun nim ek ulululum. 5:2 Kristus nonga somogoka' ara so 
mekla' song anaso' ak, Imik Neyung ganya hek elegoka, al nong ara 
nusamba beibdangoka somogosuk sok, ugunda wana' ganya boboka unura 
yabalelulum. 5:3 Ugun nong ak dara, muna' Imik Neyung mab ululuma' 
anasa, nimi yok nim edya ugunuk sikba malya ulumak henesjja' damoka 
giliwoka beibdoumunuk anasa, hmaba' ganya hnon, yok-yok malya una' 
emba youmbura' debna' hnon, gela salya' salawoka, anaso malya ura 
yabana' hnon ara, ugun gangganek sam ara meka' unggulumnamla. 5:4 
Anya ono' ugunuk dara, Imik Neyung mab unuwanggunuseng anasa, nimi 
ganya malya nenelesil yub eb, salya' dolbalek yub eb, gela salana' yuba, 
yok-yok kena' perob danggunumso yub eb dara, meka' sanggulumnulum. 
Alda ugunuk dara, Imik Neyung ak anyek soba' perob aboka 
gibelmorulumnulum. 5:5 Ugunda ban nong anyek pe bekneluma' ara, Nimi 
gela salya' salalamak nang eb, malya una' hwam ok ulumak nang eb, hman 
ganya bona' ara, bisa' gibna' anaso dangalamla' anasa, ganya en bolomak 
nim eb dara Kristus ab Imik Neyung ab dadya wenewoka bo ulusirik 


sokok nimi meka' danggunumak. 5:6 Ban damok danasa, nauba bleklemak 
nim ek Imik Neyung adya yu ganya boboka igina eleklesila' anasa, ugunuk 
yok mm edya salya' yuba saboka gliboka bo bisijek. 5:7 Anasa ugun nong 
ara, anaso nang eb neika' yuba saboka una' ara hyak mem. 5:8 Ugunda 
men dara, guna' lomok ululum bok, wera Imik Neyung mabo dangalum 
dara, dilina' dangalum. Anasa wera, dilina' lomok sam uru yabalemnalum. 
5:9 Anasa Imik Neyung dilima' ak ab lanalamla' ara, perob ganya bona' ab 
nimi yok nim ek pe ununa' ab, yok-yok dib yub era lanalamla. 5:10 Imik 
Neyung ganya adya anara peroba' ak unulumak senen ganya bobnamlya' 
anyek duboka elemnelum. 5:11 Nimi guna' lomok sam anam ulumak nim 
edya ulumak sok, perob goma' dib gomnya salya' neikso unura yabana' ara 
mem. Alda ugunja dara, sikja meknewoka unulumaknya nenyek, nim 
eibnoka' aboka laga nenelelulum. 5:12 Anasa malya ulumak nim edya 
doknowoka unulumak ununa' enyek, yok nim edya laga doboka yuba san 
dara, nauba alya dangalasil. 5:13 Dilina' yaka' adya, yoka'-yoka' mdya' ara, 
laga dangallilimla' anasa, yoka'-yoka' nidya' dilina' ak amal yalamla' 
diguma' ara, gobdo lak nonga dangalamla. 5:14 Nenesa leboka yuba hnon 
ulumla' ara, "Anda hogunga malalamnya bera buklom, nimi somokna' ak 
ab goboka buklom. Dara an nong ak Kristus adya dilina' era, yebdo 
yibimenggel," hyok. 5:15 Wera anasa, ugunja nong una' era pelemab gom, 
orok gom aboka pe diri uldalalulum. Nimi dongdang alamak nim edya una' 
loboka, alda geremseng nimi ganya boboka ulululum. 5:16 wera, ugunda 
malya dangalamla salek ek ululuma' anasa, ugunuk an pe un salek ulumla' 
ak ara, pe salawoka unulululum. 5:17 Ugunda dongdang ana' ara loboka, 
alda Imik Neyung adya unuwaneseng senelamla' anyek pe seimiwoka ella 
dolulum. 5:18 Nimi ganya uu aboka serema salalesil mek era nauba den 
dara, nimi malya nenewoka soldelesila' anasa, mek era ganya uu hesilyek 
aboka denggom, mem. Bok, ugunja ganya era, Imik Neyung Geisinya adya 
ok deknewoka bo ulusulul. 5:19 Alda ugun yuba saldalamuna' ak ara, 
Maznur bera hnon, Imik Neyung ak gibna bera hnon, yok-yok Imik 
Neyung bera hnon, seblemnelum. Anya, ugun ganya lomok anaba, 
Wenelesilnya bemba seblemnelum. 5:20 Or yok-yok damoka nidya' 
ulumla' amba leboka, nunja' Wenelesilnya Yesus Kristus anasa leboka, 


neyung Imik Neyung ak hyak soba' perob aboka giblelulum. 5:21 Ugunda 
Kristus ak lok ganya boboka, ugun moumen anaba ganya sokok 
nenebdangoka pe keldalalulum. 5:22 Ugunda gelewa ak dara, 
Wenelesilnya bek ulumab sok, ganya sokok nenebdangoka, ugunja nenyab 
edya yuba pe kelelulum. 5:23 Kristus ara yuba dona' nim edya sikja' 
dubnya uboka, ono' sik yuba doboka alja nonga dangalamak nim emba 
blebsina' dubnya ulusil sok, nenya ara alja gel emba dubnya ulumla. 5:24 
Nimi yuba dona' nim edya Kristus ak nunja' neyung dubnya senewoka 
kelemak sok, yoka'-yoka' ununa' ak anaba gel ara nenya ak, nadya' dubnya 
senewoka alja yuba pe kelelul. 5:25 Kristus adya alja yuba dona' nim emba 
leboka, wana' uboka al nonga siksamba elegousuk sok, ugun nenyab ara, 
ugunja gelewa ek anaso pe wana' ulululum. 5:26 Kristus adya alja yub ab 
dadya mek elegoka, sik yuba dona' nim era alja nong anyek doboka, geisa 
nenewoununa' aboka, al nong elegousuk. 5:27 Wera anadya, nim alja yuba 
dona' nim era, menenga' meiboka, si gegena pona' oroka' anyek, geisa 
ganya boboka, si mik dangoka ulumnemaakanya, eimik era alja saramek 
doro beibsununa' aboka, Kristus al nonga siksamba doboka elekdangoka 
somogousuk. 5:28 Anasonya neikek, nenya ara, sikja' meneng nong ok 
wana' uldalamak sok, ono' sikja gelewa ek or nauba wana' ulunok. 
Heknedya ala' gel ak wana' ulumla' dara, al nonga wana' uldalamla. 5:29 
Nimi ben hnon alja' meneng nong ek, malya' anya' seneldanggulumla. Bera 
al nong ak weiboka meebdangoka bo uldalamla sok, alda Kristus adya alja 
yuba dona' nm ek weiboka bo ulusil. 5:30 Nunda Kristus adya nong 
ulumaba' anasa, unu diri bo ulusil. 5:31 Imik Neyung bukuk sam momnya 
doboka' ara, "Anasa wera, nengmab ara, alja' neyunga genong ak lo 
yibenewoka, ala' gel ab neika' hiboka, sik penya dara, hnonok nonga 
dangoka ulurak," alamla. 5:32 An wenyaro momnya doboka' ara, hyak 
senenggoma' doknowoka ulumla damok ek lebok, anyek nadya dara, 
Kristus ab alja yuba dona' nimi sununa' ak lemna. 5:33 Bok ono' Imik 
Neyung yuba wenyalamla' ara, ugunsamba hnon lelemla' ara ban: Nenya 
ara al damnya wana' uldalamla sok, ala' gel ak wana' ululul, dara ono' gel 
ara ala' nenya ak, nadya' dubnya senewoka giblelul. 


6:1 Wei, memab o! Dib nongnya perobnya nera, ugunda Wenelesilnya 
bedya unuwanok senelesila' anyek, ugunja' neyunga genong adya yuba pe 
keboka unulululum. 6:2 Imik Neyung adya, ugunda unulumun dara, perob 
danasil aboka men orugoka, "Anja' neyunga genong ak lok ganya boboka 
giblelom," wenyaboka, 6:3 "Anyek unulumen dara, anda sokok anara 
senenya loboka pe ubwenewanalam," hyoka' anasa, ugunda nauba nimi 
yuba pe keboka unulululum. 6:4 Hemyab ugun neyung yabo dangoka 
ululum nang ek lebnesin! Ugunja mab era meknewoka unuwomuna' anyek, 
sikda soloma daboka yu ganya bo bijek anasa, sikja ganya malya nenena' 
ara mem. Alda Wenelesilnya bedya lelemla yub edya hnon, yok perob 
ununa' yub edya hnon, wenewoka nellililulum. 6:5 Hemyab ugun nim edya 
wa welelum nang ek lebnesin. Ugunja' neyung yabo dangalamla nang edya 
yuba pe kelelulum. Ugunda yuba keboka wa webnemun dara, Kristus 
amba welemna senen ganya boboka, ganya hyak dib goluwoka, lok ganya 
boboka bleknyek senewoka pe welelulum. 6:6 Nim adya heng eiyiwoka 
unu welemak aboka kemelesjja salek ok perob seneweisinok senen ganya 
boboka wenggom, mem. Alda Imik Neyung adya senelamla' ak unulumak 
nang geknewa' Kristus yuba domek nang ek adya, alsamba ganya 
gouluwoka welelulum. 6:7 Ugunja welelum wa wel yabamun dara, nim 
amba ok wenggom, Imik Neyung ak arawoka welemna' anaso uboka, 
perob ganya boboka pe welelulum. 6:8 Yok nang edya wa orukna' nang 
gom, sikbeyok ulumak nang gom, sikja nidya' pe weboka ulumejja' amba 
dara, Imik Neyung adya sunuwoka deknesila' anyek beklelulum. 6:9 Dub 
nang dangoka ululum nang ek lebnesin! Ugunda neik so, ugunja wa orukna 
nang edya ugunuk arawoka welesak sok, ono' sikenek anaba, pe sunuwoka 
unulusululum. Yu ganya boboka barala' seingim-seingim ana' ara, mem. 
Ugunub ugunja wa orukna' nang eb dara, hiboka senenggom dubnya, Imik 
Neyung bera muk heikek ulumla' ara, alak ok hnonok beklemnelum. Imik 
Neyung ara, nimi hogung ak kemenggululanya bek ulumla' anyek, ugunda 
pe beklemnelum. 6:10 Anya wera, ugunda Wenelesilnya lomok uboka, 
migiba' ak ulululum. Alja senenggoma' unulamla migiba' ak ab doboka 
ulululum. 6:11 Iblis adya yoka'-yoka' ak bobgeregoka dulusila' ak sam, 
ugunda pe mel-mela we sekleluluma' aboka, ugunda Imik Neyung adya 


yina mala senga nidya' boboka eneklelulum. 6:12 Nunda nimi sirika' ab 
mala weboka oldanggulumab bok, alda imik garan dena' ak sam 
wenewoka bo usina' ab, senenggom una' ab, wen guna' ulumla sokok an 
bisa' dub una' ab, gobdo malya ulumak yu bisa' una' ab, oldalamab. 6:13 
Anasa, malya una' lanawanamla salek enyek, ugunda pe ganya migiba' 
anyek saawoka oldalamunukanya, yoka'-yoka' nidya' unubgogowoumun 
dara, bisa' ab obdangdibigemuna' ara, ugunda senenggom obsimenggom 
nanga dangoka sekmoubluluma' aboka, Imik Neyung eleklesil yina mala 
senga nidya' boboka eneklelulum. 6:14 Wera anasa, ugunda hyak pe diri 
uboka welsinilelulum. Ugunda peroba' nenesina' anyek goukwa norona' 
diba' norowoka, jong ununa' anyek girik seng anaso' anyek enegoka, we 
seklelulum. 6:15 Imik Neyung adya' perob lero yanggan yuba, ganya 
heklamla' anyek, lero yabalemnamna senena' anyek, ugunja ganya ak yan 
ongona' diba' ongowoka ulululum. 6:16 Ono' hnon, Imik Neyung ak dib 
senen ganya enyek, bisa' mala leilina' diba' bololulum. Wera an dib senena' 
enedya, bisa' adya uk sirika' mala naklesila' nidya' ara, 
saranggeldilimnelum. 6:17 Ugunda nimi blebsina' damok anyek, girik huk 
gouluna' diba' goulumunukanya, Imik Neyung yub ak dara, Imik Neyung 
Geisinya bedya yina mala diba' doboka bolomnelum. 6:18 Dara, Imik 
Neyung Geisinya adya, ugun nonga bo ulusila' adya, nidya' salek enyek, 
yoka'-yoka' amba mololelulum. Dara, soba! websiniwoka, muna' Imik 
Neyung mabo nidya' amba bulugul lona' loboka, mololsinilelulum. 6:19 
Nara Imik Neyung yuba lel yabanya dara, Imik Neyung adya ban yub 
enyek sablom aboka neknulula' aboka, nasamba hnon mololenululum. 
Wera anadya nara Imik Neyung adya' perob lero yanggan yub era, yok nim 
ek asa' ganya boboka doknomok yub era pe leb eleganamnya yuba gak 
enyek neksununa' aboka hnon mololenululum. 6:20 Wera Imik Neyung 
adya perob lero yanggan yub enesa lelelula' aboka, bokol yanyoka' anasa 
welemna dara, alsamba yuba sana'anya dasa, wera anasa gasa ek henga 
gouboka beibnyek. Anasa, asa' ganya boboka, ono' pe lelenuna' aboka, 
ugunda nasamba mololenululum. 6:21 Imik Neyung wa bojam welelanya 
nunja' hembe Tikhikus bedya, nadya ulumnakanya welemna wa nera, 
ugunda ella doluluma' aboka, anaso aboka neknesil. 6:22 Anasa, nadya 


unulamna' ara neksulula' aboka hnon, ugunja ganya daklinggoka 
pewosulula' aboka hnon, Tikhikus bera ugunuk an bilom aboka orugamna. 
6:23 Nunja neyung Imik Neyung bedya hnon, Wenelesilnya Yesus Kristus 
bedya, nimi nidya' yuba dololum nim ek, ganya hekna' hnon, dib senen 
ganya boboka, wana' una' hnon eleklesulul. 6:24 Nunja' Wenelesilnya 
Yesus Kristus ak orok dengaboka sarangganggunumla wana' una' edya, 
wana' ululum nang ek wana' uboka eleksina' adya bo ulusulul. Nara Paulus 
bedya gibsin, perob. 


Pilipi 


1:1-2 Na kabo mm ugunda nidya' Pilipi heikek ululum muna' Imik Neyung 
mab ek hnon, ono' Imik Neyung wa arawoka nimi bo usin nanga hnon, 
hnonda arawoka wa wen nang ek hnon, momnya doboka beibsin! Nara 
Paulus beb, Timotius beb, Yesus Kristus amba welenam nang edya dara, 
Imik Neyung nunja' neyung bedya hnon, Wenelesilnya Yesus Kristus adya 
wana' uboka eleksina' ab, nimi nonga pe una' ab, eleklesulul senelenam! 1:3 
Nara ugunuk semiweisin dara, Imik Neyung ak soba' perob aboka 
giblamna. 1:4 Nara ugun nidya' amba leboka, sob-soba' Imik Neyung ak 
molol yabasin dara, nara hyak eiya adya, perob ganya boboka mololesin. 
1:5 Nara Imik Neyung ak perob aboka giblamna' damok nong ara, ugun 
nong anyek anam sum eka' ara moruwoka sumen eneba, ugunda nak 
arawoka Imik Neyung adya perob lero yanggan yuba wa era neika' 
welemaba' anasa, hyak eiya ganya boboka mololesin. 1:6 Wera Imik 
Neyung adya albeyok ganya doboka, alja' perob wa nong enera ugun 
gangganek an web einimoka' ara, ono' welmorulamlya' ara, Yesus Kristus 
yanamla sum ek loboka webdaknamla' anya' senewoka, an nong ak hnonok 
dib senelamna. 1:7 Ugun nong anyek, nong una' ak dara, mok-mok ulumab 
bok, ganya ak dara, na dam an soba' neika' ulumab senen ulumla' anasa, 
wera ban nadya ganya enera wanoksodya unu seiniwanasisinya' anaba 
gigiwoka ubnesinya. Anya hnonda Imik Neyung adya alja' wana' uboka 
eleksina' era wen an nara gasa ek sam ulumna wenesa gom, loboka Imik 
Neyung adya' perob lero yanggan yuba wa webnesinya danasa gom, alja 


wana' uboka eleksina' era ugun hnon, na hnon, neika' doro beillilemaba' 
anasa, perob senewanasinya. 1:8 Nara Yesus Kristus lomok uboka, wana' 
uboka, ugunuk hyak eibsisinya senewoka ulusinya nera, Imik Neyung 
anaba alda ella ulunel. 1:9 Wera nadya ugunsamba mololosina' ara ban: 
Ugunda perobnya nek ella dangana' ab geremseng una' ab dara, nauba 
danggiga balasilyekanya, Imik Neyung ak hnon, nim ak hnon, nauba wana' 
ubgiga balaluluma' aboka, mololesin. 1:10 Wera ban adya ugunda 
perobnya nenyek ella uboka welemuna' adya, Kristus yanamla sum era, 
ugunja nong una' era, gegena pona' loboka malya ulumak nim aboka yana 
kibsilyek anasa, mololesin. 1:11 Dara, ugunja nong una' enyek, perob una' 
adya ok, Yesus Kristus adya pe deknelesilya dara, wera Imik Neyung si ak 
imik nenewoka, alak soba' giblemnemak. 1:12 Hemyab o, nadya dara, nak 
yoka'-yoka' ununyoka' anadya nimi nauba Imik Neyung adya' perob lero 
yanggan yub ek keboka dib senelamaka' anyek, ugunda ella danasom 
senelamna. 1:13 Damok ara anadya wera, dub nang ek an pika wen nang 
eb, nimi yok nimi nidya' ab dara, nak henga geregoka beibnyeka' ara, 
Kristus amba aldib urob senewoka ella ulumak. 1:14 Nak henga gouboka 
beibnyeka' adya, wera yok Imik Neyung mab era, asa' ganya bob 
sounuwoka, lok ganya oroka' anyek, Imik Neyung adya yub era lero 
yabalamak. 1:15 Wera ban Kristus yuba lero yabalamak nang era, hnon 
nang era hman ganya boboka lolobdanob senen lero yabalamaka' ara aldib 
bok, hnon nang era Imik Neyung ak ganya gouluwoka perob ganya boboka 
lero yabalamak. 1:16 Ban ermik lebman nang era, nak alja perob lero 
yanggan yub enyek ligilamla' bar aboka, ella ulunyaakanya, wana' 
ulunyaknya nenesa yuba dib lero yabalamak. 1:17 Bok men lebman yok 
nang ek dara, Kristus yuba lero yabalamaka' ara, dib gomnya nenesa 
nunokok pewosulul senewoka lero yabalamak. Ban unulumaka' nong adya, 
wera na an henga geregoka beibnyeka' anyek ulunanya bek an nauba igina 
kweryiwanamab senewoka unulumak. 1:18 Bok anaba or maly! Wera dib 
damok emba gom, sonda' amba bobnenewoka Imik Neyung yuba lero 
yabalamaka' anaba, Kristus si ak lero yabalamaka' anasa, nara eiya 
dablenel. Anya eimik eneba soba' erya dablemnenel. 1:19 Ugunja nasamba 
heng uboka mololenuluma' ab, Yesus Kristus Geisinya adya aralenela' ab 


dadya, henga gouboka beibnyeka' anaba lobnenyaka' ella ulumna' anasa, 
e1ya dablemnenel. 1:20 Nadya dara, nadya nong ok meknewanya danyek 
alya ubnelyek senewoka nauba seinilamna. Nadya seinilenanya nera, al 
wene salek eneba, nadya nonga ganya gekman asa' ganya boboka, nara 
embenga' ulumnya' gom, somogamnya' gom ara, Kristus si anyek imik 
dolul senelamna. 1:21 Anasa nak dara, embenga' ulumna' ak dara, Kristus 
amba ok ganya dib beiliwoka ulumna. Anya somoganamna dara, wera ono' 
hyak pewanasinya, senelamna. 1:22 Bok nara sokok anam ulumna' adya, 
nadya' perob wa nera ono' welemnamna, dara anadya nara har nerek 
nenyek aboka dobnesinya' ara elgom ulumna. 1:23 Nara penya nang edya 
giliwoka ganggana' goklenerek. Anasa hyak perob nongnya nera, sokok 
anara loboka, imik heikek biniboka Kristus ab neika' ulusinim senelamna. 
1:24 Bok ugunuk sam anyek, perob dosulula' aboka, nara sokok an or 
ulumnesinya dara, nauba perob danamso. 1:25 Nara ban nenyek peroba' 
ara ella ulumna' anasa, ugun nong anyek Wenelesilnya bek dib senena' 
anyek eiya ganya boboka migiba danggiga balaluluma' aboka, ugunuk 
arasin danasa, nara ugunub neika' ulumnemab senewoka ella ulumna. 1:26 
Ban nenesa leboka, ugunuk yanya dara, nasamba leboka Yesus Kristus bek 
bekoka hyak nauba eiya dablemnesil. 1:27 Yo, anasa wenyek dib nong 
ara, ugunda Kristus amba leboka' peroba' Imik Neyung adya' perob lero 
yanggan yub enyek, sunuwoka ugunda pe ulumnelum. Ban unu ulumuna' 
adya, yub ok kebnamna' anaba, Imik Neyung adya' perob lero yanggan yub 
ek ganya dib senewoka un danasa duboka hnonok nonga dangoka ulunoba' 
aboka, yeirilemak ana' hnonok ella ubnamna. 1:28 Ugunja isa' nang ek lok 
ganya bona' loboka, soba' asa' ganya ok bolomneluma' anyek hnon, ella 
ubnamna. Ban unulumuna' adya, wera sikenek orok nenewanasil bekna' 
laga danasilikanya, ugunuk dara, Imik Neyung adya blebnesil bekna' laga 
danasil. 1:29 Anasa Imik Neyung adya ugunuk perob elekna' elegosuka' 
ara, Kristus ak dib senelenoka' aboka ok eleganggubsuk, alda ono' Kristus 
amba igina kweboka gweklenoka' aboka hnon, elegosuk. 1:30 Anasa, 
ugunda wenera nab neika' perobnya nenyek dobnoba' aboka dulumab, nera 
nadya youma' dulumsa' seleb eiyilumnya hnon, anya ono' weneba soba' or 
dulumna' anyek, wen seleb kelelumnya nenyek lebna. 


2:1 Ugunda Kristus ab neika' kwebdangoka ululuma' adya, migiba' 
eleklesil de? Kristus adya ugunuk wana' ulusila' adya ganya hekel eleklesil 
de? Ugunda Imik Neyung Geisinya ablaboka ganya kwebdangoka 
ulumaba' ella ululum de? Angoo yadyek ganya ugunuk ara nauba ulusil de? 
2:2 Mab e, anasa ban nenyek ugunuk ulusilya dara, wera nadya ganya 
migiba geblemnenuluma' ara, neik wana' ubdangoka, neik ganya boboka, 
neiknya nek unuwanamab senen ganya boboka ulululum. 2:3 Ugunda 
yoka'-yoka' unuwanamuna' ara, nunokok perob dosulul senewanamunya 
nek gom, dengdang ganya bobnemunya nenyek unuwanamab senena' ara 
hyak mem. Alda saawoka, ugunda nidya' yok-yok ganya sokok 
nenebdangoka ulumunukanya, nak dara or malye bok, yok nim ek danyek, 
perob nang era, an senen ganya bobdangoka ulululum. 2:4 Nanokok 
pewonulul seneldana' loboka, alda yok nim enyek pewosulul senen ganya 
boboka ulululum. 2:5 Ugunda Yesus Kristus adya bobok ganya enyek 
boboka ulumnuluma' ara, 2:6 Kristus ara al ulumoka' ak dara, Imik 
Neyung diba' ulumok bok, Imik Neyung ulumna' anara soba' ulunun ganya 
ok bobnenggumok. 2:7 Bok alda, ban nidya' ara gwirib lobokokanya, ono' 
nimi sirika' anaso salya' dem nanga dangamok. Kristus ara nimi 
dokokanya, ono' nimi sirika' anaso ulumok. 2:8 Alda ganya sokok 
nenebdangoka ulumoka' moruwoka, Imik Neyung senemoknya nok 
unuwoka somogok. Somogoka' ara, gal dubuk somogok. 2:9 Wera ban 
nenesa leboka, Imik Neyung adya dara, alak hyak im nong ok nenewok, 
anya alak ara yok-yok migib una' era mek so bok, alak danyek hnonok 
hyak senenggom migib damok era elegok. Yok si nera mek so bok, alja si 
nenyek hyak imik nenewok. 2:10 Ban amba leboka Yesus si ak 
giblemnemaba' ara, imik heikek sam embenga' ulumla' ab, sokok sam 
ulumla' ab, soko lomok sam ulumla' ab, nidya' alak koma lumugoka 
giblimnemak. 2:11 Sikda nidya' adya dara lebnemakya, "Yesus Kristus 
anyek hnonok Wenelesilnya diba' ulumla," aboka laga lebnemak, dara 
wera anadya, neyung Imik Neyung ara alja si mik nenewanamak. 2:12 
Nadya hyak wana' nong ulusin hemyabo nim o, anasa wera, nara ugun 
gangganek ulumsa salek enyek, ugunja nadya yuba pe keboka unulum sok, 
hyak nauba so ara wen mok bokdangoka ulumaba' wenyek 


unulumnunulum. Imik Neyung adya ugun nong ara seleb blebsuka' anasa, 
ugunja pe ululumnya nera nauba perob danggiga balasulul senen ganya 
boboka dulululum. Imik Neyung ak lok ganya boboka ban nen unulululum. 
2:13 Nenesa leboka Imik Neyung adya, alja ganya ek hekel eleklenenoka' 
aboka ugunja ganya lomok sam weboka, unuweisinya ganya hnon, 
unuwanoka' aboka migiba hnon eleklesil. 2:14 Ugunda yok-yok wa 
welemun dara, wabdangoka oldana' loboka welelulum. 2:15-16 Ugunda 
ban nenyek unulumnelum dara, ugun nonga gegena meka' pona' orok 
uboka, perob ganya boboka, jong ganya ok deknewoka, yu hwam mm eb, 
malya ulumak nim ek, perob Imik Neyung mab ulumnelum. Ugunda 
sikenek embenga' eleklesil yuba leb eleganemun dara, ugun siksamba 
sokok an dilina' yebel eleklamla wesa' eneso dangoka ulumnulum. Ugunda 
anasonya nenyek sunuwoka ulumun dara, Yesus Kristus yanamla sum era, 
nadya ganya eiya dabnenela' gak ara an. Wera ban adya nadya duboka 
welemna wa nera salya' lelem danganena' loboka, doka yak dal 
senewanamna. 2:17 Nak dara, oboka dibnenyak dara, nadya eneng era 
ugunja Imik Neyung ak dib seneluma' adya, alak giboka perob elekna' 
elegoluma' ak maknamna dara, nenesemba leboka Imik Neyung ak perob 
aboka giblamnakanya, nab ugunub perob senewanamab. 2:18 Anasonya 
neikek ono' ugumbabya perob senewanalumukanya, ugunub nab perob 
senewanamab. 2:19 Ugunuk pe ulumak an yub kebnyekanya, nadya ganya 
e1ya dabnulula' aboka, Wenelesilnya Yesus aralenela' adya, Timotius bera 
ugunuk an mek anam bokol yanesin. 2:20 Al Timotius bek hnonok alak ok 
nadya ganya seinina' eneso uboka, ugunuk perob senewanamejja' anyek 
aboka seinilesilnya bera an. 2:21 Nimi yok nimi nidya' ara, Yesus Kristus 
amba dara seinina' loboka, alda nunokok pewanasilinya nenyek senewoka 
seiniro balamak. 2:22 Timotius bera ugun gangganek wa pe welesuka' ara 
seleb eillilelum. Alda nablaboka neika' Imik Neyung adya' perob lero 
yanggan yub era yeiriwoka lero yabalenamnya. Nab alab dara, nimi neyung 
eb ala' me neika' kwebdangoka ulumak sok ulunam. 2:23 Ban nenesa 
leboka, nak henga goubnyeka' ara eimik heka' dananela' ara okoka ella 
ubnya dara, alda nadya ugunsamba bokol yanasin. 2:24 Imik Neyung 
aralesila' lomok uboka ella ulumna' ara, naba men se' kemel yanasin 


senewoka ella ulunadyok lebna. 2:25 Nunja hem be Epafroditus bera nak 
anyagan aralenulula' aboka bokol yeililumnya bera, nadya saawoka ugunuk 
bokol yanamna senelamna. Albabya nadya welemna wa nek neika' 
arawoka, duboka yeiriwoka welenel. 2:26 Alda ugunuk nidya' berra 
eibsisinya ganya nauba bolomla, ono' alda hnon neikna' salawok an yuba 
keluma' anasa, igin ubsilyek aboka lok ganya bolomla. 2:27 Nera aldib 
alda neikna' nauba salamookanya somok lobok. Bok Imik Neyung adya 
alak angoo yadyek senewoka arawok, nera or alak ok gom, alda nak 
anaba nauba solom ganya boboka engewalyek aboka neika' angoo yadyek 
senewoka arawanyok. 2:28 Ban nenesa leboka, ugunda alab eibdomun 
dara, ugunja ganya heksilyekanya, nadya ganya eneba heiboka ubnuna' 
aboka, nadya dara nauba alda ugunuk sam bilom aboka oruganamna 
senewoka nauba seinilamna. 2:29 Anasa, ugunja dara, alak neik Imik 
Neyung mabo dangalamak nimi gekneba' uboka yanggejja dara, peroba' 
leboka doro dibsululum. Ono' hnonda anaso ganya bolomak nimi nidya' ak 
wana' ulululum. 2:30 Kristus wa nauba dangoka perob dolulula' aboka, 
alda hyaka' somok lobok bok, ugunsamba harok alda nauba yeiriwoka 
ganya nong gekman nadya welemna wak sam neika' welenam. 


3:1 Nadya' hemyab o, anya ono' ugunda Wenelesilnya beb seleb 
kwebdangoka ululuma' anyek bekoka ei-ei ganya bololulum. Ugunuk 
perob dangasin damba' anya' aboka, ono' youma' hnon seleb momnya dona' 
pik uboka lebsisedyok, wen hnon sounuwoka lebsin. 3:2 Nimi hnon malya 
unulumak nim enyek, sikja si nera bei gama siliba' alasak nim una' enyek 
pe keebdaboka ulululum. Ban nim enedya dara, nimi nauba ara or bola' 
garalesinok senelesak. 3:3 Nera nuk danyek bola' garana' diba' ara seleb 
domouba, sikenek dara orok. Nunda Imik Neyung giblemaba' ara, Imik 
Neyung Geisinya adya bo ulusila' adya giblemab dara, ono' nunda Yesus 
Kristus ab seleb neika' kwebdangoka ulumaba' adya perob aboka 
giblemab. Nunda sokok an se' nim adya ok ganya doboka unulumaknya 
nek ganya dib beiliwoka unggulumab. 3:4 Nak dara anyek, anaso ganya 
dib beiliwoka ulumnesinya bok, yok nim era sokok se' nim adya 
memelemaknya nenyek ganya dib beiliwoka ulumnamso dara, wera nak 


hyak nauba so unuwanasinya. 3:5 Nara beibnyek salek era, lika linbadya 
sum mabsa dara, bola' garawanyek. Nara Israeli nanga yoka' Benyamin 
nang yila' ak ab beibnyek, anya Ibrani nanga yoka' nong ara na ulumna an. 
Yahudi nim emba unuwanalum an yub ak ganya olokna danasa dara, nak 
dara Parisi nang dangamsa. 3:6 Ban nenesa leboka, nauba 
yeirilamsakanya, Imik Neyung yuba dona' nimi nauba malya ura obsisa. 
Nak dara, unuwanalum an yuba dona' ak sam amba dara, nara hyak si 
gegena meka' pona' oroknya bek ulumsa. 3:7 Bok ban nidya' ara Kristus 
amba leboka, youma' nak sam perob dangalenyoknya nera gwirib loboka, 
wenyek dara, nara banyek dolbalek senelamna. 3:8 Dara ban nenyek ok 
gom, alda nadya nak malya dananel senelenanya neneba wera seleb 
unulunel. Wenyek danyek, nara hyak peroba' ak dobsa ara, Yesus Kristus, 
nadya Wenelenelnya bek hnonok dobsa. Nara Kristus amba leboka 
yoka'-yoka' nidya' ara dolbalek senewoka seleb gobdo gwirib lobsa. Nara 
Kristus anyek dib dobnuna' aboka, yoka'-yoka' mdya' ara sembeja' nenemsa 
ok. 3:9 Anya aldib nara Kristus lomok ulunun senewoka unumsa. Nara 
Imik Neyung ak ganya kwebdonuma' ara, nadya ganya doboka nim adya 
unuwanalum an yub eboka dobnenggubsa. Wera nara Imik Neyung ab 
peroba' lebdangoka ulunama' ara, nara Kristus ak dib senemsa' adya 
ulumna. Anasa ban unu Imik Neyung ab kwebdangoka jong ulumak una' 
era, Yesus Kristus ak dib senelemaka' nong adya ok dangalamla. 3:10 
Nadya hnonok hyak perob unulusinya senelamna' nong ara, Kristus ak 
okoka ella ulumnyekanya, alja somokna' ak ab embenga' bukullilisil migib 
enyek, naba ella desinya senelamna. Nara Kristus ab neika' hiboka alja 
igina kweboka, ono' alja somokna' enyek naba neika' somogoka, also 
donun senelamna. 3:11 Nadya dara, nababya somokna' ak ab embenga' 
suboka bukiyiwonulul senelamna. 3:12 Nara seleb hyak pelemna, hnonda 
seleb peroba' ak ulumna senenggulumna. Alda Kristus Yesus beilesil 
dekna' enyek dobnun senewoka yeiriwoka dulumna. Ban nenesa alja 
unululula' aboka, nak alja bleboka dobnyookanya, aljinya nenewanyok. 
3:13 Hemyabo nim o, hyak pe ululanya ulumso sok, nara seleb anaso 
ulumna senenggulumna. Bok alda nara hnonok unulamna' nong ara, nidya' 
yoka'-yoka' youma'anya nadya' weilik sam ululanya nera hibigoka, eimik 


eini unuwanalanya nadya' saramek sam ululanya nenyek dulumna. 3:14 
Ban nenesa leboka, nak men sidya' emi ulumla' anyek, yeiriwoka dobnun 
senewoka dulumna. Dara, Imik Neyung adya Yesus Kristus lomok pik 
uboka nuk youbsuka' ara, imik heikek weknoka' aboka youbsuka' anasa, 
nara eleganesin senelesilnya nenyek dobnuna' aboka dulumna. 3:15 Nunda 
nidya' Imik Neyung yuba domoubukanya, seleb ganya kalasil nim era, neik 
ganya enyek unu bobnemab. Bok ugun gangganek sam ara, nimi hnon 
yoko seinilemun dara, Imik Neyung adya ugunuk nek arawanasila'. 3: 16 
Ban nong ara, ugunda pe beknelum: Nunja una! nong era, youma' unu 
ulumnemab amouba' wen ulumabnya nenyek sunuwoka ono' pe 
ulumnemab. 3:17 Ugunda nadya' hemyabo nim o! Ugunda nadya 
unulunanya nenyek dililenululum. Nunja' perob una' seleb elegesuba' anasa, 
nimi nidya' nunja' ununa' diliwoka unulumak nim enyek, ugunda pe 
kendululum. 3:18 Nara soba' hnon ugunuk wenyalasisedyok, ono' nimi 
nauba ara sikja nong una' era, Kristus gal dubuk somogoka' ara salya' 
senewoka malya nenelemak. Bok, wen hnon engelamnakanya, ugunuk ono' 
saawoka lebsin. 3:19 Ban malya ulumak nim era, sikja' ganya edya nunja 
nong emba pewosulul senen ganya boboka yeirilemaka' anasa, sik nong 
anaba malya uboka somoganamaka' ak ulumak. Sikda sokok an salya' 
lelem perob dangalalanya nok senewoka seinilimak. Sikenek alya 
danasusonya nek perob senelemak. 3:20 Bok nuk dara, imik heikek ab nim 
ek ulumab. Dara, al neik heikek ab nunja' nimi blebsina' dubnya 
Wenelesilnya Yesus Kristus ara eimik yanamla. Al nong anyek nunja dara, 
wera eibsibya senewoka diri ulumab. 3:21 Nunja' hmeng uboka songa 
leboka blolomla nong era, Kristus adya yoka nenewoka alja' perob nong 
eneso nenewanasil. Ban alja unuwanasilnya nera, alda yoka'-yoka' ara unun 
danasa, migib adya unuwanesil. 


4:1 Nadya wana' ulusin hemyabo nim o, wera anasa ugunda Wenelesilnya 
bek hyak dib senewoka ganya ologoka ubmoublulum. Nara ugunuk hyak 
eibsisinya senen ulusin. Ugun nong anyek, nadya ganya hekoka nadya' 
dekna' diba' nim ululum. 4:2 Ugun penya gelewa Euodia, Sintike o! Ugun 
penya yuba dolomak nimi gekneba' neik ganya boboka pe uluruma' aboka 


moloweisin. 4:3 Nadya hem be an bojam ululamnya bek, ban penya lebna 
gelewa danyek pe aralesiloma' aboka molowagen. Klemens beb nimi yok 
nanga nab neika' nadya welemna wa yeiriwoka welemouba, ono' sik penya 
gelewa dara, Imik Neyung adya' perob lero yanggan yuba neika' lero 
yabalemouba gelewa ek anara ulurak. Sikja si nidya' ara Imik Neyung 
adya' nim embenga' un bukuk sam ulusil. Anasa, aralesilom. 4:4 Ugunda 
Wenelesilnya beb seleb neika' kwebdangoka ululuma' anasa leboka, ei-ei 
ganya soba' bololulum. Ono' saawoka hnon wenyhenesin: Ugunda ei-ei 
ganya bololulum e. 4:5 Wenelesilnya bera mek anam yanalabok anasa, 
ugun nong anyek perob ganya boboka namena' ulumuna' ara, nimi yok nang 
edya eillilesinoka' aboka lebsin. 4:6 Ugunda yoka'-yoka' heka' huwanamab 
do senewoka ganya daldom-daldom anggom, mem. Yoka'-yoka' dobnob 
senewanalum dara, anyek Imik Neyung ak elegeisilom aboka soba' 
mololelulum. Ugunja nunda anyek dobsibya seneleluma' anyek si sibuka, 
Imik Neyung ak perob aboka giblemunukanya, mololelulum. 4:7 Ban 
unulumun dara, Imik Neyung alja nim adya meka' ella unggulumak una' 
adya, Kristus Yesus pik uboka, ugunja ganya seimina' nidya' diri bo 
ulumnesil. 4:8 Wera, nadya' hemyabo nim o, ugunja ganya ek ara, nim una' 
perob dangalalanya nenyek, pelemak aboka gigiwanasijenya nenyek, nera 
pe una' ab, gibildana' ganya ab, perob ok ununa' ab, geisa ululanya neb, 
pelelanya neb, perobnya nedyok ugunja ganya ek deknewoka ulusulul. 4:9 
Ugunda nak ab einwoka dolum perob una' enyek unulululum: nera nadya 
ununa' eiyilum gom, nadya yuba sana' enyek unulululum. Dara, Imik 
Neyung perob elekna' damoknya bera ugunuk ulumnesil. 4:10 Ugunda 
nauba mandewoka ululuma' ara, ono' wenyek ugunja nasamba uka yok 
seiniwoka aralenuluma' anasa, nara Wenelesilnya bek bekoka giboka hyak 
e1ya dablenel. Ban wenyhenya nera, ugunja nak dib hibigonuluma' ak 
lebnenggubna, alda nak ara seinin dara seimilenulum bok, unu 
seimilenuluma' anyek aranena' ak anyeb laga dangan danyek men okna 
anasa ununa' orok ak lebna. 4:11 Nadya una' era heka' ak nak ulumla dara, 
seleb senelenanya bek anasa, nera nak okna ulunela' amba arawaneseng 
senewoka lebnenggubna. 4:12 Nara yoka'-yoka' garana bulumak gom, ono' 
nauba bok loboka deregoka ulumaka' ara penya-penya naba seleb unura 


yibisa. Nara yoka'-yoka' peroba' ak ulumak, malya' ak ulumaka' ara, nara 
seleb eiru yibisa. Dara, nera dena' nauba yaka' ulumak gom, bona' garana' 
ak ulumak gom, nidya' gigilamla' ak ulumak gom, bona' yak goma' ak 
ulumak gom ara, nara nidya' sunuwoka pe ulumna senen ganya bobnuna' 
aboka ella dangamsa. 4:13 Alda nak migib eleklenel Kristus aralenela' 
adya, yok-yok igina kwelenel bok pe ulumnesinya ok senen ganya 
bolomna. 4:14 Bok ugunja danyek, nak garana bulumna' ak eryiwoka 
aralenuluma' anasa, wera ugunja nak unu aralenulumnya nera hyak nauba 
pelenulum. 4:15 Nadya hemyabo Pilipi nm o! Nara men perob lero 
yanggan yuba lero yabalamsa sum enyek, Makedonia sokok aba' ara lo 
yabasa dara, yok yuba dona' nim arawanggunyek, ugumbeyok aranuluma' 
ara ugumba seleb ella ululum; anasa ugun nong anyek, peroba' malya' ara 
nab neika' debyaawouba. 4:16 Wera ono' nara Tesalonika heikek 
ulumsakanya, unuruwa' garan ubnela' anasa heka' hubsinya do senewoka 
buksa salek, ugunja men youboka yoka'-yoka' li gong beibnulum. 4:17 
Wera nera nak dara, ugunja beibnuluma' anyek ganya dibyooka dona' ok 
dob lobnun senen ganya bonggulumna. Alda nadya dara, nim Imik Neyung 
yuba doboka ulumak nong una' enyek ugunuk sam nauba dosulul 
senelamna. 4:18 Wera ugunja beibnuluma' ara, nak okna ubnyoknya nera 
nidya' gigiwoka seleb dobsa, hyak nauba so sounuwoka dobsa! Ugunja 
yok-yok bona' nak arawonuluma' Epafroditus be bo yanyoka' ara midya' 
seleb dobsa. Anadya wera men dara, anyek dobsinya senewoka seinisenya 
nera nidya' gigiwoka dobsa' ulunel. Ugunja nasamba arawoka beibnuluma' 
nidya' ara, Imik Neyung ak perob songa lelemla' giboka beil balamak 
enyek, Imik Neyung adya perob senewoka dolomla bona' eneso' ak 
beibnulum. 4:19 Yesus Kristus lomok ulumla' si mik nenena' ab, dub una! 
ab dadya, ugunja dobsibya seneleluma' nidya' ara, nadya Imik Neyung edya 
eleganesil. 4:20 Nunja' neyung Imik Neyung ara hyak soba' gibelsinilenob! 
Amin. 4:21 Nadya' ban gibsina' anyek, muna' Imik Neyung mabo nidya' ak, 
Yesus Kristus ab neika' kwebdangoka ulumak nim ek neyung bera unu 
gibisil aboka nekdo yibinelum. Hnon ugun kabo nimi nab neika' ulumab 
nim edya ugunuk gibsaka' anasa sikja' gibna' keboka dobnelum. 4:22 
Muna' Imik Neyung mabo nidya' heik enyek an ulumak nim edya, nauba so 


dib nong ara, Kaisar dubnya bedya' ek welemak nim edya ugunuk perob 
aboka giboka lebsak. 4:23 Nunja Wenelesilnya Yesus Kristus adya ugunda 
nidya' ganya ak wana' uboka eleksina' elegoka ulusulul. Paulus Timotius 
adya nunja gibsinem. 


Kolose 


1:1 Imik Neyung adya seinimoka' sunuwoka, Yesus Kristus bedya yuba 
lena' gaknya Paulus bek ab hnon, nunja hembe Timotius bek ab hnon, 1:2 
ugunda Kolose sam Imik Neyung amba geisa uboka, Kristus ak dib 
senelelum hemyabo nim emba beibsab. Nunja neyung Imik Neyung ak ab 
wana' uboka eleksina' ab, namen ganya una' ab danyek, ugunja' dangalalul. 
1:3 Nunda Imik Neyung ak nunja Wenelesilnya Yesus Kristus alja neyung 
ak, liga sob-soba' ugunsamba mololosabakanya, alak perob aboka 
giblemab. 1:4 Ugunja Kristus Yesus ak dib seneleluma' ab, muna' Imik 
Neyung mabo nidya' ak wana' ulumak an yub enyek, seleb kemouba' anasa, 
unulumab. 1:5 Ban dib senena' hnon wana' una' hnon ara, imik heikek 
ugunsamba belllilisila' ak ganya weleluma' ak ab lanalamla. Ban ganya 
wena' ara, ugunda men dib nong yuba kelum adya ella dangalum. Ban 
perob lero yanggan yub ara, 1:6 ugunuk an seleb yousuk sok, mok soko 
nidya' oboka lelewoka doka moru balamla. Dara neikek, ugun gangganek 
anaba, an yub enyek einilumukanya, Imik Neyung adya wana' uboka perob 
eleksina' anyek pe ella dangalum salek ek ab ara mouruwoka, doka moru 
balasil. 1:7 Anasa, ban nidya' ara, nunja neika' welemabakanya, wana' 
ulumabnya Epafras bek ab ella dangalum. Benera ugunja dara, Kristus wa 
wenya hyak bojamnya bek ulumla. 1:8 Dara al adya ugunja Geisinya 
lomok uboka wana' ululuma' ara, nuk neksuk. 1:9 Anasa, an unu ulumak an 
yub kebub salek eb moruwoka, nunda ugunsamba soba' heng uboka 
mololdibilloklesab. Ugunda Imik Neyung adya senelamla ganya anyek pe 
muna' gobdo ella ubluluma' aboka, yok-yok Imik Neyung ak ab geremseng 
un ganya ab, yuba domna adya ella un ganya ab, boblulum aboka nunda 
mololosab. 1:10 Dara, alja senelamla anyek pe ella ubmun adya, ugunja 
ululuma' ara, al saramek ab dom digum ulumla adya or unu ulunok 


senewanemlakanya, yoka'-yoka' unululuma' nidya' ara perob senewanamla. 
Nunda heng uboka mololosab ara, ugunda yok-yok perob wa weboka 
doka moulumnelumukanya, Imik Neyung ak ella dangana' nauba danggiga 
balalul aboka mololosab. 1:11 Ugunuk yoka'-yoka' lanawanesila' ara, 
ganya eiya daboka, or malye senewoka, migiba' bal morulululum aboka, 
alja peroba' senenggom migib edya ugunuk migib gebsulul. 1:12 Hnonda 
ban adya neyung bek, dilina' pik balamak muna' Imik Neyung mab amba 
beibuknya nek dobneseng senen nang nenelesilnya benyek, ganya eiya 
daboka perob aboka giblemnelum. 1:13 Anya, alja nunda guna' migib ak 
ab seleb lobsuukanya, nunda alja wana' ulumla me nedya heikek doro 
dibsuk. 1:14 Dara nunda al Kristus adya nunja blebsina' damok dekoka 
dobsuk ara, wera nunja malya una' memelesila' ara an. 1:15 Alda Kristus 
ara, Imik Neyung laga eilinggulumaknya bedya sununa' ulumla. Anya 
yoka'-yoka' uyiwok ak ab dara, alda hyak nonokna' nongnya ulumla. 1:16 
Yoka'-yoka' imik heik ulumla' ab, sokok an ulumla' ab dara, al pik ab 
uyiwok. Wera laka ulumla' laka unggulumla', dubnya una', wenewoka 
oruksina', wenewoka bo usina', senenggom dub una', ban nidya' ara, al pik 
ab uyiwok. Anasa, yoka'-yoka' nidya' ara, al pik ab uyiwookanya alsamba, 
nera alsamba uyiwok. 1:17 Anya yoka'-yoka' nidya' anam bok, alda hyak 
men ulumok. Dara, yoka'-yoka' nidya' ara al adya bo ulmorulamla. 1:18 
Alda nong ak dara, yuba dona' nimi hiboka amba, al Kristus ara, huka, 
dubnya, ulumla. Alda men yoka' nong, anya somokna' ak ab men nonga 
subuknya ulumla. Anasa, yoka'-yoka' ab dara, alak danyek, hyak 
nonokdob. 1:19 Wera anasa, Imik Neyung ulumla' nidya' ara, neyung adya 
ganya doboka ala' me ak yeindeboka al lomok muna' gobdo ulumla. 1:20 
Anya Imik Neyung adya, alda yoka'-yoka' ab, al nong ab, neika' hibnuna' 
aboka dara, or sokok an ulumla' gom, imik heik ulumla' gom, alda 
yoka'-yoka' neika' ara hiyiwousununa' aboka, Kristus obek gal eneng pik 
seleb neikek hiyiwousuk. 1:21 Youma' dara, ugun nong ara, Imik Neyung 
ak ab mok gebdangoka ululum, ugunja ganya seinina' adya alak isa' nang 
gebeluma' ara, laga' dok ara, ugunja yu hwam una' adya bekna' laga ella 
ulumok. 1:22 Bok wera Imik Neyung ara, Kristus adya' nimi nong lomok 
somogok adya, ugunuk al saramek geisa uboka, gegena pona' oroka' ak 


beibsulul aboka neika' hiyiwousuk. 1:23 Ugunda ugunja ganya dib 
seneluma' lomok soba' ubmouboka, wirring-warreng ana' loboka, mel-mela 
sekoka, anya perob lero yanggan yuba kelum adya ganya wena' ak ab 
goknenggunusak dara, al saramek anaso beibnesil. Ban blebsin yub ulumla' 
ara, im damumduk yangawoka' mdya' ak seleb wenyaro yabalamak. Anya, 
na ban Paulus bera, an yuba wa wenya seleb dasa. 1:24 Anasa, nara wera 
ugunsamba leboka, igina dolomna dara, eiya dablenel. Wera, Kristus nong 
amba, alja yuba dona' nim emba leboka, alja nong enyek, igin kweboka 
buluk loboknya nera, nak an gigilamla. 1:25 Nara ban yuba dona' nimi wa 
wenya seleb dasa' ara, Imik Neyung adya nak wa nenyek alja yub amba 
hyak muna' gobdo ugunuk wero balalul senemok adya an yuba lenya dasa. 
1:26 Nara yuba lenya dasa ara, ban youma' gibna' gong ek ab ara 
mouruwoka, me mengewoka nang en lika nang en lika ubgiga yek ab 
mouruwoka gunuwoka doknomoka' anyek, lebnun aboka dangamsa. Bok 
wenera Imik Neyung adya alja muna' Imik Neyung mab ek ban doknomok 
ara, laga amalesil. 1:27 Dara, Imik Neyung ara, yok-yok mok soko nimi 
nidya' ak, alja mab ak ban gunuwoka doknomoka' ara, har so dub uboka, 
senenggoma' ulumla' anyek amalesil. Dara, gunuwoka doknona' ara ban: 
Kristus ara ugun lomok ulusil. Ban Kristus ugun lomok ulusil ara, peroba' 
senenggoma' ak ganya wena' diba' ara an. 1:28 Dara, ban benyek, nunda 
nim ek neklesab. Nidya' yok-yok geremseng adya wenewoka, neklesab 
ara, nimi yok-yok Kristus lomok una' anyek muna' kabnok aboka 
unulumab. 1:29 Wera anasa, nara ban nenyek unuwoulul aboka, nadya 
migib nidya' yeiriwoka, ono' alja migib na lomok welenel anyek sunuwoka, 
an unuwaso senewoka welemna. 


2:1 Anasa nadya senelamna ara, har so duboka yeiriwoka ugunsamba 
welesin anyek, ugunda ella danasom. Anya, sik Laodikia sam ulumak nim 
ab, mdya' na hogung eibnenggunyek nim eneba, anyek ella danok 
senelamna. 2:2 Sikda nidya' yok-yok pe ella ubnamaakanya dib mel-mel 
aboka dib senena' diba' dosulul aboka, anya ono' sikda Imik Neyung adya 
men laga danggumoka', al Kristus nong anyek pe ella ubnemak aboka, 
sikda ganya lomok sangabdangoka, wana' ubdangoka ulunok senelamna. 


2:3 Dara, mdya' geremseng uboka, ella dangoka pesina' damok ara, alak 
danyek ulumla. 2:4 Ban wenyaboka lebsinya nera, dib nonggom yub bok, 
alda ugunuk pero-pero maka' lelewoka, sonda' bok, bobleregeisijek aboka 
lebna. 2:5 Wera na nong anaba ugunublaboka neika' unggulumab bok, 
ganya ak dara, nara ugunub neika' ulumab. Anya ugunja Kristus ak dib 
senewoka migiba' ululum ab, ugunja ganya pe meebdangoka ululum dara, 
nara eiya dablenel. 2:6 Ugunda Kristus Yesus ara, Wenelesilnya aboka 
seleb dolum anasa, ugunja ululum ara alab neika' kwebdangoka ubgiga 
balalulum. 2:7 Hnonda ugunda alak yareng elegoka, ono' al ab migib 
danggiga balalulum. Anya ugunja dib senena' ganya ara, ugunuk nekesika' 
sunuwoka, migiba' nenewoka, eiyasa' soba! gibildolunun ganya hogung 
enyek soba' boro balalulum. 2:8 Dara youma' uru balamek yub eb, sokok 
an nimi sirika' ganya ak ab yub ara, Kristus adya senenggululanya bok, or 
orok salya' hwam yub adya, ugunja ganya ek henga goubsijek anasa, pe 
keeboka ulumnelum. 2:9 Hnonda Kristus alja nong yoka' ara, Imik Neyung 
ganya ulumla' nidya' ara alak gobdo ulumla. 2:10 Anya ugunda al lomok 
ululuma' adya hyak muna' gobdo pebdaksuk. Hnonda, wenewoka bo 
usina', senenggom dub una' mdya' amba dara, alak danyek, huka, dubnya, 
ulumla. 2:11 Ono' hnonda al pik ab uboka, ugunda ugunja bola' 
garawousuk ara, nim adya garalesak soknya nenyek unuwanggubsuk. Alda 
Kristus adya garalasilnya nenyek unuwousuk ara, wera malya una' nong an 
gwiriwoka loblum an. 2:12 Anasa wera, ugunda meka dasik dara, alab 
neika' soko lokiyiwosuk. Anya ono' Imik Neyung migiba' adya somokna' 
gangganek ab, weboka bukiyiwok migib enyek, ugunda dib senewoulum 
adya, wera ono' ugunda alablaboka neika' subuka bukiyiwousuk. 2:13 
Dara ugumbabya youma' dara, ugunja meknena' hnon ugunja soba' malya 
ululumnya lomok uboka hnon, anedya ugunda seleb somogoka ululum 
bok, wera Imik Neyung adya Kristus ab neika' seleb embenga' gebsuk. 
Anya, nunja meknena' hwam malya una' nidya' doboka bobogosuukanya, 
2:14 nuk igina berewoka, kweldisina' yok-yok sunuwoka memewoka, an 
lelemla sunuwoka, deklulum aboka yetrilisuknya nera, alja bo somogok 
gal ak paku bokoka' adya, wera alja orok nenewoka seleb lubsuk. 2:15 
Ban ona' gal pik uboka dara, wenewoka bo usina', senenggom dub una' ab 


dara, seleb alja alawoka dobok. Anya ban unuwoka oblamagousuk ara, 
sikenek salya' longowoka ngoulukna' dok. 2:16 Anasa, ugunda nim adya 
dena' amba gom, mek amba gom, perob sum emba gom, Sabat mem sum 
emba leboka, yana lelewoka igina kwe1yiweisijik anasa, mem. 2:17 Dara 
ban nidya' ara, eimik lanawanamla' sununa' ek ulumla, bok hyak dib nong 
ara, Kristus ak ulumla. 2:18 Dara, ugunja oblamakna' ara, or-or uboka 
sene ganya sokok nenebdangoka, lero nang ek giboka, golokna' dib 
eillilimaka' anyek sunuwoka, sikja sokok unuro yaban ganya enyek, bekna' 
orok bok nauba nonggo abdangoka ulumak nang edya, ugunja oblamakna' 
ara orok neneweisijik, mem. 2:19 Dara, sikda hukuk ara, pe 
salalmoubnenggulumak. Bok hukuk ab ara, nonga nidya' hiboka, mel-mel 
ab nolong gwerena' ab dadya, neika' pero welemaka' adya, Imik Neyung 
bedya ak nelemla. 2:20 Ugunda Kristus ab seleb neika' somogoulum adya, 
wera sokok an nimi sirika' ganya ek ab seleb blebdolum dara, hekasa 
ugunda sokok an anam ulumna' anaso anyek, yoka'-yoka' memewoka 
unulumaknya nek an keboka unululum do? 2:21 Hnonda ban nera soruka 
salana' mem, nera delyamana' mem, nera belekna' mem, anaso wenyaboka 
memelemaknya nera, ugunda hekasa keboka unululum do? 2:22 Ban 
nidya' ara, boboka ulumak adya, anera denghenelanya nek ulumla. An 
nidya' ara, or orukna' yub ab, nim adya ok neklesaknya nek lelemak. 2:23 
Ban unulumaknya nera, sikja giblemaknya hnon, ganya sokok 
neneldalamaknya hnon, nong oldalamaknya nera, geremseng senen bok, 
sokok an unulusinya ganya hmenga nenenggulumla. 


3:1 Dara, ugunda Kristus ab ganya neika' subuka bukiyiwosuk anasa, 
Kristus ara, Imik Neyung alja sirik soruk imik bulumla ak, imik sam 
ululanya nenyek elelulum. 3:2-3 Ugunda seleb somogolumukanya, ugunja 
ululuma' ara, Kristus lomok beiyiwoka, Imik Neyung ak ulumla anasa, 
sokoknya nenyek gom, alda imiknya nenyek setnililulum. 3:4 Dara, nunja 
embenga' ulumaba' Kristus ara, eimik laga nenebdalya dara, ugumbabya 
alablaboka alja senenggoma' una' ak sam neika' laga nenewanesil. 3:5 
Anasa, sokok an ulumaka' yoka'-yoka', gela meknewoka salana', sembeja' 
neneldana', salye' unulunun ganya hwam ab, malinya nenyek unulunun 


ganya, nak nauba dangalanulul ganya ara, salya' ak gibna' ganya era, ban 
nidya' ugun lomok ab ugun dam nang adya somogiyiwanalum. 3:6 Ban 
nidya' ara, Imik Neyung adya yu ganya damok lanalamla. 3:7 Dara, 
youma' era, ugumbabya ban nenera unuru balalum. 3:8 Anasa dara, yu 
ganya, yu sen-sen ana', yok nang ek malya una', deresina', sembeja' yub 
ugunja sibama' ak ab lanelelanya, ban nidya' ara, wenyek boboganalum. 
3:9-10 Ugunda youma' ululum ganya nong ek dara, seleb gwirib loblum 
anasa, anya wenyok ganya nong una' era, alja uyimoknya bedya ganya 
gigiwoka ella ubnok aboka, sob-soba' wenyeknya gebgiga balasil anyek, 
seleb ongowolum anasa, ugunda sonda' leldana' ara mem. 3:11 Ban nenyek 
dara, Yunani Yahudi nang gom, bola' garaweknya oroknya gom, yu hwam 
nang Skit nang gom, wa wenya oruknanya gom, ban wenyaboka si 
singgulumak bok, Kristus ara ban nidya' amba damok ulusilekanya, alda 
sik nidya' lomok ulusil. 3:12 Wera anasa, Imik Neyung adya alja angoo 
yadyek ulusuukanya, geisa nenewoka weboka dobsuk nim gekneba' uboka, 
yadyek senen ganya, angoo senewoka men aran ganya, ganya sokok 
neneldan ganya, nonga namena' un ganya, soba'anya senewoka or malye 
senen ganya, ugunda ban ganya danyek bololulum. 3:13 Dara neikek, 
hnonda nimi be hnon yok nim ek alba dirigonun senewanamla dara, or 
meewanasil dara, malya ubdangamunya nera, meebdanalum. Imik Neyung 
adya ugunuk malya una' meewousuk sok, ugumbabya neiksonya nenyek 
unulululum. 3:14 Anya ban nidya' amba dib nongnya nera, wana' uldana' 
anyek, neika' hiboka muna' pe goublesila' anyek, ganya enyek soba' 
bololulum. 3:15 Ugunda hnonok nong una' ulunok aboka, seleb youbosuk 
anasa, Kristus adya' namen uboka neika' hiboka un ganya anyek, ugunja 
ganya lomok soba' orugoka bo ulusulul. Anya soba' perob aboka 
giblelulum. 3:16 Wera Kristus adya yub enyek, ugunuk soba' sounubgiga 
balasulul. Dara, yoka'-yoka' muna' gobdo geremsenga' adya, ugunda yok 
nang ek nekoka, wenebdangoka ulululum. Anya, mazmur ber adya hnon, 
yok giboka sebna' ber edya hnon, yub dona' ak geklen ber edya hnon, 
ugunda Imik Neyung ak perob aboka bera danedya seboka giblelulum. 
3:17 Dara, ugunja yoka'-yoka' mdya', yuba sana' adya gom, soruk adya 
wena' gom, unuwanalum dara, ban nidya' ara, nunja neyung Imik Neyung 


ak, al pik uboka perob aboka giboka, nunja Wenelesilnya Yesus bedya si 
sibuka unulululum. 3:18 Wei, gelewa o, ugunda Imik Neyung adya perob 
senelamla sunuwoka, ugunja' nenyab ak, alja bo ulunel senewoka ganya 
sokok neneldalulum. 3:19 Wei, nenyab o, ugunja' gelewa ak hyak wana' 
uboka, sikenek gasa sonya nera ununggom, mem. 3:20 Wei, memab o, ban 
nenyek dara, Imik Neyung ara perob senelamla anasa, ugunja nauba nim 
edya yok-yok yuba nidya' ara, pe keboka unulululum. 3:21 Wei, neyung 
yab o, sikja ganya angoo senewoka soloma dabijek anasa, uguna' memab 
ak ganya yu nenenggom, mem. 3:22 Wei, wa arawoka wena' nang o, 
ugunja sokok an neyung yab edya yok-yok yuba nidya' pe keboka 
unulululum. Sik hogung ak ganya pel dilinun senewoka nenyek ok 
ununggom, alda Imik Neyung ak lok ganya boboka, ganya goulubmouboka 
pe unulululum. 3:23 Anasa ugunja heka' ok unuwanalum dara, nim amba 
goma', alda Imik Neyung amba senewoka ganya gouluwoka welelulum. 
3:24 Ugunda Wenelesilnya Kristus amba wa welelum anasa, ugunda na an 
welemna wa nemba dara, Imik Neyung bedya beibnyoka' ak dekna' 
dobnamna senewoka ella ulululum. 3:25 Anasa, Imik Neyung ara alda nimi 
hogung ak kemewoka perob senenggulululanya anasa, meknelelanya bera, 
ban meknelemla' damok sunuwoka dobnamla. 


4:1 Wei, neyung yab o, banyek beklemnelum, imik heik ara ugumbabya 
ugunja neyung be ulumla' bekoka, anya wa wen nang ek ara, pe sunuwoka 
dom digumnya nenyek unulululum. 4:2 Heng uboka molona' ak dara, 
bojam ulmoublululum. Anya, perob aboka giblemunukanya, pe diri 
uldalalalulum. 4:3 Imik Neyung ara nunja wenyaro yabalamaba' amba pika 
baklul aboka, nunsamba heng uboka mololosululum. Nunda ban Kristus an 
doknomoka' anyek, anesemba leboka na henga goubnyeka' anyek, wenyaro 
yabalemnemab anasa, mololosululum. 4:4 Ono' nara wenyhenesinya' 
sunuwoka, pe laga leboka neklesunun aboka, mololonululum. 4:5 Ugunda 
yok nim ek ara, geremsenga' peroba' adya ok ulululum, anya wen an ubla 
salek ululanya nera, pe salawoka unulululum. 4:6 Ugunja yuba sabneluma' 
anaba, wana' un yub ok namen lebnalum bok, ono' angawom ana' diba' gasa 
sonya hnon salalulum. Anedya yok nimi nidya' ak yuba sabdanalum dara, 


heka' uboka saawoka sabnamna senewoka ella ubnalum. 4:7 Nak 
yoka'-yoka' unulunelnya nera, Imik Neyung wa bojam uboka neika' 
welemabnya, nunja' hem wana' nongnya, Tikhikus bedya ugunuk neknesil. 
4:8 Alda nadya ugunuk bilom aboka orugamna' ara, ugunda nuk unulusaka' 
anyek ella ubnelumukanya, ono' alja ugunuk ganya hek elegousulul aboka 
orugamna. 4:9 Alda ugun gangganeknya, be hnon bojam uboka wana' 
ulumabnya, Onesimus beb neika' binirum aboka orugeisin. Wera anyagan 
yoka'-yoka' nidya' unulusila' ara sikja neknesirik. 4:10 Nadya hembe neika' 
henga gouboka doronggeisiknya Aristarkus bedya hnon, Barnabas, alja 
dong bedya me Markus bedya hnon, ugunuk gibisirik. Alsamba dara, 
ugunuk seleb wenyasika' anasa, yanamla dara, ugunda peroba' leboka 
ubnelum. 4:11 Hnonda Yesus benyek, Yustus aboka silimaknya bedya 
hnon gibisil. Wera ban winilya nang danyek, seleb bola' garaweisik nang 
ek, sikinok nadya' hemyabo dangoka, Imik Neyung wenesin heik amba 
leboka neika' welemabakanya, sikda nadya ganya gwelelek ana' nang 
ulumak. 4:12 Hnonda ugun gangganek abnya be hnon, Kristus Yesus amba 
wa wenya, ugunsamba mel-mel aboka seklemejjikanya, ganya kana' nang 
dangoka Imik Neyung adya senelamla' nidya' anyek, ganya muna' gobdo 
olowoka ella ulumak nim ek ulunok senewoka, ugunsamba soba' 
yeiriwoka mololosilnya, Epafras bedya hnon ugunuk gibisil. 4:13 Nara 
alsamba leboka laga lebnamna, alda ugunsamba hnon, sik Laodikia ab, 
Hierapolis ab, ulumak nim emba leboka, hyak yeng ganya boboka pe 
welesilnya. 4:14 Hnonda wana' ulumaknya hwesinya Lukas bedya hnon, 
Demas bedya hnon ugunuk gibisirik. 4:15 Nunja perob aboka gibsab yub 
era, Laodikia ulumak hemyabo nim ek hnon, Nimfa beb, yuba dona' nim 
alja' ek dolomak nim ek hnon, perob aboka gibisak aboka wenyhenelum. 
4:16 Anasa ban ugunuk beisab surat en ugun einibgogowomun dara, ono' 
sik Laodikia sam yuba dona' nm ek hnon emiwanok aboka beibnelum. 
Anya sik Laodikia nim emba beriyimabnya neneba, ugunda hnon 
einiwanalum. 4:17 Dara, Arkhipus bek anaba wenyhenelum, Wenelesilnya 
amba doblum wa nera pe keeboka nidya' pe welesilom, henelum. 4:18 
Nara Paulus bedya gibsin. Ban gibsin yub era nadya soruk nong edya 
webemna. Nak henga goubnyeka' ara soba' seinilinulum. Wana' uboka 


eleksina' ara, ugunuk ulusulul. Amin. 
1 Tesalonika 


1:1 Paulus beb, Silvanus beb, Timotius beb dadya, Tesalonika heikek yuba 
dona' nm ek momnya dona' en beibsab. Ugunda Imik Neyung lomok 
ululumukanya, Wenelesilnya Yesus Kristus lomok ululum. Dara, wana' 
uboka eleksina' hnon, namen ganya bona' hnon, ugunuk elegousulul. 1:2 
Nunda mololomab dara, ugunja si silimabakanya, Imik Neyung bek ugun 
nidya' amba sob-soba' giblemab. 1:3 Ugunda dib senewoka wa wena' ak 
hnon, ugunda wana' uldalaluma' ak hnon, ugunja Wenelesilnya Yesus 
Kristus yanamla senewoka ganya mel-mel aboka salalmoubleluma' ak 
hnon, banera nunja neyung Imik Neyung saramek sam soba' beklemab. 1:4 
Imik Neyung adya wana' ulusil hemyab o, Imik Neyung adya ugunuk 
weboka dosuka' ara ella ulumab. 1:5 Nunda ugunuk perob lero yanggan 
yuba lelemouba' ara, sibama' adya ok lenggulumouba. Alda migib adya, 
Geisinya adya, ban yub enera hyak dib nong senewoka leb elegesuba. 
Ugunuk pewosulula' aboka, nunda ugun gangganek ara, heka' huboka 
ulumouba' ara, ugunda pe ella ululum. 1:6 Ugunda Imik Neyung adya 
ununa' hnon, nunja ununa' hnon diliga' doboka ululum. Ugunda hyak 
yoka'-yoka' adya geregoka igina nauba kwelesuk bok, nunja perob lero 
yanggan yuba ugunuk lero youb dara, perob ganya boboka eiyasa' dolum. 
Dara ban ei-ei ganya ara Imik Neyung Geisinya adya anara elegousuk. 1:7 
Ban ugunja unuwoluma' nong adya, ugunda Makedonia Akhaya yuba dib 
senemek nimi nidya' amba sununa' diba' ublum. 1:8 Anasa ugunub anyeb 
uboka, Wenelesilnya bedya yub era, mok balamoka' ara Makedonia mok 
eb uboka, Akhaya mok oboka lelewok. Dara ono' nenyek ok gom, alda 
ugunda heka' huboka Imik Neyung ak dib seneluma' ara, yok-yok mok 
soko nimi nidya' ella deka' adya, wera nunja dara, ugunsamba dara 
anaso-anaso unulumak henggunusibya. 1:9 Nunda youma' ugunuk sam 
yuba bo yanggumouba dara, heka' huboka nuk ugunja peroba' leboka 
dosuluma' ara, nimi nidya' sikda anaso unumek aboka neklesak. Nimi 
nidya' ara, ugunda heka' huboka, bisa' ak molowoka gibna' loboka, Imik 


Neyung hnonok ululanya bek alak ok dib beiliwoka ulunoba' aboka nidya' 
ara lolumnya nenyek, sikja dara unuwek aboka neklesak. 1:10 Dara ono' al 
ugunsamba yok nim edya dara, imik ululanya Imik Neyung bedya, nera 
Yesus anyek, Imik Neyung adya nimi somokna' ak ab embenga' suboka 
bukiyiwoknya benyek, al yanamla' amba leboka, ugunja ganya nebom 
aboka diri ululumnya nenesa unulumak aboka neklesak. Dara ban Yesus 
anedya, Imik Neyung adya yu ganya boboka obnesila' ak ab nunda 
blebnesil. 


2:1 Na kabo nim o! Ugunuk se' yeilimouba' ara, salya' lelem danggumoka' 
ara, ugunda ella ululum. 2:2 Nunda anam Tesalonika heikek yanggumouba 
salek era, men dara Pilipi heikek ulumouba salek enyek, nim ara nuk 
derelesik, olosika' ara, ugunda ella ululum. Nimi nauba nuk ara lek aboka 
lelesik bok, Imik Neyung adya' asa' ganya elegosuka' adya, ugunuk perob 
lero yanggan yuba lelesuba. 2:3 Dara, nunja ugunuk unuwanalum alamaba' 
ara sonda' amba leboka, ugunja ganya bob leregeisinoba' aboka 
lenggulusab. 2:4 Orok. Imik Neyung adya dara, nuk anyek perob lero 
yanggan yuba lebnoka' aboka lobonggosuka' anasa, banyek bekoka 
lelemab. Lelemaba' ara, nimi ganya perob senewanoka' aboka 
lenggulumab, alda Imik Neyung nunja' ganya ak anaba sunulusilnya benyek 
perob senewolula' aboka lelemab. 2:5 Nunda ugunuk ara perob-peroba' 
yub edya meka lelewoka lebnenggusuba, oroka' anaba malya ubsinob 
senewoka hnon, ugunuk bob leregiyiweisinob senewoka Imik Neyung 
yuba leb eleganggubsuba. Imik Neyung ara ella ulumla! 2:6 Dara ono' 
nunda nim adya gigilesinoka' aboka hogunga bo enggulumouba. Nera 
ugunja hnon, yok nim edya hnon unuweisinok senewanggumouba. 2:7 
Nunda aldib Kristus adya yuba lena' gak nang ulumaba' anasa, aldib 
ugunuk an yoka'-yoka' elegosululum aboka molowanasisibya. Bok, nimi 
gela hnon alja mab ek bojam uboka pe bo ulumla sok, nunda ugun 
gangganek an ulumouba dara, perob ganya boboka namena' anyek 
unulusuba. 2:8 Nunda ugunuk hyak wana' ulusubnya nenesa leboka, Imik 
Neyung adya perob lero yanggan yub ok leb eleganggusuba, alda nunja 
nong una' enyek babya elegesuba. Ban nenera nunja ugunuk wana' nauba 


ulusubnya nenesa usuba. 2:9 Nunja ugun gangganek an nauba yeiriwoka 
duboka welemouba' ara, ugunda seleb bekleluma' anya'. Nunda Imik 
Neyung adya' perob lero yanggan yuba ugunuk lero yeilisuba sum era, 
ugun nang enyek malya nenewoka obnebsibyek senewoka, inimnek yubyek 
pik nunja yeiriwoka welemouba. 2:10 Ugun Kristus ak dib senelum nimi 
gangganek ara, nunda geisa' uboka, hyak pe unuwoka, si gegena pona' 
loboka, ulumouba. Nunja unu ulumoubnya nera, ugumba seleb eillilisulum, 
hnonda Imik Neyung anaba ella ulusil. 2:1 1 Nunja ugunuk unulusuba' ara, 
nimi ben hnon alja mab ek pe unulamla sok, nimi yok-yok sunuwoka pe 
unulusuba' ara, ugunda seleb ella ululum. 2:12 Nunja ugunuk pe 
unuwoluluma' aboka wenewoka, ugunda Imik Neyung ak anyek pe ganya 
hekel eleklelutuma' aboka, duka' lolom-lolom alasub dara, hnonda 
wenewoka unuwanalum alamouba. Anasa ban leboka Imik Neyung ara alja 
perob heikek wekoka, alja unulamla ununa' era, ugumba unuwoluluma' 
aboka youbsuk. 2:13 Ugunja hnonok pe unululuma' anyek nunda eiyiwoka 
Imik Neyung ak soba' giblemab. An wenyhena' ara, nunja ugunuk Imik 
Neyung yuba leb elegesuba sum enyek, ugunja keboka doluma' ara, nimi 
sirika' yub anaso ganya boboka dobnenggulum, alda Imik Neyung nong 
adya yub dib senewoka doluma' nong amba Imik Neyung giblemab. Wera 
ugun Kristus dolum nimi gangganek an wen welesilnya nera ban Imik 
Neyung yub enedya welesil. 2:14 Nadya' hemyabo nim o, ugunuk an igina 
kweboka malya nenelesila' ara, Yudea sam Imik Neyung yuba doboka, 
Yesus Kristus mabo dangamek nim eneba unulusil. Ugunuk an igina 
kwellilisaka' ara, ugunja' meneng mok nang edya ulusak, dara Yudea sam 
yuba dolomak nim igina kwellilisaka' anaba sikja mok nimi Yahudi nang 
edya ulusak. 2:15 Wera ban Yahudi nim era, sikja Imik Neyung adya' 
ununumna' lelemek nang nauba olomeka' ara, ono' Wenelesilnya Yesus 
anaba obeka' ara, wera nuk anaba malya nenewoka saboka olosak. Sikja 
dara, nidya' mok soko nim ek isa' nenelesaka' anasa, Imik Neyung adya 
sikenek lek senewoka yu ganya bolosil. 2:16 Oroka' anaba nunja Yahudi 
gom soko nim ek, nimi blebsin Imik Neyung yuba leb elegeisinoba' ulumna 
enyek, sikja pika garawoka malya nenelesik. Wera ban unulumaka' adya, 
Yahudi nimi malya una' ara nauba dangoka einildakna' okna dangalamla. 


Anya wera sikda Imik Neyung adya yu ganya boboka obnesin senelamla. 
2:17 Bok nadya! hemyabo nim o, nunda ugunub se' amba bokdangoka 
ulumab salek eba' ara, heng kemena' mok anasa ububa bok, ganya ak dara, 
neika' ok ulumouba. Nunda ugunuk eibsisibya senen ganya nauba boboka, 
ugunub ok ab eibdeisibya senewoka nauba dulumouba! 2:18 Nunda 
ugunuk kemel yanasab senewoka ulumoubukanya, anya nak dara, li 
hnonok penya anaso sunuwasebok, Iblis adya pika garab menegoka 
ubnyok. 2:19 Ugun nong anyek, nunja' ganya nebom ana' diba' uboka, eiya 
dabna' diba' ululum. Anasa wera, Wenelesilnya Kristus yanamla sum era, 
ugunuk danyek nunja' perob bona' diba' danaluma' ak ululum! 2:20 Anasa 
ugun nong anyek, nunja' perob bona' diba' anaso ululumukanya, nunja' ei-ei 
ganya nenesina' gak nim ululum! 


3:1 Dara, nunda go' ubdaboka ugunuk ab yuba kebnenggubibyek aboka, 
wera Atena heikek an numbeyok or lobsulul senewoka, 3:2 nunja hem be 
Timotius bera ugunuk boksunum. Alda Imik Neyung amba wa nub neika' 
Kristus amba perob lero yanggan yuba neika' welemabnya bek ulumla. 
Nunda Timotius benyek ugunuk bilom aboka boknama' ara, alja ugunuk pe 
unuwanalum aboka wenewoka bo uboka, Kristus anyek dib ganya ologoka 
ulululuma' aboka, al adya ganya migiba' geblemnesil aboka bokonam. 3:3 
Wera anadya nunja wen an igina kwelesilnya nenesa leboka, ugun 
gangganek ara, nimi hnon nang era Kristus ak ganya kweboka una' ara 
lobmunuk aboka bokonam. Ban unu igina kwelesila' ara, Imik Neyung 
adya hnon unuwanasil senemoka' ak ulusila' ara ella ululum. 3:4 Nunda 
neika' ugunub ulumouba sum era, nunda eimik era igina nauba kwebnesila' 
ak yuba dobab asuba' ara ugunda seleb ella ululum. Wera nera aldib 
gigiwoka ugun gangganek an unulusila' ara, eillilelum. 3:5 Ban nenesa 
leboka, ugunja Kristus ak dib senebgiga balaluma' anyek, pe nauba 
unulumaka' oroka' anyek ella donuna' aboka, Timotius bera ugunuk an 
bilom aboka orugamsa. Bisa' adya nunja duboka welemouba wa nera 
sunuweisilya enyek malya uboka, salya' lelem dalyek senewoka lok ganya 
bomsa. 3:6 Wera Timotius bera nak seleb yemiboka ugunda Kristus ak 
heka' huboka dib senewoka uboka, ugunja wana' uldalaluma' ara, perob 


yub enera neksuk. Dara ono' Timotius bedya nuk ara, heka' huboka 
pero-pero unululumnya nenyek, anya nunja ganya edya dara pelemak 
senenya nu beklemnemab senelelumnya nenyek seleb neksuk. Anya ugunja 
dara nuk sikeneb eibdeisibya seneleluma' ara, nunja' anaba ugunuk 
eibdeisibya senelemab sok ulululuma' aboka neksuk. 3:7 Hemyab o, ban 
nenesa leboka, nuk yoka'-yoka' adya igina kweboka, okna berelesila' 
anaba, ugunuk pe ulumak ana' kelemaba' adya, ganya sangal eleklesil. 
Ugunja Kristus ak dib seneleluma' adya, nunja ganya nauba perob 
senelemab. 3:8 Alda ugunuk Wenelesilnya beb neika' kwebdangoka uboka, 
gasa' anyek pe ululuma' anasa, nunda aldib pe ulumnemab. 3:9 Wera 
ugunja pe ululumnya nenedya, Imik Neyung saramek sam nunja alak perob 
aboka giblemaba' ara hyak nauba dangoka ulumla. 3:10 Ugunja Kristus ak 
dib senena' anyek nunda ugunub ok eibdangoka, hnon ono' mak sounuwoka 
neksisibya senewoka, yubyek inimnek pik moruwoka Imik Neyung ak 
nauba mololemab. 3:11 Wera nunja' neyung Imik Neyung yoka' ab, nunja 
Wenelesilnya Yesus adya, ugunub neika' ok eibdanamab pik era 
yarawousulul! 3:12 Wenelesilnya bedya migib edya, nunja ugunuk wana' 
ulusab sok, ugun moumen wana' nauba ubdangoka, anya ono' nimi yok nim 
ek wana' ubgiga balamuna' adya, wera anadya ugunja wana' una' nauba 
danggiga balalul senelemab. 3:13 Wera anadya Wenelesilnya Yesus ara 
nimi nidya' alja' yoka' dangalamak nim eb yanamak sum era, Wenelesilnya 
bedya ugunja ganya migiba gebiyiwanesila' adya, nunja' neyung Imik 
Neyung saramek sam, nuk dara geisa' anyek uboka, si gegena' pona oroka' 
ak dangiyiwanesil. 


4:1 Na kabo nim o, wen sidya' lebdaknesin. Imik Neyung perob 
senewosulula' aboka anaso unulumnulum ara ugunuk nekesub dara, keboka 
wen unululum. Dara, wenyok Wenelesilnya Yesus si sibuka, soba' nauba 
so dolula' aboka, ono' unul sounululuma' aboka, duka' lolom-lolom alasab. 
4:2 Wenelesilnya Yesus bek ab hek orukna' yub ak ugunuk elegosuba' ara, 
ugunda ella ululum. 4:3 Imik Neyung senelamla ara, nadya mabo geisa 
ulunok senelesil, anya yok gel salana' hyak lek senelesil. 4:4-5 Imik 
Neyung elgom ulumak nim era, gel ganya nauba bolomak sok unggom. 


Ugunda nidya' ara ugunja nonga geisa ululula' aboka, pe eboka pe 
unuldalamnalum. 4:6 Ban orukna' yuba blekoka yok nim ek malya 
ununggom. Ugunuk seleb yuba sekoka lesuba sok, Imik Neyung ara ban 
malya una' amba yu ganya boboka obnesil. 4:7 Imik Neyung ara malya 
ulunoka' aboka youbnenggusuk, geisa ulunoka' aboka youbsuka' anasa, ban 
anaso unggom. 4:8 Anasa, ben hnon ara ban yuba blekoka lolomla dara, 
nimi yub ak gom, alja Geisinya eleklesil Imik Neyung bedya yub ak 
blekoka lolomla. 4:9 Imik Neyung adya ugun kabo nim ek wana' 
ubdanalum aboka seleb nekesuka' anasa, wera, ban yub en ono' momnya 
dobnenggunusibya. 4:10 Al dib, ugun kabo nimi Makedonia sokok ulumak 
nimi nidya' ak wana' ulusulum. Bok, hemyab o, nauba so unul sounululuma' 
aboka duka' lolom-lolom alasab. 4:11 Ugunuk seleb wenyamouba sok, 
namena' ulumnulum. Yok nim edyinya nek doboka salya' makal banggom. 
Ugunja soruk adya ugun dam nang wa welemnelum. 4:12 Dara, soba! 
anaso pe ulumneluma' adya, yok nim era perob senelemnesak. Anya, yok 
nim ek arawananulum aboka soba' molonggulumnusom. 4:13 Na kabo nim 
o, seleb somogek nim era hek so ulumak do aboka ella danasom 
senelemab. Sikenek perob dangana' unggulumak nim era, nauba engelemak 
sok unuwanggunusom. 4:14 Yesus ara somogoka ono' embenga' 
welemoka' ara dib senelemaba' anasa, Imik Neyung adya alja mabo men 
somogomek nim era, Yesus ablaboka bob mamagiyiwanasila' ara dib 
senelemab. 4:15 Wenelesilnya albeyok wenyasuk sok wenyhenesab, 
Wenelesilnya yanamla sum era, anam embenga' ulumab nim era men 
somogomek Imik Neyung mabo mengeb hwibnenggunusab. 4:16 
Wenelesilnya bera imik ab yingginiboka bii aboka, lero dubnya 
wenyaboka, Imik Neyung benggong yuba leblya dara, somogomek nimi 
Kristus mab ara men welewanamak. 4:17 Ana berem ara, nu anam 
embenga' ulumab nim era deba' hnoum sikenek bob mamagiyiweisilya 
dara, Wenelesilnya bera imik sam eb hwibdanamab. Dara, Wenelesilnya 
ablaboka sob-soba' ulmoublomnamab. 4:18 Anasa, ban yuba lebdangoka 
ganya hekellildalamnalum. 


5:1-2 Wera na kabo nim o, Wenelesilnya yanamla sum era, nim adya hoka' 


dolomak nim inimnek gelelenga yabalamak sok, al yanamla' ara, ugunda 
pe ella ululuma' anasa, yoka'-yoka' unulumnamla salek era, ugunuk 
momnya doboka elekdanggunusibya. 5:3 Nim ara "Pe ulumab e, 
obnenggunusil e," senelemak salek enyek, wene sab-sab sikenek orok 
nenewanasil. Me beibnamna gel gek me juga gweklamla sok, sikenek 
unuwoka merewanggunumak. 5:4 Bok, kabo nim o, ugunda guna' ak sam 
unggululuma' anasa, ban sum era hoka' dobnun senelelanya bedya 
gelelenga yalamla sok, ugunuk yanggunusil. 5:5 Ugunda nidya' dilina' mab 
siliba', yubyek mab siliba' so ululum. Nunda inimnek mab siliba' guna' mab 
siliba' unggulumab. 5:6 Anasa, nimi salya' hogunga malamak sok 
unuwanggunumab. Bok pe keebmoubuka pe diri uldalamnamab. 5:7 
Hogunga malamaka' ara, inimnek enyek malamak. Ganya uu alasil mek 
deregoka ulumak nim era inimnek unulumak. 5:8 Bok, nunda dilina' mab 
siliba' ulumaba' anasa, nunda pe diri ubdangoka, dib senen ganya ab, wana' 
un ganya ab, seng anaso' enegoka, dib blebnesil senen ganya adya huk 
golubdangoka ulumnemab. 5:9 Imik Neyung ara yu ganya boboka 
obsununa' aboka dobnenggusuk, nunja Wenelesilnya Yesus Kristus adya 
dib blebsulula' aboka dosuk. 5:10 Dara, nunda embenga' ulumab gom, 
seleb somogomeibya' gom anaba, soba' Yesus ablaboka ulunoba' aboka, 
nunsamba somogosuk. 5:11 Anasa, seleb unuldalalum sok, ganya 
gwelelek aldalamnalumukanya, migiba nenellildalamnalum. 5:12 Wera, 
kabo nim o, ugun gangganek wa nauba welemak nang era, Wenelesilnya 
bedya wa nenyek, ugunuk mengewoka welesak nang era sikenek 
gigilelulum e, alasab. 5:13 Sikja welemaka' anasa, wana' uboka sikenek 
hyak perob aboka seinililulum. Waldana' oldana' loboka, pe hiboka neikek 
ulumnalum. 5:14 Na kabo nim o, hnon ara ugunuk duka' lolom-lolom 
alasab, Salya' ulumak nim ek yuba seklulum, lok ganya bolomak nim ek 
ganya gwelelek aboka leblulum, hmeng ulumak nim ek arawolulum, nimi 
nidya' ak, yongon ganya boboka berra ununggom. 5:15 Malya ubnyok 
senewoka, ono' saawoka albabya diriganamna senewejjek aboka, pe 
kemero ulumnelum bok, ugun dam nang ak hnon, perob dolula' aboka 
unulumunjok ono' nimi yok nim ek hnon, perob ok unulumnalum. 5:16 
Ei-ei ganya bolmorulumnelum. 5:17 Sob-soba' molololulum. 5:18 Yesus 


Kristus mab ululuma' anasa, nidya' ulusilnya nemba, giblelulum. Imik 
Neyung ara nenyek perob senelesil. 5:19 Geisinya unulusila' ara 
lolongnonggom. 5:20 Imik Neyung adya nim ek eleklesil yub era malye 
senen ganya bonggom. 5:21 Yoka'-yoka' nidya' sunuwomunukanya, 
peroba' ok gasa salabmoubuka ulululum. 5:22 Yok-yok so malya una' 
nidya' leiblelulum. 5:23 Imik Neyung ara neikek hillilisilnya, al adya 
ugunuk gobdo hyak geisa nenewosulul. Nunja Wenelesilnya Yesus Kristus 
yanamla sum amba, ugunja ganya hnon, ugunja nong una' hnon, ugunja 
nong eb hnon, midya' hiboka hyak perob nongnya nenyek bo ulusulul. 5:24 
Youblesilnya bera bojam unulmorulesilnya ulumla' anasa, unubdaknesil. 
5:25 Na kabo nim o, nunsamba mololesululum. 5:26 Nun kabo nim sikda 
nidya' ak, nunsamba giblulum. 5:27 Wenelesilnya si sibuka, ban momnya 
enera na kabo nimi nidya' kebnoka' aboka, siksamba einiwoluluma' aboka 
orugeisin. 5:28 Nunja Wenelesilnya Yesus Kristus, alja wana' uboka 
eleksina' ara ugunuk ulusulul. 


2 Tesalonika 


1:1 Hem yabo Tesalonika heikek yuba dona' nim, nunja' neyung Imik 
Neyung mabo dangoka Wenelesilnya Yesus Kristus mabo dangalum nim 
ek, 1:2 nunja nara Paulus, Silas beb Timotius beb dadya dara, nunja 
neyung Imik Neyung beb nunja' Wenelesilnya Yesus Kristus adya wana' 
uboka eleksina' ab perob una' ab ara ugunuk ulusulul senelesab. 1:3 Hem 
yab o, nunda ugunsamba leboka soba' Imik Neyung ak perob aboka 
giblemab. Ugun nong anyek, Kristus ak nauba dib senebgiga 
balalumukanya, ugun moumen anaba wana' ubdanggiga balaluma' anasa 
leboka, wera wanoksodya nera unulumab. 1:4 Anya wera, ban 
unululumnya nenesa leboka, nunda yok Imik Neyung yub dona' nim ek 
kemero yabanek ab, ugunuk nekoka, sikda anaso unu yuba dib senewoka 
unulumak aboka nekdo yabalesab. Ugunuk nong ak dara, yoka'-yoka' 
damok igina kweboka, nauba gweklelum boka' anyek babya, Kristus ak 
ganya kweboka dib dololuma' ara dib mel-mel alamla' anasa, unulumak 
aboka nekdo yabalemab. 1:5 Ban nong adya, anyaganyeb danyek, Imik 


Neyung ara alda heka' huboka yana lelewoka bekna' dangalamla ara laga 
danamla' ara, Ugunda Imik Neyung wenesin heik amba leboka nauba igina 
kweboka gwekleluma' anasa, wera ugunda aldib Imik Neyung wenesin 
heikek weknelum nimi bekna' laga ulumla. 1:6 Imik Neyung nong ak dara, 
alda perob ok keeboka unululanya bek adya, ugunuk an igin kwel 
eleklesak nim ek ara, sikbabya lunuwoka igina kweb eleganesil. 1:7 Wen 
ugun an yoka' adya igina kwelesil nim ek hnon arawanasil dara, ono' nuk 
anaba neik so arawanasil. Anasa Imik Neyung ara imik heikek aba' ara alja 
senenggom migib lero nang neika' hiboka yingginimak sum enyek 
unuwanesil, 1:8 dara alda imik ab uk boka' nang penya yeiniboka, nimi 
nidya' Imik Neyung yuba ganya dibla henggonggom uboka, Imik Neyung 
adya perob lero yanggan yuba lelesila' sunuwoka unggulumak nim ek ara, 
obnesil. 1:9 Ban unu malya unulumak nim era, Imik Neyung adya' si imik 
nenena' migib pik ab hnon mok nenewoka yaknesil dara, sikda mok 
somokna' heikek sam soba' ulmoublemnemak. 1:10 Ban nidya' ara, Imik 
Neyung ak dib senelemak nim edya gibnuna' aboka hnon, ono' alja muna! 
Imik Neyung mab edya nak gibnenoka' aboka yanamla sum era, ugunda 
nunja bo yeilimouba yub ek dib senewoka doluma' anasa, yok nim 
unuwanamaka' gangganek sam ugumbabya ulumnelum sum enyek, nidya' 
gigiwoka unuwanamla. 1:11 Ban nenesa leboka, ugunuk anaso 
unuwousulula' aboka, nunda ugunsamba soba' heng uboka mololesab. 
Nunja ugunsamba heng uboka mololesabnya nera, ugun nong anyek Imik 
Neyung adya ugunuk youbosuka' anasa, anaso unu ubseng senelelanya 
nenyek, gigiwoka pe ululuma' aboka mololesab. Anasa wera, Imik Neyung 
adya ugunuk aralesilya' adya, ugunja Kristus ak dib senemoub aboka 
welelum wa nidya' ara, pe unulumuna' adya pebgiga balalula' aboka, Imik 
Neyung migib adya ugunuk sam ak dara, alja senelamla sok gigiwoka 
unulusulul. 1:12 Wera ban nenyek unulumuna' adya, wera nunja' 
Wenelesilnya Yesus ara si imik nenewanalumukanya, ono' nunja' 
Wenelesilnya Imik Neyung adya' alja' wana' uboka eleksina' sunuwoka, 
nunja' Wenelesilnya Yesus Kristus adya ugunja si neneba imik nenewanasil 
aboka mololesab. 


2:1 Nunja' Wenelesilnya Yesus Kristus yanggan yuba nong eb, nun nong 
anyek neika' ak bobmamaganasilikanya ulumnemab an yub enesa leboka, 
nadya okoka moloweisina' nong ara ban: 2:2 Yesus ara wera seleb 
saawoka yeilimok an yub emba leboka, ugunda berra lok ganya boboka 
ganya daldom-daldom ana' ara mem. Nera or yuba lesija' ak anyeb gom, 
ununumna' len nang edya gom, nunja' anaba ugunuk beillilesab momnya 
dona' ak anaba hnon wenyamek aboka ugunuk wenyherjek aboka lebna. 
2:3 Anasa Yesus yanamla sum oka dalya dara, ban unurub damok enyek 
men laga danamla' ara, nimi nauba yuba domejjedyok ganya dangawoka 
malya danamak, hnonda Kristus ak sonda' amba bobnenewoka nara elgom 
aboka lebnamla, hnonda nimi malya una' dubnya bisa' heikek weklula' 
aboka, orowek gegeboknya bera laga goboka seknamla dara, ugunda 
yoka'-yoka' igin yaka' yanamlya' anaba ugunuk ara sonda' amba 
bobnenewoka lebsyjek. 2:4 Wera, alda hyak dengdang ganya boboka, nimi 
malya nenewoka al nong nim adya giblemaka' anaso imik nenebdangoka, 
hnonda nim adya dara, Imik Neyung ak giblemaka' ara an senelemaka' 
nenebdanamla. Oroka' anaba al nong ara, Imik Neyung yoka' ek sam 
bukoka, nara Imik Neyung ara an aboka sonda' amba laga lebdanamla. 2:5 
Wera nara ugunub neika' ulumouba salek, ban men ugunuk lesisa' anyek, 
ugunda pe seiniwoka beknelum. 2:6 Ban nidya' lebnanya nera wenyek 
mandewoka laga danganggulumla' ara, heka' adya gasa salawoka bo 
ulumla' ara, ugunda seleb ella ululum. Anasa Imik Neyung adya nimi malya 
nenesina' dubnya bera, wera or laga dolul senemnamla sum yenewalya 
dara, wera sum enyek, laga danamla. 2:7 Wenyek dara, nimi malya 
nenesina' nimi gangganek sam wa ara gelelenga wero yabalamla bok, 
gunuwoka welemla. Bok al ulumla' ara, soruka salalamla' anyek, 
gokgobok sam nenewalya dara, 2:8 wera nimi malya nenesina' dubnya 
bera alda laga danamla. Dara Yesus ara alja senenggom ganya nong 
senedya' uboka yanamla sum era, bisa' dubnya bera alja malya nenesin 
bolgamala' ablaboka si leboka obnamla. 2:9 Nimi malya nenesina' dubnya 
bera alda bisa' dubnya Satan bedya nimi malya nenesin migib eb 
lanawanamla. Dara ban nimi malya nenesina' adya dara, sonda' anasa 
leboka, yok-yok lok so migib ununa' ab, bekna' ab senenggom lok so' 


nauba uro yabalemnamla. 2:10 Bisa' migib anadya ok, yok nimi gong dara, 
nauba malya nenewanasil. Dara, nauba Imik Neyung adya' perob una' ak 
wana' uboka dona' ara lek aboka, blekoka perob senenggulumaka' anasa, 
somoganamak. 2:11 Lek aboka ulumaka' anasa, ban unu malya 
nenewanasil nim ek, Imik Neyung adya sik nonga somoganamejja senen 
malya una' ganya ok dorongganesil dara, wera anadya nimi nauba ara alda 
senenggom sonda' yub anyek aldib senewanamak. 2:12 Wera ban 
unulumejja damok enedya, nimi nauba malya una' ak perob senewoka, dib 
yub ak dib senenggulumejja nim era igina boyiwanesil. 2:13 Nunja' 
hemyab Imik Neyung adya wana' ulusil nim o! Anasa, Imik Neyung 
ugunuk blebnesin senewoka weboka dosuknya nenesa leboka, nunda soba' 
Imik Neyung ak perob aboka giblemab. Ban unusuka' ara, Imik Neyung 
Geisinya adya, Imik Neyung adya' geisa mabo nenewoka, ugun nong adya 
Imik Neyung ak ab perob nong yuba hnon dib seneluma' adya ubsuk. 2:14 
Ban nenesa leboka, nunja ugunuk perob lero yanggan yuba bo yeilisuba' 
pik uboka, Imik Neyung adya ugunuk youbsuk. Imik Neyung adya ugunuk 
youbsuknya nera, damok ara Yesus Kristus imik nenewanamak sum 
enyek, ugumbabya ugunja si imik nenewosunuk senewoka youbsuk. 2:15 
Henmyabo nim o, wera anasa nunja ugunuk momnya dona' pik uboka gom, 
yuba sibama' adya laga nekesuba yub enyek, pe sekoka salabmoubuka 
ulululum. 2:16-17 Ugunda perobnya weboka, ono' perobnya nenyek 
unulululuma' aboka, nunja' Wenelesilnya Yesus Kristus adya, hnonda nunja' 
neyung Imik Neyung adya, soba' amba ganya sangab elegoka, nunja ganya 
migiba gebnesil. Imik Neyung adya nuk wana' ulusilekanya, alja' perob 
ganya edya, siklerob ganya boboka, perobnya nek ganya nebom aboka diri 
ulumab. 


3:1 Anya wera, hemyabo nim o, nunsamba hnon heng uboka 
mololesululum. Hnonda Wenelesilnya bedya yub era, ugun dolum sok, li 
soba' nauba danggiga balamlyekanya, imik nenewanoka' aboka 
mololesululum. 3:2 Hnonda ono' nimi nidya' ara, Wenelesilnya bedya yub 
era, ganya eleleng aboka dib senenggulumak bok anasa, nuk yu hwam nim 
eb, nimi doluwoka malya nenelesak nim ek ab, Imik Neyung adya 


blebsulula' aboka mololesululum. 3:3 Bok Imik Neyung ara alda bojam 
hwam ok ululanya. Anasa alja ugunuk ganya migib neneb eleganesilikanya, 
nimi malya nenesina' ak ab leilerwoka blebnesil. 3:4 Hnonda ugun nong 
anyek, nunja Imik Neyung lomok uboka, aldib sikda nunja ban 
unulumnelum aboka orugosuba' ara, wen hnon unulumaka' ara, ono' eimik 
hnon unulumnumaka' anya' senelesab. 3:5 Wera anadya Wenelesilnya 
bedya aralesilyekanya, Imik Neyung ara ugunuk yadyek senelesila' anyek 
pe ella doluluma' aboka hnon, Kristus adya dara, ugunja ganya 
daklinggoka una' hnon elegosulul senelesab. 3:6 Nunja' hemyabo nim o, 
nunja' Wenelesilnya Yesus Kristus si sibuka ugunuk wenyhenesin, nunja 
ugunuk neklesab yub ek dib senena' loboka, wa wena' sulmalya' hwam ok 
ura yabalamak nim era, men mok nenewoka ulululum. 3:7 Nunda ugun 
gangganek sam ulumouba dara, wa wena' ara hnon sulmalya' 
unggulumouba. Anasa ugumbabya nunja wa yeiriwoka welemouba sok, 
nunja diliga' doboka wa moubuka welelulum. 3:8 Nunda yok nimi dena' 
doboka denemna dara, hnon salya' del lona' ara unuwanggumouba. Alda 
nimi yok nang ugun gangganek anaba, ganya malya ub elegeibyek aboka, 
yubyek inimnek pik moruwoka soba' wa yeiriwoka welemouba. 3:9 Ban 
nunja nidya' ugun gangganek anya, yeiriwoka wa welemoubnya nera, 
ugunuk an si akoka molowanggunusibya aboka ulumouba' goma', alda 
nunja unuweibya enyek, ugumba nuk diliwoka unuwoluluma' aboka 
ulumouba. 3:10 Wera nunda ugun gangganek uboka wa welemouba dara, 
nunja ugunuk lelesuba' ara, "Wa wena' orok nang era, dena' salya' dena' ara 
mem," alasuba. 3:11 Ban wenyasabnya nera, ugun gangganek anyek, hnon 
nim era sulmalya' hwam ok uboka, wa wenggulumak an yuba hnon, sikda 
yoka'-yoka' ara ununggulumakjok, yok nim edya ununanya nenyek, hiboka 
saro bulumak an yub kemouba' anasa lesab. 3:12 Anasa Wenelesilnya 
Yesus Kristus alja migib si sibuka, sikda ganya daklinggoka uboka, dena' 
pe eboka deregoka ulunoka' aboka, unulululum hyabakanya, wenewasab. 
3:13 Bok neik peroba' ok soba' unubgiga balamaba' lek ganya bona' ara 
hyak mem. 3:14 Ono' eimik era, hnon nim edya dara, nunja ban momnya 
dona' lomok enyek an lebabnya nera hnon dib senewanggunumak dara, 
anaso unulumak nim era sikba alya dabsulula' aboka, ugunda nim enyek 


' 


keeboka, sikenek neika' una' hyak mem. 3:15 Bok anja dara, alak ara isa 
nang diba' anaso geboka ubnenggunulam bok, alda anja weisab eneso 
uboka wenelelom. 3:16 Wenelesilnya bera nuk pena' ul eleksilnya ulumla. 
Anasa, Wenelesilnya bedya ugunuk perob una! ara yoka'-yoka' nidya' ara 
ugunuk eleklesulul. Imik Neyung ara ugunuk nidya' nang ek arawoka bo 
ulusulul. 3:17 Nara Paulus bedya, nabeyok ban ugunuk gibsin. Ban nenera 
nadya ok gobdo momnya doboka beibsin. Wera nidya' nadya yoka' 
beillilesin momnya dona' ara, nadya yoka' nongnya nera sob bekna' diba' 
unu nabeyok momnya dolomna. 3:18 Anasa wera, nunja' Wenelesilnya 
Yesus Kristus wana' uboka perob eleksina' adya, ugunuk wana' uboka 
eleksina' ulusulul. 


1 Timotius 


1:1 Nara Paulus bedya, nunja bleblesilnya Imik Neyung adya orugunyoka' 
adya hnon, nunja ganya welemabnya Wenelesilnya Kristus Yesus adya 
hnon, Yesus Kristus amba yuba lena' gaknya ulumnakanya, 1:2 ganya dib 
senena' ak ara, nadya me yoka' Timotius ansamba ban momnya en momnya 
doboka beibgen. Anya wera nunja neyung Imik Neyung adya, hnon nunja' 
Wenelesilnya Yesus Kristus adya, wana' uboka eleksina' hnon, angoo 
yadyek senewoka arasina' hnon, ganya hekoka una' hnon anak ulunggulul. 
1:3 Nara Makedonia sokok balamsa sum enyek, anak duka' lolowoka anda 
Epesus heikek ululom aboka lenggesa sok, unuwalom. Nimi sonda' anasa 
bobnenewoka lelesak nang edya malya neneweisijik anasa, anja yuba 
sekdo anda Epesus heikek ululom. 1:4 Salya' malya hwam deng anyek 
maro lolomla yub ek ganya we bulumaka' hnon, youma' morublina' nim ek 
yana lelewoka unuwok aboka neklamna' anyek, kero bulumak nm ek 
unululuma' ara mem, alalom. Ban nidya' ara mal damok lanalamla' ak 
anasa, Imik Neyung adya alak dib senewana' anasa eleklesila' anyek 
sunuwoka ununggulumaka' anasa, mem henelam. 1:5 Nadya anak 
wenelenggena' ara, nim ara perob ganya bobnoka' aboka hnon geisa ganya 
anyek ganya dukduk nong ok ululula' aboka hnon, dara ono' sikda 
Wenelesilnya bek hyak diba' ganya ologoka ulumejjekanya, wera ban adya 


sik kabo nim ek wana' ulunok senewoka wenelesiloma', aboka lelemna. 
1:6 Bok hnon nim era, ban unuwanok senelenanya nera loboka, alda salya' 
yuba salmorulumaka' ak an sikba gaboka youklomak. 1:7 Ban nera, 
Yahudi nim emba unuwanalum an yuba neksin nang danob senelemak bok, 
sikja salamak yuba damok era, ella dangana' ara orok jok, ono' hnonda 
sikja meka lelewoka salamak yub ek ara, muna' gobdo elgom ulumak. 1:8 
Unuwanalum an yub ara, nim adya pe doboka unusin dara, perob 
dangalamla' ara ella ulumab. 1:9 Bok unuwanalum an yub ara, nimi pe 
ulumak nim emba eleganggusuk bok, alda yuba lek aboka bleklemak nim 
emba hnon, asa' hwam uboka yu ganya nim emba hnon, sokok ulumla' 
digum ok ganya seiniro ulumak nim emba hnon, yuba dona' oroka' anyek 
salya' ulumak nim emba hnon, orukna' yub era elegousuka' ara, ella 
ulumab. 1:10 Ono' yok gela salana' hwam ok ulumak nang amba hnon, gel 
ganya ok boboka nauba meknelemak nang amba hnon, nimi nengmabo 
moumen dekeldalamak nim emba hnon, sonda' hwam ok wekdeknewoka 
ulumak nim emba hnon, sonda' anasa bobnenewoka lelemak nim emba 
hnon, nidya' dib nong yuba elegousuka' ak bleklemak nim emba hnon, 
orukna' yub ara elegousuka' ara, ella ulumab. 1:11 Imik Neyung adya 
ugunuk youbsuka' ara pe weisin senelesulula' aboka ugunja dib senena' ak 
anyek pe sunuwoka, nauba perob danggiga balasulula' aboka, soba' ara 
nunda ugunsamba mololesab. 1:12 Nara nunja Wenelesilnya Yesus Kristus 
ak perob aboka sob-soba' giblamna. Alda nak aralenulula' aboka migiba 
seleb elegenyok. Wera wa nen wen dara, Paulus bera bojamnya senewoka 
sekiyinyoka' anasa, perob aboka giblamna. 1:13 Men dara, nara alak dib 
senewanggumsa' adya, nadya alak malya lelemsa, alja mab olomsa, yu 
ganya boboka ulusebok, elgom adya unulamsa' anasa, nak angoo yadyek 
senewoka arawanyookanya, ban wa nen welelom aboka elegenyok. 1:14 
Wera nunja' Wenelesilnya bedya alja wana' uboka eleksina' ara nak gobdo 
nauba elekmorunyok. Dib senena' ab, nim ak wana' una' amba migiba, 
Yesus Kristus lomok aba' ara nak elegenyok. 1:15 Ban yuba nong enyek, 
hyak dib nong anasa, doboka dib senewanamaka' ara ban: "Yesus Kristus 
sokok an yeilimoka' ara, malya una' nim enyek blebsununa' aboka 
yeilimok." Dara sik unulumaka' gangganek ara, na nong anyek hyak okoka 


yu hwam malya una'anya bek ulumna. 1:16 Bok ban nak malya una'anya 
bek an ununyoknya nera, Yesus Kristus adya nim ek angoo yadyek 
senewoka arasina' anyek aawosulula' aboka nak unyok. Nak dara, hyak 
malya una' hwamnya ulusebok anasa, Imik Neyung ak dib senewoka 
embenga' una' dobnemak nim enyek eiyiwoka unuwanoka' aboka, nak men 
ununyok. 1:17 Imik Neyung ara alda li soba' ulmorululanya ulumla. Anya 
alak soba' giboka ono' si imik nenewoka gigilenok. Alda dib hwekwa 
ubmoubuka, ono' laga heng eilinggulumaknya ulumla. Alda nunja Imik 
Neyung diba' alak ok hnonok ulumla. Anasa wera, alak soba' giboka ono' 
gigilenok. Amin. 1:18 Najabo, Timotius o! Men ununumna' lelemek nang 
edya Imik Neyung adya anak eimik wa welemnamla aboka geklewoka 
lenjeka' anyek, sikja lenjeknya nenyek seiniwoka, lebgen. Anasa, banera 
dib lebnyek senen ganya boboka, pe ganya duboka yeiriwoka welelom. 
1:19 Anda dib nong yub enyek ganya kweboka salabmoubmenekanya, 
ganya seinina' ak nekel eleklesilnya nek pe keboka, dula' engewoka 
welelom. Hnon nim era, ban ganya lomok ono wenelelanya nenyek pe 
kena' orok dara, sikja dib senelemaka' ara malya dangoka eiyiba 
daralamla. 1:20 Wera unumek nim era, hnonda Himeneus beb, Aleksander 
beb ulurak an. Dara, ban penya nang era, Imik Neyung si malya nenena' 
anyek lobduruka' aboka, nadya Satan bek doboka elegeisisa. 


2:1 Hyak men youbuka ugunuk, molona' ab, heng uboka lena' ab, nauba 
yoka'-yoka' dib nong amba hnon, nimi nidya' amba Imik Neyung ak perob 
aboka molowoka gibleluluma' aboka, ugunuk wenewoka moloweisin. 2:2 
Hnon ara, mok soko dub nang amba hnon, yoka'-yoka' duka salawoka bo 
ulumak nim emba hnon, mololululum. Nu ulumab soko namen uboka, 
nunda Imik Neyung bek lok ganya boboka hyak pe ulunoba' aboka unuro 
mololululum. 2:3 Ban nenesa ok unuwoka mololomab dara, hyak 
pelemaba' ara an. Dara, nunja bleblesilnya Imik Neyung adya perob 
senelesila' nong ara alan. 2:4 Imik Neyung alja hnonok senelamla' ara, nimi 
nidya' ara blebsina' damoka doboka dib yub ara midya' ella danok 
senelamla. 2:5 Imik Neyung ara al hnonok ok ulumlakanya, nim ab Imik 
Neyung ab hnoumunga wiknenanya soko nang doknya bera, Yesus Kristus 


hnonok gobdo ulumla. 2:6 Alda nimi nidya' amba leboka sikja malya una' 
ak blebsunun badya aboka, alja nong enyek leb elekdonuna' aboka, 
elegesuk. Dara nera, sum enyek unuweisinya senewoka orowek seinimok 
sum era, yenewoka laga dok dara, al nong elekdok. 2:7 Dara wera ban 
nenesa leboka, nak yuba lel eleksinya lena' gaknya sekiyinyok. Wera 
Yahudi gom nim ek, nadya dib senewoka jong dangalamak yuba leb 
elegosulula' aboka nak sekiyinyok. Nara ban wenyalananya nera dib 
lelemna, sonda ak lenggulumna. 2:8 Anasa wenera, or yokok-yokok sam 
anaba nengmab ara, sembeja' mana' orok soruka yangawoka molowanoka' 
aboka, banara lebsin. Dara, yok nim ek gorogoka yu ganya bona' waldana' 
ara loboka, mololonoka' aboka lebsin. 2:9 Anasonya neikik gelewa anaba, 
gelewa ara pe ganya seiniwoka, domdigum boksom enyek ongolonoka' 
aboka lebsin. Nimi nak perob senewanenoka' aboka honga goboka 
boloknenggom, emas meilik seleroba' dangman jobdoba' aroba' geregoka, 
rupiah senenggoma' deklemejja akleng enyek, ongonggom mem. 2:10 Bok 
alda saawoka gweidya' diba' subnamla' ara, Imik Neyung ak giboka, alja 
mabo dangamna nim edya ulumaknya nenyek, ana diliga' doboka 
unulumnemak. 2:11 Gelewa ak dara, yuba sana' ara loboka, gelegoka 
ganya sokok nenebdangoka, yuba pe keboka ella dangalanok. 2:12 Nadya 
dara, gelewa ak ara, nengmab ek wenewoka, anyek unuwalom aboka 
nekoka ululula' aboka yo anggulumna. Alda sikda ganya siklewoka pe 
ulunok. 2:13 Nera Adam benyek men uyiwoka, Hawa gera eimik uyiwoka' 
anasa, lelesin. 2:14 Hnon ara Adam bedya gom, alda gel adya sonda' yuba 
keboka, Imik Neyung yuba blekoka, malya una' lomok malyinggilimok. 
2:15 Ban unuwoka' anaba, gelewa ak dara, Imik Neyung bek dib 
senewoka, wana' uboka, pe geisa uboka, pe ulumnemak dara, memabo 
hnon beillilimnamak bok adya danyek sikenek bleblemnesil. 


3:1 Nimi ben hnon bo usin wa webnun senewalenya bera, alda perob wa 
webnun ganya seinilamla' adya pelelaba, hnon wenyalamak dara, dib 
lelemak. 3:2 Dara, nimi bo usin wa welelanya bera, alda si gegena pona' 
oroknya benyek, alda gela hnonoknya bek, ganya siklewoka pe diri 
uldalalanya benyek, pe semililanya benyek, perob ok uboka 


memeldalalanya benyek, alja ek yanggan nimi peroba' leboka doro 
diyiwoka, albabya nimi pe nekoka ulusilnya bek ululul. 3:3 Nimi bo 
usinnya bera, yu meka delelenya bek gom, oldana' hwamnya bek gom, 
alda saawoka, namen ganya boboka, yok nim ek hekna' ganya ok uboka 
ululenya benyek ululul. Alda rupiah hogung ok bololenya bera beilina' ara, 
mem. 3:4 Bera ono' alja mabo siliba' ak pe bo uboka, alja mab era alak 
nunja neyung senewoka lok ganya boboka, alja yuba keboka, 
ulumnesengnya benyek, ulumnamso dara, wera nimi bo usinnya 
ulumnamso. 3:5 Nimi ben hnon, alja meneng mabo siliba' enyek pe bo una 
elgom dara, Imik Neyung yuba dona' mm ek dara, alda heka' huboka bo 
ubnamso do? 3:6 Nimi bo usinnya bera, alda dengdang ganya 
boblyekanya, alda Iblis ak heng goubna' dobok sok, beneba unuwalyek 
anasa, wenyok anam yuba dolenya bera sekillina' ara, mem. 3:7 Ban 
benera, alja si nenera perob deng ok ululul ana' orok dara, nim adya alak 
metlinya senewejjikanya, alda bisa' dubnya bedya heng wel loblamlya' ak 
obenggalyek anasa, alda pe ululenya benyek beibnok. 3:8 Neikso, Imik 
Neyung ek arasina' nang eneba, eirigal ganya bonggulumak nang, sibama' 
penya-penya lenggulumak nang, yu mek denggulumak nang, rupiah nauba 
dobsibya ganya bonggulumak nang enyek, yok nim edya sikenek perob 
senewanemejja nang ek, ulunok. 3:9 Bok, sikda mek ganya geisa uboka, 
alda Imik Neyung adya laga nenemok dib senena' ak ganya kweboka, dib 
salabmoubuka, ulunok. 3:10 Arasin nang danara, sikenek 
sunubyamadijebok, wera meknena' orok nang enyek, or arasin nang aboka 
diba' sekiyiwaneseng. 3:11 Anasonya neikek, gelewa anaba, yok nim ek 
malya yuba lena' ab, gelewa danara ganya siklewoka diri ubdangoka, yok 
nim edya anaba pe ulumak aboka dib senewanemejja gelewa enyek 
ulunok. 3:12 Arasinya bera alda gela hnonoknya bek ululul. Dara ono' bera 
alja mab eb, alja ek ulumak nimi nidya' ara pe bo ulusulul. 3:13 Arasin 
nang era, yuba dolomak nim ek, pe arawoka welemnemak dara, yok nim 
edya pelemak aboka, sikja si imik nenewoka, sikja Yesus Kristus ak dib 
senelemaka' ara nauba gokoka laga lero balamnamak. 3:14 Nara anak se' 
kemel yanenggen senenadyok, or malye aboka ono' ban momnya doboka 
beibgen. 3:15 Wen unumnya' adya mandewanya' anaba, Imik Neyung 


' 


mabo dangoka pe ulumaka' damok anyek unulumaka' ara men ella 
danalum aboka ubna. Dara nera, yuba dolomak nimi nong ara sikda 
egomna' diba' embenga' ulmoublamla Imik Neyung adya perob dib yuba 
dukduka dangalamaka' anasa lebna. 3:16 Nimi heka' huboka pe ulumaka' 
damoka laga dangamok yub era, senenggoma' ulumla' ara hyak dib nong. 
Wera nenesa ban yub en ulumla' ara, "Alda sokok nim nonga doboka laga 
dangamok. Alda Imik Neyung Geisinya adya peroba' nong neneiyimok. 
Dara ono', lero nang edya anaba alak seleb eiyimek. Alak ab yub era mok 
soko me nidya' yuba elgom ulumak nim ek leb elegesik. Dara ono', soko 
nim edya alak dib senemek. Dara, alak imik heikek bo weleiyimok," aro 
lebok. 


4:1 Wera, Geisinya adya nuk laga poboka neklesila' ara, dakalongna' 
berem salek era, hnon nim era yuba dib senelemaka' ara goob loboka, 
sikda sonda' amba bobnenewoka lelesak yub ek hnon, bisa' adya ban 
nenyek unuwoluluma' aboka neklesil yub enyek, kebnemak. 4:2 Sikda 
yuba lelesak nang era, sikja lelesija yub era sonda' yub ella ulumakjok, 
sene bobnenewoka lebnesak. Sikja ganya lomok ara soba' bleilimna girik 
ek heilimla soko adya, sik damnya dara nunda malya ulumaba' ara ella 
unggulumak. 4:3 Sonda' amba bobnenewoka lelesak nim era, sikja dara, 
gela dona' ara mem, alamak. Hnonda dena' ara salya' dero yabana' ara 
mem, alamak. Ban wenyalamaka' anaba, dena' ara Imik Neyung ak dib 
senewoka dib yub ella ulumak nim edya, dena' ara perob aboka Imik 
Neyung ak giboka delenoka' aboka uyimok bok, lelemak. 4:4 Imik 
Neyung adya yoka'-yoka' nidya' uyimoka' ara, perob anasa, Imik Neyung 
alak eleklesilima' perob wenyaboka doboka den dara, wera nera mema' 
hnon unggulumla. 4:5 Yoka'-yoka' nidya' ara, Imik Neyung yub adya hnon 
molona' adya hnon, geisa nenelamla' anasa, yoka'-yoka' ara, lek aboka 
dogom ana' ara, orok. 4:6 Ban nidya' lelenanya nenyek, nunja hemyabo 
yuba dolomak nim ek, pe neklesimen dara, wera anda Yesus Kristus adya 
perob wa wenya dangamena' adya ulumenja. Ono' nunja dib senelemabnya, 
Imik Neyung bedya alja yub edya, anja ganya ek lulunga' hmobdangoka 
anja wen an neklenjaka' doboka ululam yub ek an, sunuwoka ulumen dara, 


perob wa wenya ulumenja. 4:7 Nimi ganya pena' orok yuba, salya! hwam 
nekna' yub ek ab, mok nenewoka ululom. Na nong ara, Imik Neyung 
alsamba ok pe ulunun senewoka, an damnya sunuwoka pe ululom. 4:8 
Nong amba migiba nenendamba dara, or mek perob so dangalamla bok, 
yuba doboka un ganya migiba neneldamba dara, nauba perob nonga 
dangalamla. Nera seleb wen salek amba hnon, eimik yanamla salek amba 
hnon, perob dangalamla an yuba hnon orowek ulumla. 4:9 Ban yub enera 
hyak dib nong anasa, doboka ono' hyak dib senewanok. 4:10 Nimi nidya' 
blebsina' dubnya, Imik Neyung embenga' ululanya bek, dib nong ara, nu 
yuba dib senelemab nimi bleblesilnya bek eleganesin amoka' ara, dib 
eleganesil anya' aboka, nunda duboka yeiriwoka welemab. 4:11 Ban 
nenera nidya' dib senewolulum aboka orugoka neklesilom. 4:12 Anda 
goubenya ululama' anasa, yok nim edya anak, alda mek goubenenya benya' 
seneweigijek. Bok alda saawoka, Imik Neyung mab adya anja 
unulumennya nenyek diliwagenoka' aboka, anja yuba sana' maka hnon, anja 
ununa' hnon, nim ek wana' una' hnon, ganya geisa uboka Yesus Kristus ak 
dib senen ganya hnon boboka bojam ululom. 4:13 Dara ono' anam 
yanggumnya salek era, Imik Neyung yub ara nimi yok nim ek hnon laga 
einib elegoka, pe wenewoka sikenek nekelmorulesilom. 4:14 Ununumna' 
lelemek nang edya ansamba hnon orowek geklewoka lebjeekanya, nimi bo 
usin nang edya anak soruka luluwoka, Imik Neyung ak alda ban wa 
welemnamla aboka soruk diyinjeka' adya, ban unu weleloma' aboka 
elegenjeknya nera, beillonggom, mem. 4:15 Ban nidya' lebnanya nera pe 
welelom. Anja perob danggiga balamena' ara, nimi nidya' eibgenoka' 
aboka, ganya goluwoka bojam unuro balalom. 4:16 Anja unulumena' hnon, 
anja neklesimena' hnon ara, an moumen anaba pe keebmoubdangoka 
unulumnelam. Ban nenyek pe unulmorulemen dara, an dam nang hnon, anja 
yuba kelenjak nimi hnon, nidya' blebnesil. 


5:1 Yamen so nim ek, hogunga gorogoka gasa' anyek ooma lenggom, 
mem. Nadya neyung yabe denga leboka lelesilom. Goubenya nim ek dara, 
nadya hemyab ulumak senen ganya boboka unululom. 5:2 Wisa gelewa ek 
dara, nadya genong yab era alan senewoka pe unulusilom. Goubenya 


gelewa ek dara, sikenek perob geisa ganya adya, nadya hmal gelewa 
senewoka pe unululom. 5:3 Sikbeyok muna' gobdo youk gelewa ulumak 
gelewa ek okoka aralalulum. 5:4 Bok, sikja mab edya mab eb, sikja mabo 
yak gelewa era ulumejjibok dara, yuba diba' dorob nim aboka, oroka' 
anaba nenyek, Imik Neyung ara perob senelesila' anasa, ban unuwoka sikja 
neyung genong ak saawoka aralemnemaka' ara, men ganya olowoka ella 
danok. 5:5 Nimi hnon arana' oroka' anyek albeyok ulumlya youk gel gera, 
Imik Neyung alak ok semiwoka, yubyek inimnek pik arawonulul senewoka 
alak mololsinilamla. 5:6 Bok nadya dobsinya bobsinya senelamna anyek 
nidya' gigilamla youk gel gera, nong ak dara, anam embenga' ulumla senen 
bok, ganya ak dara, seleb somogamna' anaso' ak ulumla. 5:7 Ban lebnanya 
nenyek, si gegena pona' oroka' anyek pe ulunoka' aboka, sikenek pe 
wenelesilom. 5:8 Nimi ben hnon sik nimi yila' ak hnon, nauba so ara, alja 
meneng mabo siliba' enyek, pe arasina' orok dara, alja yuba dib senelamla' 
ara, malya gebdangoka yuba dona' orok nim ek dara, or sang so bok, ban 
benyek dara hyak malya nonga' ak ulumla. 5:9 Ban damumduk an 
lebnamna yub enyek, unulumejja gelewa enyek, ugunja dara, wera youk 
gelewa henelumukanya, momnya dobnelum ara, alja gibna' era denga 
penya so leboka boklomso dara, hnonda gel genera nenya ara li hnonok 
doboka ala' nenya somogamso dara, or momnya dobnelum. 5:10 Gelewa 
danara ban lebna yub enyek, wera youk gelewa heneluma' ara, pe welemla 
senewoka ella ulumerja dara, alja mabo pe bong-bong aboka weiboka 
nellilimlya dara, alja' ek yalamejja nimi peroba' leboka doro diyiwoka, 
yuba dolomak yok nim ek arawoka, unuruwa' garana ulusil nim ek 
arawoka, nidya' perob wa nenyek dib ganya goluwoka bojam welemejja 
gelewa enyek, wera or youk gelewa henelumakanya, momnya dobnelum. 
5:11 Bok, nong ara gobenya bok youk gelewa ek dara, youk gelewa 
momnya dol yabamena' ak ara, momnya dobnenggunulam, mem. Nera 
sikda nenya ab neika' ulusinim ganya nauba seiniwoka, nara Kristus ab 
neika' ulunam senenanya nera mek dangoka, men nenya dobnun senena 
anasa, sikja si nera momnya donggom. 5:12 Nera sikenek momnya 
dobmun bok, nenya dobdanarak dara, sikja Imik Neyung ak pe bojam 
ulumnemab ameknya nek blekoka lona' adya, sik dam nang malya 


' 


uldalamak. 5:13 Ono' hnonda nenyek ok gom, alda hnonda neika' ak 
uldabna' loboka, nim edya ek sam wele goluga una' anasa, loblom. Hyak 
nauba omoma' loksonya nera, yuba miniwoka bol girikna' hnon, yub era 
sabnenggom yuba bok, meka lelewoka len yuba hnon, yok nim ek bera 
unulamla aboka salya' hmouna doboka sal girikna' yuba hnon lelemak. 
Sikenek nera ugunja unuwanalum ana' orok wa bok, sikjok salya' welemak. 
5:14 Nenesa leboka nadya perob senelamna' ara, or goubenya bok youk 
gel ulumak nim era, nenya dobijekanya me yak dangoka, sikja ek pe wa 
weboka ulumeyja' adya, wera nunja isa'anya nera al pik uboka nunja si 
malya' neneweisilyek anasa, wera men nenya dobnok. 5:15 Hnon youk 
gelewa era perob pik era loboka, seleb Satan pik dobdo balamaka' anasa, 
lelemna. 5:16 Alda ono' seleb yuba dolomak nimi bok, sikja ek an youk 
gelewa ulumak dara, or sikja sikenek araweisinok. Nenera sikja dara, yuba 
dolomak nim edya nidya' hiboka aralenok senewoka ubijek. Wera ban 
unuwejja adya yuba dolomaka' gobdo mimi yila' orok youk gelewa enyek, 
sikja hiboka or arawanamak. 5:17 Ugun yuba dololuma' ak pe weboka bo 
usin nang ek ara, ugunja li penya so sikenek ganya hek elegoka 
gigilelulum. Nauba so ara, Imik Neyung yuba yeiriwoka nekoka, lel 
eleklesak nang enyek anaso pe unulululum. 5:18 Nenesa leboka, Imik 
Neyung yuba momnya dobok ara, "Sapi pam ara gandum wanama' 
goroklelebok dara, sibama' henga darawoka goubnenggom mem," hyok. 
Ono', "Wa welemna nim era welemna' amba dara, dekna' dolomak bok," 
hyok, anasa lemna. 5:19 Nimi ben hnonjok bo usinnya bek malya ubok 
aboka yuba bo yanamla dara, kenggom mem. Alda nimi penya winilya 
aldib meknemoka' ak nunja okoka eibuba aboka, yuba bo yanamak dara, or 
kebnelum. 5:20 Bok aldib sikda malya ubija dara, yok nim eneba lok 
ganya bobnok aboka, nimi nauba longolomaka' hnoum ab omoma leboka 
wabnok. 5:21 Nunda Imik Neyung hogung ak ab, Yesus Kristus hogung 
ak ab, weboka dosuk im lero nang hogung ak sam ulumabakanya, nadya 
nidya' unuwalom aboka oruklenggenya nera, pe unuwalom aboka 
orugagen. Nenera na nimi yila' gom, nenera perob lok so nimi gom, 
senewoka dolbalek asa' mek so ununggom. Alda al nidya' nim ek neik so 
perob ok unululom. 5:22 Anda nimi yok nim ek benera Wenelesilnya 


bedya wa webnamla aboka, men berra soruka dib yaboka ununggom mem. 
Yok nimi malya una' ak dara, anja dob salawoka neikik ununggom mem. 
An nong anyek pe geisa ululoma' aboka diri uldalalom. 5:23 Anda mek 
dem ok soba' denggom. Alda anja mona malya ulunggelekanya, soba' 
neiklelamnya nenesa, nonga pewogulula' aboka, anggur meka hnon sum 
era meka' delelom. 5:24 Hnon nimi malya una' ara, anam henga goubuka 
yana lelewanggunabok laga dangalamla. Bok, hnonda seleb henga 
goubuka laga yana lelewan danyek, laga dangalamla. 5:25 Neik so, perob 
una' ara hnonda laga an ulumla. Bok, hnonda wenera berra laga 
unggululabok, wera doknowoka ubnamenggom anasa, eimik laga danamla. 


6:1 Nunja Imik Neyung si ak hnon, nunja neklesab yub ek hnon, nim adya 
malya neneweisijik aboka, nidya' yok nim edya ek uboka wa welemun nim 
ek sikenek wa oruklesak nim ek, sikenek perob senewoka ganya sokok 
nenebdangoka gigilinok. 6:2 Neika' uboka arawoka wa welemaknya bera, 
alda neik yuba dona'anya bek dara, nunda neik Imik Neyung mab ulumab 
senewoka, or malye dolbalek neika' anya' senewoka mek so 
gibnenggunuseng. Sikja arawoka welemaknya bera, alda neika' hiboka 
wana' ulusilnya anasa, wera nun moumen benyek perob dangalalul 
senewoka nauba arawanaseng, wenyaboka anja nauba nekoka 
wenelemnesilim. 6:3 Nimi ben hnonda yok yuba nekoka, nunja 
Wenelesilnya Yesus Kristus bedya alja eika' un yuba hnon, heka' ak 
ubibyek Imik Neyung pik pe balamnemab aboka yuba hnon, dib 
senenggulumla dara, 6:4 alda dengdang ana' adya ella neneldalalabok, 
yoka'-yoka' hyak elgom nong jok ulumla. Alda malya ganya edyok wek 
deknewoka ulmeilimdanya' anasa mala weboka, ella ubnamenggom yuba, 
bobnenewoka geklero salamaka' adya bolgereklamla. Dara, bera ban adya 
solom ganya hnon, waldana' hnon, hman leldana' hnon, gogoba' ganya 
bobdangoka malya seneldana' hnon, nauba lanalamla. 6:5 Dara nim enera, 
gogoba' hman ganya ok wek deknewoka neik ganya ok bobmoubuka 
ulumak. Nim en sik ulumak pik seleb serekleboka, yuba doboka dib jong 
pik era hnon laga dangoka unggulumla. Dara, nidya' bona' duka' 
dangalamak ara, yuba dolomaka' adya anasa unuwanamab senelemak. 6:6 


Bok, nimi ben hnon, Imik Neyung pik pe balamlakanya, bona' amba dara, 
or nak an meka' seleb ulunelnya nok dara perob senewoka, yoka' nauba 
dobsinya ganya bonggulumla dara, hyak pelemla. 6:7 Nunda sokok an 
beiyisik sum enyek, yoka'-yoka' ab bo yanggumouba' anasa, ono' 
somoganamab sum eneba, yoka'-yoka' ab bo gobnenggunumab. 6:8 Anasa 
wera, ongon akleng eb, dena' ab, ulumlya dara, wera alan seleb, 
senelemnemab. 6:9 Bok, nunda bona' dub nim deisibya senelemak nim ek 
dara, nimi nong enyek nauba sunubyamawoka, yoka'-yoka' dobsibya ganya 
hnon, dongdang ana' ab dadya, heng weboka youlusil. Ban adya, nimi 
nauba yamnekoka soldob menegoka dengalamak. 6:10 Nim ara, rupiah 
ganya ok hwilimak dara, wera yok-yok malya una' damoka gong-gong 
lanalamla. Hnon nim era, rupiah ak nauba dobsibya ganya adya, yuba dib 
senen ganya dilina' loboka, nimi ganya soldobdangoka, sikda hyak nauba 
igin ganya nenebdangamek. 6:11 Bok anak dara, Imik Neyung adya nim 
ululama' anasa, banyan nidya' lebnanya dara, mok nenewoka pe ululom. 
Anja dara, perob una' pik balanun, Imik Neyung alja diliga' doboka ulunun, 
dib senen ganya ok bolonun, wana' ganya boboka, ganya siklewoka ulunun, 
pe namena' ulunun senen ganya ok boboka yeiriwoka dobgiga balalom. 
6:12 Anda Imik Neyung yuba dona' amba nimi mala yeiriwoka oldalamak 
sok, yeiriwoka amba unu welelom. Anda men danyek, nara yuba dib dobna 
aboka nimi nauba longomeka' gangganek ab pe laga leluma' anasa, Imik 
Neyung adya anak youbunjoka' anasa, embenga' ulmoubna' pik enyek 
salabmoublom. 6:13 Nidya' yoka'-yoka' embenga' eleklesilnya, Imik 
Neyung hogung ak uboka, youma' Pontus Pilatus be saramek sekoka pe 
laga nekemoknya Yesus Kristus hogung ak ulumabakanya, ban nidya' ara 
anak orugenggen. 6:14 Wene salek eba' moruwoka, Wenelesilnya Yesus 
Kristus laga danamla sum era, ban orukna' yuba nidya' ara, mek sirik anaba 
meknena' loboka, nidya' pe bekoka unubgiga balaloma' aboka, orugenggen. 
6:15 Imik Neyung ara hyak pe ululanya uboka, dubnya ben nong ara al 
hnonok ulumla. Yok-yok nimi sikja' dubnya bera Imik Neyung hnonok 
dubnya ulumla. Yok-yok wenelesak nang sikja dubnya ulusil. Dara, Imik 
Neyung adya ban sum nong enyek yanamla amlya sum era, Yesus ara laga 
yanamla. 6:16 Imik Neyung ara, alak ok hnonok dib embenga' 


ulmoublumnamla. Somokna' ara alak meka' unggulumla. Alda nimi meka' 
oka bimenggom dilina' ak ulumla. Nim adya hnon, alak meka' heng 
eibnenggumeekanya, ono' hnon nim adya eibnamenggom. Alak soba! 
gibelsinilenok. Alak migib nong soba' ulmorululul. Amin. 6:17 Anda sokok 
sam bona' dub nim ek soba' ulmoubnenggulumla bona' emba leboka 
dengdang ganya boboka, bona' ak ganya dib beiliwomunuk aboka, 
wenyaboka neklesilom. Bok saawoka, alda Imik Neyung nuk yoka'-yoka' 
nauba gigiwosulul senewoka, eleklesilnya bek ok ganya kweboka 
welenoka' aboka, neklesilom. 6:18 Sik dub nim ek, anja dara, perob una' 
anyek yok nim ek unub elegoka, perobnya nenyek ok nauba 
unubmoruwoka, ganya lowelelek aboka, hekna' hwam ok uboka, yok nim 
ek eleklesinya ganya bolonoka' aboka, wenewoka lelelom. 6:19 Wera 
sikda ban nenyek unulumeyja' adya, eimik danasa orowek muna' gobdo 
dobnemab senewoka sunuwoka beilimeija' ara, an. Wera ban adya, sikda 
hyak dib embenga' ulmoubna' ara dib dobnemak. 6:20 Timotius o, nidya' 
anak welelom aboka lenjok wa nera, hyak pe keeboka diri ululom. Anak 
dara, nimi yok-yok yuba salamaka' anyek, perob gomnya nek hnon, malya 
uboka doluwoka ganggana' gok menegoka, si ara el dangana' alamak ak ab 
ganya walabdangoka ululom. 6:21 Hnon nim era, nunda yoka'-yoka' ella 
dangana' ara, seleb domouba wenyaboka, youma' yuba dib senena' damoka 
domeka' ara, seleb loboka meknewoka unumeka' anasa, amba 
unuwamenek aboka, keeboka ululom. Wera Wenelesilnya bedya wana' 
uboka eleksina' ugunuk ulusulul. Nara Paulus bedya seleb perob aboka 
gibgen. 


2 Timotius 


1:1 Nara Paulus bedya, nadya wana' nong ulunggen me, najabo Timotius 
anak ban momnya dona' era weboka beibgen. Nara Imik Neyung adya 
seimiwoka donyoka' adya, Yesus Kristus bedya yuba lena' gaknya uboka, 
Yesus Kristus lomok nim embenga' ulumnamak amok yuba lero 
yabalamna. 1:2 Anya wera, nunja' neyung Imik Neyung ak ab, nunja 
Wenelesilnya Kristus Yesus ak ab, wana' uboka eleksina' ab, angoo yadyek 


senewoka arasina' ab, namen una' ab dadya, anak arawoka ulunggulul. 1:3 
Nadya neyung yab edya youma' sikda ulumek sok, nadya mek ganya 
senenya lona' adya, aralenanya Imik Neyung bek perob aboka giboka 
mololamna. Nara inimnek yubyek pik Imik Neyung ak molol yabenek ab 
dara, ugunuk hnon semiwoka sob-soba' mololesin. 1:4 Nadya dara, ugunja 
ganya angwei seneleluma' ara seiniwoka mololesin. Ban nenesa leboka, 
nara anab hyak okoka eibdeisinima' adya, nadya ganya hekneso 
senelamna. 1:5 Anja genong Eunike geb, anja donggel Lois geb dadya, 
sikja Kristus ak dib senelerek sok, anja Kristus ak dib senelelama' ara, nara 
seimiwoka ulumna. Nadya dara, anda anaso uboka Kristus ak dib 
senelamla' anya' senelenggen. 1:6 Ban nenesa leboka, nadya anak soruka 
diyiwoka heng uboka yuba lelelom aboka lenggesa sum enyek, Imik 
Neyung adya anak elegenjoknya nenyek nauba neneleloma' aboka, gokoka 
neklenggen. 1:7 Anasa wera, Imik Neyung adya nuk elegosuka' ara, lok 
ganya ak eleganggusuk. Bok, alda nuk elegosuka' ara, migib un ganya 
hnon, wana' un ganya hnon, diri uldan ganya hnon, elegosuk. 1:8 Ban 
nenesa leboka, nunja Wenelesilnya bemba alja yuba lero yabana' ak alya 
bar aboka longgom, mem. Ono' nak Kristus amba leboka gasa ek henga 
gouboka beibnyeknya nenesa, alya bar aboka longgom, mem. Bok alda 
saawoka, anda Imik Neyung adya eleklenggel migib edya, Imik Neyung 
adya perob lero yanggan yub emba leboka, amba neika' igina kwelenggel 
bok yeiriwoka welelom. 1:9 Imik Neyung adya nuk bleboka doboka, nuk 
geisa ulunoka' aboka youbosuk. Imik Neyung adya ban unuwosuka' ara 
nunja yoknya nek pe unumouba' amba ubnenggubsuk. Alda alja wana' 
ulusuka' orowek unuwanamna senemoka' ak sunuwoka ubsuk. Ban soko en 
anam uyiwanggom salek enyek, Yesus Kristus pik uboka, alja wana' una' 
ara, nuk seleb elegesuk. 1:10 Anya wera, Imik Neyung adya alja wana' 
una' era, nuk blebsina' dubnya Yesus Kristus laga dangamoka' adya laga 
amasuk. Yesus adya somokna' migib era seleb yugoma nenewoka, alja 
perob lero yanggan yuba pik uboka dib embenga' ulmoubna' damok ara, 
alja bo yeiniboka laga amasuk. 1:11 Ban wenyaboka perob lero yanggan 
yuba lero yaban damba, Imik Neyung adya nak yuba lena' gaknya hnon, 
yuba neksinya hnon, jaboka sekiyinyok. 1:12 Ban nenesa leboka, wera 


nara an yoka'-yoka' igina kwelenel. Bok heknyek dib senemsa' ara, nara 
dib ella ulumna' anasa, angoo senenggulumna. Nadya banyek dib 
senelamna' ara, alja nak welelom aboka lobongganyok wa nera, ono' 
welemnya' ak an alja diri bo ulumlya' moruwoka soko sidya' daknamla sum 
unuro lobnamla senewoka, dib senelamna. 1:13 Nadya anak an seleb 
leboka, nidya' nekgesa sok, anyek pe sunuwoka ululom. Anya wera, ono' 
nunda Yesus Kristus ab neika' hnonok kweldalamaba' adya, nunja' 
dangamok wana' una' ab, yuba dib senena' ab danyek, anda pe 
salabmoubuka ululom. 1:14 Nuk ulusil Imik Neyung Geisinya adya anak 
arawoka, peroba' anak elegenjoknya nera, pe beiyiwoka bo diri ululom. 
1:15 Nimi nidya' Asia moka ulumak nim era, nak ara loboka yokok byik. 
Dara, Figelus beb Hermogenes beb dadya' anaba, seleb nak lo binireka' 
ara, anda ella ululam. 1:16 Bok, alda Onesiporus bedya ek nim edya 
danyek, alda nak ganya pe sangab elegoka ulunyok. Anasa, Wenelesilnya 
bedya, wera e nen nim ek angoo yadyek senewoka arawoka pe bo 
ulusulul. Nara henga gereksin ek an gereganyeka' anaba, Onesiporus bera 
henga geregek anasa, alya bar aboka, yoka' seiniwanggumok. 1:17 Bok 
alda na Roma heikek anam yalamsa sum era, al adya nak men hanyagar 
ulumlya' ak eibnun do aboka, eboka nak men eibnyok. 1:18 Dara ono,' al 
Onesiporus bera, na Epesus heikek ulumsa dara, alda hyak nak nauba 
aralenyoka' ara, anda pe ella ululam. Anya wera benyek anasa, 
Wenelesilnya bedya nimi nidya' sokok an yana lelewanasil sum era, alak 
angoo yadyek senewoka arawanamla. 


2:1 Nadya me Timotius o! Kristus Yesus ak pik uboka Imik Neyung adya 
wana' uboka eleksina' adya, anda migib nonga' dangoka ululom. 2:2 Nadya 
anak nimi hnoumuk sam ab uboka nekenggesa yub era, ono' anja dara, 
saawoka bojam ulumaka' yok nim ek pe neknemejja nang ek unuwolulum 
aboka, nekoka dib lolonglesilom. 2:3 Ono' amba hyak Kristus amba bojam 
uboka yina bololanya gekneba' uboka igina kwelenggelya bok, 
welmorululom. 2:4 Nimi mala naklenanya bera, alda anam oldalamna 
salek era, mal gaka'anya bedya perob senewonulul senewoka yeiriwoka 
naklamnakanya, alja wa yoka' ak ara wel yabenggulumla. 2:5 Anaso 


neikek, ono' nimi ben hnon bik-bik alalanya bera, ban unuwoka bik-bik hen 
dara, pelemak senena' anyek pe unuwanggubna dara, wera bera bik-bik 
henemso' anaba, alda peroba' donggulumla. 2:6 Dara ono' hnonda, nimi wa 
ara men nonogoka weboka menanya benyek, masa ara nonga ubna dara, 
alak men boboka delemla. 2:7 Ban nidya' emi lebnanya nera, Wenelesilnya 
bedya anak anyek ella dolula' aboka, migiba' eleganenggel bok anasa, anda 
hyak pe keboka senelwenelelom. 2:8 Banyek pe beknelam: Nadya perob 
lero yanggan yuba lero yeilimsa' ara, Daud nang yila' ak abnya Yesus 
Kristus nimi somokna' damok ak ab seleb embenga' suboka welewoka' ara, 
beklemnelam. 2:9 Wera, al ban perob yub enyek lero yabalenanya nenesa, 
nara hyak yoka'-yoka' nauba igina kwelenel. Anya hyak hoka' donanya 
beneso' anyek, gasa henga gouboka beillilenyak bok, Imik Neyung yub ak 
dara, nim adya henga goubnamenggom ulumla. 2:10 Wera anasa, ban 
nenesa leboka, Imik Neyung weboka gaboka dolosil nim enyek, sikda 
Kristus pik uboka eleklesil blebna' damok hnon, anya sikenek si imik 
nenesina' damok anaba, dobnoka' aboka, ono' nara yoka'-yoka' ara igina 
kweboka goululuma' aboka gweklamna. 2:11 Dara, ban lelemak yub era 
dib nong: "Nunda alablaboka somogomouba dara, ono' eimik era suboka 
alab neika' embenga' ulumnemab. 2:12 Nunda pe ganya kaboka siklewoka 
ulumerbya dara, nunda eimik era, alab neika' dub dangoka wenelemnemab. 
Nunda alak numba elgomnya alameibya dara, eimik era alba nuk anaba, 
nab elgom nimi henesil. 2:13 Nunda alak pe bojam unggulumeibya bok, 
alda al damnya dara, malya neneldanggululanya bek anasa, alda nuk pe 
bojam ulmorulumnesil." 2:14 Ban nidya' lebnanya nera, nim ek pe 
unululum aboka wenewoka bekellilisilom. Anya ono', Imik Neyung 
saramek sam ab, mek yok-yok seimina' ok adya waldalamaknya nera, mem 
aboka wenelesilom. Nera peroba' nenenggulusil, alda kelemak nimi ganya 
malya nenelesila' ok. 2:15 Anak Imik Neyung adya dara, nasamba wa pe 
welenelnya bera an senelenggulula' aboka, hyak pe yeiriwoka welelom. 
Anja wa welelama' ara, alya ubnelyek senewoka, anya Imik Neyung ak ab 
nekna' yuba pe sunuwoka nekleloma' aboka hnon, pe keeboka welelom. 
2:16 Salya' lelem yub era, Imik Neyung si ak malya' nenelemak yub enyek, 
anda mok nenewoka ululom. Ban unu malya uro saro yabalamak yub era, 


nimi malya ganya nauba danggiga balasila' anasa, anak dara, nera mok 
nenewoka ululom. 2:17 Ban neneso nekna' yub era, nimi somokna' neikna' 
damok ak belega elesila' anyek ulumla soka' ak ulumla. Ban nenyek seleb 
unumek nang dara, hnonda Himeneus beb, Filetus beb an ulurak. 2:18 
Sikda penya dara, perob yub ek ab seleb malya nenebdangoka mok darek. 
Wera sikja dara, nim embenga' suboka bun salek era, seleb yenewal 
wenyaro yabalaraka' adya, nimi yok nim ek hnon sikja dib senena' ara seleb 
dolul meneklerak. 2:19 Bok, Imik Neyung adya ikimok egomna' era, hyak 
mel-mel arob nong. Egomna' eilibek ara lero momnya dobokja, 
"Wenelesilnya bera alja nimi yoka' ak ella ulusil:" ono', "Nimi hnon nara 
Wenelesilnya bedyinya ulumna aldalalanya bera, alda malya una' ara, hyak 
gobdo lobnamso." 2:20 Hyak senenggoma' somna ek ara, yok-yok bona' 
beilina' ara, nauba ulumla. Wera bona' beilina' ara, hnonda dangman mellik 
yuba' adya memelemak dara, hnonda gal adya gom, soko adya gom, 
mememna' ak ulumla. Dara beilina' ara, hnonda hyak pero-pero 
senenggom bona' enesa ulumla dara, hnonda dom digum so bona' danasa 
ulumla. 2:21 Nimi ben hnon yok-yok malya una' ak, geisa nenebdanelanya 
bera, benyek muna' nenebdangoka perob wa wena'anya ulumnamla. Dara 
bera, alja neyung adya al nonga perob wa weboka un danasa, weboka 
doboka dibnamlakanya, alda yok-yok perob wa nidya' webnuna' aboka, 
diri ulumnamla. 2:22 Goubenya mim edya nenyek perob senewoka malya 
ulumaknya nek, anda mok geboka ululom. Anda Imik Neyung amba ok 
perob senelamla sunuwoka pe uboka, alak hyak dib senewoka, nim ak 
wana' uboka, hyak namena' anyek ululom. Perob ganya boboka, 
Wenelesilnya bek araweisilom aboka, molowoka ulumak nim eblaboka, 
anaso unu ulululum. 2:23 Yok-yok dongdang ana' elgom yuba lelemaka' ak 
neikik hinggom. Ban sikja unulumaknya nera, waldana' damoka lanalamla 
ara, anda seleb ella ululama' anasa, ununggom. 2:24 Imik Neyung alja wa 
welelanya bek dara, waldana' yuba hyak mem. Bok saawoka, alda yok 
nimi nidya' ak namen ok uboka, yuba pe nekoka, ganya pe siklewoka 
ululul. 2:25 Alda bera, nimi yok nim edya alak bleklemak nim ek, sikba 
Imik Neyung adya ganya dangiyiwoka, perob jong yuba dobnok senewoka 
diri ulusilyikanya, pe namen uboka wenelemnesil. 2:26 Wera anadya sikja 


nunda anyek ulumaba' aboka ella ubdanamak. Anya sikda Iblis adya nadya 
yuba kelelulum aboka, sikenek gliboka bo biniboka henga weboka youlusil 
ak ab blebnesil aboka unulumnesil. 


3:1 Anda banyek pe keblom: Mok soko nidya' daknamla sum era, yok-yok 
damoka nauba igina kwesina' lanawanamla. 3:2 Nim ara nanokok 
pewonulul senewoka ulumnamak, rupiah hogung ok beryiwoka 
ulumnamak, dengdang ana' ganya boboka sonda' hwam ok lelemnemak. 
Sikda yok nim ek geklewoka derewoka walamnamak, nauba nimi yuba lek 
senewoka bleklemnemak, eleganelema' perob alamaka' ara, elgom 
ulumnamak. Dara, hnonda nimi pe ulumaknya nek ara, sikda lek 
senelemnamak. 3:3 Sikda yok nm ek wana' unggulumnamak, malya ubgen 
bar aboka, laga leldana' ara ununggulumnamak, sikda yok nimi si ak, bera 
malya unululanya aboka malya nenelemnemak. Sikda gasa hwam ok 
boboka ulumak nimi gekneba' ulumnamak. Sikda perob una' ara, hyak lek 
senelemnemak. 3:4 Sikda yuba bo dil bana' ak perob senelemnemak, sikda 
imik nenebdangoka, ganya mok seinil banggulumnamak. Sikda Imik 
Neyung ak wana' unya nera loboka, sokok an ununa' anyek wana' nong 
ulumnamak. 3:5 Nim adya eilin dara, sikda yuba doboka pe unulumak 
nimi senen bok, sikda ganya migib diba' ak dogom aboka lolomak. Ban 
unulumak nim enyek ara, anda mok nenebdangoka ululom. 3:6 Ban nang 
danara nim edya e pik gelelenga wekel balamak. Dara ono' hyak malya 
una' hwam ok uboka, yok-yok unuweisinya ganya adya gouluwoka ulumak 
gelewa ek sene malya unuwanoka' aboka benellilisak. 3:7 Ban unulumak 
gelewa dara, yuba sob-soba' kelemak bok, dib yub ak sikda ella 
ubnamenggoma' ak ulumak. 3:8 Youma' danyek Yanes beb, Yambers beb 
dadya, Musa bek bleklerek sok, ono' neikso ban malya unulumak mm era, 
Imik Neyung adya dib nong yub ek bleklemak. Sikja ganya era seleb oula' 
oboka blobsuk. Sikja yuba dib senemeka' ak ara, saawoka dobnamenggom 
ubsuk. 3:9 Yanes beb, Yambers beb dadya dongdang arek ek, laga ubok 
sok, sikja dongdang alamaknya nera, nimi nidya' seleb ella danamaka' 
anasa, sikda yoka'-yoka' nidya' ak ara perowanggunumak ak ulumak. 3:10 
Bok anak dara, nadya men nekenggesa yub eb, nadya heka' anaso uboka 


ulumsa' ab, nadya unu ulunun senelenanya neb dara, anda seleb eryiwoka 
ella ululam. Nadya hyak dib nonga' anyek, Yesus Kristus ak dib senewoka 
ono' nim ek wana' ulusina' ara, anda seleb ella ululam. 3:11 Nak malya 
uboka saboka oboka, nauba gwekoka igina kwelenyoka' anaba seleb ella 
ululam. Dara nak Antiokhia heikek ab hnon, Ikonium heikek ab hnon, 
Listra heikek ab hnon, yoka'-yoka' nidya' ununyok ara, ganya mel-mel 
aboka siklewoka ulumsa' ara ella ululam. Bok, ban unulunyok bok, 
Wenelesilnya bedya nak nidya' ak ab seleb blebnyok. 3:12 Anasa wera, 
nimi nidya' Yesus Kristus ablaboka neika' kwebdangoka uboka, Imik 
Neyung amba gobdo geisa ulunob senelemak nim ek, loba' nenewoka ol 
neblemnesak. 3:13 Bok, malya una' hwam nimi hnon, sonda' hwam ok 
wekdeknewoka ulumak nim era, nauba malya danggiga balamnamla. Sikja 
dara, yok nim ek sonda' lelemak bok, ono' sikbabya dirigoka sonda' 
lelemnesak. 3:14 Bok Timotius anak dara, ban nang danadya neknyek 
senewoka seleb ella ululam bok anasa, anak seleb nekenjeka' keboka, anja 
seleb hyak dib senelelamnya nenyek pe salabmoubuka ululom. 3:15 Anda 
hyak mekewek moruwoka, Imik Neyung geisa yuba seleb ella ululama' 
nong anyek, pe seiniwanalam. Wera ban Imik Neyung yuba buku nong 
enedya Yesus Kristus pik uboka yuba dib senelemak adya embeng una' 
dolomaka' ara, ella ululama' anasa, pe salabmouboka ululom. 3:16 Ban 
nidya' Imik Neyung yuba momnya doboka' anara, Imik Neyung sik ab 
gobomok. Dara, nim ek lel elekna damba hnon, nera malya ublam aboka 
wenewoka pe memen damba hnon, nim ara, Imik Neyung adya 
senelelanya nenyek unu sunuwoka jong ulululum aboka, wenesin damba 
hnon, peroba' ak ulumla. 3:17 Wera ban Imik Neyung yub anadya, Imik 
Neyung ak arawoka wa welemak nim era, yoka'-yoka' nidya' perob wa 
nenyek pe webnoka' aboka, weiboka peroba' nenelesil. 


4:1 Yesus Kristus ara sokok an eika' ulumak nimi hnon, somoklomak nimi 
hnon, yana lelewosununa' aboka yanamla. Dara, alda laga danamlakanya, 
alda dubnya dangoka wenelemnesilnya nenesa leboka, Imik Neyung 
saramek sam hnon, Yesus Kristus saramek hnon, ban nenyek unululoma' 
aboka molowagena' ara, 4:2 Anda Imik Neyung yub ara soba' lel 


eleklelom. Perob salek gom, malya salek gom, soba' meewoka ululom. 
Anda nimi ganya dangallilisilom, meilinya nera ban aboka wenelesilom, 
banyek unuwolulum aboka nimi ganya wekellilisilom. Anda hyak ganya 
kaboka siklewoka ulumenekanya, pe neklesilom. 4:3 Nimi jonga' pe 
ulumak yuba dobnenggunumak sum hnon yanalabok anasa, pe neklesilom. 
Eimik era dobnenggunumaakanya, saawoka nim adya anyek unuweisinya 
senewanamaakanya, nenyek ok unulumnumak. Dara, nunja o kelemeibya 
dara, pelemlya anyek kero ulunob senen malya nekna' enyek neklesinoka' 
aboka, nimi neksin nang nauba, bo boklomnemak. 4:4 Sikenek dara, nimi 
pe jong ulumak yub ek dara, kebibyek aboka o pika lebeldalamnamak bok, 
salya' malya hwam yub ek sam ara, or pe kelenob senewoka o bakoka 
kelemnemak. 4:5 Bok anak dara, nidya' yoka'-yoka' lanalamla ak ab, ganya 
pe siklewoka diri ululom. Anda Imik Neyung bedya wa wennya diba' 
uboka, yoka'-yoka' igina kwelenggel bok pe kaboka ululom. Anda perob 
lero yanggan yuba len wa hyak pe lelewoka welelom. Anak elegenjok wa 
nidya' anyek, soba' luka bongoldililom. 4:6 Nak anyagan ara, Imik Neyung 
amba somoganamna salek era, wera seleb oka dal. Maldabna' loboka, mek 
anam soko enera lo binimna. 4:7 Nara pe yeiriwoka oldalamsa. Nara 
bik-bikal dakal bilimsa. Nara dib senena' ak pe bojam ulmorulamnya' ara 
sidya' daknamla. 4:8 Ban nenesemba leboka, pe ulumoka' amba huk 
gouluna' era seleb diri ulunel. Sidya' daknamla sum era, pe jonga' anyek 
yana lelesinnya Wenelesilnya bedya ban dekna' era, nara Imik Neyung ab 
peroba' dangoka ulumna' anasa, nak doboka eleganenel. Nera or nanokok 
gom, alda nimi nidya' Wenelesilnya be yanamla senewoka ganya neboma 
diri ulumak nim eneba, ban neik dekna' en dobnemak. 4:9 Nak sam an men 
younuna' aboka dululom. 4:10 Demas bera sokok anyek wana' uboka, nak 
ara seleb lo binyok. Alda seleb Tesalonika heikek byuk. Kreskes bera alda 
seleb Galatia moka byuk. Dara, Titus beneba Dalmatia heikek byuk. 4:11 
Alda Lukas bek hnonok nablaboka neika' ulunam. Anda yanggamen dara, 
nak an aralemnenela' anasa, Markus bera eboka bobgiga yanalam. 4:12 
Nara seleb Tikhikus bek anda Epesus heikek bilom aboka bokomsa. 4:13 
Anda yanggamen dara, nadya mok gouluna' aklenga Karpus bedya ek sam 
Troas heikek lo yasa' anyek, hnon doboka bobnenelem. Anya nadya buku 


aroba' hnon doboka bobnelom. Dib nong so' ara, gal boka' pik weberob 
buku nong enyek doboka bo yananelem. 4:14 Ya ab, yoka'-yoka' ab, 
selewoka memelelanya Aleksander bera, nak yok-yok malya una' nauba 
ununyok. Wenelesilnya bedya alba eimik alja unumoka' sunuwoka 
diriganamla. 4:15 Bera alda nunja lelemab yub enera, bol nenel goklesila' 
anasa, anda alak pe keeboka ululom. 4:16 Nak heng goubenyeka' anasa, 
men yuba garawoka sekeldalamsa sum era, nimi ben hnonok sibin anaba 
arawanggunyek. Sikda nidya' lobnyeekanya, sen-senem abgogorob. Anasa, 
wera malye, Imik Neyung adya sikenek nera malya ublum henggunususo, 
senelamna. 4:17 Bok, Wenelesilnya nak aralenyok. Perob lero yanggan 
yuba pe lelemlya' adya, nimi nidya' Yahudi gom mimi kebnoka' aboka, nak 
alja migib elegenyok. Dara ono' nara senenggom bei gam si ak ab 
blebnyok. 4:18 Nera aldib Wenelesilnya bedya nak malya ublul senewoka 
sunulunela' ak ab blebelmorulumnenel. Alda nak doboka alja muk heikek 
pe bo binenel. Alak imik nenewoka soba' pe giblenok. Amin. 4:19 Nadya 
Priskila geb Akwila beb, Onesiporus bedya ek nim eneba, neika' perob 
aboka gibsin. 4:20 Erastus bera or Korintus heikek ululabok, Trofimus bek 
dara, neikel yabok bok, Miletus heikek alda lo yasa. 4:21 Saragena' li 
yenewanggumlya salek enyek, men bunun senewoka pe duboka nak 
yanalam. Ebulus beb, Pudes beb, Linus beb, Klaudia geb dadya, anak 
perob aboka gibjak. Dara ono' anyagan yok yuba dolomak nim edya' 
anaba, hnon anak perob aboka gibjak. 4:22 Wenelesilnya bera anak ganya 
arawoka ulunggulul. Wenelesilnya bedya anak wana' uboka eleksina' 
ulusulul. Nara Paulus bedya seleb lemna. 


Titus 


1:1 Najabo Titus o! Nara Paulus bedya, Imik Neyung adya wa wenya 
uboka, ono' Yesus Kristus adya yuba lena' gaknya uboka, ban ara anak 
momnya doboka beibgen. Imik Neyung adya alja weboka dolosil nim 
enyek, sikja Imik Neyung ak dib senelemaka' ara, migib dosulula' aboka, 
nak Imik Neyung adya men weboka doboka bokol yeilinyok. Nunja 
dolomaba' ak sam neklesil yub enyek, sikba ella dangoka pe ulunoka' 


aboka, neksulul senewoka donyok. 1:2 Ban nunja dolomab yuba damok 
enyek sunuwoka, dib embenga' ulmoubna' ara or dobnemab senewoka ella 
ulumab. Imik Neyung ara hyak sonda' lenggululanya bek adya, men 
youma' enyek moruwoka, embeng una' damoka nuk eleganesin, wenyasuk. 
1:3 Dara wera, perob sum en unuwanamna senemok sum enyek, yuba 
lelelula' aboka orugomoka' adya, laga dangiyimok. Anadya wera, alja yub 
era, nak an anja lelelom aboka lobongganyok. Dara, nara nunja Imik 
Neyung bleblesilnya bedya orugonyok yub ek, sunuwoka lero yabalamna. 
1:4 Titus o, anab nab dara, neik Kristus ek dib senenuma' anasa, wera anda 
nadya me yoka' nong ululam. Nadya dara, anak nunja bleblesilnya Yesus 
Kristus adya hnon, nunja' neyung Imik Neyung bedya hnon, wana' uboka 
eleksina' ab, ganya angawoka una' ab, elegogulul e. 1:5 Nadya anak Kreta 
sokok sam lo yeilinggesa' ara, webnamen ulumla wa nenyek meewoka 
weleloma' aboka sene lo yeilinggesa. Hnonda, heik ela' gigiro Imik 
Neyung e dam nang sikillililoma' aboka lo yeilmggesa. Dara ono' ban 
nadya anaso unuwanalam aboka nekgena' banara pe beklom. 1:6 Nimi 
yuba dolomaka' gaka bo usinnya bera, si gegena pona' oroknya bek ululul. 
Alda gela hnonok domlyekanya, alja mab era Kristus ak dib senewoka, 
ono' nauba blekoka, salya' yiri-yoro al girikna' orok mabo yaknya bek 
ululul. 1:7 Yuba don nimi bo usinnya bera, Imik Neyung bedya wa nek 
welemla' anasa, alda si gegena pona' ara hyak mem. Alda dengdang ganya 
boboka yu ganya bona' loboka, yu meka deregoka ganya uu ana' oroknya 
bek, oldana' hwam ganya unggululanya bek, rupiah nauba dorowonun 
senenggululanya bek ululul. 1:8 Dara ono', alja ek sam nimi yalamak dara, 
peroba' leboka doro diyiwoka, alda perob una' anyek perob senelelanya 
benyek, ganya siklewoka diri ubdangoka, pelelanya benyek, geisa ganya 
boboka, yamal longgululanya bek ululul. 1:9 Alda nimi yok nim ek 
wenelesil dara, dib nong yub enyek sunuwoka ganya heksulula' aboka 
hnon, nimi dib yub ak lolomak nim ek, nera meilinya nera an aboka, pe 
leboka aawosulula' aboka hnon, alda alja dib senewoka domok yub ek, 
nekemek sok, pe salabmoubuka ululul. 1:10 Yuba blekoka e' dem yuba 
leboka, nimi gliboka yoka' amba bo balasak nim era nauba ulumak. Okoka 
dara, Yahudi yuba domek nimi nong enyek, anaso nauba ulumak. 1:11 Ban 


wenyhen nim era, neknenggunuseng yub edya, nimi nauba nim e gebman 
malya nenelesaka' anasa, sikja sibama' hyak lebnok. Sikda ban 
unulumaknya nera, anadya dekna' salya' malya uboka dobnoba' aboka 
ulumak. 1:12 Sik moumen al Kreta sokok ab ununumna' lelemoknya bedya 
seleb leboka' ara, "Kreta nim era, yu hwam ok bei gam anaso uboka, 
gwanenga orok nenewoka deregoka ono' sulmalya' ulumaakanya, soba! 
sonda' hwam ok lelemak nim ulumak," hyok. 1:13 Ban ununumna' 
lelemoknya benedya lemoknya nera hyak aldib nong. Anasa, sikda dib 
yuba dolomaka' nong anyek, pe salalmoublenoka' aboka, anda hyak pe 
oma leboka wenelesilom. 1:14 Anya hnonda Yahudi nim edya' youma' 
nekna' gom, dib nong yub ek lek aboka ulumak nim edya yub ek an dib 
salabmoubyjek anasa, anja pe neklesilom. 1:15 Nimi ganya geisa ulumak 
nim ek dara, yoka'-yoka' nidya' ara geisa deng ok ulumla. Bok nimi yuba 
okoka ganya goluwoka dona' loboka, ganya sembeja' adya ok goluwoka 
ulumak nim era, sikja soba' seimina' ab, sikja mek ganya seinina' ak ara, 
seleb sembeja' ok doka' anasa, geisa una' ara meka! me anaba unggulusil! 
1:16 Sikda sonda' anasa nunda Imik Neyung ak ella ulumab alamak bok, 
sikja unulumaka' adya, ella ulumab ana' ak sonda nenelemak. Sikda 
omoma dablesil nim ulumak. Sikda yub ak ganya dib olokna' ara lek 
senelemak nim ulumak. Sikda perobnya nemba dara, pe ununa' ara 
unuwanggunuseng nim ek anara ulumak. 


2:1 Titus o, bok anak dara, hyak dib perob nong eika' yub enyek ok 
neklesilom. 2:2 Nengmabo nauba nang ek dara, sikda ganya siklewoka 
kaboka ulunoka' aboka, peroba' ok seiniwoka ulunoka' aboka, hnonda yok 
nim edya perob senelesak nang gekneba' ulunoka' aboka, ono' yuba dib 
senebmoubuka, hyak wana' ubdangoka, pe siklewoka welenoka' aboka pe 
neklesilom. 2:3 Anasonya neikek, ono' seleb kalamla nauba nim ek, Imik 
Neyung mabo pe ulumak diliga' enyek doboka ulunoka' aboka, yok nim ek 
miniwoka len yuba loboka, yu meka nauba deregoka una' ara mem aboka 
neklesilom. Ono' sikda perob yub enyek nekdangoka ulunoka' aboka 
neklesilom. 2:4 Sikda ban unulumejja' adya, wera ono' sikja goubenya 
gelewa ek, sikja nenyab eb, memab ab, wana' ulunoka' aboka neklesinok. 


2:5 Ono' goubenya gelewa era, geremseng uboka, ganya geisa uboka, 
namen uboka, ono' nenyab adya yuba keboka, perob ek nimi dangalenoka' 
aboka wenelesinok. Nunja Imik Neyung yub ara yok nim edya malya 
nenewejjek anasa, anaso pe ulunok. 2:6 Anasonya neikek, ono' goubenya 
nang ek anaba, sikda pe seiniwoka diri ubdangoka pe ulunoka' aboka duka' 
lolowoka wenelesilom. 2:7 Anda yoka'-yoka' nidya' unulumena' ak ara, 
yok nang edya diliwagenoka' aboka, perob ok unululom. Anda yuba 
neklesimena' ak ara dib nong ok anyek, laga angawoka neklesilom. 2:8 
Anadya anak malya senelenjak nang era, nunja malya una' hnon ununa' 
orok adya nuk minima' yuba okna anasa, sikda alya dabsulul aboka, nim 
adya si malya danganggulumla yuba damok enyek, pe geremsenga' 
lanawanamlya yuba damok enyek neklesilom. 2:9 Wa arawoka welemak 
nang ek dara, sik wa welemak ek nim edya yuba pe keboka, sikenek eiya 
dabsulula' aboka, pe unulunok. Wa unu welemab bok anasa, anyek 
elegosuso aboka youmbura' debna' ab, yok-yok saawoka lena' ara mem. 
2:10 Hoka' dona' anaba hyak mem. Sikda pe uboka, wa bojam welemak 
senen hogung enyek laga geknelenok. Wera ban unulumejja hogung enyek, 
yok mm edya eiyiwoka, sikda nunja blebsina' dubnya Imik Neyung bedya 
yub ek gigilenoka' aboka, unulunok. 2:11 Anasa Imik Neyung ara seleb 
orowek soko nimi nidya' ak, blebsima' damoka bo yalasil wana' una' era, 
seleb aawosuk. 2:12 Ban Imik Neyung adya wana' uboka eleksina' adya, 
nunda sokok an ganya oka dena' ulumla' digum una' hnon, yoka'-yoka' Imik 
Neyung adya perob gom senelelanya nek hnon, hyak loblulum aboka nuk 
neklesil. Nunda sokok an ulumeibya danyek, pe ganya siklewoka, geisa 
uboka, Imik Neyung ak pe bojam ulunoba' aboka, alja wana' una' era 
neklesil. 2:13 Nunda wenera, nunja perob anasa berra yaso senelemab sum 
era, nunja' senenggom Imik Neyung uboka nunja bleblesilnya Yesus 
Kristus laga danamla sum enyek, nauba omom nong ubnamla' anasa, diri 
ulumab salek enyek, anaso ulumnelum aboka neklesil. 2:14 Nuk malya 
una' nidya' ak ab blebsununa' aboka, al nong anyek nunsamba leboka 
elegosuk. Anadya wera alja mab ok nenewoka, malya una' meka' unggom 
nimi neniyiwoka, perobnya nenyek, yeng ganya boboka ulunoka' aboka, 
ubsuk. 2:15 Anda hyak loksonya benyek ulumenekanya, anja yuba 


kelenggija nim ek, ban nidya' lebnanya nera, hyak pe wenewoka ooma 
leboka neklesilom. Anak yok nim edya dara, alda or maly, mek 
goubenenya benya', seneweigejek anasa, mem! 


3:1 Wenewoka bo usin nang ek hnon, senenggom dub nang ek hnon, pe 
giboka yuba kelemunukanya, ono' perobnya nera, soba' yeng ganya boboka 
unulululum aboka, anja yuba dolomak mm ek pe wenelesilom. 3:2 Ono' 
sikenek, yok nimi si ak malya yub edya, malya nenewomunuk aboka hnon, 
nimi yok mm eb mala weboka waldana' loboka, pe hekna' ganya boboka 
ulululum aboka hnon, midya' yok nim ek, namen uboka pe hekna' hwam ok 
ulululum aboka hnon, wenelesilom. 3:3 Anya wera, nunda numbabya 
youma' dara, yuba blekoka dongdang ana' ak ulumouba. Nunda youma' 
dara, bob nenewoka lelesiikanya yok-yok ganya seinina' edya hnon, 
yoka'-yoka' unuweisinya senen ganya edya ok goluwoka malya ulumouba. 
Nunda yu hwam ok uboka, hmana lebdangoka, hyak lek senebdangoka 
ulumouba. 3:4 Bok nunja blebsina'anya Imik Neyung bedya nuk alja perob 
una' ab, ono' alja wana' usina' ara, seleb amasuk dara, alda nuk blebsuk. 3:5 
Alda nuk blebsuka' ara, nunja alak peroba' ak unumouba amba 
blebnenggubsuk bok, alda alja men nuk angoo yadyek senewoka arasina' 
adya ok blebsuk. Imik Neyung Geisinya adya dib embenga' damok ab, 
penya beilina' ab dara, nuk elegoka mek elegosuka' adya blebsuk. 3:6 Imik 
Neyung adya alja Geisinya nuk gokoka elegesuka' ara, nunda blebsina' 
dubnya Yesus Kristus pik uboka elegesuk. 3:7 Wera alja wana' uboka 
eleksina' adya, nuk peroba' neniyisuukanya, ono' nunja dib embenga' 
ulmoubna' damok ara, nunja seimiwoka diri ulumabnya nenyek, dobnamak 
aboka blebsuk. 3:8 Ban lebna yub era hyak dib yuba. Nadya senelamna' 
ara, ban seleb wenyhenya nenyek, yok nimi seleb Imik Neyung ak dib 
senelemak nimi nidya' ara, perob wa nong enyek hyak duboka yeiriwoka 
welenoka' aboka, hyak nauba so pe neklemnesilim. Ban anaso una' era, 
nimi nidya' ak dara, peroba' ab perobnya neb danyek ulusil. 3:9 Bok anak 
dara, dongdang aboka yeiriwoka malya gak enyek, heng ero 
yabalamaknya neb, youma' unumok aboka salya' nekdo bulumak nekna' eb, 
Yahudi nim emba unuwanalum an yub amba mala weboka waldana' ab 


dara, ban nidya' ara peroba' ak unggulumlakanya, nuk pesina' damoka bo 
lanana' oroka' ak anasa, anara mok geboka ululom. 3:10 Nimi yuba 
dolomaka' ak doluwoka bokol goklesak nang ek ara, anja ban unululama' 
ara loblom aboka, li penya unu gorogoka lelelom. Ban nen seleb 
unuwamen bok dara, anda alab neika' uruma dobdangoka una' ara mem. 
3:11 Ban anaso nang era, alda hyak seleb malya nonga doknya bera alan. 
Alja malya ulumla' nong adya, wera alda malya una' hwamnya seleb 
nenebdangamoka' ara, ella ululam. 3:12 Nadya Artemas bek gom, 
Tikhikus bek gom, anak bilom aboka ben hnon boknya' anyek, ben hnon 
anak yalya dara, nara sargena' li yenewalyebok dara, Nikopolis moka 
ulumnamna senemna' anasa, men na ulumnya' ak berra yanalam. 3:13 
Senas yuba damok elnya beb, Apolos beb dara, sikda pe lanawoka 
baladuruka' aboka, sikenek unggulumlya' nidya' anyek, pe duboka 
arawanasilim. 3:14 Nunja nim era, sikja una' ek dara, peroba' ak 
unuwanggubjjek aboka, sikja ganya edya anyek desibya bobsibya 
senelemaknya nera, pe dolonoka' aboka, sikda perobnya nenyek 
unulmorulunoka' aboka ella dangalanok. 3:15 Nunja hemyabo nimi nidya 
anyagan nab neika' ulumab nim edya, ugunuk perob aboka gibsak. Nunja 
gibsabnya nera, nunja hemyabo yok nimu, yuba dib senelemab adya wana' 
ulusak nim ek, unu gibisak aboka nekdo yibinelam. Anya wera, 
Wenelesilnya bedya, ugunuk nidya' nauba wana' uboka eleksina' ara 
ulusulul. Nara Paulus bedya seleb lebsin. 


' 


Pilemon 


1:1 Nunja' hem Pilemon o, nunja' hem be uboka, neik wa welemabnya 
ululam! Nara Paulus, Yesus Kristus amba leboka henga goubnyeknya 
bedya, nunja' hem be Timotius beb neika' uboka, ban momnya dona' enera 
anak beibgenem, 1:2 hnonda anja' ek sam yuba dona' nim longolomak nim 
ek hnon, nun hmal gel Apfia gek hnon, nub neik wa welemabnya Arkhipus 
bek hnon momnya dona' enera beibsinem. 1:3 Nunja ganya edya ugunuk 
ara, nunja' Neyung Imik Neyung ab, Wenelesilnya Yesus Kristus ab dadya, 
wana' uboka eleksina' ab, nimi pe una' ab dara ugunuk eleklesulul 


senelesab. 1:4 Nara soba' molol yaben dara, anja si sibuka Imik Neyung ak 
perob aboka molowoka giblamna. 1:5 Nera an nong anyek, Wenelesilnya 
Yesus ak dib senewoka ganya ologoka ulumlakanya, ono' nimi yok muna' 
Imik Neyung mab ak wana' ulusil an yuba kelemna' anasa perob aboka 
ansamba nauba mololenggen. 1:6 Nadya heng uboka mololenanya nera, 
nunda seleb Kristus ab neika' kwebdangamoubnya nenyek, nunda yuba dib 
dolomab nimi gekneba' uboka, yuba doboka Kristus lomok ulumaba' adya 
ulusila' anyek pe ella ubluluma' aboka mololosin. 1:7 Hem Pilemon o, anja 
nidya' yok Imik Neyung mab ek wana' ulusilima' adya, wera nadya ganya 
heklenelekanya, naba anaso unuweisinya ganya nauba bolomna! Muna' 
Imik Neyung mabo nidya' anja nong una' enesa leboka, hyak nidya' anak 
ara, ei-ei ganya bolonjak. 1:8 Anasa wera nenesa leboka, nunda Kristus 
bek dib senelemab nang ek anasa, nadya ban nenyek or unuwalom aboka 
oruganenggisinya bok, 1:9 nunda wana' uldalanamnya nenesa, unuwanalam 
aboka molowagena' ok. Nara seleb yamen danakanya, wera Yesus Kristus 
amba leboka gasa ek seleb henga geregoka beinyek. 1:10 Nara Paulus 
bera, henga goubna' ek ulumsa salek era, Onesimus bera nadya me Imik 
Neyung me dangamoknya bemba, alak peroba' lebnelam aboka hnonok 
molowagen. 1:11 Onesimus bera youma' ansamba dara dolbalek senen 
bok, wenyek dara perobnya bek ulunggel, nera or ansamba ok gom, alda 
nasamba hnon perobnya bek ulusil. 1:12 Nadya ban hyak wana' ulunanya 
bera, wera anak sam saawoka bokol yagen. 1:13 Imik Neyung adya' perob 
lero yanggan yuba lero yabana' anasa, henga gouboka gasa ek beibnyeka' 
ak an neika' nab ulunimekanya, an lunuwoka na aralenulula' aboka bana' 
loblom hununa' ubnadyok, wera or bokol yan. 1:14 Bok anja nak or 
unuwanalam ana' orok bok dara, ununanya nenegom aboka, lobna. Nadya 
anak unuwanalam aboka duka' len danagom, alda anja ok ganya doboka 
unuwanasom enyek perob senewoka lobna. 1:15 Onesimus bera anak se' 
loboka yibijoknya nera, ono' eimik era anadya anja alak soba' amba doro 
dilililoma' aboka ubnenggubuk de? 1:16 Wenyek dara alda ek wa wenya 
dangoka una' ok unggululabok, alda perob wa wenya be hnon ulumla. Alda 
wera hnonda Imik Neyung yuba dolomaba' wana' ulumabnya bek hnon 
ulumla. Alda wenera nak dara, nadya wana' hemnya ulunelekanya, dara 


ono' anak dara nauba so wana' ulunggel! Anasa alda wera nunja' orukna' wa 
wen danaba peroba' ak ulumlakanya, ono' hyak nauba ara Wenelesilnya 
bedya wa wena' anaba hyak perobnya bek ulumla! 1:17 Anasa wera 
nenesa leboka, nunda neik yuba don nang ulumaba' anasa, anja nak peroba' 
leboka dolonelem sok, ono' Onesimus beneba neik so peroba' leboka 
dobnelama' anasa lebna. 1:18 Alja anak malya unggelya goma, bona' bob 
longgelya gom ara, nadya anak nidya' ara lunuwanenggen. 1:19 Wei, anasa 
ban nenera nadya soruk yoka' adya momnya dobna, Nara Paulus, nidya' ara 
amba lunuwoka deknenggen. (Ambabya nadya dara, yuba doboka ulumak 
nong una' era gogoba' bob lobnulum aboka laga neknenggununggen). 1:20 
Anasa wera, Wenelesilnya benesa leboka, hem o anda nak arawananelem 
senelamna. Anya Kristus lomok neik wana' uldalamab nim ulumabnya 
nenesa, nak an ganya sangab eleganenelem. 1:21 Ban momnya dona' en 
anak beibgena' ara, nadya unuwanalam aboka molowagenya nera, al or 
unuwanamla' ara ella ulumnakanya momnya doboka beibgen. Oroka' anaba 
wenyana' oroknya neneba nauba unub lolowanamla' anya' aboka ubna. 1:22 
Hnon ugunja nasamba mololenuluma' anyek, Imik Neyung adya keboka 
unuwanamla' seleb ella ulumna' anasa, na nong anyek doboka ugunuk sam 
bo yanelya sum era, anja' ek sam mabnamna' anasa, ekla hnon nasamba 
orowek meeb loneloma' aboka molowagen. 1:23 Yesus Kristus amba 
leboka, neika' henga goubuka beibsika' ak anyagan ulunamnya Epafras 
bedya ugunuk perob aboka gibsil. 1:24 Hnonda nadya' hemyabo ban nang 
danadya, Markus beb, Aristarkus beb, Demas beb Lukas beb dadya 
ugunuk perob aboka gibsak. 1:25 Anya Wenelesilnya Yesus Kristus adya 
ugunuk ganya ak wana' uboka eleksina' ulusulul. Nara Paulus bedya gibsin. 


Ibrani 


1:1 Hyak youma' dara, Imik Neyung ara yuba sabnamna dara, nunja' 
neyung yab ek li gong-gong ununumna' lelemek nang pik uboka 
yoka'-yoka' adya sunuwoka yuba salamok. 1:2 Bok wen sidya' dagalongna 
salek en era, alja me pik uboka yuba sal eleklesil. Imik Neyung adya alja 
me Yesus pik uboka hyak midya' men uyimok. Anya ono' Imik Neyung 


adya alja me pik uboka uyimok. 1:3 Imik Neyung adya' hyak imik 
senenggom dilina' era, me al nong ulumla. Imik Neyung nonga laga una' 
diba' ara, Yesus adya una' pik an ulumla. Wera sokok sam ab imik sam 
hnon nidya' ulumla' amba dara, alda migib yub adya akwa' doboka bo 
ulumla. Yesus ara soko nim emba malya una' ak ab seleb peroba' 
nenebgogowok dara, Imik Neyung hyak imik ululanya beb neika' imik 
heikek sam nimi wenewoka bo usin ekla buna' ak sam bukok. 1:4 Wera, 
lero nang ek silisil si nera mek so bok, Imik Neyung adya Yesus ak sib 
elegok si nera hyak senenggom si nek sibuk. Dara neik so, lero nanga 
nidya' ara sokok so nenewoka, alja me Yesus anyek hyak senenggom 
dubnya nenemok. 1:5 Imik Neyung adya dara, lero nanga ben hnonok sibin 
ak anaba, "Anda nadya me ululam, nak dara sumen anja' neyung be 
dagen," an dara, hyak meka' hnon wenyhenggumok. Dara ono' Imik 
Neyung adya' anaba, "Nara alja' neyung be danamna dara, alda nadya me 
danamla," ana' ara wenyhenggumok. 1:6 Dara Imik Neyung adya alja' 
yando me sokok an bokol yanggok sum enyek, Imik Neyung adya', 
"Nidya' Imik Neyung lero nang gong dara, nadya me nek giblemnemak," 
hyok. 1:7 Alda lero nang emba dara, Imik Neyung adya, "Lero nang era, 
kabo' doroklamla' anaso nenelesil, alja' aran nim era, uk boka' yaka' dilma' 
anaso ganya nenelesil," hyok. 1:8 Bok alja me nemba dara, Imik Neyung 
adya dara, "Wei Imik Neyung o, an bululam oulyang era soba! 
ulmorulumnamla! Anja wenewoka bo ulumnesilima' ara, hyak perob jong 
una' enyek lelewoka wenelemnesilim e. 1:9 Blekna' hwam una' ara lek 
senen ganya boboka perob jong una' wana' nong ululama' anasa, Imik 
Neyung adya, anja' neyung Imik Neyung adya dara, anja' hemyab era mek 
so bok, anak weboka dobjookanya, ei-ei ganya bona' anyek anak nauba 
elegajok," hyok. 1:10 Dara ono' Imik Neyung adya hnon leboka' ara, 
"Wei, Wenelesilimnya o, men dara, soko nidya' ara anja uyiwoka, ono' im 
anaba ambeyok uyiwoulum. 1:11 Yoka'-yoka' nidya' ara ongon boksom 
anaso' ak gweldekoka denghenemla bok anak dara, meka' 
denghenggunulam. 1:12 Im ab soko ab dara, anja boksom anaso' anyek 
dob salawoka guksuwoka winiwoka, ono' yoknya lunuwoka beibnelam. 
Bok an nong ak dara, yok nonga lununa' loboka, anja embeng una' ara, 


gobdo meka' sidya' dakoka denghenggunumla," hyok. 1:13 Ban nidya' alja 
me nek lemok bok, Imik Neyung adya dara, yok lero ek ara, "Anda nadya 
sirik soruk ak sam buknelam dara, anja' isa' nang era anja yan damak beil 
yanamna dara, anja yan dorokna' gebnalam," ana' ara hnon 
wenyhenggumok. 1:14 Wera anaso dara, lero nang era, dib nonga' ara hek 
nang ek ulumak do? Lero nang ek dara, sikda Imik Neyung bedya wa 
welemak nang ek uboka, nim Imik Neyung adya blebnamla nim ek ganya 
arasina' amba ulumak nang ek ulumak. 


2:1 Wera anasa, nunja kemouba' anyek, mek-meka' uboka mok danggiga 
bibyek anasa, nunja seleb keboka domouba' ak ara, hyak pe salabmouboka 
ulumnemab. 2:2 Dara, lero nang pik uboka, dib yuba leb elegeisika' ara, pe 
kena' orok uboka bleklemek nim era, unulumeka' sunuwoka igina' dolomek 
dara, 2:3 nunda senenggom blebsina' damok ek, dolbaleka gebnesibya 
dara, igin elekna' lobnesusu de? Ban blebsina' damok enera, Wenelesilnya 
bedya men leb elegesuukanya, alak ab kemek nim edya, nuk aldib an 
bekna' elegesik. 2:4 Imik Neyung ara alja' lok so bekna' eb, senenggom lok 
so ununa' eb, lok so migib ununa' eb, hnon alja unuwanamna senemoka' 
sunuwoka, Geisinya anyek alja bokosuknya neb dadya, blebsina' damok 
enyek laga amasuk. 2:5 Anasa, an nenera, nunja wen an salamab sokok 
ara, eimik yanamla soko enyek, Imik Neyung adya lero nang ek ara, migib 
eleganggubsuk. 2:6 Bok nimi hnon Imik Neyung bukuk sam ara lemekja, 
"Wei, Imik Neyung o, nim ak anasa, anda alak beknesom de? Goma, mimi 
me ak anasa, alsamba leboka peroba' gebnesom de? 2:7 Bok anda nim ek 
ara, lero ara imik nenewoka, nim ak dara, sokok nenewolum. Nim ek ara, 
alja si imik nenewoka, alja si nera gigiwoka, 2:8 yoka'-yoka' nidya' amba 
leboka dubnya nenewolum," aro momnya dobok. Imik Neyung adya nim 
ek yoka'-yoka' nidya' amba dubnya nenewok dara, wera hnon yoknya nek 
nim adya dubnya unggululanya nera hyak unggulumla. Wera ban unuwoka' 
anyek babya, wera nunja kemen dara, nim ara yoka'-yoka' nidya' ak ara 
dubnya dangoka bo ulumla' ara hnon eilinggulumab. 2:9 Bok Yesus ara, 
se' salek amba mek sokok so geboka, lero ara imik geboka, Imik Neyung 
adya wana' uboka eleksina' adya, nimi nidya' amba somogousulula' aboka 


umok bok, wera alda somogousuka' adya, alak si imik nenena' ab, gigina' 
ab gouluwoka' ara nunda eillilemab. 2:10 Dara, Imik Neyung alsamba 
leboka yoka'-yoka' nidya' ululanya, ono' yoka'-yoka' nidya' uyimoknya 
bedya, alja mabo gong dara si imik nenelesuukanya, sikja blebsina' damok 
bo ulusuknya bek igina kweiyiwoka' adya gobdo gigiwok dara, anedya 
pebok. 2:11 Yesus adya nim ek geisa nenewosuknya beb, an geisa 
nenelesil nim eb dara, sikda nidya' ara hnonok mabo siliba' ek ab ulumak. 
Ban nenesa leboka Yesus ara nim ek, nadya' hemyab ana' ara, alya 
unggulumlakanya wenyalasil. 2:12 Yesus adya Imik Neyung bek, "Anja si 
nera nadya' hemyab ek nadya leb eleganamna. Sikja yuba longolomejja' 
gangganek ab anak giblemnenggen," hyok. 2:13 Dara Yesus adya hnon, 
"Nadya ganya nebom ana' diba' ara, Imik Neyung ak beibnamna," hyok. 
Anya, "Imik Neyung o, anja doboka nak elegounulum mab era, nab an 
ulumab e," hyok. 2:14 Ban mab era nim ek ab mab anasa, Yesus anababya 
sik so' dookanya, sik nonga dobok. Anedya al somogoka' ara, alda 
somokna' dub migiba' Iblis ak, hmenga' nong gebnuna' aboka unuwok. 2:15 
Wera an unuwoka' adya, nimi nauba somokna' ak soba' lok ganya adya, 
igina kweryiwoka bo bulusuknya nek ab, muna' gobdo bleboka dobsuk. 
2:16 An unuwoknya nera, lero nang ek unuwanggubsuk bok, wera aldib 
alda nimi Abraham nang yila' ak unuwousuk. 2:17 Ban nenesa leboka, 
Yesus ara gobdo nimi nonga dangoka, nim adya ununa' dobnuna' aboka 
ubuk. Wera anadya Yesus ara Imik Neyung amba bojam uboka, angoo 
yadyek senewoka arasinya dangoka, yuba wa gaka' dubnya ulununa' aboka 
ubsuk. Dara, nidya' nim adya malya una' doboka bobogosulula' aboka 
ubsuk. 2:18 Anasa Yesus ak ara, alak men bisa' adya sunuwoka, igin ara 
har so' kwellilisila' ara, alak seleb unuwoka' ella umoka' adya, alak unu 
sunuwoka' anyek bekoka, alja mab ek sunulusila' ak ab dara, alda pe 
aralesil. 


3:1 Wera anasa, nadya' hemyabo geisa nim Imik Neyung adya youbsuk 
nim o! Nunja dib dolomab yuba lena' gaknya bek, Imik Neyung yuba wa 
gaka' dubnya Yesus bek anyek, ugunja ganya ologoka setnilelulum. 3:2 
Dara neik so, Musa bera Imik Neyung ek sam amba wa nidya' ara, bojam 


ulumok sok, Yesus anaba alak weboka domoknya Imik Neyung amba 
bojam nong ulumok. 3:3 Wera nim adya somna e nera loboka, alda 
sololanya bek nauba so gigilemak sok, Yesus ak dara, nauba gigilemak 
bok, Musa bek dara mek so. 3:4 Nidya' e diba' ak dara, alba sona' elnya 
bedya ok solomla bok, yoka'-yoka' nidya' pe geremsenga' sunuwoka 
sololanya bera, Imik Neyung ak hnonok ulumla. 3:5 Musa bera Imik 
Neyung ek sam amba wa arawoka bojam uboka wenya ulumok. Ban 
bojam ulumoknya nera, eimik laga wenyhenemoknya nenesa leboka, 
unulumok. 3:6 Bok Kristus ak dara, albabya Imik Neyung me yoka' uboka, 
Imik Neyung e amba dara, alda bojam uboka e dubnya ulumla. Nunda 
ganya dib senena' ab, ganya wena' ab danyek, salalmoublemetibya dara, 
wera nu nong ara Imik Neyung alja e diba' ulumab. 3:7-8 Anasa wera, 
Imik Neyung Geisinya adya wenyalasil sok, "Ugunja' neyung yab edya 
youma' ek hwalek sam ab Imik Neyung ak loba' nenewoka blekoka 
ulumek sok, ugunda sumen Imik Neyung yuba kebmunjok dara, saawoka 
gasa ganya bona' ara mem. 3:9 Wera Imik Neyung adya dara, hwalek sam 
ab ugunja' neyung yabo youma' nim edya, nadya yoka'-yoka' mdya' 
senenggoma' unulamsa' anyek, denga hnonok uboka ebdobnya meikbadya 
gibna' seleb eryimekjok, nak loba' nenewoka sunuwoka ol neblenyek sok, 
ununggom mem. 3:10 Ban sikja ununa' enesa leboka nara yu ganya boboka 
wenyamsa' ara, Sikda soba' ara nak bojam ununena' oroka' anyek, nadya 
yub ek ganya ologoka ununggulumek. 3:11 Anasa leboka, nara yu ganya 
boboka waboka laga dib unuwanasin hesa' ara, Nadya deregoka pe 
dek-deka soboka ulumna' ak ara, sikda hyak weknenggunumak, hesa," 
hyok. 3:12 Nadya' hemyabo nim o, ugun gangganek ara nimi ben hnon 
yuba dib senena' loboka malya ubdibigamlya' sok moruwoka, Imik Neyung 
embenga' ululanya bek ab, saawoka loblyek anasa, ugunda pe keeboka diri 
uldalalulum. 3:13 Bok, ugun gangganek ara, sonda' damok malya una' 
adya nimi ben hnon alja ganya gasa darawalyek anasa, ugunda nimi ben 
hnonja hnonnya bek, sumen or anam alalum salek era, ugunda li soba' pe 
wenewoka unuldalalulum. 3:14 Nunja men youma' ek mouruwoka dib 
senemouba' anyek, pe gasa salabmouboka ulumeibya' ara, sidya' daknamla 
dara, aldib Kristus ab seleb neika' un nimi douba. 3:15 Bok, hnon anaso 


wenhyoka' ak, "Ugunda sumen Imik Neyung yuba kebmunyjok dara, ugunja 
neyung yabo youma' nim edya Imik Neyung ak bleklemek sum enyek, gasa 
ganya bomek sok ununa' ara mem," aro lebok. 3:16 Wei, nm Imik Neyung 
yuba kemekjok saawoka gasa ganya bomek alamla nim era, hek nim ek 
lelemla do? Musa bedya Mesir sokok aba' ara doboka bo balasuk nim ek 
gom de? 3:17 Anya, hek nim ek denga hnonok uboka ebdobnya 
meikbadya gibna' Imik Neyung ara yu ganya bobmorusuk do? Nimi nidya' 
malya ura balameekanya, ono' hwalek sam salya' somokdo balamek nim 
ek gom de? 3:18 Sum enyek Imik Neyung adya laga dib unuwanamna 
hyoka' ara, "Nadya deregoka pe dek-deka soboka ulumna' ak ara, sikda 
hyak weknenggunumak," hyoka' ara, Imik Neyung ara hek nim ek lebok 
do? Ban wenhyoka' ara, Imik Neyung ak gasa ganya boboka bleklemek 
nim ek lebnenggubuk de? 3:19 Wera anasa, sikda Imik Neyung ak dib 
senena' orok adya, weknenggubeka' ara, nunda seleb eillilimab. 


4:1 Wera anasa, an Imik Neyung adya dek-deka sona' ak weknelum hyoka' 
ara, anam or ululabok anasa, nim ugun gangganek ara ben hnon 
weknenggublyek anasa, hyak pe diri uldalamnemab. 4:2 Anasa Imik 
Neyung adya' perob lero yanggan yub era, sikenek leb elegeisik sok, ono' 
nuk anaba leb elegeisik. Bok sikja yuba seleb kebekjok, dib senena' orok 
anasa, siksamba dara, Imik Neyung yub ara peroba' danggubuk. 4:3 Bok 
nu wen an Imik Neyung ak dib senelemab nim era, ban dek-deka sobnelum 
wenyhesuka' ara, dolomab. Ban unulumaba' ara, al Imik Neyung adya ban 
lebok sok, Nara yu ganya boboka waboka laga dib unuwanasin hesa' ara, 
"Nadya deregoka pe dek-deka soboka ulumna' ak ara, sikda hyak 
weknenggunumak," hyoka' ara sunuwoka nuk unulamla. Imik Neyung ara 
anaso wenhyok bok, alda alja wa nera, soko anam uyiwok salek enyek 
moruwoka seleb webdakok. 4:4 Sek sum mem sum emba dara, Imik 
Neyung yub ek ara, "Imik Neyung ara, welemoka' wa nidya' ak ab, sek 
sum mem sum era, dek-deka somok," wenyaro momnya dobok. 4:5 Anya 
ban yub enyek an nunda einilimaba' ara, "Nadya deregoka pe dek-deka 
soboka ulumna' ak ara, sikda hyak weknenggunumak," wenyaro webok. 
4:6 Perob yuba men kemek nim era, keboka pe ununa' orok adya, 


dek-deka sona' ak ara, gigiwoka dobnenggubek. Wera anasa laga 
geknelamla' ara, nimi hnon yok nim ek lunuwoka anyek an wekel binimak. 
4:7 Anasa leboka, Imik Neyung ara, yok sum hnon meewoka' ara, "Ban 
sumen," hyok. Dara ono' eimik gibna' gong lemok bok, Daud be pik 
uboka, Imik Neyung adya laga unuwanasin aboka leboka' ara, "Ugunda 
sumen, Imik Neyung yuba kebmunyok dara, ono' saawoka gasa ganya 
bonggom mem," hyok. 4:8 Yosua bedya Musa be lunuwoka sikda 
dek-deka sona' ak seleb bo wekesisobok dara, Imik Neyung ara, ono' 
eimik enyek yok sum ek henggunumso. 4:9 Wera anasa Imik Neyung adya 
nim amba dara, yok dek-deka son sum, nera an sek sum ulumla. 4:10 
Anasa, heknedya Imik Neyung adya dek-deka sona' ak seleb wekelenya 
bera, alda neik so, Imik Neyung ara alja wa nek ab dek-deka somok sok, 
albabya alja wa nek ab dek-deka solomla. 4:11 Men nim edya keboka pe 
una' orok adya sikda malyinggilimek sok, numba ben hnon unuwalyek 
aboka, Imik Neyung adya dek-deka sona' ak weknoba' aboka, perob so pik 
era soba' duboka elemnemab. 4:12 Imik Neyung yub ara, embenga' ab, 
migiba' ab, yok-yok mal si nek ab dara, hyak yu nonga' ak ulumla. Imik 
Neyung yub ara, nimi nong ab, nimi ganya ab, lomok wekoka bokol 
meneklamla, ono' yok ab, nolonggwerena' ab, ana lomok anaba bokol 
meneklamla. Anya, nimi ganya seinina' ab, unuwesinya ganya eb danaba, 
yok-yok nenewoka ella ulumla. 4:13 Imik Neyung adya henga kemena' ak 
ab dara, yoka' nidya' hnon go' pe doknowamenggom. Alda yana 
lelewanasil dara, nara anasa unumsa aboka laga lebnemabnya bek, 
yoka'-yoka' nidya' ara, nong baneng laga ok ulumla. 4:14 Anasa wera, Imik 
Neyung saramek sam seleb byuknya, Imik Neyung bedya me Yesus ara, 
nunja senenggom yuba wa gaka' dubnya nunsamba ulusila' anasa, nunda 
Imik Neyung yuba dib dobab amouba' ak pe salabmouboka diri ubdanob. 
4:15 Nunja senenggom yuba wa gaka' dubnya bera, alda nuk an igina 
kweboka malya nenelesila' ara, alda elgom uboka, alba ununa' oroknya bek 
unggulumla. Bok, albabya numba ulusil sok, seleb bisa' adya 
sunubyaawoka uboknya bok, alda malya una' ak hnonok meka' oroknya 
bek ulumla! 4:16 Wera anasa, nunda alja araweisiso senelamab salek era, 
angoo yadyek senewoka arasina' ab, wana' uboka eleksina' ab, dobnoba' 


aboka, Imik Neyung nunja aralesilnya bek ara, asa' ganya boboka, alja' 
perob eleksina' saramek sam ara balanob. 


5:1 Anasa, sik yuba wa gaka' dub nang era, Imik Neyung ak ganya doboka 
eleknanya neb, malya una' amba oboka molonanya neb dara, alja unululula' 
aboka, nimi gangganek ab weboka, siksamba Imik Neyung ak ara alja 
yuba saboka unululula' aboka sekillilimak. 5:2 Albabya nim ak adya 
hmeng ulumla' anasa, yuba wa gak nang ulumna nang era, nimi yoka'-yoka' 
elgom uboka, yoka'-yoka' adya geregoka meknelemak nang ek ara, 
namena' pe ganya goluwoka aralesil. 5:3 Imik Neyung adya malya una' 
doro bobogosulula' aboka bo beil bana' ara, yok nim edya malya una' emba 
ok gom, alda alja malya una' enesa hnon bo beil balamla. 5:4 Nimi ben 
hnon alja ok ganya doboka, nara yuba wa gaknya ulumnamna aboka 
sekillildana' ara orok. Harun bek umok sok, Imik Neyung adya anda wa 
nen webnelam aboka youbsin dara, nim ara yuba wa gak nang dangalamak. 
5:5 Anasonya neikek Kristus anaba, alja ganya doboka nak gigiwanenoka' 
aboka yuba wa gaka' dubnya nenebdanggubuk bok, alda Imik Neyung 
adya ok ganya doboka senenggom yuba wa gaka' dubnya aboka 
sekiyiwok. Imik Neyung adya Yesus ak, "Anda nadya me ululam, sumen 
enyek moruwoka nara anja! neyung be dagen," hyok. 5:6 Dara ono' Imik 
Neyung ara yokok sam hnon, "Melkisedek be yuba wa gaknya ulumok 
sok, anda soba' ara senenggom yuba wa gaknya ulumnelam," hyok. 5:7 
Yesus ara anam sokok an ulumok salek era, al nonga somokna' ak ab 
blebnemoknya Imik Neyung bek, bii aboka engelemookanya, aralenelom 
aboka mololomok. Wera Imik Neyung ak hyak pe ganya sokok 
nenebdangoka giblemoka' adya, alja molona' era Imik Neyung adya pe 
kelemok. 5:8 Yesus ara Imik Neyung bedya me yoka' ulumoka' anyek 
babya, alak an igina kweboka unulumoka' ak ab, pe unulumoka' adya 
e1yiwoka ella dangalamok. 5:9 Dara Yesus ara, muna' gobdo pe 
meebdakok dara, nimi nidya' alak pe keboka unulumak nim emba, diba' 
blebsina' gaknya dok. 5:10 Imik Neyung adya' anaba, Melkisedek bek 
yuba wa gaknya ulumok sok, Yesus anaba yuba wa gaka' dubnya 
ulumnamla aboka, laga sekiyiwok! 5:11 Yesus ara senenggom yuba wa 


gaknya ulumla' amba dara, nauba lebnesisinya bok, ugunda pe nidya' 
olowoka ella danggunusom hogung ululuma' anasa, pe yana lelewoka 
lebnenggunusin. 5:12 Wen era, ugunda yuba len nanga dangamnesom bok, 
nera ununa' oroka' anyek, alda Imik Neyung yuba doboka ganya kalamaka' 
damok ara, yok nim edya anam pe neknesiseng hogung ek ululum. Anya, 
ugunda gasa dena' lowoka, anam moum soub dena' ok delelum. 5:13 Nimi 
moum soub ok anam delemak nim era, anam ganya hwina' oroka' anyek, 
ganya olowoka nera peroba', nera malya' senena' ara anam elgoma' ak 
ulumak. 5:14 Bok gasa dena' ak dara, nimi ganya karob nim edya, soba' 
sunuwoka eillilimaka' adya, nenera peroba', nenera malya' senewoka, ella 
dangalamak nim emba ulumla. 


6:1 Anasa wera, Kristus ak men eilibik so domouba yub enyek loboka, 
gasa yuba doboka ganya kabgiga balamnamab. Anya, ganya dangana' yuba 
hnon, Imik Neyung ak dib senena' hnon, 6:2 mek dana' yuba hnon, nimi 
soruka diyiwoka heng uboka' len yuba hnon, somogamna nimi suboka 
embenga' buna' yuba hnon, igina yaka' ubmoruwanesil yuba hnon, nenyek 
egomna' diba' saawoka iknenggulumnamab. 6:3 Imik Neyung adya nuk 
sikda or anaso unuwanok senelesilya dara, wera nenyek nunda 
unulumnumab. 6:4 Anasa, sikja ganya ara seleb dilina' lomok 
ulumeekanya, imik ab eleksina' hnon doboka, Geisinya adya hnon 
domekjok, 6:5 perob yuba Imik Neyung bek ab doboka, ono' eimik Imik 
Neyung adya bo ubnesil migib era, ella dangamekjok, 6:6 ono' saawoka 
gwabal lolomak dara, sikda Imik Neyung me ak saawoka gal ak oboka 
glaboka, nimi hnoum ak derewoka walamaka' anasa, saawoka ganya 
dangana' ara okna' ak ulumak. 6:7 Moka yalamla enyek meka pe 
oldaklamla soko era, masa wa weboka melemak nim emba nonga moul 
eleklamla dara, soko era Imik Neyung adya pel eleklamla. 6:8 Bok soko 
era erebna' ab girikna' ok malamla dara, wera perob masa 
mebnenggunuseng soko ek anasa, Imik Neyung adya wema dabna' berrem 
ulumlakanya, eimik era uka dabnamla. 6:9 Bok nadya wana' ulusin 
hemyabo nim o, nunja an wenhyaba' anaba, nunja dara, ugunuk ara or 
malye, diba' pe ulumaka' anya' senelesab. Anya, nunja dara, ugunuk ara 


sikda Imik Neyung adya peroba', sik blebnesiso' ara seleb dobeka' anya' 
senelesab. 6:10 Imik Neyung ara hyak pe sunuwoka eleklesilnya ulumla. 
Ugunja alsamba leboka, neik muna' Imik Neyung mab ek wana' 
leblumukanya youma' hnon araleluma' ara, ono' wen hnon aralesuluma' 
amba dara, Imik Neyung ara, ugunuk hiliknenggulusila' ak ulumla. 6:11 
Ugunja ganya adya nebom aboka dobsibya senewoka diri ululuma' ara, 
eimik pe dobneluma' anasa, nunja dara, ugun moumen anyek pe yeiriwoka 
welemuna' ara sidya' daklul senen ganya bolosab. 6:12 Nunja dara, ugunda 
sulmalya' ganya bona' ara mem. Nim Imik Neyung adya eleganesin amoka' 
ak dib senewoka, ganya siklewoka pe diri ulumeekanya domek nim ek 
ulumek sok, ugumbabya sik diliga' diliwoka pe ulululum senelemab. 6:13 
Imik Neyung adya Abraham bek peroba' eleganenggen hyok sum era, 
anara aldib eleganenggena' ak lebna aboka laga lemok. Wera Imik Neyung 
ulumla' ak ara, ben hnon imik so una' orok anasa, Imik Neyung al damnya 
si sibuka dib unuwanamna aboka lebdok. 6:14 Imik Neyung adya dara, 
"Nara anak peroba' lebnenggena' hnon, ono' hnonda anda senenggom nang 
yila' nenewanenggen," hyok. 6:15 Imik Neyung adya anaso lebok dara, 
Abraham bera aldib eleganenela' anya' senewoka ganya siklewoka diri 
ulumok dara, wera Imik Neyung adya alak lemoka' sunuwoka gigiwoka 
elegok. 6:16 Nimi hnon nadya anak anaso' ak unuwanenggen aboka 
dubnya saramek unuwanamna aboka diba' wenyalamak dara, dib 
dangalamlakanya, ban damok enedya yuba lanana' ara unggulumla. 6:17 
Anasa Imik Neyung adya dara, alja anyek eleganesin aboka lebsuk nim ek 
ara, nadya lebna' ara hyak dib unuwanamna ok aboka, wera Imik Neyung 
ara al damnya si sibdangoka lebdok. 6:18 Wera ban penya damok era 
saawoka yok danganggulumla ara, Imik Neyung alja laga lena' ab, 
unuwanasin amna' ak ara, hyak meka' sonda' lenggulumla. Ban nenesa 
leboka, nunda Imik Neyung ak peroba' leboka muruklumab mm era, nunja' 
hogung ak an ulumla' ganya nebom ana' ara dib dobnemaba' anya' senen 
ganya era migib eleklesil. 6:19-20 Nunja dobnemab senewoka ganya 
nebom alamaba' ara, girik ak henga geregoka, mek lomok sam 
doublenggamna' anaso ulumla. Ban unu ganya nebom alamaba' ara, Yesus 
ara nunsamba aboka mengewosuukanya, lomok wiknena' aklenga poboka 


wekel byuk adya, hyak gasa ulusil. Dara Melkisedek beneso' anyek, Yesus 
ara imik heikek wekoka, yuba wa gaka' dubnya nunsamba hyak diba' amba 
ulusil. 


7:1 Melkisedek bera Salem moka dubnya uboka, Imik Neyung hyak imik 
ululanya bedya yuba wa gaknya ulumok. Abraham bera yok-yok soko dub 
nang ek oblamagoka yanggok dara, wera Melkisedek bedya pika diboka 
ouma demok. 7:2 Dara Abraham bera mal oldalameka' ak ab alawoka 
domok bona' era, sagonya hnon bokoka Melkisedek bek elegemok. 
(Melkisedek an si nera men dara, "Jong una' dubnya," dara ono' Salem 
heikek dubnya ulumoka' anasa, wera alja si nera hnonda, "Pe namen una' 
dubnya," alamek.) 7:3 Wera Melkisedek bemba dara, alda neyung genong 
ara hnon unggulurek, hnonda al nang yila' si oroknya, alda anyek anyeb 
beiyimeka' ara, ono' anyagan somogok ana! anaba orok. Alda Imik Neyung 
bedya me Yesus anaso uboka, alda senenggom yuba wa gaknya ulumla. 
7:4 Anasa wera, Melkisedek bera senenggomnya ulumoka' anyek 
semiwolulum. Alda hyak senenggom dubnya ulumoka' adya, nunja' neyung 
yabo sikja' neyung Abraham bera, mal ak ab domok bona' era hnon 
sagonya nera bokoka alak elegemok. 7:5 Yahudi nim edya' unuwanalum 
an yub ek ara, Lewi nang yila' ok yuba wa gak nang uboka, neik nang yila' 
Abraham nang yila' bok, sikja' hemyab Israeli nang ek ab, sagonya 
bolowoka dolomnemak aboka lebgogomok. 7:6 Melkisedek bera, alda 
Lewi nang yila' una' orok bok, mal ak ab bona' sagonya nera, Abraham 
bedya bokoka elegemok dara, wera soruk ak ab domok, dara ono' 
Abraham bera Imik Neyung adya peroba' eleganenggen amoknya bek, 
peroba' danenggel aboka ouma debok. 7:7 Nimi nidya' benera peroba' 
danamla aboka ouma debna' ara, imik ululanya bedya meksonya bek 
unulumak ara, sonda' lebnenggunuseng! 7:8 Youma' yuba wa gak nang 
uboka sagonya Imik Neyung elegana' bo bololomek nang era, nimi sirika' 
ak adya hmenga dangoka somoklomek. Bok Imik Neyung yuba momnya 
doboka' ara, Melkisedek be Abraham bek ab sagonya elekna' dobok 
alalanya bera, embenga' ulumla. 7:9 Lewi nang yila' yuba wa gak nang 
ulumeka' anaba, Israeli nm edya sagonya beillilemeka' dolomek bok, 


Abraham bedya Melkisedek bek sagonya hnon elegel yabok sum era, 
Lewi nang lunuwoka elekleng so ubok henesibya' anaba dib lebnesibya. 
7:10 Nera Lewi bera anam beilina' orok bok, al nang yila' sikja' neyung 
Abraham benyek, Melkisedek beb yuba sabdangoka sagonya elegok sum 
era, Lewi beneba Abraham bedya' nong ok an seleb ulumoka' ak ulumla 
henesibya. 7:11 Lewi nang yila' yuba wa gak nang ulumek sum enyek, sik 
pik uboka unuwanalum an yub era Israeli nim ek ara, Imik Neyung adya 
elegosuk. Bok Lewi nang yila' yuba wa gak nang ulumek bok, Imik 
Neyung wa anyek geisa wa bok pe wel daknenggulumeka' anasa leboka, 
yok yuba wa gaknya, Melkisedek be ulumok sonya benyek, Harun nang 
yila' ak ab gom, alda yoknya bek elegosuk. 7:12 Wera yuba lena' gak nang 
enyek, Lewi nang yila' ara loboka, yok nang yila' ak daneseng dara, wera 
Yahudi nim edya' unuwanalum an yub eneba yok danamso. 7:13 Ban yoka' 
dok alamla' ara, Nunja' Wenelesilnya Yesus anyek Lewi nang yila' ak ab 
beibnenggunumek, alda yuba wa gak nang dangoka wenggulumek nang, 
Yehuda nang yila' ak ab beibnemeka' anasa lelemla. 7:14 Nimi nidya' ella 
ulumaba' ara, nunja' Wenelesilnya Yesus ara, Yehuda nang yila' ak ab 
beibek. Bok Musa bera yuba wa gak nang lelewoka doboka 
sekiyiwanamok sum era, Yehuda nang yila' ara, hnon yuba wa gak nang 
ulumnemak aboka, hnon lebnenggumok. 7:15 Wera nunja an wenyaro 
lebab yub era, Melkisedek beneso' yok yuba wa gaknya be hnon seleb yok 
aboka lebnemak dara, wera damoka pe olowoka ella danamab. 7:16 
Wenyok yuba lena' gaknya Yesus ara, alda senenggom yuba wa gaknya 
nenewoka' ara, nim adya unulumak ununa' ek sunuwoka yuba gaknya 
sekiyiwanggubuk bok, alda al nong senenggom dubnya uboka, sidya' 
somoganamla' ara oroknya bek sekiyiwok. 7:17 Anasa Imik Neyung yuba 
bukuk sam lelemla ara, "Yuba wa gaknya Melkisedek beneso ak ulumok 
sok, anda yuba wa gaknya hyak soba' ulmorulumnelam," alamla. 7:18 
Youma' unuwanalum an yuba ulumoka' ara dib goma' anyek, migib una' 
hnon unggulumoka' anasa, men yub era seleb weilik sam gebok. 7:19 
Yehudi nim edya' unuwanalum an yub ulumoka' adya dara, nimi yoka' ak 
ara, peroba' nenewoka geisa nenesina' ara hnon unggulumok. Wera nenesa 
leboka, wenyek dara, Imik Neyung adya yok perob ganya nebom ana' diba' 


elegosuk adya, wera nunda an pik enyek anyeb uboka, Imik Neyung al 
berem ara or balamab. 7:20 Nera, Imik Neyung adya peroba' eleganesin 
amoknya nek anyek seiniwoka ubsuk. Yok-yok yuba wa gak nang 
sekiyiwanasik sum era, hnon anasonya nera, wenyana' orok. 7:21 Bok 
Yesus ak dara, anyek peroba' eleganenggen aboka, laga yuba lena' gaknya 
ulumnelam aboka, Imik Neyung adya sekiyiwok sum enyek, Imik Neyung 
adya dib unuwanamna hyoka' ara, "Wenelesilnya bedya seleb laga leboka' 
ara, ono' saawoka yoka lebnenggunumla, anda aldib senenggom yuba wa 
gaknya soba' amba ulumnelam," hyok. 7:22 Wera an unuwoka, Yesus 
nong ara yok eleganesin an yub ek ab dara, bekna' unuwanesila' gebdok. 
7:23 Hnonda, yok-yok yuba wa gak nang dara, sikda nauba ulumek bok, 
sikda somoklomeka' adya, sikja welemek wa nera garal lolomek. 7:24 
Bok Yesus ak dara, alda embenga' soba' ulmorulamla' adya, wera alak 
Imik Neyung adya, anda yuba wa gaknya ulumnelam aboka elegok wa 
nera yok nim edya salawanggunuseng. 7:25 Wera anasa, Yesus ara, alda 
soba' ulmorulamlakanya, bleblesil nim enesa leboka, Imik Neyung ak soba' 
mololosila' anasa, aldib soba' ulmorulamla' adya, nim Imik Neyung ak al 
pik uboka yalamak nim era, hyak gobdo diba' amba bleblesil. 7:26 Anasa 
wera, yuba wa gaka' dubnya bera, banasonya benyek, nunda alak aboka, 
anera, alda meknena' oroka' ak, malya una' sibin ara, alak meka' una' oroka 
anyek, geisa nonga' ok ulumlakanya, malya una' nimi gangganek ara 
unggululanya, anya muk heikek ara hyak imik ululanya. 7:27 Nimi sirika' 
bok, yuba wa gaka' dubnya bedya, sikja youma' unumna malya una' enesa, 
pam oboka uka dabnekanya, an nen seleb dara, ono' yok nimi malya una' 
amba unulumek. Bok Yesus ara anaso gom. Alda al nonga beibdangoka 
somogoka' ara, li hnonok bok hyak soba' dib nong amba muna' gobdo 
somogok. 7:28 Yahudi nim edya' unuwanalum an yub edya dara, malya 
una' hwam nim enyek, yuba wa gaka' dub nang ulumnelum aboka 
sekillilisuk. Bok eimik era, Yahudi nim emba unuwanalum an yub ek ab 
dara, Imik Neyung ara, alja me Yesus anyek, nimi blebsina' dubnya 
ulumnamla bar aboka, Yesus ara senenggom yuba wa gaknya soba' 
ulmorulumnamla bar aboka, laga unuwanamna aboka hyak muna' gobdo 
pe sekiyiwok. 


8:1 Anyagan nidya' lelewoka lebab yuba damok ara, nunja' yuba wa gaka' 
dubnya ulusilnya bera, alda Imik Neyung imik senenggoma' ululanya alja 
sirik ek sam bulumla. 8:2 Al Yesus ara senenggom yuba wa gaknya 
dangoka, nim adya sorob e nek gom, alda Imik Neyung adya albeyok 
soboka' dib nonga' ek sam, alak elegok wa nera welemla. 8:3 Nimi yuba 
wa gaka' dubnya ulumna' ara, yoka'-yoka' Imik Neyung ak bo beil 
biniboka, uka daboka giblimnamla aboka sekillilisak. Anasonya neikek, 
nunja' yuba wa gaka' dubnya Yesus anaba, yoka' hnon Imik Neyung ak 
beryiwoka eleganamso. 8:4 Yahudi nm emba unuwanalum an yub ek sam 
lelemla' yuba sunuwoka, seleb welemak nang edya Imik Neyung ak ara 
yoka'-yoka' uka daboka memelemaka' anasa, Yesus ara sokok an anam 
ulumso dara, alda senenggom yuba wa gaknya danggunumso. 8:5 Yuba 
wa gak nang edya welemek Imik Neyung wa nera, imik heikek sam 
ulumla wa nenesa, sununa' diba' ak welemak. Dara, yuba damok enera, 
Musa bedya pam boka' e sobnuna' aboka ul yabok sum enyek, Imik 
Neyung adya Musa bek ara, "Anda pe beknelam! Anja nidya' 
unuwanalama' ara, Sinai meinik ab nadya anaso-anaso unuwanalam aboka 
nekenggesa sok pe unuwanalam," hyoka' ara ban nenesa lebok. 8:6 Imik 
Neyung adya nim ab diba' wenyabdab an yub era, wen lelelanya nera pe 
leboka' adya, hyak pelemla' anasa, neik so Yesus ara alda hyak 
senenggoma' perob wa nenyek, youma' yuba wa gak nang edya welemek 
wa neneso' ak gom, alda hyak peroba' anyek welemla. 8:7 Nera men 
Yahudi nim ek, Imik Neyung adya unuwanalum an yub elegesuka' ara, 
peroba' ok ulumso dara, eimik ono' saawoka penenya hnon unuwanalum an 
yub era eleganggunususo. 8:8 Bok Imik Neyung adya alja mab era hnon 
penggulumeka' ak eibuka' anasa, alda lebokja, "Nara Israeli sokok nim eb, 
Yehuda sokok mm eb, sikeneb diba' wenyok wenyaldan yub era yanamla 
salek hnon yenewanamla' ara, ugunda pe beklemnelum! 8:9 Nadya Israeli 
nimi Mesir sokok aba' ara bleboka nadya soruk adya bo yabalamsa sum ek 
nab sikeneb diba' wenyabdouba yub eneso' ak gom, alda yok wenyek 
perobnya nek eleganesin. Nadya anaso unubdanamab an yub elegesisa bok, 
sikda pe bojam salawoka ununa' orok anasa, nadya sikda malya dejja 
aboka gwab lobsisa. 8:10 Ban wenyhesa salek en seleb dara, ban wenyek 


Israeli nim eb wenyaldana' yub eleganesin. Nadya' anaso unubdanamab an 
yub era, sikja' ganya seinina' ak doronggoka, momnya dobnesin. Dara na 
nong ara, sikja' Imik Neyung danamna dara, sik nong ara nadya mabo 
yoka' danamak. 8:11 Sikda nidya' meknya naubenya nak seleb ella 
ulumnenyaka' anasa, sikja dara, sik moumen gom, sikja' hemyab ek gom, 
Wenelesilnya Imik Neyung bek ella danalum aboka nekdanggunumak. 
8:12 Nara sikja malya una' nidya' hyak gerewoka meewanasilikanya, sikja 
malya una' ek ara, seimiwanggunumna," wenyaboka lebok. 8:13 Imik 
Neyung adya unuwanalum an yuba wen eleganesin alamla' adya, youma' 
men elegesuknya nera dolbaleka dok. Anya, an dolbaleka dangalalanya 
yamennya nera, denghenemla salek era, oka danggiga balamla. 


9:1 Imik Neyung adya Israeli nm ek anaso unuwanalum an yuba 
elegosuka' ara, anaso unura giblelulum aboka lemoknya hnon, soruk adya 
solomek gibna' e nek hnon, ulumok. 9:2 Wera Imik Neyung amba pam 
boka' e aboka solomeka' ara, men lomok ekla ak ara, geisa nong ekla 
alameka' ak ulumok. Wera ekla enyek anara, wesa' dinin oulyanga hnon 
ulumok dara, ono' Imik Neyung ak eleklemek roti gwanenga beilina' 
yangana' gal ab, mem roti gwaneng ab hnon ulumok. 9:3 Dara ono' weilik 
sam yok ekla hnon ara, penenya lelin akleng weilik ara, hyak geisa nong 
ekla alamek ekla ek ulumok. 9:4 Wera ekla en lomok sam ara, Imik 
Neyung amba yoka'-yoka' uka dalamek oulyang ak hnon, ono' anaso 
unubdanamab an yuba beilin golonga' ara, penya-penya emas girik boka' 
adya denewoka meemek. Dara, golonga' en lomok ara, mouk dum-duma' 
gwaneng meka' ara emas mek hmeiyek libenggoka hnon, Harun bedya' 
hmouka siligemok gama' dunguna' hnon, sagobadya orukoka unuwanalum 
an yuba girik lagasa penya momnya doroba' anyek beillilemek. 9:5 Dara 
ono' golongna' damejjek ara, lero ola sangablorob sununa' gabo penya, 
Imik Neyung ara anyagan yanggalamla an bekna' hnon ulumok. Wera 
golonga' dameijek sam an lero ola sangablorob sununa' penya ulumoka' 
ara, nim adya malya una' doboka boloksin danasa golongna' ibna' gouluna' 
ak ulumok. Bok ban nidya' ulumoka' amba dara damok ara, anaso' ak 
ulumok aboka dara, wenyek lelewoka neknenggunusab. 9:6 Nidya' ara 


anaso unulumnulum aboka orowek meewoka beibuk. Dara, lika sob-soba' 
ara yuba wa gak nang era, e nenyek men ekla ak an, Imik Neyung ak 
gibnoba' aboka dara, wekoka yoka'-yoka' beryiwoka giblemek. 9:7 Hyak 
geisa nong ekla ara, yuba wa gaka' dubnya ok weklemok. Wera ekla enyek 
ara gibna' hnonok amba, lika hnonok wekoka Imik Neyung ak giblemok. 
Ban unulumoka' ara, pam oboka eneng ab boboka, alja' malya una' emba 
hnon, ono' yok nim edya orowek senewanggonggom malya ulumek malya 
una' doboka bobogosulula' aboka, Imik Neyung ak bo beil biniboka giboka 
uka dalamok. 9:8 Wera ban unulumek ununa' enedya, Imik Neyung 
Geisinya adya nim ek neklesuka' ara, an Israeli nang edya' Imik Neyung 
gibna' e nenyek or anam ulumok bok dara, hyak geisa ekla diba' ak sam 
ban pik era anam baknenggumok. 9:9 Ban sununa' era nu wen an ulumab 
salek enesa, bekna' diba' ulumla' ara, pam oboka eneng ab yok-yok masa 
bo beil biniboka giblemeka' ara, sik an unuruwa' bo beil yalamek nimi 
ganya lomok ulumok malya una' doboka boloknenggulusuk bekna' era an 
ulumla. 9:10 Anasa nimi ganya adya, masa dena' ab mek ab yoka'-yoka' 
adya geisa nenebdanoba' aboka unulumek ununa' era, or nim ek sam anasa 
unulumek. Nera unubgiga balameka' ara, gobdo pe memesina' salek dok 
dara, ban nim ek samnya nera angawok. 9:11 Bok Kristus ara eimik 
yanamla' perob yub emba, yuba wa gaka' dubnya beneso' ak seleb yok. 
Dara, alda luboka son e hyak naubukanya, muna' perobnya, nimi soruk 
adya songgulumaknya, nera an uyiwoka' ak ara unggululanya nera, seleb 
uru yibuk. 9:12 Kristus ara hyak geisa nong ekla ak ara, li hnonok 
wekoknya nedya, nimek bleboka soba' pe ulmorulunoka' aboka wekok. 
Kristus unu weknemok sum era, youma' nimi sirika' adya ulumek sok, 
kambing yem eneng ab pam eneng ab bo weknenggubuk bok, alda alja 
eneng enyek bo wekdok. 9:13 Nimi meknemna' amba dara, youma' yuba 
wa gak nang ulumek nang edya dara, yem kambing eneng ab, yem sapi 
eneng ab, sapi goubenya pam oboka uka damna uk goulum ek malya umna 
nim ek ngikoka hwelesik. Wera pam eneng ab uka damna uk goulum ab 
dadya ngiksin enyek, nimi malya umna' ara, geisa nenelesuka' ara, an nera 
nim ek sam amba unulusik bok, 9:14 hyak nauba ara Kristus eneng ara, 
nauba so unulusil. Kristus ara, hyak soba' ulumla Geisinya pik uboka, alja 


nong enyek Imik Neyung ak, meka' diliga' orok pam eneso' anyek, 
beibdok. Anedya, Kristus alja eneng edya, nunja ganya salya' hwam ununa' 
ak ab, Imik Neyung embenga' ululanya bek giboka welenoka' aboka, geisa 
nenelesil. 9:15 Wera anasa, men youma' unuwanalum an yub ulumoka 
wenyek, nimi nauba malya dangoka igina kwelesuknya nek ab blebsununa' 
aboka, Kristus ara somogok. Dara wera, nimi nidya' Imik Neyung adya 
youboka dolosil nim era, Imik Neyung adya' denghenggunumla bona' 
eleganesin amoka' anyek dobnoka' aboka, Kristus ara, wenyok 
unubdanamab yub ek nu an ulumab nim eb danasa hnoumunga wiknenanya 
ulumla. 9:16-17 Nimi misa' dona' amba weblemaka' ara, webenanya be 
somokan enyek, misa' eleklemaka' anasa, bona' yoka'-yoka' anyek 
somogoknya bedya misa' lobongganyok alamak dara, wera somogenanya 
bedya, aldib somogok an, bekna' laga ululul, alamak. Alda bona' 
lolonglesilnya benyek anam embenga' ulunabok dara, nimi misa' 
eleknenggulumak. 9:18 Wera anasa, men unuwanalum an yub ulumoka' 
anaba, eneng adya ok unulumek. 9:19 Men dara, Imik Neyung adya 
unuwanalum an yub era, Musa bedya Israeli nim ek leb elegosuk. Wera 
yuba seleb elegosuk dara, ono' eimik era, sapi me eneng ab yem kambing 
eneng ab mek sirika' ab neika' hiboka, domba pam arana' hong ab, gal 
benggena' doboka, Imik Neyung adya unuwanalum an yuba kerob bukuk 
sam hnon, Israeli nim ek hnon, lobsenja' adya lob goulura yibisuk. 9:20 
Ban unulumok ok ab dara, Musa bedya leboka' ara, "Imik Neyung adya 
unuwanalum an yub elegeisila' ara, hyak unulumnulum aboka, orugosuknya 
nenyek bekna' eneng ara an," hyok. 9:21 Dara ono' Musa bedya Imik 
Neyung e ab, nidya' anyagan Imik Neyung gibna danasa beillilemek bona' 
eb, eneng lobsenja' adya ok lob goulura yibok. 9:22 Yahudi nim edya' 
unuwanalum an yub edya dara, yoka'-yoka' nidya' ara eneng adya ok malya 
umna' ara geisa nenelemok. Dara, malya una' anaba al eneng nong anyek 
yekna' orok dara, malya una' ara memenggulusuk. 9:23 Wera sokok an 
ulumla bona' era imik heikeknya nenesa sununa' ulumla' ak anaso unulumek 
bok, imik heikek sam dibnya ululanya nenyek, Yesus enenga peroba' dib 
nonga' adya geisa nenemok. 9:24 Anasa Kristus ara, nim adya muna' 
solomeka' diba' mik heikek ulumoknya sununa' amba solomeknya nek 


weknenggubuk bok, alda imik heikek Imik Neyung ak nuk pen danasa, 
wekel byuk. 9:25 Yahudi nim edya' yuba wa gaka' dubnya bera, gibna' ella' 
gigiro hyak geisa nong ekla ak ara, pam oboka enenga bobnekanya lika 
soba' weklemek sok, Kristus ak dara, al nong ara malya una' amba li soba' 
saam-saam aboka giboka beildal banggulumla. 9:26 Kristus anyek soba' 
saam-saam aboka beildal balamso dara, wera soko anam uyiwoka wek 
mouruwoka liga gong somokdibigemnamso. Bok wenera alda lika hnonok 
muna' gobdo malya una' amba aboka, al nong anyek wene salek era dib 
somogok. 9:27 Imik Neyung adya nim ara lika hnonok somoganamla' 
seleb dara, eimik yana lelewanamna aboka seleb orowek garawok. 9:28 
Anasonya neikek Kristus ara nimi nauba sikja malya una' doboka 
bobogousulula' aboka lika hnonok elekdangoka somogok. Wera sumen 
penenya yanalanya nera, malya una' amba meewoununa' aboka 
yanggunumla, alda nim alak yanamla' amba diri ulumak nim enyek dib 
blebsina' bo yanamla. 


10:1 Yahudi nim edya' unuwanalum an yub elegosuka' ara, eimik peroba' 
yanamoka' anyek diliwoka, guna' imib-inib along soka' ak dib gomnya 
nenyek sununa' diba' ella dangan danasa elegosuk. An unuwanalum an yub 
elegosuka' ara, Imik Neyung adya hyak peroba' dibnya eleganesuka' anasa 
elegosuk. Wera unuwanalum an yub edya dara, li soba' masa unuruwa' 
adya giboka beil yeiniboka, Imik Neyung ak oka yeindeboka giblemneseng 
nim eneba muna' gobdo pewanggunusiso. 10:2 Nim Imik Neyung ak masa 
unuruwa' beil yemiboka giblemek nim era, ban adya Imik Neyung adya 
sikja malya una' seleb doboka boboganamso dara, saawoka beil 
yanggunuseng. Anaso dara, sikda malya ulumab senen ganya bona' loboka, 
Imik Neyung ak masa unuruwa' beillilimeka' adya, sikja malya una' doboka 
bobogoka peroba' nenesuso' anasa, saawoka beil yanggunuseng. 10:3 Bok 
gibna' lelemna' ela' gigiro masa unuruwa' Imik Neyung amba malya una' 
doboka bobogosulula' aboka bo beil yalamek dara, sikda malya una' nim 
ulumek senewoka beklemnemak aboka ulumok. 10:4 Anasa, sapi pam 
eneng ab yem kambing pam eneng ab dadya dara, nim adya malya una' era 
doboka boloknenggulusil. 10:5 Ban nenesa leboka Kristus ara sokok sam 


yok sum era, Imik Neyung ak leboka' ara, "Anda pam ab yoka'-yoka' 
giboka eleklenjaka' ara perob senenggululam bok, alda nadya nong enyek 
doboka beiblum. 10:6 Anda pam oboka giboka uka dalanjaka' ara 
pewanyak senenggululam, hnonda malya una' doboka boboganasilim 
aboka bo beil yalanjak masa era, peroba' leboka donggululam. 10:7 Anasa 
leboka nadya dara, Imik Neyung o, wera nara an! Kerob bukuk sam 
nasamba leboka momnya doboka' sunuwoka, nara anja seinililamnya 
nenyek unuwonuna' aboka yeilimsa," hyok. 10:8 Men Kristus adya, "Pam 
ab masa unuruwa' bo beil yalanjaka' ara anda lek senelelum, Imik Neyung 
amba giboka beibnemab aboka uka dalanjak pam eb, malya una' doboka 
boboganasil bar aboka, bo beil yalanjak masa era perob senewoka doboka 
denggululum," hyok. Yoka'-yoka' nidya' ara, Yahudi nim edya' 
unuwanalum an yuba momnya doboka' sunuwoka unulumek bok, Kristus 
adya dara, anaso penggulumek aboka lebok. 10:9 Nen seleb dara Kristus 
adya sounuwoka, "Imik Neyung o, nara an ulumna. Nara anja seinililam 
ganya seinina' enyek unuwanamna senewoka yeilimsa!" hyok. Anasa 
youma' unuwanalum an yuba bukuk sam momnya doboknya nera oroka' 
geboka, Kristus anyek nim adya malya una' doboka boloksina' amba 
lunuwok. 10:10 Yesus Kristus ara Imik Neyung adya unuweisinya 
senemoka' anyek gigiwoka unuwoka' adya, al nong anyek doboka malya 
una' doboka boboganasin bar aboka seleb elekdangoka somogok. Wera an 
al nonga doboka elekdoka' anadya, soba' pe unulmorulula' aboka, lika 
hnonok somogoka' adya, nunda nidya' ara, Imik Neyung amba ok muna' un 
nimi dengeiyiwousuk. 10:11 Yahudi nim edya yuba lena' gak ulumek nang 
era, sob-soba' saam-saam aboka Imik Neyung amba oboka beiri ulumek. 
Bok sikja ban giboka unu soba' beillilemek beilima' edya, nim adya malya 
una' hyak doboka boboganggunusisonya nenyek unulumek. 10:12 Bok 
saawoka, ban yuba lena' gaknya Kristus ara, alja nong anyek soko nimi 
malya una' doboka boloklemnesin aboka, lika hnonok muna' 
elekdanggogobok dara, alda muk heikek welewoka Imik Neyung adya' 
sirikek sam bukok. 10:13 Anya wenyek dara, nidya' Yesus ak dib senena' 
orok nim era Imik Neyung adya Kristus adya' yan damak sam bob 
mamaganamla sum enesa diri ulumla. 10:14 Wera Kristus anyek alja nong 


elekdangoka somogoknya nenedya, malya una' ak ab seleb geisa nenelesil 
nimi nidya' ara lika hnonok soba' amba aboka muna' gobdo peroba' 
nenewosuk. 10:15 Wera yuba damok enesa dara, Imik Neyung Geisinya 
adya nuk, nera aldib Kristus ara unuwok aboka laga lelesil. Wera Imik 
Neyung Geisinya anaba, 10:16 "Wenelesilnya Imik Neyung bedya dara, 
ban salek seleb dara, wenyek unubdanamab an yuba nadya eleganasina' ara 
an. Nadya' unuwanalum an yub ek, sikja ganya lomok sam beibnamna, 
anya sikja ganya seinina' ak hnon momnya dobnesimn, " hyok. 10:17 Dara 
ono' Imik Neyung ara, "Nara sikja malya una' eb, meknena' ab dara, hnon 
beknenggulumnamna," hyok. 10:18 Anasa ban malya una' era seleb 
meewousuk bok dara, eimik enyek yok saawoka malya una' meewanasil 
bar aboka, Imik Neyung amba giboka pam oboka beil binggunuseng. 
10:19 Wei, nadya' hemyabo nim o, Yesus alja eneng adya ok, Imik 
Neyung adya' hyak geisa nong ekla ek ara, asa' ganya boboka wekel 
binimab. 10:20 Yesus adya' nusamba leboka, nim embenga' eleksin pika 
yok perob pika baksuk. Wera pik era Imik Neyung ek sam geisa ekla 
aboka wiknelemek boksom akleng era, Yesus nong ara an pik diba' seleb 
ulumla. 10:21 Anya nuk dara wera, senenggom yuba lena' dubnya yak nim 
ek ulumaba' ara, anara Yesus nong ak ulumla. Dara Yesus ara alda Imik 
Neyung ek sam wa nusamba welesilnya be hnon ulumla. 10:22 Ban nenesa 
leboka, nunda hyak perob un ganya boboka, ganya dib senena' migiba' 
uboka, malya ubna senen ganya era seleb geisa nenewoka, perob mek diba' 
adya nonga mek elegoka, Imik Neyung ak ok berem soba' al dam balanob. 
10:23 Imik Neyung ara aldib alda bojamnya ulumlakanya, alja peroba' 
eleganesin hyoka' ara aldib eleganesila' anasa, nunja aldib peroba' 
dobnemab aboka dib senen ganya boboka, nebom alamaba' ara gasa 
salalmoublenob. 10:24 Nunda yok nim ek pe wana' ulunoba' aboka 
wenebdangoka, ono' perob una' anyek nauba unubgiga balanoba' aboka, 
nunda pe kemero uldalamnamab. 10:25 Imik Neyung yuba longolomaba' 
ara longgom mem. Nimi hnon lolomak sok neik so ununggom. Nunda 
ganya gwelelek aboka yoka'-yoka' unuldalamnamab. Wenelesilnya bera 
mek anam yanalabok anasa, nunda soba' nauba so wenebdangoka 
uldalamnamab. 10:26 Anasa Imik Neyung bedya' dib yub ara nuk seleb leb 


elegemnesak bok, nunda sene soba' malya ubdibigemnemab dara, malya 
una' en doboka bobogosulula' aboka dara, yok memena' ara orok. 10:27 
Sene soba' malya ubdidiganamab dara, Imik Neyung ara yana lelewoka, 
alak isa' nenelemak nim ek uka dabnesil senena' ak ok hnonok ulumla. 
10:28 Musa bedya unuwanalum an yub enyek, lek aboka lomek nim era, 
nimi penya nang gom, winilya nang gom edya aldib blekemla alamek dara, 
unuwanya bek ara, angoo yadyek senena' loboka hyak diba' olomek. 10:29 
Bok hyak nauba ara, Imik Neyung bedya me Yesus ak blekoka yan ingib 
sablamla' amba hnon, malya una' ak ab geisa nenewanesin aboka yekok 
eneng ek malya' sembeja' senelamla' ak hnon, wana' uboka eleksina' 
Geisinya bedya ak derelamla' amba hnon, hyak nauba saboka obnamla. 
10:30 "Nadya eimik dirigoka obnamna! Nadya malya nenewoka 
obnamna!" anya hnon leleladya, "Wenelesilnya bedya alja mabo yana 
lelewanamla," alalanya bera nunda seleb ella ulumab. 10:31 Dara nunda 
Imik Neyung hyak senenggoma' embenga' ululanya bedya soruk ak sam 
obnesila' ak sam anyek danamabnya nera, hyak omom nonga' ak ulumab. 
10:32 Nadya' hemyabo nim o, ugunda men yuba doboka ululum salek era, 
Imik Neyung dilima' anam ugunuk yebesuk dara, igina kwesina' ara nauba 
ulusuk bok, erwaawom aboka pe unululuma' anyek pe beklemnelum. 10:33 
Ugunuk nimi hnoum ab derewoka waboka saboka malya nenewoka olosik. 
Hnonda ugunja hemyabo nim eb neika' anaso unulusik. 10:34 Nimi henga 
geregoka beillilesik nang edya engelemeknya nera ugumbabya unululum. 
Ugunja dara, nunda eimik era songa leboka blobnenggunumla perob so 
bona' Imik Neyung adya eleganesila' seleb ella ululuma' anasa, ugunja bona 
nidya' hoka' nang edya doluwoka dolosik dara, or unulunok senewoka 
dogom alum. 10:35 Wera anasa, Imik Neyung adya perob dekna' nauba 
ugunuk eleganesila' anasa, ugunja men ganya goulowoka dib seneluma' ara 
loboka ganya bokna' ara mem. 10:36 Ugunda Imik Neyung adya 
unuwanok senelamla' anyek pe unulumuna' adya, pe ulumeija' amba dekna' 
dobnemak hyoka' ara dib dobnelum aboka, ganya siklewoka pe ulululum. 
10:37 Ban nenesa leboka, Imik Neyung yuba bukuk sam ara, "Eimik hyak 
berra yanamla salek era, or mek ok ubla; al yanamla' ara, nara sum enyek, 
or eimik ek yanamna' aboka, go' mabdabnenggunumla. 10:38 Nadya me 


pelelanya bera, nak dib senewoka ganya olokna' senenadyok pe ulumnamla 
bok, hnon nim era dib senenijedyok, losaawanamak mm era, dara nara 
sikenek lek senewanasin," aro momnya dobok. 10:39 Bok nuk dara, Imik 
Neyung pika bana' beibum aboka losaawanamab nim ek unggulumab. Alda 
nunda Imik Neyung ak dib senemouba' anasa blebsuk nim ek ulumab. 


11:1 Anasa ganya dib senena' ara, yoka'-yoka' nunja ganya weboka 
dobnemaba' senena' nong ak ulumlakanya, nunja yoka'-yoka' 
eibnenggunanya nek bekna' diba' ak ulumla. 11:2 Dara ban ganya dib 
senena' nong adyok, nunja youma' nim ek ara, laga eilina' ak sam dara, pe 
ganya mabok. 11:3 Anasa nunja ganya dib senena' adya, ban nidya' im 
soko ara Imik Neyung yub adya uyiwok senewoka ella ulumab. Wera 
anedya ban eillilimaba' nidya' ara nunda eibnenggunusibya' ak ab uyiwoka' 
ak eillilimab. 11:4 Dara Habel bera, alja ganya dib senena' adya Imik 
Neyung ak ara Kain bedya giboknya nek ab dara, loboka alda hyak 
perobnya nenyek elegoka gibok. Wera an pik enyek anyeb uboka, alda 
alak ara laga lena' doboka' ara alak danyek hyak pebok, anedya Imik 
Neyung ara alja giboknya nenyek perob senewookanya, alda ganya dib 
senemoka' nong adya, seleb somogomok bok, weneba soba' alda unumok 
alamak. 11:5 Dara Henokh bera alja ganya dib senena' adya, alda 
somogalyek aboka Imik Neyung adya gamyaka' do welewoka' adya alda 
eibnenggubek. Anasa alda anam do welewanggom dara, alda Imik Neyung 
ak ganya hekellilemok. 11:6 Bok nim ara ganya dib senena' orok dara, 
Imik Neyung ara perob senenggulusil. Wera anasa, heknedya Imik Neyung 
ak yanalanya bera, alda Imik Neyung ara aldib ulumla senewoka 
ulumlyekanya, alda nim Imik Neyung alak elemak nim era dekna' eleklesil 
senelelul. 11:7 Dara ganya dib senena' adya, wera Nuh bera anam laga 
danggumoknya nenyek Imik Neyung adya alak nekemoka' sunuwoka, pe 
ganya gouluwoka alja ek nimi bleblula' aboka, alda senenggom mek ekla 
buna' meemok. Anya ban ganya dib senena' adya, alda sokok an igin 
elegookanya, dara alja ganya dib senelemoka' sunuwoka, alak peroba' 
donya dok. 11:8 Dara Abraham bera ganya dib senena' adya, alda yok 
mok soko alja' misa' danamok sokok sam binilam aboka ebok dara, alda 


hek mok balamna' ara elgoma' anyek pe keboka lanawoka byuk. 11:9 
Wera ganya dib senena' adya, alda Imik Neyung adya eleganenggen amok 
sokok sam ara, sekel yanggan nang mok soko anaso' ak ulumok. Dara 
anyeganera alda luboka son ek sam ulumok, dara ban hnonok wenyasuk 
yub en neika' misa' dobek nang Ishak beb, Yakub beb danaba, neik so unu 
ulumek. 11:10 Anasa alda pe gasa' adya yangawoka son heikek, Imik 
Neyung adya seiniwoka sobnamla heik senewoka ganya gouluwoka diri 
ulumok. 11:11 Ono' Abraham bera ganya dib senena' adya, alab Sara geb 
dara, seleb yamen dangarek bok, me beiblula' aboka migiba dobok. An 
nera alda ban me eleganenggen hyoknya bera pe bojam ululanya benya' 
senemoka' adya unuwok. 11:12 Wera ban nenesa, nimi hnonoknya bek ab, 
alda seleb somogomoknya bek ab bok, alak pik ab danyek nimi nauba 
likeka' ara, mik sam emi gura' olola' anaso ab, mek gwan gemek egenya' 
eneso' hyak eimbdaknamenggoma' anyek likek. 11:13 Dara ban ganya dib 
senelemek nimi nidya' ara sikda ban peroba' eleganasin amoka' ara 
dobnenggubek. Banera mok ab eiyiwoka dobnob senemek bok, 
dobnenggubek. Anya sikda aldib sokok anera yok mok soko nim eneso' 
uboka sekel yanggan nang ulumek. 11:14 Anasa sik an anaso wenyalamek 
nang era, sikda yok heik enyek ganya oka deregoka elemek nang. 11:15 
Anya ban unulumeka' ak anyeb, sikja soko yoka' nong enyek an lo 
yeilisenga' ak an or seiniliseng dara, wera sikda onsok saawoka ban salek 
nauba ulumok. 11:16 Bok wenera sikda hyak perob heik hnonok ok 
ubsibya senelemaka' ara, imik heik ok ulumla. Anasa Imik Neyung ara ban 
hnonok heik era siksamba meewoka solosila' anasa, Imik Neyung ak ara 
sikja Imik Neyung aboka si silimneseng dara, alda alya dabnenggunumso. 
11:17 Dara Abraham bera alda ganya dib senena' adya, alak 
sunubyamawok dara, Ishak bek giboka beibuk. Wera alja ban unuwanasin 
an yuba domoknya bedya, alja me yando me nera or oboka gibnun 
senemok. 11:18 Nera alak ara seleb wenyamok bok, "Dara Ishak be pik 
ab liknemak nang yila' enedya, alja nang yila' henemak," amoka' anyek 
babya oboka gibnun senemok. 11:19 Dara alda ban unu seinimoka' ara, 
Imik Neyung ara nim ak somogamna' ak aba' anaba, migib adya embenga' 
suboka buklililisilnya benya' senemok. Anasa alda somogamna anaso' bok, 


saawoka domna' dok. 11:20 Dara Ishak bera alja ganya dib senena' adya, 
wera alda hyak moknya nenyek seinib gogomookanya, alja' peroba' misa' 
ara Yakub beb Esau beb peroba' leboka elegosuk. 11:21 Dara Yakub bera 
alja ganya dib senena' adya, alda anam somoganamok salek era, alja gama' 
ak huk eriyiwoka giblemokjok, nimi peroba' misa' ara Yusuf bedya mabo 
moumena' ek leb elegosuk. 11:22 Dara ganya dib senena' adya Yusuf bera 
anam somoganamok salek era, Israeli nim goubnomeka' ab, alja yok eb 
dara, pe meewoka bo binilum aboka nekoka leb gogomok. 11:23 Wera 
ganya dib senena' adya, Musa bera anam beibuk salek era, alja genong 
gedya dara, me nera hyak goubenyekanya, sikda wenena' dubnya bedya 
yub ek ara loka dabnenggusuka' anasa, alja nauba nim edya wala' winilya 
doknemek. 11:24 Dara ganya dib senena' adya, Musa bera seleb nebok 
dara, alda wenesin dubnya bedya gelma edya me nenya' ana' ara lek hyok. 
11:25 Nera alda or se' amba malya una' ak abnya nenyek e1ya hlaboka un 
danegom, alda Imik Neyung adya nim eblawoka igina kweboka unya 
nenyek perob senelemok. 11:26 Alja ganya seinina' era dekna' dona' anyek 
mamoka' adya, alda Mesir mok soko nidya' peroba' digum ak ab dara, 
Kristus anasa leboka derelesaknya nenyek hyak senenggoma' perob bona' 
senelemok. 11:27 Dara ganya dib senena' adya, Musa bera dubnya be 
wabnelyek senewoka loka dabnenggubookanya, alda Mesir mok soko 
lobok. Anya alda lak gomnya nenyek heng yoka' bekoka eiyimna' anaso 
anyek kemeldablemok. 11:28 Dara ganya dib senena' adya, Musa bera 
sikja yando memab obsilyek aboka, alda Paskah sum meewoka enenga 
ngikdo yibuk. 11:29 Wera ganya dib senena' adya, Mesir nim ek dara, 
Arana' mek gwanek ara meka si dusuk bok, Israeli nim ek dara, mek digin 
hnoum anyek kelerob arob soko ellib eneso' anyek yibik. 11:30 Dara 
ganya dib senena' adya, Yerikho heik leka' ara lika sek badya sum bera 
seboka bob ganagek dara, soboka maro yinggyuk. 11:31 Wera ganya dib 
senena' adya, Rahab gera salya' dongolomok gel bok, alda mok soko maka 
hmeil bilirek nang ek peroba' leboka doboka doknosuka' anasa, yok 
bleklemek nim eb dara neika' obnenggubsuk. 11:32 Anya nara heka' ak 
hnon wenyhenemna do? Anasa nara ban nang enyek, Gideon bek, Barak 
bek, Simson bek, Yefta bek, Daud bek, Samuel bek, anya ununumna' len 


nang ek geklewoka lebnesinya dara, wera wenyhenesinya salek enedya 
nadya yok unuwanasinya nera mek danamso. 11:33 Dara sikda ban nang 
era, ganya dib senena' pik uboka, senenggoma' wenesin nang edya heik 
mok soko era malya' geboka, pena' amba ununumna' leboka, eleganasin 
amoka' ara doboka, singa' gam si bama' leboka, 11:34 senenggoma' 
singalamna uk era saranglemek. Anasa sikda mal uk ab dara 
mereweekanya, hmeng ulusuknya nera migiba' dobeekanya, oldana' ak ab 
dara, seleb migiba' deekanya, yok mok soko nim edya yin bona' era seleb 
walawoka obyakek. 11:35 Dara nauba nim era, sikja nim era seleb 
embenga' subuka bukuldilimeka' anasa, sikda seleb saawoka doro yibik. 
Bok yok nim ek dara, sikda hyak embenga' subnanya perobnya nenyek 
dobnob seneweka' adya, sik nong ara igina' doboka, or pe una' ak dara 
dobnenggubek. 11:36 Dara hnon nang era derewoka walasik, anya hnon 
yok nang era henga gouboka saragena' ek sam belllilisik. 11:37 Sikda girik 
adya olosik, sik nong ara gal erena' adya garalesik, yina mal adya olosik. 
Sikda domba pam ab, kambing pam boka' adya boksom ok ongowoka 
dongolomek dara, gwaneng oka' ab, weiningdangoka, anya igina nauba 
dolomek. 11:38 Anasa sokok anera, sikda ubnamenggom. Dara sikda 
hwalek sam ab, moksoko mein pik ab, girik dam e pik ab, girik lom pik ab 
mal giriklimek. 11:39 Anya sikda nidya' ara sikja ganya dib senena' ak, 
laga eilina' ak sam dara, pe ganya mabok bok, alda eleganesin amoknya 
nera sikda dobnenggubek. 11:40 Anasa Imik Neyung ara nusamba dara, 
hyak perob nonga' anyek meewoka belllilisil. Anya nuk orok dara, sikda 
pe muna' pel dakna' ak ara binggunuseng. 


12:1 Wera nuk kemelesak nim era nuk goulub ganagok deba' anaso' anyek 
ulumaka' anasa, wera nuk igina ul eleklesila' nidya' ab, men 
meknewaneseng malya una' eb dara loboka, ugunsamba yeiriwoka bik-bik 
aboka unulululum hyoka' ak ara, ganya gouluwoka bik-bik alamnamab. 
12:2 Anasa nunda nunja, ganya dib senena' arawoka bo balasilnya be 
Yesus bek, nunja ganya dib senena' ara pe muna' peldakna' ak bo balasilnya 
bek heng yoka' bekoka hyak pe unulumnamab. Alda derelemeka' ara 
eiwaawom aboka, ganya eiya dabna' alsamba ulumoka' ara lunuwoka on 


gal enyek ganya gouluwoka jaboka bobok. Anya wera alda Imik Neyung 
bedya ekla buna' ek ara sirik ek sam bulumla. 12:3 Dara ugunda hmenga 
dangoka ganya obdoumunuk aboka, alda al nong anyek malya una' nim ek 
ab derena' anyek or wenyalanenok senewoka doboknya bek, anyek hyak 
soba' beklelulum. 12:4 Anya ugunda malya una' ab oldalalumuk ara, 
ugunja eneng hnon lananggulusil. 12:5 Wera ugunuk wenesin yub enyek, 
mek mab ek weneleng sok lelemla yub era, "Wei, najab o, anda Imik 
Neyung adya nekoka wenelenggela' ara dolbaleka' senenggom mem. Anya, 
alja omoma leboka wenyalanggel dara, anda ganya oldanggom, mem. 12:6 
Nera Imik Neyung ara alja wana' ulumla nim ek ara wenelesilikanya, alda 
alja mabo geblamla nim ek ara legebna' adya deblesil," wenyalalanya nera 
ugunda hibigoulum de? 12:7 Wera ugunda wenesina' anyek pe ganya 
gouluwoka dololulum. Imik Neyung ara ugunuk ara alja me neneso' anyek 
unulusil. Dara nimi me anyek, eili bedya wenenggulumla me nera 
hanyegarek ulumla do? 12:8 Bok ugunda ban wenesina' nim igina 
dobnesenga' ak anyeb or go' ululum dara, wera ugunda memabo yoka' ak 
unggululum bok, alda beiyik mab ek ululum. 12:9 Dara nunja' neyung be 
yoka' nong ok ab ban wenena' ara dolomabakanya, sikda nunja dara, nunja' 
neyung yab senelemab. Wera anaso dara, nunda embenga' dobnemab 
aboka dara, ganya bo usinnya neyung bek ara hyak pe keboka ganya 
ologoka ulumnamab. 12:10 Anya sikda nuk wenelesak salek era 
meka'anya, sikja perob senelemaknya nera an neklesak an. Bok Imik 
Neyung ara nunda alja' muna' peroba' anyek hnon dobnok senewoka, anya 
nusamba perob dangan danesa wenelesil. 12:11 Dara aldib, alja nuk 
wenelesila' ara yoka'-yoka' sunuwoka ganya eiya dabna' lananggululabok, 
hnonda ganya oka dena' ak lanalamla. Bok eimik dara, alja wenewoka 
neklesil nim era, ganya namen uboka pe una' dok ak lanalamla. 12:12 
Wera anasa, ugunja hmeng ulumla soruk eb, daldom-daldom alamla kom 
eb dara, migiba' geblelulum. 12:13 Anya, geimdilimak nim era oro 
beibsilyek, alda merewanoka' aboka ugun yaban pik era pe meewoka 
yaralelulum. 12:14 Anasa nimi yok nimi nidya' ab dara pe ganya 
olokdangoka ulunob senewoka ulululum. Anya pe geisa una' orok dara, 
nimi be hnon Imik Neyung ara eibnenggunumla' anasa, pe geisa una' anyek 


yeiriwoka doblelulum. 12:15 Dara nimi nauba malya nenewoka, sembeja' 
gebnesilya damok yu nonga' sika' anyek lanawalyek aboka, ugunda nimi be 
hnon Imik Neyung bedya perob eleksina' ak ab mok gebdalyek aboka pe 
diri ulululum. 12:16 Anya nimi hnon hyak gel ak unuweisinya ganya adya 
wekdeknewoka, Esau bera gwaneng dena' piring hnonok amba alja' 
yandonya bedya' misa' era, pe semina' loboka men dekok sok, neikso 
ununa' ara mem. 12:17 Dara ugunda ella ululuma' ara, Esau bera eimik era 
alda hyak nauba engewoka elemoka' anyek babya, alja meknena' era or pe 
memewolul senewoka hnon elekna' orok adya, ban peroba' misa' ara 
dobnenggubuk. 12:18 Nera ugunda bebeganesom mok soko mein ek hnon, 
singilamla uk ek hnon, lom nong ok serenggom alamla guna' ak hnon, 
guna' ulumla' ak hnon, nauba kabo' ek hnon, 12:19 poo ana' benggong yub 
ak hnon, anya hyak nauba' mejjal lelemoka' adya, sik kelemek nim era 
hnon wenyhemenek alamek yub ek hnon yangganggululum. 12:20 Dara 
sikda ban yub enyek kebdabnamenggom anasa wenyalameka' ara, "Wera 
pama unuruwa' anaba ban mein enyek bebeganamla dara, wera girik adyok 
sabom-saboma obnemaka' ok," wenyalamok. 12:21 Dara banyek kemena' 
ara hyak lok nong anasa Musa bera wenhyok, "Nara hyak nauba lok nonga 
dabnelekanya, ber-ber alanel," hyok. 12:22 Bok ugunuk dara, Sion meinik, 
Imik Neyung embenga' ululanya bedya heikek, Yerusalem muk heik adya' 
ak sam ab, anya salya' dengsalya' anyek longowoka eiya hlalamak lero 
nang ek sam ak, seleb youlum. 12:23 Anya yuba dorob nang sikja si nera 
muk heik momnya dobsuk nimi men yando nang ek ab, nimi nidya' pe yana 
lelesilnya Imik Neyung bek ab, anya hyak pelemek nang edya ganya gong 
ek ab, 12:24 anya wenyok yuba bo yanggannya Yesus bek ab, dara Habel 
bedya eneng era hmeng so, alda hyak yeiriwoka migiba' salamla enenga, 
lobol goulusin eneng ek sam, seleb youlum. 12:25 Dara ugunda ban yuba 
leboknya bek lobmunuk aboka pe keboka unulululum. An nenera sik alak 
sokok an Imik Neyung yuba leboknya benyek lomek dara, sikda hyak 
merewanggumek. Anasa nunda wanok, nunda alak imik heik ab yuba 
salalanya bek lobnemab dara, merewanggunumab. 12:26 Wera ban salek 
era alja yub edya dara, soko ara ebeklemok bok, wenyek dara, alda ban 
yub enyek wenyab elegousuk, "Bok liga hnon sum era, nara soko ok 


unuwanggununabok, im anaba salawoka borom-borom ab lobnamna," 
hyok. 12:27 Dara ban "liga hnon sum enyek" hyoknya nera, yoka'-yoka' 
uyiwoka' ara, borom-borom henelanya nera, yok-yok dangdo binimla bok, 
borom-borom henggunulanya nek ok soba' ulumnamla. 12:28 Wera anasa, 
nuk dara borom-borom henggunumla heik mok soko ek dolomab. An 
nenesa leboka, nunda Imik Neyung ak perob aboka giboka, nunda alak 
perob senewanalenya nedya, alak imik geboka hyak lok uboka giblenob. 
12:29 Nera nunja Imik Neyung era, momnyanga wouluwoka delemla uk 
ek ulumla' anasa, unu giblenob. 


13:1 Dara, ugunja hemyabo nim ek wana' uldana' ara hyak pe unulululum! 
13:2 Dara hnon nim era, yok nim ek, ek yoululum amek dara, sikda elgom 
bok, wera lero nang ek dena' elegemeka' anasa, ugunda nimi yok nim ek, 
ek yanalum aboka peroba' lena' ara hiliknenggom mem. 13:3 Wera yok 
igina dolomak nim ulumak sok, ambabya sikeneblaboka neika' ulumna' 
anaso' ganya enyek boboka, anda sikenek beklesilom. Anya, sik yok nim 
edya malya nenelesak nim ek, anda sikeneblaboka neika' unulusina' anaso' 
ganya enyek boboka, anda sikenek beklesilom. 13:4 Dara ugunda nidya' 
ara gela nenya doldana' ak ara hyak peroba' senewoka imik nenelemnelum. 
Wera sik salya' dongolomak nim eb, meknewoka salya' salaldalamak nim 
eb dara, Imik Neyung adya yana lelewanasila' anasa, ugunda gela nenya 
ara hyak pe uboka mekneldanggom mem. 13:5 Dara Imik Neyung yub ara 
banaso lelemla, "Nara anak ara hyak meka' dogom ab 
lobnenggununggenekanya, nara anak ara hyak meka' gwab 
lobnenggununggen," wenyalamla' anasa, ugunda rupiah ak nauba dolonun 
ganya ek ab leiblelulum. Alda ugunuk an ulusila' anyek, eiyasa 
gigibdangoka ulululum. 13:6 Wera anasa, nunda ganya daboka 
wenyalamaba' ara, "Imik Neyung ara nadya' arana'anya ulumla. Anasa nara 
loka dabnenggulumnamna. Dara nim adya dara, nak ara heka' ak 
unuwanenyak do?" wenyalamab. 13:7 Dara ugunja' dub nang, ugunuk Imik 
Neyung yuba seleb lel eleklesak nang ek ara beklelulum. Anya sikja 
unulumaka' ak ab lanelamla anyek pe kemelemunukanya, ugunda sikja 
unulumaka' anyek dililda doblelulum. 13:8 Anasa, Yesus Kristus ara 


youma' hnon, wen hnon, eimik hnon, neika' ok soba' ulmorulamla. 13:9 
Wera ugunda yok beiyik sam ab nekna' edya ganya bob neneweisilyek 
mem. Dara perobnya nera ban, ugunja ganya era wana' uboka eleksina' 
edya migiba' geblesila' anyek hnonok. Alda ban yok-yok dena' edya sik ban 
dena' enesa lelemla' sunuwoka gigiwoka delemak nim ek peroba' 
nenenggulusila' anegom. 13:10 Dara nunda yok uka daboka gibna' 
oulyanga hnon ulusilekanya, ban e lom enyek an welemak nang era ane 
lomok ulumla' ara dena' mem. 13:11 Anasa yuba wa gaka' dubnya bedya 
pam eneng anyek perob muna' oulyangak an malya una' lubsin damba bo 
weklamla' bok, nong ak dara, betyik e weilik sam uka dalamak. 13:12 
Dara Yesus anaba, alja nim era alja yoka' nong eneng edya, geisa 
nenewousununa' aboka dara, alda nauba' wekna pik betyik sam igina 
gwekoka unuwok. 13:13 Wera anasa, nunda alja alya daboka derena' 
anyek dobnoba' aboka, alak sam e wellik betyik binimab. 13:14 Anasa 
nunda anyek anara nunda diba' un heik era unggulumla, bok nunda eimik 
yanamla heik enyek elemab. 13:15 Al nenesa, nunda Yesus pik uboka, 
Imik Neyung ak perob aboka gibna' ara, nuk ol nebeldaleng sok una' ara, 
nunja sibama' edya alja si nek perob aboka soba' giblenob. 13:16 Anya 
arabdangoka pe ununa' ara, ban ununanya nenyek, Imik Neyung ara perob 
senelamla' anasa, ugunda yok nim eb arabdangoka pe ununa' ara 
hileknenggom mem. 13:17 Dara ugunja' dub nang era, ugunuk bo un nang 
nenebdangoka, sikda ugunja' ganya nong anyek, Imik Neyung kemelesil 
senewoka, pe keeboka bo ulusaka' anasa, ugunda sikenek pe keboka ganya 
muk doro dillilisululum. Wera ugunda sikenek igina nenewanalum dara, 
ugunuk perob damok lanawanggunumla anasa, sikda eiya daboka 
welesinoka' aboka, ugunda sikenek pe keboka unulululum. 13:18 Dara 
nunda yoka'-yoka' ak ara hyak pe unya nenyek senelemaba' anasa, wera 
nusamba leboka hyak soba' heng uboka mololomnesulum. Nenera nunda 
ella ulumaba' ara nunja' mek ganya ek dara, hyak pe ulumaba' anasa. 13:19 
Anya hyak okoka dara, nara ugunuk men berra aboka saawoka 
elegeisinoka' aboka, nara ugunuk wenewanasina' ara ugunda banera 
unulumneluma' ak lebna. 13:20 Dara namena' pe una' eleklesil Imik 
Neyung era, embenga' eleganasin amok eneng pik uboka, domba pam 


senenggom dubnya, nunja' Wenelesilnya Yesus ara somokna' ak ab 
saawoka bo yoknya bedya, 13:21 ugunuk yoka'-yoka' peroba' ak alja 
senelamla' sunuwoka unulunoka' aboka pe muna' lelewoka eleklesulul. 
Anya dara, alja perob senelamla' ara Yesus Kristus pik uboka, nu lomok 
welesulul. Wera nidya' senenggoma' peroba' ara al alsamba ok soba' 
ulmorulul! Aldib, al unululul. 13:22 Dara ban nadya ugunuk wenewoka 
beibsin yub era, or burum anasa, hemyabo nim o, nara ugunuk wenewoka 
wenyhenesina' ara ban yub era hyak ugunja ganya siklewoka kelululum. 
13:23 Hnonda ella ubneluma' ara nunja' hem Timotius bera seleb bok 
dorogek. Anya wera al men yalya' seleb dara, nara alablaboka neika' 
ugunuk kemel yanesmim. 13:24 Dara nunja perob aboka gibsaba' ara 
ugunja dub nanga nidya' ak hnon, muna' perob nimi nidya' ak hnon 
wenyhenelum. Anya ban nunja' hemyab Italia sam ab gibsaka' ara pe 
dobnelum. 13:25 Dara wana' uboka perob eleksina' adya ugunuk bo 
ulusulul. 


Yakobus 


1:1 Nara Yakobus bedya Imik Neyung ab, Wenelesilnya Yesus Kristus 
amba arawoka welenanya bedya, obadya nang yila' ak, mok soko me 
nidya' ob lelewoka ululum nim ek nadya perob aboka gibsin. 1:2 Hemyabo 
nim o, ugunuk yoka'-yoka' damok adya nauba sunulusil dara, ban ara 
peroba' ak ulusil senewoka pe eiya daboka ulululum. 1:3 Ban unu sunulusil 
salek enyek, Wenelesilnya bek dib seneleluma' adya, wera ugunda pe 
ganya siklewoka una' dangalamla' ara ella ululum. 1:4 Dara wera ugunja 
ban unu pe ganya siklewoka wen ululumnya nenedya, ugunda dib ganya 
kaboka, hnon meka' dangoka una' loboka, ulululuma' aboka, alda nauba 
danggiga balalula' aboka, ono' pe diri ulululum. 1:5 Nimi ben hnon ugun 
gangganek an mek geremseng ululenya hnon ulumlya dara, Imik Neyung 
ara, salya' wanggulusilnya bek anasa, hekna' uboka, geremseng una' ara 
nimi nidya' eleklesilnya bek anasa, Imik Neyung ak molowalya dara, alak 
geremseng eleganemla. 1:6 Bok ban geremseng una' eleganenelem aboka 
molowalenya bera, eleganenel gom orok gom senewoka ganya el 


menekna' ara mem, alda eleganenela' ak molowan senewoka dib 
senewolul. Nera ganya el menekna' ara, senenggoma' longomna mek gwan 
ek, kabo' adya loksom-loksom alamla soka' ak uboka, ganya ena' ara mem. 
1:7-8 Ban unu ganya eb menegoka unululanya bera, alda ganya pe 
siklewoka namena' ak unggulumla, alja unulamla' nidya' ara banyek pe 
unuwanamna senewoka orowek pe gegenggulumla. Anasa wera, ban anaso 
unululanya bera, alda Wenelesilnya bek ab yoka' peroba' dobnamna 
senewoka ganya wena' ara mem. 1:9 Imik Neyung yuba don nimi bok, 
bona' garana ulumak dara, Imik Neyung adya alak imiknya nenelamla dara, 
alda bera ei-ei ganya bololul. 1:10 Bona' dub nim era hola' esa' anaso ak 
haboka denghenemak bok anasa, ono' alda bona' dubnya bok yuba 
dololanya bera, alak Imik Neyung adya sokok nenelamla dara, alda or 
perob aboka ei-ei ganya bololul. 1:11 Esa' ara henga doroklamla dara, 
hyak poba nong adya esa' ara yalawan dara, hogunga pelemla' damok ara 
haboka dengalamla. Anasonya neikek, bona' dub nim era, nadya bona' 
nauba donulul senewoka anam dulumlya salek enyek, al nong ara unu 
haboka denghenemla. 1:12 Yoka'-yoka' sunulyamalamla salek enyek, 
ganya siklewoka ululanya bera pelemla' nong ara an. Anasa wera, ban 
benera unu sunuwalyebok, alda ganya pe siklewoka ulumlya dara, wera 
Imik Neyung adya alak wana' ulumejja nim ek embeng una' eleganesin 
wenyasuknya nera, al hnon eleganamla' anasa, pe ulumla. 1:13 Bok ono' 
nimi ben hnon ban unurub sununa' edya sunuwanamla dara, "Ban sununa' 
era Imik Neyung ak ab yalamla sununa'," ana' ara mem. Imik Neyung ara 
malya ublul aboka yu' adya dara hnon sununggulumlekanya, ono' alja' 
anaba nim ak hnon sununggulusilnya, hnon sunuwoka, ono' mm ek hnon 
salya' sunul yamenggulusilnya. 1:14 Bok nim ara alja nara anyek-anyek 
malya unuweisinya senewoka meneng seinilamla' adya, al nong sunuwoka 
gliboka bo balamla' adya alak sunulamla. 1:15 Wera ono' malya ubsinya 
senewoka seinin ganya era seleb gigiwoka unuwan dara, wera malya una' 
mengelamla, dara ono' anyek seleb doka moubna dara, wera eimik dara 
nimi somokna' bo lanalamla. 1: 16 Nadya hyak wana' ulusin hemyabo nim 
o! Ugunuk hyak sonda' amba bobnenewoka malya neneweisjjik. 1:17 
Yok-yok perob eleksina' nidya' ara, yok-yok dilina' uyimoknya Imik 


Neyung adya, imik heikek aba' ara dolunglamla. Anya Imik Neyung ara 
yoka' dangana' adya, alda yok boka' dangaldinggulumla. 1:18 Alja ganya 
edyok albeyok ganya doboka, alja dib nong ulumla yub edya nuk alja 
mabo dangiyisuk. Ban unusuknya nera, anadya nidya' yoka'-yoka' uyimoka' 
ara mek so bok, nuk perob ekla oulyanga dobnoka' aboka unusuk. 1:19 
Nadya wana' ulusin hemyabo nim o, ugunda banyek hyak pe seimwolulum! 
Nimi nidya' ara ken dara, berra kebnemak bok, yuba saboka nim ek yu 
ganya bosina' ak dara, mandewanamak dara, perob. 1:20 Nimi yu ganya 
adya, Imik Neyung adya unuwanok senelelanya nenyek bo 
yangganggulumla. 1:21 Anasa wera, sob sembeja'anya neb, yu ganya 
hwamnya neb dara, bobogolulum. Imik Neyung adya alja yub era ugunuk 
blebsin danasa migib ulumla' anasa, ugunja ganya lomok sam melesila' 
anyek, ugunja ganya sokok nenebdangoka doblulum. 1:22 Ugunda yuba 
kelonggom mem. Ugunda yuba kelolomun dara, yuba dib dolomab e 
senebdomunuk aboka, yuba kelemunukanya ono' unulululum. 1:23 Nim 
Imik Neyung yuba kelemak bok, pe doboka pe ununa' orok nim era, nimi 
heng kemeldana' doboka hogunga kemeldalamna' anaso' ak ulumak. 1:24 
Nadya hogung era anaso' ak ulumna senewoka keebdan bok, yokok sam 
yabanek ab dara, har so' ak eibdangabman do senewoka ganya eboka 
hiligeldalamak soka' ak ulumak. 1:25 Bok, Imik Neyung adya 
unuwanalum an yub era, nimi blebsina' migib damok ara an ulumla. Anasa 
nimi nidya' yuba keb loboka hibigal henggonggom pe doboka einiwoka pe 
keeboka unulumak nim era, alja yok-yok wa welemlya' ara, Imik Neyung 
adya alak aralamnamla. 1:26 Nimi ben hnon yuba dolomna ak pe 
unulamna senebdangoka ululabok, alda yuba sibama' silyum pe bo diri 
uldana' orok dara, alja yuba dib senelamla' ara salya' lelem dangoka, al 
damnya sonda' leldalamla. 1:27 Imik Neyung adya nm ek yuba dona' ara, 
yuba pe dib senena' ganya ab, neyung Imik Neyung bek dib senewoka 
bojam una' damok alja perob senelelanya nera, genonga neyung orok mab 
ek pe arawoka, ono' nenya oroka' yamen nim unuruwa' oka kwelesil nim 
ek pe arawoka, sokok anyeb malya ub eleganelyek senewoka, pe diri 
uldalamak nim era pelemaka' ara an. 


2:1 Nadya hemyab o! Ugunda senenggoma' Wenelesilnya Yesus Kristus 
bek, dib senelelum nim ululuma' anasa, nimi hogung ak keeboka 
webeldana' ara mem. 2:2 Anasa wera, nimi bona' dubnya ben hnon, hyak 
perob nong boksom enyek ongowoka, soubna dama' peroba' anyek 
doronggoka, Yahudi nim edya yuba don e asoma' ak yaso bok, ono' al 
neikek ara, nimi hnon malya uboka gweldekdo yabalamso akleng enyek 
ongowoka yaso dara, 2:3 ban perob boksom ongo yasonya benyek 
eiyiwoka, ono' ugunja dara, "Neyung ban perob ekla buna' ak an buklom," 
henesom bok, bona' garanya bek dara, "Banyagono seklom" gom, "Or 
esona' ak an salya' buklom" gom, henesom dara, 2:4 wera ban 
unululumnya nedya, ugunja malya ganya seiniwoka bera malya senewoka, 
nimi yila' yana lebdangoka webeldalalum. 2:5 Nadya wana' ulusin nim o! 
Ugunda banyek seiniwanalum. Sokok an bona' garana ulumak nim era, 
yuba dib senena' dub nim ulunoka' aboka, Imik Neyung adya weboka 
dolosil. Imik Neyung adya alak wana' ulumak nim emba lesuk yuba 
sunuwoka, Imik Neyung alja mabo siliba' yoka' nenelesil. 2:6 Dub nimi 
nong adya ugunuk digam-gama' neneweisinikanya, mimi yana lelesin ek 
sam bo balasak nang era, an ulumak bok, ugunja dara nim era loboka, 
bona' garan nim ek malya geboka derelelum. 2:7 Ban bona' dub nimi nong 
edya danyek, Imik Neyung ak ab, ugunja perob si doluma' ara malya 
nenelemak nim era an. 2:8 Ugunja jongnya nenyek nim ek unulumun dara, 
wera nera ugunda unuwanalum an yuba momnya doboka' ara, "Andamnya 
wana' uldalalam sok, an kabo nim ek wana' ululom," hyok yub ek 
sunuwoka unuro perob ok unululuma' ara an. 2:9 Bok ugunda nimi yila' 
yana leboka weblelum dara, wera nera hyak malya ululumukanya, ono' 
Imik Neyung adya dara, ban unuwejja nim era, unuwanalum an yuba 
bleklemak nim era an hyoknya nek anara unululum. 2:10 Nimi hnon Imik 
Neyung adya unuwanalum an yub nidya' ak pe keboka unulamla bok, sirik 
hnonok bleklamla dara, wera bera Imik Neyung adya nidya' momnya 
dobok yub ek bleklamla. 2:11 Dara ono' Imik Neyung adya lebokja, "Gela 
salana' ara mem," wenhyoknya bedya ono' hnon, "Nim ona' mem," hyok. 
Anasa wera, ugunda gela salana' loboka, nim ak diba' ololum dara, wera 
neneba unuwanalum an yub ak blekna nang ululuma' ara an. 2:12 Imik 


Neyung adya eimik nimi bleblesila' sunuwoka yana lelewanasil nimi 
gekneba' uboka, ugunda unuwanalum an yuba saboka yoka'-yoka' unululum 
e. 2:13 Anasa wera, Imik Neyung ara nim angoo yadyek senen ganya orok 
bok yana lelelemak nang ek, albabya angoo yadyek senena' loboka yana 
lelewanesil. Angoo yadyek senewoka arasina' ara hyak migib nong ak 
ululabok, nimi yana lelena' ak dara, or mek so ak ulumla. 2:14 Nadya 
hemyabo nim o! Nimi ben hnon alja unulamla' nidya' ara pe ununa' orokjok, 
"Nara Imik Neyung yuba donya," henemso dara, nera perob danamso de? 
Ban unub menegoka dib senenanya nenedya dara al nonga blebnamso de? 
2:15 Ugun gangganek ara, nenya gom, gel gom ongon akleng eneba gobdo 
garan ulusodya ok, ono' dena' anaba hyak soba' oka' bulumso dara, 2:16 
ugunda alak lebnesomja, "Anda pob akleng ongowoka, wera or del 
yabalom," wenyhenesom bok, arawanggunusom dara, perob de? 2:17 
Anasonya neikek Imik Neyung yuba dib senena' ak sam ara neneso ulumla, 
yuba anaso lelemla' anasa, nab anaso seiniwonun senena' orok dara, yuba 
dib senelemaba' ara salya' lelem dangalamla. 2:18 Ugunja hnon 
lebnesomja, "Nimi hnonda yuba dib senena' ak sam ganya diboka ulumak 
dara, nimi hnonda pe ununa' ak sam ganya diboka ulumak." Nadya ugunuk 
lebnesina' ara, "Nimi hnon pe ununa' orokjok, yuba dib senelemaka' anyek, 
nak an aawonululum, dara ono' nadya nong una' edya ugunuk yuba dib 
senelamna' ara aawanasin," henemso. 2:19 Ugunda Imik Neyung ara al 
hnonok ulumla senewoka dib senelelum gom? Nera ono' bisa' anaba alba 
dib senewoka, lok anasa ber-ber alamla. 2:20 Ugunda hyak dongdang ana' 
hwam nim ek ululum! Ugunja dara nimi yuba dib senena' orokjok, pe 
ununa' ok unulumak anyek nuk aaweisiseng senelelum de? 2:21 Ugunda 
nunja' neyung Abraham benyek pe kendululum. Alak Imik Neyung adya 
peroba' leboka domoka' ara, alja me Isak benyek Imik Neyung amba gibna' 
oulyang ak uka dalbilimoka' amba leboka, alak peroba' leboka doro 
beiyimok. 2:22 Nunda pe ulumnemab aboka dara, nunja dib senelemaba' 
anyek bekna' dolula' aboka dara, wera nunja perob nong un una' enyek, pe 
laga unulunob. 2:23 Ban nen unuwanamabnya nera ban yub en momnya 
doboka' ara, "Abraham bera Imik Neyung ak dib senewoka, alja ganya 
golumoka' amba leboka, alda Imik Neyung adya peroba' neniyiwok." Ban 


nenesa leboka, "Abraham bera Imik Neyung al kabo," alamek. 2:24 
Banyeganyeb danyek, wera nunda ella dab, Imik Neyung adya nim ek 
peroba' leboka doro dilillesila' ara, yuba dib senewoka ganya olokna' adya 
ok gom, alda yuba dib senewoka pe ununa' nong adya hnon perob 
senelesil. 2:25 Hnonda salya' nang edya bolowoka salalemek gel Rahab 
gek hnon pemoka' anyek ugunda pe kendululum. Alda Imik Neyung ara pe 
unumoka' damok ara, nim Israeli nm edya bokol bisik nanga Kanaan mok 
soko gelelenga henga kemel bek sum enyek, alja ek sam doro diyiwoka bo 
masuka' ara, yok pik bo bogol bilisuka' amba leboka pe unumok. 2:26 
Anasonya neikek, nimi nong ara ganya orok dara, wera seleb somogamna 
nong ek ulumla sok, yuba dib senena' ara pe ununa' orok dara, wera seleb 
somoklamla yuba dib senena' era an. 


3:1 Na kabo nim o! Ugunda banyek ella danalum, yok nim era or mek so 
bok, nunda neksin nang dangalamab nang enyek, eimik era hyak gasa' 
anyek nauba yana lelewanasil bok anasa, nauba neksin nang danamab 
senena' ara mem. 3:2 Nunda nidya', hnon sum era malya ulumab. Bok alda 
yuba sana' adya malya una' hnon unggululanya bera, alda pe ganya kaboka 
ulumlakanya, al nonga midya' pe diri uldalamnamso. 3:3 Nunda nim 
abaksin pama sibama' ak henga darawoka noblemab dara, nera wera pama 
pika yibinamlya' ara, nunja unuwolul senemetbinya nenyek gigiwolula' 
aboka uboka, wera ono' anadya pam en nonga nidya' sam samallilimab. 3:4 
Hnon sununa' ara, mek ekla buna' ak sunuwanamab. Mek ekla buna' ara, 
hyak senenggom nonga' uboka, kabo' nonga doroklamla' adya bo 
yabalamla bok, glililanya bedya unuwolul senewana' sunuwoka, mek 
ururana' me nedya poweklamna enyek beiliwoka bo yabalamla. 3:5 
Anasonya neikek, nunja silyum eneba, silyum ara, mek bok, alda 
senenggoma' neneldalamla. Ono', ugunda gal donggal ara hyak senenggom 
boka' anyek, uka meka' me adya singiwoka dengaboka delemla' anyek, 
ugunda seiniwolulum. 3:6 Silyum anaba, uka desin heikek ulumla. Nunja' 
nong ok ara, silyum adya nong me nidya' malya damoka doluwoka 
boklamla. Bisa' heikek ab uk edya, nunja' nong una' nidya' ara uka dinilesil. 
3:7 Yoka'-yoka' nidya' yu hwama' ebeklamla' ab, wining ab, sokok belega 


yabalamla' ab, hadya' ab dara, nim adya namena' nenelemak, hnonda seleb 
namena' nenemek. 3:8 Bok silyum ak dara, nimi soko nim edya namena 
gebnenggunuseng. Silyum ara, gasa siklewamenggom uboka, nimi 
somokna' yu meka wekdeknewoka, malya una' hwama' ak ulumla. 3:9 
Silyum ara, nunja dara Imik Neyung ak nunja neyung perob aboka 
giblemab bok, hnonda ono' Imik Neyung adya alja nonga sunuwoka 
uyimok nimi, nunja' hemyab ek weme lelemab. 3:10 Neik silyum ak ab, 
Imik Neyung ak perob aboka gibna' hnon lanalamla dara, ono' nunja 
hemyab ek weme len yuba lanalamla. Kabo nim o, ban ara hyak mem! 
3:11 Neik mek luk ab perob mek eb, sik mek eb goublamla de? 3:12 Na 
kabo nim o, ara gal edya dara, Zaitun gal dok mouboka, ono' anggur gal 
edya dara, ara gal dok moubnamso de? Orok! Ono' sik mek luk ab dara, 
perob meka gobnenggunumso. 3:13 Nimi ben hnon ugun gangganek ara, 
heknya ek geremseng uboka pe ella ulumla do? Wera unululanya gekneba' 
alda geremseng uboka, ganya sokok nenebdangoka, perob nong una' adya 
laga amalelul. 3:14 Bok ugunda hman ganya boboka, ganya oka 
debdangoka, yok nim era malya so bok nanokok pewonulul senen ganya 
bolomun dara, wera perob dib una' yub powegoka dangab menegoka, 
nonggo abdangoka geremseng ulumna senena' ara mem. 3:15 Ban lebna 
geremseng una' era, imik heikek ab yangganggululabok, alda sokok ab 
hnon, bisa' ak ab hnon, nimi ganya duka' adya lanalamla. 3:16 Solom 
ganya boboka hmaba' ganya uboka, nanokok pewonulul senen ulumak ak 
sam ara, ono' yok-yok malya una! mandebna' ab, nauba malya neneldana' ab 
ulumla. 3:17 Bok imik heikek ab yalamla geremseng una' era, men nong 
ara alda geisa ganya boboka ulumla, anya ono' yok nim ek hekna' ganya 
boboka ulumlakanya, hekom aboka, pe yuba kebdangoka ulumla. Alda 
angoo yadyek senewoka arawoka, perobnya nok pe unuro balamla. Alda 
sene or-or una' loboka hnonok ok sam ok ganya kwenggulumla. 3:18 Ek 
nang nenelesak nim ek ab, namen una' damoka melemaka' adya, perob una' 
dolomak. 


4:1 Ugun gangganek an wabdangoka oldana' lanalamla' ara hanyagar ab 
do? Ugunja sokok anyeb anyek-anyek dobsibya ganya bololuma' adya, 


doluwoka oldalamlakanya, wera damoka bekna' diba' ara an anara ulumla 
do? 4:2 Ugunda dobnob senelelum bok, dobnenggubna dara, wera hnon 
oldalalum. Ugunda hman ganya boboka, dobnob senelelumnya 
dobnenggubna dara, wera ugunda mala weboka oldalalum. Ugunda Imik 
Neyung ak molenggululuma' adya, yoka'-yoka' ara donggululum. 4:3 
Ugunja mololuma' ara nunok ok pewosulul senen ganya boboka, malya 
uboka mololeluma' anasa, ugunda molowana' anaba elekna' lobsin dara 
yoka'-yoka' hnon donggululum. 4:4 Ugunda hyak bojam una' orok nim ek 
ululum! Nimi sokok ab kwebdangoka ulumak dara, Imik Neyung ak ara, 
isa' geblemaka' ara, ugunda ella ululum de? Anasa mimi ben hnon sokok 
sam wana' ulunun senelelanya bera Imik Neyung ak ara isa'anya geblamla. 
4:5 "Nunja' nong lomok ara, Imik Neyung adya beibuk geisa ganya enyek 
dibum-dibum aboka ulumla' ara, Imik Neyung yuba momnya doboka'anya' 
anasa salya' lebok senenggom, mem. 4:6 Ban ununa' anaba, Imik Neyung 
adya nuk elegosuk wana' uboka arasina' enyek hyak senenggoma' ulumla. 
Ban nenesa leboka Imik Neyung yuba bukuk sam ara, "Imik Neyung ara, 
ganya imik nenewoka ulumak nim ek lek senelesilikanya, ganya sokok 
nenebdangoka ulumak nim ek wana' uboka aralesil," aro momnya dobok. 
4:7 Anasa wera, ugunda Imik Neyung bek, nunja dubnya senewoka, pe 
kelemunukanya, Iblis bek mala bolomun dara, yeiri bndowanamla. 4:8 
Ugunda Imik Neyung berem bumun dara, alda ugun berem yanasil. 
Ugunda malya una' nim o, ugunja soruk era pe mek elekdolulum! Ugunda 
ganya penya-penya ululum nim o, ugunja ganya enyek geisa nenebdolulum! 
4:9 Ugunda hyaka' gobdo solom ganya boboka, angwei senewoka, 
engewoka, ugunja oksena' ganya anyek, engena' geboka, perob ganya 
anyek, suguna' ganya geboka, ulululum. 4:10 Ugunda Wenelesilnya bek 
ganya sokok nenebdangoka ulululum, dara alda ugunuk imik nenewanasil. 
4:11 Na kabo nim o, ugunda geklewoka waldana' ara hyak mem. Neik 
yuba dolomak nimi moumen geklewoka wabdangoka, yana lelelanya bera, 
alda Imik Neyung adya unuwanalum an yub ak geklewoka waboka yana 
lelelamla. Anya ugunda ban Imik Neyung yub ak yana lelelelum dara, wera 
ugunda Imik Neyung adya unuwolulum alamla yub ek, ununa' loboka, alda 
yana lelen nimi dangalalum. 4:12 Alda nim amba yuba meewoka yana 


lelelesilnya bera hnonok ulumla. Ara Imik Neyung adya hnonok embenga' 
dangiyi somogiyi ulusilnya bek hnonok ulumla' ara an. Anasa wera, ek 
ululuma' adya, wera anda meneng nim ek yana lelelesilem do? 4:13 
"Nunda sumen yok heikek don biniboka, gibna' hnonok uboka bona' 
dekoka rupiah elemnemab," ugunda wenyalalum nim era, nadya wenesina 
anyek pe kebnelum. 4:14 Ugunuk an ampum heka' unuwanasila' ara, ugun 
dam nang anaba elgom ululum! Ugunda huka' ak anam salek ok laga 
welena' ara, eimik era dengalamla soka' ak ululum. 4:15 Alda ban nenyek 
wenyhenesom dara perob, "Imik Neyung adya unuwanamak senemlya 
dara, nunda embenga' ulumeibyekanya, ban unu an unu ulumnamab," 
henesom dara perob. 4:16 Bok ugunda wenera dengdang ganya boboka 
nauba nonggo aldalalum. Anya ban unu leleluma' ara malya una' anya'. 4:17 
Wera anasa, nimi ben hnon pe ununa' ara ella ululadyok, ununggulumla 
dara, malya una' ara alan. 


' 


5:1 Na kabo nim bona' dub nim o! Nadya ban wenewanasina' anyek pe 
keblululum. Ugunda nauba ngolugoka engewanaluma' anasa, wera 
ngolugoka engelelulum! 5:2 Ugunja bona' dara seleb songa leboka blolosil. 
Ugunja akleng era seleb bolbola' delesil. 5:3 Ugunja meilik eb dangman ab 
dara, seleb mura bongolamla, wera mura bongona' nong adya ugunuk 
malya nenewanasilikanya, eimik era uk anaso' adya ugunja nonga nidya' 
dengaboka denesil. Ugunda sidya' daknamla sum enesa aboka, bona' ara 
nauba bolowoka beillilelum. 5:4 Kendululum! Ugunja wak sam wa 
welesak nang emba dara, dekna' deknenggululuma' adya, wera sikja 
ugunuk omoma leboka yo yablesak. Ugunja gwanenga yongowoka 
mamaklesak nim edya deknenggulusak aboka araweisilom aboka bii 
aboka lelemak yub era, imik ululanya Imik Neyung bedya' ok sam seleb 
balamla. 5:5 Ugunda hyak unuruwa' garan oroka' anyek, pero-pero 
senenanya loboka, sokok an ulumla' nidya' damoka lelewoka dero 
dakdowolum. Ugunda youbnamna pam eneso' ak ugun damnya 
weildalalum. 5:6 Nimi nidya' malya una' orok nim ek, ugunja henga 
geregoka ololum bok, sikja dara ugunuk ara hnon kemel samasina' orok. 
5:7 Wera anasa, nadya' hemyab o, ugunda ganya siklewoka ulumuna' 


moruwoka Imik Neyung yanamla. Nimi wa weboka melelanya bera, wa 
weboka meb lomna' ara moka yeiniboka nong ubna dara doboka delemla' 
amba diri ulumla' anyek, ugunda sunuwoka kendululum. Dara bera alda 
siklewoka ulumna' ara, esa' uruklamla salek hnon, nong ulumna salek hnon 
diri ulumla. 5:8 Imik Neyung yanggan salek era, oka dala' anasa, ugunda 
hnon ugunja ganya hwiboka ganya siklewoka pe diri ulululum. 5:9 Imik 
Neyung adya ugunuk henga geregoka obsilyek anasa, ugun moumen malya 
nenebdangoka, youmbura' debdangoka uldana' ara mem. Nimi yan 
lelesina'anya bera seleb younuna' aboka gegelamla bok anasa, ugunda pe 
beknelum! 5:10 Na kabo nim o, youma' Wenelesilnya si anasa leboka 
ununumna' lelemek nang era, sikda nauba igina kweboka gwekoka, ganya 
siklewoka ulumeka' anyek, ugumba diliwanalum. 5:11 Sikda pe ulumek 
alamaka' ara, ganya siklewoka heiboka ulumeknya nenesa lelemak. Ayub 
bedya ganya siklewoka ulumok enyek, eimik era Imik Neyung adya alak 
peroba' nauba elegemok an yub era, ugunda seleb kelelum. Anasa Imik 
Neyung ara, hyak angoo yadyek nong senewoka perobnya bek ulumla. 
5:12 Hyak men mem nonga' ara, ugunda im ak si sibuka, soko ak si 
sibuka, yoka'-yoka' ak si sibuka laga dib unuwanamna aboka mema lena' 
ara hyak mem. Imik Neyung adya igina yaka' boyiwesilyek anasa, ugunja 
lebnemuna' ara dib dara, "Yo" hululum, sonda' danalyebok dara, "Orok" 
hululum. 5:13 Ugunda nimi ben hnon alda ganya ebnamla dara, men Imik 
Neyung ak molowolul. Nimi ben hnon alda perob ganya boblya dara, alda 
men Imik Neyung ak bera seboka giblelul. 5:14 Nimi ben hnon neikna' 
salawanamla dara, alda yuba dona' nimi bo ulusak nang ek el bilya enyek, 
nang enedya alsamba heng uboka molowoka, Wenelesilnya si sibuka 
ngikna' mek adya ngiknemak. 5:15 Sikja molowanamaka' ara, hyak ganya 
dib senewoka molowanamak dara, wera Wenelesilnya bedya neiklelenya 
bera meriyiwoka, alja malya umlya' ara meewanamla. 5:16 Anasa wera, 
ugunda merewanalum aboka dara, malya ulumuna' ara laga lebdangoka, 
ono' heng uboka mololdalalulum. Imik Neyung ak pelemak nim edya 
mololesak dara, senenggom migiba lanalamla. 5:17 Elia bera alba nimi 
sirika' nun so ulumok bok, alda Imik Neyung ak moka yanggunumla 
aboka, hyak dib beiliwoka molomok dara, wera gibna' winilya uboka wala' 


hnab badya moka meka' yanggumok. 5:18 Dara ono' emuk danyek, moka 
or youlul aboka, Imik Neyung ak molomok dara, wera mok yeiniboka 
masa nidya' ara nong oru yabalamok. 5:19 Na kabo nim o! Nimi ben hnon 
ugun gangganek ara, dib yuba pik loboka yok ok sam balalabok, yoknya 
bedya benyek Imik Neyung ak gliboka bo yanamla dara, 5:20 ugunda ban 
yub enyek seiniwanaluma' ara, Nimi malya una' pik balanabok doboka 
peroba' ak sam beil yalalanya bera, malya ulumna nong una' hnon bleboka, 
ono' somokna' ak ab bleboka dolomlakanya, wera dololanya bedya malya 
una' nauba doboka boloklamla. Nara Yakobus bedya gibsin e. 


1 Petrus 


1:1 Nadya' hemyabo nim o, Imik Neyung adya weboka dobsuk nim, 
Pontus moka hnon, Galatia moka hnon, Kapadokia moka, Asia uboka 
Bitinia moka doluwoka obyakasik nim ek, nara Petrus, Yesus Kristus adya 
yuba lena' gaknya bedya, Imik Neyung adya ugunuk perob elekna' ab, pe 
una' ab, hyak nauba eleklesulul senelamna. 1:2 Neyung Imik Neyung 
bedya albeyok men seinimoka' sunuwoka, Imik Neyung Geisinya adya, 
alja geisa mabo nenelesila' adya, ugunda Yesus Kristus ak pe keeboka 
unuwoluluma' aboka, Yesus eneng adya mek elegosulula' aboka, Imik 
Neyung adya ugunuk weboka dobsuk. Anara Imik Neyung amba ok muna' 
gobdo ulunoka' aboka ubsuk. 1:3 Nunda Imik Neyung ak nunja' 
Wenelesilnya Yesus Kristus alja giblelanya alja' neyung bek gibnemab! 
Alda nuk angoo yadyek senewoka arasuka' sunuwoka, Yesus Kristus 
somokna' ak ab embenga' suboka bukiyiwoka' adya, wenyek embeng una' 
ara nuk elegosuk. Ban adya ganya welmoruna' ganya nuk elegosuk. 1:4 
Anasa, Imik Neyung adya alja mab emba imik heikek beillilesil bona' era 
blona' loboka goowoka denghenggunumla, mura bongowanggunumla bona' 
enyek, nunja' danamla senewoka diri ulumab. 1:5 Ugunda Imik Neyung 
migib adya bo ulusil nim ek, ban bona' era ugunsamba' ak beillilesil. 
Yoka'-yoka' nidya' denghenemla sum enyek, al laga danamla, Imik Neyung 
nimi blebsina' damoka beibuka' anyek, diba' dobnoka' aboka, ugunja dib 
senena' adya, ugun nonga migiba geboka bo ulusil. 1:6 Dara, ugunda 


wenyek dara, yoka'-yoka' nauba se' amba bobgeregoka sunulusil bok, ban 
amba bekoka ei-ei ganya bololum. 1:7 Ban yoka'-yoka' ak geregoka 
sunulusila' damok ara, ugunda aldib Wenelesilnya bek okoka dib senelum 
gom, oroka' anyek, laga dolula' aboka ulusil. Dangmana peroba' anaba 
jobok oroka' ara, uk ak dalyamalemak. Anasa Imik Neyung ak dib senena' 
ara hyak peroba' ak uboka, eimik denghenemla dangman era or malya so 
anasa, ugunuk hnon sunulusil. Dara Yesus Kristus laga danamla sum era, 
ugunja dib senena' ara seleb laga doka' adya, ugunuk dara, peroba' leboka 
gibnesilikanya, ugun nong ara imik nenewanasil. 1:8 Ugunda wera Kristus 
ak ara heng eibnenggulumyok, wera alak wana' ululum. Ono' wenera alak 
ara eilina' orokjok, alak dib senelelum. Ban nenesa leboka ugunda wenera 
hyak ei-ei ganya bolomunukanya, hyak perob senewoka nauba eiya 
hlalalum. 1:9 Dara, ugunja yuba dib senena' nong anyek gigiwoka pelesila' 
adya, wera ugunja ganya blebsina' nong ara dib dololum. 1:10 Ban ugunja 
ganya blebsina' nong anasa leboka, youma' ununumna' len nang era ella 
ubsibya senewoka eboka dulumek. Hnonda ugunja ganya blebnesila' 
anyek, sikda orowek lelemek. 1:11 Kristus alja' Geisinya sikja' ganya 
lomok an ulusuukanya, al Geisinya adya Kristus ara heka' huboka 
somogoka, eimik era al nong ak imik nenewanamoka' anyek unuwanamla 
aboka sikenek lelesuk. Dara heka' huboka, hek sum ek dib gigiwanamla' 
ella danob senewoka dulumek. 1:12 Imik Neyung adya ununumna' lelemek 
nang ek ara, ugunsamba leldanggululum, alda eimik ulumnemak nim emba 
lelelum aboka nekesuk. Anara ugun wen an Imik Neyung yuba len nang ek 
ab, Yesus Kristus amba yuba keleluma' anyek lelesik. Sikja ugunuk lero 
yalasika' ara, Imik Neyung Geisinya adya, muk heikek aba' ara, eleklesila' 
anyek ugunuk lelesak. Dara, lero nang edya' anaba, sikja lelesak yub era 
ella danob senewoka dulumak. 1:13 Ban nenesa leboka, ugunja ganya 
seinina' pe meewoka ublulum. Yesus Kristus yanamla sum enyek 
eleganesila' anyek dib dobnemab senewoka, ugunja ganya weleluluma' ara, 
pe keeboka unulululum. 1:14 Imik Neyung ak pe keboka unulululum. 
Ugunda Imik Neyung ak elgom ululuma wenyek, ululum nong una' enyek 
ugunja ganya edya ok diliga' en doboka unggom. 1:15 Imik Neyung ugun 
youbsuknya bera geisa ulumla sok, ugunja yoka'-yoka' unululuma' ak ara 


geisinya danalenya nok eboka unulululum. 1:16 Imik Neyung yuba 
momnya doboka' ara, "Nara geisa ulumna' anasa, ugumbabya geisa 
ulululum," hyoka' anasa unulululum. 1:17 Ugunda heng uboka 
mololyabenek ab dara, Imik Neyung ara nunja' neyung aboka giblelum. 
Ban wenyalalum Imik Neyung enedya, nim adya heka' unulumaka' ara, 
hnonok-hnonok nidya' sunuwoka yana lelelesil. Anasa wera, ugunda sokok 
an anam ululum salek enera, Imik Neyung ak lok ganya boboka ulululum. 
1:18 Ugunja' neyung yabo youma' ulumek nang edya salya' lelem ulumeka' 
ara, ugunuk lobonggeisika' anyek, loboka blebnesuka' amba dara, alja dara 
heka' adya ugunsamba deksuka' ara, ugunda ella ululuma' anya'. Alja 
deksuka' ara dangman meilika joboka dengalamla' anaso' ak 
deknenggubsuk, 1:19 alda hyak perob nonga' anyek deksuk. Kristus ara 
giriwa' deregoka menenga' unggulumla domba pam eneso' ak uboka, al 
Kristus alja eneng era, senenggom dekna' eneso eneng edya deksuk. 1:20 
Imik Neyung ara soko anam uyiwanggom bok, Kristus ak men weboka 
doboka sekiyimok. Wera mok soko sidya' daknamla salek enera, ugunuk 
blebsununa' aboka sokok sam yeilimok. 1:21 Wera ugunda Kristus anyek 
nimi somokna' ak ab embenga' suboka bukiyiwoka, imik nenewoknya be 
pik anyeb uboka, Imik Neyung bek ara dib senelelum. Anasa Imik Neyung 
enyek anyek, ugunda dib senewoka, ono' Imik Neyung enyek ganya nebom 
aboka diri ululum. 1:22 Ugunda Imik Neyung yub anyek dib seneleluma' 
adya, ugun nong ara seleb geisa nenebdangoka, neik yuba dololum nim ek 
ara pe wana' ulusulum. Anasa leboka, ugun moumen pe ganya goluwoka 
wana' uldalalulum. 1:23 Wera embenga' uboka, pe migiba' ulumla Imik 
Neyung pik anyeb uboka, ugun nong ak dara, nim adya beillilesak nong 
una' ek gom, alda imik sam soba' pe ulumla Imik Neyung ek ab wenyok 
nonga nenewosuk. 1:24 Imik Neyung yuba bukuk sam ara, "Nimi nidya' 
ara hola' anaso' ak ulumak, nimi nidya' sikja unulumak migib era esa' anaso' 
ak ulumla. Hola' ara yalalamla, esa' halamla bok, 1:25 Imik Neyung yub 
ak dara, or soba' ulmorulamla," aro momnya dobok. Dara ban Imik 
Neyung yub enyek ugunuk ara leb elegesik. 


2:1 Anasa wera ban nenesa leboka, ugunuk ab nidya' yu hwama' ara 


gwiriwoka loblulum. Sonda' lena' ab, sene or-or una' ab, hman ganya 
boldana' ab, yok nimi geklewoka derewoka wana' nidya' ara hyak 
loblulum. 2:2-3 Wenelesilnya bera hyak perobnya ulumla' ara, ugumba 
seleb ella ululuma' anasa, ugunda wenyok beibna me neneso uboka, perob 
gelisa moum soub mek enyek desinya senen ganya bololulum. Ban anadya 
ugunja ganya nebnesilikanya, blebnesil. 2:4 Kristus al nong ak dara, nim 
adya malya girik senewoka lobek bok, Imik Neyung adya dara, peroba' 
leboka weboka domoka' embeng un girik ek ulumla. Anasa, ugunda 
Wenelesilnya bek youmun dara, 2:5 ugun nong ak dara, embeng girik gong 
ek anaso ululuma' anasa, ugun nong anyek, Imik Neyung adya doboka 
perob ganya e solomla. Wera anadya ugun nong ak dara, Imik Neyung 
amba ok muna' gobdo ulumak yuba lena' gak nang anaso uboka, Yesus 
Kristus pik uboka, Imik Neyung ak giboka perob aboka ganya elekna' 
eleklelum. Dara, alda ban elekna' enyek perob senelesil. 2:6 Nenesa 
leboka, Imik Neyung yuba momnya dona' ak sam ara, "Nadya hyak perob 
girik ek weboka dobna, Sion heikek sam men iklemak girik eneso' ak 
beibna. Anasa, alak dib senewanamak nim era, sikenek solom ganya 
nenewanggunusil," aro momnya dobok. 2:7 Ban girik enera, ugunja alak 
dib senelelum nim ek dara, dekna' nauba girik era an. Bok girik enyek an, 
dib senena' orok nim emba dara, ban yub enyek lero momnya doboka' 
gigilamla' ara, "E sona' nang edya ikoka sobnenggumek girik era, wera 
hyak gobdo perob girika dok," aro momnya dobok. 2:8 Anya, "Nimi yok 
oluka dikna' girika dok, hnonda alja yok nim ek malyanggal dilisil girika 
dok," hyok. Nimi nidya' oluka diklesila' ara, Imik Neyung yuba nong ak 
dib senenggulumaka' nong adya ulusil. Nenesa leboka, sikda yuba dib 
senena' orok nim era, ban amba orowek gegewoka beibsuk. 2:9 Bok ugun 
nim enyek dara, seleb orowek Imik Neyung adya weboka dobsuk nim ek 
ululum. Yuba lena' gak nim ek uboka, geisa sokok nim ek ululum. Imik 
Neyung amba ok uboka, Imik Neyung alja mabo siliba' ululum. Imik 
Neyung adya ugunuk weboka doboka, guna' lomok aba' ara, alja dilina' ak 
sam yoululum aboka youbusuka' ara, alja senenggom ununa' enyek ugunja 
hyak nauba yok nim ek lero yibiluluma' aboka anara ubsuk. 2:10 "Ugunda 
youma' dara, Imik Neyung mabo siliba' unggululum bok, wenyek dara, 


Imik Neyung alja mabo siliba' ululum. Youma' era, angoo yadyek 
senewoka arasina' orok nm ek ululum bok, wenyek dara, angoo yadyek 
senewoka arasina' seleb dolum nim ek ululum," hyok. 2:11 Nadya wana' 
ulusin hemyabo nim o! Ugun nong ara sekel yanggan nim uboka, salya' 
soko pik dongol girikna nim ululuma' anasa, nimi malya ubsinya ganya 
bolomaka' anyek, nimi ganya lomok sam malya ul eleklesila' anyek, 
ugumba hnon ununa' mem aboka yuba garawoka sekna. 2:12 Ugunja nong 
una' era nimi yuba donggulumak nimi gangganek ara, hyak pe ulululum. 
Anadya sikja ugunuk ara malya aboka wabnesak bok, ugunja pe ulumuna' 
anyek eibija dara, sikbabya anyek eiyiwoka, Imik Neyung yanamla sum 
era, Imik Neyung ak gibnemak. 2:13 Imik Neyung amba leboka, nimi soko 
dub nang ulumak nanga nidya' sikja yuba pe keboka unulululum. Nera or 
mok soko damnya bedya yuba gom, 2:14 mok soko senenggom dubnya 
bedya yub ek gom, nera mok soko damnya bedya, malya ulumeyja, dara 
henga gereganesil, pe ulumnemak dara, peroba' lelemnesil aboka 
sekililanya bedya yub eneba pe kelelulum. 2:15 Anasa Imik Neyung adya 
ugunuk seinilesila' ara, ugunja perob ununa' enedya, dongdang aboka malya 
yuba saro yabalamak nim edya sibama' era, yuba geleganok senelamla. 
2:16 Ugun nong ara seleb numba yok sekuba nimi geknewa' anaso 
ulululum, bok ugun sekiyiwosuka' ak dara, malya una' lomok hnon 
siklewoka una' ara loboka, Imik Neyung adya wa wen nang bekna' 
ulululum. 2:17 Nimi nidya' nim ek peroba' lelelulum. Ugun neik yuba 
dololum nim ek nauba wana' ulusululum. Imik Neyung ak dib senewoka 
lok ganya bolomunukanya, mok soko damnya bedya yuba pe kelelulum. 
2:18 Hemyabo nim ugun yok nimi wa wen nang dangoka ululum nim era, 
ugunja' neyung yabo wa welelum nim edya yuba hyak nauba pe keboka 
unulululum. Nera hekna' ganya boboka pe unulusak nim ok gom, alda 
ugunuk yu leboka lelesak nim ek anaba neik so unulululum. 2:19 Ugunuk 
hyak malya nenelesyja' anaba, Imik Neyung amba leboka or siklewoka 
ulumnelum dara, Imik Neyung adya ugunuk perob senewanasil. 2:20 Ugun 
malya ulusom enyek, henga geregoka igina kwelisina' anyek siklewoka 
ulusom dara, ugunuk gigiwanasiseng de? Orok! Bok perobnya nek 
unululuma' amba leboka ugunuk igina kwelesil dara, pe siklewoka ulumun 


dara, wera nera Imik Neyung adya ugunuk hyak perob senewanasil. 2:2 1 
Ban nenesa leboka, Imik Neyung ara ugunuk youbsuk. Anasa Kristus ara 
ugunsamba leboka somogookanya, ugunda alja una' diliwoululuma' aboka, 
alda ugunsamba pik diba' yarawousuk. 2:22 "Kristus ara malya una' hyak 
meka' hnon unggululanya bek ulumok. Dara ono' yok nim edya anyek 
sonda' leboka' ara, alak ab hnon meka' kebnenggumek." 2:23 Al nong ak 
derewoka walamek sum era, alja sikba dirigoka wabnenggubsuk. Alda 
igina kweboka gweklemok sum era, hekasa ulunulum aboka dirigoka 
obnesin wenyhenggubsuk. Alda alja nong una' era, Imik Neyung pe 
sunuwoka unulusilnya bek elegok. 2:24 Nu nong anyek malya una' adya 
gobuka ulusuka' anyek bleboka peroba' nenewosununa' aboka, anadya Imik 
Neyung adya unu ubseng senelelanya sunuwoka ubnoka' aboka, nunja 
malya una' gong dara, Kristus adya huka boboka gal ak somogok, Kristus 
adya eneng menenga' edya ugunuk ara bleboka hwebsuk. 2:25 Youma' 
dara, ugun nong ara weiningdangamna pam eneso ululum, bok wenyek 
dara, perob pama beilina'anya bek dobdo yeiniboka, ugunja ganya 
beryiwoka bo usinya bek yeiniboka ululum. 


3:1 Anasonya neikek ugun gelewa anaba, ugunja nenyab edya yuba pe 
kelelulum. Dara, ugun gangganek ara, Imik Neyung yuba dib 
senenggulumejja nimi hnon ulumnemak dara, ugunja dara sikenek ara yuba 
sal elekna' loboka, ugunja pe unulumun nong una' enedya sikda Imik 
Neyung ak dib senewanamak. 3:2 Ugunja yuba sana' orok bok, sikda yuba 
donggulumak nenyab era, ugunja lok ganya boboka geisa uboka pe 
ulumuna' nong anyek eibnesaakanya, dib senewanamak. 3:3 Ugun nong ak 
dara, boka' eilibek amba goubenya neneldana' ara mem. Dara honga 
lelekna' gom, yok gweidya' bona' gom, perob boksom onguna' gom, ban 
nidya' anadya perob senewananenoka' aboka seneldana' ara mem. 3:4 Bok 
saawoka, alda ugunuk goubenya ubneluma' ara ban: ugun goubenya 
ubnamna senen ganya era, ugunja' ganya lomok anyek namen uboka, 
dogom aboka pe ulunun senen ganya, ugunja' ganya lomok ab, Imik 
Neyung adya nenyek perob senelamla' anasa, ugunja perob neneldana' ara 
an. 3:5 Ban neneso ununa' enedya youma' Imik Neyung amba muna' 


ulumek gelewa dara, Imik Neyung ak hnonok ganya dib beiliwoka, sikja 
nenyab edya yuba pe keboka unulumeka' adya perob neneldalamek. 3:6 
Dara Sara geneba neik so unulumok, alja nenya Abraham bedya yuba pe 
keboka, alja nenya emba dara, nadya' neyung alamok. Ugun wenyek 
gelewa era, ugunda perobnya nenyek unuwoka ulumun dara, yoka'-yoka' 
ak ara lok ganya bobnenggubmun dara, ugunda Sara gedya gel mab ek 
ulumnulum. 3:7 Ono' neik so ugun nengmab ak dara, ugunja gelewa ek 
anaso nim ek ulumla senewoka ella dangoka ulululum. Gelewa ara sikda 
hmenga' yaka' ak ulumak senewoka, ugunda sikenek peroba' leboka pe 
unulululum. Ugun nengmab ab neika' Imik Neyung adya embeng una' ara 
dolomab senewoka sikenek pe unulululum. Wera ugunja molona' era okna 
dabsilyek anasa, ban nidya' unulululum. 3:8 Anasa damok ara, ugunda 
nidya' pe neik ganya boboka, neik yuba saboka ulululum. Ugunja una' era 
neik noungousa eneso' anyek wana' uldalalulum. Ugun moumen wana' 
uldalamunukanya, ganya sokok nenebdangoka ulululum. 3:9 Ugunda naba 
malya ubnela' anasa, alba malya ubnun senewoka malya una' moumen 
dirigeldana' ara mem. Bok saawoka, alda Imik Neyung peroba' 
nenelesilom aboka mololdalalulum. Imik Neyung adya ugunuk yoululum 
aboka youbsuka' ara, anaso perob una' enyek unuwoka ono' peroba' 
dobnoka' aboka ubsuk. 3:10 Imik Neyung yuba bukuk sam ara, "Nimi ben 
hnon nara pe deregoka uboka, pe ubgiga binimna' ak ara pe ulumnamna 
senewalenya bera, malya una' yub ara sablyek anasa, sibama' 
serekdangoka, sonda' ara salya' lero yibilyek anasa, pe diri uldalalul. 3:11 
Bera ono' malya una' ak dara, mok geboka ululul. Hnonda anya, alda 
perobnya nenyek ok unululul. Nara yok nim ek ara hekna' ganya ok 
boboka ulumnamna senewoka duboka ululul. 3:12 Imik Neyung ara malya 
ulumna nim era, malya nenelesilnya anasa, alak pelemak nim ek 
kemelesilikanya, sikja molona' nauba kelesilnya bek anasa, pe ululul," 
aboka momnya dobok. 3:13 Ugunda perob una' enyek ok unulunob senen 
ganya bolomnelum bok dara, heknedya ugunuk ara malya ubnesuso do? 
3:14 Bok, ugunda pe ululumnya nenesa leboka, igina nauba kwelesila' 
anaba, nera hyak pe ululum. Ugunda ganya daldom-daldom aboka, yok 
nim ek lok ganya bona' ara hyak mem. 3:15 Bok ugunja ganya lomok ara, 


Kristus ara nunja' Wenelesilnya ulusulula' aboka diba' mema' 
nenewoululum. Ugunja Imik Neyung adya eimik era anyek eleganesila' 
dobnemab senewoka diri ululuma' anyek, yok nim edya ugunuk heibnesak 
dara, nunda anasa ulumab aboka orowek seinibgoboka pe neknelum. 3:16 
Bok ban unuwanamuna' amba dara, pe namen ganya edya hekna' ganya 
boboka unuwanalum. Ugunda Kristus adya diriga ban nim ulumneluma' 
anasa, yok yuba dona' orok nim edya wabnesak bok, ugunja pe 
ulumnelumnya nenesa wabnesak ab dara, ono' sik dam nimi meknewab 
senewoka sikenek saawoka alya dabnesila' anasa, perob una' an ella 
ululumnya nok unulululum. 3:17 Imik Neyung adya or unuwaseng 
senemnelanya nenyek, pe unulumnelum bok, ugunuk igina kwebnesil dara 
perob bok, malya ulumuna' anasa igina kwelemnesil dara, nera hyak malya 
nong. 3:18 Anasa leboka, Kristus ara lika hnonok ugunja malya una' amba 
aboka, malya unggulumoknya benyek malya una' nim emba aboka 
somogok. Kristus adya ban unuwoknya nera, anadya ugun nong anyek 
doboka Imik Neyung ak bo busununa' aboka ubok. Alda nong boka' ak 
salya' obek bok, suboka' ak dara, ganya ak suboka bukok. 3:19 Dara, 
Kristus ara ganya adya, henga geregoka beillilamla ganya ulumek ak sam 
yuba bo lel elegel byuk. 3:20 Nera Nuh be ulumok salek, Imik Neyung ak 
keboka ununggulumek nim ek lel elegel byuk. Ban salek era Nuh bera 
anam mek ekla buna' e solomok dara, Imik Neyung ara or siklewoka diri 
ulumoka' ara, seleb sobdakok sum era, nimi nidya' seleb gobdo somogek 
bok, nimi linbadya nim ok blebsuk. 3:21 Ban youma' unumoka' ara, sununa' 
diba' ara wen an ugun blebsina' damok ara, meka dalasak an. Ban meka 
dalasaka' adya, ugunja malya una' ganya lomok ulusila' nidya' anyek 
doboka boloknenggulusak, alda ugunja Imik Neyung ak nara eimik 
saawoka hnon malya ub sounuwanggunumna, anya nenesa bekna' diba' 
meka dalasak. Mek dana' adya mimi bleblesilnya nera, Yesus Kristus anyek 
malya una' ak sam ab seleb somogoka suboka welewoka' adya ok 
bleblesil. 3:22 Wera Kristus ara imik heikek Imik Neyung sirikek sam 
bindewoka, lero nang ek hnon, nidya' dub nang ulumaka' ab, senenggom 
migib ulumla' nidya' ara alja yuba kelemak. 


4:1 Kristus ara nimi boka' adya gweklemoka' anasa, numba alba 
seiilemok sok seinilemnemab senen ganya boboka migiba 
gebeldalalulum. Nimi nong sirika' anyek oka gweklelanya bera, ono' malya 
una' lolomla. 4:2 Dara, alda sokok sam anam ulumnamla salek enera, nim 
adya bolomak ganya ek bonggulumnamla bok, alda Imik Neyung adya unu 
ubseng senelesilnya nenyek sunuwoka ulumnamla. 4:3 Ugunda youma' 
yuba dobnenggulum salek era, nim Imik Neyung yuba dobnenggom nim 
edya unulumak ununa' seleb ura dakdowolum. Ugunda hyak nauba malya 
ululum. Ugunda youma' dara, yoka'-yoka' malya unuweisinya ganya adya 
hnon, gela salaweisinya ganya hnon, yu meka deregoka ganya uu asin 
meka delelum, malya una' hwam adya goluwoka, bisa' nauba hyak pe 
giboka, henga kemena' malya dangalamla malya una' eneba unululum. 4:4 
Wenyek dara, ugunuk ara yuba dona' orok nim edya dara, lok anasa 
ngoluklesak. Nera ugunja youma' nong una' enyek, malya ura un nong una' 
enyek oroka' anyek ellilesaka' anasa lelesak. Ban nenesa leboka wera 
ugunuk ara sikja dara walasak. 4:5 Bok ono' sikbabya, eimik embenga' 
ulumak nimi hnon, seleb sogomek nimi hnon, yana lelewanasilnya Imik 
Neyung be yanamla sum enyek, sikba nunda anaso ulumab aboka laga 
lelewanamak. 4:6 Ban unuwanasilnya nenesa, seleb somogek nim ek men 
dara, Imik Neyung adya' nimi blebsin yub era leb elegeisik. Ban 
unumeknya nera, anadya wera nimi nong ak dara, yana lelewanasilnya 
nera, nimi nidya' hiboka yana lelelesil sok, yana lelewanasil aboka ubok. 
Ono' hnon ganya ak dara, Imik Neyung adya unu ubseng senelamla sok, 
yuba dolomaka' sunuwoka ulunoka' aboka ubok. 4:7 Yoka'-yoka' sidya' 
daknamla sum era, wera seleb oka yalamla' anasa, ugunda pe heng uboka 
molowoka ulululuma' aboka, ugunda keebdangoka pe diri uldalalulum. 4:8 
Nim ara sik moumen wana' uldalamna' adya, ono' malya una' nauba bok, 
laga lebdangoka doboka bologoldalamaka' anasa, yok-yok ununa' era mek 
so bok, ugun moumen anyek hyak nauba wana' uldalalulum. 4:9 
Yoka'-yoka' ak seiniwoka yu yabna' loboka, ugun moumen anaba ugunja' e 
pik peroba' lebdangoka doboka beil dalalulum. 4:10 Imik Neyung adya 
yok-yok elekna' eleklesila' ara, ugumbabya yok-yok sunuwoka 
webnesoma' sunuwoka dolum. Imik Neyung adya eleklesila' doboka 


welemak nimi bekna' ululuma' anasa, ugunja webnesoma' geknelemla wa 
nera, yok nim emba webnun senen ganya boboka pe welelulum. 4:11 Nimi 
ben hnon yuba lebnelenya bera, alda Imik Neyung yub aldib an aboka 
lelelul. Nimi yok nim ek arawanasin senewalenya bera, Imik Neyung adya 
elegamlya migib ek sunuwoka aralesulul. Wera anadya yoka'-yoka' 
unulumneluma' ak ara, Yesus Kristus pik uboka Imik Neyung si ak imik 
nenewanoka' aboka unulululum. Imik Neyung ak hnonok alak ok 
senenggom migibnya ululul, alak ok soba' gibelmorulunok. Amin. 4:12 
Nadya hyak wana' ulusin hemyabo nim o! Ugunda wenera yoka'-yoka' 
igina kwelesila' ara, nadya yuba dib dobek gom, anya nenesa ganya sene 
ulusil. Dara, ugun gangganek sam ulusilya dara, lok ganya boboka, hekasa 
anaso unuwanggunususonya nek ulusil do senenggom, mem. 4:13 Bok 
ugunda Kristus ab neika' igina kwelesila' anasa, pelesil senewoka eiya 
dabnesuso. Dara Imik Neyung adya Kristus imik nenemoka' laga danamla 
salek enyek, ugunja ganya hyak nauba e1ya dabnesil. 4:14 Ugunda Kristus 
adya diriga ban nim ululuma' amba leboka yok nim edya walasak dara, 
wera anara Kristus adya' Geisinya imik ululanya, Imik Neyung Geisinya 
bera ugunuk an seleb ulusil bekna' ulumla' anasa, pe ululum. 4:15 Ugun 
gangganek ara nimi ben hnon, alda nim olomla gom, hoka' dolomla gom, 
yu ganya boboka malya unulamla' adya gom, yok nim edya' bok 
dobsalawoka ulumla' adya, malya dangalamla adya igina kwewoka 
gweklelum dara, perob gom. 4:16 Bok, Imik Neyung yuba dona' nim 
ululuma' amba leboka igina kwelesil dara, ban nenesa leboka, ugunda alya 
ganya bona' ara hyak mem. Bok alda saawoka, nunda Kristus si ak bo 
yabalamaba' senewoka, Imik Neyung ak perob aboka giblelulum. 4:17 
Imik Neyung adya sokok an yana lelewanamla hyok salek era, wera seleb 
ubnabla. Imik Neyung mab ulumak nim enyek men yana lelewanasil. Dara, 
Imik Neyung nu alja mab ulumab nim enyek men yana leleb emiwanasil 
dara, Imik Neyung adya' perob lero yanggan yub ek dib senewoka 
donggulumak nim ek ara heka' hubnamla do? 4:18 Imik Neyung bukuk 
sam ara, "Nimi pe ulumak nim enyek babya okoka blebsina' okna ulusil 
dara, nimi nauba malya ulumaakanya, Imik Neyung ak hyak gobdo meka' 
elgom nim ek ara heka' hubnesil!" aro momnya dobok. 4:19 Anasa wera, 


nimi hnon nim era Imik Neyung adya senemlya' adya, igina kweboka 
ulumnemak dara, nim en pe jonga' uboka sik nong ara uyiwosuknya bek 
elegoka ono' pe ulmorulunok. Imik Neyung ara alja unuwanasin ananya 
nera, alda gigiwoka unululanya bek ulumla. 


5:1 Nim ugun yuba dololum nimi bo usin nang ek kebnoka' aboka anara 
moloweisin. Nadya ban ugunuk momnya doboka beibsina' anara, ugun 
kabo yuba dona' nimi bo usinya bedya, Kristus gwekoka somogoka' ara, 
nab okoka eibsenya bedya, anya Kristus si muk nenewanamla' ara nim ek 
laga danamla sum era, neika' unuwanasilnya bedya, ugunuk moloweisin. 
5:2 Imik Neyung adya ugunuk lebsuk domba pam danyek pe bo ulululum. 
Imik Neyung adya seinilamla sok sunuwoka, igin ganya bona' loboka, 
perob ganya boboka beiyiwoka bo ulululum. Wa webnemuna' ara dekna' 
anyek dobnun senen ganya boboka wenggom, alda ugun nong adya aldib 
yok nim emba welemak nang ululumnya nenesa leboka welelulum. 5:3 
Ugunja nim enera, bo ubnelum aboka elegeisik nim ek ara, ugunja dara, 
senenggom dub nang edya ununa' enyek ununggom, mem; alda sikja 
ugunuk diliwanesijenya nenyek unulululum. 5:4 Anya senenggoma' 
imiknya nimi bo ulusilnya yanamla sum era, ugunuk ara senedya' meka! 
habnenggunumla bona' enyek, senedya' yaka' anyek eleganesil. 5:5 Dara 
ono' ugun anam goubenya ululum nang ek hnon lebnesin. Ugunja' nauba so 
nim edya yuba pe kelelulum. Imik Neyung yub ek sam ara, "Imik Neyung 
ara dengdang ganya bolomak nim ek lek senelesilikanya, sokok 
nenebdangoka ulumak nim ek wana' ulusil," aro momnya doboka' anasa, 
ugunda nidya' ara ganya sokok nenebdangoka pe kemeldalamnelum. 5:6 
Anasa wera, Imik Neyung adya' migib soruk dam ak sam ganya sokok 
nenebdangoka ulululum. Dara, imik nenewanasil sum era, ugunda imik 
nenewanasil. 5:7 Imik Neyung adya ugun nong ak wana' ulusila' anasa, 
ugunuk an ganya elesila' nidya' ara nunda unulusil aboka alak elegoululum. 
5:8 Bisa' dubnya Iblis ara alda ugunja' senenggom isa'anya ulumla' anasa, 
ugun nonga pe diri ubdangoka mala websiniwoka ulululum. Iblis ak dara, 
bei gam adya dena' eibnenggumnekanya ngouboka ero yabalamla sok, ero 
yabalesila' anasa keeboka ulululum. 5:9 Nimi nidya' nunja' hemyabo mok 


soko me nidya' sikba igina kweboka numba gweklemab sok gweklemak 
bok anasa, Iblis ak ara, ugunja yuba dib senen ganya enyek hyak nauba 
adya alak ara pe welsinilelulum. 5:10 Wene salek enesemba ok ugunda se' 
igina kweboka gwekgogowomun dara, Imik Neyung adya alja ok ganya 
doboka peroba' nenewanasil. Imik Neyung adya ugunuk gasa geboka, 
migiba' nenewanasilikanya, ugunuk ara pe sekiyiwanesil. Anasa alda Imik 
Neyung ara Kristus pik uboka imik nenewanasil aboka youbusuknya bera, 
alda peroba' eleklesilnya bek anasa, ugunuk anaso pe unuwanasil. 5:11 
Imik Neyung ak hnonok alak ok hyak soba' or migiba' ulmorululul. Amm. 
5:12 Nadya ban burum momnya dona' beibsina' anara, Silas benya 
arawoka beibsinem. Nadya dara, Silas bera nunja' hem be yuba dona'anya 
bojamnya bek ulumla. Nadya ban weboka beibsina' anara, Imik Neyung 
adya peroba' eleklesila' diba' anyek, ugunuk unuwaneseng senewoka, 
unuwanaluma' anya' aboka beibsin. Ugunda ban unu eleklesila' anyek pe 
salabmoubuka ulululum. 5:13 Imik Neyung adya weboka domok nimi, 
Babilon heikek yuba dona' nimi, ugunja' hemyab edya, ugunuk perob 
aboka giboka beibsak. Dara ono' nadya wana' ulunanya Markus bedya 
ugunuk hnon gibsil. 5:14 Ugun moumen anaba Imik Neyung yuba dolomak 
nimi bekna' dolulula' aboka, nadya' hemyab aboka gibdangoka ulululum. 
Dara, Imik Neyung adya Kristus mabo siliba' dangalum nim ek hekna' 
ganya ara soba' ulusulul. Nadya Petrus bedya seleb lebna. 


2 Petrus 


1:1 Yesus Kristus ara nunja' Imik Neyung uboka, blebsina' dubnya 
ulumlakanya, alda perob nenena' edya dib blebsuk. Dara, nuk dib blebsina' 
elegosuk sok, ugun hnon ban dib senena' dolum nim ek momnya dona' en 
beibsin. Ban momnya dona' enera, Yesus Kristus adya wa arawoka yuba 
lena' gaknya Simon Petrus bedya ugunsamba beibsin. 1:2 Ugunda nunja' 
Wenelesilnya Yesus ak hnon, Imik Neyung ak hnon, ella ululuma' adya, 
ugunuk nimi pe una' ab, alja' perob elekna' ab dara, ugunuk nauba danggiga 
balasulul. 1:3 Imik Neyung adya alja' senenggom migib edya ongowoka, 
yoka'-yoka' nidya' ara, yuba doboka pe ulunoka' aboka nuk seleb elegosuk. 


Imik Neyung adya ban unuwosuknya nera, alja' senenggom migib eb perob 
una' ab danyek, boboka ulunoka' aboka, youbusuknya bek ella 
dangamouba' adya ubsuk. 1:4 Ban unu elegousuknya nenedya, Imik 
Neyung ara senenggom perob elekna' hnon, hyak nauba perob elekna' era, 
alja orowek eleganesin amoknya nenesa, nuk sunuwoka elegosuk. Ban unu 
elegosuk elekna' enedya, wera ugunda malya ubsinya senen ganya edya 
malya nenelesil ununa' era loboka, Imik Neyung adya ununa' enyek neika' 
unulululuma' aboka, wera seleb elegosuk. 1:5 Anasa ban unuwosuknya 
nenesa leboka, ugunda Kristus ak hyak gobdo ganya ologoka dib 
senewoka, ugunja dib seneleluma' ak ara, ono' hnon perob una' unuwoka 
ulumnulum. Ugunda pe ulumunuk ab dara, ono' hnon geremsenga dangoka 
ulululum. 1:6 Dara, ugunda geremseng nang uboka, hnonda ugun nong 
anyek pe diri uldalalulum. Dara ono' pe diri uldalamunuk ab dara, 
yoka'-yoka' lanawanamlya sum enesa leboka, ugun nong ara ganya migiba' 
gebdangoka pe ubmoruwanob senen ulululum. Ono' ganya migiba' 
gebdangoka pe ulmorulumunuk ab dara, Imik Neyung adya anaso ubseng 
senelamla' sunuwoka ulululum. 1:7 Dara, Imik Neyung senelamla sok 
sunuwoka ulumunuk ab dara, ugun neik yuba dololum nim ek peroba' 
lebdangoka yadyek ganya bobdangoka pe unuldalalulum. Ugun nim ek 
yadyek uboka pe unuldalamunuk ab dara, ono' nimi yok nim ek wana' una' 
diba' pe unulusululum. 1:8 Ban nidya' lebna ganya era, ugunja 
unuwanasoma' ara an. Anasa ban lebna una' ganya en diliga' doboka nauba 
danggiga balasilya dara, nunja' Wenelesilnya Yesus Kristus ak anaba hyak 
pe ganya olowoka ella danaluma' ak dara, ugunda yeiriwoka wa weboka 
pewanalum. 1:9 Bok nimi nidya' ganya enyek boboka, una' orok nim era, 
sikda heng ulusila' adya, pe eilina' loboka, nadya youma' unulamsa malya 
una' era seleb doboka boboganyoka' ara hibigoka salya' ganya ulumak. 
1:10 Anasa wera, nadya hemyab o, Imik Neyung adya ugunuk weboka 
youbusuka' ara, duboka pe ulumuna' adya, dib ulusil aboka amalelulum. 
Ugunda ban una' enyek pe unulumun dara, yuba dololuma' ara, eimik era 
goowoka denghenggunumla. 1:11 Ban unu ulumuna' adya, eimik nunja' 
Wenelesilnya uboka, nimi blebsina' dubnya Yesus Kristus ululanya bera 
nuk alja' perob heikek weknemaba' amba, or ana' gak eleganesil. 1:12 Ban 


nenyek unuwanaseng senewoka, ugunda seleb ella dangoka ono' Imik 
Neyung yub ak ella dangalumnya, nera seleb doboka pe salalalum bok, 
sounuwoka hnon bekluluma' aboka soba' neklemnesin. 1:13-14 Nunja' 
neyung Wenelesilnya Yesus Kristus adya nara sokok anara loboka, imik 
heikek sam bininanya nera ulumna seleb nekenela' anasa, nara anam 
embenga' ulumna salek era, nadya wa nenya' aboka ugunuk pe 
bekellilmnesin dara, perob senelamna. 1:15 Wera nera seleb somoganya' 
anaba, nimi peroba' dangalamla yuba nekesinya' ara, ugunda or 
bekleluluma' aboka duboka unulamna. 1:16 Nunja' Wenelesilnya Yesus 
Kristus migiba' eimik yanamla aboka neklesuba' anyek, nim adya 
geremseng adya, meka lelewoka salamak yub ek neknenggusuba. Kristus 
anyek Imik Neyung adya imik nenewoka' ara, nu nong adya ok ab okoka 
eibuba. 1:17 Imik Neyung adya Yesus ak giboka imik nenewoka' ara, 
numba ok ulumoub bok ubok. Ban sum imik senenggom heikek ab yuba 
kebuba' ara, "Nadya wana' ulumna me nera ban. Alja nadya ganya hekel 
eleklenel!" hyok. 1:18 Ban wenyan yuba kebuba' ara, nunda alab neika' 
geisa meinik sam ulumouba sum enyek, Yesus ak imik heikek aba' leboka' 
kebuba. 1:19 Ban nong anyek eiyiwoka, Imik Neyung adya' nidya' 
ununumna' lelemek nang edya lemeka' ara gobdo dib senelemab. Dara, ban 
yub era, wesa' ak guna' ak yeblamla' anaso ulumla' anasa, ugunja ganya 
lomok ara heng anam dorogol yabana' anaso uboka, ono' yali sam olola' 
anam yebnenggulumla salek enyek, ugunda ban wesa' enyek an pe keeboka 
sunuwoka ulumnelum aboka lebsin. 1:20 Ugunda hyak okoka dib nonga' 
banyek beklemneluma' ara, Youma' ununumna' lelemek nang edya, Imik 
Neyung yuba momnya doboka' anyek, leb elegeisika' ara, sikja nimi ganya 
adya ok doboka lebnenggumek. 1:21 Nera Imik Neyung yub ara, hnon nim 
adya ok salya' ganya doboka lebnesinya senewoka lenggulumek. Bok, alda 
Imik Neyung Geisinya anyek, Imik Neyung yuba leblula' aboka, nimi 
ganya ak wekemok nang edya lelemek. 


2:1 Youma' dara, nimi yuba dolomeka' hnoum ara, sonda' amba yuba len 
nang aldalamek nimi hnon lanalemek. Anaso neikek weneba ugun 
gangganek ara sonda' amba bobnenewoka yuba lesin nim abdangoka hnon 


lanawanamak. Ban nang enedya dara, ugunuk ara dib gom yuba, nim ek 
malya gebellilimnesak yub enyek, bo lanawanasak. Dara sikja malya una' 
emba dekesuknya senenggom Imik Neyung benyek unggulumla aboka 
bobnenewoka lebnesak. Unu Imik Neyung ak yaab lobnemaka' adya, 
senenggom somokna' damok ara sik dam nang ek bo lanawanasil. 2:2 
Nimi nauba ara, ban malya nim enedya sikja unulumaknya nenyek diliwoka 
unulumnemak. Sik nong anyek unuro malya una' ganya enyek diliwoka 
unulumnemak. Dara, ban nim enedya, nimi nauba ara jonga' perob pik Imik 
Neyung pik ab malya geboka unulumnemak. 2:3 Sikenek sonda' yub ok 
miniwoka neklesak nang ek adya, ugunja sikenek peroba' elegosunuk 
senewoka, dib gomnya nenyek miniwoka ugunuk neklemnesak. Bok ban 
unulumaka' amba leboka, Imik Neyung adya igina yaka' ara seleb orowek 
beibuk, hnonda nenesemba leboka Imik Neyung adya sikenek obnesin 
aboka gegewoknya nera or anam diri ulusil. 2:4 Malya lero nang dara, 
hyak guna' serewora alamla gwerenek sam beiyisuka' ara yana lelewanasil 
sum doboka yana lelewanasil. Sikda malya ulumak dara, Imik Neyung 
adya obnamla' ak ab salya' blebnenggubsuk. 2:5 Anasonya neikek, youma' 
danaba Imik Neyung adya dara, unu obnesin ananya nera gigiwoka oro 
yibisuk. Nimi malya ulumek nim obnuna' aboka, Imik Neyung adya 
senenggom meka gwenewoka obsuk. Nimi nidya' ara dengaboka obsuk 
bok, jong una' amba lelemoknya Nuh beb, yok nimi sekbadya nim ok, Imik 
Neyung adya sikenek or blebsuk. 2:6 Dara ono' nimi malya ulumak nim 
era, Imik Neyung adya dara, heka' huboka yu ganya boboka olosila' ara, 
ella danoka' aboka, Sodom Gomora heik ara uka daboka obsuk. 2:7 Nimi 
nidya' heik ene nimi nidya' ara, malya una' hwam ok ura ulumek bok, alda 
Lot bek hnonok alak ok Imik Neyung adya pelemoknya senemoka' anasa, 
unu ol yabasuk sum era Lot bek hnonok blebok. 2:8 Ban unu malya 
ulumeka' gangganek sam ulumok dara, Lot bera ganya ara hyak nauba 
soldelenabok, malya ulumeka' ara li soba' eillilemokjok, alak ok hnonok 
dogom aboka pe ulumok. 2:9 Anasa ban eini lebmana' adya eillilemab. 
Imik Neyung ara alak ella uboka, pe ulumak nim era, sikenek yoka'-yoka' 
adya geregoka malya nenelesil sum era, har so blebnamna' ara pe ella 
ulumla. Dara ono' Imik Neyung ara, nimi malya ulumak nim era sidya' 


daknamla sum ek henga geregoka yana lelewanamna senewoka, ban amba 
bo una' ara alda ella ulumla. 2:10 Nauba so ara, nimi yana lelewanasila' 
ara, malya una' adya ok wekdeknewoka unulumak mimi hnon, sembeja' 
ganya adya ok uboka, Imik Neyung adya migib si nek malya nenelemak 
nim enyek, yana lelewoka obnesil. Nimi malya una' hwam nim era hyak 
asa' ganya boboka, dengdang ganya bolomaka' adya imik heikek ulumak 
nim anaba geklewoka malya ura walamak! 2:11 Senenggom migib enyek, 
nimi malya ulumak nim era hmeng so bok, hyak migib ulumak lero nang 
edya Imik Neyung saramek ab dara, anaso nim ek malya ulumak aboka 
yana kiboka wanggulumak boka' anyek, sikja malya nenewoka walamak. 
2:12 Sikda pam unuruwa' ak beiyiwoka oboka youn danasa liklemak soka' 
ak ulumak. Sikda hyak perob ganya era meka' seiminggulumak, anya sikja 
unulumaka' nidya' ara salya' anyek unulumaba' ara elgomjok, damok ara 
anaso danamla' ara salya' ulumaka' adya malya geboka derewoka lelemak. 
Anadya sikja meneng meknewoka unulumak malya una' edya sik nonga 
geregoka, nim adya pam olomak sok, Imik Neyung adya dara, sikenek 
obnesil. 2:13 Sikja meneng orowek igina nenebdangoka malya 
neneldalamaka' amba, sik nong ak igina kweboka nauba gweknemak. Sik 
nim en nong ak dara, sikja nonga ganya gigiwoka malya una' ok laga 
yubyek hnoum enyek, unulumak dara, pewab senelemak. Anaso malya 
una' anyek laga yok nimi ngouluklenabok ura yabalamak nim era, ugunub 
neika' bukoka dena' delelum dara, sikja malya una' hogung ok beiyi 
bulumaka' anyek, ugunda eryiwoka dara duk lobnesom. 2:14 Nimi malya 
una' ok goluwoka ulumak nim era, hyak nauba malya ulwenelemak. Sumen 
enyek anyek unumouba' ara elgom uboka, beiyik salya' salalemak gelewa 
enyek ganya wekenadyok ulumak. Anya nimi yuba dib ganya olokna' orok 
nimi gliboka anyagan bo balasak. Sikda bona' dub nang danob senewoka, 
sikja ganya era malya una' adya ok e soboka ulumak. Sikda seleb malya 
nenewoka, Imik Neyung adya obsuk nim ek ulumak. 2:15 Ban unu nauba 
malya unulumak nim era, wana' una' pik era bana' loboka, malya pik 
biniboka seleb weimingdangamek. Ban nim enera Beor bedya me Bileam 
bedya balamok pik enyek, doboka balamak. Ban Bileam bera alja malya 
pik anyeb uboka, nauba rupiah dobnamna senewoka malya ulumok. 2:16 


Bok alja' abakna pam era yuba sanggulumla pam bok, nimi yub adya 
saboka wenewok. Dara ban ununumna' lelemoknya bera unu wenewok 
sum nauba meknelemoknya nera hnon lobok. 2:17 Ban malya uboka, yuba 
bobnenewoka neklesak nang era, dalalamla mek lu neneso' ak uboka, deba' 
ak kabo' adya doluwoka bolgoklamla' anaso nang ek ulumak. Ban unu 
malya ulumaka' amba dara, siksamba Imik Neyung adya hyak guna' nong 
oulyang ak seleb meewoka beibsuk. 2:18 Sikda umeng-ameng aboka, 
hyak salya' nong yuba hnon, dengdang ganya bon yub enyek nekdo 
yabalasak. Sikda nimi ganya oka desina' anyek unuwolulum aboka 
wenewoka, nimi wenyek malya una' ak aba' ganya dangawanob senen 
ulumak nim ek wenewoka gliboka bo malya nenelemak. 2:19 Ban malya 
uboka bobnenewoka neklesak nang edya dara, sikja malya ul eleklesak 
nim ek an, ugumba yok perob nimi dangoka ulumneluma' amba or 
seknelum ana' eleganasab alasak bok, sik nong ak dara, sokok an nimi 
malya nenesina' damok adya sikenek seleb henga goubsuk nang ek 
ulumakjok lelemak. Anasa nim ara yoka'-yoka' adya henga goublamla 
dara, wera bera henga goumna' anadya wa wenya ulumla. 2:20 Nunja' 
Wenelesilnya uboka, nimi blebsina' dubnya Yesus Kristus adya nimi malya 
nenelesil sokok ab seleb bleboka dobsuk bok, ono' eimik saawoka henga 
weboka youlesil dara, wera unuwanya bera men dara or pe ulunabok, 
eimik era hyak gobdo malya dangalamla. 2:21 Ban anaso uboka malya 
una' hwam ok salabmoubuka ulumak mm era, Imik Neyung adya' jong pik 
ella dangana' loboka, Imik Neyung ak anaba elgom ulumneseng dara perob 
bok, Imik Neyung bedya yuba seleb ella ubnekanya, ono' nu lek aboka, 
malya pik balaseng dara, nauba so malya ulumak. 2:22 Sikja malya 
unulumaka' ara ban bol nenena' yub enyek gigilamla' ara, "Gam ara alja 
men dukumna dena' enyek, eimik saawoka del balamla," hnonda, "Pam ara 
meka hwillilimak pam era, ono' saawoka lesa dal balamak," hyok. Anaso 
nim Imik Neyung yub ella ulunadyok, eimik sum era yuba lolomak nim era 
nenyek gigilamla. 


3:1 Nadya' hemyabo nim o! Ban momnya dona' beibsina' anara penenya 
nek beibsin. Ban beibsin momnya dona' pik ab dara, ugunja ganya hyak pe 


seimilemnelum aboka ugunuk beibsin. 3:2 Nadya ugunuk unuwanasina' ara, 
Imik Neyung adya geisa ununumna' lelemek nang edya youma' yuba 
ugunuk nekesika' anyek pe seiniwoka ulululum, hnonda Imik Neyung yuba 
lena' gak nang edya ugunuk neklesaka' anyek, nimi blebsina' dubnya 
dangoka wenewanasil yub enyek bekoka ulululum. 3:3 Ugunda men 
nonogoka bekneluma' nong ara, yoka'-yoka' sidya' daknamla sum era, nimi 
nauba malya ulumaka' adya ok wekdeknewoka ulumak nim enyek boboka 
lanawanamak. Sikja ugunuk derewoka walamnesak. 3:4 Anya ban 
wenyalamnasaka' ara, "Imik Neyung ara yanamna hyok alaluma' ara wera 
har laga yal? Wera alda hanyagar ulumla? Nunja' neyung yabo youma' 
nang era seleb somogeka' anaba, yoka'-yoka' ara yok hogunga beilina' 
loboka, youma' anam uyimoka' weneso' ak or ulumla!" aboka lelemnesak. 
3:5 Ban malya una' hwam nim edya dara, Imik Neyung adya men youma' 
enyek im ab soko ab dara, alja yub edya uyimok aboka laga lena' ara 
lolomak. Soko ara mek ek ab doboka uyimoka' ara, on mek enedya 
uyimok. 3:6 Dara al neik mek edya, senenggom mek dangoka iliwoka 
youma' soko ulumoka' ara dengaboka omok. 3:7 Bok wen an ulumla im eb 
soko ab dara, Imik Neyung yub adya bo ulumla' ara ono' eimik uka 
dabnamla' ak ulumla. Wera soko ab im ab dara, Imik Neyung adya or bo 
ulumlya' ara, nimi malya una' hwam ok ulumak nimi yana lelewanesil sum 
enyek, uka dabnamla. 3:8 Bok nadya' hemyabo nim o, ban nadya lebnesina 
banyek hyak meka' hibiganggunuluma' ara ban: Imik Neyung adya 
senelamla dara, li hnonok ara gibna' denga salya' anaso uboka, gibna' 
denga salya' ara, li hnonok anaso ulumla. Alak dara, nidya' ara hnonok ok 
ulumla. 3:9 Nim adya dara, Imik Neyung adya unu eleganesin hyoka' hnon 
mandelemla senen ganya bolomak bok, alda anaso ununggulumla. Bok 
Imik Neyung ara, ugunuk hnon somogejjek senelamla' anasa, or anam 
siklewoka ulumla. Imik Neyung adya dara, nimi nidya' malya una' loboka, 
eibkweboka ganya dangawanok senelesil. 3:10 Bok Imik Neyung yanamla 
ara, nim edya' hoka' dolomak nimi gelelenga yabalamak sok uboka 
yanamla. Imik Neyung yanamla sum era, im ara liming yub adya iriri 
aboka joboka denghenemla. Imik sam yoka'-yoka' ulumla' ara dengaboka 
uka denemla. Soko ab yoka'-yoka' nidya' dubuk sam ulumla' dengaboka 


' 


orok danamla. 3:11 Anasa, yoka'-yoka' mdya' anyek anaso ura 
denghenemla anasa, ugunuk dara, heka' huboka go' ubnemab senelelum 
do? Ugun nong ara, Imik Neyung amba ok muna' gobdo geisa ganya 
boboka ulululum. 3:12 Imik Neyung yanamla' anya' senewoka diri ululum 
salek era, geisa ganya boboka ulululum. Imik Neyung yanamla sum era, im 
ara nidya' dengaboka uka denemla dara, poba nong adya, imik sam 
yoka'-yoka' nidya' ulumla' ara, uk adya nonowanamla. 3:13 Bok nuk dara, 
Imik Neyung adya wenyok im eb wenyok soko eb peroba' ok ulumla soko 
eleganesin hyoka' anyek dib senewoka diri ulumab. 3:14 Anasa wera, 
nadya wana' ulusin hemyabo nim o, ugunda Imik Neyung yanamna amok 
sum enesa diri ululum salek era, ugunja una' era, meka' gegena' pona' 
loboka, hyak geisa' nonga' anyek diba' pe ulululum. Imik Neyung ab 
ugunub neika' pe kwebdangoka una' ara, hyak pe bo uldalalulum. 3:15 
Imik Neyung ara men yangganggulumla' ara, nuk blebsununa' uboka' 
senewoka ugunda ganya enyek, pe boblulum. Nunja' hem be hiboka wana' 
ulumabnya Paulus bedya ugunuk wenyaboka momnya doboka beibsuk. 
Alda ugunuk momnya doboka beibsuka' ara, Imik Neyung adya alak 
geremseng eleklelanya nedya ubsuk. 3:16 Paulus bedya nidya' momnya 
beillilisila' ak ara, alda nenyek wenyaro belllililesil. Alja beillililesila' 
momnya dona' era, hnon yuba damok era ella dangana' okna so ulumla. 
Anya elgom ubsin yuba damok era, nimi yoka'-yoka' elgom ulumak nim 
eb, Imik Neyung ak dib ganya ologoka dona' orok nim edya dara, 
dangawoka malya nenebmenekoka lolomak. Sikja dongdang aboka 
meknewoka unulumaknya nenedya, ono' sik nong anaba meneng dongdang 
ana' enedya malya neneldalamak. 3:17 Nadya wana' ulusin hemyabo nim 
o, ugunuk dara, wenyhenya nera seleb orowek ella dangalum. Anasa, nimi 
malya ulumak nim edya ugunuk gliboka bo bisija' ak malya nim ulumaka' 
ak malya domunuk anasa, anya migibnya bek malya nenebdomunuk anasa, 
keeboka diri uldalalulum. 3:18 Nunja' Wenelesilnya uboka, nunja' blebsina' 
dubnya Yesus Kristus adya peroba' eleklesila' hnon, alak ella una' hnon ak 
dara, nebgiga balalulum. Imik Neyung ak ara alja migib una' emba leboka, 
wenyek hnon uboka, soba' alak ok giblenok! Amin. 


1 Yohanes 


1:1 Ban yub enyek nidya' ara, nim embenga' una' eleklesil yuba men 
youma' ek moruwoka ulumoka' anyek momnya dobab. Nunja o 
kemoubukanya, heng eiyimouba. Nunja seleb okoka eiyiwoka ono' nunja 
soruk edya seleb salamouba. 1:2 Ban embenga' una' en laga dangal yabok 
sum era, nunda alak okoka eiyimouba. Anasa wera, nunda anasemba 
leboka ban embenga una' anyek ugunuk lero yabalamab. Wera ban dib 
embenga' ulmoubna' ara, Neyung beblaboka neika' ulureka' ara, alda nuk 
hogung ak seleb laga dangamok. 1:3 Wera ugunub nub neika' ganya 
kwebdangoka ulunoba' aboka, nunja seleb heng eiyimouba o kemouba' 
anyek, ugunuk lel eleklesab. Nunja ganya kwebdangoka ulumabnya nera, 
Neyung beb, alja me Yesus Kristus ab, neika' ganya kwebdangoka ulumab. 
1:4 Ban nenyek nidya' ugunuk wenyaboka momnya dosaba' ara, anadya 
nunja ganya hyak heksulula' aboka ubsab. 1:5 Ban yub enyek alja me nek 
ab kemoubukanya, ugunuk leb elegesuba yub era ban: Imik Neyung ara 
alda dilina' ok uboka, guna' ara al lomok hnon meka' unggulumla. 1:6 
Nunda guna' lomok anam ulumabjok, nunda Imik Neyung ab neika' ganya 
kwebdangoka ulumab alamab dara, nunda sonda' leldalamabakanya, dib 
yub ara nunda ununggulumab. 1:7 Bok Imik Neyung anaba alda dilina' 
lomok ulumla sok, wera numbabya neikik dilina' ak ulumeibya dara, wera 
nunda ganya kwebdangoka ulumabakanya, alja me Yesus Kristus adya 
eneng edya nunja yok-yok malya una' nidya' ara mek elegellilisil. 1:8 Nun 
dam nang leldalamabja, Nak malya una' unggulunel aldalamab dara, wera 
nu damnya bol neneldalamabakanya, dib yub ara nunja ganya lomok sam 
unggulusil. 1:9 Nunja malya una' laga lelemeibya dara, Imik Neyung ara 
bojam uboka, hyak meknenggululanya anasa, alda nunja malya una' 
meewanasilikanya, nuk malya una' nidya' ak ab geisa neniyiwanesil. 1:10 
Nunja lelemabja, Nara malya ubnenggumsa wenyalamab dara, wera Imik 
Neyung ak sonda'anya nenewoka, alja yub era nunja ganya lomok 
unggulusil. 


2:1 Najabo yab o! Ban momnya en ugunuk momnya doboka beibsina' ara, 


ugunuk malya ubmunuk aboka ubsin. Bok, hnon malya umeibya dara, wera 
nunsamba arawoka sasinya ben hnon ulumla' ara, nera Yesus Kristus 
pelelanya bek lebna. Alja' Neyung bek malya una' doboka bobogeisilom 
aboka mololesil. 2:2 Wera Yesus Kristus al nong adya pika moruwoka 
nunja malya una' amba somogousuk. Nera or nunja malya una' ok gom, al 
nidya' soko nimi malya una' amba somogok. 2:3 Nunda Imik Neyung yub 
ak pe keboka unulumab dara, wera nunda Imik Neyung ak dib ella 
ulumaka' damok ara an unulumab an. 2:4 Ben hnon leleladya, "Nara Imik 
Neyung ak ella ulumna," alaladyok, alja alak oruklamla anyek pe 
ununggulumla dara, bera alda sonda'anya ulumlakanya, dib yub ara alja 
ganya lomok unggulumla. 2:5 Bok nimi hnon Imik Neyung yub ak pe 
keboka unululanya bera, alda Imik Neyung wana' una' ak seleb kaboknya 
be ulumla. Wera nunda Imik Neyung ab neika' kwebdangoka ulumaba' 
damok ara an. 2:6 Heknedya nara Imik Neyung ab neika' kwebdangoka 
ulunam wenyalalanya bera, alda Kristus adya nidya' unulumok diliga' 
doboka lunuwoka unululul. 2:7 Nadya hyak wana' ulusin hemyabo nim o! 
Nadya wen ban momnya doboka beibsin anara wenyek yuba gom. Alda 
ugun anam Kristus ak dib senewoka dob einilum sum ugunuk seleb 
lesiknya nenyek, ugun anam sum Imik Neyung yuba nonga kelum yub ek 
beibsin. 2:8 Ban men wenyhen bok anaba, ono' wenyek yuba hnon 
momnya doboka beibsin. Nera dib ulumla' ara Kristus alja nong lomok 
hnon, ugunuk ulusila' hnon, eillilemaka' anasa lebna. Anasa wera, guna' ak 
dara, dengabgiga balamlakanya, dilina' diba' ak dara, wera seleb yebel 
einilamla. 2:9 Nimi ben hnon, "Nara dilina' ak ulumna," alaladyok, al kab 
ek lek senelamla dara, bera weneba or anam guna' ak ulmorulamla. 2:10 
Alja hem yab ek wana' uboka ululanya bera, alda dilina' ak pe ulumla. 
Wera anadya alak yoka' unuwalya dara, yok nimi malya una' lomok 
malyinggijek senena' ara, oluk dikna' hyak unggulumla. 2:11 Bok alja hem 
yab ek lek senelelanya bera, alda guna' ak or anam ulumla. Alda guna' 
lomok sam yabalamlakanya, guna' adya alja henga leblamla' adya, alda 
mok enyek an binimna' ara elgom ulumla. 2:12 Najaba yab o, ban ugunuk 
momnya dobsina' ara, Kristus si pik uboka ugunja malya una' seleb 
meewousuka' anasa ubsin. 2:13 Neyung yab o, ban ugunuk momnya 


dobsina' ara, men youma' youbuka ulumoknya bek seleb ella ululuma' 
anasa, ubsin. Goubenya nang o, ugunuk ara yu hwam bisa' enyek seleb 
oblamakaluma' anasa, momnya dobsin. 2:14 Najabo yab o, momnya 
doboka beibsinya nera, ugunda mekmab era ugunja neyung Imik Neyung 
bek seleb ella dangaluma' anasa, ubsin. Neyung yab o, ugunuk momnya 
doboka beibsinya nera, ugunda men youma' ulumok yub ek seleb ella 
dangaluma' anasa, ubsin. Goubenya nang o, ugunuk momnya doboka 
beibsina' ara, ugunda migib ululuma' anasa, ubsin. Imik Neyung yub ara 
ugunja ganya ek seleb ulusil. Dara ono', yu bisa' ara seleb ugunja yugom 
neneluma' anasa, ubsin. 2:15 Ugunda soko anyek wana' una' ara mem. 
Anyek okoka unu wana' una' anaba yoka'-yoka' nidya' soko dubuk sam 
ulumla' deng anyek, wana' una' ara mem. Ugunda sokok anyek wana' 
ulumun dara, Neyung bek ara wana' una' ara unggulumunja. 2:16 Nidya' 
yoka'-yoka' sokok an ulumla' ara, nimi ganya malya ulumak ganya edya 
oka delesila' hnon, nera heng adya eibnakanya dobsinya senelemaka' hnon, 
ono' perobja aboka nonggo alamaka' hnon, ban nidya' ulumla deng dara, 
Neyung bek ab gom, alda sokok anyeba' ak ulumla. 2:17 Soko mm eb, 
yoka'-yoka' soko dubuk ulumla midya' ara, nim adya perob senelemaka' 
anyek, seleb dengabgiga balamla. Bok, nim Imik Neyung yuba doboka dib 
senelemak nim enyek, hnonok or soba' ulmoublemnemak. 2:18 Najabo yab 
o! Yoka'-yoka' nidya' sidya' daknamla sum era, seleb oka dal! Hnonda 
eimik era Kristus ak isa' nenewanelanya hnon lanawanamla' keluma' ara, 
wera seleb lanawoka, nimi nauba Kristus ak isa' nenelemak. Wera anadya 
nunda sidya' dakna salek era oka dal, senewoka ella ulumab. 2:19 Kristus 
adya alja isa' nang ara, nun nang yila' dib unggulumekjok, nuk seleb lo 
bilisik. Nimi danara nun nimi yila' uluseng bok dara, wera nub neika' 
ulumnesibya. Bok nuk seleb lo bilisiknya nera, wera aldib nun nang yila' 
unggulumaka' anyek, laga geknewolul. 2:20 Bok ugunuk dara, geisa 
ululanya bek ab Geisinya ara ugunuk seleb lobonggosuka' anasa, wera ban 
adya dib nong yub ara, ugunda seleb ella ululum. 2:21 Anasa wera, nadya 
ban ugunuk momnya doboka beibsina' ara, ugunuk dib nong yub elgom 
ululuma' amba gom. Alda ugunda seleb ella uboka, ono' dib yuba lomok ab 
ara, sonda' damoka meka' hnon lananggulumla' ella ululuma' anasa, anara 


weboka beibsin. 2:22 Sonda' lelelanya bek dara, Yesus ara Imik Neyung 
adya soko nimi blebsina' dubnya anggulumla, alalanya bera sonda' lelelanya 
bera an. Ban wenyalalanya bera, Kristus bedya isa' anya ulumlakanya, 
Neyung beb alja me neb dak, bol nenelamla. 2:23 Alja me nek, Imik 
Neyung me aboka laga lena' orok nim era, Neyung bek anaba dib 
donggulumak. Alda alja me nek, Imik Neyung bedya me aboka lelemak 
nim era, wera nera Neyung bek dib dolomak. 2:24 Anasa wera, ugunda 
anam yuba dib seneb einilum sum kelum yub era, ganya lomok beiyiwoka 
pe keeboka diri ulululum. Yuba nong enyek pe keeboka diri bo ulumnelum 
dara, wera ugunda soba' Imik Neyung ab, alja me neb neika' kwebdangoka 
ulumnelum. 2:25 Anya wera, al ban damok enyek, Imik Neyung adya' 
anaba orowek nuk seleb eleganesin husuka' ara, dib embenga' ulmoubna' 
damok ak eleganesin, hyok. 2:26 Nadya ban ugunuk momnya doboka 
beibsina' ara, ugunuk sonda' amba bobgeregoka lebsinoba' aboka ulumak 
nim ek, anara beibsin. 2:27 Bok ugunsamba dara, al adya Geisinya yek 
gouluna' ara ugunuk anam ulusil bok dara, nim adya ok hnon ugunuk 
neknenggunusiseng. Anasa wera, ban yek goulusina' adya yoka'-yoka' 
nidya' wen neklesil bok dara, anya wera alja neklesilnya nera, anara sonda' 
ak unggulumla' anasa, anera aldiba' ak ulumla. Anasa wera, yek gouluna' 
adya yoka'-yoka' nidya' neklesila' anyek, ugunda dib senewoka, al lomok 
ululum. 2:28 Najabo yab o! Anasa wera, ugunda Kristus ab neika' soba' 
kwebdangoka ulululum. Anadya wera, asa' ganya boboka al yalya' ak 
binoba' aboka, alya anasa lomok doknoweibyek aboka pe keeboka 
ulululum. 2:29 Alda pelemla' ok ulumla' ara, ugunda ella ululum. Anasa, 
pelemak nimi nidya' ara, anera alak ab beryimek nim ulumaka' ara, 
ugumbabya nen hnon ella ululum. 


3:1 Imik Neyung adya nuk hyak nauba yadyek ulusila' anyek, ugunda 
kendululum. Anadya wera, nuk nadya mab aboka si silisil. Dara aldib, 
nunda Imik Neyung alja mab ulumaba' aja. Anasa wera, soko nim era Imik 
Neyung ak meka' elgom ulumaka' adya, nuk anaba elgom ulusak. 3:2 
Nadya wana' ulusin hemyabo nim o, nunda wenera Imik Neyung mab 
ulumab bok, eimik ek dara, heka' huboka ulumnemaba' ara, okoka laga 


danganggulumla. Bok Kristus anyek eimik yanamla dara, alja nong yoka' 
nong ak eibnamaba' anasa, nunda also danamab anyek hnonok, ella 
ulumab. 3:3 Nimi nidya' ban nenyek nak unuwanenel senewoka ganya 
welemak nim era, al nong ara pe geisa ulunun aboka diri uldalamak. Wera 
Kristus anaba geisa ulumla sok, malya una' ak ab loboka geisa' ak ulunun 
senelemak. 3:4 Malya ulumak nim era, malya unulumak dara, Imik 
Neyung adya unuwanalum an yub ek blekoka unulumak. Wera malya una' 
damok ara, Imik Neyung adya unuwanalum an yub ek bleklemaka' damok 
ara al an. 3:5 Kristus sokok sam yeilimok ara, nim adya malya una' 
doboka bobogosununa' aboka yeilimoka' ara, ugunda ella ululum. Dara, 
malya una' ara Kristus lomok ara hyak unggulumla' ara, hnon ella ululum. 
3:6 Ben hnon ara, Kristus ablaboka neika' kwebdangoka uluraknya bera, 
sob-soba' sounuwoka malya ununggulumla. Sob-soba' sounuwoka malya 
unululanya bera, Kristus ak anam eilina' oroka' uboka, alda hyak elgom 
ulumla. 3:7 Najabo yab o, yok nim edya ugunuk malya ub elegosunuk 
senewoka, ugun moumen sene pika yaraldanggom mem. Kristus adya pe 
unulamla sok, ono' perob ok unulumak nim era, peroba' nenelamla nim era 
an. 3:8 Iblis ara youma' ek moruwoka malya' ok ulmorulamla' anasa, bok 
weneba soba' malya uldibilloklomak nim era, Iblis alja mab ulumak. Imik 
Neyung me yeilimoka' ara, ban Iblis alja wa nenyek orok nenewonuna' 
aboka yeilimok. 3:9 Seleb Imik Neyung mabo dangamek nim era, Imik 
Neyung alja unulamla diliga' yina' anaso seleb sikenek ulusila' anasa, soba' 
malya unubmoruwamenggom. Dara ono', sikda Imik Neyung adya 
mengesuk nim anasa, wera sob-soba' malya unubmoruwamenggom. 3:10 
Anara Imik Neyung mab ulumak, nenera Iblis mab ulumaka' aboka, bekna 
damoka ella dangalamaba' ara ban adya. Heknedya Imik Neyung 
seimilamla' ak ununggulumla gom, al kab ek wana' unggulumla gom dara, 
wera bera alda Imik Neyung alja me unggulumla' ara an. 3:11 Nunda 
wana' uldalamnemab an yub era, men youbuka ugunuk seleb leb elegesik. 
3:12 Kam bera bisa! wa wenya dangoka, alja weis oboksonya nera, nunda 
ununa' ara mem. Hekasa Kain bera alja weis ek omok do? Nera alja 
unulumoknya nek dara, malya bok, alja weis edya unulumoknya nera 
perob anasa, obok. 3:13 Nadya hemyab o, anasa wera, sokok an nim edya 


' 


ugunuk malya nenewoka derewoka walasak dara, ugunda salya lelesak 
aboka lok ganya bonggom. 3:14 Alda nunja ella ulumabnya nera, nunda 
somokna' damok ok ab ara goubuka, embenga' una' damok ok sam 
yeilimoubnya hnonok, ella ulumab. Nunda ban nen ella ulumaba' ara, nun 
kabo nim ek wana' ulumaba' adya, anara ella ulumab. Wana' unggulusilnya 
bera, wera weneba alda somokna' lomok or anam ulumla. 3:15 Nimi ben 
hnon alja hem bek lek senelelanya bera, alda nim osinya ulumla ara an. 
Anasa nim osin nang hnon ulumak dara, sikda embeng una' oroka' ak 
ulumaka' hnonok ella ululum. 3:16 Nunda ban pik enyek anyeb, wera nimi 
yok nim ek wana' una! damok era ella dangalamaba' ara, Yesus Kristus alja 
nong era, nunsamba leboka, nuk elegosuka' adya, ella dangalamab. Anasa 
wera, ban unuwosuk bar aboka, nunja nong enyek, nadya hemyab emba 
aboka elek lobnesibya. 3:17 Nimi ben hnon alda sokok an yoka'-yoka' ara 
pe nauba ululabok, alkabo ben hnon bona' garan ulumla' eilliladyok, arana' 
loboka eil lolomla dara, ban unululanya bera, alda Imik Neyung ak wana' 
ululanya bera an heneseng de? 3:18 Najabo yab o! Nunda sibama' adyok 
gom, yuba dem adyok wana' uldana' ara mem. Bok nunda ganya goluwoka 
dib arawoka, dib aralemab ana' ara, nunja dib unulumnamaba' adya, wana' 
uldalamnamab. 3:19 Wera ban nenedya nuk dara, Imik Neyung alja mab 
ulumaka' ara ella uboka, ono' ban nenedya danyek Imik Neyung saramek 
ara, nunda pe ganya daboka ulumab. 3:20 Nunda meneng ganya edya 
malya nenelesil bok, Imik Neyung adya alja el dangana' ara, senenggoma' 
ulumlakanya, nunjinya nera meka' me anasa, Imik Neyung anyek alda hyak 
yoka'-yoka' nidya' ara ella ulumla' ara ella ulumab. 3:21 Nadya hyak wana' 
ulusin hemyabo nim o, anasa wera, nunja ganya edya nuk malya nenesina' 
orok dara, wera nunda Imik Neyung ak pe asa' ganya boboka alak 
binimab. 3:22 Dara, hnonda alja yub ek pe keboka unuwoka, ono' alja 
pelemak senewoka ganya sangelesilnya nenyek unulumnamabakanya, 
nunda yoka'-yoka' alak moloweibya' ara dobnemaba' ok ulumla. 3:23 Imik 
Neyung adya unulululum aboka oruklesilnya nera an: Nunda alja me si 
Yesus Kristus ak dib senewoka, ono' Kristus adya nuk lebsuk sok, nun 
moumen wana' uldalamnemab aboka oruklesil. 3:24 Nimi nidya' Imik 
Neyung yub ak dib senewoka ganya ologoka dolomak nim era, Imik 


Neyung al lomok ulumaakanya, albabya sik lomok ulusil. Hnonda alja 
Geisinya era seleb nuk elegesuka' adya, wera Imik Neyung ara nu lomok 
ulusil senewoka ella ulumab. 


4:1 Nadya wana' ulusin hemyabo nim o! Sonda' anasa nunda ununumna' len 
nang aboka, bobnenewoka lemek nang era, mok soko nidya' ob lelewal 
bok anasa, yok-yok senena' ak ara salya' dib senena' ara loboka, alda men 
ganya seinina' enera Imik Neyung adyinya gom, nera yok gom aboka men 
sunuwomunjok, wera aldib senewanalum. 4:2 Wera ugunja nera, Imik 
Neyung ak ab ganya seinina' ara ban, anya yok seimina' era ban, aboka 
okoka bekna' ella danaluma' ara, ban adya ella danalum: Yesus Kristus ara 
sokok an nimi dangoka yeilimok aboka, laga lelelanya benyek, wera Imik 
Neyung ak ab semilelanya bera an. 4:3 Bok Yesus ara anaso aboka laga 
lena' orok dara, ban ganya seinina' era Imik Neyung ak ab lananggulumla. 
Ban ganya seimina' era Kristus ak, isa' nenelemak semina' ek ulusil. Hem 
yab o, ugunja yok seinina' sokok yanamla an yuba keluma' ara, wera sokok 
an seleb yeiniboka ulumla. 4:4 Bok najabo yab, ugunuk dara, Imik Neyung 
alja mab ululum. Sokok an ululanya nera mek so bok, ugunuk ulusil 
Geisinya bera, senenggoma' migiba' ulusila' anasa, wera ugunda sonda' 
anasa ununumna' lelemab alamak nang ek, ugunja seleb oblamagelum. 4:5 
Sonda' anasa nunda ununumna' lelemab alamak nang era, sik nong ara 
sokok anyeb ulumaka' anasa, sikda sokok anyebnya nek geklewoka lero 
yabalamak. Dara, sokok nim era sikja yuba kelemak. 4:6 Bok nuk dara, 
Imik Neyung ak ab nim ulumab. Dara, Imik Neyung ak ella ulumak nim 
era, nunja yuba kelemak. Bok, Imik Neyung ak ab una' orok nim edya 
dara, nunja lelemab yub ek kenggulusak. Wera nunda ban adya dib ulumla 
ganya seinina' ab, sonda' anasa seimina' eb, ella dangalamab. 4:7 Nadya 
wana' ulusin hemyabo nim o! Wana' una' ara Imik Neyung ak ab lanalamla' 
anasa, nunda wana' uldalamnemab e. Wana' ganya ululanya bera, alda Imik 
Neyung adya beiyimoknya ulumlakanya, alda Imik Neyung ak ella 
ululanya bera an ulumla. 4:8 Imik Neyung ara wana' ululanya anasa, nimi 
ben hnon alda wana' unggulumla dara, wera Imik Neyung bek ara elgom 
ulumla. 4:9 Imik Neyung nuk yadyek ulusuka' damok ara, Imik Neyung 


alja yando me hnonok bok, nuk embenga' una' al adya dobnoka' aboka 
sokok an bokol yeilisuka' adya, alda wana' ulusuka' ara amasuk. 4:10 
Wana' una! ara ban: Nunja Imik Neyung ak men wana' ulumouba goma', 
bok alda Imik Neyung adya nuk wana' ulusuukanya, nunja malya una' amba 
doboka bobogosulula' aboka, alja yando me hnonok bok nunsamba bokol 
yeilisuk. 4:11 Nadya wana' ulusin hemyabo nim o, Imik Neyung adya nuk 
anaso unu wana' ulusil dara, wera numbabya nun moumen wana' uldalanob. 
4:12 Nimi hnonok sibin anaba, Imik Neyung ak ara heng eilina' orok bok, 
nun moumen wana' uldalamnemab dara, Imik Neyung ara nub neika' 
kwebdangoka ulumnemabakanya, alja wana' una' ara, nun lomok kalasil. 
4:13 Imik Neyung adya alja Geisinya benyek, seleb nuk elegesuk dara, 
wera nunda Imik Neyung lomok ulumabakanya, ono' Imik Neyung ara nu 
lomok ulusila' ara, ella ulumab. 4:14 Imik Neyung bedya me nera, Imik 
Neyung adya soko nimi blebsina' dubnya dolula' aboka bokol yeilimoka' 
anyek, nunja seleb okoka eryimoubakanya, nim ek leb elekdo yabalamab. 
4:15 Heknedya Yesus ara Imik Neyung bedya me aboka laga lelemla 
dara, Imik Neyung ara al lomok ulumlakanya, bera ono' Imik Neyung 
lomok ulumla. 4:16 Dara nuk dara, Imik Neyung adya nuk wana' ulusila' 
ara, nunja ella dangoka dib senelemab. Imik Neyung alda wana' una' 
damoknya ulumla. Nimi wana' una' adya ok deknewoka ululanya bera, alda 
Imik Neyung ab neika' hiboka uluraakanya, ono' bera Imik Neyung ab 
neika' kwebdangoka ulurak. 4:17 Sokok anyeb, numba Kristus ulumla sok, 
unu ulumeibya anasa, Yesus adya yana lelewanasil sum era, wera asa' 
ganya bobnemab aboka, wana' una' ara nu lomok kalasil. 4:18 Wana' una! 
ak sam ara, lok ganya hnon unggulumla. Wana' una' kana' adya lok ganya 
dengallilimla. Lok ganya ara, heng goubna' adya lanalamla' anasa, lok 
ganya bololanya bera wana' ganya anam kanggulumla. 4:19 Imik Neyung 
adya youma' enyek nuk men wana' ulusuka' anasa, nunda wenera wana' 
ulumab. 4:20 Nimi ben hnon leleladya, "Nara Imik Neyung bek wana' 
ulumna," alaladyok, alkabo nim ek wana' usina' orok dara, alda sonda' 
lelelanya ulumla. Anasa wera, nimi ben hnon alkabo heng eillililanya 
benyek wana' una' orok dara, wera Imik Neyung heng eilinggululanya bek 
ara, alda heka' huboka wana' ubnamso do? 4:21 Ban nenesa leboka, 


Kristus adya unulululum aboka nuk elegesuk yub era ban: "Heknedya Imik 
Neyung ak wana' ulumla dara, wera alkab ek anaba wana' ululul," hyok. 


5:1 Yesus ara Imik Neyung adya sokok blebsina' dubnya Kristus aboka 
lesuk aboka dib senelelanya bera, alda aldib Imik Neyung alja me ulumla. 
Nimi hnon ben hnon ak wana' ulumla dara, wera ala! me ak anaba wana' 
ulumla. 5:2 Wera ban pik enedya danyek, nunda Imik Neyung mab ak 
wana' ulumaba' ara ella dangalamab. Nunda Imik Neyung ak wana' 
ulumabakanya, alja oruklesil yub ek dib senewoka ganya oloklemab dara, 
nunda Imik Neyung mab ak wana' ulumab. 5:3 Anasa wera, Imik Neyung 
ak wana' ulumab dara, nunda alja oruklesil yub ek pe keboka unulumab ok. 
Dara, ban oruklesil yub era nunsamba igin nong unggulusil. 5:4 Anasa 
wera, Imik Neyung mab ulumak nim era, sokok an malya una' hwam 
ulumla' ara, migib adya ol lamaklamak. Dara ono' nenyek dara, nunja dib 
senena' adya ara, sokok an yoka'-yoka' ol lamaklamab. 5:5 Heknedya 
sokok an yoka'-yoka' ob lamaganamso do? Al Yesus ara Imik Neyung 
bedya me yoka' ulumla aboka dib senelelanya bedyok ol lamaklamla. 5:6 
Yesus Kristus nong ak hnonok alak ok mek ab, eneng eb dadya uboka, 
sokok yeilimok. Yesus ara mek dem adyok yanggumok bok, alda mek ab 
eneng eb neika' hiboka yeilimok. Imik Neyung Geisinya ara sonda' lena' 
oroknya anasa, nera aldib unumok aboka Geisinya enedya nuk laga 
neklesil. 5:7-8 Ban nong ak dara, damok winilya danadya nuk laga 
neklesak ara, Imik Neyung Geisinya hnon, mek adya hnon, eneng adya 
hnon, sik winilya dadya, neik yub enyek ok laga neklesak. 5:9 Nunda nim 
adya yoka' ak laga lelemak dara, dib senelemab bok, Imik Neyung adya 
laga lelelanya nera hyak migiba' senenggoma' ak ulumla. Dara ban nenyek, 
Imik Neyung adya alja me nemba nekoka elegesuka' laga lena' era an. 5:10 
Anasa ban nenesa leboka, Imik Neyung alja me nek dib senelemak nim era, 
ban laga lelemla yub enera, seleb ganya lomok ulusil. Bok Imik Neyung ak 
dib senena' orok nim era, Imik Neyung ara sonda' lelelanya nenelemak. 
Ban unulumaknya nera, Imik Neyung adya alja me nemba lelemla' anyek 
dib senenggulumaka' adya sonda' lelelanya nenelemak. 5:11 Dara laga len 
yub era ban: Imik Neyung ara nuk seleb dib embenga' ulmoubna' elegesuk. 


Dara, ban dib embenga' ulmoubna' damok ara alja me lomok ulumla. 5:12 
Heknedya alja me nek dib dolomla dara, alda embenga' una' yaka' ak 
ulumla, bok Imik Neyung me dona' oroknya bera, alda embeng una' oroka' 
ak ulumla. 5:13 Ugun Imik Neyung bedya me si nek dib senelelum nim ek, 
ban momnya doboka beibsin. Anadya ugunda dib embenga' ulmoubna' ara 
seleb nunja' ak ulusil senewoka ella doluluma' aboka ubna. 5:14 Dara nunja 
yoka'-yoka' mololemaba' ara alja seinilamla sok mololomab dara, wera 
nunja molona' kelesil senewoka dib ella ulumab. An anasa, nunda Imik 
Neyung alja' saramek uboka asa' ganya boboka mololomab. 5:15 Dara, 
nunja yoka'-yoka' alak mololemab dara, nunja molona' kelesil senewoka 
seleb ella ulumab dara, ono' nunja yoka'-yoka' mololemaba' ara eleganesila' 
anya' senewoka ella ulumab. 5:16 Wera ugun kabo yuba dololanya bedya, 
alja ban adya somoganggunumso malya una' enyek ubnamla' eibnesom 
dara, ugunja Imik Neyung ak molowanasom dara, embenga' una' ara onsok 
Imik Neyung adya benyek eleganamla. Ban nenera yuba dona' nim edya 
malya ulumak bok, somoganggunumaknya nenesa lebna. Bok hnon malya 
una' ak dara, somokna' lanalamla. Ban nenyek dara, nara ugunuk Imik 
Neyung ak molowolululuma' aboka lebnenggubna. 5:17 Nidya' yoka'-yoka' 
meknewoka unulumaknya nera, anara malya una' ok ulumla, bok hnon 
malya una' ara dib somoganggunumak malya una' hnon ulumla. 5:18 Nimi 
nidya' Imik Neyung mabo seleb dangamek nim era, sob-soba' malya 
unulmorunggulumaka' ara nunda ella ulumab. Nera Imik Neyung alja me 
adya sikenek goluwoka bo ulusil dara, bisa' ara sikenek yoka'-yoka' hnon 
ununggulusil. 5:19 Soko me nidya' ara bisa' adyok salawoka bo ulumla 
bok, nuk dara, Imik Neyung alja mab ulumaba' anyek hnonok ella ulumab. 
5:20 Nunda jong ulumla Imik Neyung ek ella ulunoka' aboka, Imik 
Neyung me ara seleb yeiniboka geremsenga seleb elegesuka' ara ella 
ulumab. Wera nunda jong ulumla Imik Neyung eblaboka neika' 
kwebdangoka ulumab. Dib nong ara, alja me Yesus Kristus ablaboka 
neika' kwebdangoka ulumab. Wera al benyek, jong ulumla Imik Neyung 
era an. Dara ono', dib embenga' ulmoubna' ara an. 5:21 Najabo yab o, 
ugunda yoka'-yoka' sunuwoka giblemaka' ak aba' ara mok nenewoka 
ulululum e. 


2 Yohanes 


1:1 Genong Imik Neyung adya an weboka donjok gel geb, ana! mab abdak 
momnya doboka beibsin. Ban momnya dona' enera, yuba don nimi bo 
usinnya bedya, dib yuba lomok uboka ugunuk wana' uboka beibsin. Nera 
or nadyok wana' unggulusin. Alda nimi nidya' dib yuba ella ulumak nim 
edya ugunuk yadyek senewoka wana' ulusak. 1:2 Dib yub ara, nunja ganya 
lomok ulusilekanya, alda hyak sob-soba' nu lomok ulmoublemnesila' anasa, 
wana' ulusab. 1:3 Anya wera, Imik Neyung adya hnon, ala' me Yesus 
Kristus adya hnon, nuk perob eleksina' ab, angoo yadyek senewoka 
arasina' ab, perob ok una' ab, or eleklesururuk e. Ban nidya' ara, nunda dib 
yuba lomok uboka ganya wana' ubdangoka dobnemab. 1:4 Imik Neyung 
adya nuk alja lelesil sok, genong anja mabo darasam ara, dib yuba 
sunuwoka ulumaka' anyek, nara eiyiwoka, nara hyak eiya ulunel. 1:5 
Anasa wera, genong o, nara nun moumen wana' uldalanoba' aboka hyak pe 
molowagen. Wera ban wenyhenya nera, nadyok wen seiniwoka 
lebnenggubna. Alda men youma' yuba dib senemouba wenyek, nuk seleb 
elegesuk yub ek, lebna. 1:6 Wana' una' diba' ara, Imik Neyung yuba 
lelesila' sunuwoka ulumaba' ara, alan. Dara, alja orugosuka' ara, ugunda 
anam yuba dib senelum sum enyek moruwoka kelum sok, soba' wana' 
ubdangoka ulululum aboka orugosuk. 1:7 Nim ek sonda' bobnenewoka 
malya nenelesak nang era, mok soko nidya' oboka lelewal. Ban lebna nang 
danara, sikja dara, Yesus Kristus ara nimi nonga dangoka sokok yeilimok 
aboka laga lenggulumak nang ulumak. Anasa ban nang danara, sonda' 
hwam nang uboka, Kristus adya alja isa' nang ulumaka' ara an. 1:8 Wera 
nenesa, nunja ugunsamba memesubnya nenyek weininggomunuk aboka, pe 
diri bo ulululum. Imik Neyung ak ab perob dekna' ugunja weleluma' 
sunuwoka dobgogowanob senewoka yeiriwoka keebmoublulum e. 1:9 
Kristus adya neklesuk yub ek pe salalmoubna' loboka, Kristus adya yub ak 
pik aklel hwilimak nim era, sikda Imik Neyung oroka' ak ulumak. Alda 
Kristus adya neklesuk yuba lomok pe ululanya bera, neyung Imik Neyung 
anaba, alja me neneba yaka' ak ulumla. 1:10 Anasa wera, nimi hnon 
Kristus adya neknenggusuk yub enyek, ugunuk lero yanggeisija dara, 


sikenek giboka ugunja ek doro beilima' ara mem. 1:11 Bok wera, ben 
hnonja ban nang enyek an giboka unuwalya dara, wera benera ban nang 
enyeb neika' malya unulumak. 1:12 Nadya dara, yok-yok yuba nauba 
wenyhenesisinya bok, momnya dona' pik uboka danagom senewana' anasa 
lobna. Alda nunja ganya eiya dabsulula' aboka, nara ugunuk se' kemel 
yeisinya sum enyek, ugunub neika' bukoka sabnemab senewan. 1:13 
Genong o, anja Imik Neyung adya gaboka domok weis alja mab edya' 
anaba, anak perob aboka gibenjak. 


3 Yohanes 


1:1 Hem Gayus wana' nong ulunggenya o! Nara mimi yuba don nimi bo 
usinnya bedya, dib yuba lomok uboka wana' ulunggenya bek momnya 
doboka beibgen. 1:2 Nara anak eika' anyek ulumenekanya, nidya' 
yoka'-yoka' ara perob ok ulunggulula' aboka mololenggen. Anya wera, 
anda ganya ak dara pe ululam sok, yoka' nidya' pelenggulula' aboka 
mololenggen. 1:3 Nimi yuba dolomak nimi hnon ara, anyagan yeiniboka, 
anda dib nong yub ek bojam uboka, al dib yub ek sunuwoka soba' 
ulmorulamla an yuba nak neknyeka' anasa, nara hyak perob senewoka eiya 
dabnel. 1:4 Yoknya nedya nak ganya sangab elegoka ubnenggununeso, 
alda wera nadya mab era, dib yuba lelemla' sunuwoka ulumak an yub edya 
danyek, hnonok hyak nauba e1ya dablenel. 1:5 Nadya hem o! Nunja hem 
yabo yuba dolomak nim emba welelam dara, hnonda an ella ululam nim 
emba hnon, hnonda amba elgom ululam bok, yuba dolomak nim emba 
hyak yeiriwoka bojam weboka aralesilim. 1:6 Anja wana' uboka wa bojam 
welelama' ara, nun an yuba dona' nim ek an seleb unulamla aboka laga 
nekesik. Anda sik balamak pik pe arawoka bo balasilima' anadya, Imik 
Neyung ganya sangab elegolula' aboka lebna. 1:7 Anasa wera, Imik 
Neyung si amba leboka, wa wero yibinemab aboka goubomeka' ara, wa 
welemna' amba dara, Imik Neyung yuba elgom ulumak nim ek ab dekna' 
donggulumak. 1:8 Anasa wera, nun yuba dona' nim ulumaba' ara, nunja 
hemyabo ban anaso ulumak nim ek arawoka ulumnemab. Anadya wera, 
ono' sikeneb neika' dib yub amba angawoka welemnamab. 1:9 Nara yuba 


dolomak nim ek mek burum momnya dona' hnon weboka seleb dibsa bok, 
yuba don nimi dubnya ulunun senelelanya Diotrefes bedya danyek, nak alja 
yub era kebnyek senewoka ulumla. 1:10 Bok eimik na anyagan yanya sum 
era, nidya' alja yok-yok malya una' uboka, sonda' leboka, nauba gunulamla' 
deng ara, nunsamba hnon geklewoka sonda' lelelanya nera, laga poboka 
lebnamna. Bok ban nidya' unulamla' ara, nenyek ok unuro dakdowonun 
senenggulumla. Ono' nunja hemyabo yuba dona' nimi yanggan dara, alja ek 
doboka bellisina' ara alda lek senelamla. Dara ono' yok nim edya nunja ek 
an mabnemab aboka ul yabana' anaba, alja mem aboka yuba sekoka, ono' 
sik arawanob senelemak nim ek yuba dolomak ak ab yaklesil. 1:11 Nadya 
wana' ulunggena' hem o! Anda metlinya nek hyak dilina' ara mem nong. 
Alda anda perobnya nenyek dililelom. Perob una' unulumak nim era, sikda 
Imik Neyung adyinya ulumak. Alda malya una' unuro ulumak nim era, 
sikda Imik Neyung ak elgom ulumak mm era an. 1:12 Nimi nidya' ara 
Demetrius bek pelemla bar aboka gigilemak. Ono' alja unulamla' ara dib 
yuba lelesil sok neik digum unulamla' anasa, gigilamla. Dara ono' nunja 
anaba perob aboka gigiwab. Dara, nunja lebsabnya nera dib nong ara 
ugumba ella ululum. 1:13 Nadya dara, yoka'-yoka' nauba anak lebgunun 
senewanjok, momnya dona' pik ab danagom senewoka lobna. 1:14 Alda 
anab neika' eibdeimimekanya, ok ab neika' bukoka pe sabnoma' aboka, 
dubla ana' loboka yananabok anasa, lobna. 1:15 Wera Imik Neyung adya 
perob ok una' ara, anak ulunggulul. Ugunja' hemyabo na ulumna' ak an nim 
edya ugunuk perob aboka gibsak. Nadya perob aboka gibsinnya nera, 
nunja hemyabo yok nimi nidya' ak nei bera alja si nedya unu gibesil aboka 
nekdanalum. 


Yudas 


1:1 Ban momnya dona' era, nara Yudas, Yakobus alja weis edya, Yesus 
Kristus adya wa wenya uboka, nunja' neyung Imik Neyung adya wana' 
uboka, Yesus Kristus amba bo uboka youbsuk nim ek beibsin. 1:2 Angoo 
yadyek senewoka arasina' ab, namen ganya boldana' ab, wana una' ab dara, 
ugunuk nauba danggiga balasulul senelamna. 1:3 Nadya hemyabo wana' 


ulusin nim o! Nunja neika' dib senewoka domouba blebsina' damok enesa, 
momnya doboka beibsununa' aboka ulumnakanya, ono' muna' Imik Neyung 
mab ek dib senena' damok gobdo elegesuknya bemba, ugunda duboka 
salabmoubnelum aboka, ugunuk duka' lolom-lolom along sok wenyaboka 
lebnesin senewoka momnya doboka beibsin. 1:4 Imik Neyung orowek 
obnamna senewoka memeb gegewok nang era, nu gangganek sam seleb 
gelelenga wekel yalamaka' anasa lebna. Sikja malya ubnob senewoka, 
Imik Neyung adya gouluwom aboka wana' un yub enyek, nimi ganya oka 
desina' amba samab menegoka, sikda malya nim ek ulumak. Anya sikda 
nunja hnonok dubnya Yesus Kristus anyek, Wenelesilnya goma' aboka 
boro dorogol dilimak. 1:5 Ban nidya' ara seleb ella ululum bok, hnonok 
saawoka bekneluma' aboka lebnesina' ara, Imik Neyung adya Israeli nimi 
Mesir sokok ab bleboka bo balasuk bok, Imik Neyung ak dib senena' orok 
nim era, eimik saawoka obsuk. 1:6 Hnonda, Imik Neyung ara lero nang 
sikja webneseng wa wikneba' era ella umekjok, ono' sik ulumeka' aba' ara, 
hnon lo yibilemek dara, busa' heng adya geregoka, hyak guna' lomok sam 
diba' beibsuka' ara, eimik senenggom sum era yana lelewoka obnesil. 1:7 
Youma' Sodom heik ab, Gomora heik ab, ok berem heik eb hnon ara, 
neikso malya ulumek. Sikda gela salawoka, anaso' malya una' gong 
mandebna' unuru yabalemeka' amba leboka, Imik Neyung adya 
singilmorulamla uk edya loba' nenewoka obsuka' ara, anera bekna' diba' 
ulumla. 1:8 Dara, Sodom Gomora heik nimi malya ulumek sok, ban wekel 
yalamak nimi salye' hwam seinilemak nim enyek, neikso malya ulumak. 
Sikda sik nong ak malya neneldalamaakanya, blekna' hwam ulumak, imik 
heik sam geisa peroba' ulumla' ak derelemak. 1:9 Lero dubnya Mikhael 
bera, bisa' dubnya Iblis beb Musa bedya be' enesa mala webdek sum era, 
"Iblis ak ara, yub adya anda malya ululam aboka gasa lebnenggubuk bok, 
alda Imik Neyung adya eb ngalagoka ooma lebgulul," ana' ok lebok. 1:10 
Bok ban malya ulumak nim era, yoka'-yoka' elgom ulumaknya nek 
derelemak. Dara sikja ella ulumaknya nera, ganya oroka' adya seinilamla 
sok, gobdo nauba malya ulumak. Wera anadya sik nonga 
dengabdanamaka' ara an. 1:11 Sikda hyak omom nonga' ak ulumak! Wera 
an unulumaka' ara, Kain bedya unumok malya una' enyek, neik diliga' 


unulumak. Ono', rupiah dobnob senewan dara, Bileam bedya umok diliga' 
doboka, dibum aboka malya ulumak. Hnonda, Korah bedya blekoka umok 
diliga' doboka, blekoka orok neneldalamak. 1:12 Wera an unu malya 
ulumak nim eb neika' delelum dara, sik nong ara, ugun gangganek sik 
mekla' ulumak. Wera delelum dara, alya oroka' anyek, yok nimi wana' una' 
loboka, siksamba ok nonogoka delemak. Sikja una' era, kabo' adya deba' 
ak walawoka bo yibin enyek, moka yanggana' lolomla sok unulumak. 
Hnonda sik nong ara, gal mekla' gololamla li era, doka mounggulumla' 
anaso' ak uboka, yarenga dama delewan enyek, yalegoka diba' oula' olomla 
sok ulumak. 1:13 Sik nong ara, nauba mek gwanek lo saawoka elilamla 
soka' ak ulumaakanya, sikja alya usina' ara, mek elilamla' adya bolgamala' 
bouruklamla' anaso' ak ulumla. Hnonda, sik nong anaba, salya' eini 
yabalamla gura' ara, guna' lomok sam dengalamlakanya, guna' lomok 
ulmorulamla sok ulumak. 1:14-15 Adam bek aba' li seknya likimeknya 
Henokh bedya, ban nang ak ununumna' lebgogomoka' ara, "Nimi nidya' ak 
yana lelewosunun aboka, Wenelesilnya bera, alja' geisa ganya ulumak nim 
eb, denga yuba' gong-gong yanamak. Nim adya malya una' pik 
balamaakanya, hyak nauba meknewoka malya ulumak ununa' nidya' anasa, 
yana lelewanesil. Ono', nimi malya ulumak nim edya, Imik Neyung ak 
derewoka walamaknya nenesa, yana lelewanesil." 1:16 Wera an unu malya 
una' hwam ok ulumak nim era, soba' yu yaboka gaga kiboka yok nim ek 
meknelelum aboka malya geblesak. Sikja nong una' era, malya ubsinya 
ganya diliga' enyek ulumaakanya, sikda nonggo aldalamaakanya, nuk 
perob dosulul senewan dara, dibnya gom bok, miniwoka leboka, yok nim 
edya unuruwa' amba, pe maka' lelewoka lelemak. 1:17 Bok, nadya wana' 
ulusin hemyabo nim o, nunja Wenelesilnya Yesus Kristus amba yuba lena! 
gak nang edya, ugunuk men leb elegesik yub enyek, pe beklelulum. 1:18 
Sikja dara ugunuk ara, "Eimik soko dengaboka sidya' daknamla salek oka 
danamla dara, perob yub ek dolbalek nenelemak mimi hnon lanawanamak. 
Wera an nim era, sikja malya unulunob senen ganya edyok wekdeknewoka 
ulumak nim ek ulumnemak," hyek. 1:19 Wera an nim era, nimi ganya 
yok-yok bokdanok senewoka benelesak nim ulumak. Sikenek ara sokok an 
ganya ok dena' anyek deknewoka ulumaakanya, Geisinya bedya arawoka 


bo usina' hyak gobdo orok nim ek ulumak. 1:20 Bok nadya' hemyab 
ugunuk dara, ugunja dib seneluma' ara, hyak peroba' geisa nong ulusila' 
anyek, wera migib nenebdanggiga balamunukanya, ugunda Imik Neyung 
Geisinya migib una' lomok uboka mololelulum. 1:21 Ugunja Wenelesilnya 
Yesus Kristus adya gouluwom aboka angoo yadyek senewoka arasina' 
anadya uboka, dib embenga' ulmoubna' anyek, ganya weboka diri 
ulumunukanya, Imik Neyung adya wana' ulusila' lomok sam soba' 
ulumnelum aboka, pe kemero ulululum. 1:22 Hnon nim era, ganya 
penya-penya uboka, hmeng ulusil nim ek ara, ugunja sikenek angoo 
yadyek senena' bekna' damoka pe sunuwoka aralesululum. 1:23 Yok nim 
ek, uk ab ugunja salawoka gliboka perob pik dil yalalulum. Ono' yok nim 
ek ara, sikenek angoo yadyek senen ganya bobmunyok, ono' lok ganya 
boboka, sikja ongon akleng eneba malya una' semina' hwam adya sembeja' 
nenemeka' ak lek senemunyok, blebsululum. 1:24 Imik Neyung ara, ugunuk 
malyinggijek aboka migiba' pe bo ulusilnya bek, anya ugun nonga doboka 
Imik Neyung al omoma' peroba' saramek sam si gegena pona' oroka' 
anyek, ei-ei ganya gekman, migib imik nenewanasil. 1:25 Ono' nunja' 
Wenelesilnya Yesus Kristus pik uboka, nunja bleblesilnya bek, alak 
hnonok si imik nenena' ab, alja senedya' omom una' ab, hyak dub una' ab, 
alja' migib una' ab danyek, youma', wen, eimik eneba, senenya loboka soba' 
ulmorululul. Aldib unululul. 


Wahyu 


1:1 Ban buku enyek an momnya doboka' ara, Yesus Kristus adya eimik 
unuwanalanya nemba yub ek ulumla. Imik Neyung adya dara, Kristus ak 
ono' alja wa wen nim ek eimik men berra unuwanamla' anyek aawosulula' 
aboka elegok. Ban nenesa leboka Kristus adya dara, alja lero pik uboka, 
alja wa wenya Yohanes bek nekok. 1:2 Dara ono' aldib Yohanes bedya 
alja' dib heng yoka' adya eibuka' nidya' ara, Imik Neyung adya lebok yuba 
hnon, anya Yesus Kristus amba len yuba hnon, ban bukuk sam laga 
lelemla. 1:3 Ban nidya' ununumna' leboka' ara, mandena' loboka 
unuwanalabok anasa, alda ban buku enyek an momnya doboka' ak laga 


einililanya hnon, sikda ban unuwanamla' hyok yub pe keboka al lomok 
ulumla yuba nidya' salabmouboka unulumak nimi hnon, pe ulumnamak. 1:4 
Nadya' hemyabo nim, sekbadya Asia sokok sam yuba don heikek yuba 
dona' nim ek gibsin! Ugunuk wana' uboka eleksina' ab, namen ganya una' 
ab dara, al wen ululanya, youma' ulumoka' ara, ono' eimik soba' 
ulmorulumnelanya bedya' ara ugunuk elegoka ulusulul, anya alja' saramek 
sam sekbadya ganya edya' anaba ugunuk elegoka ulusulul. 1:5 Anya Yesus 
Kristus yuba bojam laga lelesilnya bedya ugunuk ban nidya' elegoka 
ulusulul. Yesus nong anyek, alak men nimi somokna' ak ab suboka 
embenga' bukiyimoknya uboka, ono' al nong anyek nidya' soko dub nang 
ulumaka' sikenek wenewoka bo usina' dubnya ulumla. Dara alak, al Yesus 
ara nuk wana' uboka, alja eneng edya, nunja' malya una' ak sam ab, 
blebsuknya bek, 1:6 anya ono' alja dara, wenewoka bo un nang, yuba wa 
gak nang, gebsuk. Dara, ban Yesus Kristus enyek, hyak imik nenewoka, 
ono' alak hnonok senenggom dubnya migiba' sob-soba' ulusulul. Amin. 1:7 
Wera, Yesus ara deba' hnoumung sam uboka yalamlye' anyek kendululum 
e! Nimi nidya' soko nim eibnemak dara, ono' alak gama' adya gondowoka 
orob nim eneba eibnemak. Dara, nimi mok soko yok-yok midya' ara, alak 
e1yiwoka nauba engena' salawanamak. Anasa aldib nera hyak dib 
unuwanamla! Amin! 1:8 Wenelesilnya Imik Neyung wen ulumla', youma' 
men ulumoka' ara, ono' eimik yanalanya bera, ono' hyak senenggoma' 
migib ululanya bedya dara, "Nak danyek, men ub emiwasenya bera ono' 
eimik sidya' dakoka ubdaknanya ulumna," alamla. 1:9 Nara Yohanes bera, 
ugunja' hem be nimi nidya' Kristus mabo dangamna nim ek kwelesil igin 
yaka' neikek kwelesilnya bek ulumna. Nunda igina kwelesil bok, Imik 
Neyung amba ulumaba' anasa, or unulusulula' aboka ganya siklebdaboka 
ganya gouluwoka ulumabakanya, alja mabo hnonok ulumab. Dara nara, 
mek dubuk sokok Patmos heikek an henga gouboka bokol yanyeka' ara, 
Imik Neyung yub amba hnon, Yesus amba len yub enyek, lero yabana' 
amba leboka ubnyek. 1:10 Wenelesilnya bedya sum yenewoka' eibsa' ara, 
nara Imik Neyung Geisinya adya ok gologanyookanya, poo ana' benggong 
yub anaso' anyek, nadya' weilik sam lel yaboka' ak kebsa. 1:11 Wera ban 
yub enedya nak, "Anja seleb eiblama' ara nidya' momnya doboka, an 


momnya dobmen buku era, ban sekbadya heikek yuba dona' nim ek, 
Epesus, Smirna, Pergamus, Tiatira, Sardis, Filadelfia, anya Laodikia 
heikek hnon, beibnelam," henyok. 1:12 Ban heknedya sal eleklenel do 
aboka saawoka weilik sam kemel yabesa. Dara uk dinina' sekbadya emas 
adya memeroba' anyek beiyimeka' ak eibsa. 1:13 Dara ono' ban uk dinina' 
sekbadya beiyimeka' hnoum ara, nimi sirika' anaso' ak ben hnon sekemok. 
Bera alda hyak waran nonga' anyek yan anaba siklemok akleng ek 
ongomok. Alja' saramek sam ara dangman seleroba' ak wan-wanamok. 
1:14 Alja huk era hong anyek, hyak kul ara domba pam kul anasookanya, 
geisa nong deba' anaso honga yaknya bek sekemok. Alja heng era uk boka' 
anaso' ak lara yabalamok. 1:15 Benedya yan era gabya we' uka singilamla' 
anaso' anyek singelemok. Alja yub era, mek lumdam yub anaso' anyek 
olalalak alamok. 1:16 Alja' sirik soruk ak sam ara gura' sekbadya salamok, 
alja' sibama' ak sam ab parang upenya' ak goublemok. Alja hogung era, 
hyak yubyek dukdukanek dingilamla' heng senedya' eneso ulumok. 1:17 
Nara benyek ellil yabasa dara, na nong ara somoganya beneso' ak, alja' yan 
berem glob lobsa. Bok alja' sirik soruk era nak diyiwoka lebnyoka' ara, 
"Anda lok ganya bonggom, mem. Nara men youboka ulusenya bera, ono' 
eimik sidya' daknananya ulumna. 1:18 Nak danyek, embenga' 
ulmorulunanya bera an! Nak dara, seleb somogasebok, wera nara hyak 
soba' ulmorulumnamna. Nara somokna' amba dubnya uboka, nimi soko 
nimi somokna' heikek amba dara, nara pik bakna' salananya ulumna. 1:19 
Anasa wenera, ban nenesa leboka, wen anja seleb eiblama' ara, wen 
ululanya neb, eimik unuwanamla' ab, anja okoka eiblama' lelewoka 
momnya dobnelam. 1:20 Wera sekbadya gura' nadya' sirik soruk ak sam 
ab, uk dinina' sekbadya ulumla' eiblama' gunun damok ara, Sekbadya gura' 
era sekbadya yuba dona' nim edya lero nang era an, anya sekbadya uk 
dinina' ara, sekbadya yuba dona' nim era, gereja nong ara an," hyok. 


2:1 Epesus heikek yuba dona' nimi lero ek, ban unuwoka momnya 
dobnelam: "Sekbadya gura' soruk ak salawookanya, sekbadya emas uk 
dinina' dam pik yabalelanya bedya yub era an lebsil. 2:2 Anja heka' 
unululama' ara, anda wa yeiriwoka welelama' hnon, anda ganya siklewoka 


welmorululama' hnon, nara seleb ella ulumna. Anja ganya era malya 
ulumak nim ek or unulunok senenggululam. Nimi nidya' yuba lena' gak 
nang diba' orokjok, nunda yuba lena' gak nang aldalamak nang ek, anda 
seleb sunubyamalumukanya, sikda sonda' hwam nang ulumaka' ara, seleb 
ella dangalum. 2:3 Anda nadya si amba leboka, igina kwelesila' anaba 
siklewoka ululumukanya, hmenga' danggiga banggululam." 2:4 "Bok nara 
anak sam malya senelenggena' ara, Nak men danyek anda wana' ulunulum 
sok, weneba anaso ununena' anyek orok ak hnonok. 2:5 Anasa wera ban 
nenesa leboka, anda hekmok ab malyingguluma' nong anyek pe beknelam! 
Anja malya una' ak ab wen ganya dangawoka, youma' pe unululum ununa' 
enyek ono' unub einiwanalam. Nenyek pe unuwanggunulam dara, nara 
anak an yeiniboka anja uk dinina' era al ulumla' ak ab gwenewoka 
dobnamna. 2:6 Ban wenyhena' anaba yoka' don peroba' anak ab ulumla' 
ara, Nikolaus bek diriga ban maba lek alamna' digum anyek, ambabya lek 
ganya bololama' anasa, nenyek hnon pelemla senelenggen." 2:7 "Heknyek 
o yaka' ara, Imik Neyung Geisinya adya yuba dona' nim ek lelemla' ara pe 
keblul! Heknedya malya una' ak ab oblamaganalanya bera, Imik Neyung 
perob heik sam nim embeng una' gal doka delemnamla henemna," aro 
momnya dobnelam, hyok. 2:8 Smirna heikek yuba dona' nimi lero ek ban 
unu: "Ban yub enera men youma' ulumoka' ara, ono' eimik soba' 
ulmorulumnelanya bedya yuba, alda seleb somogoka ono' embenga' 
dangamoknya bedya yub era an. 2:9 Anak an yoka'-yoka' okna uboka 
ulunggela' ara nara seleb ella ulumna. Anda bona' garan ululama' ara naba 
ella ulumna! (Bok saawoka anda aldib dubnya ululam.) Hnon nim era bisa' 
dubnya Satan alja bisa' mabo siliba' uboka, Yahudi nimi diba' una' orokjok, 
nunda Yahudi nim aldalamak nim edya anak an, geklewoka derewoka 
walasaka' ara nara seleb ella ulumna! 2:10 Wene salek enyek, yoka'-yoka' 
igina kwebnenggelnya nenesa leboka, anda lok ganya bona' ara mem. Anda 
pe beknelama' nong ara, anak sunuwanenggela' ara, Iblis adya ugun 
gangganek sam hnon nimi doboka gasa ek sam henga geregoka beibnesil. 
An henga geregoka beryisilya salek era, lika sagobadya mabnelum. 
Unuweigija' anaba, anda bojam ululom! Anya somogamen dara, nadya 
anak dib embenga' ulmoubna' huk goluna' ek goliyiwanenggen." 2:11 


"Heknya o yaka' ara, Imik Neyung Geisinya adya yuba dona' nim ek 
lelemla' ara pe keblul! Heknedya malya una' ak ab oblamaganalanya bera, 
eimik somokna' damoka lanawanamla sum era, alak bebeganggunumla," 
aro momnya dobnelam, hyok. 2:12 Pergamus heikek yuba dona' nimi lero 
ek ban unuwoka momnya dobnelam: "Ban yub enera u penya' paranga sala 
ululanya bedya yub era an. 2:13 Nara anda har sam ululama', nara seleb 
ella ulumna' ara, anda bisa' dubnya Satan bedya dub heikek sam ululam. 
Anyek bok, anak dara, nadya si nek hyak pe bojam ulunelem. Nadya 
bojam unenya Antipas be ugunja heikek obek sum eneba, anja dara, nara 
Yesus ak dib senenggulumna aboka gunuwoka lebnenggublum." 2:14 
"Ban unulum bok, ono' yok-yok una' hnon unululama' anyek, nara lek 
senelamna' ara, nim an gangganek sam hnon, Bileam bedya neklesil yub ek 
salabmouboka ulumak. Bileam bedya dara, Balak bedya Israeli nim ek 
heka' huboka malya una' lomok bobonggesuka' anyek nekemok, bisa' ak 
sam beil balamek dena' delelulum, hnonda gela salya' salelulum aboka 
neklesilom aboka nekemok. 2:15 Dara, hnon ugun gangganek ara, 
Nikolaus bedya neklesil yub ek neik so salawoka ulumak nimi hnon 
ulumak. 2:16 Ban nenyek dara, al wene salek enyek, ganya dib 
dangawanalam! Unuwanggubmen dara, nara mek anam yanamnakanya, 
nadya' sibama' ak an ulunel parang enedya sikenek obnesin." 2:17 "Heknya 
o yaka' ara, Imik Neyung Geisinya adya yuba dona' nim ek lelemla' ara, pe 
keblul! Heknedya malya una' ak ab oblamaganalanya bera, doknowoka 
ulumla mana gwaneng delom aboka elegoka, nadya' geisa dangman girik 
era benyek eleganamna. Ban girik enyek ara, yok nim elgom ulumak. Alda 
sik dobnemak nim edya ok ella ubnemak wenyok si nenyek, momnya 
dorob girik ek eleganamna," aro momnya dobnelam, hyok. 2:18 Tiatira 
heikek yuba dona' nimi lero ek ban unuwoka momnya dobnelam: "Ban yub 
enera Imik Neyung bedya me, alja heng era uk boka' laralamla' anaso 
uboka, alja yan era gabya silika' uka damna' ak seng-senga' mengewoka 
delemla' soka' ak delelanya bedya, yub ek ulumla. 2:19 Anja unululama' 
ara, nara nidya' ella ulunggen. Anera, anda wana' ululama' hnon, anda dib 
senelelama' hnon, nidya' ara nara seleb ella ulumna. Anya anda yok nim 
emba aralalama' hnon, anda siklewoka welmorululama' ara, nara seleb ella 


ulumna. Hnonda anda youma' dara, wa welelum bok, wenyek danyek, 
nauba welelama' ara, nara seleb ella ulunggen." 2:20 "Bok nara anak igin 
ganya bolenggena' ara, Imik Neyung adya lelemla aboka laga sonda' amba 
lelemla gel Izebel gek, eil lololama' ak, banyek hnonok ulumla. Nimi nadya 
wa wen nang ek sonda' leboka, gela salana' nauba unuwoka, bisa' ak beil 
balamak dena' bukoka dero yabalemaka' ak, bobnenewoka malya pik bo 
ablesil. 2:21 Anasa, alja malya ulumla' ak ab ganya dangawolulula' aboka, 
ganya dangan salek elegasebok, alda nauba malya uboka, salawoka malya 
uluneseng ganya ok bolomla. 2:22 Wera anda kendelom! Gel genyeb, 
sikda alak malya ulumak nim eb, ban unulumaka' mdya' ak ab ganya 
dangawanggunumak dara, al nonga doboka, gweklamla ekla mana' ak 
boboganamna. Dara anyek anyeb al nong ab alak salalemak nang eb dara, 
oka nauba gweklemnemak. 2:23 Anya gel genedya mab era, dengaboka 
obnamna. Anya, yuba dona' nimi nidya' ara, nara nimi nong lomok ab ganya 
lomok eboka eillilesinya bek ulumna' ara, ella danamak. Anasa leboka, 
ugunja nidya' unululum sok sunuwoka ugumba deknesin." 2:24-25 "Bok 
ugun yok nimi Tiatira heikek ululum nim era, ban malya una' yub ek 
sunuwoka ununa' loboka, Satan bedya hyak lomok so unuwanalum 
alalanya nek ara einiwoka ella danganggululum nim ek lebsin. Ugunuk an 
heka' ulusila' anyek, pe salabmoubuka ulumuna' moruwoka na yanamna. 
(Nara anak an yok igin yaka' ara hnon eleganggununggen.)" 2:26-27 
"Heknedya malya una' ak ab oblamaganamlakanya, nadya unuwanok 
senelamna' anyek unubmoruwanalanya bek ara, yok soko-yok soko nimi 
nidya' wenewosulula' aboka, nadya neyung bek ab migib una' domsa una' 
enyek, ono' alak hnon eleganamna. Dara, Imik Neyung bukuk sam 
momnya dobok sok, Alda gasa gama' dunguna' boboka mok soko me 
nidya' alja dub dangoka wenelemnesilikanya, ono' alja soko adya 
memelemaknya jobol meneklemak sok, alja unub meneganesil. 2:28 Dara, 
nara alak yale sam gura' ak eleganamna." 2:29 "Heknya o yaka' ara, Imik 
Neyung Geisinya adya yuba dona' nim ek lelemla' ara pe keblul!" aro 
momnya dobnelam, hyok. 


3:1 Sardis heikek yuba dona' nimi lero ek, ban unuwoka momnya 


dobnelama' ara: "Ban yub enera Imik Neyung alja' sekbadya ganya eb, 
sekbadya gura' eb, danyek salalanya bedya yub era an. Anja unululama' 
nidya' ara nara seleb ella ulumna. Anak dara, hnon nim edya dara, anam 
embenga' ulumla alanjak bok, seleb somogoluma' ak ululam. 3:2 Anasa, 
bukoka pe diri uldalalom. Anja welelam wa nek dara, nadya Imik Neyung 
hogung ak ara, nidya' ara, perob ok eilinggulumna' anasa, anam 
somogonuna' ululanya nek midya' somogalyek aboka, migiba' gebnelam. 
3:3 Anasa, anda men youma' enyek unuwanalam aboka nekenjeka' hnon pe 
seimmiwanalam. Hnonda heka' ak unuwanalam an yuba keluma' anyek 
beklom. Dara, ban pe unubgiga balamenekanya, anda malya una' loboka 
ganya dangawalom. Bok anda anam bukoka pe diri uldana' orok dara, na 
yanamna salek era, sumen yanamla' ara elgom umen bok, hoka' don nang 
eneso' anyek gelelenga yanamna." 3:4 "Bok, an Sardis heikek ara nimi 
hnon nim era, nadya boksom sembeja' ubnelyek senewoka pe ulumaka' ak 
ella ulumna. Ban nim enyek dara, sikda anaso unuwaneseng hogunga 
geknelemla' anasa, geisa akleng ongowoka nab neika' yabalemnemab. 3:5 
Heknedya malya una' ak ab oblamaganalanya bera, neik so geisa akleng ek 
ongowanamla. Anya alja si nera nim embenga' un bukuk sam ulumla' ara, 
eimik eneba hyak lubnenggunumna. Nadya' neyung Imik Neyung be 
saramek sam hnon, alja lero nang hogung ak sam ab, nim enera nadya' ak 
ulumla aboka laga lebnamna." 3:6 "Heknyek o yaka' ara, Imik Neyung 
Geisinya adya yuba dona' nim ek lelemla' pe keblul," hyok. 3:7 Filadelfia 
heikek yuba dona' nimi lero ek ban unu momnya dobnelama' ara: "Ban yub 
enera, hyak geisa uboka, hyak dib nong ululanya bedya yub era ban. Dara, 
Daud bedya pik bakna' era alja bo ulumla. Alja pika baknamso dara, nimi 
yok nang edya seregamenggom, anya ono' alja sereganamso dara, yok 
nang edya anaba baknamenggom. 3:8 Anja heka' unululama' ara, nara 
seleb ella ulumna. Anasa, nadya ansamba yok nang edya sereganggom pik 
era seleb bak lobgesa. An nong ara mek migiba' ululamakanya, nadya yuba 
ek pe salawoka, nadya si nera gununggululama' ara, nara seleb ella 
ulumna. 3:9 Dara nimi nidya' bisa' dubnya Satan bedya bisa' mab siliba' 
ulumak nang era, Yahudi nang yoka' gom bok, sonda' anasa nunda Yahudi 
nang enya' aldalamak nang era, nadya anja' saramek sam yeiniboka 


gibgenoka' aboka unuwanok senen ganya enyek eleganesin. Anedya sikda, 
nara anak wana' ulunggena' ara gobdo ella danamak. 3:10 Anda nadya yub 
ek dib senewoka pe siklewoka unululama' anasa, nababya amba lunuwoka 
soko me nidya' igina kwebnesil sum ek ab kemero ubnenggen. Ban 
unuwanamla' ara soko nimi mdya' ak sunuwanasil." 3:11 "Nara berra 
yanamna! Yok nang edya anak an Imik Neyung adya perob huk gouluna' 
era doblyek anasa, anak an ulunggela' ara pe salabmoubuka ululom. 3:12 
Heknedya malya una' ak ab oblamaganalanya bera, nadya' Imik Neyung ek 
sam alak senenggom egomna' nenewanamna. Dara, alda hyak meka' 
goubnenggunumla. Anya, nadya' Imik Neyung bedya si neb, Imik Neyung 
bedya' anyek imik heikek ab uboka eleganasil heik si Yerusalem ara, 
benyek an momnya dobnamna. Anya ono' nadya' wenyok si neneba benyek 
an momnya dobnamna." 3:13 "Heknyek o yaka' ara, Imik Neyung 
Geisinya adya alja yuba dona' nim ek lelemla' ara, pe keblul!" hyok. 3:14 
Laodikia heikek yuba dona' nim lero ek unu momnya dobnelama' ara: "Ban 
yub enera, Amin, yo aldib ana' damnya, yoka'-yoka' eiyiwoka aldib ulumla 
aboka, bojam uboka dib nong ok lelelanya, anya Imik Neyung adya 
yoka'-yoka' uyiwoka' nidya' gaknya bedya yub era ban. 3:15 Anja 
yoka'-yoka' unululama' ara nara seleb ella ulunggen. Penya-penya una' 
loboka, hnonok ok ubnenggeso dara, perob senewanasinya bok, anja nonga 
poba unggulunggela' anaba, ono' saragena' denggulunggela' ara nara seleb 
ella ulumna! 3:16 Anasa, anja nong una' era, saragena' degena' anaba 
orokokanya, poba sen-sen ana' anaba orok bok, alda anda poba saragena' 
gangganek ululam. Ban nenesa leboka, nadya' sibama' ak ab dukoka 
bobogonun aboka ulunggen. 3:17 Dara anja lelelama' ara, nara bona' 
dubnya uboka, yoka'-yoka' nidya' sanga' ok ulunel aboka, anasa yoka'-yoka' 
ak ara, bunya buknenggunusinya, alalam. Bok an nong ara hyak malya 
nonga' anyek senggeiriwoka igina kwelenggel bok, ella unggululamakanya 
lelelam! Anda bona' garan uboka, akleng ongona' oroka' anyek, henga luma 
yajoka' ak ululam. 3:18 Anasa nadya dara, anak ara dub daloma' aboka, 
nadya' senedya' yaka' meilik dangman enyek dekloma' aboka wenelenggen. 
Hnonda nong baneng uboka, alya ubgelyek anasa, nadya geisa' akleng 
enyek dekloma' aboka wenelenggen. Anya heng ek ngikoka, pe eibloma' 


aboka heng hwena' meka nak ab deknelam wenyalenggen." 3:19 "Nadya 
okoka yoka' nauba wana' ulusin nanga nong enyek, ooma leboka nauba 
wenelesin. Anasa, anda yeiriwoka migiba' anyek anja malya una' 
eibkweboka loboka ganya dib dangawalom. 3:20 Nara pik sindamak sam 
sekoka pika glorum-glorum alasina' anyek kendululum e! Nimi ben hnon 
nadya yuba keboka pika baknelya dara, nara wekoka alab 
eibdananamakanya, nara alab, alda nab, neika' delemnenam. 3:21 Nara 
malya una' oblamagoka nadya' neyung beb alja ekla' buna' ak sam neika' 
bulunuma sok, heknedya malya una' ak ab oblamaganalanya bera, nadya 
bulumna ekla buna' ak sam or neika' buknenam aboka lebnamna." 3:22 
"Heknyek o yaka' ara, Imik Neyung Geisinya adya yuba dona' nim ek 
lelemla' anyek, pe keblul!" hyok. 


4:1 Wera nen nidya' seleb dara, nara kemel yabasa enyek, imik heik sam 
ara pika hnon bakoka' ak eibsa. Dara, men danyek, poo ana' benggong yub 
anaso' ak kemsa yub enyek, ono' anaso anyek wenyal yaboka' ak kebsa' 
ara, "An nen seleb dara, eimik heka' unuwanamla anyek, anak 
amawanenggen anasa, anyagan wele yalom," hyok. 4:2 Dara wene sab-sab 
enyek, Geisinya adya nak gologanyok dara, wera, imik heik sam ara, 
dubnya senenggomnya bedya ekla buna' hnon uboka, an eilib ara, nimi ben 
hnon bulumok ak amawanyok. 4:3 Wera an ekla buna' eilib bulumoknya 
bera, kemen dara, yaspis girik ab, sardis girik ab, melela' beining anaso' ak 
ulumok. Dara ono' mano hnon an ekla buna' eilib samarud girik melela' 
beining anaso' anyek, keeb ganagamok. 4:4 Dara, ban ekla buna' en gogob 
dara-dara ara, yok domdara' badya ekla buna' hnon ulumookanya, wera an 
ekla buna' eilib era, domdara' badya nang, nonga kaboka wa borob nang 
era, geisa boksom ongob ligiwoka, sikja hukuk ara, emas huk goluna' 
golumek nang ek, anyekan bulumek. 4:5 Dara ban ekla buna' ak ab 
danyek, ebna' lengem-lengem aboka, ono' irr aboka, anya liminga yuba 
dalagoka, gururu aro yabok. Wera an ekla buna' saram enyek ara, wesa' 
sekbadya ak uk boka' singilimok. Wera nera, Imik Neyung sekbadya' 
ganya era an. 4:6 Dara nauba ekla buna' saramek ara, mek gwan anyek, 
kristal heng kemeldana' beining anaso ak, houm-houm alamok. Dara ekla 


buna' en berem dara-dara nidya' ara, gamyaka' dombadya' adya, saramek 
wellik sam nidya' ara, heng dok adyok lararo lomoka' ak ulumek. 4:7 Men 
youboka heng laramok gamyaka' era, singa anaso ak ulumok. Bok 
penenya nera, yem sapi pam eneso ak ulumok. Winilinya nera, alja hogung 
era nim hogung anaso ulumookanya, domnya nek dara, balyo gwerega' 
wining anam gwebdo yabalamna weneso ak ulumok. 4:8 Dara, ban 
dombadya gamyaka' nidya' ara, nidya' ola hnabbadya dara-dara ulumok. 
Bok darasam sikja lomok ak dara, mdya' heng doka yaka' ak ulumek. 
Anya sik ban gamyaka' edya dara, inimnek yubyek buluk 
lobongganggonggom, bera soba' sebelsinilimek. "Geisa, geisa, geisa! 
Wenelesilimnya Imik Neyung hyak senenggomnya geisa ok ulumla! 
Youma', wen, eimik soba' ulumnalanya benya', geisa ok ulumla!" 
wenyalamek. 4:9 Sikda dombadya gamyaka' edya lero seblemek ber era, 
al ekla buna' ak bululanya bek perob aboka si imik nenewoka, gigiwoka, 
perob aboka giblemek. Dara an giboka seblemek salek era, 4:10 domdara' 
badya nonga kaboka wa borob nang dara, ekla buna' ak bulumoknya be 
saramek sam koma lumugoka dunuwoka oumub ligiweekanya, alak 
sob-soba' ululanya bek eiya hlaboka gibek. Dara sikja meilik huk goluna' 
ara ban ekla buna' dam enyekan, boro boboka lelemekja, 4:11 "Nunja 
wenelesilimnya, nunja Imik Neyung o! Wera anja yoka'-yoka' nidya' ara 
uyiwolumukanya, anja ganya seinina' edya, ban nidya' uyiwoluma' ara 
ulumla anasa, anak danyek, si imik nenena' ab, ganya sokok nenebdangoka 
gibna' ab, hyak senenggom migiba' ab dara, anak danyek ok dololom," 
wenyalamek. 


5:1 Dara, nara kemel yabasa enyek, domba me senenggom ekla buna' ak 
sam bukoka, kerob buku hnon, momnya dara-dara domeka' anyek, 
sekbadya bekna' denena' denemeka' ak, alja sirik sorukuk, salamoka' ak 
eibsa. 5:2 Ono' hyak senenggom lero edya, "Heknyek an sekbadya bekna' 
denena' ara glokoka kerob buku era, alja baknamso geknenanya bera 
ulumla goma?" senenggoma' yuba saboka wenyal yaboka' ak eibsa. 5:3 
Bok, nimi ben hnon sibin anaba, imik heik gom, sokok an gom, sokok 
damumduk gom, ban buku keroba' en baknamsokanya lomok sam 


kendenesonya beneba, benyek senena' ara orok. 5:4 Nimi ben hnon or buku 
keroba' en bakoka lomok sam kemedenesonya bera orok anasa, nara hyak 
angoo senewoka nauba engewasa. 5:5 Dara ban nonga kaboka wa borob 
nang danyek, anyaganyeb be hnonja nak lebokja, "Anda engena' ara mem! 
Keblom, Yehuda nang yila' bei gam singa adya, Daud bek ab 
mengebdangdobnya bedya seleb oblamagal. Anedya alak danyek, ban 
buku keroba' eb, alja sekbadya' bekna' denena' eb dara, alja baknamla," 
hyok. 5:6 Wera nara ekla buna' hnoumung ab, ban dombadya gamyaka' ab, 
anya ban nonga kaboka wa borob nang hnoumunga ara, kemel yabasa 
enyek, domba pam me hnonok, seleb oboka beiyimna' anaso' anyek, bonga 
sekbadyakanya, henga sekbadya ak sekemoka' anera, Imik Neyung alja' 
ganya sekbadya ak mok soko me nidya' ak boksuk ara an. 5:7 Dara ban 
domba pam me nera yeindeboka, ban buku keroba' en ekla buna' ak 
bulumoknya bedya soruk ab dobok. 5:8 Ban unu dol yabok dara, an 
dombadya gamyaka' eb, domdara' badya nonga kaboka wa borob nang eb 
dara, al saramek hogung oumub ligiwek. Dara, sikda yok-yok benggong 
hnonok, emas mek hme1ya hnonok, gen-gen song mekla' adyok 
deknemoka' anyek salawek. Anera muna' Imik Neyung mab adya molona' 
era an. 5:9 Anya sikda wenyok yok ber enyek an wenyaro seblemeka' ara, 
"Anda seleb objeekanya, an anja eneng edya, anda sik yok-yok mimi yila' 
ulumaka' ak ab, sik yok-yok yuba salamak nim ek ab, sikja nimiguma' 
yok-yok unulumak nim ek ab, sik yok-yok mok soko ulumak nim ek ab 
dara, Imik Neyung amba dekoka doblum anasa, al anak danyek ban buku 
keroba' en dobnelamakanya, alja bekna' denena' danera, or anja baknelam. 
5:10 Anya anda sikinek hyak senenggoma' wenewoka bo un heik nang 
nenewousulumukanya, nunja neyung Imik Neyung amba sikda yuba wa 
gak nang dangiyiwousulum. Anasa sokok anera, sikda dub nang dangoka 
wenelemnesak," wenyaro seblemeka' ak eibsa. 5:11 Dara nara, yuba hnon 
keboka kemel yabasa enyek, lero nang era, ekla buna' ab, gamyaka' ab, 
nonga kaboka wa borob nang ek longob ganagoka, yuba nauba saro 
balameka' ak eibsa. Sikja deng mandebna' era, deng salya' uboka, ono' 
denga salya' adya deng mandebna' era hyak gong ulumek. 5:12 Sikda yuba 
yeiriwoka saboka wenyalameka' ara, "Orob domba pam me nenyek 


danyek, damnya bedya len migib ab, bona' dub ab, ella una' damok ab, 
yeirin migib ab, alak nauba senewoka gibna' ab, si imik nenena' ab, gigina' 
nauba ab dara, alak danyek dobnamla," wenyaro seblemek. 5:13 Dara nara 
gamyaka' ulumla' imik heik ab, sokok ab, soko damumduk ab, nauba mek 
gwanek ab, ane lomok nidya' ulumla' ara wenyalamekja, "Al mok heik 
enyek an ekla buna' eilib bululanya beb, domba pam me ab dara, gigina' 
nauba ab, nauba senewoka gibna' ab, si mik nenena' ab, yoka' len migib eb 
dara, siksamba hyak soba' ulmorulumnamla!" wenyaboka lelemek. 5:14 
Wera ban dombadya gamyaka' era, "Al aldib or unululul," hyek. Dara ban 
nonga kaboka wa borob nang eneba doro boublingdangoka giblemek. 


6:1 Dara nara kemelamsa enyek, domba me ara mem an bekna' denena' 
sekbadya ulumoka' ak anyeb, mennya nek bakoka' ak eibsa. Anya, 
dombadya gamyaka' anyek, mennya nedya liming yub anaso' ak bii aboka, 
"Yanggalom!" al yabok ak kebsa. 6:2 Ono' nara kemelamsa enyek, wera, 
nim abakna pam kul pam ek hnon eibsa. Pam en eilib abakamoknya bera, 
yina salamookanya, alak ara dub nang goululumak huk gouluna' anyek 
elegok. Anya, alda ollamaklelanya benesonya bek adya, ono' oblamagoka 
alawoka dobnuna' aboka yanggoka' ak eibsa. 6:3 Wera ono' domba me ara 
penenya'anya bekna' denena' bakal yabok dara, dombadya gamyaka' anyek, 
penenya nedya lel yabokja, "Yanggalom!" al yabok ak kebsa. 6:4 Anya 
abaksin pam yoknya hnon, honga goronoka' houm-houm alamoka' ak 
yanggok. Dara abagamoknya bera, ganya pe namena' una' anyek, sokok 
anyeb doblula' aboka, anya sokok dubuk an ulumek nim era obdangdo 
yabalanok aboka, unun migib enyek alak elegok. Anya alak ara senenggom 
gab enyek mal diba' elegel yaboka' ak eibsa. 6:5 Dara ono' domba me ara 
winilinya bekna' denena' bakal yabok dara, winilinya gamyaka' era, 
"Yanggalom!" al yaboka' ak kebsa. Anya nara, wera, abaksin pama hnon, 
honga mirinoka' ak ulumookanya, an eilib abakamoknya bera, igina sununa' 
ak alja sorukuk salamoka' ak eibsa. 6:6 Anya nara or yoka' adya yub 
enyek, ban gamyaka' dombadya' hnoum anyeb sal yabakdo senewasa' ara 
lel yabokja, "Perob gandum enyek igina hnonok dara, liga hnonok wa 
webna' amba eleklesak sok, dekna' adya dekoka dobnemak, dara yok 


gandum era, igina winilya amba anaba al neikik, lika hnonok weboka 
donya nedya dekoka dobnemak. Bok pam mek ab, anggur mek ab dara, 
sekoka bolokdo yabana' ara mem," wenyalameka' ak kebdongowasa. 6:7 
Wera ono' domba me ara domnya bekna' denena' bakal yabok sab-sab, nara 
kebsa enyek, domnya gamyaka' edya, "Yanggalom!" al yaboka' ak kebsa. 
6:8 Anya, wera, abaksin pama hnon, hong ara embeng mekla' uboka, weik 
boka' aleb-aleb aroba' ak ulumookanya, an eilib abagamoknya bedya alja si 
nera, somokna' damok. Anya somokna' nang heikek era, eimik dobgiga 
yalamok. Anya sikenek ara, sokok an ulumek nanga nidya' ara, dombadya 
bokoka dara, hnonok obnemek migib enyek, mal oldana' pik ab, gwaneng 
oka' bun pik ab, neikna' damok don pik ab, sokok an yok-yok yu nonga' 
betyik ulumla' pik ab benewoka obnoka' aboka migib era, elegel yabasuka' 
ak eibsa. 6:9 Dara domba me ara lamnya bekna' denena' bakal yabok dara, 
nara sik Imik Neyung yub amba hnon, laga pe lena' sikja boboka 
lelemeknya nenesa leboka, seleb osik nang edya, sikja ganya era, uka 
daboka gibna' oulyang damumduk sam eibsa. 6:10 Anya sikda hyak 
yeiriwoka bii aboka, banaso wenyalamek, "Ai, hyak migiba' senenggoma' 
yangawolumnya, hyak geisikanya, aldib ok unululamnya o, anda nunja 
eneng emba leboka, sik sokok ulumak nang ek dirikna' ara, lika hekbadya 
so ublya ek yana lelena' lolomnalam do?" hyek. 6:11 Dara sikenek 
yok-yok ongon akleng hyak geisa nong anyek elegel yabasuukanya, 
sikenek anaso wenhyok, sikda or dek-deka soboka diri ul yabamuna' ara, 
sikja hemyab neik wa wen nang eb, sik kabo nang eb, sikja hemyabo men 
osik sok, nang en eimik neika' amba leboka, nimi wene nang obnemak 
aboka einina' anyek gigiwalya danyek anasa, or diri ublulum, hyok. 6:12 
Dara ban domba me ara hnabnya bakal yabok salek, nara kemel yabasa 
enyek, wera, hyak okna senenggom sogouma' enyek dorogookanya, heng 
ara hyak mirin nong boksum eneso' anyek dookanya, wala' ara eneng anaso 
anyek, hyak eneng ok dangdo lobok. 6:13 Wenyek gura' mik sam nidya' 
ara, baroka kabo' dolomna enyek, daka-daka malyanggalamla sok, unu 
daka malyanggalamok. 6:14 Dara im ara keroba' buku anaso' anyek kebok 
enyek, moksoko mein ab, nauba mek gwan hnoum soko dumung eb dara, 
nidya' men bukumok oulyang ek ab gogoka-gogoka buru yibuk. 6:15 


Wenyek sokok sam an wenesin dub nang eb, si sina' senenggom nang eb, 
yin bona' dub nang eb, bona' dub nang eb, migiba' obleboka un nang eb, wa 
orugan enyek wen nanga nidya' ab, yoknya bedya dangoka un gom nang eb 
dara, ban mok mein enyek an welewoka buru yibilimok girik lum pik hnon, 
dunuwoka bulumla girik sen-sen pik hnon murugul balamek. 6:16 Dara 
sikda ban girik mein danyek an lebeka' ara, "Dakoka nuk 
sikleweisiminikanya, al imik ekla buna' ak bululanya bedya hogung ak ab, 
domba me adya waboka osina' ak ab, nunda dokne1yiweisilom," alamek. 
6:17 Wera sikenek senenggoma' lero obnesil sum era seleb yal anasa, 
heknyek soba' anya' senewoka or sekmoubnamla do? 


7:1 Nen seleb dara, dombadya lero nang era, soko gokgoba dombadya sek 
ligiwoka, kabo' ara betyik sam ab hnon, mek gwanek sam ab hnon, ono' 
gal donggalek sam ab hnon, dorogalyek aboka, sala seklemeka' ak eibsa. 
7:2 Wera hnon kemelamsa dara, yok lero hnon henga doroklamla sam ak 
ab lanawoka' ak eibsa. Lero era Imik Neyung mem an bekna' ak 
bomookanya, alda dombadya lero, soko ab mek ab soldob meneganalum 
aboka migiba' enyek elegosuk nang ek an hyak senenggoma' bii aboka, 7:3 
lelemokja, "Nunja' Imik Neyung bedya wa wen nang ek, mem an bekna' 
enyek asok ak anam denewanggumeibya bok dara, soko ab mek gwan ab 
gal donggala nidya', soldel menekna' ara mem!" alamok. 7:4 Wera an mem 
an bekna' denesuk nang hiboka, deng ara anaso' ak kebsa. Nimi Israeli 
nang nidya' nimi yila' sunuwoka doboka denesuk nang era, denga salya' 
anyek hiboka seratus empat puluh empat ribu nim ulumak, an yub ek 
kebsa. 7:5 Yehuda nang yila' ek ab dara, denga yuba' ara, dua belas ribu 
nang bekna' en denesuk. Ruben nang yila' ek ab dara, denga yuba' ara, dua 
belas ribu nang bekna' en denesuk. Gad nang yila' ek ab dara, denga yuba' 
ara, dua belas ribu nang bekna' en denesuk. 7:6 Asyer nang yila' ek ab 
dara, denga yuba' ara, dua belas ribu nang bekna' en denesuk. Naftali nang 
yila' ek ab dara, denga yuba' ara, dua belas ribu nang bekna' en denesuk. 
Manasye nang yila' ek ab dara, denga yuba' ara, dua belas ribu nang bekna' 
en denesuk. 7:7 Simeon nang yila' ek ab dara, denga yuba' ara, dua belas 
ribu nang bekna' en denesuk. Lewi nang yila' ek ab dara, denga yuba' ara, 


dua belas ribu nang bekna' en denesuk. Isakar nang yila' ek ab dara, denga 
yuba' ara, dua belas ribu nang bekna' en denesuk. 7:8 Zebulon nang yila' ek 
ab dara, denga yuba' ara, dua belas ribu nang bekna' en denesuk. Yusuf 
nang yila' ek ab dara, denga yuba' ara, dua belas ribu nang bekna' en 
denesuk. Anya, Benyamin nang yila' ek ab dara, denga yuba' ara, dua belas 
ribu nang bekna' en denesuk. 7:9 Nen seleb dara, nimi mandebna' hyak 
einildakna' okna' anyek, senenggom dub ekla buna' ak, domba me adya 
saramek seklemeka' ak eibsa. Dara, seklemek nim era, nidya' yok-yok 
mok soko ulumak nim ek ab hnon, nidya' yok-yok mimi yila' ulumaka' ek ab 
hnon, nidya' sikja nimiguma' yok-yok unulumak nim ek ab hnon, nidya' 
yok-yok yuba salamak nim ek ab hnon, an nimi gong danyek ulumek. 
Sikda geisa dolungna' akleng ongowoka, anya yokol mekla' sikja soruk ak 
leb salawoka bo seklemek. 7:10 Anya yuba senenggoma' bii aboka, "Nimi 
blebsina' ara nunja' Imik Neyung senenggom ekla buna' bululanya bek ab 
hnon, ono' domba me ak ab hnon, lanalamla," alamek. 7:11 Dara, lero 
nidya' ara ekla buna' ab, nonga kaboka wa borob nang eb, dombadya 
gamyaka' ab ulumeka' ak aknewoka sek ganagoka, ekla buna' dam berem 
huk oumuwoka Imik Neyung ak giblemeekanya, 7:12 lelemekja, "Amin! 
Gigina' ab, si mik nenena' ab, geremsenga' ab, perob aboka gibna' ab, wa 
bona' amba gigina' ab, migiba' ab, senenggom una' ab, nunja' Imik Neyung 
ak dara, or soba' ulmorululul, aldib or unululul!" wenyaro giblemek. 7:13 
Dara anyagan nonga kaboka wa borob nang enedya, be hnon nak, 
"Dolungna' geisa akleng ongomak nang era, hek nang uboka, sikda 
hekmok ab yeilimak nang do?" aboka heibnyok. 7:14 Dara nadya benyek 
an, "Nadya' neyung o, anda seleb ella ululam," hesa. Dara ono' alja nak, 
"Wera an nang enera igina kweboka okna ulusila' ak ab gobek nang era an. 
Sikja akleng era, domba me eneng adya seleb meka elegoka, geisa 
neneroba' ak ulumak nang era an. 7:15 Wera anedya nang danera, Imik 
Neyung adya ekla buna' saramek sekoka, inimnek yubyek pik, alja ek sam 
alsamba welemak. Wera al senenggom ekla buna' ak sam an bululanya 
bedya, sikenek alja e nera sob goluwanesil. 7:16 Dara, sikda gwaneng 
oka, mek oka, kwebnenggunusil. Anya henga yu ab, yok pob edya dara, 
sikenek meka' obnenggunusil. 7:17 Wera domba me, senenggom ekla 


buna' ak hnoum ululanya bedya, sik nong ara pe beiyiwoka bo 
ulumnesilikanya, alda embeng mek luk sam bo balamnesil. Anya wera, 
Imik Neyung adya sikenek ulusil heng meka' ndya' ara, lubnesil," 
wenyaboka lebnyok. 


8:1 Domba me adya sek bekna' denena' bakal yabok enyek, imik heikek 
ara wene salek setengah jam yuba unuruwa' oroka' anyek deso aro lobok. 
8:2 Dara sekbadya lero nang Imik Neyung saramek seklemek nang ek, 
poo ana' benggonga sekbadya elegosuka' ak eibsa. 8:3 Dara ono' yok lero 
ben hnon perob meilik yanggola salamoknya be yeiniboka Imik Neyung 
amba uka daboka gibna' oulyang ak, sekemok. Dara lero ek ara, perob 
gen-gen song mekla' nauba ara, muna' Imik Neyung mab edya mololemak 
molona' anaba uka daboka gibna' oulyang ak sam uka dablula' aboka 
elegok. 8:4 Dara, gen-gen song mekla' soloma ab, muna' Imik Neyung 
mab adya molona' ab dara, neika' hiboka lero enedya soruk ak ab ara, Imik 
Neyung saramek sam welok. 8:5 Dara ono' lero era meilik yanggol enyek 
doboka, Imik Neyung amba uka daboka gibna' oulyang ak sam uk ek 
libookanya, uk era sokok sam nakdo dorogok. Dara, ebna' langom-langom 
aboka, liming gururu aboka sogouma' dorogok. 8:6 Dara sekbadya lero 
nang era, sekbadya poo ana' benggong lebnoba' aboka meewoka diri ubek. 
8:7 Dara men lero era, poo ana' benggong lel yabok enyek, saragena' mok 
eb uk ab eneng ab neika' hiboka sokok sam nakok enyek, mok soko ara, 
yok-yok nauba' anyek winilya geboka, gal donggala anaba winilya geboka, 
hnon darasam ab, hola' nidya' ab dara, uka momnyanga woluwoka jok. 8:8 
Dara ono' penenya lero alja benggonga lel yabok enyek, yoka' senenggom 
mok soko mem anaso uka singilimoka' ak anyek soboka, senenggom mek 
gwanek sam bobogok. Dara mek gwana winilya garawoka, darasam 
hnonda eneng ok dok. 8:9 Wenyek, mek lomok sam ulumla' nidya' ara 
nauba' anyek winilya geboka, darasam hnonda somogok. Anya mek ekla 
buna' nidya' ara ono! winilya geboka, darasam hnonda uka jok. 8:10 Dara 
winilinya lero era, alja benggonga lel yabok enyek, senenggom gura' hnon 
sokok sam uk wesa' anaso' anyek yinggyuk enyek, meka nidya', mek lu ab, 
nauba' anyek winilya geboka, darasam hnonda uka momnyanga wolubok. 


' 


8:11 Gura' an malyinggilimoka' ara, alja si nera Apsintus sika leleksin gura 
alamek. Anya, meka nidya' ara, nauba' anyek yok-yok winilya garawoka, 
darasam hnonda sik ok dok. Dara meka nidya' ara, sik hwam ok dangoka, 
delemek nim era, anedya nauba somogek. 8:12 Dara ono' dom lero era 
alja benggonga lel yabok enyek, henga ara darasam soldowookanya, wala' 
ab gura' ab dara, joboka, winilya' yok-yok geboka, darasam hnonda gobdo 
guna' ok dok. Dara, yubyek eb, inimnek eb dara, yok-yok nauba' winilya 
geboka, darasam hnonda guna' ok dangoka ubmoruwok. 8:13 Dara ono' 
hnon kelemsa enyek, weidya wininga hnon hyak im nongok lak-laka 
yabelemookanya, yuba senenggoma' anyek, "Sik sokok ulumak nim ek 
ara, hyak omom nong ak ubnesil. Ono' winilinya lero edya sikja benggong 
anam lebnamak anasa, hyak omom nong ak ubnesil," alamoka' ak eibsa. 


9:1 Lam lero era, alja benggonga lel yabok enyek, gura' hnon imik aba' 
ara, sokok malyinggyuk. Dara, an malyinggyuknya nek ara, nimi somokna' 
gweren selenga' pik bakna' ek elegoka' ak eibsa. 9:2 Dara, somokna' 
gweren selenga' pika bakal yabok enyek, hyak senenggom solom enyek 
lom enyek anyeb goboka, heng ab, im pika nidya' ara, solom enedya guna' 
ok neneb lobok. 9:3 Dara ono' solom lom enyek anyeb dara, wim kweng 
mandebna' anyek, goboka sokok yalamek. Wera kweng gong enyek ara, 
hyak lok so siribna' migib enyek elegok. 9:4 Dara ono' kweng gong 
danyek ara, hola' ak denggunulum, gal mekla' gom, embenga' ulumla 
digum gom ara, denggunulum. Alda sik asok ak Imik Neyung bekna' 
denesina' orok nim enyek ok, delemnelum aboka orugosuk. 9:5 Wera ono' 
al neik kweng ek ara, nim ak obnenggunulum bok, wala' lambadya ok, oka 
nauba gweklenoka' aboka, igina kweiyiwanasulum aboka, hnon orugosuk. 
Dara, oka delemnesil ara, siribna' adya nimek si sabsin ek oka delesil sok, 
unu oka delemnesil. 9:6 Unu delemnesil salek era, nim ara men 
somogonun senewoka, elemnemak bok, somokna' ara, meka' 
eibnenggunumak. Anya somogeisibya senen ganya nauba bolomnemak 
bok, somokna' ara sikja dob salawanggunumak. 9:7 Dara kweng hogung 
ara, mala obdan danasa belllilimak abaksin pam hogung anaso uboka, anya 
pam hukuk ara, dub nang ongolomaka' meilik huk goluna' goluwoka, sikja 


hogung era nim hogung anaso' ak ulumek. 9:8 Sikja hong era, waran 
uboka, sikja si nera beigam singa si anaso' ak ulumek. 9:9 Sikja saram ara 
girik lagasa anaso uboka, sikja ol lak-lak ana' era, abaksin pam mandebna' 
gong, gliboka bolomak e yan glorum-glorum ana' eneso ak lelemok. 9:10 
Dara, sikja amo era, siribna' si anaso nekesa yarawoka yu nonga' ak uboka, 
sikja nekesa enedya wala' lambadya dara, anadya doboka ol nebsin migib 
ek ulusuk. 9:11 Anya sikja dubnya bera, somokna' gweren selenga' pik 
amba dubnya ulumok. Alja si nera, Ibrani yub adya dara Abadon alamak 
bok, Yunani yub adya dara, Apolion alamak. Bok nunja yub edya dara, 
Soldel meneknanya henemab. 9:12 Wera men nimi loba! nenewoka osina' 
era an bok, ono' eimik era, penya' adya obnesiriknya nek hnon 
lanawanarak. 9:13 Dara hnab lero edya alja benggong lel yabok enyek, 
Imik Neyung bulumla' ak alsamba meilik uka daboka gibna' oulyanga 
bonga yaka' ulumla hnoum ab, senenggom yuba hnon lanawoka' ak kebsa. 
9:14 Anya yub enedya dara, hnab benggong lebnuna' aboka salamok lero 
ek an, "Efrat meka lomok an lero dombadya nang henga gouboka beibsika' 
anyek, lobsilom," aboka lelemok. 9:15 Dara an dombadya lero nang era, 
ban jam ab, lika ab, wala' ab, gibna' ab, obsinoka' aboka, meebgogosuk 
lero nang ek wen sokok an nimi nidya' ara, winilya geboka darasam ara, 
obsinok aboka lobonggosuk. 9:16 Wera yin bona' nang era, abaksin pam 
dubuk abakdiriga yaboka' ara, denga yuba' salya' anyek, dua ratus juta 
aboka, einil yabasuka' ak okoka kebsa. 9:17 Hnonda lendar dib eibsa' ara, 
abaksin pam mandebna' ab, pam enyek an obdanoba' aboka abakamek 
nang hogung ak eibsa. Anya, sikja senga enegemeka' ara, goron seng eb, 
mirin seng eb, embenga' mekla' seng ab, enegemek. Abaksin pam hogung 
ara, bei gam singa anaso uboka, sikja sibama' lomok ab dara, uk ab, solom 
ab, yok uk boka' eb, nidya' hibmenegoka neika' goblomok. 9:18 Dara, 
sibama' ak ab dara, uk ab, solom ab, yok uk boka' ab goblomoka' ara, wera 
ban winilya obsina' damok era, sokok an ulumek nimi winilya geboka 
darasam ara obsik. 9:19 Wera abaksin pam migib era, sibama' ak hnon, 
amo ak hnon, ulumok. Dara, abaksin pam amo ara, baga' anaso uboka, 
huka yaka' adya, wera anedya nim unuruwa' ara olosik. 9:20 Anyek bok, 
an unuwoka osina' orok nim era, sikja malya unulumeka' ak ab ganya 


dangawanggumek. Hnonda, dangman adya hnon, mal gablena' dabom girik 
adya hnon, gal adya hnon, yoka'-yoka' adya hnon, memelemek sununa' ek, 
heng eilinggulumla', o kenggulumla', yana yabanggulumla' anyek, 
gibelmorulumek. 9:21 Anya sikda nim ona' ak ab, nimi guma gukoka gera 
dosina' ak ab, gela salana' ak ab, hoka dona' ak ab, ganya 
dangawanggumek. 


10:1 Wera nara yok lero be hnon, hyak migib nong anyek imik heik ab 
golugoka yanggoka' ak eibsa. Alda deba' adya lilib ganagamookanya, 
mano ara alja huk dubuk geemok. Anya alja hogung era, henga dingiro 
lolomna anaso uboka, alja yan era, uka singilamna egomna' gal eneso' ak 
umok. 10:2 Dara alja sorukuk ara, mek buku kerewa' bak loroba' ak 
salamok. Dara alja sirik yan era, gwakna' seiriwoka nauba mek gwan ellib 
ingibookanya, alja waneng yan era soko eilib ngiwok. 10:3 Dara, alda yu 
nong ulumla singa gam edya yeiriwoka ngoublamla sok, yuba nauba bu 
alamok. Wenyalamok dara, sekbadya liming era yuba sab onowek. 10:4 
Dara ban sekbadya liming danera, seleb yuba sabgogowek dara, nara 
momnya dobnuna' aboka ul yabesebok, wene salek yok yuba hnon imik 
heik ab, anaso wenyal yabok, "Ban sekbadya liming edya yuba sabaka' 
ara, gelelenga doknowoka deneb lendewanalam bok, momnya dona' ak 
dara, dobnenggunulam!" wenyal yaboka' ak kebsa. 10:5 Dara ono' mek 
gwan ellib hnon, soko eilib hnon, yan ingi seklemoka' etyimsa lero era, alja 
sirik soruk era, imik sam ok weininggok. 10:6 Unuwoka alda, hyak dib 
hwekwa ulmoublelanya, im ab, soko ab, mek gwan ab, nidya' ane lomok 
ulumla' uyiwoknya bedya si sibuka, dib unuwanamna aboka anaso wenyal 
yabok, "Go' mabdabnenggunumla. 10:7 Dara, sek lero edya alja 
benggonga yuba lelemnamlya sum era, Imik Neyung adya alja wa wen 
nang ek hnon, ununumna' len nang enyek, seleb wenyalamok sok, Imik 
Neyung adya' gunuwoka' ara gigiwanamla," alamok. 10:8 Dara imik sam 
ab hnon, nadya yuba hnon nak lebnyoka' ara, "Biminekanya, mek eilib 
soko dubuk yan ingi seklelanya bedya sorukuk, bak lorob buku ulumla' 
anyek dobnelam," wenyhenyok. 10:9 Dara nara benyek an biniboka, mek 
buku kerewa' ara, nak elegounulula' aboka, alak molowasa. Wenyek alja 


nak, "Anera or dobmenekanya, denelam. An del yabamen dara, anja mon 
era sika lebnelabok, anja' si lomok ara, lusa mek anaso' anyek pe 
lebnamla," henyok. 10:10 Dara nara buku enyek, ban lero enedya' sorukuk 
ab doboka del yabasa dara, nadya' sik ara, lusa mek anaso' ak pe lebok 
bok, alda seleb debdaksa dara, nadya mon era, sik ok lebok. 10:11 Dara 
alda ono' nak hnon, "Anda yok mok soko nimi gong ek hnon, yok-yok nimi 
yila' gong ek hnon, yok-yok yuba salamak nimi gong ek hnon, wenesin dub 
nang gong ek hnon, ununumna' yuba hnon lero yibinelam," aboka 
oruganyok. 


11:1 Wera alda wira anyek, sununa' gama' anaso' ak, nak elegoka, 
"Bimenekanya, Imik Neyung e ab, uka daboka gibna' oulyang eb, e lomok 
wekoka giblemejja nim eb, danyek sunuwanalam aboka oruganyok. 11:2 
Bok geisa e nedya eremek sam anyek hnonok, alda yok-yok mok soko 
nim ek seleb elegookanya, sikda eimik era geisa heik era wala' anyek 
denga hnonok uboka, ebdobnya mejja dara' badya yana ingil sablemnemak 
anasa, anera sunuwamenek, mem," hyok. 11:3 Anya nara nadya penya pe 
laga len nang ek ara, sikenek migiba' ak hnon eleganasin. Anedya sikda 
engena' ganya boboka, liga seribu dua ratus enam puluh sum ununumna' 
lelemnerak. 11:4 Wera sik an nang era, Zaitun gal penya ab, uka dinina' 
penya ab dara, Wenelesilnya nidya' im soko yangawoknya bedya saramek 
sam uluraka' ara an. 11:5 Dara nimi hnon sikenek waboka obnesina' anaso 
ubnesak dara, uk ara sikja sibama' ak ab goblyekanya, sikja isa' nang era, 
bolowoka denemla. Anya nimi hnon sikenek ganya oka delesulul 
senewoka, yoka' unuwanaseng dara, sikbabya unuseng diliga' pik enedya 
somoganaseng. 11:6 Sik ununumna' lelerija salek era, moka yalyek aboka 
dara, imi serekna' migib era sikenek ulumnesilikanya, sikda meka nidya' 
enenga nenewanasereng migib eneba sikenek ulumnesil. Dara sikja soba' 
seiniwoka an unuwanom senelerija dara, sokok anera yok-yok malya 
damok edya waboka obnoma' aboka, sikenek unun migiba' ulumnesil. 1 1:7 
Wera sikda penya laga len nang era, seleb wenyabgogoweirjja dara, yok 
embenga' gamyaka' yu nong ara, somokna' gweren selenga' ak ab 
lanawalyakanya, sikenek we doboka oblamagessilyekanya, obnesil. 1 1:8 


Dara sikja be' era, senenggom heik yabalamak pikek, Sodom, Mesir aboka 
sunuwoka silimak heikek anyeganyeba' ara, sikja Wenelesilnya be oboka 
glabamejja' heikek an beibnemak. 11:9 Wenyek sikja nimiguma' yok-yok 
unulumak nim eb, sik yok-yok nimi yila' ulumaka' ab, sik yok-yok yuba 
salamak nim eb, sik yok-yok mok soko ulumak nim eb dara, sikja be' era, 
liga winilya gobdo uboka, lika hnon bok loboka mablyebok eibnemak. Bok 
ban nim en sikenek ara, nim danedya be' nera diba' doboka soko lokmunuk 
mem, henemak. 11:10 Dara nidya' soko anam ulumejja nim era, ban penya 
ununumna' len nang emba, sikenek malya nenewoka ol neblesirjja' anasa 
leboka, wera sikenek pewarek aboka eiya hlaboka, ganya hekna' diba' ak 
hnon, elegeldalamnamak. 11:11 Bok liga winilya' uboka, lika hnon bok 
loboka maboka' seleb dara, embenga' una' hiba' ganya era Imik Neyung 
bek ab, sikenek diba' wekel yousuk. Dara anedya sikda embenga' suboka 
bukdek. Dara nimi nidya' sikenek eibsik nim era, hyak nauba loka dabsuk. 
11:12 Dara ban penya nang era imik heik ab sikenek, "Or wele 
yanggururum!" aboka bii al yabasuka' anyek kebdek dara, sikja isa' nang 
era ngolugul yabisik salek, sikda deba' ganggan pik uboka, imik heikek 
welewarek. 11:13 Wera ban salek nong era, senenggom sogouma' 
dorogoka, senenggom heik era sagobadya amba anaso' bokoka, luk 
menegookanya, sogouma' enedya dara, tujuh ribu nim obsuk. Dara, oboka 
bok lobok nim era, hyak loka daboka, Imik Neyung mik heik ululanya bek 
giblemek. 11:14 Dara penenya loba' nenewoka osina' ara, seleb 
dongowom al bal bok, wera ono' winilinya nera berra yanggala' anyek, 
kendelom. Yuba 11:15 Dara sek lero era, alja benggong lel yaboka' enyek, 
imik heikek lomok ara nauba yuba saro, banaso wenyalamek, "Sokok an 
wenen yub ek dara, nunja Wenelesilnya Imik Neyung bedya, alja 
sekiyimoknya Kristus bedya hnon, danamlakanya, alda dubnya wenesinya 
dangoka hyak soba! wenelmorulumnesil," wenyaro balamek. 1 1: 16 Dara 
ono' nonga kaboka wa borob nang domdara' badya nang era, sikda Imik 
Neyung saramek bulumek nang, anya sikda oumuwoka Imik Neyung ak 
giblemek. 11:17 Anya banaso wenyaboka giblemeka' ara, "Ai, Imik 
Neyung, hyak migib nongnya, seleb ululumukanya, weneba ululama' anasa, 
nunda gibildolonjab. Anya anda anja migib nong senenggoma' anyek 


doboka, seleb dubnya wenesinya dangoka einiwoka wenelesilima' anasa, 
giblenjab. 11:18 Yok-yok mok soko mm era, yu ganya bolomek bok, anja 
yu ganya era, seleb yal. Dara seleb somogek nim emba yana lelesin salek 
era, seleb dal. Anya anja wa wen nim era, ununumna' len nang eb, muna' 
Imik Neyung mab ab, anja si nek lok ganya boboka ulumak nim eb, dekna' 
eleksin salek seleb dal. Nimi mek nang eb, senenggom nang eb dara, midya' 
hiboka eleksin salek era, seleb dal. Dara sokok malya nenewoka unun nim 
ek, malya nenewoka osin salek era, seleb dal," wenyalamek. 11:19 
Wenyek Imik Neyung bedya e imik heikek ara, bak lobookanya, alja 
orowek mem golonga' era, seleb laga dookanya, ebna' ab, liming yub 
gururu ana' ab, sogouma' ab, saragena' mok dok ab, anera nauba ul yabok. 


12:1 Wera imik ara yoka' ak hyak senenggomokanya, okna so bekna' 
ubuka' ak eibsa. Dara, gela hnon, alda heing einira boksom diba' 
ongowoka, wala' ara yan damumduk geboka seklemok. Anya alja hukuk 
ara, dub nang edya gouluna' enyek, gura' o badya uruwa' ak goulumok. 
12:2 Wera ban gel gera me bomookanya, beibnamen salek anasa, alda me 
juga gweklemok. 12:3 Bok ono' imik ara, yokso bekna' anyek, lanawok. 
Wera anera, naga baga' gorona senenggoma' huka sekbadya uboka, bonga 
sagobadya umok baga' ek lanewok. Dara, huka yok-yok, dub nang huk 
gouluna' anyek goulumok. 12:4 Anya, alja amo edya imik umok gura' 
olola' era, winilya geboka hnon sam legewoka sokok boroboublinggok. 
Anya, ban naga baga' era, alda me beillil yabelya salek enyek, doboka 
menegounun senewoka, gel gen saramek oka diri seklemok. 12:5 Bok gel 
gera nengma ak, nimi mok soko ulumak nimi nidya' ak, besi gama' adya 
bomlyekanya wenelemnesilnya bek beibok. Bok beibok salek era, me nera 
gel genyek anyeb alawoka, Imik Neyung bek, al bulumoka' ak bo byuk. 
12:6 Dara gel gera Imik Neyung adya anyagan ulumnamla senewoka 
orowek mememlya' ak, egenya' ok maro lomlya sokok yeiri bilimok. Dara, 
alda anyeganara liga seribu dua ratus enam puluh sum arawoka bo ublul 
aboka bilimok. 12:7 Dara wera, imik heik ara mala lanabdek. Wera 
Mikhael beb, alja lero nang eb dara, ban naga baga' ek, mala lanawoka 
obdang einiwek. Dara ono' ban naga baga' enebabya, alja lero nang edya 


arawoka, Mikhael bek mala boboka oldalamek. 12:8 Bok ban naga baga' 
era, alak sam ara oblamageisik. Anedya, alab alja lero nang eb dara, imik 
heik un oulyang era, hnon alawanggubek. 12:9 Dara ban senenggom naga 
baga' era sokok yakdo boblenggok! Wera ban wisa youma' baga' era, 
nidya' sokok an sonda' leboka malya' geblamla', alja si nera Iblis hnon, 
Satan hnon aboka si silimak ara an. Alab, nidya' alak aralemek lero eb 
dara, sokok an unu boublinggosuk. 12:10 An nen seleb dara, nara ono' 
imik heik ab yuba hnon nauba lel yaboka' ak kebsa: "Wera ban nunja 
hemyab ek, yubyek inimnek Imik Neyung bek miniwoka, meknelum 
alalanya bera, imik heik ab seleb boublinggal anasa, Wenera Imik Neyung 
ara alja nimi blebsin salek! Wenera Imik Neyung ara dubnya wenesinnya 
bemba alja migiba' laga dal salek! Anya ono' alja bokol yeilisuknya, 
Kristus beneba alja wenesina' laga dal salek! 12:11 Dara nunja hemyab 
era, domba me eneng adya hnon, dib yub ak hnon, sikja laga lelemeknya 
nenedya, alak oblamagamek. Sikda sik nong anaba, or somogamnya anaba 
senewoka seleb unuru yabalamek nang. 12:12 Wera anasa, imik heik ab, 
ane lomok nidya' ulumunya nera, eiya hlaboka globlulum! Bok bisa' 
dubnya Iblis ara, seleb yinggila' anasa, sokok mekek ululum nang nidya' o, 
hyak loba' nenewoka obnesila' ak ululum. Iblis ara unun salek era seleb 
mek ok ubla senewoka seleb ella ublakanya, hyak yu asa' ganya bolomla," 
wenyaboka lebok. 12:13 Dara, ban naga baga' era, nara sokok an seleb 
boublingganyo senewoka semimok dara, alda ban nengma beiyimlya gel 
genyek yeiriwoka dobdibigomok. 12:14 Bok ban gel genyek ara, naga 
baga' adya berewanamla danyek, hwalek mok, egenya' ak sokok, lak-laka 
biniboka, pe murugoulula' aboka, senenggom weidya wining edya oll 
enyek ongiyiwok. Dara anyaganara gibna' winilya uboka, wala' hnabbadya 
bo ublul aboka unu mememok. 12:15 Dara ban naga baga' era, ban gel 
genyek meka boblul aboka, alja si bama' ak ab, ililamla mek anaso anyek 
gel genyek sam larara dorogok. 12:16 Unuwok bok, soko ara gel genyek 
arawok. Arawoka' ara, soko ara lek loboka, ban naga baga' edya larel 
yabok mek enyek, dobom-doboma menegok. 12:17 Unuwoka' anasa, ban 
naga baga' era hyak yu nong berewoka, gel gen nimi yila' yok nim ek, Imik 
Neyung adya oruksin yub pe keboka unulumek nim eb, Yesus adya laga 


lena' bolomek nim eb danyek, waregoka norowousuk. 


13:1 Unuwoka, ban naga baga' era, nauba longon mek berem sokok diri 
seklemok. Dara nara ono' kendesa enyek, hnon gamyaka' yu nong anyek, 
nauba longowok mek gwanek ab lanawoka' ak eibsa. Banera, bong ara 
sagobadyakanya, huk ara sekbadya ak lanawok. Anya ban bong ok ara, 
dub nang huk gouluna' anyek yok-yok goluwookanya, ban sekbadya hukuk 
ara, Imik Neyung ak waboka derena' si anyek, yok-yok ulumok. 13:2 Ban 
mek gwanek ab lanawoka' ara, nadya eibsa dara, senenggom bei girik 
mana' senenggomnya neneso' ak eibsa. Alja yan era nauba mana', juenem 
mana' yana anaso. Anya hogung ara nauba yu girik mana', singa mana' 
anaso. Dara ban lanawoknya nek, naga baga' edya, alja migiba' ab, perob 
ekla dub nang edya buna' ekla eb, migiba' dangoka wenesina' ab, damok 
danyek elegok. 13:3 Banera, huk ara sekbadya bok, hnonnya nera 
menenga' adya hyak nauba meilimla senena' bok, seleb nibdangamok. 
Dara, soko nidya' ara banyek, ganya hyak lokja senemeekanya, wera 
anyeblaboka neika' balamek. 13:4 Anya naga baga' edya, banyek alja 
migiba' uboka ununa' anyek seleb elegemok anasa leboka, sikda naga baga' 
ek an giblemek. Bok ono' hnonda banyek hnon, sikda giblemek. Anya 
sikda, "Banera hyak yok nong! Alak ara asa' ganya boboka, hnon alab 
obdanggunuseng!" wenyaboka lelemek. 13:5 Dara, ban yu nonga' ak ara, 
wera anda nonggo aldana' yuba gom, Imik Neyung ak deren yuba gom, or 
salalom, wenyaboka lebgogowok. Ono' hnonda, liga empat puluh dua 
wala' anaso or wenewoka ubnesilim wenyaboka lebgogowok. 13:6 Anya 
alda, Imik Neyung ab, Imik Neyung si ab danyek derewoka, malya' 
gebeyiwok. Hnonda, Imik Neyung ulumla ol eb, imik heik ulumejjinya 
nidya' ara derewoka walamok. 13:7 Hnonda ono' alak, anja muna' Imik 
Neyung mab ek mala boboka obdangoka, sikinek oblamaganasilim aboka 
migiba' elegok. Anya sik yok-yok nimi yila' ulumaka' ab, sikja nimi guma' 
yok-yok unulumak nim eb, sik yok-yok yuba salamek nim eb, sik yok-yok 
mok soko ulumak nim eb dara, alak yeiriwoka unuru yibinilam aboka unun 
migiba' elegok. 13:8 Dara ban yu nonga' ak ara, sokok an ulumak nimi 
nidya' ara, alak giblemnemak. Bok anam soko uyiwanggom salek enyek ab 


moruwoka orob domba me alja' nim embenga' un buku lomok sam si 
unggulumlya nim era, ban yu nonga' ak giblemnemak. 13:9 Wera anasa, 
heknedya o yak dara, or keblul! 13:10 Nimi hnon doboka 
doknowanamaknya bera, wera al unuwanamak. Ono' nimi hnon mala adya 
obnamaknya bera, wera mal adya obnemak. Wera an unuru yibinamla' 
anasa, muna' Imik Neyung mab ara, ganya siklebmouboka, ganya 
gouluwoka bojam un ganya enyek bobnok. 13:11 Dara hnon yoknya, ban 
yu nonga' ak ara, sokok ab goboka lanewoka' ak eibsa. Banera domba' me 
anaso anyek, bonga penya uboka, alja yuba sana' ak dara, naga baga' yuba 
anaso ak salamok. 13:12 Dara ban eimik an yu nonga' edya, ban mennya 
nek ab yeiriwoka unun migiba' doboka, mennya nemba arawoka welemok. 
Dara, soko dubuk an ulumak nimi midya' ara, ban men yu nonga' edya 
menenga' diliga' nauba bok, seleb nibdangemlya' ak an hyak elel nong bok, 
giblelulum aboka, eimiknya nedya orugosuk. 13:13 Wera ban penenya 
gamyaka' era, hyak ganya lokja senewoka, loka dabnoka' aboka, ganya en 
mablul aboka dara, yoknya-yoknya unuru yabalemok. Anya nimi hogung 
ak ara, alda uk anyek, imik ab ara, sokok an gliboka bo dil yinggyuk. 
13:14 Dara, ban eimik yu nonga' enedya, lok so bekna' diba' alak elegok 
adya, men yu nonga' amba leboka, loka dabsina' unuru yabalamok adya, 
ban sokok an ulumejja nimi nidya' ara, bobnenewoka ubsuk. Hnonda, ban 
men yu nonga' era, oldan gab edya menenga' diliga' hwam bok, or ulumlya' 
anyek, alja nonga sunuwoka memena' ara, galak girikek gom meewoka 
sekiyiwolulum aboka orugosuk. 13:15 Anya ono' penenya yu nonga' ak, 
ban nonga sunuwoka memena' ak an, embeng un hiba' elegolul aboka, 
migiba' anyek elegok. Anedya banera yuba saboka ubnamlakanya, nimi 
nauba ban sunuwoka memena' ak an, gibnenggunumak nim era, obnesil 
aboka un hiba' ganya enyek elegok. 13:16 Dara nimi, meknya naubenya 
gom, bona' dub nang garen nang gom, wa wennya oruksinya gom nimi 
nidya' ara, ban gamyaka' enedya, yoka' anyek, bekna' diba', ugunja soruk 
gom, asok ok gom, beiblulum aboka orugosuk. 13:17 Anedya nimi hnon, 
ban yu nonga' adya si gom, einin momnya dona' an bekna' diba' si 
unggulumlya nim era, yoka'-yoka' anaba dekoka, ono' deknok senewoka 
beilina' anaba, hyak unuwanggunumak aboka, anera unuwosuk. 13:18 


Anasa, nunda geremseng uboka, pe seinin ganya enyek, bobnemab. Ban yu 
nonga' adya einin momnya dona' era, be hnonyja ella donun aboka, 
geremsenga' ganya ulumso dara, or sunuwoka pe einiwolul. Wera, alja si 
nera, einin momnya dona' edya webnamla' ara, enam ratus enam puluh 
enam ak gegewoka momnya dobnamla' ak ulumnamla. 


14:1 Ono' nara kemedesa enyek, na saramek sam ara, domba me ara Sion 
meinik seklemoka' ak eibsa. Wera alablaboka dara, alja si ab, alja nei 
bedya si neb, sik asok ok momnya dorob nang era, seratus empat puluh 
empat ribu nang ab neika' seklemek. 14:2 Anya ono' nara, nauba mek 
lumdam yuba ollallek alamla anaso ab, senenggom liming yub anaso ab 
hnon, imik sam ab unuru wenyalamoka' ak kebsa. Ban yub en sana' ara, 
nim adya henga nauba geregoka doblemak benggong yub eneso' ak 
lelemok. 14:3 Hnonda senenggom dubnya bedya ekla buna' saramek ab, 
gamyaka' dombadya ab, ono' nonga kaboka wa borob nang eb, sikja' 
saramek sam ara, ban empat ratus empat puluh ribu nang edya, wenyok 
bera doboka seblemek. Ban ber era yok nang edya dara, ella dangoka 
sebnenggunuseng bok, alda seratus empat puluh empat ribu nanga, sokok 
anyeb seleb dekoka blebsuk nang edyok, seblemek. 14:4 Ban nang era, 
sikda gelewa ab neika' unggulumek nang. Sikda anam goubunya ulumna 
gel, nengmab adya hnon anam salawanggumna' gel geneso' ak ulumek 
nang. Anya ban domba me ara, yokok yabalamna' nidya' ara, sikda neika' 
ok balamek. Hnonda sokok an ulumak mimi nidya' ak ab dara, sikinek 
hnonok muna' dekoka, Imik Neyung bek ab, domba me ak, mennya elekna' 
diba' gebsuk nang. 14:5 Dara, sikenek ara sonda' lena' meka' sibin anaba 
hnon lenggulumeekanya, sikda meka' gegena pona' orok nang ek ulumek. 
14:6 Dara ono' lero be hnon, hyak imik nongok gwebdo yabalamoka' ak 
eibsa. Dara ban lero era, perob lero yanggan ulmoubna' yuba nimi sokok 
an perob yuba siksamba wenyhusunun aboka yok. Dara, sik yok-yok mok 
soko ulumak nim eb, sik yok-yok nimi yila' ulumaka' ab, sik yok-yok yuba 
salamak nim eb, sikja nimi guma' yok-yok unulumak nim eb, hyak nidya' 
dumunga ab, ban nidya' ara yok-yok bok, perob yuba siksamba 
wenyhusunun aboka yok. 14:7 Anya ban lero era, bii aboka, "Imik Neyung 


adya nimi yana lelesin salek era, seleb yala' anasa, Imik Neyung ak lok 
ganya boboka, alja' si mik nenewoka, alak geklewoka giblelulum. Anya al 
im ab, soko ab, mek gwan ab, mek lu nidya' uyiwoknya benyek, koma 
lumugoka giblelulum!" wenyaboka lebok. 14:8 Dara ono' penenya lero 
hnon, men lero ek dolgounul yeindeboka leboka' ara, "Seleb malyinggil! 
Ban Babel heik senenggoma' ara, seleb malyinggil! Alda yok-yok mok 
nimi nidya' ak, alja malya ulumoka' adya, Imik Neyung ak yu sen-sen ana' 
nenewoka, alja alak igina kwena' ara, ono' sikenek nidya' benewosuk ak 
ara, wera seleb malyinggil," wenyaboka lebok. 14:9 Dara ono' winilinya 
lero hnon, ban men penya lero ek dolgounul yeindeboka lebok ara, "Yu 
nonga' ab, yoka' anyek al nonga sunuwoka mememeka' ak, giblemak nim 
era, alja bekna' diba' sikja asok ok gom, sorukuk gom, ulumlya nim era, 
14:10 Imik Neyung adya yu sen-sen ana' ara, seleb orowek beiyimlya' 
anyek, hnon meka' namena' nenena' orok anyek, dobnemak! Ban dobnemak 
nim era, geisa lero nang ab, ban domba me ab, sikja saramek sam, uk mek 
adya birim-birim aboka singilamlya' lomok, loba' nenewoka 
gweklemnemak. 14:11 Anya ban nim en singilimnamla uk solom era, hyak 
sob-soba' lo welelemnamla. Hnonda, ban yu nonga' ab, yoka' anyek al 
nonga sunuwoka mememeka' ak, giblemak nim era, alja bekna' diba' sikja 
asok ok gom, sorukuk gom, si nen ulumlya nim era, sikda yubyek inimnek 
hnon dek-deka sona' orok anyek, soba' gweklemnemak," wenyaboka yuba 
yallebna' leboka wenhyok. 14:12 Wera ban unuwanamla' anasa, muna' 
Imik Neyung mab ara, alja oruksina' yub ak pe keboka, Yesus ak bojam 
ganya boboka ulumak nim era, ganya siklebdaboka ganya gouluwoka pe 
salawoka ulunok. 14:13 Wera an seleb dara, imik heik ab hnon leboka' ak 
kebsenya nera, "Banyek nidya! momnya dobnelam: Wenyok ab 
mouruwoka, sik Wenelesilnya lomok uboka somoganamak mm era, pe 
ulumnamak!" aboka lebok. Dara, Imik Neyung Geisinya ara, "Aldib!" 
hyok. Hnonda, "Sikja igina berewoka welemeknya nera, jakmana' 
danamlakanya, sikja welemeka' amba dara, dekna' dobnemak," wenyaboka 
lebok. 14:14 Nen seleb dara, hyak geisa nong deba' enyek laga doka' ak, 
nara hnon eibsa. Dara, ban deba' en dubuk ara, nim anaso' ak, be hnon 
bulumok. Wera alja hukuk ara, dub nang edya huk gouluna' emas adyok 


mememeka' ak goulumookanya, alja' sorukuk ara, hola' hlen parang hyak 
hleb aleng-aleng aroba' ak salamok. 14:15 Wera ono' yok leronya be hnon, 
Imik Neyung e lomok ab gobdo dorogoka yibuk. Benera alda yeiriwoka 
bii aboka, ban deba' dubuk bulumoknya bek an, "Soko ara hwiboka, 
yongowamen salek anasa, anja hlena' parang salalama' adya, or hlero 
yabamenekanya, or yongowonggalom!" wenyaboka lebok. 14:16 Dara ban 
deba' dubuk bukumoknya bera, parang sokok an hyablemok enyek, soko 
ara nonga yongowonggok. 14:17 Wera an nen seleb dara, yok lero be 
hnon, Imik Neyung bedya e, imik heikek ab, goboka' ak eibsa. Ono' 
albabya yu parang ek salamok. 14:18 Dara ono' yok lero hnon, uka bo 
ulumoknya bera, uka daboka gibna' oulyang ak ab yok. Dara, alda paranga 
salamok lero ek yuba migiba' leboka, alak, "Anggur dok ara seleb eng 
olomla' anasa, sokok an anggur era parang adya garawoka, dakdo 
balalom," wenyaboka lebok. 14:19 Dara, paranga salamok lero era, ban 
anggur danyek, garawoka dakoka Imik Neyung adya yu sen-sen ana' 
londena' ak, bo borobowogok. 14:20 Dara, ban anggur galdok londena' ak 
ara, heik gogobok londelemeka' ak ara, anyaganyeb eneng ara mek anaso' 
anyek, mok so ara tiga ratus kilometer anaso uboka, lomok so dara, dua 
meter anaso ma yabalamok. 


15:1 Wera ono' hnon imik sam ara, yoka' hyak omoma' yok so anyek, 
lanawoka' ak eibsa. An eibsa' ara lero sekbadya nang, malya damok ok 
sekbadya, sidya' obnesila' anyek, yok-yok bomek. Anya Imik Neyung adya 
yu sen-sen ana' hyak dengaboka obnesila' ara wera an. 15:2 Nen seleb 
dara, yoka' ak hnon, gwan mek ak heng kemeldana' anaso ab, uk boka' ab, 
an penya anera hiboka neika' ulumoka' ak, nara eibsa. Dara ban mek gwan 
anaso gemek ara, yoka' anyek yu nonga' al nong anaso sununa' ab, alja 
einin nomor Si ara enam ratus enam puluh enam ab, anya anyek 
oblamagamek nang ek seklemek. Dara ban oblamagamek nang era, Imik 
Neyung adya sikenek benggong elegesuka' ak, bo seklemek. 15:3 Dara, 
Imik Neyung wa wenya Musa beb, domba me ab, sikja seblemek bera era 
anaso: "Imik Neyung, hyak migib nongnya ululam. Anja unululama' ara 
hyak omom nongokanya, hyak senenggom! Nidya' mok soko amba 


wenewoka bo uboka, senenggom dubnya ululam. Anja unulusilima' ara pe 
bekna' sunuwoka, yana lelewoka, perob ok unululamnya. 15:4 Anasa Imik 
Neyung o, heknedya anak ara loka dabnenggununggeso do? Ono' 
heknedya anja si imik nenewoka gibnenggununggeso do? Anasa anak ok 
hyak geisa nong ak ululam. Hnonda anja yuba saboka memena' anyek, nimi 
seleb nauba eillilimak anasa, yok-yok mok nimi nidya' ara, anak gibil 
yalemnenjak," wenyaboka seblemek. 15:5 Wera nen seleb dara, imik heik 
ara, Imik Neyung adya e lomok, alda sik gangganek ulumok an bekna' e 
nenyek, pika bakoka' ak, nara eibsa. 15:6 An unuwok dara, ban sekbadya 
lero nang era, an sekbadya sidya' obnesil damok en boboka, ban lomok 
geisa ek ab gobek. Wera sikja ongomek boksom era melela' bobogoka, 
hyak namenoka' sembeja' orok boksom ek ongomek. Dara, sikja sara' 
goukwa norona' era, emas adya wimek ak ongomek. 15:7 Dara, ban 
gamyaka' dombadya anera, hnonnya nedya ban sekbadya lero ek, emas 
mek hme1ya sekbadya doboka elegosuk. Ban sekbadya mek hmeyya era, 
Imik Neyung hyak soba' ulmoublelanya, alja yu sen-sen ana' adya 
deknewoka beiyimok. 15:8 Anya, ban Imik Neyung e lomok ara, Imik 
Neyung adya migiba' ab, alja melela' senedya' ab dadya, uk solom anaso ak 
weleldo lobok. Anasa, ban sekbadya sidya' ona', sekbadya lero nang edya 
bomeka' ara, anam nidya' gigiwanggom dara, nimi be hnon sibin anaba, ban 
geisa e lomok ara weknenggunumak. 


16:1 Wera ono' nara hnon kebsa enyek, Imik Neyung bedya e lomok ab, 
ban sekbadya lero ek, "Bindewoka ban Imik Neyung adya yu sen-sen ana' 
beryimla' anyek, mok soko eilib yekel bululum," wenyaboka yuba migiba' 
leboka orugoul yabasuk. 16:2 Dara men lero era bindewoka, alja 
bomoknya nera, mok soko eilib yekok. An unuwok enyek, ban yu nonga' 
adya alja yok bekna' diba' ulumok nim eb, yoka' anyek alja nong anaso 
sununa' ab danyek, giblemek nim era, soroka mouboka yamawousuk 
enyek, ok adya hyak nauba gwekdo balamek. 16:3 Ono' penenya lero era 
bindewoka, alja bomoknya nera, mek gwan eili yekok. An unuwok enyek, 
mek gwan ara, somogamna nim edya eneng eneso' ok dookanya, 
yoka'-yoka' mek gwanek uru yabalamla' nidya' ara somogok. 16:4 Wera 


ono' winilinya lero era bindewoka, ma yabalamla mek eilib ab, mek lu 
nidya' ab, alja bomoknya nera, an eilib yekdo bobogok enyek, meka nidya' 
ara eneng ok dok. 16:5 Wenyek mek ak bo ulumok lero era, "Hyak geisa 
nongnya bek ululam, hnon anja boublinggalem igin kwena' era, pe bekna' 
sunuwoka ublam. Wera anda Imik Neyung bek ululamakanya, seleb 
orowek dib hweko ululam Imik Neyung. 16:6 Dara sikda muna' Imik 
Neyung mab ab, ununumna' len nang enenga seleb yek menegek anasa, 
anda wera sikbabya ono' eneng anyek deb eleganasilim. Ban enenga dena' 
ara sikinek dara, hyak domdigum nong!" globoka wenyaboka lebok. 16:7 
Hnonda uka daboka gibna' oulyang edya lel yaboka' ak ab kebsenya nera, 
"Imik Neyung, Imik Neyung, anda hyak migib nongnya, anja igina 
kweldina' boro boublinggalama' ara hyak bekna' sunuwoka, perob ok 
ublam!" wenyal yabok. 16:8 Wera nen seleb dara, ono' dom lero era, ban 
alja bomoknya nera, heng ak yamaro bobogok enyek, heng ara poba migib 
nong adya, nim ara uka singiro balamok. 16:9 Dara nim ara, ban poba 
enedya yalegoka sesero byuk. Hnonda sik Imik Neyung si, ban igin damok 
bo uboka ululanya bek, derewoka malya' geblemek. Wera an unuwosuk 
bok, sikda sikja malya una' ak ab, ganya dangawoka Imik Neyung 
senenggomnya ululanya bek ara, gibnenggulumek. 16:10 Dara ono' lam 
lero era aljinya ban yu nonga' adya ekla buna' ak yamaro bobogok. An 
unuwok enyek, ban alja wenewoka bo ulumok mok era, guna' ok dok 
adya, nim ara si silyum sabdangoka, ok anasa nauba gweklemek. 16:11 
Wera an unu oka deregoka, soroka mouru balasuk dara, sikda Imik 
Neyung ak derewoka waboka ulumek. Anababya, sikda sikja yu hwam 
uboka unun malya una' ak ab, ganya dangawanggumek. 16:12 Nen seleb 
dara, hnabnya lero era, alja bomoknya hyak nauba mek Efrat mekek 
yekdo bobogok. Unuwoknya nera, yali sam ab wenewoka bo un nang dub 
nang enyek mek en dalawalya pik an yanok aboka unuwok. 16:13 Dara yu 
hwam una' ganya winilya enyek, hyeiya anaso' ak hnon eibsa. Ban hyeiya 
era, naga baga' edya si ak hnon, yu nonga' adya si ak hnon, sonda amba 
bobnenewoka len nang edya si ak hnon, goboka lanawok. 16:14 Wera ban 
hye1ya anaso' ara, hyak yu hwam una' ganya enyek, yoka'-yoka' 
mengewoka unuru yibilimek. Dara ban winilya ganya yu nong era, nidya' 


soko me bilimeekanya, wenewoka bo un dub nang ek, Imik Neyung hyak 
migib ululanya bedya senenggom sum enera, obdanok aboka, 
mamagiyiweisik. 16:15 Wera keblulum! Nara hoka' donya beneso' ak 
yanamna! Alda nong baneng yibinya' adya, nimi hogung ak alya dabnelyek 
aboka dara, alda pe diri uboka, alja boksom pe keeboka bo ululanya bera, 
hyak pe ulumla. 16:16 Dara alda, Ibrani yub adya dara, Harmagedon 
alamak olok, sik dub nang era, anyagan mamagiyiweisik. 16:17 Nen seleb 
dara, sek lero era alja bomoknya nera, salya' imik yamaro bobogok. An 
unuwok salek, Imik Neyung adya ekla buna' ak ab, "Seleb sidya' dakla!" 
wenyaboka yeiriwoka lel yabok. 16:18 An wenhyok sab-sab, liming yub 
ab, ebna' ab, souguma' ab dara, borom-borom aboka, hyak yok so dok. 
Anya ban souguma' era, nimi uyiwousuk salek ek aba' ara mouruwoka, 
hnon anaso souguma' era, oroka' ak unuwok. Anasa hyak yok so' ak 
unuwok! 16:19 Dara ban nauba' soboka ulumek heik era joboka, winilya 
gebookanya, soko dubuk an nauba solomek heik eneba, soldowoka 
urub-urub hyok. An unuwok ara, hnonda Imik Neyung ara Babel heik 
amba, ganya bekokokanya, alsamba Imik Neyung adya yu sen-sen ana' 
anggur mek enyek memewoka elegok. 16:20 Hnonda mek dubuk soko era 
dengaboka, mok soko meini nidya' ara orok dok. 16:21 Anya saragena' 
mok doun nauba' anyek, alja igin era lima puluh kilogram anaso' ak, imik 
ab ara, nimi eilib ak siklero yibok. An unuwok enyek, ban nim enesa 
leboka, Imik Neyung ak derewoka hyak malya' geblemek. 


17:1 Wera nen seleb dara, ban sekbadya lero nang era, sekbadya nimi 
somogollisima' bomek nang era, ben hnon nak yeiniboka, "Salya' 
dongolamla gel, mek gong hnoum bulumla gel genyek, heka' huru 
obnamla' anyek anak amawanenggena' anasa, yalom. 17:2 Sokok an bo 
uboka wenesin nang era, alak nauba salawoka, ono' sokok an ulumak nim 
era, ban alak salana' ganya edya uu aro yabalamak," wenyaboka lebnyok. 
17:3 Dara nara Imik Neyung Geisinya adya gologanyookanya, lero enedya 
hola' sekna' orok mok bo binyok. An bo binyok ak ara, gela hnon yoka' yu 
nonga' goron houm-houm aroba' eilibik bulumoka' ak eibsa. Anya ban 
yoka' yu nonga' ak anera, Imik Neyung ak geklewoka walameka' si 


gong-gong momnya enyek domeka' anyek ulumok. Wera ban yu nonga' 
ara, huk ara sekbadyakanya, bong ara sagobadya bogomok. 17:4 Dara ban 
gel gera, goronoka' houm-houm aroba' hnon, imengen gwaneng bunduk 
anaso boksom hnon ongowoka, emas ab, meilik ab, dangman ab, bona' 
danyek urugoka, gereng yaleng amok gel gek bulumok. Dara alja sorukuk 
ara, alak salawoka ulumeka' hyak malya' sembeja' enyek, emas adya mek 
hmeiyek sala bulumok. 17:5 Dara alja asok ok ara, yok si gunuwoka sin si 
nenyek momnya domek. Ban unu momnya domek si nera, "Babel heik 
hyak senenggom nong heik era, nimi sokok an malya dangoka, salya' 
dongon gelewa sikja' genong genya'!" wenyaboka webemek. 17:6 Dara 
ban gel gera, muna' Imik Neyung mab uboka, Yesus amba laga leboka 
ulumek nang, sikja eneng enedya, yu meka demna anaso' anyek, ganya uu 
aro bulumoka' ak eibsa. An gel gen eibsegab dara, nara omom uboka hyak 
loka dabnyok. 17:7 Anasa ban lero era nak, "Anda hekasa omom ganya 
bololam do? Wera anasa nara anak, ban gel gera, alda hek gel ge ulumla' 
ara, al yok yu nonga' enyek, alak abagamoka' ara, huk ara sekbadya 
ubookanya, bonga sagobadya bogoka' anyek, neknenggen. 17:8 Ban yok 
yu nonga' eiblama' ara, men dara ulumok bok, wenera unggulumla. Bok, 
alda somokna' gweren selenga' lomok ab gobnamlakanya, ono' somokna' 
ak sam binimla. Soko an anam uyiwanggom enyek, sikja si embenga' un 
buku lomok momnya dobnenggubsuk mim era, ban yoka' yu nonga' ara, 
men ulumok bok dengamoka' ara, ono' lanawanamla' anyek eibnemak dara, 
hyak lokja senewoka ganya omom uboka loka dabnesil. 17:9 Anasa, 
geremseng un ganya boboka beknemaka' ara ban. Ban huka sekbadya' ara, 
gel gen bulumla mema sekbadya ulumla' ara an. 17:10 Dara, sekbadya 
wenewoka bo usin dub nang ulumaka' ara, lambadya dara seleb 
malyinggik. Anya ben hnonda or weneba bo ulumlakanya, ono' yoknya be 
hnonda anam yanggom. Bok yalya dara, alda or meka' ok ubnamla. 17:11 
Dara, ban yok yu nonga' youma' men ulumok bok, wen unggulumla' ara, 
wenewoka bo usin dubnya linnya bera an. Ban benera sik sekbadya nang 
en ulumek sonya bok, alda somokna' ak binimla. 17:12 Dara bonga 
sagobadya' eiblama' ara, sagobadya wenewoka bo un dub nang, anam 
wenggulusak nang era an. Bok sikda ban yok yu nonga' ab neika' 


wenewoka bo ubsinok aboka, wene salek ok ban wa nera eleganesil. 17:13 
Dara ban sagobadya dub nang era, sikja unuwanamab senewanamak ganya 
era neikik hnonok ganya ok bobnemak. An ganya era, nunda ban yok yu 
nonga' ak migiba' ab, dub una' ab, danyek alak eleganamab senewanamak. 
17:14 Anya sikda domba me ak mala boboka oldalamnamak. Bok ban 
domba me ara nidya' wenelesak nang sikja senenggom Wenelesilnya 
ulumnamlakanya, nidya' dub nang dubnya ulumla' anasa, alab, sikenek 
weboka doboka alak bojam ulumak nang eb dadya, oblamaganamak," 
wenyaboka nekenyok. 17:15 Anya hnonda lebokja, "Ban eiblam mek gong 
dara, gel gen bulumla mek danera, sikja nimi guma' yok-yok unulumak nim 
eb, sik nimi dumunga yok-yok ulumak nim eb, sik yok-yok mok soko 
ulumak nim eb, sik yok-yok yuba salamak nim eb dara, an. 17:16 Dara, 
bonga sagobadya eiblama' ara, ban yoka' yu nonga' ab dadya, dongon gel 
gek hyak lek senewanamak. Hnonda sikda alja heka' ok alak ulumlya' 
nidya' ara doboka, nong baneng nenewanamak. Anya, alja nong soub era 
gweboka deregoka, ono' uk adya dengaboka dabnemak. 17:17 Dara Imik 
Neyung ara, alja senelamla' gigiwoka unuwanamak aboka, sikja ganya 
lomok ara, unuwanok senen ganya enyek beibsuk. Anedya sikda neik 
ganya boboka, sikja wenesin migib era yoka' yu nonga' ak eleganamab 
ganya era hnon elegosuk. Wera anedya, Imik Neyung yuba midya' ara, 
gigiwoka unuwanamla aboka unuwok. 17:18 Hnonda ban eiblam gel gera, 
sokok sam an dub nang wenesin dub heik era al an," wenyaboka neknyok. 


18:1 Wera nen seleb dara, lero be hnon imik heik ab yinggyuka' ak, nara 
eibsa. Alda senenggom migiba' yaknya uboka, alja senedya' era, soko 
nidya' dilina' ok ub lobok. 18:2 Dara alda yuba migiba' nauba bu aboka, 
"Seleb malyinggil! Ban Babel nauba heik era seleb malyinggil! Anya, 
wenera bisa' gong danyeb, yu hwam ganya adya un oulyanga dal. Anya ane 
lomok an nidya' ab, hyak malya anasa lek senelemak wining gong eb 
danyek, ulumak. 18:3 Dara, yok-yok mok soko ulumak mm era, alja salya' 
salaleneseng ganya anggur mek enyek, seleb sikda jek. Hnonda sokok an 
wenewoka bo un dub nang eneba, alak salya' salawoka, sokok an bona' 
dekdo yaben nang eneba, alja salya' salaleneseng ganya youruk-youruk ana' 


enedya dub dangamek," hyok. 18:4-5 Hnon ono' imik heikek ab yok 
kebsenya nera, "Alja malya una' hwam era deknebgiga balamla' ara, imik 
si singiwanamlakanya, Imik Neyung ara alja malya una' ek seinwanamla' 
anasa, ugunda nadya nim edya alja malya una' hwam enyek dilildo 
dobnenggom. Anedya igina kwena' ara, alab neika' dobmunuk aboka, alak 
ab loblulum! Alak ab loboka, ane lomok ab goboka yibilulum. 18:6 Dara, 
alja ugunuk unulusuka' sunuwoka, ono' albabya unuwanalum. Anya alja 
unulusuka' amba dara, anyek ugunsamba beiyisuk sok, ono' albabya 
lunuwoka penya yandara diriganalum. 18:7 Hnonda alak ara, nauba 
perobnya benya ana' ab, dub dangoka pe ulumoka' sunuwoka, ganya okna 
dangana' ab, ganya soloma dabna' ab, danyek alak eleganalam. Hnonda al 
nong anasa, soba' leleladya, Nara nenya somogamna gel goma', nara 
wenewoka usin dub gel! Anasa nara ganya okna dabsina' ara, hnon nak 
dobnenggunusinya, wenyaboka nonggo alamla. 18:8 Wera an wenyaboka 
nonggo ana' anasa, neik sum ok gwaneng oka' ab, ganya angoo senena' ab, 
somokna' damok ab, alak yamab gouluwanamla. Dara Imik Neyung ara, 
alak yana lelenanya bera senenggomnya ulumla' anasa, alda uk adya gara' 
selewoka deregoka hama buknamla," wenyaboka lel yaboka' ak kebsa. 
18:9 "Hnonda sokok an wenesin dub nang era, alak neika' salya' salawoka 
ulumejja nang era, ono' ban gel gedya dub dangoka pe ulumaka' bokoka 
domek nang enyek, sikda alak uka delemlya soloma welelamlya' eibnemak 
dara, alsamba ganya ingmuna berewoka engewanamak. 18:10 Anya ono! 
alja gwegoka unulamlya', hyak okna anyek, nuk doroweisilyek senewoka, 
mok seklemnemak. Dara sikda, Lok bar, Babel heik ara, hyak migib nong 
bok, alak igina doboka' ara, hyak omom nong! Wera wene salek ok bok, 
anak igina kwena' adya, seleb malya gebgel," wenyaboka lebok. 18:11 
"Dara ono', sokok an bona' dekdo yaban nang eneba, mimi sikja bona' 
dekoka dona' orok anasa, alsamba ganya ingmun berewoka, nauba 
geklewoka engewanemak. 18:12 Anya, sikja emas bona' gom, perak bona' 
gom, dangman gom, meilik gom anaba, hnon deknenggunumak. Hnonda, 
goulun boksom gom, namena' anyek ongon boksom gom, imengen 
gwaneng bunduk boksom gom, goron boksom gom, ono' yok-yok perob 
gal eneba, dobnenggunumaakanya, nauba deklemek perob-perob gal eb, 


gaja pam bong ab, besi bona' gasa' ab, tembaga bona' ab, yok perob girik 
eneba, hnon dekoka dobnenggunumak. 18:13 Anya ono', perob gal boka' 
ab, dokna' galdok ab, so mekla' ab, weik ab, perob song mekla' ab, anggur 
ab, pam mek ab, gwaneng werena' aso ab, gandum ab, sapi pam ab, domba 
pam ab, abaksin pam ab, gliboka bo yabasin ekla buna' ab, wa arawoka 
wen nang eb, anya nimi nong anaba, hnon dekoka dobnenggunumak," 
hyok. 18:14 "Anasa ban bona' dekdo yaben nang era, ban gel genyek an, 
anja yoka'-yoka' nidya' dobsinya senelelama' ara, wera denghyok. Anya 
anja hyak dub dangoka pero ululamnya nera, seleb denghel. Anasa wenera 
hnon anaso' diguma' ara, ono' saawoka hnon eibnenggunulam, wenyaboka 
lebnemak. 18:15 Dara ban dek girigoka alak ab dub dangameija nang era, 
alak ganya okna daboka una' anyek, nuk doroweisilyek aboka, mok diri 
seklemnemak. Hnonda sikda ganya ingmun berewoka engewoka, 18:16 
lebnemakja, Lokja, alda si sina' heik bok, malya' nong anyek dobla! Alda 
namen boksom ab, goron boksom ab, imengen gwaneng bunduk boksom 
ab, ongowoka, meilik ab, dangman bona' ab, emas ab dadya, e diblelabok 
unuwal! 18:17 Dara alja dub dangoka ulumla' nidya' ara, wene salek ok, 
nidya' ara dengaro lobla, henemak. Hnonda nauba mek ekla buna' bon nang 
eb, an eilibik wekemeija' anyek, bosilya nim eb, ane lomok welemeija nang 
eb dara, mok ab sekoka ngouluganemak. 18:18 Anya sikda ban heik 
enyek, uk adya bluboka delemlyekanya soloma lo welelamlya' anyek eibija 
dara, sikda unuwamen heikek, goma' senewoka, ban nauba senenggom 
heik era, hnon anaso' heik era, yoknya nera unggululabok! wenyaboka, 
hina kwe aboka ngouluganemak. 18:19 Dara sikja ganya soloma dabna' 
diba' ara, sikja' hukuk aso dakdangoka, mamagoka ban wenyaro 
engewanamak: Angoo, ban nauba' senenggom heik era, hyak malya' dala' 
ara, lok bar! Anya, alja bona' mandebna' edya mek dubuk yabalamla' 
bolomak nang nidya' ara dub dangiyiwousuk! Bok alja yoka'-yoka' nidya' 
ara, wene salek ok dengaro lobla! wenyaro engelemnemak," hyok. 18:20 
Hnon kebsenya nera, "Dara Imik Neyung ara, alja ugunuk unulusuka' ara, 
seleb lunuwoka alba dirigala' anasa, wei, mik heik o, ganya heklom. Wei, 
muna' Imik Neyung mab o, yuba lena' gak nang o, ununumna' len nang o, 
anera hyak pewal senewoka ganya heksulul!" wenyaboka leboka' ak 


kebsa. 18:21 Wera nen seleb dara, lero be hnon hyak senenggomnya 
bedya, nauba girik dam e girik eneso' ak, dobsalawoka, mek gwanek 
bobogol yabookanya lebokja, "Babel heik nauba si sina' heik era, ban 
anaso unu yeiriwoka boboganamla' adya, hyak gobdo soldowanamlakanya, 
hnon saawoka eibnenggunumak. 18:22 Hnonda benggong lena' yub gom, 
bera sebna' gelewa edya ber sebna' gom, poo ana' benggong yub gom, 
gegena poroba' soruk adya siklewum-siklewum alamak benggong yub 
gom, anak ab dara, hnon kebnenggunumak! Anya, yok geremseng uboka 
wa wen nang hyak unggulumnemak. Dara, yoka' ak girika ya seikna' yub 
eneba hnon ane lom pik ab kebnenggunumak. 18:23 Anya nim ara lampu 
dilina' gom, nenya gela domna enyek e1ya hlaboka sana' yub gom digum 
danaba, hyaka' hnon kebnenggunumak. Hnonda anja bona' bo dekel girikna' 
nang era, senenggom nang ulumeekanya, yok-yok mok soko nimi nidya' 
ara, anja bobnenewoka sonda lebsulum. 18:24 Anasa ban Babel heikek 
igina kweryiwoka' ara, an heik lom enyek anera, ununumna' len nang 
enenga ab, muna' Imik Neyung mab eneng ab, eibuka' anasa unuru obok. 
Dara, ban ok gom, alda soko dubuk an nidya' obsuk nim eneng eneba, 
eibuk," wenyaboka lebok. 


19:1 Ban nen seleb dara, imik heikek ara, nimi gong longowoka yuba irir 
aboka salamna' anaso ak kebsa' ara, "Haleluya! Imik Neyung ak or 
giblenob e! Blebsina' ab, si imik nenena' ab, migib una' ab dara, nunja' Imik 
Neyung alja' ak ulumla. Alak giblenob e. 19:2 Alja yana lelelesila' ara hyak 
perob ok bekna' sunuwoka pe unulusil! Imik Neyung era, sokok an alak 
salalemek malya una' edya senenggoma' malya nenelesuk gel gek seleb 
igina elegok. Anya, Imik Neyung mab alsamba welemek obsuk nang era, 
sikja eneng emba dara, Imik Neyung adya gel genyek an seleb dirigok," 
wenyaboka lelemek. 19:3 Dara ono' hnon yuba salameknya nera, 
"Haleluya! Imik Neyung ak giblenob e! Alak uka daboka olomlya solom 
era, soba' welelemnamla!" wenyaboka lelemek. 19:4 Dara, domdara' 
badya nonga kaboka wa borob nang eb, yok gamyaka' dombadya' ab dara, 
Imik Neyung alja ekla buna' ak bulumoknya bek oumuwoka, "Amin! 
Haleluya! Aldib e, or Imik Neyung ak giblenob e!" wenyaro giblemek. 


19:5 Ban nen berem ara, senenggom ekla buna' ak ab, yuba hnon 
lanawoka' ara, "Nunja' neyung Imik Neyung ak giblelulum e! Wei, or mek 
nanga nauba nang, ugun alja wa wen nang nidya', ugun alak lok ganya 
bolulum nang era, ono' weneba alak gigilelulum e!" wenyalamek. 19:6 
Dara nara, ono' nimi gonga longowoka yuba irir aboka salamna anaso ab, 
mek lumdam yub ollallek ana' anaso ab, liminga gururu ana' yub anaso ab 
dara, an unurub digum anaso' adya wenyalamoka' ak kebsa' ara, "Haleluya! 
Nunja' Wenelesilnya Imik Neyung senenggom migib yaknya bera, wera 
seleb dubnya dangoka wenel yabalasil. Imik Neyung ak or giblenob e! 
19:7 Domba me gela don sum era, seleb oka dalakanya, alja dobnamla gel 
gera seleb meebgogowala' anasa, wera nunda nidya' ara eiya ganya 
boboka, eiya hlaboka glolomnemabakanya, alja si imik nenelemnemab! 
19:8 Anya nimi gel dobnamna' anasa ongolomaka' melela' namena' uboka 
geisa perob akleng era, ongowolula' aboka seleb alak an elegal," 
wenyalameka' ak kebsa. (Ban melela' namena' boksom era, muna' Imik 
Neyung mab adya, sikja perobnya unulumaka' ara an.) 19:9 Dara ono' lero 
adya nak hnon, "Banyek momnya dobnelama' ara, Sik domba me gela 
dobnamla' ak an masa del yanalum henesil nim era pe ulumnamak, 
momnya dobnelam," henyok. Dara ono' hnon lebokja, "Ban lebna yub 
dara, Imik Neyung bek ab uboka, hyak aldib nonga' ak lebna yub era an," 
wenyhenyok. 19:10 Wenyek, nara al yan berem oumuwoka gibnuna' ul 
yabasa bok, alja dara, "Anaso ununa' ara mem! Nababya anaso uboka, an 
kabo Yesus ak laga lemok yub ek salawoka ulumak nang eb, neik wa wen 
nang ulumab. Alda Imik Neyung ok giblelom!" wenyhenyok. Anasa Yesus 
ak laga lena' ara, ununumna' len ganya era an. 19:11 Dara ono' hnon eimik 
so danyek, imik heikek ara gaboka, wera nim abaksin pama, kul pam ek 
eibsa. Pam en abagemoknya bedya alja si nera Bojam hwam uboka, dib 
nongnya aboka simek. Alda nimi henga goubna' ab, mala weboka oldana' 
ab dara, pe senenya loboka yana lelelesil. 19:12 Alja heng dok era, uk 
boka' anaso singiwoka, alja hukuk ara, yoka'-yoka' ak oblamagana' amba 
dona' ara gong uboka, al nongok ara, alak ok ella ulumla si nenyek, benyek 
an ulumok. 19:13 Dara alja waran akleng era, eneng lomok sam hwiboka 
ngikimek akleng enyek ongomookanya, wera alja si nera, Imik Neyung 


bek ab yubnya, alamek. 19:14 Dara imik heikek sam yin bona' ulumak 
nanga nidya' ara, peroba' geisa boksom ok ongob dirigoka, nim abaksin 
pama, kul pam ek bukoka alak diriga yabalamek. 19:15 Dara, alja' sibama' 
ak ab hyak yu nong parang eneso' ak lanawoka, parang enedya mok soko 
me nimi nidya' oblamagoka, alda dub nang edya gasa gama' edya 
wenewoka bo ulumnesil. Anya Imik Neyung migib yaknya bedya yu 
sen-sen aboka obnesila' ara, anggur meka londena' ak anggur dok 
londelemak sok, unuwoka obnesil. 19:16 Hnon alja' akleng ek ara, anya 
eilik ab dara, Mok soko me dub nang nidya' dubnya ulumlakanya, nidya' 
wenelesak nang dubnya ulumla, wenyaboka momnya domek si nenyek 
ulumoka' ak eibsa. 19:17 Wera ono' nara hnon kemel yabasa dara, lero ben 
hnon heng lomok sekoka, alda im hnoumung nonga kwebdo yabalamok 
wining gong ek, yuba yeiriwoka saboka lel yabokja, "Anyagan yoululum! 
Imik Neyung adya dena' youmla' ak, hyak senenggoma' meemla' ak neika' 
mamagoka ubibyekanya, 19:18 ugunda mok soko wenesin nang edya soub 
eb, yina bona' dub nang edya soub eb, mal si sina' uboka oldana' geremseng 
nang edya soub eb, abaksin pam soub eb, pam enyek an abakna nang edya 
soub eb, or mek nang gom, senenggom nang gom, sikbeyok un nang gom, 
nim amba wa salya' wen nang gom, sikja soub eb danyek, or denelum 
anasa, yoululum," wenyaboka bii al yaboka' ak eibsa. 19:19 Anya nara, 
ban yu nonga' ab, sokok an wenesin nang gong eb, sikja yin bona' nang 
gong eb dara, sikda kul kuda pam abagamoknya beb, alja yin bona' nang 
eb danyek, mala boboka obdanoba' aboka seleb mamagameka' ak eibsa. 
19:20 Dara ban yu nonga' ab, anyeb neika' dara sonda leboka gamyaka' 
hogung ak yok-yok damoka memelemoknya beb, henga goubsuk. Ban 
sonda lelemoknya bera, bekna' diba' yok so damok unulumoka' adya, sikda 
gamyaka' adya bekna' doboka, alja' sunumna' ak giblemek nang ek bob 
nenesuknya. Wera sik penya danera, gasa' adya soba' singilamla' uk mek 
gwanek, embenga' somobdaboka obsuk. 19:21 Wera ban abaksin pam 
eilib abagamoknya bedya' sibama' ak ab goblomok parang enedya, yok isa' 
nang era, nidya' saboka hyaka' obsuk. Dara wining mandebna' ara, 
gong-gong yeiniboka obsuk nanga soub enyek delemeekanya, mona 
bulusuka' ak eibsa. 


20:1 Dara nara ono' kendesa enyek, leronya ben hnon imik heikek aba' ara, 
goluklemoka' ak eibsa. Dara, lero enedya' sorukuk ara, somokna' nang 
dorongna' somokna' gweren selenga' pik bakna' ab, senenggoma' gel heng 
gasa' anyek hnon, salawookanya yanggoka' ak eibsa. 20:2 Dara alda 
youma' eneba ulumoknya senenggom wisa naga baga' era, Iblis goma, 
Satan goma aboka si silimaka' ara an. Wera alda gibna' ara, seribu gibna' 
lebnamla' anasa aboka, ban gasa heng enedya diba' gouboka' ak eibsa. 20:3 
Dara ono' al neik lero enedya, baga' era, somokna' selenga' lomok boro 
boublinggok. Dara, alda seribu gibna' ulumlya salek era, anam 
denghenggulyebok, yok-yok mok soko me ulumak nim era, sonda' 
bobnenewoka malya gebsilyek aboka ubokomokja, ban somokna' gweren 
selenga' pik ara hyak gasa seregookanya, an eilib ara, yok bekna' 
memewok. Wera anya eimik danyek, seribu gibna' ulumlya' seleb dara, or 
mek ok se' ubnamla aboka lob lobongganamla. 20:4 Dara ono', nara perob 
ekla buna' mandebna' enyeb, an eilibik bulumek nang eb, hnon eibsa. Wera 
ban nang danyek, nimi yana lelen migib elegosuka' ak hnon eibsa. Dara 
ono' al neikek anera, nimi nidya' Yesus bek laga leboka Imik Neyung yuba 
lero yabana' amba leboka, ya nganga dakoka osik nang ganya ek hnon, 
eibsa. Sik an nang era, ban yu nonga' nong ak hnon, yoka' ak al nong 
sunuwoka memena' ak anyek, gibnenggulumek nang. Dara ban nang dara, 
bisa' ak giblemak nang era an aboka, bekna' diba' asok ak gom, soruk ak 
gom, an bekna' beilina' era, orok nang. Ban nenesa leboka, sikda embenga' 
subeekanya, Kristus ab neika' dub nang dangoka, seribu gibna' ulumlya 
salek era, nimi nidya' sokok nim ek wenewoka bo ulumeka' ak eibsa. 20:5 
Dara nenyek nimi youma' somogomek nimi mennya suboka 
bukiyiwanasilnya nera an. Bok yok hnon nim era an seribu badya gibna' 
ubnemaknya nera anam seleb denghenggulyebok dara, embenga' suboka 
bukriyiwanggunusil. 20:6 Nimi nidya' Imik Neyung mab ulumek bok, men 
somogorob nimi men subnemak nim era, or pe uboka, muna' ulumnamak. 
Nim eimik hnon sounuwoka somoganamaknya nera sikenek ara hnon 
meka' bebeganggunusil. Sik nong ara, Imik Neyung ab, Kristus ab dadya, 
yuba wa gak nim ulumnemak dara, sikda hiboka Imik Neyung ab neika' 
seribu badya gibna' salek era, nimi nidya' ak wenewoka bo ulumnesak. 


20:7 Wera ono' bisa' dubnya Satan ara, henga geregoka gasa ek sam 
beiyimlya' ara, gibna' seribu badya leblya' seleb salek era, henga lob 
lobnamla. 20:8 Dara, bisa' enedya mok soko me pika dombadya mdya' eb 
girigoka, yok-yok mok soko nimi nidya', Gog beb Magog bebdak anyek, 
sonda' lero yibinamla. Dara, nimi bolowesilya nim era, obdanob aboka 
ebmamaganamlakanya, nimi deng ara, mek weneng anaso' ak danamla. 
20:9 Wera ban nimi danedya, mok soko me neika' ok niniwoka 
lobijekanya, Imik Neyung mab longolomek heik era, Imik Neyung adya 
wana' heik, anyek aknewoka doluwanasak. Bok uk ara imik ab 
yingginiboka, sik nonga dengaboka denesilikanya, 20:10 sikenek nauba 
sonda' leboka malya nenelesuk bisa' dubnya Iblis ara, soba' singilamla uk 
mek gwanek doboka doronggok. Wera anyaganera, men dara, yu nonga' 
ab, sonda leboka bob nenesuknya beb, doronggousuk. Dara sikda 
anyeganera, Inimnek yubyek pik, malya nenewoka nauba soba! 
gwekelmorulumnemak. 20:11 Dara ono' eimik so era, yok hyak 
senenggom geisa ekla buna' ek, ana dubuk ara, alak bukumoka' ak eibsa. 
Dara, im ab soko ab, benedya' hogunguk ak ab dengaro lobok adya, ban 
danedya oulyang era, oroka' dok. 20:12 Dara ono' nimi nidya', mek nimi, 
nauba nimi, seleb somogorobnya nera, senenggom ekla buna' beremek sam 
seklemeka' ak eibsa. Anya, momnya dolomok buku gong era, pika bakloro 
yibuk. Dara ono' yok buku hnon, nim embenga' un buku enyek, hnon 
bakok. Wera nimi nidya' somogomek nim, embenga' ulumeka wenyek, 
sikja unulumek ununa' gong era, buku enyek an momnya dolosuka' 
sunuwoka, sikenek yana lelewosuk. 20:13 Anya ono', senenggom mek 
gwan edya nimi somogomek nim alak an ulumeknya nera doboka elegok. 
Anya somokna' damok ab, alja somokna' nang heik digum, somokdoba' 
anyek ulumek nim era, doboka elegarek. Dara sik nimi danera, sikja 
yoka'-yoka' unulumeka' midya' ara, sunuwoka yana lelewosuk. 20:14 Dara 
nimi somokna' damok ab, alja somokna' nimi heik digum eb dara, doboka, 
soba' singilamla' uk mek gwanek doboka doronggosuk. (Ban soba' 
singilamla' uk mek gwan alalanya nera, diba' somoganamaknya, penenya 
nera an.) 20:15 Dara, nimi nidya' sikja si, nimi embenga' un buku lomok 
sam momnya dona' orok nim era, ban soba' singilamla' uk mek gwanek 


sam doboka doronggousuka' ak eibsa. 


21:1 Dara ono, men im eb men soko eb dara, orok dengaboka, youma' 
mek gwan eneba mdya' hiboka denghyoka' adya, nara wenyok im eb 
wenyok soko eb danyek eibsa. 21:2 Dara ono' wenyok geisa Yerusalem 
heik era, nera hyak wenyok nong Yerusalem enyek, Imik Neyung adya' ak 
muk heikek aba' ara yanggalamoka' ak eibsa. Ban Yerusalem heik era, gel 
ak nenya anam dobnamna salek ek gweidya' sulumla soka' ak yanggok. 
21:3 Dara ono' ban senenggom ekla buna' ak ab, yuba hnon bii aboka 
lelemoka' ak kebsa' ara, "Imik Neyung adya albeyok ulumla oulyang era, 
wenyok nim ak dal! Imik Neyung ara nim ab neika' ulumnemak dara, nim 
ara ono' alja mabo siliba' dangoka ulumnemak. Imik Neyung ara nim ab 
neika' uboka, alda sikja Imik Neyung ulumnamla. 21:4 Imik Neyung adya 
sikja heng meka' nidya' ara lubnesil. Youma' ek malya nenelesuka' damoka 
nidya' ara denghenemla' adya, somokna' damok ara hnon ubnenggunumla. 
Ganya suguna' ab, engena' damok ab, ok ulusila' ab, yoka'-yoka' nidya' 
igina kwelesila' ara, hnon sounuwoka ubnenggunumla," wenyalamok. 21:5 
Dara ono' al ekla buna' ak bukumoknya bedya, "Yoka'-yoka' nidya' ara, 
gobdo wenyoknya nenewana' ara, kendelom!" hyok. Dara ono' hnon nak, 
"Ban yub enera hyak dib nonga' uboka, alda dib senewanamak yub ek 
anasa, anda or momnya dobnelam," wenyaboka lebnyok. 21:6 Dara ono' 
hnon yuba lebnyoka' ara, "Wera seleb gobdo unura dakdowan! Na nong 
anyek, men nongnya uboka, ono' eimik sidya'anya ulumna e. Nak danyek, 
men einina' ak ab uboka, sidya' dakna'anya ulumna. Nimi nidya' mek ok 
ulusil nim era, nim embenga' eleksin mek luk ab, embenga' una' mek era or 
salya' eleganamna," hyok. 21:7 "Nimi malya una' ak ab oblamaganalanya 
bera, ban lebna' nidya' eleganesina' ara, dobnamla. Nara alja Imik Neyung 
danamna dara, alda nadya me danamla. 21:8 Bok nimi nidya' lok hwam 
nim eb, yuba dib senena' orok nim eb, malya uboka gasa ganya bolomak 
nim eb, nimi salya' olomak nim eb, gela' nauba salalemak nang eb, nimi 
guma guklesak nang eb, bisa' girik gala giblemak nim eb, nimi nidya' 
sonda' hwam nim eb dara, ban soba' singilamla' uk mek gwanek sam 
doboka dabnesil. Wera penenya somoganamaka' ara an," wenhyok. 21:9 


Wera ono', ban sekbadya nimi somokna' damoka sala ulumek sekbadya 
lero nang enyek, ben hnonja nak yeiniboka lebokja, "Imik Neyung bedya 
me nedya gela dobnamla' anyek aawanenggena' anasa, anyagan kemel 
yalom," henyok. 21:10 Dara nak Imik Neyung Geisinya adya ok 
gologanyookanya, hyak senenggom mok soko meinik imik nongok sam bo 
welewanyookanya, wera anyaganyeb dara, Imik Neyung adya' geisa heika, 
wenyok Yerusalem heik ara, imik heikek ab, Imik Neyung adya! ara bo 
yanggoka' ak aawanyok. 21:11 Wera heik en hogung era, Imik Neyung 
adya imik si nenena' ab, dilina' ara, dangman melela' waragoka, ura' girik 
melela' anaso boka' beiyiwoka mal gablena' boka' anaso ulumoka' ak eibsa. 
21:12 Dara heik era, leka' ara girik adya hyak senenggomokanya, im 
nongok dob ganagoka, nauba wekna pik era, obadya pobok. Dara pik 
gong en eileb damerjek sam ara, lero nang enyek yok-yok ella' gigiro 
ulumeekanya, Israeli nang obadya nang yila' sunuwoka, sikja si momnya 
dobok. 21:13 Wera pik serekna' winilya-winilya nidya' mok soko hogunga 
sunuwoka poboka' ara, yali sam ara pika winilya, woru sam ara pika 
winilya, dabo sam ara pika winilya, anya kemban sam ara, pika winilya 
pobok. 21:14 Anya, heik en egomna' ikoka' ara, obadya senenggoma' 
ikoka sobookanya, domba me adya nim obadya nang yuba lena' gak nang, 
sikja si nera anyagan momnya dobok. 21:15 Wera alda ban nak yuba 
salanyoknya bera, meilik seleroba' adya memerob heika sunun gama' ek, 
nera heik domenya ab, leka' ab, pik mandebna' nidya' hiboka sunun danasa 
bomok. 21:16 Heik domenya era, gwana dounguwoka bleblya ara 
dombadya ulumookanya, ono' domdama bleblya anaba al neikik. Wera 
heik era, alja' soruk ak sam salamok gama' enedya sunulumok dara, 
wareba ara dua ribu empat ratus meter ubok. Warana ab, domdam imik 
sam ab anaba neikik dok. 21:17 Dara ono' lero enedya lega! domek 
ebelengna' ak sunulumok dara, dom damak sam era, enam puluh meter 
anaso ubok. Ban lero enedya unu sunuwoknya nera, nim adya sunuwoka 
einilimaksonya nenyek, unuwok. 21:18 Dara heik en lega' dobok 
ebelengna' era, youn yarang anaso boka' girik edya weibookanya, heik 
nong ak dara, meilik dangman selerob boka' adya soroba' ara jendela' pik 
iblemaka' kaca anaso hogung boka' ek eleb-alab alamok. 21:19 Anya mek 


yabna' ikok girik era, gaba' eleb-alab alamla sok girik dadya yangaro byuk. 
Men yangawok egomna' era eleb-alab alamla girik edya yangawok. 
Penenya nera embeng mekla girik boka' edya yangawok. Winilinya nera, 
embeng mirin sub girik edya yangawok. Domnya nera, embeng elerob 
nong girik edya yangawok. 21:20 Lamnya nera, embeng jobdob girika, 
hnabnya nera, embeng gal boka' girika, seknya nera, heng kemena' alawom 
aboka pelemla' anaso' girika, linnya nera, embeng mekla' mirina yokoka 
ubok girika, soubnanya nera, yoka'-yoka' nidya' gorona' mirina' adya 
yokdob girika, sagonya nera, weik boka' girika, goklomnya nera, mirin im 
boka' girika, anya onya nera, mirina yokong goma eleroba' yoklamla girik 
edya yangawok. 21:21 Nauba senenggoma' wekna pikik ara, pika yok-yok 
amba, meilik yuba' hnonok-hnonok ulumok. Heik en gangganek nauba 
yaban pik era, dangman adya niniwoka jakookanya, eleb alab alamla' ara 
jendela iblemaka' kaca boka' hogung anaso ak ulumok. 21:22 Dara heik 
enera, Imik Neyung al nong ab, domba pama me ab danyek, Imik Neyung 
ek an ulurak adya, yok Imik Neyung e ara, hnon eibnenggubsa. 21:23 
Dara, domba pama me ara dilina' alan seleb ulumlakanya, Imik Neyung 
nong anaba heik enyek an dilina' ul eleknanya ulumla' anasa, heik enyek 
anera, heng gom, wala' gom ara, unggulumnamla. 21:24 Anya mok soko 
me nidya' nim ulumaknya nera, Imik Neyung adya dilina' lomok sam an ura 
yabalamnemaakanya, mok soko dub nanga nidya' ara sikja bona' peroba' 
diguma' ndya' ara, heik enyek an bo beil yalamnamak. 21:25 Dara ono' 
heik enyek anera, inimnek hnon guna' dangoka inina' ara orok adya, pik ara 
meka' serekna' loboka, soba' ara bakalmorulumnamla. 21:26 Dara, nimi 
soko nim edya sikja' senenggom dub nang dangoka ulumaka' ab, sikja 
bona' peroba' diguma' nidya' ara, heik enyek an alak bo beil yanamak. 
21:27 Bok hyak dib nong ara, ban perob heikek ara, sembeja' digum gom, 
nimi nidya' malya una' hwam ok unulumak nimi gom, sonda' nauba lelemak 
nimi gom, ane digum nim era, hyak weknenggunumak. Alda, sik domba 
me adya alja' embenga' un bukuk sam, si momnya domlya nim enyek ok, 
go' weknamak. 


22:1 Wera ono' lero enedya nak nim embenga' eleklesil mek era, Imik 


Neyung ab, domba me ab, sikja buna' ekla ek ab, goboka, eleb-alab aroba' 
ak yabalamok mek enyek, nak aawanyok. 22:2 Dara, heik enyegan nauba' 
yaban pik hnoumung era, mek en maboka' ge dara-dara ara, nim embenga' 
eleklesil gala gong ek sekdo byuukanya, gibna' hnonok dara, wala' ela' 
gigiro lika obadya moulumla. Dara, gal mekla' danedya mekla' era, nimi 
nidya' soko nim merellisina' amba ulumla. 22:3 Anya, si malya 
nenewanamso' diguma' ara, hyak meka' sibin anaba hnon unggulumnamla. 
Imik Neyung ab, domba me ab dadya, bun ekla buna' era, heik lom enyek 
an ulumnamlakanya, Imik Neyung bedya alja mabo era, alak gibdo 
ulumnemak. 22:4 Dara, alja hogung era eillilemnemaakanya, alja si nera, 
nang enedya asok ak nidya' momnya domlya' ak ulumnemak. 22:5 Anya 
anyegeinira, guna' ara hyak meka' una' orok uboka, Wenelesilnya Imik 
Neyung anyek, alak dilina' uboka, sikenek yeblemnesila' adya, sikda uk 
dilina' yebna' ab, heng dilina' ab dara, lobnemak. Dara, sikda dub nang 
dangoka mok soko me nidya' wenewoka hyak soba' amba bo ulumnesak. 
22:6 Dara ono' an lero era nak hnon lebnyoka' ara, "Ban lebna yub danera, 
hyak dib nongokanya, ganya beilimna' nong yub ek ulumla. Anya 
Wenelesilnya Imik Neyung bera, ununumna' lelemek nang, sikja 
Wenelesilnya benya', alja lero ek Imik Neyung bedya mab ek eimik 
unuwanamla' anyek, sikenek ella danoka' aboka, laga neksulul aboka nak 
oruganyok," wenyhenyok. 22:7 "Aldib, dib nong ara, nara hyak berra 
yanamna. Anasa, ban buku enyek an unuwanamna lena' anyek, dib 
senewoka ganya oloklelenya bera pe ulumla!" hyok. 22:8 Dara, nara 
Yohanes bedya, ban nidya' ara, nadya seleb keboka eibsa. Anya, nara ban 
nidya' seleb eiyiwoka kebgogowasakanya, nak an yoka'-yoka' bo 
amalenyok lero ek an gibnuna' aboka, alja' saramek oumuwoka ubsabok, 
22:9 alda nak lebokja, "Anaso ununggom, mem! Nara an so' ak uboka, 
anja' hemyab ununumna' lelemek nanga hnon, ono' nimi nidya' ban buku 
enyek an momnya dobok yub ek dib senewoka ulumak nang enesonya. 
Alda Imik Neyung ak ok hnonok gibnelam!" hyok. 22:10 Dara ono' alda 
hnon lebokyja, "Ban nidya' ununumna' lebna' danera, mandebna' loboka, 
berra unuwanalabok anasa, ban buku ek an momnya doboka' ara, anja hnon 
gunuwoka, mem an bekna' beilima' ara mem. 22:11 Anasa, nimi heknedya 


meknelemla dara, or meknebgiga balalul. Anya, nimi hnon malya una' 
hwam ok unulamla dara, or malya ubgiga balalul. Anya, nimi hnon pelemla 
dara, or pebgiga balalul. Anya, Imik Neyung amba ok muna' ululanya bera, 
or Imik Neyung amba leboka, muna' gobdo ululul," wenyhenyok. 22:12 
"Aldib, dib nong ara, nara mek anam yanamnakanya, nimi nidya' sikja 
unulumaka' sunuwoka deknesina' anasa, dekna' en bo yanamna. Dara, 
nidya' sikja unumeka' sunuwoka, gigiwoka eleganesin. 22:13 Nak men 
youma'anya uboka, ono' eimik sidya' daknanya ulumnakanya, al nak 
danyek, men einina' ak aba' ara, ono' sidya' einil dakna' amba Wenesinya 
ulumna," hyok. 22:14 "Nimi nidya' sikja' ongon aklenga mek elekdob nim 
era, pe ulumak. Anasa, sikda embenga' un gal doka dena' hnon 
dobnemaakanya, perob pik uboka heik enyek an weknemak. 22:15 Bok 
nimi guma guklesak nang eb, gel salana' hwam ok ulumak nang eb, nim dib 
olomak nim eb, bisa' girik gala giblemak nim eb, sonda' hwam ok lelemak 
nim eb, nera yuba sirik adya sonda' lelemak gom, sene bobnenewoka wana' 
ulumak nim eb, ban nimi digum nidya' ara, perob heikek ab weilik geboka 
ulumnemak," hyok. 22:16 "Dara, nara Yesus adya, nadya yuba dona' nim 
enyek kebnoka' aboka, ban nidya' unuwanamla' yub era, wenyaro bijebok 
aboka, nadya lero bek orugamsa. Na benyek Daud nang yila' uboka, ono' 
yali sam yeblamla eleb-alab arob olola' ulumna," hyok. 22:17 Dara, Imik 
Neyung Geisinya ab, Imik Neyung me ak dobnomok gel geb dadya dara, 
"Wera, anyagan yoululum!" wenyalarak. Nimi nidya' ban yub en 
kebnelanya bera, "Or, yangganok!" henok! Anya heknyek mek ok ubnamla 
dara, wera or meka del youlul! Heknyek nara embenga' ulunun 
senewalenya bera, wera nim embenga' eleklesil mek enyek, or salya' 
doboka del youlul! 22:18 Dara, nara Yohanes bedya, nimi nidya' ban buku 
enyek an, ununumna' leboka momnya doboka' ak kebnemak nim era, nadya 
lebnesina' banyek keblulum: Heknedya ban unuwanamna aboka lebok yub 
enyek, nauba nenewoka maknamla dara, Imik Neyung anaba albabya, ban 
buku enyek an, malya nenewanesin aboka momnya dobok yub edya malya 
nenena' ara, alba diriganamla. 22:19 Anya nimi ben hnon, ono' ban 
unuwanamna aboka, ban buku enyek an ununumna' leboka' momnya dobok 
yub enyek, meka' nenewanamla dara, Imik Neyung anaba alja' embeng un 


gala denesonya neb, alja' geisa heikek ulumnesonya neb, ban buku enyek 
an momnya doboka leboka' ara dorowanamla, keblulum. 22:20 Dara ban 
yub en, unuwanamna aboka lelelanya bedya lelemla ara: "Yo, aldib, nara 
hyak berra aboka yanamna!" wenyalamla. Amin. Wenelesilimnya Yesus o, 
or yalom e! 22:21 Dara, Wenelesilnya Yesus adya! wana' uboka perob 
eleksina' ara, ugun nidya' ak, ulusulul e! 


